Povestea care a stat la baza serialului OUTLANDER. 

A 
R CRÂNGUL LUI C UPIDON 


— Crezi că vor împărți patul? 

Jamie nu ridicase glasul, dar nici nu făcuse 
vreun efort pentru a-l coborî. Din fericire, stăteam 
la capătul celălalt al terasei, prea departe pentru ca 
perechea de miri să îl poată auzi. Cu toate astea, 
câteva persoane au întors capetele spre noi. 

Ninian Bell Hamilton ne privea fără jenă. I-am 
zâmbit larg şi am fluturat evantaiul închis spre 
bătrânul scoțian în semn de salut, dându-i totodată 
un ghiont în coaste lui Jamie. 

— Frumos și respectabil este ca un nepot să-şi 
pună o asemenea întrebare în legătură cu mătușa 
lui? am spus eu în surdină. 

Jamie s-a retras din raza de acțiune a cotului 
meu şi s-a uitat la mine ridicând o sprânceană. 

— Ce are respectabilitatea cu asta? Se vor 
căsători. Şi au trecut amândoi de vârsta 
consimţământului, a adăugat el zâmbindu-i lui 
Ninian, care a roşit în efortul de a-și stăpâni râsul. 

Nu ştiam cât de bătrân era Duncan Innes, dar 
bănuiam că avea în jur de cincizeci şi cinci de ani. 
lar Jocasta sigur era cu un deceniu mai vârstnică 
decât el. 

Peste capetele celor din mulţime am văzut-o pe 
Jocasta, la celălalt capăt al terasei, acceptând cu 
eleganţă felicitările prietenilor și ale vecinilor. O 
femeie înaltă, într-o rochie din lână de culoare 
roşcată, flancată de două vase uriaşe cu 
aranjamente de flori de vargă-de-aur uscate. 
Ulysses, majordomul, stătea demn aproape de ea, 
cu perucă şi livrea verde. Cu o bonetă elegantă din 
dantelă albă, care îi încorona oasele masive de 
MacKenzie, ea era neîndoielnic regina plantației 
River Run. M-am ridicat pe vârfuri ca să-l văd pe 
consortul ei. 


Duncan era ceva mai scund decât Jocasta, dar ar 
fi trebuit să fie vizibil. Îl zărisem mai devreme în 
acea dimineaţă, îmbrăcat cu haine în culori vii, 
tipice pentru Highlands, în care arăta elegant, chiar 
dacă părea îngrozitor de stânjenit. Mi-am lungit 
gâtul și am pus o mână pe braţul lui Jamie ca să-mi 
mențin echilibrul. El m-a prins de cot ca să mă 
susţină. 

— Pe cine cauţi, englezoaico? 

— Pe Duncan. N-ar trebui să fie alături de 
mătuşa ta? 

Doar privind-o, nimeni nu ar fi putut spune că 
Jocasta era oarbă, că stătea între vasele mari pentru 
a se putea orienta sau că Ulysses se afla acolo 
pentru a-i şopti la ureche numele oaspeţilor care se 
apropiau de ea. l-am văzut mâna stângă ridicându- 
se, mișcându-se în gol, apoi coborând. Cu toate 
astea, expresia feţei nu 1 s-a schimbat; a zâmbit şi a 
dat din cap, după care i-a spus ceva judecătorului 
Henderson. 

— Are să fugă înainte de noaptea nunţii? a 
sugerat Ninian, ridicându-și bărbia şi ambele 
sprâncene în efortul de a vedea peste mulțime fără 
să se înalțe pe vârfurile picioarelor. Cred că şi pe 
mine m-ar speria ideea. Fraser, mătuşa ta e o 
femeie frumoasă, dar, dacă ar vrea, ar fi în stare să 
îngheţe și boașele împăratului Japoniei. 

Jamie a zâmbit în colţul gurii. 

— Poate l-a apucat pântecăraia, a replicat el. 
Indiferent de motiv. A fost la privată de patru ori în 
dimineaţa asta. 

Auzind asta, am ridicat şi eu din sprâncene. În 
realitate, Duncan suferea de constipație cronică și 
adusesem pentru el un pachet de frunze de 
siminichie şi rădăcini de arbore de cafea, în ciuda 
comentariilor nepoliticoase ale lui Jamie despre 
ceea ce reprezenta un cadou potrivit de nuntă. 
Însemna că Duncan era mai agitat decât crezusem. 

— Fi, nu va fi o mare surpriză pentru mătușa 
mea, fiindcă a mai avut trei soți până acum, a spus 


Jamie, drept răspuns la o remarcă murmurată a lui 
Hamilton. Dar Duncan se însoară pentru prima 
oară. E un şoc pentru orice bărbat. Ţin minte 
noaptea nunţii mele, nu? 

Mi-a zâmbit şi am simţit o arșiţă urcându-mi în 
obraji. Şi eu mi-o aminteam clar. 

— Nu credeţi că e cam cald aici? 

Am desfăcut evantaiul într-un arc de dantelă ca 
fildeşul şi l-am fluturat în dreptul obrajilor. 

— Serios? a spus el, încă zâmbindu-mi. Nu mi- 
am dat seama. 

— Duncan şi-a dat, a intervenit Ninian și a 
strâns din buze, stăpânindu-și râsul. Când l-am 
văzut ultima oară, transpira ca un puding aburind. 

De fapt, era destul de răcoare, în ciuda căzilor 
din fontă pline cu tăciuni încinşi care radiau 
mirosul dulce de lemn de măr în colțurile terasei 
de piatră. Venise primăvara, iar peluzele erau verzi 
şi proaspete, ca şi copacii crescuţi de-a lungul 
râului, dar aerul dimineţii încă păstra o urmă din 
muşcătura rece a iernii. În munţi încă era iarnă, iar 
în călătoria noastră spre River Run dăduserăm de 
zăpadă în sud, până la Greensboro, deşi narcisele 
şi brânduşele trecuseră cu bravură prin ea. 

Era o zi senină şi luminoasă de martie, iar casa, 
terasa, peluza şi grădina erau înţesate de oaspeții 
invitaţi la nuntă, strălucind în cele mai bune haine 
ale lor ca un stol neobişnuit de fluturi. Era limpede 
că nunta Jocastei avea să fie evenimentul anului 
pentru societatea de la Cape Fear, probabil că 
acolo erau aproape două sute de oameni, unii 
veniți chiar din locuri îndepărtate precum Halifax 
şi Edenton. 

Ninian a şoptit ceva în gaelică, aruncând în 
acelaşi timp o privire în lateral, spre mine. Jamie 1- 
a răspuns cu o remarcă elegantă prin frazeologie şi 
extrem de brutală prin conţinut, uitându-se afabil 
în ochii mei, în timp ce bătrânul se îneca de râs. 

Înţelegeam deja gaelica foarte bine, însă existau 
momente în care prudenţa era virtutea cea mai de 

preţ a celui viteaz. Mi-am desfăcut evantaiul şi mai 
larg ca să-mi ascund expresia feţei. Adevărat, era 
nevoie de o oarecare experienţă ca să fii grațioasă 
cu evantaiul, dar el reprezenta un instrument social 
foarte util pentru o persoană ca mine, blestemată 
să aibă o faţă care trăda orice sentiment. Încă chiar 
şi evantaiele aveau limitele lor. 

Am renunțat să mai urmăresc conversaţia, care 
prezenta toate semnele că va degenera şi mai mult, 
şi i-am cercetat cu privirea pe cei prezenţi pentru a 
descoperi vreun indiciu despre mirele absent. 
Probabil că Duncan se simţea rău, şi nu din cauza 
nervilor. Dacă așa stăteau lucrurile, trebuia să-l 
consult. 

— Phaedre! L-ai văzut pe domnul Innes în 
dimineaţa asta? 

Slujitoarea personală a Jocastei tocmai trecea 
prin dreptul meu cu braţele încărcate de feţe de 
masă, dar s-a oprit când s-a auzit strigată. 

— Nu l-am văzut pe domnul Duncan de la 
micul dejun, doamnă, a răspuns ea, cu o mişcare 
din capul împodobit cu o bonetă. 

— Cum arăta? A mâncat bine? 

Micul dejun se desfăşura de ore bune, iar 
oaspeţii se serveau de la bufet și mâncau tot ce 
pofteau. Era mai probabil ca starea de agitație 
decât vreo toxiinfecție alimentară să fi afectat 
măruntaiele lui Duncan, dar o parte dintre cârnații 
pe care îi văzusem pe bufet mi se păruseră 
deosebit de suspecți. 

— Nu, doamnă, nu a luat nicio îmbucătură. 

Fruntea netedă a Phaedrei s-a încrețit; ţinea la 
Duncan. 

— Bucătăreasa a încercat să-l ispitească cu un 
ou fiert la foc scăzut, numai că el a clătinat din cap 
şi a părut abătut. A băut totuşi o cană de punci cu 
rom, a adăugat ea, părând oarecum înveselită de 
acest gând. 

— Da, asta îl va ajuta la stomac, a remarcat 
Ninian, care auzise discuția noastră. Doamnă 

Claire, nu te mai agita; Duncan se va simţi destul 
de bine. 

Phaedre a făcut o reverență și, cu şorţul apretat 
fluturând în adierea vântului, a pornit spre mesele 
care se aranjau sub copaci. Aroma suculentă a 
grătarului de porc plutea prin aerul rece de 
primăvară, iar norişori parfumați de hicori se 
ridicau dinspre focurile din apropierea fierăriei, 
unde bucăţi de vânat, hălci de berbec şi zeci de 
păsări se învârteau în frigări. În ciuda corsetului 
bine strâns, stomacul meu a chiorăit puternic în 
așteptarea festinului. 

Nici Jamie, nici Ninian nu au părut să bage de 
seamă asta, însă eu m-am îndepărtat discret cu un 
pas de lângă ei, întorcându-mă să urmăresc peluza, 
care se întindea de la terasă până la debarcaderul 
de pe râu. Nu prea credeam în virtuțile romului, 
mai ales băut pe stomacul gol. De acord, Duncan 
nu avea să fie primul mire care să ajungă în faţa 
altarului într-o stare avansată de ameţeală, totuşi... 

TȚinându-l pe Jemmy sprijinit de şold, Brianna, 
strălucitoare într-o rochie din lână de culoarea 
cerului primăvăratic, stătea aproape de una dintre 
statuile din marmura care înfrumuseţau peluza şi 
era adâncită într-o conversaţie cu Gerald Forbes, 
avocatul. Avea şi ea un evantai, dar, pe moment, 
era folosit mai bine decât de obicei — Jemmy îl 
prinsese în mâini și îi rodea mânerul din fildeş cu o 
expresie de concentrare crâncenă pe fețişoara 
rozalie. 

Sigur, Brianna avea mai puţin nevoie de tehnica 
evantaiului decât mine, pentru că ea moştenise 
abilitatea lui Jamie de a-și ascunde toate gândurile 
înapoia unei măști de amabilitate. Acum arborase 
acea mască, lucru care mi-a oferit o idee clară 
privind părerea ei despre domnul Forbes. Dar unde 
era Roger? m-am întrebat. Mai devreme fusese cu 
ea. 

M-am întors să-l întreb pe Jamie ce credea 
despre acea epidemie de soți care dispar, însă am 

constatat că el li se alăturase. Ninian Hamilton se 
întorsese cu spatele ca să stea de vorbă cu 
altcineva, iar spaţiul de lângă mine era ocupat de 
doi sclavi care se împleticeau sub greutatea unei 
damigene de brandy, îndreptându-se spre mesele 
cu băuturi. M-am grăbit să mă trag din calea lor și 
m-am întors să-l caut din ochi pe Jamie. 

El dispăruse în mulțime ca un cocoş-de-munte 
în desișuri. M-am rotit încet, cercetând terasa și 
peluzele, dar nu am văzut nici urmă de el în 
mulțimea forfotitoare. M-am încruntat când razele 
soarelui m-au lovit drept în față şi mi-am pus o 
mână streaşină la ochi. 

La urma urmelor, nu avea cum să nu iasă în 
evidenţă; un scoțian din Highlands, cu sânge de 
giganţi vikingi în vene, se înălța cu un cap şi cu 
umerii deasupra majorității bărbaţilor, iar părul lui 
atrăgea razele soarelui ca bronzul lustruit. Cireaşa 
de pe tort, în acea zi se îmbrăcase cu hainele cele 
mai bune pentru a sărbători căsătoria Jocastei — 
tartan stacojiu şi negru prins cu centură, cea mai 
bună haină, vestă şi cea mai şocantă pereche de 
ciorapi trei sferturi, roşu cu negru, care 
împodobiseră vreodată pulpele unui scoţian. Ar fi 
sărit în ochi ca o pată de sânge pe o lenjerie curată. 

Nu l-am zărit, însă am observat o faţă 
cunoscută. Am coborât de pe terasă şi m-am 
strecurat ca un țipar printre grupurile de 
petrecăreți. 

— Domnule MacLennan! 

Bărbatul s-a întors părând surprins, apoi pe 
trăsăturile lui simple s-a lățit un zâmbet. 

— Doamnă Fraser! 

— Sunt încântată să te revăd, am spus eu, 
întinzându-i mâna. Ce mai faci? 

Arăta mult mai bine decât ultima oară când îl 
văzusem, curat şi decent, purtând un costum de 
culoare închisă şi o pălărie simplă. Însă era tras la 
față şi în ochi îi stăruia o umbră, care n-a dispărut 
nici chiar atunci când mi-a zâmbit. 

— A... Mă simt destul de bine, doamnă. Chiar 
bine. 

— Unde... unde locuieşti acum? 

Asta părea o întrebare mai delicată decât: „De 
ce nu ești în închisoare?“ Nefiind deloc prost, a 
răspuns la ambele întrebări. 

— Oh, ei bine, soţul dumneavoastră a fost foarte 
amabil şi i-a scris domnului Ninian de acolo — şi a 
arătat cu un semn din cap dincolo de peluză, către 
Ninian Bell Hamilton, care era în mijlocul unei 
discuții înfocate-— şi i-a zis de necazul meu. 
Domnul Ninian este un mare prieten al 
Reglementări, știți? Şi, în plus, bun prieten cu 
judecătorul Henderson. 

A scuturat din cap şi a strâns din buze a 
nedumerire. 

— N-aş putea spune cum s-au aranjat toate, dar 
domnul Ninian a venit şi m-a scos din temniță şi 
m-a luat acasă la el. A fost... foarte binevoitor. 

A vorbit cu o sinceritate evidentă și totuși cu un 
oarecare aer de reţinere. Apoi a tăcut. Încă mă 
privea, dar ochii lui erau goi. Am căutat în minte 
ceva de spus, sperând să îl readuc la momentul 
prezent, însă un strigăt al lui Ninian l-a scos din 
transă, scutindu-mă de efort. Abel s-a scuzat 
politicos şi s-a dus să participe la dispută. 

Am mers pe peluză şi mi-am salutat cunoștințele 
peste evantaiul desfăcut. Mă bucuram că îl 
revăzusem pe Abel şi aflasem că se simţea bine din 
punct de vedere fizic, dar nu puteam nega faptul 
că, văzându-l, am simţit un fior rece trecându-mi 
prin inimă. Am avut senzaţia că, de fapt, pentru 
Abel MacLennan nu avea importanţă unde îi era 
corpul; inima lui se afla încă în mormântul soției. 

M-am întrebat de ce îl adusese Ninian acolo. 
Era limpede că o nuntă nu putea decât să-i 
trezească amintiri despre propria lui căsătorie; 
nunțile au acest efect asupra oricul. 

Soarele se înălțase îndeajuns cât să încălzească 
aerul, însă eu tremuram. Văzând suferinţa lui 

MacLennan, mi-a adus aminte cu prea mare 
intensitate de zilele de după Culloden, când 
revenisem în timpul meu, ştiindu-l mort pe Jamie. 
Cunoşteam prea bine acea apatie a inimii, 
somnambulismul din timpul zilei şi statul cu ochii 
deschişi noaptea, fără putinţa de a găsi odihna, 
având parte doar de goliciunea care nu însemna 
pace. 

Dinspre terasă s-a auzit glasul Jocastei, care îl 
striga pe Ulysses. Pierduse trei soţi, iar acum dorea 
să-l aibă pe al patrulea. Chiar oarbă fiind, în ochu 
ei nu se citea apatia. Asta însemna că nu ținuse 
profund la niciunul dintre soții ei? m-am întrebat 
cu. Ori că era o femeie cu multă tărie de caracter, 
capabilă să depăşească suferința, nu doar o dată, ci 
mereu? 

Făcusem şi eu asta cândva — de dragul Briannei. 
Însă Jocasta nu avea copii; cel puţin acum. 
Avusese cândva şi alungase durerea unei inimi 
frânte, ca să trăiască pentru un copil? 

M-am scuturat, încercând să alung asemenea 
gânduri melancolice. În definitiv, era o ocazie 
festivă, dar şi o vreme pe măsură. Cornii din 
dumbravă erau înfloriți, iar mierlele albastre şi 
păsările-cardinal care se curtau, înnebunite de 
dorinţă, ţâşneau de colo colo ca nişte confetti, prin 
copacii verzi. 

— Dar bineînţeles, tocmai spunea o femeie cu 
glas autoritar. Dumnezeule, doar împart casa de 
luni bune! 

— Da, adevărat, a aprobat-o una dintre 
prietenele ei, părând totuşi prea puţin convinsă. 
Dar n-ai zice asta dacă îi vezi. Uite, aproape că 
nici nu se privesc! A... voiam să spun, mda, sigur, 
oarbă cum e, ea nu se poate uita la el, dar ai crede 
că... 

Nu doar păsările, m-am gândit amuzată. Un 
anumit sentiment de sevă care creştea cuprinsese 
toată adunarea. Aruncând o privire în sus, spre 
terasă, am văzut femei tinere strânse laolaltă, 

ciripind şi bârfind în grupuri mici, ca nişte găini, în 
vreme ce bărbaţii se plimbau nepăsători prin faţa 
lor, împopoţțonaţi ca nişte păuni în hainele lor de 
sărbătoare. Nu m-ar fi mirat dacă din această 
sărbătorire ar rezulta câteva logodne, dar şi câteva 
sarcini. Sexul plutea în aer, îl puteam mirosi, 
dincolo de prospeţimea ameţitoare a florilor de 
primăvară şi a mâncării care se pregătea. 

Senzaţia de melancolie mă părăsise, dar încă 
voiam neapărat să-l găsesc pe Jamie. 

Am coborât pe o latură a peluzei și m-am întors 
pe cealaltă, dar nici urmă de Jamie între casa 
plantației şi ponton, unde sclavii în livrele 
continuau să-i întâmpine pe oaspeţii sosiți pe calea 
apei. Printre cei aşteptaţi — şi sosiți târziu- se 
număra şi preotul care avea să oficieze căsătoria. 

Părintele LeClerc era iezuit, plecat din New 
Orleans spre o misiune din apropiere de Quebec, 
dar fusese convins să se abată de la drumul pe care 
i-l impunea datoria de o donaţie substanțială făcută 
de Jocasta către Societatea lui lisus. S-ar putea ca 
banii să nu aducă fericirea, m-am gândit eu, dar 
reprezintă ceva foarte folositor. 

Am aruncat o privire în cealaltă direcție și am 
încremenit. Într-o parte, Ronnie Campbell mi-a 
surprins privirea şi a făcut o plecăciune; am ridicat 
evantaiul în semn de răspuns, dar mă simţeam prea 
tulburată ca să stau de vorbă cu el. Nu îl 
descoperisem pe Jamie, dar tocmai zărisem 
motivul probabil al dispariției lui neaşteptate. Tatăl 
lui Ronnie, Farquard Campbell, urca dinspre 
debarcader pe peluză, însoțit de un domn îmbrăcat 
în uniforma roşu cu cafeniu a armatei Maiestăţii 
Sale şi de încă un bărbat în uniformă de marină — 
locotenentul Wolff. 

Imaginea m-a surprins neplăcut. Locotenentul 
Wolff nu era favoritul meu. Nu era prea apreciat 
nici de ceilalți care îl cunoșteau. 

Am presupus că era logic să i se trimită o 
invitație, marina Maiestăţii Sale fiind principalul 

cumpărător al producţiei de cherestea, smoală și 
terebentină de la River Run, iar locotenentul Wolff 
fiind reprezentantul marinei în asemenea chestiuni. 
Şi era posibil ca Jocasta să-l fi invitat mai curând 
din motive personale— la un moment dat, 
locotenentul îi propusese să se mărite cu el. Nu, 
aşa cum remarcase Jocasta sec, din dorință față de 
persoana ei, ci mai curând pentru a pune mâna pe 
River Run. 

Da, o puteam vedea bucurându-se de prezența 
locotenentului azi. Dar Duncan, mai puţin înclinat 
spre intenţii ascunse și manipulări, probabil că nu 
se bucura. 

Farquard Campbell mă zărise şi se îndrepta spre 
mine prin mulțime, urmat de forţele armate. Mi- 
am folosit evantaiul şi mi-am ajustat expresia feței 
pentru a purta o conversaţie politicoasă, dar — spre 
marea mea ușurare — locotenentul a descoperit o 
servitoare cărând o tavă cu pahare de-a lungul 
terasei, astfel că s-a rupt de grup și a pornit în 
urmărirea ei,  abandonându-și însoțitorii în 
favoarea unui pahar. 

Celălalt militar i-a aruncat o privire, însă, 
îndatoritor, l-a urmat pe Farquard. Am mijit ochii, 
dar nu îl cunoşteam, eram sigură. De la retragerea 
ultimului regiment Highland în cursul toamnei, 
imaginea unei uniforme roşii devenise ceva 
neobişnuit în întreaga colonie. Cine putea fi acest 
bărbat? 

Cu trăsăturile încremenite în ceea ce speram a fi 
un zâmbet atrăgător, am făcut o plecăciune 
ceremonioasă, înfoindu-mi poalele rochiei brodate 
pentru a fi în avantaj. 

— Domnule Campbell. 

Am aruncat o privire discretă în spatele lui, dar, 
din fericire, locotenentul Wolff dispăruse în 
urmărirea hranei lui alcoolice. 

— Doamnă Fraser. Sluga dumneavoastră, 
doamnă. 

Farquard a făcut o fandare grațioasă drept 
răspuns. 

Domnul Farquard, un bărbat vârstnic, uscățiv, 
arăta calm ca de obicei în hainele din postav negru, 
mica înfloritură de volane de la gât fiind singura 
concesie făcută festivități. 

S-a uitat peste umărul meu, încruntându-se uşor 
nedumerit. 

— L-am văzut... mi s-a părut că v-am văzut cu 
soțul dumneavoastră? 

— Fi bine, cred că el... a plecat... 

Mi-am mişcat evantaiul cu delicateţe spre 
copacii între care se găseau anexele necesare, 
separate de casa mare de o distanţă rezonabilă și 
estetică şi o perdea de pini albi. 

— Aha, am înţeles. Da, sigur, şi-a dres glasul 
Campbell, apoi a făcut un gest spre bărbatul care îl 
însoțea. Doamnă Fraser, vi-l prezint pe maiorul 
Donald MacDonald. 

Maiorul MacDonald era un gentleman cu nasul 
cam coroiat, dar atrăgător, trecut de treizeci de ani, 
cu faţa asprită și ţinuta dreaptă a unui soldat de 
carieră şi cu un zâmbet plăcut dezmințit de ochii 
pătrunzători, având aceeaşi nuanță deschisă de 
albastru ca rochia Briannei. 

— Slujitorul dumneavoastră, doamnă, s-a 
înclinat el foarte grațios. Îmi permiteţi să vă spun 
că această culoare aparte vă vine foarte bine? 

— Desigur, am răspuns, liniştindu-mă oarecum. 
Vă mulţumesc. 

— Domnul maior a sosit de curând în Cross 
Creek. L-am asigurat că nu va găsi o ocazie mai 
potrivită decât aceasta pentru a se familiariza cu 
concetăţenii şi cu împrejurimile. 

Farquard a făcut un gest larg cu braţul spre 
terasă, către oamenii adunaţi la petrecere şi care 
constituiau un adevărat Who's Who al societății 
scoțiene aflate de-a lungul Cape Fear. 

— Chiar aşa este, a spus politicos maiorul. Nu 
am auzit atât de multe nume scoțiene de când am 

fost ultima oară în Edinburgh. Domnul Campbell 
mi-a dat de înţeles că soţul dumneavoastră este 
nepotul doamnei Cameron — ori ar trebui să spun al 
doamnei Innes? 

— Da. Aţi cunoscut-o pe doamna... ă... pe 
doamna Innes? 

Am aruncat o privire spre capătul îndepărtat al 
terasei. Nici urmă de Duncan, fără a mai vorbi de 
Roger sau de Jamie. La naiba, unde erau? Aveau o 
consfătuire la vârf în privată? 

— Nu, dar abia aştept să-i prezint 
complimentele mele. Apropo, regretatul domn 
Cameron era o cunoştinţă a tatălui meu, Robert 
MacDonald de Stornoway. 

Şi-a înclinat capul cu perucă spre clădirea mică 
din marmură de la marginea peluzei — mausoleul 
care adăpostea rămășițele lui Hector Cameron. 

— Fiindcă veni vorba, soțul dumneavoastră are 
vreo legătură cu neamul Fraser de Lovat? 

Am gemut în sinea mea, recunoscând o țesătură 
de păianjen scoțiană în desfăşurare. Întâlnirea 
dintre doi scoțieni începea în mod invariabil cu 
aruncarea de pânze de cercetare până când se 
alcătuiau suficiente fire de rudenie și cunoştinţe 
pentru a alcătui o reţea folositoare. Riscam să mă 
prind în firele lipicioase ale clanurilor, sfârșind ca 
o muscă mare şi grasă, prinsă şi imobilizată, la 
cheremul celui care mă interoga. 

Jamie supraviețuise ani întregi intrigilor politice 
franceze şi scoțiene pentru că avusese asemenea 
cunoştinţe — alunecând precar de-a lungul firelor 
secrete ale unor asemenea ţesături, ținându-se 
departe de capcanele alunecoase ale loialității şi 
ale trădării care însemnaseră sfârşitul multora. M- 
am pregătit pentru a fi foarte atentă, străduindu-mă 
să îl plasez pe acel MacDonald între alte mii de 
oameni de același soi. 

MacDonald de Keppoch, MacDonald de Isles, 
MacDonald de Clanranald, MacDonald de Sleat. 
În fond, câte feluri de MacDonald existau? m-am 

întrebat, enervată. Cu siguranță că unu sau doi 
trebuiau să fie îndeajuns, indiferent de scop. 

Evident, era MacDonald de Isles; familia 
maiorului provenea din insula Harris. 
Supravegheam atentă împrejurimile în timpul 
interogatoriului, dar Jamie dispăruse cu 
desăvârşire. 

Farquard Campbell nici el un jucător abil-— 
părea să găsească o plăcere în acest joc de 
badminton, plimbându-şi ochii negri de la mine la 
maior şi înapoi, cu o expresie amuzată. Însă 
amuzamentul lui s-a transformat în surprindere 
când am încheiat o analiză destul de derutantă a 
strămoşilor lui Jamie, drept răspuns la şirul de 
întrebări pricepute ale maiorului. 

— Bunicul soţului dumneavoastră a fost Simon, 
lord Lovat? a întrebat Campbell. Bătrânul Vulpoi? 

A ridicat puţin glasul, nevenindu-i a crede. 

— Păi... da, am zis oarecum neliniștită. 
Credeam că ştiţi asta. 

— Adevărat, a spus Farquard. 

Arăta de parcă ar fi înghițit o prună coaptă, 
dându-și seama prea târziu că are încă sâmbure. 
Desigur, ştia că Jamie era un iacobit iertat, dar 
evident că Jocasta nu menţionase legătura lui 
apropiată cu Bătrânul Vulpoi — executat ca trădător 
pentru rolul jucat în Revolta Stuart. Mai toți 
bărbații din neamul Campbell luptaseră de partea 
guvernului în acel tumult. 

— Da, a continuat MacDonald, ignorând reacția 
lui Campbell, şi s-a încruntat uşor, concentrându- 
se. Am onoarea de a-l cunoaște pe actualul lord 
Lovat — din câte am înţeles, titlul a fost restituit, 
nu? 

S-a întors spre Campbell ca să explice și a 
continuat. 

— Ar fi vorba de Simon cel Tânăr, care a strâns 
un regiment pentru a lupta împotriva francezilor 
în... "58? Nu, '57. Da, '57. Un soldat viteaz şi un 

luptător excelent. Și el a fost nepotul... soţului 
dumneavoastră. Ba nu, unchiul. 

— Pe jumătate unchi, am clarificat eu lucrurile. 

Simon cel Bătrân fusese căsătorit de trei ori şi 
nu făcuse niciun secret din copii născuți din 
relațiile lui extraconjugale — tatăl lui Jamie fiind 
unul dintre ei. Însă nu era nevoie să subliniez acest 
lucru. 

MacDonald a dat din cap, cu o expresie de 
satisfacție pentru că pusese lucrurile la punct atât 
de bine. Faţa lui Farquard s-a destins puţin auzind 
că reputația familiei era pe cale de a fi restabilită. 

— Papistaş, desigur, a adăugat MacDonald, dar 
un soldat excelent. 

— Fiindcă veni vorba de soldaţi, l-a întrerupt 
Campbell, ştiţi că...? 

Am scos un oftat de uşurare care mi-a făcut 
baretele  corsetului să scârțâie când domnul 
Campbell l-a atras cu abilitate pe maior într-o 
analiză a unui eveniment militar din trecut. Din 
câte se părea, maiorul nu era în activitate, ci, la fel 
ca mulți alți militari, era în prezent în retragere, 
primind jumătate de soldă. Până când Coroana 
avea să apeleze la serviciile lui, era lăsat să 
hoinărească prin colonii în căutarea unei ocupaţii. 
Vremurile de pace erau grele pentru militarii de 
profesie. 

Mai așteaptă puţin, m-am gândit, cu un fior de 
premoniţie. Peste patru ani sau mai puţin, maiorul 
va fi destul de ocupat. 

Am zărit cu coada ochiului o bucată de tartan și 
m-am întors să mă uit, dar nu era nici Jamie, nici 
Duncan. Însă rezolvasem un mister; era Roger, 
chipeș cu părul lui negru şi kilt. S-a înseninat la 
față când a zărit-o pe Brianna şi a mărit pasul. Ca 
şi cum i-ar fi simțit prezenţa, ea a întors capul și 
faţa 1 s-a luminat drept răspuns. 

Când a ajuns lângă ea, a îmbrățişat-o şi a 
sărutat-o zgomotos pe gură, fără să îl bage în 
seamă pe gentlemanul de alături. Apoi a întins 

braţele după Jemmy, pe care l-a sărutat pe capul 
acoperit cu puf roşcat. 

Am revenit la discuția care se desfășura în 
prezența mea, dându-mi cu întârziere seama că 
Farquard Campbell vorbise o vreme fără ca eu să 
am habar ce spusese. Observându-mi nedumerirea, 
a zâmbit puţin ironic. 

— Trebuie să merg să-mi prezint omagii şi 
altora, doamnă Fraser, a spus el. lertaţi-mă. Vă las 
în compania deosebită a domnului maior. 

Şi-a atins curtenitor pălăria şi s-a strecurat spre 
casă, intenționând probabil să-l găsească pe 
locotenentul Wolff pentru a-l împiedica să 
şterpelească din argintărie. 

Rămas doar cu mine, maiorul a căutat un subiect 
de conversaţie potrivit şi a revenit la întrebarea cel 
mai frecvent adresată noilor cunoştinţe. 

— Aţi sosit de multă vreme în colonie, doamnă? 

— Nu de multă vreme, am spus destul de 
precaut. Cam de trei ani. Locuim într-o aşezare 
mică din sălbăticie... 

Am arătat cu evantaiul strâns spre munţii 
invizibili dinspre vest. 

— Un loc numit Fraser's Ridge. 

— Ah, da. Am auzit de el. 

Un muşchi i-a tresărit aproape de colţul gurii și 
m-am întrebat neliniştită ce auzise. În acel ţinut şi 
printre coloniştii scoțieni din Cape Fear, whisky-ul 
lui Jamie era un secret la lumina zilei — de fapt, 
câteva butoiaşe cu whisky erau la vedere în 
apropiere de grajduri, reprezentând cadoul lui 
Jamie pentru mătușa lui şi pentru Duncan —, dar 
speram că secretul nu era chiar atât de bine 
cunoscut încât un ofiţer proaspăt sosit în colonie 
să-l fi aflat deja. 

— Spuneţi-mi, doamnă Fraser... A ezitat, apoi a 
continuat. Aţi întâlnit o doză mare de... separatism 
în zona în care locuiţi? 

— Separatism? Oh, hm... nu, nu prea mare. 

Am aruncat o privire spre mausoleul lui Hector 
Cameron, unde hainele cenuşii de quaker ale lui 
Hermon Husband apăreau ca o pată pe albul pur al 
marmurei. Separatismul era un cuvânt de cod 
pentru activitățile unor oameni precum Husband şi 
James Hunter — Reglementatori. 

Acţiunea miliției guvernatorului din decembrie 
înăbuşise demonstrațiile violente, însă 
Reglementarea era un cazan care clocotea sub un 
capac foarte bine apăsat. Husband fusese arestat și 
închis scurtă vreme în luna februarie, din cauza 
pamfletelor lui, dar experienţa aceea nu îi înmuiase 
deloc temperamentul sau limbajul. Cazanul putea 
să dea pe afară în orice clipă. 

— Mă bucur să aud asta, doamnă, a replicat 
maiorul MacDonald. Primiţi multe veşti, dat fund 
că locuiți atât de departe? 

— Nu prea multe. Hm... E o zi frumoasă, nu 
credeți? Am avut mare noroc cu vremea anul 
acesta. Aţi călătorit uşor de la Charleston? În 
perioada asta... noroiul... 

— Adevărat, doamnă. Am întâmpinat unele 
greutăți, însă doar... 

Maiorul mă evalua fără fereală în timp ce 
vorbea, observând croiala şi calitatea rochiei mele, 
perlele de la gât şi de la urechi — împrumutate de la 
Jocasta — şi inelele de pe degete. Mă obişnuisem cu 
astfel de priviri, nu exista niciun indiciu de poftă 
trupească sau încercare de flirt. Omul judeca pur și 
simplu poziția mea socială şi nivelul de 
prosperitate şi de influenţă al soţului. 

Nu m-am simțit jigmtă. La urma urmei, și eu 
procedam la fel în cazul lui. Bine educat şi 
provenind dintr-o familie aleasă; asta era limpede 
judecând doar după gradul lui, însă inelul din aur 
masiv cu sigiliu lămurea definitiv lucrurile. Totuși, 
nu era înstărit; uniforma se uzase la cusături, iar 
cizmele, deşi bine lustruite, aveau zgârieturi 
adânci. 

Avea un accent uşor scoţian, cu o pronunție 
guturală franţuzească— dovadă a experienţei în 
campaniile de pe Continent. Şi abia sosise în 
colonie, am avut impresia; arăta tras la faţa ca 
după o boală recentă, iar sclerotica avea nuanța 
vag icterică obișnuită pentru nou-sosiţi, care riscau 
să contracteze orice boală, începând cu malaria și 
terminând cu febra de Aden, când erau expuși la 
focarele de infecții din oraşele de pe coastă. 

— Doamnă Fraser, spuneţi-mi... a început 
maiorul. 

— Mă insultaţi, domnule, şi nu doar pe mine, ci 
pe orice bărbat de onoare prezent aici! 

Glasul destul de ridicat al lui Ninian Bell 
Hamilton a răsunat într-o pauză a discuţiilor care 
se purtau, şi toți oamenii de pe peluză au întors 
capul spre el. 

Stătea faţă în faţă cu Robert Barlow, un bărbat 
căruia îi fusesem prezentată ceva mai devreme de 
dimineaţă. Un fel de negustor, mi-am amintit eu ca 
prin ceață — din Edenton? Ori poate New Bern? Un 
om corpolent, având înfățișarea cuiva care nu este 
obişnuit să fie contrazis, Barlow rânjea nonșalant 
la Hamilton. 

— Reglementatori le ziceţi? Demni de temniţă 
şi răzvrătiți? Sugeraţi că astfel de oameni au 
sentimentul onoarei? 

— Nu doar sugerez — afirm asta şi îmi voi apăra 
convingerea! 

Bătrânul gentleman s-a îndreptat de spate şi a 
căutat cu degetele mânerul sabiei. Din fericire, nu 
purta sabia; având în vedere natura evenimentului, 
niciunul dintre bărbaţi nu avea sabia la el. 

N-aş fi putut spune dacă acest lucru schimbase 
comportamentul lui Barlow, însă el a râs 
dispreţuitor și i-a întors spatele lui Hamilton, 
dorind să se îndepărteze. Înfierbântat, bătrânul 
scoțian l-a lovit imediat cu piciorul în fund. 

Luat prin surprindere şi dezechilibrat, Barlow s- 
a aplecat brusc înainte, aterizând în patru labe, cu 

poalele hainei căzute în mod ridicol peste urechi. 
Indiferent care le-ar fi fost părerile politice, toți 
privitorii au izbucnit în râs. Astfel încurajat, 
Ninian s-a înfoiat ca un cocoș de luptă şi a păşit 
semeţ în jurul adversarului prăbușit pentru a i se 
adresa din față. 

Aş fi vrut să-i spun că era o eroare tactică, dar 
apoi am avut ocazia de a vedea fața lui Barlow, 
stacojie de furie. Cu ochii ieşiţi din orbite, Barlow 
s-a ridicat greoi în picioare şi, răcnind, s-a aruncat 
înainte, doborându-l pe bărbatul mai scund la 
pământ. 

Într-un vârtej de haine şi încurajați de strigătele 
spectatorilor, cei doi s-au rostogolit pe iarbă, 
lovindu-se cu pumnii strânși. Oaspeţii au venit în 
grabă de pe peluză şi de pe terasă ca să vadă ce se 
întâmpla. Abel MacLennan și-a croit drum prin 
mulțime, ținând cu orice preţ să-i ofere sprijin 
protectorului său. Richard Caswell l-a prins de un 
braţ pentru a-l opri, dar Abel s-a răsucit, 
dezechilibrându-l pe Caswell. 

James Hunter, cu o sclipire de veselie pe fața 
slabă, i-a pus piedică lui Caswell care s-a trezit în 
fund pe iarbă, complet nedumerit. George, fiul lui 
Caswell, a scos un răcnet de revoltă şi l-a lovit pe 
Hunter cu pumnul în rinichi. Hunter s-a răsucit şi 
l-a plesnit peste nas. 

Câteva doamne țipau, dar nu neapărat din cauza 
șocului. Una sau două păreau să-l ovaționeze pe 
Ninian Hamilton, care ajunsese temporar călare pe 
pieptul victimei lui şi voia s-o stranguleze, dar fără 
mare succes, din cauză că aceasta avea gâtul gros 
şi un guler tare. 

Disperată, m-am uitat în jur după Jamie ori 
Roger sau Duncan. La naiba, unde se ascunseseră 
toți? 

George Caswell căzuse la loc de uimire, cu 
mâinile la nasul din care îi picura sânge pe piepții 
cămăşii. DeWayne Buchanan, unul dintre ginerii 
lui Hamilton, tocmai își făcea loc hotărât prin 


25 


mulțimea strânsă. Nu-mi dădeam seama dacă voia 
să-l apere pe socrul lui de Barlow ori să-l ajute în 
încercarea lui de a-l ucide pe om. 

— Of, la naiba! am mormăit în barbă. Ţineţi 
ăsta puţin! 

I-am întins evantaiul maiorului MacDonald şi 
mi-am suflecat poalele rochiei, pregătindu-mă să 
mă reped în încăierare şi gândindu-mă pe cine să 
lovesc mai întâi — și unde — pentru a avea un efect 
imediat. 

— Vreţi să pun eu capăt luptei? 

Maiorul, care se bucurase de spectacol, a părut 
dezamăgit de idee, dar şi-a făcut datoria. După ce, 
surprinsă, am încuviinţat din cap, a scos pistolul, l- 
a îndreptat spre cer şi l-a descărcat. 

Bubuitura a fost suficient de puternică pentru a 
reduce pe toată lumea la tăcere. Combatanţii au 
îngheţat şi, în liniştea aşternută, Hermon Husband 
şi-a croit drum spre scena luptei. 

— Prietene Ninian, a spus el, dând cu 
cordialitate din cap. Prietene Buchanan. Permiteţi- 
mi. 

L-a prins pe bătrânul scoțian de ambele brațe şi 
l-a ridicat de pe Barlow. I-a aruncat lui James 
Hunter o privire de avertisment, iar acesta a pufnit 
destul de tare, dar s-a retras câțiva paşi. 

Tânăra doamnă Caswell, o femeie de bun-simt, 
îşi scosese deja soţul de pe câmpul de luptă și îşi 
tinea apăsată batista peste nasul lui. DeWayne 
Buchanan și Abel MacLennan îl prinseseră fiecare 
de câte un braț pe Ninian Hamilton, iar acum, 
făcând mare paradă că îl țineau, îl conduceau spre 
casă, deși era cât se poate de limpede că oricare 
dintre ei ar fi putut să-l ridice în braţe şi să-l ia de 
acolo. 

Richard Caswell se ridicase singur şi, deși părea 
foarte jignit, nu era dispus să lovească pe nimeni. 
A rămas în picioare şi, cu buzele strânse în semn 
de dezaprobare, şi-a scuturat firele uscate de iarbă 
de pe poalele hainei. 

— Evantaiul dumneavoastră, doamnă Fraser. 

Trezită din evaluarea acelui conflict, l-am văzut 
pe maiorul MacDonald înapoindu-mi obiectul. 
Părea foarte încântat de sine. 

— Vă mulţumesc, am spus eu, luând evantaiul 
și măsurându-l pe maior cu oarece respect. 
Spuneţi-mi, domnule maior, întotdeauna aveţi la 
dumneavoastră pistolul încărcat? 

— A fost o scăpare, doamnă, mi-a răspuns el 
calm. Deşi s-a dovedit o idee fericită, nu credeţi? 
Ieri am fost în oraşul Cross Creek și, fiindcă m-am 
întors singur spre plantația domnului Farquard 
Campbell, pe întuneric, am socotit că nu strica să 
fiu pregătit pe drum. 

A făcut un semn din cap peste umărul meu. 

—  Spuneţi-mi, doamnă Fraser, cine este 
individul prost bărbierit? Pare un om de curaj, deşi 
îi lipseşte capacitatea de a vorbi elocvent. Ce 
credeți, va ridica primul securea de luptă? 

M-am răsucit şi l-am văzut pe Hermon Husband 
nas în nas cu Barlow, care se ridicase de jos, cu 
pălăria înfundată pe cap şi barba zbârlită de furie 
războinică. Barlow stătea în picioare, roşu la faţă și 
încruntat fioros, dar își ținea braţele încrucișate la 
piept în timp ce-l asculta pe Husband. 

— Hermon Husband este quaker, am spus, pe 
un ton de uşor reproş. Nu, el nu va recurge la 
violență. Va folosi doar cuvinte. 

Chiar o mulțime de cuvinte. Barlow a încercat 
să-şi exprime părerile, dar Husband le-a ignorat, 
susținându-şi argumentele cu un asemenea 
entuziasm, încât picături de salivă i se prelingeau 
pe la colţurile gurii. 

— ...şi administrare odioasă a justiției! Șerifii, 
sau aşa cum îşi zic ei, care nu au fost numiţi prin 
hotărâre legală, ci mai curând se numesc singuri 
pentru a se îmbogăţi prin corupție şi care încalcă 
orice drept legitim... 

Barlow şi-a coborât braţele și a început să se 
retragă cu spatele, străduindu-se să scape de acel 


27 


atac. Însă când Husband s-a oprit o clipă să-și 
tragă răsuflarea, Barlow a profitat de ocazie pentru 
a se apleca în faţă și a înfige un deget ameninţător 
în pieptul lui Husband. 

— Dumneavoastră  vorbiţi de dreptate, 
domnule? Ce legătură au revoltele şi distrugerile 
cu justiția? Dacă sprijiniți distrugerea 
proprietăților ca mijloc de a vă susține 
nemulțumirile... 

— Nu! Însă trebuie ca oamenii săraci să cadă 
pradă celor lipsiţi de scrupule, iar soarta lor să 
treacă neobservată? Domnule, vă spun, Dumnezeu 
îi va pedepsi fără milă pe aceia care îi oprimă pe 
cel săraci ȘI... 

— Despre ce discută? a întrebat MacDonald, 
urmărind cu interes schimbul de replici. Religie? 

Văzându-l pe Husband implicat şi dându-și 
seama că nu mai erau de aşteptat alte lovituri de 
pumni, cei mai mulți oameni îşi pierduseră 
interesul, îndreptându-se către mesele cu mâncare 
şi vasele cu cărbuni de pe terasă. Hunter și alți 
câțiva Reglementatori au rămas pentru a-i oferi 
sprijin moral lui Husband, dar mai toți invitații 
erau plantatori şi negustori. Deşi în teorie ei puteau 
să-i ia partea lui Barlow, în practică, cei mai mulți 
dintre ei nu doreau să piardă o ocazie festivă foarte 
rară pentru a intra în controverse cu Hermon 
Husband privind drepturile bieților plătitori de 
taxe. 

Nici eu nu eram prea dornică să analizez în 
amănunțime retorica Reglementării, însă m-am 
străduit să-i oferi maiorului MacDonald o 
prezentare succintă a situației. 

— ...iar guvernatorul Tryon s-a văzut silit să 
mobilizeze miliția pentru a se ocupa de problemă, 
însă Reglementatorii au bătut în retragere, am 
conchis eu. Dar nu au renunțat nicidecum la 
solicitările lor. 

Nici Husband nu îşi încheiase argumentarea — 
niciodată nu făcea asta —, însă Barlow reuşise într- 

un târziu să se elibereze şi își refăcea puterile la 
mesele cu băuturi de sub ulmi, în compania unor 
prieteni înţelegători, care aruncau când și când 
priviri dezaprobatoare în direcția lui Husband. 

— Am înţeles, a rostit MacDonald, vădit 
interesat. Farquard Campbell mi-a povestit câte 
ceva despre această mișcare turbulentă. Iar 
guvernatorul a mobilizat miliția pentru a rezolva 
problemele, după cum spuneţi, şi s-ar putea să o 
facă din nou. Cine comandă trupele sale, ştiţi 
cumva? 

— Hm... cred că generalul Wadell- Hugh 
Wadell- are comanda câtorva companii. Însă 
guvernatorul în persoană a comandat corpul 
principal de miliție; şi el a fost soldat. 

— Serios? Lui MacDonald i-a părut extrem de 
interesant acest lucru; încă nu-și pusese pistolul 
înapoi în toc, ci continua să se joace cu el cu un 
aer absent. Campbell mi-a sus că soțul 
dumneavoastră deţine o mare proprietate acordată 
de Coroană în sălbăticie. Este, întâmplător, o 
cunoştinţă apropiată a guvernatorului? 

— Nu aş afirma asta cu tărie, am răspuns eu sec. 
Dar îl cunoaşte pe guvernator, desigur. 

M-am simțit destul de neliniștită de cursul pe 
care îl căpătase discuţia. Strict vorbind, era ilegal 
ca un catolic să primească terenuri în colonii. Nu 
ştiam dacă maiorul MacDonald era conştient de 
acest aspect, însă îşi dăduse seama neîndoielnic că, 
având în vedere trecutul lui, Jamie era probabil 
catolic. 

— Credeţi că soțul dumneavoastră ar fi deranjat 
de ideea unei recomandări, scumpă doamnă? 

Ochii lui de un albastru spălăcit scânteiau, semn 
că gândea intens, şi brusc am înţeles ce dorea de 
fapt. 

Un militar de carieră care nu putea lupta în 
război avea un dezavantaj evident în privinţa 
ocupației şi a veniturilor. Se putea ca 
Reglementarea să fi fost o furtună într-un pahar cu 

apă, dar, pe de altă parte, dacă exista vreo şansă de 
acţiuni militare... În definitiv, Tryon nu avea la 
dispoziție trupe regulate; era posibil să vadă cu 
ochi buni — şi să plătească pentru asta — un ofiţer 
cu experiență, pentru cazul în care miliția ar fi fost 
mobilizată din nou. 

M-am uitat discret spre peluză. Husband şi 
amicii lui se retrăseseră puţin și discutau aprins 
într-un grup mic lângă una dintre statuile noi ale 
Jocastei. Dacă recenta încăierare reprezenta un 
indiciu, Reglementarea era primejdios de aproape 
de punctul de fierbere. 

— Se poate aranja, am răspuns cu precauţie. 

Nu vedeam niciun motiv pentru care Jamie ar fi 
refuzat să-i dea o scrisoare de recomandare către 
Tryon, iar eu îi eram datoare maiorului pentru că 
zădărnicise o revoltă în toată regula. 

— Va trebui să discutaţi cu soțul meu, desigur, 
dar voi fi încântată să pun o vorbă bună pentru 
dumneavoastră. 

— Vă rămân profund recunoscător, doamnă. 

A pus la loc pistolul şi s-a plecat respectuos 
deasupra mâinii mele. Îndreptându-se de spate, s-a 
uitat peste umărul meu. 

— Doamnă Fraser, cred că trebuie să îmi iau 
rămas-bun, dar sper să îl cunosc cât de curând pe 
soțul dumneavoastră. 

Maiorul a pornit cu pas apăsat spre terasă, iar cu 
m-am întors şi l-am văzut pe Hermon Husband 
îndreptându-se spre mine, cu Hunter și câţiva 
bărbaţi pe urmele lui. 

— Doamnă Fraser, vă implor să-i transmiteţi 
cele mai bune urări şi regretele mele doamnei 
Innes, dacă nu vă supăraţi, a spus el fără nicio 
introducere. Eu trebuie să plec. 

— Vai, chiar atât de curând? 

Am ezitat. Pe de o parte, voiam să-l îndemn să 
rămână; pe de alta, anticipam alte necazuri dacă 
rămânea. După așa-zisa încăierare, prietenii lui 
Barlow nu-l scăpaseră din ochi. 

Mi-a citit gândurile pe faţă şi a dat din cap cu un 
aer sobru. Îmbujorarea provocată de dispută îi 
dispăruse, lăsând în loc riduri aspre. 

— E mai bine aşa. Jocasta Cameron este o bună 
prietenă a mea şi a celor din familia mea; ar fi urât 
să-l răsplătesc bunătatea aducând discordie la 
sărbătoarea nunţii ei. Nu aş vrea să fac asta-— şi 
totuşi, conştiinţa nu îmi îngăduie să păstrez tăcerea 
când am parte de opinii atât de răuvoitoare așa 
cum am auzit astăzi. 

Le-a aruncat celor din grupul lui Barlow o 
privire disprețuitoare şi glacială, căreia i s-a 
răspuns în acelaşi fel. 

— În plus, a continuat el, întorcându-se cu 
spatele spre cei din neamul Barlow în semn de 
desconsiderare, avem treburi care ne silesc să 
acordăm atenţie altor lucruri. 

A ezitat, întrebându-se dacă să-mi spună mai 
multe, dar s-a hotărât să n-o facă. 

— Îi veţi spune asta? 

— Da, desigur, domnule Husband. Şi îmi pare 
rău. 

Mi-a zâmbit uşor, oarecum melancolic, şi a 
clătinat din cap, dar nu a mai adăugat nimic. În 
timp ce el pleca urmat de cunoscuţii lui, James 
Hunter s-a oprit şi mi-a şoptit ceva. 

— Reglementatorii își strâng rândurile. Există o 
tabără mare în apropiere de Salisbury. Poate că ar 
fi potrivit să-i spuneţi şi soţului dumneavoastră. 

A făcut un semn din cap, a dus mâna la borul 
pălănei și, fără a mai aştepta vreo confirmare din 
partea mea, s-a îndepărtat, iar haina lui de culoare 
închisă a dispărut în mulțime ca o vrabie într-un 
stol de păuni. 


Din punctul meu de observaţie de la marginea 
terasei vedeam întreaga desfășurare a petrecerii, 
care se scurgea ca un fluviu festiv dinspre casă 
spre râu, în vârtejurile vizibile pentru ochiul unui 
cunoscător. 

Jocasta constituia centrul celui mai mare vârtej 
social — însă ape mai mici se roteau amenințător în 
jurul lui Ninian Bell Hamilton și al lui Richard 
Caswell, iar un curent neliniştit curgea în meandre 
printre petrecăreţi, lăsând frânturi de discuţie de-a 
lungul marginilor sale, bogate în aluviuni fertile de 
speculații. Din ceea ce auzisem întâmplător, 
problema prezumtivei vieţi sexuale a gazdelor 
noastre reprezenta subiectul predominant al 
conversațiilor, dar politica ocupa locul secund. 

Încă nu văzusem niciun semn din partea lui 
Jamie sau a lui Duncan. Însă maiorul apăruse din 
nou. Se oprise, cu câte un pahar de cidru în fiecare 
mână; o văzuse pe Brianna. Am zâmbit uitându-mă 
la el. 

Brianna avea darul de a-i face deseori pe bărbați 
să se oprească brusc, dar nu întotdeauna doar din 
admirație. Moştenise de la Jamie o serie de lucruri; 
ochii albaștri şi înclinați și părul ca o flacără, nasul 
drept şi lung și gura fermă şi lată; oasele faciale 
accentuate care proveneau de la vreun strămoș 
nordic din vechime. Pe lângă aceste caracteristici 
şocante, îi moştenise și statura. Într-o vreme în 
care femeile aveau în medie mai puţin de un metru 
şi cincizeci de centimetri, Brianna măsura un 
metru și optzeci. Oamenii tindeau să o privească 
lung. 

Şi maiorul MacDonald se oprise, uitând de cele 
două pahare cu cidru din mâini. Roger l-a 
observat, a zâmbit şi a dat din cap, apoi a făcut un 
pas spre Brianna care spunea fără înconjur: E a 
mea, amice. 

Uitându-mă la maior în cursul conversaţiei, am 
remarcat cât de palid şi de slab arăta în comparație 
cu Roger, care era aproape la fel de înalt ca Jamie. 
Avea umerii largi şi tenul măsliniu, iar părul lui 
negru strălucea ca aripa unui corb în soarele 
primăvăratic, probabil moştenire de la vreun 
invadator spaniol din vechime. M-am văzut silită 
să recunosc că nu exista nicio asemănare evidentă 

între el şi micuțul Jem, care era roşcat ca un 
sfeşnic din aramă abia scos din cuptor. Am văzut o 
sclpire albă când Roger a zâmbit; maiorul îşi ținea 
buzele strânse când zâmbea, aşa cum procedau mai 
toți oamenii trecuți de treizeci de ani, pentru a 
ascunde dinții lipsă şi cariaţi, lucru aproape 
endemic. Poate că era vorba doar de stresul pe care 
îl presupunea ocupaţia maiorului, m-am gândit; 
poate că era doar efectul nutriției sărăcăcioase. 
Faptul că provenea dintr-o familie bună nu 
însemna că în copilărie mâncase foarte sănătos, 
dacă țineam seama de vremurile în care ne aflam. 

Mi-am plimbat limba uşor peste dinți, testând 
marginea incisivilor. Drepţi şi sănătoși şi, având în 
vedere situația actuală a artei stomatologice, 
făceam eforturi considerabile pentru a-i menţine 
aşa. 

— Oh, doamna Fraser! 

Un glas slab mi-a întrerupt gândurile şi, privind 
în jur, l-am descoperit pe Philip Wylie lângă mine. 

— La ce vă gândeaţi, scumpa mea? Arătaţi de-a 
dreptul... feroce. 

Mi-a luat mâna şi a coborât şi mai mult glasul, 
arătându-şi printr-un zâmbet sugestiv dinții într-o 
stare destul de acceptabilă. 

— Nu sunt scumpa ta, am spus cu oarecare 
severitate, smulgându-mi mâna dintr-a lui. Cât 
priveşte ferocitatea, sunt surprinsă că nimeni nu te- 
a muşcat de fund până acum. 

— A, dar mai am speranţe, m-a asigurat el cu 
ochi scânteietori și a făcut o plecăciune, timp în 
care a reușit să mă prindă din nou de mână. Aş 
putea avea onoarea unui dans ceva mai târziu, 
doamnă Fraser? 

— Sigur nu, am răspuns trăgându-mi mâna. Dă- 
mi drumul! 

— Dorinţa dumneavoastră este poruncă pentru 
mine. 

Mi-a dat drumul, nu înainte de a depune un sărut 
uşor pe dosul mâinii mele. Mi-am reprimat 

impulsul de a şterge locul umed cu rochia. 

— Du-te de-aici, copile! am spus, fluturând 
evantaiul spre el. Hai, du-te! 

Philip Wylie era un filfizon. ÎI mai văzusem de 
două ori şi de fiecare dată arătase la fel: pantaloni 
din satin, ciorapi din mătase și toate accesoriile 
aferente, inclusiv perucă pudrată, față pudrată şi o 
aluniță în formă de semilună lipită îndrăzneţ 
aproape de ochi. 

Acum însă stricăciunea se extinsese. Peruca 
pudrată era mov, vesta din satin era brodată cu... 
am clipit nedumerită. Da, cu lei şi unicorni, ţesuţi 
cu fir de aur. Pantalonii din satin 1 se potriveau ca 
o mănușă bifurcată, iar semiluna lăsase loc unei 
stele în colţul gurii. Domnul Wylie devenise un 
macaroni — cu brânză. 

— Vai, nu doresc să vă părăsesc, doamnă Fraser, 
m-a asigurat el. V-am căutat pretutindeni. 

— Aha! Ei bine, m-ai găsit, am spus uitându-mă 
la haina lui din catifea trandafirie, cu manşete de 
peste douăzeci de centimetri din mătase roz- 
deschis şi butoniere brodate cu bujori stacojii. Deși 
nu mă mir că ţi-a fost greu. Cred că eşti orbit de 
strălucirea vestei. 

Ca de obicei, îl însoțea Lloyd Stanhope, aproape 
la fel de arătos, dar îmbrăcat mai simplu decât 
amicul lui. Stanhope a pufnit în râs, dar Wylie nu 
l-a luat în seamă şi a făcut o plecăciune adâncă, 
întinzând un picior în faţă. 

— Ei bine, Fortuna mi-a zâmbit anul acesta. 
Negoţul cu Anglia și-a revenit — slăviți fie zeii — şi 
m-am ales şi eu cu o parte, chiar mai mult. Ar 
trebui să veniți cu mine ca să vedeţi... 

Am fost salvată de apariția bruscă a lui Adlai 
Osborn, un negustor înstărit de pe coastă, care l-a 
bătut uşor cu palma pe umăr pe Wylie. Profitând 
de prilejul oferit de acea acţiune care i-a distras 
atenţia lui Wylie, mi-am desfăcut evantaiul şi m- 
am retras printr-un spaţiu gol din mulţime. 

Rămasă pe moment să mă descurc singură, am 
coborât cu nonşalanţă de pe terasă, ajungând pe 
peluză. Deşi încă mă uitam atentă după Jamie sau 
Duncan, acum aveam ocazia să examinez ultimele 
achiziții ale Jocastei, care provocau comentarii 
numeroase din partea oaspeţilor veniţi la nuntă. 
Erau două statui sculptate în marmură albă, câte 
una așezată exact în mijlocul fiecărei peluze. 

Cea mai apropiată de mine era o copie a unui 
războinic grec în mărime naturală — spartan, am 
presupus, din faptul că articolele cele mai frivole 
de îmbrăcăminte fuseseră omise, lăsându-l pe 
bărbat doar cu un coif solid împodobit cu pene şi 
cu o sabie în mână. La picioarele lui, plasat 
strategic pentru a ascunde deficiențele mai şocante 
ale garderobei lui, se găsea un scut mare. 

Pe peluza din dreapta era cealaltă statuie, 
înfățișând-o pe Diana, zeița vânătorii. Deși 
doamna era drapată destul de sărăcăcios, iar sânii 
frumoşi şi fesele din marmură atrăgeau priviri 
apreciative din partea domnilor prezenți, nu se 
compara cu războinicul din punctul de vedere al 
fascinaţiei publice pe care o stârnea. Am zâmbit 
înapoia evantaiului văzându-i pe domnul și 
doamna Sherston trecând pe lângă statuie fără să-i 
arunce nicio privire. La urma urmelor, nasurile 
înălțate şi privirile plictisite schimbate între ei 
spuneau că asemenea opere de artă erau obişnuite 
în Europa. Doar coloniștii neciopliți, cărora le 
lipseau experiența şi educaţia, ar considera așa 
ceva un spectacol, draga mea. 

Examinând statuia, am descoperit că în realitate 
nu era un grec oarecare, ci mai curând Perseus. 
Din acest unghi nou, am observat că ceea ce 
presupusesem a fi un bolovan aflat lângă scut era 
de fapt capul Gorgonei, jumătate din şerpii lui 
stând înălțaţi în expresii de disperare şocată. 

Măiestria evidentă cu care fuseseră realizate 
reptilele oferea o scuză pentru o examinare mai 
atentă a statuii din partea câtorva doamne, care se 


35 


uitau fără sfială, țuguindu-şi buzele ca nişte 
cunoscătoare şi scoțând sunete de admiraţie faţă de 
priceperea sculptorului în redarea fiecărui solz, 
chiar aşa. Când şi când, una îngăduia ochilor ei să 
se îndrepte în sus preţ de o fracțiune de secundă, 
după care cobora privirea spre capul Gorgonei, cu 
obrajii roşii — din cauza aerului rece al dimineţii și 
a vinului aromatizat pe care neîndoielnic îl băuse. 

Atenţia mi-a fost distrasă de la Perseus de o 
cupă aburindă cu respectiva licoare, împinsă sub 
nasul meu drept invitație. 

— Luaţi, vă rog, doamnă Fraser. 

Era Lloyd Stanhope, cât se putea de amabil. 

— Doar nu vreţi să răciți, scumpă doamnă. 

Dată fiind căldura zilei, care sporea, nu mă 
pândea un asemenea pericol, dar am primit cana 
bucurându-mă de aromele de scorţişoară şi miere 
care se înălțau din ea. 

M-am aplecat în lateral, căutându-l din ochi pe 
Jamie, dar el nu era de găsit. Un grup de domni 
care comentau meritele culturii tutunului de 
Virginia prin comparaţie cu indigoul se strânsese 

de o parte a statuii lui Perseu, în vreme ce în 
spatele ei se adăposteau trei tinere, care o priveau 
dinapoia  evantaielor, cu fețe îmbujorate și 
chicotind. 

— ...unici, tocmai îi spunea Phillip Wylie 
cuiva. 

Vârtejurile conversațiilor îl aduseseră din nou în 
preajma mea. 

— Absolut unici! Perle negre, aşa se numesc. 
Pun rămăşag că nu ai mai văzut aşa ceva. 

S-a uitat în jur şi, văzându-mă, a întins o mână 
şi mi-a atins uşor cotul. 

— Înţeleg că ați petrecut ceva timp în Franța, 
doamnă Fraser. S-a întâmplat să vedeți aşa ceva 
acolo? 

— Perle negre? am spus, străduindu-mă să prind 
firul discuţiei. A, da, câteva. Îmi aduc aminte că 

arhiepiscopul de Rouen avea un mic paj maur care 
purta una mare prinsă la nas. 

Falca lui Stanhope a coborât în mod grotesc. 
Wylie m-a măsurat o fracțiune de secundă, apoi a 
scos un hohot de râs atât de puternic, încât cei care 
discutau despre tutun și fetele care chicoteau s-au 
oprit imediat şi s-au uitat lung la noi. 

— Dragă doamnă, o să mă ucideţi, a spus Wylie 
printre hohote, în timp ce Stanhope pufnea amuzat. 

Wylie a scos o batistă din dantelă şi s-a şters cu 
delicateţe la colțurile ochilor, pentru ca lacrimile 
de râs să nu-i strice pudra. 

— Serios, doamnă Fraser, chiar nu mi-aţi văzut 
comorile? 

M-a prins de cot şi m-a scos din mulțime cu o 
pricepere uimitoare. 

— Veniţi să vi le arăt. 

M-a îndrumat ușor printre oamenii adunaţi şi 
dincolo de latura casei, unde o potecă pavată ducea 
către grajduri. Acolo, altă mulțime — cei mai mulți, 
bărbați — era strânsă în jurul unui padoc, unde 
grăjdarul Jocastei arunca fân pentru câţiva cal. 

Erau cinci cai — două iepe, doi în vârstă de doi 
ani şi un armăsar. Toți erau negri ca tăciunele, 
lucind în razele slabe ale soarelui de primăvară, și 
cu părul destul de lung, ca și cum s-ar fi pregătit de 
iarnă. Nu eram expertă în conformația cailor, dar 
ştiam destule ca să le observ piepturile mari, 
curbele puternice, crupele sculptate, care le dădeau 
un aspect aparte, dar foarte atrăgător, de vigoare şi 
eleganţă. Însă, în afară de frumuseţea conformaţiei 
şi a culorii, cel mai şocant lucru la acei cai era 
părul. 

Aceşti cai negri aveau o masă uriașă şi 
fluturândă de păr mătăsos — aproape la fel ca părul 
femeilor— care se înălța şi fâlfâia odată cu 
mișcările lor, potrivindu-se cu căderea grațioasă a 
cozilor lungi şi bogate. În plus, fiecare cal avea 
şuviţe negre care-i împodobeau copitele și chişiţele 
şi care se ridicau plutind la fiecare pas ca 

seminţele de asclepias. Spre deosebire de caii de 
călărie obişnuiţi și de cei de tracțiune care aveau 
oasele vizibile, aceştia păreau aproape fermecaţi — 
ȘI, judecând după comentariile respectuoase pe 
care le stârniseră printre spectatori, puteau proveni 
la fel de bine dintr-o ţară de basm, ca şi de pe 
plantaţia din Edenton a lui Phillip Wylie. 

— Sunt ai tăi? l-am întrebat pe Wylie fără să mă 
uit la el, nedorind să-mi dezlipesc ochii de la acea 
privelişte încântătoare. De unde i-ai luat? 

— Da, a răspuns, obișnuita afectare fiind 
înlocuită de mândria evidentă. Sunt ai mei. Sunt 
frizieni. Cea mai veche rasă de cai -— strămoșii lor 
au o istorie de secole. Şi dacă e să spun de unde îi 
am — s-a aplecat peste gard şi a întins o mână cu 
palma în sus, mişcând degetele spre cai în semn de 
invitație —, îi cresc de câțiva ani. l-am adus la 
invitația doamnei Cameron; probabil că are 
intenția de a cumpăra una dintre iepe și a sugerat 
că unul sau doi dintre vecinii ei ar putea să se arate 
interesați. Cât despre Lucas-— recunoscându-și 
stăpânul, armăsarul se apropiase şi primea cu 
grație mângâierile pe frunte —, el nu e de vânzare. 

Ambele iepe erau gestante; Lucas era tatăl, de 
aceea fusese adus, drept dovadă a genealogiei, a 
explicat Wylie. M-am gândit amuzată că făcuse 
asta pentru a se da mare. „Perlele negre“ ale lui 
Wylie stârneau un viu interes, iar unii domni din 
vecinătate, care creşteau cai, se îngălbeniseră de 
invidie văzându-l pe Lucas. Phillip Wylie se umfla 
în pene ca un cocoş-de-munte. 

— Aici erai, englezoaico? am auzit brusc vocea 
lui Jamie la ureche. Tocmai te căutam. 

— Serios? am spus, întorcându-mă cu spatele 
spre padoc. Văzându-l, am simţit un val de căldură 
în capul pieptului. Dar tu unde-ai fost? 

— A, pe ici, pe acolo, a răspuns Jamie, 
netulburat de tonul meu acuzator. Domnule Wylie, 
un cal cu adevărat frumos. 

Cu o aplecare uşoară din cap, m-a prins de braţ 
şi m-a condus înapoi spre peluză, timp în care 
Wylie abia dacă a apucat să murmure: „Sluga 
dumneavoastră, domnule.“ 

— Ce treabă ai cu micuțul Phillip Wylie? m-a 
întrebat Jamie, croindu-și drum printr-un grup de 
sclavi care treceau dinspre bucătărie cu platouri de 
mâncare care scoteau aburi apetisanți de sub 
şervetele albe. 

— Mă uitam la cai, am răspuns, lipindu-mi 
palma de stomac, în speranţa că voi înăbuși 
bolboroselile răsunătoare prilejuite de vederea 
mâncării. Dar tu ce ai făcut până acum? 

— L-am căutat pe Duncan, a spus el, ajutându- 
mă să ocolesc o băltoacă. Nu era în privată, nici în 
fierărie, grajduri, bucătărie sau anexă. Am luat un 
cal şi m-am dus până la hambarele cu tutun, dar 
nici urmă de el. 

— L-o fi asasinat locotenentul Wolff, am 
sugerat eu. În fond, e un rival dezamăgit. 

— Wolff? 

Jamie s-a oprit, încruntându-se spre mine 
consternat. 

— Rahatul ăla e aici? 

— În carne şi oase, am răspuns, arătând cu 
evantaiul spre peluză. 

Wolff se postase lângă o masă cu băuturi, iar 
statura lui scundă și îndesată era inconfundabilă în 
uniforma albastru cu alb a marinei. 

— Crezi că l-a invitat mătuşa ta? 

— Da, aşa cred, a zis Jamie, pe un ton sumbru, 
dar resemnat. Bănuiesc că nu a rezistat ispitei de a- 
1 aduce aminte de gafa făcută de el. 

— Aşa m-am gândit şi eu. E aici doar de vreo 
jumătate de oră, dar, dacă va continua să sugă 
orice băutură în ritmul ăsta, am adăugat, privind 
dezaprobator spre sticla pe care locotenentul o 
ținea strâns într-o mână, va sfârși lat înainte de 
începerea nunţii. 

Jamie a pus capăt subiectului cu un gest 
dispreţuitor spre locotenent. 

— Fi bine, să-l lăsăm să se afume cum trebuie şi 
să fie bine-venit, câtă vreme mai poate deschide 
gura ca să-şi toarne ceva în ea. Dar unde e 
Duncan? 

— S-o fi aruncat în râu? 

Am vrut să sune a glumă, dar am aruncat totuşi 
o privire spre râu şi am văzut o ambarcaţiune 
venind spre debarcader, cu vâslaşii stând la provă 
pentru a arunca parâma de amarare unui sclav care 
aştepta. 

— Uite — acela să fie preotul? 

Într-adevărat, era; o siluetă scundă, butucănoasă, 
cu o sutană neagră sumețită peste genunchii păroși, 
când a urcat fără grație pe ponton, împins de 
barcagii. Ulysses cobora deja în fugă spre 
debarcader pentru a-l întâmpina. 

— Prea bine, a spus Jamie cu satisfacție. Așadar, 
avem un preot şi o mireasă. Doi din trei, asta 
înseamnă un progres. Ascultă, englezoaico, stai 
puțin... ţi s-a desfăcut părul. 

A urmărit cu degetul bucla desprinsă şi atârnând 
pe gâtul meu, iar eu am lăsat îndatoritoare șalul să 
îmi cadă de pe umeri. 

Cu o pricepere dobândită dintr-o practică 
îndelungă, Jamie mi-a aranjat bucla, apoi m-a 
sărutat delicat pe ceafă, făcându-mă să mă înfior. 
Nici el nu era imun la atmosfera înviorătoare a 
primăverii. 

— Cred că trebuie să plec, să-l caut pe Duncan, 
a zis el, cu o undă de regret în glas. 

Și-a lăsat degetele să zăbovească pe spatele 
meu, plimbându-și degetul mare pe şira spinării. 

— Dar după ce-l găsesc... trebuie să existe un 
loc ferit pe aici pentru puţină intimitate. 

Cuvântul „intimitate“ m-a făcut să mă lipesc de 
Jamie şi să arunc o privire spre malul râului, unde 
un pâlc de sălcii-plângătoare adăposteau o bancă 
din piatră — un loc intim şi romantic, mai ales la 

vreme de noapte. Sălcule aveau frunze dese şi 
verzi, dar printre crengile coborâte am zărit ceva 
stacojiu. 

— L-am văzut! am exclamat, îndreptându-mă 
de spate atât de brusc, încât l-am călcat pe Jamie 
pe picior. Vai, iartă-mă! 

— Nu contează, m-a asigurat el. 

Observase încotro mă uitam, astfel că şi-a 
aranjat ținuta. 

— Mă duc să-l scot de acolo. Englezoaico, tu 
mergi spre casă și stai cu un ochi pe preot şi cu 
celălalt pe mătușa. Nu-i lăsa să-ți scape până când 
nu se încheie căsătoria asta. 


Jamie a coborât peluza spre sălcii, răspunzând 
cu un aer absent la saluturile prietenilor şi ale 
cunoștințelor. În realitate, se gândea mai puţin la 
noaptea nunţii lui Duncan şi mai mult la soția lui. 

În general, era conștient că fusese binecuvântat 
cu frumuseţea ei; chiar și în haine simple de casă, 
afundată până la genunchi în noroiul din grădină 
ori mânjită de sângele pacienților ei, rotunjimile 
oaselor ei vorbea bărbăţiei lui, iar ochii ei de 
culoarea whisky-ului îl puteau îmbăta dintr-o 
singură privire. Pe de altă parte, părul ei rebel îl 
făcea să râdă. 

Zâmbind în sinea lui la acest gând, şi-a dat 
seama că era puțin ametit. La petrecere, băutura 
curgea ca apa şi existau deja bărbați care se 
sprijineau de mausoleul lui Hector, cu ochii 
împăienjeniți şi cu gura moale; a surprins chiar pe 
cineva înapoia mausoleului, urinând în tufișuri. A 
scuturat din cap. La căderea nopții, va exista câte 
un corp sub fiecare tufiș. 

Iisuse! Gândul la oameni sub tufișuri i-a adus în 
minte o imagine orbitor de indecentă a lui Claire, 
stând întinsă şi râzând, cu sânii ieşiţi de sub rochie 
şi cu frunze moarte şi iarbă uscată de aceleaşi 
culori ca şi fustele mototolite, și cu părul castaniu 
şi ondulat între... A alungat imediat gândul, făcând 

o plecăciune politicoasă spre bătrâna doamnă 
Alderdyce, mama judecătorului. 

— Sluga dumneavoastră, doamnă. 

— Bună ziua, tinere, bună ziua..... 

Bătrâna a dat din cap cu multă demnitate şi a 
trecut mai departe, sprijinindu-se de braţul 
însoțitoarei ei, o tânără foarte răbdătoare, care 1-a 
aruncat lui Jamie un zâmbet slab ca răspuns la 
salutul lui. 

— Master Jamie? 

O servitoare a răsărit lângă el, întinzând o tavă 
cu căni. Jamie a luat una, a zâmbit în semn de 
mulțumire, după care a golit-o pe jumătate dintr-o 
suflare. 

Nu avea încotro. A trebuit să se întoarcă pentru a 
se uita după Claire. A surprins doar sclipirea 
creştetului ei printre oamenii de pe terasă- nu 
voise să poarte bonetă, desigur, încăpăţânata de ea, 
în schimb, îşi prinsese în păr o prostioară, o bucată 
de dantelă cu o sumedenie de panglici şi muguri de 
trandafiri. Îi venea să râdă, dar s-a întors spre 
sălcii, zâmbind în sinea lui. 

Ceea ce declanşase toate aceste reacții era faptul 
că o văzuse cu rochia cea nouă. Trecuseră luni şi 
luni de când nu o mai văzuse îmbrăcată ca o 
doamnă, în ceva din dantelă, cu talia strânsă și cu 
sânii albi şi dulci ca perele care se coc iarna ițindu- 
se din decolteul generos. Parcă ar fi devenit brusc 
altă femeie; una cunoscută bine şi totuşi excitant 
de străină. 

Degetele lui au tresănit când şi-a amintit de 
bucla rebelă, căzând în spirală pe gâtul ei, de ceafa 
subțire, dar şi de senzația avută când ea îşi lpise 
de coapsele lui fundul cald prin rochie. Cu atâta 
lume în jur, nu o mai avusese de peste o săptămână 
ŞI îi resimțea acut lipsa. 

Încă de când ea îi arătase spermatozoizii, 
devenise conştient în mod neplăcut de aglomerarea 
ce trebuie să fi existat în boașele lui, o impresie 
care devenea mult mai apăsătoare în situații 

precum cea prezentă. Ştia prea bine că nu exista 
primejdia vreunei rupturi sau explozii — și totuşi nu 
se putea împiedica să se gândească la îmbrâncelile 
de acolo. 

A fi prins într-o masă de oameni în permanentă 
mișcare, fără putinţă de scăpare, era una dintre 
viziunile lui despre iad, aşa că s-a oprit un moment 
dincolo de perdeaua de sălcii, pentru a se pipăi 
drept asigurare, sperând ca acest lucru să mai 
potolească puţin agitația. 

Va avea grijă ca Duncan să se însoare, a hotărât 
el, apoi omul trebuia să-și vadă de treburile lui. La 
căderea întunericului, dacă nu găsea o soluție mai 
bună decât un tufiş, atunci într-un tufiş se va 
petrece totul. A dat deoparte un mănunchi de 
ramuri de salcie şi s-a aplecat să treacă pe sub ele. 

— Duncan, a început el, apoi s-a oprit, iar 
vârtejul de gânduri carnale a dispărut ca apa scursă 
într-un canal. 

Haina stacojie nu era a lui Duncan Innes, ci a 
unui necunoscut care s-a întors spre Jamie, la fel 
de surprins. Un bărbat în uniforma armatei 
Maiestăţii Sale. 


Expresia trecătoare de uimire a dispărut de pe 
fața bărbatului aproape la fel de repede ca și 
surprinderea lui Jamie. Acesta trebuia să fie 
MacDonald, mulitarul cu jumătate de soldă despre 
care îi vorbise Farquard Campbell. Evident, 
Farquard îl descrisese şi pe el lui MacDonald; şi-a 
dat seama că omul asocia numele cu persoana lui. 

Şi MacDonald avea în mână o cupă cu punci, 
aşadar, sclavii avuseseră de lucru. Şi-a golit cupa 
hotărât, apoi a aşezat-o pe banca de piatră şi şi-a 
şters buzele cu dosul mâinii. 

— Colonelul Fraser, presupun, da? 

— Domnule maior MacDonald, a răspuns 
Jamie, cu o mişcare din cap în care s-au amestecat 
politețea şi precauția. Sluga dumneavoastră, 
domnule. 

Meticulos, MacDonald a făcut o plecăciune. 

— Domnule colonel, v-aş putea răpi câteva 
momente? 

S-a uitat peste umărul lui Jamie; în spatele lor, 
pe malul râului, se auzeau chicoteli, dar şi micile 
strigăte de emoție scoase de tinerele urmărite de 
tineri. 

— Între patru ochi? 

Jamie a remarcat cu umor amar folosirea 
funcției lui din miliție, dar a încuviinţat scurt şi a 
pus cupa, încă pe jumătate plină, alături de a 
maiorului. 

A făcut un semn din cap spre casă, MacDonald a 
încuviinţat tot cu o mişcare din cap şi l-a urmat 
afară din pâlcul de sălcii, în timp ce foşnete şi 
chicoteli anunțau că banca şi adăpostul oferit de 
copaci deveniseră domeniul tinerilor. Le-a dorit 
noroc, notându-și în minte locul pentru a-l folosi în 
caz de nevoie, după căderea întunericului. 

Ziua era rece, dar liniştită şi luminoasă, iar unii 
oaspeţi, majoritatea bărbaţi, pentru ale căror 
gusturi atmosfera civilizată din interior era prea 
sufocantă, se strânseseră în grupuri și discutau pe 
la colţurile terasei sau se plimbau pe aleile grădinii 
înverzite, unde pipele lor puteau fumega în voie. 
Considerând acea soluție drept cel mai bun mijloc 
de a evita orice întrerupere, Jamie l-a condus pe 
maior spre poteca de cărămizi care cotea spre 
grajduri. 

— Aţi văzut frizienu lui Wylie? l-a întrebat 
maiorul în timp ce ocoleau casa, începând o 
conversație banală până aveau să ajungă într-un 
loc unde să nu poată fi auziţi. 

— Da. Armăsarul e un exemplar minunat, nu 
credeți? 

Din reflex, Jamie a întors ochii spre padocul din 
apropierea hambarului. Armăsarul păștea, rupând 
din ierburile crescute lângă adăpătoare, iar cele 
două iepe, ale căror spinări late străluceau în soare, 
îi țineau tovărăşie aproape de grajd. 

— Da? Probabil. 

Maiorul a privit printre gene spre padoc, stând 
cu un ochi pe jumătate închis în semn de aprobare 
puțin afectată de îndoială. 

— Îndrăznesc a spune că e foarte solid. Piept 
lat. Dar atâta păr... nu arată a cal de cavalerie, deși 
cred că dacă ar fi tuns cum se cuvine şi echipat... 

Jamie s-a abținut să-l întrebe pe MacDonald 
dacă ținea ca şi femeile să fie tunse. Imaginea 
buclei scăpate şi atârnând pe gâtul alb, dezgolit, îi 
stăruia în minte. Probabil că grajdul ar oferi 
posibilităţi mai bune... A alungat gândul, socotind 
că-l va analiza mai târziu. 

— Domnule maior, aveţi vreo problemă care vă 
frământă? a întrebat el mai direct decât şi-ar fi 
dorit. 

— Nu prea e problema mea, i-a răspuns 
MacDonald fără să se simtă ofensat. Mi s-a spus că 
manifestaţi interes față de locul în care se află un 
domn pe nume Stephen Bonnet. Sunt bine 
informat, domnule? 

A simţit numele ca pe o lovitură în piept; i-a luat 
suflul preţ de o clipă. Fără să-și dea seama, a strâns 
mâna stângă pe mânerul pumnalului. 

— D... da. Ştiţi cumva unde se află? 

— Din păcate, nu. 

Observând reacția lui Jamie, MacDonald a 
ridicat din sprâncene. 

— Ştiu însă unde a fost. Din câte înţeleg, acest 
Bonnet al nostru e un băiat rău, da? a întrebat 
MacDonald pe un ton care sugera gluma. 

— Da, am putea spune asta. A ucis oameni, m-a 
jefuit... şi mi-a violat fiica, a răspuns sec Jamie. 

Maiorul a inspirat brusc, iar faţa i s-a întunecat. 

— Oh, înţeleg, a zis el. 

A ridicat o mână, ca şi cum ar fi dorit să-l atingă 
pe braț pe Jamie, dar a lăsat-o să cadă pe lângă 
corp. A făcut câţiva pași,  încruntându-se 
concentrat. 

— Înţeleg, a repetat el şi orice urmă de 
amuzament a dispărut din vocea lui. Nu-mi 
dădusem seama... da. Înţeleg. 

A devenit din nou tăcut şi a încetinit pasul când 
s-au apropiat de padoc. 

— Intenționaţi să-mi spuneţi ce știți despre 
individ? a întrebat Jamie pe un ton politicos. 

MacDonald a ridicat privirea spre el şi a părut să 
recunoască faptul că, indiferent de intenţiile lui, 
dorinţa lui Jamie era să afle ce ştia despre Bonnet, 
fie prin discuţii, fie prin metode mai directe. 

— Nu l-am întâlnit pe acest om, a rostit calm 
MacDonald. Ceea ce ştiu am aflat în timpul unei 
serate de la New Bern, luna trecută. 

Fusese o seară dedicată jocului de whist, 
găzduită de Davis Howell, un armator bogat și 
membru al Consiliului Regal al guvernatorului. 
Petrecerea, mică, dar selectă, începuse cu o cină 
excelentă, după care se trecuse la jocul de cărți și 
la discuţii, bine alimentate de punci cu rom și 
brandy. 

Cu trecerea orelor, când fumul de țigări de foi 
plutea greu în aer, discuţiile au devenit mai puţin 
precaute și s-au făcut referiri glumeţe la recenta 
creştere a averii unui anume domn Butler, 
făcându-se multe speculaţii pe jumătate voalate 
despre sursa bogăției lui. Un domn, arătându-se 
invidios, a fost auzit spunând: „Dacă cineva l-ar 
avea în buzunar pe Stephen Bonnet...“ Însă, cu un 
cot primit în coaste de la un prieten a cărui 
discreție nu se topise din cauza romului, a fost 
invitat să-şi țină gura. 

— Domnul Butler a fost printre cei prezenţi la 
serată? a întrebat direct Jamie. Numele nu-i era 
familiar, dar dacă el le era cunoscut membrilor 
Consiliului Regal... ei bine, cercurile de putere din 
colonie erau mici; cineva care aparținea unuia 
trebuia să-i fie cunoscut mătuşii sau lui Farquard 
Campbell. 

— Nu, nu a fost. 

Ajunseseră la padoc; MacDonald şi-a rezemat 
braţele încrucișate pe bara de sus, cu ochii țintă la 
armăsar. 

— Cred că locuieşte în Edenton. 

La fel ca Phillip Wylie. Armăsarul, pe nume 
Lucas, s-a apropiat de ei, iar nările i-au fremătat de 
curiozitate. Cu un gest mecanic, Jamie a întins 
degetele strânse, şi calul, prietenos, şi-a frecat 
falca de ele. Deşi frizianul era frumos, Jamie abia 
dacă l-a băgat în seamă, deoarece gândurile 1 se 
învârteau ca un carusel. 

Edenton se afla pe canalul Albemarle, ușor 
accesibil cu o ambarcaţiune. Probabil că Bonnet 
revenise la îndeletnicirea de marinar — şi, odată cu 
asta, la piraterie şi la contrabandă. 

— L-aţi numit „băiat rău“ pe Bonnet, a zis el, 
întorcându-se spre MacDonald. De ce? 

— Vă pricepeţi să jucaţi whist, domnule colonel 
Fraser? a întrebat MacDonald, aruncându-i o 
privire iscoditoare. Vi-l recomand în mod deosebit. 
Are o oarecare legătură cu șahul prin faptul că 
trebuie să descoperi cum gândeşte adversarul, și 
marele avantaj al jocului este că poate fi practicat 
împotriva mai multor jucători. 

Trăsăturile dure i s-au destins un moment, 
transformându-se într-un zâmbet firav. 

— lar avantajul şi mai mare este că oferă 
posibilitatea de a-ți câştiga existența, ceea ce nu 
este cazul șahului. 

— Cunosc jocul, domnule, a răspuns Jamie pe 
un ton sec. 

MacDonald era ofițer cu jumătate de soldă, 
neavând obligaţii oficiale sau un regiment sub 
comandă. Nu era deloc neobişnuit ca astfel de 
oameni să-și completeze solda sărăcăcioasă prin 
procurarea de informaţii, care puteau fi vândute 
sau negociate. Acum nu cerea nicio plată, dar asta 
nu însemna că datoria nu avea să fie plătită cândva 
mai târziu. Jamie a dat din cap în semn de 
acceptare a situației şi, satisfăcut, MacDonald a 


47 


făcut la rândul lui același gest. Nu peste multă 
vreme, urma să spună ce dorea. 

— În fine, domnule. După cum vă puteţi 
imagina, am fost curios să aflu cine ar putea fi 
acest Bonnet — și, dacă într-adevăr este un ou de 
aur, din ce fund de gâscă a apărut. 

Însă tovarășii lui MacDonald redeveniseră 
precauți, iar el nu a mai putut afla altceva despre 
misteriosul Bonnet în afară de efectul pe care 
acesta îl avea asupra celor care îl întâlniseră. 

— Ştiţi că adesea aflăm la fel de multe din ceea 
ce nu spun oamenii ca şi din ceea ce spun? Ori din 
felul în care o spun? 

Fără să aştepte răspunsul lui Jamie, a continuat. 

— La acel joc am fost opt bărbaţi. Trei dintre ei 
dăduseră frâu liber speculațiilor, dar mi-am dat 
seama că nu ştiau mai multe decât mine despre 
acest domn Bonnet. Alţii doi au lăsat impresia că 
nu-i interesa şi nici nu le păsa de el, dar ultimii 
doi... 

MacDonald a clătinat din cap. 

— Domnule, ei au tăcut mâlc. La fel ca acele 
persoane care nu vor să vorbească despre diavol, 
de teamă să nu-l invoce. 

Ochii lui MacDonald scânteiau, însuflețițti de 
felurite presupuneri. 

— L-aţi întâlnit personal pe acest Bonnet? 

— Da. Şi numele celor doi domni care îl 
cunoşteau? 

— Walter Priestly şi Hosea Wright, i-a răspuns 
neîntârziat MacDonald. Ambii, amici ai 
guvernatorului. 

— Negustorii? 

— Între altele. Ambii au depozite. Wright, în 
Adenton şi Plymouth, iar Priestly, în Charleston, 
Savannah, Wilmington şi Edenton. Priestly are 
afaceri şi în Boston, a adăugat MacDonald. Deși 
nu prea ştiu ce anume. A... şi Wright este bancher. 

Jamie a dat din cap. În timp ce mergea, își ţinea 
mâinile împreunate la spate, sub haină; nimeni nu 

ar fi putut vedea cât de strânse îşi încleștase 
degetele. 

— Cred că am auzit de domnul Wright, a spus 
el. Phillip Wylie a pomenit de un domn cu acest 
nume care posedă o plantație lângă a lui. 

MacDonald a încuviinţat din cap. Vârful nasului 
1 se cam înroşise, iar micile vase de sânge sparte îi 
ieşiseră în evidență pe obraji, amintiri ale anilor 
petrecuţi în campanii. 

— Da, trebuie să fie Four Chimneys. 

I-a aruncat o privire piezişă lui Jamie, cercetând 
cu limba o măsea în timp ce reflecta. 

— Aşadar, doriți să-l ucideţi? 

— Bineînţeles că nu, i-a răspuns calm Jamie. Un 
om cu legături atât de strânse cu oameni bine 
situați? 

MacDonald s-a uitat brusc la el, apoi a pufnit. 

— Da, chiar așa. 

Au mai făcut împreună câţiva paşi fără să 
vorbească, fiecare fiind preocupat de propriile 
calcule — şi conştient de calculele celuilalt. 

Informaţiile despre legăturile lui Bonnet 
semănau cu o sabie cu două tăişuri; pe de o parte, 
probabil că ar fi ușurat găsirea lui. Pe de alta, acele 
relaţii vor complica lucrurile dacă se ajungea la 
omor. Asta nu avea să-l oprească pe Jamie — iar 
MacDonald a priceput cât se poate de limpede —, 
însă era o chestiune care sigur dădea de gândit. 

Chiar şi MacDonald reprezenta o complicaţie. 
Asociaţii de afaceri ai lui Bonnet vor dori să afle 
că cineva ținea să le reteze sursele de profit şi era 
foarte posibil să întreprindă ceva pentru a 
împiedica asta. De asemenea, vor plăti cu 
generozitate pentru informația că gâsca lor cu ouă 
de aur este ameninţată; o perspectivă pe care 
MacDonald sigur o va aprecia. 

Însă nu exista nicio modalitate imediată de a-l 
face pe MacDonald să-şi ţină gura; lui Jamie îi 
lipseau mijloacele necesare pentru a-l mitui, şi 
oricum n-ar fi reprezentat o soluție tocmai fericită, 

deoarece un om care putea fi cumpărat o dată era 
oricând de vânzare. 

S-a uitat scurt la MacDonald, care i-a răspuns la 
privire, a zâmbit uşor, după care a întors capul, 
uitându-se în altă parte. Nu, intimidarea n-ar sluji 
la nimic, chiar dacă ar fi trebuit să amenințe pe 
cineva care îi făcuse un serviciu. Atunci ce? Să-l 
lovească pe MacDonald în cap, ca să nu-l toarne la 
Wright, Priestly sau Butler. 

Ei bine, dacă nu putea recurge la mituire sau la 
forţă, singurul lucru rămas pentru a-i închide gura 
era şantajul. Ceea ce crea complicaţii, întrucât 
deocamdată Jamie nu ştia nimic despre el care să-l 
poată compromite. Un om care trăia precum 
maiorul avea aproape sigur punctele lui slabe, dar 
până să le descopere... cât timp avea Jamie la 
dispoziție? 

Acest gând a dat naştere altuia. 

— Cum ati aflat că voiam veşti despre Stephen 
Bonnet? a întrebat el brusc, întrerupând 
contemplarea în care căzuse MacDonald. 

Maiorul a ridicat din umeri, apoi şi-a așezat 
peruca mai bine. 

— Am auzit din mai multe surse, domnule, 
începând cu tavernele şi terminând cu tribunalele 
magistraților. Regret, dar interesul dumneavoastră 
este bine cunoscut. Însă nu și motivele, a adăugat 
el cu delicateţe, privind în altă parte. 

Jamie a scos un sunet gros din adâncul 
gâtlejului. Părea să nu aibă decât un pumnal cu un 
singur tăiş. Aruncând un năvod mare, reușise să 
prindă peștele — dar fără îndoială că asta crease 
valuri care puteau avertiza şi o balenă. Dacă toți 
oamenii de pe coastă știau că el îl căuta pe Bonnet 
însemna că şi Bonnet ştia. 

Poate că era un lucru rău; sau poate că nu. Dacă 
Brianna ar auzi despre asta... Ea își exprimase clar 
dorința ca Bonnet să fie lăsat în voia soartei. Asta 
era o absurditate, desigur, însă el nu o contrazisese, 
ci doar o ascultase dându-i impresia că îi respecta 

părerea. În definitiv, ea nu trebuia să ştie nimic 
decât după ce omul va fi mort. Însă dacă până 
atunci vreo vorbă nepotrivită ar fi ajuns la urechile 
ei... Abia începuse să analizeze posibilităţile, când 
MacDonald i s-a adresat din nou. 

— Fiica dumneavoastră... e vorba de doamna 
MacKenzie? 

— Are vreo importanță? 

A răspuns cu răceală, iar MacDonald a strâns 
uşor din buze. 

— Nu. Sigur că nu. Doar că... am purtat o 
discuție cu doamna MacKenzie şi mi s-a apărut 
extrem de... fermecătoare. Gândul că... 

S-a întrerupt, apoi şi-a dres glasul. 

— ŞI eu am o fiică, a adăugat el brusc, oprindu- 
se şi întorcându-se spre Jamie. 

— Da? 

Jamie nu auzise ca MacDonald să fie căsătorit. 
Probabil că nu era. 

— Şi e în Scoţia? 

— În Anglia. Mama ei este englezoaică. 

Frigul brăzdase dungi de culoare pe pielea 
tăbăcită a militarului. Acestea se adânciseră, dar 
ochii albaştri ai lui MacDonald au rămas aţintiți 
asupra lui Jamie, având aceeași culoare ca şi cerul 
înceţoşat din spatele său. 

Jamie a simţit că încordarea din capul pieptului 
se risipeşte. A ridicat din umeri, apoi i-a coborât. 
MacDonald a dat foarte uşor din cap. Fără o vorbă, 
cei doi bărbaţi s-au întors și au pornit înapoi spre 
casă, începând să discute cu nonşalanţă despre 
prețul indigoului, ultimele ştiri din Massachusetts 
şi neaşteptata blândeţe a vremii pentru acel 
anotimp. 

— Mai devreme am stat de vorbă cu soția 
dumneavoastră, a zis MacDonald. O femeie 
încântătoare şi deosebit de amabilă-— sunteți un 
bărbat fericit, domnule. 

— Aşa socotesc şi eu, a replicat Jamie, 
aruncându-i o privire lui MacDonald. 

Militarul a tuşit delicat. 

— Doamna Fraser a fost atât de amabilă încât a 
sugerat că mi-ați putea da o scrisoare de 
recomandare către Excelenţa Sa guvernatorul. 
Având în vedere recentele ameninţări de conflict, 
s-a gândit probabil că un om cu experienţa mea ar 
putea oferi ceva în ceea ce priveşte... înţelegeți? 

Jamie a înţeles imediat cum stăteau lucrurile. Şi, 
deşi se îndoia că iubita lui Claire sugerase așa 
ceva, s-a simţit ușurat la gândul că preţul era atât 
de neînsemnat. 

— Voi face asta neîntârziat, l-a asigurat el pe 
MacDonald. Ne vedem după-amiază, după 
ceremonia nunții, ŞI vă voi înmâna scrisoarea. 

MacDonald a plecat capul, părând recunoscător. 

Când au ajuns la aleea care ducea spre privată, 
MacDonald şi-a luat rămas-bun cu un semn din 
cap şi o ridicare de mână, apoi a trecut pe lângă 
Duncan Innes, care tocmai venea din acea direcţie, 
epuizat şi tras la față, ca un om căruia i se 
înnodaseră măruntaiele. 

— Te simţi bine, Duncan? l-a întrebat Jamie, 
privindu-şi prietenul cu îngrijorare. 

În ciuda vremii răcoroase, pe fruntea lui Duncan 
apăruse o peliculă de sudoare, iar obrajii îi erau 
palizi. Jamie spera că, dacă era vorba de febră de 
Aden, nu era molipsitoare. 

— Nu, a răpuns Innes. Nu, sunt... Mac Dubh, 
trebuie să vorbesc cu tine. 

— Bineînţeles, a charaid. 

Alarmat de înfățișarea lui, Jamie l-a prins de un 
braţ pentru a-l sprijini. 

— Să o chem pe soția mea? Simţi nevoia să bei 
ceva? 

După cum mirosea, Duncan băuse deja câteva 
căni, dar nu era ceva ieşit din comun pentru un 
mire. Nu părea că băutura îl afecta prea mult, dar 
sigur îl chinuia ceva destul de rău. Probabil că 
mâncase vreo midie stricată cu o seară în urmă... 

Innes a clătinat din cap. A înghițit în sec şi a 
făcut o grimasă, ca şi cum ceva 1 se înțepenise în 
gâtlej. A tras aer pe nas, și-a sumețit umerii pentru 
a căpăta curajul de a vorbi. 

— Nu, Mac Dubh, de tine am nevoie. Un mic 
sfat, dacă nu te superi... 

— Da, Duncan, sigur. Mai degrabă curios decât 
alarmat, Jamie i-a eliberat braţul. Despre ce e 
vorba, omule? 

— Despre... despre noaptea nunţii, a bolborosit 
Duncan. Eu... adică... am... 

S-a întrerupt brusc, pentru că a văzut pe cineva 
apărând pe potecă în faţa lor, îndreptându-se către 
privată. 

— Vino pe aici! 

Jamie s-a întors către grădinile bucătăriei, 
înconjurate, din fericire, de ziduri care îi fereau de 
oricine. Noaptea nunții? s-a întrebat el, atât liniştit, 
cât şi curios. Duncan nu mai fusese căsătorit, iar 
când se aflaseră în închisoarea de la Ardsmuir, 
Duncan nu vorbise niciodată despre femei ca restul 
bărbaților. Pe atunci, Jamie se gândise că era vorba 
doar de o decenţă exagerată, dar poate... poate că 
nu, Duncan trecuse de cincizeci de ani, cu 
siguranță avusese ocazii. 

Asta lăsa loc pederastiei sau vreunei bol 
venerice, s-a gândit Jamie, dar ar fi jurat că 
Duncan nu avea înclinație spre băieți. Situaţia era 
cam anapoda, dar avea deplină încredere că 
problema putea fi rezolvată de Claire. Spera totuşi 
că era vorba doar de o simplă gonoree, şi nu de 
sifilis; aceea era o boală cumplită. 

— Hai, a charaid, a spus el, trăgându-l după sine 
pe Duncan în adăpostul straturilor de ceapă. Aici 
nu ne aude nimeni. Spune, care e beleaua? 

Părintele LeClerc nu vorbea deloc engleza, 


ştiind doar expresia „Tally-ho!““, pe care o folosea 
ca salut, interjecție care exprima uimirea și 
exclamație de aprobare. Jocasta încă se ocupa de 
toaletă, aşa că i l-am prezentat pe preot lui 
Ulysses, apoi l-am condus în salonul principal, m- 
am îngrijit să 1 se ofere mâncare şi băutură, după 
care l-am rugat să se aşeze şi să stea de vorbă cu 
soții Sherston, care erau protestanți şi uimiți din 
cale-afară că întâlneau un iezuit, dar atât de dornici 
să-şi etaleze cunoştinţele de limbă franceză, încât 
erau dispuşi să treacă cu vederea nefericita 
profesiune a părintelui LeClerc. 

Răsuflând uşurată în sinea mea după acel efort 
de conciliere socială atât de delicat, mi-am cerut 
scuze şi am ieşit pe terasă, pentru a vedea dacă 
Jamie reușise să dea de Duncan. Niciunul nu era 
acolo, dar am întâlnit-o pe Brianna, venind dinspre 
peluză cu Jemmy în brate. 

— Bună, scumpule, ce faci? 

Am întins mâinile spre Jemmy, care era 
neliniștit, zvârcolindu-se şi plescăind din buze ca 
un om aflat în faţa unei mese cu șase feluri de 
mâncare după ce a traversat pe jos Sahara. 

— Ti-e foame, nu? 

— Ha! a făcut el, apoi, socotind că explicația nu 
era o explicaţie, a repetat silaba de câteva ori, din 
ce în ce mai tare, săltându-se şi ghemuindu-i-se ca 
să-şi accentueze spusele. 

— Sigur că-i este foame, pentru că eu simt că 
explodez, a răspuns Brianna, coborând glasul şi 
atingându-şi cu delicateţe pieptul. O să-l duc sus 
să-l alăptez. Mătuşica Jocasta a spus că putem 
folosi camera el. 

— Da? Asta e bine. Jocasta s-a dus sus şi ea să 
se odihnească şi să se schimbe, am spus eu. 
Ceremonia e programată la ora patru, mai ales că a 
sosit şi preotul. 

Tocmai auzisem pendula din hol bătând de 
amiază; speram din suflet că Jamie îl găsise pe 

Duncan şi că îl avea sub control. Probabil că omul 
trebuia închis undeva, pentru a-l împiedica să se 
mai rătăcească. 

Bree a întins braţele pentru a-l lua înapoi pe 
Jemmy, apropiind cu precauţie un deget de gura lui 
pentru a-i reduce la tăcere protestele. 

— Îi cunoşti pe soţii Sherston? m-a întrebat ea. 

— Da, am răspuns cu îndoială în gas. De ce, ce- 
au făcut? 

Brianna m-a privit ridicând o sprânceană. 

— M-au rugat să fac un portret al doamnei 
Sherston. O comandă, mai precis. Mi-e limpede că 
mătuşa Jocasta m-a lăudat în faţa lor şi le-a arătat 
câteva dintre lucrările pe care le-am făcut când am 
stat aici primăvara trecută, iar acum ei vor un 
tablou. 

— Serios? Vai, draga mea, e minunat! 

— Mda, ar fi, dacă ar avea bani, a replicat ea cu 
simţ practic. Tu ce părere ai? 

O întrebare potrivită; hainele elegante şi 
funcțiile nu reflectau întotdeauna bunăstarea, și nu 
ştiam prea multe despre situația financiară a soților 
Sherston; erau din Hillsborough, nu din Cross 
Creek. 

— Păi, sunt cam vulgari, mi-am exprimat eu 
îndoielile în privinţa lor, şi niște snobi îngrozitori, 
dar cred că el este chiar bogat. Are o distilerie, mi 
se pare. Dar mai bine întreb-o pe Jocasta, pentru că 
ea sigur ştie. 

„Ch-am vul-ghari“, mi-a imitat accentul 
Brianna și a zâmbit. Şi-atunci, cine e snob? 

— Eu una nu, am răspuns cu demnitate. Respect 
cu străşnicie nuanțele sociale. Apropo, i-ai văzut 
pe tatăl tău şi pe Duncan? 

— Pe Duncan, nu, dar tata e acolo jos, lângă 
copaci, cu domnul Campbell. 

A arătat cu degetul spre ei, şi am văzut părul 
strălucitor al lui Jamie şi tartanul, un licăr 
învăpăiat la capătul peluzei. 

Totuşi, nu am zărit stacojiul hainei lui Duncan. 

— Să-l ia naiba, am spus. Unde ar putea fi? 

— S-o fi dus la privată şi a căzut în ea, a sugerat 
Brianna. Gata, stai liniştit, plecăm! 

Ultimele cuvinte îi erau adresate lui Jemmy, ale 
cărui sunete tânguitoare sugerau moartea iminentă 
prin inaniție, aşa că Brianna a dispărut în casă cu 
el. 

Mi-am aşezat mai bine şalul şi am coborât spre 
peluză, ca să mă duc la Jamie. Tocmai se întinsese 
un picnic pentru îndestularea oaspeţilor şi, trecând 
pe lângă mesele cu aperitive, am şterpelit o felie de 
pâine şi una de jambon, improvizând astfel o mică 
gustare pentru a pune capăt crampelor de foame. 

Acrul rămăsese rece, dar soarele era sus pe cer 
ŞI îi simţeam razele calde pe umeri; mi s-a părut o 
uşurare să ajung între bărbaţii care stăteau la 
umbra unui mic crâng de stejari de la capătul 
peluzei. Erau stejari-de-baltă şi deja începuseră să 
înverzească, frunzele se  desfăceau încet ca 
degetele unui nou-născut. Ce-mi spusese 
Nayawenne despre stejari? Ah, da; porumbul 
trebuia însămânţat când frunzele de stejar aveau 
mărimea unei urechi de veveriță. 

Judecând astfel, sclavii puteau semăna porumb 
în grădina de la River Run în orice clipă. Însă la 
Ridge vor trece săptămâni întregi până când vor 
înfrunzi stejarii. 

Pesemne că Jamie spusese ceva amuzant, 
deoarece Campbell a scos un sunt ca un scârțâit, 
care la el trecea drept râs, după care a dat din cap 
spre mine în semn de salut. 

— Bine, te las să-ţi vezi de propriile treburi, i-a 
spus el lui Jamie, controlându-și atitudinea. 
Cheamă-mă totuşi în caz de nevoie. 

Şi-a dus mâna streaşină la ochi, uitându-se spre 
terasă. 

— Ah, s-a întors fiul rătăcitor. În șilingi, 
domnule, sau în sticle de brandy? 

M-am întors și eu exact la vreme ca să-l văd pe 
Duncan traversând terasa, dând din cap și 

zâmbindu-le sfios celor care îi adresau urări. Cred 
că expresia de pe faţa mea trăda uimirea, pentru că 
domnul Cambell a făcut o plecăciune spre mine, 
strângând din buze în semn de amuzament. 

— Doamnă, am pus un rămășag cu soţul 
dumneavoastră. 

— Cinci la unu pentru Duncan, pentru noapte, 
mi-a explicat Jamie. Că el şi mătuşa mea vor 
dormi în acelaşi pat. 

— Dumnezeule mare! am exclamat, destul de 
iritată. Nimeni nu vorbeşte şi despre altceva? 
Numai la mizerii vă gândiţi toți. 

Campbell a râs, apoi s-a îndepărtat, solicitat de 
nevoile urgente ale unui nepot. 

— Nu-mi spune că nu ţi-ai pus aceeaşi 
întrebare, a spus Jamie, împungându-mă uşor. 

— Bineînţeles că nu, am replicat cu glas afectat. 

Nu mă gândisem la asta — dar numai pentru că 
deja ştiam. 

— Oh, serios? a făcut el, zâmbind în colţul 
gurii. Când pe faţă ţi se vede dorinţa carnală la fel 
de clar cum i se vede unui cotoi mustățile? 

— Ce vrei să insinuezi? l-am întrebat. 

Pentru cazul în care ar fi avut dreptate, am 
deschis iute evantaiul și mi-am acoperit partea de 
Jos a feţei. M-am uitat pe deasupra dantele: ivorii 
şi am clipit mimând nevinovăția. 

El a scos o exclamație de amuzament. Apoi, 
aruncând o privire scurtă în jur, s-a aplecat şi mi-a 
şoptit la ureche: 

— Înseamnă că acum arăţi ca atunci când vrei 
să vin în patul tău. Răsuflarea lui caldă mi-a înfoiat 
părul de lângă ureche. Aşa e? 

I-am zâmbit larg domnului Campbell, care se 
uita cu interes la noi peste capul nepotului, și, 
folosind evantaiul drept scut, m-am ridicat pe 
vârfuri ca să-i şoptesc ceva la ureche lui Jamie. M- 
am lăsat înapoi pe călcâie şi i-am zâmbit cu 
timiditate, fluturând evantaiul cât puteam de tare. 

Jamie a părut uşor şocat, dar încântat fără 
îndoială. S-a uitat spre domnul Campbell care, din 
fericire, se întorsese cu spatele, prins într-o 
conversaţie cu cineva. Jamie s-a frecat la nas și m- 
a privit gânditor, iar ochii lui albaștri au zăbovit 
asupra decolteului împodobit al noii mele rochii. 
Am fluturat evantaiul cu delicateţe în dreptul 
decolteului. 

— Aha... am putea... 

A clipit iute de câteva ori, s-a uitat în jur 
evaluând posibilitatea găsirii unui loc izolat, apoi a 
coborât privirea, atras în mod ineluctabil de 
evantai ca de un magnet. 

— Nu, nu putem, l-am informat eu, zâmbind și 
făcând o plecăciune către bătrânele domnişoare 
MacNeil, care tocmai treceau prin spatele lui. Sunt 
oameni în fiecare colțişor ori cotlon din casă. La 
fel şi în hambare, grajduri şi dependinţe. lar, dacă 
ai în minte o întâlnire sub un tufiş sau pe malul 
râului, mută-ţi gândul. Rochia asta a costat o 
avere. 

O avere provenită din whisky produs ilegal, dar 
tot avere se numea. 

— A, ştiu prea bine. 

M-a cântărit din priviri, începând cu buclele 
strânse în creştet și terminând cu vârfurile noilor 
mei pantofi din piele de vițel. Rochia era din 
mătase chihlimbariu-deschis, corsajul şi poalele 
fiind brodate cu frunze de mătase în nuanţe de 
cafeniu şi auriu şi, chiar dacă eu spuneam asta, mi 
se potrivea ca o mănușă. 

— Merită încercat, a spus el încet şi s-a aplecat 
să mă sărute. 

O adiere rece a mişcat crengile stejarului de 
deasupra noastră, iar eu m-am tras mai aproape de 
el, căutând căldură. 

Din cauza lungii călătorii de la Ridge până la 
Cross Creek şi a aglomerației de oaspeți veniți să 
participe la  iminentul eveniment, nu mai 
împărțiserăm patul de peste o săptămână. 


58 


Nu-mi doream chiar atât de mult o confruntare 
erotică — deşi n-aş fi spus nu dacă se ivea ocazia. 
Ceea ce-mi lipsea era pur şi simplu senzația dată 
de corpul lui lipit de al meu, posibilitatea de a 
întinde o mână pe întuneric și de a mi-o aşeza pe 
coapsa lui puternică și prelungă; de a mă răsuci 
spre el dimineaţa şi de a-i prinde fesele rotunde și 
tari în rotunjimea coapselor şi a pântecului meu, de 
a-mi apăsa obrazul de spinarea lui şi de a-i inspira 
mirosul pielii în timp ce alunecam în somn. 

— La naiba, am spus, lăsându-mi o chpă fruntea 
în pliurile volanelor cămășii lui şi inhalând cu dor 
mirosurile amestecate de scrobeală şi de bărbat. 
Ştii ceva? Dacă mătuşa şi Duncan nu au nevoie de 
pat, poate... 

— Aha, deci te gândeai la asta. 

— Ba nu, am spus. Pe de altă parte, ce treabă ai 
tu? 

— Oh, niciuna, a răspuns el netulburat. Doar că 
azi-dimineaţă am fost întrebat de patru bărbați 
dacă eu cred că ei vor... ori dacă au făcut-o deja. E 
un compliment pentru mătușa, nu? 

Era adevărat; Jocasta Mackenzie trecuse bine 
de şaizeci de ani, și totuși gândul că ea ar putea 
împărți patul cu un bărbat nu era nicidecum de 
neconceput.  Cunoscusem multe femei care 
abandonaseră recunoscătoare orice idee de sex 
imediat ce depăşirea vârstei procreării făcuse 
posibil acest lucru, dar Jocasta nu se număra 
printre ele. În acelaşi timp însă... 

— N-au făcut-o, am precizat. Mi-a spus Phaedre 
ieri. 

— Ştiu. Aşa mi-a spus şi Duncan adineauri. 

S-a încruntat uşor, dar nu spre mine, ci spre 
terasă, unde tartanul viu colorat al lui Duncan se 
vedea între vasele uriaşe din piatră. 

— Ti-a spus? l-am iscodit surprinsă şi brusc 
bănuitoare. Sper că nu l-ai întrebat. 

Mi-a aruncat o privire încărcată de reproş. 

— Nu, a spus el. Drept cine mă iei, 
englezoaico? 

— Drept scoțian. Toţi sunteți nişte diavoli când 
e vorba de sex. Ori așa s-ar crede, dacă e să dai 
crezare la tot ce se discută aici. 

l-am aruncat o privire severă lui Farquard 
Campbell, dar el, absorbit de discuţie, stătea cu 
spatele spre mine. 

Jamie m-a măsurat cu un aer gânditor şi s-a 
scărpinat în colțul maxilarului. 

— Diavoli? 

— Ştii la ce mă refer. 

— Oh, da, ştiu. Doar că mă-ntrebam dacă asta e 
o insultă ori un compliment. 

Am deschis gura, dar am tăcut. M-am uitat la el, 
gânditoare la rândul meu. 

— Dacă pantoful ți se potriveşte, poartă-l, am 
ZIS. 

A izbucnit în râs, ceea ce i-a făcut pe câțiva 
dintre oamenii din preajmă să se întoarcă şi să se 
uite la noi. Luându-mă de braţ, m-a condus dincolo 
de peluză, în umbra sărăcăcioasă a unor ulmi. 

— Englezoaico, voiam să te-ntreb ceva, a 
început el, uitându-se peste umăr pentru a se 
asigura că nu ne auzea nimeni. Poţi găsi ocazia de 
a vorbi cu mătuşa între patru ochi? 

— În nebunia de aici? 

Am aruncat o privire spre terasă; ca albinele 
strânse într-un strat de flori, un roi de oaspeţi îl 
înconjuraseră pe Duncan pentru a-i adresa urări. 

— Da, cred că da. Aş putea s-o prind în camera 
ei înainte de a cobori pentru ceremonie. A urcat să 
se odihnească. 

Nici mie nu mi-ar fi stricat să stau puţin întinsă; 
mă resimţeam după atâtea ore de stat în picioare, 
iar pantofii mei cei noi erau cam strâmţi. 

— Ar fi bine. 

A dat amabil din cap către o cunoștință care se 
apropia, apoi s-a întors cu spatele, ferindu-ne de 
întreruperi. 

— Am înţeles, am spus eu. Dar de ce? 

— Păi, în legătură cu Duncan. 

Părea deopotrivă amuzat şi îngrijorat. 

— Există o mică problemă, şi el nu are curaj să 
discute cu ea despre asta. 

— Nu-mi spune. A mai fost căsătorit, a crezut că 
soția a murit, dar ea a apărut aici și mănâncă supă 
de eglefin. 

— Fi, na, a zâmbit el. Nu-i chiar atât de rău. Şi 
probabil că nu e nici un necaz atât de mare pe cât 
se teme Duncan. Dar e îngrijorat şi totuşi nu 
îndrăzneşte să discute cu mătușa; se cam teme de 
ea, pricepi? 

Duncan era un om sfios şi modest; fost pescar, 
silit să intre în armată în timpul Revoltei, fusese 
prins după Culloden şi îşi petrecuse ani buni în 
temniţă. Fusese eliberat, dar nu deportat, pentru că 
făcuse o infecție din cauza unei zgârieturi şi 
pierduse un braţ, devenind inapt pentru munci 
grele şi de nevândut ca forţă de muncă. Nu era 
nevoie să mă întreb cine avusese ideea căsătoriei; 
asemenea aspirații înalte nu i-ar fi trecut lui 
Duncan prin minte nici într-un milion de ani. 

— Pricep. Dar ce-l îngrijorează? 

— Păi, a zis Jamie rar, e adevărat că Duncan nu 
a mai fost căsătorit. Nu te-ntrebi de ce? 

— Nu, am răspuns. Am presupus că revolta... 
Vai, Doamne! 

M-am oprit, având oarecum idee despre ce putea 
fi vorba. 

— Doar nu... Dumnezeule! Vrei să spui că... îi 
plac bărbaţii? 

Am ridicat glasul involuntar. 

— Nu! a răspuns el scandalizat. Iisuse, doar nu- 
ti închipui că l-aş lăsa să se însoare cu mătușa dacă 
ar fi sodomit. Doamne! 

A privit în jur ca să se asigure că nu auzise 
nimeni acea calomnie şi m-a condus la adăpostul 
copacilor pentru mai multă siguranţă. 

— Păi, nu ai cum să ştii, nu? l-am întrebat eu, 
amuzată. 

— Aş fi ştiut, a replicat Jamie fioros. Vino cu 
mine! 

A săltat o creangă şi m-a tras sub ea, ținând o 
mână între omoplaţii mei. Crângul era mare și 
reprezenta un loc în care ne puteam ascunde de 
ochii petrecăreților. 

— Nu, a repetat el, ajungând într-un mic spaţiu 
liber dintre trunchiuri. Ce minte murdară ai, 
englezoaico! Nu, nici vorbă de aşa ceva. 

S-a uitat în urmă, dar ne găseam la distanță mare 
de peluză, feriți de ochii curioși. 

— Doar că e... incapabil. 

A ridicat uşor un umăr, părând deosebit de 
tulburat de acel gând. 

— Cum adică? E impotent? 

Am simțit că am rămas cu gura căscată, așa că 
am închis-o. 

— Da. În tinerețe s-a logodit, dar a avut un 
accident groaznic; un cal de căruţă l-a trântit pe 
stradă şi l-a lovit cu copita în scrot. 

A dat să facă o mişcare, vrând parcă să se pipăie 
pentru a se asigura că totul era în regulă, dar s-a 
înfrânat. 

— S-a însănătoșşit, dar... în fine, nu a mai fost 
bun pentru patul nupţial, aşa că s-a despărțit de 
sărmana femeie, iar ea s-a măritat cu altul. 

— Bietul om! am zis compătimitor. Doamne, 
săracul Duncan are parte numai de ghinioane. 

— Ei, bine că trăieşte, a remarcat Jamie. Mulţi 
alții n-au avut norocul ăsta. Pe de altă parte- a 
arătat peste umăr, spre întinderea domeniului River 
Run-—, nu-mi prea vine să numesc tocmai 
nefericită situaţia lui de acum. În afară de această 
mică problemă. 

M-am  încruntat, analizând posibilitățile 
medicale. Dacă accidentul produsese vătămări 
vasculare grave, nu puteam face mare lucru; nu 
aveam echipamente pentru chirurgie reconstructivă 


62 


de fineţe. Dacă era vorba doar de hematocele, 
atunci poate că... 

— Când era tânăr, ai spus? Hm. Nu promit 
nimic, după atâta vreme, dar pot să îl examinez și 
să văd dacă... 

Jamie s-a uitat lung la mine, sceptic. 

— Să te uiţi? Englezoaico, omul devine cenuşiu 
la faţă când îl întrebi de starea maţelor şi aproape 
că a murit de ruşine când mi-a mărturisit. O să facă 
apoplexie şi abia după aceea o să te uiţi la scula 
lui. 

O şuviţă de păr mi se agăţase de o rămurică de 
stejar; am dat-o nervoasă după ureche. 

— Fi bine, atunci ce-ai vrea să fac? Nu-l pot 
vindeca doar prin vrăjitorie. 

— Sigur că nu, a zis el, începând să-şi piardă 
răbdarea. N-am vrut să faci nimic în privinţa lui 
Duncan, ci doar să vorbeşti cu mătușa. 

— Adică vrei să spui că nu ştie? Dar sunt 
logodiţi de luni întregi și au trăit împreună mai tot 
timpul! 

— Da, dar... 

Jamie a făcut acel gest de ridicare pe jumătate a 
umerilor, pe care-l folosea când se simţea jenat sau 
într-o situație neplăcută, ca şi cum l-ar fi strâns 
cămașa. 

— Vezi tu, când s-a pus problema căsătoriei, lui 
Duncan nu i-a trecut prin minte că era o chestiune 
de... hm. 

— Hm, am făcut şi eu, ridicând o sprânceană. 
Căsătoria nu presupune măcar posibilitatea de hm? 

— Păi, n-a crezut că mătușa vrea să se mărite cu 
el pentru frumuseţea lui masculină, nu? a spus 
Jamie, ridicând și el din sprâncene. I s-a părut doar 
o chestiune de afaceri şi de convenienţă-— ca 
proprietar, există lucruri pe care le poate organiza 
la River Run mai bine decât dacă ar rămâne 
administrator. În plus, nu ar fi fost de acord, însă l- 
a convins ea. 

— lar el n-a apucat să aducă vorba despre 
această... acest impediment? 

— A, s-a gândit la asta. Dar nu a avut niciun 
indiciu că mătuşa mea considera căsătoria altceva 
decât o afacere. Ea nu a adus vorba despre pat, iar 
el a fost prea timid ca să discute despre aşa ceva. 
Și problema nu s-a pus deloc, înţelegi? 

— Să înțeleg că acum se pune? Ce s-a 
întâmplat? Şi-a strecurat mătuşa ta o mână sub 
kiltul lui azi-dimineaţă şi a rostit vreo remarcă 
porcoasă despre noaptea nunţii? 

— N-a apucat să-mi spună, mi-a răspuns sec 
Jamie. Numai că de dimineaţă, când a început să 
audă glumele făcute de oaspeți, Duncan şi-a dat 
seama că probabil mătușa se așteaptă să... în fine. 

A dat din umeri. 

— Nu ştia ce să facă şi l-a cuprins spaima 
auzind vorbele tuturor. 

— Am înţeles. 

Dusă pe gânduri, mi-am frecat buza de sus cu 
mâna făcută pumn. 

— Sărmanul Duncan, nici nu-i de mirare că este 
atât de agitat. 

— Da, a conchis Jamie şi s-a îndreptat de spate 
cu aerul cuiva care a rezolvat o problemă. Aşadar, 
dacă vrei să fu atât de amabilă să stai de vorbă cu 
Jocasta şi să afli dacă totul e bine... 

— Eu? Vrei ca eu să-i spun aşa ceva? 

— Fi, nu cred că o va deranja prea mult, a 
răspuns el, privindu-mă ironic. La o adică, la 
vârsta ei, nu prea cred că... 

Am scos un sunet gutural. 

— Vârsta ei? Bunicul tău Simon trecuse binișor 
de șaptezeci de ani și încă umbla după femei, când 
a fost văzut ultima oară. 

— Mătuşa e femeie, a replicat Jamie sobru. 
Dacă nu ţi-ai dat seama până acum. 

— Şi crezi că asta contează? 

— Tu nu crezi? 

— Oh, contează, bineînţeles, am răspuns eu. 

Cu braţele încrucişate sub sâni, m-am rezemat 
cu spatele de un copac şi i-am aruncat o privire pe 
sub gene. 

— Când o să am o sută unu ani, iar tu, nouăzeci 
ŞI şase, te voi chema în patul meu — şi vom vedea 
care dintre noi o să facă față situaţiei, bine? 

S-a uitat gânditor la mine, şi în ochii lui albaştri 
a apărut o sclipire. 

— Îmi vine să te posed acolo unde ești, 
englezoaico. Un mic avans, ce zici? 

— Mai că-mi vine să accept, am spus. Însă... 

Prin paravanul de crengi am aruncat o privire 
către casa care se vedea clar. Copacii începuseră să 
înfrunzească, însă jerbele mărunte de un verde 
crud nu reprezentau nici pe departe un camuflaj 
suficient. M-am întors, exact în momentul în care 
Jamie şi-a lăsat mâinile pe şoldurile mele. 

Evenimentele de după aceea au fost oarecum 
confuze, dar predominau foșnetele de ţesături, 
mirosul iute al plantelor de ceapă-sălbatică strivite 
sub tălpi şi pocnetele slabe ale frunzelor de stejar 
din anul precedent. 

Câteva momente mai târziu am deschis brusc 
ochii. 

— Nu te opri! am spus, nevenindu-mi a crede. 
Nu acum, pentru numele lui Dumnezeu! 

El mi-a zâmbit, s-a retras un pas şi a lăsat kiltul 
să cadă la loc. Era îmbujorat de efort, iar pieptul i 
se umfla pe sub cămașa cu volane. 

A rânjit maliţios, apoi şi-a trecut o mânecă peste 
frunte. 

— Îţi voi oferi restul când o să am nouăzeci și 
şase de ani, bine? 

— N-o să trăieşti atât! Vino aici! 

— Oh, a spus el. Aşadar, o să vorbeşti cu 
mătuşa. 

— Şantajist nenorocit, am zis eu gâfâind, 
bâjbâind pe sub faldurile kiltului său. O să ţi-o 
plătesc, Jur. 

— Sigur. Așa să faci. 

Mi-a cuprins talia cu braţul şi m-a ridicat în aer, 
întorcându-se cu spatele spre casă, ascunzând-o 
vederii mele cu corpul său. Degetele lui lungi au 
ridicat rochia, apoi cele două jupoane de dedesubt 
ŞI, chiar mai iscusit, s-au strecurat între picioarele 
mele dezgolite. 

— Sst, a murmurat la urechea mea. Doar nu vrei 
să te audă lumea, nu? 

Mi-a prins delicat urechea cu dinţii și s-a pus pe 
treabă cu  hărnicie, ignorând zbaterile mele 
intermitente şi destul de slabe, recunosc. 

Eram mai mult decât pregătită, iar el știa ce 
face. Nu a durat mult. Mi-am înfipt degetele în 
braţul lui, tare ca o bară de fier în jurul mijlocului 
meu, m-am arcuit pe spate într-o clipă de infinitate 
ameţitoare, iar apoi m-am prăbuşit peste el, 
răsucindu-mă ca o râmă în cârlig. El a scos un 
chicotit gros, apoi mi-a eliberat urechea. 

Între timp se stârnise o adiere rece, care-mi 
umfla  faldurile fustei în jurul picioarelor. 
Mirosurile de fum şi de mâncare pluteau în aerul 
răcoros de primăvară, care aducea cu el murmurul 
discuţiilor şi râsete dinspre peluză. Acoperite de 
bătăile rare şi asurzitoare ale inimii, abia dacă le 
auzeam. 

— Dacă te gândeşti mai bine, a remarcat Jamie 
în momentul în care mi-a dat drumul, Duncan încă 
are o mână teafără. 

M-a aşezat delicat în picioare, ținându-mă de 
cot, ca nu cumva să-mi cedeze genunchii. 

— Ai putea să-i vorbeşti mătuşii despre asta, 
dacă tu consideri că i-ar fi de folos. 

Muzica ARE FARMEC 


Roger Mackenzie şi-a croit drum prin mulţime, 
înclinând din cap când şi când în direcţia unui chip 
cunoscut, dar continuând să înainteze hotărât, 

evitând orice încercare de conversaţie. Nu era într- 
o dispoziție potrivită pentru flecăreală. 

Brianna se dusese să alăpteze copilul şi, deşi îi 
simţea lipsa, era totuşi mulţumit că ea nu se mai 
afla în vizorul nimănui. Nu-i păsa câtuşi de puţin 
de privirile de tot felul ce i se aruncau. Cele 
îndreptate spre faţa ei erau admirative, dar 
îndeajuns de respectuoase, însă îl surprinsese pe 
ticălosul de Forbes holbându-se la fundul ei cu o 
expresie asemănătoare cu a bărbaţilor care se uitau 
la zeiţa din marmură de pe peluză. 

În același timp, era mai mult decât mândru de 
ea. Arăta extraordinar în rochia cea nouă, și el trăia 
un sentiment plăcut de posesie când o privea. Însă 
plăcerea îi era oarecum umbrită de gândul 
neliniștitor că ea arăta ca şi cum ar fi aparținut 
acelui loc, stăpână peste toate aceste... 

Cu poalele rochiei suflecate, încă o sclavă a 
trecut pe lângă el, ducând în echilibru pe cap un 
castron cu chifle și altul sub braţ. Oare câți sclavi 
avea Jocasta Cameron? s-a întrebat. 

Sigur, chiar şi numai asta scotea din discuție 
ideea ca Brianna să moștenească River Run. Ea nu 
ar fi suportat să aibă sclavi. Şi nici el; totuși, era 
liniştitor să-şi spună că nu doar propria lui mândrie 
o împiedicase pe Bree să capete moştenirea 
cuvenită. 

A auzit vaietul subțiratic al unei scripei venind 
dinspre casă şi a ciulit urechile. Bineînţeles că la 
petrecere va fi şi muzică. Şi, cu puţin noroc, va 
descoperi câteva cântece pe care nu le cunoștea. 

A traversat terasa, pornind spre casă. Nu avea la 
el un caiet, dar Ulysses sigur îi va da ceva pe care 
să scrie. A făcut o plecăciune în faţa doamnei 
Farquard Campbell, care arăta ca un abajur oribil, 
dar scump, din mătase roz. S-a oprit un moment 
pentru a o lăsa să intre în casă înaintea lui și şi-a 
muşcat obrazul pe dinăuntru când fusta largă de 
peste un metru şi douăzeci s-a prins în ușa lată de 
doar un metru. Ea s-a răsucit cu pricepere într-o 

parte și s-a strecurat mergând ca un crab până în 
hol, iar Roger a urmat-o la o distanţă respectuoasă. 

Sunetul scripcii încetase, însă Roger a auzit 
zumzetul și vibraţiile unor instrumente acordate în 
apropiere. Acestea se aflau în salonul mare, ale 
cărui uşi duble fuseseră deschise larg pentru a le 
îngădui dansatorilor să iasă în hol când va veni 
momentul. Deocamdată, în salon erau puţini 
oaspeţi, prinși în discuţii pe subiecte diverse. 

Roger a trecut pe lângă Ulysses, care stătea 
lângă cămin, îmbrăcat impecabil, cu livrea verde și 
perucă, având în mână un vătrai în timp ce 
supraveghea două servitoare care pregăteau un vas 
uriaş de punci cu rom. Ulysses şi-a îndreptat 
mecanic ochii spre ușă, remarcând imediat 
prezența şi identitatea lui Roger, după care s-a 
întors la treaba lui. 

Muzicanţii erau strânşi la capătul celălalt al 
încăperii, aruncând priviri însetate spre cămin în 
timp ce îşi pregăteau instrumentele. 

— Ce ne oferiţi astăzi? a întrebat Roger, 
oprindu-se lângă scripcar şi a zâmbit când omul s- 
a întors spre el. „Ewie cu cornul strâmb“ sau poate 
„Shawn Bwee“? 

— Vai, să vă binecuvânteze Dumnezeu, nimic 
ieşit din comun. 

Dirijorul micului grup, un irlandez cu aspect de 
greier, a cărui spinare încovoiată contrasta cu 
strălucirea ochilor, a fluturat o mână în semn de 
dispreţ îngăduitor spre grupul de muzicanți. 

— Fi nu ştiu altceva decât gigă şi reel. Dar nu 
mai există oameni care să știe să danseze, a 
adăugat el cu simţ practic. La urma urmei, nu ne 
aflăm în Sala Adunări din Dublin şi nici la 
Edenton; un scripcar bun îi poate ține în ritm. 

— lar acela vei fi tu, presupun, nu-i aşa? a 
întrebat Roger zâmbind, arătând cu o mișcare din 
cap spre cutia crăpată a viorii pe care dirijorul o 
aşezase pe o etajeră, pentru ca nu cumva să o calce 
cineva sau să se aşeze pe ea. 

Da, eu voi fi, a confirmat omul, cu o 
plecăciune grațioasă. Seamus Hanlon, domnule — 
sluga dumneavoastră. 

— Vă rămân îndatorat, domnule. Sunt Roger 
Mackenzie, de la Fraser's Ridge. 

A răspuns la plecăciune, găsind plăcere în 
această formalitate demodată, şi a strâns scurt 
mâna lui Hanlon, atent la degetele contorsionate și 
la încheieturile noduroase. Hanlon a remarcat grija 
lui Roger față de mâna lui artritică şi a făcut o 
mică grimasă prin care şi-a arătat modestia. 

— Ah, vor fi bine cu puţină băutură, aşa vor fi. 

Hanlon şi-a mișcat degetele unei mâini drept 
încercare, apoi şi-a întins degetele hotărât, 
tntuindu-l pe Roger cu ochi strălucitori. 

— Şi dumneavoastră, domnule? Am simțit 
bătăturile de pe vârfurile degetelor. Nu sunteți 
viorist, probabil, dar cântaţi la vreun instrument cu 
coarde? 

— Doar ca să-mi treacă timpul seara; nu ca vol. 

Roger a dat politicos din cap spre grupul de 
cântăreți care, după ce se pregătiseră, se lăudau cu 
un violoncel plin de lovituri, două viole, o 
trompetă, un flaut şi ceva despre care a socotit că 
își începuse viaţa drept corn de vânătoare, deși 
părea îmbunătăţit prin adăugarea câtorva tuburi 
curbate, ciudate, care porneau în diferite direcții. 

Hanlon l-a măsurat cu pricepere, observând 
lărgimea pieptului lui. 

— ȘI să auzi ce voce are! Domnule MacKenzie, 
sunteți cântăreț? 

Răspunsul lui Roger a fost întrerupt de un 
bufnet puternic și de un zbârnâit dureros venind 
din spatele lui. S-a răsucit şi l-a văzut pe 
violoncelist umflându-se deasupra instrumentului 
său ca o cloşcă având un pui foarte mare, pentru a- 
l proteja de alte vătămări produse de un domn care, 
aflat în trecere, l-a lovit cu piciorul din neglijență. 

— Fii atent! s-a răstit violoncelistul. Beţivan 
nenorocit! 

— Ce? 

Intrusul, un bărbat masiv în uniformă de marină, 
s-a uitat amenințător la violoncelist. 

— Cum îndrăjnejti... cum îndrăjnejti să-mi 
vorbejti aja? 

Avea fața de un stacojiu nesănătos şi se legăna 
pe picioare; Roger a simţit aburii alcoolului de la 
aproape doi metri distanță. 

Ofiţerul a ridicat un deget arătător spre 
violoncelist şi a lăsat impresia că e pe cale să 
vorbească. Vârful limbii i-a apărut rozaliu între 
dinți, dar nu a reușit să articuleze nimic. Fălcile 
împurpurate i-au tremurat un moment, apoi a 
renunțat să mai încerce, s-a întors pe călcâie şi a 
plecat, făcând în ultima clipă un pas în lateral ca să 
evite un lacheu care ducea o tavă cu băuturi şi 
lovindu-se de stâlpul uşii când a ieșit pe coridor. 

— Fu atent, domnule O"Reilly, i-a spus Seamus 
Hanlon violoncelistului. Suntem aproape de ocean 
şi cred că o să te aştepte o trupă de recrutare în 
clipa când o să păşeşti afară. Şi, aşa cum stau 
lucrurile, aş pune rămăşag că o să te pândească cu 
un harpon sau ceva de felul acesta. 

O’Reilly a scuipat ostentativ pe podea. 

— ÎI ştiu, a rostit el dispreţuitor. Wolff, aşa-l 
cheamă. Un câine, asta e, şi încă unul prost. E beat 
criță — peste-un ceas n-o să-şi mai aducă aminte 
NIMIC. 

Gânditor, Hanlon s-a uitat printre gene spre ușa 
pe care dispăruse locotenentul Wolff. 

— EI, tot ce se poate, a recunoscut el. Dar şi eu 
îl cunosc pe acest domn și cred că are o minte mai 
ascuţită decât ar sugera purtarea lui. 

A tăcut o clipă, lovind uşor cu arcuşul în palmă, 
apoi a întors capul spre Roger. 

— Fraser's Ridge aţi spus? Sunteţi neam cu 
doamna Cameron — ori doamna Innes, mai curând? 
s-a corectat el. 

— Sunt căsătorit cu fiica lui James Fraser, a 
răspuns Roger răbdător, descoperind că aceasta era 

cea mai eficientă descriere, întrucât mai toți 
oamenii din ţinut păreau să ştie cine era Jamie 
Fraser, iar asta punea capăt altor întrebări despre 
legăturile de familie ale lui Roger. 

— Ho-ho, a făcut Seamus, vizibil impresionat. 
Bine, atunci. Hm. 

— Dar ce caută umflatul ăla aici? a întrebat 
violoncelistul, continuând să se uite încruntat după 
ofițer şi lovindu-şi instrumentul cu un gest 
liniştitor. Toată lumea ştie că a vrut să se însoare 
cu doamna Cameron, ca să aibă River Run pentru 
el. Mă mir că a avut neobrăzarea să-şi arate mutra 
tocmai astăzi! 

— Probabil c-a venit să demonstreze că nu 
poartă ranchiună, a sugerat Roger. Un gest de bun- 
simţ — cel mai bun a câștigat și aşa mai departe, 
nu? 

Auzind acestea, muzicanţii au scos chicote şi 
hohote înfundate de râs. 

— Se poate, a spus flautistul, uitându-se la 
instrumentul lui şi clătinând din cap. Dar dacă 
sunteți prieten cu Duncan Innes, spuneţi-i să-şi 
păzească spatele la dans. 

— Da, chiar aşa, a întărit Seamus Hanlon. 
Duceţi-vă, tinere domn, şi vorbiți cu el— dar să vă 
întoarceţi. 

A făcut semn unui lacheu și a cules cu precizie o 
cupă de pe tava întinsă. A ridicat-o în semn de 
toast către Roger. 

— S-ar putea să ştiţi un cântec sau două care să 
fie noi pentru mine. 

d ADUCĂTOR DE NOROC 


Brianna s-a rezemat de spătarul fotolului 
îmbrăcat în piele din faţa căminului, hrănindu-l pe 
Jemmy în timp ce o urmărea pe strămătușa ei 
pregătindu-se de nuntă. 

— Ce părere aveţi? a întrebat Phaedre, înmuind 
un pieptene de argint într-un mic bol cu pomadă. 
Ridicăm părul şi prindem buclele în creștetul 
capului? 

Glasul ei trăda speranţa, dar şi precauţia. 
Dezaproba vădit refuzul stăpânei sale de a purta 
perucă şi, dacă i se îngăduia, voia să facă tot 
posibilul pentru a crea un efect asemănător, la 
modă, cu părul Jocastei. 

— Fleacuri! a replicat Jocasta. Nu suntem la 
Edinburgh, copilă, şi nici la Londra. 

S-a rezemat de spătar, ținându-și capul ridicat şi 
ochu închişi, bucurându-se de odihnă. Razele 
soarelui primăvăratic pătrundeau prin geamuri, 
aruncând scânteieri din pieptenele din argint şi 
făcând umbre întunecate pe mâinile sclavei în 
contrast cu nimbul părului ei alb şi strălucitor. 

— Poate că nu, dar nu suntem nici în Caraibi şi 
nici în sălbăticie, a ripostat  Phaedre. 
Dumneavoastră sunteți stăpâna aici şi e nunta 
dumneavoastră. Toată lumea o să vă privească — 
vreți să mă faceţi de ruşine purtând părul pe umeri 
ca o femeie ieftină, să creadă lumea că nu-mi 
cunosc datoria? 

— Vai, Doamne păzeşte! Jocasta a strâmbat din 
buze cu umor, dar și puţin enervată. Aranjează-l 
simplu, te rog, pe spate, și prinde-l cu piepteni. 
Poate că nepoata mea îți va îngădui să-ți 
demonstrezi priceperea pe buclele ei. 

Cu ochii întredeschiși, Phaedre a aruncat o 
privire peste umăr spre Brianna, care s-a mulţumit 
să zâmbească şi să clatine din cap. Îşi pusese o 
bonetă tivită cu dantelă ca să arate cuviincios în 
public şi nu era dispusă să se mai joace cu părul. 
Sclava a pufnit şi a încercat iar s-o convingă pe 
Jocasta. Brianna a închis ochii, îngăduind ca acea 
pâlceavă amicală să alunece în fundal. Prin 
fereastre, razele calde de soare îi cădeau pe labele 
picioarelor, iar focul sfârâia și pocnea în spatele ei, 

învăluind-o ca şi șalul vechi din lână pe care îl 
înfăşurase în jurul ei şi al lui Jemmy. 

Dincolo de vocea Jocastei şi de vocea lui 
Phaedre, a auzit freamătul casei. Fiecare cameră 
era înțesată de oaspeţi. Unii fuseseră găzduiți la 
plantaţii din apropiere şi veniseră călare pentru 
festivitate, dar destul de mulți stăteau la River Run 
peste noapte, astfel încât dormitoarele erau pline, 
iar oaspeţii dormeau câte cinci sau şase într-un pat, 
mulți alții înghesuindu-se pe paturi improvizate în 
corturile de lângă debarcader. 

Brianna a măsurat cu invidie patul mare, cu 
baldachin, al Jocastei. Cu toate rigorile călătoriei, 
solicitati de Jemmy şi cu condițiile aglomerate de 
cazare de la River Run, ea şi Roger nu mai 
dormiseră împreună de peste o săptămână și 
probabil că situația avea să dureze până se vor 
întoarce la Ridge. 

Nu că dormitul împreună ar fi fost problema cea 
mai mare, chiar dacă era o plăcere. Gura sugarului 
în jurul sfârcului i-a trezit o serie de dorințe 
nelegate de maternitate, ceea ce ar fi impus ca ea şi 
Roger să se bucure de intimitate pentru a le 
satisface. Noaptea trecută, începuseră ceva 
promițător în cămară, dar fuseseră întrerupți de o 
sclavă de la bucătărie, care venise să ia o roată de 
caşcaval. Poate în grajd? Şi-a întins picioarele în 
față, şi-a mişcat degetele şi s-a întrebat dacă 
grăjdarii dormeau acolo sau nu. 

— Bine, o să port briliantele, dar numai ca să-ți 
fac pe plac, a nighean. 

Glasul ironic al Jocastei a smuls-o din 
ispititoarea viziune a boxei întunecoase, presărate 
cu fân, şi a corpului lui Roger, ale cărui picioare 
dezgolite s-ar vedea pe jumătate în lumina scăzută. 

A ridicat ochii de la Jemmy, care sugea extaziat, 
şi s-a uitat la Jocasta, care se aşezase pe o banchetă 
de lângă fereastră şi avea faţa scăldată în lumina 
soarelui. Părea dusă pe gânduri, a socotit Brianna, 
ca şi cum ar fi ascultat ceva slab, venind de 

departe, ceva ce nu putea fi auzit decât de ea. 
Probabil murmurul discuţiilor dintre oaspeţii de la 
parter. 

Freamătul din casă i-a adus aminte de stupu 
mamei vara; o vibrație pe care o putea auzi 
lpindu-şi urechea de trunchiul copacului, un sunet 
îndepărtat de mulţumire şi hărnicie. Produsul 
roiului de aici erau discuțiile, nu mierea, deşi 
intenția era aceeaşi — pregătirea de provizii pentru 
a traversa sumbrele zile fără nectar, zile de lipsuri. 

— De ajuns, de ajuns. 

Jocasta 1-a făcut semn lui Phaedre să se 
îndepărteze şi s-a ridicat. A trimis-o pe servitoare 
afară şi şi-a plimbat degetele pe măsuţa de toaletă, 
gândindu-se la alte amănunte ce trebuiau 
rezolvate. S-a încruntat şi a apăsat cu două degete 
deasupra ochilor. 

— Mătuşă, te doare capul? 

Brianna a vorbit cu glas scăzut, ca să nu-l 
trezească pe Jemmy, pe jumătate adormit. Jocasta 
şi-a coborât mâna şi s-a răsucit spre nepoata ei cu 
un zâmbet crispat. 

— Ah, nu-i nimic. De câte ori se schimbă 
vremea, sărmanul meu cap are de suferit. 

În ciuda zâmbetului, Brianna i-a văzut ridurile 
fine de durere apărând la coada ochilor. 

— Jem aproape a terminat. Mă duc s-o chem pe 
mama, da? Ţi-ar putea pregăti o tizană. 

Jocasta a făcut un gest de refuz, alungând 
durerea cu un efort evident. 

— Nu e nevoie, a muirninn. Nu e chiar atât de 
rău. 

Și-a masat tâmpla, având grijă să nu-și 
deranjeze pieptănătura, dar gestul îi contrazicea 
cuvintele. 

Cu un sunet uşor, Jemmy a eliberat sfârcul şi şi- 
a lăsat moale capul pe spate. Îndoitura braţului 
Briannei era caldă şi asudată în locul în care 
copilul îşi ţinuse capul, urechea lui mică era 
strivită şi roşie. Brianna a ridicat corpul inert şi a 

oftat uşurată când aerul răcoros i-a atins pielea. 
Jemmy a scos un râgâit slab şi pe buze i-au apărut 
câteva picături de lapte, după care s-a lipit de 
umărul ei ca un balon pe jumătate plin cu apă. 

— S-a ghiftuit, nu? a întrebat Jocasta, zâmbind 
şi întorcând ochii orbi spre ei când a auzit sunetul. 

— Are burta întinsă ca o tobă, a asigurat-o 
Brianna. 

L-a bătut uşor pe spinare ca să fie sigură, dar nu 
a mai auzit decât răsuflarea grea de somn, ca un 
suspin. S-a ridicat, i-a şters bărbia de lapte şi l-a 
aşezat pe burtă în pătuţul improvizat, un sertar de 
la şifonierul din mahon al Jocastei, aşezat pe podea 
şi căptușit cu perne şi pilote. 

Brianna şi-a atârnat şalul pe spătarul scaunului, 
tremurând puţin în curentul care se furişa pe lângă 
rama ferestrei. Nedorind să riște pătarea rochiei 
noi cu lapte scuipat, îl hrănise pe Jemmy în cămașă 
şi ciorapi, astfel că pe braţele dezgolite i se făcuse 
pielea de găină. 

Jocasta a întors capul auzind scârțâitul lemnului 
şi foşnetul ţesăturilor când Brianna a deschis 
dulapul mare ca să-şi ia cele două jupoane din 
pânză şi rochia, netezind cu satisfacţie lâna moale, 
albastru-deschis. Ea ţesuse stofa şi gândise 
modelul rochiei, dar doamna Bug trăsese firul, iar 
Claire îl vopsise cu indigo şi saxifragă şi Marsali o 
ajutase la cusut. 

— S-o chem pe Phaedre să te ajute la îmbrăcat, 
fetițo? 

— Nu, mă descurc — dacă mă ajuţi cu şnururile. 

În măsura în care se putea, nu-i plăcea să 
apeleze la sclavi pentru servicii mărunte. 
Jupoanele nu reprezentau o problemă; pur și 
simplu păşea în ele, unul după altul, şi lega 
baretele în jurul taliei. Însă corsetul trebuia legat la 
spate şi la fel şi rochia. 

Sprâncenele Jocastei erau încă întunecate, de 
culoare bronzului, în contrast cu nuanţa deschisă 
de piersică a pielii ei. A ridicat din ele auzind 

sugestia de a-şi ajuta nepoata să se îmbrace, dar a 
dat din cap aprobator după o scurtă ezitare. Şi-a 
întors ochii nevăzători spre cămin şi s-a încruntat 
vag. 

— Cred că pot. Copilul nu e prea aproape de 
foc, ce crezi? Pot să sară scântei. 

Brianna s-a strecurat în corset, potrivindu-şi 
sânii în golurile scobite care îi sprijineau, apoi şi-a 
tras rochia pe deasupra. 

— Nu, nu e prea aproape de foc, a spus ea cu 
răbdare. 

Făcuse corsajul cu balene în faţă și pe lateral. S- 
a răsucit încet într-o parte şi în alta, admirând 
efectul în oglinda Jocastei. Surprinzând în oglindă 
încruntarea discretă a mătușii, care era în spatele 
ei, şi-a dat ochii peste cap, apoi s-a aplecat şi a tras 
sertarul ceva mai departe de vatră, pentru orice 
eventualitate. 

— Îţi mulţumesc că-i faci pe plac unei bătrâne, a 
spus Jocasta cu glas sec, auzind scrâșnetul 
lemnului pe podea. 

— Nu ai pentru ce, mătușă, a răspuns Brianna, 
permiţând ca din glasul ei să răzbată căldura şi 
tonul de scuză. 

A pus mâna pe umărul mătușii, iar Jocasta şi-a 
lăsat mâna peste a ei şi a strâns-o încet. 

— N-am spus asta pentru că aş crede că ești o 
mamă neglijentă, bine? a zis Jocasta. Dar când ai 
trăit atât de mult ca mine nu e rău să fii 
prevăzătoare, fato. Am văzut lucruri îngrozitoare 
întâmplându-se cu copiii mici, înţelegi? Şi aş 
prefera să ard eu decât să pățească frumosul nostru 
copil ceva. 

A trecut în spatele Briannei şi şi-a plimbat 
mâinile uşor pe spatele ei, descoperind şnururile 
fără nicio problemă. 

— Ţi-ai recăpătat silueta, din câte văd, a rostit 
aprobator bătrâna, trecându-și palmele ușor peste 
talia Briannei. Ce e asta? Broderie? Ce culoare? 

— Albastru-indigo-închis. Lujeri cu flori făcute 
cu bumbac gros, pentru a contrasta cu lâna 
albastru-deschis. 

A luat mâina Jocastei şi i-a plimbat delicat 
vârfurile degetelor peste lujerii care acopereau 
fiecare balenă din corset, conducându-le de la 
decolteul scobit până la V-ul din talie, coborât 
brusc în faţă pentru a scoate în evidenţă silueta 
bine proporţionată pe care Jocasta o remarcase. 

Brianna şi-a ţinut respirația când s-au strâns 
șnururile, trecând cu privirea de la propria reflexie 
în oglindă la capul mic al fiului ei, rotund ca un 
pepene și incredibil de perfect. Nu era prima oară 
când își punea întrebări legate de viaţa strămătușii 
ei. Jocasta avusese copii — sau cel puţin așa credea 
Jamie —, dar nu vorbea niciodată despre ei, iar 
Brianna ezita să o întrebe. Probabil îi pierduse în 
pruncie, pentru că acest lucru se întâmpla foarte 
des. A simţit o strângere de inimă gândindu-se la 
asta. 

— Nu te îngrijora, 1-a spus mătușa. 

Brianna observase în oglindă că pe faţa Jocastei 
reapăruse buna dispoziţie. 

— Băiatul tău s-a născut să înfăptuiască lucruri 
măreţe. Sunt convinsă că nu va păţi nimic. 

S-a întors, iar mătasea verde a rochiei ei a foşnit 
pe deasupra jupoanelor, făcând-o pe Brianna să se 
mire din nou de capacitatea mătușii ei de a percepe 
sentimentele oamenilor, chiar fără să le vadă 
chipurile. 

— Phaedre! a strigat Jocasta. Phaedre! Adu-mi 
cutia — cea neagră. 

Ca întotdeauna, Phaedre era în preajmă şi, după 
un scurt scârțâit al sertarelor șifonierului, a găsit 
cutia neagră. Jocasta s-a aşezat cu ea la birou. 

Cutia neagră era veche şi uzată, o casetă îngustă, 
acoperită cu piele roasă, fără ornamente, având 
doar o încuietoare din argint. Jocasta îşi ţinea cele 
mai prețioase bijuterii într-o cutie din lemn de 

cedru, căptușită cu catifea, din câte știa Brianna. 
Ce putea fi în această casetă? 

S-a apropiat şi a rămas lângă mătuşa ei, care a 
ridicat capacul. Înăuntru era o bucată de lemn 
strunjit, de grosimea unui deget, pe care erau 
aranjate trei inele: unul ca o bandă simplă din aur, 
împodobită cu beril, altul cu un smarald caboşon, 
iar ultimul cu trei diamante, înconjurate de pietre 
mai MICI, care prindeau lumina şi o reflectau în 
curcubeie care dansau pe pereți şi grinzile 
tavanului. 

— Ce inel încântător! a exclamat Brianna fără 
să vrea. 

— A, cel cu diamante? Da, Hector Cameron a 
fost un om bogat, a spus Jocasta, atingând cu un 
aer absent inelul cel mare. 

Degetele ei lungi fără inele-— au căutat cu 
pricepere într-o grămăjoară de alte bijuterii fără 
mare valoare, aflate alături de inele, şi au scos 
ceva mic şi lipsit de strălucire. 

l-a întins obiectul minuscul Briannei, care a 
descoperit că era o broşă din staniu lucrată în 
găurele, destul de oxidată şi având forma unei 
inimi. 

— E un talisman deasil, a muirninn, i-a explicat 
Jocasta, dând satisfăcută din cap. Să-l pui pe 
hăinuţele copilului, în spate. 

— Un talisman? Brianna a aruncat o privire spre 
trupuşorul ghemuit al lui Jemmy. Ce fel de 
talisman? 

— Împotriva zânelor, a răspuns Jocasta. Să-l ţii 
prins de hăinuță, dar întotdeauna în spate, nu uita — 
şi niciuna dintre creaturile vechi nu-l va atinge. 

Sesizându-i siguranța din glas, Brianna a simțit 
cum i se ridică părul de pe brațe. 

— Mama ta ar fi trebuit să-ți spună, a continuat 
Jocasta, cu o nuanță de reproş în voce. Dar ştiu că 
este englezoaică, și probabil că tatăl tău nu s-a 
gândit la asta. Aşa sunt bărbații, a adăugat ea cu 

amărăciune. E treaba femeii să se îngrijească de 
copii, să-i ferească de rău. 

Jocasta s-a aplecat deasupra coșului cu surcele 
şi a căutat printre ele, scoțând o rămurică lungă de 
pin necurăţată de coajă. 

— la asta, a spus ea cu glas poruncitor, 
întinzând-o spre Brianna. Aprinde-i capătul în 
cămin și ocoleşte copilul de trei ori. Aşa cum se 
învârte soarele, bagă de seamă! 

Nedumerită, Brianna a luat băţul și l-a băgat în 
foc, apoi a făcut aşa cum i s-a cerut, ținând 
rămurica aprinsă departe atât de leagănul 
improvizat, cât şi de rochia ei albastră din lână. 
Jocasta a bătut ritmic cu piciorul în podea și a 
intonat ceva în surdină. 

A vorbit în gaelică, dar suficient de rar ca 
Brianna să înţeleagă mai toate cuvintele. 


Înţelepciunea şarpelui fie a ta, 
Înţelepciunea corbului fie a ta, 
Înţelepciunea vulturului neînfricat. 


Vocea lebedei fie a ta, 
Vocea mierii fie a ta, 
Vocea fiului stelelor. 


Semnul femeii-zână fie al tău, 
Semnul săgeții spiridușului fie al tău, 
Semnul câinelui roşu fie al tău. 


Bogăția mării fie a ta, 
Bogăția pământului fie a ta, 
Bogăția Părintelui Ceresc. 


Să fii în fiecare zi fericit de tine, 
Să nu fii bolnav nicio zi, 
O viaţă fericită, mulțumită. 


Jocasta s-a oprit un moment și s-a încruntat 
uşor, ca şi cum ar fi ascultat vreun răspuns din 

Ţara Zânelor. Evident mulţumită, a făcut semn 
spre cămin. 

— Aruncă băţul în foc. Iar copilul va fi ferit de 
arsuri. 

Brianna i-a dat ascultare, descoperind spre 
propria fascinaţie că toate acestea nu 1 s-au părut 
deloc ridicole. Ciudat, dar era foarte satisfăcător să 
creadă că îşi apăra copilul de rău — chiar și de răul 
făcut de zâne, în care nu credea. Ori nu crezuse 
până în acele clipe. 

De dedesubt a răzbătut zvon de muzică; 
scârţâitul unei scripci şi sunetul unei voci profunde 
şi plăcute. Nu a distins cuvintele, dar ştia cum suna 
acel cântec. 

Jocasta şi-a înclinat capul și a zâmbit ascultând. 

— Are voce bună tânărul tău soţ. 

Şi Brianna a ascultat. Foarte slab, a desluşit 
tonalitățile cunoscute ale cântecului „Iubirea mea e 
în America“ venind de undeva de jos. Când cânt, o 
fac întotdeauna pentru tine. Goliţi de lapte, sânii îi 
deveniseră moi, dar amintindu-și aceste cuvinte, a 
simțit o furnicătură prin ei. 

— Ai ureche fină, mătuşico, a spus ea, alungând 
gândul cu un zâmbet. 

— Eşti mulțumită în căsnicie? a întrebat-o 
Jocasta brusc. Te potriveşti cu flăcăul? 

— Da, a răspuns Brianna, tresărind uşor. Da -— 
foarte mult. 

— E bine. 

Încă ascultând, strămătuşa ei a rămas nemişcată, 
cu capul aplecat într-o parte. 

— Da, e bine, a repetat încet. 

Dintr-un impuls, Brianna a pus o mână peste 
încheietura bătrânei. 

— Dar tu, mătuşă? a întrebat ea. Eşti... 
mulțumită? 

Având în vedere şirul de inele din casetă, 
„fericită“ nu părea cuvântul potrivit. Nici „te 
potriveşti cu el“ nu părea o expresie nimerită, 
având în vedere că Brianna își amintea cum 

Duncan se ascunsese într-un colț al salonului în 
seara precedentă, sfios şi mut când îi vorbea 
cineva, răspunzându-i doar lui Jamie, şi cum 
transpira şi se agita de dimineaţă. 

— Mulțumită? a repetat Jocasta nedumerită. A, 
că mă căsătoresc, vrei să spui! 

Spre uimirea Briannei, mătușa ei a râs, iar 
ridurile de pe faţă au trădat un amuzament sincer. 

— Da, sigur, a spus ea. E prima oară că-mi voi 
schimba numele după cincizeci de ani! 

Cu un pufnet amuzat, bătrâna s-a întors spre 
fereastră şi şi-a lipit o palmă de geam. 

— E frumos afară, fato, a spus ea. Ce-ar fi să-ţi 
iei mantia, să ieşi la aer şi să-ţi cauţi companie? 

Avea dreptate, râul din depărtare strălucea 
argintiu printr-o broderie de crengi înverzite, iar 
aerul din încăpere, atât de plăcut în urmă cu câteva 
clipe, i s-a părut brusc stătut şi închis. 

— Cred că ies, a zis Brianna aruncând o privire 
spre pătuţul improvizat. Să o chem pe Phaedre ca 
să supravegheze copilul? 

Jocasta a fluturând o mână spre ea, făcându-i 
semn să plece. 

— Ei, hai, du-te. Mă ocup eu de copil. Încă nu 
vreau să cobor. 

— Mulţumesc, mătușico. 

A sărutat-o pe bătrână pe obraz şi s-a întors să 
plece, apoi, trăgând cu ochiul la mătușa ei, a făcut 
un pas înapoi spre cămin și, tiptil, a împins pătuţul 
ceva mai departe de foc. 


Aerul de afară era proaspăt şi mirosea a iarbă 
nouă şi a fum de grătar. Asta a făcut-o să-și 
dorească să coboare spre potecile de cărămidă, cu 
sângele pulsându-i în vine. A auzit muzica din casă 
şi vocea lui Roger. O să se plimbe puţin prin aerul 
curat și apoi o să se întoarcă, poate că Roger va lua 
o pauză şi atunci... 

— Brianna! 

Şi-a auzit numele şoptit şuierat dinapoia unui 
zid al bucătăriei din grădină şi s-a întors mirată. A 
văzut capul tatălui ei apărând prevăzător pe după 
colț, ca un şarpe roșcat. Jamie i-a făcut un semn 
din bărbie şi a dispărut. 

Brianna a aruncat rapid o privire în spate ca să 
verifice dacă o urmărea cineva şi s-a strecurat după 
colț grăbită, ajungând la un strat de morcovi 
înfrunziți, aflaţi într-un loc ferit, unde l-a văzut pe 
Jamie aplecat deasupra unei servitoare negre, 
întinsă pe jos, pe o grămadă de gunoi de grajd, cu 
boneta trasă peste faţă. 

— Ce Dumnezeu... a început Brianna, apoi a 
simțit un iz de alcool, înţepător între mirosurile de 
frunze de morcov și de gunoi de grajd încins de 
soare. Aha! 

S-a lăsat pe vine lângă Jamie, iar poalele rochiei 
s-au umflat peste potecă. 

— A fost vina mea, a explicat el. Ori măcar în 
parte. Am lăsat o cupa sub sălcii, pe jumătate 
plină. 

A arătat din cap spre potecă, unde o cupă cu 
punci stătea răsturnată, având încă o picătură 
hpicioasă de lichid prinsă de buză. 

— Cred că a găsit-o ea. 

Brianna s-a aplecat şi a adulmecat marginea 
bonetei mototolite a femeii, care acum flutura în 
aerul vibrând de sforăielile ei grele. Mirosul 
predominant era de punci cu rom, dar a mai simțit 
şi mirosul acrişor de bere şi aroma dulceagă de 
brandy. Evident sclava sorbise cu chibzuinţă din 
toate băuturile rămase în cănile pe care le ducea la 
spălat. 

Cu degetul, Brianna a ridicat atentă marginea cu 
volane a bonetei. Era Betty, una dintre servitoarele 
mai în vârstă. Avea buzele întredeschise şi falca 
uşor căzută de amorţeala provocată de alcool. 

— Da, n-a fost prima jumătate de cupă pe care a 
băut-o, a spus Jamie, privind-o. Cred că se legăna 
bine pe picioare când a găsit-o pe a mea. Nu-mi 

închipui cum a mers în starea asta atât de departe 
de casă. 

Încruntându-se, Brianna a privit peste umăr. 
Bucătăria din grădină, cu ziduri din cărămidă, era 
aproape de altă bucătărie, dar la mai bine de trei 
sute de metri de casa mare, şi separată de ea printr- 
un gard viu de rododendroni și câteva straturi de 
flori. 

— Nu doar cum, a spus Brianna și s-a bătut cu 
degetul pe buză a nedumerire. De ce? 

— Ce anume? 

Jamie o privea încruntat pe servitoare, dar a 
ridicat ochii auzind tonul Briannei. Ea s-a săltat în 
picioare şi a înclinat capul spre femeia care 
sforăia. 

— De ce a venit aici? S-ar părea că a tras la 
măsea toată ziua — imposibil să fi dat fuga până 
aici cu fiecare cupă, cineva ar fi băgat de seamă. Și 
de ce s-a deranjat atât? N-ar fi greu să faci asta 
fără să fii observat. Dacă aş bea ce rămâne în căni, 
m-aş duce sub sălcii. 

Tatăl ei i-a aruncat o privire mirată, înlocuită 
imediat de una ironică şi amuzată. 

— Aşa ai proceda? Da, e o idee. Dar poate că 
era suficientă băutură în cupă şi a crezut că se 
poate bucura de ea în pace. 

— Posibil. Dar sigur există ascunzători mai 
aproape de râu decât asta. 

Brianna a întins mâna și a luat cupa goală. 

— Ce băutură ai avut tu, punci cu rom? 

— Nu, brandy. 

— Atunci nu băutura ta a doborât-o. 

Brianna a ridicat cupa, înclinând-o ca să vadă 
resturile de culoare neagră de pe fundul ei. Punciul 
cu rom al Jocastei nu era făcut doar cu rom, zahăr 
şi unt, ci şi cu coacăze uscate, amestecul fiind 
încălzit cu un vătrai fierbinte. Rezultatul era nu 
numai o culoare foarte închisă, ci şi sedimente 
groase pe fundul cănii, alcătuite din granule 

minuscule de funingine de pe vătrai și rămășițele 
carbonizate ale coacăzelor. 

Jamie a luat cupa şi s-a încruntat. Şi-a vârât 
nasul în ea și a inspirat puternic, după care a 
înmuiat un deget în restul de lichid și l-a pus pe 
limbă. 

— Ce e? a întrebat Brianna când l-a văzut 
schimbându-se la față. 

— Punci, a răspuns Jamie, dar şi-a plimbat 
limba de câteva ori peste dinți, ca şi cum ar fi vrut 
să şi-o curețe. Cu laudanum, așa cred. 

— Laudanum! Eşti sigur? 

— Nu, a răspuns el cu sinceritate. Dar mai e un 
gust în afară de coacăze uscate, ori să nu-mi spui 
mie pe nume. 

l-a întins cupa Briannei, care a luat-o, 
adulmecând furioasă. Nu a depistat altceva decât 
mirosul dulceag de ars al punciului cu rom. Parcă 
era şi un iz mai aspru, ceva uleios şi aromat... ori 
poate nu. 

— Te cred pe cuvânt, a spus ea, ştergându-şi 
vârful nasului cu dosul mâinii, după care i-a 
aruncat o privire servitoarei lungite pe pământ. Să 
mă duc după mama? 

Jamie s-a lăsat pe vine lângă femeie şi a 
examinat-o cu atenţie. I-a ridicat o mână moale şi a 
pipăit-o, i-a ascultat răsuflarea, apoi a clătinat din 
cap. 

— Nu-mi dau seama dacă e drogată sau doar 
beată, dar nu cred că va muri. 

— Şi ce facem cu ea? N-o putem părăsi aici. 

Jamie s-a uitat la sclavă, încruntându-se. 

— Nu, sigur că nu. 

S-a aplecat şi— foarte delicat-— a ridicat-o în 
braţe. Un pantof scâlciat i-a căzut din picior, dar 
Brianna l-a recuperat de pe aleea pavată cu 
cărămizi. 

— Ştii cumva unde doarme? a întrebat Jamie, 
trecându-şi cu grijă povara adormită pe după 
marginea unui cadru de lemn cu castraveți. 

— E sclavă în casă; probabil că doarme în pod. 

Jamie a făcut semn că a înţeles, mișcându-și 
capul brusc pentru a scăpa de o șuviţă de păr roşcat 
care îi intra în gură. 

— Prea bine, atunci, o să ocolim grajdurile şi 
vedem dacă putem urca scara din spate fără să fim 
văzuți. la-o înainte, fata mea, şi fă-mi semn dacă 
drumul e liber. 

Brianna a vârât pantoful şi cupa sub mantie 
pentru a le ascunde, după care s-a furişat înainte pe 
poteca îngustă care ducea pe lângă grădina 
bucătăriei, bifurcându-se către bucătării şi private. 
S-a uitat încoace şi încolo, mimând nepăsarea. 
Erau câțiva oameni în câmpul ei vizual, lângă 
padoc, dar destul de departe— şi toți stăteau cu 
spatele la ea, captivați fiind de caii negri, olandezi, 
ai domnului Wylie. 

Când s-a întors să-i facă semn lui Jamie, l-a zărit 
chiar pe domnul Wylie, conducând o doamnă spre 
grajduri. O sclipire de mătase aurie — stai puţin, era 
chiar mama ei! Claire şi-a întors faţa palidă o clipă 
în direcția ei, însă atenţia îi era îndreptată spre 
Wylie, care tocmai îi spunea ceva, astfel că nu şi-a 
observat fiica pe alee. 

Bree a ezitat, vrând s-o strige, dar nu putea face 
asta fără să atragă atenţia. În fine, măcar ştia unde 
se află Claire. Se putea întoarce s-o cheme pe 
mama ei în ajutor — dar după ce o duceau pe Betty 
într-un loc sigur. 


După câteva alarme false şi rateuri, au reuşit să 
o ducă pe Betty în încăperea lungă din pod, unde 
locuia împreună cu alte servitoare ale casei. 
Gâfâind, Jamie aproape a aruncat-o pe unul dintre 
paturile înguste, apoi şi-a şters sudoarea de pe 
frunte cu mâneca şi, strâmbând din nasul lung, s-a 
apucat să-şi scuture ceremonios gunoiul de grajd 
de pe poalele hainei. 

— Aşa deci, a spus el, destul de ţâfnos. Acum e 
în siguranță, da? Dacă îi spui unei alte sclave că i 

s-a făcut rău, cred că nimeni dintre persoanele 
importante nu va afla. 

— Mulţumesc, tată, a zis Brianna apropiindu-se 
şi sărutându-l pe obraz. Eşti un dulce. 

— Oh, sigur, a replicat el resemnat. Bineînţeles, 
oasele mi-s ca mierea acum. 

Cu toate acestea, nu arăta nemulţumit. 

— Mai ai pantoful? 

A scos celălalt pantof al servitoarei și l-a așezat 
frumos alături de perechea lui sub pat, apoi a tras 
pătura din lână aspră peste picioarele femeii, 
murdare în ciorapii groși. 

Brianna a verificat starea femeii; din câte şi-a 
dat seama, totul părea în regulă; femeia continua 
să sforăie umed, dar într-un mod regulat și 
liniştitor. În timp ce coborau scara în vârful 
picioarelor, Brianna i-a dat lui Jamie cupa din 
argint. 

— Poftim. Ştii că asta a fost una dintre cupele 
lui Duncan? 

— Nu, a răspuns Jamie ridicând o sprânceană. 
Ce vrei să spui prin cupele lui Duncan? 

— Mătuşa Jocasta a comandat un set de şase 
cupe pentru Duncan, drept cadou de nuntă. Mi le-a 
arătat ieri. Uite! 

A întors cupa în mână pentru a-i da la iveală 
monograma gravată- „ĮI“ de la „Innes“, cu un 
peştişor cu solzii frumos lucraţi înotând în jurul 
literei. 

— Asta ajuta la ceva? a întrebat ea, văzându-l pe 
Jamie că se încruntă, semn că îi trezise interesul. 

— S-ar putea. A scos o batistă curată din 
chembrică şi a înfăşurat cu grijă cupa în ea, după 
care a vârât-o în buzunar. Mă duc să aflu. Între 
timp, poti să-l găseşti pe Roger Mac? 

— Sigur. De ce? 

— Păi, dacă Betty asta a ta a băut o parte din 
punciul cu rom și a rămas lată, atunci aş vrea să 
aflu cine a mai băut din cupă şi să văd dacă e într-o 
stare asemănătoare. 

S-a uitat la Brianna ridicând o sprânceană. 

— Dacă punciul nu a fost curat înseamnă că era 
destinat cuiva, nu? Mă gândeam că tu şi Roger 
Mac aţi putea căuta cu discreţie prin tufișuri, poate 
găsiţi pe cineva. 

În graba de a o urca pe Betty în pod, ei nu-i 
trecuse prin minte această posibilitate. 

— Am înţeles. Mai întâi trebuie să-i găsesc pe 
Phaedre sau pe Ulysses, ca să le spun că lui Betty i 
s-a făcut rău. 

— Da. Iar dacă vorbeşti cu Phaedre, ai putea s-o 
întrebi dacă Betty consumă opiu și dacă 
obișnuiește să se aghezmuiască. Deşi aş zice că e 
puţin probabil, a adăugat el sec. 

— Nici eu nu cred, a rostit ea pe acelaşi ton. 

Însă a înţeles ce sugera Jamie; probabil că 
punciul fusese în regulă, iar Betty înghiţise singură 
laudanum, dinadins. Era posibil; știa că Jocasta 
ținea așa ceva în distilerie. lar femeia îl luase ca să 
se simtă bine ori avusese intenția de a se sinucide? 

Brianna s-a încruntat în spatele lui Jamie, care 
se oprise la poalele scării, trăgând cu urechea 
înainte de a ieşi pe palier. Nu era greu de crezut că 
suferințele sclaviei ar fi putut îndemna pe cineva 
să se sinucidă. În acelaşi timp, sinceritatea a silit-o 
pe Brianna să admită că slujitoarele în casă ale 
Jocastei trăiau destul de bine; mai bine decât mulți 
alți oameni — negri sau albi-— pe care îi văzuse în 
Wilmington şi în Cross Creek. 

Camera servitoarelor era curată, iar paturile, 
deşi grosolane, păreau comode. Servitoarele casei 
aveau îmbrăcăminte decentă, chiar şi încălțăminte 
ŞI ciorapi, şi mâncau mai mult decât suficient. Cât 
despre complicațiile sentimentale care o puteau 
îndemna pe vreuna dintre ele să se gândească la 
sinucidere — ei bine, acestea nu îi afectau doar pe 
sclavi. 

Părea mai probabil ca Betty să fie doar 
alcoolică, de genul celor care beau orice conţine 
cât de cât alcool-— mirosul straielor ei sugera clar 

acest lucru. Însă, în acest caz, de ce să riște să fure 
laudanum într-o zi în care petrecerea de nuntă îi 
asigura o abundență de băuturi de toate felurile? 

Fără tragere de inimă, Brianna s-a văzut nevoită 
să ajungă la aceeași concluzie ca şi tatăl ei. Betty 
luase laudanum- dacă asta era, a ținut să-și 
reamintească — din întâmplare. lar dacă aşa stăteau 
lucrurile... din cupa cui băuse ea? 

Jamie s-a întors strângând din buze pentru a o 
îndemna să tacă şi i-a făcut semn că aveau cale 
liberă. Brianna l-a urmat cu repeziciune pe palier 
şi afară, scoțând un oftat de ușurare doar când au 
ajuns pe alee fără a fi observați. 

— Tată, în primul rând, ce căutai acolo? a 
întrebat ea. 

Jamie s-a uitat nedumerit la ea. 

— În grădina bucătăriei, a precizat Brianna. 
Cum de-ai găsit-o pe Betty? 

— Aha! 

A luat-o de braţ, îndepărtând-o de casă. Au mers 
fără să atragă atenția spre padoc; oaspeţii neştiutori 
stăteau aplecaţi peste gard ca să vadă caii. 

— Tocmai schimbasem câteva cuvinte cu mama 
ta lângă crâng. Mă întorceam prin grădina 
bucătăriei când am văzut-o pe femeie întinsă pe 
spate pe grămada de gunoi de grajd. 

— Asta e şi ideea, nu? a întrebat Brianna. Stătea 
întinsă dinadins ori ai descoperit-o din întâmplare? 

Jamie a clătinat din cap. 

— Nu mi-am dat seama, a răspuns. Dar vreau să 
stau de vorbă cu Betty, după ce se dezmeticeşte. 
Ştii cumva unde e mama ta acum? 

— Da, e cu Phillip Wylie. Cred că se îndreptau 
spre grajduri. 

Nările lui Jamie au fremătat slab când a auzit 
numele lui Wylie, iar Brianna şi-a stăpânit 
zâmbetul. 

— O găsesc eu, a spus el. Între timp, fetiţo, du- 
te şi vorbeşte cu Phaedre — şi, fetiţo... 

Ea se întorsese deja să plece; auzind ultimele lui 
vorbe, s-a uitat peste umăr, surprinsă. 

— Cred că ar fi bine să-i spui lui Phaedre să nu 
scoată nicio vorbă decât dacă o întreabă cineva 
unde e Betty, iar dacă se întâmplă asta, să te anunţe 
pe tine sau pe mine. 

S-a îndreptat brusc de spate și şi-a dres glasul. 

— După aceea, du-te şi găsește-ți soţul, fato, 
ŞI... Ai grijă să nu afle nimeni ce aveți de gând să 
faceţi, bine? 

Jamie a ridicat o sprânceană, iar Brianna a dat 
din cap drept răspuns. El s-a răsucit pe călcâie și a 
pornit gânditor spre grajduri, bătând uşor cu 
degetele mâinii drepte în haină. 

Vântul rece s-a strecurat pe sub rochia și 
jupoanele Briannei, umflându-le şi trimiţându-i 
fiori reci. Brianna înțelegea destul de bine toate 
implicaţiile situației. 

Dacă nu era vorba de o încercare de sinucidere 
sau de un accident însemna că puteau lua în calcul 
ideea unui asasinat. Dar al cui? 

Firu 


După interludiul nostru, Jamie îmi dăduse un 
sărut lung, apoi pornise prin tufișuri, dorind să îl 
urmărească pe Ninian Bell Hamilton şi să afle ce 
puneau la cale Reglementatorii la tabăra despre 
care vorbise Hunter. După o mică pauză pentru a- 
mi aranja tinuta, l-am urmat, însă m-am oprit la 
marginea crângului înainte de a apărea în public, 
ca să mă asigur că arătam cuviincios. 

Trăiam o senzație confuză de bine, iar obrajii 
îmi erau foarte îmbujorați, dar am socotit că asta 
nu avea să mă incrimineze în vreun fel. Nici 
ieşirea din pădure nu mă acuza de ceva; femei şi 
bărbați dispăreau la adăpostul copacilor aflați de-a 
lungul peluzei ca să se uşureze, în loc să se 
îndrepte spre latrinele urât mirositoare. Însă ieşirea 

mea din pădure, cu respirația grea, cu frunze în păr 
şi pete de tot felul pe rochie, avea să provoace 
anumite comentarii din partea femeilor, rostite 
înapoia evantaielor. 

De rochie mi se prinseseră câțiva scaieţi şi o 
cicadă moartă şi uscată, plus o excrescenţă ciudată 
pe care am îndepărtat-o cu un tremur de dezgust. 
Pe umăr aveam petale de sânger; le-am scuturat și 
pe acelea şi mi-am pipăit cu grijă părul, 
desprinzând alte câteva petale, care au zburat ca 
niște bucățele de hârtie parfumată. 

Exact când ieşeam dintre copaci, m-am gândit 
să-mi verific spatele rochiei şi, tot sucindu-mi 
gâtul peste umăr pentru a vedea dacă nu aveam 
pete sau fărâme de scoarță agăţate de ea, m-am 
ciocnit de Phillip Wylie. 

— Doamnă Fraser! 

M-a prins de umeri ca să nu cad pe spate. 

— Vă simți bine, draga mea? 

— Da, bineînţeles. 

De data asta mă îmbujorasem pe bună dreptate 
şi am făcut un pas înapoi, ca să mă dezmeticesc. 
De ce mă tot ciocneam de Phillip Wylie? Mica 
pacoste mă urmărea peste tot? 

— Îmi cer scuze. 

— Prostii, prostii! a spus el cu vioiciune. A fost 
greșeala mea. Sunt al naibii de stângaci. Draga 
mea, vă pot aduce ceva ca să vă reveniți? Un 
pahar de cidru? Vin? Punci cu rom? Un desert cu 
frişcă? Rachiu de mere? Ori... nu, brandy. Da. 
Îngăduiţi-mi să vă aduc puţin brandy ca să vă 
reveniți din șoc! 

— Nu, mulțumesc, n-am nevoie de nimic! 

Mi-a fost imposibil să nu râd în faţa purtării lui 
absurde, iar el mi-a zâmbit drept răspuns, 
socotindu-se cu siguranţă foarte spiritual. 

— EFi bine, dragă doamnă, dacă v-aţi revenit cu 
totul, trebuie să veniți cu mine. Insist. 

Mi-a prins mâna sub brațul lui și, în ciuda 
protestelor mele, m-a tras în direcția grajdurilor. 

— Nu vă răpesc decât o clipă, m-a asigurat el. 
Am aşteptat toată ziua ca să vă arăt surpriza mea. 
Veţi fi pe deplin fermecată, vă dau cuvântul meu! 

Am cedat din slăbiciune, mi s-a părut că era mai 
puțin enervant să merg şi să văd caii aceia 
blestemaţi decât să mă contrazic cu el— şi mai 
aveam destul timp să discut cu Jocasta înainte de 
nuntă. Lucas şi ceilalți cai se supuneau răbdători 
examinării făcute de doi domni care se cățăraseră 
pe gard pentru a-i vedea mai bine. 

— E foarte liniştit pentru un armăsar, am spus 
pe un ton aprobator, comparând purtarea blândă al 
lui Lucas cu personalitatea sălbatică a lui Gideon. 

Jamie încă nu-şi găsise timp pentru a-l castra, 
astfel că, pe drum până la River Run, Gideon 
muşcase aproape pe oricine, fie oameni, fie alți 
cal. 

— Un semn al rasei, mi-a răspuns Wylie, 
împingând uşa care dădea spre grajdul principal. 
Sunt caii cei mai blânzi, dar purtarea prietenoasă 
nu le afectează inteligența, vă asigur. Pe aici, 
doamnă Fraser. 

În contrast cu lumina sclipitoare de afară, în 
grajd era beznă; atât de întuneric încât m-am 
împiedicat de o dală dislocată din podea, iar 
domnul Wylie m-a prins de un braţ când, cu un 
strigăt de spaimă, am dat să cad în faţă. 

— Vă simțiţi bine, doamnă Fraser? m-a întrebat 
el, trăgându-mă înapoi. 

— Da, am răspuns eu gâfâind slab. 

În realitate, mă lovisem la un deget de la picior 
şi îmi sucisem glezna; noii mei pantofi din 
marochin, cu toc înalt, erau frumoşi, dar încă nu 
mă învăţasem cu el. 

— Lasă-mă un moment, până mi se obişnuiesc 
ochii cu întunericul. 

A rămas pe loc, dar nu mi-a eliberat braţul. Ba 
mai mult, mi-a tras mâna în scobitura cotului şi m- 
a strâns bine ca să-mi ofere sprijin. 

— Sprijiniţi-vă de mine, a spus el simplu. 

Aşa am făcut şi am stat tăcuţi o clipă, iar eu am 
tinut ridicat piciorul lovit, ca un stârc, așteptând ca 
durerea din deget să treacă. Lucru de mirare, 
domnul Wylie părea în pană de remarci ironice şi 
de glume; probabil din cauza atmosferei paşnice. 

În general, grajdurile sunt paşnice, deoarece caii 
şi oamenii care îi îngrijesc sunt în mare măsură 
creaturi blânde. Însă acesta avea un aer aparte, 
fiind deopotrivă liniştit şi plin de viață. Am auzit 
foşnete slabe şi bătăi din copite, dar şi sunete 
scoase de un cal mulțumit, care mesteca fân 
undeva aproape. 

Stând atât de aproape de Phillip Wylie, i-am 
remarcat parfumul scump, dar mirosurile din grajd 
le acopereau chiar și pe cele de mosc şi bergamotă. 
Mirosea a paie curate şi grăunțe, a cărămidă şi a 
lemn, dar se simțea şi o aromă slabă sugerând 
lucruri mai elementare — gunoi, sânge şi lapte; 
elementele esențiale ale maternității. 

— Parcă am fi în pântecul unei mame, nu-i aşa? 
am spus încet. E cald şi întuneric, la asta mă 
refeream. Aproape că simt o bătaie de inimă. 

Wylie a râs discret. 

— E inima mea, a spus el. 

Şi-a lipit o clipă mâna de vestă, o umbră 
întunecată pe satinul de culoare deschisă. 

Ochu mi s-au deprins curând cu întunericul, dar 
chiar şi aşa locul abia dacă era luminat. Umbra 
unei pisici din grajd a alunecat cu agilitate pe 
lângă noi, făcându-mă să mă clatin şi să pun 
piciorul lovit pe podea. Încă nu putea să-mi susțină 
greutatea, dar tot era bine că-l puteam sprijini de 
pământ. 

— Puteţi sta aici o clipă? m-a întrebat Wylie. 

Fără să aștepte răspuns, s-a desprins de lângă 
mine şi s-a dus să aprindă un felinar aflat pe un 
scaun din apropiere. Au urmat câteva scăpărări 
între cremene și oțel, după care fitilul s-a aprins şi 
un glob de lumină gălbuie și plăcută ne-a învăluit. 

Wylie m-a luat de braţ cu mâna liberă şi m-a 
condus către capătul celălalt al grajdului. 

Erau în boxa liberă din capăt. Phillip a ridicat 
felinarul şi, în acelaşi timp, mi-a zâmbit. Lumina a 
căzut pe pielea care strălucea şi se unduia ca o apă 
la miez de noapte şi s-a reflectat din ochii căprui și 
uriași ai iepei care s-a întors spre noi. 

— O! am spus încet. Ce frumos! Apoi am 
repetat ceva mai tare: Oo! 

Iapa se mişcase puţin, iar mânza s-a uitat la noi 
dintre picioarele mamei sale. Avea picioarele 
lungi, cu genunchi noduroşi, iar crupa micuță și 
umerii rotunzi erau o copie a perfecțiunii 
musculare a mamei. Mânza avea aceiași ochi mari 
şi blânzi, tiviți cu gene foarte lungi, însă pielea nu- 
i era neagră și întinsă, ci cafeniu-roşcată, cu păr 
lung ca blana unui iepure, cu o coadă absurd de 
mică, amintind de o mătură. 

Mama ei avea aceeaşi coamă bogată pe care o 
observasem la frizienii din padoc; puiul avea o 
creastă ridicolă de păr tare, de vreo doi centimetri 
ŞI ceva, care stătea răzvrătită ca firele unei periuțe 
de dinți. 

Orbită de lumină, mânza a clipit o dată, apoi s-a 
tras iute la adăpostul oferit de corpul mamei. După 
o clipă, s-a ivit un bot mic, cu nările fremătând. A 
urmat un ochi mare, care a clipit- şi botul a 
dispărut, dar a apărut aproape instantaneu, de astă 
dată ceva mai departe. 

— Hei, flirtezi cu noi! am exclamat încântată. 

Wylie a râs. 

— Chiar aşa, a spus el cu glas mândru, de 
proprietar. Nu sunt magnifice? 

— Da, am răspuns eu, dusă pe gânduri. Sunt. 
Totuşi, nu cred că e cuvântul nimerit. „Magnific“ 
pare mai potrivit pentru un armăsar sau un cal de 
luptă. Aceşti cai sunt... în fine, sunt dulci! 

Wylie a pufnit uşor, amuzat. 

— Dulci? a repetat el. Dulci? 

— Înţelegi la ce mă refer, am zis râzând. 
Fermecătoare. Firești. Încântătoare. 

— Toate la un loc, a spus el, întorcându-se spre 
mine. Şi frumoase. 

Nu se uita la cai, ci la mine, zâmbind uşor. 

— Da, am rostit eu, cu un vag sentiment de 
neliniște. Da, sunt foarte frumoase. 

Stătea foarte aproape de mine; am făcut un pas 
înapoi şi m-am întors, sub pretextul că mă uitam 
din nou la cai. Mânza mozolea ugerul umflat al 
iepei şi își mişca entuziasmată coada scurtă. 

— Cum le cheamă? am întrebat. 

Wylie s-a apropiat cu nonşalanţă de parapetul 
boxei, dar în aşa fel încât m-a atins cu braţul pe 
mânecă în momentul în care s-a întins deasupra 
mea ca să agate felinarul de un cârlig din perete. 

— Numele iepei este Tessa. Pe tată l-aţi văzut, 
Lucas. Cât priveşte mânza... 

A întins mâna Și a prins-o pe a mea zâmbind. 

— M-am gândit că numele ei ar putea fi La 
Belle Claire. 

O clipă, am încremenit, stupefiată de expresia 
care apăruse foarte clar pe faţa lui Wylie. 

— Ce? am întrebat eu nedumerită. 

Cu siguranță că mă înșelam, mi-am zis. Am 
încercat să-mi retrag mâna, însă ezitasem o 
secundă mai mult decât trebuia, astfel că el mi-a 
strâns-o mai tare. Doar nu voia să... 

Ba da. 

— Fermecătoare, a spus încet şi s-a apropiat. 
Fireşti. Încântătoare. Şi... frumoase. 

M-a sărutat. 

Eram atât de şocată, că o clipă nici nu m-am 
mișcat. Gura lui era moale, iar sărutul fusese scurt 
şi cast. Însă nu asta conta, ci faptul că o făcuse. 

— Domnule Wylie! am spus. 

M-am dat un pas înapoi, dar m-am oprit în 
grindă. 

— Doamnă Fraser, a şoptit el şi a păşit spre 
mine. Draga mea. 

— Nu sunt... am început, iar el m-a sărutat din 
nou. 

Fără pic de castitate. Încă şocată, dar nu 
buimăcită, l-am împins cu putere. S-a clătinat şi a 
scăpat mâna mea dintre degete, dar şi-a revenit 
instantaneu, prinzându-mă de braţ şi strecurându-și 
cealaltă mână în jurul taliei mele. 

— Flirt, a şoptit el şi şi-a apropiat faţa de a mea. 

L-am lovit cu piciorul care mă durea, aşa că 
lovitura nu a avut forţă, iar el a ignorat-o. 

Am început să mă zbat cu hotărâre, în timp ce 
perplexitatea lăsa loc certitudini că tânărul își 
ținea ferm mâna pe fundul meu. Totodată, mi-am 
dat seama că în preajma grajdului erau foarte mulți 
oameni; ultimul lucru pe care mi-l doream era să le 
atrag atenția. 

— Încetează! am şuierat. Încetează imediat! 

— Mă înnebuniţi, mi-a şoptit el, strângându-mă 
la pieptul lui şi încercând să-şi vâre limba în 
urechea mea. 

Cu siguranță socoteam că înnebunise, dar am 
refuzat cu desăvârşire să accept răspunderea pentru 
această suferință. M-am tras înapoi cât am putut — 
nu mult, pentru că parapetul era în spatele meu — și 
m-am zbătut ca să vâr o mână între noi. Cum 
starea de şoc dispăruse deja, gândeam cu o 
limpezime surprinzătoare. Nu-l puteam lovi cu 
genunchiul în testicule; îşi vârâse un picior între 
picioarele mele, punând astfel rochia în calea mea. 
Dacă mi-aş fi strecurat mâna pe după gâtul lui ca 
să îl prind de carotidă, ar fi picat ca secerat. 

Am reușit să-l apuc de gât, însă gulerul tare îmi 
stătea în drum; am tras cu degetele de el, iar Wylie 
a sărit într-o parte, înhățându-mi mâna. 

— Vă rog, a spus el. Vreau să... 

— Nu mă interesează nici cât negru sub unghie 
ce vrei! Dă-mi drumul imediat... 

Am căutat cu disperare o insultă potrivită. 

— Filfizonule! 

Spre marea mea surprindere, s-a oprit. Nu putea 
păli la față, pentru că deja o avea albă de la făina 
de orez -— îi simţeam gustul pe buze -—, dar avea 
gura strânsă, iar expresia lui trăda... jignirea. 

— Chiar aşa gândiţi despre mine? a întrebat el 
cu glas scăzut. 

— Da, exact aşa! am răspuns. Ce altceva să 
cred? Ţi-ai pierdut minţile, cum să te porți în acest 
mod... dezgustător? Ce-ai pățit? 

— Dezgustător? 

Părea foarte surprins să audă că avansurile lui 
erau descrise în acest fel. 

— Dar eu... adică dumneavoastră... am crezut 
că sunteţi... adică nu v-aţi opune... 

— Imposibil, l-am contrazis vehement. 
Imposibil să crezi aşa ceva. Nu ţi-am oferit 
niciodată nici cel mai mărunt motiv ca să te 
gândeşti la asta! 

Și nici nu o făcusem în mod intenţionat. Însă 
mi-am dat seama neliniștită că probabil percepția 
mea privind propriul comportament nu coincidea 
cu a lui Phillip Wylie. 

— Oh, nu mi-ati oferit? 

Expresia feţei 1 s-a schimbat, umbrită acum de 
furie. 

— Îmi permit să am altă părere, doamnă! 

Îi spusesem că eram destul de vârstnică pentru 
a-i fi mamă; nici prin gând nu-mi trecuse că el nu 
crezuse asta. 

— Flirt, a repetat el, deşi pe alt ton decât prima 
oară. N-am avut motiv? Mi-ai oferit toate 
motivele din lume, încă de la prima noastră 
întâlnire. 

— Poftim? 

Am ridicat vocea, nevenindu-mi a crede. 

— N-am făcut decât să discut politicos cu tine. 
Dacă, după standardele tale, asta reprezintă flirt, 
atunci, flăcăule... 

— Nu-mi spuneți așa! 

Aha, deci observase că exista o diferență de 
vârstă între noi. Pur și simplu nu-i conştientizase 
importanța, m-am gândit. Mi-am dat seama cu 
îngrijorare că, la nivelul societății în care se 
învârtea Phillip, cele mai multe flirturi se 
desfășurau sub aparenţa glumei. Ce Dumnezeu îi 
spusesem de îl stârnisem atât de mult? 

Mi-am amintit ca prin vis că discutasem cu el şi 
cu prietenul lui, Stanhope, despre Legea 
Timbrului. Da, despre taxe şi, cred, despre cai-— 
dar o asemenea discuţie ar fi fost suficientă pentru 
a-i trezi iluziile? 

— Ochii tăi sunt parcă iezerele din Heşbon, a 
rostit el cu glas scăzut şi plin de amărăciune. Nu 
mai ţineţi minte seara în care v-am spus asta? 
Cântarea Cântărilor este doar „discuție 
politicoasă“ pentru dumneavoastră? 

— Doamne Dumnezeule! 

Fără să vreau, am început să mă simt oarecum 
vinovată; avusesem un schimb de replici pe tema 
asta, la o petrecere dată de Jocasta, în urmă cu doi 
sau trei ani. lar el încă îl ținea minte? Cântarea 
Cântărilor era un text destul de amețitor şi probabil 
că simpla referire la el... M-am înfiorat în sinea 
mea şi m-am îndreptat de spate. 

— Prostii, am zis răspicat. Mă tachinai, ţi-am 
răspuns la fel. lar acum chiar trebuie să... 

— Aţi venit cu mine aici. Singură. 

A făcut încă un pas spre mine şi i-am citit 
hotărârea în ochi. Vorbise ca să se convingă pe 
sine, ce dandy fără minte! 

— Domnule Wylie, am spus cu fermitate, 
trăgându-mă într-o parte. Îmi pare teribil de rău că 
ai interpretat greşit situația, dar sunt fericită în 
căsnicie şi nu mă interesezi din punct de vedere 
romantic în niciun fel. lar acum, te rog să mă 
scuzi. 

Am trecut pe lângă el şi m-am grăbit să ies din 
grajd cât de repede mă țineau picioarele încălțate 
cu pantofi strâmți. Nu a făcut nicio mișcare să vină 

după mine, astfel că, cu inima bubuindu-mi, am 
ajuns afară fără să mă atingă. 

În apropierea padocului erau oameni; m-am 
întors în direcție opusă, ocolind grajdurile ca să nu 
mă vadă nimeni. Imediat ce am dispărut din 
câmpul lor vizual, am făcut un scurt inventar, 
verificând să nu arăt prea răvăşită. Nu ştiam dacă 
mă văzuse cineva intrând în grajd cu Wylie; 
puteam doar să sper că nimeni nu mă văzuse ieşind 
în mare grabă. 

Doar o şuviță de păr se desprinsese în recenta 
confruntare; am prins-o cu grijă la loc şi am 
scuturat câteva fire de paie de pe rochie. Din 
fericire, nu trăsese de hainele mele; o batistă 
aşezată la locul ei şi arătam din nou cuviincios. 

— Ai păţit ceva, englezoaico? 

Am sărit ca un somon prins, iar inima a dat să- 
mi iasă din piept. M-am răsucit, iar adrenalina a 
gonit prin pieptul meu ca un curent electric, după 
care l-am văzut pe Jamie lângă mine, măsurându- 
mă din cap până-n picioare și încruntându-se uşor. 

— Englezoaico, ce-ai făcut? 

Îmi simțeam bătăile inimii până în gât, 
sufocându-mă, dar am rostit chinuit câteva cuvinte 
sperând că vor suna nonșalant. 

— Nimic. Adică... m-am uitat la cai, la un cal 
anume. lapa. A fătat o mânză. 

— Da, ştiu, a replicat el, uitându-se ciudat la 
mine. 

— L-ai găsit pe Ninian? Ce-a avut de spus? 

Mi-am pipăit ceafa, aranjându-mi părul şi 
profitând de ocazie ca să mă întorc puţin pentru a 
evita privirea lui directă. 

— Spune că-i adevărat — deşi nu mă îndoisem 
de asta. Sunt mai bine de o mie de oameni care au 
făcut tabără în apropiere de Salisbury. Și li se 
alătură alții în fiecare zi, aşa susţine el. Cerşetorul 
ăla bătrân e încântat! 

S-a încruntat şi a început să bată darabana pe 
picior cu cele două degete ţepene de la mâna 

dreaptă. Mi-am dat seama că era foarte îngrijorat. 

Şi nu degeaba. Lăsând deoparte ameninţarea 
unui conflict, era primăvară. Doar faptul că River 
Run era în piemont ne îngăduise să venim la nunta 
Jocastei; aici, pădurile erau ca niște nori de flori, 
iar brânduşele străpungeau solul ca nişte dinți de 
dragon, portocalii şi violet, dar munții aveau încă 
veşminte de zăpadă, iar copacii abia dacă se 
puteau lăuda cu muguri umflați. Peste două sau 
trei săptămâni, mugurii aveau să se desfacă şi va 
sosi vremea însămânțţărilor la Fraser's Ridge. 

Adevărat, Jamie se gândise la măsuri urgente 
aducându-l pe bătrânul Arch Bug, dar acesta nu 
putea face prea multe lucruri singur. Cât despre 
arendaşi şi ceilalți fermieri... dacă miliția era 
mobilizată din nou, femeile vor rămâne să facă 
însămânțţările singure. 

— Şi oamenii din tabăra asta— sunt fermieri 
care şi-au părăsit pământurile? 

Şi Salisbury era în piemont. Era de neconceput 
ca fermierii să-şi abandoneze pământurile în 
această perioadă a anului de dragul de a protesta la 
adresa guvernării, oricât de iritați ar fi fost. 

— Le-au părăsit sau le-au pierdut, a răspuns 
Jamie imediat şi, uitându-se la mine, s-a încruntat 
mai tare. Ai vorbit cu mătușa? 

— Ă... nu, am spus, simţindu-mă vinovată. Încă 
nu. Tocmai mă duceam să... dar ai zis că mai e o 
problemă. Ce s-a mai întâmplat? 

A scos un sunet de ceainic în fierbere, ceea ce 
dovedea o nerăbdare greu de stăpânit. 

— Iisuse, aproape c-am uitat de ea! Cred că una 
dintre sclave a fost otrăvită. 

— Poftim? Cine? Cum? 

Mi-am coborât mâinile din păr, uitându-mă la el. 

— De ce nu mi-ai spus? 

— Păi îţi spun acum, nu? Nu te agita, nu e în 
primejdie. Doar că e beată criță. 

A dat din umeri enervat. 

— Singura problemă e că nu ea trebuia să fie 
otrăvită. l-am trimis pe Roger Mac şi pe Brianna 
să caute și ei încă nu s-au întors să-mi spună dacă 
a murit cineva, aşa că probabil nu s-a întâmplat 
nimic de felul ăsta. 

— Probabil? 

Mi-am masat rădăcina nasului, noul eveniment 
abătându-mi atenția de la grijile mele. 

— Te asigur că alcoolul e otrăvitor, deşi nimeni 
nu pare să-şi dea seama de asta, dar e o diferenţă 
între a fi beat şi a fi otrăvit cu bună știință. Ce vrei 
să spui cu...? 

— Englezoaico, m-a întrerupt el. 

— Ce e? 

— Pentru numele Domnului, ce-ai făcut până 
acum? a izbucnit el. 

M-am uitat la el uimită. Pe măsură ce 
discutaserăm, fața lui se înroşise, dar crezusem că 
era doar din cauza frustrării legate de Ninian şi de 
Reglementatori. Când am observat o sclipire 
albastră primejdioasă în ochii lui, mi-am dat seama 
că era vorba de ceva mai curând personal în 
atitudinea lui. Am înclinat capul într-o parte şi m- 
am uitat prudentă la el. 

— Cum adică ce-am făcut până acum? 

A strâns din buze şi nu mi-a răspuns. În schimb, 
a întins degetul arătător şi m-a atins foarte delicat 
lângă buze. A întors apoi mâna şi mi-a arătat un 
mic obiect care i se lipise de deget-— aluniţa 
neagră, în formă de stea, a lui Phillip Wylie. 

— O! 

Am auzit un ţiuit clar în urechi. 

— Asta. Hm... 

M-a luat ameteala și nişte punctuleţe — toate de 
forma unor steluțe negre— au început să-mi 
danseze în faţa ochilor. 

— Da, asta, s-a răstit el. Iisuse, femeie! Eu mă 
chinui ca naiba cu toanele lui Duncan și cu şotiile 
lui Ninian... şi de ce nu mi-ai spus că s-a luptat cu 
Barlow? 

— N-aş prea descrie-o drept o luptă, am răspuns 
străduindu-mă din greu să-mi recapăt stăpânirea de 
sine. În plus, maiorul MacDonald i-a pus capăt 
pentru că tu nu erai de găsit. Şi dacă ţii să fii 
informat, maiorul vrea să... 

— Ştiu ce vrea, mi-a retezat-o, alungând 
subiectul cu o mișcare scurtă din mână. Da, sunt 
prins până peste cap între maiori, Reglementatori 
şi servitoare bete, iar tu te tăvăleşti în grajd cu 
filfizonul ăla! 

Mi s-a întunecat vederea şi am strâns pumnii ca 
să rezist impulsului de a-l plesni. 

— Nu m-am tăvălit cu el şi ştii bine! Jigodia aia 
mică a încercat să mă seducă, atâta tot. 

— A încercat? Adică ţi-a făcut curte, asta vrei să 
spui? Gata, am înţeles! 

— Nu mi-a făcut! 

— A, nu? Doar l-ai rugat să te lase să-i încerci 
alunița ca să ai noroc? 

A fluturat degetul cu pata negricioasă pe sub 
nasul meu, iar eu i l-am îndepărtat cu palma, 
amintindu-mi prea târziu că „a face curte“ însemna 
doar a te angaja într-un flirt amoros, nu neapărat 
contact fizic. 

— Vreau să spun, am rostit printre dinții 
încleştați, că m-a sărutat. Probabil în glumă. Pentru 
numele Domnului, sunt destul de bătrână ca să-i 
fiu mamă! 

— Mai curând bunică, a spus Jamie cu 
brutalitate. Te-a sărutat, Doamne  fereşte— 
englezoaico, de ce l-ai încurajat? 

Am rămas cu gura căscată de revoltă — insultată 
de faptul că mă numise bunică a lui Phillip Wylie 
şi de acuzația că îl încurajasem. 

— Să-l încurajez? Cum adică, nătângule? Ştii 
prea bine că nu l-am încurajat defel! 

— Chiar fiica ta a spus că ai intrat cu el în grajd! 
N-ai pic de ruşine? Când am atâtea lucruri de pus 
la punct aici, acum trebuie să-l iau la întrebări și pe 
omul ăsta? 

Mi-am simțit conştiinţa uşor încărcată 
gândindu-mă la Brianna şi ceva mai mult 
gândindu-mă că Jamie îl va provoca pe Wylie la 
duel. Nu avea sabia la el, dar o adusese la River 
Run. Am respins cu hotărâre ambele viziuni. 

— Fiica mea nu e nici proastă, nici vreo 
bârfitoare care se gândeşte numai la prostii, am 
spus cu imensă demnitate. Nici nu i-ar trece prin 
minte ceva rău dacă m-aş duce să văd un cal, de ce 
ar face asta? Şi, că tot veni vorba, de ce ar face-o 
cineva? 

Jamie a expirat lung printre buzele strânse şi m- 
a fulgerat cu privirea. 

— Chiar, de ce? Pentru că probabil te-a văzut 
toată lumea flirtând cu el pe peluză? Pentru că l-au 
văzut toți cum te urmărea de parcă ai fi fost o căţea 
în călduri? 

Probabil a observat că expresia de pe faţa mea s- 
a schimbat în mod primejdios, pentru că a tuşit 
scurt şi s-a grăbit să continue. 

— Mai mulți oameni au socotit că trebuie să mă 
anunţe. Crezi că-mi place să fiu făcut de râs în 
public, englezoaico? 

— Tu... 

Furia mă sufoca. Mi-a venit să-l plesnesc, dar 
am remarcat că unele persoane curioase întorseseră 
capetele spre noi. 

— „Căţea în călduri?“ Cum îndrăzneşti să-mi 
vorbeşti așa, ticălos nenorocit? 

A avut decenţa de a părea uşor ruşinat, dar a 
continuat să se uite furios la mine. 

— Da, în fine. N-ar fi trebuit să mă exprim 
astfel. N-am vrut — dar ai mers cu el, englezoaico. 
De parcă n-aş avea atâta pe cap, soția mea... Și 
dacă te-ai fi dus la mătuşa, aşa cum te-am rugat, 
asta nu s-ar fi întâmplat. Acum, uite ce-ai făcut! 

Îmi schimbasem părerea despre oportunitatea 
unui duel. Acum voiam ca Jamie şi Phillip Wylie 
să se ucidă unul pe celălalt, imediat, în public, și să 
curgă cât mai mult sânge. Şi nu-mi păsa cine se 

uita la noi. Am făcut un efort serios de a-l castra cu 
propriile mâini, dar el m-a prins de încheieturi, 
ridicându-mui-le brusc. 

— Iisuse Hristoase! Se uită lumea la noi, 
englezoaico! 

— Nu-mi pasă deloc! am șuierat, zbătându-mă 
să-mi eliberez mâinile. Dă-mi drumul, altfel o să 
aibă ce vedea! 

Nu mi-am dezlipit ochii de la faţa lui, dar am 
simțit privirile oamenilor de pe peluză care 
întorceau capetele spre noi. Şi el le-a simțit. S-a 
încruntat o clipă, apoi am citit pe faţa lui că luase o 
hotărâre. 

— Atunci, bine, a spus el. N-au decât să se uite. 

M-a cuprins în braţe, m-a strâns tare la piept şi 
m-a sărutat. Nereușind să mă desprind, am 
renunțat să mă mai zbat, dar, în schimb, am 
devenit țeapănă şi furioasă. Din depărtare, am 
auzit râsete şi urale zgomotoase de încurajare. 
Ninian Hamilton a strigat ceva în gaelică şi m-am 
bucurat că nu am înţeles. 

În cele din urmă, şi-a dezlipit buzele de ale 
mele, dar a continuat să mă ţină strâns lângă el, 
apoi şi-a aplecat încet capul, iar obrazul lui rece și 
ferm s-a lipit de al meu. Şi corpul îi era ferm, dar 
deloc rece. Căldura lui radia prin cel puţin şase 
straturi de ţesături, ajungând până la pielea mea: 
cămaşă, vestă, haină, mantie, cămășuţă şi corset. 
Indiferent că era vorba de furie, de excitație sau de 
amândouă, Jamie era înfierbântat și dogorea ca un 
cuptor. 

—  lartă-mă, mi-a şoptit, şi răsuflarea lui 
fierbinte mi-a gâdilat urechea. N-am vrut să te 
jignesc. Serios. Să-l omor şi după aceea să mă 
sinucid? 

M-am destins, dar numai puţin. Aveam şoldurile 
lipite de el şi, cu doar cinci straturi de ţesături între 
noi, efectul a fost convingător. 

— Poate nu încă, am răspuns. 

Mă simţeam ameţită după valul de adrenalină; 
am respirat adânc pentru a mă linişti. Apoi m-am 
retras puţin, ferindu-mă, când am simțit mirosul 
înțepător care se ridica din hainele lui. Dacă nu aş 
fi fost atât de nervoasă, aş fi observat imediat că el 
era sursa mirosului urât pe care îl simțisem. 

— Dar tu ce Dumnezeu ai făcut până acum? l- 
am întrebat şi i-am adulmecat piepţii hainei, 
încruntându-mă. Miroși îngrozitor. A... 

— A gunoi de grajd, a completat el, resemnat. 
Da, ştiu. 

Braţele i s-au relaxat. 

— Da, a gunoi de grajd, am încuviinţat eu, 
adulmecând din nou. Şi a punci cu rom — de obicei, 
nu bea aşa ceva; nu simţisem decât brandy când 
mă sărutase— şi a ceva groaznic, parcă ar fi 
sudoare stătută şi... 

— A napi fierți, a zis el, părând şi mai resemnat. 
Da, servitoarea despre care ţi-am spus, 
englezoaico. Betty, așa o cheamă. 

Mi-a prins mâna în îndoitura cotului său şi, cu o 
plecăciune adâncă de mulțumire adresată celor 
care ne priveau — şi care l-au aplaudat, lua-i-ar 
naiba pe toţi —, s-a întors pentru a mă conduce în 
casă. 

— Ar fi mare lucru dacă am scoate ceva 
important de la ea, mi-a explicat el, aruncând o 
privire spre soare, care se afla sus pe cer, deasupra 
sălciilor crescute de-a lungul râului. Dar se face 
târziu; cred că ar fi bine să te duci mai întâi să 
vorbeşti cu mătuşa, dacă trebuie să avem o nuntă 
la ora patru. 

Am inspirat adânc, încercând să capăt curaj. În 
mine  clocoteau o sumedenie de emoții 
neconsumate, însă aveam ceva important de făcut. 

— Bine, atunci, am spus. O să discut cu Jocasta, 
şi după aceea o s-o văd pe Betty. Cât despre Phillip 
Wylie... 

— Cât despre Phillip Wylie, nu te mai gândi la 
el, englezoaico, m-a întrerupt el şi în ochi i-a 

apărut o expresie de hotărâre. Mă ocup eu de el, 
dar mai târziu. 

Piru INTIME 


L-am lăsat pe Jamie în salon, am urcat scara şi 
am mers de-a lungul holului, către camera 
Jocastei, salutând din cap, cu un aer absent, 
prietenii și cunoştinţele întâlnite în cale. Eram 
tulburată, iritată şi deopotrivă amuzată fără să 
vreau. Nu mai petrecusem atât de mult timp 
contemplând derutată un penis de când aveam cam 
şaisprezece ani, şi iată-mă acum. Preocupată de 
trei asemenea lucruri. 

Trezindu-mă singură pe hol, mi-am desfăcut 
evantaiul şi m-am uitat gânditoare în oglinda mică, 
de formă rotundă, care slujea drept lac în scena 
pastorală pictată pe ea. Menită să fie mai curând 
un element care să intrige decât să ajute la 
aranjarea ţinutei, oglinda mi-a înfățișat câțiva 
centimetri pătrați din faţă — un ochi sub sprânceana 
arcuită m-a privit derutat. 

Era un ochi foarte frumos, am recunoscut. 
Adevărat, existau riduri în jurul lui, dar era frumos 
modelat, cu pleoapa grațioasă, cu gene lungi și 
arcuite, a căror culoare neagră completa pupila și 
contrasta vădit cu irisul de culoarea ambrei cu 
steluțe aurii. 

Am mișcat puţin evantaiul ca să-mi pot vedea 
gura. Buze pline, chiar mai pline decât de obicei, 
fără a mai vorbi de rozul lor aprins, umed. Arătau 
ca şi cum cineva le-ar fi sărutat apăsat. De 
asemenea, arătau ca şi cum asta le-ar fi plăcut. 

— Hm! am făcut şi am închis evantaiul cu un 
pocnet. 

Cum sângele nu-mi mai clocotea în vene, am 
recunoscut că Jamie avea probabil dreptate în 
legătură cu intenția lui Phillip Wylie de a-mi face 
avansuri reprobabile. Pe de altă parte, poate că 

lucrurile nu stăteau aşa. Dar indiferent de motivele 
ascunse ale tânărului, aveam dovada de 
necontestat că mă socotise atrăgătoare din punct de 
vedere fizic, indiferent că-i puteam fi sau nu 
bunică. Am socotit că nu era totuşi cazul să-i 
vorbesc lui Jamie despre asta; Phillip Wylie era un 
tânăr supărător, dar, gândind ceva mai obiectiv, 
hotărâsem că nu voiam să-l văd eviscerat pe peluza 
din faţa casei. 

Totuși, maturitatea nu modifica perspectiva. În 
ciuda implicaţiilor personale ale acestor mădulare 
excitate, acum membrul flasc mă interesa cel mai 
mult. Degetele mele fremătau să atingă părțile 
intime ale lui Duncan Innes — cel puţin metaforic. 

Cu excepţia castrării, nu existau prea multe 
tipuri de traume care să provoace impotenţa fizică. 
Dată fiind situația chirurgiei în aceste vremuri, am 
presupus că era prosibil ca doctorul care se 
ocupase de vătămarea inițială — dacă se întâmplase 
asta — să fi îndepărtat ambele testicule. Dar, dacă 
aşa stăteau lucrurile, Duncan n-ar fi mărturisit? 

Ei bine, pesemne că nu. Duncan era un bărbat 
extrem de sfios și de modest şi chiar şi cineva cu o 
personalitate mai extrovertită ar fi ezitat să 
recunoască până şi faţă de un prieten apropiat o 
nefericire de asemenea proporții. Ar fi putut 
ascunde o asemenea suferinţă în spațiul strâmt al 
închisorii? Dusă pe gânduri, am bătut darabana cu 
degetele în intarsiile de pe tăblia mesei de lângă 
uşa Jocastei. 

Era foarte posibil ca bărbaţii să nu facă baie cu 
anii; văzusem câțiva dintre aceştia. Pe de altă 
parte, deținuții de la Ardsmuir fuseseră siliți să 
muncească în aer liber, tăind turbă şi piatră la 
carieră; sigur aveau acces la apă curată și probabil 
că unii dintre ei făceau baie cu regularitate, fie şi 
numai pentru a scăpa de paraziții supărători. Am 
presupus că totuşi bărbaţii se puteau spăla fără să 
se dezbrace complet. 

Am socotit că Duncan era mai mult sau mai 
puţin intact. Părea mult mai probabil ca impotența 
să aibă o origine psihologică; la urma urmelor, 
după ce testiculele îi erau lovite sau strivite, orice 
bărbat ar fi făcut o pauză, iar o experienţă timpurie 
l-ar fi convins cu uşurinţă pe Duncan că totul se 
terminase pentru el. 

Am aşteptat puţin înainte de a bate la ușă. La o 
adică, trăisem câteva experienţe în care le dădusem 
oamenilor veşti proaste, iar un lucru pe care îl 
învățasem era că nu avea niciun rost să te 
pregăteşti sau să te îngrijoreze ceea ce ai de spus. 
Elocinţa nu slujea la nimic, iar comunicarea 
directă nu excludea compătimirea. 

Am ciocănit brusc la ușă şi, la invitația Jocastei, 
am intrat. 

Părintele LeClerc era acolo, aşezat la o măsuță 
din colț, ocupându-se cu hărnicie să termine o 
diversitate de bucate. Două sticle de vin- una 
goală — stăteau pe masă, şi preotul a ridicat ochii 
când am intrat şi mi-a adresat un zâmbet unsuros 
care a părut să se întindă pe toată faţa, oprindu-se 
înapoia urechilor. 

— Tally-ho, madame! a spus el vesel și a agitat 
un picior de curcan spre mine în semn de salut. 
Tally-ho! Tally-ho! 

Prin contrast, bonjour părea aproape represiv, 
aşa că m-am mulțumit să fac o reverență şi să spun 
„Noroc!“ drept răspuns. 

Era limpede că nu aveam nicio şansă de a-l 
smulge pe preot de acolo şi nici nu aveam unde să 
o duc pe Jocasta, deoarece Phaedre era în 
garderobă, unde se agita cu o perie de haine. 
Totuşi, având în vedere limitele părintelui LeClerc 
în domeniul englezei, am presupus că intimitatea 
absolută nu era o cerinţă obligatorie. 

Drept urmare, am atins-o pe Jocasta pe cot şi 1- 
am şoptit că ar fi bine să ne aşezăm pe bancheta 
din dreptul ferestrei, deoarece aveam de discutat 
cu ea ceva important. Ea a părut surprinsă, dar a 

încuviinţat și, cu o plecăciune de scuze către 
părintele LeClerc — care nici n-a observat, fiind 
ocupat cu o bucăţică îndărătnică de zgârci—, a 
venit şi s-a aşezat lângă mine. 

— Da, nepoată, a spus ea, după ce şi-a aranjat 
rochia pe genunchi. Despre ce e vorba? 

— Păi, am spus eu, inspirând adânc, în legătură 
cu Duncan. Înţelegi tu... 

Şi a înţeles. Faţa i-a încremenit de uimire când 
am început să vorbesc, dar am observat din ce în 
ce mai clar ceva în atitudinea ei în timp ce 
asculta — aproape o... uşurare, m-am gândit eu 
surprinsă. 

Strângea din buze concentrată, ținându-și ochii 
ațintiți în mod tulburător puţin deasupra umărului 
meu drept. Exista îngrijorare în atitudinea ei, dar 
nu o mare suferință. Expresia 1 se schimba, trecând 
de la uimire la starea cuiva care găseşte brusc 
explicația unor circumstanțe până atunci 
deranjante şi se simte ușurat, dar şi satisfăcut că a 
descoperit-o. 

Mi-am dat seama că ea și Duncan trăiseră sub 
acelaşi acoperiş mai bine de un an şi fuseseră 
logodiţi luni întregi. În public, atitudinea lui 
Duncan față de ea era întotdeauna respectuoasă — 
chiar cuviincioasă — şi atentă, dar nu făcuse niciun 
gest fizic de tandreţe sau de posesiune. Un lucru 
deloc neobişnuit pentru aceste vremuri; deşi unii 
gentlemeni se purtau demonstrativ faţă de soțiile 
lor, alții nu. Dar probabil că el nu făcuse asemenea 
gesturi nici în intimitate, iar ea le așteptase. 

Jocasta fusese frumoasă şi încă era şi se 
obişnuise să fie admirată de bărbați; oarbă sau nu, 
o văzusem flirtând cu pricepere cu Andrew 
MacNeill, Ninian Bell Hamilton, Richard 
Caswell — şi chiar cu Farquard Campbell. Probabil 
că rămăsese surprinsă, chiar ușor tulburată, pentru 
că nu provocase nicio dovadă de interes fizic din 
partea lui Duncan. 


108 


Acum ştia însă de ce şi a inspirat adânc, 
clătinând din cap. 

— Dumnezeule mare, bietul om, a spus ea. Să 
sufere aşa ceva şi să se împace cu asta, iar apoi, 
dintr-odată, să i se reamintească stârnindu-i 
îngrijorarea. Sfântă Bride, de ce nu ne îngăduie 
trecutul să ne păstrăm pacea pe care am făcut-o cu 
el? 

A coborât privirea, iar eu am fost surprinsă și 
mișcată văzând că ochii 1 se umeziseră. 

Brusc, o siluetă masivă a apărut lângă ea şi, 
uitându-mă în sus, l-am văzut pe părintele LeClerc 
deasupra noastră, ca un nor de furtună prietenos în 
sutana lui neagră. 

— Necazuri? m-a întrebat el în franceză. 
Monsieur Duncan a suferit vreo vătămare? 

Cunoştinţele de franceză ale Jocastei se limitau 
la comment ça va, dar a înţeles tonul întrebător şi a 
prins şi numele lui Duncan. 

— Nu-i spune, m-a rugat ea pe un ton ferm, 
punând palma pe genunchiul meu. 

— Non, non, i-am răspuns preotului. C'est rien. 
Nu e nimic. 

El s-a încruntat la mine, deloc convins, apoi a 
privit-o pe Jocasta. 

— O problemă privind patul nupţial? a întrebat 
el direct, în franceză. 

Faţa mea trebuie să fi trădat deznădejdea, pentru 
că el a făcut un gest discret în jos, spre partea din 
față a sutanei lui. 

— Madame, am auzit cuvântul „scrot“ şi nu 
cred că vorbeaţi despre animale. 

Mi-am dat seama- cam târziu-— că, deşi nu 
vorbea engleza, părintele LeClerc sigur cunoştea 
latina. 

— Merde, am spus în surdină, făcând-o pe 
Jocasta, care şi ea ridicase brusc privirea auzind 
cuvântul „scrot“, să se întoarcă spre mine. 

Am bătut-o liniştitor pe mână şi am încercat să 
hotărăsc cum să procedez. Părintele LeClerc ne 

privea curios, dar am citit şi blândeţe în ochii lui 
căprui. 

— Îmi pare rău, dar a ghicit cam cum stau 
lucrurile, am spus eu drept scuză către Jocasta. 
Cred că ar fi preferabil să-i explic. 

Jocasta şi-a muşcat buza, dar nu a protestat, iar 
eu am explicat situaţia, în franceză, cât de succint 
am putut. Preotul a ridicat din sprâncene şi a dus 
mecanic mâna la rozariul din lemn pe care îl avea 
prins la centură. 

— Oui, merde, madame, a spus el. Quelle 
tragedie. 

Şi-a făcut scurt cruce cu crucifixul, apoi, fără să- 
şi dea seama, şi-a șters grăsimea de pe barbă cu 
mâneca, după care s-a așezat lângă Jocasta. 

— Madame, întrebaţi-o, vă rog, care e dorinţa ei 
în această chestiune, mi s-a adresat el. 

Tonul fusese politicos, dar sunase a poruncă. 

— Dorinţa ei? 

— Oui. Mai doreşte să se căsătorească cu 
domnul Duncan, chiar ştiind asta? Pentru că, 
vedeți, doamnă, potrivit legilor Sfintei Biserici, un 
asemenea impediment față de consumarea 
căsătoriei este o piedică în calea căsniciei 
adevărate. Ştiind asta, nu ar trebui să celebrez 
sacramentul căsătoriei. Totuşi — a ezitat şi a strâns 
gânditor din buze privind-o pe Jocasta —, totuși, 
scopul unei asemenea legi este ca o căsătorie să fie 
o împreunare rodnică, dacă Dumnezeu doreşte 
asta. În cazul de faţă, nu se pune problema dacă 
Domnul dorește aşa ceva. Aşadar, înțelegeți că... 

A ridicat un umăr, într-un gest tipic galic. 

l-am tradus Jocastei, care stătuse cu ochii 
întredeschişi spre preot, ca şi cum i-ar fi putut 
ghici spusele prin simpla forță a voinţei. Odată ce 
a înţeles, s-a albit la faţă și s-a rezemat de spătarul 
banchetei. Chipul ei căpătase aspectul obişnuit al 
celor din neamul MacKenzie; calmul caracteristic, 
masca nemișcată care sugera că înapoia ei se 
desfăşura cu furie un proces de gândire. 

Eram uşor tulburată, şi nu numai din cauza lui 
Duncan. Nu-mi trecuse prin minte că acea 
dezvăluire putea împiedica nunta. Jamie voia să o 
protejeze pe mătuşa lui, dar şi să-i asigure un viitor 
lui Duncan. Căsătoria păruse răspunsul perfect; pe 
Jamie l-ar fi deranjat dacă lucrurile ar fi date peste 
cap tocmai acum. 

După numai o clipă, Jocasta s-a mișcat, oftând 
din rărunchi. 

— Ei bine, slavă lui Hristos pentru norocul de a 
avea aici un preot iezuit, a zis ea sec. Unul ca el ar 
putea să discute în contradictoriu cu papa o 
veşnicie, fără a mai vorbi de o problemă minoră 
cum ar fi aceea de a citi mintea Domnului. Da, 
spune-i că vreau să mă căsătoresc. 

I-am transmis asta părintelui LeClerc, care s-a 
încruntat privind-o cu atenţie. Fără să-şi dea seama 
că era examinată, ea a ridicat o sprânceană în 
așteptarea răspunsului. 

Părintele şi-a dres glasul şi, cu ochii la Jocasta, a 
vorbit, deşi mi se adresa mie. 

— Madame, spuneţi-i, vă rog, că deşi este 
adevărat că procrearea este fundamentul acestei 
legi a Bisericii, nu reprezită singurul aspect de care 
trebuie să ținem seama. Căsătoria- adevărata 
căsătorie între bărbat şi  femeie— această 
împreunare a cărnii este importantă în sine. O 
spune şi limbajul ritualului — cei doi vor deveni un 
singur trup — şi nu fără motiv. Multe se întâmplă 
între doi oameni care împart același pat şi se 
bucură unul de celălalt. Nu la asta se reduce 
căsătoria, dar înseamnă ceva, cu adevărat. 

A vorbit cu mare seriozitate şi probabil că eu 
trebuie să fi părut surprinsă, pentru că a zâmbit 
vag, fără să se uite drept la mine. 

— Nu am fost dintotdeauna preot, madame. 
Cândva, am fost căsătorit. Ştiu ce înseamnă asta, 
ştiu ce înseamnă să faci uitată pentru totdeauna 
această parte... carnală... a vieţii. 

Când s-a mișcat, mărgelele din lemn ale 
rozariului său au scos sunete discrete. 

Am dat din cap, am inspirat adânc şi am tradus 
totul exact cum fusese rostit. Jocasta a ascultat, dar 
nu a mai stat mult pe gânduri; se hotărâse. 

— Spune-i că îi mulţumesc pentru sfaturi, a 
spus ea, cu o ușoară iritare în glas. Și eu am mai 
fost măritată — şi nu doar o dată. Şi, cu ajutorul lui, 
mă voi mărita încă o dată. Astăzi. 

Am tradus, dar el deja înţelesese totul din 
postura dreaptă şi din tonul vocii Jocastei. A stat o 
clipă frecând mărgelele rozariului între degete, 
apoi a încuviinţat cu o mişcare din cap. 

— Oui, madame, a spus el şi a strâns-o uşor de 
mână pe Jocasta drept încurajare. Tally-ho, 
madame! 

C ONCLUZII LOGICE... 


Ei bine, asta însemna un punct câştigat, m-am 
gândit eu, urcând treptele către pod. Următorul 
punct pe agenda treburilor urgente era sclava 
Betty. Chiar fusese otrăvită? Trecuseră mai bine de 
două ore de când Jamie o găsise în grădina 
bucătăriei, dar am socotit că încă puteam descoperi 
simptomele şi dacă fusese afectată chiar atât de rău 
precum spusese el. Am auzit bătăile înfundate ale 
pendulei de jos. Una, două, trei. Mai era o oră până 
la ceremonie — deși putea fi cu uşurinţă amânată 
puţin dacă Betty avea nevoie de mai multă îngrijire 
decât anticipam. 

Având în vedere situaţia nedorită a catolicilor în 
colonie, Jocasta nu voia să-și jignească oaspeţii — 
mai toţi protestanți de un fel sau altul — obligându-i 
să asiste la ceremonia papistaşă. Căsătoria va fi 
oficiată cu discreţie, în budoarul ei, apoi perechea 
căsătorită va cobori la braţ pentru a sărbători cu 
prietenii care, în mod diplomatic, se puteau 

preface că părintele LeClerc era doar un oaspete 
îmbrăcat mai excentric. 

Când m-am apropiat de pod, am fost surprinsă 
să aud murmure. Uşa dormitorului sclavelor 
rămăsese întredeschisă; am împins-o și l-am văzut 
pe Ulysses aşezat la căpătâiul unui pat îngust, cu 
braţele încrucișate la piept, ca un înger răzbunător 
sculptat din abanos. Evident, el considera 
nefericitul eveniment drept o gravă încălcare a 
îndatoririlor pe care le avea Betty. Un bărbat scund 
şi spilcuit, purtând frac şi o perucă mare, stătea 
lângă femeie, cu un obiect mic în mână. 

Înainte de a apuca să spun ceva, el a apăsat 
obiectul pe brațul moale al servitoarei. S-a auzit un 
clic scurt şi ascuţit, apoi el a îndepărtat obiectul, 
lăsând în urmă un dreptunghi de sânge de un roşu- 
închis, ce contrasta cu pielea cafenie a sclavei. 
Picăturile au părut să înflorească, s-au contopit și 
au început să curgă în firicele în josul braţului și 
ajungând în vasul pentru sângerare, aflat la cotul 
femeii. 

— E un scarificator, i-a explicat cu oarecare 
mândrie bărbatul scund lui Ulysses, arătându-i 
obiectul. O mare îmbunătățire față de lucruri 
primitive precum lanțetele şi bisturiele. L-am 
primit de la Philadelphia. 

Majordomul a plecat capul curtenitor, fie 
acceptând invitația de a examina instrumentul, fie 
arătându-şi respectul privind distinsa proveniență a 
obiectului. 

— Sunt convins că doamna Cameron vă va fi 
foarte îndatorată pentru amabilitate, domnule 
doctor Fentiman, a murmurat el. 

Fentiman. Aşadar, aveam în față instituția 
medicală din Cross Creek. Mi-am dres glasul, iar 
Ulysses a ridicat capul şi m-a privit cu ochi 
vigilenți. 

— Doamnă Fraser, a spus el, înclinându-se. 
Domnul doctor Fentiman tocmai a... 

— Doamna Fraser? 

Doctorul Fentiman se răsucise şi mă măsura cu 
același interes bănuitor cu care mă uitam și eu la 
el. Nu încăpea îndoială că şi el auzise multe lucruri 
despre mine. Bunele maniere au ieşit însă 
triumfătoare, iar el a făcut o reverență elegantă, 
ducând o mână la pieptul vestei din satin. 

— Sluga dumneavoastră, doamnă, a spus el, 
legănându-se vag când s-a ridicat. 

Am simţit ginul în răsuflarea lui și l-am observat 
şi în înfloriturile de vase de sânge sparte de pe nas 
şi obraji. 

— Încântată, cu siguranță, am spus eu, 
întinzându-i mâna să mi-o sărute. 

La început, a părut surprins, apoi s-a plecat 
adânc deasupra mâinii mele. M-am uitat peste 
peruca lui pudrată, străduindu-mă să disting cât 
mai multe în lumina scăzută din pod. 

Judecând după aspectul cenușiu al pielii, Betty 
părea moartă de o săptămână, însă era greu de spus 
din cauza luminii care pătrundea în pod prin hârtia 
groasă şi unsă cu ulei, prinsă peste micile 
frontoane. Până şi faţa lui Ulysses arăta astfel, ca 
un tăciune acoperit de cenuşă. 

Sângele scurs din braţul sclavei începuse deja să 
se coaguleze; asta era bine — dar m-am cutremurat 
gândindu-mă pe câți oameni îşi folosise doctorul 
Fentiman nenorocitul instrument de când îl 
dobândise. Geanta lui medicală era deschisă pe 
podea, lângă pat, şi nu am văzut vreun semn că se 
gândise măcar să-şi curețe instrumentele între 
folosiri. 

— Amabilitatea dumneavoastră vă face cinste, 
doamnă Fraser, a rostit apăsat doctorul, 
îndreptându-se de spate, dar reținându-mi mâna — 
ca să se sprijine, aşa mi s-a părut. Însă nu era 
nevoie să vă deranjaţi. Doamna Cameron este o 
veche și preţuită cunoştinţă de-a mea; sunt foarte 
fericit să-i îngrijesc sclava. 

Mi-a zâmbit binevoitor, clipind în încercarea de 
a mă vedea mai clar. 

Am auzit răsuflarea sclavei, grea şi adâncă, dar 
destul de regulată. Abia aşteptam să pun mâna pe 
brațul ei ca să-i simt pulsul. Am inspirat profund, 
cât mai discret posibil. Dincolo de mirosul 
înțepător al perucii doctorului Fentiman, care 
fusese clar tratată cu pudră de urzică şi isop 
împotriva păduchilor, dar şi de damful puternic de 
sudoare stătută şi tutun emanat de corpul 
doctorului, am descoperit mirosul puternic de 
aramă al sângelui proaspăt, precum şi duhoarea 
ceva mai veche de sânge uscat şi descompus 
ridicându-se din interiorul trusei lui. Era limpede, 
Fentiman nu-și curăța lamele. 

În afară de asta, am simţit cu uşurinţă miasma 
alcoolică pe care o descriseseră Jamie și Brianna, 
dar nu mi-am dat seama cât de mult venea dinspre 
Betty şi cât dinspre Fentiman. Ca să depistez vreo 
urmă de laudanum în acel amestec, trebuia să mă 
dau mai aproape cât mai repede, înainte ca uleiul 
aromatic, volatil, să-şi încheie procesul de 
evaporare. 

— Domnule doctor, sunteţi extrem de amabil, 
am spus eu, zâmbind nesincer. Sunt convinsă că 
mătuşa soțului meu vă este foarte recunoscătoare 
pentru eforturile făcute. Dar sunt sigură că un 
gentleman ca dumneavoastră are solicitări mult 
mai importante decât aceasta. Am convingerea că 
eu şi Ulysses ne putem ocupa de îngrijirea acestei 
femei; prietenii dumneavoastră negreşit vă vor 
simți lipsa. 

Mai ales cei care doresc să vă golească 
buzunarele de câteva lire la jocul de cărți, am 
adăugat în gând. Vor dori să profite de şansa asta 
înainte de a vă trezi din beţie! 

Spre marea mea surprindere, doctorul nu s-a 
lăsat sedus de măgulirile mele. Elberându-mi 
mâna, mi-a zâmbit cu o lipsă de sinceritate care o 
egala pe a mea. 

— Ah, nu, nicidecum, draga mea. Vă asigur că 
nu e nevoie de nicio îngrijire deosebită. Nu este 

vorba decât de un caz simplu de exces, la urma 
urmelor. l-am administrat un vomitiv puternic; 
imediat ce își va face efectul, femeia poate fi lăsată 
aici în siguranță. Vă rog să vă întoarceți la 
plăcerile dumneavoastră, scumpă doamnă; nu este 
nevoie să vă murdăriți rochia atât de frumoasă, 
chiar nu e deloc nevoie. 

Înainte de a apuca să protestez, am auzit dinspre 
pat un icnet puternic, iar doctorul Fentiman s-a 
întors imediat şi a înșfăcat oala de noapte de 
dedesubt. 

În ciuda stării de ebrietate, s-a dovedit destul de 
atent față de pacientă. Eu aş fi ezitat să administrez 
un vomitiv unui pacient în stare comatoasă, dar a 
trebuit să recunosc că nu era un lucru irațional într- 
un caz presupus de otrăvire, chiar dacă otrava era 
ceva acceptat în mod obişnuit ca alcoolul, iar dacă 
doctorul Fentiman depistase acelaşi lucru ca și 
Jamie... 

Sclava  mâncase din belşug, fapt deloc 
surprinzător cu atâta mâncare pregătită pentru 
petrecere. Probabil că tocmai asta îi salvase viața, 
m-am gândit eu, încetinind absorbția alcoolului — 
și a oricărei alte substanțe-— în sânge. Voma 
duhnea deopotrivă a rom şi a brandy, dar mi s-a 
părut că sesizez şi o urmă de opiu, slab şi greţos de 
dulceag, printre celelalte mirosuri. 

— Ce vomitiv aţi folosit? am întrebat, 
aplecându-mă deasupra femeii şi deschizându-i un 
ochi. 

Irisul era îndreptat în sus, cafeniu și sticlos ca o 
bilă de agat, iar pupila era redusă la un punct. 
Opiu, fără îndoială. 

— Doamnă Fraser! 

Doctorul Fentiman m-a țintuit cu privirea, 
enervat, în timp ce peruca i-a alunecat strâmb 
peste o ureche. 

— Vă rog să plecaţi şi să nu vă mai amestecați! 
Sunt deosebit de ocupat şi nu am timp să vă tolerez 

fanteziile. lar dumneavoastră, domnule — vă rog să 
o duceţi de-aici! 

A fluturat din mână spre Ulysses şi s-a întors 
spre pat, aşezându-și peruca la loc. 

— Cum așa, mic...? 

Mi-am reprimat epitetul pe care voiam să i-l 
adresez, pentru că l-am văzut pe Ulysses făcând un 
pas nu tocmai hotărât spre mine. Era limpede că 
ezita să mă scoată de acolo cu forța, dar era la fel 
de clar că va respecta poruncile doctorului în 
defavoarea mea. 

Tremurând de furie, m-am răsucit și am părăsit 
camera. 

Jamie mă aștepta la picioarele scării. Văzându- 
mi faţa în timp ce coboram, m-a prins de un braţ și 
m-a condus în curte. 

— Acest... acest... 

Nu-mi găseam cuvintele. 

— Vierme cu pretenții? m-a ajutat el. Ticălos 
nenorocit? 

— Da! L-ai auzit? Ce obrăznic e măcelarul ăsta 
prăpădit, felcerul ăsta mărunt! Nu are timp să-mi 
tolereze fanteziile! Cum de-a îndrăznit? 

Jamie a scos un sunet gutural, care semnifica o 
revoltă solidară cu a mea. 

— Să urc în pod şi să-l spintec? m-a întrebat el, 
ducând mâna spre pumnal. Dacă vrei, îi scot 
matele ori, dacă preferi, îi zdrobesc mutra. 

Deşi perspectivele sunau atrăgător, m-am văzut 
silită să refuz. 

— Ah, nu, am răspuns, reuşind cu oarecare 
greutate să-mi controlez furia. Nu, cred că n-ar fi 
bine să faci aşa ceva. 

Ecoul discuţiei asemănătoare pe care o 
avusesem în legătură cu Phillip Wylie mi s-a părut 
șocant. La fel a simţit şi Jamie; l-am văzut 
zâmbind ironic în colţul gurii. 

— La naiba, am zis cu tristeţe. 

— Da, m-a aprobat Jamie, luând mâna de pe 
pumnal. S-ar părea că azi nu am voie să vărs 

sângele nimănui, adevărat? 

— Dar ai vrea, nu? 

— Foarte mult, a spus el sec. După cum arăţi, şi 
tu ai vrea, englezoaico. 

Nu l-am putut contrazice; nimic nu mi-ar fi 
făcut mai multă plăcere decât să îl eviscerez pe 
doctorul Fentiman cu o lingură boantă. Mi-am 
trecut o mână peste față şi am inspirat adânc, 
punându-mi sentimentele cât de cât în ordine. 

— Ar putea s-o ucidă? a întrebat Jamie, arătând 
din cap spre casă. 

— Nu imediat. 

Sângerarea şi provocarea vomei erau procedee 
în bună măsură criticabile și probabil periculoase, 
dar nu puteau fi iminent fatale. 

— Și probabil că ai dreptate în legătură cu 
laudanumul. 

Jamie a  încuviinţat, strângând din buze, 
gânditor. 

— Bine, am înţeles. Important este să stăm de 
vorbă cu Betty, dar când e în stare să se exprime 
logic. Tu nu crezi că Fentiman e genul de om care 
să stea de veghe la căpătâiul unei sclave bolnave, 
nu? 

Venise rândul meu să cad pe gânduri, dar, în 
cele din urmă, am clătinat din cap. 

— Nu. Făcea pentru ea tot ce ştie el mai bine, 
am recunoscut cu reţinere. Dar, din câte mi-am dat 
seama, femeia nu e în mare primejdie. Ar trebui 
supravegheată, dar numai pentru cazul în care ar 
vomita în somn şi s-ar îneca și mă îndoiesc că 
rămâne lângă ea pentru asta, chiar dacă s-ar gândi 
la așa ceva. 

— Bine atunci. 

A stat pe gânduri o clipă, iar adierea vântului i-a 
ridicat şuviţe de păr din creștet. 

— I-am trimis pe Brianna şi pe bărbatul ei să 
scotocească și să vadă dacă vreunul dintre oaspeţi 
sforăie prin vreun cotlon. O să mă duc să fac 
acelaşi lucru la locuinţele sclavilor. N-am putea să 

ne strecurăm în pod după ce pleacă Fentiman, ca 
să vorbim cu Betty imediat ce se trezeşte? 

— Cred că da. Oricum aș fi urcat acolo, fie şi 
numai ca să mă asigur că Betty e bine. Dar să nu 
întârzii, pregătirile de nuntă sunt aproape 
încheiate. 

Ne-am privit în ochi un moment. 

— Nu te necăji, englezoaico, a spus el încet şi 
mi-a dat o şuviţă de păr după ureche. Doctorul ăla 
e un dobitoc, aşa că nu-l lua în seamă. 

I-am atins braţul, recunoscătoare pentru alinarea 
pe care mi-o oferise şi dorind să îi ofer aceeaşi 
mângâiere pentru sentimentele rănite. 

— Îmi pare rău în legătură cu Phillip Wylie, am 
spus. 

Mi-am dat seama imediat că, oricare mi-ar fi 
fost intenţiile, efectul cuvintelor mele nu fusese 
liniştitor. Curba moale a gurii lui s-a contractat, şi 
Jamie s-a retras puţin, cu umerii încordaţi. 

— Nu-ţi face griji nici în privința lui, 
englezoaico. 

Vocea i-a sunat blând, dar nu exista nimic 
liniştitor în ea. 

— Rezolv eu problema cu domnul Wylie, pas cu 
pas. 

— Bine, dar... 

Am tăcut neajutorată. Evident, nu puteam să 
spun sau să fac ceva pentru a îndrepta lucrurile. 
Dacă Jamie simţea că onoarea îi fusese ştirbită — și 
aşa simţea, indiferent ce aş fi spus eu-—, atunci 
Wylie avea să plătească, și asta era tot. 

— Eşti cel mai încăpățânat bărbat pe care l-am 
cunoscut vreodată, am spus enervată. 

— Mulţumesc, a replicat el, cu o mică 
plecăciune. 

— N-a fost un compliment! 

— O, da, a fost. 

Şi, după încă o plecăciune, s-a întors pe călcâie 
şi a plecat. 

A date 


Spre uşurarea lui Jamie, căsătoria s-a desfăşurat 
fără alte probleme. Ceremonia - oficiată în limba 
franceză - a avut loc în mica sufragerie a Jocastei 
de la etaj. Participaseră la ea doar mirii, preotul, el 
și Claire ca martori, plus Brianna cu soţul ei. 
Asistase şi Jemmy, dar el nu a prea contat, 
deoarece a dormit tot timpul slujbei. 

Duncan fusese palid, dar calm, iar mătuşa lui 
Jamie își rostise jurămintele cu voce fermă, fără 
niciun semn de ezitare. Recent căsătorită şi, drept 
urmare, sentimentală, Brianna urmărise totul cu o 
expresie visătoare de aprobare, strângându-l tare 
pe fiul ei, iar Roger Mac îşi coborâse cu tandrete 
privirea spre ea. Chiar dacă ştia multe despre 
natura acestei căsătorii, Jamie fusese mişcat de 
ceremonie şi ridicase degetele lui Claire spre buze, 
sărutându-le, în vreme ce preotul scund şi gras 
intona binecuvântarea. 

Apoi, după încheierea formalităţilor şi semnarea 
contractelor de căsătorie, coborâseră cu toții la 
parter, pentru a sta împreună cu oaspeţii la o 
generoasă cină de nuntă, la lumina torțelor de pe 
terasă, ale căror flăcări luminau mesele gemând de 
abundența de la River Run. 

A luat un pahar cu vin de pe una dintre mese și 
s-a rezemat cu spatele de peretele scund al terasei, 
simțind de-a lungul spatelui cum încordarea de 
peste zi se risipea. Așadar, încă un punct câştigat. 

Servitoarea Betty încă zăcea ca o vită lovită în 
cap, însă deocamdată era în relativă siguranţă. 
Nimeni altcineva nu mai fusese găsit otrăvit, astfel 
că probabil ea luase singură acea substanţă. 
Bătrânii Ninian şi Barlow erau aproape la fel de 
nesiguri pe picioare ca şi servitoarea şi nu mai 
reprezentau o ameninţare pentru nimeni. ŞI, 
indiferent ce ar fi pus la cale Husband și 
Reglementatorii, ei aveau să acţioneze la o distanţă 

sigură. Jamie se simţea extrem de ușurat, scăpat de 
răspunderi şi pregătit să-şi îndrepte gândurile spre 
distracție. 

A ridicat paharul în semn de salut către Caswell 
și Hunter, care s-au apropiat de el, cu capetele 
aplecate şi apropiate, prinşi într-o discuţie aprinsă. 
Însă el nu avea chef de vreo discuţie pe teme 
politice; s-a ridicat şi s-a tras deoparte, 
strecurându-se prin mulțimea strânsă lângă mesele 
cu aperitive şi cu băuturi. 

Nu-şi dorea decât să fie cu soția lui. Deşi era 
devreme, cerul deja se întunecase, iar un aer de 
petrecere dezlănțuită se răspândea peste casă şi 
terasă, în timp ce torțele ardeau cu flăcări mari. 
Aerul era rece şi, cu vinul bun pulsându-i prin 
sânge, mâinile lui şi-au amintit de atingerea caldă 
de sub fusta ei, în crâng, moale şi suculentă ca o 
piersică desfăcută în palmă, coaptă şi dulce. 

O dorea foarte mult. 

Acolo. La capătul terasei, unde lumina torțelor 
strălucea pe valurile părului ei, strâns de acea 
bucată ridicolă de dantelă. Degetele i-au tresărit; 
imediat ce o va prinde singură, îi va scoate 
agrafele, una câte una, şi îi va strânge părul în 
creştet cu mâna lui, din plăcerea de a-l lăsa să cadă 
din nou liber pe spate. 

Cu un pahar în mână, ea râdea de ceva ce 
spusese lordul Stanhope. Era uşor îmbujorată de la 
vin ŞI, văzând-o, a simţit un fior plăcut la gândul 
plăcerii viitoare. 

Iubirea cu ea putea fi orice, între tandreţe și 
sălbăticie, dar atunci când băuse ceva mai mult 
decât se cuvenea, era întotdeauna o încântare 
aparte. 

Ameţită, ea îi purta de grijă mai puţin decât de 
obicei; abandonându-se şi uitând de toate în afară 
de propria-i plăcere, îl zgâria şi îl muşca, dar îl și 
implora să facă exact cum voia ea. Lui îi plăcea 
senzaţia de putere, alegerea amăgitoare între a 
împărtăşi imediat dorinţa animalică sau de a se 

abține - o vreme - astfel încât să o conducă după 
voia lui. 

A sorbit din propriul pahar, savurând rara 
plăcere de a gusta dintr-un vin bun, şi a urmărit-o 
pe ascuns. Ea se afla în mijlocul unui mic grup de 
gentlemeni, cu care părea să schimbe replici 
spirituale. Un pahar sau două îi dezlegau limba și 
îi ascuțeau mintea, la fel cum i se întâmpla şi lui. 
După alte câteva pahare, strălucirea ei se 
transforma în foc lichid. Încă era devreme, iar 
ospăţul nu începuse cu adevărat. 

El i-a surprins ochii îndreptați asupra lui și a 
zâmbit. Ținea paharul în aşa fel încât degetele i s- 
au strâns în jurul globului de sticlă neted ca şi cum 
ar fi fost sânul ei. Ea a observat şi a înțeles. Și-a 
coborât genele în semn de cochetărie și, ceva mai 
îmbujorată, şi-a îndreptat din nou atenţia spre 
discuţie. 

Încântătorul paradox de a o poseda după ce 
băuse era că, uitând de el în favoarea propriilor 
senzaţii, ea înceta să se mai controleze în vreun fel 
şi 1 se dăruia complet. Putea să o mângâie și să o 
tachineze sau să o frământe ca pe unt, conducând- 
o de la frenezie spre moleșeală, ascultându-i 
gemetele sub el, ştiind-o cu totul la mila lui. 

Acum ea își folosea evantaiul pentru a crea un 
anume efect, făcând ochii mari pe deasupra lui, 
mimând șocul la auzul celor spuse de sodomitul 
Forbes. Gânditor, Jamie şi-a plimbat vârful limbii 
pe marginea moale a buzei de jos, simțind în minte 
gust dulce de sânge și argint. Milă? Nu, n-o să aibă 
deloc. 

După ce a luat această hotărâre, şi-a îndreptat 
gândurile spre o problemă mai practică, aceea de a 
găsi un loc suficient de ferit pentru a-şi îndeplini 
planul, dar a fost întrerupt de apariția lui George 
Lyon, spilcuit și plin de sine. Îi fusese prezentat, 
dar ştia puţine lucruri despre el. 

— Domnule Fraser. Putem schimba câteva 
cuvinte? 

— La dispoziţia dumneavoastră. 

S-a întors o clipă să lase paharul, mutându-și 
discret greutatea de pe un picior pe altul pentru a- 
şi aranja tartanul, bucuros că nu purta pantaloni 
strâmți din satin ca acel filfizon, Wylie. Indecenţi, 
aşa îi considera, și cumplit de incomozi. Păi, un 
bărbat risca o castrare lentă în compania unei 
femei, dacă nu ar fi fost deja eunuc - și Wylie, în 
ciuda pudrei şi a aluniţelor, nu era. Însă un tartan 
strâns cu centura putea ascunde o sumedenie de 
păcate - ori măcar un pumnal şi un pistol —, fără a 
mai vorbi de o excitație întâmplătoare. 

— Vreţi să facem câţiva paşi, domnule Lyon? a 
propus el, întorcându-se. 

Dacă omul avea un interes aparte, aşa cum 
sugera purtarea lui, era preferabil să nu rămână 
acolo, unde puteau fi întrerupţi în orice clipă de 
vreun oaspete. 

Au pornit încet spre capătul terasei, schimbând 
banalități și amabilităui cu cei prin dreptul cărora 
treceau, până au ajuns în libertatea oferită de 
grădină, unde au ezitat o clipă. 

— La padoc, poate? 

Fără să mai aștepte consimțământul lui Lyon, 
Jamie a pornit spre curtea grajdurilor, aflată mai 
departe. În orice caz, voia să mai vadă frizienii. 

— Domnule Fraser, am auzit multe despre 
dumneavoastră, a început Lyon cu glas plăcut, în 
timp ce se se apropiau de turnul înalt, cu ceas, de 
la grajduri. 

— Serios, domnule? Ei bine, sper că nu au fost 
multe lucruri care să mă discrediteze. 

Auzise şi el câteva lucruri despre Lyon; 
negustor de bunuri pe care le vindea şi le 
cumpăra- și probabil nu prea scrupulos în 
privința provenienței lor. Se zvonea că uneori se 
ocupa de lucruri mai puţin materiale decat fier și 
hartie, dar acelea erau doar zvonuri. 

Lyon a râs, arătându-și dinţii destul de regulați, 
dar pătați urât de tutun. 

— Sigur nu, domnule Fraser. În afară de micul 
impediment legat de legăturile dumneavoastră de 
famile — lucru care nu prea poate să vă fie 
imputat, deși oamenii fac presupuneri - am auzit 
doar cele mai măgulitoare laude, atât despre 
caracterul, cât şi despre realizările dumneavoastră. 

A Dhia, s-a gândit Jamie, şantaj şi măgulire, şi 
ambele chiar din prima frază. Asta deoarece 
Carolina de Nord era o zonă sălbatică şi nu merita 
un intrigant mai priceput? A zâmbit politicos, a 
murmurat ceva respingând cu modestie laudele şi a 
aşteptat să vadă ce voia acest nătărău de la el. 

Nu prea multe, cel puțin pentru început. 
Efectivul regimentului de miliție condus de Fraser 
şi numele oamenilor. Asta era interesant, s-a gândit 
Jamie.  Însemna că Lyon nu era omul 
guvernatorului, altfel ar fi deținut acele informații 
de la sursă. Cine se afla în spatele lui, dacă exista 
cineva? Nu Reglementarea, bineînţeles; singurul 
dintre ei care avea ceva bani era Niman Bell 
Hamilton, dar dacă bătrânul Ninian ar fi dont să 
afle ceva, ar fi venit să întrebe personal. Atunci 
vreunul dintre plantatorii bogaţi de pe coastă? 
Mulţi aristocrați manifestau faţă de colonie 
interese care nu treceau de buzunarele lor. 

Ceea ce conducea la concluzia lesne de înţeles 
că acela care reprezenta piaţa ţintită de Lyon 
socotea că exista ceva de câștigat sau de pierdut 
din potențalele nemulțumiri existente în colonie. 
Cine putea fi acel om? 

— Chisholm, McGillivray, Lindsay... tocmai 
spunea Lyon cu un aer gânditor. Aşadar, 
majoritatea oamenilor dumneavoastră sunt scoțieni 
din Highlands. Fiii primilor colonişti ori poate 
soldați în retragere, ca dumneavoastră, domnule? 

— Oh, mă îndoiesc că un soldat se retrage 
vreodată, domnule, a replicat Jamie, aplecându-se 
pentru a lăsa un câine de la grajd să-i adulmece 
degetele. După ce a trăit sub arme, cred că este 

marcat pe viaţă. De fapt, am auzit spunându-se că 
soldaţii bătrâni nu mor, ci doar se sting. 

Lyon a râs exagerat, susținând că era o maximă 
frumoasă şi l-a întrebat dacă îi aparținea. Fără să 
aştepte răspunsul, a continuat, semn evident că 
naviga prin ape bine cunoscute. 

— Sunt încântat să aud exprimat un asemenea 
sentiment, domnule Fraser. Maiestatea Sa s-a 
bizuit întotdeauna pe vigoarea scoțienilor din 
Highlands şi pe capacitatea lor de luptători. 
Dumneavoastră sau poate vecinii au slujit în 
regimentul vărului dumneavoastră? Fraserii din 
Regimentul 78 şi-au îndeplinit cu mare cinste 
misiunile în cadrul recentului conflict; îndrăznesc 
a spune că arta războiului există în sânge, aşa e? 

Aceasta era o lovitură destul de nefericită. 
Simon Fraser cel Tânăr nu era vărul lui Jamie, ci 
pe jumătate unchiul lui, fiul bunicului său. Era o 
ispăşire a trădării bătrânului și, în efortul de a salva 
averea şi pământurile familiei, Simon cel Tânăr 
venise cu două regimente pentru a lupta în 
Războiul de Şapte Ani — ceea ce Brianna insista să 
numească Războaiele Franceze şi Indiene, ca şi 
cum Marea Britanie nu ar fi avut nicio legătură cu 
asta. 

Lyon l-a întrebat apoi pe Jamie dacă, acceptând 
numirea în fruntea unui regiment Highland, se 
străduise să-şi demonstreze calitatea de soldat 
credincios al Coroanei. Abia dacă îi venea să 
creadă simplitatea gândirii acestui om. 

— Ah, nu. Regret că nu am putut sluji în această 
calitate, a spus Jamie. Din cauza unui necaz suferit 
într-o campanie dinainte, înţelegeți? 

Necazul se referea la faptul că fusese deținut al 
Coroanei vreme de câţiva ani după Revoltă, dar nu 
a adus vorba despre asta. Iar dacă Lyon știa deja 
acest lucru, nu avea niciun rost să-i spună. 

Ajunseseră la padoc şi amândoi s-au rezemat 
comod de gard. Caii încă nu fuseseră duși înăuntru 
pentru noapte; animalele mari şi negre se deplasau 

ca niște umbre, cu pielea strălucitoare în lumina 
torţelor. 

— Ciudaţi cai, nu vi se pare? 

Jamie îi urmărea fascinat, întrerupând astfel 
disertația lui Lyon despre relele facționismului. 

Nu era vorba doar de coamele lor enorme, lungi 
şi mătăsoase, unduindu-se ca apa când îşi mișcau 
capetele, nici de pielea neagră ca tăciunele şi nici 
de  arcuirea  gâturilor, mai groase şi mai 
musculoase decât ale cailor pursânge pe care îi 
avea Jocasta. Corpurile erau mai masive, late la 
piept, greabăn și burtă, astfel că, deşi păreau greoi, 
se mișcau cu graţia oricărui alt cal pe care îl 
văzuse vreodată, cu sprinteneală şi cu paşi uşori, 
lăsând impresia de joacă şi de inteligență. 

— Da, e o rasă foarte veche, a spus Lyon, 
renunțând pentru moment la curiozitatea lui ca să 
se uite la animale. I-am mai văzut - în Olanda. 

— Olanda. Aţi călătorit atât de mult? 

— Nu tocmai. Am fost acolo acum câțiva ani şi, 
din întâmplare, am cunoscut o rudă de-a 
dumneavoastră. Un negustor de vinuri pe nume 
Jared Fraser. 

Jamie a avut o tresărire de surprindere, urmată 
de un sentiment cald de plăcere auzind numele 
vărului său. 

— Serios? Da, Jared este văr cu tatăl meu. Sper 
că era bine şi sănătos. 

— Foarte bine chiar. 

Lyon s-a apropiat puţin de el, rezemându-se mai 
comod de gard, şi Jamie şi-a dat seama că 
ajunseseră în punctul în care omul va preciza ce 
dorea, indiferent despre ce ar fi fost vorba. A golit 
restul de vin din pahar și l-a așezat jos, pregătindu- 
se să asculte. 

— Domnule Fraser, am înţeles că în familie 
există... şi un talent pentru producerea de băuturi. 

Jamie a râs, deşi nu s-a simțit prea amuzat. 

— Poate gust pentru băutură, domnule. Cât 
despre talent, n-aş putea spune asta. 

— Nu puteţi? Ah, în fine. Nu mă îndoiesc că 
sunteți prea modest, domnule Fraser. Calitatea 
whisky-ului dumneavoastră este bine cunoscută. 

— Mă flataţi, domnule. 

Ştia ce va urma, de aceea s-a prefăcut că ascultă 
cu atenție. Nu ar fi fost prima oară când cineva îi 
sugera un parteneriat; el să asigure whisky-ul, iar 
ceilalți să se ocupe de distribuția lui în Cross 
Creek, Wilmington, chiar şi mai departe, la 
Charleston. Se părea că Lyon avea în minte un 
plan mai mare. 

Băutura maturată va fi dusă cu nave de-a lungul 
coastei, până la Boston și Philadelphia, a propus 
el. Însă whisky-ul brut va trece Linia Tratatului, 
pentru a fi distribuit în satele Cherokee, în 
schimbul blănurilor şi al pieilor. Avea parteneri, 
care puteau să asigure... 

Jamie a ascultat cu o dezaprobare crescândă, 
apoi l-a întrerupt brusc pe Lyon. 

— Da. Domnule, vă mulţumesc pentru interesul 
pe care îl arătați, dar mă tem că nu pot produce 
cantități suficiente pentru ceea ce propuneţi. Eu fac 
whisky pentru uzul familiei și câteva butoiașe în 
plus, când şi când, pentru negoțul local. Nimic mai 
mult. 

Lyon şi-a dres glasul cu amabilitate. 

— Sunt convins că, având în vedere priceperea 
dumneavoastră, puteţi spori producția, domnule 
Fraser. Dacă ar fi vorba de materia primă... se pot 
face anumite aranjamente, sunt convins. Pot 
discuta cu gentlemenii care ne vor fi parteneri în 
această afacere şi... 

— Nu, domnule. Regret, dar nu. Şi acum, vă rog 
să mă scuzaţi. 

A făcut brusc o plecăciune, s-a răsucit pe călcâie 
şi a pornit înapoi spre terasă, lăsându-l pe Lyon în 
întuneric. 

Trebuia să-l întrebe pe Farguard Campbell 
despre Lyon. Omul îl va urmări. Jamie nu avea 
obiecții față de contrabandă. Totuși, nu voia să fie 

prins şi puţine lucruri 1 se păreau mai periculoase 
decât o operațiune pe scară largă de genul celei 
propuse de Lyon, în care el ar fi amestecat până 
peste cap, dar n-ar deţine controlul asupra 
aspectelor mai primejdioase ale întregului proces. 

Da, ideea de a face bani era atrăgătoare, dar nu 
într-atât încât să-l facă orb faţă de riscurile la care 
se expunea. Dacă ar fi să se lanseze într-o 
asemenea aventură, ar face-o singur, cu ajutorul lui 
Fergus sau al lui Roger Mac - poate al lui Arch 
Bug și al lui Joe Wemyss-, dar cu nimeni 
altcineva. Era mult mai sigur să păstreze o afacere 
mică şi personală... deşi, aşa cum sugerase Lyon, 
probabil că merita să analizeze. Fergus nu era 
fermier, nu încăpea discuţie; trebuia să 1 se 
găsească ceva de făcut, iar francezul era 
familiarizat cu astfel de afaceri riscante, după cum 
le numea el, de pe vremea când lucraseră împreună 
la Edinburgh. 

S-a întors cu paşi mari spre terasă, chibzuind, 
dar, când și-a văzut soția, toate gândurile despre 
whisky i s-au şters din minte. 

Claire se despărțise de Stanhope și de amicii lui 
şi stătea lângă masa cu aperitive, uitându-se la 
delicatesele etalate cu o uşoară încruntare pe 
fruntea senină, ca şi cum ar fi fost uimită de o 
asemenea abundență. 

Jamie a observat ochii scăpărători ai lui Gerald 
Forbes zăbovind meditativ asupra ei şi s-a mișcat 
imediat din reflex, interpunându-se exact între 
soția lui şi avocat. A simţit privirea omului parcă 
izbindu-l în spate și a rânjit către sine. E a mea, 
corbule, a gândit el. 

— Englezoaico, nu te poţi hotărî de unde să 
începi? 

A întins o mână și i-a luat paharul de vin gol 
dintre degete, profitând de mișcare pentru a se 
apropia de ea din spate, simţindu-i căldura prin 
haine. 

Ea a râs şi s-a legănat, lipindu-se de el şi 
rezemându-se de braţul lui. Mirosea slab a pudră 
de orez şi a piele caldă, cu aromă de muguri de 
trandafir în păr. 

— Nici măcar nu mi-e prea foame. Doar 
număram Jeleurile şi conservele. Sunt treizeci şi 
şapte - asta, dacă nu cumva am pierdut șirul. 

El şi-a îngăduit să arunce o privire spre masă, pe 
care se afla o varietate uimitoare de farfurii de 
argint, boluri din porțelan și platouri din lemn, 
gemând de mai multă mâncare decât ar fi avut 
nevoie un sat Highland vreme de o lună. Nici el nu 
era flămând. Cel puţin, nu de pudinguri şi de 
prăjiturele. 

— Ei bine, Ulysses s-a ocupat de toate; nu a 
vrut să facă de râs ospitalitatea mătuşii. 

— Nu există nicio teamă în privința asta, l-a 
asigurat ea. Ai văzut groapa pentru grătar din 
spate? Pe frigări sunt nu mai puţin de trei boi 
întregi și cel puţin doisprezece porci. Nici măcar 
n-am încercat să număr puii și rațele. Crezi că asta 
înseamnă ospitalitate sau mătuşa ta vrea să 
demonstreze ce treabă bună a făcut Duncan, 
arătând cât de profitabil este River Run sub 
îngrijirea lui? 

— S-ar putea, a replicat el, deşi în sinea lui 
considera puţin probabil ca motivele Jocastei să 
aibă un caracter chiar atât de profund şi de 
generos. Socotea că această lipsă de măsură 
răspundea mai curând dorinţei ei de a-l impresiona 
pe  Farquard Campbell, punând în umbră 
petrecerea pe care acesta o dăduse în decembrie la 
Green River, pentru a-și sărbători recenta 
căsătorie. 

Şi, vorbind de căsătorie... 

— Poftim, englezoaico. 

A pus paharul ei gol pe o tavă purtată de un 
servitor şi a luat în schimb unul plin, pe care i l-a 
întins. 

— Oh, nu e... a început ea, dar el a întrerupt-o, 
apucând un alt pahar de pe tavă şi ridicându-l spre 
ea în chip de toast. 

Obraju ei s-au îmbujorat şi mai tare, iar ochii i- 
au sclipit ca ambra. 

— Pentru frumuseţe, a spus el încet şi a zâmbit. 


Mă simţeam plăcut de lichidă pe dinăuntru, ca şi 
cum pântecul și membrele mi-ar fi fost pline cu 
argint-viu. Nu se datora neapărat vinului, cu toate 
că şi el era foarte bun. Ci mai curând eliberării de 
încordare, după toate grijile și conflictele din 
cursul zilei. 

Fusese o nuntă liniștită şi tandră și, deși era 
posibil ca petrecerea să devină extrem de 
zgomotoasă - am auzit câţiva tineri punând la cale 
distracții vulgare pentru festivitățile de mai 
tarziu -, nu trebuia să-mi fac griji din pricina asta. 
Singura mea dorință era să mă bucur de 
încântătoarea cină pregătită, poate să mai beau un 
pahar sau două de vin excelent... apoi să-l găsesc 
pe Jamie şi să mergem împreună să investigăm 
potențialul romantic al băncii de piatră de sub 
sălcii. 

Jamie apăruse cam prematur în acest program, 
deoarece încă nu mâncasem nimic, dar nu aveam 
nicio obiecție să-mi reorganizez prioritățile. La o 
adică, avea să rămână destulă mâncare. 

Lumina torţelor îl învăluia; părul, sprâncenele şi 
pielea îi luceau arămii. Sosise şi adierea de seară, 
făcând feţele de masă să fâlfâie, transformând 
torțele în limbi de foc, desprinzându-i şuviţe din 
coadă și suflându-i-le peste față. Mi-a zâmbit peste 
buza paharului dus la buze. 

— Pentru frumuseţe, a spus el încet, apoi a băut 
fără să-şi dezlipească ochii de la mine. 

Argintul-viu s-a mișcat, trecându-mi vibrând 
prin şolduri şi coborând apoi pe picioare. 

— Pentru... ăă... intimitate, i-am răspuns, 
înălţând puţin paharul. 

Simţindu-mă plăcut de îndrăzneață, am ridicat 
încet o mână și mi-am smuls dantela ornamentală 
din păr. Pe jumătate prinse cu agrafe, buclele mi s- 
au revărsat pe umeri şi am auzit pe cineva aflat în 
spatele meu scoțând o exclamație care-i trăda 
şocul. 

De pe faţa lui Jamie a dispărut orice expresie; se 
uita țintă la mine ca un şoim care vede un iepure. 
Am ridicat paharul, privindu-l drept în ochi, şi am 
băut înghițind încet până am golit paharul. Aroma 
strugurilor negri mi s-a urcat la cap, iar căldură 
vinului mi-a încins fața, gâtlejul, sânii și pielea. 
Jamie s-a mișcat brusc pentru a-mi lua paharul gol 
din mână şi i-am simțit degetele reci peste ale 
mele. 

Apoi cineva a vorbit în spatele lui, din dreptul 
uşilor cu ferestre iluminate de torţe. 

— Domnule Fraser! 

Am tresărit amândoi, iar paharul a căzut între 
noi, explodând în zeci de cioburi când a atins 
dalele terasei. Jamie s-a răsucit şi a îndreptat din 
reflex mâna stângă spre mânerul pumnalului. S-a 
destins când a văzut silueta profilată în lumină și a 
făcut un pas înapoi, iar buzele i s-au arcuit într-o 
grimasă ironică. 

Phillip Wylie a păşit în lumina torțelor. 
Îmbujorarea lui era destul de pronunţată, răzbătea 
prin stratul de pudră ca nişte pete pe umerii 
obrajilor. 

— Prietenul meu Stanhope a propus un joc sau 
două de whist, a spus el. Nu vreţi să jucaţi cu noi, 
domnule Fraser? 

Jamie l-a măsurat lung cu o privire glacială, iar 
eu i-am văzut degetele țepene de la mâna dreaptă 
încordându-se uşor. Vena de la gât îi zvâcnea, dar 
şi-a păstrat vocea calmă. 

— Whist? 

— Da, a zâmbit slab Wylie, evitând cu grijă să 
mă privească. Am auzit că aveți mână bună la 
cărți, domnule. A strâns din buze. Deşi, 


131 


bineînţeles, noi jucăm pe mize mari. Dacă socotiți 
că nu puteţi... 

— Voi fi încântat, i-a retezat-o Jamie, pe un ton 
care dădea clar de înţeles că singurul lucru care l- 
ar fi încântat cu adevărat era perspectiva de a-i vâri 
lui Phillip Wylie dinții pe gât. 

Dinţu în chestiune au sclipit scurt. 

— Ah, splendid! Abia aştept. 

— Sluga dumneavoastră, domnule. 

Jamie s-a înclinat scurt, apoi s-a răsucit pe 
călcâie, m-a prins de cot şi a pornit hotărît în 
lungul terasei, trăgându-mă după el. 

L-am urmat, ţinând pasul cu el şi păstrând 
tăcerea până am ajuns într-un loc în care sigur nu 
puteam fi auziți. Argintul-viu îmi dispăruse din 
partea de jos a corpului și mi se rostogolea agitat 
în susul şi în josul şirei spinării, făcându-mă să mă 
simt primejdios de nesigură pe picioare. 

— Ţi-a ieşit din minţi? l-am întrebat 
politicoasă. 

Cum nu am primit decât un pufnet drept 
răspuns, m-am sprijinit bine pe picioare şi l-am 
tras de braţ pentru a-l opri. 

— Asta n-a fost o întrebare retorică, am spus 
ceva mai tare. Whist pe mize mari? 

Jamie era un jucător excelent. Ştia mai toate 
modalităţile de a trişa la cărţi. Însă la whist era 
greu, dacă nu chiar imposibil de trişat, iar Phillip 
Wylie avea și el o reputaţie de jucător excelent - la 
fel ca și Stanhope. Mai era și faptul că, 
întâmplător, Jamie nu avea bani la el, mai ales 
pentru mize mari. 

— Te aştepţi să-i îngădui unui sclivisit ca ăsta 
să-mi calce onoarea în picioare, iar apoi să mă 
insulte în faţă? 

S-a întors spre mine şi m-a privit furios. 

— Sunt convinsă că n-a vrut să... am început, 
dar m-am oprit. 

Era cât se poate de limpede că, şi dacă Wylie nu 
avusese intenția de a-l insulta fățiș, gândise 

propunerea ca o provocare, iar pentru un scoţian, 
cele două erau unul şi același lucru. 

— Dar nu e nevoie să faci asta! 

Aş fi avut mai mult succes dacă aș fi vorbit 
zidului bucătăriei din grădină. 

— Ba da, a spus el rigid. Am mândria mea. 

Mi-am trecut o mână peste față, exasperată. 

— Da, iar Phillip ştie asta! Ai auzi expresia 
despre mândria dinaintea căderii, nu? 

— N-am de gând să cad, m-a asigurat el. Îmi dai 
inelul tău de aur? 

Am rămas cu gura căscată. 

— Dacă... verigheta mea? 

Involuntar, am dus degetele la mâna stângă şi 
am pipăit verigheta de aur pe care mi-o dăduse 
Frank. 

Jamie mă urmărea atent, uitându-se fix în ochii 
mei. Torţele aflate de-a lungul terasei fuseseră 
aprinse, lumina pâlpâitoare venea dintr-o parte, 
reliefându-i puternic statura şi oasele, făcându-i un 
ochi să arate albastru și arzător. 

— Am nevoie de o miză, a spus el încet. 

— La naiba! 

M-am răsucit cu spatele la el şi am rămas cu 
privirea dincolo de terasă. Şi torţele de pe peluză 
fuseseră aprinse, iar fesele de marmură ale lui 
Perseu licăreau prin întuneric. 

— N-o voi pierde, a spus Jamie din spatele meu. 

A pus mâna pe umărul meu şi i-am simţit-o grea 
prin şal. 

— Ori, dacă o pierd, o voi recâștiga. Știu că... o 
prețuiești. 

Mi-am smuls brusc umărul de sub apăsarea 
mâinii lui şi m-am îndepărtat câțiva paşi. Inima 
îmi bătea tare şi îmi simţeam faţa umedă și 
fierbinte, ca și cum aș fi fost gata să leşin. 

Nu a scos nicio vorbă şi nici nu a încercat să mă 
atingă; a rămas nemișcat, așteptând. 

— Cea din aur, am rostit într-un târziu, cu glas 
egal. Cea din argint nu? 

Nu verigheta lui; nu semnul lui de posesie. 

— Aurul valorează mai mult, a răspuns, apoi, 
după o scurtă ezitare, a adăugat: În bani. 

— ştiu. 

M-am întors cu faţa la el. Flăcările torțelor se 
legănau în vânt şi aruncau o lumină tremurătoare 
peste trăsăturile lui, făcându-i expresia greu de 
citit. 

— Am vrut să zic - n-ar fi mai bine să le iei pe 
amândouă? 

Mâinile îmi erau reci şi alunecoase de sudoare; 
verigheta din aur a ieșit uşor; cea din argint era 
mai strâmtă, dar am reuşit să o scot de pe deget. I- 
am luat mâna şi am lăsat cele două verighete să 
cadă cu un clinchet în palma lui. 

Apoi m-am întors şi m-am îndepărtat. 

Listin V ENUS 


Roger şi-a croit drum din sufragerie pe terasă, 
mergând şerpuit printre oamenii care se strânseseră 
ca păduchu în jurul meselor. Era înfierbântat și 
transpirat, astfel că aerul rece al nopţii l-a izbit în 
față, răcorindu-i faţa. S-a oprit în umbrele de la 
capătul terasei, unde a putut să-şi desfacă discret 
nasturii vestei și să-şi ridice puţin cămașa pentru 
ca aerul proaspăt să pătrundă pe sub ea. 

Torţele din pin care mărgineau terasa şi potecile 
pardosite cu cărămidă tremurau în vânt, azvârlind 
umbre mişcătoare, sălbatice, peste mulțimea de 
oaspeţi, ale căror mâini şi feţe apăreau şi dispăreau 
într-o succesiune uimitoare. Focul se reflecta pe 
argintărie şi pe cristaluri, pe dantelăriile cu fir 
auriu şi pe cataramele pantofilor, pe cercei şi pe 
nasturii hainelor. De la depărtare, părea că întreaga 
adunare era luminată de licurici, care clipeau în 
masa întunecată de stofe foşnitoare. Brianna nu 
purta nimic care să reflecte lumina, s-a gândit el, 
dar datorită staturii ei, trebuia să fie uşor de zărit. 

Nu surprinsese decât imagini fulgerătoare şi 
fascinante ale Briannei în cursul zilei; îşi însoţise 
mătuşa sau îl îngrijise pe Jemmy ori, din câte se 
părea, fusese prinsă în conversații cu zeci de 
oameni pe care îi cunoştea de pe vremea șederii ei 
la River Run. Roger nu avea absolut nimic 
împotrivă, pentru că la Fraser's Ridge ea avea 
puţine prilejuri de a se bucura de companie, de 
aceea era încântat să o vadă că se simțea bine. 

Şi el petrecuse grozav; acum îşi simţea gâtlejul 
plăcut iritat după efortul de a cânta îndelung; în 
plus, învățase trei cântece de la Samus Hanlon, pe 
care reuşise să le memoreze bine. În cele din urmă, 
făcuse o plecăciune şi lăsase mica trupă să cânte în 
sufragerie, în ceața aburilor de sudoare și alcool. 

Apoi a zărit-o; i-a observat sclipirea părului 
când ea a ieşit pe uşile unei camere şi s-a întors să- 
1 spună ceva femeii din spatele ei. 

Şi Brianna l-a zărit şi s-a luminat la faţă, 
producând o căldură suplimentară dedesubtul 
vestei pe care el tocmai şi-o încheiase. 

— Aici erai! Abia dacă te-am văzut toată ziua. 
Doar te-am auzit când şi când, a adăugat ea, 
făcând un semn cu capul spre ușile deschise ale 
salonului. 

— Da? Şi a sunat bine? a întrebat el cu 
nonşalanţă, cerând fără jenă să audă complimente. 

Ea a zâmbit şi l-a bătut uşor cu evantaiul în 
piept, mimând gestul unei cochete desăvârşite — 
ceea ce nu era. 

— Vai, doamnă MacKenzie, a spus ea, cu glas 
pițigăiat şi vorbind pe nas, soţul dumneavoastră 
este divinitatea însăşi! Dacă aş fi la fel de 
norocoasă, sunt convinsă că aş petrece ore în șir 
sorrrbind sunetul ei! 

El a râs, recunoscând-o pe domnişoara Martin, 
tânăra şi relativ urâțica însoțitoare a bătrânei 
doamne Bledsoe, care stătuse în preajma lui cu 
ochiu căscaţi şi oftând cât el cântase balade după- 
amiază. 

— Ştii că eşti bun, a adăugat Brianna, pe un ton 
normal. Nu-i nevoie să ţi-o spun eu. 

— Probabil că nu, a recunoscut el. Dar asta nu 
înseamnă că nu-mi place s-o aud. 

— Serios? Adulaţia mulțimii nu ţi-e de ajuns? 

Brianna râdea de el, ochii îi deveniseră două 
triunghiuri care sclipeau de amuzament. El n-a 
găsit nicio replică, aşa că a râs şi a luat-o de mână. 

— Vrei să dansezi? 

A făcut un gest către capătul terasei, unde prin 
uşile deschise ale salonului se revărsau acordurile 
vesele ale „Ducelui de Perth“, apoi, către mese. 

— Sau să mănânci? 

— Nici una, nici alta. Vreau să scap de aici 
câteva clipe; abia pot respira. 

O picătură de sudoare i s-a scurs pe gât, sclipind 
roşiatică în lumina torțelor înainte ca ea să o 
șteargă. 

— Grozav, a exclamat şi i-a luat mâna şi a 
petrecut-o pe sub braţul lui, după care s-a întors 
spre bordura ierboasă de dincolo de terasă. Ştiu 
locul potrivit. 

— Grozav! Ah, stai puţin. Poate vreau să 
mănânc ceva. 

A ridicat mâna şi a oprit un sclav, un băiat care 
urca spre terasă venind de la bucătărie, cu o tavă 
acoperită din care se înălțau aburi îmbietori. 

— Tommy, ce-ai acolo? Pot lua și eu? 

— Puteţi lua cât doriți, domnişoară Bree. 

Băiatul a zâmbit şi a ridicat imediat șervetul, 
lăsând la vedere o diversitate de aperitive. Brianna 
a adulmecat extaziată. 

— Le vreau pe toate, a spus ea, luând tava, spre 
amuzamentul lui Tommy. 

Profitând de ocazie, Roger i-a cerut ceva în 
şoaptă sclavului, care a dat din cap, a dispărut, 
apoi a revenit cu o sticlă desfăcută de vin şi cu 
două pahare. Roger le-a luat şi au pornit împreună 
pe aleea care ducea de la casă spre doc, schimbând 

noutăți în timp ce mâncau plăcinte cu carne de 
porumbel. 

— Ai găsit pe vreunul dintre oaspeți dormind 
dus în desişuri? l-a întrebat ea, iar cuvintele i-au 
sunat înfundat pentru că mesteca un foitaj cu 
ciuperci. A înghițit, apoi s-a exprimat mai clar. 
Când tata te-a rugat să mergi să cauţi după-amiază, 
vreau să zic. 

El a pufnit scurt, în timp ce alegea un colțunaș 
cu cârnat şi dovleac uscat. 

— Ştii care-i diferenţa dintre o nuntă şi o 
înmormântare la scoțieni, nu? 

— Nu, care e? 

— La înmormântare e un bețiv mai puţin. 

Ea a râs, împrăştiind firimituri, şi a luat un ou 
scoțian. 

— Nu, a spus el, îndrumând-o cu abilitate spre 
partea din dreapta a debarcaderului şi spre sălcii. 
Acum ai putea vedea picioare ițindu-se din 
tufişuri, dar după-amiază încă nu apucaseră să bea 
până să-i lase crăcanele. 

— Vai, ce cuvinte foloseşti, a spus ea pe un ton 
laudativ. Eu m-am dus şi am vorbit cu sclavii; toți 
erau la treburile lor, cei mai mulţi fiind treji. Însă 
două femei au recunoscut că Betty are obiceiul să 
se afume la petreceri. 

— Asta-i puţin spus, din câte a povestit tatăl tău. 
Duhnea, aşa a descris-o, şi înțeleg că nu voia să 
spună că era doar beată. 

Ceva mic şi negru a sărit din calea lor. O 
broască, pentru că Roger a auzit-o curând orăcăind 
în crâng. 

— Mm... Mama zicea că mai târziu părea mai 
bine, în ciuda insistenţei doctorului Fentiman de a- 
1 lua sânge. 

Brianna s-a scuturat uşor, trăgându-şi apoi şalul 
în jurul umerilor cu o singură mână. 

— Doctorul ăsta îmi dă fiori. Arată ca un drac 
sau așa ceva şi are mâinile cele mai lipicioase pe 

care le-am simțit vreodată. Și miroase îngrozitor, 
că tot ai pomenit de duhoare. 

— Încă n-am avut plăcerea să-l cunosc, a 
comentat amuzat Roger. Hai! 

A dat deoparte paravanul format din crengi de 
salcie, atent să nu tulbure vreo pereche de iubiți 
care le-o luaseră înainte și ocupaseră banca din 
piatră, dar lucrurile erau în regulă. Toată lumea se 
afla în casă, dansând, mâncând, bând și planificând 
o serenadă pentru miri. Mai bine Duncan şi Jocasta 
decât noi, s-a gândit el, amintindu-și exasperat 
unele sugestii pe care le auzise. Altă dată poate că 
ar fost interesat să asiste la o serenadă cu 
acompaniament de oale, cratiţe şi alte obiecte 
zgomotoase şi să descopere obiceiurile franceze şi 
scoțiene din care își trăgea originea — dar în niciun 
caz în astfel de momente. 

Brusc s-a lăsat liniștea sub sălcii, mai toate 
zgomotele din casă fiind acoperite de susurul apei 
şi de orăcăitul monoton al broaştelor. Era beznă ca 
la miezul nopții, de aceea Brianna a pipăit cu grijă 
banca pentru a aşeza tava. 

Roger a strâns din ochii și a numărat până la 
treizeci; când 1-a deschis, a putut distinge silueta 
Briannei profilată în lumina slabă care pătrundea 
printre sălcii şi linia orizontală a băncii. A aşezat 
paharele pe ea și a turnat vin, iar gâtul sticlei a 
scos clinchete slabe lovindu-se uşor de pahare. 

A întins mâna şi a plimbat-o pe braţul ei, până 1- 
a găsit palma şi i-a aşezat între degete paharul plin 
fără să-l verse. Apoi şi-a ridicat paharul pentru a 
toasta. 

— Pentru frumuseţe, a rostit el, lăsând să i se 
ghicească în voce că zâmbea. 

— Pentru intimitate, a zis Brianna, răspunzând 
la toastul lui, apoi a băut. O, dar e bun, a adăugat 
ea un moment mai târziu, uşor visătoare. N-am 
mai băut vin de... un an? Ba nu, de aproape doi. 
Încă dinainte de nașterea lui Jemmy. De fapt, de 
la... A tăcut brusc, apoi a continuat ceva mai încet. 

De la prima noastră noapte de nuntă. La 
Wilmington, mai ții minte? 

— Ţin minte. 

A întins mâna și i-a cuprins obrazul în palmă, 
urmărind conturul oaselor feței cu degetul mare. 
Nu era de mirare că îşi amintea acum de acea 
noapte. Începuseră sub crengile lăsate ale unui 
castan, care îi adăpostiseră de zgomotele şi de 
luminile unei taverne din apropiere. Situaţia de 
acum le amintea în mod ciudat și tulburător de acel 
secret întunecat şi intim, amândoi în mijlocul 
mirosului răspândit de frunze şi de apa din 
apropiere — hărmălaia făcută de broaştele-de-copac 
înnebunite de dorinţe înlocuise zgomotele tavernei. 

Totuşi, fusese o noapte fierbinte, destul de densă 
şi de umedă pentru a le contopi carnea. Acum era 
suficient de frig, astfel încât trupul lui tânjea după 
căldura ei, iar parfumul care îi învăluia era al 
primăverii, al frunzelor verzi şi al râului care 
curgea, nu mirosul stătut al resturilor de frunze şi 
al mlaștinilor. 

— Crezi că vor dormi împreună? a întrebat 
Brianna. 

A rostit aceste cuvinte puţin gâfâit; probabil din 
cauza vinului. 

— Cine? A, te referi la Jocasta şi la Duncan? De 
ce nu? Doar sunt căsătoriți. 

Roger şi-a golit paharul şi l-a așezat pe bancă, 
făcându-l să scoată un clinchet când a atins piatra. 

— A fost o nuntă frumoasă, nu? 

Ea nu a rezistat când el i-a luat paharul din mână 
şi l-a aşezat alături de al lui. 

— Discretă, dar extraordinar de frumoasă. 

— Da, foarte frumoasă. 

A sărutat-o uşor şi a tras-o lângă el. Putea să 
simtă șnururile de pe spatele rochiei, încrucişându- 
se pe sub șalul subțire, tricotat. 

— Mm... Ai un gust plăcut. 

— Da, de cârnaţi şi de vin. La fel şi tu. 

El a ridicat marginea şalului, şi-a strecurat mâna 
dedesubt şi a pipăit după capătul şnururilor, aflat 
undeva între omoplaţi. Ea s-a lipit mai strâns de el 
ca să-i uşureze sarcina. 

— Crezi că o să mai vrem să facem dragoste 
când vom fi la fel de bătrâni ca ei? i-a murmurat ea 
la ureche. 

— Eu aş vrea, a asigurat-o el, prinzând între 
degete fundiţa de la capătul şnururilor. Sper că şi 
tu, nu mi-ar plăcea s-o fac singur. 

Ea a râs şi a inspirat adânc, iar spinarea 1 s-a 
bombat brusc în momentul în care şnururile s-au 
desfăcut. Mai era şi corsetul, la naiba! Roger şi-a 
folosit ambele mâini, căutând şireturile, iar ea s-a 
arcuit ca să-l ajute, ceea ce a făcut ca sânii ei să se 
umfle chiar sub bărbia lui. Când i-a văzut, Roger 
şi-a luat o mână de pe spinarea ei pentru a se 
ocupa de apariția nouă și încântătoare. 

— N-am la mine... adică, n-am adus... 

Ea s-a retras puţin înapoi şi glasul i-a sunat 
nesigur. 

— Ţi-ai luat astăzi seminţele, da? 

La naiba cu pizza şi cu hârtia igienică, s-a gândit 
el; acum, ar fi dat toate planurile instalațiilor 
sanitare pentru un prezervativ din cauciuc. 

— Da. 

Glasul ei a sunat la fel de nesigur, iar el a 
scrâşnit din dinţi, strângând-o mai tare, ca şi cum 
ea ar fi încercat să fugă. 

— Nu-i nimic, i-a şoptit el, coborând cu gura pe 
panta seducătoare a gâtului ei până în locul în care 
se unea cu mușchiul umărului. Pielea ei era netedă 
sub buzele lui, rece acolo unde era expusă, caldă și 
parfumată unde o acopereau valurile părului. 

— Nu e nevoie... adică... nu o să... lasă-mă. 

Decolteul rochiei era adânc, aşa cum o cerea 
moda, încă şi mai adânc după ce rochia fusese 
desfăcută, iar sânii ei erau grei și moi în mâna lui. 
A simțit în palmă sfârcul umflat şi rotund ca o 
cireașă Și, dintr-un impuls, l-a prins în gură. 

Ea s-a încordat, apoi s-a destins cu un oftat 
ciudat şi slab, iar el a simțit un gust dulceag şi cald 
pe limbă, apoi o pulsaţie bizară şi o revărsare a... a 
înghițit din reflex, șocat. Șocat, dar teribil de 
excitat. Nu se gândise la asta, nu voise... însă ea i- 
a apăsat capul pe sân şi l-a strâns. 

Încurajat, el a continuat şi a împins-o delicat pe 
spate, aşezând-o uşor pe marginea băncii, astfel 
încât să poată îngenunchea în fața ei. Pe 
neașteptate, îi venise un gând, îndemnat de 
amintirea arzătoare a acelei notații din caietul ei cu 
vise. 

— Nu-ţi face griji, i-a şoptit. Nu... riscăm 
nimic. Lasă-mă să fac asta doar pentru tine. 

Ea a ezitat, dar i-a îngăduit să-şi plimbe mâinile 
pe sub rochie, în susul curbelor mătăsoase ale 
pulpelor acoperite de ciorap şi al coapsei dezgolite 
şi rotunde, sub rotunjimea feselor, reci după ce 
stătuseră goale pe piatră, dedesubtul volburi de 
Jupoane. Unul dintre cântecele lui Eamus descria 
faptele unui gentleman în „listele lui Venus“. 
Cuvintele au plutit prin mintea lui Roger cu vuietul 
unei ape repezi şi a hotărât să îndeplinească 
onorabil tot ce apărea pe respectivele liste. 

Probabil că Brianna nu putea descrie asta, dar el 
voia să se asigure că ea ştia ce se întâmplă. S-a 
înfiorat între mâinile lui, iar el şi-a făcut o mână 
căuş între coapsele ei. 

— Domnişoară Bree! 

Amândoi au tresărit  convulsiv, Roger 
retrăgându-şi mâinile de parcă ceva l-ar fi ars. A 
simtit tunetul sângelui în urechi — dar şi în boaşe. 

— Da, ce s-a întâmplat? Tu eşti, Phaedre? Ce 
e— e vorba de Jemmy? 

Roger s-a lăsat pe călcâie, străduindu-se să 
respire, amețit. A zărit luciul palid al sânilor ei 
când Brianna s-a ridicat, vârându-şi batista înapoi 
în decolteu şi trăgându-şi şalul peste rochia 
desfăcută. 

— Da, doamnă, s-a auzit vocea lui Phaedre de 
sub salcia aflată cel mai aproape de casă; din 
sclavă nu se vedea decât boneta albă, plutind 
neclar prin umbre. Sărmanul copil s-a trezit 
înfierbântat şi agitat, nu a vrut să mănânce nici 
terci, nici lapte şi a început să tuşească destul de 
urât, iar Teresa a spus că ar fi bine să-l aducem pe 
doctorul Fentiman, dar eu am zis că... 

— Doctorul Fentiman! 

Brianna a dispărut cu un foşnet nebunesc de 
ramuri de salcie, iar el i-a auzit sunetul înfundat al 
paşilor în timp ce alerga spre casă, cu Phaedre în 
urma ei. 

Roger s-a ridicat în picioare şi s-a oprit o clipă, 
cu mâinile pe nasturii şlițului. Ispita era mare; nu i- 
ar fi luat decât câteva clipe -— probabil mai puţin, 
dacă ținea seama de starea lui. Dar nu, se putea ca 
Bree să aibă nevoie de el pentru a se ocupa de 
Fentiman. Gândul că acel doctor şi-ar putea folosi 
instrumentele lui sângeroase pe carnea fragedă a 
lui Jemmy a fost de ajuns ca să-l facă să pornească 
vijelios printre sălcii către casă. Listele lui Venus 
vor trebui să aștepte. 


I-a găsit pe Bree şi pe Jemmy în budoarul 
Jocastei, în mijlocul unui grup de femei, toate 
părând surprinse — chiar uşor scandalizate — când a 
apărut Roger. Ignorând sprâncenele înălțate şi 
pufnetele lor, s-a strecurat pe lângă fustele 
femeilor, până lângă Brianna. 

Micuţul chiar arăta rău, iar Roger a simţit un 
ghem de spaimă în capul pieptului. Iisuse, cum de 
se întâmplase atât de repede? Îl văzuse pe Jemmy 
la nuntă cu doar câteva ore mai devreme, ghemuit, 
rozaliu şi dulce în patul improvizat, iar mai înainte 
fusese, ca de obicei, prietenos şi zgomotos în 
timpul petrecerii. Acum stătea moale, lipit de 
umărul Briannei, cu obrajii roşii şi cu ochii grei, 
scâncind, un firicel de muci scurgându-i-se din 
nas. 

— Cum se simte? 

A atins uşor cu dosul palmei obrăjorul 
îmbujorat. Doamne, ce fierbinte era! 

— E bolnav, a răspuns scurt Brianna. 

Drept confirmare, Jemmy a început să tuşească, 
scoțând un sunet îngrozitor, puternic, dar pe 
jumătate înăbușit, ca o focă înecându-se cu un 
peşte. Sângele i-a inundat faţa deja congestionată, 
iar ochii albaștri şi rotunzi s-au holbat de efortul de 
a respira între spasme. 

— La naiba, a mormăit Roger. Ce e de făcut? 

— Apă rece, a spus cu glas autoritar o femeie 
care stătea lângă el. Îl vârâţi cu totul în apă rece, 
apoi îl puneţi să bea din ea. 

— Nu, Dumnezeule, Mary, asta ar ucide copilul. 

O altă femeie tânără a întins mâna și l-a bătut pe 
spate pe Jemmy care se cutremura. 

— E doar tuse; copiii mei tuşeau şi ei din când 
în când. Usturoi mărunțit, încălzit şi pus pe tălpi, i- 
a spus ea Briannei. Câteodată, dă rezultate bune. 

— Şi dacă nu? a replicat altă femeie cu 
scepticism. 

Nările primei femei s-au umflat, dar prietena ei 
i-a sărit în ajutor. 

— Johanna Richards a pierdut doi copii care au 
avut tuse. Uite-așa au murit! 

A pocnit din degete, şi Brianna a tresărit de 
parcă sunetul ar fi fost produs de unul dintre 
propriile ei oase care se rupea. 

— De ce ne mai codim atât, când avem un 
doctor printre noi? Hei, fato, du-te şi cheamă-l pe 
doctorul Fentiman! Nu ţi-am spus eu? 

Una dintre femeie a bătut din palme cu asprime 
spre Phaedre, care stătea undeva în spate, lipită de 
perete, cu ochii țintă la Jemmy. Până să apuce ea 
să facă vreo mişcare pentru a se supune poruncii, 
Brianna a ridicat capul brusc. 

— Nu! Nu el, nici nu vreau să aud de el. 

S-a uitat mânioasă la femei, apoi i-a aruncat lui 
Roger o privire rugătoare. 

— Găseşte-o pe mama! Repede! 

Roger s-a răsucit pe călcâie şi a trecut printre 
femei, simțind că teama i se domoleşte pe moment 
fiindcă avea posibilitatea de a face ceva. Unde 
putea fi Claire? Ajutor, ajută-mă să o găsesc, ajută- 
l să se facă bine, a zis în gând, îndreptându-și 
rugile spre oricine l-ar fi putut asculta — 
Dumnezeu, reverendul, doamna Graham, Sfânta 
Bride, chiar Claire — nu avea nicio preferință. 

A coborât valvârtej scara spre vestibul şi a dat 
de Claire, care venea în grabă spre el. Îi spusese 
cineva; s-a uitat scurt la Roger, l-a întrebat: 
„Jemmy?“ făcând un semn cu bărbia şi, după 
încuviințarea lui, a urcat treptele ca un fulger, 
lăsându-i pe toți cei din vestibul uitându-se după 
ea cu gura căscată. 

Roger a ajuns-o din urmă în holul de la etaj, la 
vreme ca să-i deschidă uşa și să primească o 
nemeritată, dar aperciată privire de recunoştinţă 
din partea lui Bree. 

S-a dat la o parte, recăpătându-şi suflul şi 
minunându-se. În momentul în care Claire a pășit 
în încăpere, atmosfera de îngrijorare, aproape de 
panică, s-a schimbat imediat. Mai persista o 
oarecare neliniște printre femei, dar i-au făcut loc 
lui Claire fără să ezite, retrăgându-se respectuoase 
şi şuşotind între ele, în timp ce Claire s-a îndreptat 
direct spre Jemmy şi Bree, ignorând orice altceva. 

— Bună, iubire. Ce-ai păţit, ne simţim groaznic? 

A murmurat ceva către copil, întorcându-i capul 
într-o parte şi în alta şi pipăindu-l cu delicateţe sub 
maxilar şi înapoia urechilor. 

— Sărmanul de tine. Nu-i nimic, scumpule, 
mami e aici, buni e aici, totul va fi bine... De când 
se simte aşa? A băut ceva? Da, dragule, aşa e... Îl 
doare când înghite? 

A adresat cuvinte liniştitoare copilului și 
întrebări Briannei şi lui Phaedre, vorbind pe 
același ton de încurajare calmă, în timp ce şi-a 
folosit mâinile ca să pipăie ici și acolo, explorând 

şi alinând. Roger a constatat că atitudinea ei îl 
ajuta şi pe el; a inspirat adânc, simțind că și 
încordarea din pieptul lui se mai risipește. 

Claire a luat o filă din teancul greu de hârtie din 
biroul Jocastei şi a rulat-o făcând un tub pe care l-a 
folosit pentru a-l asculta cu atenţie pe spate şi pe 
piept pe Jemmy în timp ce copilul scotea sunete ca 
ale unei foci înecându-se cu peşte. Roger a 
observat ca prin ceaţă că părul lui Claire se 
desfăcuse, a trebuit să şi-l dea de pe față pentru a 
examina copilul. 

— Da, sigur că e crup, a spus ea cu glas absent, 
drept răspuns la diagnosticul pe jumătate întrebător 
oferit cu rezerve de una dintre femeile prezente. 
Dar e vorba doar de tuse și de dificultăți de 
respirație. Poţi avea doar crup, ca să zic aşa, ori ca 
simptom prevestitor de alte boli. 

— Cum ar fi? a întrebat Bree, ținându-l strâns 
pe Jemmy și având fața aproape la fel de albă ca 
degetele. 

— Oh... 

Claire părea să asculte foarte concentrată, dar nu 
spusele Briannei, ci mai degrabă ceea ce se 
întâmpla în corpul lui Jemmy, care nu mai tușea, 
dar stătea moale şi epuizat pe umărul mamei lui, 
respirând greu şi şuierând ca o locomotivă cu 
aburi. 

— Păi... guturai... asta e răceala obişnuită. 
Gripă. Astm. Difterie. Dar nu e vorba de asta, s-a 
grăbit ea să adauge când a ridicat ochii şi a 
surprins expresia de pe fața Briannei. 

— Eşti sigură? 

— Da, a răspuns Claire cu fermitate, 
îndreptându-se de spate şi lăsând jos stetoscopul 
improvizat. Mie nu mi se pare a fi deloc difterie. În 
plus, nu au fost asemenea cazuri aici ori n-am auzit 
eu. lar el este hrănit la sân şi trebuie să aibă 
imunitate... 

S-a oprit brusc, dându-și seama de prezenţa 
femeilor care o priveau. Și-a dres glasul, s-a 

aplecat din nou, ca şi cum l-ar fi încurajat pe 
Jemmy prin exemplu personal. El a scos un 
scâncet slab și a tuşit din nou. Roger simţea că 
parcă un bolovan îi apasă pieptul. 

— Nu e grav, a anunţat Claire răspicat. Însă va 
trebui să-l punem sub un cort. Duceţi-l la 
bucătărie. Phaedre, găseşte-mi câteva pilote vechi, 
te rog. 

Apoi a pornit spre uşă, alungând femeile din 
faţa ei ca pe un cârd de găini. 

Dintr-un impuls pe care nu a stat să şi-l explice, 
Roger a întins mâinile spre copil şi, după o clipă 
de şovăială, Brianna l-a lăsat să-l ia. Jemmy nu a 
protestat, ci a rămas moale şi greu, slăbiciunea lui 
reprezentând o schimbare îngrozitoare faţă de 
vioiciunea şi elasticitatea obişnuite, care îl făceau 
să semene cu ceva din cauciuc. Obrazul copilului 
l-a fript prin țesătura cămăşii cât a mers spre 
parter, cu Bree alături. 

Bucătăria era în subsolul din cărămidă al casei 
şi, în timp ce coborau scara spre adâncurile 
întunecate ale bucătăriei, Roger a avut o scurtă 
viziune a lui Orfeu coborând în lumea 
subpământeană, cu Euridice în urma lui. Însă, în 
locul lirei fermecate, el purta în braţe un copil care 
dogorea ca un tăciune şi tuşea ca şi cum plămânii 
aveau să-i explodeze. Dacă nu va privi înapoi, s-a 
gândit el, băieţelul se va face bine. 

— Poate că puţină apă rece nu strică, a zis 
Claire după ce a pus mâna pe fruntea lui Jemmy, 
evaluându-i temperatura. Ai o infecție la urechi, 
scumpule? 

A suflat uşor într-o ureche a copilului, apoi în 
cealaltă; băieţelul a clipit, a tuşit hârâit şi şi-a 
plimbat o mână peste față, dar nu s-a clintit. 
Sclavele se agitau într-un colț al bucătăriei, 
aducând apă caldă şi fixând pilote de o grindă 
pentru a face cortul conform indicaţiilor ei. 

Claire a luat copilul din braţele lui Roger pentru 
a-l îmbăia, iar el a rămas neconsolat, dorind 

insistent să facă ceva, orice, până când Brianna l-a 
luat de mână şi l-a strâns tare, înfigându-și 
unghiile în palma lui. 

— O să se facă bine, a șoptit ea. Sigur. 

A strâns-o şi el de mână fără să scoată niciun 
cuvânt. 

Apoi cortul a fost gata, iar Brianna s-a băgat sub 
pilota atârnată, întorcându-se apoi spre Jemmy, 
care ba tuşea, ba plângea, semn că nu-i plăcuse 
deloc apa rece. Claire trimisese o sclavă să-i aducă 
trusa cu medicamente, iar acum scotocea prin ea, 
scoțând un flacon cu un ulei galben-deschis şi un 
borcan cu cristale de un alb-murdar. 

Însă înainte de a apuca să le folosească, Joshua, 
unul dintre grăjdari, a coborât bocănind scara, cu 
răsuflarea tăiată de efort. 

— Doamnă Claire, doamnă Claire! 

Câţiva gentlemeni trăseseră cu pistoalele pentru 
a sărbători fericitul eveniment, iar unul dintre ei 
făcuse o greșeală, deşi se părea că Joshua nu ştia 
sigur ce se întâmplase. 

— Nu-l rănit grav, a asigurat-o grăjdarul pe 
Claire, într-o scoțiană de Aberdeen care suna 
extrem de ciudat, în contrast vădit cu faţa lui 
neagră, dar sângerează mult, și doctorul 
Fentiman — mă rog, nu se ţine prea bine pe 
picioare, aşa că probabil că nu va fi de mare folos. 
Puteţi veni, doamnă? 

— Da, desigur. 

Într-o clipită, a împins flaconul şi borcanul în 
mâinile lui Roger. 

— Trebuie să plec. Uite. Pune puţin în apa 
fierbinte; fă-l să inspire aburul până nu mai 
tuşește. 

Iute şi precis, a închis trusa, i-a dat-o lui Joshua 
s-o care şi a pornit spre scară înainte ca Roger să o 
poată întreba ceva. Apoi a dispărut. 

Firicele de abur scăpau prin deschizătura 
cortului; Roger s-a oprit cât să-şi scoată haina și 
vesta, lăsându-le grămadă pe podea, s-a aplecat şi 

a pătruns în întuneric, cu flaconul și borcanul în 
mână. 

Bree stătea pe un taburet jos, cu Jemmy în 
poală, având la picioare un lighean mare și alb 
pentru preparat puding, plin cu apă fierbinte. O 
dâră de lumină a căzut o clipă pe faţa ei, şi Roger 
i-a zâmbit, încercând să arate plin de încredere, 
înainte ca faldul pilote: să cadă la loc. 

— Unde-i mama? A plecat? 

— Da, a apărut un soi de urgenţă. Dar o să fie 
bine, a adăugat el hotărât. Mi-a dat astea să le 
punem în apă; a zis să-l faci să inspire aburii până 1 
se opreşte tusea. 

S-a aşezat pe podea, lângă ligheanul cu apă. În 
cort era o lumină foarte slabă, dar nu beznă. După 
ce ochii i s-au obişnuit, a putut vedea destul de 
bine. Bree încă părea îngrijorată, dar nu la fel de 
speriată ca atunci când se aflaseră la etaj. Şi el se 
simţea mai bine; cel puţin ştia ce avea de făcut, iar 
Claire nu păruse prea îngrijorată când îl lăsase pe 
nepot în seama lor; în mod clar, socotea că Jemmy 
nu avea să se sufoce imediat. 

Flaconul conținea ulei de pin, cu miros 
pătrunzător şi persistent de rășină. Roger nu ştia 
sigur cât să folosească, dar a turnat o cantitate 
generoasă în apă. Apoi a scos capacul borcanului, 
iar mirosul înțepător de camfor s-a ridicat din el ca 
un duh din sticlă. Nu erau chiar cristale, a observat 
el, ci bucăți mici dintr-un fel de rășină uscată, 
granuloasă şi puţin hpicioasă. A răsturnat câteva 
cristale în palmă, apoi le-a frecat puternic între 
mâini, după care le-a dat drumul în apă, mirându- 
se de familiaritatea instinctivă a gestului. 

— O, deci asta era, a rostit el când şi-a dat 
seama. 

— Ce anume? 

— Asta. 

A făcut un semn larg cu mâna spre adăpostul 
liniştit, care se umplea rapid cu aburi înţepători. 

— Ţin minte că eram în pătuţ, cu o pătură peste 
cap. Mama punea chestii din astea în apă 
fierbinte — și miroseau la fel. De aceea mi s-a părut 
cunoscut. 

— Aha, a zis Brianna şi gândul a părut să o 
liniştească. Ai avut crup când erai mic? 

— Cred că da, deşi nu-mi amintesc. Doar 
mirosul. 

Aburii umezi şi înţepători aproape că umpluseră 
cortul. Roger a inspirat adânc, simțind cum ei îi 
pătrund în plămâni, după care a bătut-o uşor pe 
genunchi pe Brianna. 

— Nu-ţi face griji, asta va rezolva problema, a 
spus el. 

Jemmy a început imediat să tuşească, gata să se 
sufoce, la fel ca o focă, dar zgomotele păreau mai 
puțin alarmante acum. Indiferent că era vorba de 
întuneric, de miros sau pur şi simplu de hărmălaia 
obișnuită din bucătărie, lucrurile păreau să se fi 
calmat. A auzit-o pe Brianna inspirând lung și 
expirând şi mai curând a simțit decât a văzut 
mișcarea subtilă a corpului ei când s-a destins 
puţin, bătându-l uşor pe spate pe Jemmy. 

Au rămas în tăcere o vreme, ascultându-l pe 
Jemmy tușind, şuierând, gâfâind, tușind şi, în cele 
din urmă, respirând normal, sughițând când și 
când. Nu mai scâncea, părând alinat de apropierea 
părinților lui. 

Roger scăpase dopul din plută al borcanului cu 
camfor; a pipăit pe podea până l-a găsit, apoi l-a 
îndesat bine în gâtul borcanului. 

— Ce-a făcut mama ta cu verighetele? a întrebat 
el, căutând un subiect uşor de discuţie pentru a 
sparge tăcerea din cortul inundat de aburi. 

— De ce trebuia să facă ceva cu ele? 

Brianna şi-a dat peste cap o şuviţă de păr; o 
aranjase pentru petrecere, dar scăpa mereu de sub 
agrafe, atârnând umedă pe faţa ei. 

— Nu le purta când mi-a dat medicamentele. 

A făcut semn către borcanul cu camfor, aşezat în 
siguranță în apropiere de perete. Şi-a amintit 
limpede mâinile ei, degetele lungi, albe şi goale; 
asta îl frapase, pentru că nu îi văzuse niciodată 
mâinile fără verighetele din aur şi argint. 

— Eşti sigur? Niciodată nu şi le scoate, decât ca 
să facă ceva deosebit de neplăcut. 

A chicotit, un sunet neașteptat, care îi trăda 
starea de agitație. 

— Ţin minte că ultima oară le-a scos când 
Jemmy şi-a scăpat jucărioara în oala de noapte. 

Roger a pufnit amuzat. „Jucărioara“ însemna 
orice obiect mic, dar aşa se obişnuiseră să 
numească inelul din fier — un belciug pentru nasul 
vitelor, la origini — pe care Jem avea plăcerea să îl 
roadă. Era jucăria lui preferată şi nu-i plăcea să 
meargă la culcare fără ea. 

— Ba-ba? a făcut Jem, ridicând capul, cu ochii 
întredeschiși. Încă respira greu, dar începuse să 
manifeste interes şi faţă de altceva decât propria 
suferință. Ba-ba! 

— Hopa, nu trebuia să aducem vorba despre 
asta. 

Bree l-a săltat pe genunchi şi a început să îi 
cânte în surdină pentru a-i distrage atenția. 

— Într-un ca-ni-on, într-o peş-te-ră, săpând de 
zor mina... locuiau cândva un miner şi fiica lui, 
Clementina... 

Intimitatea întunecoasă a cortului 1-a amintit lui 
Roger de ceva; şi-a dat seama că îi transmitea 
aceeaşi senzație de adăpost paşnic pe care li-l 
oferise banca de sub sălcii, deşi în cort era mult 
mai cald. Pânza cămăși i se lipise deja de umeri și 
a simţit sudoarea scurgându-i-se pe spate, pornind 
de sub părul legat la ceafă. 

— Hei! 

A împins uşor piciorul Briannei. 

— Nu vrei să te duci sus ca să-ți schimbi 
rochia? O vei murdări dacă stai aici prea mult. 

— Păi... 


150 


Brianna a stat în cumpănă puţin, muşcându-şi 
buza. 

— Nu, rămân, e în regulă. 

Roger s-a ridicat aplecându-se sub pilote şi l-a 
luat din poala ei pe Jem, care a tuşit scurt şi a 
gângurit. 

— Du-te, a spus el cu glas ferm. Îi poţi aduce 
Ju... ştii tu ce. Şi nu-ţi face griji. Se vede că aburii 
îl ajută. În curând o să fie bine. 

Disputa a mai continuat, însă Brianna a cedat 
până la urmă, iar Roger s-a aşezat pe taburetul 
eliberat, inându-l pe Jemmy în îndoitura braţului. 
Apăsarea scaunului de lemn i-a amintit de o uşoară 
umflătură rămasă după întâlnirea de sub sălcii, așa 
că s-a răsucit uşor ca să scape de senzația de 
disconfort. 

— Ei bine, nu-ţi produce nicio vătămare 
permanentă, a mormăit el către Jemmy. Poţi 
întreba orice fată şi o să-ți spună. 

Jemmy a pufnit, şi-a tras nasul, a spus ceva 
neinteligibil care a început cu „Ba“ — şi a tușit din 
nou, dar foarte scurt. Roger şi-a lipit dosul mâinii 
de obrazul lui moale şi rotund. I s-a părut că era 
mai rece. Dar, având în vedere căldura din cort, era 
greu de spus cu certitudine. Sudoarea i se scurgea 
din belşug pe faţă şi şi-a şters-o cu mâneca. 

— Ba-ba? a întrebat o voce ca de broscoi 
vibrând la pieptul lui. 

— Da, imediat. Acum, taci. 

— Ba-ba! Ba-ba! 

— Sst! 

— Ba... 

— Uşoară era şi ca o zână care... 

S-a chinuit să-și amintească versurile cântecului. 

— Ba! 

— Şi purta-ncălţări cu număr mare! 

Roger a ridicat brusc glasul, făcând să se 
aştearnă liniştea atât în cort, cât şi afară, în 
bucătărie. Şi-a dres glasul şi l-a coborât la nivelul 
unui cântec de leagăn. 

— Hm... Cutii cu hering făr” capac... Sandale 
pentru Clementina. O, draga mea, draga mea 
Clementina... Te-ai pierdut și-ai dispărut, draga 
mea, vai, Clementina. 

Cântecul a părut să aibă efect. Pleoapele lui 
Jemmy coborâseră ca un steag în bernă. Şi-a vârât 
un deget în gură şi s-a apucat să-l sugă, dar se 
vedea clar că nu putea respira pe nasul înfundat. 
Roger i-a scos cu blândeţe degetul din gură și a 
strâns pumnişorul în palma lui. Era ud şi lipicios, 
foarte mic, dar i-a dat o senzaţie de soliditate. 

— Hrănea răţuşte lângă apă dimineaţa, pe la 
nouă... Cu piciorul a lovit o mare ţeapă şi-a căzut 
în spuma nouă. 

Pleoapele lui Jemmy au zvâcnit slab, după care 
copilul a renunţat la luptă și a închis ochii. A oftat 
şi s-a lăsat cu totul moale, dogoarea îi ieşea prin 
piele în valuri. Pe fiecare geană îi tremurau 
picături de umezeală — lacrimi, sudoare, aburi sau 
toate trei. 

— Buze roz deasupra apei, scoțând bule-atât de 
fine... O, vai mie, nu-notam şi-o pierdui pe 
Clementine. O, draga mea Clementina, draga 
mea... 

Şi-a şters din nou faţa, s-a aplecat și a sărutat 
smocul mătăsos și umed de păr al copilului. Îţi 
mulțumesc, a gândit el, cu o sinceritate pornită din 
suflet, adresându-se oricui, începând cu 
Dumnezeu. 

— O, draga mea... Clementina. 

S TRĂINI ÎN NOAPTE 


Până când mi-am încheiat rondul pentru a 
verifica starea tuturor pacienților mei, s-a făcut 
foarte târziu. DeWayne Buchanan suferise o rană 
superficială în partea de sus a brațului fiindcă 
Ronnie Campbell neglijase să ridice ţeava 
pistolului suficient când trăsese pe malul râului, 

dar omul era în stare bună acum, după ce îi 
curățasem și îi bandajasem rana. Alimentat din 
belșug cu băutură de Ronnie, care se căia, 
DeWayne nu simţea nicio durere momentan. 

Un bărbat pe nume Rastus, unul dintre sclavii 
lui Farquard Campbell, suferise o arsură gravă la 
mână când scosese o pasăre de pe ţepușă; în cazul 
lui, nu am putut decât să-i învelesc mâna într-o 
cârpă curată, să i-o introduc într-un vas cu apă rece 
şi să-i prescriu gin, ca tratament intern. Am mai 
tratat câțiva tineri care făceau urât la băutură și 
prezentau diverse contuzii, zgârieturi şi dinți lipsă 
ca urmare a unor neînţelegeri la jocul de zaruri. 
Betty era într-o stare care părea un somn profund, 
dar nicidecum firesc, sforăind foarte sonor în patul 
el. Jemmy sforăia la fel de tare, dar febra îi 
trecuse. 

În mare parte, petrecerea gălăgioasă se 
terminase; doar cei mai împătimiţi dintre jucătorii 
de cărți își mai mijeau ochii înroşiți spre hârtiile 
lor pline de însemnări, printr-un nor de fum de 
tutun, în salonul cel mic. Am aruncat o privire şi 
prin celelalte încăperi când am traversat parterul 
spre scara din față. Câţiva gentlemeni încă 
zăboveau la discuţii pe teme de politică, purtate cu 
glas scăzut, la un capăt al sufrageriei; masa fusese 
curățată de mult şi doar paharele de brandy goale 
zăceau uitate lângă coatele lor. Jamie nu se număra 
printre ei. 

Un sclav cu ochi mari şi grei de somn, îmbrăcat 
în livrea, s-a înclinat când mi-am vârât capul în 
cameră, întrebându-mă în şoaptă dacă voiam 
mâncare sau băutură. Nu mâncasem nimic de la 
cină, dar i-am făcut semn că nu voiam nimic, prea 
obosită ca să mă gândesc la mâncare. 

M-am oprit pe primul palier şi am aruncat o 
privire în lungul holului, spre suita de încăperi ale 
Jocastei, dar acolo era linişte deplină, pentru că 
serenadele cu tingiri şi alte glume încetaseră. Am 
văzut o adâncitură mare în lambriuri, în locul unde 

se izbise cineva masiv, și am observat şi câteva 
pete de arsură pe tavan, lăsate de nişte focuri de 
pistol. 

Majordomul Ulysses stătea de pază lângă ușă, 
încă purtând peruca şi livreaua de ceremonie, 
moțăind cu capul peste braţele încrucișate. Flacăra 
unei lumânări s-a înecat în ceară şi a scuipat o 
scânteie în candelabrul de deasupra lui. În lumina 
lui tremurătoare, am văzut că avea ochii închiși, 
însă pe frunte avea o cută adâncă; s-a ghemuit în 
somn şi a mişcat scurt din buze, ca şi când ar fi 
visat ceva urât. M-am gândit să îl trezesc, însă 
exact când am păşit spre el, coșmarul a trecut. 
Ridicându-se pe jumătate, s-a întins, apoi a 
adormit la loc, iar faţa i s-a destins. După o clipă, 
s-a stins şi lumânarea. 

Am tras cu urechea, dar în întuneric nu am auzit 
decât răsuflarea grea a lui Ulysses. Nimeni nu avea 
să afle dacă Duncan şi Jocasta îşi șopteau unul 
altuia cuvinte pline de înțelegere înapoia 
perdelelor patului lor ori dacă stăteau tăcuțţi, 
alături, dar separați pe veci. Le-am dorit în gând să 
fie fericiţi şi m-am târât în sus pe scară, cu dureri 
de genunchi şi spinare, tânjind după patul meu — și 
după înţelegerea soțului meu. 

Printr-un oberliht deschis pe palierul al doilea 
de la etaj am auzit în depărtare urale, râsete şi câte 
un pocnet de pistol în semn de distracție, sunete 
purtate de aerul nopții. Gentlemenii mai tineri şi 
mai nesăbuiţi — dar şi unii mai vârstnici, care ar fi 
trebuit să se comporte altfel— plecaseră spre 
debarcader în tovărăşia multor sticle de whisky şi 
de brandy pentru a împușca broaște, cel puţin așa 
mi se spusese. 

Însă toate doamnele dormeau. La etaj era liniște, 
exceptând bâzâitul unor sforăituri înfundate. Spre 
deosebire de coridorul rece de afară, aerul din 
cameră era înăbuşitor, deşi din foc mai rămăsese 
doar un strat de tăciuni stacojii, care nu mai 
răspândeau decât o strălucire roșiatică peste vatră. 

Cu atât de mulți oaspeţi în casă, singurii care se 
bucurau de luxul unui dormitor intim erau mirii; 
vrând-nevrând, restul oamenilor erau îngrămădiți 
în puţinele camere disponibile. În cameră se aflau 
două paturi cu baldachin și unul extensibil, iar în 
spațiul liber de pe podea se înşirau saltele din paie. 
Fiecare pat semăna cu o cutie de sardine, în care 
femeile îmbrăcate doar în cămăşuțe dormeau 
alături, de-a curmezișul saltelei, radiind o căldură 
la fel de umedă ca o seră plină de orhidee. 

Am respirat superficial — aerul era încărcat de 
un amestec lipicios de sudoare stătută, grătar şi 
ceapă prăjită, parfumuri franţuzeşti, respiraţii cu iz 
de băutură şi miros dulceag şi intens de boabe de 
vanilie — şi mi-am lepădat rochia și pantofii cât de 
repede am putut, sperând să nu mă trezesc lac de 
sudoare înainte de a reuşi să mă dezbrac. Încă 
eram surescitată din cauza evenimentelor, însă 
epuizarea îmi turnase plumb în mâini şi în 
picioare, astfel că eram mulţumită să merg pe 
vârfuri printre trupurile femeilor adormite și să mă 
strecor la locul meu obişnuit, lângă picioarele 
unuia dintre paturile mari. 

Mintea încă îmi vuia de speculaţii de tot felul şi, 
în ciuda calmului hipnotic răspândit de atâtea 
persoane adormite din jurul meu, am rămas 
întinsă, cu picioarele şi mâinile înțepenite și 
dureroase, urmărindu-mi conturul degetelor de la 
picioare pe fundalul luminii muribunde radiate de 
vatră. 

Betty depăşise faza de semiconștiență, trecând 
într-una care arăta ca un somn normal şi profund. 
În dimineaţa următoare urma să aflăm cine îi 
dăduse cupa şi— probabil-— ce se afla în ea. 
Speram că şi Jemmy va dormi bine. Însă ceea ce 
mă frământa momentan era, bineînţeles, soarta lui 
Jamie. 

Nu îl văzusem printre jucătorii de cărți şi nici 
printre bărbaţii care discutau discret despre taxe şi 
tutun. 

Nici pe Phillip Wylie nu îl văzusem undeva la 
parterul casei. Puteam foarte bine să-mi închipui 
că era împreună cu petrecăreţii de la debarcader. 
Aşa ar fi fost firesc pentru stilul și grupul social 
din care făcea parte, bărbați tineri şi bogaţi, care 
încercau să găsească distracţia în băutură şi în 
petreceri pe întuneric, fără să se sinchisească de 
frig sau de primejdii, râzând şi fugărindu-se unii 
pe alții în luminile focurilor întâmplătoare de 
pistol. 

Dar toate acestea nu erau stilul lui Jamie și 
genul lui de relaţii, iar gândul că el se afla printre 
ei mi-a făcut labele picioarelor să se crispeze de 
frig, în ciuda căldurii din încăpere. 

Nu ar face nimic prostesc, mi-am spus cu 
convingere, întorcându-mă pe o parte şi trăgându- 
mi genunchii cât de sus puteam în spațiul strâmt. 
Nu ar face aşa ceva; însă definiția lui pentru 
prostesc nu coincidea întotdeauna cu a mea, în 
niciun caz. 

Mai toți bărbaţii erau găzduiți în clădirile anexă 
sau în saloane; când trecusem pe acolo, văzusem 
bărbaţi necunoscuţi dormind pe podeaua salonului 
din faţă, sforăind puternic, înfășurați în mantii, 
aproape de foc. Nu intrasem printre ei să-i 
cercetez, dar fără îndoială că Jamie se afla acolo — 
la urma urmelor, avusese parte de o zi la fel de 
încărcată ca şi a mea. 

Însă nu îi stătea în fire să se culce fără să vină 
să-mi ureze noapte bună, indiferent care ar fi fost 
situația. Sigur, fusese supărat pe mine şi, în ciuda 
promisiunii făcute în cursul conversației noastre 
întrerupte pe terasă, încă nu soluționaserăm 
disputa. Ba chiar o stârniserăm din nou, din cauza 
invitației nebunești făcute de Phillip Wylie. Mi-am 
îndoit mâinile şi am frecat cu degetele mari 
locurile ușor întărite unde în mod mod normal se 
aflau verighetele. Scoţian afurisit! 

Lângă mine, deranjată de foiala mea, Jemina 
Hatfield s-a mișcat şi a murmurat ceva. M-am 

întins încet pe o parte și am privit în gol, spre 
picioarele din lemn de stejar ale patului din fața 
mea. 

Da, fără îndoială că era încă furios din cauza 
avansurilor lui Phillip Wylie. La fel şi eu — ori ar fi 
trebuit să fiu, dacă nu m-aş fi simţit atât de obosită. 
Cum de îndrăznise— am căscat, cât pe ce să îmi 
disloc falca, şi am hotărât că asta chiar nu merita 
osteneala de a mă înfuria, cel puţin nu acum. 

Însă, furios sau nu, lui Jamie nu-i stătea în 
obicei să mă evite. Nu era genul de bărbat care să 
se îmbufneze sau să cadă pe gânduri. Ar fi dorit o 
confruntare sau ar fi provocat o luptă fără pic de 
ezitare; dar nu cred că lăsase vreodată să treacă 
ziua şi să rămână furios — cel puţin nu în ceea ce 
mă privea. 

Aşa am ajuns să-mi fac griji în legătură cu locul 
în care se găsea şi cu ce naiba făcea. Iar 
necesitatea de a-mi face griji pentru el mă 
determina să mă înfurii cu adevărat, fie și numai 
pentru că era mai bine să fiu enervată decât 
îngrijorată. 

Însă avusesem parte de o zi istovitoare şi, pe 
măsură ce secundele se scurgeau şi pocniturile 
slabe de pistol de la debarcader se stingeau treptat, 
moleşeala a pus stăpânire pe mine, înăbuşindu-mi 
temerile şi împrăştiindu-mi gândurile ca pe nişte 
fire de nisip. Respirația liniştită a femeilor din jur 
m-a legănat precum sunetul vântului printre 
copaci, iar capacitatea mea de a înţelege realitate a 
scăzut şi, în cele din urmă, a încetat. 

Ar fi trebuit să mă aştept la vise cu violenţe sau 
la coşmaruri, însă era limpede că subconştientul 
meu se săturase de așa ceva. În sens opus unor 
astfel de lucruri, el alesese să se îndrepte spre alt 
şir de evenimente de peste zi. Probabil că asta se 
datora căldurii din încăpere ori pur și simplu 
apropierii de atâtea trupuri, dar am avut un vis viu 
şi erotic, valurile dorinţei purtându-mă din când în 


157 


când până spre ţărmul trezirii, apoi trăgându-mă 
din nou în adâncurile subconștientului. 

În visele mele apăreau cai; frizieni negri şi 
lucioşi, cu coame mari, care se unduiau în vânt, în 
vreme ce armăsarii goneau alături de mine. Mi-am 
văzut propriile picioare întinzându-se şi făcând 
salturi; eram o iapă albă, iar pământul zbura pe 
lângă mine într-o orbire de verde sub copitele 
mele, până când m-am oprit şi m-am întors, 
aşteptându-l pe cel ales, un armăsar cu pieptul lat, 
care a venit spre mine, cu răsuflarea fierbinte şi 
umedă pe gâtul meu şi cu dinţii albi pregătindu-se 
să mă muște de ceafă... 

— Eu sunt regele Irlandei, a spus el, iar eu m- 
am trezit treptat pe jumătate, înfiorată din creștet 
până în tălpi descoperind că cineva îmi mângâia 
talpa. 

Încă derutată de imaginile carnale din vis, 
constatarea nu m-a alarmat, ci am fost vag 
încântată să observ că aveam totuşi picioare, nu 
copite. Degetele şi laba piciorului s-au relaxat, 
bucurându-se de atingerea delicată a unui deget 
mare care îşi croia drum de la călcâi spre bolta 
înaltă și în sus, spre adâncitura de sub gleznă, 
reuşind să declanșeze o complexitate de senzaţii. 
Apoi, cu o mică tresărire, m-am trezit de tot. 

Oricine ar fi fost, era limpede că simţea 
revenirea mea la starea de trezie, fiindcă atingerea 
mi-a părăsit laba piciorului preţ de o clipă. Apoi a 
revenit, de astă dată cu mai multă hotărâre; o mână 
mare şi caldă mi-a cuprins laba piciorului, iar 
degetul mare a făcut un masaj ferm, dar tandru la 
baza degetelor. 

Eram deja trează şi vag şocată, dar nu 
înspăimântată. Mi-am mișcat scurt laba piciorului, 
ca şi cum aş fi încercat să resping mâna, dar ea m- 
a strâns uşor drept răspuns, apoi m-a pişcat de 
degetul mare. 

Purceluşul acesta s-a dus la piață, purcelușul 
celălalt a rămas acasă... Am auzit versul clar, 

parcă ar fi fost rostit cu voce tare, când degetele 
mâinii și-au croit drum peste degetele mele de la 
picior, unul după altul. 

Şi purcelușul acesta a mers ușureeel, tot drumul 
spre casă! Atingerea mi-a provocat gâdilături şi am 
tresărit, abia înăbușindu-mi un chicotit involuntar. 

Am ridicat capul, dar mâna m-a prins din nou de 
laba piciorului şi a strâns-o în semn de 
avertisment. Focul se stinsese cu totul şi camera 
era întunecoasă precum catifeaua; chiar având 
ochii bine adaptaţi la întuneric, nu am putut decât 
să ghicesc o siluetă ghemuită la picioarele mele, o 
pată amorfă care se mișca precum mercurul, ale 
cărei margini se amestecau cu întunericul și 
dispăreau în aer. 

Mâna a alunecat delicat în susul pulpei. Am 
tresărit violent, iar femeia care dormea lângă mine 
a pufnit, s-a săltat puţin scoțând un „Hm?“ şi s-a 
prăbuşit la loc cu un foşnet. 

Muşchu stomacului mi s-au încordat din cauză 
că mă abțineam să râd. El trebuie să fi simțit 
vibrația slabă — degetele lui au părăsit degetul meu 
mic de la picior cu o strângere blândă și au 
mângâiat bolta tălpii, făcându-mi degetele să se 
strângă. 

Degetele lui s-au strâns apăsând de-a lungul 
tălpii, apoi s-au desfăcut brusc, cuprinzându-mi 
călcâiul. Degetul mare mi-a mângâiat glezna și s-a 
oprit, întrebător. Nu m-am mișcat. 

Degetele deveneau tot mai calde; a apărut doar o 
senzație vagă de rece când ele au urmat curba 
pulpei mele și au căutat adăpost în locul moale din 
spatele genunchiului. Degetele au bătut darabana 
repede pe pielea sensibilă de acolo, iar eu am 
tresărit tulburată. Apoi şi-au încetinit mișcarea şi s- 
au oprit, poposind pe artera în care pulsul meu 
bătea repede; puteam să simt sângele gonind prin 
locul în care pielea era atât de subțire, încât se 
vedeau venele de sub ea. 

Am auzit un oftat când el şi-a mutat greutatea de 
pe un picior pe celălalt; apoi o mână mi-a cuprins 
rotunjimea coapsei şi a alunecat în sus. Cealaltă a 
urmat-o,  apăsându-mi picioarele uşor şi 
depărtându-le în mod inexorabil. 

Inima îmi bubuia în urechi, iar sânii se 
umflaseră, sfârcurile împungând cu putere în 
muselina subțire a cămășii. Am inspirat adânc și 
am simțit miros de orez. 

Brusc, inima mea a bătut de două ori mai 
repede, apoi aproape că s-a oprit când un gând a 
căpătat contur în mintea mea — dacă nu era Jamie? 

Am rămas totuşi nemișcată, concentrându-mă 
asupra mâinilor, care făceau ceva delicat şi de 
nerostit. Mâini mari, erau mâini mari; am simțit 
încheieturile apăsând carnea moale a coapselor. 
Însă şi Phillip Wylie avea mâini mari; chiar foarte 
mari pentru statura lui. Îl văzusem umplându-și 
mâna cu ovăz pentru armăsarul Lucas, şi calul își 
îngropase botul mare şi negru în palma lui. 

Bătături; mâini care îmi cutreierau trupul — O, 
Doamne! — aveau bătături. Însă aşa aveau şi ale lui 
Wylie; chiar dacă era un filfizon, el călărea; 
palmele lui erau aproape la fel de netede şi de tari 
ca ale lui Jamie. 

Sigur era Jamie, mi-am spus cu convingere, 
ridicând capul câţiva centimetri şi privind în 
catifeaua neagră a întunericului. Zece porcuşori... 
sigur că era Jamie! Apoi una dintre mâini a făcut 
ceva extrem de șocant, iar eu am scos un icnet 
puternic şi am tresărit, mişcându-mi convulsiv 
picioarele. Am lovit-o cu cotul în coaste pe femeia 
de lângă mine, iar ea s-a ridicat brusc şi a scos o 
exclamație puternică. Mâinile s-au retras în grabă, 
strângându-mă de glezne în semn de rămas-bun. 

S-a auzit un foşnet când cineva s-a târât grăbit 
pe podea, apoi a apărut o dungă de lumină şi am 
simţit o adiere de aer rece când uşa s-a deschis şi 
s-a închis aproape imediat. 

— Ce...? a făcut Jemina lângă mine, într-o 
toropeală uimită. Ce-a fost? 

Neprimind răspuns, s-a foit, a mormăit ceva și, 
în cele din urmă, s-a întins la loc şi a adormit 
numaidecât. 

Eu am rămas trează. 

IR VINO VERITAS 


Am stat trează multă vreme, ascultând 
sforăiturile paşnice şi foşnetele produse de femeile 
adormite, dar şi bătăile agitate ale propriei inimi. 
Simţeam fiecare nerv din corp de parcă ar fi ieşit 
prin piele, iar când Jemina Hatfield s-a rostogolit 
fără să-şi dea seama peste mine, am lovit-o brutal 
cu cotul în coaste; ea a scos un sunet de uimire și 
aproape că s-a ridicat în şezut, clipind și 
bolborosind, după care s-a lăsat încet pe podea, 
cufundându-se în marea de somn a tuturor. 

Cât despre mine, eram ca o bărcuţă plutind în 
derivă odată cu puhoiul, răsucindu-se fără cârmă, 
dar şi fără cel mai mic risc de a se scufunda. 

Pur şi simplu nu puteam hotărî ce să simt. Pe de 
o parte, eram stârnită — fără voința mea, desigur, 
dar sigur excitată. Indiferent cine ar fi fost 
vizitatorul meu nocturn, el cunoştea la perfecție 
corpul unei femei. 

Asta ar fi susținut ideea că fusese Jamie, m-am 
gândit. Totuși, nu ştiam cât de experimentat era 
Phillip Wylie în arta iubirii— în grajd, îi 
respinsesem apropierea atât de prompt, încât nu 
avusese nicio şansă să-şi demonstreze priceperea 
pe care ar fi posedat-o în acest domeniu. 

Însă vizitatorul meu nu folosise nicio mângâiere 
pe care să o pot identifica sigur ca făcând parte din 
repertoriul lui Jamie. Ei, dacă şi-ar fi folosit 
gura... am respins un astfel de gând cu iuţeala 
unui cal speriat, iar Jemina a icnit înfundat când 

m-am mişcat convulsiv, înfiorându-mă ca reacție 
involuntară la imaginile evocate de el. 

Nu ştiam dacă trebuia să mă simt amuzată sau 
revoltată, sedusă sau violată. Eram extrem de 
furioasă, măcar de asta eram sigură, iar siguranța 
mi-a oferit o mică ancoră în vârtejul nebunesc al 
emoţiilor. Însă n-aveam habar care ar fi fost ţinta 
corectă a furiei şi, neavând pe nimeni împotriva 
căruia să îndrept această emoție deosebit de 
distructivă, ea se învârtejea în mine, lovind totul și 
lăsând urme. 

— Oof, a făcut Jemina, pe un ton critic şi 
destul de conştient. 

Evident, nu fusesem singura lovită de emoţiile 
mele. 

— Mm? am murmurat, mimând toropeala. 

În amestecul meu de sunete exista şi o mică 
doză de vinovăţie. 

Dacă aş fi fost convinsă că fusese Jamie, aş mai 
fi fost furioasă? 

Mi-am dat seama că partea cea mai gravă cra că 
nu aveam cum să aflu cine mă vizitase. Nu-l 
puteam întreba pe Jamie dacă se strecurase în 
încăpere și mă mângâiase pe întuneric — pentru că, 
dacă nu o făcuse el, reacția lui imediată ar fi fost 
să-l omoare pe Phillip Wylie cu mâinile goale. 

Parcă țipari electrici minusculi mi se zbăteau 
sub piele. M-am întins cât am putut, încordându- 
mi şi relaxându-mi fiecare muşchi — și tot nu am 
găsit o cale de a mă linişti. 

În cele din urmă, m-am strecurat afară din 
aşternut și m-am îndreptat spre ușă, aruncând o 
privire în spate, spre tovarăşele mele de somn, care 
dormeau în pace sub pilote, semănând cu un şir de 
cârnăciori  parfumaţi.  Mişcându-mă cu mare 
atenție, am deschis încet uşa şi am aruncat o 
privire pe hol. Nu era nici foarte târziu, nici foarte 
devreme; fereastra înaltă de la capătul coridorului 
devenise cenușie, dar încă se zăreau ultimele stele; 

nişte punctişoare care dispăreau de pe satinul 
negru ca funinginea al cerului. 

În hol, departe de căldura trupurilor femeilor 
care dormeau, era frig, dar m-am bucurat de 
senzația de răcoare; sângele îmi pulsa chiar sub 
piele şi mă înroşisem de arşiță și de agitație. O 
răcire rapidă era exact ce îmi doream. M-am 
îndreptat în tăcere spre scara din spate, dorind să 
cobor și să ies afară ca să respir aer curat. 

Ajunsă la capătul de sus al scării, am 
încremenit. La poalele scării stătea un bărbat, o 
siluetă înaltă și întunecată profilată pe fundalul 
uşilor duble cu geamuri. Credeam că nu făcusem 
niciun zgomot, însă el s-a întors imediat cu faţa 
spre mine. Chiar şi în lumina slabă, mi-am dat 
seama că era Jamie. 

Încă purta hainele din seara precedentă — haină 
şi vestă, cămașă cu volane şi pantaloni cu 
cataramă. Însă cămașa era desfăcută la gât, iar 
haina şi vesta descheiate şi în dezordine. Am văzut 
dunga îngustă de pânză albă şi pielea gâtului 
întunecată pe fondul ei. Avea părul lăsat liber; îşi 
trecuse mâinile prin el. 

— Coboară, mi-a spus încet. 

Am ezitat, privind înapoi peste umăr. Dinspre 
camera pe care abia o părăsisem răzbătea un 
amestec de sforăituri. Două sclave dormeau pe 
podeaua holului, ghemuite sub pături, dar niciuna 
nu s-a clintit. 

Am întors privirea. Jamie nu a mai zis nimic, ci 
doar mi-a făcut semn cu două degete, chemându- 
mă. Mirosurile de fum şi de whisky umpluseră 
casa scării. 

Sângele îmi pulsa în urechi — dar şi altundeva. 
Faţa îmi era îmbujorată, părul ud la tâmple şi pe 
gât; aerul rece se strecura pe sub cămașă, atingând 
peticul de umezeală de la baza șirei spinării, 
pelicula lunecoasă acolo unde coapsele se freacă 
între ele. 

Am coborât încet, cu precauţie, străduindu-mă 
ca treptele să nu scârțâie sub tălpile desculţe. Mi- 
am dat seama cu întârziere că era ridicol ce 
făceam; sclavele urcau şi coborau treptele acelea 
tropăind cumplit de sute de ori pe zi. Chiar şi aşa, 
am simțit nevoia de a păstra discreția; casa încă 
dormea, iar casa scării era invadată de o lumină 
cenușie care părea la fel de fragilă ca sticla 
fumurie. Un sunet brusc, o mișcare prea 
precipitată, şi ceva putea exploda sub tălpile mele, 
ca lumina unui bec incandescent care se arde. 

Jamie avea ochii ațintiți asupra mea, triunghiuri 
întunecate pe fața umbrită. Mă privea cu o 
intensitate feroce, parcă ar fi vrut să mă tragă în 
josul scării doar prin forța privirii. 

M-am oprit cu o treaptă înainte de podea. Nu 
avea sânge pe haine şi i-am mulţumit Domnului 
pentru asta. 

Nu-l vedeam pentru prima oară beat pe Jamie. 
Nici nu era de mirare că nu urcase scara spre mine. 
Mi s-a părut chiar foarte beat, şi totuşi exista ceva 
diferit în starea lui. Stătea neclintit ca o stâncă, cu 
picioarele depărtate, trădat fiind doar de mișcarea 
înceată a capului când s-a uitat la mine. 

— Ce...? am început eu în șoaptă. 

— Vino aici, a spus el. 

Avea vocea groasă, aspnită de nesomn şi de 
whisky. 

Nu am apucat să răspund sau să încuviințez; m-a 
prins de braţ şi m-a tras spre el, m-a ridicat de pe 
ultima treaptă și m-a strâns la piept gata să mă 
strivească, apoi m-a sărutat. A fost un sărut extrem 
de hotărât — ca şi cum gura lui ar fi cunoscut-o 
prea bine pe a mea şi mi-ar oferi plăcere cu forța, 
indiferent de dorința mea. 

Părul îi mirosea ca după o noapte lungă, plină de 
fum — a tutun și a fum de lemn, dar şi a fum de 
lumânări din ceară. Avea un gust atât de puternic 
de whisky, încât am simţit că ameţesc uşor, ca şi 
cum alcoolul din sângele lui s-ar fi insinuat într-al 

meu prin piele, în locul în care ne atingeam, prin 
membranele gurilor noastre. Însă şi altceva se 
insinua în mine dinspre el— o dorință carnală 
irezistibilă, deopotrivă oarbă şi primejdioasă. 

Mi-a trecut prin minte să mă cert cu el și să îl 
resping. Apoi am hotărât că n-o să fac asta, oricum 
nu ar fi contat deloc dacă aş fi protestat. El nu mi- 
ar fi dat drumul. 

Mă ținea de ceafă cu mâna lui mare, caldă și 
dură pe pielea mea, m-am gândit la dinții unui 
armăsar prinzând gâtul iepei pe care o călărește şi 
m-am înfiorat din creştet până în tălpi. Din 
greşeală, m-a apăsat cu degetul mare pe artera de 
sub maxilar; am văzut negru în faţa ochilor, iar 
genunchii au început să mi se îndoaie. El a simţit 
şi mi-a dat drumul, lăsându-mă pe spate, astfel 
încât aproape că am ajuns întinsă pe trepte, cu 
jumătate din greutatea lui deasupra mea, în timp ce 
mâinile lui căutau. 

Eram goală pe sub cămașă, iar muselina subțire 
părea să nici nu existe. 

Marginea dură a unei trepte mă împungea în 
spate și m-am gândit că, în maniera vagă în care îţi 
apar lucrurile când eşti beat, Jamie voia să mă aibă 
chiar acolo, pe scară, fără să se sinchisească ce s-ar 
fi putut întâmpla. 

Mi-am eliberat gura cât să pot şuiera la urechea 
lui: „Nu aici!“ Asta a părut să-l readucă o clipă la 
realitate; a înălțat capul, clipind ca o persoană 
trezită dintr-un coşmar, cu ochii mari și orbi. Apoi 
a dat din cap o dată, a tresărit şi s-a ridicat, 
trăgându-mă în picioare odată cu el. 

Mantiile servitoarelor stăteau atârnate lângă ușă; 
a înșfăcat una şi m-a înfăşurat în ea, apoi m-a 
ridicat în braţe şi a deschis ușa cu umărul, trecând 
pe lângă o servitoare uimită care ducea o oală de 
noapte în mână. 

M-a lăsat jos când a ajuns pe poteca pavată cu 
cărămizi; le-am simțit reci sub tălpi. Apoi am mers 
împreună în lumina cenușie, printr-un peisaj de 

umbre şi vânt, prinşi unul de celălalt, împleticindu- 
ne, înghiontindu-ne şi totuşi aproape zburând, cu 
hainele fluturând în jurul nostru şi cu aerul care ne 
mângâia pielea cu atingerea aspră a primăverii, 
îndreptându-ne spre o destinaţie percepută vag şi 
totuşi inevitabilă. 

La grajduri. A lovit ușa, m-a tras după el în 
întunericul călduţ și m-a împins cu putere spre un 
perete. 

— Trebuie să te am acum, altfel mor, a spus pe 
nerăsuflate, lipindu-şi gura din nou de a mea. Avea 
fața rece după frigul de afară, iar răsuflarea lui 
scotea aburi odată cu a mea. 

S-a retras brusc, iar eu m-am clătinat şi m-am 
sprijinit de cărămizile dure pentru a-mi menţine 
echilibrul. 

— Ține mâinile sus! 

— Poftim? am întrebat eu, ca prostită. 

— Mâinile. Ridică-le. 

Total buimăcită, le-am ridicat şi am simțit cum 
el îmi prinde mâna stângă, pipăind. Presiune, 
căldură, apoi lumina slabă venind dinspre uşa 
deschisă a sclipit pe verigheta mea din aur. Jamie 
m-a apucat de mâna dreaptă şi mi-a pus verigheta 
din argint pe deget; metalul păstra căldura corpului 
său. Mi-a tras mâna spre gura lui şi m-a mușcat 
tare de degete. 

Apoi am simţit pe sân mâna lui, aerul rece pe 
coapse şi cărămizile  zgâriindu-mi spinarea 
dezgolită. 

Am scos un sunet, iar el mi-a acoperit gura cu 
palma. M-am simţit la fel de neajutorată ca un 
păstrăv tras la mal, prinsă şi țintuită de zid. 

Şi-a retras mâna şi a înlocuit-o cu gura, care a 
cuprins-o pe a mea. Îi simţeam mârâielile slabe și 
precipitate pe care le scotea din gâtlej şi am 
perceput alt mârâit, mult mai puternic, crescând în 
mine. 

Cămașa îmi ajunsese în jurul taliei, iar fesele 
mele dezgolite se loveau ritmic de cărămizile 

aspre, dar nu simţeam nicio durere. M-am agăţat 
de umerii lui. 

Mâna lui mi-a trecut peste coapsă, împingând 
pânza care ameninţa să se interpună între noi. Mi- 
am amintit cu acuitate acele mâini în întuneric și 
m-am crispat convulsiv. 

— Uită-te! 

Răsuflarea lui mi-a ajuns fierbinte în ureche. 

— Uită-te în jos! Uită-te cum te posed! Uită-te, 
la naiba! 

Mâna lui m-a apăsat pe ceafă, aplecându-mi 
capul în faţă, pentru a privi în semiintuneric, 
dincolo de țesătura care adăpostea faptul clar că 
mă poseda. 

Mi-am arcuit spatele şi apoi m-am prăbușit, 
muşcându-l de umăr ca să nu scot niciun sunet. Şi- 
a apăsat buzele de gâtul meu când s-a cutremurat 
lipit de mine. 


Am rămas strâns îmbrățișați în paie, urmărind 
lumina zilei furişându-se prin uşa întredeschisă 
peste podeaua din cărămidă roşie a grajdului. 
Inima încă îmi bubuia în urechi, sângele îmi gâdila 
pielea şi tâmplele, coapsele şi degetele, dar mă 
simţeam oarecum detașată de asemenea senzaţii, 
de parcă ar fi aparținut altcuiva. Mă simţeam 
ireală — şi puţin şocată. 

Stăteam cu obrazul lipit de pieptul lui. 
Mișcându-mi ochii puţin, am văzut prin 
despicătura cămăşii cum roșeaţa se stinge pe pielea 
lui şi am zărit firele cârlonţate de păr aspru, de un 
castaniu atât de închis, încât păreau aproape negre 
în lumina scăzută. 

Pulsul îi bătea la baza gâtului, la doar câţiva 
centimetri de mâna mea. Am vrut să ating acel 
punct, să simt bătaia inimii lui declanşând un ecou 
în sângele meu. Însă mă simţeam ciudat de sfioasă, 
ca şi cum un asemenea gest ar fi fost prea intim 
pentru a-l lua în considerație. Lucru cu totul 

ridicol, având în vedere ceea ce făcusem unul cu 
celălalt. 

Totuşi, mi-am mişcat degetul arătător puţin şi 
am mângâiat cu buricul lui micuța cicatrice cu trei 
colțuri de pe gât, un nod alb, decolorat, palid în 
contrast cu pielea bronzată. 

A apărut o uşoară sincopă în ritmul respirației 
lui, dar nu s-a mișcat. Avea un braţ în jurul meu, cu 
degetele desfăcute peste talie. Două respirații, 
trei... apoi ușoara apăsare a unui deget pe şira 
spinării mele. 

Am stat întinşi, tăcuţi, respirând uşor, amândoi 
concentrați asupra delicatei confirmări a legăturii 
dintre noi, dar nu am vorbit şi nici nu ne-am 
mișcat; odată cu revenirea rațiunii, eram oarecum 
stânjeniți de ceea ce tocmai făcuserăm. 

Însă sunetul de voci care se apropia de grajduri 
m-a alarmat. M-am ridicat brusc în şezut, mi-am 
tras cămaşa peste umeri și m-am apucat să-mi 
curăţ părul de paie. Jamie s-a rostogolit şi s-a săltat 
în genunchi, cu spatele la mine, băgându-și cămașa 
în pantaloni. 

Glasunile s-au oprit brusc şi am îngheţat 
amândoi. A urmat câteva clipe de liniște, apoi niște 
paşi s-au retras cu delicateţe. Am oftat adânc după 
ce îmi ținusem atâta răsuflarea şi am simțit că 
inima nu îmi mai bătea nebunește. Grajdul răsuna 
de foşnetele şi nechezatul cailor care auziseră 
vocile şi paşii. Li se făcuse foame. 

— Deci ai câștigat, i-am spus lui Jamie, care era 
întors cu spatele. 

Glasul mi-a sunat ciudat, ca și cum nu l-aș fi 
folosit de multă vreme. 

— Doar ţi-am promis. 

A vorbit încet, ținându-şi capul aplecat în timp 
ce aranja pliurile cămăşii. 

M-am ridicat, puţin ameţită, m-am rezemat de 
perete ca să-mi păstrez echilibrul şi mi-am 
îndepărtat nisipul şi paiele de pe labele picioarelor. 
Asprimea cărămizilor din spate mi-a amintit intens 

de ceva şi am întins mâinile lateral lpindu-le de 
ele, găsind putere să înfrunt năvala senzației 
apărute. 

— Englezoaico, ţi-e bine? 

Simţindu-mi mișcarea, Jamie a întors capul 
brusc pentru a se uita la mine. 

— Da. Da, am repetat. Sunt bine. Doar că... mi- 
e bine. Dar tu? 

Arăta palid şi neîngrijit, cu faţa năpădită de 
barba nerasă și sleită de încordare, cu cearcăne 
după o noapte lungă de nesomn. Ochii lui i-au 
întâlnit pe ai mei o clipă, apoi şi-a mutat privirea. 
Pomeţii 1 s-au înroşit puţin şi l-am auzit înghițind 
în sec. 

— Eu... a început el, apoi s-a oprit. 

S-a ridicat în picioare şi a rămas în faţa mea. 
Părul 1 se desfăcuse, iar capetele şuviţelor i se 
răsfiraseră pe umeri, licărind roșiatic în dunga de 
lumină care venea dinspre ușă. 

— Nu mă urăşti? m-a întrebat el pe neaşteptate. 

Luată prin surprindere, am râs. 

— Nu. Crezi că ar fi cazul? 

Buzele i s-au arcuit puţin şi şi-a trecut dosul 
mâinii peste ele, frecându-şi barba nerasă. 

— Fi, poate c-ar trebui, a spus el, dar mă bucur 
că nu e așa. 

Mi-a luat o mână într-a lui și și-a plimbat ușor 
degetul mare peste modelul împletit al verighetei 
din argint. Mâinile îi erau reci din cauza frigului 
dimineţii. 

— Ce te face să crezi că te-aş putea urî? l-am 
întrebat. Din cauza verighetelor? 

Într-adevăr, dacă ar fi pierdut vreuna dintre ele, 
m-aş fi înfuriat. Dar cum nu se întâmplase asta... 
Sigur, îmi provocase griji toată noaptea, când mă 
gândeam unde era și ce făcea, fără a mai pomeni 
de faptul că se furișase în camera mea şi făcuse 
avansuri indecente picioarelor mele. Probabil că, la 
urma urmelor, se cuvenea să fiu supărată pe el. 

— EFi bine, să începem cu asta, a spus el sec. Nu 
am îngăduit mândriei mele să mă domine în ultima 
vreme, dar se pare că nu m-am mai putut înfrâna, 
mai ales că micuțul Phillip Wylie ţi-a dat târcoale, 
uitându-se rânjind la sânii tăi şi aşa mai departe. 

— Serios? 

Eu nici nu observasem. 

— Serios, a spus Jamie, încruntându-se un 
moment când s-a gândit la asta. 

A alungat gândul la Phillip Wylie, revenind la 
lista propriilor păcate. 

— Apoi, te-am scos din casă în cămășuţă şi 
urmărindu-te ca o fiară fioroasă... 

M-a atins uşor pe gât, unde am simțit usturimea 
unei urme de mușcătură. 

— Ah. Ei bine, sinceră să fiu, partea asta mi-a 
plăcut. 

— Da? 

A făcut ochiu mari, uimit o clipă. 

— Da. Deşi cred că am zgârieturi şi pe fund. 

— Aha. 

A coborât privirea, lăsând impresia că era 
ruşinat, deşi un colţ al gurii i-a zvâcnit uşor. 

— Îmi pare rău pentru asta. După ce am 
terminat — la whist, adică—, nu m-am gândit la 
altceva decât să te găsesc, englezoaico. Am urcat şi 
am coborât scara aia de vreo zece ori, ajungând la 
uşă şi întorcându-mă. 

— Oh, aşa ai făcut? 

Eram încântată de ce auzeam, deoarece sporea 
şansele ca el să fi fost vizitatorul meu la miez de 
noapte. 

A ridicat o şuviţă din părul meu răvășit şi şi-a 
trecut degetele blând prin el. 

— Ştiam că nu pot să dorm şi m-am gândit, ei 
bine, să ies și să mă plimb o vreme prin noapte, şi 
aşa am şi făcut, dar apoi m-am trezit din nou în 
faţa camerei în care te aflai, neștiind cum 
ajunsesem acolo, încercând doar să mă gândesc 

cum să ajung la tine — încercând să te fac să vii la 
mine, presupun. 

Ei bine, asta explica visele mele cu armăsarul 
sălbatic, am socotit eu. Locul în care mă muşșcase 
de gât zvâcnea slab. Și unde mă adusese Jamie? 
Într-un grajd. Regele Irlandei, într-adevăr. 

Mi-a strâns uşor mâinile. 

— M-am gândit că forţa dorinţei mele trebuie să 
te trezească neapărat. Şi ai venit... 

A tăcut şi m-a privit cu ochi blânzi și înneguraţi. 

— lisuse, Claire, erai așa de frumoasă acolo, pe 
scară, cu părul pe umeri şi cu umbra trupului în 
lumina ce venea din spatele tău... 

A clătinat încet din cap. 

— Chiar credeam că o să mor dacă nu te voi 
avea, a continuat el moale. Chiar atunci. 

Am întins mâna şi l-am mângâiat pe față, 
simțind asprimea bărbii în palmă. 

— N-aş fi dorit să mori, i-am şoptit, aranjându-i 
o şuvițţă de păr după ureche. 

Ne-am zâmbit, însă ceea ce a vrut el să adauge a 
fost întrerupt de nechezatul puternic al unuia dintre 
cai, urmat de bătăi din copite. Le stricam micul 
dejun. 

Am coborât mâna, iar Jamie s-a aplecat pentru 
a-şi ridica haina, care era pe jumătate îngropată în 
paie. Nu şi-a pierdut echilibrul când a făcut asta, 
dar l-am văzut cum s-a crispat când sângele i-a 
ajuns brusc în cap. 

— Ai băut mult noaptea trecută, nu? l-am 
întrebat, recunoscând simptomele. 

El s-a îndreptat de spate și a icnit amuzat. 

— Da, din plin, a răspuns cu tristeţe. Poţi să-ți 
dai seama de asta? 

Până şi o persoană cu o experienţă mult mai 
redusă decât a mea şi-ar fi putut da seama de la 
mare distanță de starea lui; lăsând deoparte 
semnele evidente că băuse mult, Jamie mirosea ca 
o distilerie. 

— Asta nu ţi-a afectat capacitatea de a juca, din 
câte văd, am spus eu cu tact. Ori şi Phillip Wylie a 
fost în aceeaşi situație? 

A părut surprins, dar și uşor ofensat. 

— Doar nu-ţi închipui că am fost beat criță când 
am jucat, nu? Mai ales că în cumpănă erau 
verighetele tale. Nu, asta s-a întâmplat după 
aceea — MacDonald a adus o sticlă de şampanie și 
una de whisky şi a insistat să sărbătorim câștigurile 
aşa cum se cuvenea. 

— MacDonald? Donald MacDonald a jucat cu 
tine? 

— Da, am făcut pereche cu el împotriva lui 
Wylie şi a lui Stanhope. 

Şi-a scuturat haina, aruncând în aer fărâme de 
paie. 

— N-aş putea spune ce fel de soldat a fost, dar 
omul are mână bună la whist, asta-i clar. 

Când a pomenit de „mâna bună“, mi-am amintit 
ceva. El venise la uşa camerei în care dormeam, 
aşa spusese; nu menţionase că intrase acolo. Ori o 
făcuse, dar fusese prea copleşit de dorință şi de 
băutură ca să-şi mai aducă aminte? lar eu, amețită 
de visele cu dorințele cailor, îmi imaginasem totul? 
Cu siguranță că nu, m-am gândit, dar am alungat 
senzația vagă de neliniște stârnită de această 
amintire, în favoarea altui cuvânt rostit de el. 

— Ai spus câştiguri? 

În încordarea de moment, cel mai important mi 
se păruse că nu-mi pierduse verighetele, însă mi- 
am dat seama cu întârziere că ele reprezentaseră 
doar mizele lui. 

— Ce i-ai luat lui Phillip Wylie? l-am întrebat 
râzând.  Nasturii de la haina brodată? On 
cataramele de argint de la pantofi? 

Faţa lui a căpătat o expresie ciudată când s-a 
uitat la mine. 

— A, nu, a răspuns. l-am luat calul. 

Mi-a pus haina lui pe umeri, m-a cuprins de talie 
cu un braţ şi m-a condus spre culoarul principal al 
grajdului, în faţa boxelor. 

Joshua intrase în liniște pe cealaltă uşă și 
muncea la capătul grajdului, cu silueta conturându- 
i-se în lumina care pătrundea pe uşile duble în 
timp ce împărțea fân la boxele de acolo. Când am 
ajuns lângă el, a ridicat ochii şi a dat din cap în 
semn de salut, păstrând o expresie neutră și 
precaută când ne-a văzut desculți, cu hainele în 
dezordine și plini de paie. Chiar şi într-o casă care 
avea o stăpână oarbă, un sclav ştia ce nu trebuia să 
vadă. 

Nu era treaba lui, asta ne transmitea coborându- 
şi privirea. Arăta aproape la fel de obosit ca mine, 
avea pleoapele grele și ochii injectaţi. 

— Cum se simte? l-a întrebat Jamie, făcând un 
semn cu bărbia spre boxă. 

Joshua s-a înviorat puțin auzind întrebarea şi a 
lăsat jos furca. 

— A, e foarte bine, a răspuns cu un aer 
satisfăcut. Un flăcău pe cinste, Lucas al domnului 
Wylie. 

— Chiar aşa, l-a aprobat Jamie. Doar că acum 
este al meu. 

— E al dumneavoastră? 

Rămas cu gura căscată, Joshua s-a holbat la 
Jamie. 

— E-al meu. 

Jamie s-a apropiat de parapet şi a întins mâna 
pentru a-l scărpina între urechi pe armăsarul masiv, 
foarte preocupat acum să-şi mănânce fânul din 
iesle. 

— Seas, a murmurat el către cal. Cianmar a tha 
thu, a ghille mhoir?” 

L-am urmărit pe Jamie, privind peste brațul lui 
spre cal, care şi-a înălțat capul o clipă, ne-a privit 
cu un ochi blând, și-a azvârlit coama ca un văl de 
pe față şi apoi şi-a văzut de fânul lui cu mare 
hotărâre. 

— O creatură minunată, nu crezi? a zis Jamie, 
admirându-l pe Lucas cu o expresie meditativă. 

— Da, sigur, aşa e, dar... 

Admiraţia mea era considerabil afectată de 
disperare. Dacă Jamie hotărâse să-şi răzbune 
mândria în dauna lui Wylie, reuşise cu brio. În 
ciuda faptului că eram supărată pe Wylie, nu mi- 
am putut împiedica un sentiment de regret 
gândindu-mă cum resimțea el acum pierderea 
magnificului frizian. 

— Dar ce? Englezoaico? 

— Păi, cum să spun... 

Mi-am căutat cu stângăcie cuvintele. Mi-ar fi 
venit greu să spun că îmi părea rău pentru Phillip 
Wylie, date fiind condițiile. 

— Doar că... în fine, ce vrei să faci cu el? 

Până şi eu înțelegeam că pentru Lucas era total 
nepotrivit să trăiască la Fraser's Ridge. Gândul de 
a-l pune la plug sau a-l înhăma la căruță mi se 
părea un sacrilegiu şi, deşi presupuneam că Jamie 
l-ar putea folosi pentru călărie... 

M-am  încruntat cuprinsă de îndoieli, 
imaginându-mi drumurile mlăștinoase şi stâncoase 
care ar putea amenința picioarele acelea frumos 
formate şi copitele lucioase; dar şi crengile joase şi 
tufişurile care s-ar agăța de coama și de coada lui. 
Gideon-mâncătorul-de-oameni era de o mie de ori 
mai potrivit pentru un asemenea mediu aspru. 

— Oh, nu vreau să-l păstrez, m-a liniştit Jamie, 
apoi s-a uitat la cal și a oftat plin de regret. Deşi 
tare aş vrea să-l am. Dar ai dreptate, nu-şi are locul 
la Ridge. Nu, vreau să-l vând. 

— Foarte bine. 

M-am simțit uşurată auzind asta. Fără îndoială 
că Wylie îl va răscumpăra pe Lucas, indiferent de 
preț. Gândul mi s-a părut liniştitor. Şi sigur că noi 
ne puteam sluji de acei bani. 

Cât discutasem cu Jamie, Joshua plecase. Acum 
reapăruse în ușă, cu un sac de grăunţe pe umăr. 
Însă expresia letargică de mai devreme dispăruse; 


174 


avea ochii tot injectaţi, dar părea agitat şi oarecum 
alarmat. 

— Doamnă Claire, a spus el. Vă cer iertare, 
doamnă, dar adineauri m-am întâlnit cu Teresa 
lângă hambar şi mi-a zis că e ceva rău cu Betty. 
Mă gândeam că poate aţi vrea să știți. 

Sica ÎN POD 


Camera din pod arăta precum scena unei crime, 
şi încă una brutală, ca să spun adevărul. Betty se 
zbătea pe podea lângă patul ei răsturnat, cu 
genunchii trași la piept şi cu pumnii strânși 
apăsându-şi abdomenul, cu muselina cămășii 
sfârtecată şi îmbibată de sânge. Fentiman era pe 
podea alături de ea, părând un pitic față de 
masivitatea ei, luptându-se cu trupul cuprins de 
convulsii, fiind aproape la fel de mânjit de sânge. 

Soarele răsărise de mult şi lumina lui pătrundea 
prin ferestrele minuscule în dâre sclipitoare care 
cădeau peste unele părți din acel haos, lăsând 
restul într-o confuzie de umbre. Paturile fuseseră 
împinse deoparte şi răsturnate, aşternuturile zăceau 
grămadă, pantofi uzaţi şi obiecte de îmbrăcăminte 
erau împrăștiate ca nişte resturi printre petele de 
sânge proaspăt de pe podeaua din lemn. 

Am traversat în goană podul, dar, înainte de a 
ajunge la ea, Betty a tuşit gros şi gâlgâitor, iar 
sângele i-a ţâşnit pe gură și pe nas. S-a arcuit, s-a 
încovoiat, s-a îndoit din nou şi... a rămas 
nemișcată. 

Am căzut în genunchi lângă ea, deşi mi-a fost 
limpede că membrele i se relaxaseră în acea 
neclintire finală din care nu mai exista nicio 
speranţă de întoarcere. I-am ridicat capul şi mi-am 
apăsat degetele sub maxilarul ei. Dăduse ochii 
peste cap, lăsând la vedere doar albul lor. Nu mai 
respira şi nici nu prezenta vreun semn de puls pe 
gâtul lipicios. 

Judecând după sângele care se scursese pe toată 
podeaua, probabil că în corpul ei rămăsese foarte 
puţin. Avea buzele vinete, iar pielea căpătase o 
culoare cenuşie. Fentiman a îngenuncheat în 
spatele ei, fără perucă şi palid, cu braţele 
descărnate încă strânse în jurul torsului ei masiv, 
tinând corpul moale pe jumătate deasupra podelei. 

Am observat că Fentiman era în cămașă de 
noapte, cu o pereche de pantaloni din satin albastru 
trasă în grabă pe sub ea. Aerul duhnea a sânge, a 
bilă şi a fecale, iar el era mânjit cu toate acestea. A 
ridicat privirea spre mine, deşi nu părea să mă 
recunoască, pentru că ochii lui erau lipsiţi de orice 
expresie din cauza șocului. 

— Domnule doctor Fentiman. 

Am vorbit încet; după ce zgomotul produs de 
zbatere încetase, în pod se lăsase acea tăcere 
absolută care apare deseori după moartea cuiva; 
am socotit că ar fi fost un sacrilegiu să o tulbur. 

Doctorul a clipit şi a mişcat puţin buzele, dar 
părea că nu ştie cum să răspundă. Nu s-a mișcat, 
deşi balta tot mai întinsă de sânge îi udase 
genunchii pantalonilor. Am pus o mână pe umărul 
lui; avea oase ca de pasăre. Încremenise nevrând 
să dea crezare realității. Cunoşteam sentimentul; e 
îngrozitor să pierzi un pacient pentru care ai 
luptat — toţi doctorii o ştiu. 

— Aţi făcut tot ce se putea, am rostit la fel de 
încet şi am sporit strânsoarea. Nu e vina 
dumneavoastră. 

Ceea ce se petrecuse în ziua dinainte nu 
prezenta importanţă. Îmi era coleg și îi datoram 
iertarea care îmi stătea în putere să i-o ofer. 

Şi-a umezit buzele uscate şi a dat o dată din cap, 
apoi s-a aplecat pentru a așeza cadavrul pe podea. 
O dâră de lumină i-a căzut pe creştet, strălucind 
printre firele rare și țepoase ale părului cărunt, tuns 
scurt, iar oasele capului mi s-au părut subțiri și 
fragile. Dintr-odată părea cu totul fragil şi m-a 

lăsat să îl ajut să se ridice în picioare fără să 
protesteze. 

Încă ţinându-l de braţ, m-am întors la auzul unui 
geamăt slab. Câteva sclave se ghemuiseră în colţul 
umbrit al încăperii, cu fețele posomorâte şi 
agitându-și mâinile de durere, întunecate pe 
fundalul albicios al cămășilor de muselină. Am 
auzit voci de bărbați pe scară, înfundate și 
îngrijorate. L-am auzit pe Jamie vorbind cu glas 
reținut şi calm, explicând. 

— Gussie? m-am adresat femeilor din colţ cu 
primul nume care mi-a venit în minte. 

Grupul de sclave a rămas unit un moment, apoi 
s-a desfăcut cu greu, iar Gussie s-a desprins din el. 
O fată ca un fluturaș, cu pielea de un cafeniu- 
deschis, din Jamaica, arătând şi mai mică sub 
turbanul albastru din stambă. 

— Da, doamnă. 

A rămas cu ochii îndreptaţi spre mine, ferindu-și 
privirea de trupul inert de pe podea. 

— ÎL conduc jos pe doctorul Fentiman. O să 
aduc câțiva bărbaţi pentru a... a se ocupa de Betty. 
Asta... 

Am arătat cu un semn scurt spre dezordinea de 
pe podea, iar ea a încuviinţat, încă în stare de şoc, 
dar ușurată că avea ceva de care să se ocupe. 

— Da, doamnă. Facem asta repede. 

A şovăit, a făcut ochii roată prin încăpere, apoi 
s-a uitat iar la mine. 

— Doamnă... 

— Da. 

— Trebuie ducă cineva — spună la fata Phaedre 
ce-i cu Betty. Spuneţi dumneavoastră? 

— Da, am răspuns, nedumerită. Sigur. Dar... 

— Asta Betty e mama la fată, mi-a explicat 
Gussie, dându-şi seama că nu înţelesesem, după 
care a înghițit în sec şi lacrimi i-au apărut în ochii 
căprui şi blânzi. Cineva — pot merge eu, doamnă? 
Pot merge spun la ea? 


177 


— Te rog, am spus şi m-am retras, făcându-i 
semn să plece. 

A trecut în vârful picioarelor pe lângă moartă şi 
a țâşnit pe ușă, cu tălpile lipăind pe podea. 

Doctorul Fentiman începuse să-și revină din 
starea de şoc. S-a îndepărtat de mine şi s-a aplecat 
spre podea, cu gesturi vagi, ca şi cum ar fi încercat 
să pipăie ceva. Am văzut că trusa lui medicală se 
răsturnase în timpul zbaterii;, sticluţele şi 
instrumentele erau împrăștiate pe podea, un 
amestec de metal şi cioburi de sticlă. 

Dar până să reușească el să-şi recupereze trusa, 
pe scară s-a produs agitaţie, iar în cameră a intrat 
Duncan, urmat de Jamie. Am observat cu oarecare 
interes că Duncan încă purta veșmintele de nuntă, 
mai puţin haina și vesta. M-am întrebat dacă 
apucase să se culce. 

M-a salutat din cap, dar şi-a îndreptat imediat 
ochii spre Betty, care zăcea pe podea, cu cămașa 
mototolită şi îmbibată de sânge şi cu picioarele 
depărtate. Un sân îi alunecase prin țesătura sfâșiată 
şi atârna greu şi moale ca o desagă pe jumătate 
plină cu mâncare. Duncan a clipit iute de câteva 
ori, apoi şi-a trecut dosul mâinii peste mustață și a 
inspirat adânc. S-a aplecat, a luat o pilotă şi a 
aşezat-o delicat peste cadavru. 

— MacDubh, ajută-mă, a spus el. 

Înţelegând ce voia Duncan, Jamie s-a aplecat şi 
a ridicat femeia moartă în braţe. Duncan s-a 
îndreptat de spate şi s-a întors spre femeile din 
colt. 

— Nu vă speriați, le-a spus el încet. Mă voi 
ocupa eu de ea. 

Am sesizat o notă neobişnuită de autoritate în 
vocea lui, ceea ce m-a făcut să înțeleg că, în ciuda 
modestiei lui înnăscute, acceptase faptul că era 
stăpân. 

Bărbaţii au ieşit cu povara, şi l-am auzit pe 
doctorul Fentiman oftând din rărunchi. Am avut 
senzaţia că toată lumea din pod a suspinat odată cu 

el; atmosfera era încărcată de duhoare şi de durere, 
însă şocul produs de moartea violentă se stingea. 

— Lăsaţi-o, i-am spus lui Fentiman când l-am 
văzut că încearcă din nou să culeagă o sticluță de 
pe podea. Se ocupă femeile de asta. 

Fără să mai aştept răspunsul lui, l-am apucat 
ferm de cot şi l-am condus pe uşă şi în jos, pe 
trepte. 

Lumea se trezise; am auzit zgomotele produse 
de veselă în sufragerie şi am simţit miros slab de 
cârnaţi. În starea în care era, nu-l puteam duce pe 
Fentiman în camerele aglomerate şi nici în 
dormitoare; fără îndoială că împărțea o cameră cu 
alți bărbaţi, dintre care unul sigur era încă în pat. 
Cum nu mi-a venit o idee mai bună, l-am dus 
afară, oprindu-mă ca să iau mantia unei servitoare 
din cuierul de lângă uşă şi să i-o înfăşor în jurul 
umerilor. 

Aşadar, Betty era— sau fusese— mama lui 
Phacdre. Nu o cunoscusem bine pe Betty, dar o 
ştiam pe Phaedre şi am simțit un nod în gât de 
tristeţe. Deocamdată nu puteam face nimic pentru 
ea, dar probabil că îl puteam ajuta pe doctor. 

Mut de şoc, m-a urmat supus când l-am condus 
pe o alee laterală din apropierea peluzelor, ferită de 
ochii lumii de mausoleul din marmură albă al lui 
Hector Cameron şi de tufişurile dese de tisă 
ornamentală. Lângă râu era o bancă din piatră, pe 
jumătate ascunsă de o salcie plângătoare. Mă 
îndoiam că la acea oră matinală putea să fie 
ocupată de cineva. 

Nu am găsit pe nimeni, însă pe bancă se aflau 
două cupe de vin, pătate cu roşu de reziduuri, 
rămăşiţe abandonate după festivitățile nopții. M- 
am întrebat în treacăt dacă cineva avusese acolo o 
întâlnire romantică şi mi-am amintit brusc de 
întâlnirea mea de la miezul nopții. La naiba, încă 
nu ştiam cu certitudine cine era posesorul acelor 
mâini! 

Înlăturând întrebarea  sâcâitoare odată cu 
paharele de vin, m-am aşezat şi i-am făcut semn 
doctorului Fentiman să vină lângă mine. Era frig, 
dar banca era la soare şi am simțit căldura razelor 
lui liniştitoare pe faţă. Doctorul arăta mai bine 
datorită aerului proaspăt; urme de culoare 
reapăruseră pe obrajii lui, iar nasul îşi recăpătase 
nuanţa rozalie obişnuită. 

— Vă simțiți puţin mai bine? 

A dat din cap și a strâns mai bine mantia în jurul 
umerilor înguști. 

— Da, mulţumesc, doamnă Fraser. 

— A fost destul de şocant, nu? l-am întrebat, 
folosind cel mai înțelegător ton de care eram în 
stare. 

A închis ochii și a clătinat scurt din cap. 

— Şocat... da, foarte şocat, a mormăit el. N-aş 

Glasul i s-a stins și l-am lăsat să stea liniştit un 
moment. Trebuia să vorbească despre asta, dar era 
preferabil să îl las s-o facă în ritmul lui. 

— Aţi fost amabil că aţi venit atât de repede, am 
zis după o vreme. Am înţeles că v-au trezit. Starea 
ei se agravase? 

— Da. Seara trecută, după ce i-am luat sânge, aş 
fi putut jura că era pe cale să-şi revină. 

Şi-a frecat fața cu ambele mâini şi a clipit din 
ochii injectați. 

— Majordomul m-a trezit înaintea zorilor, dar 
am găsit-o  plângându-se de dureri ale 
măruntaielor. l-am luat sânge din nou, apoi i-am 
administrat un clistir, dar în zadar. 

— Un clistir? am murmurat eu. 

Asta însemna o clismă purgativă; un remediu 
preferat în acele vremuri. Unele erau inofensive; 
altele, de-a dreptul corosive. 

— O tinctură de Nicotiana, mi-a explicat el, 
despre care știu că dă rezultate excelente în cele 
mai multe cazuri de dispepsie. 

Am scos un sunet evaziv drept răspuns. 
Nicotiana era tutunul; am presupus că o astfel de 
soluție concentrată, administrată rectal, ar rezolva 
imediat problema oxiurilor, dar nu credeam că ar 
face bine cuiva în caz de indigestie. Totuşi, nici nu 
ar produce o sângerare atât de abundentă. 

— O cantitate extraordinar de mare de sânge, 
am spus eu, aşezându-mi coatele pe genunchi şi 
rezemându-mi bărbia în palme. Nu cred că am 
văzut vreodată așa ceva. 

Era adevărat. Am devenit curioasă și, analizând 
în minte câteva posibilități, nu am găsit niciun 
diagnostic care să se potrivească. 

— Nu. 

Pe obrajii pământii ai doctorului Fentiman au 
început să apară puncte roşietice. 

— Eu... dacă aş fi crezut că... 

M-am aplecat spre el şi am pus o mână pe braţul 
lui în semn de consolare. 

— Sunt convinsă că ați făcut tot ce se putea, am 
zis. Nu sângera deloc pe gură când ați văzut-o 
seara trecută, aşa e? 

A clătinat din cap şi s-a strâns mai bine sub 
mantie. 

— Nu. Totuşi, mă simt vinovat, chiar mă simt. 

— Aşa se întâmplă, am spus cu tristeţe. 
Întotdeauna există sentimentul că s-ar fi putut face 
mai mult. 

A sesizat profunzimea sentimentului în vocea 
mea şi s-a întors spre mine, privindu-mă surprins. 
Încordarea i-a mai scăzut şi culoarea roșiatică a 
început să-i dispară din obraji. 

— Aveţi... o înţelegere extraordinar de umană, 
doamnă Fraser. 

I-am zâmbit fără să spun nimic. Chiar dacă era 
impostor, ignorant, arogant şi bețiv, venise imediat 
când fusese chemat şi luptase pentru pacienta lui 
potrivit priceperii pe care o avea. După părerea 
mea, asta îl făcea doctor, astfel că merita să fie 
compătimit. 

După un moment, a pus o mână peste a mea. 
Am rămas tăcuți, urmărind apa râului curgând, 
cafenie şi tulbure de aluviuni. Banca de piatră era 
rece şi adierea de dimineaţă continua să își 
strecoare degetele înghețate pe sub cămașa mea, 
dar eram prea preocupată ca să iau în seamă 
asemenea neplăceri mărunte. Am simţit mirosul de 
sânge uscat de pe hainele lui și am revăzut scena 
din pod. Din ce cauză murise femeia aceea? 

L-am îndemnat ușor să vorbească şi i-am pus 
întrebări pline de tact, aflând amănuntele pe care le 
reținuse, dar ele nu mi-au fost de mare folos. Nu 
prea avea spirit de observație, iar ora matinală şi 
întunericul din pod nu îl ajutaseră. Însă tot 
vorbind, a început să se poarte mai deschis, 
eliberându-se de acel sentiment de eşec personal 
care este deseori preţul pe care îl plăteşte medicul 
curant. 

— Sper că doamna Cameron -— adică doamna 
Innes — nu va socoti că i-am trădat ospitalitatea, a 
spus el îngrijorat. 

Mi s-a părut un mod foarte ciudat de a se 
exprima. Pe de altă parte... Betty fusese 
proprietatea Jocastei. Am presupus că dincolo de 
orice sentiment de eşec personal, doctorul 
Fentiman se gândea la posibilitatea ca Jocasta să-l 
învinuiască de faptul că nu împiedicase moartea 
lui Betty şi să încerce să-i ceară daune. 

— Sunt convinsă că va înţelege că aţi făcut tot 
ce se putea, am rostit pe un ton liniștitor. Dacă 
doriți, îi voi spune eu asta. 

— Scumpă doamnă. Doctorul Fentiman mi-a 
strâns mâna cu recunoștință. Sunteţi amabilă pe cât 
sunteți de frumoasă. 

— Așa socotiți, domnule doctor? 

O voce rece de bărbat s-a auzit în spatele meu și 
am tresărit, dând drumul mâinii doctorului 
Fentiman de parcă ar fi fost un fir electric de mare 
tensiune. M-am răsucit pe bancă şi l-a văzut pe 

Phillip Wylie rezemându-se de trunchiul salciei, cu 
o expresie sardonică. 

— Trebuie să spun că „amabilă“ nu-i primul 
cuvânt care să-ți vină în minte. Poate „indecentă“. 
Dar mai curând „„destrăbălată“. Dar „frumoasă“, 
da, de acord. 

M-a măsurat din cap până în picioare cu o 
insolenţă pe care aş fi socotit-o de-a dreptul 
condamnabilă — dacă nu mi-aş fi dat seama brusc 
că eu și doctorul Fentiman stăteam mână în mână 
în ceea ce putea fi numită o stare compromiţătoare 
a ținute, amândoi fiind încă în straiele de dormit. 

M-am ridicat, strângându-mi halatul cu mare 
demnitate. Ochii lui erau aţintiţi asupra sânilor 
mei — cu o expresie atotştiutoare? m-am întrebat. 
Mi-am încrucişat braţele sub sâni, săltându-i 
sfidător. 

— Domnule Wylie, aţi depășit măsura, am spus 
cât de glacial am putut. 

A râs, dar nu ca şi cum ar fi socotit că situația 
era amuzantă. 

— Am depăşit măsura? Nu cumva aţi uitat ceva, 
doamnă Fraser? Cum ar fi rochia? Nu găsiți că e 
cam frig pentru a fi îmbrăcată astfel? Ori 
îmbrățişările domnului doctor vă încălzesc 
îndeajuns? 

La fel de şocat de apariția lui Wylie, doctorul 
Fentiman se ridicase şi el în picioare şi, cu obrajii 
împurpurati de iritare, a păşit în fața mea. 

— Cum de îndrăzniți, domnule? Cum de aveţi 
impertinența de a-i vorbi astfel unei doamne? 
Domnule, dacă aş avea o armă la mine, v-aş 
provoca imediat la duel, v-o jur! 

Până atunci, Wylie se holbase îndrăzneţ la mine. 
Auzind acestea, şi-a mutat privirea spre Fentiman 
şi a văzut sângele de pe picioarele şi pantalonii 
doctorului. Privirea lui neruşinată a devenit 
şovăitoare. 

— A... aţi păţit ceva, domnule? 

— Nu e treaba dumneavoastră, vă asigur. 

Îndreptându-se de spate, Fentiman s-a înfoiat ca 
un cocoş de luptă. Mi-a oferit braţul, cu un gest 
maiestuos. 

— Veniţi, doamnă Fraser. Nu trebuie să vă 
expuneţi glumelor insultătoare ale acestui filfizon, 
a rostit el uitându-se urât la Wylie cu ochii 
injectaţi. Îngăduiţi-mi să vă conduc la soţul 
dumneavoastră. 

Faţa lui Wylie a suferit o transformare bruscă la 
auzul cuvântului „filfizon“ şi a căpătat o nuanţă 
roşie, intensă și neplăcută. Fiind foarte devreme, 
nu era nici machiat, nici pudrat, iar petele roşietice 
provocate de furie ieşeau în evidenţă ca o iritație 
pe faţa lui albă. Părea că se umflă vizibil, ca un 
broscoi înfuriat. 

Îmi venea să râd isteric, dar m-am abținut cu 
nobleţe. Muşcându-mi buza, am acceptat braţul 
întins al doctorului. S-a atins destul de tare de 
umărul meu, dar s-a răsucit pe călcâiele desculţe şi 
m-a condus de acolo cu demnitatea unui 
comandant de brigadă. 

Privind peste umăr, l-am văzut pe Wylie sub 
salcie, uitându-se după noi. Am ridicat o mână și 
am fluturat-o în semn de adio. Verigheta de aur a 
sclhpit în lumină și l-am văzut crispându-se. 

— Sper că vom ajunge la vreme pentru micul 
dejun, a spus binedispus doctorul Fentiman. Cred 
că mi-a revenit pofta de mâncare. 

S USPICIUNE 


Oaspeţii au început să plece după micul dejun. 
Jocasta şi Duncan stăteau împreună pe terasă, 
imaginea unei perechi fericite şi unite, luându-și la 
revedere de la fiecare, în vreme ce un şir de trăsuri 
şi căruţe înaintau încet pe drum. Oamenii din josul 
râului așteptau pe chei, femeile schimbau în ultima 
clipă reţete şi mici bârfe, în timp ce gentlemenii își 
aprindeau pipele şi se scărpinau, uşuraţi de hainele 


184 


şi de perucile incomode. Slujitorii lor, toți arătând 
la capătul puterilor, stăteau cu gurile căscate şi își 
țineau ochii înroşiți pe legăturile de bagaje. 

— Pari obosită, mamă. 

Şi Bree arăta obosită; ea şi Roger rămăseseră 
treji până târziu. Din hainele ei se înălța un miros 
slab de camfor. 

— Nu-mi explic de ce, am răspuns, înăbuşindu- 
mi un căscat. Cum se simte Jemmy în dimineaţa 
asta? 

— Încă respiră greoi, a zis ea, dar nu are febră. 
Şi-a mâncat terciul la micul dejun şi e... 

Am ascultat și am dat din cap mecanic şi am 
plecat cu ea să-l consult pe Jemmy, care era 
neastâmpărat şi vesel, chiar dacă îi curgea nasul, 
totul, într-o amețeală uşoară de confuzie și 
epuizare. Asta mi-a amintit de senzația pe care o 
aveam din când în când în timpul zborurilor între 
America şi Anglia. Efect al decalajului orar, așa i 
se spunea; o senzaţie bizară, erai conștient şi lucid, 
totuşi nu ancorat ferm în propriul corp. 

Fata pe nume Gussie îl supraveghea pe Jemmy; 
era palidă la față şi avea ochii injectaţi ca toți 
ceilalți de pe domeniu, dar mi s-a părut că aerul ei 
de suferință surdă era mai curând urmarea stării 
emoționale decât a mahmurelii. Toţi sclavii 
fuseseră afectaţi de moartea lui Betty; au făcut 
curățenie după festivitățile de nuntă într-o tăcere 
aproape deplină, posomorâţi. 

— Tu te simţi bine? am întrebat-o pe Gussie 
după ce i-am terminat de examinat urechile şi gâtul 
lui Jemmy. 

A părut şocată, apoi derutată; m-am întrebat 
dacă îi mai adresase cineva o astfel de întrebare 
până atunci. 

— A... Ah, da, doamnă. Sigur. 

Şi-a netezit şorțul cu ambele mâini, vizibil 
agitată sub privirea mea cercetătoare. 

— Bine. Atunci, mă duc să o văd pe Phaedre. 

Mă întorsesem în casă cu doctorul Fentiman și îl 
lăsasem în grija lui Ulysses, pentru a fi hrănit și 
aranjat. Apoi pornisem să o găsesc pe Phaedre, 
îngăduindu-mi totuşi un răgaz ca să mă spăl şi să 
îmi schimb hainele — pentru că nu voiam să apar în 
faţa ei mânjită de sângele mamei sale. 

O găsisem în cămara lui Ulysses, stând mută şi 
şocată pe un scaun şi lustruind argintănia, având 
alături un pahar mare cu brandy, neatins. Cu ea era 
încă o sclavă, Teresa; ea a oftat scurt, uşurată, când 
mi-am făcut apariţia, şi a venit să mă întâmpine. 

— Nu se simte prea bine, a murmurat Teresa, 
scuturând din cap și aruncând o privire în spate, 
către cea pe care trebuia să o supravegheze. N-a 
scos o vorbă şi n-a vărsat o lacrimă. 

Faţa frumoasă a lui Phaedre părea sculptată din 
lemnul unui pom fructifer; în mod obişnuit de 
culoarea scorțişoarei, tenul ei se decolorase, 
devenind de un cafeniu palid, lemnos, iar ochii ei 
priveau fix prin ușa deschisă a cămării, către 
peretele alb de afară. 

Am pus o mână pe umărul ei; era cald, dar atât 
de neclintit, încât ar fi putut să fie o piatră scăldată 
de soare. 

— Îmi pare rău, i-am spus încet. Foarte rău. 
Doctorul Fentiman a mers la ea; a făcut tot ce se 
putea. 

Era adevărat; nu avea niciun rost să-mi exprim 
părerea despre priceperea lui — în orice caz, acum 
nu prezenta nicio importanţă. 

Nicio reacție. Respira; am văzut ridicarea şi 
coborârea uşoară a sânilor, dar atât. 

Mi-am muşcat buza, încercând să mă gândesc la 
ceva sau la cineva care ar putea să-i ofere alinare. 
Jocasta? Dar ştia Jocasta despre moartea lui Betty? 
Duncan ştia, desigur, dar probabil că preferase să 
nu-i spună decât după plecarea oaspeţilor. 

— Preotul, am spus, ideea venindu-mi pe 
neaşteptate. Vrei ca părintele LeClerc să... să o 
binecuvânteze pe mama ta? 

Mi-am dat seama că era prea târziu pentru 
cuminecătură — presupunând că Phaedre ştia ce 
însemna asta —, dar aveam convingerea că pe preot 
nu l-ar fi deranjat să-i ofere cât de cât alinare. Încă 
nu plecase. Îl văzusem în sufragerie cu câteva 
momente mai devreme, golind un platou cu carne 
de porc având drept garnitură ouă prăjite şi sos. 

Am simţit sub palmă un tremurat slab. Faţa 
neclintită și frumoasă s-a întors spre mine şi i-am 
văzut ochii opaci. 

— La ce bun? a şoptit ea. 

— Păi... în fine... 

Tulburată, am căutat un răspuns, dar ea deja se 
întorsese cu spatele, privind spre o pată de pe 
lemnul mesei. 

În cele din urmă, i-am administrat o mică doză 
de laudanum — o ironie pe care m-am silit să o 
ignor — şi i-am cerut Teresei să o culce în patul în 
care dormea de obicei, în odaia de lângă budoarul 
Jocastei. 

Acum am deschis ușa odăi ca să văd cum se 
simţea. Încăperea mică nu avea ferestre şi era 
întunecată, mirosea a scrobeală şi a păr ars, dar şi a 
parfum floral de la apa de toaletă pe care o folosea 
Jocasta. Într-o parte se aflau un dulap uriaş şi 
şifonierul, iar în cealaltă, o măsuţă de toaletă. În 
colțul îndepărtat era un paravan pliant, iar înapoia 
acestuia se găsea patul îngust al lui Phaedre. 

I-am auzit răsuflarea, rară și adâncă, şi m-am 
liniştit. Am păşit încet prin camera întunecoasă și 
am tras paravanul puţin; Phaedre dormea pe o 
parte, întoarsă cu spatele, ghemuită şi cu genunchii 
strânşi la piept. 

Bree venise după mine; s-a uitat peste umărul 
meu Și i-am simţit răsuflarea caldă în ureche. Am 
făcut un gest scurt, arătând că totul era în regulă, și 
am tras paravanul la loc. 

Chiar în uşa budoarului, Brianna s-a oprit. S-a 
întors brusc spre mine, m-a îmbrățișat şi m-a strâns 

cu ferocitate. În camera luminată de dincolo, 
Jemmy i-a simţit lipsa şi a început să țipe: 
— Mama! Ma! MA-MA! 


M-am gândit că ar fi trebuit să mănânc ceva, dar 
cum mirosul din pod şi parfumul apei de toaletă 
încă stăruiau în sinusurile mele, nu aveam deloc 
poftă de mâncare. Câţiva oaspeţi încă zăboveau în 
sufragerie; prieteni mai apropiați ai Jocastei, 
aceștia aveau să mai stea acolo o zi sau două. l-am 
salutat cu o mișcare din cap și le-am zâmbit, dar 
nu am luat în seamă invitațiile de a mă alătura lor, 
preferând să mă îndrept spre scara care ducea la 
etaj. 

Dormitorul era pustiu, saltelele de pe jos 
fuseseră scoase şi ferestrele stăteau deschise pentru 
a aerisi încăperea. Sclavele curăţaseră căminul, iar 
încăperea era rece, dar binecuvântat de tăcută. 

Mantia mea atârna în dulap. M-am întins în pat, 
pe salteaua goală, m-am învelit cu mantia și am 
adormit instantaneu. 


M-am trezit cu puţin înainte de apusul soarelui, 
ruptă de foame şi având senzații amestecate de 
siguranță şi de neliniște. Am înţeles imediat de 
unde provenea siguranța; mirosul de sânge şi de 
flori fusese înlocuit de unul de săpun de ras și de 
pânză încălzită de un trup, iar lumina aurie care 
pătrundea pe fereastră cădea pe perna de alături, 
unde un fir de păr auriu-roşcat sclipea în 
adâncitura lăsată de capul cuiva. Jamie venise şi 
dormise lângă mine. 

Parcă la îndemnul meu, uşa s-a deschis, iar el 
mi-a zâmbit. Bărbierit, pieptănat, îmbrăcat în haine 
curate şi cu ochii limpezi, părea să fi alungat orice 
urmă a nopţii dinainte — mai puţin expresia feţei 
atunci când s-a uitat la mine. Arătam șleampătă şi 
neîngrijită, în contrast vădit cu noua lui înfăţişare, 
aşa că expresia de tandrețe din ochii lui m-a 
încălzit, în ciuda aerului rece din cameră. 

— În sfârşit, te-ai trezit. Ai dormit bine, 
englezoaico? 

— Ca un mort, am răspuns mecanic şi am simțit 
o mică tresărire lăuntrică în momentul când am 
rostit aceste cuvinte. 

El a observat şi a venit imediat să se aşeze pe 
pat, lângă mine. 

— Ce s-a întâmplat? Ai avut vreun vis urât, 
englezoaico? 

— Nu tocmai, am spus încet. 

În realitate, nu-mi aminteam să fi visat. Şi 
totuşi, mintea mea părea să fi funcționat în 
continuare în umbrele inconştientului, luând notițe 
şi făcând deducții. Stârnită acum de cuvântul 
„mort“, mintea îmi prezenta concluziile ei, lucru 
care explica starea de neliniște cu care mă 
trezisem. 

— Femeia aceea, Betty. Au îngropat-o deja? 

— Nu. Au spălat cadavrul şi l-au dus într-un 
şopron, dar Jocasta a dorit să aştepte până mâine- 
dimineaţă pentru a o îngropa, ca să nu-i deranjeze 
pe oaspeţi. Unii dintre ei rămân peste noapte. 

S-a încruntat uşor uitându-se la mine. 

— De ce? 

Mi-am trecut o mână peste față, nu ca să mă 
dezmeticesc, ci ca să-mi adun gândurile. 

— E ceva în neregulă. În legătură cu moartea ei, 
vreau să zic. 

— În neregulă... cum adică? a întrebat el 
ridicând o sprânceană. Sigur, a fost o moarte 
îngrozitoare, dar nu la asta te referi, nu? 

— Nu. 

Mi-am simțit mâinile reci, aşa că le-am întins 
mecanic spre ale lui, iar el le-a luat şi mi-a încălzit 
degetele. 

— Vreau să zic... nu cred că a fost o moarte 
naturală. Cred că a ucis-o cineva. 

Odată cuvinte, ele au persistat reci și clare în 
aerul dintre noi. 

S-a încruntat mai tare şi a strâns puţin din buze, 
reflectând. Însă eu am observat că nu respingea 
ideea din capul locului, iar asta mi-a întărit 
convingerea. 

— Cine? a întrebat el într-un târziu. Şi eşti 
sigură de asta, englezoaico? 

— N-am habar. Şi nu pot fi sigură pe deplin, am 
recunoscut. Doar că... 

Am şovăit, iar el m-a strâns de o mână în semn 
de încurajare. 

— Jamie, am fost asistentă medicală, medic, 
vindecătoare, şi asta multă vreme. Am văzut o 
groază de oameni murind, din tot felul de cauze. 
Nu pot exprima în cuvinte despre ce este vorba 
acum, dar, după ce m-am mai gândit, ştiu-— așa 
cred — că e ceva anapoda, am încheiat eu, cu glas 
moale. 

Lumina se topea; umbrele coborau dinspre 
colțurile încăperii şi, pe neaşteptate, am început să 
tremur ŞI l-am prins de mâini. 

— Am înţeles, a spus el încet. Dar nu există o 
posibilitate de a stabili cu siguranță, nu? 

Fereastra era încă întredeschisă; perdeaua s-a 
umflat brusc, împinsă în cameră de o rafală de 
vânt, şi am simţit perişorii de pe braţe ridicându-se 
de frig. 

— Ar putea exista, am răspuns. 

4 
S EARA DE DUPĂ O ZI GREA 


Dependinţa în care duseseră cadavrul era destul 
de departe de casă— o mică magazie de unelte 
aflată dincolo de grădina bucătăriei. Luna în 
scădere coborâse pe cer, însă răspândea suficientă 
lumină pentru a vedea poteca pavată cu cărămizi 
care trecea prin grădină; pomii fructiferi pe 
spaliere îşi întindeau crengile negre ca nişte 
picioare de păianjen pe ziduri. Cineva făcuse o 
groapă; am simțit mirosul umed şi rece de pământ 

răscolit şi, fără să vreau, m-am scuturat gândindu- 
mă la viermi ȘI la mucegai. 

Jamie m-a simţit și mi-a pus uşor mâna pe spate. 

— Eşti bine, englezoaico? a întrebat în şoaptă. 

— Da. 

L-am prins de cealaltă mână ca să capăt mai 
mult curaj. Nu credeam că o vor îngropa pe Betty 
în grădina bucătăriei; săpătura trebuie să fi fost 
pentru ceva mai prozaic, precum un strat de ceapă 
sau unul de mazăre timpurie. Gândul m-a liniștit, 
dar îmi simţeam pielea rece şi subțire, înfiorată de 
teamă. 

Chiar şi Jamie era departe de a fi relaxat, deşi 
părea calm, ca de obicei. Moartea nu îi era 
necunoscută şi nu se prea temea de ea. Însă el era 
deopotrivă catolic şi celt, nutrea o convingere 
puternică despre o altă lume, nevăzută, aflată 
dincolo de dezintegrarea trupului. Credea implicit 
în tannasgeach- în spirite— şi nu dorea să 
întâlnească unul. Cu toate astea, dacă eu eram 
hotărâtă, el avea să înfrunte lumea subpământeană 
de dragul meu; m-a strâns tare de mână şi nu mi-a 
dat drumul. 

Drept răspuns, l-am strâns şi eu de mână, 
arătându-mă profund  recunoscătoare pentru 
prezența lui. Dincolo de întrebarea îndoielnică 
despre ce-ar crede fantoma lui Betty în legătură cu 
planul meu de acțiune, ştiam că ideea de mutilare 
deliberată îl tulbura profund, oricât de convins ar fi 
fost el, ca ființă inteligentă, că un trup lipsit de 
suflet nu era decât țărână. 

— Să vezi oameni hăcuiți pe câmpul de bătălie 
e una, spusese el la începutul serii, încă discutând 
în contradictoriu cu mine. Asta înseamnă războiul 
şi e onorabil, indiferent cât de crud ar părea. Dar să 
iei un cuțit şi, cu sânge-rece, să tai în bucăți o 
femeie nevinovată... 

Se uitase la mine posomorât, tulburat de 
gânduri. 

— Eşti sigură că vrei să faci asta, Claire? 

— Da, sunt sigură, îi răspunsesem, cu ochii 
ațintiți la conținutul genţii pe care o pregăteam. Un 
rulou mare de pânză, care să absoarbă fluidele, 
mici borcane pentru mostre de organe, cel mai 
mare fierăstrău pentru oase, două bisturie, o 
foarfecă mare, cu lame puternice și bine ascuţite, 
un cuțit ascuţit, împrumutat de la bucătărie... o 
adunătură cu aspect sinistru, fără îndoială. Am 
înfăşurat foarfeca într-un prosop pentru a o 
împiedica să zăngănească la contactul cu celelalte 
instrumente şi am pus-o în geantă, cântărindu-mi 
atent cuvintele. 

— Ascultă,  spusesem într-un târziu, ridicând 
ochii pentru a-i întâlni pe ai lui. Există ceva 
anapoda. Ştiu sigur asta. lar dacă Betty a fost 
ucisă, atunci îi suntem datori să descoperim asta. 
Dacă ai fi ucis, nu ai vrea facă cineva tot ce poate 
pentru a dovedi asta? Ca să... ca să te răzbune? 

Rămăsese nemișcat o vreme, îngustându-şi ochii 
gânditor şi uitându-se la mine. Apoi faţa i se 
destinsese şi dăduse aprobator din cap. 

— Da, aş vrea, recunoscuse el încet. 

Luase fierăstrăul pentru oase și se apucase să îl 
învelească într-o cârpă. 

Nu mai protestase. Nu mă întrebase din nou 
dacă eram convinsă. Spusese doar cu glas ferm că, 
dacă voiam să fac asta, va merge cu mine, şi cu 
asta discuţia se încheiase. 

Cât despre certitudine, nu puteam băga mâna în 
foc. Aveam senzația de nestrămutat că era ceva în 
neregulă cu această moarte, însă eram mai puţin 
încrezătoare în privința cauzei ei, mai ales acum, 
când luna rece cobora pe cerul pustiu, iar vântul 
îmi mângâia obrajii cu degete de gheaţă. 

Se putea ca Betty să fi murit accidental, nu din 
răutatea cuiva. Poate mă înşelam; poate fusese 
vorba de o simplă hemoragie a unui ulcer 
esofagian, explozia unui anevrism din gât ori altă 
ciudățenie fiziologică. Neobișnuit lucru, dar 
natural. De fapt, făceam asta doar pentru a încerca 

să-mi Justific credinţa în propria putere de a pune 
diagnostice? 

Vântul mi s-a strecurat sub mantie şi a umflat-o, 
de aceea am strâns-o mai bine în jurul corpului, cu 
o mână, ca să nu îmi înţepenească spinarea. Nu. 
Nu era o moarte naturală, ştiam asta. N-aş fi putut 
spune cum de ştiam asta, dar, din fericire, Jamie 
nu-mi pusese o asemenea întrebare. 

Brusc mi-am amintit ceva; Joe Abernathy, cu un 
zâmbet jovial şi provocator, vârând mâna într-o 
cutie de carton plină cu oase şi spunând: „Vreau să 
văd dacă poți face asta cu un mort, Lady Jane.“ 

Puteam și o făcusem. Îmi întinsese un craniu, iar 
amintirea lui Geillis Duncan m-a înfiorat ca şi cum 
prin vene mi-ar fi curs gheaţă lichidă. 

— Claire, nu e nevoie să faci asta. 

Jamie m-a strâns mai tare de mână. 

— N-o să te socotesc lașă. 

Glasul lui era moale şi serios şi abia l-am auzit 
din cauza vântului. 

— O voi face, am spus şi l-am simțit 
încuviinţând din cap. 

Aşadar, lucrurile fuseseră lămurite; a dat drumul 
mâinii mele şi a pornit înainte ca să deschidă 
poarta. 

S-a oprit, iar eu, având deja ochii obișnuiți cu 
întunericul, am văzut conturul precis şi clar al 
profilului său când a întors capul pentru a trage cu 
urechea. Felinarul orb pe care îl ducea mirosea a 
încins şi a ulei, iar strălucirea slabă care scăpa prin 
fantele din pereţii lui împrăștia pe pânza mantiei 
picături minuscule de lumină. 

Am privit şi eu în jur, apoi spre casă. Deşi era 
târziu, câteva lumânări ardeau în salonul din spate, 
unde încă se desfăşurau jocuri de cărți; am surprins 
un murmur slab, dar şi un hohot brusc de râs când 
vântul şi-a schimbat direcția. Etajul era aproape tot 
întunecat — mai puțin o fereastră pe care am 
recunoscut-o ca fiind a Jocastei. 

— Mătuşa ta e încă trează, i-am şoptit lui Jamie. 

El s-a întors și s-a uitat spre casă. 

— Nu, e Duncan, a spus el încet. La urma 
urmelor, mătuşa nu are nevoie de lumină. 

— Probabil că îi citeşte în pat, am sugerat, 
încercând să mai alung din solemnitatea misiunii 
noastre. 

Jamie a scos un pufnet de râs, însă atmosfera 
apăsătoare s-a mai diminuat. A tras vărul de la 
poartă şi a împins-o; dincolo de ea era o beznă 
absolută. Am întors spatele luminilor prietenoase 
ale casei și am trecut de poartă, simțindu-mă 
oarecum ca Persefona pătrunzând în lumea 
subpământeană. 

Jamie a închis poarta şi mi-a întins felinarul. 

— Ce faci? l-am întrebat, auzind foşnetul 
hainelor lui. 

Lângă poartă era atât de întuneric, încât nu îl 
vedeam decât ca o pată întunecată, dar sunetul slab 
care a urmat mi-a indicat clar ce făcea. 

— Ud stâlpii porţii, mi-a răspuns în şoaptă, 
retrăgându-se şi producând alte foşnete în timp ce 
își aranja ținuta. Dacă trebuie, atunci aşa vom face, 
dar nu vreau să ne urmărească ceva când ne 
întoarcem în casă. 

Am scos un pufnet înfundat de râs, dar nu am 
mai comentat când a insistat să repete ritualul la 
uşa șopronului. Chiar dacă era vorba doar de 
închipuirea mea, într-un fel sau altul, noaptea 
părea populată, ca şi cum prin beznă s-ar fi mișcat 
lucruri nevăzute, murmurând mai slab decât 
vântul. 

M-am simțit aproape uşurată când am pășit 
înăuntru, unde totul era neclintit, chiar dacă 
mirosurile morții se amestecau cu izul de rugină, 
de paie putrede şi de mucegai de lemn. Am auzit 
un scârţâit slab când oblonul felinarului a fost 
ridicat, iar o dâră orbitoare de lumină a ajuns în 
cotloanele şopronului. 

Aşezaseră sclava moartă pe o scândură pusă pe 
două capre, deja spălată și aranjată decent, 

înfăşurată într-un linţoliu aspru din muselină. 
Alături de ea se aflau o pâine şi o cană cu brandy. 
Un bucheţel de ierburi uscate, răsucite grijuliu într- 
un nod, stătea pe linţoliu, puţin deasupra inimii 
moartei. Cine lăsase ierburile? m-am întrebat. Una 
dintre sclave, cu siguranţă. Jamie şi-a făcut cruce 
văzând asta şi s-a uitat la mine aproape acuzator. 

— Aduce ghinion dacă atingi lucrurile menite 
mormântului. 

— Sunt convinsă că aduce ghinion dacă le iei, l- 
am asigurat, vorbind cu glas scăzut, deşi mi-am 
făcut cruce înainte de a lua bucheţelul şi a-l pune 
pe pământ, într-un colț al şopronului. Le aşez la 
loc după ce termin. 

— Hm... Englezoaico, aşteaptă o clipă! N-o 
atinge încă! 

A scotocit între faldurile mantiei și a scos o 
sticluță. A desfăcut dopul şi, acoperind puţin gura 
sticluţei cu degetele, a turnat puțin lichid cu care a 
stropit cadavrul, murmurând iute o rugăciune în 
gaelică, pe care am recunoscut-o ca fiind o 
invocaţie către Sfântul Mihail pentru a ne apăra de 
demoni, de strigoi şi de lucruri care umblă 
noaptea. Foarte util. 

— E apă sfințită? l-am întrebat neîncrezătoare. 

— Da, bineînţeles. Am luat-o de la părintele 
LeClerk. 

A făcut semnul crucii deasupra moartei şi a pus 
scurt mâna pe capul acoperit, după care, fără 
tragere de inimă, mi-a făcut semn să mă apuc de 
treabă. 

Am luat un bisturiu din geantă şi am descusut cu 
grijă giulgiul. Adusesem un ac mare și aţă cerată 
ca să cos la loc cavitatea toracică; cu puţin noroc, 
puteam reface şi giulgiul suficient de bine, astfel 
încât nimeni să nu-şi poată da seama de nimic. 

Fața lui Betty era aproape de nerecunoscut, 
obrajii rotunzi 1 se înmuiaseră şi se scofâlciseră, iar 
luciul slab al pielii negre se stinsese până la 
cenușiu, iar buzele şi urechile deveniseră violacee. 

Asta îmi uşura sarcina; era limpede că aveam sub 
ochi doar o carcasă şi nu femeia pe care o văzusem 
înainte. Acea femeie, dacă mai era în preajmă, nu 
va ridica obiecţii, am socotit eu. 

Jamie şi-a făcut din nou cruce şi a murmurat 
ceva în gaelică, după care a rămas nemișcat, ținând 
felinarul sus pentru ca eu să pot lucra la lumina lui. 
Aceasta îi proiecta umbra pe peretele şopronului, 
gigantică şi bizară în pâlpâitul flăcării. Mi-am 
mutat ochii de la ea şi am început să lucrez. 

Autopsule moderne, chiar oficiale şi efectuate în 
condiţii de igienă, sunt pur şi simplu un măcel, iar 
a mea nu era cu nimic mai presus, ba era chiar mai 
rău, din lipsă de lumină, de apă şi de instrumente 
specializate. 

— Jamie, nu-i nevoie să te uiţi, i-am spus, 
retrăgându-mă un moment pentru a-mi şterge 
fruntea cu dosul mâinii. 

Deşi în şopron era frig, transpirasem după 
efortul de a despica sternul, iar aerul era încărcat 
de mirosurile coclite ale unui cadavru deschis. 

— Uite un cui în perete, poți atârna felinarul 
acolo, dacă vrei să ieşi puţin. 

— N-am nimic, englezoaico. Ce-i acolo? 

S-a aplecat în faţă şi a arătat spre ceva. Expresia 
de neliniște de pe faţa lui fusese înlocuită de una 
de interes. 

— Sunt traheea şi bronhiile, i-am răspuns, 
urmărind cu degetul inelele grațioase de cartilaj, şi 
o porțiune din plămân. Dacă nu te deranjează, aş 
vrea lumina mai aproape, te rog. 

Cum nu aveam dilatatoare, nu puteam desface 
cutia toracică suficient pentru a expune complet 
plămânul, dar am considerat că se vede destul ca 
să elimin unele posibilități. Suprafaţa ambilor 
plămâni era întunecată şi granuloasă; Betty trecuse 
de patruzeci de ani şi trăise toată viaţa în 
apropierea focurilor deschise, făcute cu lemn. 

— Orice lucru dăunător pe care-l inhalezi, dar 
nu îl scuipi — fum de tutun, funingine, smog şi ce-o 

mai fi — este împins treptat între tesutul plămânilor 
şi pleură, i-am explicat, ridicând cu bisturiul o 
porțiune mică a membranei pleurale, pe jumătate 
transparentă. Dar corpul nu se poate debarasa de 
aceste lucruri cu totul, aşa că rămân acolo. 
Plămânii unui copil trebuie să fie roz şi curaţi. 

— Ai mei arată la fel? Jamie şi-a înăbuşit tusea 
uşoară, declanșată din reflex. Şi ce e smogul? 

— Aerul din oraşe ca Edinburgh, în care fumul 
se amestecă cu ceața, am răspuns cu un aer absent, 
timp în care am împins coastele deoparte, ca să mă 
uit în cavitatea umbrită. Ai tăi nu arată chiar atât 
de rău, pentru că ai trăit multă vreme în aer liber 
sau în locuri neîncălzite. Plămânii curați reprezintă 
recompensa pentru cei care trăiesc fără foc. 

— E bine de ştiut, dacă nu ai de ales, a replicat 
el. Dacă li se oferă posibilitatea de a alege, cred că 
mai toți oamenii ar prefera să le fie cald şi să 
tuşească. 

Fără să ridic ochii, am zâmbit, făcând o incizie 
în lobul superior al plămânului drept. 

— Ar prefera şi chiar aşa fac. 

Nu am găsit indicii de hemoragie în niciunul 
dintre plămâni; nici sânge în căile aeriene, nici 
vreo dovadă de embolie pulmonară. Nu am găsit 
nici acumulări de sânge în cavitatea abdominală 
sau toracică, deși am observat unele scurgeri. 
Sângele se coagulează curând după deces, dar apoi 
se lichefiază treptat. 

— Mai dă-mi niște cârpe, te rog. 

Ţinând seama de moartea spectaculoasă a lui 
Betty, probabil că o picătură mică de sânge pe 
linţoliu nu ar fi stârnit îngrijorarea nimănui, dar nu 
voiam să stârnesc suspiciunile cuiva care să 
verifice ce era sub pânză. 

M-am aplecat în față ca să iau bucata de cârpă 
din mâna lui şi, fără să vreau, m-am sprijinit puţin 
de cadavru. Acesta a scos un geamăt slab şi gros, 
iar Jamie a sărit înapoi cu o exclamaţie de uimire, 
iar lumina s-a legănat nebunește. 

Şi eu m-am retras brusc, dar mi-am revenit 
imediat. 

— Nu-l nimic, am spus, deşi inima îmi bătea 
tare, iar sudoarea de pe față devenise ca de gheaţă. 
Sunt doar gaze acumulate. Cadavrele scot 
câteodată sunete ciudate. 

— Da. Jamie şi-a înghițit nodul din gât şi a dat 
din cap, apoi a stabilizat felinarul. Da, am văzut 
asta de multe ori. Dar tot te ia prin surprindere, nu? 

Mi-a zâmbit strâmb, deși pe fruntea lui lucea o 
peliculă subţire de sudoare. 

— Aşa e. 

Mi-am dat seama că Jamie văzuse multe 
cadavre, toate neîmbălsămate, şi probabil că era 
cel puţin la fel de obişnuit cu fenomenul morții ca 
şi mine. Cu precauţie, am pus mâna în același loc, 
dar nu s-au mai produs alte sunete şi mi-am reluat 
examinarea. 

O altă deosebire între această autopsie 
improvizată şi forma ei modernă era lipsa 
mănuşilor. Aveam mâinile pline de sânge până la 
încheieturi, iar organele şi membranele îmi dădeau 
o senzație slabă și neplăcută de vâscozitate; deşi în 
şopron era frig, procesul inexorabil de putrefacție 
se instalase deja. Am vârât o mână sub inimă şi am 
ridicat-o spre lumină, căutând decolorații mari ale 
suprafeţei sau rupturi vizibile ale vaselor. 

— Câteodată se şi mişcă, a zis Jamie după vreun 
minut. 

A spus-o pe un ton ciudat şi, surprinsă, am 
ridicat privirea. Avea ochii aţintiți asupra feţei lui 
Betty, dar cu o expresie îngândurată care m-a 
convins că vedea altceva. 

— Cine se mişcă? 

— Morții. 

Mi s-a făcut pielea de găină pe braţe. Avea 
dreptate, deşi m-am gândit că pe moment ar fi 
putut să păstreze această observație aparte pentru 
sine. 

— Da, am încuviinţat, pe un ton cât mai degajat, 
întorcându-mi ochii la ceea ce făceam. Sunt 
fenomene obişnuite post-mortem. De obicei, e 
vorba de acumulări de gaze. 

— Am văzut odată un mort ridicându-se în 
şezut, a continuat el, cu glas la fel de degajat ca al 
meu. 

— Unde, la un priveghi? Nu era chiar mort? 

— Nu, în foc. Şi era mort de-a binelea. 

Am ridicat privirea brusc. Glasul lui sunase plat 
şi nepăsător, dar expresia feţei mi-a indicat faptul 
că era adâncit în gânduri; indiferent ce văzuse, 
acum vedea iar. 

— După Culloden, englezii au ars morţii 
scoțieni pe câmpul de luptă. Am simțit mirosul 
focurilor, dar nu am văzut niciunul decât după ce 
m-au scos şi m-au urcat în căruță, ca să mă trimită 
acasă. 

Stătuse ascuns sub un strat de fân, cu nasul lipit 
strâns de o crăpătură dintre scânduri pentru a putea 
respira. Căruţașul alesese un drum ce ocolea 
câmpul de bătălie pentru a evita orice întrebări ale 
soldaților din apropierea fermei şi, la un moment 
dat, se oprise puţin ca să aştepte un grup de soldați 
să se dea la o parte. 

— Ardea un rug, probabil la zece metri 
depărtare, îl aprinseseră cu puţin timp în urmă, 
fiindcă hainele morților abia începuseră să se 
înnegrească. L-am văzut pe Graham Gillespie 
zăcând pe un morman din apropiere şi sigur era 
mort, fiindcă avea în tâmplă o gaură de glonţ. 

Į se păruse că așteptaseră acolo o veșnicie, deşi 
i-ar fi fost greu să spună cât durase din cauza 
ameţelilor provocate de dureri şi de febră. Însă, în 
timp ce privea, îl văzuse pe Gillespie ridicându-se 
în şezut între flăcări şi întorcând capul. 

— Se uita drept la mine, a spus Jamie. Dacă aş 
fi fost în toate minţile, cred că aş fi scos un răcnet 
cum nu se mai auzise. Dar aşa, mi s-a părut doar... 
un gest de prietenie din partea lui Graham. 

Din glasul lui a răzbătut un fel de amuzament 
plin de neliniște. 

— Am socotit că probabil îmi spunea că nu era 
chiar atât de rău să fie mort. Asta, ori poate mă 
chema în iad. 

— Contractură post-mortem, am replicat eu, 
absorbită de scoaterea sistemului digestiv. Focul 
face muşchii să se contracte, iar membrele se 
răsucesc uneori în poziţii care sugerează viața. Poți 
aduce lumina mai aproape? 

Desprinsesem esofagul şi l-am despicat cu 
atenție în lung, întorcând pe dos tesutul flasc. 
Prezenta o oarecare iritație spre capătul inferior și 
era plin de sânge, dar nu am observat vreo urmă de 
ruptură sau de hemoragie. M-am aplecat şi m-am 
uitat printre gene în cavitatea faringiană, dar era 
prea întuneric pentru a vedea prea multe acolo. Nu 
posedam instrumente pentru o explorare 
amănunțită, de aceea am revenit la examinarea 
celuilalt capăt, strecurându-mi o mână sub stomac 
şi ridicându-l. 

Senzația că era ceva în neregulă, pe care o 
avusesem mai tot timpul, s-a intensificat. Dacă 
exista ceva anapoda, cel mai probabil aici aveam 
să descopăr dovada. Logica şi cel de-al şaselea 
simț îmi spuneau asta. 

Nu avea mâncare în stomac; lucru deloc 
surprinzător după ce vărsase atât de mult. Când am 
secționat peretele muscular gros, mirosul 
pătrunzător de ipecacuana a acoperit celelalte 
mirosuri emanate de cadavru. 

— Ce e? 

Auzindu-mi exclamația, Jamie s-a aplecat şi s-a 
încruntat uitându-se la cadavru. 

— Ipecacuana. Şarlatanul acela a îndopat-o cu 
așa ceva — şi încă recent! Simţi mirosul? 

S-a strâmbat de dezgust, dar a adulmecat cu 
fereală şi a dat aprobator din cap. 

— ŞI nu ăsta ar fi lucrul cel mai bun de făcut 
când ai o persoană cu probleme de burtă? Şi tu i-ai 

dat micuţei Beckie MacLeod ipecacuana când a 
băut din chestia aia albastră a ta. 

— Adevărat. 

Beckie, de cinci ani, atrasă de culoarea albastru- 
deschis a lichidului şi fără să fie descurajată de 
gustul lui, băuse jumătate de sticlă dintr-un 
preparat cu arsenic pe care îl făcusem pentru a 
otrăvi şobolanii. Ei bine, şi şobolanilor le plăcea. 

— Dar am făcut-o imediat. Nu are niciun rost s- 
o administrezi după câteva ore, când otrava sau 
iritantul a trecut deja prin stomac. 

Însă ar fi ştiut Fentiman asta, având în vedere 
precarele lui cunoștințe medicale? Probabil că îi 
administrase din nou ipecacuana pur şi simplu 
pentru că nu știa altceva. Aşezând la loc peretele 
gros al stomacului, m-am încruntat. Da, aceea era 
sursa hemoragiei; peretele interior era iritat, roşu- 
închis, parcă ar fi fost carne tocată. În stomac se 
găsea o cantitate mică de lichid; limfă limpede, 
care începuse să se separe de sângele închegat 
rămas în organism. 

— Deci crezi că ipecacuana a ucis-o? 

— Credeam... dar acum nu mai sunt sigură, am 
murmurat, pipăind cu atenţie. 

Socotisem că dacă Fentiman îi administrase lui 
Betty o doză mare de ipecacuana, voma violentă 
provocată de ea ar fi putut produce o ruptură 
internă şi hemoragie-— dar nu găsisem nicio 
dovadă. Am folosit bisturiul ca să tai stomacul și 
mai mult, împingând marginile şi deschizând 
duodenul. 

— Poţi să-mi dai unul dintre borcanele goale? Şi 
sticla pentru spălat, te rog. 

Jamie a atârnat felinarul în cui și, îndatoritor, s-a 
aplecat să scotocească prin geantă, în timp ce eu 
am continuat să caut în stomac. Am observat nişte 
material granular care forma un fel de mâzgă în 
pliuri. Am râcâit cu grijă, am descoperit că se 
desprindea uşor, o pastă groasă, nisipoasă între 
degetele mele. Nu ştiam sigur ce era, dar o 

bănuială neplăcută creştea undeva în mintea mea. 
Voiam să spăl stomacul, să colectez reziduurile și 
să le duc în casă, unde le puteam examina la 
lumină, a doua zi dimineaţă. Dacă era ceea ce 
credeam eu... 

Uşa șopronului s-a deschis brusc. Un val de aer 
rece a făcut ca flacăra felinarului să se înalțe şi să 
devină strălucitoare — suficient de strălucitoare ca 
să văd faţa lui Phillip Wylie, palidă şi şocată în 
cadrul uşii. 

S-a holbat la mine, cu gura întredeschisă, apoi a 
închis-o și a înghițit în sec; am auzit sunetul foarte 
clar. Şi-a plimbat ochii peste întreaga scenă, apoi 1- 
a fixat asupra mea, măriți de groază. 

Şi eu eram şocată. Inima îmi bătea atât de tare, 
că aproape mă sufocam, iar mâinile îmi 
înghețaseră, însă mintea îmi gonea nebunește. 

Ce s-ar fi întâmplat dacă el începea să tipe? Ar fi 
izbucnit cel mai cumplit scandal, fie că aș fi reușit 
să explic ceea ce făceam, fie că nu. Dacă n-aş fi 
reuşit... teama s-a răspândit în mine ca un val rece. 
Puțin lipsise să fiu arsă pe rug pentru vrăjitorie 
cândva, şi o dată îmi fusese de ajuns. 

Am simțit o mișcare uşoară lângă labele 
picioarelor şi mi-am dat seama că Jamie se 
ghemuise în umbrele adânci de sub masă. Lumina 
felinarului era destul de puternică, dar limitată; 
eram învăluită de întuneric până la brâu. Wylie nu- 
l văzuse pe Jamie. Am întins un picior și l-am atins 
uşor, îndemnându-l să stea liniştit. 

Am făcut un efort să-i zâmbesc lui Phillip 
Wylie, deşi inima dădea să-mi sară din piept. Mi- 
am înghiţit cu greu nodul din gât şi am spus primul 
lucru care mi-a venit în minte, care s-a întâmplat 
să fie: 

— Bună seara. 

Wylie şi-a umezit buzele. Nu era nici pudrat, 
nici împodobit cu vreo aluniţă, ci alb ca un cearșaf 
din muselină. 

— Doamnă... Fraser, a rostit el şi a înghiţit iar 
în sec. Aş... aş vrea să ştiu ce faceţi. 

Aş fi crezut că asta era cât se poate de clar; 
probabil că întrebarea lui se referea la motivele 
pentru care o făceam — și nu aveam deloc intenția 
de a intra în astfel de detalii. 

— Nu te priveşte, am răspuns crispată, 
recăpătându-mi oarecum tupeul. Ce faci dumneata 
bântuind peste tot în miez de noapte? 

Evident, fusese o întrebare potrivită, pentru că 
expresia de pe faţa lui a trecut imediat de la groază 
pură la precauţie. A făcut o mișcare bruscă din cap, 
ca şi cum ar fi vrut să se întoarcă pentru a se uita 
peste umăr. S-a oprit la jumătatea mișcării, dar 
ochii mei i-au urmărit direcţia privirii. În spatele 
său, în întuneric, se afla un bărbat; unul înalt, care 
a făcut un pas înainte, și faţa i-a lucit slab în 
lumina felinarului. Ochii îi sclipeau sardonic, verzi 
ca agrişele. Stephen Bonnet. 

— Dumnezeule mare! am exclamat. 

Apoi s-a petrecut o serie de lucruri: Jamie a 
țâşnit de sub masă cu un şuierat ca al unei cobre 
care atacă, Phillip Wylie a făcut un salt înapoi din 
uşă, scoțând un strigăt de uimire, iar felinarul s-a 
prăbuşit din cui pe podea. Am simțit un miros 
puternic de ulei şi de brandy, s-a auzit un sfârâit ca 
de cuptor care se încinge, iar giulgiul mototolit a 
început să ardă la picioarele mele. 

Jamie dispăruse; au răzbătut strigăte din 
întunericul de afară, dar şi sunet de paşi alergând 
pe aleea de cărămizi. Am lovit cu picioarele pânza 
aprinsă, dorind să sting flăcările. 

Apoi m-am răzgândit. M-am repezit la masă şi 
am răsturnat-o. Am ridicat giulgiul aprins și l-am 
aşezat peste cadavru şi masă. Podeaua şopronului 
era presărată cu rumeguș în strat gros, care deja 
ardea în unele locuri. Am izbit cu piciorul în 
felinarul sfărâmat, azvârlindu-l spre scândurile 
uscate ale peretelui şi răspândind astfel restul de 
ulei, care s-a aprins imediat. 

Am auzit țipete dinspre grădina bucătăriei, voci 
care strigau după ajutor; trebuia să ies de acolo. Cu 
mâinile pline de sânge, mi-am luat geanta și am 
fugit în noapte, ținând strâns în pumn dovada. Era 
singurul lucru cert în haosul care urmase. Nu 
aveam habar ce se petrecea, ori ce se va întâmpla 
în continuare, dar măcar știam cu siguranță că 
avusesem dreptate. Betty fusese asasinată. 


În grădina bucătăriei erau două servitoare 
agitate, trezite de zgomote. Priveau în jur la 
întâmplare, strigându-se una pe alta, dar, cum nu 
exista altă lumină decât cea a lunii la apus, oricui 
i-ar fi fost uşor să se ascundă în întuneric şi să se 
strecoare printre ele. 

Deocamdată nimeni nu venise dinspre casa 
mare, însă strigătele și flăcările aveau să atragă 
atenția tuturor cât de curând. M-am ghemuit, 
hpindu-mă de perete, în umbra unei ramuri uriașe 
de zmeur, moment în care poarta s-a deschis brusc 
şi alți doi sclavi au apărut în viteză dinspre grajd, 
pe jumătate îmbrăcaţi şi vorbind incoerent, răcnind 
ceva despre cai. Mirosul de ars plutea greu în aer 
şi, fără îndoială, ei crezuseră că incendiul se 
produsese în grajduri sau în apropierea lor. 

Inima îmi bătea atât de tare, încât o simţeam ca 
un pumn. Am avut o viziune neplăcută a inimii 
flasce pe care tocmai o ţinusem în mână și a felului 
în care arăta acum a mea — un nod roşu-închis din 
muşchi alunecoşi, pulsând şi vibrând, bătând 
nebunește în spațiul său îngust dintre plămâni. 

Plămânii nu îmi funcționau nici pe departe la fel 
de bine ca inima; respiram scurt şi greoi, cu 
gâfâieli, pe care am încercat să mi le controlez din 
teama de a nu fi descoperită. Ce s-ar fi întâmplat 
dacă cineva ar fi târât cadavrul profanat al lui 
Betty din șopron? Nimeni nu ar ști cine se făcea 
răspunzător pentru mutilare, însă descoperirea ar 
da naştere celui mai cumplit scandal, după care ar 
fi urmat zvonuri nebuneşti și isterie publică. 

Acum se vedea o strălucire deasupra peretelui 
îndepărtat al grădinii bucătăriei; acoperişul 
şopronului începea să ardă, luciul focului apărând 
în linii subțiri și sclipitoare pe măsură ce stinghiile 
din lemn de pin începeau să fumege şi să se 
încovoaie. 

Sudoarea mă gâdila după urechi, dar am respirat 
ceva mai uşurată când am văzut sclavii stând la 
poartă ghemuiţi laolaltă ca o siluetă înspăimântată. 
Desigur, nimeni nu va încerca să stingă incendiul, 
care se înteţise. Singurele locuri apropiate în care 
se găsea apă erau Jgheaburile cailor; până când 
oamenii aduceau găleți, şopronul va fi pe jumătate 
scrum. lar în apropiere nu exista nimic care să 
poată lua foc. Era cel mai bine să plec de acolo. 

Fumul se învârtejea tot mai iute înălțându-se 
spre cer. Știind ce se afla în şopron, era mult prea 
lesne să-mi imaginez forme spectrale în unduirile 
transparente ale flăcărilor. Apoi focul a străpuns 
acoperișul, iar limbile de foc au luminat fumul de 
dedesubt cu o strălucire frumoasă, ireală. 

Din spatele meu s-a auzit brusc un vaiet strident 
şi m-am tras înapoi, lovindu-mă cu cotul de zidul 
de cărămidă. Phaedre trecuse de poartă, iar Gussie 
şi altă sclavă erau în urma ei. Alerga prin grădină, 
urlând „Mamă!“ în vreme ce cămașa ei albă se 
contura clar în lumina flăcărilor care acum 
izbucneau prin acoperișul șopronului, azvârlind un 
şuvoi de scântei. 

Bărbaţi de lângă poartă au prins-o; femeile s-au 
grăbit să vină lângă ea, întinzând mâinile și 
strigând agitate. Am simţit gust de sânge în gură și 
mi-am dat seama că îmi mușcasem buza de jos. 
Am închis ochii convulsiv, străduindu-mă să nu 
aud strigătele disperate ale lui Phaedre și 
murmurele alternative ale celor care încercau să o 
liniştească. 

M-a cuprins un val uriaş de vinovăţie. Glasul ei 
semăna foarte mult cu al Briannei şi mi-am 
imaginat foarte precis ce ar fi simțit ea dacă trupul 

meu neînsuflețit ar fi ars în şopron. Însă Phaedre ar 
fi trăit lucruri mai groaznice dacă nu aş fi stârnit 
acel incendiu. Mâinile îmi tremurau de frig şi de 
încordare, dar am pipăit pe jos după geantă, pe 
care o scăpasem. 

Îmi simţeam mâinile înţepenite şi dezgustătoare, 
lpicioase de sânge şi de limfă, care se coagulau. 
Nu trebuia — cu niciun chip — să fiu găsită în starea 
asta. Am scotocit în geantă cu mâna liberă și am 
scos pe pipăite un borcan, pe care de obicei îl 
foloseam pentru a păstra lipitori, şi sticla cu alcool 
diluat și apă pentru spălat. 

Nu vedeam nimic, dar am simțit cum sângele 
uscat crapă şi se cojeşte când mi-am desfăcut 
degetele amorțite şi am curăţat cu grijă ceea ce se 
afla pe mâna mea în borcan. Nu am reușit să apuc 
dopul sticlei cu degetele care îmi tremurau; până la 
urmă, l-am scos cu dinţii și mi-am turnat alcoolul 
peste palmă, spălând reziduurile grăunţoase în 
borcan. 

Oamenii din casă se treziseră; am auzit voci 
venind dintr-acolo. Ce se întâmpla? Unde era 
Jamie-— și unde erau Bonnet şi Phillip Wylie? 
Jamie nu fusese înarmat decât cu o sticlă de apă 
sfințită; dar ceilalti? Nu auzisem nicio 
împuşcătură, însă pumnalele nu scoteau zgomote. 

Mi-am clătit grăbită mâinile cu restul lichidului 
din sticlă şi mi le-am șters pe căptuşeala închisă la 
culoare a mantiei, pe care nu se puteau vedea 
petele. Oamenii alegau de colo până colo prin 
grădină, iar umbrele lor treceau de-a lungul aleilor 
ca niște fantome, doar nişte picioare, văzute din 
ascunzişul meu. De ce nu făceau zgomot? Erau 
chiar oameni ori erau umbre trezite de sacrilegiul 
pe care îl comisesem? 

Apoi o siluetă a slobozit un strigăt; o alta i-a 
răspuns. Mi-am dat seama ca prin ceață că oamenii 
care alergau nu scoteau niciun sunet pe aleile din 
cărămidă pentru că erau desculți şi mie îmi țiuiau 
urechile. Simţeam sudoarea rece şiroindu-mi pe 

față, iar mâinile îmi erau mai amorțite decât ar fi 
fost normal din cauza frigului. 

Proastă mai eşti, Beauchamp, mi-am spus. O să 
leşini. Aşază-te! 

Cred că am reușit să fac asta, pentru că mi-am 
revenit câteva momente mai târziu, întinsă în 
țărână, sub ramurile de zmeură, pe jumătate 
rezemată de perete. Grădina bucătăriei părea deja 
plină de oameni; siluetele palide ale oaspeţilor şi 
ale servitorilor se buluceau, nedeslușite ca ale unor 
stafui, în cămăşile lor. 

Am aşteptat preț de câteva răsuflări, ca să fiu 
sigură că mi-am revenit, apoi m-am chinuit să mă 
ridic în picioare şi, cu geanta în mână, am ieşit pe 
poteca întunecată. 

Prima persoană pe care am văzut-o a fost 
maiorul MacDonald, care stătea pe alee şi urmărea 
cum arde şopronul, iar peruca lui albă lucea în 
lumina incendiului. L-am prins de un braţ, ceea ce 
l-a speriat grozav. 

— Ce se întâmplă? am rostit, fără să mă mai 
deranjez să-i cer scuze. 

— Unde e soţul dumneavoastră? a întrebat el în 
acelaşi timp, privind în jur după Jamie. 

— Nu ştiu, am răspuns, ceea ce reprezenta 
adevărul gol-goluţ. Şi eu îl caut. 

— Doamnă Fraser! Sunteţi bine, scumpă 
doamnă? 

Lordul Stanhope a apărut pe neașteptate lângă 
mine, arătând ca un ou fiert însuflețit, în cămașa sa 
de noapte, cu creştetul uimitor de rotund și de alb 
fără perucă. 

L-am asigurat că mă simţeam bine, lucru care 
deocamdată era adevărat. Abia după ce l-am văzut 
pe Stanhope și am observat că mai toți gentlemenii 
prezenți erau într-o stare asemănătoare în ceea ce 
priveşte ținuta, mi-am dat seama că maiorul era 
îmbrăcat complet, începând cu peruca şi terminând 
cu pantofii încătărămaţi. Pesemne că expresia mea 
s-a schimbat când m-am uitat la el, căci l-am văzut 

ridicând din sprâncene şi măsurându-mă din cap 
până în picioare, remarcând că şi eu aveam părul 
prins şi eram încălțată. 

— Am auzit strigăte de „Foc!“ şi m-am gândit 
că ar putea fi cineva rănit, am rostit cu răceală, 
ridicându-mi geanta. Am adus trusa medicală. E 
toată lumea teafără, ce părere aveţi? 

— Din câte ştiu... a început MacDonald, după 
care, alarmat, a făcut un pas înapoi. 

M-a prins de braţ şi m-a tras şi pe mine în spate. 
Acoperişul a cedat cu un sunet amintind de un 
oftat adânc, iar scânteile au zburat spre cer, căzând 
ca o jerbă peste mulțimea strânsă în grădină. 

Toţi au icnit şi au tipat, retrăgându-se. A urmat 
una dintre acele pauze scurte şi inexplicabile când 
o mulțime întreagă amuţeşte brusc. Focul încă 
ardea, producând un sunet ca de hârtie mototolită, 
însă dincolo de zgomotul lui am auzit un strigăt 
venind de departe. Era glasul unei femei, 
sfredelitor și întrerupt, însă puternic şi încărcat de 
furie. 

— Doamna Cameron! a exclamat Stanhope, 
însă maiorul pornise deja în goană spre casă. 


53 


A cari FRANCEZULUI 


Am găsit-o pe Jocasta Cameron Innes în camera 
ei, pe scaunul de lângă fereastră, îmbrăcată doar în 
cămașă, legată de mâini şi de picioare cu fâşii 
rupte dintr-un cearşaf şi cu faţa vânătă de furie. Nu 
am avut vreme s-o examinez, pentru că Duncan 
Innes, purtând doar cămașa de noapte, zăcea întins 
pe podea, în apropierea căminului. 

M-am repezit spre el şi am îngenuncheat 
imediat, căutându-i pulsul. 

— E mort? 

Maiorul s-a uitat peste umărul meu, dovedind 
mai mult curiozitate decât compasiune. 

— Nu, i-am răspuns scurt. Scoateţi oamenii de 
aici, vă rog. 

Încăperea era înţesată de oaspeţi și de servitoare, 
toți exprimându-și surprinderea către Jocasta, abia 
eliberată din legături, protestând, speculând şi, în 
general, făcându-se de tot râsul. Maiorul a clipit 
auzindu-mi tonul care nu admitea refuz, dar s-a 
retras fără să comenteze ca să rezolve situația. 

Duncan era în viață, iar o examinare de rutină 
m-a lămurit că nu avea nicio vătămare gravă, cu 
excepția unui cucui mare înapoia unei urechi; era 
evident că fusese lovit cu sfeşnicul din argint care 
se afla alături de el pe podea. Cu degetul mare, 1- 
am ridicat pleoapele pe rând ca să-i cercetez 
pupilele. Le-am văzut holbate la mine, sticloase, 
dar nu dilatate în mod anormal. Deocamdată, era 
bine. 

În spatele meu, maiorul şi-a folosit priceperea 
de militar, dând ordine cu glas puternic, de parcă s- 
ar fi aflat pe un teren de paradă. Dar, cum 
majoritatea celor prezenți nu erau soldaţi, 
eforturile lui nu au avut decât un efect limitat. 

Jocasta Cameron a avut mai mult succes. 
Ehberată din legături, a traversat camera cu paşi 
nesiguri, rezemându-se greu de braţul lui Ulysses, 
despărțind mulțimea precum valurile Mării Roșii. 

— Duncan! Unde e soţul meu? a întrebat ea, 
întorcându-şi capul într-o parte și în alta, cu ochii 
orbi aruncând flăcări. 

Oamenii s-au tras din calea ei, astfel că ea a 
ajuns lângă mine în câteva clipe. 

— Cine-i acolo? 

A descris un semicerc prin aer, cu o mână, 
căutând să se orienteze. 

— Sunt eu, Claire. 

Am întins mâna ca să o ating pe a ei, 
îndrumând-o spre mine. Avea degetele reci şi 
tremurânde şi urme roşietice la încheieturi, acolo 
unde fusese legată. 

— Nu vă îngrijoraţi, cred că Duncan îşi va 
reveni curând. 

A întins mâna să pipăie chiar ea şi i-am condus 
degetele spre gâtul lui Duncan, așezându-le peste 
vena mare pe care o vedeam pulsând pe o latură a 
gâtului. A scos o uşoară exclamație și s-a aplecat 
înainte, punându-și ambele mâini pe faţa lui şi 
pipăindu-i chipul cu o tandrețe încărcată de 
îngrijorare care m-a impresionat mult, pentru că 
era în contradicție cu purtarea ei de obicei 
autoritară. 

— L-au lovit... e rănit grav? 

— Nu cred, am asigurat-o eu. Doar o lovitură în 
cap. 

— Eşti sigură? 

S-a încruntat, cu faţa întoarsă spre mine, iar 
nările ei sensibile au fremătat. 

— Simt miros de sânge. 

Oarecum şocată, mi-am dat seama că, deşi 
mâinile îmi erau aproape curate, sub unghii mai 
aveam sânge de la autopsia improvizată. Mi-am 
reprimat impulsul de a-mi strânge mâinile pumn și 
am murmurat discret. 

— Cred că eu miros a sânge; mi-a venit ciclul. 

Maiorul MacDonald se uita curios în direcția 
noastră; oare o auzise? 

În dreptul uşii s-a creat agitaţie, şi m-am răsucit. 
Spre imensa mea ușurare, era Jamie. Avea părul 
vâlvoi, haina ruptă şi se putea lăuda cu ceea ce 
părea a fi începutul unei vânătăi sub ochi, dar în 
rest părea teafăr. 

Cred că senzația de ușurare mi se citea pe față, 
pentru că expresia lui sumbră s-a îndulcit puțin şi a 
dat din cap spre mine când privirile ni s-au întâlnit. 
Apoi, văzându-l pe Duncan, trăsăturile 1 s-au 
înăsprit din nou. S-a lăsat în genunchi lângă mine. 

— N-are nimic, am zis, înainte ca el să mă 
întrebe. Cineva l-a lovit în cap și apoi a legat-o pe 
mătușa ta. 

— Da? Cine? 

I-a aruncat o privire Jocastei, apoi a pus mâna 
pe pieptul lui Duncan, ca şi cum ar fi vrut să se 
convingă că acesta încă respira. 

— N-am nici cea mai vagă idee, i-a răspuns ea 
crispată. Dacă aș fi avut, aş fi trimis oameni să-i 
caute pe răufăcători. 

Şi-a strâns buzele într-o linie subțire şi, la 
gândul atacatorilor, faţa i s-a împurpurat iar. 

— Nu i-a văzut nimeni pe nemernici? 

— Nu cred, mătușă, i-a răspuns calm Jamie. Cu 
atâta agitație în casă, nimeni n-ar şti ce să caute, 
nu? 

M-am uitat la el şi am ridicat o sprânceană în 
semn de întrebare mută. Ce voia să spună cu asta? 
Bonnet reușise să fugă? Pentru că era limpede că 
Bonnet dăduse buzna în camera Jocastei; cu 
agitație sau fără, nu puteau exista mai mulți 
criminali violenţi liberi în aceeași noapte într-un 
loc precum River Run. 

Jamie a scuturat scurt din cap. A aruncat o 
privire spre mâinile mele, a văzut sânge sub unghii 
şi a ridicat şi el o sprânceană. Descoperisem ceva? 
Avusesem suficient timp ca să fiu sigură? Am dat 
afirmativ din cap şi m-am înfiorat; da, ştiam. 

Omor, am format eu cuvântul din buze. 

El m-a strâns imediat de braţ ca să mă 
liniștească şi a aruncat o privire peste umăr; 
maiorul reușise în cele din urmă să împingă pe 
toată lumea pe coridor; trimisese servitoarele să 
aducă băuturi şi întăritoare, un grăjdar până la 
şeriful din Cross Creek, pe bărbaţi să caute pe 
domeniu posibili răufăcători, iar pe doamnele 
tulburate şi nedumerite, în salonul de la parter. A 
închis ușa cu fermitate în urma lor, apoi s-a 
apropiat rapid de noi. 

— Să-l aşezăm în pat? 

Duncan începea să se miște şi să geamă. A tuşit 
şi s-a înecat puţin, dar, din fericire, nu a vărsat. 
Jamie şi maiorul MacDonald l-au ajutat să se 
ridice, sprijinindu-i braţele vlăguite cu umerii lor, 

şi l-au condus spre patul mare cu baldachin, unde 
l-au așezat fără a se sinchisi câtuşi de puţin de 
cuvertura din mătase matlasată. 

Cu un vag sentiment atavic de gospodină, i-am 
potrivit o pernă din catifea verde sub cap. Era plină 
cu tărâțe, dar a scârţâit uşor în mâna mea, emanând 
un miros puternic de levănţică. Aceasta era bună în 
cazul durerilor de cap, desigur, dar nu eram 
convinsă că acum ajuta la ceva. 

— Unde este Phaedre? 

Ulysses o condusese pe Jocasta la fotoliul ei, iar 
ea se prăbuşise în adâncul lui moale din piele, 
arătând brusc sleită de puteri și bătrână. Culoarea 
îi dispăruse din obraji odată cu furia, iar părul alb 
îi cădea în şuviţe dezordonate pe umeri. 

— Mătuşă, am trimis-o la culcare. 

Neobservată în toată zarva, Bree apăruse în 
cameră şi nu se lăsase alungată de maior. S-a 
aplecat spre Jocasta şi i-a atins mâna cu 
solicitudine. 

— Nu-ţi face griji; mă ocup eu de dumneata. 

Jocasta a pus mâna peste a Briannei în semn de 
recunoştinţă, dar s-a îndreptat de spate și a părut 
nedumerită. 

— Ai trimis-o la culcare? De ce? Şi ce 
Dumnezeu arde? a întrebat alarmată şi a dat să se 
ridice. Au luat foc grajdurile? 

Vântul își schimbase direcția, iar aerul nopții 
pătrundea printr-un ochi de geam spart, aducând 
un miros greu de fum şi unul slab şi îngrozitor de 
carne arsă. 

— Nu, nu! Grajdurile sunt întregi! Phaedre era 
tulburată, a explicat Bree cu delicateţe. Se pare că 
a ars şopronul de lângă grădina bucătăriei, iar 
cadavrul mamei ei... 

O clipă, pe faţa Jocastei nu s-a citit nimic. Apoi 
Jocasta s-a încordat şi pe chip i-a apărut o expresie 
bizară, o oarecare satisfacție, deşi amestecată şi cu 
o vagă nedumerire. 

Jamie stătea în spatele meu. Evident, a observat 
şi el asta, pentru că l-am auzit mormăind ceva. 

— Mătuşă, ţi-ai mai revenit? 

Ea a întors capul spre el, cu o sprânceană 
ridicată drept răspuns sardonic. 

— M-aş simţi mai bine dacă aş bea un păhărel, a 
spus ea, acceptând cupa pe care Ulysses 1-a aşezat- 
o cu pricepere în mâini. Da, nepoate, mă simt 
destul de bine. Dar Duncan? 

Stăteam pe pat lângă Duncan, ţinându-l de 
încheietură, și simţeam cum revenea treptat la 
starea de conșştiență, pentru că pleoapele îi 
zvâcneau uşor, iar degetele îi tresăreau slab în 
palma mea. 

— Își revine, am asigurat-o. 

— Dă-i nişte brandy, Ulysses, a poruncit 
Jocasta, dar eu l-am oprit pe majordom cu o 
clătinare din cap. 

— Încă nu. Se va îneca. 

— Mătușă, te simți în stare să ne spui ce s-a 
întâmplat? a întrebat-o Jamie, oarecum încordat. 
Ori va trebui să aşteptăm până îşi revine Duncan? 

Jocasta a oftat, închizând ochii o clipă. Se 
pricepea la fel de bine ca toți cei din neamul 
MacKenzie să ascundă ce gândea, însă, în cazul de 
față, era limpede că gândea şi încă era furioasă. Cu 
vârful limbii a atins un punct dureros din colţul 
gurii, şi mi-am dat seama că fusese nu doar legată 
de mâini și picioare, ci i se pusese și căluş. 

L-am simțit pe Jamie în spatele meu, clocotind 
de mânie. Fiind aproape de el, l-am auzit bătând 
darabana pe un stâlp al patului cu degetele rigide. 
Deşi doream să aud povestea Jocastei, țineam mai 
mult să rămân singură cu Jamie, ca să-i spun ce 
descoperisem şi să aflu ce se petrecuse în bezna 
din grădina bucătăriei. 

Din holul casei am auzit voci murmurate; nu se 
împrăştiaseră toți oaspeţii. Am surprins frânturi de 
fraze: „Arsă complet, n-au mai rămas decât 
oasele“,  „Furată? Nu  ştiu...“,  „,„Verificăm 

grajdurile“, „Da, a ars complet...“ M-au trecut 
fiori şi l-am strâns de mână pe Duncan, zbătându- 
mă să lupt împotriva panicii pe care nu o 
înțelegeam. Pesemne că arătam ciudat, pentru că 
Bree a spus încet: „Mamă.“ Se uita la mine, 
încruntată de îngrijorare. Am încercat să îi 
zâmbesc, dar mi-am simţit buzele înțepenite. 

Jamie şi-a așezat mâinile mari și calde pe umerii 
mei. Fără să-mi dau seama, îmi tineam respirația; 
la atingerea lui, am scăpat un icnet scurt şi am 
reînceput să respir. Maiorul MacDonald s-a uitat 
curios la mine, dar atenţia 1-a fost atrasă imediat de 
Jocasta, care a deschis ochii şi a întors capul în 
direcția lui. 

— E maiorul MacDonald, da? 

— Sluga dumneavoastră, doamnă. 

Maiorul a făcut automat o plecăciune, uitând — 
lucru care li se întâmpla mai tuturor — că ea nu îl 
putea vedea. 

— Domnule maior, vă mulțumesc pentru 
serviciile aduse. Eu şi soțul meu vă rămânem 
profund îndatorați. 

Maiorul a scos un sunet prin care respingea 
mulțumirile. 

— Nu, nu, a insistat ea, îndreptându-se de spate 
şi dându-și părul peste cap cu o mână. Aţi 
întâmpinat necazuri din pricina noastră şi nu dorim 
să mai profităm de amabilitatea dumneavoastră. 
Ulysses, condu-l pe domnul maior în salon și 
oferă-i ceva de băut. 

Majordomul s-a înclinat supus-— am observat 
abia acum că purta cămașă de noapte peste 
pantalonii fără centură, dar își pusese peruca — şi l- 
a condus pe maior cu hotărâre spre ușă. 
MacDonald a părut ridicol de surprins şi destul de 
nemulțumit că era expediat în mod civilizat şi mi-a 
fost limpede că intenționa să rămână pentru a auzi 
toate amănuntele sângeroase. Totuşi, nu a găsit 
nicio modalitate elegantă de a se opune, astfel că a 

salvat situația cum a putut, făcând o plecăciune 
demnă şi luându-și rămas-bun. 

Panica începuse să se stingă, la fel de enigmatic 
cum apăruse. Mâinile lui Jamie radiau o căldură 
care părea să se răspândească prin corpul meu și 
am început să respir uşor. Am reuşit să îmi îndrept 
atenția asupra pacientului meu, care deschisese 
ochii, deși lăsa impresia că regreta asta. 


— Au, mo cheann”! 

Duncan a strâns din pleoape pentru a-şi feri 
ochii de lumina lămpii, concentrându-și privirea 
asupra feței mele, apoi ridicând-o spre Jamie, aflat 
în spatele meu. 

— Mac Dubh — ce s-a întâmplat? 

Jamie a luat o mână de pe umărul meu și l-a 
strâns pe Duncan de brat. 

— Nu te frământa, a charaid. 

A aruncat o privire cu subînțeles spre Jocasta. 

— Soția ta o să ne povestească ce s-a întâmplat. 
Nu-i aşa, mătuşă? 

A rostit apăsat „nu-i aşa“, iar Jocasta, pusă greu 
la încercare, a strâns din buze, a oftat şi s-a aşezat 
dreaptă, resemnată la gândul neplăcut de a trebui 
să facă o serie de confidente. 

— Mai este cineva aici în afară de cei din 
famile? 

După ce a primit asigurări că nu, a dat din cap şi 
a început. 

Îşi trimisese afară servitoarea şi era pe punctul 
de a se culca, a povestit ea, când uşa dinspre hol s- 
a deschis brusc şi au intrat, după aprecierea ei, doi 
bărbaţi. 

— Sunt sigură că nu a fost doar unul- le-am 
auzit paşii şi respirațiile, a continuat Jocasta, 
încruntându-se concentrată. Poate erau trei, dar nu 
cred. Însă doar unul dintre ei a vorbit. Cred că 
celălalt era cineva cunoscut mie, pentru că a stat 
departe, cam la capătul încăperii, ca şi cum s-ar fi 
temut că îl voi recunoaşte într-un fel sau altul. 

Bărbatul care îi vorbise era un necunoscut; avea 
convingerea că nu-i mai auzise glasul până atunci. 

— Era irlandez, a precizat ea, şi Jamie m-a 
strâns mai tare de umăr. Cu o vorbire destul de 
aleasă, dar nu era gentleman, în niciun caz. 

Nările i-au fremătat puţin de dispreţ exprimat 
fără să-şi dea seama. 

— Nu, nici pe departe, a spus Jamie în surdină. 

Bree  tresărise uşor la auzul cuvântului 
„irlandez“, dar pe faţa ei nu a apărut decât o uşoară 
încruntare în timp ce asculta. 

Irlandezul se purtase politicos, dar făcuse niște 
cereri directe; voia aurul. 

— Aurul? 

Duncan fusese cel care rostise cuvântul, dar 
întrebarea apăruse pe chipurile tuturor. 

— Ce aur? Nu avem bani în casă, doar câteva 
lire şi nişte proclamation money. 

Jocasta a strâns tare din buze. Însă nu avea 
încotro, mai ales acum. A scos un soi de mârâit din 
gât, un protest mut pentru că era silită să dezvăluie 
un secret pe care îl păstrase multă vreme. 

— Aurul francezului, a spus ea brusc. 

— Poftim? s-a mirat Duncan. 

Şi-a atins cu delicateţe umflătura din spatele 
urechii, ca și cum ar fi fost convins că lovitura îi 
afectase auzul. 

— Aurul francez, a repetat Jocasta, enervată. 
Trimis înainte de Culloden. 

— Înainte de... a început Bree, făcând ochii 
mari, dar Jamie a întrerupt-o. 

— Aurul lui Ludovic, a rostit el încet. La asta te 
referi, mătuşă? Aurul Stuarților? 

Jocasta a scos un mic hohot de râs, dar fără 
veselie. 

— Asta a fost cândva. 

A tăcut ascultând. Vocile se îndepărtaseră de 
uşă, dar încă se auzeau zgomote dinspre hol. 
Jocasta s-a întors spre Bree şi a făcut semn spre 
ușă. 

— Du-te să vezi dacă trage cu ochiul cineva pe 
gaura cheii, fetiţo. Doar n-am păstrat tăcerea 
douăzeci şi cinci de ani ca secretul să ajungă acum 
la urechile întregului comitat. 

Bree a deschis uşa, s-a uitat afară, apoi a închis- 
o, anunțând că nu era nimeni. 

— Prea bine. Vino, aici, fetiţo. Stai lângă mine. 
Ba nu- adu-mi întâi caseta pe care ţi-am arătat-o 
ieri. 

Părând mai mult decât nedumerită, Bree s-a dus 
în odăița de alături şi s-a întors cu o casetuță 
îmbrăcată în piele neagră, uzată. A pus-o în poala 
Jocastei şi s-a aşezat pe un scăunel lângă mătușa 
ei, aruncându-mi o privire care îi trăda profunda 
îngrijorare. 

Începeam să mă simt eu însămi din nou, deşi un 
ecou slab al acelei spaime ciudate îmi stăruia în 
oase. Am dat liniştitor din cap către Bree şi m-am 
aplecat să-i dau lui Duncan o înghiţitură de brandy 
îndoit cu apă. Acum știam că este vechea suferință. 
Fraza auzită mai devreme din întâmplare; aceleași 
cuvinte pe care o fetiță le auzise şoptite cândva în 
camera alăturată de necunoscuţi care veniseră să 
anunțe că mama ei nu se va mai întoarce, că 
murise. Un accident; o prăbuşire; foc. Arsă până la 
oase, spusese acea voce, încărcată de spaimă. Arsă 
până la oase, şi disperarea unei fiice părăsite 
pentru totdeauna. Mi-a tremurat mâna, iar un 
firicel din lichidul tulbure s-a scurs pe bărbia lui 
Duncan. 

Dar asta s-a petrecut demult şi în altă ţară, m-am 
gândit eu, întărindu-mă în fața avalanșei amintirii. 

Şi, pe de altă parte... 

Jocasta şi-a golit cupa, a lăsat-o jos cu un bufnet 
slab şi a deschis caseta din poală. În ea s-a aprins o 
strălucire de aur şi diamante și Jocasta a scos o 
baghetă subțire din lemn pe care se aflau trei inele. 

— Am avut cândva trei fiice, a spus ea. Trei 
fete. Clementina, Seonag şi Morna. 

A atins unul dintre inele, o bandă lată, 
împodobită cu trei diamante. 

— Acesta a fost pentru fetele mele; Hector mi l- 
a dat când s-a născut Morna. Era a lui— știți că 
Morna înseamnă „iubită“? 

A ridicat cealaltă mână din casetă şi a întins-o, 
căutând prin aer. A atins obrazul lui Bree, iar ea i-a 
luat mâna, cuibărind-o între palmele sale. 

— Am avut câte un copil din fiecare căsătorie. 

Degetele lungi ale Jocastei au pipăit cu grijă, 
atingând pe rând fiecare inel. 

— Clementina a fost a lui John Cameron; cu el 
m-am căsătorit când eram doar o copilă; am avut-o 
la şaisprezece ani. Seonag a fost copila lui Hugh 
cel Negru — era brunetă ca tatăl ei, dar avea ochii 
fratelui meu Colum. 

A întors ochii orbi spre Jamie o clipă, după care 
şi-a înclinat capul şi a atins din nou inelul cu trei 
diamante. 

— lar apoi, Morna, ultimul meu copil. Avea 
doar şaisprezece ani când a murit. 

Fața bătrânei era mohorâtă, însă linia gurii i s-a 
înmuiat când a rostit numele fetelor pe care le 
pierduse. 

— Îmi pare rău, mătuşă, a spus Bree cu glas 
reținut. 

A plecat capul şi a sărutat degetele mâinii 
marcate de vârstă. Jocasta şi-a încordat puţin 
mâna în semn de acceptare, dar nu s-a lăsat 
distrasă de la firul poveşti. 

— Hector Cameron mi l-a dat pe acesta, a spus 
Jocasta, atingând inelul. Şi el le-a ucis pe toate. 
Copilele mele, fiicele mele. Le-a ucis pentru aurul 
francezului. 

Șocul produs de afirmația ei mi-a tăiat 
răsuflarea şi am simţit un gol în stomac. L-am 
simțit pe Jamie încremenind în spatele meu şi am 
văzut ochii injectați ai lui Duncan mărindu-se. 
Brianna nu şi-a schimbat expresia. A închis ochii 

un moment, dar a continuat să țină între palme 
mâna cu degete lungi şi osoase. 

— Mătușă, ce li s-a întâmplat? a întrebat ea 
încet. Spune-mi. 

Jocasta a rămas tăcută câteva momente. Parcă ar 
fi fost doar ea în cameră; nu se auzea niciun sunet 
în afara sfârâitului produs de ceara de albine care 
ardea şi de şuieratul uşor astmatic al respirației ei. 
Spre surprinderea mea, a vorbit din nou, dar nu i s- 
a adresat Briannei. A înălţat capul şi s-a întors din 
nou spre Jamie. 

— Aşadar, tu ştii despre aur, a mhic mo 


pheathar? a rostit ea. 

Chiar dacă întrebarea i s-a părut ciudată, Jamie 
nu s-a trădat, ci a răspuns calm. 

— Am auzit câteva ceva, a zis el, ocolind patul 
ca să se aşeze lângă mine, mai aproape de mătuşa 
lui. S-a răspândit un zvon în Highlands, după 
Culloden. Ludovic va trimite aur, se vorbea, pentru 
a-l ajuta pe vărul lui în acea luptă sfântă. Şi apoi s- 
a spus că aurul sosise, însă nu l-a văzut nimeni. 

— Eu l-am văzut. 

Gura mare a Jocastei, foarte asemănătoare cu a 
nepotului, s-a lățit brusc într-o grimasă, apoi s-a 
destins. 

— L-am văzut, a repetat ea. Treizeci de mii de 
lire, în lingouri de aur. Am stat lângă ele în noaptea 
în care au ajuns la țărm, aduse cu barca de pe o 
corabie franțuzească. Era în şase cufere mici, 
fiecare dintre ele atât de greu, încât au trebuit 
cărate până la mal doar câte două odată, altfel 
barca s-ar fi scufundat. Fiecare cufăr avea gravat 
pe capac crinul, fiecare era ferecat cu benzi de fier 
şi cu încuietoare, fiecare încuietoare fiind sigilată 
cu ceară roşie, iar ceara purta sigiliul de pe inelul 
regelui Ludovic. Crinul. 

Toţi am oftat la auzul cuvintelor, o expirație 
colectivă de spaimă şi respect. Jocasta a dat rar din 
cap, ochii ei orbi deschizându-se spre imaginile 
din acea noapte de demult. 

— Şi unde a fost adus la țărm, mătuşă? a 
întrebat blând Jamie. 

Bătrâna a dat rar din cap, mai mult pentru sine, 
cu ochii ațintiți spre scena întipărită în amintirea 
el. 

— Pe Innismaraich, a răspuns ea. O insuliță, în 
largul coastei de la Coigach. 

Îmi ţinusem respiraţia. Acum am expirat încet, 
şi ochii mei i-au întâlnit pe ai lui Jamie. 
Innismaraich. Insula oamenilor mării, insula 
mătăsoaselor, asta însemna. Ştiam locul. 

— Trei bărbaţi s-au ocupat de asta, a continuat 
Jocasta. Hector a fost unul dintre ei, fratele meu 
Dougal a fost al doilea-— cel de-al treilea purta 
mască; de fapt, toţi purtau, dar fireşte că eu îi ştiam 
pe Hector şi pe Dougal. Nu-l cunoşteam pe cel de- 
al treilea bărbat şi nici ei nu i-au rostit numele. 
Însă îl cunoşteam pe servitorul lui; un om pe nume 
Duncan Kerr. 

Jamie se încordase puțin la numele lui Dougal, 
dar la al lui Duncan Kerr a încremenit. 

— Au fost prezenți şi servitori? a întrebat el. 

— Doi, a zis Jocasta, şi gura i s-a strâmbat într- 
un zâmbet amar. Bărbatul mascat l-a adus pe 
Duncan Kerr, așa cum am spus, iar fratele meu 
Dougal adusese un om de la Leoch — îi ştiam faţa, 
dar nu şi numele. Hector m-a pus să îl ajut; eram o 
femeie zdravănă şi puternică — la fel ca tine, a 
leannan, a adăugat ea, strângând-o de mână pe 
Brianna. Fram puternică, şi Hector a avut 
încredere în mine ca în nimeni altcineva. Şi eu 
aveam încredere în el — atunci. 

Zgomotele de afară se stinseseră cu totul, dar o 
adiere ce pătrundea prin ochiul de geam spart agita 
draperia, neliniștită ca o fantomă care îşi aude 
numele chemat din depărtare. 

— Au fost trei bărci. Cuferele erau mici, dar atât 
de grele, încât a fost nevoie de două persoane 
pentru a căra unul. Am luat două cufere în barca 
noastră, eu şi Hector, apoi am vâslit spre țărm prin 

ceaţă. Plescăitul vâslelor celorlalte bărci s-a auzit 
tot mai slab, semn că se îndepărtau, apoi s-au 
pierdut în noapte. 

— Când s-a întâmplat asta, mătuşă? a întrebat 
Jamie, privind-o direct în ochi. Când a venit aurul 
din Franţa? 

— Prea târziu, a răspuns ea în şoaptă. Mult prea 
târziu. Blestemat fie Ludovic! a exclamat ea, cu o 
ferocitate neașteptată, îndreptându-se de spate în 
fotoliu. Fie blestemat francezul nemernic și să-i 
putrezească ochii la fel ca ai mei! Când mă 
gândesc ce ar fi putut să fie dacă şi-ar fi respectat 
sângele şi cuvântul! 

Jamie s-a uitat la mine pieziş şi ochii lui i-au 
întâlnit pe ai mei. Prea târziu. Dacă aurul ar fi 
venit mai devreme — când Charles debarcase la 
Glenfinnan ori când a ocupat Edinburgh-ul și a 
stăpânit oraşul câteva săptămâni ca un rege întors — 
ce s-ar fi întâmplat? 

Umbra unui zâmbet trist a apărut pe buzele lui 
Jamie, care s-a uitat la Brianna, apoi iar la mine, în 
ochii săi citindu-se atât întrebare, cât şi răspunsul. 
Ce s-ar fi întâmplat? 

— Era în martie, a continuat Jocasta, revenindu- 
şi după izbucnirea de furie. O noapte înghețată, dar 
limpede ca gheaţa. Am stat pe faleză şi m-am uitat 
spre mare, iar calea lunii arăta ca aurul pe apă. 
Corabia a urmat acea cale aurie, ca un rege spre a 
fi încoronat, și am socotit asta drept un semn. 

A întors capul spre Jamie, iar buzele i s-au 
strâmbat brusc. 

— Atunci mi s-a părut că-l aud râzând, a spus 
ea. Pe Brian cel Negru. Cel care a luat-o pe sora 
mea de lângă mine. l-ar fi stat în fire. Dar el nu era 
acolo; cred că a fost vorba doar de lătratul 
mătăsoaselor. 

M-am uitat la Jamie în timp ce ea vorbea. Nu s- 
a clintit, dar, ca prin farmec, perişorii roșcaţi de pe 
antebraţe s-au ridicat, sclipind ca nişte fire de 
sârmă în lumina lumânării. 

— Nu ştiam că l-ai cunoscut pe tata, a spus el, 
cu oarecare răceală. Dar să lăsăm asta acum, 
mătuşă. Spui că era luna martie? 

Ea a confirmat cu o mişcare din cap. 

— Prea târziu, a repetat ea. Trebuia să vină cu 
două luni înainte, așa a spus Hector. Au existat 
întârzieri... 

Fusese într-adevăr prea târziu. În luna ianuarie, 
după victoria de la Falkirk, o asemenea 
demonstrație de sprijin din partea Franţei ar fi 
devenit hotărâtoare. Însă în martie, armata din 
Highlands se deplasa deja spre nord, întoarsă la 
Derby din încercarea de a invada Anglia. Se 
pierduse şi ultima șansă firavă de victorie, iar 
oamenii lui Charles Stuart mărşăluiau atunci spre 
dezastrul de la Culloden. 

După ce cuferele au ajuns în siguranţă la țărm, 
noii gardieni ai aurului s-au sfătuit ce era de făcut 
cu comoara. Armata se deplasa, iar Stuart, odată cu 
ea; Edinburgh-ul căzuse din nou în ghearele 
englezilor. Nu exista niciun loc sigur în care să fie 
transportată şi nici oameni de încredere cărora să 
le fie predată. 

— Nu au avut încredere în O'Sullivan sau în 
alți din preajma prințului, a explicat Jocasta. 
Irlandezi, italieni... Dougal a spus că nu făcuse 
asemenea eforturi doar pentru ca aurul să fie risipit 
ori furat de străini. 

A zâmbit, dar destul de sumbru. 

— Adică nu voia să riște să-şi piardă încrederea 
de a o fi primit. 

Cei trei gardieni se arătaseră la fel de rezervaţi 
unul față de altul, ca și față de sfetnicii prințului. 
Îşi petrecuseră mai toată noaptea discutând în 
contradictoriu în sala de sus a unui han prăpădit, în 
vreme ce Jocasta și cei doi servitori dormiseră pe 
podea, între cuferele încă sigilate. În cele din 
urmă, aurul fusese împărțit; fiecare dintre bărbaţi 
luase câte două cufere, jurând cu sângele lor să 
păstreze secretul şi să aibă grijă cu credință de 

comoară, aflată în custodie pentru monarhul 
legiuit, regele James. 

— I-au pus şi pe cei doi servitori să jure, a spus 
Jocasta. L-au crestat pe fiecare, iar în lumina 
lumânărilor, picăturile de sânge schpeau mai roşii 
decât ceara sigiliului de pe cufere. 

— Ai jurat şi tu? a întrebat Brianna încet, cu 
ochii țintă la femeia cu păr alb din fotoliu. 

— Nu, eu n-am jurat. Colţurile gurii Jocastei, cu 
buze încă frumos arcuite, s-au ridicat uşor, ca şi 
cum întrebarea ar fi amuzat-o. Dar eram soția lui 
Hector, iar jurământul lui mă lega şi pe mine. 
Apoi... 

Neliniștiţi pentru că se aflau în posesia unei 
asemenea comori, conspiratorii părăsiseră hanul 
înaintea zorilor, înfăşurând cuferele în pături şi 
cârpe pentru a le ascunde. 

— În timp ce coborau ultimul cufăr, au sosit doi 
călători. Venirea lor i-a salvat viața hangiului, 
fiindcă era un loc uitat de lume, şi el fusese 
singurul martor al prezenţei noastre acolo în 
noaptea cu pricina. Cred că Dougal şi Hector nu s- 
ar fi gândit să facă aşa ceva, dar cel de-al treilea 
bărbat voia să-l ucidă pe hangiu; am citit asta în 
ochii lui, în încordarea corpului cât aştepta aproape 
de poalele scării, cu mâna pe pumnal. M-a văzut 
urmărindu-l — chiar mi-a zâmbit pe sub mască. 

— Şi acest al treilea bărbat nu şi-a scos masca 
deloc? a întrebat Jamie. 

Sprâncenele arămii 1 se uniseră ca şi cum, doar 
concentrându-se, ar fi putut să recreeze scena pe 
care Jocasta o vedea cu ochii minții şi să-l 
identifice pe necunoscut. 

Ea a clătinat din cap. 

— Nu. Când şi când, gândindu-mă la acea 
noapte, m-am întrebat dacă l-aş recunoaște, 
presupunând că l-aş vedea. Îmi închipuiam că aş 
putea; era brunet, zvelt, dar avea o putere în el 
precum oţelul unui pumnal. Dacă i-aș fi văzut 
ochii, aș fi fost sigură. Dar acum... 

A ridicat din umeri a neputinţă. 

— Cum să-l recunosc doar după voce? N-aş 
reuşi, după câtă vreme s-a scurs de atunci. 

— Dar nu era nicidecum irlandez, da? 

Încă palid şi cu pielea rece şi umedă, Duncan se 
săltase într-un cot, ascultând atent. 

Jocasta a tresărit puţin, parcă ar fi uitat de 
prezenţa lui. 


— A! Nu, a dhuine“. Era scoţian după vorbă — un 
gentleman din Highlands. 

Duncan și Jamie au schimbat o privire. 

— Un MacKenzie sau un Cameron? a întrebat 
Duncan cu glas slab, iar Jamie l-a aprobat cu o 
mișcare din cap. 

— Ori poate unul din neamul Grant. 

Am înțeles presupunerile rostite de ei cu 
jumătate de glas. Exista— sau mai curând, 
existase — o serie copleşitor de complicată de 
asocieri şi lupte între clanurile din Highlands și 
multe dintre ele nu voiau- nu puteau- să 
coopereze într-o aventură atât de importantă şi 
secretă. 

Colum Mackenzie negociase o alianţă strânsă 
cu neamul Cameron; de fapt, Jocasta făcuse parte 
din respectiva alianță, căsătoria ei cu o căpetenie 
Cameron fiind dovada. Dacă Dougal Mackenzie 
era unul dintre oamenii care aranjase primirea 
aurului francez, iar Hector Cameron fusese altul, 
era aproape sigur că cel de-al treilea bărbat 
aparținea unuia dintre aceste clanuri ori altuia în 
care amândouă aveau încredere. Mackenzie, 
Cameron... sau Grant. lar dacă Jocasta nu îl 
recunoscuse din vedere pe acel bărbat, exista 
posibilitatea ca el să fie din neamul Grant, pentru 
că ea i-ar fi cunoscut pe mai toți șefii clanurilor 
MacKenzie sau Cameron. 

Însă nu aveam timp să analizăm astfel de 
lucruri; povestea nu se sfârşise. 

Conspiratorii se despărțiseră, fiecare plecând în 
drumul lui, fiecare având o treime din aurul 

francez. Jocasta nu ştia ce făcuseră Dougal 
MacKenzie sau bărbatul necunoscut cu cuferele 
lor; Hector Cameron pusese cele două cufere într-o 
groapă din dormitorul lui, o veche ascunzătoare 
făcută de tatăl său pentru a păstra lucruri de 
valoare. 

Hector dorea să-l ţină acolo până când prinţul 
ajungea într-un loc sigur, unde putea să primească 
aurul şi să-l folosească pentru a-și atinge scopurile. 
Însă Charles Stuart era deja fugar și nu găsea un 
loc unde să rămână mai multe luni. Dezastrul a 
intervenit înainte ca el să ajungă la refugiul său din 
urmă. 

— Hector a lăsat aurul — şi pe mine — acasă şi s- 
a dus să se alăture prințului şi armatei lui. Pe data 
de 17 aprilie, spre asfintit, s-a întors acasă, cu calul 
lui în spume. A descălecat şi a lăsat bietul animal 
în grija unui grăjdar, s-a năpustit în casă şi mi-a 
cerut să împachetez toate lucrurile de valoare — 
cauza fusese pierdută, mi-a spus, iar noi trebuia să 
fugim ori să murim alături de Stuarți. 

Cameron era bogat chiar şi așa şi suficient de 
inteligent ca să-şi păstreze trăsura şi caii, în loc să 
le cedeze pentru cauza lui Stuart. Şi îndeajuns de 
şiret ca să nu ia cu sine două cufere cu aurul 
francez când am fugit. 

— A luat trei lingouri de aur dintr-un cufăr şi mi 
le-a dat. Le-am ascuns sub capra trăsurii; el şi 
grăjdarul au dus cuferele undeva în pădure — n-am 
văzut unde le-au îngropat. 

Pe 18 aprilie, la amiază, Hector Cameron s-a 
urcat în trăsură cu soția, fiica lui, Morna, grăjdarul 
şi trei lingouri de aur francez şi a plecat într-o 
goană nebună spre Edinburgh. 

— Seonag era măritată cu stăpânul de la Garth — 
el s-a declarat de timpuriu de partea lui Stuart; a 
fost ucis la Culloden, dar noi nu știam pe atunci, 
desigur. Clementina era deja văduvă și locuia cu 
sora ei la Rovo. 

Jocasta a inspirat adânc, s-a cutremurat slab, 
nedorind să retrăiască evenimentele pe care le 
relata, dar nefiind în stare să reziste ispitei. 

— L-am implorat pe Hector să mergem la Rovo. 
Era la doar şaisprezece kilometri de drumul 
nostru — ne-ar fi trebuit doar câteva ore —, dar el nu 
a vrut să oprească. Nu se putea, a spus el. Era prea 
riscant să pierdem timp mergând după ele. 
Clementina avea doi copii, iar Seonag, unu. Am fi 
fost prea mulți în trăsură; asta ne-ar fi încetinit. 

— Bine, nu le luăm cu noi, am zis eu. Măcar să 
le avertizăm, să le mai vedem o dată. 

A făcut o pauză. 

— Ştiam încotro ne îndreptam- vorbiserăm 
despre asta, dar nu aveam habar că el pregătise 
lucrurile cu mult înainte. 

Hector Cameron fusese iacobit, dar şi un bun 
cunoscător al problemelor umane și nu era omul 
care să-și dăruiască viața unei cauze pierdute. 
Văzând că lucrurile se destrămau şi temându-se de 
un dezastru, depusese mari eforturi pentru a-şi 
pregăti o cale de a fugi. Pusese deoparte câţiva saci 
cu îmbrăcăminte şi lucruri absolut necesare, 
transformase în bani tot ce putuse de pe domeniul 
lui şi, în secret, cumpărase trei traversări pentru 
orice moment, de la Edinburgh până în colonii. 

— Câteodată mă gândesc că nu pot să-l 
condamn, a spus Jocasta, stând dreaptă acum, cu 
părul sclipind în lumina lumânărilor. S-a gândit că 
Seonag nu va pleca fără soţul ei, iar Clementina n- 
ar pune în primejdie viaţa copiilor pe mare. Poate 
avea dreptate. Şi poate n-ar fi contat dacă le 
avertizam. Dar eu ştiam că nu le voi revedea 
vreodată... 

A închis gura şi a înghițit în sec. 

În orice caz, temându-se că e urmărit, Hector 
refuzase să se oprească. Trupele lui Cumberland se 
concentraseră la Culloden, însă existau soldați 
englezi pe drumurile din Highlands, iar ştirea 
despre înfrângerea lui Charles Stuart se răspândea 

ca vălurile de la marginea unei vâltori, deplasându- 
se tot mai iute, într-un vârtej primejdios. 

Lucru pe care familia Cameron l-a descoperit 
peste două zile, aproape de Ochtertyre. 

— O roată a trăsuri s-a desprins, a zis Jocasta 
oftând. Doamne, parcă o văd şi acum 
rostogolindu-se singură la vale. Se frânsese osia și 
nu am avut de ales. Am poposit acolo, lângă drum, 
cât timp Hector şi grăjdarul au muncit cu schimbul 
ca să repare stricăciunea. 

Reparaţia le răpise mare parte din zi; Hector 
devenise tot mai iritat pe măsură ce truda continua, 
iar îngrijorarea lui se transmisese şi celorlalți. 

— Atunci nu ştiam ce văzuse la Culloden, a 
povestit Jocasta. Ştia prea bine că, dacă englezii îl 
prindeau, totul se termina pentru el. Dacă nu l-ar fi 
ucis pe loc, l-ar fi spânzurat ca trădător. 
Transpirase cât a lucrat, dar mai mult de spaimă 
decât de căldură şi de efort. Dar chiar şi aşa... 

A rămas cu buzele strânse un moment, apoi a 
continuat: 

— Aproape că amurgise— era primăvară, iar 
amurgul cobora devreme — când au reuşit să pună 
roata la trăsură, şi toți ne-am suit în ea. Trăsura 
nimerise într-o mică  adâncitură când se 
desprinsese roata; grăjdarul a îndemnat caii pe o 
pantă lungă şi, chiar când am ajuns pe culmea 
dealului, doi oameni cu muschete au răsărit din 
umbre drept în mijlocul drumului. 

Era o companie de soldați englezi, oamenii lui 
Cumberland. Ajungând prea târziu pentru a 
participa la victoria de la Culloden, erau 
entuziasmați de știre, dar nemulţumiţi că nu 
participaseră la bătălie şi gata să se răzbune cât 
mai cumplit pe scoţienii care fugeau. 

Când îi zărise pe soldați, Hector, care de felul 
său gândea repede, se lăsase moale într-un colţ al 
trăsurii, aplecându-și capul şi acoperindu-l cu un 
şal, prefăcându-se că e o babă prăpădită, care 
doarme adânc. Respectând instrucțiunile date de el 

în şoaptă, Jocasta se aplecase pe fereastră, 
pregătită să se dea drept o lady respectabilă care 
călătorea cu fiica şi cu mama ei. 

Soldaţii nu stătuseră s-o asculte. Unul dintre ei 
deschisese uşa trăsurii şi o târâse jos. Cuprinsă de 
panică, Morna sărise după ea, încercând să-și 
smulgă mama din mâinile lui. Alt soldat o prinsese 
pe fată şi o trăsese înapoi, ajungând între Jocasta şi 
trăsură. 

— Încă o clipă, şi aveau să o coboare și pe 
„bunica“ din caleaşcă — și să găsească aurul, ceea 
ce însemna sfârşitul pentru noi toţi. 

Răsunase o împuşcătură şi toți încremeniseră. 
Aplecându-se pe ușa deschisă a caleștii, Hector 
trăsese în soldatul care o ţinea pe Morna — însă la 
amurg lumina era scăzută; probabil că se mişcaseră 
caii, clătinând trăsura. Glonţul o nimerise pe 
Morna drept în cap. 

— Am dat să alerg spre ea, a spus Jocasta cu 
vocea răgușită, pentru că i se uscase gâtul. Am dat 
să alerg spre ea, dar Hector a sărit din caleaşcă și 
m-a prins. Soldaţii rămăseseră pe loc, privind 
năuciți scena. Hector m-a târât înapoi şi i-a strigat 
vizitiului să pornească în goană! 

Şi-a umezit buzele şi a înghiţit nodul din gât. 

— „A murit“, mi-a spus el. A repetat mereu: „E 
moartă, nu mai poți face nimic.“ M-a ţinut strâns 
când, disperată, am vrut să mă arunc din trăsură. 

Încet, Jocasta şi-a desprins mâna dintre degetele 
Briannei; avusese nevoie de sprijin pentru a-şi 
începe povestea, dar nu mai avea nevoie pentru a o 
încheia. A strâns pumnii, apăsându-i de pânza albă 
a cămăşii, parcă vrând să oprească sângerarea unui 
pântec pângărit. 

— Se întunecase, a continuat ea, şi glasul i-a 
sunat detașat. Am văzut lumina incendiilor 
profilându-se pe cer, în nord. 

Soldaţii lui Cumberland se răspândiseră, dând 
foc şi jefuind. Au ajuns la Rovo, unde locuiau 
Clementina şi Seonag împreună cu familiile lor, şi 

au incendiat conacul. Jocasta nu a aflat dacă ele 
muriseră în incendiu ori mai târziu, de foame sau 
îngheţate în primăvara geroasă din Highlands. 

— Aşadar, Hector şi-a salvat viaţa — şi pe a mea, 
atât cât mai valorau ele atunci, a spus ea, încă 
detașată. Şi, desigur, a salvat aurul. 

Degetele ei au căutat din nou inelul şi l-a rotit 
încet pe suportul de lemn, astfel încât pietrele au 
scânteiat în lumina lumânării. 

— Deci aşa, a murmurat Jamie. 

Avea ochii aţintiţi asupra feţei oarbe, urmărind- 
o concentrat. Brusc, mi s-a părut nedrept să o 
privească astfel, aproape ca un judecător, mai ales 
că Jocasta nu putea să răspundă privirii lui şi nici 
măcar să știe cum se uita la ea. L-am atins, iar el 
mi-a aruncat o privire, după care mi-a luat o mână 
şi mi-a strâns-o cu putere. 

Jocasta a lăsat deoparte inelele şi s-a ridicat 
neliniștită, după ce relatase partea cea mai 
nefericită a poveştii. S-a apropiat de bancheta de 
sub fereastră, a îngenuncheat şi a dat draperiile 
deoparte. 

Văzând-o mișcându-se cu atâta precizie, îmi 
venea greu să cred că era oarbă — și totuși, aceea 
era camera ei, locul ei, şi orice lucru era aşezat cu 
scrupulozitatea, astfel ca ea să se poată orienta cu 
uşurinţă. Și-a apăsat palmele de geamul rece, care 
o separa de noapte, și fire de ceaţă albă de condens 
s-au format în jurul degetelor ei ca nişte flăcări 
reci. 

— Hector a cumpărat domeniul cu aurul pe care 
l-am adus cu noi, a spus ea. Pământurile, gaterul, 
sclavii. Trebuie să-i recunosc meritele — deşi tonul 
ei sugera că nu era înclinată să facă asta—, 
valoarea de acum a domeniului se datorează în 
mare parte muncii lui. Dar în primul rând aurului 
cu care a cumpărat ce există aici. 

— Şi jurământul? a întrebat Jamie încet. 

— Ce-i cu el? a replicat ea şi a râs scurt. Hector 
a fost un om practic. Stuarții erau terminaţi; ce 

nevoie aveau ei de aur în Italia? 

— Practic, am repetat eu, surprinzându-mă chiar 
şi pe mine. 

Nu dorisem să vorbesc, dar mi se păruse că 
exista ceva ciudat în felul în care ea rostise 
cuvântul. 

Evident, aşa era. Jocasta s-a întors cu faţa spre 
noi, mai mult spre locul în care stăteam eu. 
Zâmbea, dar am simţit un fior rece pe şira spinării. 

— Da, practic, a încuviinţat ea. Fiicele mele 
muriseră şi el a socotit că nu avea niciun motiv să 
verse lacrimi pentru ele. Nu a dus niciodată vorba 
despre ele şi nu m-a lăsat nici pe mine să vorbesc. 
Fusese cândva un bărbat onorabil și avea să fie din 
nou — lucru nu tocmai uşor aici, dacă ar fi aflat 
cineva. 

A răsuflat; un sunet apăsat, care-i trăda furia 
stăpânită. 

— Îndrăznesc să spun că nimeni de aici nu ştie 
că am fost mamă cândva. 

— Încă eşti, a spus Brianna încet. Ştiu asta. 

Mi-a aruncat o privire, și ochii ei albaştri i-au 
întâlnit pe ai mei, plini de înţelegere. I-am zâmbit, 
dar am simțit usturimea lacrimilor. Da, ştia asta, la 
fel de bine ca mine. 

La fel şi Jocasta; faţa 1 s-a destins un moment, 
furia şi disperarea reînviate fund înlocuite o clipă 
de dor. S-a apropiat încet de Brianna, care încă 
stătea pe scaun, şi a pus o mână pe capul ei. A 
rămas aşa o clipă, apoi mâna a alunecat, iar 
degetele lungi și sensibile au pipăit pomeții 
puternici ai Briannei, buzele mari şi nasul lung şi 
drept, urmele subțiri lăsate de lacrimi pe obrazul 
ei. 

— Da, a leannan, a rostit Jocasta încet. Înţelegi 
ce vreau să spun. lar acum ştii de ce am vrut să-ți 
las domeniul — ție ori celor de un sânge cu tine? 

Jamie a tuşit, intervenind înainte ca Bree să 
poată răspunde. 

— Da, a zis el pe un ton calm. Deci asta i-ai 
spus irlandezului? Nu toată povestea, bineînţeles, 
ci doar că nu ai aici aur? 

Jocasta şi-a retras mâna de pe faţa Briannei şi s- 
a întors spre Jamie. 

— Da, le-am spus. l-am spus. l-am spus că, din 
câte știu, cuferele acelea sunt încă îngropate într-o 
pădure din Scoția. I-am zis că e liber să meargă şi 
să sape acolo, dacă vrea. 

A zâmbit amar în colțul gurii. 

— Nu a fost dispus să te creadă pe cuvânt? 

Jocasta a clătinat din cap şi a strâns din buze. 

— Nu era un gentleman, a repetat ea. N-aş putea 
spune cum s-ar fi terminat totul— pentru că 
stăteam Jos, lângă pat, şi eu țin un pumnal sub 
pernă, nu l-aş fi lăsat să pună mâna pe mine fără să 
îl lovesc. Însă înainte de a întinde mâna după 
pumnal, am auzit pași. 

A arătat spre uşa din apropierea căminului; o 
odăiță ce unea dormitorul ei cu altul — camera care 
fusese a lui Hector Cameron, iar acum era probabil 
a lui Duncan. 

Şi intruşii auziseră paşii; irlandezul şuierase 
ceva spre amicul lui, apoi se îndepărtase de 
Jocasta, mergând spre cămin. Celălalt se apropiase 
de ea din spate şi îi acoperise gura cu mâna. 

— Tot ce vă pot spune este că omul purta o 
beretă trasă pe ochi şi duhnea a băutură, ca şi cum 
ar fi turnat-o peste haine în loc să o bea. 

S-a strâmbat cu dezgust. 

Uşa se deschisese, Duncan intrase, iar irlandezul 
sărise brusc din spatele ușii şi îl lovise în cap cu 
ceva. 

— Nu-mi amintesc nimic, a zis Duncan cu 
tristețe în glas. Venisem să îi spun noapte bună 
domnișoarei — adică soției mele. Ţin minte că am 
pus mâna pe clanţă, şi în clipa următoare am ajuns 
pe podea cu capul spart. 

Şi-a atins cucuiul, apoi s-a uitat la Jocasta cu 
îngrijorare. 

— Te simţi bine, mo chridhe? Ticăloşii nu ti-au 
făcut rău? 

A întins o mână spre ea, apoi, dându-și seama că 
ea nu îl vedea, a încercat să se salte în şezut. S-a 
prăbuşit cu un geamăt înfundat, iar Jocasta, 
auzindu-l, s-a ridicat şi s-a grăbit să ajungă la pat. 

— Sigur că mă simt bine, a răspuns ea 
îmbufnată, pipăind până când i-a găsit mâna. 
Lăsând la o parte tristețea care m-a cuprins la 
gândul că voi rămâne văduvă a patra oară. 

A scos un oftat de exasperare şi s-a aşezat lângă 
el, dându-și peste cap o şuviță care îi căzuse peste 
față. 

— N-aş putea spune ce s-a întâmplat; am auzit 
doar bufnitura şi un geamăt îngrozitor când ai 
căzut. Apoi irlandezul s-a întors la mine, și 
creatura care mă ținea mi-a dat drumul. 

Irlandezul îi spusese politicos că nu credea nicio 
vorbă din afirmaţia ei că la River Run nu exista 
aur. Era convins că aurul se găsea acolo şi, deşi nu 
avea de gând să-i facă rău unei doamne, această 
reținere nu era valabilă în privinţa soțului ei. 

— A zis că, dacă nu-i spun unde e aurul, el şi 
camaradul lui o să-l taie bucăți pe Duncan, 
începând cu degetele de la picioare şi mergând 
spre boaşe, a adăugat Jocasta pe şleau. 

Auzind-o, Duncan, şi aşa palid, s-a albit de tot. 
Jamie i-a aruncat o privire, apoi şi-a îndreptat ochii 
spre Jocasta și şi-a dres glasul. 

— Presupun că nu te-ai îndoit de intenția lui, 
nu? 

— Avea un pumnal foarte ascuţit; l-a trecut 
peste palma mea, ca să-mi arate că vorbea cât se 
poate de serios. 

A desfăcut mâna liberă şi, bineînţeles, o linie cât 
firul de păr trecea prin podul palmei. Jocasta a 
ridicat din umeri. 

— Am socotit că nu puteam permite asta. M-am 
prefăcut că mă codesc, până când irlandezul l-a 
prins pe Duncan de un picior — atunci am început 


232 


să plâng şi am strigat, sperând că mă va auzi 
cineva, dar blestematele de servitoare se culcaseră, 
iar oaspeţii erau prea ocupați să-mi bea whisky-ul 
şi să se tăvălească prin tufișuri şi prin grajduri. 

La ultima remarcă, fața Briannei s-a înroșit 
brusc, devenind stacojie. Lui Jamie nu i-a scăpat 
amănuntul şi a tuşit, evitând să se uite în ochii mei. 

— Da. Şi apoi... 

— Şi le-am spus, în cele din urmă, că aurul e 
îngropat sub podeaua şopronului de lângă grădina 
bucătăriei. 

Expresia de satisfacție a revenit scurtă vreme pe 
chipul ei. 

— M-am gândit că vor da peste cadavru şi asta 
îi va face să şovăie puţin. Până îşi adunau curajul 
ca să sape acolo, speram să găsesc vreo cale să 
scap sau să dau alarma — și asta am şi făcut. 

O legaseră, îi puseseră un căluş în grabă și 
plecaseră spre şopron, amenințând că, dacă vor 
constata că ea îi minţise, se vor întoarce şi vor 
continua ceea ce începuseră. Însă nu se osteniseră 
să-i pună un căluş ca lumea, iar ea reuşise curând 
să şi-l smulgă, apoi spărsese un geam şi strigase 
după ajutor. 

— Cred că imediat ce au deschis uşa şopronului 
şi au văzut moarta, s-au speriat şi au scăpat 
felinarul, și aşa s-a aprins locul. 

A dat din cap cu o satisfacţie sumbră. 

— Un preţ mic. Mi-aş fi dorit să ardă şi ei odată 
cu moarta! 

— Nu crezi că au pus foc dinadins? a întrebat 
Duncan, care părea să se simtă ceva mai bine, dar 
rămăsese pământiu la faţă. Ca să acopere urmele 
de săpătură? 

Jocasta a ridicat din umeri, respingând ideea. 

— La ce bun? Nu găseau nimic acolo şi puteau 
săpa până ajungeau la capătul pământului, că era 
totuna. 

Începuse să se liniştească, iar culoarea firească îi 
revenise în obraji, deşi umerii largi îi erau deja 

căzuţi de epuizare. 

Liniştea s-a lăsat peste noi şi mi-am dat seama 
că de câteva clipe zgomotele de la parter se 
înteţiseră; glasuri de bărbaţi şi pași. Se întorseseră 
diferitele grupuri care plecaseră să cerceteze 
împrejurimile, dar din tonul lor obosit și 
nemulțumit era limpede că nu prinseseră niciun 
suspect. 

Lumânarea de pe masă arsese aproape complet; 
flacăra ei se lungise lângă cotul meu, iar mucul ei 
mai avea doar un centimetru. Una dintre 
lumânările de pe poliţa căminului s-a terminat şi s- 
a stins cu un rotocol de fum mirosind a ceară de 
albine. Jamie s-a uitat mecanic spre fereastră. 
Afară era încă întuneric, dar aspectul nopții se 
schimbase, aşa cum se întâmplă de obicei înainte 
de apariția zorilor. 

Draperiile se mișcau în tăcere şi prin cameră 
circula un aer rece, neliniștit. Apoi s-a mai stins o 
lumânare. Cea de-a doua noapte nedormită lăsase 
urme asupra mea; mă simţeam rebegită de frig, 
amorțită şi parcă fără mâini şi picioare, iar 
diferitele grozăvii pe care le văzusem şi le auzisem 
începeau să se topească în irealitate în mintea mea, 
lăsând în urmă doar un miros puternic de ars, care 
să stea drept mărturie pentru ele. 

Se părea că nu mai era nimic de adăugat sau de 
făcut. Ulysses s-a întors, strecurându-se discret în 
cameră cu un sfeşnic nou şi cu o tavă pe care avea 
o sticlă de brandy şi câteva pahare. Maiorul 
MacDonald a apărut pentru scurtă vreme şi a 
anunţat că nu găsiseră nici urmă de răufăcători. I- 
am consultat iute pe Duncan şi Jocasta, apoi i-am 
lăsat pe Bree şi pe Ulysses să-i ajute să se culce. 

Eu şi Jamie am coborât la parter în tăcere. La 
poalele scării, m-am întors spre el. Era palid, cu 
trăsăturile marcate de extenuare şi arătând de parcă 
ar fi fost sculptate în marmură, cu părul şi barba 
nerasă întunecate în lumina difuză. 

— Se vor întoarce, nu? am întrebat eu încet. 

Luându-mă de cot, a dat afirmativ din cap şi m-a 
condus către scara ce ducea la bucătărie. 

O DISCUȚIE ÎNTRE PATRU OCHI ȘI O PRĂJITURĂ 


Fundcă vremea nu se încălzise suficient, încă 
era folosită bucătăria din pivniţa casei, bucătăria 
de vară fiind rezervată pentru preparate mai 
complicate sau cu mirosuri prea puternice. Stârnite 
de agitația din jur, toate sclavele erau treze şi 
munceau, deși unele păreau gata să se prăbușească 
în cel mai apropiat colțişor pentru a adormi la 
primul prilej care li s-ar fi oferit. Totuși, 
bucătăreasa-şefă era perfect trează și se vedea clar 
că, sub supravegherea ei, nimeni nu va apuca să 
adoarmă. 

Bucătăria era caldă şi primitoare, ferestrele erau 
încă întunecate, pereţii sclipeau roșiatic în lumina 
vetrei, iar mirosurile liniştitoare de supă, pâine 
caldă şi cafea fierbinte invadaseră aerul. M-am 
gândit că era locul ideal pentru a mă aşeza ca să- 
mi revin puţin înainte de a mă târî până în pat, dar 
se vedea limpede că Jamie avea alte idei. 

S-a oprit să discute cu bucătăreasa şi a schimbat 
câteva amabilități cu ea, alegându-se nu doar cu o 
prăjitură cu aluat crocant pe deasupra, presărată cu 
scorţişoară și îmbibată de unt topit, ci şi cu o 
carafă mare cu cafea abia pregătită. Apoi şi-a luat 
rămas-bun, m-a ridicat de pe scaunul pe care mă 
lăsasem moale, cu un aer recunoscător, și am 
plecat de acolo, ieşind în vântul rece al nopții pe 
sfârşite. 

Am trăit un sentiment ciudat de déjà-vu când am 
cotit pe poteca pavată cu cărămizi, care ducea spre 
grajduri. Lumina era la fel ca în urmă cu douăzeci 
şi patru de ore, cu aceleași stele cât vârful de ac, 
stingându-se treptat pe cerul gri-albăstrui. Aceeaşi 
adiere slabă a primăverii ne-a mângâiat, iar pielea 
mi s-a înfiorat amintindu-mi. 

Însă noi mergeam alături, cu paşi rari, nu 
zburam — iar peste amintirile zilei precedente se 
suprapuseseră mirosurile tulburătoare de sânge și 
de carne arsă. Cu fiecare pas pe care îl făceam mă 
simţeam ca şi cum aș fi fost pe punctul de a trece 
de uşile batante ale unui spital, dincolo de care 
bâzâitul slab al tuburilor de lumină fluorescente şi 
mirosul slab de medicamente și dezinfectant aveau 
să mă înghită cu totul. 

— Lipsă de somn, am murmurat pentru mine. 

— O să ai timp destul să dormi, englezoaico, 
mi-a răspuns Jamie şi s-a scuturat scurt, alungând 
starea de oboseală așa cum un câine se scutură de 
apă. Mai avem de făcut câte ceva. 

A trecut în cealaltă mână prăjitura învelită în 
hârtie și m-a prins de un cot cu mâna liberă, pentru 
ca nu cumva, din cauza extenuării, să cad în nas 
drept în stratul de varză. 

Nu era cazul. Voisem să spun doar că lipsa de 
somn îmi dădea ușoara senzație halucinantă că mă 
aflam din nou într-un spital. Ani întregi, ca intern, 
rezident şi mamă, lucrasem schimburi lungi în 
care nu dormisem deloc, învățând să funcţionez — 
şi încă bine — în ciuda stării de epuizare. 

Aceeaşi senzaţie se insinua în mine acum, când 
am trecut din starea de simplă adormire, intrând şi 
ieşind din ea, într-una de alertă sporită în mod 
artificial. 

Îmi era frig şi mă simţeam stoarsă, parcă aş fi 
ocupat doar miezul adânc al corpului, izolat de 
lumea din jur de un strat gros de carne 
nesimţitoare. În acelaşi timp, fiecare amănunt, 
oricât de minor, părea nefiresc de viu, începând cu 
aroma prăjiturii pe care Jamie o ţinea într-o mână, 
continuând cu foşnetul poalelor haine: lui şi 
terminând cu sunetele scoase de cineva care cânta 
departe, în locul destinat sclavilor, şi cu vârfurile 
porumbului care încolţise în straturile de legume 
de pe o parte și de alta a potecii. 

Senzaţia de detaşare lucidă mă domina chiar în 
timp ce urmam poteca spre grajduri. Aveam ceva 
de făcut, aşa spusese Jamie. Am presupus că nu 
intenționa să repete performanţa din ziua 
precedentă. Dacă îşi propusese o formă mai 
liniştită de orgie, care implica prăjitură şi cafea, mi 
s-a părut ciudat să o facem în grajd, şi nu în salon. 

Uşa laterală nu era blocată; Jamie a împins-o, 
iar mirosul cald de fân şi de animale adormite ne-a 
învăluit. 

— Cine e? am auzit o voce slabă şi groasă în 
umbrele din interior. 

Roger. Desigur; el nu se aflase în grupul din 
dormitorul Jocastei. 

— Fraser, i-a răspuns Jamie la fel de încet şi m- 
a tras înăuntru, închizând ușa după noi. 

Silueta lui Roger s-a conturat în lumina slabă a 
unui felinar, aproape de capătul şirului de boxe în 
care stăteau caii. Era înfăşurat în mantie, iar 
lumina a creat un nimb roșcat în jurul părului său 
negru când s-a întors spre noi. 

— Cum stau lucrurile, a Smeòraich? 

Jamie i-a dat carafa cu cafea. Mantia lui Roger a 
căzut pe spate când a întins mâna după ea şi l-am 
văzut împingând un pistol sub betelia pantalonilor 
cu cealaltă mână. Fără să spună nimic, a destupat 
carafa şi a ridicat-o la gură, coborând-o după 
câteva clipe cu o expresie de beatitudine. A oftat, 
scoțând aburi. 

— Of, Doamne, a spus el cu convingere. De luni 
întregi n-am mai gustat ceva așa bun. 

— Nu chiar. 

Uşor amuzat, Jamie a luat carafa înapoi şi i-a 
întins prăjitura. 

— la spune, cum se simte? 

— La început, a făcut gălăgie, dar s-a potolit de 
ceva vreme. Cred că o fi adormit. 

Rupând deja hârtia îmbibată cu unt, Roger a 
făcut un semn din cap spre boxă. Jamie a coborât 
felinarul din cui şi l-a ținut sus deasupra porții 

blocate. Uitându-mă pe sub braţul lui, am văzut o 
siluetă ghemuită, pe jumătate îngropată în paiele 
din partea opusă a boxei. 

— Domnule Wylie! a strigat Jamie nu prea tare. 
Dormi, domnule? 

Silueta s-a mişcat, cu foşnete de fân. 

— Nu, domnule, a venit răspunsul, pe un ton 
care îi trăda amărăciunea. 

Apoi, silueta a început să se înalțe, şi Phillip 
Wylie s-a ridicat în picioare, scuturându-şi paiele 
de pe haine. 

Sigur îl văzusem arătând mult mai bine. Îi 
lipseau câțiva nasturi de la haină, cusătura de la un 
umăr era desfăcută, genunchii pantalonilor îi 
atârnau sfâşiați, cataramele se deschiseseră, iar 
ciorapii îi căzuseră dizgrațios în josul pulpelor. Se 
vedea că primise o lovitură drept în nas; un firicel 
de sânge 1 se uscase pe buza de sus şi avea o pată 
maronie pe mătasea brodată a vestei. 

În ciuda aspectului destul de jalnic al 
vestimentaţiei, purtarea lui rămăsese neschimbată, 
fiind una de revoltă glacială. 

— Vei răspunde pentru asta, Fraser, jur pe 
Dumnezeul meu că aşa va fi! 

— Da, aşa va fi, a spus Jamie pe un ton 
nepăsător. La dispoziția ta, domnule. Dar nu 
înainte de a primi nişte răspunsuri de la tine, 
domnule Wylie. 

A tras ivărul porții de la boxă şi a deschis-o. 

— leşi de acolo. 

Wylie şovăia, nedorind nici să rămână în boxă, 
nici să se supună poruncii lui Jamie. Însă i-am 
văzut nările fremătând, evident că simțise mirosul 
de cafea. Asta a părut să-l convingă, astfel că a 
ieşit din boxă cu capul sus. A trecut la un braţ 
distanță de mine, dar s-a uitat drept înainte, 
prefăcându-se că nu m-a văzut. 

Roger adusese două scaune scunde şi o găleată, 
pe care a întors-o cu gura în jos. Am ales-o pe 
aceasta şi m-am retras cu decență în umbră, 

lăsându-i pe Jamie şi pe Wylie să se aşeze la o 
distanță care le-ar fi permis să se strângă de gât 
reciproc. Roger s-a retras la fel de discret ca mine 
în umbră, ținând prăjitura într-o mână şi părând 
interesat de ceea ce va urma. 

Cu gesturi rigide, Wylie a acceptat carafa cu 
cafea, iar câteva înghițituri mari au părut să-l ajute 
să-și recapete  sângele-rece într-o măsură 
remarcabilă. A coborât-o în cele din urmă şi a 
răsuflat adânc, iar trăsăturile i s-au mai relaxat. 

— Vă mulţumesc, domnule. 

l-a înapoiat carafa lui Jamie cu o mică 
plecăciune şi s-a aşezat drept pe scaun, aranjându- 
şi puțin peruca, pe care şi-o păstrase întreagă în 
cursul aventurilor serii, însă arătând destul de 
ciufulită. 

— Aşa. Aş putea întreba care este motivul 
acestei... acestei purtări de neconceput? 

— Ai tot dreptul, domnule, i-a răspuns Jamie, 
îndreptându-se şi el de spate. Doresc să aflu natura 
relațiilor pe care le ai cu un anume Stephen Bonnet 
şi dacă ştii unde se află el în clipa de față. 

Faţa lui Wylie şi-a pierdut orice expresie, ceea 
ce mi s-a părut comic. 

— Cine? 

— Stephen Bonnet. 

Wylie a dat să se întoarcă spre mine, pentru a 
cere lămuriri, apoi şi-a amintit că nu îmi 
recunoscuse prezenţa acolo. Cu sprâncenele negre 
împreunate, s-a uitat fioros la Jamie. 

— Domnule Fraser, nu am cunoștință de niciun 
gentleman cu acest nume și ca atare nu am 
cunoştinţă despre locul în care se află, dar, chiar 
dacă aş şti, mă îndoiesc profund că m-aş simţi 
obligat să-ţi ofer această informaţie. 

— Nu? 

Dus pe gânduri, Jamie a luat o gură de cafea, 
apoi mi-a întins carafa. 

— Şi cum rămâne cu obligaţiile unui oaspete 
față de gazda lui, domnule Wylie? 


239 


Acesta a ridicat uimit din sprâncene. 

— Ce vrei să insinuezi, domnule? 

— Domnule, înțeleg că nu ai ştiinţă că doamna 
Innes și soțul ei au fost atacați seara trecută și că a 
avut loc o încercare de a-i jefui? 

Wylie a rămas cu gura căscată. Ori era un bun 
actor, ori surprinderea lui era sinceră. Având în 
vedere ceea ce ştiam despre el, am socotit că nu 
era nicidecum actor. 

— Nu știam. Cine...? 

Brusc, şi-a dat seama, iar uimirea a dispărut, 
înlocuită de furie. A făcut ochii mari. 

— Crezi că am fost amestecat în această... 
această...? 

— Acţiune mişelească? i-a sugerat Roger care, 
scăpat de plictisitoarea sarcină de paznic, părea să 
se amuze. Da, aşa credem. Nu vrei o îmbucătură 
de prăjitură la cafea, domnule? 

A întins o bucată de prăjitură spre el; Wylie s-a 
holbat o clipă la ea, după care a sărit în picioare și 
a lovit-o, smulgând-o din mâna lui Roger. 

— Netrebnicule! 

S-a apropiat de Jamie cu pumnii încleștați. 

— Îndrăznești să insinuezi că aş fi hoţ? 

Jamie s-a dat puţin pe spate ridicând bărbia. 

— Da, întocmai, a răspuns el cu răceală. Ai 
încercat să-mi furi soția de sub nas — de ce ai avea 
scrupule să furi bunurile mătuşii mele? 

Faţa lui Wylie s-a împurpurat, căpătând o 
culoare stacojie urâtă. Dacă nu ar fi purtat perucă, 
părul i-ar fi stat vâlvoi. 

— Tu... rahat de...! a spus el pe nerăsuflate. 

Apoi s-a repezit la Jamie. Amândoi s-au prăbuşit 
la pământ lovindu-se la întâmplare cu pumnii şi cu 
picioarele. 

Strângând carafa la piept, am făcut un salt 
înapoi. Roger s-a repezit spre încăierare, dar l-am 
prins de mantie ca să-l opresc. 

Jamie avea avantajul staturii şi al priceperii, dar 
nici Wylie nu era un ageamiu în arta luptei cu 

pumnii, plus că era animat de o furie oarbă. Dacă 
ar mai fi avut la dispoziţie câteva momente, Jamie 
l-ar fi pus la pământ și l-ar fi dominat, dar nu eram 
dispusă să aştept. 

Enervată la culme de purtarea lor, am pășit 
înainte şi am răsturnat carafa. Cafeaua nu era 
clocotită, dar destul de fierbinte. Am auzit două 
strigăte de surprindere simultane, şi ei s-au 
despărțit, ridicându-se şi scuturându-se. Mi s-a 
părut că-l aud pe Roger râzând în spatele meu, dar 
când m-am răsucit, afișase deja o expresie de 
seriozitate şi interes. A ridicat din sprâncene și a 
vârât încă o bucată de prăjitură în gură. 

Întorcându-mă, l-am văzut pe Jamie deja în 
picioare şi pe Wylie ridicându-se din genunchi, 
ambii uzi de cafea şi cu expresii care îmi sugerau 
că voiau să reia răfuiala din punctul în care o 
întrerupsesem eu. M-am băgat între ei şi am bătut 
din picior. 

— M-am săturat de toate astea! 

— Eu nu! a spus Wylie, înfierbântat. Mi-a jignit 
onoarea şi cer... 

— Ei bine, ducă-se dracului onoarea ta 
nenorocită — şi a ta la fel! m-am răstit la el, apoi la 
Jamie, fulgerându-i pe rând cu privirea. 

Jamie, care se pregătea să spună ceva la fel de 
jignitor, s-a mulțumit să scoată un pufnet puternic. 

Am lovit unul dintre scaunele răsturnate și am 
făcut semn spre el, încă uitându-mă sever la Jamie. 

— Aşază-te! 

Trăgând de țesătura umedă a cămăşii care i se 
lipise de piept, Jamie a îndreptat scaunul şi s-a 
aşezat pe el cu o demnitate imensă. 

Wylie era mai puţin dispus să-mi acorde atenție 
şi a continuat cu alte remarci despre onoarea lui. 
L-am lovit cu piciorul în fluierul piciorului. De 
astă dată aveam ghete solide. A scos un țipăt 
ascuţit şi a început să sară într-un picior, ținându- 
se de celălalt. Stârniți de atâta agitaţie, caii băteau 

din copite şi fornăiau în boxele lor, iar aerul era 
încărcat de pleavă. 

— Nu-i cazul să te joci cu ea atunci când se 
înfurie, i-a explicat Jamie lui Wylie, aruncându-mi 
o privire precaută. Devine primejdioasă, înţelegi? 

Wylie s-a uitat furios la mine, dar strâmbătura 
lui s-a transformat într-o expresie care-i trăda 
nesiguranța — fie din cauza carafei goale, pe care 
acum o ţineam de gât, ca pe o bâtă, fie pentru că îşi 
amintise de noaptea precedentă, când dăduse peste 
mine în toiul autopsiei lui Betty. Făcând un efort, 
şi-a înghițit vorbele pe care se pregătea să le 
rostească şi s-a aşezat încet pe scaun. A scos o 
batistă din buzunarul vestei pătate de cafea şi a 
şters un firicel de sânge care îi curgea pe față dintr- 
o tăietură căpătată deasupra unei sprâncene. 

— Aş vrea să ştiu ce se întâmplă, dacă nu vă 
supăraţi, a spus el cu o politeţe fără cusur. 

Îşi pierduse peruca; zăcea pe podea, într-o 
băltoacă de cafea. Jamie s-a aplecat și a ridicat-o, 
ținând-o cu delicateţe, ca pe un animal mort. Cu 
mâna liberă şi-a şters o picătură de noroi de pe 
falcă şi i-a întins lui Wylie peruca din care picura 
cafea. 

— Înseamnă că suntem de acord, domnule. 

Cu o mișcare ţeapănă din cap în semn de 
confirmare, Wylie a luat peruca şi a aşezat-o pe 
genunchi, fără să ia în seamă cafeaua care îi 
îmbiba pantalonii. Amândoi s-au uitat la mine cu 
expresii identice de nerăbdare sceptică. Evident, 
fusesem aleasă maestră de ceremonii. 

— Jaf, crimă şi Dumnezeu mai ştie ce, am 
răspuns apăsat. Şi dorim să lămurim lucrurile până 
la capăt. 

— Crimă? 

Roger şi Wylie au vorbit în acelaşi timp, 
amândoi părând șocați. 

— Cine a fost ucis? a întrebat Wylie, privind 
agitat când spre mine, când spre Jamie. 

— O sclavă, a spus Jamie, apoi a arătat spre 
mine. Soția mea a bănuit că moartea ei este 
suspectă, de aceea am dorit să descoperim 
adevărul. Așa se explică prezenţa noastră în şopron 
seara trecută, când ne-ai surprins. 

— Prezenţă, a repetat Wylie ca un ecou. Era 
deja palid, dar părea că i se face greață amintindu- 
şi ce mă văzuse făcând în şopron. Da. Da... 
înțeleg. 

S-a uita scurt la mine cu coada ochiului. 

— Deci a fost ucisă? 

Roger a apărut în cercul de lumină aruncat de 
felinar şi a mutat găleata la loc, așezându-se la 
picioarele mele. A pus restul de prăjitură pe podea. 

— Ce 1-a provocat moartea? 

— Cineva i-a dat sticlă pisată, am răspuns eu. 
Am găsit destul de multă în stomacul ei. 

M-am uitat cu o atenție deosebită la Phillip 
Wylie când am spus asta, dar fața lui exprima 
aceeaşi uimire mută ca fața lui Jamie şi cea a lui 
Roger. 

— Sticlă, a zis Jamie, care şi-a revenit primul. 
S-a îndreptat de spate pe scaun și şi-a dat o şuviță 
rebelă după ureche. Cât timp durează să omoare un 
om, englezoaico? 

M-am frecat cu două degete între sprâncene; 
amorţeala orei matinale îmi dădea treptat o durere 
pulsatilă de cap, agravată de mirosul de cafea şi de 
faptul că nu apucasem să beau nicio picătură din 
ea, 

— Nu ştiu, am spus. Pătrunde în stomac după 
câteva minute, dar ar putea trece mult timp până să 
provoace o hemoragie mare. Cele mai grave 
vătămări se produc asupra intestinului subțire; 
particulele de sticlă perforează căptuşeala lui. Iar 
dacă sistemul digestiv ar fi afectat într-un fel sau 
altul — de băutură, să zicem — şi nu lucrează cum 
trebuie, atunci ar putea dura şi mai mult. Ori dacă 
persoana a mâncat mult. 

— E femeia pe care ați găsit-o tu şi Bree în 
grădină? a spus Roger, întorcându-se cu un aer 
întrebător spre Jamie. 

— Da, a încuviinţat Jamie, dând din cap, fără 
să-şi ia ochii de la mine. Atunci era doborâtă de 
băutură. lar când ai văzut-o mai târziu, ai observat 
semne, englezoaico? 

Am scuturat din cap. 

— Probabil că sticla acţiona deja, dar ea era 
inconştientă. Încă ceva — Fentiman a spus că ea s-a 
trezit la miezul nopții, plângându-se de dureri de 
burtă. Atunci era sigur afectată. Dar n-aş putea 
spune cu siguranță dacă i se dăduse sticlă pisată 
înainte ca tu și Bree să o găsiți ori dacă s-a trezit 
din beţie seara şi cineva i-a dat-o atunci. 

— Dureri de burtă, a murmurat Roger, clătinând 
din cap trist. Iisuse, ce moarte cumplită... 

— Da, o ticăloşie groaznică, l-a aprobat Jamie. 
Dar de ce? Cine i-ar fi dorit moartea? 

— Bună întrebare, a spus Wylie scurt. Totuși, vă 
asigur că nu eu am fost acela. 

Jamie s-a uitat lung la el, gânditor. 

— Da, poate, a spus el. Dacă nu-— cum de-ai 
venit în şopron noaptea trecută? Ce treabă aveai 
acolo, decât să vezi probabil fața victimei tale? 

— Victima mea! 

Wylie a sărit în picioare, cuprins de o furie 
reînnoită. 

— Nu eu eram în şopron, mânjit până la coate 
de sângele femeii şi culegând bucăţi de os și 
măruntaie! 

A întors capul ca să se uite fioros la mine. 

— Auzi, victima mea! Doamnă Fraser, să 
pângăreşti un cadavru se pedepseşte cu moartea. Şi 
am auzit lucruri — da, am auzit multe despre tine! 
Eu cred că tu ai ucis-o pe femeie ca să obţii... 

Cuvintele i s-au stins într-un gâlgâit când Jamie 
l-a prins strâns cu o mână de cămașă și i-a răsucit- 
o în jurul gâtului. L-a lovit puternic cu pumnul în 
stomac, iar Wylie s-a îndoit de mijloc, a tuşit şi a 

vărsat cafea, bilă și alte fragmente dezgustătoare 
pe toată podeaua, pe propriii pantaloni şi pe Jamie. 

Am oftat adânc. Căldura pe care o simţisem 
scurtă vreme în cursul discuţiei s-a stins și m-am 
simțit din nou înfrigurată și ușor dezorientată. lar 
duhoarea nu mă ajuta să-mi revin. 

— Asta nu ne ajută cu nimic, înţelegi? l-am 
întrebat cu reproş pe Jamie, care îi dăduse drumul 
lui Wylie şi acum se grăbea să-și dezbrace hainele 
murdare. Nu că n-aş aprecia votul de încredere. 

— Oh, da, a spus el, cu glasul înăbuşit de 
cămaşa pe care tocmai şi-o trăgea peste cap. 

A scos capul, m-a fulgerat cu privirea şi a lăsat 
cămaşa pe podea cu un plescăit. 

— Îţi închipui că o să stau ca blegul şi o să-l las 
pe filfizonul ăsta să te insulte? 

— Nu cred că va mai face asta, a intervenit 
Roger. 

S-a ridicat şi s-a aplecat deasupra lui Wylie, care 
rămăsese chircit pe scaun, aproape verde la față. 
Roger 1-a aruncat o privire peste umăr lui Jamie. 

— Dar are dreptate? În legătură cu pedeapsa cu 
moartea dacă pângăreşti un mort? 

— Nu ştiu, a spus Jamie destul de precipitat. 

Gol până la brâu, mânjit de sânge şi de vomă şi 
cu părul roșcat zbârlit în lumina felinarului, nu 
arăta nici pe departe ca gentlemanul care se dusese 
să joace whist. 

— Nu contează, a adăugat el, pentru că el n-o să 
povestească nimănui. Fiindcă, dacă o face, îl 
Jugănesc ca pe un juncan şi îi vâr boaşele pe gât, 
iar limba i-o dau la porci. 

A atins mânerul pumnalului, parcă vrând să se 
asigure că îl avea la îndemână în caz de nevoie. 

— Dar eu sunt sigur că n-ai vrut să-i aduci 
asemenea acuzaţii fără temei soţiei mele, nu-i 
aşa... domnule? l-a întrebat pe Wylie, cu o politeţe 
ieşită din comun. 

Nu m-a surprins să-l văd pe Phillip Wylie 
clătinând din cap, pentru că încă nu putea vorbi. 

Jamie a scos un sunet aspru de satisfacție şi s-a 
aplecat să-şi ridice mantia pe care o lăsase mai 
înainte pe podea. 

M-am aşezat pe găleată, simțind că mi se 
înmoaie genunchii după această ultimă 
demonstrație de sentiment al onoarei masculin. 

— Aşa, am spus eu şi mi-am dat pe spate o 
şuviță de păr. Bun, dacă am stabilit asta, atunci... 
unde-am rămas? 

— Uciderea lui Betty, m-a ajutat Roger. Nu ştim 
cine, nu ştim când şi nu ştim nici de ce — deşi, de 
dragul discuţiei, aş putea sugera să admitem că 
niciunul dintre noi, cei de faţă, nu are vreo legătură 
cu asta? 

— Foarte bine, a aprobat Jamie, apoi a respins 
subiectul crimei cu un gest brusc și s-a aşezat. Dar 
ce e cu Stephen Bonnet? 

Expresia lui Roger, care până acum trădase 
interes, a devenit sumbră. 

— Da, ce e cu el? E amestecat în treaba asta? 

— Nu în omor, probabil, dar seara trecută 
mătuşa mea şi soțul ei au fost atacați în camera lor 
de doi ticăloși. Iar unul dintre ei era irlandez. 

Jamie şi-a înfăşurat mantia în jurul umerilor 
dezgoliți şi i-a aruncat o privire fioroasă lui Phillip 
Wylie, care îşi revenise suficient ca să stea drept. 

— Repet, a zis el cu răceală, încă ținându-şi 
mâinile apăsate pe stomac, nu cunosc niciun 
gentleman cu acest nume, fie el irlandez, fie 
hotentot. 

— Stephen Bonnet nu e gentleman, a replicat 
Roger. 

Cuvintele fuseseră rostite destul de calm, dar 
avuseseră un subînţeles care l-a făcut pe Wylie să 
ridice ochii spre el. 

— Nu-l cunosc pe individ, a spus el ferm. A 
inspirat uşor drept încercare şi, socotind că era 
suportabil, a inspirat adânc. De ce presupuneţi că 
irlandezul care a comis fapta împotriva domnului 

şi doamnei Innes ar trebui să fie acest Bonnet? Şi-a 
lăsat cumva cartea de vizită? 

Am pufnit în râs, surprinzându-mă chiar şi pe 
mine. În ciuda a toate, a trebuit să recunosc că 
aveam un oarecare respect față de Phillip Wylie. 
Captiv, bătut, ameninţat, scăldat în cafea și lipsit 
de perucă, el îşi păstrase mai multă demnitate 
decât oricine în situația lui. 

Jamie s-a uitat scurt la mine, apoi la Wylie. Mi 
s-a părut că un colţ al gurii i-a tresărit, dar mi-ar fi 
fost imposibil să spun cu certitudine, având în 
vedere lumina scăzută. 

— Nu, a spus el. Eu susţin că îl cunosc destul de 
bine pe Stephen Bonnet, care e un ticălos, un 
degenerat şi un hoţ. Şi l-am văzut pe acest om cu 
tine, domnule, când ai dat peste mine şi soția mea 
în şopron. 

— Da, am confirmat eu. Şi eu l-am văzut- 
stând exact în spatele tău. Şi, oricum, ce căutai 
acolo? am adăugat, întrebarea venindu-mi brusc în 
minte. 

Wylie căscase ochii când auzise acuzaţia 
formulată de Jamie, dar la afirmaţia mea a chpit 
iute de câteva ori. A inspirat adânc încă o dată și a 
coborât privirea, frecându-şi nasul cu dosul mâinii. 
Apoi, renunțând la lăudăroşenie, a ridicat ochii 
spre Jamie. 

— Nu îl cunosc, a spus el încet. Cred că m-a 
urmărit, dar, când m-am uitat în spate, nu am 

observat pe nimeni, aşa că nu am fost atent. 
Când... când am descoperit ce se întâmpla în 
şopron — ochii lui s-au îndreptat spre mine, dar au 
refuzat să-i înfrunte pe ai mei-—, am rămas prea 
uimit ca să mai bag de seamă altceva decât ceea ce 
vedeam. 

Asta puteam crede. 

Wylie a ridicat din umeri. 

— Dacă acest Bonnet chiar era în spatele meu, 
atunci trebuie să vă cred, domnule. Şi totuși vă 

asigur că nu era acolo nici prin voința mea și nici 
cu ştiinţa mea. 

Jamie şi Roger au schimbat o privire, dar, la fel 
ca mine, au sesizat adevărul din cuvintele lui 
Wylie. A urmat o scurtă tăcere, în cursul căreia am 
auzit caii mişcându-se în boxele lor. Nu mai erau 
agitați, ci se liniştiseră, aşteptând să li se dea de 
mâncare. Lumina zorilor pătrundea prin crăpăturile 
de sub acoperiş, o strălucire ceţoasă şi slabă care a 
golit aerul din grajd de orice culoare, şi totuşi a 
dezvăluit contururile neclare ale harnașamentelor 
atârnate de perete, ale furcile şi ale lopeţile care 
stăteau într-un colţ. 

— Trebuie să sosească grăjdarii. 

Jamie s-a scuturat şi a inspirat adânc, ridicând 
din umeri. S-a uitat din nou la Wylie. 

— Prea bine, domnule. Accept cuvintele tale de 
gentleman. 

— Serios? Sunt măgulit. 

— Cu toate astea, a continuat Jamie, ignorând 
cu bună ştiinţă sarcasmul lui Wylie, aş dori să ştiu 
ce te-a adus la şopron noaptea trecută. 

Wylie se ridicase pe jumătate de pe scaun. 
Auzind asta, a ezitat, apoi s-a aşezat încet la loc. A 
clhpit de câteva ori, ca şi cum ar fi rămas pe 
gânduri, apoi a oftat, semn că renunţase. 

— Lucas, a spus el simplu, fără să se uite în sus 
la Jamie, ci privindu-şi fix mâinile, care îi atârnau 
fără vlagă între coapse. Am fost de faţă în noaptea 
în care s-a născut. L-am crescut, l-am învăţat cu 
şaua, l-am dresat. 

A înghițit în sec şi am văzut un tremurat sub 
volanul gulerului. 

— Venisem la grajd ca să stau câteva momente 
cu el... să-mi iau rămas-bun. 

Pentru prima oară de pe chipul lui Jamie a 
dispărut umbra de dispreţ pe care o avea de fiecare 
dată când se uita la Wylie. A răsuflat adânc și a dat 
rar din cap. 

— Da, înţeleg, a spus el încet. Și apoi? 

Wylie s-a îndreptat de spate. 

— După ce am plecat din grajd, mi s-a părut că 
aud voci aproape de zidul grădinii bucătăriei. Iar 
când m-am apropiat ca să văd ce se întâmplă, am 
zărit dâre de lumină răzbătând printre scândurile 
şopronului. 

A dat din umeri. 

— Am deschis ușa. Şi, domnule Fraser, ştii mai 
bine decât mine ce s-a întâmplat apoi. 

Jamie şi-a frecat faţa apăsat cu o mână, apoi a 
clătinat puternic din cap. 

— Da, a spus el. Ştiu. M-am repezit după 
Bonnet, iar tu mi-ai stat în cale. 

— Tu m-ai atacat, a replicat Wylie cu răceală şi 
şi-a tras haina sfâşiată mai bine pe umeri. M-am 
apărat, pentru că aveam tot dreptul. Iar după aceea, 
tu şi ginerele tău m-aţi prins şi m-aţi adus cu forţa 
aici — a făcut semn către boxa dinapoia lui — şi m- 
ați ținut captiv jumătate de noapte! 

Roger şi-a dres glasul. La fel şi Jamie, deşi cu 
mai mult regret. 

— Da, în fine, a spus el. Să nu mai discutăm 
despre asta. 

A oftat şi s-a retras, făcându-i semn lui Wylie că 
putea pleca. 

— Presupun că nu ai văzut în ce direcţie a fugit 
Bonnet, aşa e? 

— Ba da. Deşi nu-i ştiam numele, desigur. Dar 
cred că nu mai poate fi ajuns din urmă. 

În glas lui era ceva ciudat; ceva care sugera 
satisfacția. Jamie s-a întors brusc spre el. 

— Ce vrei să insinuezi? 

— Lucas. 

Cu un semn din cap, Wylie a arătat spre umbrele 
din capătul opus al șirului de boxe, slab luminat. 
Acolo se afla boxa armăsarului. 

— Îi ştiu bine glasul şi sunetele pe care le face 
când se mișcă. Şi în dimineaţa asta nu l-am auzit. 
Bonnet — dacă el a fost acel om- a fugit către 
grajd. 

Încă înainte ca Wylie să fi terminat de vorbit, 
Jamie a luat felinarul şi a pășit printre boxe. 
Fornăind şi pufnind de curiozitate, caii şi-au 
împins boturile cercetătoare peste porți când Jamie 
a trecut pe lângă ele-— dar niciun bot negru nu a 
apărut la capătul şirului, nici o coamă neagră nu a 
fluturat în semn de salut şi de bucurie. Noi, ceilalți, 
ne-am grăbit să-l urmăm pe Jamie şi ne-am aplecat 
să vedem când el a ridicat felinarul. 

Lumina gălbuie a căzut peste paie. 

Am stat tăcuți o vreme, privind. Apoi Phillip 
Wylie a oftat şi s-a îndreptat de spate. 

— Domnule Fraser, nu-l mai am — dar nici tu. 

S-a uitat lung la mine, cu o expresie sumbră şi 
ironică. 

— Dar îţi doresc să te bucuri de soție. 

Cu ciorapii atârnând şi cu tocurile roşii ale 
pantofilor sclipind în lumina crescândă, s-a întors 
şi s-a îndepărtat. 

Zorii răsăriseră, lmiştiţi şi încântători. Doar râul 
părea să se mişte, iar apa lui sclipea argintie în 
lumina care creştea, dincolo de copaci. 

Roger plecase spre casă căscând, însă eu şi 
Jamie am zăbovit în apropierea padocului. Peste 
câteva minute, oamenii vor începe să forfotească, 
vor apărea alte întrebări, speculații și discuţii. 
Niciunul dintre noi nu mai avea nevoie de discuţii, 
cel puţin deocamdată. 

În cele din urmă, Jamie m-a cuprins de umeri și, 
cu un aer hotărât, a întors spatele casei. Nu mi-am 
dat seama încotro mergea şi nici nu-mi mai păsa, 
deşi speram din tot sufletul că mă voi putea întinde 
când vom ajunge acolo. 

Am trecut de fierărie, unde un băiat cu ochii 
cârpiți de somn sufla în forjă folosind foalele, 
făcând scânteile roşietice să plutească şi să 
sclipească precum licuricii în umbre. Am cotit 
după dependinţe şi ne-am trezit în fața unui şopron 
cu uși duble, late. Jamie a ridicat ivărul şi a 
întredeschis o uşă, îndemnându-mă să intru. 

— Nu-mi dau seama de ce nu m-am gândit la 
locul ăsta, a spus el, când căutam un adăpost 
pentru noi. 

Ne aflam în şopronul în care se păstrau 
vehiculele. În umbre am văzut o căruţă şi o trăsură, 
dar şi faetonul Jocastei. O caretă deschisă, ca o 
sanie mare pe două roți, cu pernele de pe capră 
învelite în catifea albastră şi o oişte amintind de 
prova unei corăbii. Jamie m-a prins de talie şi m-a 
urcat în ea, apoi a suit și el. O piele de bizon era 
aşezată pe perne; a luat-o și a întins-o pe podeaua 
faetonului. Acolo era loc cât să se ghemuiască 
două persoane, dacă nu le deranja să stea atât de 
aproape una de cealaltă. 

— Hai, englezoaico, a spus el, lăsându-se în 
genunchi. Indiferent ce s-ar întâmpla în 
continuare... poate să aştepte. 

Eram întru totul de acord. Deşi abia mai știam 
de mine, nu m-am putut abţine să întreb cu glas 
somnoros: 

— Mătușa ta... ai încredere în ea? În legătură cu 
ce a spus despre aur? 

— Da, sigur că da, a murmurat el în urechea 
mea, apoi şi-a lăsat greu braţul peste mijlocul meu. 
Atât cât se poate. 

Drivucr 


Într-un târziu, siliţi de foame şi sete să ne 
părăsim refugiul, am ieşit din şopronul pentru 
vehicule şi am trecut prin dreptul unor sclavi care 
şi-au ferit privirile plini de tact, ocupați să curețe 
curtea de resturile ospăţului. La marginea peluzei 
am văzut-o pe Phaedre venind dinspre mausoleu 
cu brațele încărcate de farfurii şi de cupe care 
fuseseră abandonate în desişuri. Avea faţa umflată 
şi marcată de suferință şi ochii înroşiți, dar nu 
plângea. 

Văzându-ne, s-a oprit. 

— Oh, a făcut ea. Domnişoara Jo vă caută, 
domnu” Jamie. 

A vorbit pe un ton egal, ca şi cum acele cuvinte 
aveau prea puţin înţeles pentru ea, şi a lăsat 
impresia că nu 1 se părea deloc ciudat că 
apăruserăm brusc, cu hainele în dezordine. 

— Da? Bine, a zis Jamie, apoi şi-a trecut o mână 
peste faţă şi a încuviinţat. Da, mă duc imediat la 
ea. 

Phaedre a făcut o mișcare din cap şi a dat să se 
întoarcă, dar Jamie a întins mâna și a atins-o pe 
umăr. 

— Îmi pare rău pentru suferinţa ta, fato, a spus 
el încet. 

În ochi ei au apărut brusc lacrimi, care i s-au 
scurs pe obraji, dar nu a spus nimic. A făcut o 
scurtă reverență și a plecat grăbită, mişcându-se 
atât de repede, încât din maldărul de vase a căzut 
un cuţit, rostogolindu-se pe iarba în urma ei. 

M-am aplecat şi l-am ridicat, iar senzația dată de 
mâner mi-a amintit brusc şi pregnant de bisturiul 
pe care îl folosisem pentru a diseca trupul mamei 
el. După o clipă de confuzie, nu mă mai aflam pe 
peluza din faţa casei, ci în şopronul întunecat, unde 
plutea în aer mirosul greu al morţii, iar eu aveam 
în mână dovada crimei. 

Realitatea s-a întors, iar peluza verde a apărut 
iar, plină de stoluri de porumbei şi de vrăbii, 
căutând în pace firimituri la picioarele zeiței din 
marmură, scăldate în razele soarelui. 

Jamie tocmai spunea ceva. 

— ... du-te şi spală-te, englezoaico, şi 
odihnește-te puţin. 

— Poftim? Ah... nu, vin cu tine. 

Brusc,  devenisem îngrijorată, dornică să 
rezolvăm problemele şi să plecăm acasă. 
Avusesem parte de suficientă viaţă socială. 


I-am găsit pe Jocasta, Duncan, Roger şi Brianna 
în camera de zi a Jocastei, în jurul unui mic dejun 

care părea consistent, chiar dacă târziu. Brianna a 
aruncat o privire critică la hainele distruse ale lui 
Jamie, dar nu a scos nicio vorbă, ci a continuat să- 
şi soarbă ceaiul, ridicând însă din sprâncene. Ea şi 
Jocasta erau în halate, iar Roger și Duncan, deși 
complet îmbrăcaţi, arătau palizi şi răvăşiți după 
aventurile de peste noapte. Niciunul dintre ei nu se 
bărbierise, iar Duncan se putea lăuda cu o vânătaie 
mare acolo unde se lovise cu faţa de pietrele 
căminului când căzuse, însă în rest părea să fie 
bine. 

Am presupus că Roger le povestise tuturor 
despre discuţia noastră cu Phillip Wylie şi despre 
disparitia lui Lucas. Cel puţin, nimeni nu a pus 
nicio întrebare. Duncan a împins tăcut un platou cu 
bacon în direcția lui Jamie și, o vreme, nu s-a auzit 
niciun sunet în afara clinchetului muzical al 
tacâmurilor care atingeau farfuriile și susurul 
ceaiului când era sorbit. 

Într-un târziu, sătui şi oarecum refăcuţi, ne-am 
rezemat de spătarele scaunelor şi, ezitant, am 
început să analizăm evenimentele zilei— şi ale 
nopții — dinainte. Se întâmplaseră atât de multe, 
încât m-am gândit că poate ar fi fost mai bine să 
reconstituim totul logic. Am şi spus-o şi, deși 
Jamie a strâmbat din buze într-un mod enervant, 
sugerând că socotea ideea de logică incompatibilă 
cu personalitatea mea, am ignorat atitudinea lui și, 
cu fermitate, le-am cerut tuturor să facă linişte. 

— Totul începe cu Betty, nu credeţi? 

— Fie că da, fie că nu, presupun că e un punct 
de pornire ca oricare altul, englezoaico, m-a 
aprobat Jamie. 

Amuzată, Brianna a terminat de uns cu unt o 
ultimă felie de pâine prăjită. 

— Continuă, domnişoară Marple, a spus ea, 
fluturând felia de pâine spre mine înainte de a 
muşca din ea. 

Roger a scos un soi de chicotit înfundat, dar l- 
am ignorat cu demnitate. 

— Prea bine. Când am văzut-o, Betty părea 
otrăvită, dar, întrucât doctorul Fentiman m-a 
împiedicat să o examinez, n-am putut fi sigură. 
Însă suntem aproape convinşi că Betty a băut din 
punciul otrăvit, da? 

Am privit în jur, spre fețele lor, iar Bree şi Jamie 
au dat aprobator din cap, cu o expresie serioasă. 

— Da, am gustat, şi era ceva în cupa aia care nu 
era băutură, a spus Jamie. 

— Iar eu am vorbit cu sclavele casei după ce m- 
am despărțit de tata, a adăugat Brianna, aplecându- 
se în față. Două dintre femei au recunoscut că 
Betty obişnuia să bea resturile din cupele de la 
petreceri, dar amândouă au susținut că ea nu era 
decât puţin „veselă“ când a ajutat la servirea 
punciului cu rom în sufragerie. 

— lar eu eram atunci în salon, cu Seamus 
Hanlon şi cu muzicanți lui, a confirmat Roger, 
apoi i-a aruncat o privire Briannei și a strâns-o 
uşor de genunchi. L-am văzut pe Ulysses 
preparând punciul — primul pe care l-ai făcut în 
cursul zilei, nu-i așa, Ulysses? 

Toţi am întors capetele spre majordom, care 
stătea cu faţa impenetrabilă în spatele scaunului 
Jocastei, iar peruca impecabilă şi livreaua călcată 
păreau un reproş mut faţă de aerul general de 
dezordine şi de epuizare. 

— Nu, al doilea, a spus el încet. Primul s-a băut 
la micul dejun. 

Chiar dacă înroşiţi, ochii lui erau atenţi, însă faţa 
părea dăltuită în granit. El se ocupa de casă şi de 
servitori şi era limpede că resimțea evenimentele 
recente ca un reproş personal umilitor la adresa 
modului său de a conduce lucrurile. 

— Exact. 

Roger s-a întors spre mine, frecându-și fața 
nerasă cu o mână. Probabil că furase un pui de 
somn după confruntarea cu Wylie din grajd, dar nu 
arăta asta. 

— Nu am urmărit-o în mod special pe Betty, dar 
problema este că sigur aș fi băgat de seamă dacă ar 
fi fost beată şi s-ar fi clătinat pe picioare. Cred că 
şi Ulysses ar fi remarcat asta. 

S-a uitat peste umăr ca să aibă confirmarea 
acestuia, iar majordomul a dat aprobator din cap, 
deşi fără plăcere. 

— Însă locotenentul Wolff era beat şi se 
împleticea, a adăugat Roger. Toată lumea a 
observat, toți au remarcat că era prea devreme ca o 
persoană să fie într-o asemenea stare. 

Jocasta a scos un sunet aspru, iar Duncan şi-a 
plecat capul, ascunzând un zâmbet. 

— Problema este, a rezumat Jamie cu eleganţă, 
că a doua serie de punci s-a servit după miezul 
zilei, iar cu am găsit-o pe femeie zăcând pe spate 
pe mormanul de gunoi de grajd, duhnind a băutură 
şi având o cupă lângă ea, după nici o oră. Nu spun 
că ar fi fost imposibil, dar ar însemna că s-a 
acționat rapid pentru a o aduce în acea stare într-un 
timp atât de scurt, mai ales dacă s-au folosit 
resturi. 

— De aceea presupunem că a fost otrăvită, am 
completat eu. Cel mai probabil, cu laudanum. 
Exista așa ceva în distileria de aici? 

Jocasta a surprins ridicarea vocii mele şi a 
înțeles că întrebarea îi era adresată ei; s-a îndreptat 
de spate în fotoliu şi a prins o şuviţă de păr alb 
înapoi sub boneta cu panglici. Părea să-și fi revenit 
după cele petrecute noaptea precedentă. 

— A, da. Dar nu era mult laudanum acolo, a 
obiectat ea. Oricine ar fi putut aduce așa ceva; nu e 
greu de procurat şi te poți tocmi la preţ. Cunosc cel 
puţin două femei dintre invitați care consumă cu 
regularitate. Îndrăznesc a spune că ele şi-au adus 
cele trebuincioase. 

Tare mult aş fi vrut să ştiu care dintre 
cunoştinţele Jocastei erau dependente de opiu și 
cum de aflase asta, dar am renunţat la o asemenea 
întrebare, trecând la următoarea chestiune. 

— Mda, de dragul argumentaţiei, indiferent de 
unde ar fi provenit laudanumul, el a ajuns în 
stomacul lui Betty. 

M-am întors spre Jamie. 

— Ai spus că, atunci când ai găsit-o, părea să fi 
băut un somnifer sau o otravă destinate altcuiva. 

El a dat aprobator din cap, urmărindu-mă cu 
atenție. 

— Da, fiindcă de ce ar vrea cineva să facă rău 
unei sclave sau să o ucidă? 

— Nu ştiu de ce, dar cineva a ucis-o, l-a 
întrerupt Brianna, cu glas tăios. Nu înţeleg cum de 
a putut înghiți sticlă pisată în locul altcuiva, tu 
înţelegi? 

— Nu mă zori! Încerc să judec logic. 

M-am încruntat la Bree, care a scos un sunet 
aspru ca al Jocastei, dar nu la fel de sonor. 

— Nu, am continuat eu, nu cred că a înghițit 
sticla pisată din întâmplare, dar nu ştiu când s-a 
întâmplat asta. Aproape sigur, după ce tu şi Jamie 
ați dus-o în pod şi după ce doctorul Fentiman a 
examinat-o prima oară. 

Dacă Betty ingerase sticlă pistă, emeticele şi 
purgativele lui Fentiman ar fi provocat sângerări 
masive — lucru care de altfel s-a şi întâmplat, când 
el a revenit spre dimineaţă, ca să-i trateze durerile 
interne. 

— Cred că ai dreptate, i-am spus Briannei, dar 
ca să facem ordine-— Roger, când te-ai dus să 
arunci o privire, n-ai observat vreun oaspete care 
părea să fi fost otrăvit? 

El a clătinat din cap şi s-a încruntat, ca şi cum l- 
ar fi deranjat razele de soare. Nu m-ar fi surprins 
dacă ar fi avut o durere de cap; senzația de 
amorțeală se transformase într-o  zvâcnire 
dureroasă în ţeasta mea. 

— Nu, a spus el, masându-se cu degetul între 
sprâncene. Erau cel puţin vreo douăzeci de oameni 
care începuseră să se cam legene pe picioare, dar 
toți păreau amețiţi de băutură. 

— Dar locotenentul Wolff? a întrebat imediat 
Duncan, ceea ce ne-a surprins pe toți. 

A roşit puţin când a văzut că toți ne 
îndreptaserăm ochii spre el, dar a ţinut să își ducă 
argumentația până la capăt. 

— A Smeòraich a spus că omul era beat şi se 
împleticea în sufragerie. Se poate să fi luat 
laudanum, sau orice ar fi fost, să fi băut jumătate și 
să-i dea restul sclavei? 

— Nu ştiu, am răspuns eu cu îndoială. N-am 
văzut niciodată pe cineva care să ajungă în 
asemenea hal în mai puţin de o oră, doar bând 
alcool... 

— Când m-am dus să verific oaspeţii, 
locotenentul era rezemat de zidul mausoleului, cu 
o sticlă în mână, a spus Roger. Vorbea fără şir, dar 
era conștient. 

— Da, mai târziu a căzut în gardul viu, a 
intervenit Jamie, părând suspicios. L-am văzut şi 
după-amiază. Nu arăta ca femeia aceea, ci doar 
beat. 

— Momentul se cam potriveşte, am spus eu 
gânditoare. Deci e măcar posibil. L-a mai văzut 
cineva pe locotenent mai târziu în cursul zilei? 

— Da, a răspuns Ulysses, făcându-ne pe toți să 
întoarcem din nou capetele spre el. A venit în casă 
după cină, mi-a cerut să-i găsesc imediat o barcă și 
a plecat pe râu. Încă era foarte beat, a adăugat el cu 
siguranţă, dar lucid. 

Jocasta a scos un pufnet slab printre buze şi a 
mormăit în surdină: 

— Lucid, pe naiba! 

Şi-a masat tâmplele cu ambele mâini. Era 
evident că și ea avea dureri de cap. 

— Credeţi că asta îl elimină pe locotenent ca 
suspect? Ori faptul că a plecat atât de precipitat 
este dubios în sine? 

Brianna, singura persoană prezentă care părea să 
nu aibă dureri de cap, a lăsat să cadă câteva cuburi 
de zahăr în cana cu ceai şi a amestecat viguros. 

Jamie a închis ochii, crispându-se la auzul 
sunetului. 

— Nu aţi ignorat ceva? 

Jocasta urmărise cu atenţie toate argumentele, 
cu o uşoară încruntare. S-a aplecat în faţă şi a 
întins o mână spre măsuţa joasă pe care se aflau 
cele necesare pentru micul dejun. A pipăit ici şi 
acolo pentru a găsi ceea ce dorea și a ridicat o cupă 
mică din argint. 

— Nepoate, mi-ai arătat cupa din care a băut 
Betty, 1-a spus lui Jamie, ridicând-o pe cea pe care 
o avea în mână. Era ca asta, da? 

Cupa era din argint veritabil și nouă, modelul 
gravat fund abia vizibil. Mai târziu, când metalul 
va începe să capete patină, oxidul de culoare mai 
închisă se va depune pe liniile gravate scoţându-le 
în evidenţă, dar deocamdată, litera mare „I“ şi 
peştişorul care înota în jurul ei erau aproape 
pierdute în strălucirea metalului. 

— Da, era una ca asta, mătuşă, a răspuns Jamie, 
atingându-i mâna. Brianna zice că face parte dintr- 
un set. 

— Într-adevăr. I le-am dat lui Duncan în 
dimineața nunţii noastre, drept cadou din partea 
miresei. 

A aşezat cupa pe masă, dar şi-a lăsat degetele 
lungi peste ea. 

— Am băut din două cupe, eu şi Duncan, la 
micul dejun, celelalte patru au rămas aici. 

A făcut un semn cu mâna în spate, către comoda 
mică lipită de perete, unde fuseseră așezate 
platourile cu bacon şi cu ouă prăjite. În partea din 
spate a ei erau înșirate în picioare câteva farfurii 
decorate, între care se găseau paharele dintr-un set 
din cristal pentru vin de Xeres. Am numărat; acum, 
toate cele şase cupe gravate cu peştişor erau pe 
masă, pline cu porto, pe care se părea că Jocasta îl 
prefera la micul dejun. Însă nu exista niciun 
indiciu pentru a stabili în care dintre ele fusese 
băutura otrăvită. 

— Ulysses, n-ai dus niciuna dintre aceste cupe 
în salon în ziua nunţii? l-a întrebat ea. 

— Nu, doamnă, a răspuns majordomul, şocat de 
idee. Sigur că nu. 

Jocasta a dat din cap şi şi-a întors ochii orbi spre 
Jamie, apoi spre mine. 

— Vedeţi deci, a spus ea simplu. A fost cupa lui 
Duncan. 

Duncan a părul surprins, apoi neliniștit, când a 
priceput subînțelesul celor spuse de ea. 

— Nu, a spus el, clătinând din cap. Nu, nu se 
poate. Imposibil. 

Picături fine de sudoare începuseră să formeze o 
peliculă pe pielea asprită a feţei lui. 

— A charaid, ţi-a oferit cineva de băut 
alaltăieri? l-a întrebat Jamie,  aplecându-se 
preocupat spre el. 

Duncan a ridicat neajutorat din umeri. 

— Da, toată lumea! 

Şi chiar aşa fusese. În definitiv, era mire. Totuşi, 
nu acceptase niciun pahar din cauza tulburărilor 
stomacale provocate de emoții. Şi nici nu 
observase dacă vreuna din băuturile ce i se 
oferiseră fusese într-o cupă din argint. 

— Mac Dubh, eram atât de tulburat, că n-aş fi 
observat nici dacă cineva mi-ar fi pus în mână un 
şarpe viu. 

Ulysses a luat un şervet din pânză de pe tavă şi i 
l-a întins discret. Duncan l-a luat mecanic şi s-a 
şters pe față. 

— Aşadar... credeți că cineva a încercat să-i 
facă vreun rău lui Duncan? 

Poate că uimirea din vocea lui Roger nu era prea 
măgulitoare, dar Duncan nu părea să o ia în nume 
de rău. 

— Dar de ce? a spus el deconcertat. Cine mă 
poate uri pe mine? 

Jamie a chicotit încet, iar încordarea celor din 
jurul mesei s-a mai atenuat. Într-adevăr; deşi era 
inteligent și competent, Duncan avea o purtare atât 


259 


de modestă, încât era imposibil de conceput că 
ofensase pe cineva, cu atât mai puţin să-i trezească 
dorinţa de a-l ucide. 

— Fi bine, a charaid, a spus Jamie cu tact, s-ar 
putea să nu fie vorba de ceva personal, înţelegi? 

Mi-a surprins privirea şi a făcut o grimasă 
ironică. Avusese parte nu doar o dată de încercări 
de asasinat din motive legate mai degrabă de ceea 
ce era, decât de ceea ce făcuse. Nu că, ocazional, 
unii n-ar fi încercat să-l omoare şi pentru ceea ce 
făcuse. 

Jocasta părea a gândi cam la fel. 

— Sigur, a spus ea. M-am tot gândit. Nepoate, 
tii minte ce s-a întâmplat la Adunare? 

Jamie a ridicat o sprânceană şi a luat o ceaşcă de 
ceai. 

— Mătuşă, acolo s-au întâmplat multe. Sau te 
referi la problema cu părintele Kenneth? 

— Da, a aprobat Jocasta şi a întins mecanic o 
mână, iar Ulysses i-a dat o cană. Nu mi-ai spus că 
acel Lillywhite a pomenit că preotul a fost 
împiedicat să oficieze ceremonia? 

Jamie a încuviințat, închizând ochii scurt când a 
luat o gură de ceai. 

— Da, aşa e. Deci crezi că se referea la căsătoria 
ta cu Duncan? Această ceremonie trebuia 
împiedicată? 

Durerea mea de cap se înrăutățise. Am apăsat cu 
degetele între sprâncene, degetele erau calde de la 
ceașca de ceai şi asta m-a făcut să mă simt mai 
bine. 

— Staţi puţin, am zis. Sugerezi că cineva a vrut 
să o împiedice pe mătuşa ta să se căsătorească cu 
Duncan şi a reușit la Adunare, iar acum nu a găsit 
o modalitate de a face acelaşi lucru şi de aceea a 
încercat să îl omoare pe Duncan? 

Glasul meu a reflectat uimirea de pe faţa lui 
Duncan. 

— Nu eu o spun, a zis Jamie, urmărind-o cu 
interes pe Jocasta, dar înțeleg că asta sugerează 

mătuşa. 

— Întocmai, a aprobat ea cu glas calm şi, 
terminându-şi ceaiul, a așezat cana pe masă cu un 
oftat. Nepoate, n-aş vrea să-mi dau importanţă, dar 
adevărul este că, după moartea lui Hector, am fost 
curtată de unii şi alții. River Run e un domeniu 
bogat, şi eu sunt bătrână. 

A urmat un moment de tăcere, cât toată lumea a 
reflectat la vorbele ei. Pe chipul lui Duncan se 
citea groaza şi neliniştea. 

— Bine, dar... a spus el, bâlbâindu-se puţin, 
dar, dacă despre asta e vorba, de ce a aşteptat, Mac 
Dubh? 

— A aşteptat? 

— Da. 

Duncan s-a uitat la cei din jurul mesei, dorind să 
se facă înţeles. 

— Vezi tu, dacă cineva a încercat să împiedice 
căsătoria noastră la Adunare, asta-i una. Dar au 
trecut patru luni de atunci şi nimeni nu a ridicat 
mâna la mine. De cele mai multe ori, merg singur 
călare; ar fi fost simplu să mi se întindă o cursă pe 
drum când îmi văd de treburi și să mă trezesc cu 
un glonţ în cap. 

A vorbit cu un aer degajat, dar am văzut-o pe 
Jocasta înfiorându-se uşor la acest gând. 

— Şi-atunci, de ce a aşteptat până aproape de 
ora ceremoniei, când erau prezenţi sute de oameni? 
Da, de acord, Duncan, e un punct de vedere, a 
recunoscut Jamie. 

Cu coatele proptite de genunchi şi cu bărbia 
rezemată în mâini, Roger urmărise atent schimbul 
de replici. Apoi s-a îndreptat de spate. 

— Un motiv la care mă gândesc ar fi preotul, a 
zis el. 

Toţi ne-am uitat la el ridicând din sprâncene. 

— Preotul era aici, a explicat Roger. Adică, dacă 
totul se învârte în jurul domeniului River Run, nu e 
suficientă înlăturarea lui Duncan. Îl ucide, dar 
ucigașul e tot în punctul din care a plecat — Jocasta 

nu se căsătorește cu Duncan, dar nici cu el, şi nu 
are cum să forțeze nota. Însă, a continuat Roger, 
ridicând un deget în aer, dacă preotul se găseşte 
aici şi totul e pregătit pentru desfășurarea unei 
ceremonii intime... atunci este simplu. Îl ucide pe 
Duncan- într-un mod care ar putea sugera 
sinuciderea sau un accident —, apoi urcă în camera 
Jocastei şi îl sileşte pe preot sub ameninţarea unei 
arme să oficieze căsătoria. Servitorii şi oaspeţii 
sunt ocupați să îl ajute pe Duncan, astfel că nu 
există nimeni care să ridice obiecții sau să se 
amestece. Patul e la îndemână... 

A făcut un semn din cap spre patul cu baldachin, 
vizibil prin uşă. 

— O duce pe Jocasta acolo, consumă căsătoria 
cu forţa şi cu asta, basta! 

În acest moment, Roger a observat că Jocasta 
rămăsese cu gura căscată, iar Duncan părea năucit 
ŞI şi-a dat seama că era doar o supoziţie savantă și 
interesantă. A roşit puternic, apoi şi-a dres glasul. 

— A... am vrut să spun... că treaba s-a rezolvat. 

Jamie a tuşit cu subînțeles şi şi-a dres și el 
glasul. Treaba se mai rezolvase astfel. Bunicul lui 
cu gânduri sângeroase îşi începuse ascensiunea 
socială căsătorindu-se cu forța— şi culcându-se 
imediat- cu lady Lovat, o văduvă bogată şi 
bătrână. 

— Poftim? 

Oripilată, Brianna s-a răsucit să se uite cu 
asprime la Roger. 

— Asta e cea mai... dar n-ar fi putut scăpa chiar 
aşa! 

— Eu cred că da, a replicat Roger, aproape 
scuzându-se. Uite, puicuţo, posesia are mare 
valoare în ochii legii când vine vorba despre 
femei. Te căsătoreşti cu o femeie şi te culci cu ea, 
iar ea şi proprietățile ei devin ale tale, fie că ei îi 
place, fie că nu. Dacă nu există o rudă de sex 
masculin care să conteste situația, tribunalul nu 
poate face nimic. 

— Dar ea are o rudă de sex masculin! 

Brianna a făcut un semn către Jamie, care putea 
contesta situaţia, dar probabil nu pe principiile pe 
care se baza ea. 

— Da, mă rog, dar mai sunt martorii, a obiectat 
el. Nu poţi face asta fără un martor care să 
confirme că e valabilă căsătoria. 

Şi-a dres glasul încă o dată, iar Ulysses a întins 
mâna după ceainic. 

Simon cel Bătrân avusese martori, doi dintre 
prietenii lui, plus două însoțitoare ale bogatei 
văduve. Una dintre ele devenise mai târziu bunica 
lui Jamie, deşi eu eram încredințată că în acea 
afacere se folosise mai puţină forță. 

— Nu cred că ar fi reprezentat o problemă, am 
spus eu, scuturându-mi firimituri de pe piept. 
Evident, toată treaba nu a fost făcută de un singur 
om. Indiferent cine ar fi fost mirele dorit-— și, 
atenţie, nici măcar nu ştim că există vreunul, dar să 
presupunem de dragul discuţiei — oricine ar fi, dacă 
există, sigur are complici. De exemplu, Randall 
Lillywhite. 

— Care nu a fost aici, a ținut să-mi amintească 
Jamie. 

— Hm... Adevărat, am recunoscut. Totuşi, 
principiul rămâne în picioare. 

— Da, a spus Roger cu încăpățânare, iar dacă el 
există, atunci suspectul principal este locotenentul 
Wolff, nu? Toată lumea ştie că a făcut mai multe 
încercări de a se căsători cu Jocasta. Iar el a fost 
aici. 

— Dar beat criță, a intervenit Jamie, arătându-şi 
îndoielile. 

— Ori nu. Cum spuneam, Seamus și băieții lui 
s-au arătat surprinşi că cineva putea fi atât de beat 
încă de la început, dar dacă s-a prefăcut? 

Roger s-a uitat pe rând la noi toți, ridicând o 
sprânceană. 

— Dacă s-ar fi prefăcut beat mort, nimeni nu i- 
ar fi acordat atenție şi nimeni nu l-ar fi socotit 

ulterior drept suspect, şi totuşi ar fi reușit să pună 
otrava într-o cupă cu punci şi să i-o dea lui Betty, 
poruncindu-i să i-o ducă lui Duncan, apoi s-ar fi 
îndepărtat, rămânând totuși în preajmă, pregătit să 
se strecoare la etaj şi să profite de momentul în 
care Duncan s-ar fi prăbuşit. Și dacă Betty i-a 
oferit cupa lui Duncan, care a refuzat-o — ei bine, 
ea a rămas cu o cupă de punci neatins în mână. 

Roger a dat din umeri. 

— Cine ar fi putut să o învinovăţească pentru că 
se furişase în grădina bucătăriei ca să se bucure de 
ea? 

Jocasta și Ulysses au pufnit în același timp, 
lăsând să se înţeleagă clar ce gândeau despre 
vinovăția lui Betty. Roger a tușit şi s-a grăbit să-și 
continue analiza. 

— Aşa. Bun. Dar doza nu a ucis-o pe Betty. 
Criminalul şi-a făcut calcule greșite sau... 

Lui Roger i-a venit altă idee. 

— Poate nu a vrut să îl otrăvească mortal pe 
Duncan. Poate a vrut doar ca el să-şi piardă 
cunoștința, pentru ca apoi să-l împingă în râu. Nu 
ştii să înoți, nu? a întrebat el, întorcându-se spre 
Duncan, care a clătinat din cap năucit şi a început 
să-şi maseze ciotul braţului. 

— Da. Aşadar, un înec ar fi trecut drept 
accident, fără nicio greutate. 

Roger şi-a frecat palmele, părând încântat de 
ipoteza lui. 

— Însă apoi totul a mers anapoda, pentru că 
sclava, nu Duncan, a băut punciul. Şi ca atare a 
fost ucisă! 

— De ce? 

Jocasta arăta la fel de uimită ca Duncan. 

— Pentru că ea l-ar fi putut recunoaşte pe cel 
care îi dăduse cupa, a intervenit Jamie și a dat din 
cap, întinzându-se gânditor pe scaun. Şi ea ar fi 
mărturisit chiar din prima chpă când oamenii ar fi 
început să o ia la întrebări. Da, are logică. Şi nu ar 
fi putut să o ucidă prin mijloace violente; riscul de 

a fi văzut urcând sau coborând din pod ar fi fost 
prea mare. 

Roger a dat aprobator din cap la această 
evaluare rapidă. 

— Da. Dar n-ar fi fost nicio problemă să găseşti 
sticlă pisată— câte cupe şi pahare au trecut din 
mână în mână în timpul zilei? Dacă vreunul cade 
pe aleea din cărămizi și îl zdrobeşti sub călcâi, ai 
ceea ce-ţi trebuie. 

Nici măcar acest lucru nu ar fi fost necesar; la 
petrecerea de după ceremonie, cioburile de sticlă 
erau peste tot pe alei şi pe terasă. Chiar şi eu 
scăpasem un pahar când fusesem luată prin 
surprindere de Phillip Wylie. 

M-am întors să mă adresez lui Ulysses. 

— Mai rămâne problema cum a fost 
administrată sticla pisată. Ştii cumva ce îi plăcea 
lui Betty să bea şi să mănânce? 

Încruntare a încreţit faţa majordomului, ca o 
piatră aruncată într-o apă întunecată. 

— Doctorul Fentiman i-a recomandat un pahar 
de syllabub" a spus el încet. Şi nişte budincă, dacă 
era suficient de trează pentru a putea înghiți. Chiar 
eu i-am pregătit băutura şi i-am dat-o lui Mariah 
pentru a o duce în pod. l-am poruncit bucătăresei 
să pregătească budinca, dar nu ştiu dacă Betty a 
mâncat-o sau cine 1-a dus-o. 

— Hmm, a făcut Jocasta încruntându-se şi 
strângând din buze. Cred că în bucătărie era o 
nebunie. Şi cu atâția oameni în jur... ei bine, le 
putem întreba pe Mariah şi pe celelalte, dar nu m- 
ar surprinde dacă niciuna nu şi-ar aduce aminte că 
a dus farfuria, fără a mai vorbi de faptul că cineva 
ar fi putut adăuga ceva în ea. N-ar fi nevoie decât 
de o clipă pentru a distrage atenția fetei şi a 
strecura sticla pisată... 

A făcut un semn larg cu o mână, sugerând 
uşurinţa scandaloasă cu care se putea comite o 
crimă. 

— Ori s-a strecurat cineva în pod sub pretextul 
de a vedea cum se simte Betty şi i-a dat ceva să 
bea, în care pusese sticlă pisată, am sugerat eu. Un 
syllabub ar fi perfect. Oamenii veneau şi plecau, 
iar Betty a rămas singură mult timp, între vizita 
doctorului Fentiman şi momentul când celelalte 
sclave s-au culcat. Ar fi fost foarte posibil ca vreo 
persoană să fi urcat acolo nevăzută. 

— Foarte frumos, inspectore Lestrade, i-a spus 
Brianna lui Roger, sotto-voce. Dar nu există nicio 
dovadă, corect? 

Jocasta şi Duncan stăteau unul lângă altul, 
încremeniţi ca o pereche de căni Toby, având grijă 
să nu se privească. Auzind-o pe Bree, Jocasta a 
inspirat adânc, silindu-se să se calmeze. 

— Adevărat, a spus ea. Nu există. A dhuine, nu- 
ti aminteşti dacă Betty ţi-a oferit punci? 

Duncan şi-a muşcat mustaţa o clipă, 
concentrându-se, apoi a scuturat din cap. 

— S-ar putea să-mi fi oferit... a bhean, dar s-ar 
putea şi să nu. 

— Bine. 

Toţi am rămas tăcuţi câteva momente, timp în 
care Ulysses s-a mișcat discret în jurul mesei, 
făcând curat. În cele din urmă, Jamie a oftat adânc 
şi s-a îndreptat de spate. 

— Asta e. Acum să discutăm despre ce s-a 
întâmplat noaptea trecută. Mătuşă, suntem de 
acord că irlandezul care a intrat în camera ta a fost 
Stephen Bonnet? 

Mâna Briannei a tresărit şi cana de ceai a căzut 
cu zgomot pe masă. 

— Cine? a întrebat ea cu glas răgușit. Stephen 
Bonnet... aici? 

Jamie s-a uitat dur la mine încruntându-se. 

— Englezoaico, credeam că i-ai spus. 

— Când? am replicat eu, destul de iritată. 
Credeam că o să-i spui tu, am adăugat, întorcându- 
mă spre Roger care, cu chipul împietrit, s-a 
mulțumit să ridice din umeri. 

Ulysses apăruse imediat cu o cârpă şi tocmai 
ştergea ceaiul vărsat. Bree era albă la faţă, dar își 
recăpătase stăpânirea de sine. 

— Să lăsăm asta, a spus ea. A fost aici? Noaptea 
trecută? 

— Da, a fost, a zis Jamie, cu jumătate de gură. 
L-am văzut eu. 

— Deci el a fost hoţul venit după aur — sau doar 
unul dintre ei? 

Brianna a întins mâna după una dintre cupele 
din argint în care se afla vin de Porto şi l-a băut de 
parcă ar fi fost apă. Ulysses a clipit, dar s-a grăbit 
să umple cupa din carafă. 

— Aşa s-ar părea. 

Roger a luat o brioșă, ferindu-se să o privească 
pe Brianna în ochi. 

— Mătuşă, de unde a aflat despre aur? a întrebat 
Jamie, rezemându-se de spătarul scaunului și 
mijindu-şi ochii de concentrare. 

Jocasta a scos un pufnet slab şi a întins mâna. 
Ulysses, obişnuit cu solicitările ei, i-a înmânat o 
felie de pâine prăjită cu unt. 

— Hector Cameron 1-a povestit cuiva, fratele 
meu Dougal s-a scăpat față de cineva ori cel de-al 
treilea i-a spus cuiva. Şi, aşa cum i-am cunoscut, 
pun mâna în foc că nu a fost nici Hector, nici 
Dougal. 

A ridicat din umeri și a mușcat din pâinea 
prăjită. 

— Dar să vă mai spun ceva, a adăugat ea, după 
ce a înghițit. Cel de-al doilea bărbat care a intrat în 
camera mea, cel care duhnea a băutură. V-am zis 
că nu a scos nicio vorbă, da? Ei bine, e destul de 
limpede, nu? Era cineva cunoscut mie, a cărui 
voce aş fi recunoscut-o, dacă ar fi vorbit. 

— Locotenentul Wolff? a sugerat Roger. 

Jamie a dat afirmativ din cap, şi între sprâncene 
i-a apărut o cută. 

— Cine-i mai priceput decât un om al marinei 
să descopere un pirat, când e căutat, nu? 

— De ce ar dori cineva să se însoţească cu un 
pirat? a murmurat Brianna. 

Vinul o ajutase să se calmeze, dar era tot palidă. 

— Da, a spus Jamie, fără să îi acorde prea mare 
atenție Briannei. Zece mii de lire în aur nu-s o 
nimica toată. Era nevoie de mai mulți oameni 
pentru a se ocupa de o asemenea sumă — Ludovic 
al Franţei și Charles Stuart ştiau măcar atâta lucru, 
au trimis şase oameni să se ocupe de treizeci de 
mii de lire. 

Aşadar, nu era de mirare că persoana care aflase 
de aur apelase la ajutorul lui Stephen Bonnet- 
contrabandist bine cunoscut şi pirat, care nu avea 
doar mijlocul potrivit de transport, ci şi legăturile 
necesare pentru a se ocupa de aurul respectiv. 

— O ambarcaţiune, am spus încet. Locotenentul 
a plecat pe râu, în timpul cinei. Să presupunem că 
a coborât pe râu şi l-a întâlnit pe Stephen Bonnet. 
Au revenit împreună şi au aşteptat prilejul de a se 
furișa în casă, încercând să o sperie şi să o 
amenințe pe Jocasta pentru a le spune unde e aurul. 

Jamie a dat aprobator din cap. 

— Da, s-ar putea. Locotenentul a avut afaceri 
aici ani întregi. Mătuşă, poate a văzut ceva care l-a 
făcut să creadă că ţineai aur aici? Ai spus că 
Hector a avut trei lingouri; a rămas vreunul dintre 
ele? 

Jocasta a strâns puternic din buze, dar, după un 
moment de şovăială, a dat din cap împotriva 
voinţei el. 

— "Ținea o bucată din el pe birou, ca să nu-i 
zboare hârtiile. Da, s-ar putea ca Wolff să o fi 
observat — dar de unde să ştie ce era? 

— Probabil că nu şi-a dat seama pe loc, a 
sugerat Brianna, dar mai târziu a auzit despre aurul 
francez şi a făcut legătura. 

Toţi am dat din cap şi am aprobat în uşoară 
şoaptă. Ca teorie, se potrivea destul de bine. Dar 
nu vedeam cum am putea demonstra asta și am 
spus-o. 

Jamie a ridicat din umeri, apoi şi-a lins o pată de 
gem de pe dosul mâinii. 

— Englezoaico, n-aş crede că e important să 
dovedim ce s-a întâmplat. Contează ce se va 
întâmpla în continuare. 

S-a uitat direct la Duncan. 

— A charaid, se vor întoarce, a spus el încet. Ştii 
asta, da? 

Duncan a încuviințat. Părea nefericit, dar 
hotărât. 

— Da, ştiu. 

A întins mâna şi a prins-o pe a Jocastei — primul 
gest de acest fel pe care îl văzusem până atunci 
făcându-l faţă de ea. 

— Mac Dubh, vom fi pregătiți. 

Jamie a încuviinţat cu o mişcare lentă din cap. 

— Duncan, trebuie să plec. Semănatul nu 
aşteaptă pe nimeni. Dar voi trimite vorbă către cei 
pe care îi cunosc, pentru a sta cumva cu ochii pe 
locotenentul Wolff. 

Jocasta rămăsese tăcută, fără să-și retragă mâna 
din a lui Duncan. Auzind vorbele lui Jamie, s-a 
îndreptat de spate în fotoliu. 

— Şi irlandezul? a întrebat ea. 

Şi-a frecat cealaltă mână de genunchi, apăsând 
uşor podul palmei, acolo unde fusese crestată cu 
pumnalul. 

Jamie a schimbat o privire cu Duncan, apoi cu 
mine. 

— Se va întoarce, a răspuns el, cu sumbră 
certitudine. 

M-am uitat la Brianna când el a rostit aceste 
cuvinte. Arăta liniștită, dar eram mama ei, astfel că 
i-am văzut spaima din ochi, ca un şarpe care înoată 
prin apă. Stephen Bonnet, m-am gândit simţindu- 
mi inima ca de gheaţă, se întorsese deja. 

Am plecat în dimineaţa următoare spre munți. 
Nu străbătuserăm nici opt kilometri când am auzit 
zgomot de copite pe drumul dinapoia noastră şi am 

văzut o licărire stacojie printre frunzele de un 
verde-deschis ale castanilor. 

Era maiorul MacDonald, care a afişat o expresie 
de încântare pe faţă când şi-a îndemnat calul spre 
noi, ceea ce mi-a spus tot ce trebuia să știu. 

— Of, la naiba! am exclamat. 

Biletul purta sigiliul stacojiu al lui Tryon, 
aceeaşi culoare ca și tunica maiorului. 

— A sosit azi-dimineaţă la Greenoaks, a spus 
maiorul, strunindu-şi calul pentru a-l urmări pe 
Jamie rupând sigiliul. M-am oferit să îl aduc eu, 
pentru că oricum mergeam în direcția asta. 

Ştia deja ce conţinea biletul; Farquard Campbell 
îl deschisese pe al lui. 

I-am observat faţa lui Jamie în timp ce citea. 
Expresia nu 1 s-a schimbat. A terminat de citit, apoi 
mi-a întins hârtia. 


19 martie 1771 
Către ofițerii comandanți ai miliției 


Domnilor 

Ieri am hotărât, cu asentimentul 
Consiliului Maiestăţii Sale, să pornim în 
marş cu un corp de forțe preluate de la mai 
multe regimente de miliţie, către locurile în 
care se află insurgenții şi să îi readucem la 
supunere, deoarece, prin actele şi declaraţiile 
lor rebele, au sfidat guvernul și au perturbat 
cursul justiției prin obstrucționarea, 
distrugerea și închiderea curților de justiţie. 
Pentru ca o parte din regimentele 
dumneavoastră să aibă onoarea de a-și sluji 
patria în această misiune importantă, mă văd 
nevoit să vă cer a alege treizeci de soldaţi 
care să se alăture corpului forței mele 
expediționare în această strădanie. 

Nu se prevede deplasarea forțelor înainte 
de data de douăzeci ale lunii viitoare, iar 

până atunci veți fi informaţi despre ziua în 
care urmează să vă mobilizați oamenii, 
perioada de marș şi ruta pe care va trebui să 
o urmați. 

Se recomandă ca indatorire creştină ce 
revine oricărui plantator rămas acasă, să se 
ocupe și să sprijine cu toată priceperea 
familiile bărbaţilor care vor îndeplini această 
misiune, astfel ca familiile sau plantațiile lor 
să nu aibă de suferit cât timp ei sunt sub arme 
acolo unde interesele generale o cer. 

Pentru cheltuielile necesare acestei 
expediţii, voi da garanții tipărite plătibile 
către purtători, iar aceste garanţii vor deveni 
negociabile până la data la care trezoreria le 
poate plăti din fondul contingent, în situaţia 
în care nu există sume suficiente în trezorerie 
pentru achitarea serviciilor necesare acestei 
expediții. 


Al dumneavoastră et cetera 
William Tryon 


Oare avuseseră cunoştinţă de asta Hermon 
Husband şi James Hunter când plecaseră de la 
River Run? Am socotit că ştiau. lar maiorul se 
îndrepta acum spre New Bern, desigur, pentru a-și 
oferi serviciile guvernatorului. Pe cizmele lui se 
aşternuse un strat de praf după ce călărise atât, însă 
mânerul sabiei lui sclipea în soare. 

— La naiba, la naiba! am spus eu din nou, ceva 
mai apăsat. 

Maiorul a clipit mirat. Jamie mi-a aruncat o 
privire şi colţul gurii i-a zvâcnit. 

— Mda, în fine, a spus el. Mai avem aproape o 
lună. Cât să putem însămânţa orzul. 

PARTEA A ȘASEA 
RĂZBOIUL REGLEMENTĂRII 

Sit Pa A LUPTA CU EI SPUNÂND CĂ AU DESTUI OAMENI DE UCIS, AȘA CĂ ÎI PUTEM UCIDE“ 


Depoziția lui Waightstill Avery, martor 
Carolina de Nord 
Comitatul Mecklenburg 


Waightstill Avery declară şi susține că în 
ziua a șasea a lunii martie, în jurul orei nouă 
sau zece dimineaţa, acesta, ca martor sub 
jurământ, se afla la locuinţa unui anume 
Hudgins, care locuieşte la capătul de jos al 
insulei Long. 

Acest martor sub jurământ a văzut treizeci 
sau patruzeci dintre acei oameni care îşi zic 
Reglementatori și a fost arestat pe loc şi 
deținut ca prizonier de către unul dintre 
aceștia (care a spus că se numeşte John 
McQOuiston) în numele tuturor, şi că la scurt 
timp după aceea, un anume James Graham 
(sau Grimes) i-a adresat martorului aceste 
cuvinte: Acum eşti prizonier şi nu poți merge 
nicăieri fără pază, adăugând imediat că: 
Trebuie să rămâi cu gardianul şi nu vei păți 
nimic. 

Martorul a fost condus apoi sub paza a doi 
bărbați la tabăra Reglementatorilor (după 
cum o numesc ei), aflată la un kilometru şi 
jumătate depărtare, unde se găseau şi alte 
persoane de aceeaşi apartenenţă şi alții au 
sosit acolo câteva ore mai târziu, iar 
martorul presupune şi crede că erau două 
sute treizeci de oameni. 

Martorul sub jurământ a aflat de la aceste 
persoane numele a cinci dintre căpitanii sau 

conducătorii lor prezenţi atunci acolo, mai 
precis, Thomas Hamilton şi un altul pe nume 
Hamilton, James Hunter, Joshua Teague, un 
anume Gillespie şi mai sus-menţionatul 
James Grimes (sau Graham). Martorul i-a 
auzit pe mulți dintre ei, ale căror nume i-au 
rămas necunoscute, spunând lucruri infame 
împotriva guvernatorului, a judecătorilor 
Curţii Superioare, împotriva Casei Adunării 
şi a altor persoane cu funcţii. În timp ce 
mulțimea din jur rostea lucruri şi mai infame, 
numitul Thomas Hamilton a ajuns în mijlocul 
oamenilor şi a spus cuvinte cu același înţeles 
şi sens (mulțimea aprobând și afirmând 
adevărul celor susținute de el): 


Cum de a ajuns Maurice Moore judecător, 
pentru că el nu e judecător, nu a fost numit de rege 
şi nici de Henderson, și niciunul dintre aceştia nu 
trebuie să prezideze un tribunal. Adunarea a 
înnebunit şi a dat o lege împotriva revoltei, iar 
oamenii sunt mai furioși decât oricând, era cel mai 
bun lucru care se putea pentru ţară, pentru că acum 
vom fi siliți să îi ucidem pe toți funcționarii și 
Juriştii, şi îi vom ucide, și să mă bată Dumnezeu 
dacă nu vor fi condamnaţi cu toții la moarte. Dacă 
ei nu ar fi dat această lege, le-am fi îngăduit unora 
dintre ei să trăiască. Auzi, o lege împotriva 
revoltei! Niciodată nu a existat o asemenea lege 
între legile Angliei sau ale altei ţări, cu excepția 
Franţei; ei au adus legea asta din Franţa şi ne vor 
aduce Inchiziția pe cap. 


Mulţi dintre ei au afirmat că guvernatorul 
este prieten cu juriştii, iar Adunarea i-a 
nedreptăţit pe Reglementatori făcând legi 
pentru bani. L-au aruncat pe Husband în 
temniță pentru ca el să nu vadă acțiunile lor 
ticăloşite, iar apoi guvernatorul şi Adunarea 
au făcut legile pe care le voiau juriștii. 

Guvernatorul este prieten cu juriștii, iar 
juriştii fac totul, ei numesc judecători de pace 
nepricepuțţi şi slabi de minte în scopurile 
ştiute doar de ei. 

În provincie nu ar trebui să existe juriști, ei 
s-ar blestema singuri dacă ar exista. Fanning 
a fost proscris începând cu data de douăzeci 
şi doi martie și orice Reglementator care l-ar 
vedea după această dată îl va ucide, iar unii 
au afirmat că nu vor aştepta, că doresc să-l 
vadă şi jură că îl vor ucide înainte de a se 
intoarce, dacă îl vor găsi la Salisbury. Unii 
doreau să-l găsească pe judecătorul Moore la 
Salisbury pentru a-l biciui, alții, ca să-l 
ucidă. Un anume Robert Thomson a spus că 
Maurice Moore este sperjur şi l-a numit în 
mod injurios, folosind cuvinte precum 
pungaș, şarlatan, ticălos, escroc etc., iar 
ceilalți l-au aprobat. 

Când s-a anunțat ştirea că pe străzile din 
Salisbury mărșăluia compania comandată de 
căpitanul Rutherford, acest martor sub 
jurământ i-a auzit pe mulți dintre acei oameni 
îndemnând cu tărie şi înverșunare ca întregul 
corp de Reglementatori prezenţi acolo să 
mărșăluiască spre Salisbury cu arma în mână 
pentru a lupta cu ei, spunând că au oameni 
destui pentru a-i ucide, putem să îi ucidem şi 
îi vom învăța minte dacă ni se opun. 


Depoziţie luată sub jurământ și 
consemnată astăzi 

Ziua a opta a lunii martie 1771, în fața 
mea 


(semnătură) Waightstill Avery 
(martor) Wm. Harris, judecător de pace 


William Tryon către generalul Thomas 
Gage 

Carolina de Nord 
New Bern, 19 martie 1771 


Domnule, 

Ieri s-a hotărât în Consiliul Maiestăţii Sale al 
acestei provincii să mobilizăm un corp de forțe 
alcătuit din regimente şi companii de miliție 
pentru a porni în marș către taberele insurgenților 
care, prin acțiunile şi declaraţiile lor rebele, 
sfidează acest guvern. 

Întrucât avem puține mijloace şi echipamente 
militare în acest ținut, mă văd silit să vă cer sprijin 
pentru procurarea materialelor militare (tunuri, 
muniție, drapele, tobe etc.) care sunt enumerate 
mai jos. 

Intenționez să încep campania din acest oraș, în 
jurul datei de douăzeci ale lunii viitoare, şi să 
mobilizez miliția în timpul marșului prin comitate. 
Planul meu este să strâng o mie cinci sute de 
oameni, deşi, având în vedere spiritul care acum 
pare să fie în favoarea guvernului, sper ca 
numărul acestora să crească în mod considerabil. 


Cu mult respect şi deosebită stimă, A 
dumneavoastră prea supusă slugă, Wm. Tryon 

Acim MĂ DUC LA CULCARE... 


Fraser’s Ridge 
15 aprilie 1771 


Roger stătea în pat, ascultând bâzâitul 
intermitent al unui ţânţar nevăzut, care se 
strecurase pe lângă pielea netăbăcită care acoperea 
fereastra cabanei. Leagănul lui Jem era acoperit cu 
o plasă din pânză, însă el și Brianna nu beneficiau 
de o asemenea protecție. Dacă nesuferita insectă 
avea să se aşeze pe el, o va omori — dar ea părea să 
se rotească neobosit deasupra patului lor, coborând 

când şi când, momente în care bâzâia supărător în 
urechea lui, pentru ca apoi să dispară din nou în 
întuneric. 

După activitatea nebună din ultimele zile, ar fi 
trebuit să se simtă suficient de obosit ca să 
adoarmă şi sub asaltul unor adevărate escadrile de 
țânțari. Două zile de călărit repede prin trecători şi 
culmi montane, ducând vorbă către aşezările mai 
apropiate, ale căror locuitori trebuiau la rândul lor 
să-i anunţe pe membrii miliției care se aflau mai 
departe. Semănăturile de primăvară se făcuseră 
într-un timp record, pentru că toți oamenii 
disponibili își petrecuseră zilele pe câmp, din zori 
şi până la apusul soarelui. Corpul lui era încă 
încărcat de adrenalină, şi mici impulsuri ale 
acesteia îi treceau prin minte şi mușchi, ca şi cum i 
s-ar fi administrat cafea intravenos. 

Îşi petrecuse toată ziua ajutând la pregătirea 
fermei pentru plecarea lor, iar imaginile 
fragmentate ale şirului de corvezi i se derulau sub 
pleoapele coborâte de fiecare dată când închidea 
ochii. Repararea gardului, căratul fânului, o 
deplasare grăbită până la moară pentru a lua de 
acolo sacii cu făină necesari pentru pregătirea 
hranei regimentului în marş. Repararea unei obezi 
fisurate de la o roată a căruței, coaserea unei 
bretele rupte de la harnașament, ajutorul acordat 
pentru prinderea scroafei albe, care făcuse o 
încercare nereușită de a evada din grajd, spart de 
lemne şi, în cele din urmă, o oră de săpat în ritm 
rapid înainte de masa de seară, astfel încât Claire 
să poată planta o mică parcelă cu cartofi-dulci şi 
cu arahide înainte de plecarea lor. 

În ciuda grabei şi a trudei, săpatul în lumina 
scăzută a apusului reprezentase un răgaz bine-venit 
în frenezia organizată a zilei. Acum s-a gândit la 
asta, retrăind momentul, în speranţa că îi va linişti 
mintea şi îl va calma îndeajuns pentru a adormi. 

Era un aprilie cald, iar grădina lui Claire 
devenise luxuriantă: ţepuşe verzi şi frunze în 

creştere, flori mici şi sclipitoare, lujeri căţărători 
care se răsuceau urcând pe gard şi îşi desfăceau în 
tăcere trompetele deasupra lui, în timp ce el 
muncea în crepusculul care sporea. 

Mirosul plantelor și al pământului proaspăt 
răscolit se înălța în jurul lui pe măsură ce aerul se 
răcorea, puternic precum tămâia. Fluturii veneau 
către florile sub formă de trompete, ființe fragile 
care apăreau din pădure în culori amestecate de 
alb, cenușiu şi negru. Apăruseră şi nori de 
musculițe şi de țânțari, insecte atrase de sudoarea 
lui, iar după ele, tipulidele, creaturi fioroase, cu 
aripi înguste şi corpuri păroase, care bâzâiau 
printre nalbele din grădină cu atitudinea agresivă a 
unor huligani din lumea fotbalului. 

Și-a întins degetele lungi de la picioare spre 
greutatea pilotei, abia atingând piciorul soției lui, 
şi parcă a simțit aievea reazemul cazmalei, o 
margine dură sub talpă, și satisfacția dată de 
pământul care se despica şi de rădăcinile care 
plesneau când solul ceda, pământul era umed şi 
brăzdat de rizomii albi şi orbi de iarbă sălbatică şi 
de luciul fugar al râmelor care se zvârcoleau 
bezmetic pentru a dispărea din nou în sol. 

Un fluture cecropia zburase pe lângă capul lui, 
ademenit de mirosurile din grădină. Aripile lui 
cafeniu-deschis erau mari cât palma lui şi marcate 
de puncte ca nişte ochi deschişi, nepământeşti în 
frumuseţea lor mută. 

Cine grădinăreşte lucrează alături de Dumnezeu. 

Aşa stătea scris pe vechiul cadran solar din 
grădina casei parohiale din Inverness, unde 
crescuse el. Ca o ironie, având în vedere că 
reverendul nu avusese nici timp și nici talent la 
grădinărit, iar grădina era o adevărată junglă, 
cotropită de iarbă netunsă şi de tufe de trandafiri 
care se sălbăticiseră şi se îngroșaseră, neglijați 
atâta vreme. Gândul l-a făcut să zâmbească şi l-a 
ajutat să-şi ia la revedere în gând de la umbra 
reverendului. 

Noapte bună, tată. Dumnezeu să te ocrotească. 

Trecuse multă vreme de când pierduse obiceiul 
de a spune noapte bună în acest fel unei liste scurte 
de membri de familie şi prieteni; amintirea unei 
copilării încărcate de rugăciuni de seară, care se 
încheiau cu obișnuita listă: „Dumnezeu să îi 
ocrotească pe Nana şi pe bunicul în cer, pe 
prietenul meu cel mai bun, Peter, şi pe Lilian, 
câinele, şi pe motanul băcanului...“ 

Nu mai făcuse asta de mulți ani, dar amintirea 
păcii date de micul ritual l-a îndemnat să 
alcătuiască acum o nouă listă. Era mai bine decât 
să numere oi, a presupus el, tânjind mai mult după 
senzaţia de pace pe care şi-o amintea decât după 
somn. 

Noapte bună, doamnă Graham, a zis el în gând 
şi a zâmbit către sine, invocând o imagine scurtă şi 
pregnantă a bătrânei menajere a reverendului, 
înmuind mâna într-un bol şi azvârlind picături de 
apă pe plita încinsă, pentru a vedea dacă începeau 
să danseze. Dumnezeu să binecuvânteze. 

Reverendul, doamna Graham, nepoata ei, Fiona, 
şi soțul acesteia, Ernie... părinții lui, deşi aceasta 
era o înclinare din cap pro forma către două siluete 
fără chip. Claire, din casa mare și, după o uşoară 
ezitare, Jamie. Apoi mica sa familie. A simţit 
căldură gândindu-se la ei. 

Noapte bună, flăcăule, s-a gândit el, întorcând 
capul spre leagănul în care dormea Jemmy. 
Dumnezeu să binecuvânteze. Şi Brianna. 

A întors capul în cealaltă parte, a deschis ochii şi 
a văzut ovalul întunecat al feţei ei adormite 
întoarse spre el, la nici treizeci de centimetri 
depărtare pe pernă. S-a întors cât de uşor a putut 
pe o parte şi a stat să o urmărească. Lăsaseră focul 
să se stingă, pentru că aveau să plece devreme a 
doua zi dimineaţă; în încăpere era atât de întuneric, 
încât nu-i distingea decât contururile neclare ale 
sprâncenelor şi ale buzelor. 

Brianna nu rămânea niciodată trează. Se așeza 
pe spate, se întindea cu un oftat de mulțumire, 
răsufla adânc de trei ori şi adormea ca şi cum s-ar 
fi stins o lumină. Poate era vorba de extenuare, 
poate de binecuvântările unei sănătății bune şi ale 
unei conștiințe curate, dar uneori el credea că era 
dorinţa de a evada în peisajul personal al viselor, 
locul în care gonea liberă la volanul mașinii ei, cu 
părul fluturând în vânt. 

S-a întrebat ce visa ea în acele momente. A 
simţit pe faţă căldura slabă a răsuflării ei. 

Noaptea trecută am visat că făceam dragoste cu 
Roger. Oricât ar fi încercat el s-o alunge, amintirea 
acelui episod încă îl frământa. Legănat de litania 
lui, Roger alunecase spre somn, dar amintirea 
caietului ei cu vise l-a trezit. Ar fi fost bine să nu 
viseze ceva asemănător și acum! Mai ales după 
timpul pe care 1-l dedicase. 

A închis din nou ochii, concentrându-se asupra 
ritmului regulat al respiratiei Briannei. Fruntea lui 
era la doar câțiva centimetri de a ei. Poate reușea 
să capteze ecoul visului ei prin oasele craniului. 
Însă nu a simţit decât ecoul trupului ei şi 
reverberaţiile acelui rămas-bun, cu toate îndoielile 
şi plăcerile lui. 

Ea şi băiatul vor pleca în dimineaţa următoare; 
lucrurile lor erau împachetate și stăteau alături de 
sacul lui, lângă uşă. Domnul Wemyss îi va duce cu 
căruța până la Hillsborough, unde ea se va simţi 
probabil în siguranță- şi răsplătită- pentru că 
fusese angajată să realizeze portretul doamnei 
Sherston. 

„Să fii foarte atentă“, îi spusese el pentru a treia 
oară în acea seară. 

Hillsborough era exact în mijlocul teritoriului 
Reglementatorilor, iar el avea  reţineri 
considerabile privind deplasarea ei până acolo. Ea 
îi nesocotise îngrijorarea, respingând ideea că ea 
sau Jem s-ar expune vreunui pericol. Probabil că 
Brianna avea dreptate — şi totuşi, el nu era foarte 

sigur că ea ar acționa altfel dacă ar exista cu 
adevărat vreo primejdie. Era atât de entuziasmată 
de perspectiva comenzii, s-a gândit el, încât ar fi 
trecut şi prin mijlocul unei mulțimi înarmate ca să 
ajungă la Hillsborough. 

Dintre toate cântecele posibile, ca îngânase în 
surdină „Lacul Lomond“. 

— „Oh, tu vei merge pe drumul principal, iar eu 
voi alege drumul de jos şi voi ajunge la lacul 
Lomond înaintea taaa...“ 

— M-ai auzit? întrebase el, prinzând-o de braţ 
în timp ce ea împăturea ultimul scutec al lui 
Jemmy. 

— Da, dragul meu, murmurase Bree, clipind 
ironic în semn de supunere. 

Asta îl iritase; o prinsese de încheietura mâinii şi 
o trăsese cu faţa spre el. 

— Vorbesc serios, îi spusese. 

Se uitase în ochii ei, acum larg deschişi, dar cu o 
schpire ironică încă stăruind în triunghiurile de un 
albastru-închis. O  strânsese și mai tare de 
încheietură şi, deşi era înaltă şi bine clădită, oasele 
el 1 se păruseră delicate, aproape fragile sub 
degetele lui. Brusc, a avut o viziune a oaselor de 
sub pielea Briannei — pomeţi înalți şi laţi, ţeasta 
rotunjită și dinți lungi și albi; îi venea mult prea 
uşor să-şi imagineze aceşti dinți expuşi până la 
rădăcină, într-un rictus permanent al oaselor. 

O trăsese spre el cu o violență neașteptată, o 
sărutase suficient de apăsat pentru a-i simți dinții 
ciocnindu-se de ai lui, însă fără să-i pese dacă se 
zgâriau. 

Ea purta doar o cămașă, iar el nu se deranjase să 
1-0 scoată, o împinsese pe spate în pat şi îi ridicase 
cămașa deasupra coapselor. Ea îşi întinsese 
mâinile spre el, însă el nu o lăsase să-l atingă, ci o 
țintuise în adâncitura saltelei cu greutatea corpului 
său, mișcându-se, împingând şi căutând un sprijin 
în stratul subțire de carne care îi despărțea oasele 
de ale lui. 

O făcuseră în tăcere, pe jumătate conştienţi de 
copilul care dormea în apropiere. Şi totuşi, la un 
moment dat, trupul ei îi răspunsese, într-un mod 
profund şi şocant, dincolo de cuvinte. 

— Vorbesc serios, repetase el, câteva clipe mai 
târziu, cu buzele în părul ei încâlcit. 

Rămăsese deasupra ei, strângând-o în braţe, 
împiedicând-o să se miște. Ea se crispase şi el 
sporise strânsoarea, ținând-o nemișcată. Ea oftase, 
iar el îi simţise gura mişcându-se şi dinții 
pătrunzând delicat în carnea de sub clavicula lui. Îl 
muşcase. Nu brusc, ci într-o mușcătură lentă, care 
l-a făcut să icneească și să se ridice pentru a se 
depărta de ea. 

— Ştiu, zisese Brianna, îşi eliberase braţele, 
pentru ca apoi să ajungă pe spinarea lui şi să îl țină 
strâns în moliciunea ei caldă şi umedă. Şi eu 
vorbesc serios. 


— Asta doreai? 

A rostit cuvintele acum, dar în şoaptă, pentru a 
nu o trezi. Căldura trupului ei radia prin 
aşternuturi; Brianna dormea dusă. 

Dacă asta dorise ea— despre ce anume era 
vorba? Despre caracterul brutal al felului în care 
făcuse dragoste cu ea şi la care ea reacționase? Ori 
simțise forța ascunsă dincolo de asta şi 
recunoscuse nevoia lui disperată de a o şti în 
siguranță? 

Iar dacă era vorba de duritate... A înghiţit în sec, 
strângând pumnul şi gândindu-se la Stephen 
Bonnet. Brianna nu-i povestise ce se petrecuse 
între ea şi Bonnet — și era de neconceput ca el să 
pună o asemenea întrebare. Şi mai greu de 
conceput era ca el să-şi închipuie că ceva din acea 
confruntare ar fi putut să o stârnească în mod 
neruşinat. Şi totuşi, ea se cutremura vizibil în 
rarele ocazii când ceva îl îndemna să o posede pe 
nepregătite, fără blândeţea lui obişnuită. 

Depăşise cu mult momentul rugăciunii. 

S-a simțit aşa cum se simţise demult, când 
devenise prizonierul iadului alcătuit din 
rododendroni, cu acelaşi labirint de rădăcini 
umede şi frunze curgătoare aflate mereu în față, 
indiferent în ce direcție s-ar fi întors. Tunelurile 
lipsite de lumină păreau să ofere speranţa de ieşire, 
şi totuşi îl duceau doar spre alte şi alte desișuri 
încâlcite. 


Pentru că eu şi adevărata mea iubire nu ne vom 
revedea pe malurile şi dealurile frumoase ale 
lacului Lomond.... 


Era iarăși încordat, pielea îl furnica şi picioarele 
îi tresăreau de neastâmpăr. Țânţarul s-a apropiat 
bâzâind ascuţit, iar el a lovit cu palma- prea 
târziu, bineînţeles. Nereuşind să stea nemișcat, s-a 
strecurat discret din pat şi a făcut câteva 
genuflexiuni ca să-şi dezmorțească muşchii 
încordaţi. 

Asta i-a adus o oarecare ușurare şi s-a lăsat jos 
ca să facă flotări, numărând în tăcere în timp ce 
cobora spre scândurile podelei. Una. Două. Trei. 
Patru.  Concentrându-se doar asupra  arsurii 
crescânde din piept, braţe şi umeri, simțind 
monotonia liniştitoare a numărătorii. Douăzeci şi 
şase, douăzeci şi şapte, douăzeci şi opt... 

În cele din urmă, cu mușchii tremurând din 
cauza epuizării de moment, s-a ridicat, a desfăcut 
pielea netăbăcită de la fereastră și a rămas gol, 
lăsând aerului umed al nopții să îi scalde corpul. 
Ar fi putut să intre şi țânțari, dar, pe de altă parte, 
putea ieşi cel din cameră. 

Pădurea era argintată sub lumina lunii, iar în 
inima ei întunecată, strălucirea unui foc slab 
vorbea despre miliția care făcuse tabără acolo. 
Oamenii veniseră toată ziua, pe catâri sau pe cai 
jigăriţi, cu muschetele aşezate de-a curmezișul 
păturilor făcute sul. Zvon de glasuri a ajuns până la 
el şi câte un hohot de râs, un crâmpei purtat de o 

adiere. Cel puţin nu era singurul om treaz; gândul 
1-a adus puţină liniște. 

Într-o latură a casei mari, la capătul mai 
îndepărtat al luminișului, a văzut o lumină mai 
puternică. Un felinar; două siluete păşind alături, 
una înaltă, cealaltă mai scundă. 

Bărbatul a îngăimat ceva pe un ton întrebător; 
Roger a recunoscut vocea lui Jamie, dar nu a 
distins cuvintele. 

— Nu, a răspuns Claire ceva mai limpede, pe 
măsură ce se apropiau, iar Roger a văzut-o 
agitându-şi mâna, profilată în lumina felinarului. 
Sunt murdară după semănat. Vreau să mă spăl 
înainte de a intra. Du-te la culcare. 

Silueta masivă a ezitat, apoi i-a întins felinarul. 
O clipă, Roger a zărit în lumină chipul lui Claire 
care se uita în sus şi zâmbea. Jamie s-a aplecat şi a 
sărutat-o scurt, apoi s-a retras. 

— Atunci, grăbeşte-te, a spus el, iar Roger şi-a 
dat seama că zâmbea. Nu dorm bine dacă nu te am 
alături, englezoaico. 

— Ai de gând să adormi imediat? 

Claire a făcut o pauză, însă vorbise pe un ton 
glumet. 

— Nu imediat, nu, a răspuns Jamie, a cărui 
siluetă se topise în întuneric, dar adierea bătea spre 
cabană, aşa că glasul lui s-a auzit din umbrele 
nopţii. Dar nu prea pot face altceva dacă nu ești 
lângă mine, nu? 

Claire a râs, dar discret. 

— Începe fără mine, a spus ea, pornind spre put. 
Te prind eu din urmă. 

Roger a așteptat lângă fereastră până când a 
văzut-o întorcându-se, cu felinarul legănându-se în 
graba paşilor, şi intrând. Adierea îşi schimbase 
direcția, și nu a mai auzit nimic dinspre oamenii 
aflaţi în pădure, deși focul lor încă ardea. 

— Ai început devreme, amice, a zis Roger şi a 
întins degetul spre un licurici, împingându-l ușor. 
Crezi că s-a mai trezit cineva acolo? 

Insecta s-a mişcat câțiva centimetri, s-a oprit, iar 
abdomenul i-a licărit intens. 

A stat privind spre pădure. Pielea îi era rece 
acum şi 1 se făcuse ca de găină pe piept. Şi-a masat 
pieptul cu un aer absent și a simțit un punct 
sensibil, locul unde îl mușcase ea. Se contura 
întunecat în lumina lunii, o pată discretă pe piele; 
oare va mai fi acolo dimineață? 

Întinzându-se să acopere la loc fereastra, a 
observat licărul lunii pe un obiect de sticlă. Cele 
câteva lucruri personale ale Briannei se înşirau pe 
raftul din apropierea ferestrei: perechea de piepteni 
din baga pe care i-o dăduse Jocasta şi brăţara ei din 
argint. Borcănelul cu ulei de vetrice şi două sau 
trei bucăţi de burete alături de el. Și strălucirea 
ceva mai puternică a borcanului cu semințe de 
dauco. În acea seară, ea nu avusese timp pentru 
uleiul de vetrice, dar putea jura pe viaţa lui că îşi 
luase seminţele în cursul zilei. 

A fixat pielea tăbăcită şi s-a îndreptat spre pat. 
S-a oprit lângă pătuţul copilului şi a întins o mână 
pentru a simți, prin plasa contra ţânţarilor, 
răsuflarea lui caldă și liniştitoare. 

Jem se dezvelise; Roger a ridicat plasa şi l-a 
acoperit pe pipăite, învelindu-l bine. A descoperit 
ceva moale... a, păpuşa lui Jemmy; copilul o ţinea 
strâns la piept. Roger a rămas nemișcat un 
moment, cu mâna pe spatele lui Jemmy, simțindu-i 
răsuflarea liniștitoare. 

— Noapte bună, flăcăule, a şoptit el în cele din 
urmă şi a atins funduţul rotund acoperit cu pătura. 
Dumnezeu să te binecuvânteze şi să te țină 
sănătos! 

ER MULŢI ANI! 


1 mai 1771 
Tabăra May Union 

Sâcântă de o insectă care urca pe laba piciorului, 
m-am trezit puțin după crăpatul zorilor. Am mișcat 
piciorul și vietatea s-a grăbit să dispară în iarbă, 
evident alarmată să descopere că eram vie. Mi-am 
îndoit degetele bănuitoare, dar cum nu am mai 
găsit alți intruși sub pătură, am inspirat adânc aerul 
încărcat de seve proaspete şi m-am destins 
lenevos. 

Am auzit foşnete slabe în apropiere, însă erau 
doar bătăile din copite sau răsuflările cailor 
ofițerilor, care se trezeau cu mult înaintea 
oamenilor lor. Tabăra în sine era încă tăcută ori 
atât de tăcută cât poate fi una în care se aflau 
câteva sute de oameni. Pânza de cort de deasupra 
capului lăsa să pătrundă o lumină slabă şi umbre 
de frunze, dar soarele încă nu urcase pe cer. Am 
închis ochi pe jumătate, încântată la gândul că 
deocamdată nu trebuia să mă scol — iar când o voi 
face, voi descoperi că altcineva pregătise micul 
dejun. 

Ajunseserăm în tabără cu o seară în urmă, după 
un drum întortocheat în josul munţilor şi 
traversând piemontul, pentru a sosi la locul de 
întâlnire, la plantatia colonelului Bryan. Nu 
întârziaserăm; Tryon încă nu sosise cu soldații lui 
de la New Bern, și nici detașamentele Craven și 
Carteret, care aduceau piese de artilerie uşoară. 
Oamenii lui Tryon trebuiau să ajungă în cursul 
zilei; cel puţin aşa ne spusese colonelul Bryan la 
cina din seara precedentă. 

Un cosaş a aterizat pe cort, deasupra capului 
meu, cu un pocnet. L-am privit printre gene, dar, 
slavă Cerului, nu părea dispus să intre. Probabil că 
ar fi trebuit să accept propunerea doamnei Bryan 
de a-mi găsi un pat în casă, alături de nevestele 
altor ofiţeri care îşi însoţiseră bărbaţii. Însă Jamie 
insistase să dormim pe câmp, cu oamenii, şi 
plecasem cu el, preferând un pat care îi includea pe 
el şi insectele, în locul unuia în care nu era nimic. 

Am privit în lateral, având grijă să nu mă mişc 
pentru a nu-l trezi. Nu dormea. Stătea întins şi 
nemișcat, complet relaxat, mai puţin mâna dreaptă. 
O ținea ridicată şi părea să o examineze atent, 
întorcând-o într-o parte şi în alta, strângându-şi și 
desfăcându-şi degetele — atât cât putea. Cel de-al 
patrulea deget avea o încheietură sudată prost, 
astfel că era permanent rigid; degetul mijlociu era 
puțin răsucit, iar o cicatrice albicioasă mergea în 
spirală în jurul încheieturi mijlocii. 

Mâna îi era aspră şi bătătorită de muncă, iar 
semnul minuscul al unei răni făcute probabil de un 
cui încă era vizibilă, de un roz pal, în mijlocul 
palmei. Pielea de pe dosul palmei era bronzată şi 
tăbăcită, presărată cu pistrui din cauza expunerii la 
soare, dar şi cu perișori aurii. Mi s-a părut 
extraordinar de frumoasă. 

— La mulţi ani! am spus încet. Faci inventarul? 

Și-a lăsat mâna să-i cadă pe piept şi s-a întors 
zâmbind spre mine. 

— Da, ceva de felul ăsta. Deşi cred că mai am la 
dispoziție câteva ore. M-am născut la şase și 
Jumătate seara; asta înseamnă că trebuie să aştept 
cina ca să împlinesc o jumătate de secol de viaţă. 

Am râs şi m-am răsucit pe o parte, îndepărtând 
pătura. Aerul era încă plăcut de răcoros, dar asta 
nu avea să mai dureze mult. 

— Te aştepţi să te dezintegrezi şi mai mult până 
la cină? l-am întrebat, tachinându-l. 

— A, nu cred că-mi va cădea ceva până atunci, a 
răspuns el cu un aer gânditor. În ce priveşte 
mersul... ei, în fine... a spus el, arcuindu-și 
spinarea şi întinzându-se, după care s-a lăsat pe 
saltea cu un geamăt recunoscător când mi-am 
aşezat mâna pe trupul lui. 

— Totul pare să meargă perfect, l-am asigurat şi 
am tras uşor, de încercare, făcându-l să scoată un 
scâncet slab. Nu e deloc pe trecute. 

— Prea bine, a spus el, strângându-și degetele 
ferm peste mâna mea ca să-mi zădărnicească alte 

experimente neaprobate. Cum de ţi-ai dat seama ce 
făceam? Inventarul, aşa cum te-ai exprimat. 

L-am lăsat să-mi prindă mâna, dar m-am mişcat 
pentru a-mi aşeza bărbia pe mijlocul pieptului său, 
unde o mică adâncitură părea să existe special 
pentru asta. 

— Întotdeauna fac asta când vine ziua mea de 
naştere — deşi, în general, o fac cu o noapte înainte. 
Privesc în urmă şi mă gândesc puţin la anul care 
tocmai s-a scurs. Dar verific lucrurile; probabil că 
toată lumea face la fel. Doar ca să văd dacă sunt 
aceeaşi persoană ca şi în ziua dinainte. 

— Sunt destul de sigur că am rămas același, m-a 
asigurat el. N-ai constatat nicio schimbare 
notabilă, nu-i aşa? 

Mi-am ridicat bărbia din locul de odihnă și l-am 
măsurat cu atenţie. În realitate, era destul de greu 
să-l privesc în mod obiectiv; mă obișnuisem atât 
de mult cu trăsăturile lui şi îmi plăceau atât de 
mult, încât aveam tendinţa să observ lucruri mici Și 
care-mi erau dragi — pistruiul de pe lobul urechii, 
incisivul inferior puţin împins în față, ieşind din 
alinierea cu ceilalți — şi să reacționez la cea mai 
măruntă schimbare a expresiei lui, dar nu și să-l 
privesc ca pe un întreg. 

A suportat liniştit examinarea, cu pleoapele 
coborâte pe jumătate ca să-şi ferească ochii de 
lumina crescândă. Părul i se desfăcuse cât dormise 
şi 1 se răsfirase pe umeri, valurile lui roşcate 
încadrând o față marcată puternic atât de umor, cât 
şi de pasiune, dar care poseda o capacitate 
paradoxală şi remarcabilă de a rămâne liniştită. 

— Nu, am spus eu într-un târziu și, cu un oftat 
de mulțumire, mi-am lăsat din nou bărbia pe 
pieptul lui. Tot tu ai rămas. 

A pufnit uşor, amuzat, dar nu s-a clintit. L-am 
auzit pe un bucătar împleticindu-se undeva 
aproape şi blestemând oiştea căruţei de care se 
împiedicase. Tabăra era încă în curs de formare; 
câteva companii cele care cuprindeau printre 

ofițerii și oamenii lor un număr mare de foști 
militari — erau ordonate şi organizate. Multe altele 
nu erau aşa, iar corturi strâmbe şi echipamente 
împrăștiate se întindeau pe pajişte într-un 
vălmășag nu întru totul milităresc. 

S-a auzit bătaia unei tobe, dar fără mare efect. 
Armata continua să somnoleze. 

— Crezi că guvernatorul va reuşi să facă ceva 
cu soldaţii ăştia? am întrebat cu îndoială. 

Avatarul local al armatei părea să fi adormit și 
el. Însă la întrebarea mea a ridicat genele lungi, 
roşcate drept răspuns lenevos. 

— A, da. Tryon e soldat. Ştie destul de bine ce 
are de făcut — cel puţin pentru început. Nu e prea 
greu să-i pui pe oameni să mărșăluiască în coloană 
şi să sape latrine, înţelegi? Alta e să-i înveţi să 
lupte. 

— Se pricepe la asta? 

Pieptul de sub bărbia mea s-a înălţat într-un 
oftat. 

— Poate da. Poate nu. Întrebarea e dacă va 
trebui. 

Asta era de fapt întrebarea. Zvonurile se 
învârtejeau în jurul nostru ca frunzele într-o 
furtună de toamnă, şi asta încă de la Fraser's 
Ridge. Reglementatorii aveau zece mii de oameni 
care porniseră în marş spre New Bern. Generalul 
Gage venea pe mare de la New York cu un 
regiment de trupe oficiale pentru a supune colonia. 
Miliția din comitatul Orange se răzvrătise şi își 
ucisese ofiţerii. Jumătate din oamenii din comitatul 
Wake dezertaseră. Hermon Husband fusese arestat, 
pentru a fi dus la Londra ca să fie judecat sub 
acuzația de trădare. Hillsborough fusese cucerit de 
Reglementatori, care se pregăteau să incendieze 
oraşul şi să îi treacă prin tăișul sabiei pe Edmund 
Fanning şi pe toţi oamenii lui. Speram să nu fie 
adevărat — ori dacă da, ca Hubert Sherston să nu se 
numere printre apropiații lui Fanning. 

Analizând această aglomerare de zvonuri, 
supoziţii şi născociri absolut nebunești, singurul 
lucru de care puteam fi siguri era că guvernatorul 
Tryon se afla pe drum ca să se alăture miliției. Am 
presupus că după aceea vom vedea ce se va 
întâmpla. 

Mâna liberă a lui Jamie a rămas pe spinarea 
mea, mângâindu-mi cu degetul mare marginea 
omoplatului. Cu obișnuita lui capacitate de a-şi 
impune o disciplină mintală, părea să fi alungat cu 
desăvârşire din minte incertitudinea perspectivelor 
militare şi se gândea la cu totul altceva. 

— Te-ai gândit vreodată...? a început el, apoi s- 
a oprit. 

— La ce? 

M-am aplecat şi l-am sărutat pe piept, arcuindu- 
mi spatele pentru a-l încuraja să mă maseze, lucru 
pe care l-a şi făcut. 

— Păi... nu sunt sigur că aş putea explica, dar 
mi-a trecut prin minte că am trăit mai mult decât 
tata — ceea ce nu mă aşteptam să se întâmple, a 
adăugat el cu o oarecare ironie. Doar că... ei bine, 
mi se pare ciudat. Mă-ntrebam doar dacă te-ai 
gândit vreodată la asta— după ce ţi-ai pierdut 
mama, de exemplu? 

— Da. 

Aveam fața lipită de pieptul lui, iar vocea mi-a 
sunat înfundat în cutele cămășii. 

— Am făcut asta când eram mai tânără. E ca şi 
cum ai pleca într-o călătorie fără hărți. 

Mâna de pe spinarea mea s-a oprit. 

— Da, aşa e, a zis el părând puţin surprins. 
Ştiam mai mult sau mai puțin cum va fi când voi 
împlini treizeci sau patruzeci de ani — dar acum? 

Şi-a umflat pieptul scurt, scoțând un sunet care 
putea fi un amestec de amuzament şi nedumerire. 

— Te inventezi, am spus încet, către umbrele 
create de părul care îmi căzuse peste față. Te uiţi la 
alte femei sau la bărbaţi şi vezi dacă-ți plac viețile 
lor. lei ce-ţi poate folosi şi priveşti înlăuntrul tău ca 

să cauţi ceea ce nu poţi găsi altundeva. Şi 
întotdeauna... întotdeauna te întrebi dacă ai 
procedat corect. 

Mâna lui era caldă și grea pe spinarea mea. Mi-a 
simțit lacrimile care începuseră să-mi curgă pe 
neașteptate pe la coada ochiului, udându-i cămașa. 
A întins cealaltă mână şi mi-a netezit părul. 

— Da, asta e, a repetat el, foarte încet. 

Tabăra începea să se agite, cu zăngănituri şi cu 
bufnmituri, şi cu voci răguşite, asprite de somn. 
Deasupra, cosaşul a început să ţârâie, scoțând un 
sunet de parcă cineva ar fi zgâriat cu unghia o 
cratiţă din aramă. 

— Asta e o dimineaţă pe care tata nu a apucat să 
o vadă, a rostit Jamie, dar atât de slab, încât am 
auzit mai degrabă prin peretele pieptului său decât 
cu urechile. Lumea şi fiecare zi din ea sunt daruri, 
mo chridhe- indiferent ce îţi rezervă ziua de 
mâine. 

Am oftat adânc şi am întors capul, pentru a-mi 
rezema din nou obrazul de pieptul lui. El a întins 
mâna ușor și mi-a șters nasul cu o cută a cămășii. 

— Cât priveşte inventarul, a adăugat el cu simţ 
practic, am toți dinții, nu-mi lipseşte nicio parte 
din corp, iar scula încă mi se ridică singură 
dimineaţa. Ar putea fi mai rău. 


59 


| 2) ia MILITARE 


Jurnalul expediției împotriva 
insurgenților 
Tinut de William Tryon, guvernator 


Joi, 2 mai 

Detaşamentele Craven şi Carteret au 
pornit de la New Bern cu cele două piese de 
artilerie de câmp, șase tunuri mici, montate 
pe căruțe, şaisprezece căruţe și patru care, 
încărcate cu bagaje, muniţie şi provizii cât să 

asigure hrana celor câteva detașamente care 
urmau să li se alăture în drum spre colonelul 
Bryan, locul întâlnirii generale. 


Vineri, 3 mai, Tabăra Union 

La ora 12, guvernatorul a trecut în revistă 
detașamentele de pe pajiștea de la Smith 
Ferry, pe malul stâng al râului Neuse. 


Sâmbătă, 4 mai 
Oamenii au mărșăluit spre Tribunalul 
Johnston. Treisprezece kilometri şi jumătate. 


Duminică, 5 mai 

Am mărșăluit către tabăra maiorului 
Theophilus Hunter, din comitatul Wake. 
Douăzeci şi unu de kilometri. 


Luni, 6 mai 

Armata s-a oprit, iar guvernatorul a trecut 
în revistă Regimentul Wake la un apel 
general. Domnul Hinton, colonelul 
regimentului, l-a înștiințat pe guvernator că 
nu are decât douăzeci şi doi de oameni în 
companie pentru care a primit ordin să-i 
mobilizeze, din cauza unor nemulțumiri în 
rândul locuitorilor comitatului. 

Observând o nemulțumire generală în 
rândurile Regimentului Wake când a trecut în 
revistă primul şir al batalionului şi a 
constatat că doar unu din cinci oameni avea 
armă, şi descoperind că la apelul său către ei 
de a acționa ca voluntari aceştia au refuzat, 
guvernatorul a ordonat armatei să înconjoare 
batalionul; după executarea acestei manevre, 
a dat ordin către trei colonei să înregimenteze 
patruzeci dintre cei mai apți şi activi oameni, 
manevră care a provocat o panică destul de 
mare în rândurile regimentului, care în acel 

moment număra aproximativ patru sute de 
oameni. 

În timpul înrolării, ofițerii armatei au 
acționat pentru a-i convinge pe oameni și în 
mai puţin de două ceasuri au completat 
Compania Wake la cincizeci de oameni. La 
căderea nopții, oamenii Regimentului Wake 
au fost lăsaţi să plece ruşinați atât de 
dizgrație, cât şi de purtarea care a dat prilej 
unui asemenea eveniment. Armata a revenit 
în tabără. 


Miercuri, 8 mai 

Detașamentul colonelului Hinton a fost 
lăsat în urmă pentru a-i împiedica pe 
nemulțumiţii din acest comitat să se asocieze 
şi să se alăture Reglementatorilor din 
comitatele alăturate. 

Azi-dimineaţă, un detașament a mărșăluit 
spre locuinţa lui Turner Tomlinson, un 
Reglementator notoriu, şi l-au adus ca deținut 
în tabără, unde a fost închis. A recunoscut că 
este Reglementator, dar nu a vrut să facă alte 
mărturisiri. 

Armata a pornit în marș şi a făcut tabără 
în apropiere de Booth, pe râul New Hope. 


Vineri, 10 mai 

Ne-am oprit, am ordonat reechiparea 
căruţțelor, potcovirea cailor și repararea 
tuturor lucrurilor. La Hillsborough, am trecut 
în revistă două companii ale miliției din 
comitatul Orange. 

Deținutul Tomlinson a evadat astă-seară 
din cantonamentul gărzilor. Câteva 
detașamente au pornit după el, dar fără sorţi 
de izbândă. 


Duminică, 12 mai 


292 


Am mărșăluit şi am trecut prin vadul râului 
Haw și am făcut tabără pe malul vestic. Era 
de așteptat ca Reglementatorii să se opună 
trecerii regaliștilor peste acest rău, întrucât 
aceasta le-a fost intenția, dar cum nu au 
bănuit că armata nu va părăsi Hillsborough 
decât după ziua de luni, planul lor a fost 
dejucat de această manevră neașteptată. 

Astăzi am primit rapoarte cum că 
generalul Waddell şi oamenii de sub comanda 
sa au fost siliți de Reglementatori să se 
retragă peste râul Yadkin. 

Serviciu religios, oficiat de reverendul 
McCarthy. Text: Și cel ce nu are sabie să-și 
vândă haina şi să-și cumpere”. 

Astăzi, douăzeci de gentlemeni s-au 
alăturat armatei ca voluntari, mai ales din 
comitatele Granville şi Bute. Au alcătuit o 
trupă de cavalerie uşoară sub comanda 
maiorului MacDonald. Trupele de pe flanc au 
prins un Reglementator care stătea la pândă 
cu un tun. Comisarul a luat din locuința lui o 
parte dintr-un butoi de rom, păstrat acolo 
pentru uzul Reglementatorilor. De asemenea, 
câțiva porci, care au fost plătiți familiei lui. 


Luni, 13 mai 

Am mărşăluit spre O'Neal. La ora 12 a 
sosit un mesager din partea generalului 
Waddell, aducând un mesaj verbal, deoarece 
mesagerul nu a îndrăznit să aducă o 
scrisoare de teamă că va fi prins. Conținutul 
mesajului era că joi seara, pe data de 9 mai, 
Reglementatorii în număr de două mii i-au 
împresurat tabăra şi, în modul cel mai 
sfruntat şi insolent, i-au cerut generalului să 
se retragă cu trupele sale dincolo de râul 
Yadkin, de care în acel moment îl despărțeau 
trei kilometri. El a refuzat Să se supună, 
susținând că are ordin de la guvernator să 

continue deplasarea. Acest lucru i-a făcut pe 
Reglementatori să devină şi mai insolenți şi, 
cu țipete ca de indieni, ei au reușit să îi 
intimideze pe oamenii săi. 

Cum generalul a constatat că numărul 
oamenilor săi nu depășea trei sute şi, în 
general, aceștia nu doreau să se angajeze în 
luptă, şi cum multe dintre santinele au trecut 
de partea Reglementatorilor, a fost silit să le 
îndeplinească cererile şi a doua zi, dimineața 
devreme, a trecut iar râul Yadkin cu tunurile 
şi cu bagajele; Reglementatorii au convenit 
să se împrăștie şi să revină la locuinţele lor. 

S-a ținut imediat un Consiliu de Război 
pentru a delibera în legătură cu informaţiile 
aduse de mesager, alcătuit din onorabilii 
John Rutherford, Lewis DeRosset, Robert 
Palmer şi Sam Cornell, din Consiliul 
Maiestăţii Sale, şi din coloneii şi ofițerii 
armatei, în cadrul căruia s-a hotărât că 
armata trebuie să își schimbe ruta, să iasă pe 
drumul care duce de la Hillsborough la 
Salisbury, să traverseze râurile Alamance 
Mare şi Mic, cu toată expediţia, şi să 
mărșăluiască fără a pierde timpul pentru a se 
alătura generalului Waddell, drept urmare, 
armata a pornit în marş și, înainte de căderea 
nopții, a făcut tabără pe malul vestic al râului 
Alamance Mic, și s-a trimis un detaşament 
puternic înainte pentru a ocupa malurile 
vestice ale râului Alamance Mare, pentru a 
impiedica inamicul să ocupe acel punct 
întărit. 

În această seară am primit informaţii cum 
că Reglementatorii au trimis cercetași în 
toate aşezările lor şi că se vor aduna la râul 
Sandy, în apropiere de locul lui Hunter. 

Am mărșăluit şi am făcut joncțiunea cu 
detașamentul de pe malurile vestice ale râului 
Alamance Mare, unde s-a ales un mare loc de 

tabără. Aici, armata a rămas până la sosirea 

altor provizii de la Hillsborough, scop în care 
au fost descărcate câteva căruțe şi trimise de 

la tabără până la Hillsborough. 

Întrucât în această seară am primit 
informații cum că rebelii intenționează să 
atace tabăra peste noapte, s-au făcut 
pregătirile necesare pentru o înfruntare și 
unei treimi din armată i s-a ordonat să 
rămână de veghe toată noaptea, iar restul 
oamenilor să se odihnească ținând armele 
alături. Nu s-a dat nicio alarmă. 


Marţi, 14 mai 

Ne-am oprit, iar oamenilor li s-a dat ordin 
să facă tabără. 

Trupele au dormit cu armele alături toată 
noaptea, ca și în precedenta. Nicio alarmă. 


Miercuri, 15 mai 

În jurul orei 6 seara, guvernatorul a primit 
de la insurgenți o scrisoare pe care a 
prezentat-o Consiliului de Război, iar în urma 
discuțiilor s-a hotărât ca armata să 
pornească împotriva rebelilor a doua zi 
dimineaţă, devreme, ca guvernatorul să le 
trimită o scrisoare prin care să propună 
condiții, iar în caz de refuz, să îi atace. 

Oamenii au stat toată noaptea cu armele 
alături. Nu s-a dat alarma, deşi rebelii se 
aflau la nouă kilometri de tabără. 


Din Caietul cu vise 
Hillsborough, 15 mai 


Noaptea trecută am adormit devreme şi m- 
am trezit înaintea zorilor într-un nor cenușiu. 
Toată ziua m-am simțit de parcă aș fi păşit 
prin negură; oamenii îmi vorbesc, dar eu nu 

ii aud, le văd buzele mișcându-se, eu dau din 
cap și le zâmbesc, apoi mă îndepărtez. Aerul 
e fierbinte şi apăsător şi totul miroase a metal 
încins. Mă doare capul, iar bucătăreasa 
trânteşte oalele. 

Am încercat toată ziua să îmi amintesc ce 
am visat, dar nu am reușit. Există doar ceva 
cenușiu și o senzaţie de teamă. N-am fost 
niciodată în preajma unei bătălii, dar trăiesc 
sentimentul că ceea ce visez este fum de tun. 

Cosio DE RĂZBOI 


Jamie s-a întors de la Consiliul de Război mult 
după ora cinei şi m-a informat succint despre 
intențiile lui Tryon. Reacția generală a fost de 
aprobare, dacă nu chiar de entuziasm. 

— Jst gut să pornim acum, a spus Ewald 
Mueller, întinzându-şi braţele lungi şi trosnindu-și 
oasele. Cu cât mai multă stăm, cu atât mai mult 
muşchi prindem! 

Punctul lui de vedere a fost întâmpinat cu râsete 
şi mișcări aprobatoare din cap. Moralul companiei 
a crescut considerabil la perspectiva de a intra în 
acțiune în cursul dimineţii; oamenii s-au aşezat la 
vorbă în jurul focurilor, în timp ce cănile de cositor 
şi ţevile lustruite ale muschetelor așezate cu grijă 
la picioarele lor sclipeau în razele soarelui la apus. 

Jamie a făcut un scurt tur de inspecţie, 
răspunzând la întrebări şi dând asigurări, după care 
a venit lângă mine, la focul nostru mai mic. M-am 
uitat la el printre gene; în ciuda încordării 
provocate de situația iminentă, radia o satisfacție 
stăpânită care mi-a stârnit pe dată bănuieli. 

— Ce-ai făcut? l-am întrebat, întinzându-i o 
bucată de pâine și un castron cu tocană. 

Nu a negat că ar fi făcut ceva. 

— După Consiliu, l-am prins pe Cornell singur 
suficient de mult cât să-l întreb despre Stephen 

Bonnet. 

A smuls o bucată de pâine cu dinţii și a înghițit- 
o fără să o mestece deloc. 

— Iisuse, ce foame îmi e! N-am mâncat nimic 
toată ziua, ca să nu mai pomenesc că m-am târât 
cu burta goală prin muri ca un şarpe. 

— Sunt convinsă că Samuel Cornell nu s-a 
agăţat în muri. 

Cornell era unul dintre membrii Consiliului 
Regal al guvernatorului, un negustor înstărit şi 
corpolent din Edenton şi cu totul nepotrivit prin 
situație, statură şi temperament să se târască 
printre muri. 

— Nu, asta s-a întâmplat mai târziu. 

A înmuiat pâinea în tocană, a luat încă o 
mușcătură zdravănă, după care a fluturat o mână, 
fiindcă pe moment nu putea vorbi. I-am întins o 
cană cu cidru, pe care a băut-o ca să înghită tot. 

— Căutam liniile răzvrătiților, a explicat el, 
după ce şi-a eliberat gâtul. Nu sunt departe, bagă 
de seamă. Deşi a le spune „linii“ e cam mult, chiar 
îndoielnic, a adăugat el, luând din tocană. Nu am 
mai văzut o asemenea dezordine de când am luptat 
în Franţa şi am ocupat un sat în care se afla o 
bandă de contrabandiști de vinuri. Jumate dintre ei 
erau cu femei, dar toţi beți; a trebuit să-i luăm pe 
sus ca să-i putem aresta. Din câte am văzut, netoţii 
ăştia arată mai bine. Nu au prea multe târfe cu ei, a 
adăugat el, pentru a fi sincer, după care a vârât 
restul de pâine în gură. 

Bine măcar că deocamdată armata 
guvernatorului o ducea ceva mai bine în privinţa 
băuturii, însă asta era o situație atât de obişnuită, 
încât nu merita comentată. l-am dat lui Jamie încă 
o bucată de pâine, concentrându-mă asupra 
aspectului principal al discuţiei. 

— Așadar, ai aflat ceva despre Bonnet? 

A dat din cap, a mestecat şi a înghițit. 

— Cornell nu l-a întâlnit, dar a auzit vorbindu- 
se despre el. Se pare că se deplasează încoace şi 

încolo printre insulele din Outer Banks, apoi 
dispare vreme de trei sau patru luni. Şi, brusc, într- 
o bună zi apare iarăși, bând în tavernele din 
Edenton sau Roanoke, iar monedele de aur i se 
revarsă din buzunare. 

— Prin urmare, aduce mărfuri din Europa şi le 
vinde. 

Cam trei sau patru luni ar fi fost perioada 
necesară pentru a merge cu o corabie până în 
Anglia și a te înapoia. 

— Face contrabandă, presupun, nu? 

Jamie a dat afirmativ din cap. 

— Aşa socotește Cornell. Şi ştii unde-şi aduce 
mărfurile pe uscat? 

Şi-a trecut dosul palmei peste gură, zâmbind 
strâmb. 

— La Debarcaderul lui Wylie. Cel puţin așa 
sună zvonurile. 

— Cum adică? Doar nu vrei să sugerezi că 
Phillip Wylie e în cârdăşie cu el. 

Rămăsesem şocată — şi oarecum disperată să 
aud asta, dar Jamie a clătinat din cap. 

— N-aş putea spune precis. Însă debarcaderul 
este învecinat cu plantația lui Phillip Wylie, aici nu 
încape îndoială. lar căcăciosul ăla mic era cu 
Bonnet în noaptea când a venit la River Run, 
indiferent ce a zis el mai târziu despre asta, a 
adăugat Jamie. 

A fluturat mâna, drept semn că deocamdată nu 
avea chef să discute despre Wylie. 

— Dar Cornell spune că a dispărut din nou; luna 
asta nu l-a văzut nimeni. Deci, deocamdată, 
mătuşa mea şi Duncan sunt în siguranță. Asta mă 
scuteşte de unele lucruri — şi e bine, pentru că şi 
aşa am destule griji pe cap. 

A vorbit fără ironie privind în jur, spre tabăra 
care se întindea în jurul nostru. Pe măsură ce 
lumina scădea, focurile începeau să sclhpească prin 
semiîntunericul amurgului, semănând cu sutele de 
licurici înşirați pe malurile râului Alamance Mare. 

— Hermon Husband e aici, a spus Jamie. 

Am ridicat privirea de la castronul pe care 
tocmai i-l umpleam cu tocană. 

— Ai stat de vorbă cu el? 

A scuturat din cap. 

— Nu m-am putut apropia de el. E de partea 
Reglementatorilor, nu? Eram pe un delușor, mă 
uitam dincolo de pârâu şi l-am văzut de departe; 
era înconjurat de mulți oameni, dar nu puteam 
confunda îmbrăcămintea lui. 

— Ce-o să facă? am întrebat, apoi i-am întins 
castronul. Sigur nu va lupta — sau nu le va îngădui 
oamenilor lui să lupte. 

Înclinam să interpretez prezenţa lui Husband 
drept un semn de speranță. Hermon Husband era 
omul pe care Reglementatorii îl considerau un 
adevărat conducător; eram convinsă că aceştia îi 
vor da ascultare. 

Jamie a clătinat din cap, părând tulburat. 

— Nu ştiu, englezoaico. El nu va ridica arma, 
sigur — dar ceilalți... 

A tăcut, dus pe gânduri. Apoi, brusc, am citit 
hotărâre pe faţa lui. Mi-a înapoiat castronul, s-a 
răsucit pe călcâie şi a pornit să traverseze tabăra. 

L-am văzut atingându-l pe Roger pe umăr şi 
trăgându-l deoparte. Au stat de vorbă puţin, apoi 
Jamie a vârât mâna sub haină, a scos ceva alb şi i 
l-a dat lui Roger, care s-a uitat la obiectul respectiv 
un moment, apoi a dat din cap și l-a băgat sub 
haină. 

Jamie l-a bătut pe umăr, s-a despărțit de el şi a 
traversat înapoi tabăra, oprindu-se pentru a râde și 
a schimba câteva replici vulgare cu frații Lindsay. 

S-a întors zâmbind şi, părând ușurat, a luat 
castronul din mâna mea. 

— l-am spus lui Roger Mac să plece cât mai 
devreme dimineață ca să-l găsească pe Husband, 
mi-a explicat el, începând să mănânce cu o poftă 
reînnoită. Dacă poate, i-am spus să-l aducă pe 
Husband aici, ca să discute față în faţă cu Tryon. 

Dacă el nu reuşeşte să-l convingă pe Tryon — şi n- 
are cum —, poate că Tryon reuşeşte să-l convingă 
pe Husband că e foarte hotărât. Dacă Hermon 
înțelege că e vorba de vărsare de sânge, atunci 
poate că îi va convinge pe oamenii lui să se 
retragă. 

— Chiar crezi asta? 

După-amiază plouase slab, iar straturile de nori 
încă acopereau cerul spre răsărit. Marginile norilor 
aveau nuanțe roşietice nu din cauza razelor 
înclinate ale soarelui care apunea, ci de la focurile 
Reglementatorilor, care îşi aveau tabăra pe malul 
celălalt al râului Alamance. 

Jamie şi-a şters castronul cu o bucată de pâine 
ȘI, clătinând din cap, a înghiţit-o. 

— Nu ştiu ce să zic, a recunoscut el. Dar n-a 
mai rămas nimic altceva de încercat, nu? 

L-am aprobat cu o mişcare din cap, apoi m-am 
aplecat să mai pun lemne pe foc. Asta însemna că 
nimeni nu se va culca devreme astă-seară. 

Focurile de tabără arseseră toată ziua, fumegând 
şi scoțând scântei în ploaia slabă. Acum însă 
burniţa se oprise, iar norii mari se despicaseră, 
despărțindu-se în nori „coadă de cal“, care luceau 
ca nişte focuri pe întregul arc al cerului spre apus, 
echpsând eforturile slabe ale focurilor de la sol. 
Am pus mâna pe braţul lui Jamie. 

— [a te uită, i-am zis. 

S-a întors precaut, temându-se ca nu cumva să fi 
apărut cineva cu vreo nouă problemă, însă chipul 
lui s-a destins când am arătat spre cer. 

Îndemnat să privească vreo minune a naturii 
când era preocupat de o problemă, Frank se oprea 
cât să nu pară nepoliticos şi spunea: „A, da, 
minunat, nu-i aşa?“ Apoi se întorcea în labirintul 
lui de gânduri. Jamie a ridicat fața spre 
splendoarea strălucitoare a cerului şi a rămas 
nemișcat. 

Ce e cu tine? m-am gândit eu. De ce nu îi dai 
pace lui Frank Randall? 

Jamie mi-a cuprins umerii cu braţul şi a oftat. 

— În Scoţia, a spus el, cerul ar fi plumburiu 
toată ziua şi chiar la apus, ai vedea doar soarele 
cufundându-se în mare ca o ghiulea încinsă până la 
roşu. Dar niciodată un cer ca ăsta. 

— Ce te face să te gândeşti la Scoţia? l-am 
întrebat, intrigată de faptul că mintea lui funcţiona 
la fel ca a mea privind lucruri din trecut. 

— Zorile şi apusul, şi anotimpurile, a răspuns el, 
iar buzele lui mari s-au arcuit vag când şi-a 
reamintit. Când simt o schimbare a aerului din jur, 
asta mă face să mă gândesc la ceea ce a fost şi la 
ceea ce este acum. Într-o casă nu mi se întâmplă, 
dar când trăiesc în aer liber, mă trezesc deseori 
visând oameni pe care i-am cunoscut cândva, iar 
după aceea stau tăcut în lumina apusului, 
gândindu-mă la alte locuri şi vremuri. 

A ridicat uşor din umeri. 

— Acum soarele coboară spre asfinţit, iar eu am 
în minte Scoția. 

— Aha, am făcut eu, liniştită că primisem o 
astfel de explicaţie. Deci asta e vorba. 

— Ce anume? 

Soarele care apunea i-a scăldat faţa în auriu, 
îndulcind ridurile produse de încordare când a 
coborât privirea spre mine. 

— Şi eu mă gândeam la alte timpuri şi locuri, 
am răspuns şi mi-am aplecat capul spre umărul lui. 
Chiar acum, totuşi... Nu mă pot gândi la altceva. 

— Da? 

A ezitat o clipă, apoi a continuat cu grijă. 

— N-am prea pomenit de asta, englezoaico, 
pentru că, dacă răspunsul este „da“, nu sunt multe 
lucruri pe care le pot repara, dar ţi se întâmplă des 
să tânjeşti după... celălalt timp? 

Am lăsat trei bătăi de inimă să treacă până să 
răspund; le-am auzit, fiindcă inima lui Jamie bătea 
fără grabă sub urechea mea, şi am strâns degetele, 
simțind metalul neted al verighetei din aur. 

— Nu, am spus eu, dar îmi aduc aminte de el. 

U SS e 


Tabăra Alamance Mare 
16 mai 1771 


Către oamenii strânși sub arme, 
care îşi spun 
Reglementatori 


Ca răspuns la petiția dumneavoastră, țin 
să vă înştiințez că am acordat toată atenţia 
adevăratelor interese ale acestei țări, precum 
şi intereselor fiecărei persoane care trăieşte 
în ea. Deplâng necesitatea fatală la care m- 
ați silit acum, prin renunțarea de bunăvoie la 
indulsența Coroanei și la legile ţării 
dumneavoastră, de a vă cere celor adunați ca 
Reglementatori să depuneţi armele, să îi 
predaţi pe ațâţătorii nelegiuiţi, să vă supuneți 
legilor ţării şi să vă bizuiţi pe indulsenţa şi 
bunăvoința guvernului. Acceptând aceste 
condiţii în termen de o oră de la predarea 
acestui mesaj, veți împiedica orice vărsare de 
sânge, deoarece în aceste momente sunteţi în 
stare de război şi de răzvrătire împotriva 
regelui, a țării și a legilor. 

Wm. Tryon 


Jamie plecase înainte ca eu să mă trezesc; pătura 


lui era împăturită grijuliu alături, iar Gideon 
dispăruse de lângă stejarul-de-baltă de care îl 
priponise seara trecută. 

— Colonelul a plecat la Consiliul de Război al 
guvernatorului, mi-a spus Kenny Lindsay, căscând 
de îi trosneau fălcile, apoi a clipit şi s-a scuturat ca 
un câine ud. Ceai sau cafea, doamnă? 

— Ceai, te rog. 

Am presupus că evoluția evenimentelor mă 
făcea să mă gândesc la Boston Tea Party. Nu mi- 

am amintit cu certitudine când urmau să se 
producă acele răzvrătiri şi evenimentele ulterioare, 
dar am trăit un sentiment obscur că ar trebui să 
profit de orice ocazie de a bea ceai câtă vreme mai 
putea fi găsit, sperând să îmi saturez țesuturile cu 
el— ca un urs care, simțind apropierea iernii, se 
îndoapă cu fructe şi cu ce mai găsește. 

Zorile fuseseră limiştite şi senine şi, deși 
deocamdată era răcoare, în aer stăruia o umezeală 
uşoară cauzată de ploaia din ziua precedentă. Mi- 
am băut ceaiul simțind mici șuviţe de păr scăpând 
din sclavia agrafelor, căzându-mi pe față și 
lpindu-mi-se de obraji în aburii ce se ridicau din 
cană. 

Hidratată pentru moment, am luat două găleți și 
am plecat spre râu. Speram că nu va fi nevoie, dar 
nu strica să am la îndemână apă fiartă și sterilă, 
pentru orice eventualitate. Iar dacă nu îmi va trebui 
în scop medical, măcar îmi puteam spăla ciorapii, 
care meritau din plin atenția mea. 

În ciuda numelui, Alamance Mare nu era un râu 
prea impresionant, având cinci sau şase metri 
lăţime pe mai tot cursul lui. În plus, era puţin 
adânc, cu fundul noroios şi şerpuitor ca un fir de 
lână destrămat, cu o mulțime de braţe și de afluenți 
care ocupau mai tot peisajul. Însă am presupus că 
era o delimitare militară decentă; deşi puteau să 
traverseze râul fără multă osteneală, oamenii nu 
aveau nicio şansă s-o facă pe furiș. 

Libelulele săgetau pe deasupra apei şi a 
capetelor a doi membri ai miliției care, flecărind 
amical, se uşurau în apele mâloase ale râului. M- 
am oprit strategic înapoia unui tufiş până au plecat, 
iar în timp ce coboram panta cu gălețile în mână, 
m-am gândit că era bine totuşi că majoritatea 
soldaților se gândeau să bea apă doar dacă ar fi 
murit de sete. 

Când am ajuns în tabără, am descoperit că toți 
oamenii erau treji de-a binelea şi foarte alerți, chiar 
dacă aveau ochii înroșiți. Atmosfera era mai 


303 


curând de vigilenţă decât de pregătire de luptă şi 
am remarcat doar o agitație pornită din interes 
când Jamie s-a întors călare pe Gideon, care a păşit 
printre oameni cu o delicateţe surprinzătoare. 

— Cum stă treaba, Mac Dubh? a întrebat 
Kenny, ridicându-se pentru a-l întâmpina pe Jamie 
care a oprit calul. Se-ntâmplă ceva? 

Jamie a clătinat din cap. Era îmbrăcat cu o grijă 
vecină cu severitatea, avea părul strâns la ceafă, 
pumnalul şi pistoalele prinse la centură şi sabia la 
şold. Cocarda galbenă prinsă de haină era singura 
idee de podoabă. Arăta pregătit de luptă, și gândul 
mi-a dat un fior pe şira spinării. 

— Guvernatorul a trimis o scrisoare către 
Reglementatori. Patru şerifi au primit câte o copie; 
ei vor citi scrisoarea către fiecare grup de oameni 
pe care îl întâlnesc. Noi trebuie să așteptăm și să 
vedem ce se întâmplă. 

l-au urmărit privirea îndreptată spre cel de-al 
treilea foc de tabără. Probabil că Roger plecase 
imediat ce se luminase, înainte de trezirea 
oamenilor din tabără. 

Deşertasem gălețile în cazan pentru a fierbe apa. 
Tocmai le luasem cu gând să mai fac un drum la 
râu, când Gideon a ciulit urechile şi a ridicat capul 
brusc, apoi a scos un nechezat în semn de bun 
venit. Jamie a împins imediat calul în fața mea şi a 
coborât mâna spre sabie. Câmpul vizual îmi era 
blocat de pieptul și greabănul lui Gideon, astfel că 
nu puteam vedea cine se apropia, dar am observat 
că Jamie, zărind cine venea, şi-a desprins degetele 
de pe mânerul sabiei. Așadar, un prieten. 

Ori, dacă nu era chiar prieten, cineva pe care nu 
voia să-l străpungă sau să-l doboare din şa. Am 
auzit o voce cunoscută, ridicată în semn de salut, 
şi, pe sub botul lui Gideon, l-am văzut pe 
guvernatorul Tryon traversând călare mica pajiște, 
însoțit de doi aghiotanți. 

Tryon stătea destul de bine pe cal, chiar dacă nu 
avea un stil grozav, şi era îmbrăcat ca de obicei 

pentru o campanie, cu haină de uniformă albastră 
şi pantaloni din piele de căprioară, având o 
cocardă galbenă de ofiţer la pălărie, iar la centură, 
o sabie, dar nu de paradă, pentru că mânerul avea 
urme de lovituri, iar teaca era uzată. 

Tryon şi-a oprit calul şi a înclinat uşor capul, 
atingându-şi pălăria, către Jamie, care a procedat la 
fel. Văzându-mă pitită în umbra lui Gideon, 
guvernatorul şi-a scos politicos pălăria, un tricorn, 
şi a făcut o scurtă plecăciune în șa. 

— Domnule Fraser, sluga dumitale. 

A aruncat o privire spre gălețile din mâna mea, 
apoi s-a întors în şa şi i-a făcut semn unuia dintre 
aghiotanți. 

— Domnule Vickers, fii bun și ajut-o pe 
doamna Fraser, te rog! 

Recunoscătoare, i-am cedat gălețile domnului 
Vickers, un tânăr de vreo optsprezece ani, cu obraji 
rozalii, dar, în loc să plec cu el, i-am arătat unde să 
le ducă. Tryon m-a privit ridicând o sprânceană, 
dar eu am răspuns cu un zâmbet amabil la expresia 
lui de vagă nemulţumire şi am rămas neclintită. Nu 
voiam să plec nicăieri. 

A fost îndeajuns de înţelept ca să accepte asta şi 
să nu ridice obiecții față de prezenţa mea. A dat din 
nou din cap către Jamie, uitând de mine. 

— Colonele Fraser, soldații sunt pregătiți? 

A privit cu subînţeles în jur. Singurii soldați 
vizibili erau Kenny, care stătea cu nasul în cana lui 
cu ceai, şi Murdo Lindsay şi Geordie Chisholm 
care, în umbrele crângului, erau absorbiți într-un 
Joc de aruncare a cuţitelor. 

— Da, domnule. 

Guvernatorul a ridicat ambele sprâncene, 
exprimându-și astfel scepticismul. 

— Cheamă-i! Voi verifica personal starea de 
pregătire. 

Jamie a tăcut o clipă şi a tras de frâu. A mijit 
ochii ferindu-se de razele soarelui şi a privit 
apreciativ calul guvernatorului. 

— Frumos cal castrat, domnule! E liniştit? 

— Desigur, a răspuns guvernatorul, 
încruntându-se. De ce? 

Jamie şi-a lăsat capul pe spate şi a scos un chiot 
lung, în stil Highlands, de genul celor care trebuie 
să se audă la kilometri depărtare pe munte. Calul 
guvernatorului a tresărit, rostogolindu-şi ochii. 
Răcnind ascuţit ca niște femei, oamenii lui Jamie 
au ieşit valvârtej din desişuri, iar un stol negru de 
ciori a ţâşnit din copacii de deasupra lor, ca un nor 
de fum din gura tunului, şi a pornit în zbor, 
cârâind. Calul s-a cabrat, trântindu-l pe Tryon 
grămadă, într-o poziție lipsită de demnitate, după 
care s-a năpustit spre capătul celălalt al pajiști. 

M-am tras iute înapoi, ca să mă feresc din calea 
lui. 

Guvernatorul s-a ridicat în șezut, îmbujorat și 
gâfâind, şi s-a pomenit în mijlocul unui cerc de 
membri ai miliției, toți cu armele aţintite spre el. 
Guvernatorul s-a uitat urât drept în ţeava unei puști 
care îl împungea în față şi a îndepărtat-o cu o 
mână, pufnind ca o veveriţă înfuriată. Jamie şi-a 
dres glasul cu subînțeles, iar oamenii s-au retras 
discret spre crâng. 

M-am gândit că, una peste alta, aș fi făcut o 
greşeală să-i întind mâna guvernatorului pentru a-l 
ajuta să se ridice sau să-l las să-mi surprindă 
privirea. Cu tact, m-am întors cu spatele și m-am 
îndepărtat câțiva pași, prefăcându-mă apoi că am 
descoperit o plantă nouă şi interesantă, care 
răsărise chiar lângă picioarele mele. 

Domnul Vickers se întorcea din pădure, 
nedumerit, cu câte o găleată în fiecare mână. 

— Ce s-a întâmplat? 

A dat să se repeadă spre guvernator, dar am pus 
mâna pe braţul lui ca să-l rețin. Era mai bine dacă 
domnul Tryon avea un răgaz ca să-şi recapete 
suflul și demnitatea. 

— Nimic important, i-am răspuns, recuperând 
găleţile înainte ca el să le verse. Hm... câţi soldați 

s-au strâns în miliție, ştii cumva? 

— O mie şaizeci şi opt, doamnă, a răspuns el 
părând cu totul uimit. Fără a-i include pe soldaţii 
generalului Waddell, desigur. Dar ce...? 

— ŞI aveţi tunuri? 

— Oh, da, câteva, doamnă. Avem două 
detașamente de artilerie. Două tunuri de șase 
pfunzi, zece tunuri uşoare şi două aruncătoare de 
opt pfunzi, a răspuns Vickers îndreptându-se de 
spate, dându-și importanţă cu potențialul distructiv 
al armatei. 

— Domnule, dincolo de râu sunt două mii de 
oameni, majoritatea slab înarmaţi. Mulţi dintre ei 
nu au decât pumnale, s-a auzit vocea lui Jamie în 
spatele meu, distrăgându-i atenția lui Vickers. 

M-am întors și am văzut că Jamie descălecase și 
stătea față în faţă cu guvernatorul, ținând tricornul 
acestuia într-o mână. L-a lovit nepăsător de coapsă 
ca să-l scuture şi 1 l-a înapoiat posesorului, care l-a 
acceptat cu toată eleganța de care era în stare în 
situația dată. 

— Mi s-a raportat şi mie același lucru, domnule 
Fraser, a răspuns el sec, deşi sunt încântat să aud 
că informaţiile pe care le deţii corespund cu ale 
mele. Domnule Vickers, vrei să fii amabil să-mi 
aduci calul? 

Nuanţa roşiatică se mai ştersese de pe faţa lui 
Tryon şi, cu toate că purtarea lui era încă destul de 
reținută, părea să nu poarte nimănui pică pentru 
cele întâmplate. Tryon avea simţul corectitudinii 
şi — lucru mai important în momentele de acum — 
simţul umorului, ambele părând să fi supraviețuit 
recentei demonstraţii de pregătire de luptă. 

Jamie a dat aprobator din cap. 

— Presupun că agenţii dumneavoastră v-au 
înștiințat că Reglementatorii nu au un conducător 
adevărat, da? 

— Dimpotrivă, domnule Fraser. Am impresia că 
Hermon Husband este de multă vreme unul dintre 
principalii agitatori ai acestei mişcări. La fel şi 

James Hunter, un nume pe care l-am văzut de 
multe ori pe scrisorile de nemulțumire și pe 
petiţiile nesfârşite care îmi parvin la New Bern. Şi 
mai sunt şi alții — Hamilton, Gillespie... 

Jamie a făcut un gest nervos, alungând un nor de 
țânțari din faţa lui. 

— Domnule, în anumite împrejurări, aş fi dispus 
să discutăm dacă pana e mai puternică decât sabia, 
dar nu la marginea unui câmp de luptă, şi în 
situaţia aceasta ne aflăm. Îndrăzneala de a scrie 
pamflete nu îl ajută pe un om să conducă soldaţi, 
iar Husband este un gentleman şi quaker. 

— Am auzit şi eu asta, l-a aprobat Tryon, apoi a 
arătat către râul din depărtare, ridicând provocator 
o sprânceană. Şi totuși, este aici. 

— E aici, a confirmat Jamie. 

A tăcut un moment, încercând să ghicească 
dispoziția guvernatorului înainte de a continua. 
Acesta era foarte încordat; era imposibil să nu 
remarci concentrarea de pe chipul lui sau 
strălucirea ochilor. Cu toate acestea, bătălia nu era 
încă iminentă, iar tensiunea era bine strunită. Încă 
era dispus să asculte. 

— Domnule, l-am avut oaspete la masă pe acest 
om, a spus Jamie cu atenție. Şi i-am fost şi eu 
oaspete. Omul nu face niciun secret din 
convingerile sau din caracterul lui. Dacă a venit 
astăzi aici, sunt convins că a făcut-o chinuit de 
gânduri. 

Jamie a răsuflat adânc. Ajunsese pe un teren 
alunecos. 

— Domnule, am trimis un om dincolo de râu, 
să-l găsească pe Husband şi să-l roage să vină 
pentru a discuta cu mine. S-ar putea să-l conving 
să-și folosească influența considerabilă pentru a-i 
determina pe aceşti oameni, pe aceşti cetățeni — a 
arătat spre râu şi spre mirmidonii invizibili de 
acolo — să renunțe la o acţiune dezastruoasă, ce nu 
se poate sfârşi decât printr-o tragedie. 

L-a privit drept în ochi pe Tryon. 

— Domnule, vă întreb-— şi vă rog în acelaşi 
timp — dacă Husband va veni, doriți să discutaţi 
personal cu el? 

Tryon a rămas tăcut, uitând de tricornul pe care 
îl tot rotea în mâini. Ecourile recentei agitaţii se 
stinseseră, deasupra noastră, pe o creangă a 
ulmului, o pasăre cânta de zor. 

— Sunt cetăţeni ai acestei colonii, a spus el într- 
un târziu, arătând cu capul spre râu. Aş regreta 
dacă li s-ar întâmpla ceva rău. Plângerile lor nu 
sunt fără temei; am recunoscut asta— chiar 
public! — și am luat măsuri de îndreptare. 

I-a aruncat o privire lui Jamie, ca și cum ar fi 
vrut să vadă dacă afirmaţia lui era acceptată. Jamie 
n-a zis nimic, așteptând. 

Tryon a răsuflat adânc şi s-a plesnit cu tricornul 
peste picior. 

— Totuşi, sunt guvernatorul acestei colonii. Nu 
pot îngădui ca tulburarea păcii, nerespectarea legii, 
răzvrătirile şi vărsările de sânge fără rost să 
rămână nepedepsite! 

S-a uitat cu amărăciune spre mine. 

— Nu voi îngădui asta. 

Și-a îndreptat din nou atenţia spre Jamie. 

— Domnule, nu cred că va veni. Şi-au ales 
drumul — şi a făcut din nou semn cu capul spre 
copacii care mărgineau râul Alamance — şi la fel şi 
eu. Cu toate acestea... — a ezitat o clipă, apoi s-a 
hotărât şi a scuturat din cap. Nu. Dacă vine, 
discută rațional cu el, iar dacă va fi de acord să-și 
trimită oamenii acasă în liniște, atunci adu-l la 
mine și vom stabili condițiile. Dar nu mă pot bizui 
pe această posibilitate. 

Domnul Vickers recuperase calul 
guvernatorului. Băiatul a rămas deoparte, ținând 
ambii cai de frâie, şi l-am văzut dând uşor din cap 
la vorbele guvernatorului, parcă le-ar fi confirmat. 
Tricornul îl ferea de soare, însă avea faţa 
îmbujorată şi ochii scânteietori, abia aştepta să 
intre în luptă. 


309 


Tryon nu aştepta, însă era pregătit. Nici Jamie 
nu dorea lupta, dar și el era pregătit. L-a privit 
drept în ochi pe guvernator o clipă, apoi a dat din 
cap, acceptând inevitabilul. 

— Cât timp am la dispoziţie? a întrebat el încet. 

Tryon s-a uitat spre soare; era aproape mijlocul 
dimineţii. Roger plecase de aproape două ore; cât 
îi trebuia ca să-l găsească pe Husband şi să se 
întoarcă? 

— Companiile au ordin de luptă, a zis Tryon. 

A privit spre crâng, iar un colț al gurii i-a 
zvâcnit. Apoi, cu o privire întunecată, s-a întors 
spre Jamie. 

— Nu mult. Fu pregătit, domnule Fraser. 

S-a întors și, aşezându-și tricornul pe cap, a 
prins frâul calului şi a urcat în şa. S-a îndepărtat 
călare fără a mai privi înapoi, urmat de aghiotanți. 

Cu chipul lipsit de orice expresie, Jamie l-a 
urmărit din ochi. 

M-am apropiat de el şi i-am atins mâna. Nici nu 
era nevoie să spun că speram ca Roger să se 
grăbească. 

Piz RĂTĂCITE ȘI SUSPECTE“ 


Articolul 12 -— Niciun ofițer sau soldat nu are 
voie să depășească limitele taberei care este în 
limita de distanță a Marii Gărzi. 


Articolul 63 — Ofițerii comandanţi de trupe au 
obligația de a cerceta toate persoanele rătăcite și 
suspecte, iar acelea care nu pot justifica prezenţa 
lor acolo trebuie închise şi se va întocmi un raport 
către cartierul general privind situația lor. 


Îndatoriri şi regulamente de tabără — Ordinele 
transmise de Excelența Sa guvernatorul Tryon 
către cetăţenii Carolinei de Nord. 

Roger a atins buzunarul pantalonilor, în care își 
vârâse insigna din cositor ce-l identifica drept 
membru al miliției. Un nasture din metal cu 
diametrul de aproape patru centimetri, găurit pe 
margine, având imprimat un grosolan „CF“ pentru 
„Compania Fraser“ şi care trebuia cusut pe haină 
sau la pălărie. Asemenea insigne — și cocardele din 
pânză -— erau singurul element distinctiv al 
uniformei pentru majoritatea trupelor pedestre ale 
guvernatorului şi singurul mijloc de a deosebi un 
membru al miliției de un Reglementator. 

— Şi cum ştii precis pe cine să împuști? 
întrebase el ironic atunci când Jamie îi înmânase 
insigna la masa de seară, cu două zile în urmă. 
Până te apropu destul de mult ca să vezi insigna 
înainte să tragi, celălalt individ nu te va doborî? 

Jamie îi aruncase o privire la fel de ironică, dar, 
curtenitor, trecuse peste priceperea lui Roger de a 
ochi şi peste probabilitatea ca el să provoace vreo 
victimă cu muscheta. 

— Eu unul n-aş aștepta să văd, răspunsese el. 
Dacă aleargă cineva spre tine cu pușca în mână, 
tragi şi speri că ai procedat bine. 

Câţiva bărbaţi aşezaţi lângă focul din apropiere 
chicotiseră auzindu-l, dar Jamie nu-i băgase în 
seamă. Întinsese mâna după un băț şi scosese trei 
cartofi-dulci dintre cărbuni, punându-i unul lângă 
altul, negri şi scoțând aburi în aerul rece al serii. 
Lovise uşor unul, care se rostogolise înapoi în 
cenușă. 

— Ăştia suntem noi, explicase el, apoi lovise cu 
piciorul cartoful alăturat. Asta e compania 
colonelului Leech, iar asta — lovise cel de-al treilea 
cartof, care se rostogolise la întâmplare după 
semenii lui— e compania colonelului Ashe. 
Înţelegi? 

Se uitase la Roger ridicând o sprânceană. 

— Fiecare companie va înainta pe drumul ei, 
aşa că nu e posibil să vezi alți membri ai miliției, 
cel puţin la început. 

Apoi zâmbise uşor în colțul gurii şi arătase către 
oamenii din jurul lor, ocupați să mănânce de seară. 

— ÎI cunoşti suficient de bine pe fiecare? Nu-l 
împuşca pe niciunul dintre ei şi o să scapi cu bine, 
pricepi? 

Roger a zâmbit cu tristeţe în timp ce cobora cu 
grijă o pantă acoperită cu plante având flori 
galbene minuscule. Era un sfat sănătos; îl preocupa 
nu atât posibilitatea de a fi împușcat, cât teama de 
a nu face rău cuiva din greşeală — incluzând aici și 
îngrijorarea, nu tocmai nefondată, că şi-ar putea 
spulbera câteva degete. 

În sinea lui, era hotărât să nu tragă în nimeni, 
indiferent de circumstanţe ori de probabilitatea de 
a  nimeri.  Auzise multe poveşti ale 
Reglementatorilor— Abel McLennan, Hermon 
Husband. Chiar trecând peste stilul hiperbolic 
firesc al lui Husband, din pamfletele lui răzbătea 
un sentiment de nedreptate imposibil de uitat. Cum 
putea Roger să ucidă sau să mutileze un om doar 
pentru că protesta față de abuzuri şi corupție atât 
de bătătoare la ochi, încât ar fi trebuit să ofenseze 
orice persoană cinstită? 

Ca istoric instruit, cunoştea suficient de multe 
situaţii asemănătoare ca să înţeleagă cât de extinse 
erau problemele, cum se ajunsese la situația 
prezentă şi înțelegea destul de bine cât era de greu 
să îndrepţi lucrurile. Îl compătimea pe Tryon 
pentru poziţia pe care o avea -— până la un punct —, 
dar compătimirea lui se oprea în momentul în care 
trebuia să devină un soldat entuziast, care să 
susţină autoritatea Coroanei şi să apere reputația şi 
bunăstarea personală a lui William Tryon. 

Auzind voci, s-a oprit puţin şi s-a retras tăcut 
înapoia trunchiului unui plop mare. 

După o clipă, în câmpul lui vizual au apărut trei 
bărbați care discutau fără nicio grijă. Toţi aveau 
puşti și cutii cu gloanțe, dar dădeau impresia că 
sunt trei amici ieşiţi la vânătoare de iepuri, şi nu 
soldați fioroşi, în ajunul unei bătălii. 

De fapt, arătau exact a ceea ce erau-— nişte 
bărbaţi porniţi să caute de mâncare. La centura 
unuia se legănau trupurile neînsuflețite ale unor 
animale cu blană, iar altul căra un sac din muselină 
pătat de ceva ce părea a fi sânge proaspăt. În timp 
ce Roger îi urmărea de la adăpostul plopului, unul 
dintre ei s-a oprit şi a întins o mână pentru a-i 
atenționa pe camarazii lui, care au încremenit ca 
niște ogari, cu nasurile îndreptate spre un pâlc de 
copaci aflat la vreo şaizeci de metri depărtare. 

Deşi ştia că acolo e ceva, lui Roger i-au trebuit 
câteva clipe ca să observe căprioara mică, stând 
nemișcată în fața unui crâng de copaci scunzi, 
unde un văl de lumină tremurătoare, strecurată 
printre frunzele primăvăratice de deasupra, o 
masca aproape perfect. 

Primul bărbat şi-a luat pe nesimţite arma de pe 
umăr, a pipăit după vergea şi cartuș, dar un altul l-a 
oprit cu o mișcare a braţului. 

— Stai, Abram, a spus bărbatul, vorbind încet, 
dar clar. Nu trebuie să tragi când eşti atât de 
aproape de râu. Ai auzit ce a spus colonelul — 
Reglementatorii sunt strânși chiar pe mal, nu 
departe de punctul ăla. 

A făcut un semn din cap către desişul de arini și 
sălcii care ascundea marginea râului aflat la mai 
putin de o sută de metri. 

— Doar nu vrei să-i provoci, mai ales acum. 

Abram a încuviinţat fără chef şi și-a atârnat 
pușca pe umăr. 

— Da, aşa cred. Ce părere aveţi, va fi azi? 

Roger a aruncat o privire înapoi, spre pâlcul de 
copaci tineri, dar căprioara se mistuise, tăcută ca 
un fum. 

— Nu văd de ce nu, a răspuns al treilea bărbat, 
apoi a scos o batistă galbenă şi şi-a şters faţa; 
vremea era caldă, iar aerul, înăbuşitor. Tryon şi-a 
aranjat tunurile încă de dimineaţă, şi nu e omul 
care să lase pe cineva să-l calce în picioare. S-ar 

putea să-i aştepte pe oamenii lui Waddell, dar 
poate crede că n-are nevoie de ei. 

Abram a pufnit uşor dispreţuitor. 

— Ca să spulbere gloata aia? Doar i-ai văzut, 
nu? Așa o turmă de soldaţi n-o să mai vezi cât vei 
trăi. 

Cel cu batista a zâmbit cu cinism. 

— Mda, aşa o fi, Abie. Dar pe unii țărănoi din 
miliţie i-ai văzut? Că tot vorbeşti de gloată. Iar 
Reglementatorii, gloată sau nu, sunt mulţi. Doi la 
unu, așa a zis căpitanul Neale. 

Abram şi-a dres glasul, uitându-se fără să vrea 
spre pădurea şi râul de dincolo de ea. 

— Gloată, a repetat, ceva mai convins, şi s-a 
întors cu spatele. Haideţi, să aruncăm o privire şi-n 
susul pantei. 

Vânătorii erau de aceeași parte ca și el; nu 
purtau cocarde, dar Roger a observat insignele 
miliției pe piepturile şi pe pălăriile lor, sclipind 
argintii în soarele dimineții. Totuşi, a rămas ascuns 
până când bărbații au dispărut continuând să 
discute calm. Era destul de sigur că Jamie îl 
trimisese în acea misiune cu de la sine putere, așa 
că mai bine să nu ajungă în situația de a da 
explicaţii. 

Atitudinea celor mai mulți membri ai miliției 
față de Reglementare era în cel mai bun caz de 
dispreţ. În cel mai rău caz, la nivelurile ierarhice 
superioare, era răzbunătoare și glacială. 

— Zdrobiţi-i o dată pentru totdeauna, spusese 
Caswell cu o seară în urmă lângă foc, având o cană 
cu cafea în mână. 

Proprietar al unei plantaţii din partea de est a 
coloniei, Caswell nu arăta nici pic de înțelegere 
față de plângerile Reglementatorilor. 

Roger s-a bătut din nou peste buzunar, 
chibzuind. Nu, mai bine nu. Putea scoate insigna 
dacă era oprit şi nu credea că o să-l împuște cineva 
în spate fără să-l someze. Cu toate astea, se simţea 
ciudat de expus în timp ce mergea prin iarba 

bogată a pajiştii de lângă râu şi a oftat ușurat, fără 
să vrea, când crengile lăsate ale sălciilor de pe 
malul râului l-au învăluit în umbra lor răcoroasă. 

Cu aprobarea lui Jamie, îşi lăsase muscheta și 
plecase neînarmat, cu excepția pumnalului de la 
centură, care era un accesoriu firesc al oricărui 
bărbat. Singurul articol care făcea parte din 
echipament era o batistă mare, albă, deocamdată 
împăturită sub haină. 

— Dacă ești ameninţat — oriunde —, flutur-o şi 
strigă „Armistiţiu!“, îl instruise Jamie. Apoi le spui 
să mă cheme pe mine şi nu mai vorbeşti până nu 
vin eu. Dacă nu te împiedică nimeni, adu-mi-l pe 
Husband doar sub paza ta. 

Imaginându-şi cum îl conducea pe Hermon 
Husband peste râu, fluturând batista deasupra 
capului, ca un ghid care îi conduce pe turiști printr- 
un aeroport, îi venise să râdă în hohote. Însă Jamie 
nu râsese, nici măcar nu zâmbise, aşa că Roger 
acceptase bucata de pânză cu un aer solemn, 
punând-o cu grijă sub haină. S-a uitat atent prin 
paravanul de frunze, dar râul curgea sclipitor sub 
soarele zilei, tăcut, chpocind peste pietre și lut. Nu 
a zărit pe nimeni, iar sunetul apei acoperea orice 
alte zgomote venite dinspre copacii de pe malul 
celălalt. Deşi cei din miliție nu aveau să îl împuște 
în spate, nu era la fel de optimist în privinţa 
posibilității ca Reglementatorii să-l împuște din 
față, dacă îl vedeau traversând dinspre partea 
ocupată de oamenii guvernului. 

Însă nu se putea ascunde toată ziua printre 
copaci. A ieşit pe mal şi a pornit în aval, către 
punctul pe care îl indicaseră vânătorii, urmărind 
copacii cu atenţie pentru a descoperi orice semn de 
viaţă. Acolo traversarea era mai uşoară, pentru că 
apa era mică şi fundul râului, pietros. Dacă erau 
strânşi pe undeva pe aproape, Reglementatorii erau 
al naibii de discreţi. 

Cu greu şi-ar fi putut imagina o scenă mai 
pașnică, și totuşi inima îi bătea atât de tare, încât în 

răsuna în urechi. A trăit din nou senzaţia ciudată că 
cineva era în preajmă. S-a uitat în jur, în toate 
direcțiile, dar, în afara de apă și de crengile 
sălculor, nimic nu se mişca. 

— Tu ești, tată? a întrebat el în surdină şi s-a 
simțit imediat ridicol. 

Totuşi, deşi inofensivă, senzația că e cineva prin 
preajmă persista. 

S-a aplecat şi şi-a scos pantofii şi ciorapii. 
Trebuie să fie vorba de circumstanţe, şi-a zis 
Roger. Nu se putea compara traversarea prin vad a 
unui râu, în căutarea unui quaker, agitator al 
mulțimii, cu pilotarea unui avion Spitfire la vreme 
de noapte, peste Canalul Mânecii, într-o acţiune de 
bombardament împotriva Germaniei. Totuşi, 
misiunea era misiune, s-a gândit el. 

S-a uitat iar în jur, dar nu a văzut decât nişte 
mormoloci unduindu-se în apa scăzută. Cu un 
zâmbet uşor strâmb, a păşit în apă, făcând 
mormolocii să se îndepărteze disperaţi. 

— Tot pe deasupra, i-a spus el unei rațe-de- 
pădure. 

Pasărea l-a ignorat, continuând să caute de 
mâncare printre şirurile verzi de creson. 

Niciun semn dinspre copacii de pe un mal sau 
altul; niciun sunet, mai puțin larma veselă a 
păsărilor care cuibăreau. A auzit un sunet care 
dovedea că pe malul celălalt erau oameni abia 
când s-a aşezat pe o piatră încălzită de soare, ca 
să-şi usuce picioarele înainte de a-şi trage ciorapii 
şi pantofii. 

— Şi ce doreşti, scumpete? 

Glasul venea din desişurile din spatele lui. 
Roger a înghețat, iar sângele i-a bubuit în urechi. 
Era vocea unei femei. Însă, înainte de a apuca să 
facă vreo mişcare sau să se gândească ce să 
răspundă, a auzit un hohot de râs, mai profund și 
pe o tonalitate care l-a făcut să se liniştească. 

Instincul l-a informat înaintea rațiunii că vocile 
cu o asemenea intonație nu reprezentau o 

amenințare. 

— Habar n-am, dragă, dar cât mă costă? 

— Oo, i-auzi la el! N-ar fi vremea să-ţi numeri 
bănuţii, ce crezi? 

— Nu vă îngrijoraţi, doamnelor, o să facem o 
colectă între noi dacă o fi nevoie. 

— A, aşa se procedează? Toate bune şi 
frumoase, domnule, dar fii atent, în adunarea asta, 
colecta se face înainte de cântat! 

Ascultând disputa amicală, Roger şi-a dat seama 
că acolo se aflau trei bărbaţi şi două femei, toți 
fiind încredinţați că, indiferent de aranjamentele 
financiare, se vor descurca până la urmă fără pic 
de stânjeneală. 

Şi-a luat încălțările şi a plecat discret de acolo, 
lăsând santinelele — dacă asta erau- să facă 
socoteli. Evident, armata Reglementatorilor nu era 
la fel de bine organizată ca a guvernului. 

Ceva mai târziu şi-a dat seama că „nu la fel de 
bine organizată“ era prea puţin spus. Mersese pe 
malul râului o vreme neștiind precis unde se afla 
grosul armatei. A înaintat astfel vreo patru sute de 
metri, fără să vadă sau să audă pe nimeni în afara 
celor două prostituate şi a clienţilor lor. Cu o 
senzaţie tot mai pternică de ireal, a trecut prin 
câteva pâlcuri mici de pini şi a traversat margini de 
pajiști fără altă tovărăşie decât a păsărilor care se 
curtau şi a câtorva fluturi cu aripi în nuanţe de 
oranj şi galben. 

— La naiba, aşa se conduce o armată? a 
mormăit el, croindu-şi drum printre muri. 

Era ca într-o povestire științifico-fantastică, în 
care, în afara eroului principal, toată lumea 
dispăruse brusc de pe faţa pământului. Începea să 
se îngrijoreze; ce se întâmpla dacă nu reuşea să îl 
găsească pe quaker — ori chiar armata — înainte de 
a începe să se tragă? 

Apoi, după un cot al râului, a zărit primu 
Reglementatori adevăraţi; un grup de femei care 


317 


spălau rufe în apa râului, în apropierea unei 
aglomerări de bolovani. 

S-a retras în desiş înainte ca ele să-l vadă şi, 
prinzând curaj, s-a îndepărtat de râu. Dacă femeile 
erau acolo, bărbaţii nu puteau fi prea departe. 

Nu erau. După alți câțiva metri, a auzit sunetele 
taberei — voci, râsete, zăngănit de linguri și 
ceainice şi bufnetul topoarelor care crăpau lemne. 
A ocolit câteva tufe de păducel şi aproape că a dat 
peste un grup de tineri care, chiuind şi răcnind, au 
trecut în goană pe lângă el, mai-mai să-l dărâme, 
fugărind pe unul dintre ei care ținea deasupra 
capului coada unui raton abia ucis, fluturând în 
adierea vântului. 

Tinerii nici nu i-au dat atenție lui Roger, astfel 
că el a înaintat mai puţin temător. Nu îl întreba 
nimeni ce căuta acolo; nu existau santinele. De 
fapt, o faţă necunoscută nu părea să fie o noutate 
sau o amenințare. Câţiva bărbați s-au uitat 
nepăsători la el, apoi s-au întors la discuţia lor, fără 
a considera deloc ciudată apariția lui. 

— ÎI caut pe Hermon Husband, i-a spus el direct 
unui bărbat care frigea o veveriță deasupra 
flăcărilor palide ale focului. 

Un moment, omul a părut nedumerit. 

— Quakerul, a precizat Roger. 

— A, da, el, a zis omul, şi trăsăturile feţei 1 s-au 
luminat. E ceva mai departe — într-acolo, cred. 

A făcut un semn cu băţul în care avea înfiptă 
veverița, iar animalul fript i-a arătat calea lui 
Roger cu cioturile înnegrite ale picioarelor din 
față. 

„Ceva mai departe“ s-a dovedit a fi chiar 
departe. Roger a trecut pe lângă alte trei focuri de 
tabără până să ajungă la ceea ce părea a fi corpul 
principal al armatei, dacă putea cineva să-i atribuie 
un asemenea nume demn. Adevărat, aici părea să 
domnească o atmosferă de seriozitate, pentru că 
jocurile lipsite de griji, precum cele de lângă rău, 
se răriseră. Totuşi, nu era nici cartierul general al 


318 


comandamentului strategic, nici pomeneală de așa 
ceva. 

Roger începea să simtă o uşoară speranță că 
violențele puteau fi evitate, deşi armatele se găseau 
față în față, iar servanţii tunurilor erau pregătiți de 
tragere. Sesizase aerul de pregătire încărcată de 
emoție în rândurile miliției, dar nici vorbă de ură 
sau de sete de sânge. 

Aici, situația era diferită de cea din sânul 
miliției ordonate, dar oamenii erau şi mai puţin 
dispuşi să declanşeze imediat ostilitățile. Însă, în 
timp ce mergea, cerând îndrumări la fiecare foc de 
tabără pe lângă care trecea, parcă descoperea ceva 
diferit în aer -— o senzaţie de precipitare crescândă, 
vecină cu disperarea. Hârjoana pe care o 
descoperise în taberele de la margine dispăruse; 
oamenii se strângeau în grupuri și discutau aprins, 
cu capetele apropiate, ori stăteau singuri, 
încărcându-şi armele şi ascuţindu-şi pumnalele cu 
expresii sumbre. 

Pe măsură ce înainta, tot mai mulți cunoșteau 
numele lui Hermon Husband şi îi arătau cu degete 
tot mai sigure pe unde s-o ia. Numele părea un fel 
de magnet, atrăgându-l tot mai departe, în centrul 
unei mase dense de bărbați şi băieți, toţi 
emoționați — şi toți înarmați. Zgomotul creştea, iar 
vocile îl izbeau în urechi precum ciocanele dintr-o 
forţă. 

În cele din urmă, l-a găsit pe Husband stând pe 
un bolovan, ca un lup mare şi cenușiu ţinut la 
respect, înconjurat de treizeci sau patruzeci de 
oameni, toți vociferând agitați şi furioși. Oamenii 
îşi croiau drum cu coatele și se călcau pe picioare, 
fără să se sinchisească. Era limpede că cereau un 
răspuns, dar nu erau în stare să aştepte destul ca 
să-l primească. 

În cămașă şi roşu la față, Husband striga la doi 
bărbați aflați mai aproape de el, dar din cauza 
vacarmului, Roger nu a reușit să audă nimic din 
cele ce se discutau. Și-a făcut loc prin cercul 

exterior de spectatori, dar a fost oprit aproape de 
centru de îmbulzeala oamenilor. Însă de acolo a 
putut măcar să surprindă câteva cuvinte. 

— Trebuie! Ştii bine asta, Hermon, nu avem de 
ales! a strigat un bărbat deşirat, care purta o pălărie 
ponosită. 

— Întotdeauna există o cale! a răcnit Husband 
drept răspuns. Acum e momentul alegerii, şi 
Domnul vrea ca noi să o facem cu înţelepciune! 

— Da, dar cu tunurile îndreptate spre noi? 

— Nu, nu, înainte, trebuie să mergem mai 
departe, altfel totul e pierdut! 

— Pierdut? Am pierdut totul până acum! 
Trebuie să... 

— Guvernatorul a ales pentru noi, trebuie să... 

— Trebuie... 

— Trebuie! 

Cuvintele se pierdeau în vacarmul general de 
furie şi frustrare. Socotind că nu rezolva nimic 
așteptând să fie primit în audienţă, Roger şi-a făcut 
loc fără menajamente printre doi fermieri şi l-a 
prins de mânecă pe Husband. 

— Domnule Husband — trebuie să-ți vorbesc! a 
strigat el la urechea quakerului. 

Husband s-a uitat la el cu ochi sticloşi şi a dat 
să-şi elibereze braţul, apoi s-a oprit şi a clipit iute 
de câteva ori, recunoscându-l. Faţa pătrăţoasă era 
îmbujorată deasupra bărbii de câteva zile, iar părul 
cărunt şi aspru stătea zburlit ca ghimpi unui porc- 
spinos. A scuturat din cap şi a închis ochii, după 
care i-a deschis, holbându-se la Roger ca un om 
care încearcă să alunge o viziune imposibilă, dar 
nu reuşeşte. 

L-a prins pe Roger de braţ şi, cu un gest furios 
către mulțime, a sărit de pe bolovan și a pornit spre 
adăpostul unei cabane dărăpănate, care stătea ca un 
bețiv gata să se prăbușească, din umbra unui pâlc 
de arțari. Roger l-a urmat, uitându-se fioros la cei 
aflați mai aproape, pentru a-i descuraja să vină 
după el. 


320 


Cu toate astea, câțiva i-au urmărit, agitându-și 
braţele și protestând aprins, dar Roger le-a trântit 
uşa în nas şi a tras zăvorul, așezându-se pentru mai 
multă siguranță cu spatele spre ea. Înăuntru era 
mai răcoare, dar aerul era stătut şi duhnea a cenușă 
şi a mâncare arsă. 

Husband s-a oprit gâfâind în mijlocul încăperii, 
apoi a luat un polonic, l-a umplut cu apă dintr-o 
găleată de lângă vatră — singurul obiect din cabană, 
a observat Roger- şi a băut. Haina și pălăria lui 
Husband erau atârnate cu grijă într-un cui de lângă 
ușă, dar pe podeaua din pământ bătătorit zăceau 
împrăștiate gunoaie. Era limpede că stăpânii 
cabanei plecaseră în mare grabă, luând cu ei tot ce 
putea fi cărat. 

Calmat după aceste momente de răgaz, Husband 
şi-a netezit cămașa boțită şi a încercat să îşi 
aranjeze părul. 

— Ce te aduce aici, prietene Mackenzie? a 
întrebat el, cu blândeţea care îl caracteriza. Doar n- 
ai venit să te alături cauzei Reglementării, 
adevărat? 

— Nu, într-adevăr, l-a asigurat Roger. 

A aruncat o privire prevăzătoare spre fereastră, 
ca nu cumva mulțimea să încerce a pătrunde pe 
acolo, dar, deşi vuietul vocilor dovedea că 
disputele aprige continuau, nu existau semne că 
oamenii ar fi intenționat să ia cabana cu asalt. 

— Am venit să te întreb dacă vrei să vii cu mine 
dincolo de râu- cu un steag de armistițiu, 
siguranţa îţi este garantată — pentru a discuta cu 
James Fraser. 

Şi Husband a aruncat o privire spre fereastră. 

— Mă tem că vremea discuţiilor a trecut de 
mult, a răspuns el, zâmbind cu tristeţe. 

Şi Roger era înclinat să gândească la fel, dar a 
insistat, hotărât să-şi ducă misiunea până la capăt. 

— Nu şi pentru guvernator. Nu doreşte defel să- 
şi măcelărească cetățenii; dacă mulțimea poate fi 
convinsă să se împrăştie în liniște... 

— Ți se pare o perspectivă probabilă? 

Husband a făcut un semn spre fereastră și s-a 
uitat cinic la el. 

— Nu, s-a văzut Roger silit să recunoască. 
Totuşi, dacă ai veni— dacă oamenii ar vedea că 
încă totuşi este o posibilitate de... 

— Dacă ar fi existat posibilitatea de reconciliere 
şi de îndreptare a lucrurilor, ea ne-ar fi fost oferită 
de mult, a spus Husband pe un ton tăios. Oare e un 
semn de sinceritate din partea guvernatorului să 
vină cu soldați și tunuri, să trimită o scrisoare 
care... 

— Nu e vorba de îndreptarea situației. Mă 
refeream la posibilitatea de a vă salva viețile. 

Husband a rămas nemișcat. Culoarea roşiatică i- 
a dispărut din obraji, dar părea încă stăpân pe sine. 

— La asta s-a ajuns? a întrebat el încet, cu ochii 
ațintiți spre Roger. 

Roger a inspirat adânc şi a dat din cap. 

— Nu avem timp. Domnul Fraser m-a rugat să- 
ti spun — dacă nu poți veni să stai de vorbă cu el-— 
că există două companii de artilerie dispuse 
împotriva voastră şi opt de miliție, toate bine 
înarmate. Totul se bazează pe pregătire, iar 
guvernatorul nu va aştepta decât până mâine în 
zori, în cel mai bun caz. 

Şi-a dat seama că era un act de trădare să 
dezvăluie asemenea informaţii inamicului, dar, 
dacă ar fi putut veni personal, așa ar fi procedat și 
Jamie Fraser. 

— Aici sunt aproape două mii de oameni ai 
Reglementării, a spus Husband, parcă ar fi vorbit 
către sine. Două mii! Nu crezi că s-ar răzgândi 
dacă i-ar vedea? Faptul că atât de mulți și-au 
părăsit căminele şi vetrele ca să vină aici pentru a 
protesta... 

— Guvernatorul e de părere că au venit 
răzvrătindu-se, fiind în stare de război, l-a întrerupt 
Roger şi a aruncat o privire spre fereastră, unde 
pergamentul uns cu ulei ce o acoperea atârna în 

zdrenţe. Şi, după ce i-am văzut, trebuie să 
mărturisesc că, după părerea mea, are motive 
întemeiate să creadă asta. 

— Nu e o răzvrătire, a spus Husband cu 
încăpățânare. 

S-a îndreptat de spate şi a scos o panglică 
neagră şi uzată din mătase, cu care s-a apucat să-și 
lege părul la ceafă. 

— Însă plângerile noastre legitime au fost 
ignorate, neluate în seamă! Nu avem altă soluție 
decât să venim toţi, ca un întreg, să ne prezentăm 
doleanțele în fața domnului Tryon și astfel să îl 
convingem de dreptatea protestului nostru. 

— Parcă acum câteva momente te-am auzit 
vorbind despre alegere, a replicat sec Roger. Iar 
dacă acum e timpul să alegeţi, cum ai spus, mi se 
pare că mai toți Reglementatorii au ales calea 
violenţei — judecând după remarcile pe care le-am 
auzit pe drum încoace. 

— Probabil, a recunoscut cu rezerve Husband. 
Totuşi, noi... ei... nu sunt o armată răzbunătoare, 
nu o mulțime... 

Dar, cu toate acestea, privirea pe care a aruncat- 
o fără să vrea spre fereastră sugera că era conștient 
de faptul că pe malul râului Alamance lua naştere 
o mulțime dezlănțuită. 

— Şi-au ales un conducător, cineva care să 
vorbească în mod oficial în numele lor? l-a 
întrerupt Roger, dorind să-și transmită mesajul, 
apoi să plece de acolo. Tu, de pildă, sau domnul 
Hunter? 

Husband a tăcut câteva momente şi şi-a şters 
gura cu dosul palmei, ca și cum ar fi vrut să alunge 
un gust de rânced care îi stăruia pe buze. A clătinat 
din cap. 

— Nu au un conducător adevărat, a răspuns el 
moale. Jim Hunter e destul de curajos, dar nu are 
darul de a comanda oameni. L-am întrebat — şi a 
zis că fiecare om trebuie să acţioneze singur. 

— Tu ai acest dar. Îi poţi conduce. 

Husband părea indignat, parcă Roger l-ar fi 
acuzat de talent la trișat la jocul de cărți. 

— Nu eu! 

— Dar i-ai condus până aici... 

— Fi au venit aici! Nu i-am cerut nimănui să... 

— Dar eşti aici. Te-au urmat. 

Husband a tresărit şi a strâns din buze. Văzând 
că vorbele lui avuseseră un oarecare efect, Roger a 
insistat. 

— Ai mal vorbit în numele lor şi ţi-au dat 
ascultare. Au venit cu tine, te-au urmat. Sigur te 
vor asculta încă o dată! 

A simțit că zgomotele din afara cabanei se 
înteţesc; mulțimea devenise nerăbdătoare. Chiar 
dacă încă nu se dezlănţuise, era pe aproape. Şi ce 
vor face când vor afla cine era el şi de ce venise 
aici? Roger a constatat că-i transpiră palmele; le-a 
lipit pe țesătura hainei, simțind mica umflătură a 
insignei de miliție în buzunar, şi a regretat că nu se 
oprise undeva să o îngroape înainte de a traversa 
râul. 

Husband s-a uitat o clipă la el, apoi a întins 
braţele și l-a prins de ambele mâini. 

— Prietene, roagă-te cu mine! a şoptt el. 

— Eu... 

— Nu e nevoie să spui nimic, a zis Husband. 
Ştiu că eşti papistaş, dar nouă nu ne stă în obicei să 
ne rugăm cu voce tare. Dacă stai nemișcat lângă 
mine şi ceri în sufletul tău să ne fie dată 
înțelepciune — nu doar mie, ci tuturor celor de 
aici... 

Roger şi-a mușcat limba ca să nu îl corecteze pe 
Husband; apartenența lui religioasă nu avea mare 
importanță acum, dar, evident, a lui Husband avea. 
Aşa că, stăpânindu-şi nerăbdarea, a încuviințat 
printr-un gest şi l-a strâns de mâini pe bătrân, 
oferindu-i tot sprijinul de care era în stare. 

Husband a rămas nemişcat, cu capul puțin 
aplecat. Cineva a bătut cu pumnul în uşa subțire a 
cabanei și câțiva oameni au strigat. 

— Hermon! Eşti bine? 

— Haide, Hermon! Nu avem timp de aşa ceva! 
Caldwell s-a întors de la guvernator... 

— O oră, Hermon! Ne-a acordat o oră, nu mai 
mult! 

Un firicel de sudoare s-a scurs pe spinarea lui 
Roger, printre omoplați, dar a ignorat gâdilătura, 
pentru că nu putea ajunge cu mâna în acel loc. 

Şi-a mutat privirea de la degetele uscăţive ale lui 
Husband la faţa lui şi a descoperit că ochii acestuia 
erau ațintiți asupra feţei sale — şi totuși păreau să se 
uite aiurea, ca şi cum ar fi ascultat cine ştie ce voce 
îndepărtată, neluând în seamă strigătele care 
răzbăteau prin pereţi. Până şi ochii lui Husband 
aveau culoarea cenuşie a quakerilor, s-a gândit 
Roger — ca nişte bălți de apă de ploaie, tinzând să- 
şi oprească tremurul şi să se calmeze după furtună. 

Cu siguranță că oamenii aveau să spargă uşa. 
Dar nu; loviturile s-au redus treptat la ciocănituri 
nervoase, iar apoi la bufnituri întâmplătoare. Roger 
şi-a simţit bătăile inimii încetinind treptat până la o 
vibrație surdă şi egală în piept, iar îngrijorarea i s-a 
risipit. 

A închis ochii, încercând să se concentreze 
pentru a face ceea ce îl rugase Husband. A căutat 
în minte o rugăciune potrivită, dar, în afară de 
frânturi din „Cartea credinciosului“, nimic nu i-a 
venit în minte. 

Ajută-ne, Doamne... 

Ascultă-ne... 

Ajută-ne, Doamne, 1-a şoptit vocea tatălui lui. 
Celălalt tată al lui, reverendul, vorbind de undeva 
din adâncul minţii. Ajută-ne, Doamne, să ne 
amintim cum oamenii făptuiesc răul din lipsa 
gândirii, iar nu din lipsa iubirii, și cât de şirete sunt 
capcanele în care ni se poticnesc picioarele. 

Fiecare cuvânt a lcărit scurt în mintea lui ca o 
frunză arzând, înălțându-se din curenții stârniți de 
un rug, apoi dispărând în cenuşă înainte ca el să o 
poată prinde. A renunţat la asta şi s-a mulțumit să 

stea în picioare, strângându-i mâinile lui Husband 
într-ale sale, ascultându-i răsuflarea uşor hârâită. 

Te implor, a zit el în gând, deşi nu ştia clar ce 
cerea. Şi acel cuvânt s-a mistuit, fără să lase nimic 
în locul său. 

Nu s-a întâmplat nimic. Oamenii de afară încă 
strigau, dar acum vorbele nu aveau o importanţă 
mai mare decât chemările păsărilor. Aerul din 
cabană era neclintit, dar răcoros şi viu, de parcă un 
curent ar fi existat undeva prin colţuri, însă fără să 
îi atingă acolo, în mijlocul încăperii. Roger şi-a 
simțit răsuflarea  liniştindu-se, iar inima 
încetinindu-și bătăile. 

Nu-şi amintea să fi deschis ochii, însă ei erau 
deschişi. Ochii lui Husband aveau pete albăstrui și 
mici punctişoare negre. Avea genele bogate și o 
mică umflătură la baza uneia, un urcior care se 
vindeca. Minusculul dom era neted şi roșiatic, 
rubiniul punctului din mijloc pierzându-se printr-o 
succesiune de nuanţe de stacojiu, roz şi roşu- 
deschis care ar fi putut împodobi cerul din zorile 
zilei Creaţiei. 

Faţa lui Husband fusese sculptată în linii care 
desenau arcuri aspre de la nas spre gură, care se 
curbau deasupra sprâncenelor ale căror fire de păr 
erau lungi şi arcuite cu grația unei aripi de păsări. 
Buzele erau late și netede, roz întunecat; marginea 
albă a unui dinte sclipea, ciudat de dur în contrast 
cu carnea moale care îl adăpostea. 

Fără să se mişte, Roger s-a minunat de 
frumuseţea pe care o vedea. Imaginea lui Husband 
ca un bărbat îndesat, de vârstă medie și cu trăsături 
imprecise nu avea niciun sens; ceea ce vedea acum 
era o individualitate sfâşietoare, ceva unic și 
minunat, de neînlocuit. 

A avut brusc impresia că era acelaşi sentiment 
cu care îşi examinase fiul, rămânând atât de uimit 
de perfecțiunea fiecărui deget de la picior, de 
conturul obrazului şi al urechii, încât simţise o 
strângere de inimă, strălucirea pielii de nou-născut 

reflectând nevinovăția. lar acum avea în faţă 
aceeaşi creaţie, ceva mai veche şi probabil mai 
puţin nevinovată, dar nu mai puţin minunată. 

A coborât ochii şi atunci şi-a văzut propriile 
mâini, încă strângând mâinile mai mici ale lui 
Husband. S-a simțit cuprins de o senzație de 
uimire dublată de respect, înțelegând frumuseţea 
propriilor degete, oasele curbate ale încheieturilor 
mâinii şi ale degetelor, farmecul unei cicatrici roşii 
şi subțiri care trecea peste încheietura degetului 
mare. 

Husband a oftat adânc, după care acesta şi-a 
retras mâinile. Preţ de o clipă, Roger s-a simțit 
îndurerat, apoi a simțit că pacea din încăpere 
coboară iarăşi asupra lui, iar după uimirea 
provocată de frumuseţe a urmat o senzaţie de calm 
profund. 

— Îţi mulțumesc, frate Roger, a spus încet 
Husband. Nu speram să ating o asemenea înălţare, 
dar ea este bine-venită. 

Rămas fără cuvinte, Roger a încuviințat cu o 
mișcare a capului. S-a uitat la Husband care și-a 
luat haina din cui şi a îmbrăcat-o. Pe chipul lui se 
citea acum o hotărâre calmă. Fără să şovăre, 
quakerul a tras zăvorul şi a deschis uşa. 

Mulțimea s-a retras, iar surprinderea de pe feţele 
oamenilor a lăsat loc curând nerăbdării şi iritării. 
Husband a ignorat furtuna de întrebări şi proteste 
şi a pornit direct spre un cal priponit de un copăcel 
din spatele cabanei. A dezlegat frâul, a sărit în şa și 
abia după aceea a coborât ochii spre camarazii lui 
Reglementatori. 

— Duceţi-vă acasă! a spus el cu glas puternic. 
Trebuie să plecăm din acest loc; fiecare om trebuie 
să se întoarcă la căminul lui! 

După un moment de tăcere mormântală, au 
izbucnit strigăte de uimire şi de revoltă. 

— Care casă? a strigat un bărbat tânăr, cu barbă 
rară, roşcată. Poate că tu ai un cămin la care să te 
întorci, dar eu nu! 

Husband nu s-a clintit în şa, neimpresionat de 
protestul zgomotos. 

— Plecaţi acasă! a strigat el din nou. Vă îndemn 
să faceţi întocmai — aici nu ne mai rămâne decât să 
recurgem la violenţă! 

— Da, şi aşa vom face, la naiba! a răcnit un 
bărbat corpolent, ridicându-şi muscheta în aer într- 
un cor de urale răgușşite. 

Roger îl urmase pe Husband, dar fusese în mare 
măsură ignorat de Reglementatori. Acum stătea şi 
se uita cum quakerul se îndepărtează încet, 
aplecându-se în şa, pentru a striga şi a gesticula 
către bărbaţii care alergau şi se buluceau pe lângă 
el. Unul dintre ei l-a prins de mânecă, iar el a tras 
de frâu și s-a aplecat spre om pentru a asculta ceea 
ce părea a fi o cuvântare plină de patimă. 

Însă când omul a încheiat, Husband s-a îndreptat 
în șa, a clătinat din cap şi şi-a pus pălăria pe cap cu 
un gest hotărât. 

— Nu pot rămâne pentru a permite vărsarea de 
sânge prin prezența mea. Prieteni, dacă stăruiți să 
rămâneţi, va fi moarte de om! Plecaţi! Încă puteţi 
pleca — vă implor să faceţi asta! 

Nu mai striga, dar hărmălaia din jurul lui se 
domolise suficient pentru ca vorbele lui să ajungă 
la mulțime. Și-a ridicat faţa încruntată de 
îngrijorare şi l-a văzut pe Roger în umbra unui 
corn. Liniştea îl părăsise, dar Roger a observat 
hotărârea ce stăruia în ochii lui. 

— Eu plec! a strigat el. Vă implor pe toți! 
Plecaţi de aici! 

A tras brusc de frâul calului, făcându-l să se 
întoarcă şi să pornească la trap. Câţiva bărbaţi au 
alergat după el, dar s-au oprit curând. Nedumeriţi 
şi plini de resentimente, oamenii s-au întors şi au 
început să discute în grupuri restrânse, clătinând 
din cap derutați. 

Hărmălaia creştea din nou, toți vorbeau în 
acelaşi timp, contestând, insistând și respingând. 
Roger s-a întors cu spatele şi s-a îndreptat discret 

spre adăpostul oferit de pâlcul de arţari. I se părea 
înțelept să dispară de acolo cât mai curând, mai 
ales că Husband plecase. 

Cineva l-a prins de umăr şi l-a răsucit. 

— Tu cine dracu” eşti? Ce i-ai spus lui Hermon 
de l-ai făcut să plece? 

Un individ cu față sumbră, purtând o vestă 
zdrențuită din piele, stătea în fața lui cu pumnii 
încleştați. Omul părea furios, gata să-şi verse 
nemulțumirea pe orice îi apărea în cale. 

— l-am spus că guvernatorul nu vrea să aibă 
nimeni de suferit, dacă acest lucru poate fi evitat, a 
răspuns Roger pe un ton pe care îl dorea liniştitor. 

— Vu din partea guvernatorului? a întrebat cu 
scepticism bărbatul cu barbă neagră, uitându-se 
cercetător la haina din lână ţesută în casă a lui 
Roger. Ai venit să oferi alte condiții decât cele pe 
care le-a obținut Caldwell? 

— Nu. 

Roger încă era sub efectul întâlnirii cu Husband, 
simțindu-se protejat de izbucnirile de furie şi de 
isterie incipientă care se învârtejeau în jurul 
cabanei, însă pacea se risipea cu repeziciune. 
Atraşi de tonul confruntării, alți oameni se 
apropiau pentru a se alătura inchizitorilor lui. 

— Nu, a repetat el, ceva mai tare. Am venit să îl 
previn pe Husband- să vă avertizez pe toţi. 
Guvernatorul vrea să... 

A fost întrerupt de un cor de răcnete care 
dovedeau că pe cei prezenți nu-i interesa câtuşi de 
puţin ce dorea Tryon. Roger şi-a plimbat privirea 
peste chipurile ce-l înconjurau, dar nu a găsit la 
nimeni o expresie de înţelegere, fără a mai vorbi 
de o atitudine prietenoasă. A ridicat din umeri şi a 
făcut un pas în spate. 

— Atunci, faceţi cum credeţi de cuviință, a spus 
cât de glacial a putut. Domnul Husband v-a dat cel 
mai bun sfat, iar eu îl susțin. 

S-a întors să plece, dar a fost prins de umeri, 
astfel că s-a rotit fără să vrea cu faţa spre cercul de 

oameni care aşteptau răspunsuri. 

— Nu te grăbi, amice, a zis bărbatul cu vestă din 
piele. 

Încă era îmbujorat de furie şi agitaţie, însă nu-şi 
mai ținea pumnii strânși. 

— Ai stat de vorbă cu Tryon, adevărat? 

— Nu, a recunoscut Roger. Am fost trimis de... 

A ezitat; oare se putea sluji de numele lui Jamie 
Fraser? Nu, mai bine nu; ar fi putut să-l salveze, 
dar la fel de bine ar fi putut să stârnească necazuri. 

— Am venit să-l rog pe Hermon Husband să 
meargă dincolo de râu pentru a vedea cu ochii lui 
cum stau lucrurile. A preferat să accepte spusele 
mele când i-am descris situaţia. Şi ați văzut care a 
fost răspunsul lui. 

— Asta o spui tu! a sărit un bărbat mătăhălos, 
cu perciuni roșcaţi, care a ridicat din bărbie, pus pe 
harță. Și de ce ar trebui să accepte toată lumea 
felul în care ai prezentat tu situația? a continuat 
omul, imitând grotesc accentul scoțian al lui 
Roger, ceea ce a stârnit râsul camarazilor lui. 

Starea de calm cu care ieşise din cabană încă 
nu-l părăsise cu totul pe Roger, aşa că a făcut un 
efort să folosească ce mai rămăsese din ea pentru a 
vorbi rar şi apăsat. 

— Domnule, nu te pot sili să mă asculti. Însă cei 
care au urechi... ascultați ce vă spun. 

S-a uitat de la o faţă la alta și, împotriva voinţei 
lor, oamenii au încetat să fie gălăgioşi, până când a 
rămas înconjurat de un cerc de oameni care, deși 
ostili, îi acordau atenţie. 

— Trupele guvernatorului sunt pregătite şi bine 
înarmate. 

Până şi în urechile sale propriul glas a sunat 
ciudat, calm, însă oarecum înfundat, de parcă 
altcineva, aflat la mare distanţă, ar fi vorbit în 
locul lui. 

— Nu am discutat personal cu guvernatorul, dar 
am auzit scopul pe care şi l-a propus: nu doreşte 
vărsare de sânge, dar este hotărât să facă orice 

socotește necesar pentru a împrăștia această 
mulțime. Însă, dacă vă întoarceţi în pace la casele 
voastre, este dispus să se dovedească îngăduitor. 

Vorbele lui au fost întâmpinate de tăcere, 
întreruptă de un hârâit din gât. O flegmă groasă, 
încărcată de cafeniul sucului de tutun, a aterizat cu 
un plescăit în noroiul de lângă o gheată a lui 
Roger. 

— Asta e pentru îngăduința guvernatorului, a 
spus scurt cel care scuipasc. 

— Şi asta e pentru tine, dobitocule! a zis unul 
dintre camarazii celui care scuipase, dând să-l 
lovească pe Roger cu palma peste faţă. 

Lăsându-se în jos, Roger s-a ferit de lovitură şi, 
coborându-şi un umăr, l-a atacat pe individ, care s- 
a clătinat şi s-a retras. Însă în spatele lui erau și 
alții; cu pumnii strânși, pregătiți să se apere dacă ar 
fi fost nevoie. Roger s-a oprit. 

— Nu-l loviți, băieţi! a strigat bărbatul cu vestă 
din piele. Oricum, nu încă. 

S-a apropiat de Roger, stând departe de pumnii 
lui, și l-a măsurat cu precauţie. 

— Indiferent dacă l-ai văzut sau nu la față pe 
Tryon, pe soldaţii lui i-ai văzut, nu? 

— Întocmai. 

Inima îi bătea precipitată, iar sângele îi zvâcnea 
în tâmple, însă, lucru destul de bizar, nu se temea 
deloc. Mulțimea îi era ostilă, dar nu setoasă de 
sânge — deocamdată. 

— Şi câţi oameni are Tryon? 

Bărbatul îl privea atent, cu ochi scânteietori. Era 
cel mai bine să răspundă cinstit, exista 
posibilitatea ca el să ştie deja răspunsul; nimic nu 
îi putea împiedica pe oamenii Reglementării să 
traverseze râul Alamance pentru a evalua singuri 
situația. 

— Ceva mai mult de o mie, a spus Roger, 
urmărind cu atenție fața bărbatului. 

Nicio surpriză; bărbatul ştia. 

— Dar sunt instruiți ca miliții, a adăugat Roger 
răspicat, aruncând o privire spre câțiva 
Reglementatori, care, după ce îşi pierduseră 
interesul față de el, se apucaseră să se întreacă la 
lupte libere. Şi au artilerie. Cred că voi nu aveţi 
nimic de acest fel, domnule, așa este? 

Faţa bărbatului s-a strâns ca un pumn. 

— Crezi ce vrei, a răspuns el scurt. Dar poți să-i 
spui lui Tryon că noi ne lăudăm cu un număr dublu 
de oameni. ȘI, instruiți sau nu-— a strâmbat ironic 
din buze —, suntem cu toții înarmaţi, fiecare cu o 
muschetă. 

Şi-a lăsat capul pe spate, strângând din pleoape 
ca să-şi ferească ochii de soare. 

— O oră, nu? a întrebat el încet. Cred că nu mai 
e mult. 

Şi-a coborât ochii, privindu-l pe Roger drept în 
față. 

— Domnule, întoarce-te dincolo de râu. Spune-i 
guvernatorului Tryon că noi vrem să ne ţinem de 
cuvânt și să ne facem datoria. Dacă ne ascultă şi ne 
respectă cererile, atunci e bine. Dacă nu... 

Şi-a atins patul pistolului de la brâu şi a dat din 
cap, cu o expresie sumbră. 

Roger şi-a plimbat privirea peste cercul de 
chipuri tăcute. Pe unele a citit nesiguranța, însă 
cele mai multe erau morocănoase sau de-a dreptul 
sfidătoare. Fără să scoată nicio vorbă, s-a răsucit 
pe călcâie şi s-a îndepărtat, auzind cuvintele 
reverendului şoptite printre frunzele primăvăratice 
în timp ce trecea pe sub copaci. 

Fericiți făcătorii de pace, că aceia fiii lui 
Dumnezeu se vor chema”. 

Spera că va primi laude pentru că măcar 
încercase. 

R start, DOCTORULUI I 

Articolul 28 — Doctorii sunt obligaţi să țină un 
jurnal şi să noteze fiecare om care ajunge în grija 
lor, adică să înregistreze numele omului, compania 
din care face parte, ziua în care este îngrijit și cea 
în care pleacă. 


Îndatoriri şi regulamente de tabără 


M-am înfiorat când o adiere rece mi-a atins 
obrazul, deşi ziua era foarte călduroasă. Brusc, m-a 
fulgerat gândul absurd că fusese atingerea uşoară a 
unei pene de pasăre, ca şi cum Îngerul Morţii ar fi 
trecut în tăcere pe lângă mine, văzându-şi de 
treburile lui întunecate. 

— Prosti, am spus cu voce tare. 

Evan Lindsay m-a auzit; l-am văzut întorcând 
capul o clipă, după care s-a răsucit la loc. La fel ca 
toți ceilalți, se uita mereu spre est. 

Oamenii care nu cred în telepatie nu au călcat 
niciodată pe un câmp de luptă și nici nu au slujit în 
vreo armată. Ceva se transmite de la un om la altul 
în clipa în care armata se pregăteşte să se 
deplaseze; până şi în aer pluteşte un anumit 
sentiment. Jumătate groază, jumătate dorință, el 
dansează pe piele şi străbate şira spinării cu o 
insistenţă precum o dorință carnală imperioasă. 

Încă nu sosiseră mesageri, însă până la urmă, va 
ajunge unul, eram convinsă. Undeva, se 
întâmplase ceva. 

Toată lumea stătea încremenită, în așteptare. M- 
a copleșit dorinţa de a mă mișca, de a rupe vraja, 
aşa că m-am întors brusc şi mi-am îndoit degetele 
din nevoia de a face ceva. Apa din vas fiersese și 
stătea pregătită, acoperită cu o cârpă curată. Îmi 
aşezasem trusa medicală pe un butuc; am ridicat 
capacul şi m-am apucat să verific conţinutul 
acesteia, deşi ştiam că totul era în ordine. 

Am atins sticlele lucioase una după alta, numele 
lor fiind o litanie mângâietoare. 

Atropină, beladonă, laudanum, analgezic, ulei 
de levănțică, ulei de ienupăr, hedeoma, urzică și 
sticla de culoare cafenie, cu alcool. Întotdeauna 
alcool. Aveam un butoiaș plin în căruță. 

O mişcare mi-a atras privirea; era Jamie, al cărui 
păr era luminat de razele de soare ce se strecurau 
printre frunze. Se mişca încet printre copaci, 
aplecându-se ici pentru a-i spune cuiva ceva la 
ureche, colo pentru a atinge pe altcineva pe umăr, 
ca un magician care aduce la viaţă statuile. 

Am rămas nemișcată, cu mâinile în cutele 
şorțului, nedorind să-l deranjez, dar dorind foarte 
mult să îi atrag atenţia. Se mișca ușor, glumind și 
atingând pe câte cineva cu nonşalanţă — și totuşi i- 
am observat încordarea. Când făcuse parte dintr-o 
armată ultima oară, așteptând contramandarea 
ordinelor? 

La Culloden, m-am gândit eu, iar firişoarele de 
păr de pe antebraţe mi s-au înfiorat, palide în 
soarele primăvăratic. 

În apropiere s-au auzit sunet de copite şi 
zgomote de cai care se deplasau prin tufișuri. Toţi 
s-au răsucit, așteptând cu muschetele în mâini. Au 
urmat un oftat general și murmure când primul 
călăreț a apărut, plecându-şi capul roșcat pe sub 
crengile de arțar. 

— Dumnezeule mare, a rostit Jamie suficient de 
tare ca să fie auzit în tot luminişul. Ce naiba caută 
aici? 

S-au auzit hohotele discrete de râs ale oamenilor 
care o cunoşteau, încordarea slăbind ca o bucată de 
gheață care se topeşte. Umerii lui Jamie s-au 
relaxat putin, dar a pornit spre ea să o întâmpine cu 
o expresie aspră. 

Până când Brianna şi-a oprit calul şi a coborât 
din șa lângă el, am ajuns şi eu acolo. 

— Ce...? am început eu, dar Jamie era deja nas 
în nas cu fiica lui, ținând-o de braţ cu o mână, 
privind-o printre gene şi vorbindu-i în gaelică într- 
un torent de cuvinte rostite încet. 

— Îmi pare tare rău, doamnă, dar ea a vrut să 
vină. 

Dintre copaci apăruse al doilea cal, pe care 
stătea un tânăr negru, cu un aer ruşinat. Era 
Joshua, grăjdarul Jocastei. 

— N-am putut să o oprim, nici eu, nici doamna 
Sherston. Am tot încercat. 

— Da, văd, am replicat eu. 

Drept reacţie la ceea ce îi spunea Jamie, Brianna 
s-a îmbujorat, dar nu a dat niciun semn că va 
încăleca şi va pleca. A răspuns ceva în gaelică, 
nişte cuvinte pe care nu le-am înţeles, iar Jamie s-a 
tras înapoi de parcă ar fi fost înțepat de o viespe pe 
nas. Ea a dat scurt din cap, parcă satisfăcută de 
urmarea cuvintelor ei, şi s-a răsucit pe călcâie. 
Apoi m-a văzut şi un zâmbet larg 1-a transformat 
chipul. 

— Mamă! 

M-a îmbrățișat, şi am simțit mirosul slab de 
săpun, ceară de albine şi terebentină al rochiei ei. 
Pe falcă avea o dungă subțire, albastru-cobalt. 

— Bună, draga mea. De unde vu? 

Am sărutat-o pe obraz și m-am retras un pas, 
bucuroasă s-o văd, în ciuda situației în care ne 
găseam. Era îmbrăcată foarte simplu, în rochia 
cafenie din lână pe care o purta la Ridge, acum 
curată şi proaspătă. Avea părul lung şi roşcat strâns 
în coadă, iar pe spate îi atârna o pălărie prinsă de 
gât cu o cordeluță. 

— De la Hillsborough. Seara trecută, la familia 
Sherston a sosit cineva care ne-a spus că miliția a 
făcut tabără aici, de aceea am venit. Am adus nişte 
mâncare — a arătat spre desagile umflate de pe cal — 
şi câteva plante din grădina familiei Sherston, 
crezând că ti-ar fi de folos. 

— Da? Sigur. Foarte bine. 

Eram conştientă că Jamie stătea îmbufnat în 
spatele meu, dar nu m-am întors spre el. 

— A... draga mea... n-aş vrea să crezi că nu 
sunt încântată să te văd, dar s-ar putea să avem 

parte de o bătălie cât de curând şi... 

— Ştiu, a replicat ea îmbujorându-se şi mai tare 
şi ridicând glasul puțin. Dar nu am venit să lupt. 
Dacă aş fi vrut asta, aş fi purtat pantaloni. 

A aruncat o privire peste umărul meu, și am 
auzit un pufnet puternic din acea direcție, urmat de 
râsetele înfundate ale fraților Lindsay. Brianna şi-a 
plecat capul pentru a-şi ascunde zâmbetul și nici 
eu nu m-am putut abtine să zâmbesc. 

— Rămân cu tine, a spus ea, coborând glasul şi 
atingându-mi braţul. Dacă va trebui să îngrijim 
oameni... mai târziu, pot fi de ajutor. 

Am ezitat, dar nu încăpea că, dacă se ajungea la 
bătălie, cei răniți vor trebui trataţi, iar o persoană 
în plus ar fi fost bine-venită. Brianna nu era foarte 
pricepută ca infirmieră, dar ştia despre germeni şi 
distrugerea microbilor, cunoştinţe mai preţioase 
într-un fel decât cele de anatomie sau de fiziologie. 

Bree s-a îndreptat de spate. Şi-a plimbat privirea 
peste chipurile bărbaților care așteptau în umbra 
arţarilor, căutând pe cineva. 

— Unde e Roger? a întrebat ea cu glas coborât, 
dar calm. 

— E bine, am asigurat-o eu, sperând că era 
adevărat. Jamie l-a trimis azi-dimineaţă peste râu 
cu un steag de pace, ca să-l aducă pe Hermon 
Husband pentru a discuta cu guvernatorul. 

— E acolo? 

Fără să vrea, a ridicat vocea, apoi, dându-și 
seama de asta, a coborât-o. 

— La inamic? Dacă ăsta e cuvântul potrivit 
pentru ei. 

— Se va întoarce. 

Jamie venise lângă mine, uitându-se la Brianna 
nu tocmai aprobator, dar resemnat cu prezenţa ei. 

— Nu te alarma, fato. Nimeni nu-i va face rău 
dacă are drapel de pace. 

Bree a înălțat capul, privind cât de departe putea 
spre râu. Era trasă la faţă şi destul de îngrijorată. 

— Şi un asemenea steag o să-l ajute când vor 
începe împușcăturile? 

Răspunsul — pe care evident că ea îl cunoştea — 
era „probabil că nu“. La fel ştia şi Jamie, care nu s- 
a mai deranjat să îl rostească. Nu s-a deranjat să 
spună nici că probabil nu se va ajunge la schimburi 
de focuri; atmosfera era una de așteptare, iar aerul 
era înțepător din cauza prafului de puşcă vărsat pe 
Jos şi a sudorii provocate de starea de agitație a 
tuturor. 

— O să se-ntoarcă, a repetat Jamie, pe un ton 
mai blând şi i-a atins faţa, netezindu-i o buclă 
desprinsă. Îţi promit, fata mea. Nu va păţi nimic. 

Teama ei s-a mai risipit când s-a uitat în ochii 
lui. Brianna părea să fi descoperit o oarecare 
garanţie în ei, pentru că încordarea i-a dispărut şi a 
dat din cap aprobator. Jamie s-a aplecat și a 
sărutat-o pe frunte, apoi s-a întors să stea de vorbă 
cu Rob Byrnes. 

Bree s-a uitat o vreme după el, apoi şi-a desfăcut 
șnurul bonetei şi s-a așezat alături de mine pe un 
bolovan. Îi tremurau vag mâinile; a inspirat adânc 
şi şi-a cuprins genunchii ca să se liniştească. 

— Pot face ceva ca să fiu de ajutor? a întrebat 
ea, făcând semn din cap către cutia cu 
medicamente. Vrei să-ţi aduc ceva? 

Am clătinat din cap. 

— Nu, am tot ce-mi trebuie. Nu putem decât să 
aşteptăm, am răspuns cu o mică grimasă. Asta-i 
partea cea mai grea. 

A scos un sunet șovăielnic de aprobare și s-a 
străduit să se destindă. Încruntându-se uşor, a 
trecut în revistă lucrurile din jur: focul, apa fiartă, 
masa pliabilă, cutia mare cu instrumente și 
pachetul ceva mai mic în care se afla trusa mea 
pentru urgente. 

— Ce-ai acolo? a întrebat ea, împungând cu 
vârful ghetei în sacul din pânză groasă. 

— Alcool şi bandaje, un bisturiu, pensă, 
fierăstrău de amputare, garouri. Dacă se va putea, 

îi vor aduce pe răniți aici sau îi vor duce la unul 
dintre ceilalți doctori. Dar, dacă trebuie să merg la 
vreun rănit pe câmpul de bătălie — cineva într-o 
stare prea gravă pentru a merge sau a fi 
transportat —, pot lua asta ca să plec imediat. 

Am auzit-o înghițind în sec, iar pistruii i s-au 
accentuat la rădăcina nasului. A dat din cap şi, 
înainte de a vorbi, a inspirat profund. Însă expresia 
feţei 1 s-a schimbat brusc, trecând în mod comic de 
la seriozitate la repulsie. A pufnit o dată, 
bănuitoare, iar nasul i s-a încrețit ca al unui 
furnicar. 

Simţeam şi eu mirosul; o duhoare de 
excremente venind dinspre dumbrava din spate. 

— E ceva destul de obişnuit înaintea unei 
bătălii, i-am explicat cu glas scăzut, străduindu-mă 
să-mi rețin râsul stârnit de reacţia ei. I-a apucat 
pântecăraia, sărmanii! 

Şi-a dres glasul şi nu a spus nimic, dar am 
văzut-o  plimbându-şi privirea peste luminiş, 
rămânând cu ochii la câte un om. Ştiam ce gândea. 
Cum de era posibil? Cum puteai să priveşti o 
alcătuire atât de ordonată şi de compactă precum 
omul, cu capul plecat pentru a auzi mai bine 
cuvintele rostite de un prieten, cu braţul întins 
pentru a ridica o gamelă, cu muşchii feţei trecând 
de la zâmbet la încruntare, cu ochii luminoși şi 
muşchii încordați — şi să-ți imaginezi sfârtecări, 
zgârieturi, fracturi şi... moarte. 

Nu puteai. Era un efort de imaginaţie care trecea 
dincolo de capacitatea celui care nu a văzut 
niciodată această transformare respingătoare. 

Însă puteai să-ţi aminteşti. Am tușit şi m-am 
aplecat înainte, sperând să ne schimbăm șirul 
gândurilor. 

— Ce i-ai spus lui Jamie? am întrebat-o cu 
jumătate de gură. Când ai venit şi ați discutat în 
gaelică. 

— A, despre asta era vorba? 

Paloarea i-a dispărut o clipă, când s-a îmbujorat 
uşor, amuzată. 

— Se răstea la mine, mă întreba ce e în mintea 
mea — voiam să-mi las copilul orfan, riscându-mi 
viaţa odată cu Roger? 

Şi-a dat o şuviţă de pe față şi mi-a aruncat un 
surâs puţin încordat. 

— ȘI atunci i-am spus că, dacă era atât de 
primejdios, el de ce a plecat, riscând să mă lase pe 
mine orfană şi aducându-te şi pe tine aici? 

Am râs, dar, având în vedere situaţia, cu 
oarecare reținere. 

— Nu eşti în primejdie, nu-i aşa? m-a întrebat 
ea, privind spre tabăra miliției. Aici în spatele 
liniilor? 

Am clătinat din cap. 

— Nu. Dacă luptele ajung aproape, ne vom 
muta imediat. Dar nu cred că... 

Am fost întreruptă de tropotul unui cal care 
venea spre noi cu repeziciune şi am sărit în 
picioare, la fel ca şi restul oamenilor din tabără, 
după care a apărut mesagerul; unul dintre 
aghiotanţii cu feţe de copii ai lui Tryon, palid de 
emoție înăbuşită. 

— Pregătiţi-vă, a spus el, aplecându-se în șa şi 
abia răsuflând. 

— Dar ce-ţi închipui că am făcut încă din zori? 
l-a întrebat Jamie, nervos. Domnule, ce Dumnezeu 
se întâmplă? 

Din câte se părea, nimic, dar asta nu prezenta 
mare importanță. Un preot din tabăra 
Reglementatorilor venise să negocieze cu 
guvernatorul. 

— Un preot? l-a întrerupt Jamie. Vrei să spui un 
quaker? 

— Nu ştiu, domnule, a răspuns aghiotantul, 
iritat că fusese întrerupt. Quakerii nu au preoţi, 
toată lumea știe atâta lucru. Nu, un preot pe nume 
Caldwell, reverendul David Caldwell. 

Indiferent de apartenenţa religioasă, Tryon nu se 
lăsase înduplecat de apelul trimisului. Nu putea și 
nici nu voia să trateze cu o gloată, şi cu asta, basta. 
Reglementatorii trebuiau să se împrăștie şi după 
aceea promite să analizeze orice plângeri 
întemeiate, prezentate cum se cuvine. Dar întâi 
trebuiau să se împrăştie în decurs de o oră. 

— „Ai putea, ai vrea, într-un lădoi?“ am 
murmurat eu în surdină, începând să-mi pierd 
răbdarea după atâta aşteptare. „Ai putea, ai vrea, 
cu un vulpoi?“* 

Jamie îşi scosese pălăria, iar părul lui roșcat 
sclipea sub razele soarelui. Bree a chicotit, 
amuzându-se. 

— „N-ar vrea, n-ar putea, cu o gloată“, a 
murmurat ea drept răspuns. „N-ar vrea, n-ar putea 
face... treaba toată?“ 

— Totuşi, poate, am spus eu sotto-voce. Şi tare 
mă tem că o va face. 

Pentru a suta oară în acea dimineaţă, am aruncat 
o privire spre perdeaua ce sălcii prin care dispăruse 
Roger când plecase în misiune. 

— O oră, a repetat Jamie, ca răspuns la mesajul 
aghiotantului şi s-a uitat şi el în aceeaşi direcţie, 
spre râu. Şi cât timp a mai rămas? 

— Probabil că jumătate de oră. 

Aghiotantul a părut brusc mult mai tânăr. A 
înghițit în sec, apoi şi-a pus pălăria. 

— Trebuie să plec, domnule. Vă rog să fiți atent 
la loviturile de tun şi vă urez noroc! 

— ȘI ție, domnule. 

Jamie a atins braţul aghiotantului în semn de 
rămas-bun, apoi a lovit calul peste crupă cu 
pălăna, îndemnându-l să plece. 

Ca şi cum acesta ar fi fost un semnal, oamenii 
din tabără au început să se agite chiar înainte ca 
aghiotantul guvernatorului să dispară printre 
copaci. Armele, deja încărcate, au fost verificate și 
răzverificate, oamenii şi-au desfăcut şi și-au strâns 
la loc cataramele, şi-au lustruit insignele, şi-au 

scuturat pălărule de praf şi şi-au fixat cocardele, 
şi-au ridicat ciorapii şi i-au prins bine în jartiere, 
şi-au scuturat gamelele pentru a se convinge că 
lichidele din ele nu se evaporaseră în ultimul sfert 
de ceas. 

Era molipsitor. M-am trezit că degetele îmi 
treceau peste şirurile de sticle din cutie, 
murmurând în minte numele lor, precum cineva 
care învârte mărgelele rozariului, pierzându-și 
orice simț în fervoarea rugăciunii. Rozmarin, 
atropină, levănțică, ulei de cuişoare... 

Bree arăta remarcabil de liniştită în mijlocul 
agitație. Continua să stea pe bolovan, fără să se 
miște, cu ochii aţintiți la copacii din depărtare, şi 
doar câte o adiere întâmplătoare îi legăna fustele. 
Am auzit-o spunând ceva în surdină şi m-am 
întors. 

— Ce-ai zis? 

— Nu apare în cărți. 

Nu şi-a dezlipit ochii de la copaci. Își strângea 
mâinile împreunate în poală, de parcă l-ar fi putut 
determina pe Roger să apară printre sălcii. A 
ridicat bărbia, făcând un semn către câmpul de 
luptă, copaci şi oamenii din jurul nostru. 

— Asta, a spus ea. Nu e trecută în cărțile de 
istorie. Am citit despre masacrul de la Boston. Am 
văzut asta acolo, în cărțile de istorie, şi am văzut 
aici, în ziar. Dar nu am găsit nimic despre asta. Nu 
am citit nimic despre guvernatorul Tryon, Carolina 
de Nord sau despre vreun loc numit Alamance. 
Deci nu se va întâmpla nimic, a rostit ea răspicat, 
dorindu-și să fie aşa. Dacă s-ar fi purtat vreo 
bătălie mare aici, cineva ar fi scris despre ea. Dar 
n-a făcut-o nimeni aşa că nu se va întâmpla 
nimic. Nimic! 

— Sper să ai dreptate, am spus, şi am simțit un 
fior pe şira spinării. Probabil că avea dreptate. Cu 
siguranţă nu putea fi vorba de o bătălie importantă. 
Nu mai erau decât patru ani până la izbucnirea 

revoluției, până și altercaţiile neînsemnate care 
precedaseră conflictul erau cunoscute. 

Masacrul din Boston se întâmplase cu mai puţin 
de un an înainte — o luptă de stradă, o confruntare 
dintre mulțime şi un pluton de soldaţi speriați. S- 
au aruncat insulte, s-au azvârlit câteva pietre. O 
împuşșcătură fără ordin de tragere, o salvă pornită 
din panică, și cinci oameni au murit. Acest lucru 
fusese consemnat, cu o sumedenie de comentarii 
jurnalistice înflăcărate, într-un ziar din Boston; îl 
văzusem în salonul Jocastei; unul dintre prietenii 
ei 1-l trimisese. 

Două sute de ani mai târziu, acest incident 
minor apărea în manualele pentru copii, drept 
dovadă a nemulțumirilor crescânde ale coloniștilor. 
Am aruncat o privire spre bărbaţii din jurul nostru, 
care se pregăteau de luptă. Cu siguranță că, dacă 
aici ar avea loc o bătălie importantă, în care un 
guvernator regal să înăbușe ceea ce era în esenţă o 
revoltă a contribuabililor, aşa ceva ar fi meritat să 
fie consemnat. 

Şi totuși, nu era decât o teorie. Şi îmi dădeam 
seama cu neliniștite că nici războiul, nici istoria nu 
țineau cont de ceea ce trebuia să se întâmple. 

Jamie stătea aproape de Gideon, pe care-l 
priponise de un copac. Va pleca la luptă pe jos, 
alături de oamenii lui. Îşi scotea pistoalele dintr-o 
desagă, punând muniţie suplimentară în taşca de la 
brâu. Îşi ţinea capul aplecat, absorbit de ceea ce 
făcea. 

Am simțit brusc o agitație îngrozitoare. Trebuia 
să-l ating, să-i spun ceva. Am încercat să mă 
gândesc că Bree avea dreptate; nu era vorba de 
mare lucru; probabil că nu se va trage niciun foc — 
şi totuşi aici, pe malurile râului Alamance, se aflau 
trei mii de oameni, iar grija că va urma o vărsare 
de sânge îi preocupa pe toți. 

Am lăsat-o pe Brianna pe bolovan, cu ochii ţintă 
la pădure, şi m-am grăbit spre el. 

— Jamie, am spus şi am pus mâna pe braţul lui. 

Parcă aş fi atins un fir de înaltă tensiune; puterea 
a vibrat înăuntrul izolaţiei de carne, gata să erupă 
într-o explozie de lumină sfârâitoare. Se spune că 
nu-ți poţi desprinde mâna de pe un asemenea fir; 
victima electrocutării practic încremeneşte lipită 
de fir, incapabilă să se miște sau să se salveze, în 
timp ce curentul electric îi arde creierul şi inima. 

A pus mâna peste a mea şi a privit în jos. 

— A nighean donn, a zis el şi a zâmbit vag. Ai 
venit să-mi urezi noroc? 

I-am zâmbit cum am putut, deşi curentul mă 
traversa, înţepenindu-mi muşchii feţei care ardea. 

— Nu te puteam lăsa să pleci fără să spun... 
ceva. Presupun că „noroc“ ar fi de ajuns. 

Am ezitat, iar cuvintele mi s-au înţepenit în gât 
din dorinţa bruscă de a rosti mai multe decât îmi 
îngăduia timpul. În cele din urmă, am spus doar 
cel mai important lucru. 

— Jamie, te iubesc. Ai grijă de tine! 

Spunea că nu îşi amintea de Culloden. M-am 
întrebat pe neașteptate dacă pierderea de memorie 
se extindea și la orele de dinaintea luptei, când noi 
doi ne luaserăm rămas-bun. Apoi l-am privit în 
ochi și am înţeles că nu. 

— „Noroc“ e de ajuns, a spus el şi m-a strâns de 
mână, la fel de înghețată de curentul care se 
declanșase între noi. „Te iubesc“ se potriveşte mai 
bine. 

Mi-a atins mâna, apoi m-a mângâiat pe păr, pe 
față, privindu-mă în ochi ca şi cum ar fi vrut să-mi 
păstreze imaginea — pentru cazul în care ar fi fost 
ultima oară când mă vedea. 

— S-ar putea să vină o zi în care ne vom 
despărți din nou, a rostit el încet într-un târziu, 
apoi şi-a trecut degetele peste buzele mele, uşor ca 
atingerea unei frunze în cădere, și a schiţat un 
zâmbet. Dar nu se va întâmpla astăzi. 

Sunetul unei trâmbiţe a pătruns printre copaci, 
departe, dar strident ca bocănitul unei ciocănitori. 
M-am întors şi am privit spre Brianna, care stătea 


343 


neclintită ca o statuie pe bolovanul ei, uitându-se 
doar spre pădure. 

S EMNAL DE LUPTĂ 


Atenţie, când vă aflați în marș, trei focuri de tun 
vor fi semnalul pentru a alcătui linia de bătaie, iar 
cinci lovituri de tun sunt semnalul pentru luptă. 


Ordin de luptă, Wm. Tryon 


Roger a plecat din tabăra Reglementatorilor 
mergând încet, silindu-se să nu alerge şi să nu 
privească înapoi. Au răcnit în urma lui câteva 
insulte şi ameninţări, dar, când a ajuns între copaci, 
mulțimea şi-a pierdut interesul faţă de el, fiind 
atrasă din nou de controverse aprinse. Trecuse de 
amiază şi era o zi caldă pentru luna mai, dar Roger 
a descoperit că avea cămaşa îmbibată de sudoare și 
lipită de corp de parcă ar fi fost iulie. 

Când nimeni nu-l mai putea zări, s-a oprit. 
Respira precipitat şi se simțea amețit şi uşor 
îngreţoşat, efectele secundare ale excesului de 
adrenalină. În mijlocul acelui cerc de fețe ostile nu 
simţise nimic-— absolut nimic. Însă ajuns în 
siguranță, mușchii picioarelor au început să-i 
tremure, iar degetele îl dureau după ce ținuse 
pumnul strâns atâta vreme. L-a desfăcut, a mișcat 
degetele şi a încercat să respire mai încet. 

Poate că semănase mai mult cu traversarea 
Canalului Mânecii şi cu tunurile antiaeriene decât 
îşi închipuise el. 

Însă reușise şi se va întoarce acasă, la soţie şi 
copil. Gândul i-a provocat un gol în suflet; o 
ușurare profundă şi o suferință şi mai mare, 
neașteptată, pentru tatăl lui, care nu fusese la fel de 
norocos. 

În jurul lui s-a stârnit un uşoară adiere, 
ridicându-i părul de pe gât cu o mângâiere bine- 
venită de răcoare. Transpirația îi trecuse prin 
cămașă şi prin haină şi i s-a părut brusc că gulerul 

umed îl strangulează. Și-a smuls haina de pe el şi a 
pipăit căptuşeala de la guler, rupând-o cu degete 
tremurătoare, după care a rămas cu ochii închiși şi 
cu bucata de stofă atârnându-i în mână, respirând 
larg, până când senzaţia trecătoare de greață s-a 
mai domolit. 

S-a gândit la ultima imagine pe care o avea cu 
Brianna, stând în pargul uşii, cu Jemmy în braţe. A 
văzut genele ei umede de lacrimi și ochii rotunzi şi 
solemni ai copilului şi a simțit un ecou adânc al 
sentimentului trăit în cabană cu Husband; o 
viziune a frumuseţii, o certitudine a bucuriei care 
i-a alinat mintea şi i-a uşurat sufletul. Se va 
întoarce la ei; asta era tot ce conta. 

După un moment, a deschis ochii, şi-a ridicat 
haina şi a pornit, începând să-şi simtă trupul mai 
relaxat, chiar dacă nu şi mintea, în timp ce se 
îndrepta încet spre râu. 

Nu reuşise să îl aducă pe Husband la Jamie, dar 
făcuse tot atât cât ar fi făcut şi Jamie însuşi. Era 
posibil ca mulțimea — indiferent ce gândea Tryon 
despre ei, oamenii aceia nu alcătuiau o armată — să 
se risipească, să se împrăștie, plecând toți spre 
casele lor, lipsiţi până și de iluzia unui conducător 
pe care le-o dăduse Husband. Așa spera. 

Ori poate că oamenii nu se vor retrage. S-ar 
putea ca din mulțimea agitată să se ridice vreun 
bărbat, unul potrivit pentru a comanda. Brusc, şi-a 
amintit ceva, niște cuvinte rostite în zăpăceala din 
apropierea cabancei. 

Ai venit să oferi alte condiţii decât cele obținute 
de Caldwell? Aşa îl întrebase bărbatul cu barbă 
neagră. Şi, mai înainte, auzise ca prin vis, printre 
bătăile în ușa cabanei, în timp ce se ruga alături de 
Husband — Nu mai avem timp de aşa ceva! 
strigase cineva. Caldwell s-a întors de la 
guvernator... lar altcineva adăugase, pe un ton 
disperat: O oră, Hermon! Ne-a acordat o oră, nu 
mai mult! 

— La naiba! a zis Roger cu voce tare. 

David Caldwell, preotul prezbiterian care îl 
căsătorise cu Bree. El trebuia să fie. Era evident că 
el se dusese să discute cu Tryon în numele 
Reglementatorilor — și fusese respins, primind un 
avertisment. 

O oră, nu mai mult. O oră pentru a se împrăştia, 
pentru a pleca în mod paşnic? Sau o oră pentru a 
da răspuns unui ultimatum? 

A ridicat ochii; soarele era deasupra capului, 
trecut puţin de amiază. Și-a îmbrăcat haina şi a 
îndesat gulerul tare în buzunar, alături de steagul 
de pace, nefolosit. Indiferent ce însemna acea oră 
de graţie, el trebuia să plece. 

Ziua era încă strălucitoare şi caldă, mirosul 
ierbii și al frunzelor copacilor era încărcat de 
aroma sevei. Însă acum graba şi amintirile legate 
de Reglementatori, zumzăind ca nişte viespi, l-au 
văduvit de plăcerea de a aprecia frumuseţea 
naturii. Chiar și aşa, în adâncul sufletului păstra o 
urmă de pace în timp ce își croia drum spre râu, un 
ecou slab a ceea ce simţise în cabană. 

Acea senzație bizară de spaimă şi respect 
persistase, ascunsă, dar accesibilă, ca o piatră 
lustruită aflată în buzunar. A răsucit-o în minte 
păşind spre râu, fără să ia în seamă tufișurile şi 
ierburile care îi stăteau în cale. 

Ce ciudat, s-a gândit el. Nu se întâmplase 
absolut nimic şi, de fapt, întreaga experienţă 
păruse destul de obișnuită — nimic ieşit din comun 
sau supranatural. Și totuşi, după ce văzuse acea 
lumină aparte, limpede, nu o putea uita. S-a 
întrebat dacă i-ar putea explica Briannei. 

O creangă mai coborâtă i-a şters faţa şi Roger a 
întins mâna s-o dea într-o parte, dar a descoperit cu 
o uşoară surpriză atingerea frunzelor verzi, 
lucioase şi răcoroase, delicateţea ciudată a 
marginilor lor, ascuţite ca nişte cuțite, dar ușoare 
ca fulgul. Un ecou, uşor de recunoscut, a ceea ce 
văzuse mai înainte, acea frumuseţe pătrunzătoare. 
Oare şi Claire a văzut aşa ceva, s-a întrebat el 

brusc. A văzut atingerea frumuseţii în trupurile 
care i-au ajuns în mâini? Din acest motiv devenise 
ea vindecătoare? 

Și Husband văzuse asta, şi-a dat el seama; 
împărtăşiseră senzația. Şi ea fusese confirmată de 
principiile lui de quaker, iar el părăsise câmpul de 
luptă, incapabil să recurgă la violenţă sau să o 
accepte. 

Dar care erau principiile lui? Roger presupunea 
că rămăseseră neschimbate; dacă Husband nu 
voise să tragă în cineva până atunci, acum nici atât 
nu voia. 

Aromele primăverii pluteau în aer şi un fluturaş 
albastru a zburat pe lângă genunchiul lui nepăsător 
la toate. Încă era o zi plăcută de primăvară, dar 
orice iluzie de linişte se mistuise. Mirosurile de 
sudoare, mizerie, spaimă şi furie, care păreau să 
domine aerul taberei, îi rămăseseră în nări, 
amestecându-se cu cele mai curate de toporași şi 
de apă. 

Dar care erau principiile lui James Fraser? s-a 
întrebat el, cotind pe după desișul de sălcii care 
marca vadul. Împins atât de simpatia faţă de acest 
om, cât şi de curiozitatea ceva mai rece de istoric, 
se întrebase deseori ce îl anima pe Fraser. Roger 
luase deja o hotărâre în privinţa acestui conflict — 
ori 1 se oferise singură. Cu toată sinceritatea, nu 
avea intenția de a face rău nimănui, deşi a 
presupus că, în caz de necesitate, şi-ar apăra viața. 
Dar Jamie? 

Era aproape sigur că, în sine, simpatule lui 
Jamie se îndreptau spre Reglementatori. Pe de altă 
parte, s-a gândit că socrul lui nu se simţea deloc 
fidel Coroanei; cu jurământ ori fără, era limpede 
că cineva care a trecut prin lupta de la Culloden și 
prin ceea ce i-a urmat nu credea că-i datorează 
credință regelui Angliei, fără a mai vorbi de 
altceva mai substanţial. Nu, nu faţă de Coroană, 
dar poate faţă de William Tryon? 

Aşadar, nu era vorba de loialitate cu caracter 
personal, însă era cu siguranţă o obligație asumată. 
Tryon îl chemase pe Jamie Fraser, iar el venise. 
Având în vedere condițiile, nu prea avea de ales. 
Însă, chiar dacă se prezentase, va lupta? 

Cum să nu? Trebuia să își conducă oamenii, iar 
dacă se ajungea la bătălie — și Roger a aruncat o 
privire peste umăr, ca şi cum norul de furie care 
atârna deasupra armatei Reglementatorilor ar fi 
fost vizibil, umflându-se întunecat deasupra 
coroanelor copacilor- da, va trebui să lupte, 
indiferent care i-ar fi sentimentele. 

Roger a încercat să se vadă ochind cu muscheta 
un om cu care nu a avut nicio dispută şi apăsând 
pe trăgaci. Ori, mai rău, străpungând vreun vecin 
cu sabia în mână. Să îi sfărâme capul lui Kenny 
Lindsay, de exemplu? Imaginaţia nu-l ajuta deloc. 
Nici nu era de mirare că Jamie se străduise să 
apeleze la ajutorul lui Husband pentru a pune capăt 
conflictului înainte ca el să înceapă! 

Totuşi, Claire îi spusese că, în tinereţe, Jamie 
luptase în Franţa ca mercenar. Probabil că ucisese 
oameni cu care nu avea nimic de împărțit. Cum...? 

Şi-a croit drum printre sălcii şi a auzit vocile 
înainte de a vedea cui aparțineau. Un grup de 
femei munceau de cealaltă parte a râului; 
însoțitoare ale trupelor. Unele, cu picioarele 
desculţe, stăteau în apa mică, spălând rufe, iar 
altele le duceau în susul malului pentru a le întinde 
pe crengile copacilor şi pe tufișuri ca să se usuce. 
A privit nepăsător dincolo de ele, apoi a tresărit 
când a observat... ce? Ce însemna asta? 

Acolo. Nu şi-a dat seama de ce o văzuse- 
femeia nu ieşea prin nimic în evidenţă. Şi totuși, 
era altfel decât celelalte, ca şi cum ar fi fost 
conturată, trasată cu cerneală neagră pentru a sări 
în ochi pe fundalul râului şi al frunzișului. 

— Morag, a şoptit el, iar inima i-a tresăltat 
brusc de bucurie. Trăia. 

A ajuns la jumătatea perdelei de sălcii înainte de 
a se întreba ce face şi mai ales din ce motiv. Iar 
acum era prea târziu; deja se afla pe mal, păşind 
fără fereală către femei. 

Câteva i-au aruncat priviri curioase; altele 
aproape că au îngheţat de teamă. Însă el era singur, 
neînarmat. Lângă râu erau peste douăzeci de 
femei, iar bărbaţii lor se găseau în apropiere. S-au 
uitat la el, deloc alarmate, cum trecea prin apa 
mică, azvârlind stropi. 

Ea a încremenit, stând până la genunchi în apă, 
cu fustele ridicate, şi l-a urmărit apropiindu-se. 
Roger şi-a dat seama că îl recunoscuse, deşi nu 
arăta prin vreun gest. 

Precaute, celelalte femei s-au retras puţin. Ea a 
rămas în mijlocul roiului de libelule, cu șuviţe 
atârnându-i de sub bonetă şi cu o rochie spălată în 
mâini. Ud până la genunchi, Roger a ieşit din apă 
şi s-a oprit în faţa ei. 

— Doamnă Mackenzie, a spus el încet. Mă 
bucur de întâlnire. 

Ea a schiţat un zâmbet firav. Avea ochi căprui; 
nu observase asta până acum. 

— Domnule Mackenzie, a răspuns ea şi a 
înclinat ușor capul. 

Roger s-a gândit înfrigurat ce să facă. Trebuia să 
o avertizeze, dar cum? Nu în faţa celorlalte femei. 

Neștiind cum să procedeze, a rămas neajutorat şi 
stângaci un moment, apoi, inspirat, s-a aplecat și a 
ridicat un braţ de rufe spălate de la picioarele ei, 
unde apa se învârtejea. S-a întors şi a urcat malul 
cu rufele, iar Morag l-a urmat precipitată. 

— Ce faceţi? l-a întrebat ea. Hei, veniți înapoi 
cu hainele mele! 

Roger a cărat mormanul de rufe ude până la 
copaci, apoi le-a aşezat peste un tufiş, având grijă 
să nu zădărnicească efortul celei care le spălasc, 
lăsându-le să cadă sau să atârne în praf. Cu faţa 
îmbujorată de indignare, Morag era exact în 
spatele lui. 


349 


— Ce aveţi de gând, să furați haine? a întrebat 
ea înfierbântată. Daţi-le înapoi! 

— Nu le fur, a asigurat-o Roger. Voiam să stau 
de vorbă cu tine între patru ochi. 

— A, da? a făcut ea, aruncându-i o privire 
bănuitoare. Despre ce? 

El i-a zâmbit; era încă slabă, a observat el, dar 
braţele îi erau bronzate, iar faţa mică avea o 
culoare sănătoasă-— era curată și își pierduse 
înfăţişarea chinuită şi paloarea pe care o avusese la 
bordul corabiei Gloriana. 

— Am vrut să te întreb dacă eşti bine, a spus el 
încet. Şi copilul tău, parcă Jemmy îl chema, nu? 

Rostindu-i numele, a simțit un fior ciudat şi, o 
fracțiune de secundă, imaginea Briannei în pragul 
uşii, cu fiul ei în braţe, s-a suprapus peste imaginea 
pe care şi-o amintea despre Morag, care îşi 
strângea la piept copilul în întunericul calei, 
pregătită să ucidă sau să moară pentru a-l păstra. 

— Oh, a spus ea, iar aerul bănuitor s-a mai 
risipit, înlocuit de recunoașterea dreptului pe care 
Roger îl avea să întrebe de copil. Suntem bine... 
amândoi. Şi soţul meu la fel, a rostit ea apăsat. 

— Mă bucur să aud asta, a asigurat-o el. Foarte 
mult. 

S-a străduit să găsească altceva de spus, 
simțindu-se stângaci. 

— M-am gândit din când în când la tine... 
întrebându-mă dacă... dacă totul e bine. Când te- 
am văzut acum... m-am gândit să te întreb, asta e 
tot. 

— Oh, da. Da, înțeleg. Domnule MacKenzie, vă 
mulțumesc. 

A ridicat privirea şi l-a privit în ochi, expresia ei 
dovedind sinceritate. 

— Ştiu ce-aţi făcut pentru noi. Nu voi uita; mă 
rog pentru dumneavoastră în fiecare seară. 

— Oh, a zis Roger simțindu-se de parcă l-ar fi 
lovit ceva în piept. A... mulţumesc. 

Se întrebase uneori dacă ea se mai gândea la el. 
Oare îşi mai amintea că o sărutase acolo, în cala 
corabiei, căutând în scânteia căldurii ei un scut 
împotriva singurătăţii reci? Cum amintirea l-a 
făcut să roşească, şi-a dres glasul. 

— Locuieşti în apropiere? 

Ea a clătinat din cap, iar un gând, sau o 
amintire, a făcut-o să strângă din buze. 

— Am locuit, dar acum... ei bine, nu mai 
contează. 

S-a întors, brusc preocupată, şi s-a apucat să 
strângă rufele de pe tufiş, scuturându-le şi 
împăturindu-le. 

— Vă mulţumesc pentru grija ce mi-o arătaţi, 
domnule MacKenzie. 

Îl respingea, evident. Roger şi-a şters mâinile pe 
pantaloni şi şi-a mutat greutatea de pe un picior pe 
altul, nedorind să plece. Trebuia să-i spună — dar 
văzând-o iar, îi venea ciudat de greu doar s-o 
avertizeze şi să plece, curiozitatea îl chinuia — 
curiozitatea şi un ciudat sentiment de legătură cu 
ea. 

Poate că nu era chiar atât de ciudat; această 
femeie scundă era rudă cu el, făcea parte din 
familia lui — singura persoană de același sânge pe 
care o cunoscuse după moartea părinţilor lui. În 
acelaşi timp, era foarte ciudat, şi-a dat el seama 
chiar în momentul când a întins mâna şi a prins-o 
uşor de braţ. În definitiv, ea putea fi străbunica lui 
foarte îndepărtată. 

Ea s-a crispat, a încercat să-şi retragă braţul, dar 
el a reţinut-o. Avea pielea rece de la apă, dar i-a 
simţit pulsul sub apăsarea degetelor. 

— Stai, a spus Roger. Te rog. Doar o clipă. 
Stii... Trebuie să-ţi spun nişte... lucruri. 

— Ba nu. Prefer să nu-mi spul. 

Şi-a smucit braţul şi s-a eliberat din strânsoarea 
lui. 

— Soţul tău. Unde e? 

Cu întârziere, în mintea lui au prins contur 
câteva gânduri. Dacă nu locuia în apropiere 
însemna că era ceea ce crezuse el inițial când 
văzuse femeile — însoţitoare a trupelor. Dar nu era 
prostituată, putea să jure pe viaţa lui; așadar, îl 
urmase pe soțul ei, ceea ce însemna că... 

— E foarte aproape! 

Ea s-a retras un pas, măsurând din ochi distanța 
dintre ea și restul rufelor. Roger stătea între ea și 
tufiş; trebuia să treacă pe lângă el pentru a-şi 
recupera fustele și ciorapii. 

Dându-și seama brusc că ea se temea puţin de 
el, Roger s-a întors grăbit și a ridicat câteva rufe la 
întâmplare. 

— lartă-mă. Rufele tale... poftim. 

I le-a întins, iar ea le-a luat cu un gest mecanic. 
Ceva a căzut la pământ — un costumaş de copil — și 
amândoi s-au aplecat să-l ridice, lovindu-se 
puternic cap în cap. 

— Au! Au! Sfântă Fecioară! 

Morag s-a prins de cap, deşi încă strângea restul 
de rufe ude la piept cu cealaltă mână. 

— Iisuse, ai pățit ceva? Morag- doamnă 
MacKenzie — ţi-e bine? Îmi pare tare rău! 

Roger 1-a atins umărul, uitându-se la ea cu ochii 
lăcrimând de durere. S-a aplecat să ridice obiectul 
de îmbrăcăminte care căzuse între ei şi a încercat 
inutil să şteargă urmele de țărână de pe el. Ea a 
clipit, cu ochii la fel de înlăcrimați, şi a râs văzând 
expresia lui îngrozită. 

Ciocnirea destinsese cumva încordarea dintre ei; 
ea a făcut un pas înapoi, dar a lăsat impresia că 
acum nu se mai simţea amenințată. 

— Da, n-am nimic. 

Şi-a tras nasul şi s-a șters la ochi, după care a 
atins cu grijă un punct de pe frunte. 

— Sunt tare de cap, aşa spunea mama. Sunteţi 
bine şi dumneavoastră? 

— Da, sigur. 

Roger și-a atins fruntea, dându-și seama, brusc 
înfiorat, că simțea sub degete aceeași curbă a 
arcadei pe care o vedea şi pe faţa ei. A ei era mai 
mică, mai fină, dar aproape la fel. 

— Şi eu am ţeasta tare, a adăugat el şi i-a 
zâmbit, simțindu-se ridicol de fericit. Aşa e în 
familia mea. 

Atent, i-a întins cămaşa murdară de ţărână. 

— Îmi pare sincer rău, a spus el, scuzându-se 
din nou, şi nu doar pentru rufa murdărită. Soţul 
tău. Te-am întrebat de el pentru că... e unul dintre 
Reglementatori? 

Ea l-a privit curioasă, ridicând o sprânceană. 

— Bineînţeles. Dumneavoastră nu sunteți de 
partea Reglementări? 

Desigur. Aici, de această parte a râului 
Alamance, cum putea găsi altceva? Soldaţii lui 
Tryon erau aliniați într-o ordine militară perfectă 
pe terenul din fața râului; aici, Reglementatorii se 
foiau ca albinele, fără niciun conducător, fără 
indicații, o masă care zumzăia însuflețită de o 
violență fără scop. 

— Nu, a recunoscut el. Am venit cu miliția. 

A făcut un semn către pata de culoare din 
depărtare, unde fumul focurilor de tabără ale 
oamenilor lui Tryon plutea deasupra solului, peste 
râu. În ochii ei a apărut din nou îngrijorarea, dar nu 
spaima; el era singur. 

— Asta voiam să-ţi spun. Să vă avertizez, pe 
tine şi pe soţul tău. Guvernatorul nu glumește; a 
adus trupe bine organizate şi tunuri. Mulţi soldaţi, 
toţi bine înarmaţi. 

S-a aplecat spre ea, întinzându-i restul ciorapilor 
uzi. Ea a întins o mână pentru a-i lua, dar continua 
să se uite la el, așteptând. 

— Vrea să pună capăt răzvrătirii cu orice 
mijloace pe care le socotește necesare. Dacă 
întâmpină rezistență, a dat ordin să se tragă. Ai 
înțeles? Trebuie să-i spui asta soțului tău, să-l 

îndemni să plece înainte... înainte de a se întâmpla 
ceva. 

Ea a pălit şi a dus instinctiv mâna la pântec. 
Umezeala hainelor spălate îi îmbibase rochia din 
muselină, şi Roger a văzut uşoara umflătură care 
fusese ascunsă acolo, rotundă şi netedă ca un 
pepene pe sub pânza udă. S-a cutremurat de teamă, 
ca şi cum prin ciorapii uzi ar fi trecut un curent 
electric. 

Am locuit, dar acum... Aşa spusese ea când 
Roger o întrebase dacă locuiau în apropiere. Poate 
voise să sugereze doar că se mutaseră într-un loc 
nou, însă... avea lucruri de copil printre rufele 
spălate; aşadar, fiul ei era cu ea. Iar soţul ei se afla 
undeva în această masă clocotitoare de oameni. 

Un bărbat singur ar putea să-și ia arma şi să se 
alăture unei mulțimi, fără să aibă alt motiv decât 
băutura sau plictisul; însă un bărbat căsătorit şi cu 
un copil nu ar fi făcut-o. Asta dovedea o gravă 
nemulțumire, consecinţă a nedreptăților suferite. Și 
să-ți aduci soția şi copilul la război sugera că omul 
nu avea niciun loc sigur în care să-i lase. 

Roger şi-a dat seama că Morag şi soțul ei nu 
aveau acum un cămin şi i-a înţeles perfect teama. 
Dacă soţul ei era mutilat sau ucis, cum o să le 
poarte ea de grijă lui Jemmy şi copilului care îi 
creştea în pântec? Nu avea pe nimeni, nicio familie 
căreia să-i ceară sprijinul. 

De fapt, avea, doar că n-o ştia. Roger a prins-o 
strâns de o mână și a tras-o spre el, copleșit de 
dorinţa de a o proteja cumva pe ea și pe copiii el. 
O salvase cândva şi o putea salva încă o dată. 

— Morag, i-a spus el. Ascultă-mă. Dacă se 
întâmplă ceva — orice —, să vii la mine. Dacă vei 
avea nevoie de ceva. O să am grijă de tine. 

Ea nu a făcut niciun gest să se retragă, doar i-a 
privit cercetător faţa, cu ochi ei căprui şi serioşi, 
încruntându-se ușor. El a simțit un impuls 
irezistibil de a stabili o legătură fizică între ei, atât 

de dragul ei, cât şi pentru el însuşi. S-a aplecat şi a 
sărutat-o foarte delicat. 

Apoi a deschis ochii și a înălţat capul, dar, 
privind peste umărul ei, a descoperit expresia 
bănuitoare a cuiva care, probabil, îi era strămoș. 


— Pleacă de lângă soția mea! 

Cu un foşnet puternic, William Buccleigh 
MacKenzie a apărut din tufișuri, având o expresie 
de rău augur. Era un bărbat înalt, aproape de 
aceeaşi statură ca Roger, dar mai lat în umeri. 
Celelalte amănunte nici nu mai contau, întrucât 
avea un pumnal. Încă era vârât în teaca de la brâu, 
însă el îşi ținea mâna pe mâner cu o atitudine care 
spunea multe. 

Roger a rezistat impulsului inițial, acela de a 
spune: „Nu e ce-ţi închipui.“ Nici nu era, însă nu 
existau alternative plauzibile. 

— Nu am vrut să mă arăt lipsit de respect, a 
spus el, îndreptându-se încet de spate, intuind că n- 
ar fi fost deloc înțelept să facă vreo mişcare 
pripită. Îmi cer iertare. 

— Da? Şi-atunci, ce dracu” ai vrut cu asta? 

Uitându-se cu ochi sfredelitori la Roger, 
MacKenzie a pus mâna posesiv pe umărul soției 
lui. Ea s-a crispat; degetele soţului îi intraseră în 
carne. Roger ar fi vrut să îndepărteze cu forţa 
mâna bărbatului, însă probabil că un asemenea 
gest ar fi adus şi mai multe necazuri. 

— Am cunoscut-o pe soția ta, dar şi pe tine, a 
adăugat el, la bordul corabiei Gloriana, acum un an 
sau doi. Când am văzut-o acum, m-am gândit să o 
întreb cum vă merge. Atâta tot. 

— William, n-a vrut să facă nimic rău. 

Morag a atins mâna soțului ei, iar strânsoarea 
dureroasă a slăbit. 

— E adevărat ce spune. Nu-l recunoşti? El ne-a 
găsit, pe mine şi pe Jemmy, când ne ascundeam 
acolo — el ne-a adus mâncare și apă. 

— Tu m-ai rugat să le port de grijă, a rostit 
Roger apăsat. În timpul luptei din acea noapte, 
când marinarii îi aruncau pe cei bolnavi în ocean. 

— A, da? 

Trăsăturile lui MacKenzie s-au destins puţin. 

— Deci tu ai fost, da? Atunci, pe întuneric, nu 
ti-am văzut faţa. 

— Nici eu n-am văzut-o pe a ta. 

Acum o vedea clar și, în ciuda situației 
stânjenitoare, nu s-a putut abţine să o examineze 
cu destul interes. 

Aşadar, acesta era fiul — nerecunoscut — al lui 
Dougal MacKenzie, fostă căpetenie războinică a 
neamului MacKenzie de Leoch. A căutat 
asemănările. Faţa omului era o versiune mai 
primitivă, mai pătrățoasă şi mai atrăgătoare a 
chipurilor celor din familie, însă, privind mai atent, 
Roger a remarcat pomeţii laţi şi fruntea înaltă pe 
care Jamie Fraser le moştenise de la membrii 
clanului mamei lui. Asta, dar şi statura; 
MacKenzie avea peste un metru optzeci, fiind 
aproape la fel de înalt ca Roger. 

Auzind un zgomot în tufișuri, bărbatul s-a întors 
puţin, iar ochii săi verzi ca mușchiul au sclipit în 
razele soarelui. Lui Roger îi venea să închidă 
ochii, pentru ca MacKenzie să nu trăiască același 
sentiment al recunoaşterii. 

Însă MacKenzie avea alte griji. Din tufișuri au 
apărut doi bărbaţi, cu priviri iscoditoare și 
întunecați după îndelunga şedere în tabăra de 
acolo. Unul dintre ei avea o muschetă, dar singura 
armă a celuilalt era o bâtă grosolană, făcută dintr-o 
creangă căzută. 

— Buck. Cine e omul ăsta? a întrebat cel cu 
puşcă, uitându-se suspicios la Roger. 

— Asta încerc şi eu să aflu. 

Relaxarea de o clipă dispăruse, fața lui 
Mackenzie redevenind sumbră. A tras-o pe soția 
lui de lângă Roger şi a împins-o uşor. 

— Morag, du-te la femei. Mă ocup eu de 
individ. 

— William, dar... 

Întristată, Morag şi-a mutat privirea de la Roger 
la soţul ei. 

— Dar n-a făcut nimic. 

— Da, îți închipui că nu-i nimic? Să te sărute un 
bărbat în public, ca pe o târfă? 

William s-a uitat urât la ea, iar Morag, 
amintindu-și sărutul, a roşit, dar n-a renunțat. 

— Eu... nu, vreau să zic... s-a purtat frumos cu 
noi şi nu ar trebui să... 

— Ți-am spus să pleci! 

Ea a deschis gura cu intenţia să protesteze, apoi 
a tresărit când William a făcut brusc o mişcare în 
direcția ei cu pumnii încleştaţi. Fără să se 
gândească, Roger s-a rotit din talie şi l-a lovit pe 
MacKenzie cu pumnul în falcă, lovitura făcându-i 
braţul să vibreze până la cot. 

Prins dezechilibrat, William s-a bălăbănit şi a 
căzut într-un genunchi, clătinând din cap ca un 
bivol izbit în frunte cu bâta. Ienetul de uimire al lui 
Morag a fost acoperit de exclamaţiile uimite ale 
celorlalți doi bărbați. Până să se întoarcă spre ei, 
Roger a auzit în spatele lui un sunet-— destul de 
uşor în sine, însă suficient de puternic ca să-i 
îngheţe sângele în vine; declicul slab și rece al 
cocoşului unei arme tras înapoi. 

S-a auzit pufnetul prafului de puşcă aprinzându- 
se, apoi bubuitul puştii care s-a descărcat şi a scos 
un nor de fum negru. Auzind zgomotul, toți au 
tresărit şi s-au împleticit, iar Roger s-a trezit 
luptând orbeşte cu unul dintre ceilalți bărbaţi, 
amândoi tuşind şi fiind pe jumătate asurziţi. În 
clipa în care l-a îmbrâncit pe atacator, a văzut-o pe 
Morag îngenunchind pe frunze şi ștergând faţa 
soțului ei cu o rufă udă. Wiliam a împins-o brutal 
într-o parte, s-a ridicat în picioare şi, cu ochi 
bulbucaţi şi cu faţa roşie de furie, s-a îndreptat spre 
Roger. 

Acesta s-a răsucit pe călcâie, a alunecat pe 
frunze şi a scăpat din strânsoarea bărbatului cu 
arma, după care a pornit spre adăpostul oferit de 
tufișuri. A ajuns la un desiş şi a încercat să-și 
croiască drum prin el în timp ce rămurele și 
crengile care se rupeau în jurul lui îi zgâriau faţa și 
braţele. A auzit un bufnet și răsuflarea grea a cuiva 
din spatele lui şi o strânsoare ca de fier i-a cuprins 
umărul. 

A prins mâna omului şi a răsucit-o cu forță, 
auzind trosnetul încheieturii şi al osului. Omul a 
scos un răcnet şi şi-a retras mâna, iar Roger s-a 
azvârlit cu capul înainte printr-o spărtură a 
desișului. 

A lovit pământul cu un umăr, s-a ghemuit, s-a 
rostogolit, a trecut printr-un tufiş mic şi s-a dus ca 
pe tobogan în josul malului lutos şi abrupt, căzând 
în apă cu un plescăit puternic. 

Chinuindu-se să găsească un punct de sprijin cu 
picioarele, a plonjat, a tuşit şi a dat din braţe ca să 
se ridice, scuturându-și părul şi apa din ochi, și l-a 
zărit pe William MacKenzie stând pe malul de 
deasupra lui. Văzându-şi adversarul într-o situație 
atât de dezavantajoasă, MacKenzie s-a aruncat în 
apă cu un chiot. 

Ceva ca o ghiulea s-a izbit de pieptul lui Roger, 
care a căzut din nou în apă, stârnind o perdea de 
stropi, şi a auzit țipetele îndepărtate ale femeilor. 
Nu putea să respire sau să vadă, dar s-a zbătut să-şi 
descâlcească hainele răsucite, să iasă din noroiul 
învolburat, răscolind sedimentele de la fundul apei 
în căutarea vană a unui punct de sprijin, timp ce 
simţea că plămânii îi explodează din lipsă de aer. 

A reuşit să scoată capul la suprafață. A deschis şi 
a închis gura ca un peşte pe uscat şi a auzit propria 
respirație hârâită, dar și pe a lui Mackenzie. 
Zvârcolindu-se, MacKenzie s-a îndepărtat puțin şi 
s-a ridicat în picioare la vreun metru mai încolo, 
şuierând ca un motor, cu apa curgându-i şiroaie din 
haine. Roger s-a îndoit de mijloc, umflându-și 

pieptul, apoi şi-a sprijinit mâinile pe coapse, 
fiindcă îi tremurau de efort. După ce a mai inspirat 
o dată adânc, s-a îndreptat şi şi-a dat părul ud de pe 
față. 

— Ascultă, a spus el gâfâind, eu... 

Nu a apucat să spună mai multe, pentru că 
MacKenzie, încă respirând greu, a avansat spre el 
prin apa până la brâu. Faţa lui avea o expresie 
ciudată, înverşunată, iar ochii lui verzi ca mușchiul 
scânteiau. 

Cu întârziere, Roger s-a gândit la altceva. 
Bărbatul acela era fiul lui Dougal MacKenzie. Dar 
şi al lui Geillis Duncan, vrăjitoarea. 

Undeva, dincolo de sălcii, a răsunat un bubuit 
puternic, şi stoluri de păsări speriate s-au înălțat 
tipând din copaci. Bătălia începuse. 

ATANAN E 


Guvernatorul i-a trimis apoi pe Malcolm, unul 
dintre aghiotanţii săi, şi pe şeriful comitatului 
Orange, cu scrisoarea sa, cerându-le rebelilor să 
depună armele şi să îi predea pe conducătorii lor 
nelegiuiţi şi pe complicii lor. În jurul orei zece şi 
jumătate, căpitanul Malcolm și şeriful s-au întors 
cu informația că şeriful citise scrisoarea de câteva 
ori, în fața câtorva divizii de rebeli, care au 
respins condițiile oferite şi, cu dispreț, au spus că 
nu voiau să chibuiască asupra lor şi, cu îndemnuri 
la nesupunere, au cerut să înceapă bătălia. 


Jurnalul expediției împotriva insurgenților, Wm. 
Tryon 


— Să-l căutați pe MacKenzie. 

Jamie l-a atins pe umăr pe Geordie Chisholm, 
iar acesta a întors capul, confirmând printr-o 
mişcare că a înțeles mesajul. 

Toți ştiau. Erau băieți buni și vor fi atenți. Sigur 
îl vor găsi, întorcându-se spre ei. 

Şi-a repetat asta pentru a zecea oară, dar 
convingerea îi era la fel de vană ca şi înainte. 
Iisuse, ce 1 se întâmplase? 

A trecut în frunte, împingând crengile tufișurilor 
cu o violenţă atât de mare, încât parcă ele i-ar fi 
fost dușmani personali. Dacă erau vigilenți, îl vor 
vedea din vreme pe MacKenzie și nu vor trage în 
el din greșeală. Cel puţin aşa și-a spus, ştiind prea 
bine că, în iureșul şi în fierberea bătăliei, oamenii 
trăgeau în tot ce mișca şi rareori apucau să vadă 
clar trăsăturile celor care veneau spre ei, ieşind din 
fum. 

Dacă s-ar fi întâmplat asta, nu ar fi avut nicio 
importanţă cine l-ar fi împuşcat. Brianna şi Claire 
l-ar fi socotit pe el răspunzător de viața omului și 
pe drept cuvânt. 

Apoi, spre uşurarea lui, nu a mai găsit timp să se 
gândească la asta. Au ieșit în teren deschis, iar 
oamenii lui s-au răspândit şi au pornit în fugă, 
aplecându-se mult şi mergând în zigzag prin iarbă, 
în grupuri de trei sau patru, aşa cum îi învățase el, 
fiecare grup având câte un soldat instruit. Undeva 
în spatele lor, prima lovitură de tun s-a auzit ca un 
tunet pornit din cerul însorit. 

Apoi i-a zărit pe primu Reglementatori, un grup 
care venea în fugă din dreapta, traversând câmpul 
deschis. Încă nu-i văzuseră pe oamenii lui. 

Înainte ca ei să-i vadă, el a răcnit: „Casteal an 
DUIN!“ şi i-a atacat, cu muscheta înălțată 
deasupra capului drept semnal pentru oamenii din 
urma lui. Răcnetele şi țipetele au spintecat aerul, 
iar Reglementatorii, uimiți și luaţi pe nepregătite, 
s-au oprit împleticindu-se, chinuindu-se cu arme şi 
încurcându-se unii pe alții. 

— Thugham! Thugham! La mine, la mine! 

Destul de aproape, erau destul de aproape. S-a 
lăsat într-un genunchi, s-a aplecat peste muschetă, 
a îndreptat-o spre grup şi a tras puţin peste 
capetele oamenilor buluciţi. 

A auzit icnetele oamenilor din spatele lui, care 
se desfăşurau în ordine de tragere, apoi scăpăratul 
cremenii şi apoi zgomotul asurzitor al 
împuşcăturilor. 

Unul sau doi dintre Reglementatori s-au 
ghemuit, răspunzând cu foc. Restul s-au 
împrăştiat, fugind să caute adăpost spre o mică 
movilă acoperită de iarbă. 

— A draigha! Stânga! Nach links! Izolaţi-i! s-a 
auzit el răcnind, dar a făcut-o fără să se gândească, 
deja pornind în fugă. 

Micul grup de Reglementatori s-a dispersat, 
câțiva pornind spre râu, restul îmbulzindu-se ca 
oile, gonind disperaţi spre ridicătura de teren. 

Au reuşit să ajungă acolo, dispărând după curba 
micului deal, şi Jamie şi-a chemat oamenii înapoi, 
slobozind un fluierat strident care s-a auzit peste 
bubuiturile armelor. A auzit trăgându-se, o răpăială 
de muschete, undeva spre stânga lor. A pornit în 
acea direcție, încredinţat că ei îl vor urma. 

Era o greşeală; terenul de acolo era mlăştinos, 
plin de gropi cu apă şi noroi lipicios. A strigat şi a 
făcut din nou semn cu mâna înapoi spre teren mai 
înalt. Să se retragă acolo şi să-i lase pe dușmani să 
traverseze mlaștina, dacă au chef. 

Deşi presărat cu tufișuri, terenul mai înalt era 
măcar uscat. Jamie şi-a desfăcut degetele larg şi a 
fluturat mâna, îndemnându-şi oamenii să se 
desfăşoare. Şi să se adăpostească. 

Sângele îi pulsa în vene şi a simțit furnicături şi 
gâdilături pe piele. Un norişor de fum cenușiu- 
deschis a trecut prin copacii din apropiere, iar 
aerul a devenit înțepător de la mirosul prafului de 
puşcă ars. Servanţii tunurilor își intraseră în ritm, 
bubuiturile artileriei deveniseră regulate, duduind 
în depărtare ca o inimă uriaşă şi lentă. 

Jamie s-a îndreptat încet spre vest, cu ochii în 
patru. Desişurile de acolo erau alcătuite cu 
precădere din oţetari şi copacii-lui-luda, cu 
încâlceli de muri înalți până la brâu şi pâlcuri de 

pini care se ridicau deasupra capului. Vizibilitatea 
era slabă, dar măcar putea auzi pe oricine 
apropiindu-se cu mult înainte de a-l vedea — ori de 
a fi văzut. 

Niciun om de-al său nu era în câmpul lui vizual. 
S-a adăpostit într-un pâlc de corni și a scos un țipăt 
ascuţit, ca al unei prepeliţe-cu-coadă-albă. Țipete 
similare i-au răspuns din spatele lui, nu din față. 
Era bine, oamenii ştiau unde se afla fiecare. Cu 
precauţie, a înaintat, croindu-şi drum prin desiş. 
Acolo, la umbra copacilor, era mai răcoare, însă 
aerul era greu, şi sudoarea a început să 1 se 
prelingă pe gât şi pe spinare. 

A auzit duduit de picioare şi s-a retras între 
ramurile unei cucute, lăsând frunzele în formă de 
evantai cu ace negricioase să atârne deasupra lui și 
tinând muscheta ridicată pentru a ţinti printr-un 
spațiu liber din tufişuri. Omul se apropia cu 
repeziciune. Jamie a auzit pocnetul unor crenguţe 
sub talpa lui şi sunetul respirației chinuite, și un 
tânăr a apărut gâfâind printre desişuri. Nu avea 
pușcă, ci doar un cuțit de jupuit animale, care-i 
schpea într-o mână. 

Flăcăul 1 s-a părut cunoscut încă de la prima 
privire, şi memoria lui a asociat faţa cu un nume, 
înainte ca degetul să se ridice de pe trăgaci. 

— Hugh! a strigat, încet, dar pătrunzător. Hugh 
Fowles! 

Tânărul a scos un țipăt de uimire şi s-a răsucit să 
privească în jur. Prin perdeaua de ace l-a văzut pe 
Jamie, apoi arma şi a îngheţat ca un iepure. 

După care pe față i-a apărut năvalnic o expresie 
de hotărâre panicată şi s-a aruncat răcnind asupra 
lui Jamie. Surprins, Jamie abia a apucat să ridice 
muscheta pentru a bloca lama cuțitului cu ţeava. A 
împins cuțitul în sus și înapoi; cu un scrâşnet 
metalic, lama a alunecat de-a lungul ţevii, trecând 
la câțiva centimetri de degetele lui Jamie. Tânărul 
Hugh a retras arma pentru a încerca o înjunghiere, 
însă Jamie l-a lovit scurt în genunchi și s-a retras, 

în timp ce flăcăul s-a dezechilibrat şi s-a clătinat, 
agitând nebunește cuțitul. 

Jamie l-a lovit din nou cu piciorul, iar Hugh s-a 
prăbuşit, lama cuțitului înfigându-se în pământ. 

— Termină odată! i-a spus Jamie enervat. 
Flăcăule, pentru numele lui Dumnezeu, nu mă 
cunoşti? 

Nu ştia dacă Fowles îl cunoştea sau nu-— nici 
dacă auzise de el. Alb la faţă şi cu ochi holbaţi, 
Fowles s-a  zbătut cuprins de panică, 
împiedicându-se și zvârcolindu-se în încercare de a 
se ridica, străduindu-se în același timp să își 
elibereze cuțitul. 

— Ce-ar fi...? a început Jamie, apoi s-a retras 
brusc, pentru că Fowles a lăsat cuțitul şi, cu un 
geamăt de efort, s-a azvârlit înainte. 

Greutatea băiatului l-a făcut pe Jamie să dea 
înapoi. Fowles a ridicat mâinile, încercând să îl 
prindă de gât. Jamie a dat drumul muschetei, s-a 
întors cu umărul spre Fowles şi a pus capăt luptei 
absurde cu un pumn tras pe neașteptate drept în 
stomacul flăcăului. 

Hugh Fowles s-a prăbuşit și a rămas ghemuit pe 
pământ, zbătându-se ca un miriapod rănit, şi a 
căpătat expresia şocată a cuiva care tocmai s-a 
trezit că mâncarea de la dejun 1-a ajuns în plămâni 
şi nu mai poate respira. 

Jamie și-a dus mâna dreaptă la gură şi a lins 
sângele de pe degetele zgâriate. Cuţitul băiatului îi 
luase pielea de pe patru degete, iar lovitura 
agravase rănile; îl ardeau ca focul, iar sângele i-a 
dat senzaţia de argint fierbinte pe limbă. 

A auzit alte zgomote de paşi apropiindu-se 
repede. Abia a apucat să ridice muscheta; imediat 
tufişurile s-au căscat din nou şi a apărut socrul lui 
Fowles, Joe Hobson, având în mână o muschetă 
pregătită de tragere. 

— Stai pe loc! 

Jamie a îngenuncheat şi a îndreptat ţeava spre 
pieptul lui Hobson. Acesta s-a oprit ca şi cum un 

maestru păpușar ar fi tras de nişte fire nevăzute. 

— Ce i-ai făcut? 

Hobson şi-a mutat privirea de la Jamie la 
ginerele lui și înapoi la Jamie. 

— Nimic permanent. Lasă arma jos, ai înţeles? 

Hobson nu s-a mișcat. Era murdar de ţărână şi 
avea o barbă nerasă de câteva zile, dar ochii îi erau 
vii şi atenți. 

— Nu vreau să-ți fac vreun rău. Pune arma jos! 

— N-o să ne lăsăm prinşi, a spus Hobson. 

A rămas cu degetul pe trăgaciul armei, dar din 
glasul lui a răzbătut îndoiala. 

— Deja eşti prins, neghiobule. Nu te speria, nu 
veți păți nimic, nici tu, nici flăcăul. Omule, ți-ar fi 
mai bine în temniţă decât aici! 

O şuierătură şi un bufnet puternic i-au însoțit 
cuvintele, fiindcă ceva a zburat prin copaci, la 
vreun metru peste capetele lor, sfărâmând crengile. 
Ghiulele cu lanţ, s-a gândit imediat Jamie, 
aplecându-se din reflex şi simțind cum i se 
încordează muşchii stomacului. 

Hobson a tresărit de groază și a îndreptat țeava 
puștii spre Jamie. A tresărit încă o dată şi a căscat 
ochii de uimire când o pată roşie i-a înflorit treptat 
pe piept. A coborât privirea nedumerit, iar ţeava 
puștii s-a înclinat spre pământ ca o tulpină ofilită. 
Apoi a scăpat arma din mână, s-a aşezat în fund, s- 
a rezemat cu spatele de un copac căzut şi a murit. 

Încă ghemuit, Jamie s-a răsucit pe călcâie şi l-a 
văzut pe Geordie Chisholm în spatele lui, cu faţa 
pe jumătate înnegrită de fumul împușcăturii, 
uitându-se la cadavrul lui Hobson de parcă s-ar fi 
întrebat cum de se întâmplase asta. 

Bubuiturile artileriei au reînceput, şi un alt 
proiectil a căzut în apropiere cu un bufnet pe care 
Jamie l-a simțit prin tălpile cizmelor. S-a aruncat 
în față, lhpindu-se de sol şi a pornit târâş spre Hugh 
Fowles, care stătea în patru labe și vărsa. 

Ignorând balta de vomă, l-a prins pe Fowles de 
un braţ și l-a tras cu putere. 

— Hai de-aici! 

S-a ridicat şi l-a prins pe Fowles de tale şi umăr 
şi l-a târât spre adăpostul oferit de pâlcul de copaci 
din spatele lor. 

— Geordie! Geordie, ajută-mă! 

Chisholm s-a apropiat imediat. Împreună, l-au 
ridicat pe Fowles în picioare şi pe jumătate 
târându-l, pe jumătate ducându-l pe sus, s-au 
îndepărtat împleticindu-se de acel loc. 

Aerul era încărcat de mirosul înțepător al sevei 
de copaci, care se scurgea din crengile retezate, şi 
Jamie s-a gândit în treacăt la grădina lui Claire, la 
pământul sfârtecat, răscolit de sub tălpi, care 
semăna cu cel al brazdelor și al mormintelor 
proaspete, şi la Hobson, stând aşezat în soare, lipit 
de buștean, având încă în ochi o expresie de 
uimire. 

Fowles duhnea a vomă și a excremente. Sau aşa 
spera Jamie, că de la el venea mirosul. 

A crezut că va vărsa și el din cauza stării de 
agitație, însă şi-a muşcat limba, simțind din nou 
gustul sângelui, şi şi-a  încordat muşchii 
stomacului, dorindu-și ca senzația de greață să 
dispară. 

Cineva s-a ridicat dintr-un tufăriş aflat în stânga 
lui. Cum avea arma în stânga, Jamie a ridicat 
braţul din reflex şi a tras cu o singură mână. S-a 
împleticit prin fumul împuşcăturii, văzând că omul 
în care trăsese se întorsese și fugea, lovindu-se 
orbește de copaci. 

Fowles reuşise să meargă singur, aşa că Jamie 1- 
a eliberat braţul, lăsându-l pe Geordie să îl țină. S- 
a lăsat într-un genunchi, scotocind după praful de 
puşcă şi muniție, a rupt cartuşul cu dinţii și a simțit 
gustul de praf de puşcă amestecat cu cel de sânge, 
a turnat în ţeavă şi a îndesat cu vergeaua, a 
verificat cremenea-— observând ca prin vis că 
mâinile nu îi tremurau deloc, ci lucrau cu o 
pricepere calmă, ca și cum ar fi ştiut singure ce 
trebuiau să facă. 

A ridicat ţeava şi şi-a dezvelit dinții într-un 
rânjet, abia dându-și seama de ceea ce făcea. Trei 
bărbaţi se apropiau. Jamie a ridicat arma pentru a 
trage în cel din frunte. Cu o ultimă fărâmă de 
gândire conștientă, a ochit mai sus și a tras pe 
deasupra capetelor lor, iar muscheta i-a tresărit 
puternic în mâini. Oamenii s-au oprit, iar el a lăsat 
pușca să cadă la pământ, a răcnit, şi-a smuls 
pumnalul de la brâu şi s-a repezit spre ei. 

Cuvintele i-au ars gâtul iritat de fum. 

— Fugiti! 

S-a văzut pe sine parcă de la depărtare, 
gândindu-se că la fel procedase şi Hugh Fowles, 
iar el socotise atunci că fusese o prostie. 

— Fugiti! 

Bărbații s-au împrăştiat ca nişte prepelite 
speriate. Aşa cum ar face un lup, s-a întors imediat 
spre cel care alerga cel mai încet, a pornit în salturi 
peste solul răscolit, şi o senzație de feroce i-a 
cuprins picioarele, cuibărindu-i-se în stomac. 
Putea alerga o veşnicie, simțind vântul rece pe 
piele şi țiuindu-i în urechi, pământul înăltându-i-se 
sub tălpi şi făcându-l să zboare peste ierburi şi 
bolovani. 

Bărbatul urmărit l-a auzit apropiindu-se, a 
aruncat o privire peste umăr şi, cu un răcnet de 
groază, s-a izbit în plin de un copac. Jamie s-a 
azvârht asupra prăzii lui, aterizând în spinarea 
omului şi simțind pocnetul coastelor lui sub 
genunchi. L-a prins cu mâna de părul unsuros și 
cald, năclăit de sudoare, şi a tras, ridicându-i capul. 
Cu greu, s-a abținut să taie beregata dezgolită din 
fața lui, întinsă şi lipsită de apărare. Putea simți 
şocul lamei pătrunzând în carne, fierbinţeala 
sângelui țâşnind, şi îşi dorea asta. 

A inspirat adânc gâfâind. 

Foarte încet, a îndepărtat lama pumnalului de 
vena care pulsa pe gâtul omului. Mişcarea l-a făcut 
să tremure de dorinţă, ca și cum s-ar fi smuls din 

trupul unei femei chiar în momentul în care ar fi 
trebuit să termine. 

— Eşti prizonierul meu, a spus el. 

Omul s-a holbat la el, fără să priceapă. Plângea, 
iar lacrimile lăsau dâre în praful de pe faţa lui. 
Suspinând, a încercat să vorbească, dar nu reuşea 
să tragă suficient aer în piept pentru a articula 
vreun cuvânt din cauză că Jamie îi ținea capul pe 
spate. Ca prin vis, Jamie şi-a dat seama că vorbise 
în gaelică, iar omul nu înţelesese. 

Treptat, a slăbit strânsoarea şi i-a eliberat părul. 
A căutat cuvintele englezeşti, îngropate undeva în 
dorinţa de sânge care îi pulsa în creier. 

— Eşti... prizonierul... meu, a reuşit el în cele 
din urmă să rostească, suflând din greu între 
cuvinte. 

— Da! Da! Orice, numai să nu mă ucizi! Te rog, 
nu mă ucide! 

Omul s-a ghemuit sub Jamie, hohotind, cu 
palmele împreunate la ceafă şi cu umerii ridicați 
până aproape de urechi, de parcă s-ar fi temut că 
Jamie îi va sfâşia beregata cu dinţii şi îi va rupe 
şira spinării. 

Gândindu-se la asta, Jamie a simțit o vagă 
dorință de a o face, dar zvâcnetul sângelui 
începuse să se domolească. Putea să audă din nou, 
pe măsură ce bătăile inimii i se stingeau treptat în 
urechi. Vântul nu îi mai cânta, ci îşi croia drum, 
singuratic şi nepăsător, printre frunzele de 
deasupra capului. Se auzea pocnetul îndepărtat al 
împuşcăturilor, însă bubuitul artileriei încetase. 

Sudoarea îi picura de pe bărbie şi gene, iar 
cămașa îi era îmbibată de ea, duhnind. 

S-a retras încet şi a îngenuncheat lângă corpul 
întins al prizonierului. Muşchii coapselor îi 
tremurau şi îl ardeau după efortul depus în 
urmărirea bărbatului. A simțit brusc o tandrete 
inexprimabilă faţă de bărbat şi a întins mâna ca să- 
l atingă, dar sentimentul a fost urmat de groază, 
care a dispărut la fel de iute cum apăruse. A închis 

ochii şi şi-a înghițit nodul din gât, i s-a făcut 
greață, iar locul în care îşi muşcase limba a început 
să zvâcnească. 

Energia pe care i-o dăduse pământul i se scurgea 
din corp, revenind treptat din picioarele lui înapoi 
în pământ. A întins totuşi mâna și, cu stângăcie, l-a 
bătut pe umăr pe prizonier, după care s-a ridicat 
anevoie în picioare, sub povara cumplită a propriei 
epuizări. 

— Ridică-te! a spus el. 

Mâinile îi tremurau, a trebuit să facă trei 
încercări pentru a-şi băga pumnalul în teacă. 

— Ciamar a tha thu, Mac Dubh? 

Ronnie Sinclair ajunsese lângă el şi-l întreba 
dacă se simțea bine. Jamie a dat din cap în semn că 
da, în timp ce Sinclair l-a săltat pe om în picioare 
şi l-a pus să-şi întoarcă haina pe dos. Se apropiau 
şi ceilalți, câte unul sau câte doi, Geordie, frații 
Lindsay, Galleger, strângându-se în jurul lui ca 
pilitura de fier atrasă de un magnet. 

Şi ei luaseră prizonieri; şase în total, toți arătând 
mohorâţi, înspăimântați sau pur şi simplu la 
capătul puterilor, având hainele întoarse pe dos 
pentru a-și dovedi starea de prizonieri. Între ei, 
palid şi nenorocit, se afla și Fowles. 

Mintea i se limpezise, dar îşi simţea corpul ca de 
plumb, fără vlagă. Henry Gallegher avea o 
zeârietură sângerândă pe frunte, iar unul dintre 
oamenii din Brownsville — parcă Lionel — își ţinea 
braţul într-o poziție nefirească, mai mult ca sigur 
rupt. În afară de ei doi, nimeni nu părea rănit, iar 
asta era bine. 

— Întreabă-i dacă l-au văzut pe MacKenzie, i-a 
spus el lui Kenny Lindsay în gaelcă, făcând un 
semn din cap către prizonieri. 

Împușcăturile încetaseră aproape cu totul. Se 
mai auzea câte un foc întâmplător, iar un stol de 
porumbei a trecut pe deasupra lor bătând agitați 
din aripi. 

Nimeni nu îl văzuse pe Roger MacKenzie sau 
nu-l recunoscuse. Jamie a dat din cap şi şi-a şters 
cu mâneca ultimele picături de sudoare de pe faţă. 

— Ori s-a întors întreg, ori nu. Dar orice s-a 
întâmplat nu mai poate fi întors. Băieți, ați luptat 
cu vitejie — să mergem. 

Ux SACRIFICIU NECESAR 


În seara aceasta, morții au fost înhumați cu 
onoruri militare; iar trei proscrişi luaţi prizonieri 
au fost spânzurați în fața armatei. Acest lucru a 
dat mare satisfacție oamenilor și, în acel moment, 
a fost un sacrificiu necesar pentru a potoli 
nemulțumirea soldaţilor, care au insistat să se facă 
justiție în public imediat împotriva unora dintre 
nelegiuiții care au fost capturați în luptă, 
împotrivindu-se trupelor care înfruntaseră multe 
primejdii şi suferiseră pierderi de vieți omeneşti şi 
sânge. 


Jurnalul expediției împotriva insurgenților, 
Wm. Tryon 


Roger a tras cu putere de frânghia din jurul 
încheieturilor mâinilor, dar nu a reuşit decât să 
facă fibrele aspre de cânepă să-i pătrundă și mai 
adânc în carne. A simțit arsura de pe pielea roasă, 
dar şi o senzație de umezeală care l-a făcut să îşi 
dea seama că sângera, însă mâinile îi amortțiseră 
atât de mult, încât nu era sigur. Îşi simţea degetele 
ca nişte cârnaţi groși, pentru că pielea îi era 
întinsă. 

Zăcea în locul în care îl aruncaseră Buceleigh și 
amicii lui, legat de mâini şi de picioare, în umbra 
unui buştean căzut. Ud leoarcă după lupta din râu, 
ar fi tremurat de frig, dacă nu s-ar fi zbătut cu 
disperare să se elibereze. Însă acum, când sudoarea 
1 se scurgea pe gât şi obrajii îi ardeau, simţea că îi 
va exploda capul de furie şi de afluxul de sânge. 

Îi puseseră un căluș făcut din steagul de 
armistițiu, vârându-i cârpa atât de adânc în gură, 
încât fusese gata să se sufoce, şi pe deasupra îl 
legaseră cu propriul guler. Strămoșş sau nu, îl va 
sfârteca pe William Buccleigh MacKenzie, chiar 
dacă acesta va fi ultimul lucru pe care îl va face pe 
pământ. 

Din apropiere s-au auzit împușcături;, nu în 
rafale, ci pocnete slabe ca de floricele de porumb 
care se desfac. Aerul duhnea a fum de praf de 
puşcă şi, când şi când, ceva venea şuierând printre 
copaci ca un balaur, producând zgomote 
asurzitoare când rupea şi sfâşia crengile și 
frunzele. Ghiulele cu lanţ? Ghiulele? 

O ghiulea căzuse mai devreme pe malul râului, 
îngropându-se cu o explozie mică de noroi şi 
întrerupând lupta câteva momente. Unul dintre 
amicii lui Buccleigh scosese un răcnet şi, stropind 
în jur, fugise să se adăpostească între copaci, însă 
celălalt rămăsese, strângându-l şi lovindu-l cu 
pumnii pe Roger, nepăsător față de împușşcături şi 
de strigăte, până când Buccleigh reuşise să îl ţină 
pe Roger cu capul sub apă și îl dovedise. Încă 
simţea arsura apei de râu în sinusuri. 

Acum reuşise să se ridice în genunchi și stătea 
ca o omidă, dar nu îndrăznea să înalțe capul peste 
buştean de teamă să nu fie lovit de vreun glonţ 
rătăcit. Furia îi gonea atât de puternic prin vene, 
încât practic nu-l cuprinsese spaima nici când își 
dăduse seama că bătălia se purta în jurul lui, însă 
nu-şi pierduse cu totul minţile. 

În încercarea de a smulge bucata de pânză legată 
în jurul capului, şi-a frecat faţa apăsat de scoarţa 
sfărâmicioasă a bușteanului. A reușit; ciotul unei 
ramuri s-a prins de ea, apoi Roger şi-a mișcat 
capul brusc în sus, trăgând gulerul sub bărbie. 
Gemând de efort, a împins puţin într-o parte pânza 
făcută ghemotoc, care s-a agăţat de aceeaşi 
ramură, după care s-a tras înapoi, iar cârpa 


370 


îmbibată în salivă i-a ieșit din gât ca un şarpe din 
gura unui înghițitor de şerpi. 

S-a înecat ca reacție, simțind că fierea îi urcă în 
gât. A respirat precipitat, lacom de aer, iar 
stomacul i s-a mai liniştit. 

Grozav, acum putea respira în voie, dar ce să 
facă în continuare? Focurile de armă încă răsunau, 
şi Roger a auzit zgomote în stânga lui, semn că 
niște bărbaţi îşi croiau drum prin desișuri, fără să 
se sinchisească de obstacole. 

Cineva se apropia în goană; Roger s-a ascuns 
din nou după buştean, exact la vreme ca să nu fie 
strivit de corpul celui care a sărit peste el. Noul lui 
tovarăș s-a ridicat în patru labe, lipindu-se strâns 
de buștean, apoi şi-a dat seama de prezenţa lui. 

— Tu! 

Era bărbatul cu barbă neagră din tabăra lui 
Husband. S-a holbat la Roger şi fața i s-a 
împurpurat încet. Roger îi simţea mirosul, o 
duhoare de rânced, pătrunzătoare, trădându-i 
spaima şi furia. 

Bărbosul l-a prins de pieptul cămăşii şi l-a 
smucit, trăgându-l aproape. 

— Asta e din vina ta! Ticălosule! 

Cu mâinile și picioarele încă legate, Roger nu 
avea posibilitatea de a reacționa şi s-a tras înapoi, 
încercând să se elibereze. 

— Dă-mi drumul, netrebnicule! 

Bărbosul şi-a dat seama abia în acea chpă că 
Roger era legat şi, în uimirea lui, i-a dat drumul. 
Dezechilibrat, Roger a căzut în lateral, zgâriindu-și 
dureros fața când s-a frecat de scoarța aspră a 
buşteanului. Ochii holbaţi de uimire ai bărbosului 
s-au îngustat de bucurie. 

— Pentru Dumnezeu, ai fost capturat! Ce noroc 
pe mine! Cine te-a prins, prostule? 

— E al meu, s-a auzit o voce cu accent scoțian 
venind din spatele lui, anunțând revenirea lui 
William Buceleigh MacKenzie. Cum adică e din 
vina lui? Ce anume? 

— Asta! 

Bratul bărbosului a ţâşnit în față, arătând spre 
câmpul de bătălie din Jur, dar şi spre încleştarea 
care era pe sfârşite. Artileria își încetase tirul, dar 
din depărtare mai răzbăteau pocnete izolate de 
pușcă. 

— Nenorocitul ăsta de linguşitor a venit în 
tabără azi-dimineaţă, cerând să stea de vorbă cu 
Hermon Husband, și l-a luat să discute între patru 
ochi. Nu ştiu ce i-a spus, dar, când au terminat, 
Husband a ieşit, s-a urcat imediat pe cal, ne-a spus 
să plecăm acasă şi dus a fost! 

Bărbosul s-a uitat cu ură la Roger şi, smucindu-l 
de braţ, l-a plesnit cu putere. 

— Ce i-ai spus, căcăciosule? 

Fără a aştepta răspuns, s-a întors spre Bucceleigh, 
care se uita când la prizonierul lui, când la nou- 
venit, cu o expresie de profund interes care a făcut 
să-i apară o cută între sprâncenele blonde şi 
groase. 

— Dacă Hermon ar fi rămas alături de noi, 
poate c-am fi rezistat, a răcnit bărbosul. Dar când 
el a plecat, parcă ne-a luat pământul de sub 
picioare — nimeni n-a ştiut ce să facă şi nu mult 
după aia, uite-l şi pe Tryon că urlă la noi să ne 
predăm — şi sigur că nu aveam de gând să facem 
asta, dar nici nu eram pregătiți să luptăm... 

Surprinzând ochii lui Roger îndreptaţi spre el, 
glasul i s-a stins, pentru că s-a simțit ruşinat că 
Roger îl văzuse fugind cuprins de panică. 

Dincolo de buștean se lăsase o liniște deplină; 
focurile de arme încetaseră. Roger şi-a dat seama 
că bătălia nu doar se încheiase, ci fusese pierdută 
de Reglementatori. Ceea ce însemna că oamenii 
miliției vor apărea curând în număr mare peste tot. 
Ochii încă îi lăcrimau după lovitura primită, dar a 
clipit ca să şi-i limpezească şi s-a uitat cu asprime 
la bărbos. 

— l-am spus lui Husband ceea ce vă spun şi 
vouă, a început el, cu toată autoritatea de care era 

în stare, deși stătea întins şi legat pe pământ, ca o 
gâscă pregătită să fie sacrificată de Crăciun. 
Guvernatorul a vorbit cu toată seriozitatea. Vrea să 
pună capăt rebeliunii, iar după cum arată lucrurile, 
tocmai a reușit. Dacă vă pasă de pielea voastră, şi 
eu cred că da... 

Mârâind, bărbosul l-a prins pe Roger de umeri și 
a încercat să-l izbească cu capul de buştean. 

Roger s-a răsucit ca un tipar. S-a arcuit pe spate, 
scăpând din strânsoarea omului, apoi s-a zvârlit 
înainte şi l-a lovit cu capul în față, nimerindu-l în 
nas cu fruntea. A simțit scrâşnetul mulţumitor al 
osului şi al cartilajului, dar şi sângele fierbinte şi 
lipicios ţâşnind, şi s-a lăsat într-un cot pe spate, 
gâfâind după efortul depus. 

Nu îi dăduse nimănui un sărut ă la Glasgow” 
până atunci, dar i s-a părut ceva firesc. Simțea o 
durere puternică în încheietura mâinii, din cauza 
smuciturii, dar deja nu îi mai păsa de nimic. Voia 
doar ca Buccleigh să se apropie suficient pentru a 
primi aceeaşi lovitură. 

Buccleigh l-a măsurat cu un amestec de 
amuzament şi respect precaut. 

— A, ce talent avem aici! Trădător, hoț de 
neveste şi bătăuş mândru, totul într-un singur om, 
nu? 

Înecându-se cu sângele ce i se scurse în gură din 
nasul spart, bărbosul a vărsat, dar Roger nu i-a 
acordat nicio atenție. Vederea i se limpezise acum 
şi se uita fix la Buccleigh. Ştia care dintre cei doi 
reprezenta cea mai mare amenințare. 

— Un bărbat care e sigur de nevasta lui nu 
trebuie să-şi facă griji că i-ar putea-o fura cineva, a 
zis Roger, furia fiindu-i temperată vag de 
precauție. Sunt sigur de soția mea, şi nu am nevoie 
de a ta, amadain“. 

Buccleigh era bronzat şi destul de congestionat 
la față după luptă, dar, auzind aceste cuvinte, o 
nuanță mai intensă de roşu îi acoperi obrajii. 
Totuşi, şi-a păstrat cumpătul şi a zâmbit uşor. 

— A, eşti căsătorit? Pesemne că-ți neglijezi 
nevasta, dacă o adulmeci pe a mea. Ori te-a 
alungat din patul ei fiindcă nu ai satisfăcut-o cum 
se cuvine? 

Frânghia care-i rodea încheieturile i-a reamintit 
lui Roger că nu se afla în situația de a da o replică 
pe măsură. Cu un efort, a înghițit răspunsul jignitor 
care îi stătea pe limbă şi s-a abținut. A simțit un 
gust amar coborându-i spre stomac. 

— Dacă nu vrei ca soția ta să rămână văduvă, 
cred că ar fi timpul să pleci de aici, înţelegi? a zis 
Roger şi a făcut un semn cu capul spre partea de 
dincolo de buștean, unde, după momentele de 
linişte, începuseră să se audă voci îndepărtate. 
Bătălia s-a încheiat şi cauza voastră e pierdută. Nu 
ştiu dacă au de gând să ia prizonieri, dar... 

— Au luat câţiva. 

Vădit nehotărât, Buceleigh s-a încruntat la el. 
Roger și-a dat seama că nu existau multe soluții; 
Buccleigh trebuia să îl elibereze, să îl lase legat ori 
să îl ucidă. Oricare dintre primele două variante 
era acceptabilă. Cât despre a treia, dacă Buccleigh 
voia să-l ucidă, ar fi fost deja mort. 

— Ai face bine să pleci cât se mai poate, i-a 
sugerat Roger. Soţia ta sigur e îngrijorată. 

A fost o greşeală să amintească din nou de 
Morag. Faţa lui Buccleigh s-a întunecat, însă, 
înainte de a apuca să spună ceva, a fost întrerupt 
chiar de apariţia femeii, însoțită de bărbatul care îl 
ajutase mai devreme pe Buccleigh să îl lege pe 
Roger. 

— Will! Vai, Willie! Slavă Domnului că eşti 
teafăr! Ai păţit ceva? 

Morag, palidă şi îngrijorată, avea în braţe 
copilul, agăţat de gâtul ei ca un pui de maimuţă. În 
ciuda poverii, a întins mâna să-şi atingă soțul, ca 
să se asigure că era nevătămat. 

— Nu te agita, Morag, a răspuns Bucceleigh cu 
glas răgușit. N-am pățit nimic. 

Totuşi, a bătut-o uşor pe mână și a sărutat-o 
grijuliu pe frunte. 

Ignorând întâlnirea tandră, tovarășul lui l-a 
împuns pe Roger în coaste cu vârful încălțări. 

— Şi cu ăsta ce facem, Buck? 

Buccleigh a ezitat, uitând o clipă de soţie. 
Zărindu-l pe Roger întins pe pământ, Morag a scos 
un țipăt înfundat şi şi-a dus mâna la gură. 

— Ce-ai făcut, Willie? a exclamat ea. Dă-i 
drumul, pentru numele Fecioarei! 

— Nu vreau. E un trădător nenorocit. 

Buccleigh a strâns din buze, vădit nemulțumit că 
soția sa îl observase pe Roger. 

— Nu e, nu se poate! 

Strângându-și fiul la piept, Morag s-a aplecat să 
se uite la Roger şi s-a încruntat îngrijorată. Văzând 
în ce stare îi erau mâinile, a icnit şi s-a întors 
indignată spre soţul ei. 

— Will! Cum te porți astfel cu un om care le-a 
făcut atâta bine soţiei şi copilului tău? 

Pentru Dumnezeu, Morag, retrage-te! s-a gândit 
Roger, văzându-l pe Buccleigh încordându-și 
brusc pumnii. Omul era clar un nemernic gelos, iar 
faptul că se afla în tabăra învinşilor, după bătălia 
care tocmai se încheiase, nu-l calma deloc. 

— Pleacă de-aici, Morag, a zis Buccleigh, parcă 
repetând ca un ecou sentimentul lui Roger într-un 
limbaj mai puţin galant. Nu e locul potrivit să 
aduci copilul; du-te cu el de aici. 

Între timp, bărbosul îşi revenise întru câtva, 
astfel că a apărut lângă Buccleigh. S-a uitat cu ură 
la Roger, apăsându-și cu grijă mâinile peste nasul 
umflat. 

— Taie-i beregata, îţi zic, şi la revedere! 

Şi-a întărit părerea cu o lovitură de picior în 
coastele lui Roger, care s-a ghemuit ca un crevete. 

Morag a scos un răcnet fioros şi l-a lovit cu 
piciorul în ţurloi pe bărbos. 

— Dă-1 pace! 

Luat pe nepregătite, bărbosul a scos un strigăt şi 
s-a retras țopăind într-un picior. Celălalt tovarăș al 
lui Buccleigh părea să găsească totul mai degrabă 
amuzant, dar şi-a înfrânat râsul când Buccleigh s-a 
întors spre el, privindu-l furios. 

Morag se lăsase în genunchi, îşi scosese cuțitul 
mic de la brâu și, cu o mână, încerca să taie 
legăturile de la încheieturile lui Roger. Deşi îi 
aprecia bunele intenţii, Roger şi-a dorit ca ea să nu 
fi încercat să-i sară în ajutor. Era mult prea 
limpede că monstrul cu ochi verzi pusese stăpânire 
complet pe sufletul lui William  Buccleigh 
Mackenzie şi privea cu furie prin ochii lui ca 
smaraldul. 

Buccleigh şi-a prins soția de braţ şi a ridicat-o. 
Speriat, copilul a început să țipe. 

— Pleacă, Morag! s-a răstit Buceleigh. Du-te, 
du-te imediat de aici! 

— Da, pleacă! a intervenit bărbosul, fulgerând-o 
cu privirea. N-avem nevoie de ajutorul tău, muiere 
băgăreaţă ce ești! 

— Nu-i vorbi astfel soției mele! 

Răsucindu-se brusc pe călcâie, Buccleigh l-a 
lovit pe bărbos în stomac. Bărbatul a căzut greu în 
fund, deschizând şi închizând gura cu o uimire 
care stârnea râsul. Roger aproape că a simţit 
compasiune față de bărbos, căruia nu părea să îi 
meargă mai bine decât lui între cei doi Mackenzie. 

Celălalt prieten al lui Buccleigh, care asistase la 
schimbul de cuvinte cu fascinația cuiva care 
urmărește un meci echilibrat de tenis, a profitat de 
prilej pentru a intra în vorbă, intervenind în timp 
ce Morag încerca să potolească urletele copilului. 

— Buck, indiferent ce vrei să faci, fă-o repede şi 
șterge-o. 

Neliniștit, a făcut semn către râu. Judecând după 
zvonul de glasuri, câțiva bărbaţi veneau spre ei. Nu 
erau Reglementatori pe fugă; sunetele dovedeau 
hotărâre. Miliția, căutând să ia prizonieri. Roger 
spera sincer că așa era. 

— Da. 

Buccleigh a aruncat o privire spre direcția din 
care se apropiau zgomotele, apoi s-a întors spre 
soția lui. A prins-o de umeri, dar cu blândeţe. 

— Du-te, Morag! Vreau să fii în siguranţă. 

Ea a sesizat tonul lui rugător, şi expresia feţei i 
s-a îmblânzit. Cu toate acestea, şi-a mutat privirea 
de la soţul ei la Roger, care acum încerca să 
apeleze la telepatie, transmiţându-i gânduri cu o 
disperare crescândă. 

Pentru numele Domnului, pleacă, femeie, 
înainte de a face să fiu ucis! 

Morag s-a întors către soţul ei și a strâns 
hotărâtă din buze. 

— O să plec. Dar întâi jură-mi, William 
Buceleigh, că n-o să-i clinteşti niciun fir de păr 
acestui om! 

Buccleigh s-a holbat la ea şi a strâns pumnii, 
însă Morag, mică, dar cu un aer fioros, nu s-a lăsat 
intimidată. 

— Jură! a spus ea. Fiindcă, pe numele Fecioarei, 
nu voi mai împărți patul cu un ucigaş! 

Evident derutat, Buccleigh s-a uitat scurt la 
bărbosul posac, apoi la celălalt amic al lui, care se 
foia, mutându-și greutatea de pe un picior pe altul, 
ca un om care simte nevoia urgentă de a merge la 
toaletă. Grupul celor din de miliție se apropia. 
Buccleigh a coborât ochii spre chipul soției lui. 

— Bine, Morag, a rostit el cu glas răgușit şi a 
împins-o uşor. Acum, du-te! 

— Banu. 

Morag l-a apucat de mână, trăgând-o spre sânul 
ei. Micuţul Jemmy nu mai era speriat, se cuibărise 
pe umărul mamei, sugându-și zgomotos degetul 
mare. Morag a aşezat mâna tatălui pe capul 
băieţelului. 

— Will, jură pe capul copilului tău că n-o să-i 
faci rău şi nici nu vei pune să fie ucis. 

Roger a aplaudat în gând acel gest, dar s-a temut 
că ea împinsese lucrurile prea departe. Buccleigh a 

încremenit o clipă, apoi sângele i-a inundat din 
nou fața. Însă, după un moment încordat, a dat din 
cap, doar o dată. 

— Jur, a spus el încet şi şi-a lăsat mâna să cadă 
pe lângă corp. 

Morag s-a luminat la faţă şi, fără o vorbă, s-a 
întors şi a pornit să se îndepărteze în grabă, 
țtinându-și copilul strâns la piept. 

Roger a expirat aerul pe care îl reţinuse prea 
mult. Doamne, ce femeie! Spera din suflet ca ea și 
copilul să fie în siguranță — deși, dacă soțul ei 
căpățânos prefera să cadă în groapă şi să-şi rupă 
gâtul... 

William  Buccleigh tocmai se uita la el, 
îngustându-şi meditativ ochii verzi şi ignorând 
agitația crescândă a amicului său. 

— Hai, Buck! 

Omul a privit peste umăr, către râu. Strigătele 
puternice ce răsunau în diferite locuri arătau că 
membrii miliției cercetau terenul. 

— Nu mai e timp de pierdut, a spus el. Am auzit 
că Tryon vrea să-i spânzure pe prizonieri şi n-am 
de gând să ajung în ştreang! 

— Chiar aşa? a şoptit Buccleigh. 

S-a uitat insistent la Roger, iar acesta a avut o 
clipă impresia că ceva cunoscut se agita în adâncul 
fiinţei bărbatului. A simţit un fior de neliniște pe 
şira spinării. 

— Are dreptate, i-a spus lui Buccleigh, făcând 
un semn din cap către celălalt bărbat. Du-te. Nu te 
voi da în vileag — de dragul soției tale. 

Buccleigh a strâns din buze, gândindu-se. 

— Nu, a spus el în cele din urmă. Nu cred că vei 
face asta. Adică să mă denunţi. S-a aplecat şi a 
ridicat de pe pământ fostul steag de armistițiu, ud 
şi mânjit de ţărână. Du-te, Johnny. Ai grijă de 
Morag. Ne vedem mai târziu. 

— Bine, Buck, dar... 

— Du-te! N-o să păţesc nimic. 

Cu ochii țintă la Roger şi zâmbind slab, 
Buccleigh a vârât o mână în buzunar şi a scos o 
bucată mică de metal argintiu, care lucea vag. 
Şocat, Roger şi-a recunoscut insigna de miliție și 
literele „FC“ gravate grosolan, arse cu negru pe 
discul din cositor. 

Mişcând uşor insigna în palmă, Buccleigh s-a 
întors spre bărbos, care devenise brusc interesat de 
ceea ce se întâmpla. 

— Domnule, am o idee legată de amicul nostru 
comun, a spus el, făcând semn din cap spre Roger. 
Mă-nţelegi? 

Bărbosul s-a uitat la Roger, apoi la Mackenzie 
şi, treptat, sub nasul umflat şi înroşit i-a apărut un 
zâmbet. Fiorul de neliniște de pe spinarea lui 
Roger a devenit brusc o tresărire puternică de 
spaimă. 

— Ajutor! a răcnit el. Ajutor, miliția! Ajutor! 

S-a rostogolit, răsucindu-se ca să îi evite pe cei 
doi, dar bărbosul l-a prins de umeri şi l-a tras 
înapoi. De dincolo de copaci s-au auzit strigăte și 
tropăit de picioare, semn că oamenii începuseră să 
alerge. 

— Nu, domnule, a spus William Buccleigh, 
îngenunchind în faţa lui Roger. 

l-a prins falca într-o strânsoare de fier, 
curmându-i strigătele şi strângându-l de obraji 
pentru a-l sili să deschidă gura. 

— Acum sunt sigur că n-o să vorbeşti. 

Schiţând un zâmbet, i-a îndesat din nou cârpa 
umedă în gură şi i-a legat gulerul zdrenţuit în jurul 
capului. Apoi s-a ridicat în picioare, ținând insigna 
de miliţie strâns în mână. Când din tufișuri au 
apărut oameni, s-a întors spre ei și a fluturat un 
braţ în semn de salut. 

Ukmarea 

Întrucât la ora două şi jumătate inamicul s-a 
dispersat complet, iar armata a ajuns la opt 
kilometri de tabără, am socotit că este bine să nu 
pierdem timp, ci să ne intoarcem imediat la tabăra 
de la Alamance. Căruţe goale au fost aduse din 
tabără pentru a lua morţii și răniții armatei 
regaliste, precum şi câțiva rebeli răniţi, care au 
declarat că în acea zi ar fi fost trataţi nemilos şi 
nu au avut altă şansă decât să devină 
Reglementatori; au fost totuşi trataţi bine şi li s-au 
bandajat rănile. 


Jurnalul expediției împotriva insurgenților, 
Wm. Tryon 


Un glont de muschetă îi sfărâmase cotul lui 
David Wingate. Ghinion; dacă l-ar fi lovit cu trei 
centimetri mai sus, i-ar fi spart osul, dar acesta s-ar 
fi vindecat fără probleme. Îi deschisesem 
încheietura printr-o incizie semicirculară peste 
porțiunea lovită şi scosesem glonţul aplatizat şi 
câteva fragmente de os, însă cartilajul era foarte 
afectat, iar tendonul bicepsului fusese secționat 
complet; am văzut luciul argintiu al unui capăt 
ascuns adânc în carnea de un roșu-închis a 
mușchiului. 

Mi-am muşcat buza de jos gândindu-mă. Dacă 
lăsam lucrurile așa, brațul va rămâne invalid 
permanent — şi încă grav. Puteam să fixez tendonul 
retezat și să aduc capetele osului în capsula 
încheieturii, aliniindu-le bine, astfel că era posibil 
ca bărbatul să-şi poată folosi într-o oarecare 
măsură mâna. 

Am aruncat o privire în jurul taberei, care acum 
semăna cu un triaj de la serviciul de ambulanţă, 
presărat cu oameni, echipament şi bandaje pătate 
de sânge. Cei mai mulți se mişcau, slavă 
Domnului, chiar dacă nu făceau decât să blesteme 
şi să geamă. Un om era mort când l-au adus 
prietenii lui, zăcea mut la umbra unui copac, 
înfăşurat în pătura lui. 

Mai toate rănile pe care le văzusem se 
dovediseră uşoare, deşi doi bărbaţi fuseseră 
împuşcaţi în corp; nu puteam face nimic pentru ei, 
ci doar să îi țin la căldură şi să sper. Brianna îi 
controla o dată la câteva minute, căutând semne de 
şoc sau febră, asta când nu îşi făcea rondul pentru 
a administra apă cu miere celor care aveau răni 
mai uşoare. Era preferabil să fim ocupate, m-am 
gândit, iar ea se mişca permanent, deşi faţa ei arăta 
ca una dintre zorele sălbatice de pe lujerul cățărat 
pe un tufiş din spatele meu- albă şi ofilită, 
încordată după ororile acelei zile. 

Imediat după încheierea bătăliei, mă văzusem 
silită să amputez un picior. Era un bărbat din 
compania Mercer— care își instalase tabăra 
aproape de noi, dar nu avea medic -— lovit de o 
bucată de ghiulea, care îi smulsese jumătate din 
laba piciorului şi lăsase carnea din partea de jos a 
piciorului să atârne în fâşii de pe osul sfărâmat. 
Am crezut că Brianna va leşina când membrul 
amputat a căzut cu un bufnet pe pământ, la 
picioarele ei, iar ea crezuse acelaşi lucru, însă, 
printr-un miracol, a rămas dreaptă, sprijinind 
pacientul — care  leşinase, şi am mulţumit 
Domnului pentru asta— în timp ce cauterizam 
vasele de sânge și legam ciotul cu o grabă brutală. 

Jamie dispăruse; îşi adusese oamenii înapoi, mă 
strânsese tare în braţe şi mă sărutase feroce, apoi 
plecase cu frații Lindsay pentru a duce prizonierii 
la guvernator — și pentru a se interesa dacă existau 
veşti despre Roger. 

Uşurarea provocată de întoarcerea lui Jamie mi- 
a făcut inima să tresalte de bucurie, dar teama 
pentru Roger era o contragreutate care-mi atârna 
sub stern. Am reuşit să o ignor cât am lucrat. 
Pentru scurtă vreme, fusese bine că nu aveam vești 
şi m-am bucurat că realitatea imediată a triajului şi 
a tratamentului îmi oferea un refugiu față de 
imaginație. 

Nimic altceva nu părea urgent. Oamenii 
continuau să se întoarcă, iar Bree ridica privirea 
către fiecare cu speranță în ochi. Dacă vreunul 
dintre ei avea nevoie de mine, ea mă chema. În 
regulă, am hotărât eu. Aveam timp, aşa că voi 
încerca. Erau puţine de pierdut, dar suferințele 
îndurate de domnul Wingate aveau să fie mari și 
trebuia să-l întreb dacă era dispus la așa ceva. 

Era palid precum ceara şi transpira, dar stătea 
drept. A dat din cap drept încuviinţare, şi i-am 
întins din nou sticla cu whisky; a dus-o la gură cu 
mâna teafără ca şi cum ar fi conţinut elixirul vieții. 
Am chemat un bărbat să îi ţină braţul nemișcat cât 
lucram şi, cu rapiditate, am incizat pielea puţin 
deasupra îndoiturii cotului într-un „IL“ răsturnat, 
expunând capătul inferior al bicepsului şi creând 
astfel mai mult loc pentru acces. Am început să 
sondez cu cea mai lungă pensă pe care o aveam, 
scoțând şuviţa dură şi argintie a tendonului retezat, 
trăgându-l în jos cât de mult s-a putut, până când 
am găsit un punct rezistent, în care îl puteam 
străpunge cu o sutură, și m-am apucat să lucrez 
pentru a uni capetele retezate. 

Am pierdut contactul cu tot ce exista în jurul 
meu, toată atenția îmi era concentrată asupra a 
ceea ce aveam sub ochi. Eram vag conştientă de 
acel pic! pic! pic! făcut de stropii care cădea pe 
pământ, la picioarele mele, dar nu-mi dădeam 
seama dacă era vorba de sudoarea care curgea de 
pe braţele şi faţa mea, de sângele pacientului sau şi 
de una, şi de alta. Mi-ar fi fost de mare folos 
mâinile unei asistente instruite, dar, cum nu aveam 
aşa ceva la dispoziţie, trebuia să mă descurc 
singură. Aveam însă un ac chirurgical și suturi 
subțiri din aţă de mătase fiartă; cusăturile apăreau 
mici şi curate, un zigzag simplu, de culoare 
neagră, care marca o fixare rezistentă a țesutului 
alunecos şi lucios. În mod normal, ar fi trebuit să 
folosesc suturi din catgut pentru operaţii de acest 
fel, deoarece acelea s-ar fi dizolvat şi ar fi fost 

absorbite de organism. Însă tendoanele se 
vindecau atât de lent— sau chiar deloc — încât nu 
puteam risca asta. Cusăturile cu fir de mătase vor 
rămâne permanent acolo, şi m-am rugat Cerului ca 
ele să nu creeze probleme. 

Când partea dificilă s-a încheiat, timpul a 
început să curgă din nou. Am putut să îi vorbesc 
lui David, care rezistase cu eroism la operație; a 
dat din cap și a făcut un efort neconvingător de a 
zâmbi când i-am spus că am terminat, deşi avea 
dinţii încleştați şi obrajii uzi de lacrimi. A răcnit 
când i-am spălat rănile cu alcool diluat— așa 
făceau toți răniții; nu se puteau abține, bieţii de ei — 
însă apoi s-a înmuiat, tremurând, în vreme ce eu 
am cusut inciziile chirurgicale şi i-am bandajat 
rănile. 

Însă asta nu cerea mare pricepere; acum atenția 
îmi era împărțită şi, treptat, mi-am dat seama că, în 
spatele meu, câțiva bărbaţi discutau despre bătălia 
abia încheiată şi îl lăudau pe guvernatorul Tryon. 

— Deci ai văzut şi tu? a întrebat unul dintre ei 
înfocat. Chiar a făcut ce se spune? 

— Să fiu căsăpit și prăjit pentru masa de 
dimineaţă dacă nu-i aşa, a răspuns sentențios 
camaradul lui. L-am văzut cu ochii mei, zău. A 
venit călare până la o sută de metri de porcii ăia şi 
le-a ordonat direct să se predea. Ei n-au răspuns 
preț de vreun minut, ci doar se uitau unul la altul 
ca să vadă cine va vorbi primul, iar după aia 
cineva a strigat că nu. La naiba, nu se vor preda 
nicicum. Și-atunci guvernatorul s-a încruntat, gata 
să bage spaima și într-un nor de furtună, s-a săltat 
în scări, a ridicat sabia, a coborât-o şi a strigat: 
„Trageti în ei!“ 

— Şi ei au tras imediat? 

— Nu, n-am făcut-o, a intervenit altă voce, mai 
educată şi destul de reținută ca ton. Ne găseşti vreo 
vină? Cei patruzeci de șilingi pentru că ne-am 
alăturat miliției sunt un lucru, dar să tragi cu 
sânge-rece în oameni pe care îi cunoşti e altul. M- 

am uitat dincolo şi pe cine credeţi că am văzut? Pe 
vărul soției mele, care îmi zâmbea! Uite, n-aş 
spune că ticălosul acela ne-ar fi prea drag mie sau 
familiei mele, dar cum ar fi fost să mă întorc acasă 
şi să-i spun lui Sally a mea că tocmai l-am găurit 
pe vărul ei Millard? 

— Mai bine decât să-ţi fi făcut vărul Millard 
serviciul ăsta, a replicat primul, cu un zâmbet pe 
care l-am simţit, iar al treilea om a râs. 

— Adevărat, a spus el. Dar noi n-am aşteptat să 
vedem dacă se va ajunge la asta. Guvernatorul s-a 
făcut roşu la faţă ca un curcan când oamenii de 
acolo au şovăit. S-a ridicat din nou în scări, cu 
sabia înălţată deasupra capului, s-a uitat urât în jur 
la noi toţi și a răcnit: „Trageti, fir-ați să fiți! Trageți 
în ei sau în mine!“ 

Naratorul a dovedit mult entuziasm în retrăirea 
acelui episod, iar publicul a scos un murmur de 
admirație. 

— Ăsta da soldat adevărat! a comentat unul 
dintre ei, exprimare care a fost primită cu un 
murmur de aprobare. 

— Aşa că am tras, a continuat naratorul, cu o 
uşoară reţinere. După ce-am început, n-a ţinut 
mult. Vărul Millard e iute de picior, din câte-am 
văzut, pentru că a rupt-o imediat la fugă. Ticălosul 
a scăpat nevătămat. 

S-au auzit alte râsete, iar eu, zâmbind, l-am 
bătut uşor pe umăr pe David. Şi el asculta, discuția 
oamenilor fiind o bine-venită distragere a atenţiei. 

— Nwy, dom'le, a spus altul pe un ton 
aprobator. Cred că Tryon vrea să fie sigur de 
victorie de data asta. Am auzit că o să-i spânzure 
pe capii Reglementării pe câmp. 

— Ce-o să facă? 

Cu bandajul încă în mână, m-am răsucit spre ei. 

— Da, doamnă, a răspuns un bărbat, trăgându-se 
stângaci de borul pălăniei. Aşa mi-a zis un om din 
brigada lui Lillington; a şi plecat să vadă distracţia. 


384 


— Distracţie, a murmurat altul, făcându-și 
cruce. 

— Păcat ar fi să-l spânzure pe quaker, şi-a dat 
cu părerea un bărbat cu fața umbrită. Bătrânul 
Husband e o adevărată teroare cu pamfletele lui, 
dar ticălos nu-i. Şi nici James Hunter sau Ninian 
Hamilton. 

— Poate-l vor spânzura pe vărul Millard, a 
sugerat altul, zâmbind şi împungându-şi vecinul cu 
cotul. Atunci o să scapi de el, și nevasta ta o să dea 
vina pe guvernator. 

Replica a fost urmată de un cor de râsete, dar 
tonul lor a rămas reţinut. M-am întors la treaba 
mea, concentrându-mă din răsputeri pentru a-mi 
şterge din minte imaginea a ceea ce se petrecea în 
acele momente pe câmpul de luptă. 

Războiul era suficient de neplăcut, chiar când se 
dovedea necesar. Răzbunarea cu sânge-rece a 
învingătorului se situa pe un plan secund. Şi totuși, 
din punctul de vedere al lui Tryon, și acest lucru 
putea fi necesar. Fusese o bătălie atât scurtă, cât şi 
relativ neînsemnată în privința pierderilor. Aveam 
în grijă doar vreo douăzeci de oameni şi văzusem 
un singur mort. Probabil că mai existau şi alți, 
desigur, însă din comentariile oamenilor din 
apropierea mea, rezulta că totul fusese o vânătoare 
dezordonată, dar nu un măcel, deoarece membrii 
miliției nu se arătaseră prea entuziasmați de ideea 
de a-şi căsăpi semenii, veri ori nu. 

Asta însemna că cei mai mulți dintre oamenii 
Reglementării supraviețuiseră şi erau nevătămaţi. 
Am presupus că guvernatorul simţea probabil că se 
impunea un gest drastic, pentru a pecetlui victoria, 
a-i intimida pe supraviețuitori și a înăbuşi o dată 
pentru totdeauna  flăcăruia acestei mişcări 
primejdioase care mocnise prea multă vreme. 

S-a produs agitație şi am auzit tropot de copite. 
Am ridicat ochii — lângă mine, Bree a tresărit şi s-a 
încordat — şi l-am văzut pe Jamie întorcându-se, 
călărind împreună cu Murdo Lindsay. Au coborât 

amândoi, și Jamie l-a trimis pe Murdo să se ocupe 
de Gideon, apoi a venit imediat la mine. 

Judecând după expresia lui de îngrijorare, mi- 
am dat seama că nu primise nicio veste despre 
Roger; s-a uitat la mine și a văzut pe fața mea 
răspunsul la aceeași întrebare. Şi-a coborât umerii 
descurajat, apoi s-a îndreptat de spate. 

— Mă duc să cercetez câmpul de luptă, mi-a 
spus el încet. Am trimis deja vorbă prin toate 
companiile. Dacă va fi adus undeva, cineva ne va 
da de ştire. 

— Vin cu tine. 

Brianna își scotea deja şorțul murdar și îl făcea 
ghemotoc. 

Jamie i-a aruncat o privire, apoi a încuviințat din 
cap. 

— Da, fata mea, sigur. Doar o clipă, să-l chem 
pe micuțul Josh s-o ajute pe mama ta. 

— Eu o să... o să pregătesc caii. 

Mişcările îi erau repezi şi bruște, lipsite de 
obişnuita ei grație atletică, și a scăpat din mână 
sticla cu apă, bâjbâind de câteva ori până să 
reuşească să o ridice. I-am luat-o înainte de a o 
scăpa din nou şi am strâns-o tare de mână. 

Un colţ al gurii îi tremura când s-a uitat la mine; 
mi s-a părut că încerca de fapt să-mi zâmbească. 

— O să fie bine, a spus ea. O să-l găsim. 

— Sigur, am zis şi i-am eliberat mâna. Ştiu că 
aşa va fi. 

Am urmărind-o traversând grăbită luminișul, 
tnându-şi fustele ridicate, şi am simțit 
contragreutatea  spaimei  desprinzându-se şi 
prăbuşindu-se ca un bolovan în pântecul meu. 

E ii ORDINELOR 


Roger s-a trezit lent, simțind o durere care pulsa 
în el şi având un presentiment înspăimântător. Nu 
avea habar unde se afla ori cum ajunsese acolo. 

Dar a auzit voci, multe voci, unele vorbind dincolo 
de nivelul înţelegerii, unele cântând ca harpule, pe 
tonuri discordante şi sfredelitoare. O clipă, a simţit 
că vocile erau în capul lui. Le-a putut vedea, mici 
lucruri cafenii, cu aripi pieloase şi dinţi ascuţiţi, 
izbindu-se una de alta în paroxisticele întreruperi 
ale bombelor de lumină ce-i explodau înapoia 
pleoapelor. 

A simţit dunga de-a lungul căreia capul lui sigur 
plesnise din cauza presiunii, o dâră arzătoare în 
creştet. Şi-a dorit să apară cineva care să 1-0 
desfacă, pentru a elibera toate acele voci 
zburătoare şi gălăgia pe care o stârneau, să îi lase 
țeasta goală ca un vas din os lucios. 

Nu avea impresia că deschisese cu adevărat 
ochii şi a privit amorțit vreme de câteva clipe, 
socotind că scena pe care o vedea făcea parte din 
confuzia din capul lui. Oamenii fojgăiau în faţa lui 
într-un ocean de culori, nuanţe de albastru, roșu și 
galben, care se învârtejeau, amestecându-se cu 
nuanţe de verde şi de cafeniu. 

Un defect de vedere îl văduvea de perspectivă și 
îl făcea să vadă totul în fragmente — un ciorchine 
îndepărtat de capete care pluteau ca un ciucure de 
baloane păroase, un braț în mișcare la capătul 
căruia se ridica un stindard sângeriu, părând a fi 
separat de corp. Câteva perechi de picioare care 
trebuiau să fie aproape... oare stătea pe pământ? 
Da. O muscă 1-a trecut bâzâind pe lângă o ureche 
şi 1 s-a aşezat pe buza de sus, iar el s-a mișcat din 
reflex pentru a o alunga, dar și-a dat seama că era 
chiar treaz — şi încă legat. 

Mâinile îi amorțiseră dincolo de orice senzație 
de durere, însă suferința vibra acum prin muşchii 
încordați ai braţelor şi ai umerilor. Şi-a scuturat 
capul pentru a-şi limpezi mintea, iar asta a fost o 
greșeală îngrozitoare. O durere orbitoare i-a 
săgetat capul, făcându-l să lăcrimeze. 

A clipit apăsat şi a inspirat adânc, dorindu-și să 
prindă un crâmpei din realitate, ca să redevină el 

însuşi. Concentrează-te, s-a gândit el. Rezistă. 
Vocile cântătoare se stinseseră, lăsându-i doar un 
țiuit slab în urechi. Însă celelalte voci tot se 
auzeau, iar acum şi-a dat seama că sunetele erau 
reale, pentru că a reuşit să prindă câte un cuvânt ici 
şi acolo şi să-l fixeze, chiar dacă acesta părea să 
stârnească ecouri, pentru a-i examina înţelesul. 

— Exemplu. 

— Guvernator. 

— Frânghie. 

— Urină. 

— Tocană. 

— Picior. 

— Spânzurat. 

— Hillsborough. 

— Apă. 

— Apă. 

Acest cuvânt avea înţeles. Ştia de apă. Voia apă; 
o voia cu ardoare. Avea gâtlejul uscat şi îşi simţea 
gura parcă astupată cu... dar era astupată cu ceva; 
s-a înecat în momentul în care şi-a mișcat limba 
într-o încercare mecanică de a înghiţi. 

— Guvernator. 

Cuvântul repetat, rostit chiar deasupra lui, l-a 
făcut să ridice privirea. Şi-a îndreptat vederea 
neclară asupra unei fețe. Slabă, negricioasă, 
încruntată, exprimând o hotătâre feroce. 

— Eşti sigur? a spus omul, iar Roger s-a întrebat 
ca prin vis: Sigur de ce? 

El nu era sigur de nimic, în afară de faptul că se 
simţea cumplit. 

— Da, domnule, a răspuns altcineva, şi Roger a 
văzut altă faţă apărând, parcă plutind, alături de 
prima. L-am văzut în tabăra lui Hermon Husband, 
discutând cu el. Întrebaţi-i şi pe prizonieri, 
domnule — tot asta vă vor spune. 

Primul om a dat din cap. S-a întors într-o parte 
şi s-a uitat în sus, adresându-se cuiva mai înalt. 
Roger a ridicat privirea, căutând, şi a tresărit cu 

exclamaţie înfundată când a văzut nişte ochi verzi 
privindu-l nepăsător. 

— E James MacQuiston, a spus bărbatul cu ochi 
verzi, dând din cap în semn de confirmare. Din 
Hudgin's Ferry. 

— L-ai văzut în timpul bătăliei? 

Primul bărbat a ajuns cu totul în câmpul vizual 
al lui Roger, un om cu înfăţişare milităroasă, spre 
patruzeci de ani, îmbrăcat în uniformă. Apoi 
altceva i-a apărut apoi în minte- James 
MacQuiston. Auzise de el... ce...? 

— A ucis un om din compania mea, a zis furios 
bărbatul cu ochi verzi. L-a omorât cu sânge-rece în 
timp ce el zăcea rănit la pământ. 

Guvernatorul —- acela trebuia să fie 
guvernatorul... Tryon! Acela era numele lui. 
Guvernatorul tocmai dădea aprobator din cap, 
încruntându-se. 

— Atunci, luaţi-l şi pe el, a spus guvernatorul şi 
s-a întors. Trei sunt de ajuns. 

Roger s-a simţit prins de braţe și ridicat în 
picioare, sprijinit un moment, apoi tras. S-a 
împleticit, pe jumătate dezechilibrat, şi s-a trezit 
aproape păşind, cu greutatea susținută de doi 
bărbați în uniforme. A încercat să se smulgă din 
strânsoarea lor, dorind să se întoarcă şi să-l 
găsească pe bărbatul cu ochi verzi — la naiba, care 
era numele lui? —, însă ei l-au întors, silindu-l să se 
îndrepte chinuitor spre o mică ridicătură, pe 
culmea căreia se înălța un stejar alb uriaş. 

Ridicătura era înconjurată de un ocean de 
oameni, dar aceştia s-au retras, făcându-le loc lui 
Roger şi escortei lui. Presentimentul a revenit, o 
senzaţie ca aceea provocată de forfota unor furnici 
sub pojghiţa creierului. 

MacQuiston, s-a gândit el, numele devenindu-i 
brusc clar în minte. James  MacQuiston. 
MacQuiston era un conducător neînsemnat al 
Reglementării, un instigator din Hudgin's Ferry, 

ale cărui cuvântări şi denunțuri amenințătoare 
fuseseră publicate în ziarul Gazette; doar le citise. 

De ce dracu’ făcuse omul cu ochi verzi- 
Buccleigh? Buccleigh era. Senzaţia de ușurare 
simțită la amintirea numelui a fost urmată 
instantaneu de şoc în momentul în care şi-a dat 
seama că Buccleigh fusese acela care spusese că el 
era MacQuiston. De ce...? 

Nu a mai apucat să-și formuleze întrebarea, 
pentru că rândurile oamenilor s-au despărțit în faţa 
lui şi a văzut cau sub copac, laţurile ştreangurilor 
atârnând, legate de crengi, deasupra șeilor goale. 


Soldaţii au ţinut can de căpăstru în timp ce 
bărbații au fost urcați în şa. Câteva frunze i-au 
mângâiat un obraz; în păr i s-au prins rămurele; a 
aplecat capul, întorcându-l instinctiv pentru a-şi 
feri ochii. 

Undeva dincolo de luminiş, a zărit silueta unei 
femei, pe jumătate ascunsă de mulțime; neclară, 
dar având conturul inimitabil al unui copil în 
braţele ei, o Fecioară mică şi brunetă. Imaginea l-a 
făcut să se îndrepte de spate, simțind o tresărire în 
piept şi în pântec, când imaginea lui Bree cu 
Jemmy în braţe a apărut arzătoare în mintea lui. 

Cu spatele arcuit, s-a aruncat într-o parte, a 
simțit că alunecă din şa, dar nu se putea sluji de 
mâini ca să se salveze. A fost prins de nişte 
oameni, care l-au împins înapoi, iar unul l-a plesnit 
puternic peste faţă. A scuturat din cap şi a lăcrimat 
de durere, iar prin pânza de lacrimi a văzut-o pe 
Fecioara brunetă punând copilul în braţele cuiva, 
ridicându-și fustele şi alergând spre el ca şi cum ar 
fi fost urmărită de diavoli. 

Ceva i-a căzut pe piept, greu şi alunecos ca un 
şarpe. Fibrele aspre de cânepă i-au atins gâtul, s-au 
strâns în jurul lui, iar el a urlat pe sub căluş. 

S-a zbătut fără să se gândească la ce va urma 
sau ce va fi, mânat de disperarea instinctului de 
supraviețuire. Fără să ia în seamă încheieturile 

însângerate şi durerile cumplite din mușchi, cu 
coapsele strânse atât de tare pe coastele calului, 
încât acesta a tresărit sub el în semn de protest, a 
tras de legături cu o forţă mai presus de ceea ce îşi 
închipuise că ar fi în stare vreodată. 

Dincolo de luminiș, copilul începuse să plângă 
după mama lui. Mulțimea amuţise, astfel că 
tipetele copilului răsunau şi mai puternic. Soldatul 
cu faţa întunecată stătea pe calul său, cu braţul 
ridicat, ținând sabia în aer. A părut să spună ceva, 
dar Roger nu a auzit nimic din cauza mugetului 
sângelui în urechi. 

Oasele mâinilor i-au plesnit şi o dâră de căldură 
lichidă 1 s-a scurs grăbită în josul unui braţ când un 
muşchi s-a rupt. Sabia a căzut, azvârlind o 
explozie de lumină din lamă. Fesele lui au alunecat 
înapoi, peste crupa calului, iar picioarele i-au 
rămas atârnate, neputincioase, şi greutatea lui s-a 
prăbuşit liberă într-o cădere care 1-a golit stomacul. 

O smucitură cumplită... 

Apoi s-a rotit, sufocându-se, zbătându-se să 
găsească aer, iar degetele i s-au crispat, unghiile 
sfâşiind frânghia îngropată adânc în carne. Își 
eliberase brațele, dar era prea târziu, pentru că nu 
şi le mai simţea, nu le putea mișca. Degetele i-au 
alunecat în jos pe fibrele răsucite, inutile, amorțite 
şi nesimţitoare ca lemnul. 

A rămas atârnat, zbătându-se, şi a auzit vuietul 
îndepărtat al mulțimii. A dat din picioare lovind în 
aer, zeâriindu-şi gâtul cu mâinile. Cu pieptul 
încordat şi spatele arcuit, a văzut negru înaintea 
ochilor şi mici fulgere lcărind în colțurile ochilor. 
A întins braţele spre Dumnezeu, dar nu a auzit 
nicio rugăminte de îndurare în străfundurile fiinţei 
lui, ci doar un țipăt de nu! care i-a rezonat în oase. 

Apoi impulsul îndărătnic l-a părăsit şi şi-a simțit 
corpul întinzându-se şi eliberându-se, căutând și 
dorind să atingă pământul. O adiere răcoroasă l-a 
îmbrățișat şi a simţit căldura liniştitoare a corpului 
care se golea. Înapoia ochilor i-a apărut fulgerător 

o lumină orbitoare şi nu a mai auzit nimic decât 
explozia inimii şi tipetele îndepărtate ale unui 
copil rămas orfan. 

O URGENȚĂ ÎNFIORĂTOARE 


Jamie şi Bree erau pe punctul de a pleca. Cum 
erau murdari de fum și de sânge și obosiţi, câțiva 
oameni s-au oferit să se alăture echipei de căutare, 
ceea ce a făcut-o pe Bree să-şi muşte buzele şi să 
mulțumească din cap. Ştiam că le era 
recunoscătoare celor care se ofereau să o ajute, 
însă am văzut-o înroşindu-se la față, pierzându-și 
răbdarea cât timp oamenii şi-au curăţat armele, şi- 
au umplut bidonașele cu apă şi au găsit încălțănile 
lepădate. 

„Micuţul Josh“ se arătase uşor îngrijorat de 
noua lui sarcină de asistent de medic, însă, la urma 
urmelor, era grăjdar, astfel că se obişnuise să 
îngrijească rămle cailor. Singura deosebire, i-am 
spus cu — ceea ce l-a făcut să zâmbească —, era că 
pacienţii umani îi puteau spune ce îi doare. 

Mă oprisem să mă spăl pe mâini înainte de a 
pune nişte copci la o plagă scalpată, când mi-am 
dat seama că la marginea pajiştii din spatele meu 
se produsese agitație. Auzind şi el acelaşi lucru, 
Jamie a întors capul, apoi a traversat luminișul 
grăbit, ridicând din sprâncene. 

— Ce s-a întâmplat? 

M-am întors să văd despre ce era vorba şi am 
zărit o femeie tânără, într-o stare îngrozitoare, 
îndreptându-se într-un suflet spre noi. Era firavă și 
șchiopăta rău — își pierduse un pantof pe undeva —, 
dar continua să alerge, sprijinită dintr-o parte de 
Murdo Lindsay, care părea să discute în 
contradictoriu cu ea. 

— Fraser! am auzit-o spunând printre gâfâieli. 
Fraser! 

S-a desprins de Munro şi şi-a croit drum printre 
oamenii care așteptau, uitându-se cercetător la 
chipurile prin dreptul cărora trecea, căutând ceva. 
Părul ei castaniu era încâlcit şi plin de frunze, iar 
faţa îi era zgâriată şi plină de sânge. 

— James... Fraser... trebuie să... eşti...? 

Abia răsufla, pieptul îi tresălta nebunește, iar 
faţa îi era atât de roşie, încât am crezut că va face 
apoplexie pe loc. 

Jamie a păşit înainte şi a luat-o de braţ. 

— Eu sunt Jamie Fraser, fato, a spus el. Cu mine 
vrei să vorbeşti? 

Gâfâind, ea a dat din cap, dar nu mai avea suflu 
să vorbească. I-am turnat grăbită o cană cu apă și 
i-am întins-0, însă ea a scuturat violent din cap, 
fluturându-și braţele şi făcând semne nebunești 
către râu. 

— Ro... ger, a reușit ea să articuleze, trăgând 
aer în piept ca un pește scos pe uscat. Roger. 
MackKen... zie. 

Până să apuce să rostească ultima silabă, 
Brianna a ajuns lângă ea. 

— Unde e? E rănit? 

A prins-o pe femeie de braţ, atât ca s-o silească 
să-i răspundă, cât şi pentru a o sprijini. 

Tânăra a dat din cap în sus şi în jos şi a reuşit să 
spună şuierat: 

— Spânzură... ei... ei îl spânzură! Guverna... 
torul! 

Brianna i-a dat drumul și a alergat spre cai. 
Jamie era deja acolo, dezlegând frâiele cu aceeaşi 
încordare pe care o dovedise când începuse lupta. 
Fără nicio vorbă, s-a aplecat, a făcut mâinile căuș, 
iar Brianna a pus piciorul pe ele şi s-a aruncat în 
şa, îndemnând calul s-o ia din loc înainte ca Jamie 
să ajungă la al lui. Gideon a prins-o din urmă în 
câteva clipe şi ambii cai au dispărut între sălcii, ca 
şi cum ar fi fost înghițiți de ele. 

Am spus ceva în surdină, fără să-mi dau seama 
dacă rostisem un blestem ori o rugăciune. Am lăsat 


393 


acul şi suturile în mâinile lui Josh, care a rămas ca 
trăsnit, am ridicat sacul în care aveam trusa de 
urgenţă şi am alergat spre calul meu, lăsând femeia 
cu păr castaniu prăbuşită în iarbă, vărsând după 
atâta efort. 


I-am ajuns din urmă după câteva momente. Nu 
ştiam precis unde organizase Tryon tribunalul 
improvizat, astfel că am pierdut clipe preţioase, 
deoarece Jamie s-a văzut silit să se oprească mereu 
şi să se aplece din şa pentru a cere lămuriri, 
acestea fiind de multe ori neclare şi contradictorii. 
Bree era închisă în sine, tremurând ca o săgeată 
prinsă în arc, pregătită să zboare, dar neștiind 
încotro. 

Am încercat să mă pregătesc sufletește pentru 
orice, inclusiv pentru ce era mai rău. Nu aveam 
habar ce măsuri stabilise Tryon ori cât timp va 
trece între condamnare şi execuţie. Nu prea mult, 
am socotit eu. Îl cunoșteam pe Tryon de suficientă 
vreme ca să îmi dau seama că acționa rațional, dar 
şi rapid -— şi el ştia că, dacă trebuia să recurgă la 
asemenea pedepse, era preferabil ca ele să fie 
executate fără întârziere. 

Cât priveşte motivele... imaginația nu mă ajuta 
nicidecum. Nu puteam decât să sper că femeia se 
înşelase, că îl confundase pe Roger cu altcineva. Și 
totuşi, nu credeam asta, nici eu şi nici Brianna, 
care şi-a îndemnat calul printr-o porțiune 
mlăștinoasă cu o ardoare care mi-a sugerat că ar fi 
preferat să sară de pe cal ca să-l tragă cu forța din 
noroi. 

Lumina după-amiezii se stingea şi ne-au 
înconjurat nori de țânțari, dar Jamie nu a făcut 
nicio mişcare pentru a-i alunga. Avea umerii parcă 
dăltuiți din piatră, încordați pentru a suporta 
povara veștii. La fel ca şi temerile mele, asta îmi 
spunea că Roger murise. 

Gândul bătea în mine ca un ciocan mic și 
ascuţit, genul de ciocan destinat să spargă roci. 

Deocamdată, simţeam doar şocurile mărunte şi 
repetitive ale unei pierderi imaginare şi, de fiecare 
dată, mă uitam la fața albă a Briannei, mă 
gândeam la micul Jemmy rămas orfan, auzeam 
ecoul vocii groase şi plăcute a lui Roger, râzând în 
depărtare, cântând prin inima mea. Nu am încercat 
să alung acest gând despre bătăile de ciocan; nu 
avea niciun rost. Şi nu voi ceda cu adevărat, ştiam 
asta, decât după ce îi voi vedea cadavrul. 

Chiar şi atunci, ruptura avea să fie lăuntrică. 
Brianna va avea nevoie de mine. Jamie va rămâne 
ca o stâncă alături de ea, va face tot ce trebuie 
făcut, însă mai târziu şi el va avea nevoie de mine. 
Nimeni nu îl putea absolvi de sentimentul de 
vinovăţie pe care ştiam că îl avea, dar măcar îi 
puteam fi confesor şi intermediar între el şi 
Brianna. Starea mea de doliu putea aştepta — chiar 
multă vreme, am sperat. 

Terenul s-a deschis, devenind plat, către 
marginea unei pajiști întinse, şi Jamie l-a lovit în 
coaste pe Gideon ca să pornească la galop, iar 
ceilalți cai s-au luat după el. Umbrele noastre 
zburau ca nişte lilieci peste iarbă, iar tropotul 
cailor noştri se pierdea în vacarmul unei mulțimi 
de oameni care umplea câmpul. 

Pe o ridicătură de la capătul îndepărtat al 
pajiştii, se înălța un stejar alb uriaș, ale cărui 
frunze primăvăratice străluceau în soarele care 
cobora spre asfințit. Calul meu s-a mișcat brusc, 
ocolind un grup de bărbaţi, și atunci le-am văzut, 
trei siluete ca nişte bețe, atârnând frânte în umbra 
adâncă a copacului. Ciocanul a dat o lovitură 
finală, iar inima mea s-a sfărâmat precum gheaţa. 

Prea târziu. 


Fusese o execuţie nereuşită. În absenţa unor 
trupe regulate, Tryon nu avusese pe nimeni la 
dispoziţie care să posede priceperea înfiorătoare — 
şi necesară-— a unui călău. Cei trei condamnaţi 
fuseseră așezați pe cai, ştreangurile din jurul 

gâturilor lor fuseseră trecute peste crengile de 
deasupra capului, apoi, la semnal, caii fuseseră 
goniti de sub ei, lăsându-i atârnaţi și legănându-se. 

Doar unul dintre ei fusese destul de norocos să 
moară după ce 1 se frânsese gâtul. Am văzut 
unghiul ascuţit în care stătea capul, moliciunea 
membrelor legate. Nu era Roger. 

Ceilalţi doi fuseseră strangulați, dar încet. 
Corpurile lor erau răsucite, susținute de legături în 
posturile finale ale zbaterii lor. Un bărbat- un 
cadavru -— tocmai era coborât în timp ce mă 
apropiam călare, şi a fost cărat pe braţele fratelui 
lui, care a trecut pe lângă mine. Nu am putut să le 
disting fețele, fiecare  schimonosită, fiecare 
întunecată de agonia proprie. Folosiseră frânghia 
pe care o avuseseră la îndemână; era nouă, 
neîntinsă. Degetele picioarelor lui Roger atingeau 
pământul; el fusese cel mai înalt dintre cei trei. Îşi 
eliberase mâinile; reușise să își strecoare degetele 
unei mâini pe sub frânghie. Degetele îi erau 
aproape învinețite, semn că circulația sângelui se 
întrerupsese. Nu am fost în stare să mă uit imediat 
la faţa lui. Însă m-am uitat la Brianna. Era palidă şi 
împietrită, cu fiecare os şi tendon rigid. 

Faţa lui Jamie arăta la fel, însă dacă ochii 
Briannei erau lipsiţi de expresie din cauza șocului, 
ai lui Jamie ardeau, ca nişte găuri înnegrite de foc 
în oasele craniului. A rămas un moment nemișcat 
în fața lui Roger, apoi şi-a făcut cruce și a rostit 
ceva foarte încet în gaelică. Şi-a scos pumnalul de 
la brâu. 

— ÎI ţin eu. Fata mea, tu taie frânghia. 

Jamie i-a întins pumnalul Briannei fără să se 
uite la ea, apoi a făcut un pas înainte şi a prins 
corpul lui Roger de talie, ridicându-l puţin pentru a 
slăbi frânghia. 

Roger a scos un geamăt. Cu brațele strâns în 
jurul taliei lui Roger, Jamie a îngheţat, iar ochii lui 
s-au îndreptat spre mine, uriași din cauza şocului. 
Fusese un sunet foarte slab, doar reacția lui Jamie 

m-a convins de ceea ce auzisem şi eu— dar îl 
auzisem, la fel ca și Brianna. Ea s-a repezit spre 
frânghie şi a tăiat-o cu mişcări frenetice, iar eu — 
rămasă pentru moment într-o încremenire năucă — 
am început să gândesc cât de repede puteam. 

Poate că nu; poate că era doar sunetul scos de 
aerul rămas în corp, care scăpase afară odată cu 
mișcarea — dar nu era vorba de aşa ceva; am văzut 
fața lui Jamie, care îl susţinea, şi mi-am dat seama 
că lucrurile stăteau altfel. 

M-am repezit înainte, întinzând braţele în sus în 
momentul în care corpul lui Roger cădea, ca să îl 
prind şi să îi ocrotesc capul între palme, ca să îl 
stabilizez în timp ce Jamie l-a coborât pe sol. 
Sigur, dacă rămăsese în viaţa, şi asta speram, dar 
mă pregătisem pentru a atinge carnea moartă, 
moale şi flască, iar șocul produs de senzaţia de 
viaţă pe care am simtit-o sub degete a fost uriaș. 

— O scândură, am spus pe nerăsuflate, ca şi 
cum m-ar fi lovit cineva cu pumnul în stomac. O 
placă, o uşă, ceva pe care să-l aşezăm. Nu trebuie 
să-l mişcăm capul; ar putea avea gâtul rupt. 

Jamie şi-a înghițit nodul din gât cu putere, apoi 
şi-a mișcat greoi capul în semn de acceptare, 
pornind la început nesigur, apoi din ce în ce mai 
repede, trecând pe lângă grupurile de rude 
întristate şi privitori avizi, ale căror ochi se 
îndreptau acum în direcția noastră. 

Brianna încă avea cuțitul în mână. În timp ce 
oamenii au început să vină spre noi, ea s-a apropiat 
pe lângă mine şi i-am zărit fața. Era la fel de 
palidă, la fel de hotărâtă- însă ochii ei ardeau 
acum cu o lumină întunecată care ar fi putut pârjoli 
pe oricine suficient de nesăbuit să se apropie prea 
mult de ea. 

Nu mi-am îngăduit nicio clipă să mă las distrasă 
de la ceea ce trebuia să fac. Roger nu respira 
vizibil; nu am constatat nicio mişcare evidentă a 
pieptului, nici vreo tresărire a buzelor sau a nărilor. 
Am pipăit în van căutând pulsul la încheietura 

mâinii eliberate — așadar, era inutil să caut în masa 
de țesut umflat de la gâtul lui — în cele din urmă, 
am descoperit puls abdominal, bătând foarte slab 
sub stern. 

Laţul îi intrase adânc în carne; am căutat cu 
disperare în buzunar cuțitaşul pe care îl aveam la 
mine. Era o frânghie nouă, din cânepă recent 
împletită. Fibrele erau păroase, mânjite în cafeniu 
de sânge uscat. Am remarcat acest lucru vag, 
înregistrându-l în partea îndepărtată a minţii, care 
avea timp pentru asemenea analize, vreme în care 
mâinile îmi erau deja ocupate. Un călău adevărat 
are frânghiile proprii, deja întinse şi date cu ulei, 
bine încercate pentru a fi uşor de folosit. Cânepa 
brută mi-a înțepat degetele, mi-a pătruns dureros 
sub unghii când am tras de ea ca s-o desfac şi s-o 
tal. 

Ultima şuviţă de frânghie a pocnit şi am dat-o 
deoparte, fără să mă sinchisesc de rupturile 
produse ţesuturilor — asta nu prea avea importanţă. 
Nu am riscat să înclin capul pe spate; dacă 
vertebra cervicală era fracturată, îl puteam schilodi 
sau ucide. lar dacă nu putea respira, nici asta nu 
conta. 

I-am prins falca şi am încercat să îmi strecor 
degetele în gura lui, pentru a îndepărta mucusul și 
alte obstrucţii. Nicio şansă, limba îi era umflată, nu 
atârna în afară, dar bloca intrarea. Însă aerului îi 
trebuie puțin spațiu pentru a pătrunde. I-am prins 
nasul şi am suflat prin el de două sau trei ori, cât 
de tare am putut, apoi mi-am fixat gura peste a lui 
şi am suflat. 

Dacă i-aş fi văzut faţa când stătea atârnat, mi-aş 
fi dat seama imediat că nu murise; trăsăturile i se 
înmuiaseră fiindcă își pierduse cunoştinţa, iar 
buzele şi pleoapele erau vinete, însă fața nu se 
înnegrise din cauza sângelui acumulat, iar ochii 
erau închiși, nu ieşiţi din orbite. Se scăpase pe el, 
însă măduva spinării nu se rupsese şi nu fusese 
strangulat — deocamdată. 

Totuşi, era pe cale să se întâmple asta sub ochii 
mei. Pieptul nu i se mișca. Am inspirat încă o dată 
adânc şi, cu mâna liberă pe pieptul lui, am suflat. 
Nimic. Am suflat iarăşi. Nicio mișcare. Am suflat. 
Ceva. Dar nu destul. Am suflat. O parte din aer a 
ieşit pe la colţurile gurii lui. Am suflat. Parcă aş fi 
încercat să umflu o rocă, nu un balon. Am suflat 
iar. 

Am auzit voci confuze deasupra capului, 
Brianna striga, apoi Jamie era lângă mine. 

— Uite scândura, a spus el calm. Ce trebuie să 
facem? 

Am inspirat adânc, apoi m-am şters la gură. 

— Tu îl iei de şolduri, iar Brianna, de umeri. ÎI 
mişcați când vă spun eu, nu înainte. 

L-am mutat cu repeziciune, ținându-i capul ca şi 
cum ar fi fost Sfântul Potir. În jurul nostru se 
strânseseră deja o mulțime de oameni, dar nu 
aveam vreme să privesc sau să ascult; aveam ochi 
şi urechi doar pentru ceea ce trebuia să fac. 

Mi-am sfâşiat juponul, l-am făcut sul şi l-am 
folosit pentru a-i sprijini gâtul; nu simțisem niciun 
scrâşnet sau pocnet când îl ridicaserăm, dar aveam 
nevoie de tot norocul din lume pentru ceea ce 
urma. Prin încăpățânare ori prin simplu miracol, 
Roger nu murise. Însă rămăsese atârnat de gât 
vreme de aproape o oră, iar inflamarea tesuturilor 
din gâtlej avea să ducă la bun sfârşit ceea ce 
frânghia nu reuşise. 

Nu ştiam dacă am la dispoziție câteva minute 
sau o oră, însă procedura era inevitabilă şi nu 
exista decât o soluţie la îndemână. Prin acea masă 
de ţesut strivit şi mutilat pătrundeau doar câteva 
molecule de aer; o inflamare suplimentară ar 
obstrucționa căile aeriene în mod definitiv. Dacă 
aerul nu ajungea în plămâni pe gură sau pe nas, 
trebuia găsită altă cale. 

M-am întors căutându-l pe Jamie din ochi, dar 
Brianna a fost cea care a îngenuncheat lângă mine. 

Hărmălaia din spatele meu m-a lămurit că el se 
ocupa de spectatori. 

O cricotomie? Rapidă, fără să necesite mare 
îndemânare, dar dificil de menţinut deschisă — şi se 
putea să nu fie suficientă pentru a elibera 
obstrucția. Ţineam o mână pe sternul lui Roger, 
simțind bătăile slabe, dar sigure sub degete. Destul 
de puternice... probabil. 

— Gata, i-am spus Briannei, sperând că m-am 
exprimat calm. Am nevoie de ajutor. 

— Da, a zis ea- şi, slavă Domnului, ea era cu 
adevărat calmă. Ce să fac? 

— În esenţă, nimic prea greu. Pur şi simplu, îi 
tii capul lui Roger tras mult înapoi, nemișcat, cât 
timp eu îi deschid beregata. 

Desigur, întinderea excesivă a gâtului putea prea 
bine să secționeze măduva spinării dacă exista 
vreo fractură sau să o comprime în mod ireversibil. 
Însă nu trebuia ca Brianna să-şi facă griji din cauza 
asta — şi nici să ştie de pericol. 

A îngenuncheat aproape de capul lui şi l-a ținut 
aşa cum i-am spus, iar mediastinul traheii a apărut 
la vedere când pielea şi fascia de deasupra lui s-au 
întins. Acolo era, aliniat clar -— aşa speram — între 
vasele mare aflate de o parte şi de alta. Dacă nu, 
puteam să secționez carotida comună sau jugulara 
internă, iar Roger ar sângera de moarte în mâinile 
mele. 

Singura virtute a operaţiilor de urgență este că îi 
oferă cuiva dreptul de a încerca lucruri pe care nu 
le-ar putea face niciodată cu sânge-rece. 

Am scotocit după sticluţa cu alcool pe care o 
purtam în buzunar. Am fost cât pe ce să o scap din 
mână, dar, cât am turnat conţinutul ei peste degete 
şi am curăţat bisturiul şi gâtul lui Roger, m-a 
cuprins deja transa chirurgului, astfel că mâinile 
îmi erau din nou sigure. 

Cu mâinile pe gâtul lui şi ținând ochii închiși, 
am zăbovit o clipă, simțind vibrația slabă a arterei 
şi masa ceva mai moale a tiroidei. Am apăsat în 

sus; da, se mișca. Am masat istmul tiroidian, 
împingându-l spre cap şi, cu cealaltă mână, am 
apăsat lama bisturiului în jos, în cel de-al patrulea 
cartilaj al trahei. 

Cartilajul de acolo avea formă de U, iar esofagul 
din spatele lui era moale şi vulnerabil; nu trebuia 
să tai prea adânc. Am simțit separarea fibroasă a 
pielii şi a fasciei, rezistenţa opusă de ele, apoi 
pocnetul slab când lama a pătruns înăuntru. S-a 
auzit brusc un gâlgâit puternic şi un sunet şuierător 
şi umed; sunetul produs de aerul care era aspirat 
prin sânge. Pieptul lui Roger s-a mişcat. Am simțit 
asta şi abia atunci mi-am dat seama că ţineam 
ochii încă închiși. 

Tory E BINE 


Întunericul îl legăna, liniştitor prin desăvârşirea 
lui caldă. A simţit o mișcarea slabă în afara lui, o 
prezență dureroasă şi deranjantă, şi s-a refugiat 
înapoi în adăpostul întunericului. Însă acesta se 
topea, dizolvându-se în Jur, expunând încet părți 
din el la lumină şi asprime. 

A deschis ochii. N-ar fi putut spune la ce se uita 
şi s-a zbătut să înţeleagă. Capul îi vibra, şi la fel 
făceau şi alte zeci de mici pulsaţii, fiecare dintre 
ele fiind o explozie sclipitoare şi blândă de durere. 
A simțit punctele dureroase ca nişte ace care îl 
țintuiau de o scândură ca pe un fluture. Dacă le 
putea îndepărta, putea să zboare de acolo... 

A închis din nou ochii, căutând alinarea 
întunericului. I-a apărut o amintire difuză a unui 
efort teribil, ruperea mușchilor de pe coaste în 
lupta pentru aer. Undeva în memoria lui exista apă, 
înfundându-i nasul, umflându-i hainele... se îneca? 
Ideea a trezit un licăr slab de alarmă în minte. Se 
spunea că înecul este o moarte uşoară, semănând 
cu adormirea. Se scufunda, prăbuşindu-se într-o 

uşurare definitivă şi înșelătoare, chiar atunci când 
căuta întunericul ademenitor? 

A tresărit puternic, dând disperat din braţe, 
străduindu-se să se întoarcă şi să ajungă la 
suprafață. Durerea i-a explodat în piept şi i-a 
pârjolit gâtlejul; a încercat să tușească şi nu a 
putut, a încercat să tragă aer în piept și nu a găsit, a 
lovit ceva cu putere... 

Ceva l-a prins şi l-a ţinut nemișcat. Deasupra lui 
a apărut o față, o imagine înceţoşată, o flacără de 
păr roșcat. Brianna? Numele a plutit prin mintea 
lui ca un balon strălucitor. Apoi ochii s-au 
concentrat puţin, descoperind o faţă mai aspră, mai 
fioroasă. Jamie. Numele a atârnat în fața lui, 
plutind, dar părând cumva liniştitor. 

Presiune, căldură... o mână l-a strâns de un braţ, 
alta de umăr, apăsându-l cu forță. A chpit, iar 
imaginea tulbure s-a limpezit treptat. Nu simţea 
aerul pătrunzându-i în gură sau în nas, gâtul îi era 
blocat şi pieptul încă îl ardea, dar respira; a simţit 
durerea din muşchii subțiri dintre coaste, care se 
mișcau. Așadar, nu se înecase; durerea era prea 
mare. 

— Eşti în viaţă, a spus Jamie. 

Ochii albaştri se uitau fix într-ai lui, atât de 
aproape, că a simțit o răsuflare caldă pe față. 

— Trăieşti. Eşti întreg. Totul e bine. 

A analizat cuvintele cu o senzație de detaşare, 
răsucindu-le ca pe o mână de pietricele, simţindu- 
le greutatea în palma minţii. 

Trăieşti. Eşti întreg. Totul e bine. 

L-a cuprins o senzaţie difuză de consolare. Asta 
părea a fi tot ce trebuia să știe în acele momente. 
Orice altceva putea aştepta. Întunericul în aşteptare 
s-a înălțat din nou, cu aspectul primitor al unei 
canapele moi, şi el s-a afundat recunoscător în ea, 
încă auzind cuvintele ca niște coarde de harpă 
ciupite. 

Trăieşti. Eşti întreg. Totul e bine. 

TI 


O SCÂNTEIE FIRAVĂ 


— Doamnă Claire? 

Robin MacGillivray apăruse la intrarea în cort. 
Părul negru și sârmos îi stătea zburlit semănând cu 
al unei perii de curăţat sticle. Arăta ca un raton 
speriat, avea pielea din jurul ochilor curățată de 
sudoare și de funingine, dar restul feţei era negru 
de fumul bătăliei. 

Văzându-l, Claire s-a ridicat pe dată. 

— Vin acum. 

Cu trusa în mână, a şi pornit spre uşă înainte ca 
Brianna să poată spune ceva. 

— Mamă! 

Nu era decât o şoaptă, dar tonul de panică a 
făcut-o pe Claire să se întoarcă de parcă ar fi păşit 
pe platanul unui pick-up. Ochii ei ca ambra s-au 
oprit o clipă asupra Briannei, s-au îndreptat spre 
Roger, apoi iarăşi spre fiica ei. 

— Urmăreşte-i respirația, a spus ea. Păstrează 
tubul curat. Dacă e suficient de conștient ca să 
înghită, dă-i apă cu miere. Şi atinge-l. Nu poate 
întoarce capul ca să te vadă; trebuie să ştie că eşti 
cu el. 

— Bine, dar... 

Brianna a amuţit, avea gura prea uscată ca să 
poată vorbi. Nu pleca! ar fi vrut să strige. Nu mă 
lăsa singură! Nu-l pot ţine în viaţă, nu ştiu ce să 
fac! 

— Au nevoie de mine, a rostit Claire cu mare 
blândețe. 

Cu foşnet de fuste, s-a întors spre Robin care 
aştepta neliniştit şi a dispărut în lumina slabă a 
înserării. 

— Şi eu nu? 

Brianna şi-a mişcat buzele, dar nu era sigură 
dacă o spusese sau nu cu voce tare. Nu avea 
importanță; Claire plecase, iar ea rămăsese 
singură. 

S-a simțit amețită şi şi-a dat seama că îşi ținuse 
respirația. A expirat, a inspirat, adânc și rar. Teama 
era un şarpe veninos, zvârcolindu-se pe spinarea 
ei, furişându-i-se în minte. Gata să îşi înfigă colții 
în inima ei. A continuat să respire printre dinții 
strânşi, a prins şarpele de cap şi, în gând, l-a 
aruncat într-un coş şi a trântit capacul. Aşadar, 
adio, panică! 

Mama ei nu ar fi plecat dacă nu ar fi existat un 
pericol iminent, şi-a spus cu fermitate, şi nici dacă 
problema se putea rezolva altfel decât medical. 
Asta era situaţia. Ce altceva putea face? A inspirat 
atât de adânc încât a făcut să scârţâie legăturile 
corsetului. 

Atinge-l. Vorbeşte-i. Să ştie că eşti cu el. Asta îi 
spusese Claire, vorbind cu fervoare, dar cumva 
absentă, în timpul activității grele de după 
traheotomia improvizată. 

Brianna şi-a îndreptat iar atenția spre Roger, 
căutând în zadar ceva care putea fi atins în 
siguranţă. Mâinile lui erau umflate ca nişte mănuși 
gonflabile, violacee de julituri, degetele sfărâmate 
îi erau aproape negre, iar frânghia aspră lăsase 
urme atât de adânci în carnea încheieturilor, încât 
Brianna era aproape sigură că putea vedea oasele 
albe. Păreau ireale, ca un machiaj prost făcut 
pentru o piesă horror. 

Dar, oricât de groteşti, arătau mai bine decât fața 
lui. Zgâriată şi umflată, cu un guler alcătuit din 
lipitori prinse sub falcă, aceasta era deformată într- 
un mod mai subtil, părând a unui străin care se 
dădea drept Roger. 

Şi mâinile îi erau împodobite din belşug cu 
hpitori. Probabil că avea pe el toate lpitorile 
existente, s-a gândit ea. Claire îl trimisese pe 
Joshua la ceilalți medici pentru a cere din 
proviziile lor, iar apoi îi expediase de urgenţă și pe 
cei doi băieți Findlay la râu în căutarea altora. 

Urmăreşte-i respirația. Asta putea să facă. S-a 
aşezat, mișcându-se cât de liniştit putea, dintr-un 

îndemn nelămurit de a nu-l trezi. A pus mâna uşor 
peste inima lui, atât de uşurată să-i descopere 
căldura, încât a oftat adânc. El s-a strâmbat puţin 
când i-a simțit răsuflarea pe față, s-a încordat, apoi 
s-a destins din nou. 

Roger respira atât de superficial, încât şi-a retras 
mâna, simțind că apăsarea palmei ei i-ar fi 
împiedicat ridicarea şi coborârea ritmică a 
pieptului. Însă respira; Brianna a auzit şuieratul 
slab al aerului care trecea prin tubul din gâtlej. 
Claire rechiziționase pipa englezească de import a 
domnului Caswell, rupându-i fără milă tubul din 
ambră. Chiar spălat în grabă cu alcool, tot mai 
mirosea a tutun, dar părea să îşi slujească scopul. 

Două degete de la mâna dreaptă a lui Roger erau 
rupte, toate unghiile erau însângerate, rupte sau 
smulse. Bianna a simţit că se îneacă în faţa acelei 
dovezi a luptei feroce pe care el o dăduse pentru a 
trăi. Starea lui era atât de precară, încât a ezitat să 
îl atingă, de parcă l-ar fi putut împinge dincolo de 
marginea invizibilă dintre viaţă şi moarte. Şi 
totuşi, și-a dat seama ce voise să spună mama ei; 
aceeaşi atingere îl putea ţine pe loc, împiedicându- 
l să se împleticească peste o asemenea margine și 
să se piardă în beznă. 

L-a strâns ferm de coapsă, liniştită de senzația 
de soliditate a mușchiului lung și curbat pe sub 
pătura care îi acoperea partea de jos a corpului. El 
a scos un sunet slab, s-a încordat şi s-a destins 
iarăşi. Preţ de un moment ireal, Brianna s-a 
întrebat dacă era cazul să-i atingă organul genital. 

— Asta l-ar face să ştie că sunt aici, a murmurat 
ea, abținându-se să râdă isteric. 

Piciorul lui a vibrat slab la sunetul vocii ei. 

— Mă auzi? a întrebat ea încet, aplecându-se în 
față. Sunt aici, Roger. Eu sunt Bree. Nu te teme, 
nu eşti singur. 

Vocea i-a sunat ciudat, prea puternică, rigidă și 
stângace. 

— Bi socair, mo chridhe, a spus ea şi s-a liniştit 
oarecum. Bi samnach, tha mi seo. 

Într-un fel, îi venea mai uşor în gaelică, 
formalitatea acestei limbi fiind un zăgaz slab faţă 
de intensitatea sentimentelor care o puteau copleşi 
dacă ar fi fost eliberate. Iubirea, spaima şi mânia 
se învârtejeau laolaltă atât de puternic, încât mâna 
1-a tremurat. 

Brusc, şi-a dat seama că sânii îi erau tari, 
dureroşi din cauza laptelui; în ultimele ore nu 
avusese deloc timp să se gândească la asta, fără a 
mai vorbi de un răgaz pentru a elibera presiunea. 
Gândindu-se, a simțit înţepături şi gâdilături în 
sfârcuri, a strâns din dinți văzând revărsarea slabă 
a laptelui care îi umezea corsetul, amestecat cu 
sudoare. S-a simțit atrasă irezistibil de Roger, 
dorind pe neașteptate să îl alăpteze, vrând să îl 
adăpostească la sânul ei şi să îngăduie vieții să 
curgă dinspre ea spre el. 

Atinge-l. Uitase să facă asta. l-a mângâiat un 
braţ, l-a strâns delicat, sperând ca astfel să uite de 
starea proprie de disconfort. 

El a părut să îi simtă mâna pe braţ; a deschis 
puţin un ochi, iar ea a avut impresia că a zărit un 
licăr în adâncul lui, semn că era conştient. 

— Arăţi ca o versiune masculină a Meduzei, a 
şoptit Brianna, acesta fiind primul lucru care i-a 
venit în minte. 

O sprânceană a lui a tresărit scurt. 

— Lipitorile, a continuat ea. 

A atins o lipitoare de pe gâtul lui, iar aceasta s-a 
contractat leneş, pe jumătate sătulă. 

— Ai o barbă din șerpişori. Simţi? Te 
deranjează? a întrebat ea, amintindu-şi ceea ce îi 
spusese mama ei. 

Buzele lui s-au mișcat totuşi, formând un „nu“ 
mut, cu un efort evident. 

— Nu vorbi. 

S-a uitat scurt spre celălalt pat, uşor stânjenită, 
dar rănitul de acolo era tăcut şi ţinea ochii închiși. 

S-a întors, s-a aplecat şi l-a sărutat rapid pe Roger. 
Doar o atingere de buze. El a tresărit, iar ei 1 s-a 
părut că asta însemna un zâmbet. 

I-a venit să strige la el. Ce s-a întâmplat? Ce 
naiba ai făcut? Însă el nu-i putea răspunde. 

Brusc, s-a simțit cuprins de furie. Atentă la 
oamenii care treceau încoace și încolo pe lângă ea, 
nu a strigat, ci s-a aplecat şi l-a strâns de un umăr — 
unul dintre locurile ce păreau neafectate— şi i-a 
spus şuierat la ureche: „Pentru Dumnezeu, cum de- 
ai putut face asta?“ 

Ochii lui s-au rotit încet, oprindu-se asupra feţei 
el. A făcut o grimasă pe care ea nu a putut să o 
interpreteze nicicum, apoi umărul de sub mâna ei a 
început să vibreze. Preţ de câteva secunde, ea l-a 
privit într-o stare de perplexitate deplină, după care 
şi-a dat seama că el râdea. Râdea! 

Tubul din gâtlej a tremurat, iar Roger a scos un 
sunet hârâit, care a iritat-o în mod insuportabil. 
Ținându-şi mâinile apăsate peste sânii dureroşi, s-a 
ridicat. 

— Mă întorc imediat, a spus ea. La naiba, să nu 
pleci nicăieri. 

Lisca ŞI CĂRBUNE 


Gerald Forbes era un avocat de succes și, de 
obicei, arăta ca atare. Chiar îmbrăcat cu haine de 
campanie şi cu urme negre de praf de puşcă pe 
față, încă degaja un aer de siguranţă care îi slujea 
bine în calitate de căpitan de miliție. Acea aură 
încă nu îl părăsise cu totul, dar acum stătea la 
intrarea în cort, îndoind și dezdoind borul pălăriei 
vizibil neliniștit. 

Am presupus că era vorba doar de disconfortul 
pe care mulți îl simt în prezenţa bolii-— ori, 
probabil, de jena provocată de circumstanţele 
suferințelor lui Roger. Însă, evident, era cu totul 

altceva; omul abia dacă a salutat-o din cap pe 
Brianna, care stătea lângă patul lui Roger. 

— Toată compasiunea pentru suferința 
dumneavoastră, doamnă, a spus el, apoi s-a întors 
imediat spre Jamie. Domnule Fraser. Aş putea să 
stau de vorbă cu dumneavoastră? Şi cu doamna 
Fraser, a adăugat el, făcând o plecăciune spre mine 
cu un aer extrem de serios. 

I-am aruncat o privire lui Jamie şi, după ce el a 
încuviințat cu o mişcare discretă din cap, am dus 
mâna din reflex spre trusa medicală. 

Nu puteam face mare lucru; asta îmi fusese 
foarte clar dintru început. Isaiah Morton zăcea pe o 
parte în cortul lui Forbes, cu fața albă ca varul şi 
transpirată. Încă respira, dar lent şi cu un gâlgâit 
oribil, care îmi amintea de sunetul pe care îl 
auzisem când îi perforasem gâtul lui Roger. Nu era 
conștient, ceea ce mi s-a părut a fi oarecum o 
consolare. L-am examinat, apoi m-am lăsat pe 
călcâie, ştergându-mi sudoarea de pe față cu 
poalele şorţului; aerul serii nu se răcise prea mult, 
iar cel din cort rămăsese îmbâcsit și fierbinte. 

— A fost împuşcat în plămân, am spus eu, şi cei 
doi bărbaţi au dat aprobator din cap, deşi amândoi 
ştiau deja la fel de multe ca și mine despre caz. 

— A fost împușcat în spate, a spus Jamie, pe un 
ton sumbru. 

S-a uitat la Forbes, care a confirmat cu o 
mișcare din cap, fără să îşi dezlipească ochii de la 
bărbatul suferind. 

— Ba nu, a spus el încet, răspunzând la o 
întrebare neformulată. Nu a fost laş. Eram în 
avantaj clar- nu existau alte companii în urma 
noastră. 

— Nu aţi avut Reglementatori în spate? N-au 
fost țintaşi? N-aţi căzut în vreo ambuscadă? a 
întrebat Jamie, însă Forbes a scuturat din cap până 
să se termine întrebările. 

— Am urmărit nişte Reglementatori până la râu, 
acolo ne-am oprit şi i-am lăsat în pace. 

Forbes continua să își țină pălăria între degete 
ŞI, cu gesturi mecanice, îndoia şi dezdoia borul ei, 
fără încetare. 

— Nu aveam niciun chef să ucid pe cineva. 

Jamie a dat aprobator din cap. 

Mi-am dres glasul şi, delicat, am tras rămăşiţele 
cămăşii însângerate peste Morton. 

— A fost împuşcat de două ori în spate, am spus 
eu. 

Celălalt glonţ nu făcuse decât să-i zgârie partea 
de sus a brațului, dar am văzut clar direcția urmei 
pe care o lăsase. 

Jamie a închis ochii o clipă, apoi i-a deschis. 

— Cei din neamul Brown, a spus el cu o 
resemnare sumbră. 

Surprins, Gerald Forbes i-a aruncat o privire. 

— Brown? Aşa a zis şi el. 

— A vorbit? 

Jamie s-a lăsat pe vine lângă rănit, iar 
încruntarea a făcut ca sprâncenele lui roșcate să se 
unească. S-a uitat scurt la mine, iar eu am clătinat 
din cap fără să scot nicio vorbă. ÎI ţineam pe Isaiah 
Morton de încheietura mâinii şi-i simţeam pulsul 
rar şi neregulat. Nu avea să mai vorbească. 

— Când l-au adus aici. 

Forbes s-a ghemuit şi, în cele din urmă, a aşezat 
pe pământ pălăria maltratată. 

— A întrebat de tine, Fraser. Şi după aceea, a 
zis: „Spuneţi-i lui Ally. Spuneţi-i lui Ally Brown.“ 
A repetat de câteva ori, după care... 

A făcut un semn spre Morton, printre ale cărui 
pleoape întredeschise se zăreau două porțiuni albe, 
ochii fiindu-i dați peste cap în agonie. 

Jamie a rostit ceva obscen în gaelică, foarte 
încet. 

— Chiar crezi că au făcut asta? am întrebat eu, 
zbătându-se la fel de încet. 

Pulsul a bubuit şi a tremurat sub degetul meu 
mare. 

Jamie a dat din cap, coborându-şi privirea spre 
Morton. 

— Nu trebuia să-i las să plece, a spus el, mai 
mult pentru sine. 

Se referea la Morton şi la Alicia Brown. 

— Nu i-ai fi putut opri. 

Am întins mâna liberă pentru a-l atinge 
liniştitor, dar, fiind legată de pulsul lui Morton, nu 
am ajuns la el. 

Gerald Forbes se uita nedumerit la mine. 

— Domnul Morton a... a fugit cu fiica unui om 
pe nume Brown, i-am explicat cu delicateţe. 
Brownii nu au fost deloc încântați. 

— A, înţeleg. 

Forbes a dat din cap. S-a uitat la corpul lui 
Morton şi a plescăit din limbă, un sunet în care se 
amestecau reproşul şi compasiunea. 

— Și Brownii — ştii din ce companie fac parte, 
Fraser? 

— Din a mea, a răspuns Jamie scurt. Adică au 
făcut parte. Nu i-am mai văzut de la sfârșitul 
bătăliei. 

S-a întors spre mine. 

— Englezoaico, poţi face ceva pentru el? 

Am clătinat din cap, dar nu am dat drumul 
încheieturii. Pulsul nu se îmbunătăţise, dar nici nu 
se înrăutăţise. 

— Nu. Credeam că va muri până acum, dar încă 
rezistă. S-ar putea ca glonţul să nu fi lovit un vas 
mare de sânge. Dar chiar şi aşa... 

Am clătinat din nou din cap. 

Jamie a oftat adânc. 

— Da. Stai cu el până...? 

— Da, sigur. Te întorci tu la cortul nostru ca să 
vezi dacă totul e bine acolo? Dacă Roger... adică să 
vii să mă chemi dacă va fi nevoie. 

A încuviinţat în tăcere şi a plecat. Gerald Forbes 
s-a apropiat și a pus temător o mână pe umărul lui 
Morton. 

— Soţia lui — mă voi îngriji să primească ajutor. 
Dacă îşi mai revine, îi spuneți asta? 

— Da, sigur, am zis, dar ezitarea mea l-a făcut 
să mă privească ridicând din sprâncene. Doar că... 
are două soții, i-am explicat. Era deja însurat când 
a fugit cu Alicia Brown. De aici şi problemele cu 
familia ei. 

Expresia de pe faţa lui Morton s-a schimbat în 
mod comic. 

— Înţeleg, a zis el. Şi... ah... prima doamnă 
Morton. Îi ştiţi numele? 

— Nu, îmi pare rău. 

— Jessie. 

Cuvântul s-a auzit ca o şoaptă slabă, dar a sunat 
ca o împuşcătură, punând capăt conversației. 

— Poftim? 

Probabil că  sporisem strânsoarea asupra 
încheieturii, pentru că Morton a tresărit slab, iar eu 
am slăbit-o. 

Încă avea fața albă ca varul, dar ținea ochii 
deschişi, încețoşați de durere, dar era conştient. 

— Jessie... a şoptit el din nou. Jeze... bel. 
Jessie Hatfield. Apă? 

— Apă...? Ah, da! 

Am dat drumul mâinii lui şi m-am întins după 
vasul cu apă. Ar fi vrut să îl golească, însă l-am 
lăsat să ia doar înghițituri mici. 

— Jezebel Hatfield şi Alicia Brown, a spus 
Forbes cu grijă, notându-şi numele în mintea lui 
ordonată de avocat. E corect? Şi unde locuiesc 
aceste femei? 

Morton a inspirat, a tuşit, apoi un icnet de 
durere i-a întrerupt brusc tusea. S-a zbătut un 
moment, apoi a reuşit să vorbească. 

— Jessie... în Granite Falls. Ally... în 
Greenboro. 

Respira foarte superficial, gâfâind între cuvinte. 
ŞI totuşi, nu am auzit gâlgâitul sângelui în gâtlej și 
nu am văzut nici sânge care să îi curgă din nas sau 
din gură. Încă auzeam sunetul ca de supt produs de 

rana din spinare şi, îndemnată de inspiraţie, l-am 
tras puţin în faţă şi am ridicat cămașa zdrențuită. 

— Domnule Forbes, aveţi cumva o foaie de 
hârtie? 

— De ce? Da... adică... 

Drept răspuns, Forbes a vârât o mână în 
buzunarul hainei şi a scos o foaie de hârtie 
împăturită. l-am smuls-o din mână, am desfăcut-o 
şi am lipit-o de gaura mică de sub omoplatul lui 
Morton. Cerneala s-a amestecat cu sângele și a 
curs în firicele întunecate pe pielea palidă, dar 
sunetul ca de supt s-a oprit brusc. 

Ținând hârtia apăsată cu o mână, am simţit 
bătăile inimii. Încă erau slabe, dar mai regulate — 
da, chiar aşa. 

— Măr să fie, am zis, aplecându-mă într-o parte 
să mă uit la faţa lui. N-o să mori, da? 

Sudoarea i se scurgea pe faţă, iar zdrenţele 
cămăşii îi atârnau întunecate şi umede pe piept, dar 
colțurile gurii i-au tremurat într-o încercare de a 
zâmbi. 

— Nu, doamnă, a spus el. N-o să mor. 

Încă respira icnit, dar răsuflarea era mai 
profundă. 

— Ally. Copilul... luna... ce vine. l-am spus 
că... o să fiu acolo. 

Am ridicat marginea păturii cu mâna liberă şi 1- 
am şters cât de cât sudoarea de pe faţă. 

— O să ne dăm toată silinţa să fii acolo, l-am 
asigurat, apoi am aruncat o privire spre avocat, 
care urmărise scena cu gura uşor întredeschisă. 

— Domnule Forbes. Cred că ar fi bine să îl 
ducem pe domnul Morton la cortul meu. Găseşti 
doi oameni care să îl ducă acolo? 

Avocatul a închis gura brusc. 

— Ah, da. Desigur, doamnă Fraser. De îndată. 

Însă nu s-a mişcat imediat, şi i-am văzut ochii 
îndreptându-se spre foaia udă, lipită de spinarea lui 
Morton. Am aruncat o privire spre ea. Am reușit să 
deslușesc doar câteva cuvinte neclare printre 

degete, dar ele au fost de ajuns ca să-mi dau seama 
că vorbele insultătoare aruncate de Jamie, cum că 
Forbes ar fi fost sodomit, erau probabil nedrepte. 
„Draga mea Valencia“, începea scrisoarea. 
Cunoşteam doar o femeie cu acest nume, care 
locuia în apropiere de Cross Creek -— în colonia 
Carolina de Nord. Soția lui Farquard Campbell. 

— Îmi pare foarte rău pentru hârtie, am spus, 
ridicând ochii spre Forbes. 

Rămasă cu privirea la el, am trecut atent cu 
palma peste foaia de hârtie, mâzgălind ireparabil 
cuvintele, transformându-le în pete de sânge și de 
cerneală. 

— Mă tem că am şters totul. 

El a răsuflat adânc, apoi şi-a trântit pălăria pe 
cap. 

— Nu-i nimic, doamnă Fraser. E în regulă. Mă 
duc să chem nişte oameni. 


Seara ne-a adus uşurarea, scăpându-ne atât de 
muște, cât şi de arşiță. Atrase de sudoare, sânge și 
balegă, muştele ne invadaseră tabăra, înţepând, 
târându-se şi bâzâind într-un mod înnebunitor. 
Imaginându-mi  gâdilăturile provocate de 
picioarele lor, continuam să mă plesnesc fără să-mi 
dau seama peste braţe şi peste gât, chiar şi după ce 
ele se retrăseseră. 

Însă, într-un târziu, plecaseră. Am aruncat o 
privire spre micul meu regat, am văzut că toți 
pacienţii respirau — chiar dacă o făceau scoțând tot 
felul de sunete uimitoare — şi am ieșit din cort ca să 
respir aerul răcoros. 

Respirația e o activitate profund subestimată. 
Am rămas în picioare un moment, cu ochii închiși, 
apreciind ridicarea şi coborârea uşoară a pieptului 
meu, năvala slabă, apoi fluxul purificator. După ce 
îmi petrecusem ultimele câteva ore încercând să 
elimin aerul din pieptul lui Isaiah Morton și să îl 
introduc în pieptul lui Roger, voiam să mă bucur 
de acest privilegiu. O vreme niciunul dintre ei nu 

va inspira fără să simtă dureri, dar amândoi 
respirau. 

Erau singurii pacienți rămași; ceilalți răniți grav 
fuseseră preluaţi de doctorii companiilor din care 
făceau parte sau duși la cortul guvernatorului 
pentru a fi îngrijiţi de medicul lui personal. Cei 
fără răni serioase se întorseseră la camarazii lor ca 
să se laude cu cicatricele sau să-şi uşureze 
suferinţele cu bere. 

Am auzit un duruit de tobe venind din depărtare 
şi am încremenit, cu urechile ciulite. Era o cadență 
solemnă, care s-a oprit brusc. A urmat un moment 
de tăcere, în care orice mișcare a părut să îngheţe, 
apoi a răsunat bubuitul unui tun. 

Fraţii Lindsay erau în apropiere, tolăniți pe 
pământ, lângă focul lor. Şi ei au ridicat ochii când 
au auzit sunetul tobelor. 

— Ce e asta? am strigat spre ei. S-a întâmplat 
ceva? 

— Aduc morţii, doamnă Fraser, mi-a răspuns 
Evan. Nu vă-ngrijaţi, bine? 

Am fluturat o mână spre ei în semn că eram 
liniştită şi am pornit spre râu. Broaștele orăcăiau, 
un acompaniament la duruitul îndepărtat al tobelor. 
Onoruri militare depline pentru cei morți în luptă. 
M-am întrebat dacă cei doi capi ai 
Reglementatorilor care fuseseră spânzurați vor fi 
înmormântați în acelaşi loc ori dacă li se vor face 
morminte separate şi mai puţin onorabile, în caz că 
familiile lor nu veneau să îi ia acasă. Tryon nu era 
genul de om care să lase un duşman pradă 
muştelor. 

Cu siguranţă că aflase deja. Va veni să-şi ceară 
scuze pentru greşeala făcută? La urma urmelor, ce 
scuze erau posibile? Roger rămăsese în viață doar 
prin capriciul sorții şi datorită frânghiei noi. 

Şi totuşi, putea să moară. 

Când am pus mâna pe Isaiah Morton, am simţit 
arsura glonțului rămas în plămânul lui, dar am 
simțit şi arsura mai puternică a dorinţei lui feroce 

de a trăi, în ciuda rănii. Când mi-am aşezat mâna 
pe Roger, am simțit aceeaşi ardere... dar era o 
scânteie firavă. l-am ascultat şuieratul respirației, 
şi în minte mi-a apărut un lemn carbonizat, cu o 
porțiune minusculă de tăciune fierbinte până la alb, 
încă aprins, dar tremurând în pragul stingerii. 

lască, m-am gândit, în mod absurd. Asta îţi 
trebuie când focul amenință să se stingă. Sufli 
asupra scânteii — dar trebuie să existe şi lemn, ceva 
pentru ca scânteia să se înfiripe, să se alimenteze şi 
să crească. 

Scârţâitul roților unei căruţe m-a trezit din 
contemplarea unui pâlc de papură. Era o căruţă 
mică, trasă de un singur cal şi având doar un 
vizitiu. 

— Doamnă Fraser? Dumneavoastră sunteți? 

Mi-a trebuit un moment ca să recunosc vocea. 

— Domnul MacLennan? am întrebat uimită. 

A oprit căruța lângă mine și a dus o mână la 
pălărie. În lumina stelelor, faţa îi era întunecată şi 
gravă sub umbra borului pălărie. 

— Ce cauţi aici? l-am întrebat, apropiindu-mă și 
coborând glasul, deşi în preajmă nu era nimeni 
care să ne audă. 

— Am venit să-l caut pe Joe, a răspuns el, 
făcând o mişcare vagă din cap spre căruţă. 

Nu ar fi trebuit să fiu chiar atât de şocată; 
văzusem moarte şi distrugere întreaga zi, şi abia 
dacă îl cunoşteam pe Joe Hobson. Nu ştiusem că 
murise, dar am simţit cum mi se ridică firicele de 
păr pe antebraţe. 

Fără să scot un cuvânt, m-am îndreptat spre 
spatele căruţei. Am simțit mica zdruncinătură şi 
vibrația lemnului când Abel a oprit căruţa şi a 
coborât pentru a veni lângă mine. 

Cadavrul nu era în giulgiu, deşi cineva aşezase o 
batistă mare, pe jumătate curată, peste faţa lui. Pe 
ea stăteau trei muşte negre şi uriașe, nemișcate şi 
umflate. Nu avea nicio importanță, dar le-am 
alungat cu dosul mâinii. S-au ridicat bâzâind și s- 

au aşezat din nou, într-un loc în care nu le puteam 
atinge. 

— Ai participat la luptă? am întrebat, fără să-l 
privesc pe Abel MacLennan. 

Probabil că fusese de partea Reglementatorilor, 
dar nu mirosea a praf de pușcă. 

— Nu, a spus el încet din spatele umărului meu. 
Nu am vrut să lupt. Am venit doar cu Joe Hobson, 
domnul Hamilton şi ceilalți, dar când mi s-a părut 
că se va da o luptă, am plecat. M-am dus departe, 
la moara din celălalt capăt al orașului. Iar apoi, 
când a coborât soarele şi n-am primit nicio veste 
de la Joe... m-am întors, a încheiat el simplu. 

— Şi acum, ce vei face? l-am întrebat. 

Amândoi vorbeam încet, ca şi cum nu am fi vrut 
să tulburăm somnul mortului. 

— Să te ajutăm să îl îngropi? Soţul meu... 

— Ah, nu, m-a întrerupt el, tot încet. ÎI duc 
acasă, doamnă Fraser. Deși vă mulţumesc pentru 
bunătate. Dacă aveți nițică apă sau ceva mâncare 
pentru drum... 

— Desigur. Aşteaptă aici. Îţi aduc eu. 

M-am grăbit să ajung la cort, gândindu-mă ce 
distanță era de la Alamance până la Drunkard's 
Spring. Patru zile, cinci, şase? Şi soarele era 
ucigător, iar muştele... dar recunoşteam tonul unui 
scoțian care a hotărât ceva şi am plecat fără să 
comentez. 

l-am examinat mai întâi pe cei doi răniți; 
amândoi  respirau. Zgomotos,  dureros- dar 
respirau. Înlocuisem hârtia umedă de pe rana lui 
Morton cu o bucată de pânză dată cu ulei; lipită pe 
margini cu miere, care alcătuia o etanşare 
excelentă. Nu pierdea aer; era foarte bine. 

Brianna rămăsese lângă Roger. Găsise un 
pieptene din lemn şi îi descâlcea părul revărsat, 
scoțând din el scaieți şi bucățele de lemn, încet şi 
cu răbdare. Cânta ceva în surdină — Frere Jacques. 
Avea pete de umezeală pe corsajul rochiei. leşise o 
dată sau de două ori ca să uşureze presiunea 

crescândă a laptelui, dar era evident că trebuia s-o 
mai facă o dată. Imaginea ei m-a făcut să simt 
dureri în sâni, amintindu-mi acea stare de 
încordare. 

Am ridicat privirea şi i-am surprins ochii. Mi- 
am atins scurt un sân şi, ridicând din sprâncene, 
am făcut un semn din cap spre ieşirea din cort. Ea 
a dat din cap şi a schiţat un zâmbet, ce se voia plin 
de curaj, dar i-am observat tristețea din ochi. Am 
presupus că se gândea că, deşi Roger va 
supraviețui, probabil nu va mai putea cânta din 
nou ori poate nici nu va mai vorbi. 

N-am putut să spun nimic din cauza nodului din 
gât; m-am mulţumit să dau din cap spre ea şi am 
plecat grăbită, cu pachetul sub braţ. 

Din întunericul din faţa mea a apărut o siluetă și 
am fost cât pe ce să mă ciocnesc de ea. M-am oprit 
brusc, scoțând o exclamaţie de surpriză, şi am 
strâns pachetul la piept. 

— Vă cer iertare, doamnă Fraser. Nu mi-am dat 
seama că nu m-aţi văzut. 

Era guvernatorul. A mai făcut un pas și a ieşit în 
lumina care răzbătea din cort. 

Era singur şi arăta foarte obosit, cu pielea feţei 
ridată şi flască. Mirosea a băutură; Consiliul lui și 
ofițerii miliției probabil că sărbătoriseră victoria, 
am presupus. Însă avea ochii limpezi şi pasul ferm. 

— Ginerele dumneavoastră... a spus el şi a 
aruncat o privire spre cortul din spatele meu. E...? 

— E în viaţă, s-a auzit o voce gravă şi slabă din 
spatele guvernatorului. 

Acesta s-a răsucit, cu o exclamaţie înăbușită, iar 
eu am ridicat capul. 

Am văzut o umbră mișcându-se și căpătând 
formă, iar Jamie a apărut încet și masiv din noapte; 
stătuse lângă trunchiul unui hicori, invizibil pe 
întuneric. M-am întrebat de câtă vreme stătea 
acolo. 

— Domnule Fraser. 

Guvernatorul era surprins, dar şi-a încleştat 
fălcile, cu mâinile strânse pumn pe lângă corp. S-a 
văzut silit să îşi încline capul pe spate pentru a se 
uita la Jamie, şi am observat că nu-i plăcea deloc 
asta. Şi Jamie a remarcat, dar în mod evident nu-i 
păsa. S-a apropiat de Tryon, dominându-l, cu o 
expresie care ar fi speriat mulți oameni. 

Părea să-l fi speriat și pe Tryon, însă el a ridicat 
bărbia, hotărât să vorbească. 

— Am venit să vă prezint scuze pentru răul 
făcut ginerelui dumneavoastră. A fost o eroare 
extrem de regretabilă. 

— Extrem de regretabilă, a repetat Jamie, cu o 
intonație ironică. Şi aţi fi dispus, domnule, să-mi 
spuneţi cum... cum s-a petrecut această... eroare? 

A făcut un pas înainte, iar Tryon a făcut mecanic 
unul înapoi. Am văzut roşeaţa apărând pe faţa 
guvernatorului, dar şi fălcile încleştate. 

— A fost o greşeală, a rostit el printre dinți. A 
fost identificat greşit ca fund unul dintre capii 
nelegiuiți ai Reglementării. 

— De către cine? a întrebat Jamie cu glas 
politicos. 

Pe obrajii guvernatorului ardeau pete roşietice. 

— Nu ştiu. De câțiva oameni. Nu am avut 
niciun motiv să le pun vorbele la îndoială. 

— Chiar aşa? Și Roger Mackenzie nu a zis 
nimic în apărarea lui? Nu a spus cine este? 

Guvernatorul și-a prins între dinți buza de sus, 
apoi 1-a dat drumul. 

— EL... nu, nu a făcut asta. 

— Pentru că era legat şi avea căluş la gură! am 
spus eu. 

Chiar eu îi scosesem călușul din gură, atunci 
când Jamie tăiase frânghia pentru a-l cobori din 
ștreang. 

— Nu i-ați îngăduit să vorbească, așa aţi făcut... 
dumneavoastră... 

În lumina lămpii din dreptul intrării în cort, 
apărătoarea ce înconjura gâtul lui Tryon, de forma 

unei semiluni din argint, strălucea. Jamie a ridicat 
încet o mână-— atât de încet, încât Tryon nu a 
perceput nicio ameninţare— şi a cuprins foarte 
delicat gâtului guvernatorului, puţin deasupra 
apărătorii. 

— Lasă-ne singuri, Claire, a spus el. 

Nu am sesizat nicio ameninţare directă în glasul 
lui; vorbise pe un ton calm. Am zărit o sclipire de 
panică în ochii lui Tryon, care s-a smuls, trăgându- 
se în spate, moment în care apărătoarea a sclipit în 
lumină. 

— Domnule, îndrăzniți să puneţi mâna pe mine? 

Panica s-a stins imediat, înlocuită de furie. 

— Da. Aşa cum şi dumneavoastră ați pus mâna 
pe fiul meu. 

Nu credeam că Jamie dorea cu orice chip să îi 
facă vreun rău guvernatorului. Pe de altă parte, 
gestul lui nu era nicidecum doar un act de 
intimidare; i-am simţit flacăra furiei reci şi i-am 
văzut fulgerul îngheţat din ochi. L-a văzut şi 
Tryon. 

— A fost o greşeală! Și încă una pe care am 
venit să o îndrept, atât cât se poate! 

Cu fălcile încleştate şi privind în sus, Tryon nu 
ceda. 

Jamie a scos un sunet gros de dispreţ. 

— Greşeală? Atât înseamnă pentru 
dumneavoastră pierderea vieții unui om 
nevinovat? Ucideți şi mutilați de dragul gloriei și 
nu vă pasă deloc de distrugerile pe care le lăsați în 
urmă — doar ca lista faptelor dumneavoastră să se 
poată lungi. Cum va arăta asta în rapoartele pe care 
le veți trimite în Anglia, domnule? Veţi spune ați 
pus tunurile să tragă împotriva propriilor cetățeni, 
înarmați doar cu pumnale şi bâte? Ori veți spune 
că ați înăbuşit o rebeliune şi ați păstrat ordinea? 
Veţi spune că, în graba de a vă răzbuna, ați 
spânzurat un om nevinovat? Sau că ați făcut o 
„greşeală?“ Ori veţi spune că ați pedepsit răul şi că 
ați făcut dreptate în numele regelui? 

Mușşchii maxilarului lui Tryon s-au contractat, 
mâinile au început să-i tremure, dar şi-a păstrat 
stăpânirea de sine. A inspirat adânc pe nas, a 
expirat, după care a vorbit. 

— Domnule Fraser. Vă voi mărturisi ceva ce 
este cunoscut doar de câțiva oameni, dar 
deocamdată nu este de notorietate publică. 

Jamie nu i-a răspuns, ci a ridicat o sprânceană, 
care a sclipit roşiatic în lumină. Avea ochii reci, 
întunecaţi şi neclintiţi. 

— Am fost numit guvernator al coloniei New 
York, a continuat Tryon. Scrisoarea de numire a 
sosit de mai bine de o lună. Voi pleca în iulie să 
îmi preiau funcţia; în locul meu a fost numit Josiah 
Martin. 

S-a uitat la Jamie, apoi la mine, pe urmă iar la 
Jamie. 

— Aşadar, sper să înţelegeți. Nu am făcut din 
asta o miză personală; nu aveam nevoie să îmi 
glorific faptele, după cum v-aţi exprimat. 

A înghițit în sec, dar teama fusese înlocuită 
acum de o răceală egală cu a lui Jamie. 

— Am făcut ceea ce trebuia din sentimentul 
datoriei. Nu doream să las această colonie într-o 
stare de dezordine şi rebeliune, de care să se ocupe 
succesorul meu — cu toate că aș fi putut s-o fac. 

A inspirat profund şi s-a retras un pas, silindu-se 
să-şi descleşteze pumnii. 

— Domnule Fraser, aveţi experienţa războiului, 
dar şi a datoriei. lar dacă sunteţi cinstit, ştiţi că se 
comit greșeli — şi chiar deseori — în ambele tabere. 
Lucrurile nu pot sta altfel. 

S-a uitat drept în ochi lui Jamie, şi au rămas 
amândoi tăcuţi, privindu-se îndelung. 

Plânsul unui copil care se auzea în depărtare mi- 
a distras brusc atenţia de la confruntarea lor. M-am 
întors şi am ridicat capul, exact când Brianna a 
ieşit din cortul din spatele meu, într-un foşnet de 
fuste. 

— Jem, a spus ea. Acela e Jemmy! 

Într-adevăr. Vacarmul de la capătul celălalt al 
taberei s-a apropiat, întrupându-se în silueta 
rotofeie şi agitată a lui Phoebe Sherston, arătând 
speriată, dar hotărâtă, urmată de doi sclavi, un 
bărbat care căra două coșuri uriaşe, şi o femeie, în 
braţele căreia se zbătea o mogâldeaţă înfășurată, 
făcând un tărăboi îngrozitor. 

Brianna s-a îndreptat spre copil ca un ac de 
busolă care se roteşte spre nord, iar gălăgia a 
încetat când Jemmy a ieșit dintre pături, cu părul 
zburlit în smocuri roşcate şi dând din picioare într- 
un paroxism de ușurare dublată de bucurie. Mama 
şi copilul au dispărut imediat în umbrele copacilor 
şi a urmat o stare de relativă derută, deoarece 
doamna Sherston explica în mod confuz mulțimii 
de privitori curioşi care se strânseseră că se 
speriase atât de tare auzind veşti despre bătălie, 
atât de groaznice, încât s-a temut... dar sclava 
doamnei Rutherford venise să îi spună că totul era 
bine... şi ea s-a gândit că probabil... şi uite așa... 
şi copilul nu voia să se mai oprească din plâns... 
de aceea... 

Deranjaţi din confruntarea lor, Jamie și 
guvernatorul se retrăseseră spre întuneric; i-am 
văzut, două umbre rigide, una înaltă şi una mai 
scundă, stând aproape una de alta. Elementul de 
pericol dispăruse însă din discuţia lor intimă; am 
observat că Jamie stătea cu capul aplecat spre 
umbra lui Tryon, ascultând. 

— ... adus mâncare, tocmai îmi spunea Phoebe 
Sherston, având faţa rotundă îmbujorată de emoție 
şi importanţă de sine. Pâine proaspăt coaptă şi unt, 
şi niște gem de mure, şi pui rece, şi... 

— Mâncare! am exclamat brusc, amintindu-mi 
de pachetul pe care îl țineam sub braţ. Te rog să 
mă ierți! 

l-am zâmbit scurt şi m-am retras în grabă, 
lăsând-o cu gura căscată în faţa cortului. 

Abel MacLennan era acolo unde îl lăsasem, 
așteptând răbdător sub stele. Mi-a respins scuzele 

pentru întârziere, mulțumindu-mi pentru mâncare 
şi urciorul cu bere. 

— Pot face ceva...? am început, apoi am tăcut. 

Ce altceva puteam face pentru el? Şi totuşi, mi 
s-a părut că exista ceva. 

— Tânărul Hugh Fowles, a zis el, băgând cu 
mare grijă pachetul sub scaunul căruței. Am auzit 
că a fost luat prizonier. Oare... soțul 
dumneavoastră ar putea pune o vorbă bună pentru 
el, ce credeţi? Așa cum a făcut pentru mine? 

— Cred că da. O să-i spun. 

Acolo, departe de tabără, era linişte, astfel că 
sunetele discuţiei noastre nu puteau ajunge 
departe, fiind acoperite de cântecele greierilor și de 
orăcăielile broaştelor, dar şi de susurul apelor 
râului. 

— Domnule MacLennan, am spus, îmboldită de 
un impuls, unde te duci? După ce îl duci pe Joe 
Hobson înapoi. 

El şi-a scos pălăria şi s-a scărpinat în capul 
aproape chel, fără să se sinchisească, deşi gestul nu 
era unul pornit din nedumerire, ci doar din ceva 
care 1 se imprimase deja în minte. 

— Oh, a făcut el. Nu vreau să plec nicăieri. 
Acolo sunt femeile, nu? Şi copiii. Nu au niciun 
bărbat pe lângă ele, mai ales că Joe a murit, iar 
Hugh e prizonier. O să rămân acolo. 

Apoi a făcut o plecăciune şi şi-a aşezat pălăria 
pe cap. l-am strâns mâna — ceea ce l-a surprins —, 
după care s-a urcat în căruță şi a plescăit din limbă 
îndemnând calul să o ia din loc. A ridicat o mână 
spre mine în semn de rămas-bun și eu am fluturat 
şi eu mâna, dându-mi seama în acelaşi timp că era 
ceva schimbat la el. 

Încă exista suferință în glasul lui, şi tristeţea îl 
împovăra; şi totuşi, stătea drept, pornit să-și ducă 
misiunea la capăt, în timp ce lumina stelelor 
strălucea pe pălăria lui prăfuită. Vocea îi era fermă, 
la fel şi strângerea de mână. Dacă Joe Hobson 

plecase pe tărâmul morților, Abel MacLennan 
tocmai se întorsese de acolo. 

Lucrurile se mai liniştiseră când m-am întors la 
cort. Guvernatorul şi doamna Sherston, împreună 
cu sclavii ei, plecaseră. Isaiah Morton dormea, 
gemând când şi când, dar nu avea febră. Roger 
stătea întins, nemișcat, ca o statuie funerară, cu 
faţa şi mâinile vinete de zgârieturi, șuieratul slab al 
tubului de respirație fiind un contrapunct la 
cântecul murmurat de Brianna, care îl legăna pe 
Jemmy. 

Faţa  copilaşului era moale, gura, rozalie, 
deschisă în abandonul deplin al somnului. Brusc 
inspirată, am întins brațele, iar Bree, luată prin 
surprindere, m-a lăsat să îl ridic pe Jemmy. Foarte 
atentă, am așezat corpul lui mic şi îndesat pe 
pieptul lui Roger. Bree a făcut o mişcare, ca şi cum 
ar fi vrut să prindă bebeluşul, pentru ca el să nu 
alunece jos — însă Roger a ridicat un braţ, rigid și 
lent, şi l-a lăsat uşor peste copilul care dormea. 
lască, am gândit eu, satisfăcută. 

Jamie era în afara cortului, rezemat de copacul 
hicori. După ce m-am convins că lucrurile erau în 
regulă în cort, am ieşit și m-am dus lângă el în 
umbră. A ridicat brațele fără să scoată niciun 
cuvânt, iar eu m-am cuibărit între ele. 

Am stat amândoi în umbre, ascultând pocnetul 
focurilor de tabără şi cântecul greienlor. 

Respirând. 


Tabăra Alamance Mare 
Vineri, 17 mai 1771 

Parola — Granville 
Răspuns la parolă — Oxford 


Guvernatorul, trăind cel mai afectuos 
sentiment de recunoştinţă, adresează 
mulțumiri ofițerilor şi soldaților armatei sale 
pentru sprijinul generos și viguros pe care i l- 
au acordat ieri, în bătălia din apropiere de 

râul Alamance. Datorită curajului şi 
conduitei lor ireproşabile, faţă de care el le 
rămâne îndatorat, şi sub oblăduirea 
Atotputernicului Dumnezeu, s-a obținut ieri 
importanta victorie împotriva unor rebeli 
încăpățânați şi îngâmjaţi. Excelenţa Sa este 
alături de regaliștii care au căzut şi au suferit 
în această acțiune, însă când se gândește că 
soarta Constituţiei depindea de succesul 
repurtat în această zi şi de importantele 
servicii aduse regelui lor și ţării, el socotește 
că aceste pierderi (deşi în prezent cauză a 
suferințelor pentru rude şi prieteni) sunt un 
monument al gloriei şi al onoarei veşnice 
pentru ei şi pentru familiile acestora. 

Morţii urmează a fi înhumați la ora cinci în 
această seară, în fața locului artileriei, slujba 
religioasă urmând a se desfășura cu onoruri 
militare pentru cei decedați — după 
ceremonia, rugăciunile şi mulțumirile pentru 
importanta victorie pe care divina providenţă 
a dorit să o acorde ieri armatei în lupta 
contra insurgenților. 

PARTEA A ŞAPTEA 
„SURZIT DE CORNI ȘI TOBE““ 

16 
O NUANȚĂ MAI PALIDĂ DE ALB 


Neaşteptat de generoasă, doamna Sherston ne-a 
oferit ospitalitatea ei. M-am mutat în casa ei 
spațioasă din Hillsborough împreună cu Brianna, 
Jemmy şi cei doi pacienți ai mei; Jamie şi-a 
împărțit timpul între oraş şi tabăra miliției, care a 
rămas pe loc la râul Alamance, pentru ca Tryon să 
aibă certitudinea că mişcarea Reglementării fusese 
zdrobită definitiv. 

Deşi nu puteam ajunge cu pensa la glonțul 
rămas în plămânul lui Morton, se părea că asta nu 
îl deranja prea mult, iar rana începuse să se închidă 
în mod satisfăcător. Nu aveam cum să descopăr 
precis unde se găsea glonțul, dar era limpede că nu 
secționase nicio venă importantă; câtă vreme nu se 
deplasa, era posibil ca Morton să trăiască cu 
glontul în corp; ştiam destui veterani în aceeaşi 
situație — Archie Hayes se număra printre ei. 

Nu eram sigură de eficiența micii mele provizii 
de penicilină, dar părea să dea rezultate; rana 
prezenta o oarecare roşeață şi scurgeri reduse, dar 
nu se infectase, iar febra nu creştea. În afară de 
penicilină, apariția Aliciei Brown, la câteva zile 
după luptă, acum cu o burtă enormă, a fost cel mai 
însemnat ajutor pentru recuperarea lui Morton. La 
o oră după sosirea ei, palid, dar jubilând, stătea în 
şezut pe pat, cu părul vâlvoi şi ținând o mână pe 
umflătura mişcătoare a copilului încă nenăscut. 

Cu Roger lucrurile stăteau altfel. În afară de 
gâtul strivit, nu era rănit grav, dar şi asta era destul 
de rău. Fracturile degetelor s-au rezolvat simplu; 
le-am prins în atele şi urmau să se vindece fără 
probleme. Vânătăile s-au şters rapid, trecând de la 

roşu şi albăstrui la o paletă spectaculoasă de 
violaceu, verde şi galben, făcându-l să arate ca un 
mort de peste o săptămână abia exhumat. Semnele 
lui vitale se prezentau excelent. Însă îi lipsea 
vitalitatea. 

Dormea mult, ceea ce ar fi trebuit să fie bine. 
Însă somnul nu-i era odihnitor; avea ceva 
neliniștitor, parcă şi-ar fi sondat inconştientul cu o 
dorinţă feroce şi, odată realizat acest lucru, se 
agăța de el cu o încăpățânare care mă îngrijora mai 
mult decât aş fi vrut să recunosc. 

Brianna, care era încăpăţânată în felul ei, avea 
misiunea de a-l trezi o dată la câteva ore, pentru a 
fi hrănit şi a i se curăța incizia şi tubul. În cursul 
acestor proceduri, el îşi aţintea ochii la distanţă 
medie și privea întunecat spre ceva, dând slabe 
semne de confirmare a vorbelor ce îi erau adresate. 
Apoi închidea din nou ochii şi zăcea întins pe 
pernă, ținându-şi mâinile bandajate încrucişate pe 
piept ca o siluetă de pe capacul unui sarcofag, fără 
să scoată niciun sunet în afara susurului slab care 
se auzea din tubul fixat în gât. 

La două zile după lupta de la Alamance, Jamie a 
sosit la casa din Hillsborough cu puţin înainte de 
cină, obosit după ce mersese mult călare și plin de 
un praf roșiatic. 

— Azi am avut o mică discuţie cu guvernatorul, 
a spus el. 

A luat cana cu apă pe care i-o adusesem în curte, 
a golit-o dintr-o înghițitură, după care şi-a şters 
sudoarea de pe faţă cu mâneca hainei. 

— Era iritat de toată agitația asta şi nu avea chef 
să se gândească la ceea ce s-a întâmplat după 
bătălie, dar eu n-am vrut să-i dau pace. 

— Îmi închipui că nu a fost o ceartă pe cinste, 
am murmurat, ajutându-l să-şi dezbrace haina 
prăfuită. William Tryon nu-i nici măcar scoțian, cu 
atât mai puţin un Fraser. 

Jamie a zâmbit strâmb. „Încăpăţânaţi ca nişte 
bolovani“, asta era descrierea sumară a membrilor 

clanului Fraser, pe care o făcusem cu ani în urmă, 
iar în timpul scurs de atunci nimic nu mi-a dat de 
înțeles că mă exprimasem inexact. 

— Mda, în fine. 

A ridicat din umeri şi s-a întins cât era de lung, 
iar vertebrele i-au pocnit după timpul petrecut 
călare. 

— Oh, Iisuse! Mor de foame, ai ceva de 
mâncare? 

S-a relaxat și a ridicat nasul lung, adulmecând 
plin de speranță. 

— Şuncă la cuptor şi plăcintă cu cartofi-dulci, 
am spus în mod inutil, pentru că aromele celor 
două feluri de mâncare, scăldate în miere, pluteau 
generos în aer. Şi ce-a spus guvernatorul după ce l- 
ai hărțuit cum trebuie? 

A rânjit scurt auzind această descriere a discuţiei 
lui cu Tryon, dar din aerul uşor satisfăcut am dedus 
că nu greşisem prea tare. 

— Păi, o seamă de lucruri. Pentru început, am 
insistat să-şi aducă aminte de împrejurările în care 
a fost prins Roger Mac; cine i l-a predat şi ce s-a 
spus. Vreau să merg până la capăt cu treaba asta. 

Şi-a desfăcut şnurul din păr şi şi-a scuturat 
buclele umede, întunecate de sudoare. 

— Şi-a amintit ceva după ce l-ai pisălogit? 

— Da, şi-a amintit ceva. A spus că pe Roger l-au 
adus trei bărbaţi; unul dintre ei avea o insignă a 
companiei Fraser, de aceea a crezut că omul era 
de-al meu. Așa spune el, a adăugat Jamie ironic. 

Ar fi fost logic ca guvernatorul să presupună 
asta, am socotit eu, dar Jamie nu era dispus să fie 
rațional. 

— Cred că insigna pe care o avea omul era a lui 
Roger, am spus eu. Restul oamenilor companiei s- 
au întors cu tine — mai puţin Brownii, şi sigur n-au 
fost el. 

Cei doi Brown dispăruseră, profitând de prilejul 
oferit de confuzia din timpul luptei ca să se 
răzbune pe Isaiah Morton, apoi să fugă înainte ca 

vreun milițian să descopere crima. N-ar mai fi 
zăbovit ca să-i însceneze aşa ceva lui Roger, chiar 
dacă ar fi avut motive s-o facă. 

Jamie a încuviinţat, respingând concluzia cu un 
gest scurt. 

— Da. Dar de ce? Tryon a spus că Roger Mac 
era legat și 1 se pusese căluș-— un mod dezonorant 
de a trata un prizonier de război, aşa i-am zis. 

— Şi ce ţi-a răspuns? 

Probabil că Tryon era mai puţin încăpățânat 
decât Jamie, dar la fel de puţin dispus să accepte o 
insultă. 

— A spus că nu a fost război, ci o insurecție 
trădătoare şi că măsurile sumare erau justificate. 
Dar să iei un om şi să-l spânzuri fără să-l laşi să 
spună o vorbă în apărarea lui... 

Roşeaţa sporea primejdios pe faţa lui Jamie. 

— Îţi jur, Claire, dacă Roger Mac ar fi murit în 
ştreang, i-aş fi frânt gâtul lui Tryon și l-aş fi lăsat 
pradă ciorilor. 

Nu mă îndoiam deloc că vorbea serios, încă 
aveam în minte imaginea mâinii lui, strângându-se 
încet şi calm pe gâtul guvernatorului, deasupra 
apărătorii metalice. M-am întrebat dacă William 
Tryon avea cât de cât habar de pericolul în care se 
pusese în noaptea de după bătălie. 

— N-a murit și nici nu se va întâmpla asta. 

Speram să am dreptate, dar am rostit cuvintele 
cât de ferm am putut, punând mâna pe braţul lui. 
Muşchii 1 s-au încordat de dorinţa reprimată de a 
lovi pe cineva, dar s-au liniştit sub atingerea mea, 
iar el a coborât privirea spre mine. A inspirat adânc 
o dată și încă o dată, a bătut cu degetele ţepene de 
două ori în coapsă, apoi a reuşit să-și controleze 
din nou furia. 

— Fi, în fine. A spus că omul l-a identificat pe 
Roger Mac drept James MacQuiston, unul dintre 
capii  Reglementării. M-am interesat de 
MacQuiston, a adăugat el şi mi-a aruncat încă o 
privire,  calmându-se pe măsură ce vorbea. 

Englezoaico, o să fu uimită, dar nimeni nu ştie 
cum arată MacQuiston la faţă. 

Eram uimită şi am recunoscut-o. El a dat din 
cap, iar roşeaţa a început să-i dispară din obraji. 

— ȘI pe mine m-a uimit. Dar aşa e. Cuvintele 
omului au apărut în ziare și le-a citit toată lumea, 
dar nimeni nu l-a văzut vreodată pe omul ăsta. Nici 
bătrânul Ninian, nici Hermon Husband, nici unul 
dintre Reglementatorii pe care i-am găsit ca să-i 
întreb, deşi cei mai mulți stau ascunși, asta-i sigur, 
a adăugat el. L-am găsit până şi pe tipograful care 
a pus în pagină una dintre cuvântările lui 
MacQuiston; a zis că textul i-a fost lăsat în pragul 
uşii într-o dimineaţă, cu un calup de caşcaval şi 
două certificate bancare pentru plata tipăririi. 

— Fi, asta este interesant, am spus eu. 

Mi-am retras delicat mâna de pe braţul lui, dar 
acum Jamie părea să se controleze foarte bine. 

— Deci tu crezi că „James MacQuiston“ este un 
nume de împrumut. 

— Foarte probabil. 

Urmărind implicaţiile acestei presupuneri, mi-a 
venit brusc o idee. 

— Crezi că omul care l-a identificat pe Roger în 
fața guvernatorului drept MacQuiston ar putea fi 
chiar MacQuiston? 

Jamie a ridicat din sprâncene și a dat rar din cap. 

— ŞI a încercat să se pună la adăpost făcând ca 
Roger Mac să fie spânzurat în locul lui? Dacă ești 
declarat mort, eşti protejat cât se poate de bine 
împotriva arestării. Da, bună idee, chiar dacă e 
puţin trasă de păr, a adăugat el gânditor. 

— Fi, doar puţin. 

Părea mai puţin furios pe fictivul şi răutăciosul 
MacQuiston decât pe guvernator— nu încăpea 
nicio îndoială privind ceea ce făcuse Tryon. 

Tot discutând,  traversaserăm curtea şi 
ajunseserăm la puț. Pe ghizdul lui se afla o găleată 
pe jumătate plină, cu apă călduță după arşița de 
peste zi. Şi-a suflecat mânecile, şi-a făcut palmele 

căuş şi s-a stropit cu apă pe faţă, după care şi-a 
scuturat violent capul, azvârlind picături peste 
hortensiile doamnei Sherston. 

— Guvernatorul şi-a amintit cum arătau oamenii 
care l-au adus pe Roger? am întrebat, întinzându-i 
un prosop mototolit de pe ghizdul puţului. 

L-a luat şi s-a şters pe faţă, clătinând din cap. 

— Doar unul. Cel care avea insigna şi care a 
vorbit cel mai mult. A zis că era un tip blond, 
foarte înalt şi bine clădit. Cu ochii verzi, așa 1 s-a 
părut. Tryon nu a prea dat atenție înfățişării lui, 
bineînţeles, pentru că era preocupat de altele. Dar 
şi-a amintit măcar atât. 

— Dumnezeule mare, am spus, săgetată de un 
gând. Înalt, blond şi cu ochii verzi. Crezi cumva că 
putea fi Stephen Bonnet? 

A făcut ochii mari şi m-a privit un moment peste 
prosopul ținut pe fața care arăta o uimire fără 
margini. 

— Iisuse, a spus el şi a lăsat prosopul jos cu un 
gest mecanic. La asta nu m-aş fi gândit. 

Nici eu. Ceea ce știam despre Bonnet nu părea 
să se potrivească defel cu imaginea unui 
Reglementator. Majoritatea erau oameni săraci şi 
disperaţi, ca Joe Hobson, Hugh Fowles şi Abel 
MacLennan. Câţiva erau idealiști scandalizați, ca 
Husband şi Hamilton. Poate Stephen Bonnet o fi 
fost cândva sărac şi disperat, dar eram convinsă că 
ideea de a cere guvernului drepturi pe calea 
protestelor nu era una care să-i fi trecut prin minte. 
Şi-ar fi făcut dreptate singur, cu forţa, desigur. Ar 
fi ucis un judecător sau un şerif pentru vreo ofensă 
suferită, asta da. Dar — nu, era ridicol. Dacă aveam 
vreo certitudine în privința lui Stephen Bonnet, 
aceea era că nu își plătea dările. 

— Nu. 

Jamie a clătinat din cap, semn evident că 
ajunsese la aceeași concluzie. Şi-a șters o picătură 
de apă rămasă pe vârful nasului. 

— Aici nu-i vorba de bani, până şi Tryon a 
trebuit să apeleze la contele de Hillsborough ca să 
aibă cu ce-și plăti miliția. lar Reglementatorii... 

A făcut un semn cu mâna, respingând ideea că 
aceştia ar fi plătit cuiva ceva. 

— Nu ştiu totul despre Stephen Bonnet, dar, din 
câte am văzut, cred că doar aurul ori promisiunea 
că va primi aşa ceva l-ar aduce pe câmpul de 
bătălie. 

— Adevărat. 

Clinchetele vesele: din porțelan și zăngănitul 
delicat al argintăriei s-au auzit slab prin fereastra 
deschisă, însoțite de vocile slabe ale sclavelor; se 
pregătea cina. 

— Nu crezi nicidecum că Bonnet ar putea fi 
James MacQuiston, aşa e? 

A râs şi faţa 1 s-a destins abia în acel moment. 

— Nu, englezoaico. De asta pot fi sigur. 
Stephen Bonnet nici nu ştie să citească şi abia 
dacă-și poate scrie numele. 

M-am holbat la el. 

— De unde ştii asta? 

— Aşa mi-a zis Samuel Cornell. Nu l-a 
cunoscut personal pe Bonnet, dar a spus că Walter 
Priestly a venit odată la el ca să împrumute bani de 
urgenţă. A rămas surprins, fiindcă Priestly e un om 
înstărit, dar el i-a spus că avea nişte marfă care 
sosea și trebuia plătită în aur — pentru că omul care 
o aducea nu primea recipise de depozit, 
proclamation money şi nici măcar garanţii 
bancare. Nu avea încredere în cuvintele scrise pe 
hârtie pentru că nu ştia să citească şi nu avea 
încredere nici în cei care 1 le citeau. Doar aurul era 
bun ca plată. 

— Da, asta îl caracterizează mai bine pe Bonnet. 

Îi ținusem haina împăturită pe braţ. Am scuturat- 
o şi am început să lovesc cu palma praful roșiatic 
de pe poale, ferindu-mi fața de norii care ieșeau 
din ea. 

— Ceea ce ai spus despre aur... crezi că Bonnet 
ar fi putut ajunge la Alamance întâmplător? On 
poate era în drum spre River Run? 

Jamie a analizat ideea o clipă, apoi a scuturat 
din cap şi şi-a desfăcut mânecile. 

— Englezoaico, n-a fost un mare război — nu de 
genul unuia în care cineva să nimerească fără să-și 
dea seama și să se lase dus de val. Armatele au stat 
față în față mai bine de două zile, iar liniile de 
santinele aveau găuri în ele ca o setcă, aşa că 
oricine putea să plece de la Alamance sau să 
ocolească locul. lar Alamance nu e nicidecum 
aproape de River Run. Nu, cel care a încercat să-l 
omoare pe micuțul Roger a fost cineva aflat acolo 
pe cont propriu. 

— Aşadar, revenim la misteriosul domn 
MacQuiston — oricine ar fi el. 

— Poate, a zis el cu îndoială. 

— Dar cine altcineva ar putea fi? am protestat. 
Sunt convinsă că nimeni dintre Reglementatori nu 
avea ceva personal împotriva lui Roger! 

— Aşa o fi, a recunoscut Jamie. Dar nu vom afla 
decât în momentul când flăcăul ne va putea spune 
singur, nu? 


După cină — în cursul căreia bineînţeles că nu s- 
a adus vorba de MacQuiston, de Stephen Bonnet 
ori de altceva supărător — am urcat să văd cum se 
simţea Roger. Jamie m-a însoțit şi a trimis-o 
discret de acolo pe sclava care stătea lângă 
fereastră şi cârpea ceva. Cineva trebuia să stea tot 
timpul cu Roger, pentru a avea grijă ca tubul din 
gât să nu se înfunde sau să se desprindă, întrucât 
doar aşa putea respira. Trebuia să mai aştept câteva 
zile până când țesuturile strivite ale gâtului aveau 
să se dezumfle suficient pentru a risca îndepărtarea 
lui. 

Jamie a așteptat cât am verificat pulsul şi 
respirația lui Roger, după care, făcându-i un semn 
din cap, s-a aşezat pe patul lui. 

— Ştii numele oamenilor care te-au denunţat? l- 
a întrebat el fără nicio introducere. 

Încruntându-se, Roger a ridicat ochii spre el şi 
sprâncenele negre s-au unit. Apoi a dat încet din 
cap şi a ridicat un deget. 

— Unul dintre ei. Câţi au fost? 

Trei degete. Asta coincidea cu ceea ce își 
amintise Tryon. 

— Sunt Reglementatori? 

O confirmare din cap. 

Jamie mi-a aruncat o privire, după care s-a uitat 
la Roger. 

— A fost Stephen Bonnet? 

Roger s-a ridicat în șezut şi a rămas cu gura 
deschisă. A prins tubul din gât, străduindu-se 
zadarnic să vorbească, şi a dat violent din cap. 

L-am apucat imediat de un umăr şi am întins 
cealaltă mână după tub; violența mișcărilor lui 
aproape că îl smulsese din incizie şi un firicel de 
sânge a început să se scurgă pe gât, deoarece rana 
se deschisese. Roger părea să nu ţină seama de 
asta, avea ochii aţintiți asupra lui Jamie şi mişca 
din buze precipitat, punând întrebări mute. 

— Nu, nu. Dacă nu l-ai văzut înseamnă că n-a 
fost acolo, a zis Jamie şi l-a prins ferm de celălalt 
umăr, ajutându-mă să îl așez înapoi pe pernă. Doar 
că Tryon l-a descris pe omul care te-a trădat drept 
înalt şi blond. Cu ochi verzi, pare-se. Ne-am gândit 
că poate... 

Faţa lui Roger s-a destins. A clătinat din nou din 
cap şi s-a lăsat mai adânc pe pernă, cu buzele puţin 
strânse. Jamie a insistat. 

— ÎI cunoşteai pe om, da? L-ai mai întâlnit? 

Roger s-a uitat în altă parte, a dat din cap, apoi a 
ridicat din umeri. Părea deopotrivă iritat şi 
neajutorat;, răsuflarea îi devenea precipitată, i-am 
auzit şuieratul prin tubul din ambră. Mi-am dres 
glasul cu subînţeles şi m-am uitat încruntată la 
Jamie. Roger nu se afla în pericol iminent, dar nici 
bine nu se simţea, nici pe departe. 

Jamie m-a ignorat. În drum spre camera de la 
etaj, luase cutia pentru schiţe a Briannei. A scos o 
foaie de hârtie din ea, a pus-o în poala lui Roger, 
apoi i-a întins o bucată de cărbune de desen. 

— Vrei să mai încerci? 

Se mai străduise să-l facă pe Roger să comunice 
cu ajutorul hârtiei de când își recăpătase cunoştinţa 
pe deplin, dar mâinile şi degetele lui erau prea 
umflate ca să se strângă în jurul unei pene. Erau 
încă lipsite de putere şi vinete, dar aplicarea 
repetată de lipitori şi masajele uşoare îl ajutaseră, 
acum măcar arătau cât de cât a mâini. 

Roger a strâns din buze o clipă, dar şi-a strâns 
degetele stângace în jurul cărbunelui. Primele două 
degete de la acea mână erau fracturate, iar atelele 
formau un „V“ — ceea ce mi se părea mai degrabă 
potrivit, având în vedere circumstanţele. 

Concentrându-se, Roger s-a încruntat şi s-a 
apucat să scrie ceva, foarte încet. Jamie l-a urmărit 
cu mare atenție, ținând hârtia întinsă cu ambele 
mâini, ca să nu alunece. 

Bucata de cărbune s-a rupt în două, iar bucăţile 
s-au împrăștiat pe podea. M-am aplecat să le culeg, 
în timp ce Jamie, încruntându-se, s-a aplecat peste 
bucata de hârtie mânjită. Pe ea se vedeau un „W“ 
rășchirat şi un „M“, apoi un spaţiu și un „MAC“ 
dezlânat. 

— William? a făcut el şi a ridicat ochii spre 
Roger pentru a primi confirmarea. 

Pe pomeţii lui Roger au apărut broboane de 
sudoare, dar a dat scurt din cap. 

— William Mac, am spus eu, privind peste 
umărul lui Jamie. Deci un scoţian — ori măcar un 
nume scoțian? 

Deşi asta reducea prea puţin posibilitățile: 
MacLeod, MacPherson, MacDonald, MacDonnel, 
Mac... Quiston? 

Roger a ridicat o mână şi s-a lovit în piept. S-a 
mai lovit o dată și a mișcat buzele, încercând să 
formeze un cuvânt. Ca într-o emisiune de 

televiziune bazată pe şarade, am fost mai rapidă 
decât Jamie. 

— Mackenzie? am întrebat şi am fost 
recompensată cu o sclipire a ochilor lui verzi şi cu 
o mișcare din cap. 

— MacKenzie. William MacKenzie. 

Jamie s-a încruntat, căutând în minte nume și 
feţe, dar nu a găsit nimic care să se potrivească. 

M-am uitat la fața lui Roger. Deşi încă plină de 
vânătăi, începea să arate ceva mai normal, în 
pofida umflăturii livide de sub maxilar, şi mi s-a 
părut că expresia lui era destul de ciudată. Am 
remarcat durerea fizică în ochi, deznădejdea şi 
frustrarea că nu putea să-i spună lui Jamie ce voia 
să afle, dar mi s-a părut că exista şi altceva. Furie, 
desigur, dar și ceva vecin cu uimirea. 

— Cunoşti vreun William Mackenzie? l-am 
întrebat pe Jamie, care bătea gânditor cu degetele 
în tăblia mesei. 

— Da, patru sau cinci, mi-a răspuns el, cu 
sprâncenele încă  împreunate în semn de 
concentrare. În Scoţia. Dar niciunul aici, niciunul 
care să... 

Roger a ridicat brusc mâna când a auzit cuvântul 
„Scoţia“, iar Jamie s-a oprit, ațintindu-şi ochii 
asupra feţei lui Roger ca un câine de vânătoare. 

— Scoţia, a repetat el. Ceva legat de Scoţia? 
Omul e imigrant recent? 

Roger a clătinat puternic din cap, apoi s-a oprit 
brusc, strâmbându-se de durere. A închis ochii 
strâns o clipă, apoi i-a deschis şi a făcut semn 
precipitat spre bucăţile de cărbune de desen pe 
care încă le țineam în mână. 

A avut nevoie de câteva încercări, dar în cele din 
urmă, Roger s-a lăsat extenuat pe pernă, cu gâtul 
cămăşii de noapte umed de sudoare şi presărat cu 
picături de sânge scurse din gât. Rezultatul 
efortului său era un cuvânt mânjit şi lăbărţat, dar 
am reușit să-l citesc fără probleme. 

Dougal, aşa scria. Privirea încărcată de interes a 
lui Jamie a devenit oarecum circumspectă. 

— Dougal, a repetat el concentrându-se. 

Cunoştea câțiva oameni cu acel nume; unii 
dintre ei trăiau în Carolina de Nord. 

— Dougal Chisholm? Dougal O"Neill? 

Roger a clătinat din cap, iar tubul din gâtlej a 
scos şuierături odată cu aerul expirat. A ridicat o 
mână și a arătat insistent spre Jamie, împungând 
cu degetele prinse în atele. Primind doar o privire 
nedumerită drept răspuns, a bâjbâit după bucata de 
cărbune, dar ea s-a rostogolit de pe caietul de 
schiţe şi s-a sfărâmat când a atins podeaua. 

Avea degetele  mânjite de praf negru. 
Strâmbându-se, a apăsat buricul degetului inelar pe 
foaie şi, folosindu-și toate degetele pe rând, a 
realizat o mâzgălitură vagă şi fantomatică ce mi-a 
trimis un mic şoc electric pe şira spinării. 

Geillie, scrisese el. 

Jamie s-a holbat câteva clipe la foaia de hârtie. 
Apoi am văzut un mic tremur cuprinzându-l şi şi-a 
făcut cruce. 

— A Dhia“, a spus el încet şi s-a uitat la mine. 

Recunoașterea a căpătat substanță între noi, iar 
Roger a văzut asta şi s-a lăsat moale pe pernă, 
expirând puternic prin tub. 

— Fiul lui Dougal cu Geillis Duncan, a rostit 
Jamie, întorcându-se spre Roger cu o expresie 
neîncrezătoare pe faţă. Îl chema William, aşa cred, 
da? Vorbești serios? Eşti sigur? 

După o uşoară mișcare din cap, Roger a închis 
ochii. Apoi i-a redeschis; a ridicat un deget 
tremurător prins în atelă şi a arătat spre propriii 
ochi— de un verde adânc și limpede, culoarea 
mușchiului. Era la fel de alb precum cearşafurile 
pe care stătea întins, iar degetele mânţite de 
cărbune îi tremurau. Buzele i-au tresărit; voia din 
răsputeri să vorbească, să explice — dar celelalte 
lămuriri trebuiau să mai aştepte o vreme. 

Şi-a lăsat mâna să cadă şi a închis din nou ochii. 

Dezvăluirea identității lui William Bucceleigh 
MacKenzie nu a schimbat cu nimic dorința 
imediată a lui Jamie de a-l găsi pe acel om, dar i-a 
schimbat intenția de a-l ucide imediat după aceea. 
Una peste alta, eram recunoscătoare pentru orice 
mică favoare. 

Întrerupându-şi lucrul la pictură fiindcă noi o 
chemaserăm, Brianna a apărut în camera mea 
îmbrăcată într-o rochie care mirosea puternic a 
terebentină şi a ulei de in, având o pată de albastru 
cobalt pe lobul unei urechi. 

— Da, a răspuns ea, uimită de întrebările bruşte 
ale lui Jamie. Am auzit de el. William Buccleigh 
MacKenzie. Copilul schimbat. 

— Ce? a făcut Jamie şi a ridicat din sprâncene 
până aproape de linia părului. 

— Aşa l-am numit eu, i-am explicat. Când am 
văzut arborele genealogic al lui Roger şi mi-am dat 
seama cine trebuia să fie William Buccleigh 
MacKenzie. Dougal le-a dat copilul lui William și 
Sarah MacKenzie, mai ţii minte? lar ei i-au dat 
numele copilului pe care îl pierduseră cu două luni 
înainte. 

— Roger zicea că i-a văzut pe William 
Mackenzie şi pe soția lui la bordul corabiei 
Gloriana, când a venit din Scoţia spre Carolina de 
Nord, a intervenit Bree. Dar a spus că abia mai 
târziu şi-a dat seama cine era acel bărbat şi nu a 
avut şansa de a sta de vorbă cu el. Aşadar, iată-l— 
pe William, adică-—, dar de ce Dumnezeu a 
încercat să-l omoare pe Roger-— şi de ce în acest 
fel? 

S-a înfiorat, deşi în cameră era foarte cald. Era 
începutul verii şi, în pofida ferestrelor deschise, 
aerul era înfierbântat şi aproape lichid din cauza 
umidității. 

— E odrasla vrăjitoarei, a replicat imediat 
Jamie, de parcă ar fi fost un răspuns suficient — și 
probabil că era. 

— ŞI pe mine m-au socotit vrăjitoare, am ţinut 
să îl reamintesc, pe un ton înțepat. 

Jamie mi-a aruncat o privire şi buzele i s-au 
arcuit. 

— Aşa e, a spus el, dregându-și glasul şi 
trecându-şi o mânecă peste fruntea asudată. Da, în 
fine. Cred că va trebui să aşteptăm și să vedem 
despre ce a fost vorba. Şi faptul că avem un nume 
ne va ajuta. O să le trimit vorbă lui Duncan şi lui 
Farquard şi o să-i rog să dea de veste mai departe. 

A inspirat adânc de exasperare şi a pufnit. 

— Dar ce să fac dacă îl găsesc? Fiu de vrăjitoare 
ori nu, are același sânge cu mine; nu-l pot ucide. 
Mai ales după Dougal... 

S-a oprit la vreme şi a tușit. 

— Cum să zic? E fiul lui Dougal. Mi-e văr, 
pentru numele lui Dumnezeu. 

Ştiam la ce se referea de fapt. Doar patru 
oameni ştiau ce se întâmplase în podul acela de la 
Casa Culloden, cu o zi înainte de bătălie. Unul 
dintre ei era mort, altul dispăruse şi aproape sigur 
murise în tumultul Revoltei. Mai rămâneam doar 
eu ca martor al sângelui lui Dougal şi al mâinii 
care îl vărsase. Indiferent ce crimă comisese 
William Bucceleigh Mackenzie, Jamie nu îl va 
ucide, de dragul tatălui său. 

— Voiai să-l ucizi? Chiar înainte de a afla cine 
e? 

Bree nu a părut şocată de idee. Avea în mână o 
cârpă pătată de culori, pe care o răsucea încet între 
degete. 

Jamie s-a întors spre ea. 

— Roger Mac e bărbatul tău, fiul casei mele, a 
spus el foarte serios. Sigur că-l voi răzbuna. 

Brianna s-a uitat scurt la mine, apoi şi-a mutat 
privirea. Părea gânditoare, cu o hotărâre care mi-a 
dat un mic fior. 

— Bine, a spus ea foarte încet. Când îl găseşti 
pe William Buccleigh Mackenzie, aş vrea să mă 
anunti şi pe mine. 

A împăturit cârpa, a vârât-o în buzunar şi s-a 
întors la treaba ei. 


Brianna a luat o picătură de verde-albăstrui de 
pe marginea paletei şi a pus un strop din ea într-o 
pată mare de cenuşiu-deschis. A ezitat o clipă, 
înclinând paleta încoace şi încolo în lumina 
ferestrei pentru a aprecia culoarea, apoi a adăugat 
un pic de albastru-cobalt pe cealaltă parte a petei, 
reuşind să obțină o gamă de tonuri subtile care 
mergeau de la cenușşiu-albăstrui până la cenușiu- 
verzui, toate atât de slabe, încât un ochi neexersat 
abia le putea deosebi. 

A luat apoi una dintre pensulele scurte și groase 
şi a aplicat nuanțele de gri de-a lungul maxilarului 
de pe pânză, cu trăsături fine, suprapuse. Da, era 
aproape perfect; palid ca porțelanul ars, dar cu o 
umbră vie dedesubt — ceva atât de delicat, cât şi 
pământesc. 

A pictat foarte absorbită, izolată de tot ce o 
înconjura, cufundată în dubla viziune a artistului, 
comparând imaginea în devenire de pe pânză cu 
aceea atât de imuabilă, gravată în mintea ei. Asta 
nu pentru că nu văzuse vreodată o persoană 
moartă. Tatăl ei — Frank — avusese o înmormântare 
cu capacul sicriului deschis, și mai participase la 
funeraliile unor prieteni de famile mai bătrâni. 
Însă culorile folosite de îmbălsămător erau brutale, 
aproape stridente în comparaţie cu acelea ale unui 
cadavru. Se simţise descumpănită de acel contrast. 

Era vorba de sânge, s-a gândit ea, luând o 
pensulă cu fire foarte subțiri pentru a adăuga un 
punct de verde-albăstrui pur în curba adâncă a unei 
orbite. Sânge şi oase — dar moartea nu schimba 
liniile oaselor şi nici umbrele pe care le lăsau 
acestea. Sângele însă colora acele umbre. În viaţă, 
există nuanțele de albastru, roşu, roz şi violet ale 
sângelui în mișcare pe sub piele; în moarte, 
sângele încremenit, închegat şi înnegnit... albastru- 
lutos, violet, indigo, cafeniu-violaceu... şi ceva 

nou: acel verde trecător, delicat, abia existent 
acolo, pe care mintea artistului, cu o claritate 
brutală, îl clasifica drept „putreziciune timpurie“. 

Dinspre hol i-au ajuns la urechi voci 
necunoscute, aşa că a ridicat ochii, precaută. Lui 
Phoebe Sherston îi plăcea să aducă vizitatori 
pentru a admira pictura în devenire. În mod 
normal, pe Brianna nu o deranja să fie urmărită 
lucrând sau să discute despre ceea ce făcea, însă 
sarcina de acum era dificilă, pentru realizarea ei 
dispunea de un timp limitat; nu putea lucra 
folosind asemenea culori subtile decât o scurtă 
perioadă înainte de apusul soarelui, când lumina 
era clară, dar difuză. 

Însă vocile de pe coridor au trecut spre salon, şi 
ea s-a destins, luând din nou pensula mai groasă. 

A rechemat viziunea în minte; mortul întins sub 
un copac la Alamance, în apropierea spitalului de 
campanie improvizat al mamei ei. Se așteptase să 
fie şocată de rănile provocate în luptă și de moarte, 
însă era şocată de propria fascinație. Văzuse 
lucruri îngrozitoare, dar nu era ca atunci când 
asista la operaţiile chirurgicale efectuate de mama 
ei, în care avea timp să se simtă alături de pacienţi, 
să observe toate micile mizerii şi umilinţe ale 
cărnii. Lucrurile se petreceau prea repede pe un 
câmp de bătălie; erau prea multe de făcut pentru ca 
sensibilitățile să se manifeste. 

Şi, în pofida grabei, de fiecare dată când trecuse 
pe lângă acel copac, se oprise o clipă. Se aplecase 
pentru a da deoparte pătura de pe cadavru şi a se 
uita la faţa bărbatului; îngrozită de propria 
fascinaţie, dar fără a face nici cel mai mic efort 
pentru a i se opune-— înregistrând în memorie 
schimbarea uimitoare, inexorabilă de culori şi de 
umbre, încremenirea mușchilor şi modificarea 
formei, pe măsură ce pielea se aşeza şi se agăța de 
oase, iar procesele morții şi ale descompunerii 
începeau să îşi exercite magia înspăimântătoare. 

Nu se gândise să întrebe care era numele 
bărbatului mort. Asta însemna lipsă de sentimente? 
s-a întrebat ea. Probabil; adevărul era că toate 
sentimentele ei fuseseră canalizate în altă direcție 
în acea perioadă-— și încă rămăseseră astfel. A 
deschis ochii și a observat că lumina scădea. A 
răzuit paleta și s-a apucat să își curețe pensulele și 
mâinile, revenind treptat şi fără voie la lumea din 
afara activităţii ei. 

Jem sigur mâncase de seară şi fusese îmbăiat, 
dar el refuza să adoarmă fără să fie hrănit la sân și 
legănat. Sânii au furnicat-o când s-a gândit la asta; 
erau plăcut de încărcaţi, deşi acum erau rareori 
excesiv de plini, de când copilul începuse să 
mănânce hrană solidă şi astfel pofta lui vorace faţă 
de ea scăzuse. 

Îl va hrăni la sân pe Jem și îl va așeza în pat, 
apoi se va duce să ia o cină târzie în bucătărie. Nu 
mâncase odată cu ceilalți, dorind să profite de 
lumina după-amiezii, iar stomacul îi ghiorăia 
discret, pe măsură ce aromele de mâncare 
înlocuiau mirosurile de terebentină şi de ulei de in. 

Iar apoi... apoi va urca la Roger. Gândindu-se la 
asta, a strâmbat din buze; şi-a dat seama ce făcuse 
ŞI şi-a silit gura să se relaxeze, expirând în așa fel 
încât buzele i-au vibrat, scoțând un sunet gros ca al 
unei bărci cu motor. 

Şi chiar în acest moment nefericit, Phoebe 
Sherston şi-a vârât pe uşă capul acoperit cu o 
bonetă, dar a dovedit destulă bună-creştere ca să 
mimeze că nu văzuse nimic. 

— A, draga mea, aici erai! Vino în salon o clipă, 
bine? Domnul şi doamna Wilbur sunt foarte 
dornici să te cunoască. 

— Oh... bine, da, desigur, a spus Brianna, cu 
toată eleganța de care era în stare, dar arătând către 
rochia pătată de vopsele. Daţi-mi voie să mă 
schimb și... 

Doamna Sherston a făcut un semn scurt, 
sugerând că nu era nevoie, dorind să îşi expună 

artista casei în costum de lucru. 

— Nu te mai deranja. În seara asta ne purtăm 
foarte simplu. Nimeni nu va băga de seamă. 

Brianna a pornit cam fără chef spre sufragerie. 

— E în regulă. Doar o clipă însă, trebuie să-l 
culc pe Jem. 

Auzind asta, doamna Sherston a strâns puţin 
afectată din buzele rozalii; nu înțelegea de ce 
sclavele nu se puteau ocupa de copil, dar mai 
auzise părerile Briannei despre acest subiect şi era 
destul de înţeleaptă ca să nu insiste asupra lui. 

Părinţii ei se aflau în salon cu familia Wilbur, o 
pereche de bătrânei simpatici, pe care mama ei îi 
numea de obicei un fel de Darby şi Joan”. Cei doi 
s-au agitat cum se cuvenea la apariția ei, au insistat 
politicoşi să vadă portretul, şi-au exprimat 
profunda admirație faţă de tablou şi de pictor— 
deşi au clipit uşor nedumeniți de subiect— şi, în 
general, s-au purtat cu o asemenea amabilitate, 
încât Brianna a simţit că se destinde. 

Tocmai era pe punctul de a-şi cere scuze şi a se 
retrage, când domnul Wilbur a profitat de o 
lâncezeală în conversaţie pentru a se întoarce spre 
ea, zâmbindu-i binevoitor. 

— Înţeleg că felicitările pentru noua ta situaţie 
sunt bine-venite, doamnă MacKenzie. 

— Poftim? A... vă mulțumesc, a rostit ea 
nesigură în legătură cu motivul pentru care primea 
felicitări. 

S-a uitat la mama ei, sperând să primească 
vreun indiciu; Claire a făcut o uşoară grimasă şi s- 
a uitat spre Jamie, care a tușit. 

— Guvernatorul tocmai i-a acordat soțului tău 
peste două mii douăzeci de hectare de pământ, în 
sălbăticie, a spus el. 

Glasul lui a sunat calm, aproape lipsit de orice 
inflexiune. 

— Da? 

O clipă, Brianna s-a simțit descumpănită. 

— Cum... de ce? 

A urmat o mică agitație plină de stânjeneală 
între cei aflați în salon, însoțită de mici încercări 
de a-și drege glasurile şi priviri schimbate de cei 
din familiile Sherston și Wilbur. 

— Drept compensație, a răspuns scurt mama ei, 
după un schimb de priviri cu Jamie, ca între soți. 

Brianna a înţeles abia în acel moment; nimeni 
nu ar fi fost atât de necivilizat încât să pomenească 
în mod deschis despre spânzurarea din greşeală a 
lui Roger, însă era o poveste care crease prea 
multă vâlvă ca să nu facă ocolul societății din 
Hillsborough. Brusc, şi-a dat seama că nici 
invitarea părinților ei şi a lui Roger de către 
doamna Sherston nu fusese motivată doar de 
amabilitate.  Notorietatea de a avea un om 
spânzurat ca oaspete va atrage atenția locuitorilor 
din Hillsborough asupra familiei Sherston într-un 
mod foarte satisfăcător — chiar mai eficient decât 
un tablou neconvențional. 

— Sper că starea soţului tău s-a îmbunătățit 
considerabil, draga mea, da? a acoperit doamna 
Wilbur cu tact acea pauză în conversație. Am 
regretat profund când am aflat de suferințele lui. 

Suferinţe. O descriere cel puţin circumspectă a 
situației reale. 

— Da, e mult mai bine, vă mulţumesc, a spus 
ea, zâmbind scurt, atât cât cerea polteţea, după 
care s-a întors spre tatăl ei. Roger ştie de asta? De 
terenuri? 

Jamie i-a aruncat o privire scurtă, dregându-și în 
acelaşi timp glasul. 

— Nu. M-am gândit că poate doreşti să-i spui 
tu. 

Prima ei reacție a fost de recunoştinţă; va avea 
ceva de spus lui Roger. Era o situație cam anapoda 
să se adreseze cuiva care nu putea răspunde. În 
cursul zilei, acumula subiecte de discuţie; mici 
gânduri sau evenimente pe care să le poată 
transforma în poveşti, pentru a i le spune când se 
întorcea la el. Provizia ei de poveşti se termina 

însă prea curând și rămânea lângă patul lui căutând 
în minte tot felul de subiecte lipsite de sens. 

Cea de-a doua reacție a fost de iritare. De ce nu 
îi vorbise tatăl ei despre asta între patru ochi, în loc 
să expună treburile familiei în fața unor străini? 
Apoi a surprins jocul subtil de priviri dintre 
părinții ei şi a înțeles că mama îl întrebase pe 
Jamie în tăcere acelaşi lucru — iar el răspunsese, 
aruncând o privire spre domnul Wilbur, apoi spre 
doamna Sherston, înainte ca genele lungi și roşcate 
să coboare pentru a-i ascunde ochii. 

E mai bine să rosteşti adevărul în fața unui 
martor respectabil decât să laşi bârfele să se 
răspândească de la sine, spunea expresia de pe 
faţa lui. 

Brianna nu ţinea morțiş la reputația ei- 
„notorie“ nici nu făcea parte din vocabularul ei —, 
însă înțelesese destul de multe despre realitățile 
sociale ale vremii pentru a-şi da seama că 
adevăratele daune puteau fi produse pentru tatăl ei 
prin scandal. Dacă, de pildă, se zvonea în mod 
neadevărat că Roger fusese cu adevărat un cap al 
Reglementări, atunci propria fidelitate a lui Jamie 
putea fi pusă la îndoială. 

În ultimele săptămâni, ascultând discuţiile din 
salonul familiei Sherston, începuse să descopere că 
întreaga colonie era ca o uriașă pânză de păianjen. 
Existau nenumărate fire comerciale de-a lungul 
cărora câțiva păianjeni mari — şi unii mai MICI — ÎȘI 
croiau drum în mod delicat, întotdeauna ascultând 
zumzetul slab de suferință scos de vreo muscă 
nimerită din întâmplare în plasa lor, întotdeauna 
căutând un fir slăbit sau o legătură ruptă. 

Entităţile mai mărunte se roteau precaute pe la 
marginile pânzei, stând cu ochii larg deschişi 
pentru a descoperi mișcările celor mari — fiindcă 
păianjenii sunt canibali şi, s-a gândit ea, la fel sunt 
şi oamenii ambiţioşi. 

Tatăl ei avea o poziție importantă, dar în niciun 
caz atât de sigură încât să reziste efectului coroziv 

al bârfelor şi al suspiciuni. Ea şi Roger discutaseră 
între patru ochi despre acest lucru, făcând 
speculaţii; liniile de ruptură existau deja, suficient 
de clare pentru cineva care știa ce avea să se 
întâmple; tensiunile şi încordările aveau să se 
adâncească, devenind un abis de necrezut unul 
îndeajuns de adânc pentru a desprinde coloniile de 
Anglia. 

Dacă încordarea creştea prea mult şi prea 
repede, dacă legăturile dintre Fraser's Ridge și 
restul coloniei se destrămau prea tare... ele se 
puteau rupe, înfășurându-şi capetele lpicioase într- 
un cocon gros în jurul familiei ei, lăsându-i pe toți 
atârnați doar de un fir— singuri şi pradă sigură 
pentru cei care voiau să le sugă sângele. 

Eşti morbidă în seara asta, s-a gândit Brianna, 
amuzându-se cu amărăciune de felul în care 
mintea ei alesese imaginile. A presupus că era din 
cauză că picta un mort. 

Soții Wilbur sau Sherston nu dădeau impresia 
că-i observaseră dispoziția, însă mama ei băgase 
de seamă şi i-a aruncat o privire lungă și 
gânditoare, dar nu a spus nimic. Brianna a mai 
schimbat câteva amabilităţi cu cei prezenţi, apoi și- 
a cerut scuze şi s-a retras. 

Dispoziţia nu i s-a schimbat când a descoperit că 
Jemmy se săturase să aștepte sosirea ei şi 
adormise, cu urme de lacrimi pe obraji. A 
îngenuncheat lângă pătuţ o clipă şi a pus mâna 
uşor pe spinarea lui, sperând că el îi va simţi 
apropierea şi se va trezi. Spatele se ridica şi cobora 
în ritmul cald al păcii depline, dar nu s-a clintit. În 
cutele de la gât, transpirația licărea umed. 

Ziua arşiţa creştea, astfel că seara atmosfera de 
la etajul casei era întotdeauna înăbuşitoare. 
Fereastra era bine închisă, bineînțeles, pentru ca 
aerul periculos al nopţii să nu aducă vreo vătămare 
copilului. Doamna Sherston nu avea copii, dar ştia 
ce măsuri de prevedere trebuiau luate. 

În munţi, Brianna nu ar fi ezitat să deschidă 
fereastra. Însă într-un oraş foarte populat ca 
Hillsborough, plin de necunoscuţi de pe coastă și 
de jgheaburi cu apă stătută pentru cai şi puțuri 
mizere... 

Comparând pericolul relativ pe care îl prezentau 
țânţarii purtători de malarie cu cel de sufocare, 
Brianna a ales în cele din urmă să ridice pilota 
uşoară de pe copil și i-a scos cu delicateţe cămașa 
de noapte, lăsându-l întins comod pe cearşaf doar 
în scutec, iar pielea lui moale, umedă și rozalie a 
schpit în lumina scăzută. 

Oftând, a stins lumânarea și a lăsat ușa 
întredeschisă pentru a-l auzi dacă se trezea. Era 
aproape întuneric; lumina pătrundea printre 
balustradele scării venind de la parter, însă holul 
de la etaj era cufundat în umbre adânci. Mesele 
poleite ale doamnei  Sherston și portretele 
strămoşilor domnului Sherston nu erau decât 
umbre spectrale în întuneric. 

A văzut lumină în camera lui Roger; uşa era 
închisă, dar o schpire slabă a unei lumânări se 
furişa pe sub prag, peste podeaua lustruită şi peste 
marginea covorului de pe hol. S-a îndreptat spre 
ușă, gândul la mâncare fiind alungat de foamea 
mai mare de a-l atinge. Începuseră să o doară sânii. 

Într-un colţ, o sclavă moțăia cu mâinile lăsate 
moale peste lucrul care îi căzuse în poală. A 
tresărit surprinsă când s-a deschis ușa şi a clpit 
vinovată spre Brianna. 

Bree a privit spre pat, dar totul era în regulă; a 
auzit susurul și oftatul respirației lui Roger. S-a 
încruntat uşor la femeie şi i-a făcut semn că poate 
pleca. Femeia şi-a strâns cu stângăcie ciorapul pe 
care-l tricotase până la jumătate şi a plecat, evitând 
să o privească în ochi pe Brianna. 

Roger stătea întins, cu ochii închişi, cu un 
cearșaf tras bine pe corpul cu contururi ascuţite. E 
atât de slab, s-a gândit ea, cum de-a slăbit atât de 
mult şi de repede? Nu putea înghiți decât câteva 

linguri de supă şi zeama cu penicilină pregătită de 
Claire, dar erau suficiente două sau trei zile pentru 
a-i face oasele să iasă atât de mult în evidenţă? 

Apoi şi-a dat seama că probabil fusese deja slab, 
din cauza stresului acelei campanii — şi părinții ei 
erau mai slabi decât de obicei. Proeminenţa 
oaselor fusese ascunsă de umflăturile îngrozitoare 
ale trăsăturilor; acum, după ce umflăturile se 
retrăseseră, pomeţii îi erau înalți și uscățivi, linia 
grațioasă şi dură a maxilarului era din nou vizibilă 
pe deasupra pânzei albe a bandajului înfăşurat în 
jurul gâtului schilodit. 

Şi-a dat seama că-i privea fix maxilarul, studiind 
culoarea vânătăilor care treceau. Verdele-gălbui al 
unei vânătăi care se vindeca se deosebea de 
verdele cenușiu, delicat, al morţii recente; la fel de 
bolnăvicios, dar totuşi o culoare a vieții. A tras 
adânc aer în piept, înțelegând brusc că şi fereastra 
de aici era închisă, iar sudoarea a început să 1 se 
prelingă printre omoplaţi, ajungând în mod 
neplăcut în despicătura dintre fese. 

Sunetul ferestrei ridicându-se l-a trezit — a întors 
capul pe pernă şi a zâmbit slab când a văzut-o. 

— Cum te simţi? a întrebat ea cu voce reținută, 
parcă s-ar fi aflat într-o biserică. 

Vocea 1 se părea întotdeauna prea tare, de parcă 
ar fi vorbit cu ea însăşi. 

El a ridicat un umăr drept răspuns şi a articulat 
din buze: „Bine.“ Arăta fără vlagă şi descurajat, cu 
părul negru de la tâmple ud de sudoare. 

— E înfiorător de cald, nu? 

A făcut semn cu mâna spre fereastră, unde aerul 
cald — dar în mişcare — pătrundea în cameră. El a 
dat din cap şi a împuns gulerul cămăşii cu mâna 
bandajată. Ea a înţeles sugestia şi i l-a desfăcut, 
lărgind despicătura cât s-a putut şi expunându-i 
pieptul la adiere. 

Sfârcurile lui erau mici şi frumoase, areolele 
fiind roșu-maronii pe firele de păr negru și 
cârlhonţat. Imaginea i-a adus aminte de sânii ei 

plini de lapte şi, o clipă, a simțit un îndemn 
nebunesc de a-i sălta capul, de a-şi trage corsajul 
în jos şi de a-i apropia gura de sânul ei. Şi-a 
amintit clipa în care el făcuse asta, sub sălciile de 
la River Run, şi prin corp a simţit un iureş 
fierbinte, gâdilând-o de la sâni până în pântec. Cu 
sângele invadându-i fața, s-a întors să vadă ce 
mâncare exista pe masa de lângă pat. 

Era supă rece de carne- îmbogăţită cu 
penicilină — într-un castron acoperit, iar alături de 
el, un vas cu ceai îndulcit cu miere. A luat lingura 
şi a ridicat întrebător din sprâncene, ținând mâna 
deasupra mesei. 

El s-a strâmbat puţin, dar a făcut semn din cap 
către supă. Ea a ridicat castronul şi s-a așezat pe 
scaun lângă el. 

— Deschide uşa grajdului, a spus ea veselă, 
descriind cu lingura un cerc spre gura lui de parcă 
l-ar fi hrănit pe Jem. Uite că vine căluţul! 

Exasperat, el a dat ochii peste cap. 

— Când eram mică, a început ea, ignorându-i 
strâmbătura, părinții mei îmi spuneau cam așa: 
„Uite că vine remorcherul, ridicați podul!“ Sau: 
„Deschide garajul, uite că vine maşina!“ Dar nu le 
pot folosi în cazul lui Jem. Mama ta vorbea de 
mașini sau de avioane? 

Roger a mișcat buzele, arcuindu-le până la urmă 
într-un zâmbet chinuit. A clătinat din cap şi a 
ridicat o mână, arătând spre tavan. Ea s-a uitat şi a 
văzut un punct întunecat pe tencuială — uitându-se 
mai bine, a observat că era o albină rătăcită, care 
pătrunsese în cameră în cursul zilei, venind din 
grădină, iar acum somnola în umbre. 

— Da? Bine, uite că vine albina, a spus ea, ceva 
mai încet, strecurând lingura în gura lui Roger. 
Bâz, bâz, bâz. 

Nu a putut menţine aerul de joacă, dar atmosfera 
se mai destinsese puţin. I-a vorbit despre Jem, care 
acum avea un cuvânt preferat- wagga-— dar 
nimeni nu ştia ce voia să spună cu asta. 

— Cred că înseamnă „pisică“, numai că el îi 
spune pisicii „mau, mau“. 

Şi-a şters o picătură de sudoare de pe frunte cu 
dosul mâinii, apoi a umplut din nou lingura. 

— Doamna Sherston spune că ar trebui deja să 
meargă, a continuat ea, cu ochii ațintiți asupra 
gurii lui. Copiii surorii ei au mers amândoi la un 
an, fireşte! Însă am întrebat-o pe mama; ea spune 
că e bine şi aşa. Copiii încep să meargă atunci 
când sunt pregătiți, iar asta poate fi între zece şi 
optsprezece luni, dar se întâmplă de obicei la 
cincisprezece luni. 

Trebuia să se uite la buzele lui pentru a dirija 
lingura, dar şi-a dat seama că el o urmărea atent. A 
vrut să-l privească în ochi, dar se cam temea de 
ceea ce ar putea zări în adâncurile lor de un verde- 
închis; îl va vedea pe Roger cel cunoscut sau pe 
necunoscutul mut — omul spânzurat? 

— A, aproape c-am uitat. 

S-a întrerupt în mijlocul unei relatări despre 
familia Wilbur. Nu uitase, dar nu voise să îi 
destăinuie ştirea imediat. 

— Tata a vorbit azi după-amiază cu 
guvernatorul. El— guvernatorul, adică — îți acordă 
pământ. Două mii și douăzeci de hectare. 

În clipa în care a spus asta, şi-a dat seama de 
absurditate situației. Două mii şi ceva de hectare în 
schimbul unei vieţi aproape distruse. Nu aproape, 
s-a gândit ea, privindu-l pe Roger. 

EI s-a încruntat spre ea într-o expresie ce părea a 
fi nedumerire, apoi a clătinat din cap, s-a lăsat pe 
pernă şi a închis ochii. A ridicat mâinile şi le-a 
lăsat să cadă, ca şi cum ar fi fost prea mult să 
analizeze situaţia. Poate era. 

L-a urmărit în tăcere, dar el nu a deschis ochii. 
În locul în care sprâncenele i se uneau au apărut 
riduri adânci. 

Îndemnată de dorința de a-l atinge, de a 
îndepărta bariera tăcerii, ea a mângâiat umbra 

vânătăii de pe pometele lui, iar degetele ei au 
plutit, abia atingându-i pielea. 

A observat marginile ciudat de difuze ale 
vânătăii, aproape că a văzut sângele închegat, 
întunecat sub piele, colo unde se rupseseră vasele 
capilare. Începea să se îngălbenească; mama îi 
spusese că leucocitele din corp se adună la locul 
unei vătămări şi descompun treptat celulele 
afectate,  reciclând sângele, iar culorile 
schimbătoare erau consecința acestei curăţenii 
celulare. 

El a deschis ochii şi i-a ațintit asupra feței ei, dar 
expresia i-a rămas impasibilă. Brianna şi-a dat 
seama că arăta îngrijorată, aşa că a încercat să 
zâmbească. 

— Nu arăţi ca un mort, a spus ea. 

Asta a spulberat fațada de indiferență; 
sprâncenele s-au ridicat, şi în ochi i-a apărut o 
sclipire slabă de amuzament. 

— Roger... 

Incapabilă să găsească cuvintele potrivite, s-a 
mişcat impulsiv spre el. El s-a încordat putin, 
ferindu-se instinctiv pentru a proteja tubul fragil 
din gât, însă Brianna i-a înconjurat umerii cu 
brațele, atentă, din nevoia disperată de a simți 
realitatea cărnii lui. 

— Te iubesc, a şoptit ea şi a strâns degetele pe 
mușchiul braţului, îndemnându-l să o creadă. 

L-a sărutat. Avea buzele calde şi uscate, 
familiare — şi totuşi a lovit-o o undă de şoc. Nu i-a 
simțit răsuflarea pe obraz, aerul cald care ar fi 
trebuit să iasă din nasul sau din gura lui nu a atins- 
o. Parcă ar fi sărutat o mască. Aerul, umed din 
adâncimile secrete ale plămânilor lui, şuiera rece 
din tubul de ambră aproape de gâtul ei, ca un 
curent într-o peşteră. A simţit că 1 se face pielea de 
găină pe braţe şi s-a retras, sperând că nu i se 
citeşte pe față șocul sau repulsia. 

El rămăsese cu ochii închişi, foarte strâns. 
Muşchiul maxilarului i s-a contractat; Brianna a 

văzut o schimbare a umbrei de acolo. 

— Odihneşte-te, a reuşit ea să spună cu glas 
tremurător. Eu... ne vedem mâine-dimineaţă. 

A coborât la parter, abia observând că 
lumânarea din hol era acum aprinsă sau că sclava 
în aşteptare s-a furişat tăcută din umbre înapoi în 
cameră. 

Îi revenise foamea, dar nu a coborât să caute 
ceva de mâncare. Întâi de toate trebuia să facă ceva 
cu laptele nefolosit. S-a întors spre camera 
părinților ei, simțind un curent slab mișcându-se 
printre umbrele înăbuşitoare. În ciuda căldurii, a 
aerului apăsător, şi-a simţit degetele reci, ca şi cum 
terebentina 1 s-ar fi evaporat de pe piele. 


Noaptea trecută am visat-o pe prietena 
mea Deborah. Câștiga bani ghicind în tarot 
la Uniunea Studenţilor; mereu se oferise să- 
mi ghicească și mie, gratis, dar nu am lăsat- 
0. 

În clasa a cincea, sora Marie Romaine ne- 
a spus că nouă, catolicilor, nu ne era 
îngăduită divinaţia — nu trebuia să ne atingem 
de plăcile Ouija sau de cărțile de tarot ori de 
globurile de cristal, deoarece asemenea 
lucruri sunt ispite ale D-I-A-V-O-L-U-L-U-I-— 
întotdeauna pronunța cuvântul astfel, 
niciodată nu îl rostea întreg. 

Nu sunt sigură ce rol avea diavolul, dar, 
într-un fel sau altul, nu mă puteam convinge 
să o las pe Deb să-mi ghicească. Însă 
noaptea trecută ea mi-a apărut în vis. 

O urmăream ghicindu-le altora; cărţile de 
tarot mă fascinau — probabil pentru că mi se 
păreau interzise. Dar numele lor erau 
ispititoare — Arcana majoră, Arcana minoră; 
Cavalerul de Dinari, Valetul de Cupă, Regina 
de Baston, Regele de Spadă. Împărăteasa, 
Magicianul. Și Spânzuratul. 

Ei bine, ce altceva voi mai visa? Cum să 
Spun, acesta nu era un vis subtil, fără nicio 
îndoială. lată-l aici, chiar în mijlocul cărților 
întinse, şi Deb îmi spunea ce înseamnă. 


Un om este suspendat de laba unui picior de o 
bârnă aşezată între doi copaci. Braţele lui, legate la 
spate, împreună cu capul, alcătuiesc un triunghi cu 
vârful în jos; picioarele lui formează o cruce. Într-o 
oarecare măsură, Spânzuratul este încă legat de 
pământ, pentru că piciorul lui este fixat de bârnă. 


Am văzut omul de pe cartea de tarot, 
suspendat permanent între cer şi pământ. 
Întotdeauna mi s-a părut bizară această 
carte — omul nu părea să se sinchisească, deşi 
stătea cu capul în jos şi era legat la ochi. 

Deb aduna mereu cărţile şi le înşira din 
nou cu fața în Sus, iar aceasta apărea de 
fiecare dată. 


Spânzuratul reprezintă procesul necesar de 
capitulare şi de sacrificiu, spunea ea. Această carte 
are o semnificație profundă, adăuga și mă privea 
bătând cu degetul în ea. Dar o mare parte a 
semnificației este ascunsă; trebuie să deduci 
singură înţelesul ei. Capitularea conduce la 
transformarea personalităţii, dar persoana trebuie 
să realizeze propria regenerare. 


Transformarea personalităţii. De asta mă 
tem, desigur. Îmi plăcea personalitatea lui 
Roger, aşa cum era! 

În fine... nişte prostii. Nu ştiu ce legătură 
are D-I-A-V-O-L-U-L cu asta, dar sunt 
convinsă că încercarea de a privi prea 
departe în viitor este o greșeală. Cel puţin în 
acest moment. 

S UNETELE TĂCERII 


Au trecut zece zile până când portretul lui 
Penelope Sherston a fost finalizat aşa cum l-a vrut 
ea. Între timp, Isaiah Morton şi Roger se 
recuperaseră suficient pentru a putea călători. 
Având în vedere naşterea iminentă a odraslei lui 
Morton şi pericolul ca el să se apropie de Granite 
Falls sau de Brownsville, Jamie aranjase ca 
Morton şi Alicia să locuiască la şeful berar al 
distileriei domnului Sherston, urmând să devină 
căruțaş imediat ce starea sănătății avea să îi 
permită. 

— Nu-mi dau seama de ce, mi-a spus Jamie 
între patru ochi, dar micuțul ăsta trăsnit şi imoral a 
început să-mi placă. N-aş vrea să-l văd ucis cu 
sânge-rece. 

Starea lui Isaiah se îmbunătățise în mod 
spectaculos după sosirea Aliciei şi, în decurs de o 
săptămână, reuşise să coboare la parter, unde stătea 
urmărind-o pe aceasta, ca un câine credincios, 
când ea muncea la bucătărie — şi să se oprească în 
drum spre pat pentru a face comentarii privind 
progresul înregistrat de Brianna în realizarea 
portretului doamnei Sherston. 

— Nu-i aşa că arată exact ca ea? a spus el 
admirativ, stând în cămașa de noapte în ușa 
sufrageriei, unde se desfășura ședința de pozat. 
Păi, cine vede pictura ştie imediat despre cine e 
vorba. 

Ținând seama că doamna Sherston preferase să 
fie pictată ca Salomeea, nu eram convinsă că putea 
fi socotit un compliment, însă ea a roşit cu 
eleganță şi i-a mulțumit, recunoscând sinceritatea 
din tonul lui. 

Bree făcuse o treabă minunată, reuşind să o 
portretizeze pe doamna Sherston atât realist, cât şi 
măgulitor, dar fără a strecura nicio ironie clară — 
deşi acest lucru fusese foarte greu. Singurul loc 
unde cedase tentației era un amănunt minor; capul 

tăiat al lui loan Botezătorul prezenta o asemănare 
izbitoare cu trăsăturile  morocănoase ale 
guvernatorului Tryon, dar mă îndoiam că va 
observa cineva asta, mai ales că era plin de sânge. 

Eram pregătiți să plecăm, iar în casă domnea o 
atmosferă de emoție şi ușurare — mai puţin pentru 
Roger. 

Se simţea indiscutabil mai bine, vorbind din 
punct de vedere fizic. Îşi mișca mâinile din nou, 
mai puțin degetele rupte, iar mai toate vânătăile de 
pe faţă şi corp se decoloraseră. Lucrul cel mai bun 
dintre toate era că umflătura din gât se retrăsese 
suficient ca să-i permită să respire parţial pe nas şi 
pe gură. Am putut să îi extrag tubul și să cos 
incizia — o operație mică, dar dureroasă, pe care a 
suportat-o stând cu corpul rigid şi ochii larg 
deschişi, privind spre tavan cât am lucrat. 

Psihic vorbind, nu eram convinsă de recuperarea 
lui. După ce i-am cusut tăietura din gât, l-am ajutat 
să se ridice în şezut, i-am şters fața și i-am dat 
puţină apă amestecată cu brandy drept tonic. L-am 
urmărit cu atenție cum înghite, apoi am pus 
degetele uşor pe gâtul lui, am pipăit cu delicateţe și 
i-am cerut să mai înghită o dată. Am închis ochii, 
simțind mișcarea laringelui, inelele traheii în timp 
ce înghiţea, evaluând cât de bine se putea gradul 
de invaliditate. 

În cele din urmă, am deschis ochii şi i-am văzut 
pe ai lui la câţiva centimetri de ai mei, tot larg 
deschişi, întrebarea din ei fiind directă şi rece ca 
gheaţa unui aisberg. 

— Nu ştiu, am rostit eu într-un târziu, cu o voce 
care era cel mult o şoaptă. 

Cu degetele lipite pe gâtul lui, am simțit vibrația 
sângelui prin carotidă, viața lui curgând imediat 
sub piele. Însă duritatea unghiulară a laringelui 
încă exista sub degetele mele, deformată în mod 
ciudat; nu am simțit puls acolo, nici vibrația 
aerului trecând peste coardele vocale. 


454 


— Nu ştiu, am repetat şi mi-am retras degetele 
încet. Vrei... vrei să încerci acum? 

A clătinat din cap, apoi s-a ridicat din pat şi s-a 
îndreptat spre fereastră, evitând să mă privească în 
față. A rămas cu braţele încordate pe cadrul 
ferestrei şi s-a uitat spre stradă, şi o amintire 
îndepărtată, neliniștită mi-a răsărit în minte. 

Fusese într-o noapte cu lună, nu ziua în amiaza 
mare -— la Paris. Mă trezisem din somn şi în 
văzusem pe Jamie stând gol în cadrul ferestrei, cu 
cicatricele de pe spate de o culoare argintie palidă, 
cu brațele încordate şi corpul strălucind de sudoare 
rece. Și Roger transpirase, dar de căldură; pânza 
cămăşii 1 se lipise de corp — iar liniile corpului erau 
cam aceleași; înfățișarea unui bărbat pregătit să-și 
înfrunte teama; unul care prefera să ţină piept 
singur propriilor demoni. 

Am auzit voci din stradă; era Jamie, care se 
întorcea din tabără, avându-l pe Jemmy în faţa lui, 
pe şa. Se obişnuise să-l ia cu el pe Jem la treburile 
zilnice, pentru ca Bree să poată lucra netulburată. 
Drept urmare, Jemmy învățase patru cuvinte noi — 
doar două dintre ele obscene —, iar haina lui Jamie 
avea pete de gem şi miros de scutece murdare, dar, 
în general, amândoi păreau încântați de 
aranjament. 

De jos s-a auzit glasul lui Bree, care râdea 
îndreptându-se spre fiul ei. Roger nu s-a mişcat, de 
parcă ar fi fost sculptat în lemn. Nu putea să-i 
strige, dar ar fi putut să bată în rama ferestrei sau 
să scoată alt zgomot şi să fluture o mână spre ei. 
Însă nu s-a clintit. 

După un moment, m-am ridicat şi am părăsit 
încăperea, simțind un nod în gât, dur şi imposibil 
de înghițit. 

După ce Bree l-a dus pe Jemmy să îl îmbăieze, 
Jamie mi-a spus că Tryon eliberase mai toți 
oamenii luaţi prizonieri în luptă. 

— Între ei este și Hugh Fowles. 

Și-a lăsat haina deoparte și a desfăcut gulerul 
cămăşii, ridicând faţa spre adierea slabă care venea 
dinspre fereastră. 

— Am vorbit pentru el, şi Tryon m-a ascultat. 

— Așa o fi, am replicat eu, cu glas strident. 

Jamie s-a uitat scurt la mine şi a scos un sunet 
din gât. Asta mi-a amintit de Roger, al cărui 
laringe nu mai era capabil de această formă 
specific scoțiană de exprimare. 

Probabil că pe faţa mea se citea tristeţea 
provocată de acel gând, pentru că Jamie a ridicat 
din sprâncene şi mi-a atins braţul. Era prea cald ca 
să-l îmbrățişez, dar mi-am lipit o clipă obrazul de 
umărul lui, simţindu-mă consolată de soliditatea 
corpului său pe sub cămaşa subțire şi umedă. 

— l-am cusut gâtul lui Roger, i-am explicat. 
Poate respira, dar nu ştiu dacă va mai putea vorbi. 

Fără a mai pomeni de cântat. Gândul nerostit a 
plutit în aerul îmbâcsit. 

Jamie a scos un alt sunet, de astă dată adânc și 
furios. 

— Am vorbit cu Tryon şi în legătură cu 
promisiunea făcută lui Roger Mac. Mi-a dat 
documentul pentru acordarea de pământ, două mii 
douăzeci de hectare, învecinat cu al meu. Ultimul 
act emis de el ca guvernator — sau aproape. 

— Ce vrei să insinuezi? 

— Ti-am spus că a eliberat mai toți prizonierii? 

S-a îndepărtat de mine, neliniștit. 

— În afară de doisprezece. Ține închişi o duzină 
de oameni, capii nelegiuiți ai Reglementării. Cel 
puțin aşa spune el. 

Ironia din glasul lui Jamie era la fel de grea ca și 
aerul plin de praf. 

— O să-i judece peste o lună, sub acuzaţia de 
rebeliune. 

— Şi dacă sunt găsiți vinovaţi... 

— Măcar vor avea dreptul să vorbească înainte 
de a fi spânzurați. 

Se oprise încruntat în faţa portretului, dar nu am 
fost sigură dacă îl văzuse sau nu. 

— Nu rămân să asist la asta. I-am spus lui Tryon 
că trebuie să plecăm, să ne vedem de recolte şi de 
ferme. Din aceste motive, a eliberat compania de 
miliție din serviciu. 

Am simțit o uşurare a poverii care îmi strivea 
inima. La munte va fi răcoare, iar aerul, proaspăt şi 
cu miros de verdeață. Un loc potrivit pentru 
însănătoşire. 

— Când plecăm? 

— Mâine. 

Observase portretul, a făcut un semn de 
aprobare sumbră către capul cu gura căscată de pe 
tipsie. 

— Doar un lucru m-ar mai reține aici, şi cred că 
acum nu prea are rost. 

— Ce anume? 

— Fiul lui Dougal, a răspuns el, întorcându-se 
cu spatele la portret. În ultimele zece zile, l-am 
căutat pe William Buccleigh MacKenzie de la un 
capăt la celălalt al comitatului. Am găsit câțiva 
oameni care-l cunosc, dar niciunul nu l-a văzut 
după Alamance. Unii susțin că s-ar putea să fi 
plecat cu totul din colonie. Mulţi Reglementatori 
au fugit. Husband a plecat- și-a dus familia în 
Maryland, aşa se zice. Dar în ce-l priveşte pe 
William MacKenzie, omul a dispărut ca un şarpe 
într-o gaură de şobolan, cu familie cu tot. 


Noaptea trecută am visat că eu şi Roger 
stăteam întinşi sub un sorb mare. Era o zi 
frumoasă de vară, și purtam una dintre 
discuțiile noastre frecvente, despre lucrurile 
care ne lipsesc. Numai că lucrurile despre 
care vorbeam se aflau pe iarbă, între noi. 

Am spus că mi-aş vinde sufletul pentru un 
baton cu ciocolată şi migdale, şi batonul era 
acolo. Am scos ambalajul exterior şi am 
simțit mirosul de ciocolată. Am desfăcut 

ambalajul de hârtie din interior și am început 
să mănânc, însă noi discutam în acele 
momente despre hârtie — despre ambalaj. 

Roger l-a ridicat şi a spus că cel mai mult 
ducea dorul hârtiei igienice; aceea era prea 
lipicioasă pentru a se șterge la fund cu ea. 
Am râs şi am spus că nu era nimic complicat 
în privința hârtiei igienice — oamenii o puteau 
face acum, dacă voiau. Pe pământ era o rolă 
de hârtie igienică; am arătat spre ea, şi un 
bondar mare a coborât în zbor şi a înşfăcat 
capătul ei, după care s-a îndepărtat, 
desfăcând rola în urma lui. Zbura încoace și 
încolo, descriind zigzaguri printre crengile de 
deasupra noastră. 

Apoi Roger a spus că era o blasfemie să te 
gândeşti să te ştergi cu hârtie — aici, aşa şi 
este. Mama scrie cu litere minuscule când îşi 
notează detalii despre cazuri, iar tata, când 
are de trimis o scrisoare în Scoția, foloseşte 
ambele părţi ale filei şi mai scrie şi peste 
rânduri, astfel că totul arată ca o rețea 
încălcită. 

Apoi l-am văzut pe tata, stând pe pământ, 
scriindu-i o scrisoare mătuşii Jenny pe hârtie 
de toaletă, și ea era din ce în ce mai lungă, și 
bondarul o ridica în aer, zburând spre Scoția 
cu ea. 

Eu consum mai multă hârtie decât oricine. 
Mătuşa Jocasta mi-a dat câteva din caietele 
ei de schițe pentru a le folosi şi un teanc 
întreg de hârtie pentru acuarele, dar mă simt 
vinovată când le folosesc, deoarece știu cât 
de scumpe sunt. Însă trebuie să desenez. Un 
lucru bun că fac acest portret pentru doamna 
Sherston — fiindcă voi câştiga bani, socotesc 
că pot risipi puţină hârtie. 

Apoi, visul s-a schimbat şi-l desenam pe 
Jemmy, cu un creion galben 2B. Pe creion 
scria, cu litere negre, Ticonderoga, la fel ca 

pe cele pe care le foloseam la școală. 
Desenam însă pe hârtie igienică, iar mina 
creionului o sfâşia; m-am simţit atât de 
frustrată, încât am mototolit un desen în 
mână. 

Apoi am pătruns într-unul dintre acele vise 
plicticoase şi neplăcute, în care rătăceşti de 
colo până acolo, căutând un loc în care să te 
duci la toaletă și nu găseşti, dar în cele din 
urmă te trezești suficient pentru a-ți da seama 
că trebuie să mergi la baie. 

Nu pot hotări dacă vreau batonul de 
ciocolată, hârtia igienică sau creionul. Cred 
că prefer creionul. Îi simt mirosul de lemn 
proaspăt așchiat în vârful minei şi îl simt 
între degete şi între dinți. Când eram mică, 
obișnuiam să rod capătul creioanelor. Încă 
țin minte ce senzaţie aveam când muşcam 
tare şi simțeam vopseaua şi lemnul cedând, 
doar puţin, şi rodeam în sus şi în jos creionul, 
până când arăta de parcă ar fi nimerit între 
colții unui castor. 

Azi după-amiază m-am gândit la asta şi m- 
am întristat la ideea că Jemmy nu va avea un 
creion nou sau o cutie de mâncare cu Batman 
pe capac, atunci când va merge la școală — 
dacă va merge la școală vreodată. 

Mâinile lui Roger sunt încă prea vătămate 
pentru a ține un creion. 

Iar acum ştiu că nu vreau creioane sau 
ciocolată și nici măcar hârtie igienică. Vreau 
ca Roger să-mi vorbească din nou. 

Rossa NUMELE 


Călătoria de întoarcere la Fraser's Ridge a fost 
mai rapidă decât cea spre Alamance, cu toate că a 
trebuit să mergem la deal. Era sfârșitul lunii mai, 
iar tulpinile porumbului erau deja înalte şi verzi pe 

câmpiile din jurul oraşului Hillsborough, 
împrăştiindu-şi polenul auriu în vânt. Culturile 
trebuie să fi răsărit şi la munte şi începeau să se 
nască viței, mânji și miei, având nevoie toți de 
protecție împotriva lupilor şi a urşilor. Compania 
de miliție se destrămase imediat după aprobarea 
guvernatorului, iar membrii ei se împrăştiaseră în 
grabă, pentru a se întoarce la gospodăriile şi la 
câmpurile lor. 

Drept urmare, grupul de întoarcere era mai 
redus; doar două căruţe. Câţiva dintre oamenii care 
locuiau aproape de Ridge preferaseră să meargă cu 
noi, la fel ca şi cei doi frați Findlay, pentru că 
drumul nostru trecea prin preajma gospodăriei 
mamei lor. 

M-am uitat discret la cei doi frați, care ajutau la 
descărcarea unei căruţe pentru a ne așeza tabăra de 
noapte. Băieți buni, deşi cam tăcuti. Îl respectau pe 
Jamie — și se cam temeau de el -—, dar dovediseră o 
loialitate aparte față de Roger în cursul scurtei 
campanii, iar acest devotament ciudat persista 
chiar și după dezmembrarea miliției. 

Veniseră amândoi să îl vadă la Hillsborough, 
mișcându-și jenați degetele de la picioare pe 
covoarele turceşti ale doamnei Sherston. Cu feţe 
stacojii și aproape muţi, îi dăruiseră lui Roger trei 
mere timpurii, nişte fructe verzi şi puţin diforme, 
furate evident din livada cuiva de pe drum. 

EI le zâmbise larg drept mulţumire, alesese unul 
dintre mere şi mușcase cu eroism înainte să-l 
opresc. Vreme de o săptămână, nu înghițise nimic 
în afară de supă şi a fost cât pe ce să se înece de 
moarte. Totuşi, gâfâind şi sufocându-se, a reuşit să 
înghită o îmbucătură, şi toți trei au rămas acolo 
zâmbind unul la altul fără cuvinte, având lacrimi în 
ochi. 

În timpul călătoriei, cei doi frați puteau fi găsiţi 
undeva în apropierea lui Roger, mereu atenți, 
sărindu-i în ajutor când el nu reuşea să-şi 
folosească mâinile rănite. Jamie îmi povestise 

despre unchiul lor, Iain Mhor; era limpede că frații 
aveau multă experiență şi puteau anticipa nevoile 
nerostite. 

Tânăr şi puternic, Roger se vindeca rapid, iar 
fracturile nu erau grave, însă două săptămâni nu 
reprezentau o perioadă suficientă pentru sudarea 
oaselor. Aş fi preferat să îl țin bandajat încă o 
săptămână, însă el se plângea mult prea des de 
atele. Cu unele rezerve, i le scosesem cu o zi în 
urmă, avertizându-l să ia lucrurile cu ușurelul. 

— Nu cumva să îndrăznești, i-am spus, 
prinzându-l de braț când l-a întins ca să ridice din 
căruță un sac greu cu provizii. 

S-a uitat în jos la mine, ridicând o sprânceană, 
apoi a dat nonşalant din umeri şi s-a retras, 
lăsându-l pe Hugh Findlay să ia sacul şi să-l care. 
A făcut un semn către inelul din pietre pe care îl 
construia Iain Findlay, apoi spre pădurea din 
apropiere. Putea strânge lemne pentru foc? 

— Bineînţeles că nu, am spus cu fermitate. 

A mimat că bea şi a ridicat din sprâncene. Să 
aducă apă? 

— Nu, am spus. E de ajuns ca o găleată să 
alunece şi... 

Am privit în jur, încercând să găsesc ceva ce 
putea face fără să sufere, dar toate treburile legate 
de stabilirea taberei presupuneau eforturi mari. În 
acelaşi timp, ştiam cât îl enerva să stea deoparte, 
simțindu-se inutil. Se săturase să fie tratat ca un 
invalid şi am observat în ochii lui sclipirea unei 
răzvrătiri incipiente. Încă un „nu“ şi probabil că va 
încerca să ridice căruța, doar ca să-mi facă în 
necaz. 

— Englezoaico, să scrie are voie? 

Jamie se oprise lângă căruță și remarcase 
impasul în care ne aflam. 

— Să scrie ce anume? am întrebat surprinsă, 
însă el deja se întinsese pe lângă mine, scotocind 
după măsuţa de scris portabilă pe care o lua cu el 
când călătorea. 

— Scrisori de iubire? a sugerat Jamie, 
surâzându-mi. Ori poate sonete? a întrebat el 
aruncând măsuţa spre Roger, care a prins-o cu 
precizie în braţe, chiar dacă eu am scos un sunet de 
protest. Poate compui un poem în onoarea lui 
William Tryon, Roger Mac, sau poate îmi faci 
serviciul de a aşterne pe hârtie cum de-a ajuns ruda 
noastră comună să încerce să te ucidă, bine? 

Roger a rămas ca înlemnit o clipă, a strâns 
măsuţa între degete, apoi i-a aruncat lui Jamie un 
zâmbet strâmb şi a încuviinţat încet din cap. 

A început în vreme ce tabăra era aşezată, s-a 
oprit pentru a mânca de seară, apoi și-a reluat 
truda. Era o treabă obositoare și foarte lentă; 
fracturile se vindecaseră în mare parte, dar avea 
mâinile rigide, dureroase şi stângace. Scăpase pana 
din mână de câteva ori. Uitându-mă la el, am 
simţit şi eu dureri la încheieturile degetelor. 

— A! Ce-ar fi să încetezi? 

Am ridicat ochii de la cratiţa pe care o curățam 
cu nişte bucăţi de papură şi nisip şi am văzut-o pe 
Brianna purtând o luptă pe viaţă şi pe moarte cu 
fiul ei, se îndoise pe spate ca un arc, peste braţul 
ei, lovind cu picioarele, zvârcolindu-se şi scoțând 
tpete enervante care îi face chiar şi pe părinții cei 
mai devotați să se gândească o clipă să-și omoare 
copilul. Am văzut umerii lui Roger ridicându-se 
până la urechi ca să scape de zgomot, însă a 
continuat să scrie cu obstinație. 

— Ce-i cu tine? a întrebat Bree iritată. 

A îngenuncheat şi s-a luptat cu Jemmy până l-a 
aşezat oarecum în fund, încercând să îl lămurească 
să se întindă pentru a-i putea schimba scutecul 
pentru noapte. 

Scutecul respectiv trebuia înlocuit, pentru că era 
ud, murdar şi-i atârna până la jumătatea 
picioarelor. Întrucât dormise mai toată după- 
amiaza în căruță, Jem se trezise amețit de soare, 
mofturos şi nu voia să fie păcălit, fără a mai vorbi 
de schimbat şi dus la culcare. 

— Probabil că încă nu e obosit, am sugerat eu. 
Însă a mâncat, nu? 

Asta era o întrebare retorică; faţa lui Jemmy era 
mânjită de puding mâncat în pripă, iar în păr avea 
firimituri de pâine prăjită cu ou. 

— Da. 

Bree şi-a trecut o mână prin păr, care era mai 
curat decât al lui Jemmy, dar la fel de răvăşit. Jem 
nu era singura persoană iritată din familia 
MacKenzie. 

— Poate el nu-i obosit, dar eu sunt. 

Într-adevăr, mersese pe lângă căruță mai toată 
ziua, pentru a nu îngreuna caii pe pantele abrupte. 
Iar eu, la fel. 

— Lasă-l aici, şi du-te să te speli, bine? am 
spus, reprimându-mi cu noblețe un căscat. 

Am ridicat o lingură mare din lemn şi am 
fluturat-o ademenitor spre Jem, care se legăna în 
față şi în spate, sprijinit în palme şi genunchi, 
scoțând scâncete groaznice. Zărind lingura, a tăcut, 
dar s-a ghemuit pe loc şi s-a uitat bănuitor la mine. 

Am adăugat o cană goală din cositor la acea 
capcană şi am așezat-o pe pământ, lângă el. Asta a 
fost de ajuns; cu un plescăit, s-a așezat în fund, a 
ridicat lingura cu ambele mâini şi a început să 
lovească în cană cu ea. 

Bree mi-a aruncat o privire profund 
recunoscătoare, s-a ridicat în picioare şi a dispărut 
în pădure, coborând panta spre un pârâu. O clătire 
rapidă cu apă rece, în mijlocul unei păduri 
întunecate, nu era evadarea luxoasă pe care ar fi 
oferit-o o baie cu arome şi spumă, dar acum 
cuvântul important era „evadare“.  Puţină 
solitudine făcea minuni pentru o mamă, lucru pe 
care îl ştiam din experienţă. Și, deşi curăţenia nu 
era vecină cu evlavia, picioarele, fața și mâinile 
curate îmbunătățeau părerea oricui despre univers, 
mai ales după o zi de sudoare, mizerie şi scutece 
murdare. 

Mi-am examinat mâinile cu ochi critici; după ce 
condusesem caii, făcusem un foc, gătisem și 
curățasem oalele, părerea mea despre univers 
putea beneficia de o îmbunătățire. 

Cu toate astea, apa nu era singurul lichid care 
putea să descreţească fruntea cuiva. Jamie a întins 
o mână peste umărul meu şi mi-a pus o cană plină 
în mâini, după care s-a aşezat alături de mine cu 
cana lui. 

— Slàinte, mo nighean donn, a spus el încet, 
zâmbindu-mi şi ridicând cana ca toast. 

— Mmm... am făcut eu şi am închis ochii, 
adulmecând licoarea. E corect să spui Slàinte dacă 
nu bei whisky? 

Lichidul din cană era vin -— şi chiar unul bun, 
aspru, dar cu o aromă plină, încărcată de soare și 
de frunze de struguri. 

— Nu văd de ce nu, a spus el logic. La urma 
urmelor, scopul e să-ţi urez sănătate. 

— Adevărat, dar cred că „Sănătate“ poate fi mai 
degrabă o urare practică decât una metaforică, cel 
puţin în cazul unor tipuri de whisky-— speri ca 
persoana căreia îi adresezi  toastul să 
supraviețuiască băutului, asta voiam să zic. 

Jamie a râs, strângând din pleoape amuzat. 

— Englezoaico, încă n-am ucis pe nimeni cu 
distilatele mele. 

— Nu mă refeream la băutura produsă de tine, l- 
am asigurat, făcând o pauză pentru a mai lua o 
sorbitură. A, e bun. Mă gândeam la cei trei membri 
a miliției din regimentul colonelului Ashe. 

Cei trei fuseseră găsiți de o santinelă chiori de 
beți — în cazul unuia, chior la propriu — după ce se 
delectaseră cu o sticlă de așa-zis whisky, 
cumpărată doar Dumnezeu știa de unde. 

Cum compania lui Ashe nu avea medic propriu, 
iar noi aveam tabăra lângă a lor, fusesem chemată 
la miez de noapte să mă ocup de cei trei, atât cât se 
putea. Toţi supravieţuiseră, dar unul îşi pierduse 
vederea la un ochi, iar altul suferise unele afecţiuni 

cerebrale — deși, în sinea mea, aveam din capul 
locului îndoieli serioase despre inteligenţa lui. 

Jamie a ridicat din umeri. Beţia era o realitate 
simplă a vieţii, iar distilarea defectuoasă era alta. 

— Thig a seo, a chuisle! a strigat el văzându-l 
pe Jemmy, care îşi pierduse interesul faţă de 
lingură şi de cană şi se târa în patru labe spre 
ibricul de cafea, care fusese lăsat să stea cald între 
pietrele inelului de piatră. 

Jemmy a ignorat avertismentul, dar a fost ferit 
de primejdie de Tom Findlay, care l-a înşfăcat 
scurt de talie şi, deşi copilul dădea din picioare de 
nemulțumire, i l-a întins lui Jamie. 

— Şezi, i-a spus Jamie cu fermitate şi, fără să 
aştepte o reacţie, a aşezat copilul pe pământ şi i-a 
întins mingea din cârpe. Jemmy a prins-o în mâini, 
uitându-se şmechereşște de la bunicul lui la foc. A 
chuisle, arunc-o în foc, şi-ţi trag vreo câteva la 
fund, l-a anunţat Jamie prieteneşte. 

Jemmy s-a încruntat şi a împins buza de jos în 
faţă, tremurând cu dramatism. Însă nu a aruncat 
mingea în foc. 

— A cuisle? am spus eu, încercând să pronunt. 
Asta e ceva nou. Ce înseamnă? 

— Ah, a făcut Jamie, dus pe gânduri şi 
frecându-și rădăcina nasului cu un deget. Înseamnă 
„sângele meu“. 

— Am crezut că asta este mo fuil. 

— Da, aşa e, dar acela e sângele care îţi curge 
când te răneșşti. A chuisle e mai curând... „O, tu, în 
venele căruia curge sângele meu.“ Îl foloseşti de 
cele mai multe ori față de un copil mic — unul care 
ti-e rudă, bineînţeles. 

— Frumos. 

Am aşezat cana cu vin pe pământ şi m-am 
rezemat de umărul lui Jamie. Încă mă simţeam 
obosită, dar magia vinului rotunjise colţurile aspre 
ale stării de extenuare, făcându-mă să mă simt 
plăcut de amețită. 

— Ce crezi, i-ai putea spune la fel lui Germain 
sau lui Joan? Ori se foloseşte doar pentru copii 
foarte mici? 

— Mă simt înclinat să-i spun lui Germain petit 
emmerdeur”, a spus el, pufnind amuzat. Dar Joan, 
da, i-aş spune micuței Joanie a chuisle. E sângele 
inimii, înţelegi, nu al corpului. 

Jemmy își lăsase mingea de cârpă să cadă la 
pământ și se uita fascinat, cu gura căscată, la 
licurici, care, pe măsură ce cădea întunericul, 
începuseră să sclipească în iarbă. Cu burta plină și 
având parte de răcoare şi odihnă, toată lumea 
începuse să simtă efectele benefice ale nopții care 
se apropia. 

Bărbaţii se tolăniseră în iarba întunecată de sub 
un sicomor, trecând o sticlă cu vin din mână în 
mână și discutând cu degajarea unor oameni care 
se cunoşteau bine. Băieţii Findlay erau pe făgașele 
căruței, acela fiind singurul spațiu deschis, 
aruncându-și unul altuia ceva, ratând prinderea în 
cele mai multe cazuri din cauza întunericului care 
sporea şi schimbând insulte glumeţe cu voce tare. 

Am auzit un foşnet puternic în tufişuri, dincolo 
de foc, şi Brianna a apărut, cu părul ud, dar mult 
mai binedispusă. S-a oprit lângă Roger, i-a pus 
uşor mâna pe spate şi s-a uitat peste umărul lui ca 
să vadă ce scria. El a ridicat scurt privirea spre ca, 
apoi, dând cu resemnare din cap, a scos paginile 
scrise şi 1 le-a întins. Ea a îngenuncheat alături şi a 
început să citească, aruncându-şi pe spate şuviţele 
umede şi mijind ochii pentru a distinge literele la 
lumina focului. 

Un licurici a aterizat pe cămaşa lui Jamie, 
răspândind o luminiţă verzuie şi rece peste cutele 
umbrite ale pânzei. Am mișcat un deget spre el, şi 
licuriciul a zburat, descriind o spirală pe deasupra 
focului ca o scânteie. 

— A fost bună ideea de a-l pune pe Roger să 
scrie, am spus, privind aprobator dincolo de foc. 
Abia aştept să aflu ce 1 s-a întâmplat. 

— Şi eu la fel, m-a aprobat Jamie. Deşi acum, 
dacă William Buccleigh a dispărut, probabil e mai 
important ce o să se întâmple cu Roger Mac decât 
ce 1 s-a întâmplat. 

Nu era nevoie să întreb ce voia să spună. Mai 
mult decât oricine, ştia prea bine ce însemna să-ți 
fie distrusă viaţa şi ce tărie trebuia să dovedești 
pentru a ţi-o reconstrui. Am întins o mână spre 
degetele mâinii lui drepte şi el m-a lăsat să 1 le 
strâng. La adăpostul întunericului, i-am mângâiat 
degetele schilodite, urmărind marginile îngroșate 
ale cicatricelor. 

— Aşadar, nu contează pentru tine să afli dacă 
vărul tău este sau nu un ucigaş cu sânge-rece? am 
întrebat încet, pentru a acoperi conversaţia mai 
serioasă care se desfăşura în tăcere între mâinile 
noastre. 

A scos un sunet scurt şi răgușit, care părea să fie 
un hohot de râs. Și-a înfășurat degetele în jurul 
degetelor mele, netede, dar cu pielea îngroșată, 
strângându-le cu subînţeles. 

— Englezoaico, e un Mackenzie. Un 
Mackenzie de Leoch. 

Fraserii erau încăpăţânaţi ca bolovani, aşa mi se 
spusese. Şi Jamie îi descrisese pe acei Mackenzie 
de Leoch -— fermecători precum ciocârliile de pe 
câmp, dar şireți ca vulpile. Asta fusese sigur 
adevărat în cazul unchilor lui, Colum şi Dougal. 
Nu auzisem nimic care să arate că mama lui, Ellen, 
posedase această caracteristică aparte a familiei — 
însă Jamie avea doar opt ani când ea murise. 
Mătușa lui, Jocasta? Nu se lăsa prostită de nimeni, 
desigur, dar era mai puţin pricepută să comploteze 
şi să uneltească decât fraţii ei, aşa am socotit. 

— Ce-ai făcut? 

Exclamaţia Briannei mi-a atras atenţia spre ceea 
ce se petrecea dincolo de foc. Ținând paginile în 
mână, se uita la Roger cu o expresie amestecată de 
amuzament şi groază. N-am reuşit să-i văd faţa lui 

Roger; era întors spre ea. Însă cu un braţ îi făcea 
semn să tacă şi a răsucit capul spre copacul sub 
care oamenii stăteau şi beau, ca să fie sigur că 
nimeni nu auzise exclamaţia ei. 

Licărul focului i-a luminat oasele feţei, apoi 
expresia lui s-a schimbat într-o clipă, trecând de la 
precauție la groază. S-a ridicat brusc în picioare, 
cu gura deschisă. 

— Stai! a răcnit el. 

Era un strigăt îngrozitor, sonor şi dur, dar 
oarecum strangulat, parcă scos de cineva care are 
un pumn înfipt în gât. Toţi care l-au auzit au 
îngheţat — inclusiv Jemmy, care renunţase să se 
mai uite la licurici și revenise pe furiș la 
investigarea ceainicului pentru cafea. A ridicat 
ochii spre tatăl lui şi, cu mâna la câțiva centimetri 
de metalul fierbinte, s-a oprit. Apoi fața i s-a 
schimonosit şi a început să urle speriat. 

Roger s-a întins peste foc şi l-a ridicat pe Jem de 
acolo. Băieţelul a scos un răcnet, dând din picioare 
şi zvârcolindu-se pentru a se îndepărta de acel 
străin îngrozitor. Bree s-a grăbit să-l ia în braţe şi 
să-l strângă la piept, îngropându-i fața în umărul 
ei. Era albă la faţă de şoc. 

Şi Roger părea să fi suferit un şoc. Și-a dus o 
mână la gât uşor, ca şi cum nu ar fi fost sigur că îşi 
atingea propria carne. Umflătura cicatricei produsă 
de frânghie încă era întunecată sub maxilar; am 
văzut-o, chiar în licărul focului, împreună cu linia 
mai mică şi mai precisă a inciziei făcute de mine. 

Șocul inițial stârnit de țipătul lui se risipise, dar 
bărbaţii s-au ridicat în grabă de sub copac, iar fraţii 
Findlay s-au năpustit dinspre drum, strângându-se 
în jurul lui Roger, exclamând uimiţi şi felicitându- 
l. Roger a dat din cap, lăsându-se strâns de mână și 
bătut pe spate și, în tot acest timp, arătând de parcă 
ar fi preferat din toată inima să se afle altundeva. 

— Mai spune, ceva, l-a îndemnat Hugh Findlay. 

— Da, domnule, poţi, a întărit Iain, a cărui faţă 
rotundă era toată un zâmbet. Spune... Spune: „Ea 

strânge scoici de pe malul mării.“ 

Sugestia lui a fost întâmpinată cu hohote de râs, 
apoi înlocuită de o ploaie de alte propuneri rostite 
cu glasuri agitate. Roger începea să pară destul de 
disperat, pentru că strângea din fălci. Eu şi Jamie 
ne ridicaserăm în picioare; am simțit că Jamie se 
pregătea să intervină într-un fel sau altul. 

Apoi, Brianna şi-a croit drum prin oamenii 
emoționați strânşi în jurul lui Roger, ţinându-l 
sprijinit de şold pe Jemmy, care privea totul cu o 
neîncredere deplină. L-a prins de braţ cu mâna 
liberă şi i-a zâmbit cu buze tremurătoare. 

— Poţi să-mi rosteşti nume? a întrebat ea. 

Roger i-a zâmbit în același fel. l-am auzit 
hârâitul din gât când a tras aer în piept. 

De astă dată a vorbit încet; foarte încet, dar toată 
lumea a amuţit, aplecându-se în faţă pentru a-l 
auzi. A urmat o şoaptă chinuită, groasă şi 
dureroasă, prima silabă fiind împinsă cu putere 
pentru a trece prin coardele lui vocale cicatrizate, 
iar ultima dintre ele abia s-a auzit. 

— Brreea... na, a spus el, după care a izbucnit 
în lacrimi. 

D ATORIA BLESTEMATĂ 


Fraser's Ridge 
Iunie 1771 


Stăteam pe scaunul oaspetelui din biroul lui 
Jamie, răzuind rădăcini de Sanguinaria canadensis, 
în vreme ce el se chinuia cu conturile trimestriale. 
Ambele erau treburi lente şi plicticoase, dar 
puteam să folosim lumina unei singure lumânări şi 
să ne bucurăm fiecare de compania celuilalt — și 
am descoperit că era distractiv să-i ascult remarcile 
extrem de inventive pe care le adresa hârtiei de sub 
pana de scris. 

— Fiu de porc-spinos sugător de ouă! a mormăit 
el. Uite-aici, englezoaico — omul acesta nu e decât 

un hoţ ordinar! Doi şilingi şi trei penny pentru 
două căpăţâni de zahăr şi un calup de indigo! 

Am  plescăit  compătimitoare din buze, 
abținându-mă să subliniez că doi şilingi mi se 
părea un preţ destul de modest pentru substanţe 
produse în Indiile de Vest, transportate cu corabia 
până la Charleston, iar de acolo cărate cu căruța, 
piroga, pe spinarea unui cal și pe jos câteva sute de 
kilometri pe uscat, pentru a ne fi aduse în cele din 
urmă la uşă de un negustor ambulant care nu se 
aştepta să primească bani decât peste trei sau patru 
luni, când avea să ne facă următoarea vizită — şi 
care se putea întâmpla să nu primească bani peşin, 
ci mai curând șase borcane cu gem de agrişe sau 
un picior de vânat afumat. 

— Uite şi la asta! a spus Jamie cu glas retoric, 
plimbându-şi degetul în josul unei coloane de cifre 
şi ajungând la baza ei, unde a împuns furios cu 
degetul. Un butoiaș de brandy la doisprezece 
şilingi, două valuri de muselină la trei şi zece 
fiecare şi fierărie — pentru numele Domnului, ce 
nevoie are micuțul Roger de așa ceva, s-a gândit să 
cânte la un brăzdar? — fierărie, zece şilingi şi şase 
penny! 

— Cred că a fost un plug, am spus eu 
împăciuitoare. Nu-i al nostru; Roger l-a adus 
pentru Geordie Chisholm. 

În realitate, plugurile erau foarte scumpe. 
Trebuind să fie importate din Anglia, erau rare 
printre micii fermieri din colonii, dintre care mulți 
se descurcau doar cu plantatoare din lemn și 
cazmale, folosind doar o secure şi poate o săpăligă 
din metal pentru a curăța terenul. 

Jamie s-a uitat cu ură la cifrele lui, trecându-şi o 
mână prin păr. 

— Da, a spus el. Doar că Geordie n-are o para 
chioară ca să se simtă binecuvântat, decât după ce 
își vinde recolta de anul viitor. Așadar, eu trebuie 
să plătesc cei zece şilingi şi şase penny acum, nu? 

Fără să mai aştepte răspuns, a revenit la 
calculele lui. 

— Fiu mâncător de rahat al unei țestoase 
zburătoare, a bolborosit el în surdină, fără să lase 
de înţeles dacă se referea la Roger, la Geordie sau 
la lama de plug. 

Am terminat de ras o rădăcină şi am lăsat să 
cadă resturile într-un vas de pe birou. Numele 
popular al plantei, rădăcină-sângerie, este bine 
ales, cel ştiinţific este Sanguinaria, iar zeama ei 
este roșiatică, acră și lhpicioasă. Bolul din poala 
mea era plin de răzătură umedă şi clisoasă, iar 
mâinile mele arătau de parcă tocmai aş fi eviscerat 
vreun animal mic. 

— Am făcut şaptezeci şi două de sticle cu tonic 
de vișine, l-am informat eu, luând altă rădăcină. 

De parcă el n-ar fi ştiut asta; toată casa mirosise 
a sirop de tuse vreme de o săptămână. 

— Fergus le poate lua la Salem ca să le vândă. 

Jamie a dat din cap cu un aer absent. 

— Da, mă bizui pe asta ca să cumpăr porumb de 
însămânţat. Mai ai ceva care poate merge la 
Salem? Lumânări? Miere? 

I-am aruncat o privire tăioasă, dar n-am văzut 
decât vârtejurile din creștetul capului său, aplecat 
atent asupra cifrelor. Lumânările şi mierea erau un 
subiect delicat. 

— Cred că mă pot lipsi de vreo patruzeci de 
kilograme de miere, am spus eu cu precauție. Şi 
poate zece duzini, ei bine douăsprezece duzini de 
lumânări. 

Şi-a scărpinat vârful nasului cu capătul penei, 
lăsând pe el o pată de cerneală. 

— Credeam că ai avut un an bun cu stupu ăia, a 
spus el calm. 

Aşa era; stupul cu care pornisem se înmulţise, 
iar acum avea nouă stupi din buturugi înșirate pe 
marginea grădinii. Scosesem aproape două sute de 
kilograme de miere din ele şi suficientă ceară 
pentru mai bine de treizeci de duzini de lumânări. 

Pe de altă parte, îmi făcusem deja planuri cum să 
le folosesc. 

— Am nevoie de miere pentru operaţii, i-am 
explicat. E bună pentru răni, ca unguent împotriva 
bacteriilor. 

A ridicat o sprânceană, dar a rămas cu ochii la 
mâzgălturile pe care le făcea pe hârtie. 

— Aş fi crezut că doar atrage muștele, dacă nu 
şi urșii, a zis el, apoi a fluturat capătul penei, 
alungând acel gând. Cât îți trebuie? Nu cred că o 
să ai atât de mulți răniți ca să-ţi trebuiască o sută 
şaizeci de kilograme de miere — decât dacă vrei să- 
i mânjeşti din cap până în picioare cu ea. 

În pofida precauţiei mele, am râs. 

— Nu, vreo opt sau douăsprezece kilograme mi- 
ar ajunge pentru bandaje — să zicem douăzeci, dacă 
păstrez ceva şi pentru fluide electrolitice. 

A ridicat ochii spre mine, cu ambele sprâncene 
înălțate. 

— Electric? 

S-a uitat la lumânare, a cărei flacără pâlpâia în 
curentul dinspre fereastră, apoi din nou la mine. 

— Nu zicea Brianna că asta are legătură cu 
luminile? Sau măcar cu fulgerul? 

— Nu, electrolit, am spus eu apăsat. Apă şi 
zahăr. Uite, când o persoană trece printr-un șoc sau 
e prea bolnavă ca să poată mânca ori are diaree, 
fluidul electrolitic ajută corpul să refacă ionii 
esențiali pierduţi prin sângerare sau diaree — 
fragmente de sare şi zahăr şi alte lucruri — care, la 
rândul lor, transformă apa în sânge şi restabileşte 
presiunea arterială. M-ai văzut folosind aşa ceva. 

— Ah, aşa merge treaba? 

Faţa 1 s-a luminat de interes și a părut a fi pe 
punctul de a cere alte explicaţii. Apoi a văzut 
teancul de chitanțe și de corespondență încă în 
așteptare pe birou, a oftat şi a ridicat din nou pana. 

— Foarte bine, a cedat el. Păstrează din miere. 
Dar săpunul pot să-l vând? 

Am dat din cap încântată. După unele 
experimente precaute, reuşisem să fac un săpun 
care nu mirosea ca un porc mort muiat în leşie și 
care nu îndepărta primul strat al epidermei. A fost 
nevoie de ulei de floarea-soarelui sau de măsline în 
loc de seu; ambele foarte scumpe. 

Aveam de gând să fac schimb cu femeile 
Cherokee, să dau mierea rămasă contra ulei de 
floarea-soarelui cu care să fac săpun şi şampon. 
Acestea se vindeau cu preţuri excelente aproape 
peste tot— Cross Creek, Wilmington, New Bern — 
chiar şi Charleston, dacă ne-am fi aventurat atât de 
departe. Cel puţin aşa credeam. Însă nu eram 
sigură dacă Jamie va fi de acord să riscăm o 
asemenea provocare; ne vor trebui luni întregi ca 
să obținem profituri, în vreme ce el putea vinde 
mierea cu un profit imediat. Dacă se convingea că 
săpunul va aduce mult mai mulţi bani decât mierea 
brută, nu-mi va fi greu să îmi realizez planul. 

Înainte de a apuca să îi prezint perspectivele, 
am auzit sunet slab de paşi în hol şi o uşoară bătaie 
în uşă. 

— Intră, a strigat Jamie, îndreptându-se de 
spate. 

Domnul Wemyss a vârât capul pe ușă, dar a 
ezitat, părând uşor alarmat la vederea petelor roşii 
de pe mâinile mele. Amical, Jamie i-a făcut semn 
cu pana să intre. 

— Da, Joseph. 

— Domnule, aş putea să vă spun câteva 
cuvinte? 

Domnul Wemyss era îmbrăcat, ca de obicei, în 
cămașă şi pantaloni, dar îşi netezise cu apă părul 
fin şi deschis la culoare, ceea ce sugera o oarecare 
formalitate a situației. 

Mi-am împins scaunul în spate, am dat să-mi 
strâng, lucrurile, dar domnul Wemyss m-a oprit cu 
un gest scurt. 

— A, nu, doamnă. Dacă nu vă supăraţi, aş dori 
să rămâneţi. E vorba de Lizzie şi aş preţui tare 

mult părerea unei femei în această chestiune. 

— Desigur. 

M-am aşezat la loc, înălțând curioasă din 
sprâncene. 

— Lizzie? l-ai găsit fetei noastre un soţ, Joseph? 

Jamie a lăsat pana în borcanul de pe masă şi s-a 
aplecat interesat în față, arătând cu mâna spre un 
scaun liber. 

Domnul Wemyss a dat din cap, iar lumina 
lumânării i-a scos în evidență oasele feţei. S-a 
aşezat pe scaun cu un aer de demnitate, în vădit 
contrast cu atitudinea lui obişnuită de uşoară 
derută. 

— Aşa cred, domnule Fraser. Robin 
McGillivray a venit la mine în dimineaţa asta să 
mi-o ceară pe Elizabeth, pentru flăcăul lui, 
Manfred. 

Am ridicat şi mai mult din sprâncene. Din câte 
ştiam, Manfred McGillivray o văzuse pe Lizzie de 
cel mult zece ori şi nu schimbase cu ea decât 
câteva cuvinte politicoase. Nu era imposibil să se 
fi simțit atras de ea; Lizzie devenise o fată 
frumoasă şi delicată, şi chiar dacă încă era foarte 
sfioasă, avea maniere alese. Însă asta nu mi s-a 
părut a fi un motiv serios pentru o propunere de 
căsătorie. 

Pe măsură ce domnul Wemyss a prezentat 
lucrurile, situația a devenit mai clară. Jamie îi 
promisese lui Lizzie o dotă, constând dintr-o 
porțiune de pământ bun, iar domnul Wemyss, 
eliberat de contract, avea şi el o proprietate 
acordată oamenilor liberi de douăzeci de hectare — 
pe care avea să o moștenească Lizzie. Pământul lui 
Wemyss se învecina cu al familiei Gillivray, iar 
împreună aveau să alcătuiască o fermă foarte 
respectabilă. Evident, cum cele trei fete ale 
familiei erau măritate sau logodite, căsătoria lui 
Manfred era următorul pas în planul gândit de Ute 
Gillivray. Analizând toate fetele de pe o rază de 
treizeci de kilometri de Ridge, ea o alesese pe 

Lizzie drept cea mai bună soluție şi îl trimisese pe 
Robin să înceapă negocierile. 

— Mda, McGillivray e o familie de treabă, a 
spus Jamie cu înţelepciune, apoi a înmuiat un 
deget în vasul meu cu răsătură de Sanguinaria și, 
gânditor, a trecut cu el peste sugativă, lăsând un șir 
de amprente. Nu au mult pământ, dar Robin se 
descurcă bine, iar din câte am auzit, micuțul 
Manfred e foarte harnic. 

Robin era armurier şi avea un mic atelier în 
Cross Creek. Manfred fusese ucenic la un fabricant 
de arme din Hillsborough, dar acum era meșter. 

— O va lua cu el la Hillsborough? am întrebat 
eu. 

Se putea ca acest lucru să cântărească greu în 
luarea unei hotărâri de către Joseph Wemyss. Deşi 
ar fi fost în stare să facă orice pentru a asigura 
viitorul fiicei lui, o iubea foarte mult pe Lizzie, şi 
ştiam că pierderea ei îl va lovi drept în inimă. 

A clătinat din cap. Părul i se uscase şi începuse 
să se înalțe în şuviţe blonde, ca de obicei. 

— Robin spune că nu. Zice că ar vrea să-şi facă 
meseria la Woolam's Creek-— cu condiția să-și 
poată face un mic atelier. Vor locui la fermă. 

I-a aruncat o privire piezişă lui Jamie, apoi s-a 
uitat în altă parte, roşind puţin. 

Jamie a aplecat capul, și l-am văzut zâmbind 
uşor în colțul gurii. Deci în acel punct intra şi el în 
negocieri. Woolam's Creek era o aşezare mică, dar 
în creştere, aflată la poalele Fraser's Ridge. 
Familia Woolam, quakeri locali, deţinea moara de 
acolo şi pământul de pe celălalt mal al râului, iar 
Jamie avea tot pământul de pe latura Ridge. 

Până atunci le dăduse pământ, unelte și provizii 
lui Ronnie Sinclair, Theo Frye şi Bob O'Neill, 
pentru construirea unei dogării, a unei fierării — 
încă neterminată — şi a unui mic magazin general, 
toate cu condiţia să ni se dea o parte din profit, dar 
deocamdată nu aveam un venit imediat. 

Dacă Jamie făcea planuri de viitor, la fel 
proceda şi Ute Gillivray. Ea ştia, desigur, că Jamie 
avea o stimă deosebită pentru Lizzie și tatăl ei şi că 
exista probabilitatea ca el să facă tot ce putea 
pentru ea. Şi tocmai asta— desigur-— îi cerea 
Joseph Wemyss cu delicateţe acum; ar putea Jamie 
să găsească un atelier pentru Manfred la Woolam”s 
Creek ca parte a înţelegerii? 

Jamie s-a uitat la mine cu coada ochiului. Am 
ridicat foarte puţin din umăr, întrebându-mă dacă 
fragilitatea fizică a lui Lizzie făcuse parte din 
planul lui Ute Gillivray. Existau fete mai rezistente 
decât ea şi cu perspective mai bune de a aduce 
copii pe lume. Totuşi, dacă Lizzie ar muri la 
naștere, familia McGillivray ar fi mai bogată atât 
cu pământul de dotă, cât şi cu proprietatea de la 
Woolam's Creek, iar altă soție nu ar fi fost greu de 
găsit. 

— Cred că trebuie făcut ceva, a spus Jamie cu 
precauție. 

l-am văzut privirea alunecând spre registrul 
deschis, cu coloanele lui deprimante de cifre, apoi 
s-a uitat gânditor la mine. Pământul nu era o 
problemă; cum nu avea bani peşin şi existau prea 
puţine șanse de a obţine vreun credit, uneltele şi 
materialele vor ridica probleme. Am strâns din 
buze și i-am întâlnit privirea; nu, nu avea să pună 
mâna pe mierea mea! 

A oftat şi s-a rezemat de spătar, bătând uşor cu 
degetele mânjite de roşu în sugativă. 

— O să mă descurc, a zis el. Şi fata ce spune? ÎI 
vrea pe Manfred? 

Domnul Wemyss a părut uşor nesigur. 

— Ea spune că da. Flăcăul e băiat de treabă, 
deşi mama lui... o femeie bună, s-a grăbit el să 
adauge, foarte bună. Doar puţin cam... hm. Dar... 

S-a întors spre mine şi s-a încruntat uşor. 

— Nu sunt sigur că Elizabeth ştie exact ce vrea, 
doamnă, ca să fiu sincer. Ştie că ar fi o alegere 
bună şi că asta o va ţine lângă mine... 

Faţa i s-a destins la acest gând, apoi s-a 
încruntat din nou. 

— Dar n-aş vrea ca ea să aleagă astfel doar 
pentru că-şi închipuie că mie mi-ar conveni. 

S-a uitat cu timiditate la Jamie, apoi la mine. 

— Am iubit-o pe mama ei tare mult, a spus el, 
iar cuvintele au fost rostite în mare grabă, ca şi 
cum ar fi mărturisit vreun secret ruşinos. 

S-a îmbujorat şi a coborât ochii spre mâinile 
slabe pe care şi le frământa în poală. 

— Am înţeles, am zis eu, ferindu-mi cu tact 
privirea şi  îndepărtând câteva bucățele de 
Sanguinaria de pe tăblia biroului. Vrei să stau de 
vorbă cu ea? 

— A, v-aş fi tare recunoscător, doamnă! 

Cu faţa luminată de ușurare, aproape că a sărit 
în picioare. I-a strâns cu fervoare mâna lui Jamie, a 
făcut câteva plecăciuni către mine şi a ieșit, dând 
din cap şi murmurând mulțumiri. 

— Dumnezeu mi-e martor cât e de greu să-ți 
căsătoreşti fetele când ele fac ce le taie capul, a 
spus el cu glas întunecat, gândindu-se clar la 
Brianna şi la Marsali. Poate că e mai uşor atunci 
când n-o fac. 


Singura lumânare se topise aproape în 
întregime, aruncând umbre pâlpâitoare prin 
cameră. M-am ridicat şi m-am dus la raftul pe care 
se aflau câteva neîncepute. Spre surprinderea mea, 
Jamie a venit lângă mine. A întins mâna peste cele 
câteva fitiluri pe jumătate arse şi lumânări noi, 
scoțând o lumânare-ceas scundă, aflată în spatele 
celorlalte, ascunsă în umbre. 

A aşezat-o pe birou şi a folosit un muc pentru a 
o aprinde. Fitilul ei era deja înnegrit; lumânarea 
mai fusese folosită, dar nu arsese prea mult. S-a 
uitat la mine, iar cu m-am dus încet să zăvorăsc 
ușa. 

— Crezi că e momentul? am întrebat încet, 
întorcându-mă și oprindu-mă lângă el. 

A clătinat din cap, dar nu mi-a răspuns. S-a lăsat 
uşor pe spătarul scaunului, cu mâinile împreunate 
în poală, urmărind flacăra lumânării-ceas căpătând 
vigoare şi crescând într-o lumină tremurătoare. 

Jamie a oftat şi a întins o mână ca să întoarcă 
registrul spre mine. Am văzut situația afacerilor 
noastre negru pe alb — jalnică, în privinţa banilor 
lichizi. 

În colonie erau foarte puţine afaceri pe bani — 
practic deloc, la vest de Asheville. Locuitorii de la 
munte făceau schimburi şi, din câte se părea, noi 
ne descurcam foarte bine. Aveam de oferit lapte, 
unt şi brânză, cartofi şi cereale, carne de porc şi 
vânat, legume proaspete şi fructe uscate, ceva vin 
făcut din struguri tămâioşi toamna trecută. Aveam 
fân și cherestea — deși toată lumea avea aşa ceva —, 
plus miere şi ceară de albine. Și, mai presus de 
toate, aveam whisky-ul făcut de Jamie. 

Însă asta era o resursă limitată. Aveam șase 
hectare de orz nou care — dacă scăpam de grindină, 
incendii de pădure şi alte evenimente nedorite — 
vor deveni o sută de butoiaşe de whisky, ce puteau 
fi vândute sau schimbate pentru multe lucruri, 
chiar dacă era nematurat. Însă orzul încă era verde 
pe câmp, iar whisky-ul era doar o fantomă 
profitabilă. 

Între timp, folosiserăm sau vânduserăm aproape 
tot alcoolul pe care îl avuseserăm. Adevărat, mai 
erau paisprezece butoiașe de alcool-— îngropate 
într-o peşteră mică, aflată deasupra izvorului 
pentru whisky-—, dar nu puteam umbla la ele. 
Jamie punea deoparte câte două butoiaşe de la 
fiecare distilare, păstrate cu sfințenie pentru 
maturare. Cel mai vechi butoi din ascunzătoare 
avea doar doi ani; va mai rămâne îngropat încă 
zece sau mai mult, dacă voia Dumnezeu, pentru a 
ieşi de acolo ca un aur lichid — și aproape la fel de 
valoros ca şi cel solid. 

Cerinţele financiare imediate nu aveau cum să 
aştepte zece ani. În afara posibilităţii de a face un 

atelier pentru Manfred McGillivray şi de a-i da lui 
Lizzie o mică dotă, existau cheltuielile obişnuite 
legate de fermă, întreținerea animalelor şi un plan 
ambițios de a procura pluguri pentru fiecare 
arendaş — dintre care mulți încă lucrau pământul cu 
sape. 

Şi, în afară de cheltuielile noastre, mai exista o 
obligație împovărătoare. Nenorocita de Laoghaire 
MacKenzie, şi Fraser, crăpa-i-ar ochii! 

Nu era tocmai o fostă soție — dar ceva tot era. 
Socotind că eu plecasem pentru totdeauna, dacă nu 
chiar murisem, Jamie se căsătorise cu ea la 
insistențele surorii lui, Jenny. Căsătoria se 
dovedise curând o greşeală, iar când eu revenisem, 
se încercase o anulare a actului, spre uşurarea — 
mai mult sau mai puţin — a tuturor părților. 

Generos din cale-afară, Jamie fusese de acord să 
îi plătească o sumă mare pentru întreținere, plus 
câte o dotă pentru fiecare dintre fiicele ei. Dota lui 
Marsali era plătită treptat, prin pământ şi whisky, 
şi încă nu aveam veşti despre căsătoria iminentă a 
lui Joan. Însă banii necesari ca Laoghaire să 
trăiască într-o oarecare bunăstare în Scoția 
trebuiau trimiși curând — și nu îi aveam. 

I-am aruncat o privire lui Jamie, care rămăsese 
pe gânduri, cu ochii întredeschişi. Nu m-am 
deranjat să sugerez că ar trebui să îi permitem lui 
Laoghaire să obțină un permis de cerşetoare pentru 
a merge cu mâna întinsă prin parohie. Indiferent ce 
părere avea despre această femeie, Jamie socotea 
că ea intra în răspunderea lui, şi cu asta, basta. 

Am presupus că nici achitarea datoriei cu 
butoaie de peşte sărat şi săpun din leşie nu era o 
soluție potrivită. Asta ne lăsa alte trei căi de ieşire 
din impas: puteam vinde whisky-ul din 
ascunzătoare, deşi ar fi fost o mare pierdere pe 
termen lung. Puteam împrumuta bani de la Jocasta; 
lucru posibil, dar foarte neplăcut. Ori puteam 
vinde altceva. Câţiva cai, de pildă. Un număr mare 
de porci. Sau o piatră prețioasă. 

Lumânarea ardea cu putere, iar ceara din jurul 
fitilului se topise. Privind în mica baltă curată de 
ceară topită, le-am văzut: trei pietre preţioase, 
întunecate în galben-cenușiul lumânării, nuanțele 
lor vii fiind ceva mai estompate, dar vizibile în 
ceară. Un smarald, un topaz şi un diamant negru. 

Jamie nu le-a atins. Cu sprâncenele roşcate 
împreunate în semn de concentrare, se uita fix la 
ele. 

Vânzarea unei pietre prețioase în colonia 
Carolina de Nord nu era uşoară; se impunea o 
călătorie la Charleston sau la Richmond. Însă asta 
se putea face şi ar fi însemnat o mulţime de bani 
pentru a-i plăti lui Laoghaire datoria blestemată, 
dar şi pentru a acoperi alte cheltuieli crescânde. 
Pietrele prețioase aveau însă o valoare care trecea 
dincolo de a banilor-— ele reprezentau moneda 
pentru călătoria prin pietre, protecția vieţii 
călătorului. 

Puținele amănunte pe care le cunoşteam despre 
respectiva călătorie primejdioasă se bazau în mare 
măsură pe ce scrisese sau îmi spusese Geillis 
Duncan; ea avea convingerea că pietrele preţioase 
îi ofereau călătorului nu doar protecție împotriva 
haosului din acel spațiu inexprimabil dintre 
straturile timpului, ci şi o oarecare capacitate de a 
naviga — pentru a alege timpul în care dorea să 
ajungă. 

Dintr-un impuls, m-am întors la raft şi, 
ridicându-mă pe vârfurile picioarelor, am căutat pe 
pipăite învelitoarea de piele ascunsă în umbrele de 
acolo. Era grea în palma mea şi am desfăcut-o cu 
grijă, aşezând piatra ovală pe birou, lângă 
lumânare. Era un opal mare, a cărui inimă 
învăpăiată era pusă în evidenţă de o scrijelitură ce 
îi acoperea suprafaţa — o spirală; desenul primitiv 
al unui şarpe înghițindu-și coada. 

Opalul fusese proprietatea altui călător-— 
misteriosul indian numit Dinte-de-Vidră. Un 
indian al cărui craniu avea dinți cu plombe din 

argint, un indian care părea să fi vorbit cândva 
limba engleză. El numise acea piatră „bilet de 
întoarcere“ — aşadar, se părea că Geilhe Duncan nu 
era singura care credea că pietrele prețioase aveau 
o oarecare putere în acel loc îngrozitor... între 
lumi. 

— Cinci, aşa a spus vrăjitoarea, a comentat 
Jamie, căzut pe gânduri. A zis că ai nevoie de cinci 
pietre? 

— Aşa credea ea. 

Era o seară caldă, însă firicelele de păr de pe 
maxilarul meu s-au înfiorat când m-am gândit la 
Geilhe Duncan, la pietre și la indianul pe care îl 
întâlnisem pe o coastă întunecată de deal, având 
fața pictată cu negru pentru moarte, cu puţin 
înainte să descopăr opalul, dar şi un craniu 
îngropat alături. Să fi fost craniul lui cel pe care îl 
îngropaserăm, cu tot cu plombele din argint? 

— E nevoie ca pietrele să fie finisate sau tăiate? 

— Nu ştiu. Cred că a spus că pietrele cizelate 
sunt mai bune, dar n-am idee de ce credea asta ori 
dacă avea dreptate. 

Asta era problema; ştiam prea puţine pentru a fi 
siguri. 

Jamie a scos un pufnet, apoi şi-a frecat încet 
rădăcina nasului cu dosul unui deget. 

— Păi, avem astea trei şi rubinul tatei. Sunt 
tăiate şi cizelate, deci înseamnă că sunt patru. 
Apoi, piatra asta de doi bani — şi a aruncat un ochi 
spre opal — şi piatra de la amuleta ta, care nu sunt 
şlefuite. 

Ideea era că pietrele prelucrate ne-ar fi adus mai 
mulți bani decât opalul aspru sau safirul brut de la 
amuleta mea. Şi totuși, puteam risca să vindem o 
piatră de care am fi avut nevoie, care ar fi 
reprezentat diferenţa dintre viaţă și moarte pentru 
Bree şi Roger? 

— Puțin probabil, am zis eu, răspunzând mai 
degrabă la gândul lui decât la cuvinte. Bree va 

rămâne, cel puţin până când Jemmy va creşte, sau 
poate pentru totdeauna. 

În definitiv, cum putea cineva să abandoneze un 
copil, posibilitatea de a avea nepoți? Şi totuşi, eu o 
făcusem. Cu un aer absent, mi-am trecut un deget 
peste metalul neted al verighetei din aur. 

— Da. Dar flăcăul? 

S-a uitat la mine, ridicând o sprânceană, iar în 
lumina lumânării ochii îi erau limpezi, albaștri ca 
safirele tăiate şi lustruite. 

— N-o va face, am răspuns. Nu i-ar lăsa pe Bree 
şi pe Jemmy. 

Am spus-o răspicat, dar în inimă aveam o urmă 
de îndoială, care mi s-a simțit în voce. 

— Deocamdată, a replicat Jamie încet. 

Am inspirat adânc, dar nu am zis nimic. Ştiam 
prea bine la ce se referea. Învăluit în tăcere, Roger 
părea să se retragă în sine tot mai mult cu fiecare 
zi. 

Degetele i se vindecaseră; îi sugerasem Briannei 
că ar putea găsi o consolare în toba lui. Ea dăduse 
aprobator din cap, dar fără convingere. Nu ştiu 
dacă adusese sau nu vorba despre asta față de el, 
însă toba atârna pe peretele cabanei lor, la fel de 
mută ca şi stăpânul ei. 

Zâmbea totuşi și se juca adesea cu Jemmy, şi se 
arăta deosebit de atent faţă de Brianna- însă 
umbra din ochu lui nu se risipea, iar când nu 1 se 
cerea să facă vreo treabă anume, dispărea cu orele, 
câteodată şi toată ziua, umblând pe munte, 
întorcându-se după căderea întunericului, epuizat, 
murdar — şi tăcut. 

— Nu s-a mai culcat cu ea, adevărat? De când s- 
a întâmplat nenorocirea. 

Am oftat, dându-mi într-o parte o şuviță căzută 
pe frunte. 

— De câteva ori. Am întrebat-o. Dar cred că nu 
s-a mai întâmplat în ultima vreme. 

Bree făcea tot posibilul să îl ţină aproape de ea, 
să îl scoată din abisurile depresiei crescânde — însă 

îmi era limpede, la fel ca și lui Jamie, că ea pierdea 
bătălia şi o ştia. Şi ea devenise tăcută, şi în ochii ei 
apăruseră umbre. 

— Dacă s-ar... întoarce... s-ar găsi un leac 
pentru vocea lui? Acolo, în timpul tău? 

Jamie şi-a plimbat un deget peste opal în timp 
ce a spus asta, urmărind cu ochii spirala pe care o 
trasa. 

Am oftat din nou şi m-am aşezat. 

— Nu ştiu. S-ar găsi o soluţie — probabil pe cale 
chirurgicală şi, desigur, terapie a vorbirii. Nu ştiu 
cât de mult l-ar ajuta; nimeni nu ştie. Problema e 
că... şi-ar putea recăpăta vocea pe cale naturală, 
dar numai dacă ar exersa. Însă nu vrea să facă asta. 
ŞI, bineînţeles — onestitatea m-a silit să o spun — s- 
ar putea să nu reușească, oricât s-ar strădui. 

Jamie a dat din cap, tăcut. Indiferent de 
posibilitățile oferite de medicină, adevărul era că, 
în cazul eșecului căsătoriei dintre Roger și 
Brianna, nu mai exista nimic care să îl rețină aici. 
Dacă va alege să se întoarcă, atunci... 

Jamie s-a îndreptat de spate şi a suflat în 
lumânare, stingând-o. 

— Încă nu, a spus el pe întuneric cu glas hotărât. 
Mai avem câteva săptămâni până să trimit bani în 
Scoţia; voi vedea ce soluție mai pot găsi. 
Deocamdată păstrăm pietrele. 


Noaptea trecută am visat că făceam pâine. 
Ori măcar încercam. Frământam aluatul şi, 
brusc, mi-am dat seama că nu aveam făină. 
Apoi am pus aluatul în tăvi şi le-am băgat în 
Cuptor, însă mi-am dat seama că aluatul nu 
crescuse, așa că l-am scos. L-am frământat şi 
l-am tot frământat şi apoi l-am cărat de colo 
colo într-un castron acoperit cu o pânză, 
căutând un loc călduţ în care să îl aşez, 
pentru că trebuie să îl păstrezi la căldură ca 
să acționeze drojdia de bere, iar eu 
incepusem să mă agit nebunește, pentru că nu 

găseam un loc călduț, bătea un vânt rece, iar 
vasul era greu şi alunecos și m-am gândit că 
o să-l scap din mână; mâinile și picioarele 
îmi înghețau și îmi amorțeau. 

Apoi m-am trezit şi chiar îmi era frig. 
Roger trăsese toate pilotele şi se înfăşurase în 
ele, iar pe sub uşă venea un curent 
îngrozitorc. L-am înghiontit şi am tras de 
pături, dar nu le-am putut desprinde şi nu 
voiam să fac zgomot ca să-l trezesc pe 
Jemmy. În cele din urmă, m-am ridicat din 
pat, mi-am luat mantia din cui şi m-am culcat 
la loc învelită cu ea. 

De dimineaţă, Roger s-a sculat înaintea 
mea şi a plecat; nu cred că a băgat de seamă 
că mă lăsase în frig. 

Un PACHET DE LA Liwa 


Pachetul a sosit în luna august, prin bunăvoința 
lui Jethro Wainwright, unul dintre puținii negustori 
ambulanți care aveau suficient curaj ca să urce 
potecile abrupte şi întortocheate ce duceau la 
Ridge. Cu fața îmbujorată şi respirând şuierat după 
efortul de a urca până aici şi de a descărca pachetul 
de pe măgarul lui, domnul Wainwright mi l-a 
predat cu un semn din cap şi, recunoscător, a 
pornit împleticindu-se spre bucătărie la invitația 
mea, lăsându-și măgarul să pască în curte. 

Era un pachet nu prea mare, un soi de cutie 
învelită cu grijă în pânză impermeabilă şi legată cu 
sfoară pentru siguranţă. Era greu. L-am scuturat, 
dar dinăuntru s-a auzit un sunet înăbușit, ca şi cum 
ce se afla acolo fusese învelit în cârpe. Pe etichetă 
scria simplu: „Pentru domnul James Fraser, 
Fraser's Ridge, Carolina.“ 

— Fi, tu ce crezi că avem aici? l-am întrebat pe 
măgar. 

Era o întrebare retorică, dar animalul, o creatură 
binevoitoare, a ridicat capul din iarbă și mi-a 
răspuns cu un răget slab, având câteva fire de iarbă 
atârnate în colţul gurii. 

Sunetul acela a declanşat răgetele curioase de 
răspuns din partea lui Clarence și a cailor și, după 
câteva secunde, Jamie şi Roger au apărut dinspre 
hambar, Brianna a ieşit din seră, iar domnul Bug s- 
a ridicat din spatele unui morman de gunoi de 
grajd, doar în cămașă, ca un vultur care se înalţă de 
pe un hoit, cu toții atraşi de zgomote. 

— Mulţumesc, i-am spus măgarului, care a 
mișcat scurt şi modest o ureche, după care a 
continuat să pască. 

— Ce s-a întâmplat? a întrebat Brianna 
ridicându-se pe vârfuri pentru a se uita peste 
umărul lui Jamie, care tocmai lua pachetul din 
braţele mele. Nu e de la Lallybroch, nu? 

— Nu, nu e nici scrisul lui lan... nici al surorii 
mele, a răspuns Jamie cu o foarte scurtă ezitare, 
deşi l-am văzut că s-a uitat a doua oară ca să se 
convingă. A călătorit mult — cu corabia? 

A ridicat pachetul sub nasul meu şi m-a privit 
întrebător. Am adulmecat şi am dat din cap. 

— Da, miroase a smoală. Dar nu are niciun 
document însoțitor? 

A întors pachetul şi a clătinat din cap. 

— A avut un sigiliu, dar a dispărut. 

Fragmente cenuşii de ceară încă erau agăţate de 
sfoară, dar sigiliul care ne-ar fi oferit un indiciu 
privind expeditorul dispăruse de mult din cauza 
vicisitudinilor călătoriei şi ale desagii domnului 
Wainwright. 

— Hm, a făcut domnul Bug, clătinând din cap şi 
uitându-se suspicios printre gene la pachet. Nu-i 
un târnăcop. 

— Nu, nu-i un cap de târnăcop, l-a aprobat 
Jamie, ridicând pachetul pentru a vedea cât de greu 
era. Nici vreo carte, fără a mai vorbi de un teanc 
de hârtie de scris. Din câte-mi aduc aminte, n-am 

comandat altceva. Englezoaico, crezi că ar putea fi 
seminţe? Domnul Stanhope a promis că ne va 
trimite câteva din grădina prietenului său, nu? 

— O, s-ar putea! Era o posibilitate incitantă; 
domnul Crossley, prietenul domnului Stanhope, 
avea o grădină ornamentală întinsă, cu o serie de 
specii exotice şi importate, iar Stanhope se oferise 
să-l întrebe pe domnul Crossley dacă ar fi dispus 
să facă schimb; semințe şi mlădiţe de la unele 
dintre cele mai rare plante europene şi asiatice din 
colecția lui, contra bulbi şi seminţe din ceea ce 
Stanhope descrisese drept „fortăreaţa din munți“. 

Roger şi Brianna au schimbat o privire scurtă. 
Semințele i-ar fi interesat mult mai puțin decât 
hârtia sau cărțile. Cu toate astea, simpla noutate a 
unei scrisori sau a unui pachet era suficientă, astfel 
că nimeni nu a sugerat să îl despachetăm înainte de 
a savura pe deplin plăcerea de a face speculații 
despre conţinutul lui. 

În consecinţă, n-am deschis pachetul decât după 
cină, după ce toată lumea a avut posibilitatea de a-l 
cântări, a-l pipăi, a-l adulmeca şi de a veni cu o 
părere legată de conţinut. Împingându-şi deoparte 
farfuria goală, Jamie a luat pachetul cu un aer 
extrem de ceremonios, l-a scuturat încă o dată, 
apoi mi l-a întins. 

— Nodul acela e treabă pentru mâini de chirurg, 
englezoaico, a spus el zâmbind. 

Avea dreptate; cel care îl legase nu era marinar, 
dar înlocuise minuţia cu priceperea. Mi-a luat 
ceva timp să-l dezleg, dar în final am tras de 
capete şi am rulat frumos sfoara pentru a o 
refolosi. 

Apoi Jamie a desfăcut cusătura materialului 
impermeabil cu vârful pumnalului şi a dat la iveală 
o cutie mică din lemn, care a provocat exclamaţii 
de uimire. Era simplă ca aspect, dar elegantă ca 
execuţie, făcută dintr-un lemn lustruit de culoare 
închisă, având balamale din alamă și închizătoare, 
dar şi o plăcuţă fixată pe capac. 

— Executat în atelierul domnilor Halliburton şi 
Halliburton, 14 Portman Square, Londra, a citit 
Brianna cu voce tare, aplecându-se peste masă și 
întinzând gâtul. Cine Dumnezeu sunt Norman și 
Greene? 

— Habar n-am, i-a răspuns Jamie. 

A ridicat închizătoarea cu un deget şi, delicat, a 
săltat capacul. Înăuntru se afla un sac mic din 
catifea roşu-închis. L-a luat, a tras de şnururi și, 
încet, a scos un... obiect. 

Era un disc auriu, plat, cu diametrul de zece 
centimetri. Căscând ochii de uimire, am văzut că 
marginea era puţin ridicată, ca a unei farfurii, și 
avea imprimate niște simboluri minuscule. În 
mijlocul discului era un aranjament ciudat cu piese 
găurite, făcute dintr-un metal argintiu. Acesta era 
compus dintr-un cadran mic şi deschis, semănând 
cu al unui ceas, dar având trei braţe metalice ce-i 
legau marginea exterioară de centrul discului 
auriu, mai mare. 

Micul cerc argintiu era de asemenea împodobit 
cu semne gravate, mult prea fine pentru a le vedea, 
şi conectat de ceva în formă de liră, care se afla în 
pântecul unui țipar lung și plat, de culoare argintie, 
a cărui spinare se curba precis în jurul marginii 
interioare a discului auriu. Deasupra întregului 
ansamblu exista o bară din aur, ascuțită spre 
capete, amintind de un ac de busolă foarte gros, şi 
dotată cu un cuişor care trecea prin centrul discului 
şi permitea răsucirea barei. În centrul barei, cu 
litere cursive şi elegante, era gravat numele „James 
Fraser“. 

— Pentru numele Fecioarei, ce e ăsta? 

Fireşte, doamna Bug s-a dezmeticit prima. 

— E un astrolab planisferic, a răspuns Jamie, 
care-şi revenise din surprindere și acum vorbea 
aproape nonşalant. 

— A, bineînţeles, am murmurat. Fireşte! 

A întors obiectul, expunând o suprafaţă gravată 
cu câteva cercuri concentrice, subdivizate de sute 

de semne și simboluri minuscule. Această parte 
avea un cuişor care permitea o rotație ca a acului 
de busolă de pe cealaltă parte, dar avea formă 
rectangulară, cu capetele îndoite în sus, aplatizate 
şi găurite, astfel încât fantele să formeze o pereche 
de vizoare. 

Bree a întins un deget şi a atins cu un respect 
religios suprafața lucioasă. 

— Dumnezeule, a spus ea. Ăsta e chiar aur? 

— Da, a răspuns Jamie şi a aşezat obiectul în 
palma ei întinsă. Şi aş vreau să știu de ce. 

— De ce aur sau de ce un astrolab? am întrebat 
eu. 

— De ce aur, a răspuns el, încruntându-se spre 
obiect. Îmi doream aşa ceva de multă vreme, dar 
nu am găsit între Albany şi Charleston. Lordul 
John Grey mi-a promis că-mi va trimite unul de la 
Londra şi cred că ăsta e. Dar, pentru numele lui 
Dumnezeu, de ce... 

Atenția tuturor era captată de astrolab, dar Jamie 
şi-a dezlipit privirea de la el şi a întins mâna după 
cutia în care venise acesta. Şi, bineînțeles, pe 
fundul cutiei era un bilet, împăturit şi sigilat cu 
ceară albastră. Însă desenul nu înfățişa semiluna 
zâmbitoare şi stelele lordului John, ci un blazon 
reprezentând un peşte cu un inel în gură. 

Încruntându-se, Jamie i-a aruncat o privire, apoi 
a desfăcut biletul. 


Domnului James Fraser, 
La Fraser s Ridge 
Colonia regală a Carolinei de Nord 


Stimate domnule, 

Mă simt onorat să vă trimit acest pachet, 
însoțit de complimente din partea tatălui meu, 
lordul John Grey. Când am plecat la Londra, 
mi-a dat instrucțiuni să găsesc cel mai bun 
instrument posibil şi, cunoscând stima 
deosebită pe care el o are pentru prietenia ce 
i-o purtaţi, m-am străduit să îi indeplinesc 

dorinţa. Sper că va fi apreciat de 
dumneavoastră. 
A dumneavoastră prea plecată slugă, 
William Ransome, conte de Ellesmere 
Căpitan, Regimentul 9 


— William Ransome? 

Brianna se ridicase în picioare pentru a citi peste 
umărul lui Jamie. Apoi s-a uitat încruntată la mine. 

— Spune că tatăl lui e lordul John, dar fiul 
lordului nu e un băieţel? 

— Are cincisprezece ani. 

Glasul lui Jamie a sunat puţin ciudat şi l-am 
văzut pe Roger ridicând ochii de la astrolabul din 
mâinile lui, cu o sclipire bruscă de interes. I-a 
întors spre mine, cu acea expresie ciudată pe care o 
căpătase în ultima vreme, parcă ascultând ceva ce 
nimeni nu mai putea auzi. Mi-am ferit privirea. 

— ...nu Grey, tocmai spunea Brianna. 

— Nu. 

Jamie rămăsese cu privirea la biletul din mână, 
părând puţin absent. A clătinat scurt din cap, ca şi 
cum ar fi alungat un gând, şi a revenit la subiectul 
discuţiei. 

— Nu, a repetat el mai ferm, lăsând biletul jos. 
Flăcăul e fiul vitreg al lui John — tatăl lui a fost 
contele de Ellesmere; băiatul e al nouălea care 
poartă titlul. Ransome e numele de familie al lui 
Ellesmere. 

Mi-am ţinut ochii îndreptați atent spre masă și 
cutia goală, temându-mă să ridic capul de teamă că 
faţa mea trădătoare ar putea dezvălui ceva — măcar 
şi faptul că exista ceva de dezvăluit. 

În realitate, tatăl lui William Ransome nu fusese 
al optulea conte de Ellesmere. Tatăl lui era James 
Fraser, şi am simțit încordarea din piciorul lui 
Jamie, care m-a atins pe sub masă, deși faţa lui 
exprima o uşoară exasperare. 

— Evident, băiatului 1 s-a cumpărat un post, a 
spus el, împăturind scrisoarea şi punând-o înapoi 

în cutie. A plecat la Londra şi a cumpărat 
astrolabul la rugămintea lui John. Dar cred că 
pentru un flăcău cu o asemenea familie, „bun“ 
înseamnă musai placat cu aur! 

A întins mâna, iar domnul Wainwright, care îşi 
admira reflexia pe suprafața aurită şi lustruită, a 
cedat astrolabul cu părere de rău. 

Jamie l-a examinat cu ochi critici, rotind tiparul 
argintiu inserat cu degetul arătător. 

— Mda, în fine, a spus el, aproape cu părere de 
rău. E foarte frumos ca lucrătură. 

— Frumos, a aprobat domnul Bug cu o mişcare 
din cap, întinzând mâna după cartofii gătiți pe care 
soția lui ni-i oferea pe o tavă. Topografie? 

— Da, exact. 

— Topografie? s-a mirat Brianna. 

A luat două găluşti din cartofi, s-a aşezat lângă 
Roger şi, cu un gest mecanic, 1-a întins una. 

— E pentru măsurarea terenului? 

— Între altele. Jamie a întors astrolabul pe dos 
şi a împins uşor bara plată, făcând vizoarele să se 
rotească. Partea asta se foloseşte ca trecere de la o 
funcție la alta. Ştii ce este? 

Brianna a dat din cap părând interesată. 

— Sigur, ştiu să fac diferite feluri de topografie, 
dar noi foloseam în general... 

L-am văzut pe Roger făcând o grimasă când a 
înghițit, pentru că asprimea găluștii i-a iritat gâtul. 
Am ridicat mâna spre cana cu apă, dar el mi-a 
surprins privirea şi, aproape imperceptibil, a 
scuturat din cap. A înghițit din nou, ceva mai uşor 
de astă dată, şi a tușit. 

— Ţin minte că ai spus că te pricepi, a zis Jamie 
uitându-se aprobator la fiica lui. De aceea am vrut 
asta— a ridicat obiectul în mână-—, deşi mă 
gândeam la ceva mai puţin bătător la ochi. 
Cositorul ar fi fost mai bun. Însă, de vreme ce nu 
trebuie să-l plătesc... 

— Dă-mi voie să văd. 

Brianna a întins mâna şi a luat astrolabul, 
încruntându-se concentrată în timp ce rotea 
cadranul interior. 

— ştii să foloseşti un astrolab? am întrebat-o cu 
îndoială în glas. 

— Eu ştiu, a spus Jamie, cu un aer de satisfacție. 
Am învăţat în Franţa. 

S-a ridicat în picioare şi a făcut semn cu bărbia 
spre uşă. 

— Adu-l afară, fata mea. Să-ţi arăt cum afli ora 
exactă. 

— Da, exact aşa. 

Jamie s-a aplecat hotărât peste umărul lui Bree, 
arătând un punct pe cadranul exterior. Ea a mişcat 
cu grijă cadranul interior pentru a se alinia, s-a 
uitat spre soare și a mişcat indicatorul o diviziune 
de centimetru. 

— Cinci şi jumătate! a exclamat ea, roşind de 
încântare. 

— Cinci şi treizeci şi cinci de minute, a 
corectat-o Jamie zâmbind cu gura până la urechi. 
Vezi acolo? 

A arătat spre unul dintre simbolurile minuscule 
de pe margine, care de la acea distanță mi s-a părut 
a fi doar un punctişor. 

— Cinci şi treizeci şi cinci de minute, a spus 
doamna Bug, pe un ton de respect aproape religios. 
Îţi dai seama, Archie? Păi... n-am ştiut ora exactă 
de când... de când... 

— De la Edinburgh, a spus soţul ei, dând din 
cap. 

— Da, exact! Verişoara mea Jane avea un ceas 
cu pendulă, un lucru minunat, care bătea ora ca un 
clopot de biserică şi avea cadranul cu cifre din 
alamă, și doi heruvimi care zburau de-a latul lui, 
ŞI... 

— E prima oară că ştiu ora exactă de când am 
plecat de la familia Sherston. 

Bree a ignorat extazul doamnei Bug, dar şi 
instrumentul pe care îl ţinea în mâini. Am văzut-o 

uitându-se în ochii lui Roger și zâmbind — iar după 
un moment, am observat şi zâmbetul lui puţin 
strâmb drept răspuns. Cât timp trecuse pentru el? 

Toţi se uitau la soare printre gene, alungând 
norii de țânțari şi vorbind despre ultima oară când 
ştiuseră ora exactă. Ciudat lucru, m-am gândit, 
oarecum amuzată. De ce această preocupare pentru 
măsurarea exactă a timpului? Şi totuși, şi pe mine 
mă atrăgea. 

Am încercat să îmi aduc aminte când ştiusem eu 
ultima oară. La nunta Jocastei? Nu — pe câmpul de 
lângă râul Alamance, înainte de bătălie. Colonelul 
Ashe avea un ceas de buzunar și, amintindu-mi, m- 
am oprit. Nu. Se întâmplase după bătălie. Probabil 
atunci ştiuse și Roger ultima dată ce oră era — dacă 
fusese îndeajuns de conştient ca să îl audă pe unul 
dintre medicii armatei anunțând că era ora patru și 
exprimându-și părerea că Roger nu va apuca ora 
CINCI. 

— Ce altceva mai poți face cu el, tată? 

— A, multe alte lucruri. Poţi afla locul în care 
eşti pe uscat, dar şi pe mare, ora exactă sau poți 
găsi o anumită stea pe cer... 

— Foarte folositor, am remarcat eu. Deşi 
probabil că nu e prea comod să-l foloseşti pe post 
de ceas. Presupun că intenţia ta principală nu a fost 
să afli ora exactă. 

— Nu, a răspuns el clătinând din cap şi aşezând 
astrolabul cu grijă în punga lui din catifea. Trebuie 
să fac cât mai bine măsurătorile celor două 
pământuri — și cât de curând. 

— De ce atâta grabă? 

Bree a dat să plece, dar, auzind discuția noastră, 
a ridicat din sprâncene și s-a întors. 

— Pentru că nu avem timp, a răspuns Jamie şi a 
privit-o, iar plăcerea provocată de noua achiziție a 
fost înlocuită de seriozitate. 

S-a uitat peste umăr, dar pe verandă nu 
rămăseserăm decât eu, el, Brianna şi Roger. 

Cum nu manifesta interes față de minunile 
ştiinţei, domnul Wainwright coborâse în curte şi își 
ducea pachetele în casă, ajutat de domnul Bug și 
ținut în loc de comentariile neîncetate ale doamnei 
Bug. Până mâine toți cei de pe Ridge vor afla că 
sosise şi vor veni la noi ca să cumpere, să vândă și 
să afle ultimele știri. 

— Voi doi ştiţi ce-o să se întâmple, a continuat 
Jamie uitându-se pe rând la Bree şi Roger. S-ar 
putea ca regele să pice, dar pământul rămâne. Şi 
dacă vrem să păstrăm pământul acesta pentru 
totdeauna, trebuie să îl măsurăm bine și să-l 
înregistrăm. Când apar tulburări, când oamenii își 
părăsesc pământurile sau le sunt confiscate, e al 
dracului de greu să le iei înapoi, dar e totuși 
posibil — dacă ai actul care să dovedească ce a fost 
cândva al tău. 

Când a ridicat privirea, soarele a aruncat scântei 
aurii şi foc din părul său. A făcut un semn către 
linia întunecată a munţilor conturaţi de irizația roz 
şi aurie a unui nor, dar, din felul în care se uita în 
depărtare, mi-am dat seama că el vedea altceva 
dincolo de ei. 

—  Lallybroch- am salvat proprietatea cu 
ajutorul unui act de transfer. Şi Simon cel Tânăr, 
fiul lui Lovat, a luptat pentru pământurile lui după 
Culloden şi, în cele din urmă, i-au fost înapoiate în 
mare măsură. Dar asta numai pentru că a avut 
hârtule trebuincioase pentru a dovedi ce fusese al 
lui. Asta e. 

A săltat capacul cutiei pe care o adusese afară şi 
a aşezat punga de catifea cu grijă înăuntru. 

— Voi avea hârtule. Şi indiferent că va domni 
George sau altul, pământurile astea vor fi ale 
noastre. Şi ale voastre, a adăugat el încet, ridicând 
ochii spre Brianna. Şi ale copiilor voştri, după voi. 

Am pus mâna peste mâna lui în care ţinea cutia. 
Avea pielea caldă de mișcare şi de arşiţa zilei şi 
mirosea a sudoare proaspătă. Perişorii de pe braţ 
străluceau roşiatic şi auriu în soare şi atunci am 

înțeles prea bine de ce bărbaţii măsoară timpul. 
Doresc să fixeze un moment, în speranţa deşartă că 
astfel îl vor împiedica să dispară. 

Ux LUCRU DELOC MĂRUNT 


Brianna venise la casa mare ca să împrumute o 
carte. L-a lăsat pe Jemmy în bucătărie cu doamna 
Bug și s-a dus în biroul lui Jamie. El plecase, iar 
camera era goală, deşi mirosea slab a el— un iz 
masculin greu de definit, compus din miros de 
piele, rumeguș, sudoare, whisky, gunoi de grajd -— 
şi cerneală. 

Cu nările fremătând, s-a frecat cu un deget la 
nas şi a zâmbit când i-a venit un gând. Şi Roger 
mirosea a multe asemenea lucruri, şi totuşi avea 
propriul parfum, secret. Ce însemna asta? s-a 
întrebat ea. Când cânta la chitară, mâinile îi 
miroseau vag a lac şi a metal. Dar asta fusese 
demult. 

Alungând acel gând, s-a aplecat atentă deasupra 
cărților de pe raft. Fergus adusese trei cărți noi din 
ultima lui călătorie la Wilmington: o culegere de 
eseuri de Michel de Montaigne — acestea erau în 
franceză, deci nu pentru ea—, un exemplar cam 
jerpelit din Moll Flanders de Daniel Defoe şi o 
carte foarte subțire, cu copertă din hârtie, de B. 
Franklin, Mijloacele şi modurile de a atinge 
virtutea. Nu exista concurenţă, s-a gândit ea, luând 
Moll Flanders. Cartea trecuse prin grele încercări; 
cotorul era crăpat şi paginile, desprinse. Spera că 
erau toate; nimic nu era mai neplăcut decât să 
ajungă într-un punct interesant al poveștii şi să 
descopere că lipseau următoarele douăzeci de 
pagini. A răsfoit-o cu atenție, verificând, dar se 
părea că nu lipseau file, chiar dacă pe alocuri erau 
mototolite sau mânjite de mâncare. Cartea avea un 
miros destul de ciudat, de parcă ar fi fost înmuiată 
în seu. 

Un zgomot de cioburi din camera medicală a 
mamei a făcut-o să tresară, trezind-o din 
contemplarea cărților. S-a uitat instinctiv după 
Jem, dar bineînţeles că nu era lângă ea. Împingând 
precipitată cartea înapoi pe raft, a ieșit valvârtej 
din birou, cât pe ce să se ciocnească de mama ei 
care venea în grabă dinspre holul bucătăriei. 

A ajuns la uşa camerei cu doar o clipă înaintea 
lui Claire. 

— Jem! 

Uşa dulapului mare şi înalt stătea întredeschisă, 
iar în aer plutea un miros puternic de miere. Pe 
podea, într-o băltoacă aurie şi lipicioasă, zăcea un 
vas de pământ spart, iar în mijloc stătea Jemmy, 
mânjit tot, cu ochii albaştri perfect rotunzi şi gura 
deschisă de şoc şi ruşine. 

Sângele a năvălit în obrajii Briannei. Ignorând 
mierea lipicioasă, l-a prins pe copil de un braţ şi l- 
a ridicat în picioare. 

— Jeremiah Alexander MacKenzie, a spus ea pe 
un ton ameninţător, ești un băiat rău! 

L-a verificat în grabă să vadă dacă nu era rănit 
sau sângerând, nu a descoperit nimic şi i-a tras o 
palmă la fund, suficient de tare ca să o usture 
mâna. 

Țipătul care a urmat a făcut-o să se simtă 
instantaneu vinovată. Apoi a văzut și restul 
dezastrului din încăpere şi şi-a reprimat cu greu 
impulsul de a-l plesni încă o dată. 

— Jeremiah! 

Mănunchiurile de rozmarin, coada-şoricelului şi 
cimbru fuseseră smulse de pe raftul unde se uscau 
şi rupte. O pânză din dulap fusese smulsă, iar 
acum atârna sfâșiată. Sticle şi borcane din dulapuri 
stăteau răsturnate; dopurile unora căzuseră, astfel 
că pudra şi lichidele multicolore se împrăştiaseră 
pe Jos. Sarea grunjoasă dintr-un sac mare fusese 
răscolită, pumni de cristale, azvârliți împrejur. 

Dar, cel mai grav, amuleta mamei ei zăcea pe 
podea; punguţa din piele era desfăcută, şi goală. 

Resturi de plante uscate erau împrăștiate 
pretutindeni, amestecate cu câteva oscioare. 

— Mamă, îmi pare teribil de rău, a scăpat 
nesupravegheat. Mă uitam la... ar fi trebuit să stau 
cu ochii pe el... 

Aproape că a trebuit să strige aceste vorbe ca să 
acopere răcnetele lui Jemmy. 

Crispându-se uşor din cauza ţipetelor, Claire s-a 
uitat în jur, făcând în grabă un inventar al 
pagubelor. Apoi s-a aplecat şi a ridicat copilul, fără 
să ia în seamă mierea. 

— Sst, a făcut ea, acoperindu-i gura cu mâna. 

Cum gestul s-a dovedit ineficient, l-a lovit 
încetișor peste gura căscată, făcându-l să scoată un 
„ua-ua-ua“ care l-a convins pe Jemmy să înceteze 
cu urletele. Şi-a vârât un deget în gură, 
smiorcăindu-se, după care şi-a lipit obrazul murdar 
de umărul lui Claire. 

— EFi, se mai întâmplă să se bage unde nu 
trebuie, i-a spus ea lui Bree, părând mai curând 
amuzată decât iritată. Nu-ţi face griji, scumpa mea, 
e doar puţină dezordine. Slavă cerului că n-a ajuns 
la cuțite, iar otrăvunile le ţin tocmai sus de tot. 

Brianna a simțit că inima începe să-i bată iar 
normal. Palma îi era fierbinte, zvâcnind. 

— Dar amuleta ta... a zis ea arătând cu degetul 
şi a văzut o umbră trecând peste chipul său când a 
observat profanarea. 

— Oh! 

Claire a inspirat adânc, l-a bătut uşor pe spate pe 
Jemmy şi l-a aşezat pe podea. Şi-a muşcat buza, s- 
a aplecat şi a ridicat cu grijă punguţa cu pene 
ciufulite. 

— Îmi pare rău, a repetat Brianna, 
deznădăjduită. 

A observat efortul cu care mama ei s-a străduit 
să arate printr-un gest că nu contează, după care s- 
a aplecat să adune bucățelele de pe podea. Părul 
ondulat i se desfăcuse şi îi căzuse pe faţă, 
ascunzându-i trăsăturile. 

— Mereu m-am întrebat ce e în punguţa asta, a 
zis Claire, strângând oscioarele şi punându-le în 
palmă. De la ce crezi că sunt — de la vreun chiţcan? 

— Nu ştiu, a răspuns Brianna și, fără a-l scăpa 
din ochi pe Jemmy, s-a aplecat şi s-a apucat să 
adune lucrurile de pe jos. Cred că ar putea fi oase 
de şoarece sau de liliac. 

Surprinsă, Claire a ridicat privirea spre ea. 

— Ce deşteaptă eşti — uite! 

A cules ceva mic, de culoare cafenie, cu aspect 
de hârtie, şi l-a ridicat în aer. Aplecându-se să se 
uite mai bine, Brianna a văzut că ceea ce părea o 
frunză uscată şi mototolită era de fapt o bucată din 
aripa unui liliac mic, cu pielea fragilă uscată până 
devenise translucidă şi cu un os subțire ca un ac 
curbat prin ea ca nervura centrală a unei frunze. 

— „Ochiul gușterului, iată, şi un deget de 
brotac/Lâna de pe liliac“, a intonat Claire. 

A răsturnat mâna de oscioare pe blatul dulapului 
şi le-a privit fascinată. 

— Mă-ntreb ce a vrut cu asta. 

— Cine? 

— Nayawenne — femeia care mi-a dat punga. 

Lăsându-se pe vine, Claire a adunat în palmă 
bucăţelele de frunze — cel puţin Brianna spera că 
erau cu adevărat frunze — și le-a mirosit. În aerul 
din cameră pluteau atât de multe mirosuri, încât ea 
nu putea distinge nimic altceva decât dulceaţa 
copleșitoare a mierii, dar era evident că nasul 
sensibil al mamei ei nu întâmpina nicio greutate în 
a identifica şi alte arome. 

— Cătină, brad, ghimbir sălbatic şi 
Polygonum, a spus ea, adulmecând ca un câine 
dresat să găsească trufe. Şi puţină salvie, aşa cred. 

— Chiar aşa? Asta-i un comentariu privind ce 
părere avea despre tine? 

În ciuda amărăciunii, Brianna a râs. 

— Da, la naiba! i-a spus Claire sec, suflând 
praful de pe grămăjoara de frunte și punându-le 
lângă oasele de pe masă. Cunoscut şi sub numele 

de piper-de-apă. E o plăntuță foarte iritantă care 
creşte în apropierea izvoarelor — îți apar bășici și te 
ustură ochii şi îmi închipui că mai păţeşti şi altele 
dacă te așezi din greşeală pe ea. 

Uitând de dojeni, Jemmy pusese stăpânire pe o 
pensă chirurgicală şi o răsucea între mâini, 
încercând mai mult ca sigur să decidă dacă se 
putea mânca. Brianna s-a întrebat dacă era cazul să 
1-0 1a, dar, întrucât mama ei steriliza întotdeauna 
instrumentele din metal prin fierbere, a hotărât să 
i-o mai lase câteva momente, pentru că nu avea 
margini ascuţite. 

Lăsându-l în grija lui Claire, s-a dus la bucătărie 
ca să aducă apă fierbinte şi nişte cârpe cu care să 
curețe mierea de pe podea. Doamna Bug era acolo, 
dar dormea buștean, sforăind slab pe o canapea, cu 
mâinile împreunate peste pântecul rotund şi cu 
boneta căzută pe o ureche. 

Când s-a întors cu găleata cu apă şi cu câteva 
cârpe, a descoperit că mai tot gunoiul fusese deja 
măturat, iar mama ei se târa de colo colo în patru 
labe, uitându-se pe sub dulapuri. 

— Ai pierdut ceva? 

A aruncat o privire spre raftul de jos al 
dulapului, dar nu i s-a părut că ar lipsi ceva, în 
afara borcanului cu miere. Celelalte sticle, așezate 
ordonat, aveau dopurile puse şi totul arăta aproape 
normal. 

— Da, a răspuns Claire, apoi s-a ghemuit şi mai 
mult şi s-a încruntat, uitându-se printre gene sub 
dulap. O piatră. Cam atât de mare...— a arătat cu 
degetul mare și arătătorul un cerc cu diametrul 
aproximativ al unei monede mici. E albastră- 
cenuşie, translucidă pe alocuri. E un safir 
neprelucrat. 

— Era în dulap? Poate l-a mutat doamna Bug. 

Claire s-a lăsat pe călcâie şi a clătinat din cap. 

— Nu, nu se atinge de nimic de aici. În plus, nu 
era în dulap, ci aici. 

A făcut semn din cap spre masă, unde se afla 
punguţa goală în care fusese amuleta, alături de 
oase şi de resturile de plante. 

O cercetare rapidă a încăperii — urmată de una 
mai metodică — nu a scos la iveală piatra. 

— Ştii ceva? a zis Claire, trecându-şi o mână 
prin păr şi uitându-se gânditoare la Jemmy. Nu-mi 
place să sugerez asta, dar nu crezi că...? 

— La dra... pardon, la naiba, a spus Brianna, 
îngrijorarea ei transformându-se într-o uşoară 
panică. 

S-a aplecat să se uite la Jemmy, care a ignorat-o 
cu un aer de superioritate şi s-a concentrat asupra 
încercării de a-şi introduce pensa chirurgicală în 
nara stângă. 

— Are fărâme de plante uscate lipite de mierea 
din jurul gurii, dar cu siguranță că e vorba doar de 
rozmarin și de cimbru. 

Ofensat de examinarea atentă, Jem a încercat să 
o lovească cu pensa, dar ea l-a prins de încheictură 
cu degete ca de oţel şi i-a smuls pensa cu cealaltă 
mână. 

— Să n-o loveşti pe mami, a spus ea mecanic, 
nu e frumos. Jem, ai înghițit piatra bunicii? 

— Nu, a rostit el, la fel de mecanic, apucând din 
nou pensa. A mea! 

Brianna i-a adulmecat faţa, făcându-l să se 
aplece pe spate într-un unghi primejdios, dar nu şi- 
a dat seama cu certitudine. Parcă totuşi nu era 
rozmarin. 

— Vino să-l miroşi, i-a spus ea lui Claire 
ridicându-se. Eu nu-mi dau seama. 

Claire s-a aplecat pentru a-i face pe plac, iar 
Jemmy a scos țipete şi chicote alarmate, 
pregătindu-se pentru un joc de-a „Mănâncă-mă“. A 
rămas însă dezamăgit; bunica lui a inspirat adânc 
şi a spus hotărâtă „ghimbir sălbatic“, apoi s-a tras 
aproape ca să se uite mai atent, luând o cârpă 
umedă pentru a-i şterge mierea de la gură, în 
pofida urletelor crescânde de protest. 

— Uite. 

Claire a arătat spre pielea moale din jurul gurii 
copilului, acum curățată. Brianna le-a văzut clar — 
două sau trei băşicuţe, ca nişte perle minuscule. 

— Jeremiah, a spus ea cu fermitate, încercând să 
îl privească în ochi. Spune-i lui mami. Ai mâncat 
piatra bunicii? 

Jeremiah i-a evitat privirea şi s-a zvârcolit ca să 
se îndepărteze, ducându-şi mâinile protector la 
spate. 

— Nu lovit, a spus el. Nu frumos. 

— N-o să te plesnesc, l-a asigurat ea, prinzându- 
l de un picior. Vreau doar să ştiu. Ai înghițit o 
piatră atât de mare? 

A format un cerc cu degetul mare şi arătătorul. 
Jemmy a chicotit. 

— Cald, a spus el. 

Acesta era un cuvânt nou, preferat de el, care se 
aplica, fără deosebire, oricărui obiect care îi 
plăcea. 

Brianna a închis ochii exasperată, apoi i-a 
deschis şi s-a uitat la mama ei. 

— Mă tem că a făcut-o. O să-l doară? 

— Nu cred. 

Claire şi-a privit nepotul şi s-a bătut gânditoare 
cu un deget peste buze. Apoi a traversat încăperea 
şi a deschis unul dintre dulapurile înalte, de unde a 
luat o sticlă mare de culoare cafenie. 

— Ulei de ricin, a explicat ea, scotocind într-un 
sertar după o lingură. Nu e nici pe departe la fel de 
gustos ca mierea, a adăugat ea, sfredelindu-l cu 
privirea pe Jemmy, dar e foarte eficient. 


Chiar dacă era eficient, uleiului de ricin i-a 
trebuit câtva timp ca să îşi facă efectul. Fără să-l 
scape din ochi pe Jemmy, care fusese lăsat pe 
podea să se joace cu coșul lui cu cuburi din lemn, 
după ce primise doza, Brianna şi Claire au folosit 
timpul de aşteptare pentru a face ordine în 
încăpere, apoi s-au apucat de o treabă mai tihnită, 

dar de durată, aceea de a prepara leacuri. Claire nu 
mai făcuse asta de ceva vreme, astfel că avea o 
cantitate impresionantă de frunze şi rădăcini care 
trebuiau tocate, rase, măcinate, fierte în apă, 
macerate în ulei, introduse în alcool, strecurate 
prin pânză, amestecate cu ceară de albine, grăsime 
de urs ori cu talc măcinat sau făcute pastile, apoi 
puse în borcane, sticle sau în pungi pentru păstrare. 

Era o zi caldă şi plăcută şi au lăsat ferestrele 
deschise pentru ca adierea să pătrundă în cameră, 
chiar dacă asta însemna să lovească mereu muște, 
să alunge țânțari și să scoată câte un bondar prea 
entuziast care sfârşea într-un lichid fierbinte. 

— Fu atent, dragule! 

Brianna s-a întins grăbită să îndepărteze o albină 
care se aşezase pe un cub de-al lui Jemmy, înainte 
ca el să apuce să o înșface. 

— Gâză rea. Auu! 

— Au simțit mirosul mierii lor, a spus Claire, 
alungând altă albină. Ar fi bine să le dau înapoi o 
parte. 

A aşezat un bol cu miere şi apă pe pervaz şi, 
după câteva momente, albinele se îngrămădeau pe 
marginea lui, bând cu lăcomie. 

— Au o singură idee în cap, nu? a spus Brianna, 
ştergându-și un firicel de sudoare care 1 se scurgea 
printre sâni. 

— Da, dar asta te duce departe, a murmurat 
Claire cu un aer absent, încruntându-se uşor în 
vreme ce amesteca o soluţie care se încălzea pe o 
lampă cu alcool. Crezi că s-a făcut? 

— Tu ştii mai bine, a răspuns Brianna, totuşi, s- 
a aplecat şi a mirosit. Cred că da, miroase destul de 
puternic. 

Claire a înmuiat un deget în vas şi a gustat. 

— Da, cred că da. 

A luat vasul de pe flacără și a turnat cu grijă 
într-o sticlă lichidul verzui-închis folosind o sită 
din pânză. Alte câteva recipiente înalte din sticlă 
aşteptau în şir pe blatul dulapului şi, în lumina 

soarelui, conținuturile lor sclipeau ca niște pietre 
prețioase roşii, verzi şi galbene. 

— Ai ştiut dintotdeauna că o să devii doctor? a 
întrebat curioasă Brianna. 

Mama ei a scuturat din cap, continuând să 
mărunţească o mână de scoarță de corn cu un cuțit 
ascuțit. 

— Nu m-am gândit niciodată la asta când eram 
tânără. Sigur, majoritatea fetelor sunt la fel. Pe 
măsură ce am crescut, am presupus că mă voi 
căsători, voi avea copii, îmi voi face o casă... 
Lizzie pare să fie bine, ce părere ai? Mi s-a părut 
cam palidă seara trecută, dar poate o fi fost din 
cauza luminii lumânărilor. 

— Arăta bine. Crezi că îl iubeşte pe Manfred? 

În noaptea precedentă, se sărbătorise logodna lui 
Lizzie cu Manfred MacGillivray, iar întreaga 
familie Gillivray bătuse drumul de la gospodăria 
lor pentru a avea parte de o cină bogată. Doamna 
Bug, care ținea la Lizzie, îşi dăduse toată silinţa; 
nici nu era de mirare că astăzi adormise. 

— Nu, a spus Claire cu sinceritate. Dar câtă 
vreme nu iubeşte pe altul, e în regulă. Manfred e 
băiat bun și destul de atrăgător. lar Lizzie o place 
pe mama lui, ceea ce este un lucru bun, dacă ţinem 
seama de împrejurări. 

A zâmbit când şi-a amintit de Ute Gillivray, care 
o luase imediat pe Lizzie sub aripa ei maternă și 
protectoare, alegându-i cele mai gustoase bucățele 
şi vârându-i-le cu asiduitate pe gât, ca un 
măcăleandru care îşi hrănește puiul. 

— Cred că ar putea să-i placă doamna 
MacGillivray mai mult decât Manfred. Era foarte 
mică la moartea mamei ei; e bine pentru ea să aibă 
din nou una. 

Brianna s-a uitat la mama ei cu coada ochiului. 
Şi-a amintit mult prea bine sentimentul de a 
rămâne fără mamă- şi binecuvântarea de a o 
regăsi. Din reflex, s-a uitat la Jemmy, care purta o 

conversație animată, chiar dacă în mare parte 
neinteligibilă, cu motanul Adso. 

Scuturând coaja fărâmiţată într-un borcan mic, 
plin cu alcool, Claire a dat din cap. 

— Da. Totuşi, cred că e bine că mai aşteaptă 
puțin — la Lizzie şi la Manfred mă refer-—, să se 
obişnuiască unul cu celălalt. 

Se convenise ca nunta să aibă loc în vara 
următoare, după ce Manfred avea să își deschidă 
atelierul în Woolam's Creek. 

— Sper că asta va avea efect. 

— Ce anume? 

— Coaja de corn. 

Claire a pus dopul la sticlă şi a vârât-o în dulap. 

— Rawlings spunea în registrul lui că se poate 
folosi ca înlocuitor al scoarței de Cinchona- 
pentru chinină, înţelegi? Și e mai uşor de procurat, 
ca să nu mai vorbesc că e mai puţin scumpă. 

— Grozav, sper să dea rezultate. 

Malaria lui Lizzie era în remisiune de câteva 
luni, dar exista oricând pericolul unei recidive, iar 
coaja de Cinchona era îngrozitor de scumpă. 

Subiectul conversației lor de mai devreme 
zăbovea în mintea Briannei și a revenit la el, în 
timp ce a luat o mână de frunze de salvie pentru a 
le mărunți în mojar, zdrobindu-le cu grijă înainte 
de a le pune la macerat. 

— Spuneai că nu ţi-ai propus să devii doctor 
când erai tânără. Dar mai târziu se pare că ai fost 
foarte hotărâtă să faci asta. 

Avea amintiri dispersate, dar vii, despre 
pregătirea medicală a lui Claire; încă simţea în nări 
mirosurile de spital, rămase în părul şi în 
îmbrăcămintea mamei, dar şi atingerea moale şi 
răcoroasă a salopetelor verzi pe care mama ei le 
purta câteodată, atunci când se întorcea târziu de la 
muncă ȘI venea să o sărute înainte de culcare. 

Claire nu i-a răspuns imediat, concentrată 
asupra mătăsii uscate de porumb pe care o curăța, 

eliminând porțiunile putrezite şi aruncându-le pe 
fereastră. 

— Mda, a zis ea într-un târziu, fără să-şi 
dezlipească ochii de la ceea ce făcea. Oamenii — nu 
doar femeile, nicidecum —, oamenii care ştiu cine 
sunt, ceea ce vor să devină... găsesc o cale. Tatăl 
tău... la Frank mă refer... 

Claire a adunat mătasea curățată și a pus-o într- 
un coşuleț împletit, iar câteva firicele s-au risipit 
pe blat. 

— A fost un istoric foarte bun, a continuat ea. Îi 
plăcea domeniul şi avea darul disciplinei şi al 
concentrării care l-a ajutat să aibă succes, dar asta 
nu a fost cu adevărat o... o chemare pentru el. Mi- 
a spus-o chiar el-— ar fi putut face şi alte lucruri și 
nu ar fi contat prea mult. Pentru unii oameni, un 
anumit lucru contează foarte mult. Şi când se 
întâmplă asta... ei bine, medicina conta foarte mult 
pentru mine. La început nu am ştiut asta, dar apoi 
mi-am dat seama că pur şi simplu era menirea 
mea. Şi imediat ce am descoperit asta... 

A ridicat din umeri, scuturându-și mâinile de 
praf, şi a acoperit coşuleţul cu o bucată de pânză, 
pe care a legat-o cu sfoară. 

— Da, dar... nu poţi face întotdeauna ceea ce 
eşti menit să faci, adevărat? a întrebat Brianna, 
gândindu-se la cicatricea zimţată de la gâtul lui 
Roger. 

— Mda, viaţa te sileşte uneori să faci anumite 
lucruri, a murmurat Claire. 

A ridicat privirea, întâlnind ochii Briannei, şi 
gura 1 s-a arcuit într-un zâmbet slab, ironic. 

— lar pentru omul obișnuit, viața pe care o 
descoperă este deseori cea pe care o duce. Marsali, 
de pildă. Nu cred că i-a trecut vreodată prin minte 
că ar putea face şi altceva decât face. Mama ei a 
fost gospodină şi a crescut copii, iar ea nu vede 
vreun motiv pentru care ar trebui să trăiască altfel. 
Şi totuşi... — Claire a dat din umăr și a întins mâna 
peste masă după celălalt mojar-— a făcut o mare 

pasiune — pentru Fergus. lar asta a fost suficient ca 
să o scoată din rutina care ar fi fost viaţa ei. 

— Ca să ducă altă viaţă la fel? 

Claire şi-a plecat capul într-un semn pe jumătate 
aprobator, dar nu a ridicat ochii. 

— La fel — doar că e în America, nu în Scoţia. Și 
îl are pe Fergus. 

— Aşa cum tu îl ai pe Jamie? 

Brianna folosea rareori numele lui mic, de aceea 
Claire a ridicat privirea surprinsă. 

— Da, a răspuns ea. Jamie face parte din mine. 
La fel şi tu. 

A atins fața lui Bree, rapid şi uşor, apoi s-a 
întors pe jumătate, întinzându-se să ia o legătură 
de sovârf dintre cele atârnate de grinda de 
deasupra vetrei. 

— Dar niciunul dintre voi nu îmi aparține 
deplin, a adăugat ea încet, întoarsă cu spatele. Eu 
sunt... ceea ce sunt. Doctor, asistentă, 
vindecătoare, vrăjitoare— oricum mi-ar zice 
oamenii, numele nu contează. M-am născut să fiu 
asta şi aşa voi rămâne până la moarte. Dacă ar fi să 
te pierd pe tine — sau pe Jamie, nu aş mai fi o 
persoană întreagă, dar mi-ar rămâne asta. Pentru o 
vreme, a continuat ea, dar atât de încet, încât 
Brianna a trebuit să facă un efort ca s-o audă, după 
ce am plecat... înapoi... înainte de venirea ta... 
asta e tot ce aveam. Doar cunoașterea. 

Claire a mărunțit sovârful uscat în mojar şi a 
ridicat pistilul pentru a-l pisa. De afară s-a auzit 
tropăitul unor încălțări, apoi vocea lui Jamie, care 
i-a spus ceva prietenos unei găini ce îi tăiase calea. 

Brianna îi iubea pe Roger, pe Jemmy, nu era de 
ajuns? Sigur că da. A trăit un sentiment groaznic și 
pustiitor că probabil nu era aşa, de aceea a vorbit 
repede, înainte ca gândul să se regăsească în 
cuvinte. 

— Dar tata? 

— Ce e cu el? 

— EI... e unul care ştie ce este, ce părere ai? 

Claire a rămas cu mâinile nemișcate, iar 
zgomotul produs de pistil a încetat. 

— Ah, da, a răspuns ea. El ştie. 

— Un stăpân? Aşa l-ai numi, nu? 

Căzută pe gânduri, Claire a ezitat. 

— Nu, a rostit ea în cele din urmă. 

A ridicat pistilul şi s-a apucat din nou de treabă. 
Aroma sovârfului uscat a umplut încăperea ca 
fumul de tămâie. 

— El e bărbat, a spus ea, şi asta nu e puţin lucru. 

S INGURĂTATE 


Brianna a închis cartea cu un sentiment de 
uşurare amestecat cu presimţire. Nu se opusese 
ideii lui Jamie de a învăţa câteva fetițe de la Ridge 
să scrie și să citească. Asta umplea cabana cu 
zgomote vesele vreme de câteva ore pe zi, iar lui 
Jemmy îi plăcea să fie răsfățat de vreo şase mame 
în miniatură. 

Cu toate astea, nu era o educatoare înnăscută, 
aşa că, la încheierea lecţiilor, se simţea întotdeauna 
uşurată. Însă presimţirea urma imediat senzaţiei de 
ușşurare. Majoritatea fetițelor veneau singure sau 
sub supravegherea unei surori mai mari. Anne şi 
Kate Henderson, care locuiau la trei kilometri 
depărtare, erau însoțite de fratele lor mai mare, 
Obadiah. 

Nu ştia sigur când sau cum începuse totul. 
Probabil în prima zi, când el o privise în ochi, 
zâmbind slab, şi rămăsese aşa încă un moment, 
după care le bătuse ușor pe cap pe surorile lui şi le 
lăsase în grija ei. Însă nu avea nimic să-i reproşeze 
în mod rezonabil. Nici atunci, nici în zilele care 
urmaseră. Şi totuşi... 

Obadiah Henderson îi dădea fiori de spaimă, 
trebuia să recunoască în sinea ei. Era un flăcău 
înalt, de vreo douăzeci de ani, foarte musculos şi 
deloc urât, cu părul castaniu şi ochi albaştri. Însă 

ceva din înfăţişarea lui nu era cum trebuie; gura lui 
avea o expresie oarecum brutală, iar în ochii 
adânciţi în orbite exista ceva de fiară. Și îi dădea o 
senzație foarte neplăcută prin modul în care o 
privea. 

Detesta să se apropie de ușă la încheierea lecţiei. 
Fetitele se împrăștiau într-un vălmăşag de rochiţe 
şi chicoteli, iar Obadiah aştepta, rezemat de vreun 
copac, stând pe ghizdul puţului, iar o dată chiar se 
aşezase pe banca din faţa uşii. 

Incertitudinea permanentă, pentru că niciodată 
nu știa unde îl va vedea — dar ştiind că el era acolo, 
undeva — o enerva la fel de mult ca şi privirea lui, 
pe jumătate zâmbitoare, şi surâsul tăcut când 
pleca, aproape clipind complice, ca şi cum ar fi 
cunoscut vreun mic secret neplăcut de-al ei, dar 
prefera să îl păstreze pentru sine — deocamdată. 

S-a gândit oarecum cu ironie că starea de 
disconfort pe care o trăia în apropierea lui Obadiah 
era provocată în parte de Roger. Se obişnuise şi ea 
să audă lucruri care nu erau rostite cu voce tare. 

Iar Obadiah nu vorbea tare. Nu îi spunea nimic, 
nu făcea nicio mișcare indecentă spre ea. Îi putea 
interzice s-o privească? Era ridicol. Era ridicol că 
un lucru atât de simplu îi făcea inima să tresară, să 
1 se ridice la gât când deschidea uşa și sudoarea să- 
i țâşnească sub braţe doar când îl vedea. 

Făcându-și curaj, le-a deschis ușa fetelor şi le-a 
spus la revedere, iar ele s-au împrăștiat. Brianna a 
rămas în prag și a privit în jur. El nu era acolo. 
Nici lângă puț, nici lângă copac sau pe bancă... 
nicăieri. 

Anne şi Kate nu s-au uitat în jur; traversaseră 
deja jumătate din luminiş împreună cu Janie 
Cameron, ținându-se toate de mână. 

— Annie! a strigat Brianna. Unde-i fratele tău? 

Cu codițele legănându-se, Annie s-a întors pe 
jumătate. 

— A plecat la Salem, domnişoară, a strigat ea. 
Astă-seară ne ducem să mâncăm la Jane! 

Fără să aştepte vreo confirmare, fetele s-au 
îndepărtat ca o tripletă de mingi săltăreţe. 

Încordarea i s-a risipit treptat din gât şi din 
umeri când a răsuflat adânc şi lung. S-a simțit 
golită un moment, parcă nu ar fi fost prea sigură ce 
voia să facă. Apoi s-a îndreptat de spate şi și-a 
netezit şorțul botit. Jemmy adormise, legănat de 
cântecele alfabetului, interpretate nazal de fete. 
Putea profita de faptul că el dormea pentru a aduce 


nişte lapte bătut din casa izvorului”. Lui Roger îi 
plăceau biscuiţi cu lapte bătut; îi pregătise chiar ea 
pentru cină şi pusese în ei şi nişte şuncă. 

În casa izvorului era răcoare şi întuneric, iar 
atmosfera era odihnitoare datorită sunetului apei 
care curgea prin canalul mărginit de pietre de pe 
podea. Briannei îi plăcea să intre acolo şi să 
aştepte până 1 se obişnuiau ochii cu întunericul 
pentru a putea admira algele verde-închis care se 
agățau de piatră, legănându-se în curentul apei. 
Jamie spusese că acolo îşi făcuse sălaş o familie de 
lilieci— da, erau acolo, patru  ghemotoace 
minuscule, care atârnau în colţul cel mai întunecat, 
fiecare având cel mult cinci centimetri lungime, 
curați şi ordonaţi ca nişte sarmale greceşti în foi de 
viță. Gândul a făcut-o să zâmbească, însă apoi s-a 
crispat. 

Mâncase sarmale cu Roger, la un restaurant 
grecesc din Boston. Nu se prea dădea în vânt după 
mâncarea grecească, dar ar fi fost o amintire din 
vremea lor pe care s-o împărtăşească amândoi 
când îi va povesti despre lilieci. S-a gândit că, dacă 
i-ar spune, el i-ar zâmbi drept răspuns, dar 
zâmbetul nu i s-ar reflecta şi în ochi, şi doar ea ar 
retrăi amintirea. 

A ieşit din casa izvorului şi a mers încet, cu 
găleata cu lapte bătut într-o mână și cu un calup de 
caşcaval în cealaltă. O omletă cu caşcaval ar fi 
bună la micul dejun; era uşor de gătit, iar lui 
Jemmy îi plăcea. El prefera să folosească lingura 
pentru a-şi ucide prada, apoi o devora cu ambele 

mâini, murdărindu-se, dar mânca singur, ceea ce 
era un progres. 

Încă zâmbea când a ridicat privirea de la potecă 
şi l-a văzut pe Obadiah Henderson stând pe bancă. 

— Ce faci aici? l-a întrebat cu glas tăios, dar 
mai ridicat decât ar fi vrut. Fetele au spus că ai 
plecat la Salem. 

— Aşa e, a răspuns el ridicându-se în picioare şi 
păşind înainte, cu zâmbetul lui vag, atotştiutor. M- 
am întors. 

Brianna și-a stăpânit impulsul de a se retrage un 
pas. Aici era casa ei; cu nici un chip nu îi va 
permite s-o facă să dea înapoi din faţa propriei uși. 

— Păi, fetele au plecat, a spus ea cât de glacial a 
putut. Sunt la familia Cameron. 

Inima îi bătea greu, dar a trecut pe lângă el, 
dorind să lase găleata pe verandă. 

S-a aplecat, iar el 1-a pus mâna pe spate. Brianna 
a îngheţat. El nu şi-a mișcat mâna, nu a încercat să 
o mângâie sau să o strângă -— dar greutatea ei o 
apăsa pe spate ca un şarpe mort. S-a ridicat brusc 
şi s-a răsucit, făcând un pas înapoi, pentru că nu 
voia să se lase intimidată. Făcuse asta deja. 

— Ți-am adus ceva, a zis el. De la Salem. 

Zâmbetul îi rămăsese pe buze, dar părea să fie în 
totală contradicţie cu expresia din ochi lui. 

— Nu vreau nimic, a spus ea. Adică... îți 
mulțumesc. Dar nu. Nu e bine să faci aşa ceva — 
soțului meu nu-i va plăcea asta. 

— Nu e nevoie să afle. 

A făcut un pas spre ea; Brianna s-a retras, iar 
zâmbetul lui s-a întins pe toată faţa. 

— Am auzit că soţul tău nu prea stă acasă zilele 
astea, a rostit el încet. Eşti singură. 

A întins o mână pentru a-i atinge fața. Apoi s-a 
auzit un sunet slab, ciudat, un soi de bufnet, iar 
bărbatul a căscat ochii, alb la față. 

Ea s-a holbat la el, incapabilă să înţeleagă ce se 
întâmplase. Apoi el şi-a coborât ochii spre mâna 
întinsă, iar Brianna a văzut un cuțit mic înfipt în 

carnea antebraţului şi pata de sânge crescând pe 
cămașă. 

— Pleacă de aici! 

Jamie vorbise cu glas scăzut, dar limpede. A 
ieşit dintre copaci, fixându-l ostil cu privirea pe 
Henderson. A ajuns lângă ei din trei pași, a întins 
mâna şi a scos cuțitul din braţul lui Henderson. 
Obadiah a scos un sunet slab, înfundat şi jalnic, ca 
un animal rănit. 

— Pleacă” a repetat Jamie. Să nu mai calci pe 
aici! 

Sângele se prelingea pe braţul lui Obadiah, 
picurând de pe degete. Câţiva stropi au căzut în 
laptele bătut, plutind roşii pe suprafaţa galbenă și 
grasă. Parcă amețită, Brianna a recunoscut 
frumuseţea onbilă a acestui lucru — ca nişte rubine 
încastrate în aur. 

Apoi tânărul s-a îndepărtat, ținându-se cu mâna 
de braţul rănit, târându-şi picioarele, după care a 
fugit spre potecă. A dispărut printre copaci, iar în 
curte s-a lăsat o liniște deplină. 

— Chiar trebuia să faci asta? a fost primul lucru 
pe care Brianna a reuşit să-l spună. 

Era şocată, ca şi cum ea ar fi fost lovită de ceva. 
Picăturile de sânge începuseră să se estompeze, 
marginile lor dizolvându-se în laptele bătut, și ea a 
avut senzația că o să vomite. 

— Trebuia să mai aştept? 

Jamie a prins-o de un braț şi a tras-o, 
îndemnând-o să se aşeze pe verandă. 

— Nu. Dar... nu puteai să... să-i fi spus ceva? 

Avea buzele amorțite şi la periferia câmpului 
vizual îi apăruseră mici lumini pâlpâitoare. Parcă 
privindu-se de la depărtare, şi-a dat seama că era 
pe cale să leşine și s-a aplecat în faţă, sprijinindu-şi 
fruntea de genunchi, cu faţa îngropată în şorţ. 

— l-am spus. l-am cerut să plece. 

Banca a scârţâit când Jamie s-a aşezat lângă ea. 

— Ştii ce vreau să spun. 

Glasul i-a sunat străin, înfundat în faldurile 
pânzei. S-a îndreptat de spate încet; molidul din 
apropierea casei mari s-a clătinat uşor sub ochii ei, 
apoi a rămas nemișcat. 

— Ce-ai vrut să faci? Să te dai mare? Cum de-ai 
putut fi sigur că nimereşști pe cineva cu un cuţit de 
la o asemenea distanță? Ce-a fost acela... un 
briceag? 

— Da. Era tot ce aveam în buzunare. Și de fapt, 
n-am vrut să-l înțep, a recunoscut Jamie. Am vrut 
să nimeresc în peretele cabanei, dar el s-a uitat să 
vadă de unde venea zgomotul, aşa că l-a lovit din 
spate. Dar s-a mişcat. 

Ea a închis ochii și a respirat adânc pe nas, 
dorindu-și ca stomacul să nu i se mai frământe. 

— Eşti bine, a muirninn? a întrebat el încet. 

A pus mâna cu blândeţe pe spatele ei — ceva mai 
sus de locul unde o atinsese Obadiah. Brianna i-a 
simțit mâna mare, caldă, liniştitoare. 

— Sunt bine, a răspuns, deschizând ochiu. 

El părea îngrijorat, aşa că Brianna s-a străduit 
să-i zâmbească. 

— Sunt bine. 

El s-a destins puţin, îngrijorarea i-a dispărut din 
privire, dar a rămas cu ochii la ea. 

— EI, asta e, a spus el. Nu e prima oară, nu? De 
cât timp încearcă nătăntolul ăla să se dea la tine? 

Ea a inspirat din nou adânc şi s-a silit să-și 
descleşteze pumnii. Ar fi vrut să minimalizeze 
situația, îndemnată de un sentiment de vinovăţie — 
pentru că ar fi trebuit să găsească o cale de a-i 
pune capăt. Însă confruntată cu privirea fixă a 
ochilor lui albaştri, nu a putut minţi. 

— Încă din prima săptămână, a mărturisit ea. 

Jamie a făcut ochii mari. 

— De atâta vreme? Şi de ce nu i-ai spus omului 
tău despre asta? a întrebat el, nevenindu-i să 
creadă. 

Brianna a rămas descumpănită și a căutat un 
răspuns. 


SII 


— Păi... în fine, nu m-am gândit... adică, nu 
era problema lui. 

A auzit icnetul lui Jamie, fără îndoială prefaţând 
o remarcă muşșcătoare spre Roger, aşa că s-a grăbit 
să îl apere. 

— El... practic, n-a făcut nimic. Doar se uita. Şi 
zâmbea. Cum îi puteam spune lui Roger că se uita 
la mine? N-am vrut să par slabă şi nici neajutorată. 

Deşi fusese și una, și alta, acum își dădea seama. 
Înțelegerea acestui fapt o ardea pe sub piele ca 
niște mușcături de furnici. 

— N-am vrut să... să-i cer să mă apere. 

Jamie a privit-o cu nedumerire. A clătinat rar din 
cap fără să-şi ia ochii de la ea. 

— Dar, pentru numele Domnului, la ce crezi că 
e bun un bărbat? a întrebat el într-un târziu, 
vorbind încet, dar pe un ton care îi trăda uimirea 
deplină. Vrei să-l ţii ca pe un animal de salon? Un 
cățeluş? Ori o pasăre într-o colivie? 

— Nu înţelegi! 

— Ah, nu? a scos el o expiraţie scurtă, care a 
semănat cu un râs sardonic. Sunt căsătorit de 
aproape treizeci de ani, iar tu, de mai puţin de doi. 
Ce-ţi închipui că nu aș putea înţelege, fata mea? 

— Nu e... situația ta şi a mamei e diferită de a 
mea şi a lui Roger! a exclamat ea. 

— Da, aşa e, a aprobat-o el cu glas controlat. 
Mama ta îmi respectă mândria, şi eu pe a ei. Ori 
crezi că e laşă şi nu poate să-și poarte singură 
bătăliile? 

— Nu. 

Brianna şi-a înghițit nodul din gât, simțindu-se 
primejdios de aproape de a izbucni în lacrimi, dar 
a hotărât să nu cedeze. 

— Tată... lucrurile sunt diferite. Noi venim din 
alt loc, din alt timp. 

— Ştiu asta, a spus el, iar ea i-a văzut colțurile 
gurii arcuindu-se într-un zâmbet ironic. 

— Dar nu cred că bărbații şi femeile sunt atât de 
diferiți în acel timp, a adăugat el mai blând. 

— Poate că nu. 

Şi-a înghițit nodul din gât, silindu-se să-şi 
controleze glasul. 

— Dar poate că Roger s-a schimbat. După 
Alamance. 

El a inspirat cu gând să mai spună ceva, apoi a 
expirat încet, fără să scoată nicio vorbă. Îşi 
retrăsese mâna; Brianna a simțit lipsa ei. Jamie s-a 
aplecat puţin pe spate, a privit de jur împrejurul 
curții, bătând darabana cu degetele în scândurile 
verandei. 

— Da, a zis el în cele din urmă, încet. Poate că 
aşa e. 

Brianna a auzit o bufnitură venind din cabană, 
apoi încă una. Jem se trezise şi îşi arunca jucăriile 
din pat. Peste câteva momente avea s-o strige ca să 
i le adune de jos. S-a ridicat brusc şi şi-a aranjat 
rochia. 

— S-a sculat Jem, trebuie să mă duc la el. 

Şi Jamie s-a ridicat, a apucat găleata şi a aruncat 
laptele bătut, care a făcut o băltoacă gălbuie pe 
iarbă. 

— O să-ți aduc altul, a spus el şi a dispărut 
înainte ca ea să-i spună că nu era nevoie să se 
deranjeze. 

Jem stătea în picioare, prins de marginea 
patului, dornic să evadeze, şi s-a aruncat în braţele 
Briannei când ea s-a aplecat să-l ridice. Se 
îngreunase, dar Brianna l-a ţinut strâns la piept, 
apăsându-și obrazul de capul lui, umed de sudoare 
după ce dormise. Inima îi bătea greu şi o simţea 
rănită în piept. 

Eşti singură, spusese Obadiah Henderson. Avea 
dreptate. 

C RUD CREMOS 


Oftând sătul, Jamie s-a îndepărtat de masă, 
rezemându-se de spătar. Când a dat să se ridice, 

doamna Bug a sărit de la locul ei și l-a admonestat 
cu un deget. 

— EFi, domnule, nu plecaţi nicăieri, doar n-o să 
lăsați să se strice bunătate de turtă dulce și crud 
proaspăt! 

Brianna a dus mâna la gură, scoțând un sunet 
înfundat, de parcă s-ar fi înecat cu laptele. Jamie și 
domnul Bug, pentru care crud era cuvântul scoțian 
pentru „brânză proaspătă“ au ridicat curioşi 
privirile spre ea, dar nu au comentat. 

— Mda, doamnă Bug, sigur o să plesnesc, dar 
cred că voi muri fericit, a spus Roger. Adu-le 
încoace, dar până le aduci încoace, am de făcut 
ceva. 

Cu o agilitate uimitoare pentru cineva care 
tocmai mâncase vreun kilogram de cârnaţi 
condimentaţi cu mere coapte și cartofi, s-a furișat 
din scaun şi a dispărut pe hol, îndreptându-se spre 
birou. 

Am inspirat adânc, bucuroasă că după-amiază, 
când simţisem mirosul de turtă dulce care se 
cocea, avusesem inspirația să-mi desfac puţin 
corsetul înainte de a mă așeza să mănânc. 

— Vrea crud! a croncănit Jemmy, preluând în 
mod infailibil cuvântul cel mai potrivit pentru a 
declanşa consternarea mamei lui. A bătut cu 
pumnii în masă plin de extaz, psalmodiind Crud- 
crud-crud-crud! din toți rărunchii. 

Schiţând un zâmbet, Roger i-a aruncat o privire 
Briannei, şi m-am bucurat că ea a surprins gestul, 
zâmbindu-i drept răspuns, în timp ce l-a prins de 
mâini pe Jemmy şi s-a apucat să-i şteargă resturile 
de mâncare de pe faţă. 

Jamie s-a întors exact când au fost aduse la 
masă turta dulce şi brânza proaspătă — acesta din 
urmă fiind presărată cu zahăr și modelată în nişte 
bulgărași cremoşi. S-a întins peste umărul lui 
Roger şi a depus pe masă, în fața lui, un registru 
legat în piele, peste care se afla astrolabul în cutia 
lui mică din lemn. 

— Vremea va fi bună încă vreo două luni, 
probabil, a spus el cu nonşalanţă, aşezându-se şi 
vârând un deget în mormanul uriaş de crud cremos 
de pe farfuria lui. Şi-a vârât degetul în gură şi a 
închis ochii extaziat. 

— Da? 

Cuvântul a sunat gâtuit şi abia audibil, dar a fost 
de ajuns ca să îl facă pe Jemmy să nu mai 
bolborosească şi să se uite cu gura căscată la tatăl 
lui. M-am întrebat dacă era primul cuvânt pe care 
Roger îl rostise azi. 

Jamie deschisese ochii şi ridicase lingura, 
măsurând desertul cu hotărârea cuiva care vrea să 
moară încercând. 

— Da, în fine, Fergus va cobori spre coastă 
înainte de căderea primei zăpezi -— ar fi bine să 
poate duce atunci rapoartele topografice pentru a fi 
prezentate la New Bern, nu? 

Fără să ridice ochii, s-a apucat să mănânce 
temeinic din turta dulce cu crud. 

S-a lăsat liniște, tulburată doar de respirații 
apăsate şi de pocnetul lingurilor pe farfuriile din 
lemn. Apoi, Roger care nu îşi ridicase lingura, a 
vorbit. 

— Pot... face asta. 

Poate nu fusese decât efortul pe care a trebuit 
să-l facă pentru a sili aerul să treacă prin gâtul lui 
vătămat, dar am perceput toţi un accent pe ultimele 
cuvinte, ceea ce a făcut-o pe Brianna să se 
crispeze. Doar uşor, dar eu am observat — la fel și 
Roger. I-a aruncat o privire, după care a coborât 
privirea spre farfuria lui şi genele lungi i-au umbrit 
obrazul. A strâns din dinţi, apoi a ridicat lingura. 

— Bine, a zis Jamie, ceva mai degajat. O să-ți 
arăt cum. Poţi pleca peste o săptămână. 


Noaptea trecută am visat că Roger pleca. 


O săptămână am visat că va pleca, încă de 
când tata i-a sugerat asta. Sugerat — ha-ha. 

Ca şi cum, coborând de pe Muntele Sinai, 
Moise ar fi adus cele Zece Sugestii. 

În vis, Roger îşi punea lucrurile într-un sac 
mare, iar eu eram ocupată să curăț podeaua. 
Mi se așeza mereu în cale, iar eu îi tot 
împingeam sacul deoparte ca să ajung la altă 
porțiune de podea. Era murdară, având tot 
felul de pete şi lucruri lipicioase. Peste tot 
erau oscioare, ca şi cum Adso ar fi mâncat 
vreun animal acolo, iar oasele mi se prindeau 
mereu în mătură. 

Nu vreau să plece şi totuși vreau asta. Aud 
toate lucrurile pe care nu le rostește; ele au 
ecou în mintea mea. Mă tot gândesc că, după 
ce va pleca, ecoul se va stinge. 


A trecut brusc de la somn la starea de trezie 
deplină. Trecuse de zori, şi era singură. În pădure 
cântau păsările. Una dintre ele triluia în apropierea 
cabanei, scoțând notele ascuțite și muzicale. Să fie 
un sturz-cântător? s-a întrebat Brianna. 

Ştia că el plecase, dar a ridicat capul de pe pernă 
pentru a se convinge. Sacul de spate dispăruse de 
lângă uşă, la fel și desaga cu mâncare și sticla cu 
cidru pe care ea i le pregătise cu o seară înainte. 
Toba rămăsese agățată pe perete, părând să 
plutească, suspendată în lumina nepământească. 

După ce fusese spânzurat, Brianna încercase să 
îl facă să cânte din nou la instrument, simțind că el 
s-ar putea bucura măcar de muzică, chiar dacă nu 
mai avea voce. Însă el se opusese şi, în cele din 
urmă, şi-a dat seama că îl înfuria prin insistența ei 
şi încetase. Roger avea să facă lucrurile după voia 
lui — sau deloc. 

A aruncat o privire spre patul copilului, dar era 
liniște, Jemmy dormea dus. S-a aşezat înapoi pe 
pernă şi a ridicat mâinile spre sâni. Era goală, iar ei 
erau netezi, rotunzi şi plini ca nişte pepeni mici. A 
strâns uşor un sfârc şi imediat au apărut minuscule 

perle de lapte. Una a crescut şi s-a rostogolit 
gâdilând-o pe o latură a pieptului. 

Seara, înainte de a adormi, făcuseră dragoste. La 
început, ea nu crezuse că el se va arăta dornic, dar 
când ea se apropiase şi îl cuprinsese în braţe, el o 
strânsese tare, o sărutase încet şi îndelung, iar apoi 
o dusese în pat. 

Îl dorise atât de mult, voind să îl asigure de 
iubirea ei cu gura, mâinile şi corpul, să-i dăruiască 
ceva din ea însăşi cu care să plece, încât uitase cu 
totul de ea şi rămăsese surprinsă când orgasmul o 
luase pe nepregătite. Și-a furişat o mână în jos, 
între picioare, amintindu-și senzația de a fi purtată 
brusc de un val uriaş, cărată într-o stare de 
neputinţă spre mal. Spera că Roger băgase de 
seamă; el nu spusese nimic şi nici nu deschisese 
ochii. 

Încă mut, el o sărutase de rămas-bun în 
întunericul dinaintea zorilor. Oare chiar o făcuse? 
Brusc nesigură, şi-a dus mâna la gură, dar nu a 
găsit niciun indiciu în carnea netedă şi rece a 
buzelor. 

O sărutase de rămas-bun? Ori doar visase? 

Îsi 


Venind dinspre padoc, nechezatul cailor anunța 
sosirea cuiva. Curioasă, am abandonat ultimul 
experiment la care lucram şi m-am dus la fereastră 
să văd. În curtea interioară nu am zărit niciun cal 
sau vreun om, dar caii continuau să fornăle şi să se 
poarte ca şi cum ar fi văzut pe cineva nou-sosit. 
Însemna că vizitatorul trebuie să fi sosit pe jos şi 
se dusese spre uşa bucătăriei— lucru pe care îl 
făceau majoritatea oamenilor, fiindcă aşa era 
politicos. 

Presupunerea mi-a fost aproape instantaneu 
confirmată de un țipăt ascuţit venind din partea din 
spate a casei. Am scos capul în hol exact la vreme 

ca să o văd pe doamna Bug ţâșnind din bucătărie 
ca şi cum ar fi pornit din ţeava unui tun, urlând 
panicată. 

Fără să mă observe, a trecut ca fulgerul pe lângă 
mine şi a ieșit pe uşa din faţă, lăsând-o 
întredeschisă, astfel că am putut să o văd 
traversând curtea interioară şi dispărând în pădure, 
încă răcnind. Ca o contrapondere, când m-am uitat 
în cealaltă direcție, am văzut un indian stând în uşa 
bucătăriei cu o expresie de surprindere. 

Ne-am privit cu precauţie, dar, cum eu nu 
păream dispusă să urlu sau să fug, el s-a mai 
calmat. Nu era înarmat şi nici pictat pe față, semne 
de intenţii rele, aşa că m-am destins. 

— Osiyo, am spus nesigură, după ce am 
observat că era un indian Cherokee, şi încă 
îmbrăcat pentru o vizită. 

Purta trei cămăși pestrițe din stambă, una peste 
alta, pantaloni din lână ţesută în casă şi o pălărie 
ciudată cu boruri coborâte, ca un turban pe 
Jumătate înfăşurat în jurul capului, cum preferau 
bărbaţii în astfel de ocazii, plus niște cercei lungi 
din argint şi o broşă frumoasă, în forma unui soare 
care răsare. 

Drept răspuns, el mi-a zâmbit, arătându-şi dinții 
sclipitori, şi a spus ceva ce nu am înţeles nicicum. 
Am ridicat neajutorată din umeri, dar el mi-a 
zâmbit din nou, şi am rămas locului, dând din cap 
unul către celălalt şi zâmbindu-ne vreme de câteva 
momente, până când el, având brusc o inspiraţie, a 
băgat mâna pe după gulerul cămăși de dedesubt — 
elegantă, cu mici romburi galbene pe fond 
albastru — şi a scos un şnur din piele pe care erau 
înşirate ghearele negre şi curbate ale mai multor 
urşi. 

Le-a ridicat, făcându-le să sune încet, şi a înălţat 
din sprâncene, aruncând priviri încoace și încolo 
ca şi cum ar fi căutat pe cineva pe sub masă sau pe 
sub un dulap. 

— Aha, am făcut eu, înțelegând imediat. Vrei cu 
soțul meu. 

Am mimat pe cineva care ținteşte cu pușca. 

— Ucigaşul-de-Urşi? 

Spusele mele au fost recompensate cu o sclipire 
a dinților lui albi. 

— Cred că va sosi din clipă în clipă, am spus, 
făcând semn întâi spre fereastră, arătând drumul pe 
care apucase doamna Bug- care plecase fără 
îndoială să îl informeze pe domnul că în casă erau 
indieni puşi pe crime, distrugeri și murdărirea 
podelelor frecate de ea —, apoi spre bucătăriei. 

— Vino cu mine, te rog, să îţi dau ceva de băut, 
bine? 

M-a urmat supus şi, în timp ce stăteam la masă, 
bând ceai şi schimbând zâmbete şi mişcări din cap, 
Jamie a intrat, însoțit nu doar de doamna Bug, care 
se ținea strâns de el şi arunca priviri bănuitoare 
spre oaspetele nostru, ci şi de Peter Bewlie. 

Oaspetele nostru a fost prezentat imediat drept 
Tsatsa'wi, fratele soţiei indiene a lui Peter. Acesta 
trăia într-o mică aşezare aflată la vreo cincizeci de 
kilometri dincolo de Linia Tratatului, dar venise 
să-şi viziteze sora şi locuia o vreme la familie 
Bewlie. 

— Aseară, după cină, fumam o pipă, a explicat 
Peter, iar Tsatsa'wi îi spunea soției mele că au un 
necaz în satul lor-— iar ea îmi spunea mie, 
înțelegeţi? Fiindcă el nu ştie engleză şi nici eu nu 
vorbesc prea bine limba lor, în afară de numele 
câtorva lucruri și câteva poltețuri. Dar, cum 
spuneam, mi-a povestit de un urs rău, care le dă de 
furcă de luni bune. 

— După cum arată lucrurile, credeam că 
Tsatsa'wi se pricepe să scape de o asemenea 
creatură, a spus Jamie, făcând semn din cap spre 
colierul cu gheare de urs pe care îl purta indianul și 
atingându-și pieptul drept. 

I-a surâs lui Tsatsa'wi care a priceput înţelesul 
complimentului şi a răspuns cu un zâmbet până la 


519 


urechi. S-au aplecat unul spre celălalt peste ceştile 
cu ceai, drept semn de respect reciproc. 

— Da, a încuviinţat Peter, lingându-şi picăturile 
de la colțurile buzelor și plescăindu-și aprobator. E 
un vânător înzestrat şi mă aştept ca el şi verii lui să 
se descurce binişor. Dar se pare că ursul ăsta e 
puțin mai special. Aşa că am zis să mergem şi să-i 
povestim lui Mac Dubh despre el. Şi poate chiar el 
însuși îşi va rupe din timp ca să ia gâtul creaturii. 
Peter a făcut un gest cu bărbia spre cumnatul lui și 
a dat din cap spre Jamie, cu un aer de mândrie. 
Vezi? spunea gestul. Doar ţi-am zis. E în stare s-o 
facă. 

M-am abținut să zâmbesc. Jamie mi-a surprins 
privirea, a tuşit modest şi a lăsat cana. 

— Bine, dar încă nu pot veni o vreme. Poate 
după ce se strânge fânul. Știi care e treaba cu ursul 
ăsta, Peter? 

— Fireşte, a răspuns Peter vesel. E o fantomă. 

Aproape că m-am înecat cu ceaiul. Jamie nu 
părea deloc şocat, dar și-a frecat bărbia gânditor. 

— Hmm. Ei, dar ce-a făcut? 

Ursul îşi făcuse simțită prezenţa cu aproape un 
an în urmă, deşi nimeni nu îl văzuse vreodată. 
Apăruseră semnele obişnuite de jaf- dispariția 
unor şiruri întregi de peşti puși la uscat sau de 
ştiuleți de porumb atârnaţi pe pereţii caselor, furtul 
de carne din adăposturi improvizate —, însă, la 
început, oamenii socotiseră că erau isprăvile unui 
urs ceva mai inteligent decât normal, pentru că un 
urs obișnuit nu s-ar fi sinchisit deloc dacă ar fi fost 
observat în timp ce fura hrană. 

— Venea doar noaptea, înţelegi? a explicat 
Peter. Şi nu făcea prea mult zgomot. Oamenii 
ieșeau dimineaţa din case şi descopereau că li se 
furaseră proviziile, deşi nu auziseră niciun sunet 
care să-i trezească. 

Brianna, care văzuse plecarea furtunoasă a 
doamnei Bug și venise să afle ce se întâmplase, a 
început să fredoneze o melodie în surdină-— un 

cântec la care amintirea mea a găsit imediat 
cuvintele: Vai, el doarme până l-amiază, dar 
"nainte de-ntunericul deplin... In Jellystone Park 


pune gheara peste orice coş ce-i plin”. Mi-am 
apăsat un şervet peste gură, chipurile pentru a-mi 
şterge câteva picături de ceai din colțurile buzelor. 

— Au ştiut din capul locului că era vorba de-un 
urs, înțelegeţi? După urme. 

Tsatsa'wi ştia cuvântul; şi-a răsfirat mâinile pe 
masă,  unindu-și degetele mari, arătând 
dimensiunea unei labe, apoi a atins cea mai lungă 
dintre ghearele care îi atârnau la gât, făcând un 
semn elocvent. 

Obişnuiți cu urşii, oamenii îşi luaseră măsurile 
obişnuite de apărare, mutând proviziile în zone 
mai protejate şi lăsându-și câinii liberi pe timpul 
nopții. Urmarea a fost că unii câini au dispărut — 
din nou, fără niciun sunet. 

Apoi, evident, câinii deveniseră mai vigilenţi ori 
ursul mai flămând. Prima victimă a fost un bărbat, 
ucis în pădure. După care, în urmă cu şase luni, 
dispăruse un copil. Brusc, Brianna a încetat să mai 
fredoneze. 

Victima fusese un bebeluş, smuls cu tot cu pătuţ 
de pe malul râului, unde mama lui spăla rufe spre 
apusul soarelui. Nu se auzise niciun sunet şi nu 
existase niciun alt indiciu în afara unei urme mari 
de picior în noroi. 

În lunile care urmaseră fuseseră uciși alţi patru 
oameni. Doi copii, care culegeau căpşune spre 
sfârşitul după-amiezii. Se găsise un cadavru cu 
gâtul rupt, dar în rest neatins. Celălalt dispăruse; 
semnele arătau că fusese dus târâș spre pădure. O 
femeie fusese ucisă pe terenul pe care avea 
porumb, tot spre apusul soarelui, şi parțial mâncată 
acolo unde se prăbuşise. Însă ultima victimă, un 
bărbat, pornise să vâneze ursul. 

— N-au găsit nimic din el, în afară de arc şi 
câteva zdrenţe din hainele lui, a spus Peter. 

Am auzit un bufnet slab în spatele meu, semn că 
doamna Bug se așezase brusc pe bancă. 

— Aşadar, l-au vânat chiar ei? am întrebat eu. 
Ori, mai curând, au încercat? 

— Da, doamnă Claire. Aşa şi-au dat seama 
despre ce era vorba. 

După aceea, câțiva vânători plecaseră bine 
pregătiți pentru a vâna ursul, înarmaţi cu arcuri, 
sulițe şi cu cele două muschete cu care se lăuda 
satul lor. Dăduseră ocol larg satului, convinşi că, 
de vreme ce îşi concentra atenția asupra locului, 
ursul nu putea fi prea departe. Căutaseră vreme de 
patru zile, văzând din când în când urme, dar fără 
a-l găsi. 

— Tsatsa'wi a fost cu ei, a continuat Peter, 
ridicând un deget spre cumnatul lui. El şi unul 
dintre prietenii lui stăteau de veghe noaptea, în 
vreme ce restul dormeau. Trecuse de răsăritul 
lunii, a spus el, când a trebuit să se ducă să 
urineze. Când s-a întors la foc, l-a găsit pe 
prietenul lui cu gâtul rupt, mort, târât în colț de 
fiară! 

Tsatsa'wi urmărise cu mare atenție depănarea 
poveștii. În acel moment, a dat din cap şi a făcut 
un gest care pentru Cherokee părea a fi 
echivalentul semnului crucii — o mișcare rapidă a 
mâinii pentru a alunga răul. Apoi a început să 
povestească, dând din mâini în timp ce a relatat 
următoarele evenimente. 

Strigase, evident, trezindu-şi însoțitorii, şi se 
repezise după urs, sperând că îl va speria ca să îi 
lase prietenul — deși a văzut că omul era deja mort. 
Şi-a înclinat capul brusc pentru a sugera gâtul rupt, 
lăsându-și limba să atârne din gură și căpătând o 
expresie care în alte circumstanțe ar fi fost 
caraghioasă. 

Vânătorii erau însoțiți de doi câini care se 
repeziseră lătrând la urs. Ursul îşi lepădase prada, 
dar în loc să fugă, îl atacase pe el. El s-a aruncat 
într-o parte, iar ursul a apucat să înşface un câine și 


522 


apoi a dispărut în bezna pădurii, urmărit de celălalt 
câine, de o ploaie de săgeți şi de două împuşcături 
de muschetă — dar niciuna nu l-a atins. 

Fugăriseră ursul prin pădure cu făclu aprinse, 
dar nu reușiseră să-l găsească. Cel de-al doilea 
câine revenise, părând rușinat de sine —- Brianna a 
sâsâit scurt văzând pantomima executată de 
Tsatsa'wi imitând  câinele—, iar vânătorii, 
descurajaţi cu totul, se întorseseră la focul lor, 
rămânând treji restul nopţii, iar a doua zi 
dimineaţă, reveniseră în satul lor. De unde, și 
Tsatsa'wi a făcut un semn politicos, venise pentru 
a cere ajutorul Ucigașului-de-Urşi. 

— Dar de ce cred ei că ar fi vorba de o fantomă? 
a întrebat Brianna, aplecându-se în față, interesul 
luând locul groazei inițiale stârnite de poveste. 

Peter 1-a aruncat o privire ridicând o sprânceană. 

— A, da, n-a zis— ori cred că da, dar nu ați 
înțeles. Animalul acela era mult mai mare decât un 
urs obișnuit, aşa spune el, şi alb-alb. A mai zis că, 
atunci când s-a întors spre ei, avea ochii 
strălucitori ca nişte flăcări. Așa şi-au dat seama că 
era o fantomă şi de aceea nu s-au mirat că săgețile 
nu îl atinseseră. 

Tsatsa'wi a intervenit din nou. A arătat întâi spre 
Jamie, apoi şi-a atins colierul din gheare de urs, iar 
după aceea — spre surprinderea mea — a arătat spre 
mine. 

— Eu? am întrebat. Ce legătură am eu cu el? 

Indianul Cherokee a simțit mirarea din glasul 
meu, pentru că s-a aplecat peste masă, mi-a luat o 
mână şi a mângâiat-o — nu cu afecțiune deosebită, 
ci doar pentru a atrage atenţia asupra pielii mele. 
Jamie a scos un sunet de amuzament. 

— Englezoaico, ai pielea foarte albă. Poate 
ursul va crede că eşti vreun spirit pereche. 

Mi-a zâmbit, dar se vedea că Tsatsa'wi îşi 
dăduse seama de înţelesul cuvintelor, pentru că a 
încuviinţat cu un aer serios. A dat drumul mâinii 

mele și a scos un sunet scurt, ca un cârâit- o 
chemare de corb. 

— Aha, am spus, vădit neliniştită. 

Nu ştiam cuvintele în limba Cherokee, dar era 
limpede că oamenii din satul lui Tsatsa'wi auziseră 
de Corbul Alb, dar şi de Ucigaşul-de-Urşi. Orice 
animal alb căpăta o semnificaţie — deseori sinistră. 
Nu ştiam dacă asta presupunea că trebuia să 
exercit o anumită putere asupra ursului-fantomă — 
ori să slujesc drept momeală—, dar mi-a fost 
limpede că eram inclusă în invitație. 

Aşa se face că, o săptămână mai târziu, după ce 
am strâns fânul şi l-am pus la adăpost şi am atârnat 
patru jumătăți de vânat în afumătoare, am pornit 
spre Linia Tratatului, cu gândul să exorcizăm ceva. 


În afară de mine şi de Jamie, din grup făceau 
parte Brianna și Jemmy, gemenii Beardsley şi 
Peter Bewlic, care urma să ne fie ghid până în sat. 
Soţia lui plecase înainte, împreună cu Tsatsa’wi. 
Brianna nu voise să vină, mai mult de teama de a-l 
duce pe Jemmy în sălbăticie decât din refuzul de a 
se alătura vânătorii, aşa mi s-a părut. Însă Jamie a 
insistat, susținând că priceperea ei de a tinti ar fi 
neprețuită. Nedorind să îl înţarce încă pe Jemmy, 
fusese nevoită să-l ia și pe el— şi părea că el se 
bucura din deplin de călătorie, pentru că stătea cu 
ochii strălucitori pe șa, în fața mamei lui, când 
bolborosind fericit despre tot ce vedea, când 
sugându-și degetul mare cu o mulțumire visătoare. 

Cât despre fraţii Beardsley, Jamie îl dorise pe 
Josiah. 

— Băiatul a ucis cel puţin doi urşi, mi-a spus el. 
Le-am văzut blănurile, la Adunare. Iar dacă fratele 
lui vrea să-l însoţească, nu văd nimic rău în asta. 

— Nici eu, l-am aprobat. Dar de ce ai ținut 
neapărat ca Bree să vină cu noi? Tu şi Josiah nu vă 
puteți descurca? 

— Probabil că da, a spus el, ştergând ţeava 
armei cu o cârpă înmuiată în ulei. Dar dacă două 

capete sunt mai bune decât unu, atunci cu al treilea 
ar fi şi mai şi, nu? Mai ales dacă trage atât de bine. 

— Da? am întrebat cu scepticism. Şi ce altceva? 

A ridicat privirea spre mine şi a zâmbit. 

— Cum adică, englezoaico, doar nu-ți închipui 
că am motive ascunse? 

— Nu, nu cred — ştiu asta. 

A râs şi şi-a coborât ochii peste puşcă. A curățat- 
o câteva minute, fără să ridice capul. 

— Mda, în fine, a zis el. M-am gândit că n-ar fi 
rău ca fata să-şi facă prieteni printre indienii 
Cherokee. În caz că va avea nevoie de un loc unde 
să se ducă vreodată. 

Tonul detaşat nu m-a păcălit. 

— Cândva. Când va izbucni Revoluţia adică? 

— Da. Ori... când vom muri. Oricând s-ar 
întâmpla asta, a adăugat el clar, ridicând arma și 
privind de-a lungul ţevii pentru a examina cătarea. 

Era o toamnă caldă şi târzie, dar am simţit fiori 
de gheaţă pe șira spinării. În cele mai multe zile 
reuşeam să uit de acel extras din ziar- cel care 
anunţa moartea într-un incendiu a lui James Fraser 
și a soției lui, la Fraser's Ridge. Alteori, îmi 
aduceam aminte, dar alungam acea posibilitate, 
refuzând să mă gândesc la ea. Însă din când în 
când, mă trezeam noaptea, văzând flăcări mari 
înălțându-se în cotloanele minții mele şi tremuram 
îngrozită. 

— În ziar scria că „nu există copii în viaţă“, am 
spus cu, hotărâtă să înfrunt teama. Crezi că asta 
înseamnă că Bree şi Roger vor fi plecat... 
undeva... înainte de asta? 

La indienii Cherokee, poate. Sau spre pietre. 

— S-ar putea. 

Avea o expresie sobră, cu ochii aţintiți la ceea ce 
făcea. Niciunul dintre noi nu era dispus să accepte 
cealaltă posibilitate — în orice caz, nu era nevoie. 

Deşi venise cam fără tragere de inimă, şi 
Briannei părea că-i place călătoria. Fără Roger şi 
scutită de corvoada curăţeniei în cabană, arăta mult 

mai destins, râzând şi glumind cu gemenii 
Beardsley, sâcâindu-l pe Jamie şi hrănindu-l seara 
la sân pe Jemmy, lângă foc, după care se ghemuia 
în jurul lui și adormea în pace. 

Şi cei doi frați Beardsley se simțeau bine. 
Extragerea polipilor şi a amigdalelor nu rezolvase 
problema surzeniei lui Keziah, dar îi îmbunătăţise 
considerabil starea de sănătate. Acum înţelegea 
dacă 1 se vorbea destul de tare, mai ales dacă 
vorbitorul stătea cu fața la el şi se exprima 
limpede, deși părea să priceapă cu uşurinţă tot ce îi 
spunea fratele lui, indiferent cât de încet vorbea. 
Văzându-l cum privea cu ochi mari și rotunzi în 
timp ce călăream prin pădurea deasă, plină de 
insecte, trecând prin vadul unor râuri și 
descoperind cărări firave de căprioare prin 
desişuri, mi-am dat seama că el nu fusese niciodată 
în alte locuri în afara fermei Beardsley și a 
Fraser's Ridge. 

M-am întrebat cum va reacționa când îi va 
vedea pe indienii Cherokee-— dar şi cum vor 
reacționa aceştia față de el şi de fratele lui. Peter 
îmi spusese că indienii îi socoteau pe gemeni drept 
deosebit de binecuvântaţi şi norocoși; ştirea că 
frații Beardsley vor participa la vânătoare îl 
încântase pe Tsatsa’ wi. 

Şi Josiah părea să se simtă foarte bine — din câte 
îmi puteam da seama, pentru că era o persoană 
foarte reţinută. Însă când ne-am apropiat de sat, mi 
s-a părut că a început să devină uşor agitat. 

Am observat că şi Jamie era puţin neliniștit, deși 
în cazul lui am bănuit motivul. Nu îl deranja câtuşi 
de puţin să sară în ajutorul vânătorilor şi era 
încântat să aibă prilejul de a-i vizita pe indienii 
Cherokee. Însă faptul că reputaţia lui de ucigaș de 
urşi era trâmbiţată peste tot, ca să zicem așa, îl 
făcea să se simtă nelalocul lui. 

Presupunerea mi s-a confirmat în a treia noapte 
a călătoriei noastre, când ne-am stabilit tabăra. Ne 
aflam la cel mult cinci kilometri de sat şi aveam să 

parcurgem acea distanță cu uşurinţă până la miezul 
zilei. 

Am simțit că ia o hotărâre în timp ce călăream 
ŞI, când ne-am aşezat la cină în jurul unui foc 
uriaş, l-am văzut cum şi-a sumețit umerii şi s-a 
ridicat. S-a apropiat de Peter Bewlie, care stătea 
jos şi privea visător spre foc, şi i-a prezentat 
hotărârea lui. 

— Peter, trebuie să-ţi spun ceva. Despre ursul- 
fantomă pe care vrem să-l găsim. 

Peter a ridicat privirea, trezit brusc din transă. A 
zâmbit totuşi şi s-a tras puţin într-o parte ca să-i 
facă loc lui Jamie. 

— Da, Mac Dubh. 

Jamie s-a aşezat şi şi-a dres glasul. 

— Uite, adevărul e că nu ştiu mare lucru despre 
urşi, pentru că în Scoţia nu prea sunt asemenea 
animale. 

Peter a ridicat mirat din sprâncene. 

— Dar se spune că ai ucis un urs mare doar 
având un pumnal. 

Jamie s-a frecat la nas cu un gest care mi-a 
sugerat că era gata să se înfurie. 

— Da, în fine... aşa a fost. Dar eu nu am 
urmărit animalul. El a venit peste mine, aşa că n- 
am avut de ales, înţelegi? Nu sunt prea sigur că vă 
voi fi de mare ajutor pentru a descoperi ursul- 
fantomă. Probabil că e unul foarte deştept, nu? 
Dacă a intrat și a ieșit din sat luni întregi aproape 
fără să fie zărit vreodată. 

— E mai deştept decât un urs obișnuit, a 
confirmat Brianna, strâmbând uşor din buze. 

Jamie i-a aruncat o privire printre gene, după 
care s-a uitat la mine când m-am înecat cu o gură 
de bere. 

— Ce e? a întrebat el nedumerit. 

— Nimic, am spus pe nerăsuflate. Absolut 
NIMIC. 

Întorcându-ne spatele cu dispreţ, Jamie l-a văzut 
brusc pe Josiah Beardsley care, deși nu chicotea în 

surdină, a strâmbat şi el din buze. 

— Ce e? s-a răstit Jamie la el. Ele sunt puţin 
sărite — şi a arătat cu degetul spre mine şi spre 
Brianna —, dar ce legătură are asta cu tine? Ia 
spune. 

Zâmbetul a dispărut imediat de pe faţa lui 
Josiah, care a încercat să pară grav, dar un colț al 
gurii a continuat să-i tresară, iar obrajii înguşti i s- 
au îmbujorat, lucru vizibil în lumina focului. Jamie 
s-a uitat la el printre gene, iar lui Josiah i-a scăpat 
un sunet înfundat care putea fi interpretat drept râs. 
S-a lovit cu palma peste faţă, rămânând cu privirea 
la Jamie. 

— Ce s-a întâmplat? l-a întrebat Jamie politicos. 

Pricepând că se petrecea ceva, Keziah s-a tras 
mai aproape de fratele lui, lipindu-se de el, parcă 
pentru a-l sprijini. Fără să-şi dea seama, Josiah a 
făcut o mişcare scurtă spre Kezzie, dar nu şi-a 
desprins ochii de la fața lui Jamie. Încă era 
îmbujorat, dar părea să-şi fi recăpătat controlul. 

— Păi, cred că ar fi mai bine să vă spun, 
domnule. 

— Așa cred şi eu. 

Jamie i-a aruncat o privire oarecum derutată. 

Josiah a răsuflat adânc şi s-a resemnat. 

— Nu a fost întotdeauna vorba de un urs. 
Câteodată, am fost eu. 

Jamie s-a uitat lung la el. Apoi colţurile gurii au 
început să 1 se arcuiască. 

— Da? 

— Nu tot timpul, a explicat Josiah. 

Ci doar când rătăcirile lui prin sălbăticie îl 
aduceau în apropierea vreunui sat indian. 

— Doar când mi-era foame, domnule, s-a grăbit 
el să adauge. 

Atunci se ascundea cu grijă în pădurea din 
apropiere, furişându-se în sat după căderea 
întunericului şi plecând cu mâncarea găsită. Stătea 
în zonă câteva zile, mâncând din provizule satului 
până când îşi refăcea puterile şi îşi umplea sacul, 


528 


după care pleca la vânătoare, întorcându-se în cele 
din urmă cu pieile la peştera în care îşi ascundea 
lucrurile. 

În cursul acestei relatări, expresia de pe faţa lui 
Kezzie nu s-a schimbat; nu eram sigură cât de 
multe ştia din ea, dar nu a părut surprins. A rămas 
cu mâna lipită de braţul fratelui un moment, apoi 
şi-a retras-o şi a întins-o după o ţepuşă pe care se 
afla carne friptă. 

Râsetele  Briannei se  stinseseră;  ascultase 
confesiunea lui Josiah uşor încruntată. 

— Dar nu tu ai... adică, sunt convins că nu tu ai 
furat copilul din pătuț. Şi n-ai ucis-o pe femeia 
aceea care a fost mâncată parţial... aşa e? 

Jsiah a clipit părând mai curând nedumerit decât 
şocat de întrebare. 

— A, nu. De ce să fac aşa ceva? Doar nu vă 
închipuiți că i-am mâncat eu, nu? 

A zâmbit şi în obraz i-a apărut o gropiţă ciudată. 

— Vă spun, când şi când îmi era foarte foame şi 
mă gândeam că, dacă aş da peste vreo mortăciune, 
cu condiția să fie proaspătă... a adăugat el 
gânditor. Dar n-am fost niciodată chiar atât de 
înfometat ca să ucid pe cineva dinadins. 

Brianna şi-a dres glasul, cu un sunet șocant de 
asemănător cu cel scos de Jamie. 

— Nu, nu am crezut că i-ai mâncat, a spus ea 
sec. M-am gândit că dacă se întâmpla să-i fi ucis 
cineva — din alt motiv —, ursul putea veni ca să se 
hrănească din cadavrele lor. 

Peter a dat gânditor din cap, arătându-se 
interesat, dar netulburat de acele confesiuni. 

— Da, urşi fac aşa ceva. Nu sunt prea 
mofturoşi. Se mulțumesc şi cu mortăciuni. 

Drept răspuns, Jamie a dat din cap, dar a rămas 
atent la Josiah. 

— Da, am auzit asta, Doamne fereşte. Dar 
Tsatsa'wi a spus că a văzut ursul cărând trupul 
prietenului său — deci ucide oameni, da? 

— Da, l-a ucis pe acela, a confirmat Josiah. 

Însă vorbise pe un ton ciudat, iar Jamie l-a 
sfredelit cu privire şi a ridicat o sprânceană. Josiah 
şi-a ţuguiat buzele, apoi s-a relaxat, luând o 
hotărâre. S-a uitat la Kezzie, care i-a zâmbit. Am 
văzut că el avea o gropiță în obrazul stâng, în 
vreme ce Josiah o avea în obrazul drept. 

Josiah a oftat şi s-a întors din nou cu faţa spre 
Jamie. 

— Nu voiam să povestesc partea asta, a spus el 
cu sinceritate. Dar ați fost cinstit cu noi, domnule, 
şi nu e drept să vă las să căutaţi ursul fără să ştiţi 
despre ce altceva mai este vorba. 

Am simţit că mi se înfioară perişorii de pe ceafă 
şi m-am opus impulsului brusc de a mă întoarce 
pentru a privi în umbrele din spatele meu. Dorinţa 
de a râde mă părăsise cu totul. 

— Ce altceva? a întrebat Jamie lăsând jos încet 
bucata de pâine din care se pregătea să muşte. ŞI... 
ce anume ar mai fi? 

— Păi, am văzut asta doar o dată, domnule, 
ţineţi seama, l-a prevenit Josiah. Era într-o noapte 
fără lună. Dar umblasem pe întuneric toată noaptea 
şi mi se obişnuiseră ochii cu lumina stelelor — ştiţi 
cum e, domnule. 

Jamie a dat din cap nedumerit. 

— Da, destul de bine. Şi unde erai? 

Fusese lângă satul spre care ne îndreptam. 
Josiah mai trecuse pe acolo şi știa cum arată 
aşezarea. Voia să ajungă la o casă din capătul 
satului; acolo erau şiruri de ştiuleți atârnaţi sub 
streşini pentru a se usca, şi s-a gândit că va putea 
fugi cu un şirag destul de lesne, cu condiția să nu 
stârnească toți câinii din sat. 

— Dacă-l stârneşte pe unul, toți încep să latre şi 
pornesc pe urmele tale, a explicat el, clătinând din 
cap. Şi mai erau doar două ore până în zori. Aşa că 
m-am furișat tare încet, uitându-mă să văd dacă 
vreunul dintre ticăloșii ăia nu dormea aproape de 
casa pe care pusesem ochii. 

Pândind din pădure, văzuse o siluetă ieșind din 
casă. Cum niciun câine nu a reacționat, a tras 
concluzia că persoana locuia în casa respectivă. 
Omul se oprise pentru a urina, apoi, spre spaima 
lui Josiah, pusese pe umăr un arc şi o tolbă cu 
săgeți şi pornise direct spre pădurea în care el era 
ascuns. 

— Nu m-am gândit că pornise după mine, dar 
m-am cățărat într-un copac la fel de repede ca o 
pisică sălbatică şi n-am făcut mai mult zgomot 
decât ea, a spus el, fără să se laude. 

Din câte se părea, omul era vânător şi pleca 
devreme către vreun pârâu îndepărtat, unde ratonii 
şi căprioarele veneau să bea în zori. Cum nu 
socotea că era nevoie să dovedească prudenţă în 
apropierea propriului sat, omul s-a comportat 
nepăsător, mergând încet prin pădure, însă fără să 
facă vreun efort de a se ascunde. 

Josiah se ghemuise în copac, la doar vreun 
metru deasupra capului omului,  ținându-și 
răsuflarea. Omul continuase să meargă, dispărând 
într-un desiş. Josiah tocmai se pregătea să coboare 
din copac, însă a auzit o exclamaţie de surprindere, 
urmată de sunetele produse de o încăierare scurtă, 
încheiată cu un bufnet care i-a provocat greață. 

— Aşa cum scoate un dovleac pe care îl loveşti 
cu o piatră ca să-l spargi, i-a spus el lui Jamie cu 
convingere. Când am auzit zgomotul acela pe 
întuneric, am simțit că mi se strânge fundul ca o 
pungă trasă de băieri. 

Spaima nu i-a potolit însă curiozitatea şi a pornit 
tiptil prin pădure în direcția din care veniseră 
zgomotele. A auzit un foşnet și, când s-a uitat cu 
precauție prin paravanul creat de nişte crengi de 
cedru, a distins o siluetă umană întinsă pe pământ 
şi o alta aplecată deasupra ei, chinuindu-se să 
scoată un articol de îmbrăcăminte de pe cadavru. 

— Era mort, a explicat Josiah cu un aer aproape 
nepăsător. Am simțit sângele, dar şi miros de rahat. 

Cred că omul cel mic îi zdrobise capul cu un 
bolovan sau cu o bâtă. 

— Mic? a întrebat Peter, care urmărise povestea 
cu o atenție deosebită. Câte de mic? I-ai văzut 
fața? 

Josiah a clătinat din cap. 

— Nu, nu i-am văzut decât umbra mișcându-se 
de colo colo. Încă era întuneric beznă, cerul nu 
începuse să se lumineze. 

A strâns din ochi, făcând o evaluare în minte. 

— Cred că era mai scund decât mine, poate atât 
de înalt. 

A întins o mână la vreun metru şi treizeci de 
centimetri de la pământ. 

Însă criminalul fusese întrerupt din jefuirea 
cadavrului. Urmărind concentrat totul, Josiah nu 
observase nimic decât în momentul în care s-au 
auzit pocnetul neașteptat al unui băț şi mormăitul 
întrebător al unui urs în căutarea hranei. 

— Puteţi să mă credeţi că micuțul a rupt-o la 
fugă când a auzit zgomotele. A țâşnit pe lângă 
mine, cam la distanţa la care sunt eu acum de 
dumneavoastră. Atunci am reușit să-l văd ca 
lumea. 

— Fi, nu ne mai ţine încordaţi, am spus eu și am 
luat o gură de bere. Cum arăta? 

Josiah şi-a şters o dâră de spumă de pe firele de 
păr rare de pe buza de sus, părând căzut pe 
gânduri. 

— Ei bine, doamnă, am fost convins că era 
diavolul. Doar că-mi închipuiam că diavolul e mai 
mare, a adăugat el, luând încă o gură de bere. 

Normal, afirmaţia a produs o oarecare confuzie. 
După mai multe lămuriri, s-a dedus că Josiah voise 
să spună că misteriosul „om mic“ era negru. 

— Abia când am ajuns la Adunarea voastră, mi- 
am dat seama că unii oameni obișnuiți chiar sunt 
negri, a explicat el. Până atunci nu văzusem 
niciunul şi nici nu auzisem vorbindu-se despre aşa 
ceva. 

Kezzie a dat grav din cap. 

— Diavolul din carte, a spus el cu glas gros şi 
ciudat. 

„Cartea“ părea a fi o Biblie veche pe care Aaron 
Beardsley o avusese de vânzare, dar nu reuşise să 
găsească un cumpărător pentru ea. Niciunul dintre 
băieţi nu învățase să scrie sau să citească, însă îi 
atrăseseră imaginile din Carte, între care se 
numărau câteva desene ale diavolului, prezentat 
drept o creatură neagră şi ghemuită, care îşi făcea 
treaba de a ispiti şi seduce prin şiretenie. 

— Nu i-am văzut coada despicată, a spus Josiah, 
clătinând din cap, numai că el a trecut atât de 
repede pe lângă mine, încât era clar că nu aveam 
cum s-o văd în bezna aia. 

Josiah rămăsese neclintit, nedorind să atragă 
atenția asupra lui, şi astfel putuse să audă cum 
ursul își îndreptase atenția asupra nefericitului 
locuitor al satului. 

— E aşa cum spune domnul Peter, a conchis el, 
făcând semn din cap spre Peter Bewle. Urşii nu 
aleg. Pe ăsta nu l-am văzut, deci n-aş putea zice 
dacă era alb sau nu, dar sigur a mâncat din indian. 
L-am auzit sfâşiind carnea şi plescăind întruna. 

Nu părea tulburat de amintire, dar am văzut-o pe 
Brianna, ale cărei nări au fremătat la gândul 
respectivei scene. 

Jamie a schimbat o privire cu Peter, apoi s-a 
uitat din nou la Josiah. Și-a frecat uşor rădăcina 
nasului cu degetul arătător, chibzuind. 

— Bine, atunci, a spus el într-un târziu. Se pare 
că nu toate relele din satul cumnatului tău pot fi 
puse doar pe seama ursului-fantomă, adevărat? 
Mai ales că Josiah fura mâncare, iar micul diavol 
negru ucidea oameni. Ce părere ai, Peter? Se poate 
ca un urs să prindă gustul cărnii de om după ce a 
mâncat o dată, iar după aceea să se apuce să 
vâneze oameni? 

Peter a dat rar din cap, cu o expresie de 
concentrare. 

— S-ar putea, MacDubh, a admis el. lar dacă 
există un nenorocit mic şi negru care îşi face 
veacul prin păduri, cine-ar putea spune câți oameni 
a ucis ursul şi câți acel diavol, iar toată vina a 
căzut pe urs? 

— Dar cine e acest diavol negru? a întrebat 
Bree. 

Bărbaţii s-au uitat unii la alții şi au ridicat din 
umeri mai mult sau mai puţin la unison. 

— Trebuie să fie vorba de un sclav evadat, cu 
siguranță, am spus, uitându-mă la Jamie și ridicând 
din sprâncene. Nu înţeleg de ce un negru liber, în 
toate minţile, ar umbla singur printr-o sălbăticie ca 
asta. 

— Poate nu e în toate minţile, a sugerat Bree. 
Indiferent că e sclav fugar sau liber. Dacă omoară 
oameni. 

A aruncat o privire neliniștită spre pădurea din 
jurul nostru şi l-a atins pe Jemmy, care dormea 
buştean, ghemuit pe-o pătură aşezată pe pământ. 

Bărbaţii s-au uitat instinctiv la armele lor şi până 
şi eu am dus o mână sub şorţ, atingând cuțitul pe 
care îl purtam la brâu pentru a săpa după rădăcini 
şi a le tăia. 

Brusc, pădurea mi s-a părut deopotrivă sinistră 
şi sufocantă. Era mult prea uşor să-ţi imaginezi 
ochi care pândeau din umbre și să atribui foşnetul 
slab şi constant al frunzelor unor paşi furișaţi sau 
trecerii prin tufișuri a unui animal cu blană. 

Jamie şi-a dres glasul. 

— Peter, presupun că soția ta n-a pomenit de 
diavoli negri, adevărat? 

Bewlie a clătinat din cap. Îngrijorarea cu care 
ascultase povestea lui Josah încă 1 se citea pe fața 
ridată, însă în ochi i-a apărut o vagă licărire de 
amuzament. 

— Nu. N-aş zice, Mac Dubh. Singurul lucru pe 
care mi-l amintesc în privința asta e Omul Negru 
din Vest. 

— Şi cine e acest Om Negru? am întrebat, vădit 
interesată. 

Peter a ridicat din umeri şi s-a scărpinat în 
barbă. 

— A, n-aş putea spune că e cineva anume, ca să 
fiu sincer. Dar șamanii susțin că în fiecare dintre 
cele patru direcții există un spirit şi fiecare spirit 
are o anumită culoare — de aceea, când se apucă să 
îşi cânte rugăciunile şi alte lucruri, se întâmplă să 
îl cheme pe Omul Roşu din Est ca să ajute omul 
pentru care se roagă, fiindcă roşul este culoarea 
triumfului şi a reuşitei. Nordul-— acela este 
albastru — Omul Albastru, asta înseamnă înfrângere 
şi necazuri. Şi atunci, îl chemi pe el ca să-i 
provoace dușmanului tău puţină suferinţă, nu? La 
sud e Omul Alb, iar el înseamnă pace şi fericire; 
lui îi cântă pentru femei care așteaptă copii şi tot 
aşa. 

Jamie s-a arătat deopotrivă uimit și interesat. 

— Păi asta seamănă foarte mult cu cele patru 
puncte cardinale, Peter, nu-i aşa? 

— Așa e, a confirmat Peter, dând din cap. 
Ciudat, nu? Faptul că indienii Cherokee au 
aceleași idei ca şi noi, scoțieni din Highlands... 

— Nu, nu e ciudat. 

Jamie a făcut un semn către pădurea întunecată 
de dincolo de micul cerc al focului. 

— Trăiesc la fel ca noi, nu? Sunt vânători şi 
sălăşluiesc în munţi. De ce să nu vadă ceea ce am 
văzut şi noi? 

Peter a dat din cap, dar Josiah s-a arătat iritat de 
toată această argumentație logică. 

— Şi atunci ce e cu Omul Negru din Vest? a 
întrebat el. 

Jamie și Peter au întors capetele spre el în 
acelaşi timp. Ei doi nu semănau deloc — Peter era 
scund, îndesat şi avea barbă, Jamie era înalt şi 
elegant, chiar şi în haine de vânător — și totuși în 
ochii lor au apărut expresii asemănătoare, care m- 
au făcut să simt pe spinare furnicături provocate 

parcă de un şoarece alergând. „Ce am văzut, de 
fapt?“ m-am gândit. 

— Vestul este căminul morţilor, a rostit Jamie 
încet, iar Peter a confirmat cu o mişcare din cap și 
cu o expresie sobră. 

— lar Omul Negru din Vest este moartea, a 
adăugat el. Ori așa spun indienii Cherokee. 

L-am auzit pe Josiah mormăind că nu prea 
aprecia idee, iar Brianna, cu atât mai puțin. 

— Eu nu cred că spiritul vestului a apărut din 
pădure ca să le dea oamenilor în cap, a afirmat ea 
răspicat. Josiah a văzut un om, asta e limpede. Un 
negru. În concluzie, este un negru liber sau un 
sclav fugar. Şi, ținând cont de situaţie, eu votez 
pentru sclavul evadat. 

Nu eram convinsă că se punea problema unui 
vot democratic, dar m-am simțit înclinată să o 
aprob. 

— Mai am o idee, a spus ea, privind în jur. Ce- 
ar fi dacă acest mic negru s-ar face vinovat pentru 
unii dintre oamenii pe jumătate mâncaţi? Unii 
sclavi africani nu sunt canibali? 

Peter Bewlie a căscat ochii, la fel şi frații 
Beardsley. Kezzie a aruncat o privire neliniștită 
peste umăr şi s-a tras mai aproape de Josiah. 

Însă sugestia Briannei a părut să-l amuze pe 
Jamie. 

— EFi bine, cred că prin Africa s-or fi găsind 
canibali pe ici, pe colo, a spus el aprobator. Dar n- 
am auzit să existe vreunul printre sclavi. Nu cred 
că ar fi prea apreciaţi ca servitori în casă, nu? Ţi-ar 
fi teamă să te-ntorci cu spatele la ei ca nu cumva 
să te muște de fund. 

Remarca lui i-a făcut pe toți să râdă, ceea ce a 
mai risipit încordarea. Oamenii au început să se 
miște şi să facă pregătiri de culcare. 

Ne-am îngrijit îndeosebi să punem mâncarea în 
două desagi de şa, pe care Jamie le-a atârnat într- 
un copac, la o distanță bunicică față de tabără. 
Chiar dacă ursul-fantomă ar fi fost în realitate mai 

puţin puternic decât presupuneam, exista un acord 
tacit că nu avea niciun rost să riscăm inutil. 

În mare măsură, reușeam să uit că trăiam în 
sălbăticie. Când şi când o dovadă palpabilă apărea 
chiar sub nasul meu: vizita nocturnă a unei vulpi, a 
unui oposum sau a unui raton ori tipetele 
înfiorătoare ale pumelor, mai ales că ele semănau 
în mod neobişnuit cu strigătele femeilor sau ale 
copiilor mici. Acum, în locul în care ne aflam, era 
linişte. Însă era imposibil să stai în mijlocul 
acestor munţi noaptea, cufundat în bezna absolută 
de la poalele lor, ascultând murmurele secrete ale 
copacilor uriaşi de deasupra capului, şi să te 
prefaci că eşti altundeva decât în strânsoarea 
pădurii primordiale — sau să te îndoiești de faptul 
că sălbăticia ne putea înghiți pe nemestecate, dacă 
ar fi voit asta, fără să lase nicio urmă a trecerii 
noastre. 

În pofida atitudinii ei logice, nici Brianna nu 
rămăsese imună la şoaptele pădurii — mai ales că 
avea de protejat un copil mic și fragil. Nu ne-a 
ajutat la pregătirea taberei pentru noapte, ci a 
rămas aproape de Jemmy, cu puşca încărcată la 
îndemână. 

După ce s-a uitat scurt la Brianna, Jamie a 
anunţat că el şi ea vor sta primii de pază; urmaţi de 
mine şi de Josiah, ultimii fiind Peter şi Kezzie. 
Până atunci nu făcuserăm de pază, dar nimeni nu a 
protestat la această propunere. 

O zi întreagă petrecută în şa reprezintă unul 
dintre cele mai puternice somnifere, aşa că m-am 
întins lângă Jamie cu recunoştinţa adâncă pe care 
ti-o dă poziția orizontală care te face să uiţi cât de 
tare e patul. Jamie a pus blând mâna pe capul meu; 
simţindu-mă în siguranţă și apărată, am întors faţa 
şi i-am sărutat palma. 

Peter şi gemenii Beardsley au adormit în câteva 
secunde, i-am auzit sforăind de cealaltă parte a 
focului. Legănată de discuția discretă, pe care o 
auzeam doar pe jumătate, dintre Jamie şi Bree, şi 

eu am fost cât pe ce să adorm, când mi-am dat 
seama că subiectul conversaţiei lor se schimbase. 

— A nighean, te îngrijorează soarta bărbatului 
tău? a întrebat el încet. 

Ea a râs scurt și amar. 

— Îngrijorată sunt de când l-au spânzurat, a 
răspuns ea. Acum sunt și speriată — sau ar trebui să 
fiu înspăimântată? a întrebat ea, încercând să 
glumească. 

Jamie a scos un sunet gros, despre care am 
gândit că se voia liniştitor. 

— Fata mea, el nu e într-un pericol mai mare 
decât a fost noaptea trecută — şi nici în altă noapte 
de când a plecat. 

— Adevărat, a răspuns ea sec. Dar dacă 
săptămâna trecută nu ştiam de urși-fantomă şi de 
ucigași negri nu înseamnă că ei nu există. 

— Aşa voiam să spun şi eu, i-a răspuns el. N-o 
să fie mai în siguranță dacă te temi pentru el, nu? 

— Corect. Şi crezi că asta o să mă împiedice să- 
mi fac griji? 

A urmat un chicotit gros şi trist drept răspuns. 

— Nu, nu cred. 

S-a lăsat o scurtă tăcere, după care Brianna a 
vorbit din nou. 

— Mă tot gândesc. Ce mă fac dacă se-ntâmplă 
ceva... dacă nu se va mai întoarce? Ziua n-am 
NIMIC, dar noaptea, mi-e imposibil să nu mă 
gândesc... 

— Ei bine, a spus el încet şi l-am văzut ridicând 
ochii spre stelele care ardeau pe cer, câte nopți 
sunt în douăzeci de ani, a nighean? Câte ore? 
Pentru că atâtea am petrecut întrebându-mă dacă 
soția mea mai trăia şi cum o ducea. Ea şi copilul 
meu. 

Și-a plimbat palma încet pe capul meu, 
mângâindu-mi părul cu blândeţe. Brianna n-a zis 
NIMIC, ci a scos doar un sunet slab. 

— Pentru asta e Dumnezeu. Îngrijorarea nu 
ajută, rugăciunile da. Uneori, a adăugat el cu 

onestitate. 

— Da, a spus ea nesigură. Dar dacă... 

— Şi dacă ea nu s-ar fi întors la mine, a 
întrerupt-o el cu hotărâre, dacă tu nu ai fi venit, 
dacă nu aș fi ştiut sau dacă aş fi știut sigur că aţi 
murit amândouă... 

A întors capul să se uite la ea şi i-am simţit 
mișcarea corpului când a ridicat mâna de pe părul 
meu şi a întins-o pe cealaltă ca s-o atingă pe 
Brianna. 

— Atunci aş fi trăit, a nighean, şi aş fi făcut tot 
ce trebuia. La fel vei face și tu. 

U, CER CARE SE ÎNTUNECĂ 


Transpirând, Roger şi-a croit drum cu greu 
printr-un desiş de stejari şi arbori de gumă. Era 
aproape de o apă; încă nu-i auzea curgerea, dar 
simţea mirosul dulceag, de răşină, al unei plante 
care creștea pe malurile pâraielor. Nu ştia cum se 
numea și nici cum arăta precis, dar îi recunoștea 
mirosul. 

Breteaua sacului din spate i s-a agăţat de o 
creangă şi a tras de ea ca să o elibereze, 
dezlănțuind o ploaie de frunze gălbui semănând cu 
un roi de fluturi. Ar fi fost încântat să ajungă la 
pârâu, şi nu doar de dragul apei, deși avea nevoie 
de ea. Nopțile deveniseră mai reci, însă zilele încă 
erau calde, astfel că își golise bidonul cu apă 
înainte de amiază. 

Însă, lucru mult mai urgent decât apa, avea 
nevoie de aer liber. Acolo, în luncă, pâlcurile de 
corni și de lauri creşteau atât de dese, încât abia 
dacă putea vedea cerul, iar frunzele ascuțite ale 
ilicelor i se agăţau de haine când trecea printre ele. 

Plecase cu catârul Clarence, pentru că acesta era 
mai bine adaptat decât caii la terenul denivelat din 
sălbăticie, dar unele locuri erau prea aspre chiar şi 
pentru el. L-a lăsat pe Clarence împiedicat pe o 

porțiune mai ridicată de teren, împreună cu pătura 
făcută sul şi cu desagile, iar el s-a chinuit să treacă 
prin desişuri pentru a ajunge la următorul punct 
din care să facă o nouă măsurătoare topografică. 

O raţă-de-pădure a ţâşnit din desișul de la 
picioarele lui, iar fâlfâitul bubuitor al aripilor 
aproape că i-a făcut inima să se oprească. 
Simţindu-i bătăile puternice în urechi, a rămas 
nemișcat, iar un stol de papagali mici, viu colorați, 
au apărut flecărind printre copaci, coborând pentru 
a se uita la el, prietenoși și curioşi. Apoi ceva 
nevăzut i-a alarmat şi s-au ridicat cu o explozie 
strălucitoare de fâlfâituri, îndepărtându-se printre 
Copaci. 

Era foarte cald; şi-a scos haina și i-a înnodat 
mânecile în jurul taliei, după care şi-a şters faţa cu 
mâneca şi şi-a continuat înaintarea, simțind 
greutatea astrolabului atârnat de gât cu ajutorul 
unui şnur. Din vârful muntelui putea vedea 
adânciturile  încețoşate şi culmile împădurite, 
simțind o anumită plăcere respectuoasă la gândul 
că era proprietarul unui asemenea loc. Acolo jos, 
luptându-se cu lujerii sălbatici, cu coada-vulpii și 
cu desişuri de trestie asemănătoare cu bambusul, 
mai înalte decât el, gândul de a stăpâni era ridicol, 
cum putea aşa  ceva— această mlaștină 
primordială — să aparțină cuiva? 

Lăsând deoparte gândul la posesie, voia să 
termine cu această junglă și să revină pe teren mai 
înalt. Chiar dominat de copacii uriași ai pădurii 
virgine, omul putea respira în spațiul de dedesubt. 
Crengile uriaşilor plopi-galbeni şi ale castanilor se 
întindeau într-un acoperiş care umbrea solul, astfel 
că dedesubt creșteau doar plante mărunte — flori 
sălbatice, delicate, papucul-doamnei, toporaşi, iar 
frunzele uscate ale copacilor cădeau ca o ploaie 
deasă, alcătuind un covor gros şi elastic, în care 
piciorul se afunda până la gleznă. 

Era de neconceput ca un asemenea loc să se 
schimbe vreodată — şi totuşi se va schimba. Știa 

bine asta; nu doar ştia — chiar văzuse! Condusese 
mașina pe o autostradă exact prin inima unui loc 
ce fusese cândva ca acesta. Ştia că se putea 
schimba. Şi totuşi se zbătea să răzbată prin 
desişurile de sumac și de iederă, știa şi mai bine că 
acest loc îl putea înghiți fără nicio chpă de 
şovăială. 

Totuşi, în simpla anvergură înspăimântătoare a 
sălbăticiei exista ceva care îl liniştea. În mijlocul 
copacilor gigantici şi al vieţii sălbatice prospere 
descoperea pacea; un adăpost faţă de cuvintele 
zăgăzuite în minte, de îngrijorarea nerostită din 
ochii Briannei, de judecata din ochii lui Jamie — 
reținută, dar atârnând ca sabia lui Damocles. Un 
adăpost față de privirile miloase sau curioase, faţă 
de efortul dureros şi lent de a vorbi -— un adăpost 
față de amintirea cântecelor. 

Îi lipseau toţi, mai ales Bree şi Jem. Rareori visa 
ceva coerent, nu era ca Bree-— oare ce nota ea 
acum în caietul ei? Dar dimineaţă se trezise cu o 
senzaţie vie a lui Jem târându-se peste el, aşa cum 
îi plăcea să facă, împungând şi trăgând curios, apoi 
bătându-l uşor cu palma peste obraz, explorându-i 
ochii şi urechile, nasul şi gura, ca și cum ar fi 
căutat cuvintele care lipseau. 

Nu rostise nicio vorbă în primele zile de 
cartografiere şi se simţise cumplit de uşurat că nu 
fusese nevoit să o facă. Acum începuse să 
vorbească — detestând sunetul răguşit, deformat al 
cuvintelor, dar nu deranjat din cale afară de asta, 
deoarece nu îl auzea nimeni. 

Apoi a auzit gâlgâitul apei peste pietre, a trecut 
furtunos printr-o perdea de puieţi de sălcii şi a 
găsit pârâul la picioare, reflectând razele 
strălucitoare ale soarelui. A îngenuncheat şi a băut, 
apoi s-a spălat pe faţă, după care a ales punctele de 
pe mal de unde să facă măsurători. A scos 
registrul, cerneala şi pana din sacul din piele de pe 
umăr şi a luat astrolabul de sub cămașă. 

Avea în minte un cântec — iarăși. I se strecurau 
în minte când nu era atent, murmurându-i în 
ureche ca nişte sirene pe stânci, gata să-l 
ademenească şi să-l facă fărâme. 

Însă nu și acesta. A zâmbit în sinea lui, 
împingând bara astrolabului şi luând în vizor un 
copac de pe malul celălalt. Era un cântec pentru 
copii, unul dintre acelea care te învățau să numeri, 
pe care Bree 1-l cânta lui Jemmy. Unul dintre acele 
cântece îngrozitoare care îți pătrunde în cap şi nu 
se lasă alungat. În timp ce făcea măsurătorile și îşi 
nota datele în registru, cânta în surdină, ignorând 
distorsiunile scârţâitoare ale sunetelor. 

— Furnicile merg... în marş... una câte... una. 

Două mii douăzeci de hectare. Ce mama naibii 
să facă cu ele? Ce naiba să facă în general? 

— Jos pe... pământ... ca să scape de... ploaie... 
bum, bum, bum. 


Am descoperit curând de ce numele meu păruse 
să însemne ceva pentru Tsatsa'wi: numele satului 
era Kalanun'yi-— Oraşul Corbului. Nu am văzut 
niciun corb când am ajuns acolo, dar am auzit unul 
tipând răguşit dintre copaci. 

Satul se găsea într-un loc fermecător; o vale 
îngustă de râu, la poalele unui munte mărunt. 
Aşezarea era înconjurată de o relativă diversitate 
de câmpuri şi livezi. Un râu de mărime medie 
curgea prin dreptul său, formând o cascadă mică și 
îndreptându-se spre o vale care de la depărtare 
arăta ca un desiş uriaş de bambuşi-— de fapt, o 
întindere de ierburi gigantice, ale căror tulpini 
înfrunzite luceau auriu în soarele de la începutul 
după-amiezii. 

Am fost întâmpinați cu entuziasm de locuitori, 
hrăniți cu generozitate şi ni s-au oferit distracții o 
zi şi o noapte. În după-amiaza celei de-a doua zile 
am fost invitați să participăm la ceea ce am înţeles 
că era o invocare a unei zeități Cherokee care 
patrona vânătoarea, pentru a cere bunăvoință şi 

protecție față de expediția împotriva ursului- 
fantomă, care avea să pornească în ziua următoare. 

Înainte de a-l cunoaște pe Jackson Jolly, nu 
crezusem că existau tot atâtea feluri de talent la 
şamanii indieni ca la clerici. Până acum întâlnisem 
câțiva din ambele tabere, dar, împiedicată de 
misterele necunoscute ale limbajului, nu-mi 
dădusem seama că învestirea ca şaman nu garanta 
în mod obligatoriu că persoana respectivă poseda 
magnetism personal, putere spirituală sau darul de 
a predica. 

Urmărind cum pe feţele oamenilor strânşi ciopor 
în casa tatălui soției lui Peter Bewlie apare treptat 
o expresie semiadormită, mi-am dat seama că, 
indiferent de farmecul personal sau de legăturile 
cu lumea spirituală, Jackson Jolly ducea lipsă de 
acel ultim talent. 

Observasem o anumită resemnare pe chipurile 
câtorva oameni din adunare când şamanul și-a 
ocupat locul dinaintea vetrei, purtând o pătură care 
arăta ca un şal din flanel roşu şi o mască sculptată 
ce sugera faţa unei păsări. Când a început să 
vorbească cu glas puternic şi bâzâit, femeia de 
lângă mine şi-a mutat greutatea de pe un picior pe 
celălalt şi a oftat. 

Oftatul a devenit molipsitor, dar nu era la fel de 
rău precum căscatul. După câteva minute, jumătate 
dintre oamenii din jurul meu căscau și ochii le 
lăcrimau ca izvoarele. Pe mine mă dureau muşchii 
fălcilor de efortul de a le ține închise și l-am văzut 
pe Jamie clipind ca o bufniţă. 

Fără îndoială că Jolly era un şaman sincer; dar şi 
unul foarte plicticos. Singura persoană care părea 
absorbită de rugăciunile lui era Jemmy, care stătea 
în braţele Briannei cu gura căscată de uimire. 

Incantaţia pentru vânătoarea de urs a fost foarte 
monotonă, prezentând nesfârșite repetiții de He! 
Hayuya'haniwa, hayuya'haniwa, 
hayuya'haniwa... Apoi, ușoare variații pe aceeaşi 
temă, fiecare vers încheindu-se cu un Yoho! șocant 

şi însuflețitor, de parcă toți urma să ne îmbarcăm 
spre Spania cu o sticlă de rom în mână. 

Însă adunarea a dovedit ceva mai mult 
entuziasm în timpul acestui cântece! şi, în cele din 
urmă, am înţeles că probabil nu șamanul purta 
întreaga vină pentru nefericitul ritual. Ursul- 
fantomă bântuia așezarea de luni întregi; pesemne 
că oamenii asistaseră la ceremonie de mai multe 
ori, fără niciun succes. Nu, cauza nu era 
nepriceperea lui Jackson Jolly ca predicator, ci 
faptul că oamenii nu mai aveau deloc încredere. 

După încheierea cântecului, Jolly a bătut feroce 
cu piciorul în vatră drept întărire a spuselor sale, 
apoi a luat o tulpină de salvie din punga de la brâu, 
a vârât-o în foc și a început să dea roată încăperii, 
împrăștiind fum peste cei prezenți. Mulțimea s-a 
tras politicoasă în lături când el s-a îndreptat spre 
Jamie şi le-a dat roată lui și fraților Beardsley de 
câteva ori, rostind incantaţii şi parfumându-i cu 
vălătuci de fum aromat. 

Lui Jemmy acest lucru i s-a părut din cale afară 
de amuzant. La fel şi mamei lui, care stătea lângă 
mine, tremurând slab în încercarea de a-şi stăpâni 
râsul. Jamie a rămas drept şi semet, părând extrem 
de demn, în timp ce Jolly — care era cam scund- a 
topăit în jurul lui ca o broască, ridicându-i poalele 
hainei pentru a-i parfuma fundul. Nu am îndrăznit 
să mă uit în ochii Briannei. 

După încheierea acestei faze a ceremoniei, Jolly 
şi-a reluat locul lângă foc şi a reînceput să cânte. 
Femeia de lângă mine a strâns din ochi şi a făcut o 
uşoară grimasă. 

Începuse să mă doară spatele. În cele din urmă, 
șamanul şi-a încheiat treaba cu un strigăt. Apoi s-a 
retras, şi-a scos masca şi şi-a şters fruntea de 
sudoare după eforturile lui merituoase, părând 
încântat de sine. Căpetenia satului a venit în faţa 
noastră să ne vorbească, iar oamenii au început să 
se foiască şi să se agite. 

M-am întins cât mai discret posibil, întrebându- 
mă ce vom mânca de seară. Cu gândul la cină, la 
început nu am băgat de seamă că mişcările din jur 
se intensificau. Apoi femeia de lângă mine s-a 
îndreptat brusc de spate şi a spus ceva cu voce 
tare, pe un ton poruncitor. Apoi şi-a înclinat capul 
într-o parte ascultând. 

Căpetema a amuţit imediat, iar oamenii au 
început să privească în sus, cu trupurile încordate 
şi ochii căscați. Am auzit şi eu zgomotul, iar un 
fior neașteptat mi-a făcut pielea ca de găină pe 
antebraţe. Aerul era încărcat de un iureş de aripi 
care fâlfâiau. 

— Ce Dumnezeu înseamnă asta? m-a întrebat 
Brianna în şoaptă, ridicând ochii spre tavan ca și 
restul oamenilor. Pogorârea Sfântului Duh? 

Nu aveam habar, dar zgomotul era tot mai 
puternic — mult mai puternic. Aerul a început să 
vibreze, iar zgomotul a devenit un tunet de furtună, 
lung și neîntrerupt. 

— Tsiskwa! a strigat un bărbat din mulțime şi, 
brusc, toată lumea s-a năpustit spre ușă. 

leşind în grabă din casă, la început am crezut că 
peste noi venise o furtună neașteptată. Cerul era 
întunecat, aerul încărcat de tunete şi o lumină 
stranie, scăzută, licărea peste toate. Însă în aer nu 
era umezeală, şi nasul mi-a fost invadat de o miros 
aparte, dar nu de ploaie. Sigur nu ploua. 

— Dumnezeule, sunt păsări, păsări! abia am 
auzit-o pe Brianna, în spatele meu, vocea ei fiind 
aproape pierdută în corul de vociferări uimite din 
Jur. 

Toţi au rămas cu privirile spre cer. Câţiva copii, 
înspăimântați de zgomote şi de întuneric, au 
început să țipe. 

Era de-a dreptul înspăimântător. Nu mai 
văzusem aşa ceva- nici indienii, judecând după 
reacțiile lor. Parcă am simțit solul cutremurându- 
se; aerul sigur tremura, vibrând în ritmul bătăilor 
de aripi ca o tobă lovită de mâini disperate. Am 

simțit pulsația direct pe piele, iar şalul mi-a fost 
smuls, parcă dorind să se ridice în vânt. 

Starea de paralizie a mulțimii nu a durat mult. 
Ici şi acolo s-au auzit strigăte şi, dintr-odată, 
oamenii au început să alerge pe uliţă, năvălind în 
casele lor, ieşind imediat afară cu arcuri în mâini. 
După câteva secunde, o adevărată ploaie de săgeți 
s-a năpustit spre norul de păsări, iar corpurile lor 
au căzut din cer, aterizând cu plesnete în mormane 
însângerate şi moi, străpunse de săgeți. 

Însă din cer nu cădeau doar păsări. Un găinaţ 
umed mi-a atins umărul și am văzut o ploaie de 
particule, o precipitație vătămătoare revărsată din 
stolul bubuitor de deasupra, ridicând norişori de 
praf pe uliţă în locurile în care pica găinaţul. Fulgi 
desprinşi din păsările în trecere pluteau în aer ca 
seminţele de păpădie, iar ici şi colo, pene mai 
mari, din cozi şi din aripi, cădeau în spirală ca 
nişte lănci miniaturale, clătinându-se în vânt. M- 
am retras imediat, adăpostindu-mă sub streașina 
unei case împreună cu Brianna şi cu Jemmy. 

Am urmărit împietrite din adăpostul nostru cum 
sătenii se împingeau unii pe alții pe drum, cum 
arcaşii trăgeau cât de repede puteau, săgeată după 
săgeată. Jamie, Peter Bewlie și Josiah fugiseră 
după arme şi se aflau în mulțime, trăgând, fără ca 
măcar să se deranjeze să ochească. Nici nu era 
nevoie, nimeni nu putea rata. Mânjiţi de găinaţ, 
copiii ţâşneau de colo colo prin mulțime, culegând 
păsările căzute şi îngrămădindu-le aproape de 
pragurile caselor. 

Totul trebuie să fi durat aproape jumătate de oră. 
Pe jumătate asurzite de zgomote, am stat ghemuite 
sub streașină, ca hipnotizate de forfota neîncetată 
de deasupra capetelor noastre. După prima spaimă, 
Jemmy a încetat să plângă, dar a rămas ghemuit în 
braţele mamei lui, cu capul ascuns sub un fald al 
şalul. 

Era imposibil să distingi păsările individual în 
acea cascadă violentă; nu era decât un fluviu de 

pene care umplea cerul de la un capăt la celălalt. 
Dincolo de fâlfâiturile bubuitoare de aripi, am 
auzit păsările chemându-se una pe alta, un susur 
constant de sunete, ca un vânt de furtună care trece 
năvalnic prin pădure. 

În cele din urmă — după multă vreme — stolul cel 
mare a trecut, urmat de câteva păsări rătăcite care 
au traversat muntele, şi a dispărut. 

Satul a oftat într-un glas. Am văzut oameni 
frecându-şi urechile, străduindu-se să scape de 
zgomotele şi ecourile stolului. În mijlocul 
mulțimii, Jackson Jolly stătea zâmbitor, mânjit din 
belșug cu găinaț și plin de puf, dar cu ochii 
strălucitori. Şi-a desfăcut braţele în lături şi a spus 
ceva, iar oamenii din apropierea lui au murmurat 
drept răspuns. 

— Suntem binecuvântaţi, a tradus pentru mine 
sora lui Tsatsa'wi, profund impresionată, şi a dat 
din cap spre Jamie şi gemenii Beardsley. Bătrânul 
Alb ne-a trimis un semn mare. Sigur vor găsi ursul 
cel rău. 

Am încuviinţat, încă uşor descumpănită. Lângă 
mine, Brianna s-a aplecat şi a ridicat o pasăre de 
pe pământ, ținând-o de săgeata subţire care o 
străpunsese. Era grăsuță și foarte frumoasă, cu 
capul albăstrui-fumuriu şi delicat şi cu pene 
galben-închis pe piept, penajul aripilor fund 
cafeniu-roşcat. Capul i se legăna moale, iar ochii îi 
erau acoperiți de pleoape albăstrui-cenușşii, fragile. 

— Asta e, nu? a spus ea încet. 

— Cred că da, i-am răspuns la fel de slab. 

Cu delicateţe, am întins un deget şi am atins 
penajul neted. În privinţa semnelor, nu ştiam sigur 
dacă era vorba de unul bun sau rău. Dar, deşi nu 
mai văzusem niciodată o asemenea pasăre, eram 
aproape convinsă că atingeam un porumbel- 

migrator . 


Vânătorii au pornit în zorii dimineții următoare. 
Brianna s-a despărțit cu părere de rău de Jemmy, 

dar a urcat în şa cu o uşurinţă care m-a făcut să 
cred că nu va tânji după el câtă vreme va vâna. Cât 
despre Jemmy, el era prea absorbit să scotocească 
prin coşurile de sub pat pentru a băga prea mult în 
seamă plecarea mamei lui. 

Femeile şi-au petrecut ziua jumulind, frigând, 
afumând şi conservând porumbeii cu cenuşă de 
lemn; aerul era încărcat de puf purtat de adierea 
vântului, iar mirosul de ficat de porumbel fript 
plutea greu în aer, în vreme ce toți oamenii din sat 
se îndopau cu această delicatesă. Eu am ajutat la 
curățarea porumbeilor, împletind această activitate 
cu discuţii interesante și schimburi profitabile, 
oprindu-mă doar din când în când pentru a privi 
muntele spre care plecaseră vânătorii şi a rosti o 
scurtă rugăciune pentru sănătatea lor- şi a lui 
Roger. 

Adusesem vreo sută de kilograme de miere cu 
mine, dar și ierburi şi seminţe europene pe care le 
primisem de la Wilmington. Afacerile s-au 
desfășurat rapid, iar până spre seară îmi 
schimbasem mărfurile pe cantități importante de 
ginseng sălbatic, Actaea racemosa şi — o adevărată 
raritate — chaga. Aceasta, o ciupercă uriașă şi plină 
de negi, care creşte pe trunchiurile mestecenilor 
bătrâni, avea reputația de a lecui cancerul, 
tuberculoza şi ulcerele, cel puţin aşa mi s-a spus. 
Am socotit că era foarte folositoare pentru un 
medic. 

În ceea ce privește mierea, am schimbat-o 
imediat pe o sută de litri de ulei de floarea- 
soarelui. Acesta mi-a fost dat în burdufuri mari din 
piele, stivuite sub streaşina casei în care am 
stăteam, ca o movilă mică de ghiulele de tun. De 
fiecare dată când ieşeam afară, mă opream o clipă 
să mă uit cu satisfacție la ele, imaginându-mi 
săpunul moale şi parfumat care se putea face din 
acest ulei — adio mâini duhnind a grăsime de porc 
mort! Şi, cu puţin noroc, puteam vinde săpunul cu 
un preţ destul de mare pentru a procura banii 

pentru următoarea tranșă ce trebuia plătită lui 
Laoghaire, crăpa-i-ar ochii! 

Am petrecut următoarea zi în livezi cu gazda 
mea, altă soră de-a lui Tsatsa'wi, pe nume Sungi. 
O femeie de vreo treizeci de ani, înaltă, cu o faţă 
plăcută, Sungi ştia puţine cuvinte în engleză, dar 
câteva dintre prietenele ei știau ceva mai multe — și 
asta era bine, deoarece cunoştinţele mele de limbă 
Cherokee se limitau la „bună“, „bine“ şi „mai 
mult“. 

În ciuda fluenței sporite a femeilor, am 
întâmpinat unele dificultăți în a înţelege exact ce 
însemna „Sungi“ — în funcție de persoana cu care 
vorbeam, părea să însemne „ceapă“, „mentă“ 
sau-— lucru derutant— „nurcă“. După destule 
discuţii şi făcând o analiză mai atentă, am stabilit 
că respectivul cuvânt nu însemna nimic din toate 
acestea, ci părea să indice un miros puternic de un 
fel sau altul. 

Merii din livadă erau tineri, încă subțiratici, dar 
destul de încărcaţi de fructe mici, verzi-gălbui, 
care nu l-ar fi impresionat pe Luther Burbank”, dar 
care aveau o textură plăcută și crocantă şi un gust 
puţin acrişor — un antidot excelent contra gustului 
gras şi greu al ficatului de porumbel. Era un an 
secetos, a spus Sungi, încruntându-se critic spre 
pomi; nu făcuseră la fel de multe fructe ca în anul 
precedent şi nici porumbul nu se făcuse prea bine. 

Sungi le-a pus pe două dintre fiicele ei să se 
ocupe de Jemmy, prevenindu-le să fie grijulii şi 
arătând în mai multe rânduri spre pădure. 

— E bine că venit Ucigașul-de-Urşi, a spus ea, 
sprijinind coşul cu mere de şold. Ursul ăsta nu urs; 
nu ne vorbeşte. 

— Aha, am spus eu, dând din cap în semn că am 
înțeles. 

Una dintre femei a dezvoltat ideea, explicând că 
un urs normal ar lua în seamă invocația şamanului, 
care făcea apel la spiritul-urs, astfel încât vânătorii 
ŞI urşii să se întâlnească. Având în vedere culoarea 

acelui urs, dar şi purtarea lui îndărătnică și 
dușmănoasă, fără îndoială că nu era un urs 
adevărat, ci mai curând un spirit rău care hotărâse 
să se manifeste sub forma unui urs. 

— Aha, am spus eu, ceva mai lămurită. Jackson 
a adus vorba de „Bătrânul Alb“ — la urs se referea? 

Totuşi, eram convinsă că Peter spusese că albul 
era una dintre culorile benefice. 

O altă femeie — care preferase să îmi spună că o 
chema Anna, în loc să îmi explice ce însemna 
numele ei în limba Cherokee — a râs şocată auzind 
asta. 

— Nu, nu! Bătrânul Alb, el e foc. 

Cum celelalte femei au intervenit, în cele din 
urmă am înţeles că focul, deşi era puternic şi 
trebuia tratat cu un respect profund, reprezenta 
ceva benefic. De aici şi  atrocitatea 
comportamentului ursului; animalelor cu blană 
albă li se acorda de obicei respect şi erau socotite 
purtătoare de mesaje din cealaltă lume -— în acel 
moment, una sau două dintre femei s-au uitat 
pieziş la mine —, dar acest urs nu se comporta într- 
un mod pe care ele să-l înțeleagă. 

Știind câte ceva în legătură cu sprijinul pe care 
Josiah Beardsley îl acordase ursului, dar şi despre 
„micul diavol negru“, am înțeles prea bine situația. 
Nu am vrut să îl amestec pe Josiah, dar le-am spus 
femeilor că auzisem unele poveşti — având grijă să 
nu precizez unde le auzisem — despre un om negru 
din pădure, care făcea lucruri rele. Auziseră despre 
aşa ceva? 

Ah, da, m-au asigurat ele, dar nu trebuia să mă 
îngrijorez. Exista un mic grup de negri, care 

locuia „acolo“— şi au arătat către capătul 
îndepărtat al satului, spre zona cotropită de stuf și 
spre luncile inundabile de peste râu. Se putea ca 
acele persoane să fie demoni, mai ales că veniseră 
dinspre apus. 

Era posibil ca acei oameni să nu fie demoni. 
Câţiva dintre vânătorii satului îi descoperiseră şi îi 

urmăriseră atent vreme de câteva zile, dorind să 
vadă ce făceau. Vânătorii anunţaseră că negrii 
trăiau ca vai de ei, abia având nişte zdrenţe drept 
haine și nişte case prăpădite. Nu păreau să trăiască 
precum nişte demoni care se respectă. 

Totuşi, erau prea puţini și prea săraci pentru a 
merita organizarea unui raid împotriva lor, iar 
vânătorii spuseseră că acolo existau doar trei 
femei, dar şi acelea foarte urâte — şi ele putea fi, la 
urma urmelor, demoni. Așa că sătenii îi lăsau în 
pace deocamdată. Negrii nu se apropiau de sat, a 
adăugat o femeie, strâmbând din nas; câinii îi 
simțeau imediat. Apoi conversaţia s-a întrerupt, 
pentru că ne-am împrăștiat prin livadă, adunând 
fructe coapte din pomi, în vreme ce fetele le-au 
strâns pe cele doborâte de vânt la pământ. 

Obosite, arse de soare şi mirosind a mere, ne-am 
întors acasă la mijlocul după-amiezii şi am 
descoperit că vânătorii se întorseseră. 

— Patru oposumi, optsprezece iepuri şi nouă 
veverite, m-a anunțat Jamie, ştergându-și faţa şi 
mâinile cu o cârpă umedă. Am găsit şi multe 
păsări, dar după atâția porumbei, nu ne-am mai 
bătut capul, dar am doborât un șoim frumos pe 
care George Gist l-a vrut pentru pene. Era ars de 
vânt, cu rădăcina nasului pârlită şi roşie, însă în 
rest era foarte binedispus. 

— Şi Brianna, Dumnezeu s-o binecuvânteze, a 
ucis un elan pe malul celălalt al râului. L-a nimerit 
drept în piept, şi tot ea l-a doborât -— i-a tăiat chiar 
ea beregata, deşi era o treabă primejdioasă, fiindcă 
animalul încă se zbătea. 

— A, bine, am spus, destul de pierită, 
imaginându-mi mișcarea dezordonată a copitelor şi 
coarnelor ucigătoare în apropierea fiicei mele. 

— Nu te speria, englezoaico, a spus el când mi- 
a văzut expresia. Am învăţat-o cum să procedeze. 
S-a apropiat de el din spate. 

— O, grozav! am replicat, ceva mai acru. Îmi 
închipui că vânătorii au rămas impresionați, da? 

— Foarte, a zis el vesel. Englezoaico, ştiai că 
indienii își lasă femeile să meargă la război, dar și 
la vânătoare? N-o fac des, a adăugat el, dar din 
când în când se găsește o femeie care-şi vâră asta 
în cap şi ajunge ceea ce ei numesc Femeie- 
Războinic. Iar bărbaţii o urmează. 

— Foarte interesant! am comentat, încercând să 
ignor imaginea pe care mi-o evoca ideea, cu 
Brianna invitată să conducă un atac al indienilor 
Cherokee. O să curgă sânge, presupun. 

— Poftim? 

— Să lăsăm asta. Aţi văzut vreun urs ori ați fost 
prea ocupați să discutaţi chestiuni de antropologie? 

M-a privit cu un ochi întredeschis peste 
prosopul cu care îşi ștergea fața, dar mi-a răspuns 
cu amabilitate. 

— Am găsit multe semne lăsate de urşi. Josiah 
are ochiul încercat la aşa ceva. Nu doar 
excremente; a descoperit şi un copac de scărpinat — 
unul în coaja căruia au rămas smocuri de blană. 
Spune că ursul preferă un copac sau doi şi se 
întoarce mereu la același copac, aşa că, dacă vrei 
să omori un anumit urs, n-ai decât să faci tabără în 
apropiere şi să aştepţi. 

— Înţeleg că strategia asta n-a dat roade 
deocamdată, aşa e? 

— Ba îndrăznesc a spune că da, mi-a răspuns el 
zâmbind, doar că a fost alt urs. Smocurile de pe 
scoarță erau cafeniu-închis, nu albe. 

Însă expediția nu reprezentase un eşec. 
Vânătorii descriseseră un semicerc larg în jurul 
satului, pătrunzând adânc în pădure şi coborând în 
explorare până la râu. Iar în solul moale al luncii, 
în apropiere de desișurile cu stuf, găsiseră urme. 

— Josiah a spus că se deosebeau de urmele 
lăsate de ursul pe care îl descoperiserăm, iar 
Tsatsa'wi a avut impresia că erau la fel ca acelea 
pe care le văzuse când ursul îi ucisese prietenul. 

Concluzia logică agreată de toți experții în urşi 
prezenți acolo era că ursul-fantomă își făcuse 

bârlogul în mlaştina cu stuf. Astfel de locuri erau 
înțesate de vegetație, întunecoase şi răcoroase în 
arşiţa verii şi pline de păsări şi animale mici. Pe 
vreme caldă, chiar şi căprioarele se ascundeau 
acolo. 

— Nu poţi pătrunde călare într-un asemenea loc, 
nu? am întrebat eu. 

Jamie a clătinat din cap şi şi-a trecut degetele 
prin păr pentru a îndepărta câteva frunze. 

— Nu şi nici pe jos nu poţi înainta prea mult, 
din cauza desișurilor, atât de încâlcite sunt. Dar noi 
n-am vrut să intrăm acolo după urs. 

Planul era să se dea foc stufărişului, pentru a 
goni ursul şi orice alte animale de acolo spre lunca 
din partea opusă, unde puteau fi vânate cu 
uşurinţă. Evident, aceasta era o practică obişnuită 
de vânătoare, mai ales toamna, când stuful se usca 
şi devenea inflamabil. Însă probabil că incendiul 
avea să gonească multe animale, nu doar ursul. 
Aşa stând lucrurile, se trimisese o invitaţie către un 
alt sat, aflat la vreo treizeci şi ceva de kilometri 
depărtare, pentru ca vânătorii de acolo să vină și să 
se alăture celor din Ravenstown. Cu puţin noroc, 
aveau să doboare suficient vânat cât să 
aprovizioneze ambele sate pe durata iernii, iar 
prezența mai multor vânători era o asigurare că 
ursul-fantomă nu avea cum să scape. 

— Foarte eficient! am spus amuzată. Sper că n- 
o să afumati şi sclavii de acolo. 

— Poftim? 

Jamie s-a oprit din operaţiunea de aranjare a 
părului. 

— Diavolii negri, am spus eu, ori ceva de felul 
ăsta. 

I-am povestit ce aflasem despre aşezarea — dacă 
asta era — de sclavi evadați — în caz că asta erau. 

— Păi, nu cred că sunt demoni, a spus el sec, 
așezându-se în faţa mea ca să-i prind părul în 
coadă. Dar nu cred că vor fi în primejdie. Sigur 
trăiesc de partea cealaltă a mlaștinii, pe malul opus 

al râului. Dar o să întreb. Mai e vreme; vânătorii 
de la Kanu'gala'yi vor veni abia peste trei sau 
patru zile. 

— A, foarte bine, am spus, legând şnurul. Asta 
îti va oferi timp suficient să mănânci ficăţei de 
porumbel care au rămas. 


Următoarele câteva zile s-au scurs în mod 
plăcut, deşi încărcate de nerăbdare, culminând cu 
sosirea vânătorilor din Kanu'gala'yi-— Orașul 
Mărăcinilor, cel puţin așa mi s-a spus. M-am 
întrebat dacă fuseseră chemaţi pentru că se 
pricepeau în mod special să vâneze pe un teren 
spinos, dar m-am abținut să întreb. Cu obişnuita lui 
ușurință de a înmagazina cunoştinţe, Jamie reținea 
cuvinte în limba Cherokee ca blana unui câine 
păduchii, dar nu am vrut să îi suprasolicit 
capacitatea de a traduce jocuri de cuvinte, 
deocamdată. 

Jemmy părea să fi moştenit darul pentru limbi 
străine al bunicului, astfel că în săptămâna care 
trecuse de la sosirea noastră acolo, aproape că îşi 
dublase vocabularul, jumătate fiind alcătuit din 
cuvinte englezești, iar jumătate din cuvinte în 
Cherokee, pe care le pronunţa neinteligibil pentru 
toată lumea, cu excepţia mamei lui. Şi vocabularul 
meu s-a extins prin adăugarea unor cuvinte precum 
apă, foc, hrană şi Ajutor! — în rest, mă bizuiam pe 
amabilitatea indienilor care vorbeau engleza. 

După ceremoniile potrivite şi un mare ospăț de 
bun venit — la care s-au servit ficăţei de porumbel 
afumaţi cu mere coapte-—, grupul extins de 
vânători a pornit a doua zi în zori, înarmaţi cu torţe 
din lemn de pin şi vase cu cărbuni aprinși, la care 
se adăugau arcuri, muschete și puşti. După ce ne- 
am îngrijit ca ei să mănânce de dimineaţă — terci de 
porumb amestecat cu ficăţei de porumbel şi mere 
proaspete —, noi, femeile, care nu plecam la 
vânătoare, ne-am întors în case ca să ne trecem 
vremea împletind coşuri, cosând şi sporovăind. 

Ziua era toridă, înăbuşitoare şi neclintită. Pe 
câmpuri nu se simțea nicio adiere, iar tulpinile 
uscate ale porumbului şi ale florii-soarelui stăteau 
împrăștiate ca nişte bețe rupte. Nicio boare de aer 
nu clintea praful de pe ulița satului. Dacă cineva 
dorea să incendieze ceva, era ziua cea mai 
potrivită, m-am gândit. Cât despre mine, eram 
încântată să găsesc adăpost în cabana umbrită și 
răcoroasă a lui Sungi. 

În timpul discuţiilor din cursul zilei m-am 
gândit să întreb despre componentele amuletei pe 
care Nayawenne o făcuse pentru mine. De acord, 
ea fusese o vindecătoare din neamul Tuscarora, 
astfel că, probabil, credinţele nu coincideau 
perfect, dar eram curioasă în privinţa liliacului. 

— Există o poveste despre lilieci, a început 
Sungi şi şi-a ascuns zâmbetul. 

Indienii Cherokee semănau de fapt foarte mult 
cu scoțienii din Highlands, mai ales prin aplecarea 
spre povești. În puţinele zile pe care le petrecusem 
în sat, auzisem deja câteva. 

— Animalele şi păsările au hotărât să facă un 
joc cu mingea, a spus Anna, traducând ceea ce 
spunea Sungi. La acea vreme, liliecii mergeau pe 
patru picioare, ca şi celelalte animale. Dar când au 
venit să joace, celelalte animale s-au opus; erau 
prea mici şi probabil că aveau să fie striviţi. 
Liliecilor nu le-a plăcut asta. 

Sungi s-a încruntat, făcând o grimasă care 
sugera un liliac nemulţumit. 

— Aşa că liliecii s-au dus la păsări şi s-au oferit 
să joace de partea lor. Păsările au acceptat 
propunerea, au luat frunze și bețe şi au făcut aripi 
pentru lilieci. Păsările au câştigat jocul, iar 
liliecilor le-au plăcut aripile atât de mult încât... 

Sungi s-a oprit brusc. A înălţat capul şi a 
adulmecat aerul. De jur împrejur, toate femeile au 
tăcut. Sungi s-a ridicat grăbită şi s-a dus la uşă, 
tinând o mână încordată pe cadrul ei când a privit 
afară. 

Am simţit fum- îl percepusem de vreo oră, 
venind adus de vânt-—, dar din mirosul de ars mi- 
am dat seama că el devenise mult mai puternic. 
Sungi a ieșit afară; m-am ridicat şi am urmat-o 
împreună cu celelalte femei, simțind mici 
înțepături de neliniște în dosul genunchilor. 

Cerul se întuneca de nori de ploaie, dar norul de 
fum era mai întunecat, o pată neagră şi învârtejită 
care se înălța deasupra copacilor din depărtare. 
Vântul se întețise, gonind la marginea furtunii care 
se apropia, iar stoluri de frunze uscate s-au 
rostogolit pe lângă noi cu un sunet ca acela scos de 
niște picioare mici care se mișcă iute. 

Cele mai multe limbi posedă câteva monosilabe 
potrivite pentru situații de spaimă bruscă, iar limba 
indienilor Cherokee nu făcea excepţie. Sungi a 
spus ceva ce n-am auzit bine, dar înţelesul 
vorbelor ei mi-a fost clar. Una dintre femeile tinere 
şi-a lins un deget şi l-a ridicat în aer, însă gestul 
era inutil — am simțit suflarea vântului pe față, rece 
pe gât, suficient de puternic pentru a-mi ridica 
părul de pe umeri. Bătea direct spre sat. 

Anna a inspirat lung şi adânc; am văzut cum 1 se 
umflă pieptul, iar umerii 1 s-au înălţat pentru a face 
față situaţiei. Apoi, brusc, femeile au început să se 
agite, alergând precipitate spre casele lor, 
strigându-şi copiii, oprindu-se pentru a goli 
conținutul vreunui raft de pastramă în poalele 
rochiilor sau pentru a înşfăca în trecere câte o 
funie de ceapă sau de fructe uscate de sub streșini. 

Nu ştiam sigur unde se afla Jemmy; una dintre 
fetele indiene îl luase cu ea la joacă, dar, în toată 
agitația, nu ştiam sigur care dintre ele era. Mi-am 
ridicat poalele rochiei şi am alergat pe uliţă, 
intrând în fiecare casă fără să fiu invitată, 
căutându-l. În aer plutea un sentiment puternic de 
urgenţă, dar nu panică. Sunetul frunzelor uscate 
părea să rămână constant, ca un foşnet slab care 
îmi însoțea mişcarea picioarelor. 

L-am găsit în a cincea casă, dormind buștean 
alături de alți copii de diferite vârste, toți cuibăriți 
în cutele unei manti din blană de bizon. Nu l-aș fi 
zărit dacă nu ar fi avut părul roşcat, strălucind ca 
un far în întunericul slab. L-am trezit cât de blând 
am putut și l-am luat în braţe. S-a trezit imediat și 
a privit în jur cu ochi rotunzi, clhpind nedumerit. 

— Hai cu bunica, scumpule, am spus. Trebuie 
să plecăm. 

— Mergem căluț? a întrebat el, luminându-se 
brusc la faţă. 

— Excelentă idee! am răspuns, sprijinindu-l de 
şold. Hai să găsim căluţul, bine? 

Mirosul de fum a devenit mai puternic când am 
ieşit pe uliţă. Jemmy a început să tușească şi, când 
am inspirat, am simțit ceva înţepător şi amar în 
gât. Evacuarea era în plină desfăşurare; oamenii, 
majoritatea femei, se grăbeau să intre şi să iasă din 
case, îndemnându-i pe copii să meargă înainte, 
cărând legături cu lucruri strânse în pripă. Totuși, 
nu am constatat panică sau alarmă în acest exod; 
toată lumea era îngrijorată, dar se comporta calm. 
M-am gândit că un sat cu case din lemn aşezat în 
adâncul pădurii era când şi când expus riscului de 
incendiu. Fără îndoială că locuitorii se 
confruntaseră cu un incendiu de pădure până 
atunci şi erau pregătiți să facă față situației. 

Înţelegând asta, m-am calmat puţin, deşi mi-am 
dat seama că foşnetele permanente ale frunzelor 
uscate erau de fapt pocnetele focului care se 
apropia, iar asta nu era deloc liniştitor. 

Cei mai mulți cai fuseseră luaţi de vânători. 
Când am ajuns la ţarc, am găsit acolo doar trei. 
Unul dintre bătrânii satului era călare pe unul 
dintre ei şi le pusese căpestre lui Judas şi celuilalt 
cal, gata să-i ducă de acolo. Judas avea şaua pusă 
şi desagile în spinare, dar şi un frâu din frânghie. 
Când m-a văzut, bătrânul mi-a surâs și a strigat 
ceva, făcând semn către Judas. 

— Mulţumesc! i-am strigat. 

Omul s-a aplecat şi l-a luat cu pricepere pe 
Jemmy din braţe, permiţându-mi să urc pe Judas și 
să țin bine frâul în mână, după care mi l-a predat 
cu grijă pe Jemmy. 

Caii erau neliniștiţi, băteau din copite şi se 
agitau. Ştiau la fel de bine ca noi ce însemna un 
incendiu — şi le plăcea şi mai puţin decât nouă. Am 
prins ferm frâul cu o mână şi l-am ținut şi mai 
strâns pe Jemmy cu cealaltă. 

— Linişte-te, fiară, i-am spus lui Judas, cu glas 
autoritar. Gata, plecăm. 

Judas a apreciat pe deplin sugestia şi a pornit 
spre spaţiul liber din gardul alcătuit din uscături ca 
şi cum ar fi fost linia de finiş a unei curse, 
prinzându-mi rochia în nişte spini. Am reuşit să îl 
calmez puţin, cât bătrânul şi cei doi cai au ieșit din 
îngrăditură, ca să ne ajungă din urmă. 

Bărbatul mi-a strigat ceva şi a arătat spre munte, 
departe de incendiu. Vântul se întețise; i-a suflat 
părul lung şi cărunt peste față, înăbuşindu-i 
cuvintele. 

L-am îmboldit pe Judas cu genunchii în coaste, 
făcându-l să se întoarcă şi să-l urmeze pe bătrân, 
dar am ţinut strâns de frâu, ezitând. M-am uitat 
peste umăr, spre sat, și am văzut mici şiruri de 
oameni care ieșeau dintre case, toți îndreptându-se 
în direcția indicată de bătrân. Nimeni nu fugea, dar 
toți păşeau cu mare hotărâre. 

Bree va veni după Jemmy imediat ce îşi va da 
seama că satul era în primejdie. Știam că avea 
încredere în mine că voi avea grijă de el, dar în 
asemenea circumstanţe nicio mamă nu se linişteşte 
decât după ce se află alături de copilul ei. Nu ne 
găseam într-un pericol iminent, de aceea am oprit 
calul, așteptând, în ciuda agitaţiei lui crescânde. 

Vântul şfichiuia printre copaci, smulgând roiuri 
de frunze verzi, roşietice și gălbui care treceau pe 
lângă noi, lovindu-ne şi lipindu-se de fusta mea și 
de spinarea lui Judas, alcătuind un model colorat 
de toamnă. Cerul devenise negru-violet şi am auzit 

primele mugete ale tunetelor, acoperite puţin de 
şuieratul vântului şi de trosnetul focului. În pofida 
fumului, am simţit mirosul ploii care se apropia și 
asta mi-a dat speranţe. O ploaie iute şi torențială 
părea exact ce trebuie și, cu cât mai curând venea, 
cu atât mai bine. 

Jemmy era agitat din cale afară de condițiile 
atmosferice şi bătea cu pumnii lui mici în oblâncul 
şei, țipând spre cer o versiune personală a unui 
cântec de război care suna cam așa: „Ogi-ogi-ogi!“ 

Lui Judas acest comportament nu-i plăcea defel. 
Îmi era tot mai greu să îl stăpânesc; smucea de frâu 
şi descria un soi de manevră în tirbușon, care ne 
făcea să înaintăm în cercuri nebunești. Frânghia 
înfășurată pe mână mă rodea, pătrunzându-mi în 
carne, iar picioarele desculţe ale lui Jemmy băteau 
darabana în coapsele mele. 

Tocmai hotărâsem să las calul să facă ce voia, 
când el s-a rotit brusc şi a înălțat capul întrebător, 
nechezând puternic spre sat. 

Și, într-adevăr, se apropiau călăreți, am văzut 
câțiva cai ieşind din pădure la capătul celălalt al 
satului şi apropiindu-se la trap. Bucurându-se 
enorm să vadă alți cai, Judas era dispus să se 
întoarcă în sat, chiar dacă acesta se afla în calea 
focului. 

I-am întâlnit pe Jamie şi pe Brianna în mijlocul 
satului, călărind de-a lungul uliței şi privind 
îngrijorați în jur. Jemmy a țipat de încântare 
văzându-şi mama și s-a întins brusc spre ea, cât pe 
ce să cadă sub copitele cailor agitați. 

— Aţi găsit ursul? am strigat spre Jamie. 

— Nu! a strigat şi el ca să acopere șuieratul 
vântului. Hai să plecăm de aici, englezoaico! 

Bree pornise deja spre pădure, unde dispăreau şi 
ultimii dintre săteni. Scăpată de grija lui Jemmy, 
m-am gândit la altceva. 

— Doar o clipă! am strigat eu. 

Am tras de hăţuri, am coborât de pe spinarea lui 
Judas şi i le-am întins lui Jamie. El s-a aplecat să le 

prindă şi a ţipat ceva după mine, dar nu i-am 
înțeles vorbele. 

Eram în apropierea casei lui Sungi şi zărisem 
burdufurile cu ulei de floarea-soarelui, stivuite sub 
streaşină. Am îndrăznit să arunc o privire în 
direcția stufărişului. Focul se apropia vizibil; 
fuioare de fum au trecut învârtejindu-se pe lângă 
mine și mi s-a părut că văd licărul flăcănlor 
îndepărtate printre copacii care se legănau în vânt. 
Totuşi, era convinsă că putem fugi din calea 
focului dacă eram călare — iar acolo, pe pământ, 
zăcea profitul în miere al unui an întreg; nu voiam 
să îl las în voia flăcărilor. 

Ignorând răcnetele furioase ale lui Jamie, m-am 
năpustit în casă şi am scotocit ca turbată prin 
coşurile răsturnate. Sperând cu disperare ca Sungi 
să nu fi luat... şi nu luase. Am înşfăcat câteva fâșii 
din piele netăbăcită şi am ieșit în fugă. 

Îngenunchind în mijlocul vârtejului de praf și de 
fum, am prins fâşiile de piele în jurul gâturilor a 
două burdufuri de piele și am înnodat capetele 
lungi ale fâşiilor laolaltă, strângându-le cât de tare 
am putut. Ridicând în braţe perechea de burdufuni 
grele, am ieşit împleticindu-mă şi m-am îndreptat 
spre cal. 

Văzând ce mă pregăteam să fac, Jamie a strâns 
într-o singură mână frâiele, s-a aplecat şi a prins 
mânerul improvizat care unea burdufunile, ridicând 
totul pe greabănul lui Gideon, atârnând burdufurile 
de o parte şi de alta a calului. 

— Hai odată! a strigat el. 

— Încă doi saci! am strigat drept răspuns, 
alergând deja spre casă. 

Cu coada ochiului, am văzut cum se lupta cu 
caii, care pufneau şi se agitau, dornici să plece de 
acolo. Mi-a strigat câteva lucruri nu tocmai 
politicoase în gaelică, dar am simțit o anumită 
resemnare în tonul lui şi, în ciuda spaimei care îmi 
strângea pieptul şi mă făcea să bâjbâi cu legăturile 
din piele, nu mi-am putut reţine un zâmbet. 

Judas fornăia și îşi rostogolea ochii, dezvelindu- 
şi când şi când dinții de spaimă, dar Jamie l-a tras 
aproape, ținându-i capul cât eu am reuşit să arunc a 
doua pereche de burdufuri cu ulei peste șa, după 
care am încălecat şi eu. 

În momentul în care strânsoarea ca de fier al lui 
Jamie asupra frâului a dispărut, Judas a pornit ca 
din puşcă. Aveam frânghia în mâini, dar dându-mi 
seama de inutilitatea ei, m-am mulțumit să mă agăţ 
de şa cu toată puterea, iar burdufurile cu ulei se 
legănau nebunește, lovindu-mă peste picioare în 
timp ce ne-am îndreptat cu toată viteza spre 
siguranţa oferită de terenul mai înalt. 

Frontul de furtună era mult mai aproape acum; 
vântul scăzuse în intensitate, dar tunetul a bubuit 
puternic deasupra capetelor noastre, făcându-l pe 
Judas să-şi înfigă copitele în pământ şi să alerge în 
salturi ca un iepure. Lui Judas nu-i plăceau deloc 
tunetele. Amintindu-mi ce se întâmplase ultima 
oară când îl călărisem pe furtună, m-am lipit de 
spinarea lui și m-am agăţat ca un scaiete, hotărâtă 
cu îndârjire să nu mă las aruncată din şa şi nici să 
nu fiu doborâtă de vreo creangă, în goana lui 
dementă. 

Apoi am pătruns în pădure, iar crengile 
desfrunzite m-au izbit ca niște bice. M-am aplecat 
şi mai mult peste gâtul calului, strângând din 
pleoape ca să nu mă trezesc cu vreun ochi scos. De 
nevoie, Judas se mişca mai încet acum, dar se 
vedea că era foarte panicat; i-am simțit tremurul 
picioarelor din spate, împingând în sus, şi i-am 
auzit răsuflarea şuierătoare. 

Tunetul s-a auzit din nou, iar calul şi-a pierdut 
echilibrul pe frunzele alunecoase, derapând în 
lateral şi lovindu-se de un pâlc de puieți. Tulpinile 
elastice ne-au salvat de vătămări mari şi ne-am 
clătinat, apoi ne-am ridicat din nou în picioare, 
încă înaintând. Deschizând ochii cu fereală, mi-am 
dat seama că, într-un fel sau altul, Judas reuşise să 

găsească un drumeag-— am văzut linia ştearsă 
mergând în zigzag prin desişurile din faţă. 

Apoi copacii s-au îndesit şi n-am mai văzut 
decât o încâlceală sufocantă de trunchiuri şi crengi 
întrepătrunse, presărate cu rămășițele îngălbenite 
de caprifoi sălbatic, şi sclipirea unor plante 
căţărătoare stacojii. Vegetaţia foarte deasă a 
încetinit și mai mult calul, astfel că am reușit să 
răsuflu adânc şi să mă întreb unde era Jamie. 

Un tunet a răsunat din nou, apoi am auzit un 
nechezat ascuţit, nu prea departe în spatele meu. 
Sigur, Judas detesta tunetele, însă lui Gideon nu-i 
plăcea să gonească în urma altui cal. Străduindu-se 
să mă ajungă din urmă, era foarte aproape. 

O picătură grea de ploaie m-a lovit între 
omoplați şi am auzit răpăitul începutului de ploaie, 
izbind picătură cu picătură frunzele, lemnul și 
pământul din jur. Mirosul de ozon îmi înțepa 
nările, şi întreaga pădure a părut să scoată un oftat 
adânc, deschizându-se în faţa ploii. 

Am oftat și eu la fel de adânc, dar de ușurare. 

Judas a mai făcut câțiva pași şi s-a oprit brusc, 
gâfâind şi fornăind. Fără să mai aştept un nou tunet 
care să îl pună pe goană, m-am grăbit să alunec din 
şa şi, ajunsă pe sol, am prins frânghia de la gâtul 
lui şi am legat-o de un copac — o treabă nu tocmai 
uşoară, având în vedere că mâinile îmi erau 
înțepenite şi tremurau. 

Exact la vreme. S-a auzit încă un tunet, un 
zgomot atât de puternic, încât l-am simțit pe piele. 
Judas a nechezat şi s-a cabrat, trăgând de frânghie, 
însă eu apucasem să o înfăşor bine pe trunchiul 
copacului. M-am dat înapoi clătinându-mă ca să 
mă feresc de mişcările lui stârnite de panică, iar 
Jamie m-a prins din spate. A vrut să spună ceva, 
dar un nou bubuit de tunet i-a acoperit vocea. 

M-am întors şi m-am agăţat de el, tremurând de 
adrenalina șocului întârziat. Ploaia a început să 
devină torențială, picături reci îmi cădeau pe faţă. 
Jamie m-a sărutat pe frunte, apoi mi-a dat drumul 

şi m-a condus spre o creangă mare de tsuga, ale 
cărei ace, alcătuind un evantai, opreau ploaia, 
asigurându-ne un soi de peșteră parfumată și 
aproape uscată. 

Pe măsură ce adrenalina care îmi gonea prin 
corp a început să se potolească, am găsit un 
moment prielnic pentru a privi în jur şi mi-am dat 
seama că nu eram primii care ne găsiserăm adăpost 
acolo. 

— Uite, am spus, arătând către umbre. 

Urmele erau slabe, dar evidente; cineva 
mâncase acolo, lăsând pe pământ o grămăjoară de 
oase mici. Animalele nu erau atât de ordonate. Și 
nici nu adunau acele moarte, pentru a-şi face o 
pernă confortabilă. 

Jamie s-a crispat la auzul unui tunet puternic, 
dar a dat aprobator din cap. 

— Da, e locul unui ucigaș de oameni, dar nu 
cred că a fost folosit în ultima vreme. 

— Un ce? 

— Un ucigaş de oameni, a repetat. 

Fulgerul a explodat luminos în spatele lui, o 
pânză vie care şi-a lăsat conturul întipărit pe retina 
mea. 

— Aşa li se spune santinelelor, războinicii care 
stau în afara satului pentru a veghea şi a opri pe 
oricine apare pe neaşteptate. Vezi? 

— Deocamdată nu văd nimic. 

Am întins mâna şi, pipăind, i-am atins o 
mânecă, după care m-am mișcat orbeşte în 
adăpostul oferit de braţul lui. Am închis ochii, 
sperând să-mi recapăt vederea, dar până şi cu 
pleoapele strânse, am văzut tot fulgerul şi 
izbucnirea lui luminoasă. 

Tunetele păreau să se îndepărteze puţin ori 
măcar se auzeau mai rar. Am clipit şi am constatat 
că puteam vedea din nou. Jamie s-a tras într-o 
parte, făcându-mi un semn, şi am văzut că ne 
aflam pe un fel de stâncă ieșită în afară, coasta 
muntelui ridicându-se abrupt înapoia noastră. 

Ascuns vederii de dedesubt de un șir de conifere, 
exista un luminiș îngust — evident, făcut de om, la 
fel ca oricare altul din aceşti munţi. Privind însă 
printre conifere, am descoperit o privelişte 
ameţitoare a micii văi în care se afla Ravenstown. 

Ploaia se mai potolise. Uitându-mă din locul 
nostru înalt, am observat că norii nu erau ai unei 
singure furtuni, ci ai câtorva; petice de ploaie 
întunecată atârnau ici şi acolo din nori, ca niște 
văluri din catifea cenuşie, iar furci de fulgere 
țâșneau brusc de-a latul cerului negru deasupra 
piscurilor îndepărtate, urmate de  bubuiturile 
tunetelor. 

Fumul încă înflorea deasupra zonei cu stufăriş, o 
coroană plată şi joasă cenuşiu-deschis, aproape 
albă pe fundalul cerului care se întuneca. Cu toate 
că ne aflam atât de sus, mirosul de ars ne înţepa 
nasurile, amestecându-se în mod ciudat cu al ploii. 
Am văzut limbi de flăcări încă arzând în stufănş, 
dar era evident că focul se stinsese în mare 
măsură; următoarea aversă avea să îl stingă cu 
totul. Am văzut şi oamenii care se întorceau în sat, 
grupuri mici care coborau din pădure, cărând 
boccele şi ducând copii de mână. 

M-am uitat după călăreți, dar nu am zărit 
niciunul, cu atât mai puţin unul cu păr roșcat. Fără 
îndoială că Brianna și Jemmy erau în siguranţă. M- 
am scuturat brusc de frig; schimbătoare cum e 
vremea la munte, aerul, din cald şi apăsător, se 
răcise considerabil în mai puţin de o oră. 

— Ţi-ai revenit, englezoaico? 

Jamie şi-a lăsat mâna caldă pe gâtul meu şi mi-a 
masat uşor umerii încordați. Am inspirat adânc și 
m-am destins atât cât am putut. 

— Da. Crezi că e sigur să coborâm? 

Ştiam despre drum doar că era abrupt şi îngust; 
acum trebuie să fi fost înnoroit şi alunecos din 
cauza frunzelor moarte şi ude. 

— Nu, a spus el, dar nu cred... 

S-a oprit brusc şi a examinat cerul încruntându- 
se. A aruncat o privire în urma noastră; abia am 
distins conturul cailor, care stăteau unul lângă 
celălalt în adăpostul oferit de copacul de care îl 
legasem pe Judas. 

— Voiam să spun că nu mi se pare prea sigur să 
rămânem aici, a spus el într-un târziu. 

În timp ce chibzuia, m-a bătut delicat cu 
degetele pe umăr, sugerând un ropot de picături de 
ploaie. 

— Dar furtuna se mişcă repede; vezi şi tu 
fulgerele care apar peste vârfurile munţilor, iar 
tunetul... 

Ca o sincronizare melodramatică, un bubuit s-a 
rostogolit peste vale. Am auzit un nechezat 
sfredelitor de protest din partea unuia dintre cai, 
dar şi foşnetele frunzelor când el a tras de legătură. 
Cu o expresie mohorâtă, Jamie s-a uitat peste 
umăr. 

— Englezoaico, armăsarului tău nu-i plac defel 
tunetele. 

— Da, am observat asta, am aprobat eu, 
ghemuindu-mă mai aproape de el ca să mă 
încălzesc. 

Vântul se întețise din nou, în vreme ce 
următorul front de furtună se apropia. 

— Da, probabil că-şi va frânge gâtul, dar și pe al 
tău, dacă ai ghinionul să fii călare... 

O altă bubuitură i-a acoperit cuvintele, dar am 
înțeles ce voise să spună. 

— Bine, vom aştepta, a spus el cu convingere. 

M-a tras în faţa lui, m-a cuprins în brațe și a 
oftat când şi-a aşezat bărbia pe creștetul meu. Am 
rămas înlănţuiți în adăpostul oferit de tsuga, 
așteptând să se potolească furtuna. 

Departe sub noi, stufărișul sfârâia şi şuiera, iar 
fumul stârnit de foc începea să se ridice, purtat de 
vânt. De astă dată, departe de sat, spre râu. Brusc, 
m-am întrebat unde era Roger — undeva sub cerul 

cenuşiu. Oare își găsise vreun adăpost din calea 
furtunii? 

— Mă-ntreb totuşi unde e ursul ăla, am zis, 
exprimându-mi doar o parte din gânduri. 

Pieptul lui Jamie s-a umflat de un hohot de râs 
trist, însă tunetul i-a acoperit vocea. 

| Sa DE VEGETAŢIE 


Roger s-a trezit pe jumătate, cu miros de fum 
arzându-i gâtul. A tuşit şi s-a cufundat la loc în 
somn, iar imaginile fragmentate ale unei vetre și 
ale unor cârnaţi arşi s-au amestecat ca o ceață în 
mintea lui. Obosit după ce toată dimineaţa își 
croise drum prin desişuri de vegetație şi stuf 
aproape de netrecut, luase un prânz sărăcăcios, 
apoi se întinsese să se odihnească o oră în umbra 
unei sălcii-negre de pe malul râului. 

Legănat de susurul apei, probabil că ar fi 
adormit la loc, însă un țipăt ascuţit, venind de 
departe, l-a făcut să se ridice în șezut şi să 
clipească buimac. Tipătul s-a repetat, la fel de 
îndepărtat, dar puternic. Catârul! 

S-a ridicat imediat în picioare şi a pornit 
împleticindu-se spre sursa sunetului, după care şi-a 
adus aminte de sacul din piele în care avea 
călimara şi penele, jumătatea de lanţ şi prețioasele 
însemnări. S-a întins după ea, apoi a pornit spre 
Clarence care răgea isteric şi a trecut prin apa mică 
împrăștiind stropi, simțind greutatea astrolabului 
legănându-i-se pe piept. L-a îndesat sub cămașă ca 
să nu se agaţe de crengi şi a căutat disperat să vadă 
pe unde ajunsese acolo. 

Fum — a simțit miros de fum. A tuşit, încercând 
să îl alunge. Tusea îi irita gâtul, dându-i o durere 
arzătoare, făcându-l să simtă că țesuturile abia 
cicatrizate se sfâşiau. 

— Vin acum, a spus el pe nerăsuflate în direcția 
lui Clarence. 

Nu ar fi avut nicio importanţă dacă ar fi strigat; 
chiar dacă ar fi avut voce, nu era la fel de puternică 
precum a catârului. ÎI lăsase legat de picioare într-o 
porțiune cu iarbă de la marginea stufărișului, însă 
nu se îndepărtase prea mult de el. 

— Iarăşi, a bombănit el, folosindu-și toată 
greutatea pentru a răzbi printr-un desiş de stuf 
tânăr. Răcneşte... iar... la naiba! 

Cerul era întunecat. Sărind din somn și 
împleticindu-se, nu avea niciun reper pentru a şti 
unde se afla, cu excepția răgetelor lui Clarence. 

Drace, ce se întâmpla? Mirosul de fum era mai 
puternic; pe măsură ce mintea i se limpezea după 
amorțeala produsă de somn şi de panică, şi-a dat 
seama că se întâmpla ceva cu totul anapoda. De 
obicei toropite la miezul zilei, păsările zburau de 
colo colo agitate şi se chemau cu țipete puternice, 
derutate, pe deasupra capului său. Aerul se deplasa 
parcă neliniștit printre tulpinile de stuf, care îşi 
fluturau frunzele zdrenţuite, şi a simțit o atingere 
caldă pe față- nu căldura umedă, lpicioasă, 
atotcuprinzătoare a mlaștinii noroioase, ci o 
mângâiere fierbinte, uscată, care i-a trecut peste 
obraz și i-a trimis un fior îngheţat pe spinare. lisus 
Hristoase, izbucnise un incendiu! 

A răsuflat adânc, impunându-şi să se calmeze. 
Stufărișul căpătase viață în jurul lui; un vânt 
înfierbântat venea spre el, mișcând tulpinile uscate, 
gonind stoluri de păsări şi de papagali înaintea lui, 
azvârlindu-i ca pe o mână de confetti sclipitoare 
printre frunze. Fumul i s-a furișat în piept și i-a 
cotropit plămânii, arzându-l şi împiedicându-l să 
respire normal. 

— Clarence, a hârâit el, cât de tare a putut. 

Nu avea niciun rost; abia dacă se auzea pe sine 
în agitația şi forfota crescânde din stufărişuri. Nu a 
mai auzit deloc răgetele catârului. Oare animalul 
acela încăpățânat arsese deja? Nu, era mai 
plauzibil să-şi fi rupt legăturile de la picioare și să 
fi pornit în galop spre un loc sigur. 

Ceva s-a frecat de piciorul lui şi Roger a coborât 
ochii la vreme ca să vadă coada solzoasă şi fără 
păr a unui oposum, care fugea prin stufăriş. Era o 
direcție bună, s-a gândit el, şi a pornit prin desișul 
de Cephalanthus, după el. 

A auzit un guitat în apropiere; un purcel a ţâşnit 
dintr-o porțiune acoperită cu ilice și i-a tăiat calea, 
îndreptându-se spre stânga. Porc, oposum- era 
vreunul dintre ei recunoscut pentru simțul de 
orientare? Roger a ezitat un moment, apoi a luat-o 
după porc; acesta era destul de mare ca să croiască 
o potecă. 

Şi chiar părea o potecă; porțiuni mici de pământ 
dezgolit apăreau ici şi colo, între smocurile de 
iarbă. Între ele sclipeau orhidee, mici ca niște 
giuvaiere, şi a rămas încântat de delicateţea lor — 
cum de putea observa asemenea lucruri în astfel de 
momente? 

Fumul se îngroşase; a trebuit să se oprească 
pentru a tuși, aproape îndoindu-se de mijloc şi 
ținându-se de gât, ca şi cum ar fi putut să păstreze 
țesuturile intacte, să le împiedice cu mâinile să se 
sfâşie. Cu ochii lăcrimând, s-a îndreptat de spate şi 
a observat că poteca dispăruse. Un fior de panică 1- 
a răscolit măruntaiele când a văzut un firicel de 
fum purtat de vânt, pătrunzând încet prin vegetaţie, 
parcă ar fi cercetat cu atenţie. 

A strâns pumnii suficient de tare ca să simtă 
cum unghiile scurte muşcă din palme şi a folosit 
durerea ca să se concentreze. A închis ochii închiși, 
concentrat, s-a rotit încet, ascultând şi întorcând 
capul într-o parte şi în alta, căutând un curent de 
aer curat, o senzație de căldură — orice care să îi 
spună în ce direcție să pornească, pentru a se 
îndepărta de foc. 

Nimic. Ori, mai curând, totul. Fumul era 
pretutindeni, în nori tot mai groși care se târau jos, 
puţin deasupra solului, rostogolindu-se din tufişuri, 
devenind înăbușitor. Acum a auzit incendiul, un 
zgomot ca un chicotit, de parcă ar fi râs cineva. 

Sălcii. Mintea lui s-a agăţat de ideea de sălcii; a 
zărit un pâlc în depărtare, abia vizibil deasupra 
stufului care se legăna. Sălciile cresc în apropierea 
apei; acolo se afla pârâul. 

Un şarpe mic, roşu cu negru, i-a trecut peste un 
picior când a ajuns la apă, dar abia dacă l-a luat în 
seamă. Nu avea timp să se teamă de altceva decât 
de incendiu. Stropind în jur, a pătruns în mijlocul 
pârâului şi s-a lăsat în genunchi, aplecându-se 
pentru a-şi ține faţa cât mai aproape de apă. 

Acolo aerul se deplasa, răcoros datorită apei, și 
a respirat hulpav, atât de adânc încât a început să 
tuşească iar, iar corpul i s-a cutremurat într-o serie 
de spasme sfâşietoare şi chinuitoare. Încotro? 
Încotro? Pârâul şerpuia încoace și încolo prin 
hectare întregi de stuf şi desișuri specifice zonelor 
mlăștinoase. Urmând cursul lui, putea ajunge în 
luncă — probabil departe de incendiu ori măcar în 
teren deschis —, un loc de unde putea vedea în jur 
ca să ştie încotro să fugă. Dacă ar fi luat-o pe 
celălalt drum, ar fi ajuns chiar în inima 
incendiului. Dar deasupra capului nu era decât 
întunericul adus de nori şi nu avea cum să se 
orienteze. 

Și-a strâns brațele de corp, încercând să-și 
împiedice tusea, şi a simțit umflătura sacului de 
piele.  Măsurătorile. La naiba, putea să se 
gândească la posibilitatea propriei morți, dar nu și 
pierderea măsurătorilor, realizate cu chinuri vreme 
de zile în şir. Împleticindu-se prin apă, şi-a croit 
drum spre malul pârâului. A săpat disperat cu 
mâinile, scormonind în noroiul moale, smulgând 
mâini de iarbă tare şi lungă, scoțând plantele de 
coada-calului din rădăcini. Acestea s-au destrămat 
între degetele lui şi le-a aruncat peste umăr fără să 
se sinchisească, răsuflarea şuierându-i în piept în 
timp ce săpa. 

Aerul era încins de jur împrejur, pârlindu-i 
plămânii. A îndesat sacul din piele în groapa 
umedă pe care o făcuse, apoi a întins braţele și a 

început să adune noroi, trăgându-l spre el, iar 
noroiul i-a alinat pielea. 

S-a oprit gâfâind. Trebuia să transpire, însă 
sudoarea se usca înainte de a ajunge la suprafața 
pielii. Incendiul era aproape. Bolovani, avea 
nevoie de bolovani, a căutat sub suprafaţa apei și, 
oh, Doamne, era rece, era ud, slavă Domnului, a 
găsit un bolovan plin de mâzgă verzuie pe care l-a 
aruncat pe mal. Încă unul, apoi nişte pietre mai 
MICI, luate din disperare, şi încă una mare, una 
plată, încă una — de ajuns, trebuia să fie de ajuns, 
pentru că focul se apropia. 

A îngrămădit iute pietrele, alcătuind un tumul, 
apoi, încredințându-și sufletul Domnului, s-a 
aruncat din nou în pârâu şi a fugit, împiedicându- 
se şi gâfâind, simțind cum pietrele se rostogolesc 
şi alunecă sub tălpile lui; a fugit atâta vreme cât l- 
au purtat picioarele care îi tremurau, după care 
fumul l-a strâns de gât, i-a umplut capul, nasul și 
pieptul, sufocându-l, cicatrice devenind o mână 
care îl golea de aer şi de viață, lăsându-i înapoia 
pleoapelor doar întuneric, luminat de roşeața 
focului ce licărea. 


Se zbătea. Lupta cu laţul, cu legăturile de la 
încheieturile mâinilor, lupta împotriva vidului 
întunecat care îi strivea pieptul şi îi astupa gâtul, 
zbătându-se pentru o ultimă picătură de aer 
neprețuit. S-a arcuit, recurgând la ultimii stropi de 
putere, apoi s-a rostogolit pe sol şi braţele i-au 
zburat libere. 

A lovit ceva cu o mână. Era ceva moale, și el a 
tipat surprins. 

Apoi a simţit nişte mâini pe umeri, pe picioare, 
şi s-a ridicat în șezut, având vederea fragmentată și 
pieptul i s-a ridicat şi a coborât în efortul de a 
respira. Ceva l-a izbit cu putere în mijlocul 
spinării. S-a înecat, a tuşit, a înghițit suficient aer 
cât să tuşească din străfundurile plămânilor pârliți 
şi un gogoloi uriaş de flegmă neagră i s-a desprins 

din piept, caldă şi lipicioasă ca o stridie în 
putrefacție pe limbă. 

A scuipat, s-a înecat din nou şi s-a cutremurat 
când fierea a urcat spre gât, arzătoare prin spațiul 
strivit şi chinuit al traheii. A scuipat iar, a tras aer 
şi s-a ridicat în șezut gâfâind. 

Pierdut în miracolul aerului şi al respirației, nu 
putea fi atent la nimic altceva. A auzit voci în jurul 
lui și a văzut neclar nişte feţe în semiîntuneric; 
totul mirosea a ars. Nimic nu conta în afara 
oxigenului care îi invada pieptul, umflându-i 
celulele zbârcite ca pe nişte stafide înmuiate în 
apă. 

A simțit apă pe buze, a ridicat privirea şi a clipit 
lăcrimând în efortul de a vedea. Îşi simţea globii 
oculari pârliți; lumina şi umbrele se amestecau; a 
clhpit greu, iar lacrimile calde s-au transformat 
într-un balsam pentru ochii iritaţi, răcorindu-i 
pielea în timp ce 1 se scurgeau pe obraji. Cineva 1-a 
lipit o cană de buze; o femeie, cu faţa înnegrită de 
funingine. Ba nu, nu era funingine. A clipit de 
câteva ori, a strâns din pleoape şi a clipit din nou. 
Era o negresă. Sclavă? 

A luat scurt o gură de apă, nedorind să îşi 
oprească respirația nici măcar pentru plăcerea de a 
simţi răcoarea coborând pe gâtlejul suferind. Era 
însă bună — foarte bună. Lucru care l-a surprins, a 
ridicat mâinile şi le-a strâns în jurul cănii. Se 
așteptase să simtă durerea din degetele fracturate, 
carnea amorțită de multă vreme... însă mâinile îi 
rămăseseră întregi și îl slujeau. A dus mecanic o 
mână spre adâncitura din gât, aşteptându-se la 
dureri şi la şuieratul produs de tubul din ambră — 
ŞI, nevenindu-i să creadă, a pipăit carnea solidă de 
acolo. A inspirat, iar aerul i-a trecut şuierând prin 
nări ȘI în jos, pe gât. Lumea s-a mișcat în jurul lui 
ŞI s-a reorganizat. 

Stătea într-un soi de colibă. Înăuntru erau câţiva 
oameni, plus alții care se uitau din dreptul uşii. Cei 

mai mulți erau negri, toți în zdrențe, şi niciunul 
dintre chipuri nu arăta cât de cât prietenos. 

Femeia care îi dăduse apă părea speriată. El a 
încercat să îi zâmbească şi a tuşit din nou. Ea 
ridicat ochii spre el pe sub cârpa zdrențuită legată 
deasupra sprâncenelor, şi Roger a văzut că avea 
ochii roșii și pleoapele umflate. După cum și-i 
simţea, pesemne că ai lui arătau la fel. Aerul era 
încă încărcat de fum, şi a auzit pocnetele şi 
trosnetele îndepărtate ale tulpinilor de stuf 
despicate de căldură, dar şi sunetul muribund al 
focului care se stingea. Undeva în apropiere, o 
pasăre a scos un țipăt de alarmă, după care a tăcut 
brusc. 

În apropiere de uşă se desfăşura o discuţie în 
şoapte şuierătoare. Bărbaţii care vorbeau — ba nu, 
se certau — se uitau la el din când în când, iar feţele 
lor erau măști de spaimă şi de neîncredere. Afară 
începuse ploaia; Roger nu-i simţea mirosul, însă 
aerul răcoros i-a izbit faţa şi a auzit ropotul 
picăturilor pe acoperiș, dar și pe copacii de afară. 

A golit restul de apă din cană, apoi i-a întins 
cana femeii. Ea s-a crispat de parcă el ar fi fost 
bolnav de ceva molipsitor. Dând din cap, el a 
aşezat-o pe pământ şi şi-a şters ochii cu dosul 
mâini. Firele de păr de pe braţ îi erau pârlite; s-au 
spulberat la prima atingere. 

Roger s-a concentrat pentru a desluşi cuvintele 
bărbaților, dar nu a auzit decât un vălmășag de 
sunete. Nu vorbeau în engleză, nici în franceză sau 
gaelică. Auzise nişte mierle, aduse de la 
Charleston spre vânzare în piaţa din Wilmington, 
sporovăind între ele în același gen de murmur 
secretos şi răguşit. O limbă africană- sau mai 
multe, înrudite. 

Avea pielea bășicată, fierbinte şi dureroasă în 
anumite locuri, iar aerul din colibă era atât de cald 
şi de apăsător, încât sudoarea i se scurgea pe față 
odată cu lacrimile, însă a simţit un fior îngheţat pe 
şira spinării când şi-a dat seama unde se găsea. Nu 

era pe o plantație — nu exista așa ceva acolo, atât 
de departe în munţi. Gospodăriile izolate unele de 
altele erau prea sărace pentru a deţine sclavi, fără a 
mai vorbi de un număr atât de mare. Unii indieni 
țineau sclavi, dar nu negri. 

Exista doar un răspuns posibil, confirmat de 
purtarea lor. Erau fugari, deci devenise prizonierul 
lor — ori îi erau salvatori? Sclavi fugari, care trăiau 
ascunși aici. 

Libertatea — și probabil viețile lor- atârnau de 
păstrarea secretului. lar el apăruse acolo, o 
ameninţare vie la adresa libertăţii lor. Măruntaiele 
i-au îngheţat când a înțeles în ce situație 
primejdioasă se afla. Ei îl salvaseră din foc? Dacă 
da, acum regretau, judecând după expresiile 
bărbaţilor din dreptul uşii. 

Unul dintre cei care se certau s-a desprins din 
grup şi a venit lângă el, lăsându-se pe vine, 
împingând-o pe femeie într-o parte. L-a măsurat cu 
ochii lui negri mijiți, plimbându-şi privirea de la 
fața lui Roger spre piept şi înapoi. 

— Cine tu? 

Lui Roger nu i s-a părut că inchizitorul lui 
arțăgos voia să-i ştie numele. Mai curând, voia să 
afle ce căuta el acolo. Prin mintea lui Roger s-au 
derulat câteva posibilități — care dintre ele l-ar 
putea ajuta să rămână în viață? 

Nu „vânător“ -— dacă ei îl credeau englez şi 
singur, negreşit îl vor ucide. Se putea da drept 
francez? Poate că un francez nu li s-ar părea chiar 
atât de primejdios. Poate. 

A clipit greu ca să-şi lmpezească privirea şi 
tocmai deschidea gura pentru a spune: Je suis 
francais — un voyageur, când a simţit o durere atât 
de puternică în mijlocul pieptului, încât i s-a tăiat 
răsuflarea. 

Metalul astrolabului îl arsese în incendiu, iar 
pustulele apărute sub el se spărseseră, lhpind 
obiectul de piele. Când Roger se mişcase, obiectul 
alunecase, smulgând fâșii de piele și lăsând o 

porțiune dureroasă şi sângerândă în mijlocul 
pieptului. 

Şi-a vârât două degete în despicătura cămăşil şi, 
cu grijă, a tras de şnurul din piele. 

— To... po... graf, a cârâit el, silind silabele să 
treacă de nodul de funingine şi cicatrice din gâtlej. 

— Cum? 

Inchizitorul lui s-a uitat la discul de aur cu ochi 
dilatați. Bărbații de la uşă s-au îmbrâncit, 
străduindu-se să se apropie ca să vadă mai bine. 

Unul dintre ei a întins mâna şi a înşfăcat 
astrolabul, trăgându-l peste capul lui. Roger nu a 
făcut nicio încercare de a-l păstra, ci s-a mulțumit 
să stea pe loc şi a profitat că obiectul ciudat le 
captase atenţia ca să își strângă picioarele sub el. 
S-a încordat pentru a rămâne cu ochii deschişi, în 
ciuda dorinței irezistibile de a-i închide; până și 
lumina scăzută din dreptul uşii i se părea 
dureroasă. 

Unul dintre bărbaţi i-a aruncat o privire şi a spus 
ceva pe un ton tăios. Doi bărbați s-au mișcat 
imediat între el şi uşă, fixându-l ca niște șopârle cu 
ochii lor injectaţi. Bărbatul care ținea astrolabul a 
strigat ceva, un nume, așa i s-a părut lui Roger, şi 
la uşă s-a produs o agitație, pentru că cineva îşi 
croia drum printre cei prezenţi. 

Femeia care s-a apropiat de el arăta la fel ca 
restul; îmbrăcată într-o rochie zdrenţuită, udă de 
ploaie, cu o broboadă din pânză legată pe cap, care 
îi ascundea părul. Însă exista o mare deosebire; 
brațele şi picioarele subțiri care ieşeau de sub 
rochie aveau culoarea bronzată şi pistruiată a unei 
persoane albe. Până a ajuns în mijlocul încăperii, 
femeia nu l-a scăpat din ochi pe Roger. Doar 
greutatea astrolabului în mâna ei a făcut-o să-și ia 
privirea de la el. 

Un bărbat înalt, osos şi cu un singur ochi a pășit 
înainte. S-a apropiat de femeie, a arătat cu degetul 
spre astrolab şi a spus ceva care suna ca o 
întrebare. Ea a dat rar din cap, uitându-se la 

semnele de pe marginea discului cu o expresie 
fascinată şi nedumerită. Apoi a întors astrolabul. 

Roger a observat umerii femeii încordându-se în 
momentul când a văzut literele gravate pe astrolab, 
iar în piept 1 s-a aprins un licăr de speranță; ea ştia. 
Recunoscuse numele. 

Roger mizase pe faptul că oamenii ar putea şti 
ce este un topograf și ar presupune că există 
persoane care aşteaptă rezultatele lui — persoane 
care ar veni să-l caute în caz că el nu s-ar mai 
întoarce. Ei n-ar avea niciun beneficiu ucigându-l, 
dacă alții veneau să-l caute. Dar dacă femeia 
cunoștea numele de „James Fraser“... 

Femeia i-a aruncat lui Roger o privire 
ucigătoare, care contrazicea ezitarea ei de mai 
devreme. S-a apropiat de el încet, dar fără să arate 
teamă. 

— Nu ehti James Fraser, a spus ea, iar el a icnit, 
tresărind când i-a auzit glasul, limpede, dar cu un 
anumit sâsâit. 

El a strâns din pleoape, după care s-a ridicat 
uşor în picioare, ducându-și mâna streaşină la ochi 
pentru a o vedea mai bine în lumina ce venea 
dinspre uşă. 

Femeia putea să aibă orice vârstă între douăzeci 
şi şaizeci de ani, deși în părul castaniu-deschis de 
la tâmple nu se zăreau şuviţe cărunte. Avea faţa 
ridată, însă de chinuri și de foame, a socotit el, nu 
de vârstă. Roger 1-a zâmbit, iar buzele ei au tresărit 
într-o grimasă ezitantă, scurtă, însă el a apucat să-i 
vadă dinții din faţă sparti. Privind printre gene, a 
descoperit lima subțire a unei cicatrice care îi 
traversa o sprânceană. Era mult mai slabă decât o 
descrisese Claire, dar asta nu reprezenta defel o 
surpriză. 

— Nu sunt... James Fraser, a spus el cu glas 
răguşit. 

A trebuit să se oprească pentru a tuşi. Şi-a dres 
glasul, eliminând funingine şi alte mizerii. S-a 

întors politicos într-o parte, a scuipat, după care s-a 
răsucit din nou spre ea. 

— Însă tu... eşti... Fanny Beardsley... 
adevărat? 

În pofida dinţilor sparţi, Roger nu fusese sigur, 
dar expresia de uimire extremă care a apărut pe 
faţa ei când i-a auzit cuvintele a reprezentat o 
confirmare de netăgăduit. Și bărbaţii de acolo îi 
ştiau numele. Bărbatul cu un singur ochi a făcut 
iute un pas înainte şi a prins-o pe femeie de un 
umăr; ceilalți s-au mișcat mai aproape, cu un aer 
ameninţător. 

— James Fraser e... tatăl soției mele, a spus 
Roger cât de repede a putut, înainte ca ei să pună 
mâna pe el. Vrei să ştii... despre copil? 

Expresia bănuitoare s-a şters de pe faţa ei. Nu s- 
a mişcat, dar în ochi i-a apărut o dorinţă atât de 
intensă, încât Roger s-a văzut silit să se încordeze 
pentru a nu se retrage. 

— Fanny? 

Bărbatul înalt încă o ţinea de umăr. S-a apropiat 
mai mult de ea, şi singurul lui ochi a trecut 
bănuitor de la femeie spre Roger. 

Ea a spus ceva, aproape în şoaptă, şi a ridicat o 
mână pentru a o aşeza peste a lui. Faţa lui a 
încremenit brusc, ca şi cum orice expresie ar fi fost 
ştearsă cu un burete. Ea s-a întors, s-a uitat direct 
la el şi a vorbit pe un ton scăzut şi grăbit. 

Atmosfera din colibă se schimbase. Era încă 
încordată, dar acum o oarecare nedumerire se 
amestecase cu atitudinea generală de ameninţare. 
S-a auzit un tunet mai puternic decât zgomotul 
ploii, dar nimeni nu l-a luat în seamă. Bărbaţii de 
lângă uşă s-au privit unii pe alții, apoi, încruntaţi, 
şi-au mutat ochii spre cei doi care discutau în 
şoaptă. Un fulger exploziv şi mut a conturat 
siluetele bărbaților din uşă. De afară se auzeau 
voci murmurate, sunete care trădau surprinderea. A 
urmat un nou tunet bubuitor. 

Adunându-și puterile, Roger a rămas nemişcat. 
Îşi simţea picioarele ca din cauciuc şi, cu toate că 
era o bucurie să respire, fiecare răsuflare îl ardea și 
îi dădea gâdilături în plămâni. Dacă ar fi trebuit să 
fugă, nu ar fi ajuns departe. 

Discuţia în contradictoriu s-a încheiat brusc. 
Bărbatul înalt s-a întors şi a făcut un gest scurt spre 
uşă, spunând ceva care i-a făcut pe ceilalți să 
mormăie surprinşi, dezaprobator. Totuşi, au plecat 
încet, bodogănind. Unul dintre ei, scund şi cu părul 
înnodat, s-a uitat urât la Roger, şi-a dezvelit dinții 
ŞI, cu un şuierat, şi-a trecut o mână peste beregată. 
Şocat, Roger a văzut că dinții omului erau piliți, 
având vârfurile ascuţite. 

Uşa improvizată a colbei abia s-a închis în 
urma lor când femeia l-a prins de mânecă. 

— Spune-mi, a zis ea. 

— Nu așa... de repede. 

A tușit din nou, ştergându-și saliva de la gură cu 
dosul mâinii. Gâtlejul îi era ars; simţea cuvintele 
ca nişte tăciuni siliți să iasă încinși din piept. 

— Mă... scoţi... de aici. Apoi... îți spun. Tot ce 
ştiu! 

— Spune-mi! 

Femeia şi-a înfipt degetele adânc în carnea 
brațului său. Avea ochii injectați din cauza 
fumului, iar irisurile cafenii luceau ca nişte 
cărbuni. Roger a scuturat din cap tuşind. 

Bărbatul a dat-o la o parte pe femeie şi l-a prins 
pe Roger de cămașă. Ceva a sclipit mat, prea 
aproape pentru ca Roger să vadă clar, însă, 
amestecat cu duhoarea de ars, a simțit mirosul 
neplăcut al dinților lui stricați. 

— Spune-i, omule, ori te sfârtec! 

Roger a ridicat braţul şi, cu efort, l-a împins 
înapoi pe bărbat, care s-a împleticit. 

— Nu, a spus el cu încăpățânare. Mă scoateţi... 
de aici. După aceea spun. 

Bărbatul a şovăit, s-a ghemuit, iar lama cuţitului 
a descris un mic arc tremurător din cauza 

nesiguranţei. Omul şi-a îndreptat ochiul teafăr spre 
femeie. 

— Eşti sigură el ştie? 

Femeia nu-şi dezhpise ochii de la faţa lui Roger. 
A dat rar din cap, fără să se uite în altă parte. 

— ştie. 

— Este fată, a zis Roger, uitându-se drept la ea 
şi străduindu-se din greu să nu clipească. Asta 
ştii... şi tu... 

— Trăiehte? 

— Scoate-mă de... aici. 

Femeia nu era înaltă şi nici masivă, dar prin 
fervoarea ei părea să ocupe toată coliba. 
Tremurând, şi-a strâns pumnii pe lângă corp. S-a 
uitat aprig la Roger încă un minut, apoi s-a răsucit 
pe călcâie şi i-a spus ceva violent bărbatului, 
folosind acea bizară limbă africană. 

El a încercat să o contrazică, dar fără sorți de 
reuşită; şuvoiul cuvintelor ei l-a izbit ca apa 
țâșnind dintr-un furtun. A ridicat braţele în semn 
de frustrare şi de capitulare, apoi a întins mâna şi a 
smuls cârpa din jurul capului ei. Cu degete lungi și 
iuți, a desfăcut nodurile şi a strâns-o în forma unei 
legături pentru ochi, mormăind în barbă. 

Ultimul lucru pe care Roger l-a văzut înainte ca 
bărbatul să-l lege la ochi a fost Fanny Beardsley, 
cu părul unsuros şi împletit căzându-i pe umeri și 
tntuindu-l cu ochii ca nişte cărbuni încinşi. Avea 
dinții sparți dezveliți, şi Roger s-a gândit că, dacă 
ar fi putut, l-ar fi mușcat. 


Nu au reușit să îl scoată de acolo fără o nouă 
ceartă; un cor de voci furioase i-a înconjurat o 
parte din drum, şi unii au încercat să îl prindă de 
haine şi de braţe. Însă bărbatul cu un ochi încă 
avea cuțitul. Roger a auzit un strigăt, tropăreli şi 
corpuri agitându-se, apoi un țipăt ascuţit. Vocile s- 
au stins, și nimeni nu a mai încercat să îl atingă. 

Au continuat să meargă, Roger ținând o mână 
pe umărul lui Fanny Beardsley pentru a fi 

îndrumat. I s-a părut că aşezarea era mică, 
deoarece după scurtă vreme a simțit prezența 
copacilor în jur. Frunzele i-au mângâiat fața, iar 
mirosul de rășină era accentuat de aerul încins și 
plin de fum. Încă ploua torențial, dar mirosul de 
fum domina totul. Solul era denivelat, cu straturi 
de frunze putrezite, punctat de bolovani ascuțiți și 
presărat cu cioturi şi crengi căzute. 

Bărbatul şi femeia au schimbat câteva remarci, 
dar curând au amuţit. Hainele lui erau ude şi i se 
hpiseră de corp, iar cusăturile pantalonilor 
începuseră să îl roadă în timpul mersului. Legătura 
de la ochi era prea strânsă ca să poată vedea ceva, 
dar lumina se furișa pe sub o margine a ei, şi astfel 
a reuşit să-și dea seama ce oră era. Avusese 
impresia că trecuse de mijlocul după-amiezii când 
părăsiseră coliba; când, în cele din urmă, s-au 
oprit, lumina scăzuse aproape de tot. 

A clipit când 1-a fost scoasă legătura de la ochi, 
şuvoiul de lumină slabă izbucnind prea brusc. 
Amurgul era pe sfârşite. Se aflau într-o adâncitură 
a terenului, deja cuprinsă pe jumătate de întuneric. 
Ridicând ochii, Roger a văzut cerul şi munții 
inundaţi de nuanţe portocalii și stacojii, iar negura 
fumurie se lumina de parcă lumea încă ar fi ars. 
Deasupra capului, norii se risipiseră, şi o dungă de 
cer albastru pur strălucea slab cu stelele ce 
răsăreau. 

Fanny Beardsley stătea cu faţa spre el, părând 
mai scundă sub coroana unui castan impunător, dar 
era la fel de hotărâtă ca şi în colibă. 

Avusese timp din belşug pentru a se gândi. Să îi 
spună unde se afla copilul ori să susțină că nu ştie? 
Dacă afla, va face ea vreo încercare de a lua copila 
înapoi? lar dacă da, care va fi urmarea -— pentru 
copil, pentru sclavii fugari şi chiar şi pentru Jamie 
şi Claire Fraser? 

Niciunul dintre ei nu suflase vreo vorbă despre 
evenimentele petrecute la ferma Beardsley, în 
afară de faptul că Beardsley murise de apoplexie. 

Roger îi cunoştea îndeajuns de bine pe amândoi ca 
să facă niște deducţii văzând chipul tulburat al lui 
Claire şi faţa impasibilă a lui Jamie. El nu ştia ce 
se întâmplase, dar Fanny Beardsley ştia- şi 
probabil că era ceva ce soții Fraser doreau să 
rămână secret. Dacă doamna Beardsley apărea la 
Brownsville ca să-şi ceară fata, cu siguranță că se 
vor naşte o serie de întrebări — şi probabil că nu era 
spre binele nimănui ca ele să îşi găsească răspuns. 

Cerul aprins a scăldat fața femeii cu foc şi, 
confruntat cu foamea din ochii ei arzători, Roger 
nu putea spune decât adevărul. 

— Fiica ta... e bine, a început el cu glas ferm şi 
a scos un sunet slab, gros şi înăbuşit din adâncul 
gâtului. 

Când a terminat de spus ce ştia, pe faţa ei 
curgeau lacrimi, lăsând dâre în funinginea și în 
praful care-i acopereau obrajii, dar a rămas cu 
ochii larg deschişi, ațintiţi asupra lui ca și cum, 
dacă ar fi clipit, ar fi pierdut vreun cuvânt esenţial. 

Precaut, bărbatul a rămas ceva mai în spate, 
stând de veghe. Atenţia lui era îndreptată cu 
precădere asupra femeii, dar i-a aruncat câte o 
privire şi lui Roger în timp ce acesta vorbea, iar la 
sfârşit, a venit lângă ea şi singurul lui ochi a 
strălucit ca şi ai ei. 

— Ea are banii? a întrebat el. 

Vorbirea lui avea intonația tipică a celor din 
Indii, iar pielea, culoarea mierii întunecate. Ar fi 
fost atrăgător dacă nu i-ar fi lipsit un ochi, urmarea 
unui accident, probabil, care lăsase un soi de 
buzunar de carne lividă sub pleoapa răsucită şi 
căzută peste orbită. 

— Da, ea... a moştenit... toată proprietatea lui 
Aaron... Beardsley, l-a asigurat Roger, simțind că 
răsuflarea îi hârâie după ce vorbise atât de mult. 
Domnul Fraser s-a... s-a ocupat de asta. 

El şi Jamie merseseră la audieri la Curtea 
Orfanilor, pentru ca Jamie să depună mărturie în 
legătură cu identitatea fetei. Richard Brown și 

soția lui primiseră custodia copilei și proprietățile 
ei. O  botezaseră— nu avea idee dacă din 
sentimentalism sau din revoltă — Alicia. 

— Nu importă că neagră e? 

A văzut ochiul teafăr al sclavului întorcându-se 
spre Fanny Beardsley, apoi privind în altă parte. 
Femeia a perceput tonul de nesiguranţă din glasul 
bărbatului și s-a întors spre el ca o viperă, gata să 
atace. 

— E a ta! a spus ea. Nu avea cum hă hie a lui, 
nici gând! 

— Da, dacă așa zici, i-a răspuns el, lăsându-și 
capul în jos îmbufnat. Ei dat bani la o fată neagră? 

Ea a bătut din picior, fără să scoată însă niciun 
sunet, şi a dat să îl plesnească. El s-a îndreptat de 
spate şi a întors capul, dar nu a mai făcut nicio 
încercare de a scăpa de furia ei. 

— Crehi că ah fi părăhit-o, dacă era albă, dacă 
putea hă hie albă? a strigat ea şi l-a lovit cu pumnii 
în braţe și în piept. Din cauja ta a trebuit hă o 
părăhesc! Tu hi pielea ta neagră, Dumnejeu să te 
bată... 

Roger a intervenit şi a prins-o de încheieturile 
mâinilor şi le-a ținut strâns, în ciuda zbatenilor ei, 
lăsând-o să răcnească până a răguşit, după care i-a 
dat drumul, iar ea s-a prăbuşit în lacrimi. 

Sclavul, care urmărise totul cu o expresie de 
ruşine amestecată cu furie, a ridicat puţin mâinile 
spre ea. A fost o mișcare aproape imperceptibilă, 
dar suficientă; ea s-a întors imediat cu spatele spre 
Roger şi s-a aruncat în brațele iubitului ei, 
suspinând cu capul lipit de pieptul lui. El şi-a 
strâns braţele cu stângăcie în jurul ei şi a ținut-o 
aproape, legănându-se încoace şi încolo pe călcâie. 
Părea sfios, dar mânia îi trecuse. 

Roger şi-a dres glasul, cu o grimasă de durere. 
Sclavul a ridicat privirea spre el şi a dat din cap. 

— Pleacă, omule, a spus el încet, apoi, înainte 
ca Roger să se întoarcă, a adăugat: Aşteaptă... 
adevăr, omule, copil e bine? 

Simţindu-se la capătul puterilor, Roger a 
confirmat cu o mișcare din cap. Adrenalina și 
instinctul de autoconservare, care îl ajutaseră să 
reziste, se topiseră brusc. Cerul înflăcărat devenise 
cenușiu, iar tot ce exista în acea adâncitură a 
terenului îşi pierdea conturul, amestecându-se cu 
întunericul. 

— E... e bine. Vor avea... grijă de ea. 

A şovăit, dorind să le ofere şi altceva. 

— E... e frumoasă, a spus el în cele din urmă. 

Vocea îl lăsase aproape cu totul, devenind doar 
o şoaptă chinuită. 

— O fată... frumoasă. 

Cu un amestec de stânjeneală, disperare şi 
plăcere, faţa bărbatului s-a destins. 

— O, a făcut el. Asta de la mama, sigur. 

A bătut-o uşor pe spate pe Fanny Beardsley. Ea 
încetase să mai suspine, dar rămăsese cu faţa lipită 
de pieptul lui, nemișcată şi tăcută. Aproape că se 
întunecase; în lumina foarte scăzută, toate culorile 
dispăruseră, iar pielea ei părea să aibă aceeaşi 
culoare cu a lui. 

Bărbatul nu avea pe el decât o cămaşă 
zdrenţuită, udă, prin găurile căreia i se vedea 
pielea. De frânghia ce-i servea drept curea atârna o 
taşcă din pânză. A căutat în ea cu o mână şi a scos 
astrolabul, pe care i l-a întins lui Roger. 

— Nu vrei să... să păstrezi asta? a întrebat 
Roger. 

Se simţea ca în interiorul unui nor; totul începea 
să pară îndepărtat şi înceţoşat, iar cuvintele 
ajungeau la el ca şi cum ar fi trecut printr-un strat 
gros de lână. 

Fostul sclav a clătinat din cap. 

— Nu, omule, ce fac cu el? Afară de asta, a 
adăugat el, cu un zâmbet strâmb, poate nimeni nu 
venit caute la tine, omule, dar omul care are asta... 
el poate veni caute. 

Roger a luat discul greu şi și-a trecut şnurul din 
piele peste cap. A avut nevoie de două încercări 

pentru că îşi simţea braţele ca de plumb. 

— Nu va veni nimeni să caute, a spus el. 

S-a întors şi s-a îndepărtat, fără să aibă habar 
unde se găsea ori încotro se îndrepta. După câțiva 
paşi, s-a răsucit şi a privit în urmă, dar noaptea îi 
înghițise deja pe cei doi. 

Caii se mai potoliseră, însă erau neliniştiți, 
scurmând pământul, bătând din copite şi 
scuturându-şi coamele, în vreme ce tunetele se 
rostogoleau unul după altul în depărtare. Jamie a 
oftat, m-a sărutat pe creştet şi şi-a făcut loc înapoi 
printre conifere, spre micul luminiş în care se aflau 
ei. 

— Păi, dacă nu vă place aici, l-am auzit 
spunându-le, de ce ați venit? 

Le-a vorbit totuşi pe un ton îngăduitor şi l-am 
auzit pe Gideon nechezând scurt de plăcere când l- 
a văzut. Tocmai mă întorceam să-l ajut să calmeze 
caii, când ceva s-a mișcat fulgerător jos, 
atrăgându-mi atenţia. 

M-am aplecat să văd, uinându-mă strâns de o 
creangă de tsuga pentru siguranţă, dar dispăruse. 
Un cal, m-am gândit, dar venind din altă direcție 
decât cea din care veniseră sătenii. Mi-am croit 
drum printre conifere şi m-am uitat printre crengi, 
apoi am ajuns aproape de capătul terasei stâncoase, 
de unde puteam avea o imagine de ansamblu a văii 
râului de dedesubt. 

Nu era un cal, nu tocmai... ci... 

— E Clarence! am strigat. 

— Cine? am auzit glasul lui Jamie, venind 
dinspre celălalt capăt al terasei, pe jumătate 
acoperit de  foşnetele crengilor de deasupra 
capului. 

Vântul continua să se înteţească, aducând aer 
umed, semn că ploaia reîncepea. 

— Clarence! Catârul lui Roger! 

Fără să mai aştept răspuns, m-am lăsat în jos sub 
o creangă aplecată mult şi am rămas într-un 
echilibru nesigur pe marginea terasei, ținându-mă 
de o ieşitură din stâncă. Dedesubt, înşirați de-a 
lungul pantei, erau copaci de diferite înălțimi, cu 
vârfurile până la vreun metru sub nivelul 
picioarelor mele, dar nu am vrut să risc şi să cad 
printre ei. 

Era sigur Clarence, nu aveam nicio îndoială. Nu 
eram destul de pricepută ca să recunosc un 
patruped după mers, însă Clarence suferise în 
tinereţe de o formă de râie sau altă boală de piele, 
iar părul îi crescuse alb în porțiunile vindecate, 
lăsându-l bălţat pe crupă, ceea ce sărea în ochi. 

Alerga în mod caraghios pe un câmp unde 
fusese porumb, îşi ținea urechile îndreptate înainte 
şi se bucura vădit pentru că revenea în societate. 
Pe de altă parte, nu avea şa şi nici călăreț, motiv 
pentru care am scăpat o vorbă foarte urâtă când l- 
am văzut. 

— Şi-a rupt piedica şi a fugit. 

Jamie a apărut lângă mine şi s-a uitat în jos, 
spre silueta măruntă a catârului. 

— Vezi? m-a întrebat el arătându-mi ceva. 

În starea mea de agitaţie, nu observasem că la 
un picior din faţă încă avea legată o bucată de 
sfoară care flutura în timp ce el alerga. 

— Cred că-i mai bine aşa, am spus. 

Mâinile începuseră să îmi transpire şi mi-am 
şters palmele de coatele mânecilor, incapabilă să- 
mi iau privirea de la catâr. 

— Adică-— dacă a fost priponit de picioare 
înseamnă că Roger nu era călare. Şi că nu a fost 
aruncat din şa, nu a căzut şi nu s-a rănit. 

— A, nu, a spus Jamie, părând îngrijorat, dar nu 
alarmat. Doar că va avea mult de mers pe jos la 
întoarcere. 

Cu toate astea, am văzut că a privit de-a lungul 
văii înguste a râului, năpădită de fum. A clătinat 

uşor din cap şi a rostit ceva în surdină-— fără 
îndoială, o rudă apropiată a cuvântului urât pe care 
îl folosisem eu mai devreme. 

— Mă-ntreb dacă aşa simte Dumnezeu, a zis el 
cu voce tare şi s-a uitat ironic la mine. Vede ce 
prostii pot face oamenii, dar nu poate interveni 
nicidecum. 

Înainte de a apuca să îi răspund, s-a produs un 
fulger puternic, iar tunetul care l-a urmat a fost atât 
de răsunător şi de brusc, încât am tresărit, cât pe ce 
să mă dezechilbrez. Jamie m-a prins de braţ să nu 
cad şi m-a tras înapoi de pe marginea terasei. În 
capătul celălalt al ei, caii au început din nou să se 
agite, iar Jamie s-a întors spre ei, dar s-a oprit 
brusc, încă ținându-mă de braţ. 

— Ce e? 

M-am uitat în direcția în care privea el, dar nu 
am văzut decât peretele stâncos, la vreo trei metri 
depărtare, presărat cu câteva mici plante 
agăţătoare. 

Jamie mi-a dat drumul şi, fără să-mi răspundă, 
s-a îndreptat spre peretele de stâncă. Şi atunci am 
observat ceva alături, un trunchi uscat. Foarte 
delicat, Jamie a întins mâna şi a smuls ceva din 
scoarța copacului mort. M-am apropiat de el şi m- 
am uitat în palma lui, în care avea câteva fire de 
păr lung şi aspru. Fire albe. 

Ploaia a reînceput, așternându-se sănătos pentru 
a îmbiba cu apă tot ce exista în jur. Două 
nechezături au despicat aerul, semn că animalelor 
noastre nu le plăcea să se simtă abandonate. 

Am privit scoarța copacului, erau fire de păr alb 
peste tot, prinse în crăpăturile scoarţei aspre. 

Urşii îşi aleg copacii de care se scarpină, parcă 
l-am auzit pe Josiah spunând. Se întorc mereu la 
câte unul. Mi-am înghițit cu greu nodul din gât. 

— Probabil că nu doar tunetele îi sperie pe cai, a 
spus Jamie gânditor. 

Probabil că nu, dar asta nu ne ajuta cu nimic. 
Fulgerele loveau în copacii din josul pantei, iar 

tunetele bubuiau. Pământul se cutremura ca şi cum 
sub tălpile noastre s-ar fi aflat o baterie 
antiaeriană. Caii deveniseră isterici şi aproape că 
am simțit impulsul de a le urma exemplul. 

Când plecasem din sat, îmbrăcasem mantia cu 
glugă, dar atât gluga, cât şi părul îmi erau lipite de 
cap, iar picăturile de ploaie îmi izbeau ţeasta ca un 
duş din cuie. Şi Jamie avea părul lipit de cap şi s-a 
strâmbat nemulţumit. 

Mi-a făcut semn să stau locului, dar eu am 
scuturat din cap şi l-am urmat. Caii erau uzi 
leoarcă şi coamele ude le atârnau peste ochii care 
se rostogoleau în orbite. Judas aproape că reușise 
să dezrădăcineze copăcelul de care îl legasem, iar 
Gideon îşi ținea urechile pe spate, mișcându-și 
buzele peste dinții mari şi gălbui, ca şi cum ar fi 
căutat ceva sau pe cineva pentru a mușca. 

Văzând asta, Jamie a strâns din buze. S-a uitat 
înapoi, spre locul unde descoperiserăm copacul de 
scărpinat, care acum nu se vedea din poziția în 
care ne aflam. A urmat un nou fulger, iar tunetul a 
cutremurat stânca, şi caii au nechezat şi au încercat 
să fugă. Luând o hotărâre, Jamie a dat din cap şi l- 
a prins pe Judas de frâu, liniștindu-l puţin. Era 
evident că vom cobori de pe munte, oricât de 
alunecos ar fi fost drumul. 

Am urcat în şa cu un plescăit de fuste ude și am 
prins bine frâul, încercând să strig cuvinte 
liniştitoare în urechea lui Judas, care tresărea și se 
legăna, dornic să părăsească locul. Eram 
primejdios de aproape de coniferele de pe margine; 
m-am aplecat mult spre interior, străduindu-mă să- 
| conduc spre peretele pervazului stâncos. 

O senzaţie extraordinar de initantă mi-a străbătut 
corpul, ca şi cum aş fi fost muşcată din cap până în 
picioare de mii de furnici minuscule. M-am uitat la 
mâini şi le-am văzut licărind, învăluite într-o 
lumină albăstruie. Perişorii de pe braţe stăteau 
ridicați, fiecare dintre ei strălucind albăstrui. Gluga 
îmi căzuse pe spate și am simţit că şi părul mi se 

saltă brusc, parcă ridicat cu blândeţe de mâna 
cuiva. 

Brusc, mirosea a pucioasă, şi m-am uitat 
alarmată împrejur. Copacii, bolovanii, până şi solul 
erau scăldate în lumina albăstruie. Şerpi minusculi 
de electricitate albă şi sclipitoare sfârâiau peste 
suprafața terasei, la câțiva metri de mine. 

M-am întors strigându-l pe Jamie şi l-am văzut 
călare pe Gideon, răsucindu-se spre mine, 
deschizând gura într-un strigăt, dar cuvintele s-au 
pierdut în reverberația aerului din jur. 

Coama lui Gideon a început să se ridice ca prin 
magie. Părul lui Jamie s-a înălțat de pe umeri, 
presărat cu dâre de albastru care sfârâiau. Calul şi 
călăreţul sclhpeau în lumina diavolească, cu toți 
muşchii clar conturați. Am simțit un curent de aer 
pe piele, apoi Jamie s-a aruncat jos din șa, izbindu- 
mă și azvârlindu-ne pe amândoi în hău. 

Fulgerul a lovit înainte ca noi să fi atins solul. 

Când mi-am revenit, am simţit miros de carne 
arsă şi urma ozonului în gât. Am avut senzația că 
fusesem întoarsă pe dos şi toate organele îmi erau 
expuse. 

Încă ploua. Am rămas nemişcată o vreme, 
lăsând ploaia să mi se scurgă pe faţă şi să-mi ude 
părul, în vreme ce neuronii sistemului meu nervos 
au reînceput treptat să funcționeze. Degetele îmi 
tresăreau de la sine. Am încercat să o fac din 
proprie voință şi am reuşit. Mi-am îndoit 
degetele — dar nu am reuşit la fel de bine. După 
alte câteva momente însă, suficient de multe 
circuite funcționau, îngăduindu-mi să mă ridic în 
șezut. 

Jamie rămăsese aproape de mine, întins pe spate 
ca o păpușă din cârpă în mijlocul unei porțiuni cu 
oțetari. M-am târât până la el şi am descoperit că 
avea ochii deschişi. S-a uitat la mine, iar un 
muşchi 1-a tresărit în colțul gurii într-o încercare de 
zâmbet. 

N-am văzut sânge şi, deşi mâinile și picioarele îi 
stăteau în poziții ciudate, toate erau întregi. Apa de 
ploaie 1 se strânsese în orbite, curgându-i în ochi. 
A clipit violent, apoi a întors capul pentru ca apa 
să 1 se scurgă de pe față. Am pus o mână pe 
stomacul lui şi i-am simţit pulsul sub degete, foarte 
slab, dar constant. 

Nu știam cât zăcuserăm inconştienți, dar furtuna 
se îndepărtase. Dincolo de munţi se vedeau perdele 
de fulgere, contrastând cu crestele lor. 

— Tunetul e bun, am citat eu, urmărindu-le într- 
o stare vagă de  perplexitate, tunetul e 


impresionant, dar fulgerul face toată treaba”. 

— Mie mi-a făcut cam multe. Ţi-ai revenit, 
englezoaico? 

— Sigur, am spus, simțindu-mă încă plăcut de 
detaşată de mine însămi. Dar tu? 

S-a uitat curios la mine, dar a părut să conchidă 
că era bine. A prins nişte crengi de oțetar şi s-a 
ridicat în picioare sprijinindu-se de ele. 

— Încă nu-mi simt degetele de la picioare, a zis 
el, dar în rest e bine. Însă caii... 

A aruncat o privire în sus şi i-am văzut 
omuşorul mişcându-se când a înghiţit în sec. 

Caii erau tăcuțţi. 

Noi eram la vreo şase metri sub pervazul 
stâncos, între brazi şi conifere parfumate. Puteam 
să mă mișc, dar nu păream să posed voinţa de a o 
face. Am rămas nemișcată, analizând situația, în 
vreme ce Jamie s-a scuturat, după care a început să 
urce spre adăpostul ucigașul de oameni. 

Era foarte linişte; m-am întrebat dacă mă 
asurzise explozia fulgerului. Am coborât privirea 
şi am constatat că nu mai aveam pantoful stâng — 
nu mi-am dat seama dacă îmi fusese smuls de 
fulger sau îl pierdusem în cădere, dar nu l-am 
văzut pe aproape. Pierdusem şi ciorapul; am văzut 
vinişoare albăstrui ceva mai jos de gleznă- 
amintire a celei de-a doua sarcini. Am rămas cu 

ochii aţintiți la ele de parcă ar fi deţinut secretele 
universului. 

Probabil că animalele muriseră; ştiam asta. Dar 
de ce nu muriserăm şi noi? Am inspirat duhoarea 
de carne arsă şi undeva în străfunduri am simţit 
crescând un mic fior. Trăiam doar pentru că eram 
sortiți să murim peste patru ani? Când ne va veni 
rândul, vom zace în ruinele carbonizate ale casei 
noastre, nişte carcase de carne arsă şi urât 
mirositoare? 

Ars până la os, a şoptit vocea din amintirea mea. 
Lacrimi îmi curgeau pe obraz laolaltă cu apa de 
ploaie, dar erau lacrimi îndepărtate — pentru cai, 
pentru mama mea — nu pentru mine. Deocamdată. 

Existau vinişoare albăstrui sub pielea mea, mai 
proeminente decât până atunci. Pe dosul mâinilor, 
ele înfățişau o hartă, în carnea moale din spatele 
genunchiului, apăreau în reţele şi desene; de-a 
lungul fluierului piciorului o venă mare era 
umflată ca un şarpe. Am apăsat-o cu degetul; era 
moale și a dispărut, dar a revenit când am luat 
degetul de pe ea. 

Funcționarea lăuntrică a corpului meu devenea 
treptat mai vizibilă, pielea fermă se subția, 
lăsându-mă vulnerabilă, şi tot ce se afla înăuntru, 
cândva bine adăpostit de învelişul confortabil al 
corpului, era expus intemperiilor. Oasele şi sângele 
voiau să iasă la suprafaţă... am văzut o zgânetură 
sângerând în partea de sus a labei piciorului. 

Jamie s-a întors, ud până la piele și abia 
respirând după urcuş. Am observat că nu mai avea 
încălțări. 

— Judas a murit, a spus el, așezându-se lângă 
mine. 

Mi-a luat mâna rece într-a lui, la fel de rece, şi 
mi-a strâns-o. 

— Sărmanul de el, am spus, iar lacrimile mi-au 
curs mai repede, firicele calde amestecate cu 
ploaia. A ştiut, nu-i așa? Întotdeauna a urât tunetele 
şi fulgerele, întotdeauna. 

Jamie m-a luat de umeri şi mi-a apăsat capul pe 
pieptul lui, spunându-mi cuvinte de alinare. 

— Şi Gideon? am întrebat într-un târziu, 
ridicând capul şi făcând un efort să-mi şterg nasul 
cu o cută a mantiei ude. 

Jamie a clătinat din cap şi a zâmbit firav, semn 
că nu îi venea să creadă. 

— A supravieţuit, a răspuns el. Are arsuri pe 
umărul drept şi picior, iar coama îi este pârlită 
complet. 

A ridicat un pliu al propriei mantii zdrenţuite şi 
a încercat să îmi şteargă faţa, cu rezultate deloc 
mai bune decât ale mele. 

— Cred că asta va face minuni pentru 
temperamentul lui, a adăugat el, încercând să 
transforme totul într-o glumă. 

— Aşa presupun. 

Eram prea epuizată şi zguduită ca să râd, dar am 
reuşit să afişez un zâmbet pierit, şi asta m-a făcut 
să mă simt mai bine. 

— Ce crezi, îl poţi cobori de acolo? Am nişte 
alifie. E bună în caz de arsuri. 

— Da, cred că da. 

Mi-a întins mâna şi m-a ajutat să mă ridic. M- 
am răsucit să-mi aranjez cât de cât fustele boțite și, 
în acel moment, am observat ceva. 

— Uite! am spus cu glas care nu s-a ridicat 
peste nivelul unei şoapte. Jamie, uită-te! 

La trei metri de noi, în susul pantei, se înălța un 
brad mare, cu vârful retezat perfect, cu jumătate 
din crengile rămase carbonizate şi încă fumegând. 
Prins între o creangă şi trunchiul bradului era o 
masă uriașă, de formă aproximativ rotundă. Era pe 
Jumătate înnegrită, cu țesuturile arse, însă blana de 
pe cealaltă jumătate, udă, era albă și ţepoasă, de 
culoarea alb-crem a toporaşilor sălbatici. 

Jamie a rămas uitându-se cu gura căscată la 
cadavrul ursului. Apoi a închis-o încet şi a clătinat 
din cap. S-a întors spre mine şi a privit în zare, 

către munţii îndepărtați, unde fulgerele care se 
retrăgeau luminau mut. 

— Se povestește, a spus el încet, că o furtună 
mare anunță moartea unui rege. 

Mi-a atins faţa cu delicateţe. 

— Aşteaptă aici, englezoaico, până aduc calul. 
O să plecăm spre casă. 

Eau VETREI 


Fraser's Ridge 
Octombrie 1771 


Vremea se schimba de la o oră la alta. Adormise 
în parfumul răcoros al unei seri de vară târzie și se 
trezise la miezul nopții în mușcătura rece a 
toamnei, cu picioarele îngheţate sub singura pilotă. 
Moleșită, nu putuse adormi din nou, nu fără mai 
multe pături. 

Cu ochi cârpiți de somn, se târâse din pat şi 
lipăise pe podeaua rece pentru a vedea ce făcea 
Jemmy. Îi era destul de cald, adâncit în patul lui de 
puf, cu pilota ridicată până la urechile rozalii. A 
pus cu blândeţe o mână pe spinarea lui așteptând 
să-i simtă respirația. O dată, de două ori, încă o 
dată. 

A căutat o pilotă şi a aşezat-o pe pat, apoi a 
întins mâna după cana cu apă pentru a-şi umezi 
gâtul uscat şi, cu un icnet de iritare, a descoperit că 
era goală. S-a gândit să se întoarcă în pat şi să se 
cufunde din nou în somn, la căldură- dar nu 
moartă de sete. 

Era o găleată cu apă din puț în apropierea 
verandei. Căscând şi strâmbându-se, a ridicat cu 
grijă ivărul din furcă și l-a lăsat jos fără zgomot- 
deşi Jemmy dormea atât de adânc noaptea, încât 
nu exista pericolul de a-l trezi. 

Cu toate astea, a deschis ușa cu fereală și a ieșit 
afară, tremurând uşor când aerul rece i-a fluturat 
cămașa de noapte în jurul picioarelor. S-a aplecat 

şi a pipăit pe întuneric. Găleata nu era acolo. 
Unde...? 

Cu coada ochiului a văzut o mişcare şi s-a 
răsucit. Preţ de o clipă, a crezut că era Obadiah 
Henderson, stând pe banca de lângă ușă, şi inima i 
s-a strâns ca un pumn când silueta s-a ridicat. Apoi 
şi-a dat seama cine e şi a ajuns în brațele lui Roger 
înainte ca mintea ei să poată desluşi în mod 
conştient toate detaliile. 

Strâns lipită de el, fără grai, a avut vreme să 
observe o serie de lucruri: arcul claviculei lui pe 
faţa ei, mirosul hainelor uzate peste măsură, 
nespălate atât de multă vreme, încât nici măcar nu 
mai miroseau a sudoare, ci păstrau mirosul pădurii 
prin care mersese şi al pământul pe care dormise, 
dar cu precădere mirosul de fum cu iz amărui care 
îi însoțea răsuflarea. 

Tăria brațului cu care o strângea şi asprimea 
bărbii lui pe pielea ei. Pielea rece şi crăpată a 
încălțărilor lui, sub picioarele ei desculţe, şi forma 
oaselor labei piciorului. 

— Tu erai, a spus ea şi a început să plângă. Te-ai 
întors acasă! 

— Da, m-am întors, i-a şoptit el la ureche. Eşti 
bine? Jem e bine? 

Ea a slăbit strânsoarea în jurul coastelor lui, iar 
el i-a zâmbit, şi Brianna a avut o senzaţie stranie 
văzându-i zâmbetul prin barba crescută, însă 
arcuirea buzelor lui arăta familiar în lumina lunii. 

— Suntem bine. Dar tu? 

L-a adulmecat, simțind cum i se umplu ochii de 
lacrimi când s-a uitat la el. 

— Pentru numele Domnului, de ce ai rămas 
aici? De ce n-ai bătut la uşă? 

— Mda. Sunt bine. N-am vrut să te sperii. M-am 
gândit să dorm aici şi să bat în uşă spre dimineaţă. 
De ce plângi? 

Brianna şi-a dat seama că Roger nu vorbea în 
şoaptă din dorinţa de a nu-l trezi pe Jem; vocea lui, 
atât cât mai era, devenise un hârâit chinuitor şi 

lipsit de suflu. Şi totuşi, vorbea clar, rostind 
cuvintele fără a se forţa, fără ezitarea dureroasă 
dinainte. 

— Poţi vorbi, a spus ea, ştergându-și grăbită 
ochii cu dosul mâinii. Adică — mai bine. 

Cândva, ar fi şovăit înainte de a-i atinge gâtul, 
temându-se de sentimentele lui, dar instinctul ştia 
mai bine cum să nu risipească brusca intimitate a 
șocului. Se putea ca starea de încordare să reapară, 
iar ei să devină din nou străini unul faţă de celălalt, 
însă preţ de un moment, acest moment în întuneric, 
ea putea să rostească orice, să facă orice, aşa că și- 
a aşezat degetele pe cicatricea caldă, a atins incizia 
care îi salvase viaţa, o linie albă, simplă, care îi 
trecea prin barbă. 

— Te doare când vorbeşti? 

— Mă doare, a răspuns el, cu un ușor hârâit, şi 
ochii lui i-au întâlnit pe ai ei, întunecaţi şi blânzi în 
lumina lunii. Dar pot vorbi. Și mă voi face bine, 
Brianna. 

Brianna s-a retras un pas, cu mâna pe braţul lui, 
nedorind să îi dea drumul. 

— Hai înăuntru! a spus ea. E frig afară. 


Aveam o mulțime de obiecții faţă de focul de 
vatră, începând cu așchiile care îmi pătrundeau sub 
unghii și răşina rămasă pe mâini şi încheind cu 
băşici, arsuri şi simpla dificultate a aprinderii. Cu 
toate acestea, trebuia să recunosc: existau două 
lucruri în favoarea lui: dădea căldură și plasa actul 
iubirii într-o lumină de o asemenea frumuseţe de 
netăgăduit, încât toate şovărelile legate de 
goliciune puteau fi date uitării. 

Umbrele noastre amestecate au plutit împreună 
pe perete, ici o mână, dincolo conturul spatelui sau 
al feselor, apărând clar, o porţiune a fiarei 
mișcătoare. Capul lui Jamie se înălța bine definit, o 
creatură masivă, cu coamă, care mă domina, cu 
spinarea arcuită la maximum. 


593 


Am întins mâna spre pielea lucioasă și muşchii 
care tremurau, i-am mângâiat firele de păr 
schpitoare de pe braţe şi de pe piept, apoi mi-am 
îngropat mâinile în căldura părului său, pentru a-l 
trage spre golul întunecat dintre sâni. 

Am rămas cu ochii pe jumătate închişi, cu 
picioarele strânse, nedorind să îi eliberez trupul, ca 
să nu renunţ la iluzia de unicitate — dacă iluzie era. 
De câte ori voi mai putea să îl strâng astfel, chiar 
în încântarea oferită de lumina focului? 

M-am agăţat cu toată puterea de el şi de pulsaţia 
muribundă din propria-mi carne. Însă bucuria de 
care te agăți este bucurie risipită şi, după câteva 
momente, am rămas doar eu însămi. Desenul 
albăstrui de pe gleznă se vedea clar, chiar şi în 
lumina focului. 

Mi-am slăbit strânsoarea asupra umerilor lui şi 
i-am atins cu blândeţe șuvițele de păr. El a întors 
capul și m-a sărutat pe sâni, după care s-a mișcat și 
s-a retras în lateral. 

— Şi se spune că găina n-are dinţi, a zis el, 
atingând o mușcătură destul de adâncă de pe un 
umăr. 

Fără să vreau, am izbucnit în râs. 

— Aşa cum cocoşul n-are cocoşel, presupun. 

M-am ridicat într-un cot şi m-am uitat spre 
vatră. 

— Ce-ai păţit, puicuţo? 

— Voiam să mă asigur că hainele mele n-o să ia 
foc. 

Una peste alta, nu prea băgasem de seamă unde 
îmi aruncasem hainele, dar păreau a fi la o distanţă 
sigură de flăcări; fusta era o grămăjoară lângă pat, 
corsetul şi cămașa ajunseseră cumva în colţuri 
diferite ale încăperii. lar fâşia de pânză care îmi 
slujea drept sutien nu se vedea nicăieri. 

Lumina licărea pe pereții văruiţi, iar patul era 
invadat de umbre. 

— Eşti frumoasă, mi-a şoptit el. 

— Dacă spul tu... 

— Nu mă crezi? Te-am minţit vreodată? 

— Nu la asta mă refeream. Cum să spun... Dacă 
o spui tu, e adevărat. Tu faci ca totul să devină 
adevărat. 

A oftat şi s-a mişcat puţin ca să stăm amândoi 
mai comod. Brusc, un butuc a scos un pocnet 
puternic, azvârlind o jerbă de scântei aurii, apoi s-a 
liniştit, şuierând când căldura a atins o porțiune 
ascunsă şi umedă. Am urmărit lemnul despicat 
înnegrindu-se, apoi devenind roșiatic, radiind o 
lumină fierbinte și aproape albă. 

— Spui asta şi despre mine, englezoaico? a 
întrebat el pe neașteptate. 

A vorbit oarecum sfios, aşa că am întors capul şi 
l-am privit surprinsă. 

— Dacă spun ce? Că eşti frumos? 

Buzele mele s-au arcuit involuntar, iar el mi-a 
surâs drept răspuns. 

— Păi... nu tocmai. Dar măcar că mă suporţi 
aşa cum arăt. 

Mi-am plimbat degetul pe linia albă şi subțire a 
cicatricei de pe coaste, lăsată de o sabie cu multă 
vreme în urmă. Apoi pe cicatricea mai lungă şi mai 
groasă a baionetei care îi sfâşiase coapsa pe 
lungime. Pe braţul care mă ţinea strâns, bronzat și 
asprit, cu fire de păr arse de soare şi devenite aurii 
după zile petrecute la muncă. Aproape de mâna 
mea, sexul lui, îndoit între picioare, acum înmuiat 
şi mic, în cuibul său de păr roșcat. 

— Jamie, pentru mine eşti frumos, am şoptit în 
cele din urmă. Atât de frumos, încât îmi frângi 
inima. 

Mâna lui a atins proeminenţele de pe şira 
spinării mele, una câte una. 

— Dar sunt un bărbat în vârstă, a spus el 
zâmbind. Ori aşa s-ar cuveni. Am păr alb, şi barba 
mi-a încărunțit. 

— A devenit argintie, am zis, mângâindu-i firele 
moi de pe bărbie, colorate divers, ca o cuvertură. 
Pe alocuri. 

— Căruntă, a zis el apăsat. Şi cam rară. Şi 
totuşi... 

Ochii lui s-au îmblânzit când s-a uitat la mine. 

— Şi totuşi iau foc când mă apropii de tine, 
englezoaico, şi cred că aşa va fi până când 
amândoi vom deveni cenușă. 

— Asta e poezie? l-am întrebat prevăzătoare. 
Ori vorbeşti serios? 

— Oh, a făcut el. Nu voiam să spun... 
nicidecum. 

Şi-a strâns braţul în jurul meu şi şi-a aplecat 
capul spre al meu. 

— Nu ştiu nimic despre asta. Dacă aşa trebuie 
să fie... 

— Nu va fi. 

Aerul stârnit de hohotul lui de râs mi-a răsfirat 
părul. 

— Pari foarte sigură de tine, englezoaico. 

— Viitorul poate fi schimbat, fac asta tot timpul. 

— Serios? 

M-am răsucit puţin ca să mă uit la el. 

— Sigur. Uită-te la Mairi MacNeill. Dacă 
săptămâna trecută nu aş fi fost acolo, ar fi murit, 
odată cu gemenii ei. Dar eu am fost acolo şi nu s-a 
întâmplat asta. 

Mi-am pus o mână sub cap, urmărind reflexia 
flăcărilor unduindu-se ca apa pe grinzile tavanului. 

— Chiar mă întrebam — sunt mulţi oameni pe 
care nu-i pot salva, dar pe unii i-am salvat. Dacă 
cineva trăieşte datorită mie, iar apoi are copii, şi 
aceștia au copii şi aşa mai departe... Ei bine, când 
ajungi în timpul meu, există probabil treizeci sau 
patruzeci de oameni din lume care altfel nu ar fi 
existat, nu? Şi, în tot acest timp, vor fi făcut multe 
lucruri, îşi vor trăi viața— nu crezi că asta 
înseamnă să schimbi viitorul? 

Îmi puneam pentru prima oară întrebarea cât de 
mult contribuisem personal la explozia populației 
în secolul XX. 

— Da, a spus el încet. 

Mi-a prins mâna liberă şi şi-a plimbat degetul 
peste liniile din palma mea. 

— Da, dar schimbi viitorul lor, englezoaico, şi 
probabil că ai menirea asta. 

Mi-a luat mâna într-a lui şi m-a tras delicat de 
degete. Unul dintre ele a scos un pocnet, un sunet 
ca al unui buştean care trosnește în vatră. 

— Doctorii au salvat mulți oameni de-a lungul 
vremii, asta e sigur. 

— Bineînţeles. Şi nu doar doctorii. 

Stârnită de forța argumentului meu, m-am 
ridicat în șezut. 

— Dar n-are importanţă, nu înţelegi? Tu— am 
arătat cu degetul spre el- şi tu ai salvat pe câte 
cineva, din când în când. Fergus. lan. Şi iată, 
amândoi trăiesc şi fac diverse lucruri și procreează 
şi aşa mai departe. Şi tu le-ai schimbat viitorul, 
nu? 

— Mda, în fine... probabil. Dar nu puteam face 
altceva, nu crezi? 

Afirmația lui simplă m-a făcut să mă opresc, şi 
am rămas amândoi tăcuţi o vreme, urmărind licărul 
luminii pe peretele zugrăvit în alb. În cele din 
urmă, Jamie s-a mișcat lângă mine şi a vorbit din 
nou. 

— Nu-ţi spun asta ca să-ţi stârnesc mila. Ai 
putea... când şi când, mă cam dor oasele. 

Nu s-a uitat la mine, ci a desfăcut mâna 
vătămată, întorcând-o în lumină, astfel că umbra 
degetelor contorsionate au alcătuit un soi de 
păianjen pe perete. 

Din când în când. Bineînţeles că știam. 
Cunoşteam limitele trupului — dar și miracolele lui. 
ÎI văzusem așezându-se la sfârşitul unei zile de 
trudă, cu epuizarea vizibilă în fiecare linie a 
corpului. Îl văzusem mișcându-se încet, surd cu 
încăpățânare la protestele cărnii şi ale oaselor 
atunci când se trezea în diminețile reci. Eram gata 
să pun rămăşag că după Culloden nu trăise nici o 
zi fără să simtă vreo durere, vătămările fizice ale 

războiului fiind agravate de umezeală şi de traiul 
sărăcăcios. Şi eram gata să pariez pe orice că nu 
pomenise nimănui de aceste suferințe. Până acum. 

— Ştiu, am spus încet și i-am atins mâna. 

Apoi, cicatricea răsucită, care îi mergea de-a 
lungul piciorului. Mica adâncitură din carnea 
brațului, mărturie a unui glonţ încasat. 

— Dar nu cu tine, a spus el şi mi-a acoperit 
mâna cu a lui. Ştii că singurele momente când nu 
mă doare nimic sunt cele în care te am alături de 
mine în pat, englezoaico? Când te am, când sunt în 
braţele tale — rănile mele se vindecă şi cicatricile 
sunt uitate. 

Am oftat şi mi-am așezat capul pe umărul lui. 
Mi-am apăsat coapsa de a lui, moliciunea cărnii 
mele modelându-se pe coapsa lui mai tare. 

— Şi pentru mine e la fel. 

A rămas tăcut o vreme şi mi-a mângâiat părul cu 
mâna teafără. Era răvăşit şi despletit, eliberat de 
strânsoarea încleștării noastre de mai devreme, și 
el a netezit şuvițele ondulate una câte una, 
pieptănându-le între degete. 

— Englezoaico, părul tău e ca un nor mare de 
furtună, a murmurat el, părând pe jumătate 
adormit. Negru şi luminos în acelaşi timp. Nu ai 
două fire de aceeaşi culoare. 

Avea dreptate; șuviţa dintre degetele lui avea 
fire perfect albe, argintii şi blonde, unele 
întunecate, aproape ca blana de samur, şi câteva 
fire din castaniul meu din tinereţe. 

Degetele lui au pătruns sub masa de păr şi i-am 
simțit mâna făcându-se căuș la baza craniului meu, 
tnându-mi capul ca pe un potir. 

— Mi-am văzut mama în coşciug, a spus el într- 
un târziu. 

Mi-a atins urechea cu degetul mare, apoi a 
coborât pe marginea pavilionului spre lobul 
auricular, iar eu m-am înfiorat sub atingerea lui. 

— Femeile îi împletiseră părul, pentru a arăta 
cuviincios, dar tata nu voia. L-am auzit. Nu striga, 

vorbea încet. Voia s-o țină minte aşa cum arăta ea 
mereu, zicea el. Era pe jumătate nebun de durere, 
spuneau femeile, trebuia lăsat în pace. El nu s-a 
deranjat să le mai vorbească, ci s-a dus la sicriu. I- 
a desfăcut părul şi l-a răsfirat pe toată perna. S-au 
temut să îl oprească. 

A tăcut o clipă, şi degetul mare a rămas 
nemișcat. 

— Eram şi eu acolo, tăcut, într-un colț. Când 
toți s-au dus să-l primească pe preot, m-am furişat 
aproape. Nu mai văzusem niciun mort până atunci. 

Mi-am lăsat degetele să se strângă discret pe 
antebraţul lui. Mama mă părăsise într-o dimineaţă, 
mă sărutase pe frunte şi îmi potrivise agrafa care 
îmi căzuse din părul cârlionţat. Nu o mai văzusem 
după aceea. Sicriul era închis. 

— Şi era... ea? 

— Nu, a răspuns Jamie încet, privind spre foc 
cu ochii întredeschiși. Nu tocmai. Faţa îmi amintea 
de ea, dar nimic altceva. Ca şi cum cineva ar fi 
sculptat-o în lemn de mesteacăn. Dar părul ei -— el 
era încă viu. Era încă... ea. 

L-am auzit înghițindu-şi nodul din gât și 
dregându-și glasul. 

— Părul îi stătea peste piept, aşa că acoperea 
copilul. M-am gândit că poate lui nu-i plăcea să fie 
sufocat aşa. Am ridicat şuviţele ca să-l las să iasă. 
L-am văzut- fratele meu mai mic, ghemuit în 
braţele ei, cu capul pe pieptul ei, umbrit și cuminte 
sub perdeaua de păr. Şi atunci m-am gândit că nu, 
va fi mai fericit dacă-l lăsam cum era — aşa că am 
netezit din nou părul, pentru a-i acoperi capul. 

A inspirat adânc şi i-am simţit pieptul înălțându- 
se sub obrazul meu. Degetele îi alunecau încet prin 
părul meu. 

— Nu avea niciun fir alb, englezoaico. Niciunul. 

Ellen Fraser murise la naştere, la treizeci şi opt 
de ani. Mama murise la treizeci şi doi. lar eu... eu 
aveam bogăția acelor ani pe care ele îi pierduseră. 
Şi mai mult. 

— Când văd anu atingându-te, mă bucur, 
englezoaico, a şoptit el, pentru că asta înseamnă că 
ești vie. 

Jamie a ridicat mâna şi a lăsat părul să-i cadă 
încet printre degete, să-mi mângâie fața și buzele, 
să mi se aşeze moale şi greu pe gât și pe umeri, să 
se aștearnă ca nişte fulgi pe sâni. 

— Mo nighean donn, a şoptit el, mo chridhe. 
Bruneta mea, inima mea. Vino la mine. Acoperă- 
mă. Adăpostește-mă, a bhean, vindecă-mă. Arzi cu 
mine, așa cum eu ard pentru tine. 

M-am întins peste el, l-am acoperit, mi-am 
simțit pielea, am simțit oasele lui și mereu-— 
mereu! — miezul luminos şi feroce de carne care ne 
unea. Mi-am lăsat părul să cadă în jurul 
amândurora, iar în peştera de foc din întuneric, am 
şoptit. 

— Până vom arde şi vom deveni cenuşă. 

Exista O GAURĂ PE FUNDUL MĂRII 


Fraser's Ridge 
Octombrie 1771 


Roger s-a trezit instantaneu, în felul acela care 
nu îngăduie tranziție prin starea de toropeală; 
corpul inert, dar mintea alertă, urechile acordate la 
ecoul a ceea ce îl trezise. Nu şi-a amintit conştient 
tpătul lui Jemmy, însă el a răsunat în urechea 
internă, cu acea combinație de speranţă și 
resemnare care este soarta părintelui trezit cu 
uşurinţă. 

Somnul s-a agăţat de el, trăgându-l înapoi în 
valurile de odihnă ca un bolovan de zece tone 
atârnat de picior. Un foşnet slab i-a menţinut capul 
o clipă deasupra acestei pojghiţe. 

Adormi la loc, a zis el în gând furios către 
pătuțul copilului. Sst. Taci. Gata. Adooormi. 
Această hipnoză telepatică dădea rareori roade, 
însă amâna vreme de câteva momente necesitatea 

de a se mișca. Şi, când şi când, miracolul se 
întâmpla, iar fiul lui chiar adormea la loc, 
destinzându-se în căldura scutecului ud şi a viselor 
dulci. 

Roger şi-a reținut răsuflarea, agățându-se de 
marginea tot mai neclară a somnului, prețuind 
secundele plăcute de imobilitate. Apoi s-a auzit alt 
sunet slab, şi a sărit imediat în picioare. 

— Bree? Bree, ce s-a întâmplat? 

„R“-ul din numele ei i-a vibrat în gât nu tocmai 
aşa cum trebuia, dar nu avea vreme să se lase 
deranjat de asta. Întreaga lui atenţie era îndreptată 
asupra ei. 

Ea stătea lângă pătuţ, o coloană fantomatică în 
întuneric. A atins-o, apoi a prins-o de umeri. 
Braţele ei erau înfășurate în jurul copilului și 
tremura de frig şi de teamă. 

Instinctiv, Roger a tras-o mai aproape; răceala ei 
l-a cuprins şi pe el imediat. A simţit îngheţul din 
inima ei şi s-a silit să o strângă mai tare, fără să se 
uite la patul gol. 

— Ce e? a întrebat-o în şoaptă. Are ceva? Ce s-a 
întâmplat? 

Un fior a scuturat trupul Briannei şi Roger a 
simțit, prin pânza subțire a cămăşii ei de noapte, 
cum i se face pielea de găină. În ciuda căldurii din 
cameră, şi-a simțit perii de pe propriile braţe 
ridicându-se. 

— Nimic, a spus ea. E bine. 

Vorbise cu glas răgușit, dar avea dreptate. 
Trezindu-se şi descoperind că era strâns incomod 
între părinții lui, Jem a scos brusc un țipăt de 
indignare şi a început să îşi vânture mâinile și 
picioarele ca un bătător de ouă. 

Zbaterea lui sănătoasă 1-a adus lui Roger un val 
de uşurare caldă, care a acoperit cu totul imaginile 
glaciale apărute în mintea lui când o văzuse pe 
Brianna. Nu fără greutate, l-a scos pe Jemmy din 
braţele mamei şi l-a ridicat pe un umăr. 

L-a bătut pe spate ca să-l liniştească — și să se 
liniştească şi el în aceeaşi măsură — și a scos sunete 
şuierătoare printre dinți. Socotind liniştitoare 
această procedură obişnuită, Jemmy a căscat cu 
gura până la urechi, s-a destins, devenind moale ca 
de obicei şi s-a apucat să mormăie pe jumătate 
adormit în urechea lui Roger, glasul lui amintind 
de sunetele crescătoare şi descrescătoare ale unei 
sirene îndepărtate. 

— Tatitatitati... 

Brianna încă era lângă pat, cu braţele goale 
strânse în jurul corpului. Roger a întins mâna 
liberă și a mângâiat-o pe păr, apoi pe umărul cu 
oase tari şi a tras-o lângă el. 

— Sst, a spus el, adresându-se amândurora. Sst, 
acum e bine. Gata. 

Ea l-a îmbrăţişat, iar el i-a simțit fața umedă prin 
cămașă. Celălalt umăr îi era deja umed de căldura 
şi transpiraţia lui Jemmy. 

— Hai în pat, a spus el încet. Bagă-te sub pilotă, 
e... e rece aici. 

Nu era adevărat; aerul din cabană era cald. 
Totuşi, ea l-a ascultat. 

Brianna a întins mâinile spre copil, luându-l la 
piept înainte de a se întinde pe pat. Cum nu refuza 
niciodată hrana, indiferent de oră, Jemmy a 
acceptat oferta prompt, ghemuindu-se mulţumit, 
lipit de stomacul mamei, când ea s-a aşezat pe o 
parte. 

Roger s-a băgat în pat în spatele ei și a imitat 
postura fiului său, aducându-şi genunchi în 
spatele celor ai Briannei, ghemuindu-se într-o 
virgulă protectoare în jurul ei. Încadrată astfel în 
siguranță, Brianna a început să se destindă treptat, 
deşi Roger încă îi simţea tensiunea din corp. 

— Acum e bine? a întrebat el încet. 

Pielea ei era încă rece şi umedă, dar se încălzea. 

— Da. 

Brianna a inspirat adânc şi a expirat cu un oftat 
cutremurător. 

— Am avut un vis urât. lartă-mă că te-am trezit. 

— Nu-i nimic. 

Roger i-a mângâiat rotunjimea șoldului, aşa cum 
se face pentru a domoli un cal. 

— Îmi povesteşti şi mie? 

Spera că ea va face asta, deşi sunetele scoase de 
Jemmy, care sugea, erau ritmice şi liniștitoare, şi 
simţea cum îl cuprinde somnul în timp ce toți trei 
se încălzeau, topindu-se laolaltă precum ceara 
dintr-o lumânare. 

— Mi-a fost frig, a spus ea încet. Cred că pilota 
a alunecat de pe mine. Dar în vis îmi era frig 
pentru că fereastra rămăsese deschisă. 

— Aici? Una dintre ferestrele de aici? 

Roger a ridicat o mână, făcând semn spre 
dreptunghiul slab luminat al ferestrei de pe 
peretele celălalt. Chiar în nopțile cele mai 
întunecoase, pielea unsă cu grăsime care acoperea 
fereastra era ceva mai luminoasă decât bezna care 
îi înconjura. 

— Nu, a răspuns Brianna şi a inspirat adânc. Era 
în casa de la Boston, cea în care am crescut. Eram 
în pat, dar îmi era frig, și asta m-a trezit — în vis, 
adică. M-am ridicat să văd de unde venea curentul 
de aer rece. 

În biroul tatălui ei erau uși-fereastră. Vântul rece 
venea dinspre ele, umflând draperiile lungi și albe 
spre interior. Pătuţul se afla lângă biroul vechi, iar 
capătul unei pături albe flutura slab în curent. 

— Dispăruse. 

Vorbea cu glas liniștit, dar a tăcut o clipă când 
şi-a amintit groaza de atunci. 

— Jemmy dispăruse. Pătuţul lui era gol, şi mi- 
am dat seama că a pătruns ceva pe fereastră şi l-a 
luat. 

S-a lipit mai strâns de Roger, căutând sprijin 
inconştient. 

— Mă temeam de el -— indiferent ce ar fi fost—, 
dar nu conta, trebuia să îl găsesc pe Jemmy. 

Îşi ținea o mână îndoită strâns sub bărbie. El a 
cuprins-o în mâna lui şi a strâns-o uşor, 
îmbrățişând-o. 

— Am dat draperiile deoparte, am ieşit în fugă 
ŞI... şi acolo nu era nimic. Doar apă. 

Amintindu-şi, a început să tremure. 

— Apă? 

Roger i-a mângâiat pumnul strâns cu degetul 
mare, străduindu-se să o calmeze. 

— Ocean. Mare. Doar apă, care clpocea la 
marginea terasei. Era întuneric şi ştiam că s-a 
scufundat pentru totdeauna, și că Jemmy era acolo, 
se înecase, şi că întârziasem... 

A tuşit, dar şi-a recăpătat vocea şi a continuat, 
ceva mai hotărât. 

— Dar m-am scufundat, trebuia să o fac. Era 
beznă, şi în apă erau tot felul de lucruri- nu le 
puteam vedea, dar se atingeau de mine, lucruri 
mari. Am continuat să caut, dar nu am văzut nimic, 
apoi apa s-a limpezit şi... şi l-am văzut. 

— Pe Jemmy? 

— Nu. Pe Bonnet. Pe Stephen Bonnet. 

Roger a făcut un efort ca să nu se miște şi să nu 
se încordeze. Brianna visa deseori; mereu își 
imaginase că visele pe care nu voia să i le 
povestească erau cu Bonnet. 

— ÎI ţinea pe Jemmy şi râdea. M-am apropiat să 
îl iau, dar Bonnet l-a ridicat, ținându-l departe de 
mine. A făcut asta de câteva ori, iar eu am încercat 
să-l lovesc, dar el s-a mulțumit să mă prindă de 
mână şi să râdă. După aceea, am ridicat privirea, 
iar faţa lui s-a schimbat. 

Brianna a inspirat adânc şi l-a prins de degete pe 
Roger, agăţându-se de el ca să găsească alinare. 

— Roger, n-am văzut niciodată o asemenea 
privire, niciodată. Exista ceva în spatele meu, ceva 
ce el vedea, ceva care venea, iar asta l-a speriat 
mai mult decât mi-aş fi închipuit vreodată. Mă 
strângea; nu m-am putut întoarce să văd şi nici nu 

puteam scăpa — nu-l puteam lăsa pe Jemmy. Şi se 
apropia... ŞI... apoi m-am trezit. 

Brianna a râs slab şi tremurat. 

— Bunica prietenei mele, Gayle, spunea că, 
atunci când te prăbuşeşti de pe o faleză în vis, dacă 
te loveşti de sol, mori. Mori în realitate adică. 
Crezi că acelaşi lucru e valabil dacă eşti mâncat de 
un monstru marin? 

— Nu. Pe de altă parte, întotdeauna te trezești la 
vreme din asemenea vise. 

— Până acum. 

Glasul ei trăda îndoiala. Totuşi, odată visul 
povestit, scăpase de spaimă; corpul ei a renunţat la 
orice urmă de încordare și ea a respirat adânc și 
uşor lângă el; Roger 1-a simțit mişcarea toracelui 
sub braţul lui. 

— Întotdeauna va fi la fel. Nu mai fi tulburată, 
Jemmy e în siguranță. Sunt aici şi voi avea grijă de 
Vol. 

Şi-a întins braţul peste umărul ei şi şi-a făcut 
mâna căuș pe fundulețul lui Jemmy, cald în 
scutecul de pânză. După ce toate nevoile lui 
corporale fuseseră satisfăcute, Jemmy recăzuse 
într-o  toropeală  paşnică, molipsitoare prin 
renunţarea la orice. Brianna a oftat şi a pus o mână 
peste a lui Roger, strângându-l uşor. 

— Pe birou erau cărţi, a spus ea, începând să 
vorbească pe un ton somnoros. Pe biroul tatei. 
Lucrase, mi-am dat eu seama-— existau cărți 
deschise şi documente împrăștiate peste tot. Iar pe 
mijlocul biroului era o hârtie scrisă. Am vrut să o 
citesc, să văd ce făcuse, dar nu m-am putut opri. 

Brianna s-a cutremurat uşor, iar mişcarea ei a 
făcut pănuşile de porumb din saltea să foșnească, 
declanșând un mic cutremur în micul lor univers 
cald. Ea s-a încordat, opunându-se somnului, apoi 
s-a relaxat când Roger 1-a cuprins un sân în palmă. 

Roger a rămas treaz, urmărind pătratul ferestrei 
luminându-se, ţinându-şi famila în braţe și 

oferindu-i siguranță. 


Cerul era acoperit și radia răcoarea dimineţii, 
dar era umezeală; Roger simţea pelicula de 
sudoare care se forma ca pielița de la suprafaţa 
laptelui fiert. Trecuse doar o oră după zori, încă se 
vedea casa, iar pielea capului îi dădea deja 
mâncărimi şi picături mici de apă se adunau sub 
împletitura de la baza testei. 

Și-a mişcat umerii de resemnare, şi primul 
firicel s-a  furişat pe spinare,  gâdilându-l. 
Transpirația îl ajuta să mai uite de oboseală; 
brațele și umerii îi fuseseră atât de înţepenite 
dimineaţă, încât Brianna fusese nevoită să-l ajute 
la îmbrăcat, trăgându-i cămaşa peste cap și 
încheindu-i pantalonii cu degete agile. 

Amintindu-şi ce altceva mai făcuseră acele 
degete lungi, a zâmbit în sinea lui. Asta îl făcuse să 
uite măcar temporar de rigiditatea corpului şi 
alungase amintirea tulburătoare a viselor. Gemând, 
s-a întins şi a simțit zvâcnetul mușchilor în 
încheieturile dureroase. Cămașa curată 1 se lipise 
deja de spinare și piept. 

Jamie mergea înaintea lui pe drum, şi o pată de 
umezeală creștea vizibil între omoplaţii lui, acolo 
unde bareta bidonului îi traversa spatele. Roger a 
observat cu o oarecare consolare că în acea 
dimineaţă socrul lui nu mai avea obișnuita grație 
de panteră în mişcări. Ştia că marele scoțian era 
doar un om, dar 1 se părea reconfortant să vadă 
confirmat acest lucru din când în când. 

— Crezi că vremea va rămâne bună? a întrebat 
Roger, mai mult de dragul de a vorbi decât din alt 
motiv. 

Jamie nu era din cale afară de vorbăreţ, dar încă 
de dimineață păruse nefiresc de tăcut, abia rostind 
un „da, ’`neața“ ca răspuns la salutul lui Roger. 
Probabil că de vină era atmosfera cenușii a zilei, 
cu amenințarea — sau promisiunea — de ploaie. 

Cerul părea coborât şi lipsit de strălucire, ca 
interiorul unei oale din cositor. O după-amiază 
petrecută în casă, cu ploaia bătând în pieile uleiate 
de la ferestre, cu Jemmy stând ghemuit și liniştit ca 
un şoricel adormit, în vreme ce mama lui îşi 
lepădase cămaşa şi venise în pat în lumina 
cenuşie... da, unele moduri de a transpira erau mai 
plăcute decât altele. 

Jamie s-a oprit şi s-a uitat la cerul cu nori 
coborâţi. Şi-a mișcat degetele de la mâna dreaptă, 
strângându-le într-un pumn chinuit, apoi 
desfăcându-le încet. Cel de-al patrulea deget, rigid, 
făcea ca sarcinile mai delicate, precum scrisul, să 
devină dificile, dar oferea un avantaj îndoielnic 
drept compensație; încheieturile umflate anunțau 
ploaia la fel de precis ca un barometru. 

Jamie şi-a mişcat degetele şi i-a zâmbit vag lui 
Roger. 

— Doar o uşoară jenă, a spus el. N-o să plouă 
decât după căderea întunericului. 

S-a întins, relaxându-și spatele, sugerând că abia 
aştepta acel moment. 

— Să mergem. 

Roger a privit în urmă; casa şi cabana 
dispăruseră din vedere. Analizând situația, s-a 
încruntat spre spatele lui Jamie. Aveau de mers 
vreo opt sute de metri până la câmpul cel nou; 
timp suficient pentru a discuta. Însă nu era 
momentul potrivit. Subiectul trebuia discutat față 
în faţă — aşadar, mai târziu, când se vor opri să 
mănânce. 

Pădurea era tăcută, iar aerul neclintit, apăsător. 
Până şi păsările amuţiseră şi doar câte o rafală ca 
de mitralieră scoasă de o ciocănitoare mai tulbura 
liniştea. Au mers şerpuit prin pădure, tăcuți ca 
indienii, călcând pe stratul de frunze în putrefacție, 
şi au ieşit din desișul de stejari pitici atât de brusc, 
încât au speriat un stol de ciori, care s-au ridicat 
tpând de pe câmpul proaspăt desţelenit, ca nişte 
demoni scăpați din iad. 

— Iisuse! a murmurat Jamie și şi-a făcut cruce 
cu un gest mecanic. 

Roger a simţit cum 1 se contractă stomacul și 1 
se pune un nod în gât. Ciorile se hrăniseră cu ceva 
care zăcea în adâncitura lăsată de un copac 
dezrădăcinat;, deasupra bulgărilor de pământ se 
vedea doar o curbură palidă care arăta tulburător 
de asemănătoare cu un umăr dezgolit, rotund. 

Şi chiar era un umăr dezgolit, dar al unui porc. 
Jamie s-a lăsat jos lângă cadavru, uitându-se 
încruntat la dungile livide care traversau pielea 
groasă, de culoare deschisă. A atins cu dezgust 
adânciturile din coastele cadavrului; Roger a văzut 
agitația mușştelor din interiorul găurilor roşu- 
închis. 

— Urs? a întrebat el, lăsându-se pe vine lângă 
Jamie. 

Acesta a clătinat din cap. 

— O felină. 

A dat deoparte firele rare de păr din spatele 
urechii și a arătat punctele albăstrui din cutele de 
grăsime. 

— l-a frânt gâtul dintr-o singură mușcătură. Şi 
vezi urmele de gheare? 

Roger le văzuse, dar nu avea priceperea 
necesară pentru a deosebi urmele lăsate de 
ghearele unui urs de cele lăsate de o pumă. S-a 
uitat mai atent şi a înregistrat tiparul în memorie. 

Jamie s-a ridicat şi s-a şters pe faţă cu mâneca. 

— Un urs ar fi mâncat mai mult din porc. 
Acesta abia dacă e atins. Așa fac felinele — ucid şi 
lasă, apoi se întorc pentru a mai mânca puţin, zi 
după zi. 

Deşi asudat, Roger a simțit cum 1 se înfioară 
părul de pe ceafă. Nu era deloc greu să își 
imagineze nişte ochi galbeni în umbra desişului 
din spatele lui, ațintiți cu răceală spre locul în care 
craniul se unea cu gâtul fragil. 

— Crezi că mai e prin preajmă? 

S-a uitat în jur, străduindu-se să pară nepăsător. 
Pădurea arăta neschimbată, însă acum tăcerea 1 s-a 
părut nefirească şi sinistră. 

Încruntându-se, Jamie a alungat câteva muşte 
curioase. 

— Da, se poate. Animalul a fost ucis recent, 
încă nu a făcut viermi. 

A făcut semn din cap spre rana căscată în 
flancul porcului, apoi s-a aplecat pentru a-l prinde 
de copitele rigide. 

— Hai, să-l atârnăm. E prea multă carne ca să o 
lăsăm să se risipească. 

Au târât carcasa până lângă un copac scund, dar 
cu ramuri groase şi rezistente. Jamie a vârât mâna 
în mâneca celuilalt braţ şi a scos o batistă nu 
tocmai curată pentru a și-o lega peste frunte pentru 
ca sudoarea să nu-i pătrundă în ochi. Şi Roger şi-a 
căutat batista — spălată cu grijă şi călcată — şi l-a 
imitat. Atenţi la cămășile curate, le-au dezbrăcat și 
le-au atârnat de un tufiş de arin. 

Pe câmp exista frânghie, lăsată după scoaterea 
cioatelor şi a rădăcinilor în zilele precedente; 
Jamie a înfăşurat una în jurul picioarelor din faţă 
ale porcului, apoi a aruncat capătul ei peste 
creanga de deasupra. Era o scroafă matură, având 
în jur de o sută de kilograme de carne. Jamie s-a 
înfipt bine pe picioare şi a tras de frânghie, 
gemând de efort. 

Roger şi-a ținut respirația când s-a aplecat să 
ajute la ridicarea carcasei rigide, dar Jamie nu se 
înşelase; era proaspătă. Avea mirosul obișnuit de 
carne de porc, puţin estompat după moarte, şi cel 
mai înțepător, de sânge — nimic altceva. 

Perii aspri i-au zgâriat pielea de pe abdomen 
când şi-a înfășurat braţele în jurul carcasei, şi a 
strâns din dinți ca să nu se strâmbe de dezgust. 
Puţine lucruri arată mai lipsite de viață decât un 
porc mare, mort. Apoi, la semnul lui Jamie, 
carcasa a rămas atârnată. Roger i-a dat drumul, iar 

porcul a început să se legene încoace şi încolo, ca 
un pendul din carne. 

Roger era leoarcă de sudoare; mai mult decât o 
justifica efortul făcut. Avea o pată mare de sânge 
cafeniu pe piept şi pe abdomen. S-a frecat cu podul 
palmei peste stomacul care părea să se fi strâns 
ghem, întinzând sângele amestecat cu sudoare. S-a 
uitat încă o dată în jur. Nimic nu mișca printre 
Copaci. 

— Femeile vor fi încântate, a spus el. 

Jamie a râs, scoţându-şi pumnalul de la brâu. 

— Nu prea cred. Vor munci jumătate din noapte 
ca să tranşeze carnea şi s-o săreze. 

A făcut semn în direcția în care se uitase Roger. 

— Chiar dacă ar fi pe-aproape, n-o să ne 
deranjeze. Felinele nu atacă prăzi mari decât dacă 
le e foame. 

S-a uitat ironic la coastele sfârtecate ale porcului 
care se legăna. 

— Trei-patru kilograme de costiţă de cea mai 
bună calitate i-a potolit foamea pe moment, așa 
socot. Dar dacă nu... 

A aruncat o privire spre pușca lungă, încărcată şi 
rezemată de trunchiul unui hicori din apropiere. 

Roger a ţinut porcul cât Jamie l-a eviscerat, 
după care a înfășurat masa urât mirositoare de 
intestine în pânza ce trebuia aşternută pentru masa 
de prânz şi a aprins un foc din vreascuri pentru a 
goni muștele din preajma carcasei. Mânjit şi 
duhnind a sânge, a mizerii și a sudoare, Roger a 
traversat câmpul spre micul pârâu care curgea pe 
lângă pădure. 

A îngenuncheat şi s-a spălat pe braţe, pe faţă şi 
pe tors, încercând să alunge senzația că ar fi 
urmărit. I se întâmplase deseori să traverseze landa 
pustie în Scoţia şi să se trezească brusc cu un cerb 
mare ţâșnind ca prin farmec din vegetația de la 
picioarele lui. În ciuda spuselor lui Jamie, era 
perfect conştient că o porțiune tăcută din peisaj 

putea să capete dintr-odată viață într-un tunet de 
copite sau într-un rânjet de colți ascuțiți. 

Şi-a clătit gura, a scuipat şi a băut cu sete, silind 
apa să treacă prin strâmtoarea încă existentă în 
gâtlejul lui. Încă simţea răceala rigidă a carcasei 
porcului și parcă vedea noroiul întărit din nările 
porcului şi găvanele oarbe, de unde corbu îi 
ciuguliseră ochi. A simțit cum i se face pielea de 
găină pe umeri, care îi înghețaseră atât din cauza 
apei reci, cât şi a gândurilor care îl frământau. 

Nu era mare diferența între un porc şi un om. 
Carnea tot carne era, cenușă din cenuşă. O 
lovitură, doar de atât era nevoie. Încet, s-a întins şi 
a savurat durerile de muşchi. 

A auzit cârâieli răguşite în castanul de deasupra 
lui.  Ciori, nişte pete negre între frunzele 
îngălbenite, exprimându-și nemulţumirea pentru că 
li se răpise ospăţul. 

— Unde... ne strângem... ca să mâncăm azi ? a 
murmurat el în surdină, în timp ce se uita la ele. 
Nu aici, ticăloaselor. Plecaţi! 

Cuprins de repulsie, a ridicat o piatră de pe 
malul pârâului şi a aruncat-o în copac cu toată 
puterea. Ciorile s-au înălţat brusc, cârâind, şi el s-a 
întors spre câmp cu o satisfacție sumbră. 

Însă tot avea un nod în stomac, iar cuvintele 
cântecului ironic al corbilor 1-a răsunat în urechi: 
Pe pieptu-i alb o să venim/Ochii albaştri ca să-i 
ciugulim/ŞI-o buclă de păr bălai vom lua/Cuibul să 
ni-l căptuşim pe vreme rea. 

Când s-a întors, Jamie s-a uitat la faţa lui, dar nu 
a spus nimic. Dincolo de câmp, carcasa porcului 
atârna deasupra focului, cu conturul ascuns în 
fuioare de fum. 

Tăiaseră deja bârnele pentru îngrăditură, făcute 
din pini tineri pe care îi dezrădăcinaseră; buştenii 
cu coajă aspră se aflau pregătiți la marginea 
pădurii. Însă gardul va avea stâlpi din pietre care 
să unească bârnele din lemn; nu va fi unul dintre 
acele garduri simple, abia înjghebate, care să nu 

permită trecerea căprioarelor sau să marcheze 
graniţele, ci va fi suficient de solid pentru a rezista 
atacurilor unor porci cântărind între o sută 
cincizeci şi două sute de kilograme. 

În mai puţin de o lună, va sosi momentul să 
mâne porcii care fuseseră lăsați să trăiască în 
sălbăticia pădurii, pentru a se îngrăşa cu ghinde, 
castane şi alte fructe ce zăceau în strat gros pe 
pământ. Unu căzuseră probabil pradă animalelor 
sălbatice sau muriseră accidental, dar vor exista 
cincizeci sau şaizeci care să fie sacrificați sau 
vânduți. 

El şi Jamie munceau bine împreună. Fiind cam 
de aceeaşi statură, fiecare simţea instinctiv 
mișcările celuilalt. Când unul avea nevoie de o 
mână de ajutor, celălalt sărea imediat. Însă acum 
nu era nevoie de aşa ceva — această parte a muncii 
era cea mai neplăcută, pentru că nu exista nicio 
dorință de a alunga plictiseala şi nici vreo 
pricepere specială care să ușşureze munca. Doar 
bolovani, sute de pietre care trebuiau scoase din 
solul argilos şi cărate, târâte, duse cu chinuri spre 
câmp, pentru a fi stivuite şi înălțate drept gard. 

Se întâmpla ca deseori să vorbească în timp ce 
munceau, dar nu și acum. Fiecare dintre ei trudea 
având propriile gânduri, cărând încoace şi încolo 
greutățile mari. Dimineaţa s-a scurs în tăcere, 
întreruptă doar de chemările îndepărtate ale 
ciorilor nemulțumite și de bufnetul şi scrâșnetele 
bolovanilor lăsați să cadă pe movila care se înălța 
văzând cu ochii. 

Trebuia s-o facă. Nu exista altă cale. Ştia asta de 
multă vreme, însă acum perspectiva difuză se 
materializase în ceva real. Roger și-a privit socrul 
fără nicio fereală. Dar Jamie va fi de acord? 

De departe, cicatricele de pe spinarea lui abia se 
vedeau, mascate fiind de luciul sudorii. Activitatea 
permanentă menținea un bărbat atletic şi musculos, 
şi nimeni dintre cei care îl vedeau pe Fraser ca o 
siluetă profilată în lumină-— sau îndeajuns de 

aproape pentru a-i observa dunga adâncă din jurul 
coloanei vertebrale, pântecul plat şi liniile clare și 
lungi ale brațelor şi ale coapselor— nu l-ar fi 
socotit un bărbat de vârstă mijlocie. 

Jamie îi arătase cicatricele încă din prima zi în 
care merseseră împreună la muncă, după ce el se 
întorsese din prospecțiunea topografică. Jamie îşi 
ridicase cămaşa şi se întorsese cu spatele, spunând 
nepăsător: „Hai, aruncă o privire.“ 

De aproape, cicatricele erau vechi și bine 
vindecate, având ici şi acolo câte o rețea argintie 
sau o umflătură lucioasă, locuri în care lovitura de 
bici desfăcuse pielea prea larg pentru ca marginile 
rănii să se poată suda curat. Existau şi porțiuni 
neatinse de piele, arătând bine şi netede printre 
dungi — dar nu multe. 

Şi ce-ar putea spune el? s-a întrebat Roger. Îmi 
pare rău pentru asta? Mulţumesc pentru că mi-ai 
oferit privilegiul de a le vedea? 

Preferase să tacă. Jamie se întorsese, îi întinsese 
lui Roger o secure cu un gest degajat, apoi se 
apucaseră de treabă, amândoi goi până la brâu. 
Însă Roger observase că Jamie nu se dezbrăca 
niciodată când muncea dacă în apropiere erau și 
alți oameni. 

De acord. Dintre toți oamenii, Jamie va înţelege 
nevoia, necesitatea — povara viselor Briannei, care 
îi stătea în stomac precum un bolovan. Cu 
siguranță că-i putea oferi ajutor. Dar va fi de acord 
să-l lase pe Roger să pună capăt situației singur? 
La urma urmelor, şi Jamie avea un interes în 
chestiunea respectivă. 

Ciorile încă se chemau, dar ceva mai departe, cu 
tpete disperate și ascuţite, ca ale unor suflete 
pierdute. Probabil că era o prostie să se gândească 
să acționeze de unul singur. A aruncat un braţ de 
pietre peste movilă; cele mai mici s-au ciocnit între 
ele și s-au rostogolit. 

„Băiatul predicatorului.“ Aşa îi spuneau ceilalți 
colegi de la şcoală şi asta rămăsese, indiferent ce 

ambiguitate presupunea acel termen. Îndemnul 
inițial de a se dovedi bărbat prin forță, înțelegerea 
ulterioară a slăbiciunii supreme dovedită prin 
violenţă. Însă asta se întâmplase în altă ţară... 

Şi-a înghițit restul cuvintelor şi s-a aplecat cu un 
aer sumbru pentru a curăța un bolovan de muşchi 
şi de pământ. Rămas orfan din cauza războiului, 
crescut de un om al păcii — cum să-şi fixeze mintea 
asupra unei crime? A cărat cu greu pietroiul spre 
câmp, rostogolindu-l încet. 

„N-ai ucis niciodată altceva decât pești“, a 
murmurat el către sine. „Ce te face să crezi că...7* 
Însă ştia prea bine ce îl făcea să gândească astfel. 


Spre jumătatea dimineţii strânseseră suficiente 
pietre pentru a începe primul stâlp; cu o 
încuviinţare din cap și cu un murmur, s-au apucat 
de treabă, târând și icnind, aşezând şi potrivind, 
scoțând când și când câte o exclamaţie în surdină 
când își zdrobeau vreun deget de la mână sau îşi 
zgâriau vreun deget de la picior. 

Jamie a pus la locul lui un bolovan mare, după 
care s-a îndreptat de spate, gâfâind. 

Roger şi-a ținut respirația. Probabil că acum era 
momentul potrivit; poate că nu va găsi un prilej 
mai bun. 

— Vreau să-ţi cer o favoare, a spus el brusc. 

Respirând din greu, Jamie a ridicat ochiu și a 
înălţat o sprânceană. A dat din cap, așteptând 
cererea. 

— Învaţă-mă să mă bat. 

Jamie şi-a trecut mâneca peste faţa scăldată în 
sudoare şi a expirat zgomotos. 

— Ştii destul de bine să te baţi, a zis el şi a 
schițat un zâmbet. Vrei să spui să te învăţ cum să 
mânuiești o sabie fără să-ți tai piciorul? 

Roger a lovit cu piciorul un bolovan care se 
desprinsese din grămadă. 

— Ar fi de ajuns pentru început. 

Jamie a rămas nemișcat o clipă şi l-a măsurat 
din creştet până în tălpi. Era o examinare cu totul 
lipsită de patimă, aşa cum ar fi cântărit un tăuraş 
pe care ar fi voit să îl cumpere. Roger nu s-a 
clintit, simțind sudoarea scurgându-i-se pe şira 
spinării, şi a avut încă o dată impresia că era 
comparat — spre dezavantajul lui — cu absentul Ian 
Murray. 

— Eşti cam bătrân pentru asta, nu uita, a rostit 
Jamie într-un târziu. Cei mai mulţi spadasini încep 
să se pregătească de mici. 

A tăcut o clipă. 

— Eu am primit prima sabie când aveam cinci 
ani. 

Când avusese cinci ani, Roger primise un tren. 
Cu o locomotivă roşie, care scotea țiuituri când 
trăgea de un cordon. A întâlnit ochii lui Jamie și a 
zâmbit elegant. 

— Cam bătrân pentru asta, poate, a replicat el. 
Dar nu mort. 

— Ai putea deveni, i-a răspuns Jamie. Puţină 
ştiinţă e un lucru primejdios-— un nătărău cu o 
sabie în teacă e mai puţin primejdios decât un 
nătărău care crede că ştie ce să facă cu ea. 

— Ştiinţa prea puţină e fără de avan? Ori bei, 
ori nu din râul Pierian. Mă crezi nătărău? 

Surprins şi amuzat, Jamie a râs. 

— O-nghiţitură doar te-mbată imediat, a răspuns 
el, continuând versurile și încheind: Mai multe 
însă te trezesc de-ndat’”. Cât priveşte nesăbuinţa — 
încă nu te-a îmbătat gândul ăsta, bănuiesc, da? 

Roger a zâmbit strâmb drept răspuns; de mult nu 
mai era surprins de varietatea lecturilor lui Jamie. 

— Voi sorbi suficient de mult ca să rămân treaz, 
a spus el. Mă înveţi? 

Jamie s-a uitat la el printre gene, apoi a ridicat 
uşor din umăr. 

— Din fericire, ai avantajul staturii şi al alonjei. 

L-a măsurat încă o dată pe Roger din creştet 
până în tălpi şi a dat din cap. 

— Da, s-ar putea să reuşești. 

S-a întors şi s-a îndepărtat, îndreptându-se spre 
următoarea movilă de pietre. Simţindu-se ciudat de 
satisfăcut, Roger l-a urmat, ca şi cum ar fi trecut 
cine știe ce test mărunt, dar important. 

Însă testul încă nu începuse. Abia după ce au 
construit o parte dintr-un nou stâlp, Jamie a vorbit 
din nou. 

— De ce? a întrebat el, cu ochii la bolovanul pe 
care îl ridica încet pentru a-l așeza la locul lui. 

Era prea greu ca să-l ridice singur, pentru că 
avea mărimea unui butoi cu whisky. Dedesubtul 
lui se vedeau smocuri încâlcite de rădăcini de 
iarbă, smulse din pământ când bolovanul fusese 
rostogolit încet şi brutal pe sol. 

Roger s-a aplecat pentru a-l ajuta. Lichenii de pe 
suprafața bolovanului erau aspri sub palme, verzi 
şi sfărâmicioşi din cauza vechimii. 

— Trebuie să-mi apăr familia, a răspuns el. 

Bolovanul s-a mișcat anevoie, alunecând câţiva 
centimetri pe terenul denivelat. Jamie a făcut semn 
din cap, unu, doi şi, la un „trei“ mut, au împins 
împreună, icnind în cor de efort. Monstrul s-a 
înălţat pe jumătate, s-a oprit, s-a ridicat de tot şi s-a 
dezechilibrat, căzând la locul lui cu un bufnet care 
a făcut pământul de sub tălpile lor să se cutremure. 

— S-o aperi de ce? 

Jamie s-a îndreptat de spate şi şi-a trecut 
încheietura mâinii peste falcă. A ridicat ochii şi a 
privit în depărtare, arătând cu bărbia spre porcul 
atârnat în copac. 

— Eu unul nu mi-aş dori să înfrunt o pumă cu 
sabia. 

— Oh, serios? 

Roger şi-a îndoit genunchii și a luat alt bolovan 
în brațe. 

— Am auzit că ai ucis doi urşi— unul cu 
pumnalul. 

— Da, mă rog, a replicat sec Jamie. Doar 
pumnal aveam la mine. Cât despre celălalt, dacă a 

existat o sabie, ea a fost a Sfântului Mihail, nu a 
mea. 

— Dar dacă ai fi ştiut dinainte că s-ar putea să... 
dai de el, nu te-ai fi înarmat mai bine? 

Roger şi-a îndoit genunchii, coborând bolovanul 
cu grijă la locul lui. L-a lăsat să cadă ultimii 
centimetri şi şi-a şters de pantaloni palmele care îl 
usturau. 

— Dac-aș fi ştiut că o să dau de urs, a spus 
Jamie, icnind în timp ce ridica un alt bolovan 
pentru a-i găsi un loc, aş fi urmat alt drum. 

Roger a pufnit şi a mișcat puţin piatra, 
potrivind-o între celelalte. Într-o parte era un mic 
gol care o făcea instabilă; Jamie a observat, s-a dus 
la movila de pietre şi a ales o bucată mai mică de 
granit, ascuţită la un capăt. S-a potrivit exact în gol 
cu pricina, şi cei doi şi-au zâmbit involuntar. 

— Și-atunci crezi că există alt drum de urmat? a 
întrebat Roger. 

Fraser s-a frecat la gură cu dosul palmei, dus pe 
gânduri. 

— Dacă la război te referi, atunci, da, aşa cred. 

S-a uitat fix la Roger. 

— Poate îl voi găsi sau poate nu-— dar sigur 
există şi alt drum. 

— Poate aşa e. 

Nu se referise la războiul iminent și credea că 
nici Jamie n-o făcuse. 

— Cât despre urși... 

Jamie a rămas nemişcat, cu privirea fixă. 

— E mare diferenţă între a întâlni unul pe 
neașteptate şi a-l vâna. 


Soarele încă nu se vedea, dar nici nu era nevoie. 
Amiaza a sosit ca un ghiorăit în stomac şi ca o 
usturime a mâinilor, o conştientizare bruscă a 
oboselii spatelui şi a picioarelor, la fel de exactă ca 
ticăitul unui ceas cu pendulă. După ce şi ultimul 
bolovan a ajuns la locul lui, Jamie s-a îndreptat de 
mijloc și a respirat adânc. 

Într-o înţelegere  nerostită, s-au așezat cu 
pachetul de mâncare şi şi-au pus cămăşile pe 
umeri, ca să se ferească de răcoarea produsă de 
evaporarea transpirației. 

Jamie a mestecat cu hărnicie, după care şi-a 
clătit gura cu o înghiţitură zdravănă de bere. S-a 
strâmbat fără să vrea, şi-a ţuguiat buzele ca să 
scuipe, apoi s-a răzgândit şi a înghiţit băutura. 

— Ah! Iar şi-a băgat nasul domnişoara Lizzie! 

A făcut o grimasă şi, ca să-şi dreagă gustul, a 
mușcat dintr-o prăjitură. 

Văzând faţa socrului său, Roger a zâmbit. 

— Ce-a mai pus în ea de data asta? 

Lizzie îşi încercase mâna la aromatizarea berii — 
cu un succes care trecea neobservat. 

Jamie a mirosit cu precauţie gura sticlei. 

— Anason? a sugerat el, întinzându-i sticla lui 
Roger. 

Roger a adulmecat și a strâmbat din nas când 
aburii de alcool i-au pătruns în nări. 

— Anason şi ghimbir, a spus el. 

Totuşi, a luat o gură de probă. S-a strâmbat la fel 
ca Jamie și a golit sticla peste o tulpină de mur. 

— Chiar dacă se spune că cine nu risipește are 
de toate... 

— Mai bine risipim decât să ne otrăvim. 

Jamie s-a ridicat cu un icnet, a luat sticla golită 
şi a plecat spre pârâul de la capătul celălalt al 
câmpului. S-a întors și i-a întins lui Roger sticla 
plină cu apă. 

— Am veşti despre Stephen Bonnet. 

A rostit cuvintele atât de nonşalant, că Roger nu 
le-a priceput sensul din prima clipă. 

— Ai veşti? a întrebat el în cele din urmă. 

Sosul de muştar i-a curs pe mână. L-a şters de la 
încheietura mânii cu un deget și l-a vârât în gură, 
dar nu a mai muşcat din sendviş; îi pierise pofta de 
mâncare. 

— Da. Nu ştiu unde e acum, dar ştiu unde va fi 
în aprile viitor — ori mai curând unde o să-l fac eu 

să vină. Şase luni, și după aceea îl ucidem. Crezi 
că ai timp suficient? 

S-a uitat calm la Roger, parcă ar fi sugerat o 
întâlnire cu un bancher, nu cu moartea. 

Roger era în stare să creadă în lumea subterană, 
dar şi în demoni. Noaptea trecută nu visase, dar 
faţa demonului plutea mereu la hotarele minţii lui, 
rămânând însă nevăzut. Probabil că sosise vremea 
să-l invoce şi să-l aducă la vedere. Trebuia să 
invoci un demon ca să îl poţi exorciza, nu? 

Însă înainte ca asta să se întâmple, trebuiau 
făcute pregătiri. Şi-a încordat umerii şi braţele încă 
o dată, de astă dată în așteptare. Durerile 
dispăruseră aproape cu totul. 


Și-l vor jeli neîncetat, 
Dar nu vor ști unde-a plecat, 
Când oasele îi sunt golite 


P. v Pi 29 
Și vântul suflă ca-nainte . 


— Da, a spus el. E de ajuns. 


87 


Ex GARDE 


Un moment nu a crezut că va putea ridica mâna 
până la sfoara ivărului. Ambele brațe îi atârnau pe 
lângă corp de parcă ar fi fost din plumb, iar 
muşchii mici ai antebraţului îi tresăreau şi îi 
tremurau de extenuare. A avut nevoie de două 
încercări, şi chiar şi aşa, nu a putut decât să prindă 
cu stângăcie sfoara cu două degete, dar nu a putut 
să îl strângă pe cel mare. 

Brianna l-a auzit bâjbâind; uşa s-a deschis brusc, 
şi mâna lui a căzut fără vlagă de pe sfoară. Ea nu a 
reuşit să vadă decât părul revărsat pe umeri și faţa 
zâmbitoare, o pată de funingine pe un obraz și apoi 
l-a strâns în braţe, l-a sărutat lung și el s-a simțit 
acasă. 

— Te-ai întors! a spus ea, dându-i drumul. 

— Da. 

Şi chiar se bucura că se întorsese. Cabana 
mirosea a mâncare caldă și a săpun cu legie, la care 
se adăuga o aromă slabă de ienupăr care acoperea 
mirosul de lumânări şi cel de prezenţă umană. l-a 
zâmbit şi, brusc, s-a simţit mai puţin obosit. 

— Tati, tati! 

Jemmy sărea pe loc de agitaţie, ținându-se de un 
scăunel pentru a-și menţine echilibrul. 

— Ta-tiii! 

— Bună, bună, a spus Roger, aplecându-se să îi 
ciufulească părul zulufat. Ai fost cuminte, ia 
spune? 

Nu a nimerit părul, iar mâna i-a alunecat pe 
obrazul moale, dar lui Jemmy nu-i păsa. 

— Eu! Eu! a strigat el şi a zâmbit cu gura până 
la urechi, arătându-și gingiile roz şi toți dinții mici 
pe care îi avea. 

Brianna 1-a imitat zâmbetul, foarte încântată. 

— Avem o surpriză pentru tine! Ia uite! 

S-a dus repede spre masă şi s-a lăsat într-un 
genunchi, la un pas de Jemmy. A întins brațele în 
față, la câțiva centimetri de ale copilului. 

— Vino la mama, scumpule! Vino aici, copile, 
hai la mama! 

Jemmy s-a legănat periculos, şi-a desprins o 
mână, apoi a desprins-o şi pe cealaltă și a făcut un 
pas ca de beţiv, apoi încă unul și a căzut țipând în 
braţele ei. 

— Du-te la tati! l-a încurajat Brianna. Hai, du-te 
la tati! 

Jemmy s-a încruntat, concentrându-se plin de 
îndoieli, ca un paraşutist la primul salt, stând în 
fața uşii deschise a avionului. S-a clătinat 
primejdios într-o parte şi alta. 

Roger s-a lăsat pe vine şi a întins braţele, uitând 
de oboseală. 

— Hai, amice, hai, hai, că poți! 

Jemmy s-a agăţat un moment, s-a aplecat, a dat 
drumul mâinii mamei şi s-a îndreptat bălăbănindu- 
se spre Roger, repede, mai repede şi mai repede, 

făcând trei paşi şi căzând cu capul înainte drept în 
braţele salvatoare ale lui Roger. 

Roger a îmbrățișat strâns copilul, care se zbătea 
şi gângurea în semn de triumf. 

— Bravo, băiete! De-acum o să te bagi peste tot, 
nu? 

— De parcă n-a făcut-o deja! a spus Brianna, 
dându-și ochiu peste cap cu resemnare. 

Vrând parcă să facă o demonstraţie, Jemmy s-a 
răsucit și a scăpat din strânsoarea lui Roger, s-a 
lăsat în patru labe şi a pornit târâş cu mare viteză 
spre coşul cu jucării. 

— Ce altceva ai mai făcut azi? a întrebat Roger, 
așezându-se la masă. 

— Ce altceva? 

Brianna a făcut ochii mari, apoi l-a privit printre 
gene. 

— Nu crezi că învățatul mersului e de ajuns 
pentru o singură zi? 

— Evident, e minunat, e splendid! s-a grăbit el 
să o liniştească. Doar făceam conversație. 

Ea s-a destins. 

— EFi bine, am frecat podeaua — deşi nimeni n-ar 
spune că arată altfel decât înainte. 

S-a uitat oarecum dezgustată la scândurile aspre 
şi decolorate de sub tălpi. 

— Am făcut pâine și-am aşezat-o să crească, 
doar că nu s-a întâmplat asta, aşa că o să ai lipie la 
cină. 

— Ador lipia, a asigurat-o el imediat, observând 
ochii strălucitori care-l sfredeleau. 

— Bineînțeles, a replicat ea, ridicând o 
sprânceană. Măcar o să știi care e partea unsă cu 
unt. 

EI a râs. Acolo, la căldură, frigul îi dispărea din 
corp şi mâinile începuseră să-i zvâcnească, dar se 
simţea bine. Obosit cât să pice de pe scaun, dar 
bine. Bine şi înfometat. Stomacul îi ghiorăia 
așteptând. 

— Lipie cu unt e un început bun, a zis el. Şi 
altceva? Simt un miros plăcut. 

S-a uitat spre cazanul care bolborosea şi a 
adulmecat plin de speranţă. 

— Tocană? 

— Nu, rufe, a răspuns Bree uitându-se urât spre 
cazan. E a treia şarjă pe azi. Nu pot pune multe în 
cazanul ăsta mic, dar nici nu pot duce rufele la 
cazanul de la casa mare, pentru că trebuie să spăl 
podeaua și să torc. Când speli afară, trebuie să stai 
acolo, să te ocupi de foc şi să amesteci, așa că nu 
poți face prea multe în acelaşi timp. 

A strâns din buze. 

— Foarte ineficient! 

— Păcat! a spus Roger şi a trecut cu uşurinţă 
peste subiectul rufelor, în favoarea unuia ceva mai 
presant. 

A făcut semn din cap spre vatră. 

— Simt miros de carne. Nu crezi că o fi căzut 
vreun şoarece în vas? 

Auzindu-l, Jemmy a dat drumul păpuși de cârpă 
şi s-a târât nerăbdător spre foc. 

— Şoricel? Vezi şoricel? 

Brianna l-a prins de guler și s-a întors pentru a-l 
fulgera cu privirea pe Roger. 

— Bineînţeles că nu. Nu, copile, nu-i şoarece. 
Tata vorbeşte prostioare. Uite, Jemmy, vino să 
mănânci. 

Dându-i drumul de guler, l-a prins de talie, l-a 
ridicat — în timp ce el se zbătea şi dădea din 
picioare — şi l-a aşezat pe scaunul înalt. 

— Mănâncă am spus! Şi stai cuminte! 

Jemmy şi-a arcuit spatele, icnind şi țipând în 
semn de protest, după care s-a liniştit brusc, 
alunecând de pe scaun şi dispărând între faldurile 
rochiei mamei. 

Brianna l-a prins, roşie la faţă de râs şi 
exasperare. 

— Bine, cum vrei! a spus ea, ținându-l drept. 
Atunci nu mânca. Să vezi dacă-mi pasă. 

A întins mâna după jucăriile împrăștiate, scoase 
din coş, şi a luat de jos o păpușă făcută dintr-un 
cocean de porumb destul de ponosită. 

— Uite, vezi păpuşa? E frumoasă. 

Jemmy a strâns păpuşa la piept, s-a aşezat brusc 
în fund și a început să îi vorbească pe un ton agitat, 
scuturând-o din când în când ca să accentueze ce 
bolborosea. 

— Mănâncă! i-a spus el ferm, împungând 
păpuşa în burtă. A pus-o apoi pe podea, a ridicat 
coşul şi l-a răsturnat peste păpuşă. Stai cuminte! 

Brianna şi-a frecat faţa cu mâna și a oftat. I-a 
aruncat apoi o privire lui Roger. 

— Iar tu vrei să ştii ce fac toată ziua. 

Privirea ei a devenit critică, pentru că abia acum 
se uita cu adevărat la el. 

— ŞI tu ce ai făcut, domnule MacKenzie? Arăţi 
de parcă ai venit de la război. 

I-a atins faţa uşor; pe fruntea lui Roger se 
formase o umflătură; a simțit pielea întinsă şi o 
mică înţepătură de durere când ea a atins-o. 

— Cam aşa. Jamie mi-a arătat rudimentele 
luptei cu sabia. 

Ea a înălţat din sprâncene, iar el a râs conștient 
de felul în care arăta, inându-și mâinile în poală. 

— Cu săbii de lemn, da? 

Câteva săbii din lemn. Rupseseră trei, deşi 
armele improvizate fuseseră crengi rezistente, în 
niciun caz rămurele. 

— Te-a izbit în cap? 

Glasul Briannei a vorbit pe un ton tăios, dar 
Roger nu şi-a dat seama dacă din cauza lui sau a 
tatălui ei. 

— Ah, nu. Nu tocmai. 

Având amintiri înceţoşate cu filme de capă şi 
spadă şi cu meciuri de floretă la universitate, nu 
fusese pregătit pentru forța brutală care însoțea 
lupta corp la corp cu săbule. Prima lovitură a lui 
Jamie îi zburase sabia din mână; o altă lovitură 

despicase lemnul şi azvârlise o bucată mare din el 
ca o rachetă pe lângă urechea lui. 

— Ce înseamnă „nu tocmai“? 

— Păi, mi-a arătat ceva care se numeşte corps à 
corps-— ceea ce pare să însemne în franceză „Fă 
sabia adversarului să se încolăcească pe a ta, apoi 
trage-i una cu genunchiul în boaşe și loveşte-l cu 
pumnul în cap când încearcă să se desprindă.“ 

Brianna a scos un hohot de râs scurt şi șocat. 

— Vrei să spui că €l...? 

— Nu, dar a fost cât pe ce, a răspuns Roger, 
crispându-se când şi-a amintit. Am o vânătaie pe 
coapsă mare cât o palmă. 

— Mai ești rănit şi în alte părți? l-a întrebat 
Brianna cu îngrijorare. 

— Nu. 

S-a uitat la ea şi a zâmbit, cu mâinile în poală. 

— Sunt obosit. Mă dor toate. Şi mor de foame. 

Ea s-a destins și zâmbetul i-a reapărut, deşi o 
cută mică stăruia între sprâncene. A luat platoul 
din lemn de pe dulap, s-a întors şi s-a lăsat pe vine 
lângă vatră. 

— Prepeliţe, a spus ea cu satisfacție în glas, 
scormonind câteva învelişuri înnegrite din cenușă 
cu ajutorul vătraiului. Tata le-a adus azi-dimineaţă. 
Mi-a spus să nu le jumulesc; doar să le învelesc în 
lut și să le coc. Sper că ştia ce vorbeşte. 

A făcut un semn către cazanul care fierbea. 

— Jemmy m-a ajutat cu lutul, de aceea a trebuit 
să mai fierb un rând de rufe. Au! 

Și-a tras mâna şi a dus la gură degetul pârlit, 
apoi a luat platoul şi l-a aşezat pe masă. 

— Lasă-le să se răcească puţin, l-a sfătuit pe 
Roger. O să-ţi aduc nişte murături din acelea care- 
ti plac. 

Prepelițele arătau doar ca nişte pietre afumate. 
Totuşi, prin crăpăturile câtorva gogoloaie înnegrite 
se strecura un abur cu un miros ametitor. Lui 
Roger îi venea să ia una și s-o mănânce imediat, cu 
tot cu lutul ars. Însă a căutat sub pânza care 

acoperea o farfurie de pe masă şi a descoperit lipia 
dedesubt. Cu degete înţepenite, a reuşit să rupă o 
bucată destul de mare, pe care şi-a îndesat-o tăcut 
în gură. 

Jemmy îşi abandonase păpuşa de cârpă sub pat 
şi venise să vadă ce făcea tatăl lui. Sprijinindu-se 
de piciorul mesei, s-a ridicat, a zărit pâinea şi a 
scos sunete precipitate, semn că voia şi el. Roger a 
rupt cu grijă o bucată și i-a întins-o fiului său, cât 
pe ce să o scape din mână. Avea mâinile pline de 
tăieturi şi de lovituri; încheieturile degetelor îi erau 
însângerate, umflate şi înnegrite de julituri 
proaspete. Jumătate din unghia degetului mare de 
la mâna dreaptă aproape că îi fusese smulsă, iar 
carnea de dedesubt era roşie şi sângera. 

— Biiine. 

Apucând bucata de pâine, Jemmy s-a uitat la 
mâinile lui Roger, apoi la faţa lui. 

— Tati bune? 

— Tata e bine, l-a asigurat el. Doar că e obosit. 

Jemmy a rămas cu ochii la degetul rănit, apoi a 
dus încet mâna la gură şi a vârât degetul mare în 
ea, apucându-se să îl sugă. 

De fapt, asta părea o idee bună. Degetul îl durea 
și îi dădea înțepături în porțiunea în care îşi 
pierduse unghia, iar celelalte degete îi erau reci şi 
înțepenite. Aruncând o privire scurtă spre Brianna, 
care era întoarsă cu spatele, a ridicat mâna şi a 
vârât degetul mare în gură. 

I s-a părut straniu, gros, tare, cu gust metalic de 
sânge şi de murdărie. Apoi, totul s-a îmbinat, iar 
limba și cerul-gurii au înconjurat degetul rănit cu 
o presiune caldă și alinătoare. 

Jemmy l-a împuns în coapsă, semnul pe care îl 
folosea de obicei pentru „sus“, iar Roger l-a prins 
de partea din spate a scutecului cu mâna liberă, 
ridicându-l pe un genunchi. Jemmy s-a aşezat 
foindu-se şi zvârcolindu-se, apoi s-a liniştit cu 
totul, ţinând bucata strivită de pâine într-o mână și 
sugându-şi degetul în tăcere. 

Cu un cot rezemat de masă, Roger s-a destins, 
strângând celălalt braţ în jurul fiului său. Căldura 
şi greutatea copilului şi răsuflarea apăsată a 
acestuia pe coastele lui au devenit un 
acompaniament liniştitor al zgomotelor pe care le 
făcea Brianna, în timp ce așeza farfuriile pentru 
cină. Spre surprinderea sa, degetul a încetat să-l 
mai doară, însă l-a scos din gură, simțindu-se prea 
ostenit ca să investigheze ciudata senzație de 
confort. 

Şi muşchii 1 se relaxau treptat, ieşind din starea 
de încordare vigilentă, în care îi ținuse vreme de 
ore. 

Urechile încă îi ţiuiau de instrucțiuni date într- 
un ritm alert. Foloseşte-ţi antebraţul, omule -— 
încheietura, încheietura! Nu-ţi mai mișca mâna 
aşa, ține-o pe lângă corp. E sabie, da? Nu o bâtă! 
Folosește-i vârful! 

La un moment dat, îl aruncase pe Jamie de 
trunchiul unui copac. lar o dată Fraser se 
împiedicase de un bolovan și căzuse cu Roger 
deasupra lui. Cât priveşte vătămările produse de 
sabie, putea la fel de bine să se dueleze cu un nor. 

Lupta murdară este singurul mod de luptă, îi 
spusese Fraser, gâfâind, în vreme ce stăteau în 
genunchi în pârâu și îşi dădeau cu apă rece pe 
feţele transpirate. Orice altceva este doar paradă. 

A scuturat brusc din cap şi a clipit, revenind la 
realitate după pocnetele şi scrâșnetele săbiilor din 
lemn, întorcându-se în căldura difuză din cabană. 
Platoul dispăruse; Brianna blestema încet lângă 
dulap, lovind cu mânerul pumnalului gogoloaiele 
de lut în care se aflau prepelițele, pentru a le 
desface. 


Fii atent la picioare! Înapoi, înapoi — da, 


acum, vino din nou spre mine! Nu, nu întinde 
prea mult mâna... rămâi cu garda ridicată! 

Iar apoi, pocnetul usturător ale „lamei“ flexibile 
peste braţe, coapse şi umeri, împunsătura solidă a 
bățului pătrunzând la ţintă, între coaste, ajungând 
adânc în pântec şi lăsându-l fără suflare. Dacă ar fi 
fost o sabie adevărată, ar fi murit după câteva 
minute, tăiat şi sângerând masiv. 


Nu prinde lama cu sabia — respinge-o! 
Respinge, respinge! Vino spre mine, împunge! 
Tine aproape, ține aproape... a, bine, aşa! 


Cotul i-a alunecat de pe masă şi mâna i-a căzut. 
S-a redresat, abia reuşind să nu scape copilul 
adormit, și a chpit iute de câteva ori, iar vederea 1- 
a devenit neclară din cauza luminii focului. 

Simţindu-se vinovată, Brianna a tresărit și a 
închis caietul în care scria. S-a ridicat și l-a împins 
departe, înapoia unei tăvi de cositor, aşezată în 
picioare în spatele dulapului. 

— E gata, s-a grăbit ea să spună. Doar că... o să 
aduc şi laptele. 

A dispărut în cămară cu un foşnet al fustelor. 

Roger l-a mutat puțin pe Jemmy, l-a prins bine 
şi i-a ridicat corpul mic și solid pe umăr, dar şi-a 
simțit braţele ca nişte tăieţei prea fierți. Copilul 
dormea buştean, dar îşi ținea degetul mare prins 
ferm în gură. 

Şi degetul mare al lui Roger era ud de salivă, şi 
l-a cuprins ruşinea. lisuse, Brianna îl desenase în 
acea postură? Fără îndoială; mai mult ca sigur îl 
surprinsese sugându-şi degetul mare şi socotise că 
totul era „interesant“; nu ar fi fost pentru prima 
oară când ea îl desenase în ceea ce el socotea o 
poziție compromițătoare. Ori scria din nou despre 
visele avute? 

L-a aşezat pe Jemmy cu delicateţe în pat, a 
îndepărtat firimiturile umede de pe pătură şi a 
rămas în picioare, frecându-și încheieturile 
degetelor lovite cu degetele celeilalte mâini. 
Dinspre cămară a auzit sunete care îi spuneau că 

Brianna spăla ceva. Mişcându-se discret, s-a dus la 
dulap şi a scos caietul din ascunzătoare. Schițe, nu 
vise. 

Nu a văzut decât câteva linii fugare, esenţa unei 
schiţe. Un bărbat obosit de moarte, dar încă atent, 
cu capul proptit într-o mână, cu gâtul încovoiat de 
epuizare — şi cu brațul rămas liber strâns în jurul 
unui lucru neajutorat, dar nepreţuit. 

Îi dăduse şi un titlu. En garde, scria în josul filei, 
cu scrisul ei înclinat și ascuțit. 

A închis caietul şi l-a vârât la loc în spatele tăvii. 
Brianna stătea în uşa cămării, cu un urcior cu lapte 
în mână. 

— Vino să mănânci, a spus ea, privindu-l drept 
în ochi. Ai nevoie de putere. 

Roarr ÎŞI CUMPĂRĂ SABIE 


Cross Creek 
Noiembrie 1771 


Mai ţinuse în mână săbii late din secolul al 
XVIII-lea; nici greutatea, nici lungimea lor nu îl 
surprinseseră. Garda sub formă de coş a mânerului 
era puțin îndoită, dar nu atât cât să nu-i încapă 
mâna. Mai făcuse asta. Totuşi, exista o mare 
deosebire între a așeza cu respect o armă veche 
într-un muzeu şi a ridica o lamă lungă din metal cu 
intenția clară de a o înfige în corpul unui om. 

— E puţin ciobită, îi spusese Fraser, uitându-se 
cu ochi critici la tăișul sabiei, înainte să i-o întindă, 
dar lama e bine echilibrată. Încearc-o, să vezi dacă 
ți se potrivește. 

Simţindu-se un nătărău perfect, Roger a băgat 
mâna în coșul gărzii şi a luat o poziţie de spadasin, 
aşa cum şi-o amintea din filmele cu Errol Flynn. 
Se aflau pe strada aglomerată din faţa fierăniei din 
Cross Creek, iar câțiva trecători s-au oprit să 
privească şi să ofere sfaturi. 

— Cât cere Moore pentru tinicheaua asta? a 
întrebat cineva cu glas dispreţuitor. Dacă vrea mai 
mult de doi şilingi ar fi jaf la drumul mare. 

— E o sabie bună, a spus Moore, apărut în ușa 
forjei lui şi uitându-se sever la cel care vorbise. O 
am de la unchiul meu, care a fost soldat la Fort 
Stanwyck. Păi lama asta a ucis mulți franțuji şi n- 
are decât o ciobitură mică pe ea. 

— O ciobitură, a exclamat omul. Păi nu vezi că- 
i îndoită şi dac-ai voi să împungi pe cineva, te 
trezeşti că-i tai doar urechea! 

Oamenii strânşi au izbucnit în râsete care au 
acoperit răspunsul fierarului. Roger a coborât 
vârful sabiei şi apoi l-a ridicat încet. Cum se testa 
o sabie? Trebuia să o fluture încoace şi încolo? Să 
înțepe ceva cu ea? Ceva mai departe pe stradă era 
o căruță încărcată cu saci din pânză plini-— lână 
netoarsă, după miros. 

L-a căutat din ochi pe proprietarul sacilor, dar 
nu l-a putut descoperi în mulțimea strânsă acolo; 
calul uriaş legat la căruță rămăsese 
nesupravegheat, iar urechile lui tresăreau 
somnoros peste hățurile lăsate liber. 

— A, dacă tânărul vrea o sabie, sunt sigur că 
Malachy McCabe are una mai bună decât asta, 
care i-a rămas de pe vremea soldăției. Cred că s-ar 
îndura să se despartă de ea pentru cel mult trei 
şilingi. 

Cizmarul de peste drum a strâns din buze, 
făcând din cap un semn şmecheresc spre sabie. 

— Nu-i prea elegantă, l-a aprobat un bărbat de 
vârstă mijlocie care fusese soldat, înclinându-și 
capul într-o parte. Dar e bună, vă asigur. 

Roger a întins braţul şi a făcut o fandare spre 
uşa fierăriei, cât pe ce să îl împungă pe Moore, 
care ieşea afară ca să susțină calitatea mărfu lui. 
Scoţând un strigăt de uimire, fierarul a sărit într-o 
parte, iar mulțimea a izbucnit în râs. 

Cuvintele de scuze ale lui Roger au fost 
acoperite de o voce nazală şi puternică venind din 

spatele lui. 

— Poftiti, domnule! Daţi-mi voie să vă ofer un 
dușman mai demn de lama dumneavoastră decât 
un fierar neînarmat! 

Răsucindu-se, Roger s-a trezit faţă în faţă cu 
doctorul Fentiman, care îşi scosese sabia lungă și 
subțire din bastonul lui ornamental. Doctorul, care 
era pe jumătate ca statură față de Roger, a mânuit 
sabia cu o ferocitate prietenoasă. Abia ridicat de la 
o bogată masă de prânz, vârful nasului îi lucea 
roșiatic precum un beculeţ de Crăciun. 

— Un test de pricepere, domnule? 

Doctorul a mișcat rapid sabia încoace și încolo, 
astfel că lama îngustă a scos şuierături când a tăiat 
aerul. 

— Primul care îl ciupeşte pe adversar, primul 
care vede sânge e învingător, ce spuneţi? 

— Vai, doctorul are un avantaj nemeritat. Păi nu 
e treaba dumneavoastră să extrageți sânge? 

— Ha-ha! Şi dacă îl străpungi în loc să-l faci să 
sângereze puţin, îl peticești fără niciun ban? a 
strigat un alt privitor. Ori ai început să-ți faci 
reclamă, lhpitoare ce eşti? 

— Ai grijă, tinere! Dacă te-ntorci cu spatele la 
el, s-ar putea să-ți facă un clistur! 

— Mai bine-un clistir decât o sabie înfiptă-n 
fund! 

Doctorul a ignorat acele remarci vulgare, dar şi 
altele,  ținându-și sabia ridicată, pregătit să 
riposteze. Roger 1-a aruncat o privire lui Jamie, 
care se rezemase de perete şi părea să se amuze. 
Jamie a ridicat o sprânceană şi a înălțat uşor din 
umeri. 

„Încearc-o“, îi spusese Jamie. Bine, s-a gândit 
Roger şi a presupus că un duel cu un pitic beat era 
un test ca oricare altul. 

Roger a ridicat sabia şi l-a țintuit pe doctor cu o 
privire amenințătoare. 

— En garde! a spus el, iar grupul de privitori a 
ovaţionat în semn de aprobare. 

— Gardez vous! 1-a răspuns doctorul şi a atacat. 

Roger s-a răsucit pe un călcâi, iar doctorul a 
trecut pe lângă el cu sabia îndreptată înainte ca o 
lance. Fierarul Moore a sărit într-o parte exact la 
vreme ca să nu fie împuns și a slobozit câteva 
înjurături. 

— Dar ce-s eu, ţinta voastră? a strigat el, 
fluturând un pumn în aer. 

Ignorând  rateul, doctorul şi-a recăpătat 
echilibrul şi a pornit spre Roger, scoțând în același 
timp strigăte ascuţite pentru a-şi făcea curaj. 

Era ca şi când ar fi fost atacat de o viespe, s-a 
gândit Roger. Dacă nu intra în panică, era posibil 
să urmărească sabia şi să o devieze cu o lovitură. 
Poate că doctorul era un spadasin destul de bun 
când era treaz, dar în starea lui din acele momente, 
împunsăturile și mişcările furioase erau ușor de 
evitat — câtă vreme Roger rămânea atent. 

S-a gândit încă după primele lovituri că putea 
pune capăt luptei în orice clipă, doar aşezând în 
calea sabiei subțiri a doctorului latul armei lui, 
care era mult mai grea. Începuse să se distreze şi a 
avut grijă să pareze cu latul sabiei. 

Treptat, orice altceva a dispărut din câmpul 
vizual al lui Roger în afara vârfului sclipitor al 
floretei; strigătele mulțimii s-au stins, devenind 
doar un bâzâit ca de albină, iar praful de pe drum 
şi peretele fierăriei erau abia vizibile. Şi-a zgâriat 
un cot când s-a lovit de zid, a făcut o mișcare 
înapoi, apoi s-a mişcat în cerc pentru a avea mai 
mult loc, fără a se gândi conştient la aceste 
manevre. 

Floreta s-a izbit de lama lată, a alunecat pe ea şi 
s-a eliberat cu un scrâşnet metalic. Roger percepea 
zăngănitul, clinchetul metalului și şuieratul aerul, 
dar şi vibrația din oasele încheieturi mâinii la 
fiecare lovitură a sabiei doctorului. 

Fii atent la lovitură, urmeaz-o şi respinge-o! Nu 
avea idee ce făcea, dar a reuşit. Sudoarea i se 
scurgea în ochi; a scuturat din cap ca să scape de 

ea, s-a ferit în ultima clipă de o fandare joasă a 
adversarului care-i țintise coapsa, a oprit-o la timp 
şi a respins floreta. 

Doctorul s-a clătinat, s-a dezechilibrat şi 
răcnetele fioroase: Acum! Loveşte-l! Împunge-l! 
au răsunat în aerul încărcat de praf. A văzut vesta 
brodată a doctorului neapărată, plină de fluturi de 
mătase, şi şi-a reprimat dorinţa viscerală de a-l 
împunge în piept. 

Cutremurat de intensitatea acestui impuls, s-a 
dat un pas înapoi. Simţindu-i slăbiciunea, doctorul 
a sărit în față răcnind, cu vârful armei îndreptat 
spre el. Roger a făcut o jumătate de pas într-o 
parte, iar doctorul a trecut fulgerător pe lângă el, 
zgâriind jaretul calului de povară care s-a nimerit 
în calea lui. 

Calul a nechezat revoltat şi l-a azvârlit pe 
spadasin, care a zburat, cu tot cu armă, până în 
peretele atelierului  cizmarului. Doctorul s-a 
prăbuşit la pământ ca o muscă strivită, înconjurat 
de calapoade şi de pantofi de toate soiurile. 

Roger a rămas pe loc gâfâind. Corpul îi pulsa la 
fiecare bătaie de inimă, înfierbântat de luptă. A 
vrut să continue, i-a venit să râdă şi să lovească 
ceva. Voia să o aibă pe Brianna lipită de cel mai 
apropiat perete şi acum. 

Jamie şi-a ridicat blând mâna şi i-a desprins 
degetele de pe mânerul sabiei. Nici nu-şi aducea 
aminte că le strânsese. Și-a simțit braţul mai uşor 
fără ea, ca şi cum ar fi putut zbura spre cer, de la 
sine. Avea degetele înţepenite după ce strânsese 
mânerul atât de tare şi le-a mișcat mecanic, 
simțind  gâdilături când sângele şi-a reluat 
circulația normală. 

Sângele tuturor fierbea. Roger abia dacă a auzit 
râsetele, ofertele de băutură şi nu a simțit nici 
loviturile de felicitare care cădeau ploaie pe 
spinarea lui. 

— Un clistir, un clistir, fă-i un clistir! intona un 
grup de ucenici, mergând în urma doctorului care 


632 


era purtat pe braţe spre cea mai apropiată tavernă 
pentru a primi îngrijiri medicale de urgenţă. 
Stăpânul calului se foia plin de solicitudine pe 
lângă murgul lui, care părea mai curând năucit 
decât rănit. 

— Cred că el a câştigat. La urma urmelor, el a 
făcut să curgă sânge. 

Roger nu şi-a dat seama că vorbise decât după 
ce şi-a auzit glasul, care i-a sunat ciudat de calm în 
urechi. 

— E destul de bună? 

Jamie se uita întrebător la el, ținând sabia ușor 
pe palme. 

Roger a dat aprobator din cap. Strada era 
luminată şi plină de praf albicios; l-a simţit sub 
pleoape şi i-a scrâşnit între dinți când a închis 
gura. 

— Da, a răspuns el. E bună. 

— Mă bucur, a spus Jamie. Şi tu la fel, a 
adăugat el nonşalant, întorcându-se şi plecând să-i 
plătească fierarului. 

PARTEA A OPTA 
LA VÂNĂTOARE VOM PLECA 

Dinis LUI Jurre 
Sfârşit de noiembrie 1771 


Pentru a patra oară în tot atâtea minute, Roger 
şi-a spus în sinea lui cu convingere că, din punct 
de vedere medical, nu era posibil să mori din cauza 
frustrării sexuale. Se îndoia că asta ar putea 
produce daune de durată. Pe de altă parte, nu-i 
pria, în ciuda eforturilor pe care le făcea de a 
socoti acest lucru un exercițiu pentru a-şi oțeli 
caracterul. 

S-a întors pe spate, atent să nu facă salteaua să 
foşnească prea tare, şi a rămas cu privirea în tavan. 
Nu avea niciun rost; printr-o crăpătură de la 
marginea pieii unse cu ulei care acoperea fereastra, 
razele soarelui de dimineaţă se furișau peste pat și, 
cu coada ochiului, a zărit partea dorsală a soției 
lui, luminată de parcă ar fi fost sub lumina 
reflectoarelor. 

Dormea pe burtă, cu faţa îngropată în pernă, iar 
cearşaful din pânză îi alunecase până dincolo de 
fese, lăsând-o dezgolită de la ceafă şi până la fund. 
Stătea atât de aproape în patul îngust, încât 
piciorul lui le atingea pe ale ei, iar căldura 
răsuflării ei îi mângâia umărul gol. Şi-a simțit gura 
uscată. 

A închis ochii. Asta nu l-a ajutat defel; a început 
imediat să vadă scene din noaptea dinainte: 
Brianna, în lumina slabă a focului domol, flăcările 
părului ei sclipind în umbre, lumina lucind brusc 
pe rotunjimea unui sân gol, în timp ce îşi scotea 
bluza moale. 

Deşi era târziu şi se simţea obosit de moarte, o 
voia cu disperare. Însă cineva o dorise mai mult 

decât el. A deschis un ochi şi s-a ridicat încet, cât 
să vadă, peste buclele roşcate ale Briannei, pătuţul 
lipit de perete, încă în umbră. Niciun semn de 
mișcare. 

Aveau o înțelegere de durată. El se trezea 
instantaneu când era deranjat, ea era amețită şi 
stângace. De aceea, când un țipăt ca o sirenă 
dinspre pătuţ îl făcea să sară din somn cu inima 
palpitând, Roger trebuia să se scoale din pat, să 
ridice ghemotocul ud care urla şi să se ocupe de 
necesitățile imediate de igienă. Apoi, până când îl 
aducea pe Jemmy la mama lui, foindu-se și 
zbătându-se, Brianna se dezmeticea suficient ca să 
se dezbrace de cămaşă şi să întindă mâinile după 
copil, trăgându-l în întunericul cald, spre refugiul 
încărcat de murmure şi de lapte al corpului ei. 

Acum, că mai crescuse, Jem se trezea mai rar 
noaptea, dar când o făcea, din cauza unor colici 
sau a vreunui coşmar, era nevoie de mai mult timp 
pentru a-l adormi decât atunci când era mic de tot. 
Roger adormise în timp ce Brianna îl liniștea pe 
Jemmy, dar se trezise când ea se întorsese în patul 
îngust, trecând cu fesele pe lângă coapsa lui. 
Pănușile de porumb de sub ei foşniseră, scoțând un 
sunet ca o mie de artificii îndepărtate, toate 
explodând de-a lungul şirei spinării lui, trezindu-l 
pe deplin, cu o excitație presantă, aproape 
dureroasă. 

Simţise apăsarea fundului ei şi se abținuse cu 
greu să nu se rostogolească şi să o atace pe la 
spate. Sunetele slabe din cealaltă parte a corpului 
ei l-au oprit. Jem încă era în patul lor. 

Stătuse  nemişcat, trăgând cu urechea şi 
rugându-se ca ea să rămână trează suficient pentru 
a-l pune pe micuțul terorist în pătuţul lui; câteodată 
adormeau împreună, mama şi copilul, iar Roger se 
trezea dimineața în mirosurile derutante şi 
amestecate de femeie şi urină de copil. În cele din 
urmă, adormise la loc, în pofida disconfortului, 

epuizat după o zi întreagă în care doborâse copaci 
pe coasta muntelui. 

A inspirat încet. Nu, îl pusese înapoi în pătuţ. 
Acum în pat nu mai era alt miros decât al Briannei, 
mirosul pământesc al cărnii de femeie, un nor 
dulceag de sudoare şi dorință alunecoasă. 

Ea a oftat în somn, a murmurat ceva 
neinteligibil şi a întors capul pe pernă. Avea 
cearcăne albăstrui; stătuse trează până târziu, 
făcând dulceaţă, şi se trezise de două ori din cauza 
micului tică... a copilului. Cum să o trezească doar 
pentru a-şi satisface dorinţa josnică? 

Dar de ce nu? 

A scrâşnit din dinți, sfâşiat între spită, 
compasiune şi convingerea clară că, dacă ceda 
impulsului, un zgomot din vecinătatea patului lor 
l-ar fi silit să se oprească în cel mai prost moment 
posibil. 

Experiența fusese un profesor aspru, dar 
dorințele cărnii erau mai puternice decât vocea 
rațiunii. A întins pe furiş o mână și a prins fesa cea 
mai apropiată de el. Era răcoroasă, netedă și 
rotundă ca un pepene. 

Brianna a icnit şi s-a întins cu voluptate. Şi-a 
arcuit spatele, împingându-și fundul în sus într-un 
mod care l-a convins pe Roger că modul cel mai 
înțelept de acţiune era să dea deoparte pilota, să se 
rostogolească peste ea şi să-şi atingă scopul în cele 
zece secunde cât probabil avea să dureze totul. 

N-a apucat decât să dea pilota deoparte. Când a 
ridicat capul de pe pernă, ceva rotund şi palid a 
răsărit peste marginea pătuţului, precum una dintre 
lunile lui Jupiter. O pereche de ochi albaștri l-a 
privit cu o detaşare aproape clinică. 

— Of, rahat! a spus el. 

— O, hat! l-a imitat Jemmy fericit. 

S-a ridicat în picioare şi a început să ţopăie 
ținându-se de marginea pătuţului pe care deja o 
depăşea cu mult, scandând:  hat-hat-hat, 
considerând că era un cântec. 

Brianna a tresărit, s-a trezit şi a clipit privind 
printre șuviţele căzute peste față. 

— Ce e? Ce s-a întâmplat? 

— A... m-a înţepat ceva, a răspuns Roger 
trăgând discret la loc colţul pilotei. Cred c-avem o 
viespe aici. 

Ea s-a întins pe pernă, a gemut, şi-a dat părul de 
pe față cu o mână, apoi a ridicat cana de pe 
noptieră şi a luat o gură de apă; întotdeauna se 
trezea însetată. 

Și-a plimbat ochii peste corpul lui şi, treptat, pe 
faţa ei a apărut un zâmbet larg. 

— Chiar aşa? Ai o înțepătură urâtă. Vrei să te 
frec să-ți treacă? 

A lăsat cana jos, s-a sprijinit în cot şi a întins 
mâna spre el. 

— Eşti sadică, a spus Roger, scrâşnind din dinți. 
Nu-ncape nicio îndoială. Probabil c-ai moştenit 
trăsătura asta de la tatăl tău. 

Ea a pufnit în râs, şi-a luat mâna de pe pilotă şi 
s-a ridicat, punându-și cămașa de noapte. 

— Mama! Hat, mama! a informat-o Jemmy, 
râzând cu gura până la urechi, când ea l-a săltat din 
pat cu un icnet de efort. 

— Mare jivină eşti, i-a spus ea cu afecțiune. Nu 
prea eşti prietenos cu tatăl tău în dimineaţa asta. Şi 
momentul ales cam pute. 

A strâmbat din nas. 

— Şi nu doar momentul. 

— Depinde de perspectivă, cred, a replicat 
Roger, întorcându-se pe o parte şi uitându-se atent. 
Îmi imaginez că, din punctul lui de vedere, 
momentul ales a fost perfect. 

— Da. 

Brianna s-a uitat la el, ridicând o sprânceană. 

— De aici şi nou cuvânt învăţat, nu? 

— L-a mai auzit, a spus sec Roger. De multe 
ori. 

S-a ridicat în şezut şi şi-a coborât picioarele din 
pat, după care şi-a trecut o mână prin păr şi peste 

față. 

— În fine, acum nu trebuie decât să găsim 
soluția pentru a trece de la abstract la concret, nu? 

Brianna l-a pus pe Jemmy în picioare şi a 
îngenuncheat în faţa lui, l-a sărutat pe nas, după 
care 1-a desfăcut scutecul. 

— Of, câh! Ce părere ai, la un an şi jumătate, 
poate fi învăţat să folosească olița? 

— Mă-ntrebi pe mine sau pe el? 

— Pfu. Nu-mi pasă, atâta vreme cât unul dintre 
voi are o părere. 

Era limpede că Jemmy nu avea nicio părere; 
stoic, dar binedispus, a ignorat asaltul mamei lui 
asupra părților lui intime cu o cârpă umedă şi rece, 
fiind absorbit de un nou cântecel, de astă dată o 
compoziţie proprie, care suna: „Pfu, pfu, hat, pfu, 
pfu...“ 

Brianna a pus capăt recitalului luându-l în brațe 
şi aşezându-se cu el pe scaunul de alăptat din 
apropierea vetrei. 

— Vrei o gustare? a întrebat ea, trăgându-şi 
ispititor în jos gulerul cămăşii de noapte. 

— Doamne, sigur, a spus Roger cu convingere. 

Bree a râs, nu fără înţelegere, în timp ce l-a 
aşezat pe Jemmy în poală, unde el s-a apucat să 
sugă cu un aer fericit. 

— Urmezi tu, l-a asigurat ea pe Roger. Vrei 
budincă de ovăz ori terci la micul dejun? 

— Altceva nu mai e? 

La naiba, fusese cât pe ce să se ridice în 
picioare. Înapoi în scutece. 

— Ba da, sigur. Pâine prăjită cu gem de 
căpşune. Brânză. Ouă, dar va trebui să le aduci tu 
din coteţ; în cămară nu mai am. 

Confruntat cu imaginea Briannei în lumina slabă 
şi fumurie a cabanei, lui Roger i-a venit greu să se 
concentreze asupra discuţiei, mai ales că-i vedea 
coapsele lungi întinse sub cămașa de noapte și 
călcâiele ascunse sub scaun. Ea a părut să sesizeze 
lipsa lui de interes față de chestiunile legate de 

hrană, pentru că a ridicat privirea şi i-a zâmbit, 
măsurându-i cu ochii goliciunea. 

— Arăţi bine, Roger, a spus ea încet. 

Şi-a lăsat mâna liberă să se odihnească pe 
interiorul coapsei. Degetele lungi, cu unghii tăiate, 
au descris lent cercuri, abia mişcându-se. 

— La fel şi tu, a spus Roger cu glas îngroșat. 
Mai bine decât bine. 

Ea a ridicat mâna și l-a bătut uşor pe spate pe 
Jemmy. 

— Scumpule, vrei s-o vezi pe mătuşica Lizzie 
după micul dejun? a întrebat ea, fără să se uite la 
el. 

Ochii ei erau aţintiți asupra ochilor lui Roger, şi 
gura 1 s-a arcuit încet într-un zâmbet. 

El a crezut că nu va putea aştepta până după 
micul dejun ca s-o atingă. Șalul ei era aruncat 
peste capătul patului; Roger l-a înșfăcat şi l-a 
înfăşurat în jurul coapselor de dragul decenţei când 
a coborât din pat şi a traversat încăperea pentru a 
se așeza în genunchi lângă scaunul ei. 

Părul ei s-a mișcat şi s-a ridicat în curentul slab 
venind dinspre fereastră, iar Roger a văzut cum 1 
se face pielea de găină pe braţele dezgolite. I-a 
cuprins pe amândoi în braţe. Simţea aerul rece în 
spinare, dar nu s-a sinchisit. 

— Te iubesc, 1-a şoptit la ureche. 

Și-a lăsat mâna peste a ei, care se odihnea pe 
coapsă. 

Ea a întors capul şi l-a sărutat, o atingere scurtă 
a buzelor ei moi. 

— Şi eu te iubesc, a spus ea. 

Brianna își clătise gura cu apă şi vin şi avea gust 
de struguri tomnatici şi de pâraie reci. El tocmai se 
apucase de lucruri mai serioase, când au răsunat 
bubuituri puternice în ușă, însoțite de vocea 
socrului său. 

— Roger! Eşti acolo, omule? Scoală-te chiar în 
clipa asta! 

— De ce întreabă dacă sunt aici? a şuierat Roger 
spre Brianna. Unde dracu” aş putea fi? 

— Sst! 

Brianna l-a ciupit de gât şi i-a dat drumul cu 
regret, iar ochii ei l-au măsurat cu profundă 
apreciere. 

— E deja sculat, tată! a strigat ea. 

— Da, şi s-ar putea să fie o situație permanentă, 
a mormăit Roger. Vin imediat! a răcnit el. Unde 
naiba-mi sunt hainele? 

— Sub pat, unde le-ai lăsat aseară. 

Brianna l-a aşezat jos pe Jemmy, care a țipat 
extaziat auzind vocea bunicului, apoi s-a dus să 
bată cu pumnii în uşa încuiată. După ce, în cele din 
urmă, se aventurase și mersese, nu mai pierduse 
timp cu etapa următoare, trecând la mersul pe jos 
rapid în doar câteva zile. 

— Grăbeşte-te! 

Razele de soare au inundat interiorul cabanei 
când pielea de la fereastră a fost trasă într-o parte 
şi a apărut faţa osoasă a lui Jamie, împurpurată de 
agitație şi de soarele dimineții. A ridicat o 
sprânceană văzându-l pe Roger ghemuit pe podea, 
cu o cămaşă strânsă în jurul taliei ca să îşi ascundă 
goliciunea. 

— Mișcă-te, omule! a spus el, ceva mai blând. 
Nu e vremea potrivită să umbli în fundul gol, 
MacLeod a spus că dincolo de creastă sunt niște 
fiare. 

Apoi i-a trimis o bezea lui Jemmy. 

— A ghille ruaidh, a charaid! Ciamar a tha thu? 

Roger a uitat atât de sex, cât şi de ruşine. Şi-a 
tras cămașa peste cap și s-a ridicat. 

— Ce fel de animale? Căprioare, elani? 

— Nu ştiu, dar ele înseamnă carne! 

Pielea aşezată în dreptul ferestrei a căzut brusc, 
lăsând încăperea în semiîntuneric. 

Această sosire nedorită lăsase înăuntru un curent 
de aer rece, perturbând atmosfera caldă şi încărcată 
de fum şi aducând cu sine miros de vreme de 

vânătoare, de vânt aspru şi frunze roşietice, de 
noroi şi excremente proaspete, de lână umedă și 
blănuri lucioase, toate atinse de izul imaginar al 
prafului de puşcă. 

Aruncând o ultimă privire încărcată de dorinţă 
spre soția lui, Roger şi-a ridicat ciorapii de pe 
podea. 

Priim ÎN IARBĂ 


Spre amiază, icnind şi pufnind, bărbații au 
pătruns în zona verde întunecată a coniferelor. Sus, 
pe culmi, pâlcuri de brazi parfumați şi de tsuga 
stăteau alături de molizi şi de pini, deasupra rocilor 
rostogolite. Se înălțau acolo în siguranță, în 
nemurirea lor, acele lor murmurând cântece de jale 
pentru fragilitatea frunzelor căzute pe pământ. 

Ajuns în umbra rece a coniferelor, Roger a 
început să tremure și s-a bucurat că îmbrăcase o 
cămașă groasă de vânătoare, făcută din lână, peste 
cea din pânză. Nu discutau; chiar și când se opreau 
pentru câteva clipe ca să își tragă sufletul, în 
pădure exista o neclintire care punea stavilă 
oricărei conversații inutile. 

Sălbăticia din jur părea calmă- şi pustie. 
Probabil că ajunseseră prea târziu, iar vânatul 
plecase de acolo; ori poate că MacLeod se 
înşelase. Roger încă nu ajunsese să stăpânească 
arta uciderii, dar îşi petrecuse multă vreme singur 
în soare, vânt şi tăcere; căpătase unele dintre 
instinctele necesare unui vânător. 

De cealaltă parte a culmii, bărbații au ieşit în 
plin soare. Aerul era rarefiat și rece, dar Roger a 
simțit căldura trecându-i prin corpul îngheţat și a 
închis ochii într-un un moment de plăcere. S-au 
oprit în semn de apreciere nerostită, bucurându-se 
de căldura soarelui într-un loc adăpostit, scăpând 
pentru câteva momente de vânt. 


641 


Jamie s-a apropiat de marginea unui pervaz 
stâncos, iar soarele a aruncat sclipiri roşietice din 
părul lui prins în coadă. S-a întors într-o parte şi în 
alta, privind printre gene spre copaci. Roger i-a 
văzut nănile fremătând şi a zâmbit în sinea lui. Ei 
bine, poate că adulmeca vânatul. Asta nu l-ar 
surprinde. A adulmecat și el, dar nu a perceput 
decât mirosul frunzelor moarte și un damf de 
transpiraţie veche dinspre cortul lui Kenny 
Lindsay. 

Fraser a scuturat din cap, apoi s-a întors spre 
Fergus și, după ce i-a spus ceva cu glas scăzut, a 
urcat dincolo de marginea pervazului şi a dispărut. 

— Aşteptăm, le-a spus Fergus laconic celorlalți 
ŞI s-a aşezat. 

A scos două bile de piatră din sacul de spate și 
s-a apucat să le plimbe încoace şi încolo în palmă, 
concentrându-se, rostogolind cu pricepere câte o 
sferă de-a lungul fiecărui deget şi înapoi. 

Soarele sclipitor de toamnă îşi strecura degetele 
lungi printre crengile desfrunzite, îndeplinind 
ultimele ritualuri ale mângâierii anotimpului, 
binecuvântând pământul muribund cu o ultimă 
atingere caldă. Bucurându-se de soare, bărbaţii au 

început să discute cu glasuri scăzute. Roger nu 
observase în pădurea rece, însă acolo, în soare, 
mirosul neplăcut al sudorii proaspete era supărător, 
acoperind straturile mai groase de murdărie și 
duhorile corporale. 

Roger s-a gândit că probabil nu simţul olfactiv 
extraordinar al animalelor, ci mirosurile extrem de 
neplăcute ale ființelor umane făceau ca apropierea 
de ele pe jos să fie atât de grea. Îi văzuse cândva 
pe indienii Mohawk frecându-se cu ierburi, pentru 
a-şi ascunde mirosul natural când vânau, însă nici 
măcar uleiul de mentă nu ar fi alungat duhoarea 
emanată de corpul lui Kenny Lindsay. 

El nu duhnea în halul acela, nu? Curios, şi-a 
aplecat capul spre gulerul desfăcut al cămăși şi a 
mirosit. A simțit un firicel de sudoare scurgându-i- 


642 


se pe ceafă, pe sub păr. L-a şters cu gulerul şi a 
hotărât să se spele înainte de a ajunge la cabană, 
chiar dacă apa pârâului ar fi făcut o pojghiţă de 
gheaţă. 

S-a gândit că duşurile şi deodorantele aveau o 
importanță mai mult decât estetică. La urma 
urmelor, omul se obişnuia repede cu aproape orice 
miros neplăcut. Trăind în siguranță în mediul 
modern, relativ lipsit de mirosuri, nu îşi dăduse 
seama de implicațiile mai intime ale mirosurilor. 
Câteodată se simţea ca un babuin, iar cele mai 
primitive reacții se dezlănţuiau pe nepusă masă, în 
urma asaltului întâmplător al vreunui miros. 

Şi-a amintit ce se întâmplase săptămâna 
precedentă şi a simțit că se îmbujorează. 

Intrase în magazia cu lapte căutând-o pe Claire. 
O găsise acolo -— dar şi pe Jamie. Amândoi erau 
îmbrăcaţi complet şi stăteau destul de departe unul 
de celălalt, dar aerul era atât de încărcat de 
parfumul dorinței şi de mirosul înţepător de 
împlinire masculină, încât Roger a simţit că îi arde 
fața, iar părul de pe corp i se zburleşte. 

Primul lui impuls a fost să se întoarcă și să 
plece, însă nu avea nicio scuză să facă asta. 
Conștient de privirea calmă şi întrebătoare a lui 
Fraser ațintită asupra lui, îi transmisese mesajul lui 
Claire. De asemenea, fusese conștient şi de 
comunicarea mută dintre cei doi, o anumită 
vibrație a aerului, ca şi cum ei ar fi fost două 
mărgele prinse pe un fir bine întins. 

Jamie așteptase până la plecarea lui Roger, după 
care ieşise și el. Cu coada ochiului, Roger 
surprinsese o mişcare imperceptibilă, văzuse cum 
Jamie o atinsese uşor pe Claire când ieşise, și chiar 
şi acum, amintirea aceasta i-a produs o tresărire 
lăuntrică. 

A expirat puternic pentru a uşura strânsoarea din 
piept, apoi s-a întins pe frunze, lăsând soarele să îi 
cadă pe pleoapele închise. A auzit geamătul 
înfundat al lui Fergus, apoi foşnet de paşi când 

franţuzul s-a retras precipitat. În seara dinainte, 
Fergus mâncase varză murată, care încă nu era 
bine făcută — lucru pe care îl simţea oricine stătea 
aproape de el mai multă vreme. 

Gândurile i-au revenit din nou la acel moment 
stânjenitor din magazia cu lapte. 

Nu era lascivitate şi nici măcar o simplă 
curiozitate, și totuşi se trezise deseori urmărindu-i. 
De la fereastra cabanei, îi vedea plimbându-se 
seara, Jamie ţinând capul înclinat spre ea şi 
mâinile la spate. Claire dădea din mâini când 
vorbea, ridicându-le, lungi şi albe, ca şi cum ar fi 
vrut să prindă viitorul dintre ele, să-i dea formă și 
să-i întindă gândurile ei lui Jamie în timp ce le 
rostea, ca pe nişte lucruri netede şi lustruite, 
fragmente de aer sculptat. 

După ce devenea conştient de ceea ce făcea, 
Roger îi urmărea dinadins şi alunga orice 
sentiment de rușine pentru acel amestec în viața 
lor, chiar dacă minor. Avea un motiv îndreptățit să 
fie curios; era ceva ce trebuia să afle cu orice chip, 
ceea ce scuza orice lipsă de maniere. 

Cum se închega o căsnicie? 

Crescuse în casa unui burlac. Deşi beneficiase 
de tot ce avea nevoie ca băiat în privinţa afecțiunii 
străunchiului său şi a menajerei vârstnice a 
reverendului, a constatat că îi lipsea ceva ca adult, 
necunoscând iţele atingerilor şi ale cuvintelor care 
legau perechile căsătorite. Pentru început, 
instinctul era suficient. 

Dar dacă o asemenea iubire putea fi învățată... 

Cineva i-a atins cotul, şi Roger a tresărit, 
rotindu-şi brațul într-o încercare de autoapărare. 
Jamie s-a ferit cu pricepere, evitând lovitura, şi i-a 
zâmbit. 

Fraser a făcut apoi un semn din cap spre 
marginea pervazului de stâncă. 

— Le-am găsit, a spus el. 

Jamie a ridicat o mână, iar Fergus a apărut 
imediat lângă el. Franțuzul abia dacă ajungea până 
la umărul masivului scoțian, dar nu arăta ridicol 
alături de el. Şi-a dus mâna streașină la ochi şi s-a 
uitat în direcţia indicată de Fraser. 

Roger a venit în spatele lor şi s-a uitat în josul 
pantei. O ciocănitoare a ţâşnit dintr-un luminiş de 
dedesubt, a coborât mult, apoi s-a înălţat. Perechea 
ei a strigat puternic din pădure, scoțând un sunet ca 
un râset strident. Altceva nu a văzut acolo, doar 
aceeași încâlceală deasă de laur-de-munte, hicori și 
stejari care exista pe versantul de pe care veniseră; 
Jos, departe, un şir gros de copaci înalţi, 
desfrunziți, marca marginea pârâului. 

Fraser l-a văzut, a întors capul şi a făcut un 
semn, împingând bărbia înainte. 

— Lângă pârâu, îi vezi? 

La început, Roger nu a văzut nimic. Nici pârâul 
nu era vizibil, dar i-a putut ghici cursul după 
şirurile de sicomori şi de sălcii fără frunze. Apoi a 
zărit ceva; un tufiş din josul pantei s-a mișcat altfel 
decât l-ar fi mișcat vântul care clintea crengile din 
apropierea lui. O smucitură bruscă a scuturat 
tufişul, semn că un animal trăgea de el, hrănindu- 
se. 

— lisuse, ce e acolo? 

O imagine scurtă a unui animal întunecat fusese 
suficientă pentru a dovedi că era vorba de ceva 
mare — foarte mare. 

— Nu ştiu. E mai mare decât o căprioară. Poate 
un Wapiti. 

Fraser privea atent, mijindu-și ochii ca să-i 
ferească de vânt. A rămas nemișcat cu muscheta 
într-o mână, dar Roger şi-a dat seama de starea lui 
de agitație. 

— Poate un elan? a zis Fergus încruntându-se 
sub mâna ținută streaşină la ochi. N-am mai văzut 
aşa ceva, dar e foarte mare, nu? 

— Nu, a răspuns Roger şi a clătinat din cap. 
Adică da, dar nu asta e acolo. Am vânat elani cu 

indienii Mohawk. Nu se mișcă deloc așa. 

Prea târziu Roger a văzut că Fraser a strâns din 
buze, apoi s-a destins; printr-un acord tacit, ceilalți 
evitau să vorbească de faptul că Roger fusese 
captiv la indieni. Însă Fraser nu a comentat, ci doar 
a făcut semn din cap spre un hățiş de copaci de jos. 

— Da, nu e cerb, şi nici elan— dar sunt mai 
mulți. Vedeţi? 

Roger şi-a concentrat privirea, apoi a văzut ce 
făcea Fraser și l-a imitat — trecându-şi greutatea de 
pe un picior pe altul, lăsându-și ochiu să cutreiere 
calm peste întregul peisaj. 

Fără să facă nicio încercare de a se concentra 
asupra unui punct anume din panorama de 
dedesubt, a văzut întreaga pantă ca un covor neclar 
de culori şi de mişcări — ca o pictură de Van Gogh, 
s-a gândit el, şi ideea l-a făcut să zâmbească. Apoi 
a observat același lucru ca şi Jamie şi a încremenit, 
uitând complet de arta modernă. 

Ici şi colo, printre nuanțele de gri şi de cafeniu 
şi petele de verde ale plantelor perene, apărea o 
deosebire, un nod în țesătura naturii— mişcări 
ciudate, nu provocate de vântul care bătea în 
rafale. Fiecare animal era invizibil în sine, dar își 
făcea simțită prezenţa prin agitația tufişurilor din 
apropierea sa. Doamne, cât de mari erau? Acolo... 
şi dincolo... şi-a lăsat ochu să se plimbe peste 
peisaj într-o parte și în alta şi a simțit o strângere 
de emoție în piept şi în pântec. lisuse, erau cel 
puţin şase! 

— Am avut dreptate! Am avut dreptate, Mac 
Dubh, nu? a exultat MacLeod. 

Faţa lui rotundă şi îmbujorată de triumf radia de 
fericire. 

— Am spus eu că am văzut nişte fiare, nu? 

— Doamne, e o turmă întreagă, a zis pe 
nerăsuflate Evan Lindsay, dând glas gândului lui 
Roger. 

Faţa  scoțianului strălucea, reflectând o 
nerăbdare feroce. S-a uitat la Jamie. 

— Cum facem, Mac Dubh? 

Încă privind printre gene spre vale, Jamie a 
ridicat uşor din umăr. 

— Greu de spus. Sunt în câmp deschis. N-avem 
unde să le încolțim. 

Şi-a lins un deget şi l-a ridicat în vânt, apoi a 
făcut un semn. 

— Vântul bate dinspre vest. Să coborâm pe 
văioaga de acolo până la poalele pantei. Eu şi 
micuțul Roger trecem de partea cealaltă, aproape 
de stâncile acelea mari, le vedeţi? 

Lindsay a dat rar din cap, şi un dinte spart s-a 
agăţat de carnea moale a buzei. 

— Sunt aproape de pârâu. Voi daţi roată, dar 
rămâneți departe până când ajungeţi la cedrul acela 
mare, îl vedeți? Da, şi-apoi vă împrăștiați, câte doi 
de fiecare parte a pârâului. Evan trage cel mai 
bine, să fie pregătit. Eu şi Roger Mac vom ajunge 
în spatele turmei, ca să o mânăm spre voi. 

Fergus a dat din cap măsurând din ochi terenul 
de jos. 

— Am înţeles. Şi dacă ne văd, vor pătrunde în 
defileul mic şi i-am prins în capcană. Prea bine. 
Allons-y! 

A făcut un gest autoritar către ceilalți, şi cârligul 
mâinii lui a sclipit în soare. Apoi s-a strâmbat, 
ducând o mână la burtă, şi un pârţ lung şi bubuitor 
a tulburat liniştea pădurii. Jamie s-a uitat gânditor 
la el. 

— Să rămâneţi cu vântul în spate, ai înțeles? a 
spus el. 


Era imposibil de mers în tăcere prin valurile de 
frunze uscate, dar Roger s-a străduit să calce cât 
mai uşor. Văzându-l pe Jamie încărcându-și şi 
armând pușca, Roger procedase la fel, simțind o 
emoție amestecată cu îndoiala când mirosul 
înțepător de praf de pușcă i-a pătruns în nări. După 
cât de mari erau animalele pe care le urmăreau, 
chiar şi el avea o şansă de a nimeri unul. 

Lăsând la o parte îndoielile, s-a oprit un moment 
şi a întors capul în dreapta și în stânga ca să 
asculte. Nu a auzit decât fâșâitul slab al vântului 
trecând printre crengile desfrunzite de deasupra 
capului și susurul îndepărtat al apei. Din vegetația 
aflată în faţa lui a auzit un mic pocnet şi a zărit un 
smoc de păr roșcat. A prins patul armei în mâna 
făcută căuş şi a simțit lemnul cald şi solid în 
palmă, dar a lăsat arma pe umăr, cu ţeava spre cer, 
şi a continuat să înainteze. 

Furişându-se cu grijă pe după un tufiş de oţetar, 
Roger a simţit ceva cedând brusc sub talpa lui şi s- 
a tras imediat înapoi pentru a-și recăpăta 
echilibrul. S-a uitat unde călcase şi, în pofida 
dezamăgirii de o clipă, i-a venit să râdă. 

— Jamie! a strigat el, fără să-și mai facă 
probleme despre mersul furiş sau păstrarea liniştii. 

Printr-o perdea de lauri a apărut părul strălucitor 
al lui Fraser, urmat de restul corpului. Nu a vorbit, 
dar a ridicat o sprânceană întrebător. 

— Nu sunt mare vânător, a spus Roger, făcând 
semn din cap către sol, dar am călcat în destule 
asemenea lucruri ca să le recunosc dacă le văd. 

Şi-a şters latura încălțării de un buştean prăvălit 
şi a arătat cu vârful piciorului. 

— Ce crezi că urmărim de atâta vreme? 

Mijindu-şi ochii, Jamie s-a oprit şi a venit lângă 
el, apoi s-a lăsat pe vine aproape de pata cafenie, 
neregulată. A împuns-o cu un deget, apoi a ridicat 
ochii spre Roger cu o expresie în care se 
amestecau amuzamentul și nedumerirea. 

— Să fiu al naibii, a murmurat el şi, încă stând 
pe vine, a întors capul şi s-a încruntat uitându-se la 
sălbăticia din jur. Dar ce caută aici? 

S-a ridicat în picioare, şi-a dus mâna streaşină la 
ochi şi a privit spre pârâu, unde razele soarelui 
care cobora străluceau orbitor printre crengi. 

— Nu are sens, a spus el, uitându-se spre umbre. 
Pe Ridge sunt doar trei vaci şi am văzut azi- 
dimineaţă cum erau mulse două dintre ele. A treia 

e a lui Bobby MacLeod, şi cred că şi-ar fi dat 
seama dacă era chiar vaca lui. Pe de altă parte... 

S-a întors încet pe un călcâi, uitându-se în susul 
pantei pe care tocmai o coborâseră. 

Nu era nevoie să mai spună ceva; doar o vacă 
echipată cu o paraşută ar fi putut să ajungă până 
acolo jos. 

— Mai sunt şi altele — chiar multe baligi, a spus 
Roger. Doar ai văzut. 

— Da, sunt. Dar de unde au venit? 

Jamie i-a aruncat o privire, încruntându-se 
nedumerit. 

— Indienii nu cresc vaci, mai ales în anotimpul 
ăsta — ei sacrifică orice animale au şi afumă carnea. 
Şi nu există nicio fermă pe o rază de cincizeci de 
kilometri de unde ar fi putut să ajungă aici. 

— O fi vreo turmă sălbăticită? a sugerat Roger. 
Care a scăpat de mult şi rătăceşte? 

O ipoteză se citea în ochii lui Jamie, găsindu-și 
ecou în ghiorăitul plin de speranţă din stomacul lui 
Roger. 

— Dacă-l aşa, vor fi uşor de vânat, a spus 
Jamie. 

Scepticismul i-a domolit vocea, chiar în timp ce 
zâmbea. S-a aplecat şi a desprins o bucată din 
baligă, a strivit-o cu degetul mare, după care a 
aruncat-o cât acolo. 

— E foarte proaspătă, a spus el. Sunt pe- 
aproape, hai să mergem. 

După o jumătate de oră de mers, au ieşit pe 
malul pârâului pe care îl zăriseră de sus. Aici 
pârâul era lat și puţin adânc, iar sălcule îşi țineau 
crengile desfrunzite în apă. Nimic nu se mișca în 
afară de reflexia razelor de soare pe unduirile apei, 
dar era limpede că vacile trecuseră pe acolo, 
noroiul de pe mal era săpat, cu urme de copite care 
se uscau, iar într-un loc, plantele muribunde 
fuseseră călcate în picioare, devenind un soi de 
şanţ lung şi noroios în care se tăvălise ceva masiv. 

— De ce nu mi-a dat prin cap să aduc nişte 
frânghi? a mormăit Jamie, croindu-și drum prin 
salciile mici de pe mal, pentru a ocoli şanţul. 
Carnea e una, dar laptele şi brânza ar fi... 

Murmurele lui au încetat când s-a îndepărtat de 
pârâu, urmând o potecă prin frunzișul sfârtecat 
care ducea spre pădure. 

Fără să mai vorbească, cei doi s-au despărțit și 
au înaintat încet. Roger asculta cu toată atenţia, 
sperând să audă ceva dinspre pădurea liniștită. 
Animalele trebuiau să fie aproape; până și ochiul 
lipsit de experiență al lui Roger observase că 
urmele erau proaspete. Și totuşi pădurea era 
neclintită aşa cum se întâmplă toamna, tăcerea 
fiind întreruptă doar de un corb, care își lansa 
chemările din depărtare. Soarele asfinţea, umplând 
aerul pădurii cu o ceaţă aurie. Se răcise simţitor; 
Roger a traversat o porțiune umbrită şi, în ciuda 
hainei groase, a tremurat. Vor trebui să îi găsească 
pe ceilalți şi să-și stabilească tabăra pentru noapte 
destul de curând, apusul nu dura mult. Un foc n-ar 
fi stricat defel. Dar ar fi fost şi mai bine dacă ar fi 
avut şi ceva de fript la el. 

Coborând, au ajuns într-o adâncitură a terenului 
unde o ceață tomnatică se înălța din pământul care 
se răcea. Jamie era la o oarecare distanță în faţa 
lui, mergând cât de hotărât îi îngăduia terenul 
accidentat; era evident că urma rămăsese vizibilă 
pentru el, în ciuda vegetației dense. 

O turmă de vite nu ar avea cum să dispară, s-a 
gândit el, chiar într-o ceaţă atât de deasă ca 
aceasta... decât dacă animalele erau vaci de basm. 
Şi nu era deloc pregătit să creadă asta, în pofida 
tăcerii nefireşti a pădurii. 

— Roger! 

Jamie vorbise foarte încet, însă Roger ascultase 
cu o asemenea atenţie, încât l-a localizat de îndată 
pe socrul lui, la o oarecare depărtare în dreapta. 
Jamie a arătat cu o mișcare din cap spre ceva din 
apropiere. 

— Ia uite! 

A dat la o parte un tufişș mare și stufos, 
expunând trunchiul unui sicomor masiv. O parte 
din scoarță fusese frecată și îndepărtată, lăsând la 
vedere o porțiune din care se prelingea ceva 
albicios pe coaja cenușie rămasă. 

— Vacile se scarpină în felul acesta? 

Roger s-a uitat nedumerit la pată, după care a 
cules un smoc de păr lânos, închis la culoare, prins 
în coaja aspră. 

— Da, câteodată, 1-a răspuns Jamie. 

S-a aplecat mai mult şi a scuturat din cap când 
s-a uitat la smocul încurcat de păr cafeniu-închis. 

— Dar să fiu al naibii dacă am văzut vreodată ca 
blana de vacă să arate așa. Ce crezi că a fost...? 

Ceva s-a mişcat aproape de cotul lui Roger, care 
s-a întors şi a zărit un cap mare, monstruos, 
uitându-se peste umărul lui. A întâlnit un ochi mic, 
negru-sângeriu, şi a scos un strigăt, după care s-a 
tras înapoi. S-a auzit un bubuit puternic în clipa în 
care puşca 1 s-a descărcat, apoi a urmat un iureş Și 
un bufnet, şi el s-a pomenit lipit de trunchiului 
unui copac. Rămăsese fără suflu, având în minte 
doar o imagine fulgurantă a unui animal masiv şi 
întunecat, și senzația unei puteri care îl făcuse să 
zboare ca o frunză. 

S-a ridicat în şezut şi, chinuindu-se să respire, l- 
a văzut pe Jamie stând în genunchi pe frunze, 
căutând cu disperare pușca lui Roger. 

— Sus! a spus el. Sus, micuţule Roger! 
Dumnezeule, e un bizon! 

Apoi era în picioare, urmându-l pe Jamie. Încă 
lipsit de suflu, dar alergând, cu pușca în mână, fără 
să-şi amintească exact ce se întâmplase, însă 
simțind cornul cu praf de puşcă lovindu-l ritmic pe 
şold. 

Jamie alerga în salturi printre tufişuri, ca un 
căprior, cu mantia vălurindu-i-se pe spinare. 
Pădurea nu mai era tăcută; în faţă, se auzeau crengi 
trosnind şi rupându-se, mugete și pufnete. 

L-a ajuns din urmă pe Jamie pe panta care urca; 
s-au chinuit să suie, pentru că tălpile le alunecau 
pe frunzele umede, iar plămânii le ardeau de efort, 
după care au ajuns pe o culme, apoi pe o pantă 
lungă ce cobora, presărată cu pini piperniciţi şi 
puieți de hicori. 

Acolo erau animalele; opt sau nouă fiare uriaşe 
şi pletoase, adunate laolaltă şi coborând în fugă 
panta, despărțindu-se pentru a ocoli desişurile şi 
copacii. Jamie s-a lăsat într-un genunchi, a ochit şi 
a tras, dar fără niciun rezultat. 

Nu mai aveau timp să se oprească pentru a 
reîncărca armele; trebuiau să păstreze turma în 
câmpul lor vizual. Un cot al pârâului a sclipit 
printre copaci, undeva jos, spre dreapta. Cuprins 
de agitaţie, Roger a pornit în goană în josul pantei, 
cu bidonul cu apă şi cutia cu gloanţe săltând 
încoace și-n colo, cu inima bubuind precum 
copitele turmei de bizoni. L-a auzit totuşi pe Jamie 
scoțând un răcnet în urma lui şi înjurând în gaelică. 

O exclamaţie pe un alt ton l-a făcut pe Roger să 
arunce o privire peste umăr. Jamie se oprise cu faţa 
înghețată de şoc. Până când a apucat Roger să 
strige spre el, expresia de şoc s-a transformat într- 
una de furie. Cu dinţii dezveliți, Jamie a apucat 
pușca de ţeavă şi a lovit cu patul ei, scoțând un 
bufnet feroce. Fără să se oprească, a ridicat arma şi 
a lovit din nou în pământ — o dată şi încă o dată, cu 
umerii încordați de efort. 

Abandonând urmărirea cu un sentiment de 
regret, Roger s-a oprit şi a urcat în salturi panta 
spre Jamie. 

— Ce dracu!...? 

Apoi a văzut şi a simțit că părul de pe tot corpul 
i se ridică într-o explozie de repulsie. Între 
smocurile de iarbă se zvârcoleau împletiri cafenii, 
groase şi solzoase. Un capăt al şarpelui era zdrobit, 
făcut zob, iar sângele lui păta patul muschetei lui 
Fraser, însă corpul continua să se miște ca al unui 
vierme, chiar dacă nu mai avea cap. 

— Opreşte-te! E mort! Mă auzi? Opreşte-te, îți 
ZIC! 

L-a prins pe Fraser de braţ, dar el s-a smuls şi a 
lovit încă o dată cu patul armei. Apoi s-a oprit şi a 
rămas tremurând violent, abia reuşind să se 
sprijine în armă. 

— Iisuse! Ce s-a întâmplat? Te-a muşcat? 

— Da, de picior. Am călcat pe el. 

Faţa lui Jamie era albă până la buze. S-a uitat la 
cadavrul care încă se zvârcolea şi corpul i s-a 
cutremurat din nou. 

Roger și-a stăpânit un fior de groază şi l-a prins 
pe Fraser de braţ. 

— Vino aici. Şezi, să aruncăm o privire. 

Jamie l-a urmat şchiopătând, apoi s-a prăbuşit 
pe un buştean căzut la pământ. Cu degete 
tremurătoare, a apucat de partea de sus a 
ciorapului. Roger i-a dat mâna la o parte, l-a 
descălţat şi i-a scos ciorapul de pe piciorul drept. 
Urmele de colț se vedeau clar, o perforație dublă, 
roşu-închis, în pulpa lui Fraser. Carnea din jurul 
micilor găuri avea o nuanţă albăstruie, vizibilă 
chiar şi în lumina aurie a înserării. 

— E veninos. Trebuie să tai rana. 

Roger a simțit că 1 se usucă gura, dar a rămas 
ciudat de calm, fără să trădeze nici cel mai mic 
semn de panică. Şi-a scos cuțitul de la brâu, s-a 
gândit o clipă să-l sterilizeze, dar a respins ideea. 
l-ar fi răpit minute prețioase să facă un foc şi nu 
trebuia să piardă nicio clipă. 

— Aşteaptă. 

Fraser era încă alb la față, dar nu mai tremura. A 
scos mica ploscă de la centură și a turnat whisky 
pe lamă, după care a pus câteva picături pe deget şi 
a frecat locul rănit. S-a uitat la Roger şi a strâmbat 
puțin din gură într-o încercare de zâmbet. 

— Aşa face Claire când se apucă să taie pe 
cineva. 

S-a lăsat pe spate cu mâinile sprijinite de 
trunchiul plin de mușchi şi a făcut un semn din 

cap. 

— Hai, treci la treabă! 

Mușcându-şi buzele de concentrare, Roger a 
apăsat vârful cuţitului în piele puţin deasupra 
semnelor de muşcătură. Pielea era surprinzător de 
dură şi de elastică; cuțitul a crestat-o, dar nu a 
pătruns adânc. Fraser a întins mâna şi l-a prins pe 
Roger de degete; a împins cu un icnet feroce, iar 
cuțitul s-a înfipt brusc mai mult de doi centimetri. 
Sângele a năvălit în jurul lamei; mâna care îl 
strângea de degete s-a retras. 

— Încă o dată. Tare — şi repede, omule, pentru 
numele Domnului. 

Glasul lui Jamie era calm, dar Roger a simțit 
picături de sudoare căzându-i pe mână de pe fața 
lui Fraser, calde, apoi reci pe pielea lui. 

S-a încordat pentru a avea forţa necesară, a 
înfipt cuțitul cu putere şi a tăiat rapid — două semne 
în formă de X deasupra înțepăturilor, aşa cum scria 
în ghidurile de prim ajutor. Rănile sângerau din 
belşug, iar sângele curgea în şiroaie groase. Asta 
era totuşi bine, s-a gândit Roger. Trebuia să 
pătrundă mai adânc; îndeajuns de adânc pentru a 
ajunge dincolo de venin. A lăsat deoparte cuțitul și 
s-a aplecat, lipindu-şi gura de răni. 

Nu era vorba de panică, dar senzaţia că e presat 
de timp sporea. Cât de rapid se răspândea veninul? 
Avea la dispoziţie doar câteva minute, poate chiar 
mai puţin. A supt cât de tare a putut, simțind că 
gura i se umple de ceva cu gust de metal încins. 
Firele de păr de pe piciorul lui Fraser i-au zgâriat 
buzele. Așa cum se întâmplă cu mintea în situaţii 
de urgenţă, s-a gândit la o mulțime de lucruri în 
acelaşi timp, concentrându-se totodată la sarcina 
pe care o avea de îndeplinit. 

Chiar murise nenorocitul ăla de şarpe? 

Cât de veninos era? 

Bizonul scăpase? 

Iisuse, făcea totul cum trebuie? 

Brianna îl va ucide dacă tatăl ei moare. La fel și 
Claire. 

Şi îl apucase o crampă în coapsa dreaptă. 

Unde naiba erau ceilalți? Fraser trebuia să îi 
cheme — ba nu, el striga, răcnea undeva în afara 
domeniului de înțelegere al lui Roger. Carnea de 
pe piciorul pe care îl strângea Roger devenise tare 
ca piatra, muşchii fiind rigizi sub apăsarea 
degetelor lui. 

Ceva i-a prins părul de la ceafă și l-a răsucit, 
silindu-l să se oprească. A ridicat ochii, gâfâind. 

— De ajuns, bine? a zis Jamie cu glas calm. O 
să mă storci cu totul de sânge. 

Şi-a mişcat cu grijă piciorul dezgolit, făcând o 
grimasă când s-a văzut. Urmele de tăieturi erau 
evidente, însă sângerând, iar carnea din jurul lor 
era umflată după ce fusese suptă de Roger, pătată 
şi învinețită. 

Roger s-a lăsat pe călcâie, respirând precipitat. 

— Am făcut mai mult rău decât... decât şarpele. 

Avea gura plină de salivă; a tuşit şi a scuipat. 
Fraser i-a oferit în tăcere plosca cu whisky; Roger 
a plimbat o înghițitură prin gură şi a scuipat din 
nou, după care a sorbit adânc. 

— E-n regulă? 

Şi-a şters bărbia cu dosul mâinii şi a continuat 
să simtă gustul metalic în gură, după care a dat din 
cap spre piciorul torturat. 

— Mă descurc eu. 

Jamie era încă palid, însă a schițat un zâmbet în 
colțul gurii. 

— Du-te să vezi dacă-i găseşti pe ceilalți. 

Nu i-a zărit; din vârful acelei culmi nu se vedea 
decât o mare de crengi dezgolite, care se agitau 
încoace şi încolo. Vântul se înăsprise. Dacă bizonii 
se deplasau încă de-a lungul pârâului, nu se vedea 
niciun semn, nici al lor, nici al vânătorilor. 

Răguşit după ce lansase chemări în vânt, Roger 
s-a întors în josul pantei. Jamie se mişcase puţin, 
găsind un loc adăpostit între stâncile de la poalele 

unui brad aromat. Stătea în șezut, cu spatele 
rezemat de un bolovan, cu picioarele desfăcute 
larg şi cu o batistă legată în jurul piciorului rănit. 

— N-am văzut pe nimeni. Poţi merge? 

Roger s-a aplecat spre socrul lui şi s-a alarmat 
văzându-l îmbujorat şi transpirând intens, în ciuda 
aerului care se răcea. 

Jamie a scuturat din cap şi a arătat spre picior. 

— Pot, dar nu multă vreme. 

Piciorul era vizibil umflat în jurul muşcăturii, iar 
vinețeala se întinsese; arăta ca o lovitură proaspătă 
de o parte şi de alta a batistei care o încercuia. 

Roger a simțit prima împunsătură de neliniște. 
Făcuse tot ce ştia că trebuia făcut; ghidurile de 
prim ajutor spuneau că următorul pas în tratarea 
unei mușcături de șarpe era imobilizarea 
membrului şi prezentarea imediată a pacientului la 
un spital. Tăieturile şi sucțiunea aveau rolul de a 
extrage veninul din rană, dar cu siguranță că 
rămăsese destul care se răspândea treptat în corpul 
lui Jamie Fraser. Nu începuse suficient de repede 
ca să îl extragă pe tot- asta, dacă reuşise să 
extragă o parte. Iar cel mai apropiat lucru care să 
semene a spital — Claire şi ierburile ei — se aflau la 
o zi de mers pe jos. 

Roger s-a lăsat încet pe vine, întrebându-se ce să 
mai facă. Să imobilizeze piciorul — ei bine, făcuse 
deja asta deşi nu ştia cât de bine procedase. 

— Te doare rău? a întrebat el cu stângăcie. 

— Da. 

Cu acest răspuns care nu rezolva nimic, Jamie s- 
a rezemat de stâncă şi a închis ochii. Roger s-a 
aşezat pe un strat de ace uscate de pin şi a încercat 
să se gândească. 

Întunericul cobora cu repeziciune, căldura de 
scurtă durată a zilei se stinsese, iar umbrele de sub 
copaci căpătaseră nuanţa albastră a serii, deși nu 
putea fi mai mult de ora patru. Era limpede că nu 
aveau să ajungă nicăieri în acea seară; deplasarea 
prin munţi era aproape imposibilă pe întuneric, 

chiar dacă Fraser ar fi putut merge singur. Dacă 
ceilalți s-ar fi aflat în apropiere, ar fi putut face o 
targă pentru a-l transporta — dar oare ar fi fost mai 
bine decât să îl lase acolo unde era? Cu toate că își 
dorea să o aibă pe Claire alături, bunul-simţ îi 
spunea că nici ea n-ar fi putut face mare lucru — 
doar să îl aline pe Jamie, dacă el avea să moară. 

L-a acest gând, a simțit un gol în stomac. L-a 
alungat cu hotărâre şi a băgat mâna în desagă, 
verificând proviziile. Aveau câteva turtiţe din făină 
de porumb, iar apa nu era greu de găsit în munţi — 
printre sunetele pădurii a desluşit susurul unui 
pârâiaș ceva mai jos, nu departe de ei. Însă era 
preferabil să strângă nişte lemne de foc cât era încă 
lumină. 

— Ar fi bine să facem un foc, a zis Jamie pe 
neașteptate, iar Roger a tresărit auzind ecoul 
propriului gând. 

Jamie a deschis ochii şi s-a uitat la o mână, 
întorcând-o pe o parte și pe alta, de parcă nu şi-ar 
mai fi văzut-o până atunci. 

— Simt mii de ace în degete, a remarcat el cu 
interes, apoi şi-a atins fața cu mâna. Şi aici. Mi-au 
cam amortit buzele. Așa se întâmplă de obicei? 

— Nu ştiu. Presupun că da, dacă ai băut whisky- 
ul. 

Era o glumă nu prea reuşită, dar s-a simțit uşurat 
când replica a fost un râset uşor. 

— Nu, a zis Jamie și a atins plosca de alături. 
M-am gândit că aş putea avea nevoie de încă o 
gură, dar mai târziu. 

Roger a inspirat adânc şi s-a ridicat. 

— Bine. Rămâi acolo, nu uita că nu trebuie să te 
mişti. O să aduc nişte lemne. Ceilalţi sigur vor 
vedea lumina focului. 

Ceilalți bărbaţi nu puteau oferi niciun fel de 
ajutor, cel puţin până dimineață- însă ar fi o 
consolare să nu rămână singur cu Fraser. 

— Să aduci şi şarpele, i-a strigat Jamie. Ca să 
fim chit, o să gustăm din el drept cină! 

În pofida îngrijorării care îl măcina, Roger a 
zâmbit, a făcut un gest de încurajare și a pornit în 
josul pantei. 

Ce şanse existau? s-a întrebat el, aplecându-se 
să smulgă o creangă groasă din lemnul moale al 
unui buştean căzut. Fraser era un bărbat masiv şi 
cu o sănătate de invidiat. Cu siguranță că va 
supraviețui. 

Totuşi, oamenii mureau din cauza muşcăturilor 
de şarpe, şi nu rareori; auzise de un asemenea caz 
nu mai departe de săptămâna precedentă; o femeie 
de origine germană, din apropiere de High Point, 
se aplecase să ia o despicătură din grămada de 
lemne de foc şi fusese mușcată de gât de un şarpe 
ascuns acolo, murise după câteva minute. 
Întinzând mâna sub un tufiş în căutarea unei crengi 
uscate exact când își amintea acest incident, şi-a 
retras grăbit mâna simțind cum 1 se face pielea de 
găină. Blestemându-se pentru prostia de care 
dădea dovadă, a luat un băț şi a răscolit cu sârg 
maldărul de frunze uscate înainte de a mai căuta 
vreun lemn de foc. 

Nu se putea abține să nu arunce câte o privire în 
susul pantei o dată la câteva minute, începând să se 
alarmeze ori de câte ori Fraser nu apărea în câmpul 
lui vizual. Ce se va întâmpla dacă va ceda înainte 
de întoarcerea lui? 

Apoi şi-a amintit ceva şi s-a mai destins. Nu, 
totul era bine. Jamie nu avea să moară peste 
noapte, nici din cauza mușcăturii de şarpe, nici de 
frig. Era imposibil; trebuia să moară peste câțiva 
ani, în foc. Măcar tragica soartă din viitor însemna 
liniște în prezent. A inspirat adânc şi a expirat 
ușurat, după care şi-a adunat curajul pentru a se 
apropia de şarpe. 

Nu mișca, semn clar că murise. Totuşi, a trebuit 
să facă un efort de voinţă pentru a-l ridica de jos. 
Era gros cât încheietura mâinii lui şi lung cam de 
un metru şi douăzeci de centimetri. Începuse să 
devină ţeapăn; în cele din urmă, Roger a fost 

nevoit să îl aşeze peste braţul de lemne de foc, ca 
pe o creangă solzoasă. Văzându-l astfel, nu 1-a fost 
greu să îşi imagineze cum scăpase neobservat 
şarpele care o mușşcase pe nemţoaică; petele 
cenuşii şi gri de pe piele îl făceau aproape invizibil 
pe orice fundal. 

Jamie a jupuit şarpele, în timp ce Roger a aprins 
focul. Urmărindu-l cu coada ochiului, a văzut că 
socrul lui se descurca neobişnuit de greu; 
amorţeala din mâini se agravase. Însă a continuat 
cu îndârjire, hăcuind cadavrul cu degete 
tremurătoare şi înfigând bucăţi de carne albicioasă 
pe o rămurică pe jumătate curățată de coajă. 

După ce a terminat treaba, Jamie a îndreptat 
băţul spre focul care se înteţea și a fost cât pe ce 
să-l scape. Roger l-a prins la vreme şi a simţit prin 
băț tremurăturile care scuturau braţul lui Jamie. 

— Te simţi bine? a întrebat el şi a întins mâna 
cu un gest mecanic pentru a-i atinge fruntea. 

Fraser s-a tras brusc înapoi surprins şi uşor 
jignit. 

— Da, a răspuns el, apoi s-a oprit. Mda, în 
fine... mă simt cam ciudat, a recunoscut el. 

În lumina slabă, era greu de spus, dar Roger 
avea impresia că arăta mai mult decât ciudat. 

— Stai puțin întins, te rog, a sugerat el, 
străduindu-se să pară calm. Dacă poți, dormi. Te 
trezesc eu când e gata carnea. 

Jamie nu a comentat, ceea ce l-a alarmat pe 
Roger mai mult decât orice altceva. S-a ghemuit 
pe un morman de frunze, mişcându-şi piciorul 
rănit cu o grijă care i-a dat de înțeles lui Roger ce 
dureri avea. 

Carnea a început să sfârâie şi, în ciuda unui vag 
dezgust la gândul de a mânca şarpe, Roger şi-a 
simțit stomacul ghiorăind de nerăbdare; să fie al 
naibii dacă nu mirosea precum carnea de pui 
prăjit! Nu pentru prima oară, s-a gândit la granița 
subțire care despărțea apetitul de foame; lasă-l pe 
cel mai pretențios gurmand fără mâncare o zi sau 

două și va mânca melci şi șopârle fără să şovăie 
câtuşi de puţin; Roger făcuse asta în călătoria de 
întoarcere. 

Nu-l scăpa din ochi pe Jamie; acesta nu se 
mișca, dar Roger l-a văzut dârdâind din când în 
când, deşi era destul de aproape de flăcările deja 
vioaie. Ținea ochii închiși. Avea faţa roşie, dar asta 
putea fi şi din cauza luminii focului — era greu de 
spus ce culoare avea în realitate. 

Până când carnea s-a prăjit bine, s-a întunecat 
complet. Roger a adus apă şi a pus câteva braţe de 
iarbă uscată pe foc, făcând flăcările să danseze 
până mai sus de capul lui şi să scoată scântei; 
ceilalți le-ar fi văzut, chiar şi de la doi kilometri 
depărtare. 

Fraser s-a trezit cu greutate pentru a mânca. Era 
limpede că nu avea poftă de mâncare, dar s-a silit 
să mestece şi să înghită, fiecare mușcătură 
reprezentând un efort îndărătnic. Ce însemna asta? 
s-a întrebat Roger. Doar îndărătnicie? O răzbunare 
împotriva șarpelui? Ori poate o superstiție din 
Highlands, ideea că mâncând carnea reptilei ar 
putea lecui mușcătura? 

— Indienii ştiau ce să facă în cazul muşcăturii 
de şarpe? a întrebat Jamie pe neașteptate, 
confirmându-i oarecum lui Roger ultima bănuială. 

— Da, a răspuns el cu precauţie. Aveau rădăcini 
şi ierburi pe care le amestecau cu balegă sau terci 
fierbinte de porumb ca să facă o cataplasmă. 

— Şi dădea roade? 

Fraser rămăsese cu o bucăţică de carne în mână, 
dar avea încheietura moale, ca şi cum ar fi fost 
prea obosit ca să o ridice spre gură. 

— Am văzut asta doar de două ori. O dată a 
părut să meargă perfect— nici umflătură, nici 
dureri; fetiţa s-a făcut bine spre seara aceleiași zile. 
Cealaltă dată, nu a dat roade. 

Văzuse doar cadavrul înfăşurat în piei, scos din 
casa lungă, nu asistase la momentele cumplite ale 


660 


morţii. Însă era evident că acum avea să vadă de 
aproape efectele unei muşcături de şarpe. 

Fraser şi-a dres glasul. 

— Şi cum se procedează în timpul tău? 

— Se face o injecție cu ceva care se cheamă 
antivenin. 

— O injecție, spui? a zis Jamie lipsit de 
entuziasm. Claire mi-a făcut una cândva. Nu mi-a 
plăcut deloc. 

— Dar te-a ajutat? 

Jamie s-a mulţumit să icnească drept răspuns şi 
a smuls cu dinţii puţină carne. 

În pofida îngrijorării, Roger şi-a înghiţit hulpav 
porția şi ce mai rămăsese din a lui Jamie. Cerul se 
întindea negru şi înstelat, iar vântul rece trecea 
printre copaci, îngheţându-le mâinile şi feţele. 

A îngropat resturile şarpelui— nu voia ca 
mirosul de sânge să atragă vreun animal carnivor — 
şi a alimentat focul, trăgând tot timpul cu urechea 
pentru a prinde vreun strigăt venind din întuneric. 
Însă nu se auzea nimic în afară de geamătul 
vântului și de pocnetele crengilor; erau singuri. 

Fraser îşi scosese cămaşa de vânătoare în ciuda 
frigului şi stătea cu ochii închişi, legănându-se 
uşor. Roger s-a lăsat pe vine lângă el şi i-a atins 
braţul. Iisuse! Omul ardea. 

Jamie a deschis totuşi ochii şi a zâmbit pierit. 
Roger a ridicat o cană cu apă, iar Jamie a dat din 
cap şi a luat-o cu o mână nesigură. Piciorul îi era 
umflat în mod grotesc sub genunchi, fiind de două 
ori mai gros decât în mod normal. Pe piele 
apăruseră pete roşu-închis, de formă neregulată, ca 
şi cum un demon îşi lipise gura înfometată de 
carnea lui și apoi plecase nesatisfăcut. 

Roger s-a întrebat neliniștit dacă nu cumva 
greşea. Fusese convins că trecutul nu poate fi 
schimbat; prin urmare, momentul și modul morții 
lui Fraser era stabilit peste patru ani. Însă dacă 
nu ar exista această certitudine, s-a gândit el, l-ar 

îngrijora extrem de tare felul cum arăta Fraser 
acum. În definitiv, cât de convins era? 

— S-ar putea să te înşeli, a spus Jamie, care 
pusese cana jos şi îl privea cu ochi albaștri şi 
neclintiți. 

— În legătură cu ce? a întrebat el, tresărind la 
auzul propriilor gânduri rostite cu voce tare. 

Mormăise către sine fără să îşi dea seama? 

— Cu schimbarea. Ai spus că nu e posibil să 
schimbi istoria. Dar dacă n-ai dreptate? 

Roger s-a aplecat să aţâţe focul. 

— Nu greşesc, a spus el cu fermitate, atât pentru 
sine, cât şi pentru Fraser. Gândeşte-te, omule. Tu și 
Claire ați încercat să-l opriți pe Charles Stuart — să 
schimbaţi ce a făcut —, dar n-aţi reuşit. Nu se poate. 

— Nu e chiar adevărat, l-a contrazis Fraser. 

S-a lăsat apoi puţin pe spate şi a închis ochii pe 
Jumătate ca să şi-i ferească de strălucirea focului. 

— Ce nu e adevărat? 

— E adevărat că nu am reuşit să-l ţinem departe 
de Revoltă, dar nu a depins doar de noi sau de el; 
erau mulți alții care aveau legătură cu asta. 
Căpeteniile care l-au urmat, blestemații de 
irlandezi care l-au linguşit — până şi Ludovic, el şi 
aurul lui. 

A făcut un semn cu mâna, respingând ideea. 

— Dar nu mai contează. Ai spus că eu şi Claire 
nu-l puteam opri-— şi e adevărat, n-am reuşit să 
împiedicăm începutul. Dar am fi putut împiedica 
sfârşitul. 

— Te referi la Culloden? 

Roger a rămas cu privirea aţintită spre foc și şi-a 
amintit vag ziua de demult când Claire le spusese 
lui şi Briannei povestea pietrelor — şi a lui Jamie 
Fraser. Da, vorbise despre un ultim prilej — şansa 
de a împiedica măcelărirea clanurilor... 

A ridicat ochii spre Fraser. 

— Ucigându-l pe Charles Stuart? 

— Da. Dacă am fi făcut-o — dar nici eu, nici ea 
nu am îndrăznit. 

Ţinea ochii aproape închişi, dar a întors 
neliniștit capul, simțindu-se vădit incomodat de 
ceva. 

— M-am întrebat de multe ori de atunci dacă a 
fost vorba de bun-simt sau de lașitate. 

— Ori poate de altceva, a zis Roger brusc. N-ai 
de unde să ştii. În cazul în care Claire ar fi încercat 
să-l otrăvească, pun rămășag că s-ar fi întâmplat 
ceva; farfuria cu mâncare s-ar fi răsturnat, ar fi 
mâncat din ea vreun câine ori ar fi murit 
altcineva — nu ar fi avut nicio importanță! 

Fraser a deschis ochii încet. 

— Deci crezi că totul e predestinat, da? Omul 
nu are libertatea de a alege? 

S-a frecat la gură cu dosul mâinii. 

— Şi când ai ales să te întorci după Brianna, şi 
încă o dată, pentru ea și copil- n-a fost deloc 
alegerea ta, zici? Erai menit să faci asta? 

— Păi, eu... 

Roger s-a oprit şi şi-a încleştat degetele pe 
coapse. Duhoarea din santina Glorianei a părut să 
se înalțe brusc, acoperind mirosul de lemn ars. 
Apoi s-a destins şi a râs scurt. 

— E un moment al naibii de nepotrivit ca să 
filozofăm, nu crezi? 

— Da, aşa e, a răspuns Fraser foarte calm. Dar 
s-ar putea să nu mai am altă ocazie. 

Înainte ca Roger să obiecteze, a continuat. 

— Dacă nu există alegere liberă... înseamnă că 
nu există nici păcat, nici mântuire, da? 

— lisuse, a murmurat Roger, dându-și părul de 
pe frunte. Am început cu Hawkeye” şi sfârşim sub 
un copac alături de Augustin de Hippona”! 

Jamie l-a ignorat dorind să-şi continue 
demonstrația. 

— Noi am ales-— eu şi Claire. Nu am vrut să 
comitem o crimă. N-am vrut să vărsăm sângele 
unui om; dar sângele vărsat la Culloden e din vina 
noastră? N-am vrut să comitem păcatul- dar 
păcatul ne găseşte oricum? 

— Sigur că nu. 

Nelimiștit, Roger s-a ridicat în picioare şi s-a 
apucat să întețească focul. 

— Ceea ce s-a întâmplat la Culloden nu e din 
vina voastră, cum ar putea fi? Toţi oamenii care au 
participat — Murray, Cumberland, toate 
căpeteniile... nu a fost vorba de fapta unui singur 
om! 

— Aşadar, crezi că totul e sortit? Suntem 
condamnați sau mântuiți din momentul nașterii şi 
nimic nu se poate schimba? Și mai zici că ești fiu 
de preot! 

Fraser a scos un soi de chicotit. 

— Da, a spus Roger, simțindu-se deopotrivă 
stânjenit și inexplicabil de furios. Adică nu, nu 
cred asta. Doar că... ei bine, dacă ceva s-a 
întâmplat într-un fel, cum s-ar putea întâmpla și 
altfel? 

— Doar tu eşti acela care crede că s-a întâmplat, 
a obiectat Fraser. 

— Nu cred, ştiu! 

— Hm... Da, pentru că tu vii din cealaltă parte, 
totul e în urma ta. De aceea poate că tu nu poți 
schimba nimic, dar eu pot, pentru că totul e încă în 
faţa mea? 

Roger s-a frecat apăsat pe faţă. 

— Asta înseamnă că... a început el, apoi s-a 
oprit. 

Cum putea spune că nu avea sens? Câteodată 
socotea că nimic de pe lume nu mai avea sens. 

— Probabil, a spus el cu glas obosit. Doar 
Dumnezeu ştie, eu n-am habar. 

— Da. Ei, cred că vom afla cât de curând. 

Roger i-a aruncat o privire aspră, sesizând tonul 
straniu al lui Jamie. 

— Ce vrei să insinuezi? 

— Tu susţii că voi muri peste trei ani, a spus 
calm Fraser. Dacă mor în noaptea asta înseamnă că 
te înşeli, da? Ce crezi tu că s-a întâmplat nu se va 

fi întâmplat — așadar, trecutul poate fi schimbat, 
corect? 

— N-o să mori! s-a răstit Roger. 

S-a uitat urât la Fraser, provocându-l să îl 
contrazică. 

— Mă bucur s-aud asta, a replicat Fraser. Dar 
cred că acum o să beau puţin whisky. Scoate tu 
dopul, te rog. Degetele nu mă prea ascultă. 

Şi mâinile lui Roger erau departe de a fi sigure. 
Poate doar de febra lui Fraser l-a făcut să-și simtă 
pielea atât de rece când i-a întins plosca socrului 
său. Se îndoia că whisky-ul era recomandat în 
cazul muşcăturilor de şarpe, dar acum nu părea să 
mai aibă vreo importanță. 

— Stai întins, a spus el cu glas răgușit după ce 
Jamie a băut. O să mai aduc nişte lemne. 

Nu reuşea să stea locului; încă aveau destule 
lemne, dar a pornit prin întuneric, îndepărtându-se 
cât să poată vedea flăcările focului. 

Avusese parte de o mulțime de astfel de nopţi; 
singur sub cupola atât de vastă a cerului, încât 
ameţea privind-o, înfrigurat până la os, mişcându- 
se ca să se încălzească. Nopți în care luptase cu 
opțiunile, prea neliniștit ca să stea întins într-un 
strat comod de frunze, prea chinuit de gânduri ca 
să doarmă. 

Alegerea fusese clară atunci, dar deloc uşor de 
făcut: pe de o parte, Brianna şi tot ce însemna ea, 
iubire şi pericole, îndoieli şi temeri. Şi, pe de alta, 
siguranța. Faptul de a şti cine şi ce era el- o 
certitudine la care renunţase de dragul femeii care 
era a lui... şi al copilului care putea fi al lui. 

Alesese. La naiba, alesese! Nimic nu îl silise s-o 
facă, luase singur hotărârea. Şi dacă asta însemna 
să se reconstruiască pe sine de la zero, atunci și 
asta alesese! Şi alesese să o sărute şi pe Morag. A 
strâmbat din buze; nu avusese idee ce consecințe 
avea să producă acea acțiune minoră. 

În minte i-a răsunat un ecou slab, o voce 
îndepărtată, din umbrele memoriei. 

„..numele de botez nu are importanţă, ci doar ce 
voi face și ce voi deveni eu. 

Cine scrisese asta? s-a întrebat el. Montaigne? 
Locke? Vreunul dintre afurisiţii ăia de englezi, cu 
ideile lor despre destin şi individ? I-ar plăcea să 
vadă ce ar avea ei de spus despre călătoria în timp! 
Apoi şi-a amintit unde citise şi a simțit că îi 
îngheață şi măduva din oase. 

Aceasta este cartea de farmece a vrăjitoarei 
Geillis. Este un nume de vrăjitoare şi mi-l 
însuşesc; cel de botez nu are importanţă, ci doar ce 
voi face și ce voi deveni eu. 

— Exact! a spus el tare, cu glas sfidător. Exact, 
nici tu n-ai putut să schimbi lucrurile, aşa e, 
bunico? 

Dinspre pădurea din spatele lui a auzit un sunet, 
şi 1 s-a ridicat părul pe ceafă, apoi l-a recunoscut; 
nu era un hohot de râs, cum crezuse inițial, ci doar 
tpătul unei pume din depărtare. 

Însă ea reuşise, s-a gândit el pe neașteptate. 
Adevărat, nu izbutise să-l aducă pe Charles Stuart 
pe tron, dar făcuse alte lucruri. Şi dacă se gândea 
bine la asta... Ea şi Claire sigur făcuseră ceva care 
schimbase lucrurile; avuseseră copii cu bărbați din 
alt timp. Brianna... William Bucceleigh — iar când 
s-a gândit la consecinţele acestor două nașteri 
asupra vieţii lui, fără a mai vorbi de altceva... 

Asta schimbase lucrurile, nu? S-a așezat pe un 
buştean căzut şi a simțit scoarţa rece şi umedă sub 
el. Da, aşa era. Pentru a numi un efect minor, chiar 
existenţa lui era urmarea faptului că Geillie 
Duncan luase în mână frâiele propriului destin. 
Dacă n-ar fi avut un copil cu Dougal MacKenzie... 
desigur, ea nu alesese să facă asta. 

Însă intenţia avea vreo importanță? Ori era 
tocmai subiectul despre care  discutase în 
contradictoriu cu Jamie Fraser? 

S-a ridicat şi a dat încet roată focului, privind 
spre umbre. Fraser stătea întins, o formă ghemuită 
în întuneric şi foarte liniştită. 

A păşit încet, însă acele de pin au trosnit sub 
tălpile lui. Fraser nu s-a clintit. Avea ochii închişi. 
Petele roşietice îi apăruseră şi pe faţă. Roger a avut 
impresia că trăsăturile lui aveau un aspect 
congestionat, îngroșat, iar buzele şi pleoapele îi 
erau puţin umflate. În lumina pâlpâitoare, i-a fost 
imposibil să își dea seama dacă el mai respira. 

S-a lăsat în genunchi și l-a scuturat, dar tare. 

— Hei! Mai ești în viață? 

Intenționase să spună asta în glumă, însă până şi 
el şi-a auzit spaima din glas. 

Fraser nu s-a mişcat. Apoi a întredeschis un 
ochi. 

— Da, a murmurat el. Dar nu-mi place deloc. 

Roger nu a mai plecat. A șters faţa lui Jamie cu 
o cârpă umedă, i-a oferit nişte whisky, pe care el l- 
a refuzat, apoi s-a aşezat lângă el, ascultându-i 
fiecare răsuflare hârâită. 

Fără voia lui, s-a trezit făcând planuri, trecând 
de la o presupunere nedorită la alta. Şi dacă se 
întâmpla ce era mai rău? Involuntar, s-a gândit că 
era posibil; văzuse câțiva oameni murind, deşi nu 
arătau la fel de rău ca Fraser acum. 

lar dacă se întâmpla ce era mai rău, iar ceilalți 
nu se vor fi întors, va trebui să îl îngroape pe 
Jamie. Nu putea nici să care corpul şi nici să-l lase 
sub cerul liber; mai ales dacă ţinea seama de pume 
şi de alte animale din zonă. 

Nelimiștit, şi-a plimbat ochii în jur. Stânci, 
copaci, desişuri — totul arăta bizar, cu formele pe 
jumătate ascunse în întuneric, contururi care 
păreau să vibreze şi să se schimbe în lumina 
tremurătoare, în timp ce vântul gemea pe lângă el 
ca o fiară în căutarea prăzii. 

Acolo, probabil; lângă un copac pe jumătate 
prăbuşit, care se înălța neclar în întuneric, stând 
aplecat la un anumit unghi. Putea să scurme un 
şanţ puţin adânc, apoi să doboare de tot copacul 
peste mormântul temporar.... 

Şi-a apăsat capul cu putere pe genunchi. 

— Nu! a şoptit el. Doamne, nu! 

Gândul că va trebui să le spună lui Bree şi lui 
Claire îi producea o durere fizică, un junghi în 
piept şi în gât. Şi nu era vorba doar de ele-— dar 
Jem? Dar Fergus şi Marsali, Lizzie și tatăl ei, soții 
Bug, familia Lindsay şi celelalte familii de pe 
Ridge? Fraser le dădea la toți un sentiment de 
încredere şi îi îndruma; ce se vor face fără el? 

Fraser s-a mișcat şi a gemut. Roger a pus o 
mână pe umărul lui şi el s-a liniştit. 

Nu pleca, s-a gândit Roger, iar cuvintele 
nerostite l-au sufocat. Rămâi cu noi. Rămâi cu 
mine. 

A stat nemișcat multă vreme, cu mâna pe 
umărul lui Fraser. I-a venit gândul absurd că astfel 
îl ținea cumva pe Fraser, îl păstra ancorat de 
pământ. Dacă îl va strânge așa până la răsăritul 
soarelui, totul va fi bine; dacă îşi va ridica mâna, 
gestul lui va însemna sfârşitul. 

Focul scăzuse, dar Roger a tot amânat să se 
ocupe de el, deoarece nu voia să îi dea drumul lui 
Jamie. 

— MacKenzie? 

Nu fusese decât un murmur, dar s-a aplecat 
imediat spre Jamie. 

— Da, sunt aici. Vrei apă? O picătură de 
whisky? 

S-a întins după cană în timp ce vorbea, dar mâna 
îi tremura şi a vărsat o parte din apă. Fraser a luat 
două înghiţituri, după care a îndepărtat cana cu un 
gest scurt. 

— Nu ştiu dacă ai ori nu dreptate, a zis Fraser, 
cu glas moale şi răgușit, dar clar. Însă, dacă te 
înşeli, micuţule Roger, şi o să mor, există unele 
lucruri pe care trebuie să ți le spun. Nu vreau să le 
las până va fi prea târziu. 

— Sunt aici, a repetat Roger, neștiind ce altceva 
să rostească. 

Fraser a închis ochii adunându-și puterile, apoi 
şi-a vârât mâinile sub el și s-a întors pe jumătate, 


668 


stângaci și obosit. A făcut o grimasă şi a așteptat 
un moment să-şi recapete suflul. 

— Bonnet. Trebuie să-ţi spun ce am pus la cale. 

— Da? 

Pentru prima oară Roger a simțit și altceva în 
afară de îngrijorarea pentru starea lui Fraser. 

— Există un om pe nume Lyon -— Duncan Innes 
ştie cel mai bine unde-l poţi găsi. Lucrează pe 
coastă, cumpără de la contrabandiştii care îşi fac 
treburile pe Outer Banks. M-a căutat la nuntă, să 
vadă dacă vreau să fac afaceri cu el, în legătură cu 
whisky-ul. 

În esenţă, planul era destul de simplu; Jamie 
dorea să-i trimită vorbă — Roger habar n-avea prin 
intermediul cui — acestui Lyon, sugerându-i că era 
dispus să intre în afaceri, cu condiția ca Lyon să îl 
aducă şi pe Stephen Bonnet la o întâlnire, pentru a 
dovedi că avea un om cu reputația şi cu priceperea 
necesare pentru a se ocupa de transportul mărfu în 
susul şi în josul coastei. 

— Reputația necesară, a repetat Roger în 
surdină. Da, se bucură de aşa ceva. 

Fraser a scos un sunet care putea fi interpretat 
drept râs. 

— Nu va fi de acord prea uşor — se va tocmi şi 
va stabili condiţii —, dar va fi de acord. Îi spui că ai 
suficient whisky să merite riscurile — îi dai două 
dintre butoaiele cu whisky de doi ani vechime spre 
încercare, dacă va fi nevoie. Când va vedea cât 
sunt dispuşi oamenii să plătească pentru el, se va 
arăta foarte dornic să încheie afacerea. Locul... 

Jamie s-a oprit şi a respirat adânc, încruntându- 
se, după care a continuat. 

— Mă gândisem să fixăm întâlnirea la 
Debarcaderul lui Wylie, dar, dacă vei fi doar tu, să 
alegi un loc care-ţi convine ţie. Să-i iei pe frații 
Lindsay ca să-ți acopere spatele, dacă vor să vină 
cu tine. Dacă nu, găseşte pe altcineva, dar să nu te 
duci singur. Şi să fii pregătit să-l omori din prima 
lovitură. 

Roger a dat aprobator din cap, înghițindu-şi cu 
greu nodul din gât. Pleoapele lui Jamie erau 
umflate, dar s-a uitat la Roger de sub ele şi ochii 1- 
au sclipit viu în lumina focului. 

— Să nu îl laşi să se apropie suficient ca să te 
lovească cu sabia, a adăugat el. Te descurci bine, 
dar încă nu eşti destul de bun ca să-l înfrunţi pe 
unul ca Bonnet. 

— Dar tu eşti? a întrebat Roger, neputând să se 
abțină. 

I s-a părut că Fraser zâmbea, dar era greu de 
spus. 

— Oh, da, a răspuns el încet. Dacă trăiesc până 
atunci. 

Apoi a tușit şi a ridicat o mână, renunțând 
pentru moment la subiectul Bonnet. 

— În rest... să fii cu ochii pe Sinclair. E un om 
de care te poţi sluji, ştie tot ce se petrece în district, 
dar să nu cumva să rămâi vreodată cu spatele 
neacoperit în faţa lui. 

A tăcut câteva momente, gândindu-se încruntat. 

— Te poți încrede în Duncan Innes şi în 
Farquard Campbell, a continuat el. Și în Fergus — 
dacă va putea, te va ajuta. În rest... 

S-a mişcat din nou şi s-a crispat. 

— Fii atent la Obadiah Henderson, te va pune la 
încercare. Mulţi o vor face şi poți să-i lași în pace, 
dar nu şi pe Henderson. Să-l dobori cu prima 
ocazie, fiindcă nu vei avea alta. 

Încet, cu pauze dese pentru a se odihni, a derulat 
lista numelor tuturor bărbaților de la Ridge, a 
locuitorilor din Cross Creek, a oamenilor 
importanţi din valea Cape Fear. I-a vorbit despre 
caracterele, înclinațiile, secretele şi obligațiile lor. 

Roger şi-a reprimat starea de panică, străduindu- 
se să asculte cu atenţie şi să memoreze totul, 
dorind să îl liniștească pe Fraser, să îi spună să se 
oprească, să se odihnească, deoarece nimic din 
toate acestea nu erau încă necesare, dar fund 
conștient totodată că erau mai mult decât necesare. 

Războiul se apropia; nu era nevoie să fie călător în 
timp ca să ştie asta. Dacă bunăstarea proprietății 
Ridge a Briannei, a lui Jemmy, a lui Claire — 
avea să rămână în mâinile nepricepute ale lui 
Roger, el trebuia să profite de orice informaţie pe 
care i-o putea oferi Fraser. 

Vocea lui Jamie s-a stins din cauza răgușelii. Îşi 
pierduse cunoștința? Umărul de sub mâna lui 
Roger era moale, inert. A rămas tăcut, 
neîndrăznind să se miște. 

Nu va fi de ajuns, s-a gândit el, şi o teamă 
difuză s-a instalat în golul stomacului, o groază 
dureroasă, acoperită de accese de suferință. Nu 
putea face asta. lisuse, el nu era în stare să 
nimerească nici măcar ceva de mărimea unei case! 
lar acum trebuia să îi ia locul lui Fraser? Să 
păstreze ordinea cu ajutorul pumnului şi al 
creierului, să hrănească o familie cu ajutorul puștii 
şi al pumnalului, să meargă pe coarda întinsă a 
politicii pe deasupra unui butoi cu pulbere şi să 
aibă în spinare arendaşii și familia într-un echilibru 
perfect? Să ia locul celui căruia oamenii îi spuneau 
domnul? Nicio şansă, s-a gândit el sumbru. 

Brusc, mâna lui Fraser a tresărit. Degetele erau 
umflate ca nişte cârnaţi, pielea stătea întinsă, roşie 
şi lucioasă. Roger și-a lăsat mâna liberă peste ea şi 
a simţit degetele mişcându-se, încercând să i le 
prindă pe ale lui. 

— Să-i spui Briannei că mă bucur pentru ea, a 
şoptit Fraser. Să-i dai sabia mea copilului. 

Roger a încuviinţat din cap, incapabil să 
vorbească. Apoi, dându-și seama că Fraser nu îl 
putea vedea, şi-a dres glasul. 

— Da, a rostit el cu glas răgușit. Îi voi spune. 

A aşteptat, dar Fraser nu a mai vorbit. Focul 
scăzuse mult, dar mâna dintre degetele lui ardea ca 
un cărbune încins. O rafală de vânt a trecut ca un 
pumnal, făcând câteva şuviţe de păr să îi biciuiască 
obrazul şi aruncând o jerbă de scântei din foc. 

A aşteptat cât de mult a îndrăznit, în timp ce 
noaptea rece se scurgea în clipe de singurătate. 
Apoi s-a aplecat, pentru ca Fraser să îl poată auzi. 

— Şi Claire? a întrebat el încet. Vrei să-i spun 
ceva anume? 

A crezut că aşteptase prea mult, deoarece Fraser 
nu s-a clintit câteva minute. Apoi şi-a mişcat mâna 
masivă, îndoind degetele groase pe jumătate; 
fantoma unei mișcări, încercând să prindă timpul 
care 1 se scurgea printre degete. 

— Spune-i... că am vorbit serios. 

— De când sunt n-am pomenit aşa ceva. 

M-am aplecat şi am privind mai atent. 

— E absolut bizar. 

— Şi doar ai fost vindecătoare toată viaţa, a 
mormăit Jamie pe un ton iritat. Doar n-o să-mi zici 
că n-ai auzit de șerpi în vremea ta. 

— Nu sunt mulţi în centrul Bostonului. În plus, 
nu chirurgii se ocupă de mușşcăturile de şarpe. 
Singurul caz pe care îl ştiu e al unui îngrijitor de la 
grădina zoologică de acolo, pe care l-a mușcat o 
cobră regală- un prieten de-al meu a făcut 
autopsia şi m-a chemat să-l asist. 

M-am abținut să spun că Jamie arăta mult mai 
rău decât subiectul autopsiei de atunci. 

Am pus mâna cu grijă pe glezna lui. Pielea era 
pufoasă, fierbinte şi uscată sub degetele mele. Şi 
roşie. De un roşu sclipitor. Culoarea vie se 
extindea dinspre laba piciorului până aproape de 
cutia toracică; arăta de parcă ar fi fost introdus în 
apă fiartă. 

Faţa, urechile și gâtul aveau culoarea tomatelor; 
doar pielea palidă de pe piept scăpase, dar chiar și 
aici răsăriseră punctişoare roşietice. În afară de 
coloraţia ca de homar opărit, pielea i se cojea pe 

labele picioarelor şi pe mâini, atârnând în fâşii 
subțiri ca mușchiul spaniol. 

M-am uitat la atent la şoldul lui. Acolo am văzut 
că roşeaţa fusese provocată de o versiune mai 
densă a iritației de pe piept; punctişoarele apăreau 
clar doar pe pielea întinsă de pe creasta iliacă. 

— Arăţi de parcă ai fi fost prăjit la foc mic, am 
spus, trecându-mi fascinată un deget peste iritație. 
N-am văzut în viaţa mea ceva atât de roșu. 

Nu erau proeminente; nu am simţit punctele 
individuale, dar le-am văzut de aproape. Nu era 
chiar o iritație; m-am gândit că era vorba de o 
hemoragie punctiformă sub piele. Dar atât de 
multe puncte... 

— Englezoaico, n-aş spune că eşti în măsură să 
critici prea mult, a zis Jamie. 

Prea slăbit ca să dea din cap, şi-a îndreptat ochii 
spre degetele mele — care aveau nişte pete uriaşe 
de galben și de albastru. 

— Of, la naiba! 

Am sărit în picioare şi am aruncat grăbită 
pilotele peste el, după care am fugit spre ușă. 
Tulburată de sosirea dramatică a lui Jamie, 
lăsasem un cazan plin cu colorant să se descurce 
singur în curtea interioară — iar apa nu era multă. 
lisuse, dacă apa se evaporase și hainele se 
arseseră... 

Imediat ce am ţâşnit pe uşă, m-a izbit mirosul de 
urină şi de indigo. Însă am respirat uşurată când 
am văzut-o pe Marsali, roşie la faţă de efortul de a 
ridica din cazan o grămadă mare de lucruri cu 
ajutorul cleştelui de rufe. M-am dus imediat să o 
ajut, smulgând lucrurile aburinde unul după altul 
din maldărul scos de ea şi aruncându-le pe 
tufişurile de muri ca să se usuce. 

— Slavă Cerului! am spus, fluturându-mi 
degetele opărite prin aer ca să le răcesc. Mă 
temeam că am distrus tot ce era acolo. 

— EFi, o să fie ceva mai închise la culoare, 
probabil. 

Marsali şi-a dat peste cap şuviţele blonde care îi 
scăpaseră de sub broboadă. 

— Dacă vremea rămâne bună, le putem lăsa la 
soare să se mai decoloreze. Hai să mutăm cazanul 
înainte să se ardă de tot! 

Crustele de indigo începuseră deja să crape şi să 
se înnegrească pe fundul cazanului când l-am 
vărsat peste foc, după care în jurul nostru s-au 
înălţat aburi de fum înecăcios. 

— Gata, a spus Marsali, tuşind şi făcându-şi 
vânt cu palma pentru a împrăștia fumul din dreptul 
feţei. Lasă-l, mamă Claire, o să torn eu nişte apă ca 
să se înmoaie. Trebuie să te ocupi de tata, nu? Am 
venit imediat ce am auzit vestea. E foarte rău? 

— Îţi mulțumesc, draga mea. 

Eram copleșită de recunoştinţă; ultimul lucru la 
care mă gândeam era să car câteva găleți de apă de 
la izvor pentru a spăla cazanul. Am suflat peste 
degetele opărite ca să mi le răcoresc; pielea de sub 
petele de colorant era la fel de roşie ca şi a lui 
Jamie. 

— Cred că se va face bine, am asigurat-o, 
încercând să îmi alung propriile temeri. Se simte 
groaznic şi arată foarte rău, în viaţa mea n-am 
văzut pe cineva în starea asta, dar dacă rana nu se 
infectează... 

Mi-am încrucişat degetele dureroase drept 
profilaxie superstițioasă. 

— Oh, are să-şi revină, a spus Marsali cu 
încredere. Fergus mi-a povestit că l-au crezut mort 
când i-au găsit pe el și pe Roger Mac, dar, după ce 
au traversat a doua culme, a început să spună niște 
glume groaznice despre şarpe, aşa că nu şi-au mai 
făcut griji. 

Eu nu eram chiar atât de convinsă, mai ales 
după ce văzusem starea piciorului muşcat, dar am 
zâmbit încurajator. 

— Da, cred că-şi va reveni. Mă duc să pregătesc 
o cataplasmă cu ceapă şi vreau să curăţ puțin rana. 
Tu du-te să-l vezi, iar eu mă duc după ceapă, bine? 

Din fericire, aveam ceapă din belşug; o 
scosesem din pământ cu două săptămâni în urmă, 
înainte de primul îngheţ, astfel că în cămară 
atârnau la uscat zeci de funii de ceapă, proaspete şi 
aromate când m-am atins de ele. Am scos şase 
cepe mari şi le-am dus în bucătărie să le tai felii. 
Degetele mă furnicau, pe jumătate opărite şi 
înțepenite după ce mă ocupasem de hainele 
fierbinți, aşa că am lucrat încet, fiindcă nu voiam 
să-mi tai vreun deget. 

— Fac eu asta, a leannan, a zis doamna Bug, 
apoi mi-a luat cuțitul din mână şi s-a ocupat cu 
repeziciune de cepe. Sunt pentru o cataplasmă? 
Da, e tocmai bine. O cataplasmă bună cu ceapă 
lecuieşte aproape orice. 

Totuşi, s-a încruntat uşor când s-a uitat spre 
camera cu medicamente. 

— Mamă, te pot ajuta cu ceva? 

Bree a apărut din hol, îngrijorată. 

— Tata arată cumplit. E bine? 

— Tata plit? 

Jem a apărut în bucătărie în urma mamei lui, 
mai puţin îngrijorat de starea bunicului şi mai 
preocupat de cuțitul pe care îl folosea doamna 
Bug. Şi-a tras un scăunel lângă ea cu o expresie 
hotărâtă pe față umbrită de părul lung, arămiu. 

— Eu fac! 

Mi-am dat părul de pe faţă cu dosul mâinii, 
simțind că îmi lăcrimează ochii de la ceapă. 

— Aşa cred, am răspuns trăgându-mi nasul şi 
ştergându-mi ochii. Cum e Roger? 

— E bine. 

Am sesizat nota discretă de mândrie din vocea 
ei; Jamie îi spusese că Roger îi salvase viaţa. 
Posibil s-o fi făcut. Eu speram ca lucrurile să 
rămână aşa. 

— Doarme, a adăugat ea. 

A zâmbit foarte uşor când s-a uitat în ochii mei 
şi mi-am dat seama că înțelegea. Dacă un bărbat se 

afla în pat, barem ştiai unde se află. Şi că era în 
siguranță, pentru moment. 

— Jem! Dă-i pace doamnei Bug! 

L-a înşfăcat pe Jemmy de pe scaun şi l-a luat de 
lângă tocător, deși el protesta dând din picioare. 

— Mamă, ai nevoie de ceva? 

M-am frecat cu un deget între sprâncene, 
reflectând. 

— Da, poţi găsi nişte viermi? Am nevoie de ei 
pentru piciorul lui Jamie. 

M-am încruntat şi am aruncat o privire pe 
fereastră, spre ziua luminoasă de toamnă. 

— Cred că îngheţul a omorât toate muştele, 
pentru că n-am văzut niciuna în ultimele zile. 
Încearcă totuşi în padoc, îşi depun ouăle în balega 
caldă. 

S-a strâmbat de dezgust, dar a dat din cap, după 
care l-a aşezat pe Jem pe podea. 

— Hai, amice, să găsim câhuri pentru bunica. 

— Câh-câh-câh! 

Jemmy a pornit vioi după ea, încântat de 
perspectivă. 

Am pus ceapa tocată într-o tigvă şi am turnat 
peste ea puţin apă fierbinte din cazan. Apoi am 
lăsat ceapa să se înmoaie şi m-am întors în camera 
medicală. În mijlocul ei era o masă solidă din lemn 
de pin, care slujea drept masă de examinare, scaun 
pentru stomatologie, blat pentru pregătirea 
medicamentelor sau masă suplimentară pentru 
mâncat, în funcție de exigenţele medicale şi de 
numărul de oaspeți la cină. Acum, pe ea se afla 
forma întinsă a lui Jamie, abia vizibilă de sub 
mormanul de pilote şi pături. Marsali stătea 
aplecată deasupra mesei şi ținea o cană cu apă 
pentru ca el să poată sorbi din ea. 

— Sigur te simți bine, tată? l-a întrebat. 

A dat să întindă o mână spre el, dar s-a oprit, 
temându-se să îl atingă în acea stare. 

— Oh, da, sigur. 

Am detectat în vocea lui o oboseală profundă, 
însă a scos mâna încet de sub pilote ca să o 
mângâie pe obraz. 

— Fergus a făcut o treabă grozavă, a spus el. A 
tinut oamenii strânşi toată noaptea, ne-a găsit pe 
mine și pe Roger dimineaţă şi ne-a trecut pe toți în 
siguranță peste munte. Are un simţ de orientare 
foarte bun. 

Marsali rămăsese cu capul plecat, dar i-am văzut 
obrazul cum s-a rotunjit într-un zâmbet. 

— Aşa i-am spus şi eu. Însă nu-și iartă că a lăsat 
animalele alea să plece. Unul dintre ele ar fi hrănit 
tot Ridge-ul în iarna asta, așa a zis. 

Jamie a scos un sunet slab. 

— Fi, ne descurcăm noi. 

În mod clar, era un efort mare pentru el să 
vorbească, dar nu am trimis-o pe Marsali de acolo. 
Roger mi-a spus că Jamie vomitase sânge în drum 
spre casă; nu-i puteam da brandy sau whisky 
pentru a-i uşura durerile şi nu aveam deloc 
laudanum. Probabil că prezenţa lui Marsali îl ajuta 
să mai uite de suferință. 

Am deschis dulapul încet şi am scos castronul 
mare cu capac în care țineam lipitorile. Vasul era 
rece şi alinător pentru mâinile mele opărite. Aveam 
acolo vreo douăsprezece; niște pete negre și 
somnolente, plutind pe jumătate în apa tulbure în 
care se aflau şi rădăcini de coada-mâţei. Am scos 
trei într-un vas mai mic cu apă curată şi l-am 
aşezat lângă vasul cu cărbuni ca să se încălzească. 

— Deşteptarea, doamnelor! am spus. E vremea 
să vă câştigaţi existenţa. 

Am aşezat şi alte lucruri de care aveam nevoie 
şi am ascultat murmurul discuţiilor din spatele 
meu -— despre Germain, micuța Joan, un porc- 
spinos între copacii din apropierea cabanei lui 
Fergus şi a lui Marsali. 

Pânză aspră pentru cataplasma cu ceapă, sticla 
cu dop în care aveam un amestec de alcool cu apă 
sterilă, borcanele cu goldenseal, echinaceea şi 

tătăneasă. Şi sticluța cu penicilină lichidă. Am 
blestemat în surdină când am văzut eticheta de pe 
ea. Era veche de aproape o lună; prinsă până peste 
cap cu vânătoarea ursului şi cu treburile de toamnă 
la întoarcerea acasă, nu mai făcusem nicio doză 
proaspătă de câteva săptămâni. 

Trebuia să mă slujesc de ea. Strângând din buze, 
am frecat ierburile în palme, lăsându-le să cadă în 
cana din lemn de fag şi, cu un pic de sfială, am 
rostit binecuvântarea Sfintei Bride asupra ei. 
Aveam nevoie de tot ajutorul din lume. 

— Şi acele de pin pe care le-aţi găsit pe pământ 
erau proaspete? a întrebat Jamie, părând mai 
interesat de porcul-spinos decât de noul dinte care 
îi apăruse lui Joan. 

— Da, verzi şi proaspete. Ştiu prea bine că-i 
acolo sus, a naibii creatură, dar copacul e uriaş și 
nu-l pot vedea de jos, aşa că nu am cum să trag în 
el. 

Marsali era o trăgătoare mediocră, dar cum 
Fergus nu putea mânui muscheta cu o singură 
mână, ea era vânătorul familiei. 

Jamie şi-a dres glasul cu efort, iar ea i-a dat 
imediat puțină apă. 

— Să iei o bucată sărată de şorici din cămară şi 
să o freci de un lemn. Apoi pune lemnul pe 
pământ, nu prea departe de trunchiul copacului, şi 
lasă-l pe Fergus să stea la pândă. Porcilor-spinoşi 
le plac sarea şi grăsimea; o să simtă mirosul şi o să 
coboare după căderea întunericului. Odată ce e pe 
pământ, nu-i nevoie să risipeşti un glonţ, doar îl 
loveșşti în cap. Fergus poate face asta. 

Am deschis cutia medicală şi m-am uitat 
încruntată la tava în care se aflau fierăstraie şi 
bisturie. Am luat un bisturiu mic, cu lama curbată, 
şi am simțit mânerul rece între degete. Va trebui să 
fac toaleta răni — să îndepărtez țesutul necrozat, 
fâșuile de piele şi bucăţile de frunze, de pânză și 
praful; bărbaţii îi înveliseră piciorul cu noroi şi îl 

legaseră cu o batistă murdară. Apoi puteam presăra 
soluția de penicilină pe suprafeţele expuse; speram 
că va ajuta. 

— Ar fi grozav, a spus Marsali, cu un aer 
visător. N-am mai prins un asemenea animal, dar 
lan spunea că e foarte folositor, foarte gras, iar 
tepii sunt buni la cusut şi la tot felul de lucruri. 

Uitându-mă la celelalte instrumente, mi-am 
muşcat buza. Cel mai mare era un fierăstrău 
phabil, destinat amputărilor pe câmpul de luptă, cu 
lama de aproape douăzeci de centimetri; nu-l 
folosisem decât la lupta de la Alamance. La gândul 
de a-l folosi acum, o sudoare rece mi-a ţâşnit sub 
braţe şi a început să se prelingă pe coaste — dar îi 
văzusem piciorul. 

— Carnea-i grasă, a spus Jamie, dar are gust 
bun... 

S-a oprit brusc în momentul în care şi-a mutat 
greutatea și a scos un geamăt când şi-a mișcat 
piciorul. 

Am simţit etapele procedurii de amputare în 
muşchii degetelor şi ai braţelor; secționarea 
elastică a pielii şi a muşchiului, scrâşnetul osului, 
pocnetul tendonului şi vasele  alunecoase, 
cauciucate, care scuipă sânge, furişându-se înapoi 
în carnea tăiată ca... nişte şerpi. 

Mi-am înghițit nodul din gât. Nu. Nu se va 
ajunge la asta. Cu siguranţă că nu. 

— Ai nevoie de carne grasă. Eşti foarte slabă, a 
muirninn, a spus Jamie încet, în spatele meu. Prea 
slabă pentru o femeie care aşteaptă un copil. 

M-am întors, blestemând încă o dată în sinea 
mea. Așa observasem și eu, dar sperasem că m-am 
înşelat. Trei copii în patru ani! Şi un soț cu o 
singură mână, care nu putea face munca de bărbat 
dintr-o gospodărie şi nu voia să facă „treburi de 
femeie“, cum ar fi supravegherea copiilor şi 
gătitul, lucruri de care s-ar fi putut ocupa. 

Marsali a scos un sunet slab, pe jumătate pufnet, 
pe jumătate suspin. 

— Cum de ţi-ai dat seama? Nici lui Fergus nu i- 
am spus încă. 

— Ar trebui, deşi el ştie deja. 

— Ţi-a spus el? 

— Nu, dar nu cred că doar indigestia i-a creat 
probleme cât eram la vânătoare. După ce te-am 
văzut, mi-am dat seama ce îl frământa. 

Mi-am mușcat buza suficient de tare ca să-mi 
dea sângele. Amestecul de uleiul de vetrice şi oţet 
pe care i-l dădusem nu funcționa? Nici seminţele 
de dauco? Ori, aşa cum bănuiam cu tărie, ea nu se 
deranjase să le ia cu regularitate? Ei bine, era prea 
târziu pentru chestionări și reproşuri. l-am surprins 
privirea când a ridicat ochii şi am reuşit— așa 
speram — să afişez o expresie încurajatoare. 

— Ei, ne descurcăm noi, a rostit ea cu un 
zâmbet pierit. 

Lipitorile se agitau, întinzându-şi corpurile încet 
ca nişte benzi de cauciuc însuflețit. Am dat 
deoparte pilota de pe piciorul lui Jamie și am 
apăsat lipitorile pe carnea umflată din jurul răni. 

— Arată mai rău decât e, am spus liniștitor, 
auzind icnetul necontrolat al lui Marsali când a 
văzut rana. 

Rostisem adevărul, dar realitatea era destul de 
tristă. Urmele de tăieturi aveau cruste negre pe 
margini, dar rămăseseră căscate. În locul închiderii 
şi al granulației unei vindecări normale, ele 
începeau să se erodeze, iar țesuturile expuse 
supurau. Carnea din jurul rănilor erau umflată 
cumplit, negră şi cu dungi sinistre roşietice. 

Mi-am muşcat buza încruntându-mă în timp ce 
evaluam situația. Nu ştiam ce fel de şarpe îl 
muşcase— deşi nici nu conta, întrucât nu 
dispuneam de antivenin —, însă mi-a fost limpede 
că veninul conţinea o toxină hemolitică puternică. 
Vasele mici de sânge se spărseseră în tot corpul — 
intern, dar şi extern—, iar în apropierea rănii, şi 
cele mari. 

Laba piciorului vătămat şi glezna erau încă 
fierbinți și rozalu — ori mai curând, roşii. Era un 
semn bun, în măsura în care circulația sangvină 
mai profundă rămăsese intactă. Problema era să 
îmbunătăţesc circulația în jurul răni pentru a 
împiedica o descompunere masivă şi necrozarea 
ţesuturilor. Însă dungile roşii mă deranjau extrem 
de mult; ele puteau face parte dintr-un proces 
hemoragic, dar mai curând păreau a fi semnele 
premergătoare de septicemie — otrăvirea sângelui. 

Roger nu îmi povestise prea multe despre 
noaptea petrecută de ei pe munte, dar nici nu era 
nevoie; mai văzusem oameni care stătuseră în 
întuneric, având moartea alături. Dacă Jamie trăise 
o noapte şi o zi de atunci încoace, existau toate 
şansele să supraviețuiască— dacă reuşeam să 
controlez infecția. Dar în ce condiții? 

Nu mai tratasem mușcături de șarpe, dar 
văzusem destule ilustrații în manuale. Tesutul 
otrăvit va muri şi va putrezi; se putea ca Jamie să 
piardă o mare parte din mușchii pulpei, ceea ce îl 
va face invalid permanent, ori, mai grav, rana va 
deveni cangrenoasă. 

I-am aruncat o privire pe sub gene. Era acoperit 
cu pilote şi se simţea atât de rău, încât abia se 
putea mişca— și totuşi liniile corpului îi erau 
desenate cu grație şi cu promisiunea puterii. Nu 
suportam gândul de a-l mutila — şi totuşi aveam să 
o fac dacă trebuia. Să îl transform pe Jamie într-un 
invalid... să șchiopăteze şi să rămână cu jumătate 
de picior... stomacul mi s-a strâns la acest gând, 
iar sudoarea mi-a năpădit palmele pătate cu 
albastru. 

El însuşi ar dori asta? 

Am întins mâna după cana cu apă de lângă 
capul lui Jamie şi am golit-o. Nu voiam să îl 
întreb. Alegerea era a lui pe drept cuvânt, însă el 
era al meu, iar eu alesesem. Nu voiam să renunţ la 
el, indiferent ce ar fi trebuit să fac pentru a-l 
păstra. 

— Sigur te simţi bine, tată? a întrebat Marsali, 
care îi urmărea chipul. 

S-a uita speriată de la mine la Jamie şi înapoi. 
M-am grăbit să îmi compun o expresie de 
siguranţă susținută de competenţă. 

Şi Jamie mă urmărise. A ridicat un colţ al gurii. 

— Mda, în fine, așa credeam. Acum nu mai sunt 
foarte sigur. 

— Ce s-a întâmplat? Te simți mai rău? l-am 
întrebat neliniştită. 

— Nu, mă simt bine, m-a asigurat el mințind 
sfruntat. Doar că, de câte ori mă rănesc, dar nu e 
ceva grav, mă boscorodeşti ca o gaiţă, dar, când 
sunt într-o situație disperată, eşti cât se poate de 
blândă. Uite, englezoaico, de când am ajuns acasă, 
nu mi-ai vorbit deloc urât şi nici nu mi-ai aruncat 
vreun cuvânt de reproş. Asta-nseamnă că tu crezi 
că voi muri? 

A înălţat ironic o sprânceană, dar am observat o 
urmă de reală îngrijorare în ochii lui. În Scoţia nu 
existau vipere; nu avea cum să ştie ce se întâmpla 
cu piciorul lui. 

Am inspirat adânc şi mi-am aşezat uşor mâinile 
pe umerii lui. 

— Bărbat nesăbuit ce eşti! Cum să calci pe un 
şarpe? Nu puteai să te uiţi pe unde mergi? 

— Cum să fac asta când urmăream un munte de 
carne de o mie de kilograme, și încă la vale? a 
replicat el zâmbind. 

Am simţit o uşoară destindere a mușchilor de 
sub mâinile mele şi mi-am reprimat impulsul de a 
zâmbi drept răspuns. În schimb, m-am uitat urât la 
el. 

— M-ai speriat de moarte! 

Măcar aceste cuvinte erau sincere. 

A ridicat din nou o sprânceană. 

— Poate-ţi închipui că eu nu m-am speriat? 

— Nu ai voie, am spus cu fermitate. Doar unul 
dintre noi poate fi înspăimântat la un moment dat, 
şi acum e rândul meu. 

Asta l-a făcut să râdă, deşi râsul a fost urmat 
imediat de tuse şi de un frison care i-a scuturat tot 
corpul. 

— Adu-mi o piatră încinsă să-i pun la picioare, 
i-am cerut lui Marsali, după care am așezat pilotele 
mai strâns pe lângă el. Şi umple ceainicul cu apă 
fiartă şi adu-l şi pe acela. 

Marsali a ţâșnit spre bucătărie. Am aruncat o 
privire pe fereastră, întrebându-mă dacă Brianna 
avea norocul să găsească viermi. Aceştia nu aveau 
egal când era vorba de curăţarea rănilor purulente 
fără vătămarea cărnii sănătoase din jur. Ca să îi 
salvez piciorul şi viața, aveam nevoie de mai mult 
ajutor decât cel acordat de Sfânta Bride. 

Întrebându-mă ca prin vis dacă exista un sfânt 
patron al viermilor, am ridicat marginea pilotei şi 
am aruncat o privire la celelalte prietene 
nevertebrate ale mele. Era bine; şi am scos un oftat 
slab de uşurare. Lipitorile acționau repede; se 
umflaseră deja, sugând sângele din capilarele 
sparte care inunda țesuturile piciorului. Fără acea 
presiune, circulația normală putea să se 
restabilească la vreme pentru a păstra în viață 
pielea şi muşchii. 

I-am văzut mâna încleştată pe marginea mesei şi 
fiindcă aveam coapsele lipite de masă, am simţit 
cum îl scuturau frisoanele. 

l-am luat capul între palme; pielea obrajilor 
părea să ardă. 

— N-o să mori! am spus eu şuierat. Nu! N-o să 
te las! 

— Toată lumea îmi zice asta, a murmurat el, cu 
ochii închişi, adânciţi în orbite de extenuare. N-am 
dreptul și eu la o părere? 

— Nu, am zis. N-ai voie. Hai, bea! 

I-am ţinut cana cu penicilină la buze cât a băut. 
S-a strâmbat, a strâns din pleoape, dar a înghițit 
totul cu destulă supuşenie. 

Marsali adusese ceainicul plin ochi cu apă fiartă. 
Am turnat-o aproape toată peste ierburile care 

aşteptau şi le-am lăsat să se infuzeze, apoi am 
turnat apă rece în cană pentru a-i da lui Jamie să 
scape de gustul penicilinei. 

Cu ochii închiși, a înghițit apa, apoi s-a lăsat 
înapoi pe pernă. 

— Ce-a fost asta? a întrebat el. Are gust de fier. 

— Apă, i-am răspuns. Totul va avea gust de fier; 
îti sângerează gingiile. 

I-am întins carafa goală lui Marsali şi i-am cerut 
să mai aducă apă. 

— Pune şi nişte miere în ea. Cam o parte miere 
şi patru părți apă. 

— Are nevoie de supă de vită, a spus ea, 
oprindu-se să se uite la Jamie, încruntată din cauza 
îngrijorării. Aşa spunea mama, și mama ei la fel. 
Când cineva pierde mult sânge, nimic nu-i mai bun 
decât supa de vită. 

Mi-am dat seama că Marsali era extrem de 
îngrijorată; dintr-un sentiment de bună cuviinţă 
firească, rareori aducea vorba de mama ei în 
prezenţa mea. Însă de data asta, ticăloasa de 
Laoghaire avea dreptate; supa de vită ar fi 
excelentă — dacă am fi avut carne proaspătă de 
vită, ceea ce nu era cazul. 

— Apă cu miere, am spus eu scurt, făcându-i 
semn să plece. 

M-am dus să mai aduc lipitori, dar m-am oprit la 
fereastra din față ca să văd dacă Brianna făcuse 
vreun progres în căutarea viermilor. 

Tocmai ieşea din padoc, desculţă şi cu fustele 
ridicate deasupra genunchilor, scuturând bucăţi de 
balegă de pe laba unui picior. Aşadar, nu avusese 
noroc. M-a văzut la fereastră şi s-a apucat să 
gesticuleze, arătând spre securea din apropiere, 
apoi spre pădure. Am dat din cap şi i-am făcut 
semn că da; o buturugă putredă era o posibilitate. 

Jemmy stătea pe pământ în apropiere, cu hamul 
legat bine de gardul padocului. Nu avea nevoie de 
ham ca să stea în picioare, dar îl împiedica să o ia 
razna când mama lui era ocupată. Acum trăgea cu 

hărnicie de rămăşiţele unui curpen de dovleac care 
trecuse peste gard și mormăia plin de încântare 
când bucăţi de frunze şi resturi uscate de dovleci 
îngheţaţi îi cădeau ploaie peste părul roşcat. Cu o 
expresie de hotărâre s-a apucat să ducă la gură o 
tigvă de mărimea propriului cap. 

O mișcare pe care am prins-o cu coada ochiului 
mi-a atras atenția; Marsali, aducând apă de la 
izvor, pentru a umple cazanul ce trebuia curăţat de 
cruste. Nu, nu se vedea deloc, deocamdată — Jamie 
avea dreptate, era mult prea slabă —, dar acum mi- 
am dat seama, după paloarea feţei şi cearcăne. 

La naiba! Altă mișcare. Picioarele palide ale lui 
Bree, apărând pe sub fustele ridicate, în umbra 
unui molid albastru, mare. Şi ea folosea uleiul de 
vetice? Încă îl hrănea la sân pe Jemmy, dar asta nu 
reprezenta o garanţie, mai ales la vârsta lui. 

Auzind un sunet în spatele meu, m-am întors și 
l-am văzut pe Jamie urcând încet înapoi în cuibul 
de pilote, arătând ca un melc fără casă, mare și 
stacojiu, şi cu fierăstrăul de amputare într-o mână. 

— Ce naiba faci? 

S-a lăsat în jos strâmbându-se de durere, şi s-a 
întins pe pernă, respirând lung, hârâit. 

— Repet, am spus, stând amenințătoare 
deasupra lui, cu mâinile în şolduri, ce naiba...? 

El a deschis ochii și a ridicat fierăstrăul câțiva 
centimetri. 

— Nu, a spus el hotărât. Ştiu la ce te gândești, 
englezoaico, şi nu sunt de acord cu niciun chip. 

Am inspirat adânc, pentru a-mi păstra vocea 
calmă, fără să tremure. 

— Ştii că n-aş face asta decât în caz de 
necesitate absolută. 

— Ba nu, a spus el din nou, cu o expresie bine 
cunoscută mie, care trăda încăpăţânarea. 

Nu era deloc o surpriză că niciodată nu se 
întreabă cu cine semăna Jemmy, m-am gândit eu, 
cu un amuzament amar. 

— Nu ştii ce se poate întâmpla dacă... 

— Englezoaico, ştiu mai bine decât tine ce se 
va-ntâmpla cu piciorul meu, m-a întrerupt el, apoi 
a făcut o pauză pentru a respira. Nu-mi pasă. 

— Poate ţie nu, dar mie da! 

— N-o să mor, a rostit el hotărât, şi nu vreau să 
trăiesc cu jumătate de picior. Am oroare de așa 
ceva. 

— Ei bine, nici pe mine nu mă încântă ideea. 
Dar dacă e să aleg între picior şi viaţa ta? 

— Nu e vorba de așa ceva. 

— La naiba, poate va fi! 

— Nu va fi. 

Vârsta nu conta câtuşi de puţin, m-am gândit. 
Indiferent că avea doi sau cincizeci de ani, un 
Fraser rămânea un Fraser şi nici măcar o stâncă nu 
era mai îndărătnică. Mi-am trecut o mână prin păr. 

— În fine, am spus printre dinţii încleștaţi. Dă- 
mi înapoi fierăstrăul ăla blestemat și o să-l dosesc. 

— Vreau cuvântul tău. 

— Ce anume? am întrebat, privindu-l fix. 

— Cuvântul tău, a repetat el, răspunzându-mi la 
privire. S-ar putea să am fierbințeli şi să-mi pierd 
luciditatea. Nu vreau să-mi tai piciorul dacă eu nu 
aş fi în stare să opresc asta. 

— Dacă vei fi în starea de care vorbeşti, nu voi 
avea de ales! 

— Poate tu nu, a rostit el calm, dar eu am de 
ales. Am hotărât. Dă-ți cuvântul, englezoaico! 

— Individ nenorocit, înnebunitor de... 

Zâmbetul lui a fost şocant, alb pe faţa arsă de 
soare. 

— Dacă-mi spui scoțian, atunci ştiu că voi trăi. 

Un țipăt ascuțit de afară m-a împiedicat să îi 
răspund. M-am răsucit spre fereastră, exact în 
momentul în care Marsali tocmai scăpa cele două 
găleți cu apă. Apa i-a sărit pe fustă şi pantofi, însă 
ea nu a luat nimic în seamă. Mi-a îndreptat imediat 
ochii în direcția în care se uita ea şi am scos un 
icnet. 

Animalul trecuse fără să se sinchisească prin 
gardul padocului, rupând bârnele ca şi cum ar fi 
fost nişte bețe de chibrit, iar acum stătea în 
mijlocul parcelei cu bostani din apropierea casei şi 
făcea curpenii să se mişte în timp ce îi mesteca. 
Era uriaș şi lânos şi se oprise la vreo trei metri de 
Jemmy, care se holba la el cu ochi rotunzi și cu 
gura căscată, uitând cu totul de tigva pe care o 
ținea între mâini. 

Marsali a scos încă un țipăt ascuţit, iar Jemmy, 
molipsit de groaza ei, a început să răcnească după 
mama lui. M-am întors şi — simțindu-mă ca şi cum 
m-aş fi mișcat cu încetinitorul, deși sigur nu s-a 
întâmplat asta — am înșfăcat fierăstrăul din mâna 
lui Jamie, am ieşit pe uşă şi m-am îndreptat spre 
curte, gândindu-mă în acelaşi timp că bizonii din 
grădinile zoologice arătau mult mai mici. 

Când am ieșit de pe verandă — probabil că am 
sărit, pentru că nu-mi aminteam să fi atins 
treptele —, Brianna a ieşit din pădure. Alerga în 
tăcere, cu securea în mână și o expresie de 
profundă hotărâre. N-am apucat s-o strig că a şi 
ajuns lângă animal. 

Din fugă, a ridicat securea într-un arc şi a făcut 
un ultim pas, după care a lovit cu toată puterea 
exact în spatele urechii animalului. Un jet subțire 
de sânge a ţâşnit şi a stropit dovlecii. Animalul a 
scos un muget și a lăsat capul în jos, ca şi cum s-ar 
fi pregătit să atace. 

Bree a sărit într-o parte, s-a aplecat spre Jemmy, 
a îngenuncheat şi a tras de curelele hamului prins 
de gard. Cu coada ochiului, am văzut-o pe Marsali 
strigând rugăciuni şi blesteme în gaelică în timp ce 
a ridicat o fustă vopsită de pe tufişul de muri. 

Nu ştiu cum, dar am deschis fierăstrăul în timp 
ce alergam, am tăiat curelele hamului lui Jemmy 
din două mișcări, după care m-am ridicat şi am 
trecut în goană de poartă. Marsali aruncase fusta 
peste capul bizonului; acesta a rămas dezorientat, 
scuturând din cap şi împleticindu-se înainte şi 

înapoi, iar pe rufa proaspăt vopsită cu indigo 
sângele a apărut într-o pată verde-gălbuie. 

Animalul era înalt cât mine la umăr și mirosea 
ciudat, a praf şi a căldură, a carne de vânat, dar 
ciudat de familiar, ca o vacă ținută în grajd. Am 
făcut un pas, apoi încă unul și mi-am înfipt 
degetele în blana lui lânoasă, ţinându-mă bine. Am 
simțit o vibraţie prin ea; m-a zdruncinat ca un 
cutremur. 

Nu mai făcusem aşa ceva, dar m-am simțit de 
parcă o mai făcusem de o mie de ori. Ca prin vis, 
dar cu siguranță, mi-am strecurat o mână pe sub 
buzele lui umede de salivă şi i-am simţit răsuflarea 
caldă pe mânecă. Pulsul mare bătea în colțul fălci 
de jos; am văzut cu ochii minţii inima mare și 
puternică şi sângele pe care îl pompa, cald în mâna 
mea, rece pe obraz, acolo unde îl apăsam pe fusta 
udă. 

Am tras fierăstrăul de-a curmezişul gâtului, am 
apăsat puternic şi am simțit în mâini şi antebraţe 
secţionarea pielii şi a mușchiului, scrâșnetul scos 
de dinții instrumentului pe os, pocnetul tendonului 
și vasele alunecoase, elastice, din care ţâşnea 
sânge, desfăcându-se. 

Lumea s-a cutremurat. S-a mişcat violent şi a 
alunecat, apoi s-a prăbuşit cu un bufnet. Când mi- 
am revenit, stăteam în mijlocul curții, cu o mână 
încă strângând blana animalului şi cu un picior 
prins, amorțit sub greutatea capului de bizon, cu 
fustele lipite de coapse, înfierbântată şi duhnind, 
plină de sângele animalului. 

Cineva a spus ceva şi abia atunci am ridicat 
ochii. Jamie era în patru labe pe verandă — cu gura 
căscată şi gol pușcă. Marsali stătea întinsă pe 
pământ, cu picioarele desfăcute, deschizând şi 
închizând gura fără să scoată niciun sunet. 

Brianna era lângă mine ținându-l pe Jemmy lipit 
de un umăr. Cum groaza îi trecuse, Jemmy s-a 
aplecat în faţă şi s-a uitat curios la bizon. 

— Ooo! a exclamat el. 

— Exact, am zis eu. Foarte bine exprimat. 

— Eşti bine, mamă? m-a întrebat Brianna, și mi- 
am dat seama că repetase întrebarea de câteva ori. 

A coborât o mână şi a așezat-o cu blândeţe pe 
creştetul meu. 

— Nu ştiu, am răspuns. Cred că da. 

Am prins-o de mână și, cu greu, mi-am eliberat 
piciorul și m-am rezemat de ea cât m-am ridicat. 
Aceleaşi  tremurături care scuturaseră trupul 
bizonului o străbăteau şi pe ea — dar şi pe mine-—, 
însă se stingeau treptat. Brianna a inspirat adânc și 
a privit animalul masiv. Aşa cum zăcea pe o parte, 
îi venea până la tale. Marsali s-a apropiat şi a 
rămas lângă noi clătinând din cap, impresionată de 
mărimea animalului. 

— Maica Domnului, cum Dumnezeu o să 
tranşăm aşa ceva? a spus ea. 

— Ei, am făcut eu şi mi-am trecut o mână 
tremurătoare prin păr. Cred c-o să ne descurcăm 
noi. 


92 
Ma DESCURC CU PUȚIN AJUTOR 


DIN PARTEA PRIETENILOR 


Mi-am lipit fruntea de geamul din sticlă al 
camerei medicale şi am privit afară. Extenuarea 
dădea scenei din curte o tentă suplimentară de 
suprarealism — deşi nu era nevoie de ceva în plus. 

Soarele era pe cale să apună, aruncând o lumină 
aurie peste ultimele frunze zdrențuite ale 
castanilor. Molizii se profilau întunecați pe 
fundalul luminii muribunde, la fel ca 
spânzurătoarea din mijlocul curții și ca rămăşiţele 
înspăimântătoare care atârnau de ea. În apropierea 
tufişurilor de muri se aprinsese un foc, iar siluetele 
oamenilor mişunau pe lângă el, apărând și 
dispărând între flăcări şi umbre. Înarmaţi cu cuțite 
şi toporişti, unii atacau carcasa atârnată, alții cărau 
cu greu bucăţi de carne şi găleți cu grăsime. În 

preajma focului, siluetele femeilor cu fuste ca nişte 
clopote se aplecau şi se întindeau într-un balet 
mut. 

Deşi era întuneric, am zărit silueta înaltă şi 
chipul palid al Briannei în hoarda de demoni care 
tranşau bizonul — făcând ordine, am bănuit. Înainte 
de a fi dus cu forța în camera medicală, Jamie 
apreciase greutatea bizonului ca fiind între nouă 
sute şi o mie de kilograme. Brianna îl aprobase cu 
o mișcare din cap, i-l predase pe Jemmy lui Lizzie, 
apoi dăduse roată carcasei şi o privise gânditoare 
printre gene. 

— Aşa e, spusese ea şi, imediat ce bărbaţii 
începuseră să apară din case, pe jumătate 
îmbrăcaţi, nebărbieriui şi cu ochi sclhpind de 
emoție, dăduse ordin cu calm să se taie lemne şi să 
se facă un cadru cu scripete pentru ridicarea şi 
susţinerea unei tone de carne. 

Dezamăgiţi că nu participaseră la uciderea 
animalului, la început bărbaţii nu se arătaseră 
dispuși să-i acorde atenție. Totuşi, Brianna era 
înaltă, puternică, activă, bună de gură, dar şi 
îndărătnică. 

— A cui e lovitura asta? întrebase ea, privindu-i 
de sus pe Geordie Chisholm și pe fui lui, care 
porniseră spre animal cu cuţitele în mâini. 

Arătase spre crestătura adâncă de pe gâtul 
bizonului, apoi își ştersese mâna, plimbând-o încet 
în josul mânecii, atrăgând atenţia asupra sângelui 
care o murdărise. 

— Dar asta? 

Cu piciorul descult arătase cu delicateţe spre 
gâtul retezat şi balta de sânge care îmbibase 
pământul din curte. La marginea băltoacei care se 
închega treptat zăceau ciorapii mei, pe care mi-i 
scosesem acolo, nişte cârpe roşii şi moi, dar care 
puteau fi recunoscute imediat ca aparținând unei 
femei. 

Urmărind de la fereastră, văzusem mai multe 
fețe îndreptate spre casă, încruntate când oamenii 

şi-au dat seama că Brianna era fiica domnului — 
lucru care nu trebuia uitat nicidecum. 

Însă Roger fusese acela care întorsese situaţia în 
favoarea ei, cu o privire glacială care îi făcuse pe 
frații Lindsay să se alinieze în urma lui cu 
toporiștile în mâini. 

— Ea l-a doborât, rostise el cu glasul lui răguşit. 
Faceţi ce vă spune. 

Se îndreptase de spate şi le aruncase celorlalți 
bărbați o privire care le-a sugerat limpede că nu 
trebuie să mai existe alte controverse. 

Văzând acestea, Fergus ridicase din umeri și se 
aplecase să apuce animalul — cu o singură mână — 
de coada stufoasă. 

— Doamnă, unde vreţi să îl punem? întrebase el 
politicos. 

Bărbaţii râseseră, apoi, cu priviri spăşite şi 
mișcări resemnate din umeri, dăduseră ascultare 
poruncilor ei. 

Brianna îi aruncase o privire surprinsă lui 
Roger, apoi de mulțumire, iar apoi — strângând din 
dinți— se ocupase de toată treaba cu rezultate 
remarcabile. Abia se întunecase şi tranșarea era 
aproape încheiată, iar carnea, distribuită tuturor 
caselor de la Ridge. Brianna îi cunoştea pe toți, 
ştia numărul de guri din fiecare cabană și a 
împărțit carnea și măruntaiele. Nici măcar Jamie 
nu s-ar fi descurcat mai bine, m-am gândit eu, cu 
un sentiment de mândrie. 

Am aruncat o privire spre masă, unde Jamie 
stătea înfofolit în pături. Voisem să îl mut la etaj, 
în patul lui, dar el insistase să rămână acolo, de 
unde putea auzi — chiar dacă nu vedea — tot ce se 
petrecea. 

— Aproape c-au terminat de tranşat, am spus, 
apropiindu-mă de el şi punându-mi palma pe capul 
lui. Încă era fierbinte şi îmbujorat. Brianna a făcut 
o treabă minunată, am adăugat, pentru a ne 
distrage atenția amândurora de la alte probleme. 

— Serios? 

Avea ochii întredeschiși, dar cu privirea fixă 
dată de febră; acea privire bântuită de vise, în care 
umbrele se zvârcolesc în aerul fierbinte şi 
tremurător de deasupra unui foc. Însă când am 
vorbit, a revenit treptat la realitate, iar ochii lui, 
limpezi, deşi cu pleoapele grele, i-au întâlnit pe ai 
mei și mi-a zâmbit vag. 

— Asta e bine. 

Blana fusese întinsă și prinsă în cuie pentru a se 
usca, ficatul enorm, feliat pentru a se prăji repede, 
intestinele, înmuiate pentru a fi curățate, pulpele, 
duse în șopron pentru afumare, fâşii de carne, 
pregătite pentru pastramă, grăsimea, strânsă pentru 
a fi transformată în seu şi săpun. Odată descărnate, 
oasele aveau să fie fierte pentru supă și păstrate 
pentru confecționarea de nasturi. 

Premiul cel mare, copitele şi coarnele, 
însângerate, stăteau discret pe blatul dulapului, 
aduse de Murdo Lindsay. Trofee acordate în mod 
tacit, am presupus; echivalentul secolului al 
XVIII-lea pentru două urechi şi coadă. Primisem şi 
vezica biliară, deşi fără s-o cer; nimeni nu o voia, 
dar se presupunea că eu trebuia să găsesc o 
utilizare medicală pentru aproape orice provenea 
din natură. Ceva verzui, de mărimea pumnului 
meu, stătea într-o farfurie, arătând destul de 
sinistru lângă copitele detașate și înnoroite. 

Aflând vestea, toată lumea de pe Ridge venise la 
noi — până şi Ronnie Sinclair, din atelierul lui de 
dogar, aflat la poalele pantei —, astfel că acum din 
bizon nu rămăsese mai nimic, în afara oaselor 
descărnate. Am adulmecat mirosul slab de carne 
friptă, de hicori şi de cafea, şi am deschis fereastra 
la maximum pentru a  îngădui mirosurilor 
apetisante să intre. 

O pală de vânt a adus cu sine râsete şi pocnete 
ale lemnelor din foc. Era cald în cameră, iar aerul 
rece de la fereastră mi-a mângâiat obrajii 
îmbujoraţi. 

— Jamie, nu ţi-e foame? l-am întrebat eu. 

Eu una muream de foame, deşi nu mi-am dat 
seama de asta decât după ce am simţit aromele. 
Am închis ochii şi am inspirat, ademenită de 
mirosul sănătos de ficat şi de ceapă. 

— Nu, a spus el, părând somnoros. Nu vreau 
NIMIC. 

— Dacă poţi, trebuie să mănânci măcar puţină 
supă, înainte de a adormi. 

M-am întors şi i-am ridicat părul de pe faţă şi m- 
am încruntat puţin. Roşeaţa se mai ştersese o idee, 
aşa mi s-a părut — era greu de precizat în lumina 
nesigură a focului și a lumânării. Îi dădusem 
suficientă apă cu miere şi ceai pentru ca ochii să 
nu mai fie afundați în orbite din cauza 
deshidratării, însă oasele obrajilor şi ale 
maxilarului inferior erau încă proeminente; nu 
mâncase nimic de mai bine de două zile, iar febra 
consuma o cantitate imensă de energie, topindu-i 
țesuturile. 

— Doamnă, mai vreţi apă caldă? 

Lizzie a apărut în cadrul ușii, mai ciufulită decât 
de obicei, avându-l pe Jemmy în braţe. Își pierduse 
broboada, iar părul ei blond şi delicat scăpase din 
coc; Jemmy ţinea în pumnul cu degete plinuţe o 
şuviță groasă și trăgea agitat de ea, făcând-o pe 
Lizzie să strângă din ochi la fiecare smucitură. 

— Mama-mama-mama, se smiorcăia el tot mai 
puternic, ceea ce m-a lămurit că repeta asta de 
ceva vreme. Mama-mama-MAMA! 

— Nu, am de ajuns, mulţumesc, Lizzie. 
Încetează, tinere! am spus, prinzându-l de mână şi 
desfăcându-i cu forța degetele grosuţe. Nu trebuie 
să tragem pe nimeni de păr. 

Am auzit un chicotit slab venind dinspre cuibul 
de pături aflat pe masa din spate. 

— Englezoaico, mai bine te-ai uita la tine. 

— Hm? 

Am întors capul nedumerită spre el, apoi am 
urmat direcția privirii lui ridicând o mână. 
Bineînţeles, boneta mea dispăruse nu se ştia cum, 

iar părul îmi stătea ca un tufiş de bălării. Atras de 
cuvântul „păr“, Jemmy abandonase buclele 
delicate ale lui Lizzie, se aplecase și prinsese 
câteva şuviţe din părul meu. 

— Mama-mama-mama-mama... 

— Oof, am spus iritată, întinzând o mână ca să 
îmi salvez părul. Dă drumul, diavol mic ce eşti. ȘI, 
oricum, de ce nu ești încă în pat? 

— MAMA-MAMA-MAMA. 

— Vrea la mama lui, a explicat Lizzie, deși nu 
era deloc nevoie. L-am pus în pat de vreo zece ori, 
dar a sărit din el imediat ce m-am întors cu spatele. 
Nu l-am putut potoli... 

Uşa s-a deschis, lăsând să pătrundă un curent 
puternic de aer care a făcut cărbunii din vasul 
pentru jar să strălucească și să lumineze, şi am 
auzit hpăit de picioare desculțe pe scândurile de 
stejar ale podelei din hol. 

Mai auzisem expresia „plin de sânge până la 
sprâncene“, dar nu văzusem asta prea des, cel 
puţin, nu în afara perimetrului unui câmp de 
bătălie. Sprâncenele Briannei nu se distingeau, 
fiind îndeajuns de roşii pentru a se uni cu masca de 
sânge de pe faţa ei. Jemmy s-a uitat bine la ea, 
apoi colţurile gurii lui au coborât într-o expresie de 
tristețe şi de îndoială, cât pe ce să ducă la o 
explozie de urlete. 

— Eu sunt, puiule, a spus Brianna încercând să 
îl liniștească. 

A întins o mână spre el, dar s-a oprit la un 
centimetru de faţa lui, fără să îl atingă. Jemmy nu a 
strigat, ci şi-a îngropat faţa în umărul lui Lizzie, 
respingând ideea că acea viziune apocaliptică avea 
vreo legătură cu mama cu care se jucase cu câteva 
minute mai devreme. 

Brianna a ignorat respingerea din partea fiului ei 
şi faptul că lăsa urme de tălpi de noroi şi de sânge 
pe podea. 

— Uite, a spus ea, întinzând spre mine o mână 
strânsă pumn. 

Mâinile îi erau mânjite de sânge, iar sub unghii 
avea dungi negre. Şi-a desfăcut degetele 
reverențios ca să-mi arate comoara din palmă; o 
mână de viermi albi, minusculi, care se zvârcoleau, 
ceea ce mi-a făcut inima să-mi tresară de emoție. 

— Sunt din cei care trebuie? m-a întrebat ea 
neliniştită. 

— Cred că da, să verific. 

M-am grăbit să arunc frunzulițele umede din 
ceai pe o farfurie mică, pentru a le oferi viermilor 
un refugiu temporar. Brianna i-a depus cu grijă pe 
frunzele strivite şi a dus farfuria pe blatul unde se 
afla microscopul meu, ca și cum ar fi avut în ea 
pepite de aur, nu viermi. 

Am luat unul dintre ei cu vârful unghiei și l-am 
depus pe o lamelă de sticlă, unde s-a zvârcolit 
nefericit în căutarea inutilă a unei surse de hrană. 
l-am făcut semn Briannei să îmi aducă încă o 
lumânare. 

— Nimic altceva decât o gură şi un orificiu 
excretor, am mormăit, înclinând oglinda pentru a 
prinde lumină. Era mult prea slabă pentru lucrul cu 
microscopul, dar pentru acea verificare era de 
ajuns. Nişte ticăloși mici și mâncăcioși. 

Mi-am ţinut răsuflarea şi m-am uitat prin 
ocularul fragil străduindu-mă să văd. Larvele 
muştelor obișnuite şi ale muştelor de carne aveau o 
linie vizibilă pe corp, larvele parazite aveau două. 
Liniile erau slabe, imposibil de văzut cu ochiul 
liber, dar acest lucru era important. Viermii de 
muşte de carne consumă cadavre — cu alte cuvinte, 
carne moartă, în descompunere. Viermii paraziți se 
îngroapă în carnea vie şi consumă mușchii și 
sângele gazdei. Nu era ceva ce aş fi vrut să 
introduc într-o rană deschisă! 

Am închis un ochi, pentru a-l lăsa pe celălalt să 
se adapteze la umbrele mişcătoare din ocular. 
Cilindrul întunecat al corpului viermelui s-a 
zvârcolit, răsucindu-se în toate direcțiile în același 
timp. Era vizibilă o singură dungă. Mai exista 

vreuna? M-am uitat fix, cu atenție, până când ochii 
au început să-mi lăcrimeze, dar nu am văzut-o pe a 
doua. M-am destins eliberând aerul din plămâni. 

— Felicitări, tată, a spus Brianna, ducându-se 
spre el. 

Jamie a deschis un ochi şi s-a uitat la fața 
Briannei fără pic de entuziasm. Cu fustele ridicate 
până la genunchi, era stropită din cap până în 
picioare de sânge aproape uscat, iar muselina i se 
lipise de corp în diferite locuri. 

— Da? a făcut el. Pentru ce? 

— Pentru viermi. Tu ai făcut-o, a explicat ea. 

A desfăcut celălalt pumn, dând la iveală o 
bucată diformă de metal — un glonţ strivit. 

— Viermii erau într-o rană de la un picior din 
spate — am scos ăsta din gaura de sub viermi. 

Am râs atât ușurată, cât și amuzată. 

— Jamie! L-ai împuşcat în fund? 

Jamie a arcuit puţin buzele. 

— Atunci n-am crezut că l-am nimerit, a spus el. 
Nu făceam decât să mân turma spre Fergus. 

A întins mâna încet şi a luat glonţul, pe care l-a 
rostogolit calm între degete. 

— Poate-ar fi bine să-l păstrezi ca să-ţi aducă 
noroc, a spus Brianna pe un ton glumeţ, dar am 
văzut cuta dintre sprâncenele invizibile. Ori să-l 
strângi între dinți cât mama se ocupă de piciorul 
tău. 

— Prea târziu, a zis el, cu un zâmbet pierit. 

Abia atunci Brianna a observat fâşia de piele 
care se afla pe masă, aproape de capul lui, marcată 
de adâncituri care se suprapuneau — urmele adânci 
lăsate de dinții lui Jamie. Mi-a aruncat o privire 
îngrozită. Am dat uşor din umăr. Îmi trebuise mai 
mult de o oră ca să curăț rana de la picior şi 
niciunuia dintre noi nu îi fusese ușor. 

Mi-am dres glasul şi am revenit la viermi. Cu 
coada ochiului am văzut-o pe Bree punând mâna 
uşor pe obrazul lui Jamie. El a întors capul şi i-a 

sărutat degetele, fără să se sinchisească de sângele 
de pe ele. 

— Nu te speria, fato! a spus el cu glas slab, dar 
sigur. Mă simt bine. 

Am deschis gura să spun ceva, dar am observat 
expresia de pe chipul Briannei şi mi-am înghițit 
cuvintele. Muncise din greu și trebuia să le poarte 
de grijă lui Jemmy şi lui Roger; nu trebuia să își 
facă griji pentru Jamie, cel puţin deocamdată. 

Am dat drumul viermilor într-un vas cu apă 
sterilă și i-am învârtit rapid, după care i-am pus din 
nou pe stratul de frunze umede. 

— N-o să te doară, i-am spus lui Jamie, 
străduindu-mă să mă calmez, dar și să-l liniştesc 
pe el. 

— Oh, da, a replicat el cu un cinism respingător. 
Am mai auzit asta. 

— De fapt, are dreptate, s-a auzit o voce puţin 
răgușită din spatele meu. 

Roger reuşise să se spele; părul negru îi stătea 
moale și umed peste guler, iar hainele îi erau 
curate. Pe jumătate adormit, Jemmy stătea rezemat 
de umărul tatălui său, sugându-și visător degetul 
mare. Roger s-a apropiat de masă și a coborât 
privirea spre Jamie. 

— Cum e, omule? a întrebat el încet. 

Jamie şi-a mișcat capul pe pernă, fără să ia în 
seamă durerile. 

— Mă descurc. 

— Asta e bine. 

Spre surprinderea mea, Roger l-a strâns de umăr 
pe Jamie într-un gest de consolare. Nu-l mai 
văzusem făcând asta şi m-am întrebat încă o dată 
ce se petrecuse între ei pe munte. 

— Marsali o să ne aducă nişte supă de vită- 
adică de bizon — pentru el, a spus Roger, apoi s-a 
uitat la mine încruntându-se uşor. Poate că ţi-ar 
prinde bine şi ție. 

— Bună idee! am spus eu. 

Am închis ochii o clipă și am inspirat adânc. 

Abia când m-am aşezat, mi-am dat seama că 
eram în picioare de cu zori. Mă durea fiecare 
oscior din labele picioarelor şi simţeam dureros 
locul în care îmi fracturasem tibia în urmă cu 
câţiva ani. Însă datoria îmi cerea să fiu activă. 

— În fine, timpul nu aşteaptă pe nimeni, am 
spus, ridicându-mă cu greu. Să trecem la treabă. 

Jamie a pufnit și s-a întins, apoi s-a relaxat, 
pregătindu-se fără prea mare chef. S-a uitat 
resemnat cum aduceam farfuria cu viermi şi 
penseta şi a întins mâna după fâșia de piele aflată 
lângă capul lui. 

— N-ai nevoie de asta, a zis Roger, care şi-a tras 
un scaun şi s-a aşezat. E adevărat ce-a spus Claire, 
micile lghioane nu provoacă dureri. 

Jamie a pufnit din nou şi Roger i-a zâmbit. 

— Dar, atenție, a adăugat Roger, dau nişte 
gâdilături îngrozitoare. Însă numai dacă te gândești 
la asta. Dacă alungi din minte orice gând despre 
ele, nu mai simţi nimic. 

Jamie l-a măsurat din ochi. 

— Te pricepi să încurajezi omul, MacKenzie. 

— Mulţumesc, a spus Roger cu un început de 
râs. Uite, ţi-am adus ceva. 

S-a aplecat şi 1 l-a pus în braţe pe Jemmy, care 
era somnoros. Băieţelul a scos un scâncet slab de 
surprindere, apoi s-a liniștit când, din reflex, Jamie 
a strâns braţele în jurul lui. O mână a copilul s-a 
legănat liberă, căutând un punct de sprijin și 
găsindu-l în cele din urmă. 

— Cald, a murmurat el, zâmbind extaziat. 

Şi-a strâns degetele în părul roșcat al lui Jamie, 
a oftat profund şi a adormit la pieptul febril al 
bunicului. 

Jamie şi-a îngustat ochii spre mine când am 
apucat penseta. Apoi a ridicat uşor din umeri, şi-a 
lipit obrazul nebărbierit de părul mătăsos al lui 
Jemmy şi a închis ochii, deşi încordarea de pe 
chipul lui contrasta izbitor cu pacea de pe faţa 
rotundă a lui Jemmy. 

Nici nu putea fi mai uşor; am ridicat şi am 
îndepărtat cataplasma proaspătă cu ceapă şi am 
introdus viermii unul câte unul în tăieturile 
ulcerate de pe pulpa lui Jamie. Roger a ocolit masa 
ca să vină în spatele meu şi să privească. 

— Aproape că arată din nou ca un picior, a spus 
el surprins. Nu credeam că e posibil. 

Am zâmbit, dar nu m-am întors spre el, fiind 
prea concentrată la delicata operațiune. 

— Lipitorile sunt foarte eficiente, i-am explicat. 
Dar şi tăieturile rudimentare făcute de tine au fost 
folositoare — ai lăsat orificii suficient de mari 
pentru ca puroiul şi fluidul să se poată scurge, şi 
asta a ajutat mult. 

Într-adevăr, deşi piciorul era încă fierbinte şi 
avea o culoare nefirească, umflătura regresase în 
mod vădit. Porțiunea lungă a tibiei şi arcul delicat 
al labei piciorului redeveniseră vizibile. Nu-mi 
făceam nicio iluzie privind pericolele care încă 
pândeau — infecția, cangrena, necroza —, totuși, îmi 
simţeam inima mai uşoară. Putea fi recunoscut 
drept piciorul lui Jamie. 

Cu penseta, am apucat alt vierme de partea din 
spatele capului, atentă să nu îl strivesc. Am ridicat 
marginea pielii cu sonda subțire pe care o aveam 
în cealaltă mână şi am introdus cu pricepere 
vietatea minusculă, care se zbătea, în buzunărașul 
făcut astfel- străduindu-mă să nu iau în seamă 
aspectul şi senzația de burete a cărnii de sub 
degete, dar și amintirea piciorului lui Aaron 
Beardsley. 

— S-a făcut, am spus după un moment și am 
aşezat cataplasma la loc. Ceapa şi usturoiul 
opărite, învelite în muselină şi îmbibate cu 
penicilină, aveau să păstreze rănile umede şi să 
ajute la drenare. Schimbată cam din oră în oră, 
speram că, prin căldura radiată de cataplasmă, 
circulația sângelui în picior se va îmbunătăți. După 
care un bandaj cu miere va împiedica orice invazii 
bacteriene. 

Doar starea de concentrare m-a ajutat să lucrez 
cu mâini sigure. Acum, după ce încheiasem, nu 
mai aveam altceva de făcut decât să aştept. 
Farfurioara cu frunze umede a zdrăngănit când am 
aşezat-o pe blat. 

Nu credeam că mai fusesem vreodată atât de 
extenuată. 

A irori 


Împreună, Roger şi domnul Bug l-au transportat 
pe Jamie în dormitorul nostru. Nu voisem să îi 
deranjez piciorul mutându-l din camera medicală, 
dar el a insistat. 

— Englezoaico, nu vreau să te văd dormind aici, 
pe podea, a spus el când eu am protestat şi mi-a 
zâmbit. Trebuie să stai în patul tău, dar ştiu că nu 
vrei să mă laşi singur, aşa că musai trebuie să fiu şi 
eu în pat, nu? 

Aş fi vrut să protestez, dar, în realitate, eram atât 
de obosită, încât nu m-aș fi plâns prea mult dacă el 
ar fi insistat să dormim în hambar. 

Totuşi, după ce l-am văzut aşezat în pat, 
îndoielile mele au revenit. 

— Nu vreau să-ți mişc piciorul, am spus în timp 
ce-mi atârnam rochia în cuier. O să-mi fac un 
culcuș aici, lângă foc, și... 

— Ba nu, a spus el cu glas apăsat. Dormi cu 
mine. 

S-a lăsat pe spate şi a închis ochii, iar părul 
roșcat s-a revărsat pe pernă. Pielea lui începuse să 
îşi piardă culoarea aprinsă; nu mai era chiar atât de 
roşiatică. Însă era alarmant de palid în porțiunile 
cu hemoragii minuscule. 

— Ai fi în stare să mă contrazici şi pe patul de 
moarte, am spus iritată. Să ştii că nu e nevoie să fii 
tot timpul autoritar. Ai putea măcar acum să stai 
liniştit şi să-i laşi şi pe alții să se ocupe de diverse 
lucruri. Ce crezi că s-ar întâmpla dacă... 


700 


A deschis ochii albaştri și s-a uitat la mine. 

— Englezoaico, a spus el încet. 

— Ce mai e? 

— Aş vrea să mă atingi... fără să mă doară. 
Doar puţin, înainte să adorm. Te superi? 

M-am oprit şi am inspirat adânc, cumplit de 
tulburată când mi-am dat seama că avea dreptate. 
Îngrijorată de starea lui și prinsă cu măsurile ce 
trebuiau luate urgent, tot ce îi făcusem în cursul 
zilei fusese dureros, sâcâitor ori şi una, şi alta. 
Marsali, Brianna, Roger, Jemmy — toţi îl atinseseră 
cu blândeţe, oferindu-i compasiune şi alinare. 

Iar eu — eu fusesem atât de îngrozită de ceea ce 
se putea întâmpla, de ceea ce aș fi fost silită să fac, 
încât nu avusesem timp și nici nu îmi îngăduisem 
răgazul de a mă purta cu blândeţe. M-am uitat un 
moment în altă parte, clipind până când lacrimile 
s-au retras. Apoi m-am dus lângă pat, m-am 
aplecat şi l-am sărutat foarte uşor. 

I-am mângâiat părul, dându-l peste frunte, mi- 
am plimbat degetul mare pe curba sprâncenelor. 
Arch Bug îl bărbierise; pielea obrajilor era netedă 
şi fierbinte sub dosul palmei mele. Oasele îi erau 
tari sub piele, degajând forță, şi totuşi dintr-odată 
părea fragil. Şi eu m-am simțit la fel. 

— Englezoaico, vreau să dormi lângă mine, a 
şoptit el. 

— Bine. 

I-am zâmbit, iar buzele mi-au tremurat puţin. 

— Dă-mi voie doar să mă pieptăn. 

Îmbrăcată doar în cămașă, m-am aşezat, mi-am 
scuturat părul şi am luat peria. Fără să vorbească, 
dar cu o umbră de zâmbet pe buze, m-a urmărit cât 
am făcut asta. Îi plăcea să mă vadă periindu-mi 
părul, speram că era la fel de liniştitor pentru el ca 
şi pentru mine. 

De jos răzbăteau zgomote, dar se auzeau 
înfundat şi la o depărtare sigură. Obloanele erau 
întredeschise; lumina flăcărilor licărea pe geamul 
ferestrei dinspre focul din curte. Am aruncat o 

privire spre fereastră, întrebându-mă dacă era 
cazul să trag obloanele. 

— Lasă-le, englezoaico, a murmurat el din pat. 
Îmi place să-i aud cum vorbesc. 

Sunetul vocilor era  liniştitor, crescând şi 
coborând, presărat cu mici explozii de râs. 

Sunetul scos de perie era slab şi regulat, ca acela 
produs de valuri pe nisip, şi am simţit că stresul 
zilei se stinge treptat, ca şi cum aş fi putut 
îndepărta toate neliniştile şi spaimele din păr la fel 
de uşor ca vrejurile încâlcite ale dovlecilor. Când 
în cele din urmă am lăsat jos peria şi m-am ridicat, 
Jamie închisese ochii. 

Am îngenuncheat pentru a mai domoli focul, m- 
am ridicat să sting lumânarea şi, într-un târziu, m- 
am dus în pat. 

M-am aşezat lângă Jamie, având grijă să nu îl 
mișc. Stătea întins pe o parte, cu spatele la mine, 
iar eu m-am întors spre el, luând forma curbată a 
corpului său, atentă să nu îl ating. 

Am rămas liniştită şi am tras cu urechea. Toate 
sunetele din casă căpătaseră treptat ritmul de 
noapte; sfârâitul focului și vâjâitul vântului în 
horn, pocnetul venit pe neaşteptate dinspre scară, 
ca şi cum cineva ar fi călcat neatent pe o 
contratreaptă. Sforăitul din gât al domnului 
Wemyss a ajuns până la mine, redus însă la un 
bâzâit calmant datorită uşilor groase care ne 
despărțeau. 

Încă se auzeau vocile de afară, înfundate din 
cauza depărtării, neclare din cauza băuturii şi a 
orei târzii. Însă toate joviale; niciun sunet care să 
trădeze ostilitatea sau violenţa incipientă. Însă mie 
nu-mi păsa. Din partea mea, locuitorii de la Ridge 
puteau să se lovească în cap cu baroasele unul pe 
altul şi să danseze pe cadavre. Toată atenția mea 
era concentrată asupra lui Jamie. 

Răsuflarea lui era superficială, dar egală. Nu 
voiam să-l deranjez, pentru că, mai presus de toate, 
avea nevoie de odihnă. În acelaşi timp, doream 

foarte mult să îl ating. Voiam să mă conving că era 
acolo, viu, alături de mine, dar și să aflu cum 
evolua starea lui. 

Mai avea febră? Infecția incipientă la picior 
avansase în ciuda penicilinei, răspândindu-i otravă 
în sânge? 

Mi-am mișcat capul cu atenţie, ajungând cu fața 
la doi centimetri de spinarea acoperită de cămașă 
şi am aspirat lent şi profund. I-am simţit căldura pe 
față, dar prin pânza cămăși nu mi-am putut da 
seama cât de fierbinte era. 

Mirosea vag a pădure şi mai puternic a sânge. 
Ceapa din cataplasmă degaja un miros amărui; la 
fel şi sudoarea. 

Am inhalat din nou, analizând aerul. Niciun 
miros de puroi. Era prea devreme pentru apariția 
mirosului de cangrenă, chiar dacă descompunerea 
ar fi început, invizibilă pe sub bandaje. Am avut 
însă impresia că sesisez un miros ciudat al pielii; 
ceva ce nu mai simţisem niciodată. Necroză a 
țesuturilor? Un produs secundar al veninului 
şarpelui? Am expirat scurt pe nas şi am inpirat încă 
o dată, mai adânc. 

— Miros foarte rău? m-a întrebat el. 

— Ah! am făcut eu, tresărind şi mușcându-mi 
limba. 

Trupul lui s-a scuturat puţin, lucru pe care l-am 
interpretat drept amuzament înăbuşit. 

— Semeni cu un porcuşor care caută trufe, 
englezoaico, aşa cum fornăi acolo. 

— Zău? am făcut eu, oarecum iritată, atingând 
punctul dureros de pe limbă. În fine, măcar ești 
treaz. Cum te simţi? 

— Ca un morman de măruntaie mucegăite. 

— Foarte pitorească exprimare, am spus. N-ai 
putea fi mai precis? 

Am pus mâna pe coastele lui, iar el a expirat cu 
un sunet care aducea a geamăt. 

— Ca un morman de măruntaie mucegăite... a 
repetat el. 

S-a oprit să respire greoi, apoi a continuat. 

— ... CU viermi. 

— O să fu în stare să glumești şi pe patul de 
moarte, nu-i aşa? 

Chiar în chpa în care am rostit cuvintele, m-a 
cuprins un fior de neliniște. Așa va fi, dar speram 
că nu era cazul acum. 

— Păi, o să încerc, englezoaico, a murmurat el, 
părând somnoros. Dar în situația de faţă nu sunt în 
cea mai bună formă. 

— Ai dureri mari? 

— Nu. Doar că sunt... obosit. 

A vorbit de parcă era prea epuizat ca să caute 
cuvântul potrivit şi alesese unul comun. 

— Nici nu e de mirare că ești obosit. O să-mi 
găsesc alt loc de dormit, să te poți odihni. 

Am dat să arunc pilota de pe mine ca să cobor 
din pat, dar el m-a oprit, ridicând uşor o mână. 

— Nu. Nu mă lăsa singur. 

În încercarea de a-și sălta capul de pe pernă, s-a 
sprijinit cu umărul de mine. M-am îngrijorat şi mai 
tare când am înţeles că era atât de slăbit, încât nu 
putea să se întoarcă singur. 

— Nu te las. Dar poate c-ar fi mai bine să dorm 
pe scaun. Nu vreau să te... 

— Mi-e frig, a spus el încet. Mi-e foarte frig. 

L-am apăsat cu degetele sub stern, căutând 
pulsul mare abdominal. Bătăile de inimă erau 
rapide, dar mai superficiale decât ar fi trebuit. Nu 
avea febră. Nu doar că îi era frig, ci era rece la 
atingere, având pielea şi degetele ca gheaţa, ceea 
ce mi s-a părut foarte alarmant. 

Lăsând deoparte orice reţinere, m-am lipit de ei, 
strivindu-mi sânii de spinarea lui, rezemându-mi 
obrazul de omoplatul lui. M-am concentrat cât am 
putut pentru a genera căldură corporală, 
străduindu-mă ca dogoarea să radieze prin pielea 
mea spre el. El mă ţinuse strâns de nenumărate 
rânduri,  adăpostindu-mă,  oferindu-mi căldura 
propriului trup. Am regretat din suflet că nu eram 

mai masivă, ca să pot face același lucru pentru el, 
în situația de acum, nu puteam decât să mă agăţ de 
el ca un plasture mic cu muștar şi să sper că voi 
crea acelaşi efect. 

Cu mișcări delicate, am căutat poalele cămăşii 
lui şi am tras-o în sus, apoi mi-am pus palmele pe 
rotunjimea  feselor lui. Le-a încordat de 
surprindere, apoi s-a destins. 

Asta m-a făcut să mă întreb de ce simţeam că 
trebuia să îmi lipesc palmele de el, dar nu mi-am 
bătut capul; mai trăisem acelaşi sentiment de multe 
ori şi renunțasem de mult să îmi fac griji că nu 
ținea de ştiinţă. 

Am simţit textura uşor grăunţoasă a iritației de 
pe pielea lui şi, fără să vreau, m-am gândit la o 
lamia. O creatură rece şi alunecoasă la atingere, 
care îşi schimbă forma, foarte veninoasă. O 
mușcătură iute, iar veninul şarpelui se răspândește, 
încetinind bătăile inimii, răcind sângele fierbinte; 
mi-am imaginat solzii mărunți ridicându-se sub 
pielea lui pe întuneric. 

M-am silit să alung acel gând, dar nu şi fiorul 
care l-a însoțit. 

— Claire, a spus el moale, atinge-mă! 

Nu i-am auzit bătăile inimii. Le-am auzit doar 
pe ale mele; un sunet gros, înfundat, în urechea 
apăsată pe pernă. 

Mi-am lăsat mâna să alunece pe panta 
pântecului său, și mai încet, în jos, desfăcând cu 
degetele părul cârlhonţat, ajungând să ţin în căuşul 
palmei formele lui rotunjite. Toată căldura pe care 
o radia era acolo. 

L-am mângâiat cu degetul mare și am simţit o 
tresărire. A rămas fără suflare, iar corpul lui a părut 
să devină mai greu, afundându-se în saltea în timp 
ce s-a destins. Carnea lui era precum ceara în mâna 
mea, devenind netedă şi mătăsoasă pe măsură ce 
se încălzea. 

M-am simțit foarte ciudat; nu mai eram plină de 
teamă, ci cu toate simţurile în alertă și totuşi... 

cuprinsă de un sentiment de pace. Nu mai eram 
conștientă de alte sunete în afara respirației şi a 
bătăilor inimii lui Jamie; întunericul era încărcat 
de ele. Nu aveam niciun gând conştient, ci 
acționam pur şi simplu din instinct, atingând jos şi 
dedesubt, căutând miezul arşiţei din centrul fiinţei 
lui. 

Apoi m-am mişcat — mai bine zis, ne-am mişcat 
împreună. Am coborât o mână între noi, între 
picioarele lui, atingându-l cu degetele înapoia 
testiculelor. Cealaltă mână s-a mişcat în același 
ritm care îmi contracta coapsele şi îmi ridica 
şoldurile, împingându-l din spate. 

Aş fi putut face asta o veșnicie şi am simţit că 
probabil aşa era. Nu am trăit senzația scurgerii 
timpului, ci doar o pace de vis şi ritmul lent și 
constant în care ne mișcam amândoi pe întuneric. 
Undeva, cândva, am simțit o pulsație, întâi într-o 
mână, apoi în amândouă. S-a contopit cu bătaia 
inimii lui. 

El a suspinat lung şi adânc, şi am simțit cum 
aerul îmi năvăleşte afară din plămâni. Am rămas 
tăcuți şi am alunecat delicat în somn împreună. 


M-am trezit perfect liniştită. Am rămas 
nemişcată, fără să mă gândesc la nimic, 
ascultându-mi pulsaţia sângelui prin vene și 
urmărind particulele de praf fin luminate de razele 
soarelui care  pătrundeau prin  obloanele 
întredeschise. Apoi mi-am adus aminte, m-am 
răsucit în pat şi am deschis ochii mari. 

Jamie avea ochii închişi, iar pielea îi era de 
culoarea fildeşului învechit. Îşi ţinea capul întors 
în direcția opusă mie, astfel încât tendoanele 
gâtului îi ieșeau în evidenţă, dar nu am văzut 
pulsul. Încă era cald ori cel puţin pilotele erau 
calde. Am adulmecat în grabă aerul. Mirosea a 
ceapă, a miere şi a sudoare provocată de febră, dar 
nu era duhoarea morţii subite. 

L-am lovit cu palma în mijlocul pieptului, iar el 
a tresărit surprins şi a deschis ochii. 

— Ticălosule, am spus, atât de uşurată să-i simt 
pieptul cum se înalță când a respirat, încât mi-a 
tremurat vocea. Ai încercat să mori cu mine 
alături. 

Pieptul lui se ridica şi cobora, se ridica şi cobora 
sub mâna mea, iar inima mi-a tresărit şi s-a 
cutremurat, ca şi cum aş fi fost trasă înapoi în 
ultimul moment de pe marginea unei prăpastii ivite 
pe neaşteptate. 

S-a uitat la mine. Avea pleoapele grele, iar ochii, 
încă înceţoşaţi de febră. 

— Nu mi-ar fi cerut un efort prea mare, 
englezoaico, a rostit el cu glas moale şi răgușit 
după somn. E mai greu să nu mori. 

Nu s-a prefăcut că nu mă înţelege. În lumina 
zilei, am văzut limpede ceea ce extenuarea și 
efectele reziduale al șocului mă împiedicaseră să 
văd în noaptea precedentă. Insistenţa de a reveni în 
patul lui. Obloanele întredeschise, ca să audă 
vocile membrilor familiei şi pe cele ale arendașilor 
lui. Și să mă aibă alături. Foarte atent şi fără să-mi 
spună nicio vorbă, hotărâse cum şi unde voia să 
moară. 

— Când te-am adus aici, ai crezut că vei muri, 
nu? l-am întrebat. 

Glasul meu a sunat mai mult mirat decât 
acuzator. 

I-a trebuit un moment până să-mi răspundă, deși 
nu părea să şovăie. Mai curând căuta cuvintele 
potrivite. 

— Fi bine, nu ştiam sigur, nu, a explicat el, 
vorbind rar. Deşi mă simţeam foarte rău. 

A închis încet ochii, ca şi cum ar fi fost prea 
obosit ca să-i țină deschişi. 

— Şi încă mă simt rău, a adăugat cu glas 
oarecum detașat. Dar nu trebuie să-ți faci griji— 
am ales. 

— Ce Dumnezeu vrei să spui? 

Am pipăit pe sub pilote şi i-am găsit încheietura 
mâinii. Încă era cald şi avea un puls prea rapid, 
prea superficial. Totuşi, era ceva atât de diferit de 
răceala de moarte pe care o simţisem în el noaptea 
precedentă, încât prima mea reacție a fost de 
ușurare. 

A respirat adânc de câteva ori, a întors capul şi a 
deschis ochii să se uite la mine. 

— Vreau să spun că puteam muri noaptea 
trecută. 

Sigur că putea — şi totuși nu asta voia să spună. 
Parcă vorbea de ceva conştient... 

— Ce înseamnă că ai ales? Până la urmă ai 
hotărât să nu mori? 

Am încercat să sune ca o glumă, dar nu am 
reuşit. Mi-am adus aminte prea bine senzația 
stranie de neclintire eternă care ne înconjurase. 

— A fost foarte ciudat, a zis el. Şi totuşi, nu a 
fost deloc ciudat. 

Părea oarecum surprins. 

— Cred că ar fi bine să-mi povesteşti ce s-a 
întâmplat, am spus, ținându-mi degetul mare pe 
pulsul lui. 

A zâmbit mai curând cu ochi, decât cu buzele. 
Acestea erau foarte uscate şi crăpate la colţurile 
gurii. Le-am atins cu degetul, gândindu-mă să mă 
duc după o alifie calmantă, după apă sau ceai, dar 
am ignorat impulsul, făcându-mi curaj pentru a 
asculta ce avea de spus. 

— Englezoaico, nu ştiu cum — sau mai degrabă, 
ştiu, dar nu găsesc o cale de a o spune. 

Încă arăta obosit, dar s-a uitat fix la faţa mea, cu 
ochii lui de un albastru viu în lumina dimineţii și 
cu o expresie aproape curioasă, de parcă nu mă 
mai văzuse până atunci. 

— Eşti foarte frumoasă, a zis el încet. Foarte 
frumoasă, mo chridhe. 

Mâinile îmi erau acoperite de pete albăstrui, 
decolorate şi de sânge de bizon, părul nespălat îmi 
atârna încâlcit pe gât şi am simţit mirosul de urină 

stătută al colorantului şi pe acela de sudoare 
produsă de spaimă. Şi totuşi, faţa lui s-a luminat ca 
şi cum ar fi privit luna plină într-o noapte de vară, 
pură şi frumoasă. 

A rămas cu ochii ațintiți la mine cât a vorbit, 
mișcându-i doar puţin pentru a-mi observa 
trăsăturile. 

— Mă simţeam foarte rău când Arch și Roger 
Mac m-au adus aici, a spus el. Îngrozitor de rău, 
piciorul şi capul îmi zvâcneau la fiecare bătaie de 
inimă, dar în aşa măsură, încât am început să mă 
tem de următoarea bătaie. Şi aşa am ajuns să ascult 
intervalele dintre bătăi. Nici n-o să-ți vină a crede, 
a Zis, părând oarecum surprins, dar trece mult timp 
între bătăile unei inimi. 

În acele intervale începuse să spere că 
următoarea bătaie nu va veni. Şi, treptat, şi-a dat 
seama că inima începea să îşi rărească bătăile — și 
că durerea se îndepărta, devenind ceva separat de 
el. 

Pielea i se răcise, febra scăzând atât din corp, 
cât şi din minte, lăsând-o pe aceasta din urmă bizar 
de limpede. 

— Şi acesta e momentul pe care nu-l pot 
descrie, englezoaico. 

În tensiunea povestirii, îşi eliberase încheietura 
din strânsoarea mea şi îşi pusese degetele peste ale 
mele. 

— Dar am... am văzut. 

— Ce anume? 

Şi totuşi ştiam deja că nu-mi putea spune. Ca 
orice doctor, văzusem oameni bolnavi hotărând să 
moară — şi cunoşteam privirea pe care o aveau 
uneori, ochii ațintiți spre ceva aflat la depărtare. 

A ezitat căutându-şi cuvintele. M-am gândit la 
ceva şi am intervenit sperând să-l ajut. 

— Am cunoscut o bătrână, am spus. A murit în 
spitalul în care lucram — îi avea pe copiii ei adulți 
alături de ea şi totul a fost foarte liniştit. 

Am coborât ochii, îndreptându-i spre degetele 
lui, încă roşii şi puțin umflate, împreunate cu ale 
mele, pătate şi mânjite de sânge. 

— A murit — era moartă, am văzut că pulsul i se 
oprise şi nu mai respira. Toţi copiii îi stăteau la 
căpătâi şi plângeau. Apoi, pe neaşteptate, a deschis 
ochii. Nu se uita la niciunul dintre ei, dar vedea 
ceva. Şi a făcut, foarte limpede: „Ooh!“ Doar atât. 
Uimită ca o fetiţă care vede ceva minunat. După 
care a închis ochii. 

Am ridicat privirea spre el, clipind ca să-mi 
alung lacrimile. 

— Așa — aşa a fost? 

A dat din cap fără o vorbă şi mi-a strâns 
degetele. 

— Cam aşa ceva, a răspuns el foarte încet. 

Se simţise ciudat, suspendat, într-un loc pe care 
nu l-a putut descrie nicicum, dar complet liniștit — 
şi văzând foarte clar. 

— Parcă... nu era chiar o uşă, ci un pasaj de un 
fel aparte, în faţa mea. Și puteam să trec prin el, 
dacă voiam. Şi am vrut, a adăugat el, uitându-se la 
mine şi zâmbindu-mi slab. 

Ştia ce se afla şi în urma lui şi îşi dăduse seama 
că în acel moment putea alege. Să meargă înainte 
ori să se întoarcă. 

— Şi atunci m-ai rugat să te ating? 

— Ştiam că tu erai singura care mă poate aduce 
înapoi, a spus el simplu. Eu singur n-aveam tăria 
necesară. 

Am simțit un nod uriaș în gât şi nu am fost în 
stare să vorbesc, însă l-a strâns tare de mână. 

— De ce? am întrebat într-un târziu. De ce ai... 
ales să rămâi? 

Gâtul mi se contractase, iar vocea îmi era 
răgușită. A observat şi m-a strâns de mână; o 
umbră a strânsorii lui de obicei fermă, dar păstrând 
în ea amintirea forței. 

— Pentru că ai nevoie de mine, a rostit el foarte 
încet. 

— Nu pentru că mă iubeşti? 

A ridicat privirea spre mine schițând un zâmbet. 

— Englezoaico, te iubesc şi te voi iubi mereu. 
Fie că mor cu -— sau tu —, fie că suntem împreună 
sau departe unul de celălalt. Ştii că e adevărat, a 
spus moale şi mi-a atins faţa. Ştiu asta despre tine, 
şi ştii asta despre mine. 

Apoi şi-a aplecat capul, şi părul lui strălucitor 1- 
a căzut peste obraji. 

— Dar nu mă refer doar la tine, englezoaico. 
Încă mai am multe de făcut. O clipă, m-am gândit 
că poate nu-i aşa, că o să vă descurcaţi toţi, cu 
Roger Mac şi bătrânul Arch, Joseph şi cei din 
neamul Beardsley. Dar vine războiul şi pentru 
păcatele mele — a făcut o grimasă scurtă — eu sunt 
căpetenia. 

Resemnat, a clătinat din cap. 

— Dumnezeu m-a făcut ceea ce sunt. Mi-a 
încredințat sarcina și trebuie să o duc la capăt, 
indiferent de preţ. 

— Preţul, am repetat eu neliniştită, sesizând în 
glasul lui ceva mai aspru decât resemnarea. 

S-a uitat la mine, apoi, aproape fără să vrea, şi-a 
mutat privirea spre capătul patului. 

— Piciorul meu nu e cu mult mai rău, a rostit el 
detașat, dar nici mai bine. Cred că va trebui să mi-l 
tal. 


M-am aşezat, uitându-mă pe fereastra camerei 
medicale şi încercând să găsesc altă soluţie. 
Trebuia să existe altă soluție. Neapărat. 

Jamie avea dreptate, pentru că dârele roşietice 
persistau. Nu avansaseră, dar erau acolo, urâte şi 
amenințătoare. Penicilina pe cale orală şi locală 
avusese un oarecare efect asupra infecției, dar nu 
suficient. Viermii îşi făceau bine treaba cu 
abcesele mici, dar nu puteau influenţa prezența 
bacteriilor care îi otrăveau sângele. 

Am aruncat o privire spre sticla cafenie, plină 
cam o treime. Conţinutul ei l-ar fi putut ajuta să 

mai reziste o vreme, dar nu era de ajuns — și părea 
puţin probabil ca substanţa să aibă un efect 
suficient în cazul administrării orale-— pentru a 
eradica bacteriile ucigătoare care se înmulţeau în 
sângele lui. 

— Zece mii la zece milioane de miligrame, am 
murmurat pentru mine. 

Dozarea recomandată de penicilină în cazul 
bacteremiei sau al septicemiei, potrivit Manualului 
Merck, de referință pentru un medic. Am aruncat o 
privire spre registrul de cazuri al lui Daniel 
Rawlings, apoi m-am uitat din nou la sticlă. Cum 
nu aveam nicio posibilitate de a afla ce 
concentrație avea penicilina mea, administrarea ei 
era probabil mai eficace decât combinaţia de 
rădăcina-șarpelui şi usturoi recomandată de 
Rawlings, dar nu suficient ca să conteze, mă 
temeam. 

Fierăstrăul de amputare încă stătea pe blatul 
dulapului, unde îl lăsasem cu o zi în urmă. Îi 
dădusem cuvântul că nu îl voi folosi, însă el îmi 
dăduse aprobarea. 

Am strâns mâinile şi un val de frustrare 
inexprimabilă s-a revărsat peste mine atât de 
puternic, încât aproape că mi-a copleșit 
sentimentul de disperare. De ce, de ce, de ce nu 
începusem să prepar imediat penicilină? Cum de 
putusem să fiu atât de proastă şi de neglijentă— 
atât de tembelă? 

De ce nu insistasem să mă duc la Charleston sau 
măcar la Wilmington, în speranța de a găsi un 
sticlar care să îmi confecționeze corpul şi pistonul 
pentru o seringă hipodermică? Cu siguranță că aş 
fi putut improviza ceva drept ac. După atâtea 
dificultăți, atâtea experimente, pentru a face 
această substanță prețioasă, iar acum, când aveam 
atâta nevoie disperată de ea.... 

O mişcare şovăitoare din dreptul uşii m-a făcut 
să mă întorc, chinuindu-mă să îmi tin sub control 
trăsăturile feţei. Va trebui să le spun celor din casă 

ce se întâmpla, şi asta, cât de curând. Dar era 
preferabil să aleg momentul potrivit şi să le spun 
tuturor odată. 

Era unul dintre frații Beardsley. Acum aveau 
părul lung şi aranjat frumos, tuns la aceeaşi 
lungime de Lizzie, și îmi era din ce în ce mai greu 
să-i deosebesc -— cu excepția cazului în care se 
aflau suficient de aproape ca să le văd degetele 
mari de la mâini. După ce vorbeau, îmi venea mai 
uşor, bineînţeles. 

— Doamnă? 

Era Keziah. 

— Da? 

Fără îndoială că glasul mi-a sunat tăios, dar nu 
avea importanță, deoarece Keziah nu deosebea 
nuanțele din tonul vocii. 

Avea un sac din pânză. Când a intrat în 
încăpere, am văzut sacul mișcându-se şi 
schimbându-și forma şi m-a cuprins un mic val de 
repulsie. A observat asta şi a zâmbit. 

— Asta e pentru domnul, a spus el, cu glas tare, 
uşor plat, ridicând sacul. El— bătrânul Aaron- a 
spus că face bine. Dacă te muşcă un şarpe mare, iei 
unul mic, îi tai capul şi bei sângele. 

Mi-a întins hotărât sacul, pe care l-am primit cu 
o mână şovăitoare, ținându-l cât mai departe de 
mine. Conţinutul sacului s-a mișcat din nou, 
făcându-mă să mă înfior, iar prin pânza lui a 
răzbătut un sunet slab, ca un bâzâit. 

— Mulţumesc, am spus eu, cu glas pierit. O 
să... o să fac ceva cu el. Mulţumesc. 

Keziah a zâmbit larg şi a ieşit cu capul plecat, 
lăsându-mă în tovărăşia unui sac în care se afla 
ceea ce părea a fi un șarpe-cu-clopoţei mic, dar 
foarte iritat. M-am uitat disperată în jur în căutarea 
unui loc în care să îl pun. Nu am îndrăznit să îl 
arunc pe fereastră, Jemmy se juca deseori în curtea 
din apropierea casei. 

În cele din urmă, am scos pe marginea blatului 
vasul mare din sticlă în care păstram sare şi- 

ținând sacul la un braţ depărtare de mine — mi-am 
folosit cealaltă mână pentru a deşerta sarea pe blat. 
Am dat drumul sacului în vas şi am trântit capacul 
deasupra, după care m-am repezit spre celălalt 
capăt al camerei, unde m-am prăbuşit pe un scaun, 
simţindu-mi dosul genunchilor asudând de groază. 

În teorie, nu mă deranjau șerpii, dar în 
practică... 

Brianna a vârât capul pe ușă. 

— Mamă? Cum se simte tata în dimineaţa asta? 

— Nu prea bine. 

Chipul meu sigur i-a spus cât de gravă era 
situația, pentru că a intrat în cameră şi a rămas în 
faţa mea, încruntându-se. 

— Chiar așa de rău? a întrebat ea încet, iar eu, 
incapabilă să vorbesc, am confirmat cu o mişcare 
din cap. 

Ea a oftat adânc. 

— Te pot ajuta cu ceva? 

Am oftat la fel ca ea şi am făcut un gest 
neajutorat. Mi-a venit o idee neclară sau, mai 
curând, o idee care-mi încolțise în minte de ceva 
vreme. 

— Singurul lucru pe care m-am gândit să-l fac 
este să deschid piciorul — să tai adânc în muşchi — 
şi să torn penicilina pe care o mai am direct pe 
răni. E mult mai eficientă împotriva infecțiilor 
bacteriene dacă o poţi injecta, decât dacă o 
administrezi pe cale orală. O penicilină brută ca 
asta — și am făcut semn din cap spre sticlă- e 
foarte instabilă în prezenţa unui acid. Puțin 
probabil să treacă prin stomac pentru a avea vreun 
efect. 

— Cam asta e, în mare, ceea ce a făcut mătușa 
Jenny, nu? De aceea s-a ales tata cu cicatricea aia 
mare pe picior. 

Am confirmat din cap, ştergându-mi palmele de 
genunchi fără să-mi dau seama. De obicei, nu-mi 
transpirau mâinile, dar senzația pe care mi-o dădea 

fierăstrăul pentru amputări îmi era prea vie în 
memorie. 

— Va trebui să fac două sau trei incizii adânci. 
Probabil că asta îi va produce o infirmitate 
permanentă, dar s-ar putea să dea și rezultate. 

Am încercat să îi zâmbesc. 

— Cred că la MIT nu ai învăţat cum să faci o 
seringă hipodermică, corect? 

— De ce n-ai spus până acum? a întrebat ea 
calm. Nu ştiu dacă voi reuși să fac o seringă, dar 
m-ar mira să nu găsesc ceva care să aibă același 
rol. Cât timp ai la dispoziţie? 

Am rămas cu gura întredeschisă, privind-o lung, 
după care am închis-o. 

— Cel mult câteva ore. M-am gândit că, dacă nu 
obțin nicio ameliorare cu cataplasmele fierbinți, va 
trebui să tai sau să amputez în seara asta. 

— Să amputezi! 

S-a albit la față. 

— Dar nu poti face aşa ceva! 

— Ba pot, dar Dumnezeu mi-e martor că nu 
vreau. 

Am strâns mâinile pumn, parcă negând 
priceperea lor. 

— Atunci, lasă-mă să mă gândesc. 

Încă era palidă, dar starea de şoc a trecut pe 
măsură ce mintea începea să lucreze. 

— Unde-i doamna Bug? Voiam să-l las pe 
Jemmy cu ea, dar... 

— A plecat? Eşti sigură că nu s-a dus până la 
coteţul găinilor? 

— Nu e, m-am oprit pe acolo când am venit 
încoace. N-am văzut-o pe nicăieri, iar focul din 
bucătărie a fost înăbuşit. 

Era mai mult decât ciudat, fiindcă doamna Bug 
venise ca de obicei să pregătească micul dejun — ce 
o determinase să plece? Speram că Arch nu se 
îmbolnăvise pe neașteptate; asta ar fi pus capac la 
toate. 

— Şi-atunci unde e Jemmy? am întrebat privind 
în jur după el. 

De obicei nu se îndepărta de mama lui, deși 
începuse să se desprindă de ea, aşa cum fac băieţii. 

— Lizzie l-a dus sus să-l vadă pe tata. O s-o rog 
să se ocupe de el o vreme. 

— Bine. A! 

Exclamaţia mea a făcut-o să se întoarcă din 
dreptul uşii și să ridice întrebător din sprâncene. 

— Crezi că ai putea duce asta— am arătat cu 
dezgust vasul mare din sticlă-— undeva, afară, 
draga mea? Să scapi de el în vreun fel? 

— Sigur. Dar ce e? 

S-a apropiat curioasă de vas. Micul şarpe-cu- 
clopoței ieşise din sac şi stătea încolăcit într-un 
nod întunecat și dubios; când Brianna a întins 
mâna spre vas, s-a descolăcit şi a atacat, lovindu-se 
de sticlă, iar Brianna a sărit înapoi, scoțând un 
tipăt scurt. 

— Ifrinn! a exclamat ea, iar eu am pufnit în râs, 
în pofida stresului şi a îngrijorări. 

— De unde-l ai şi la ce e bun? a întrebat ea. 

Revenindu-și din șocul iniţial, s-a aplecat 
prevăzătoare și a bătut uşor cu palma în sticlă. 
Şarpele, care părea extrem de irascibil, a atacat 
vasul cu un bufnet sonor, iar ea şi-a retras imediat 
mâna. 

— Mi l-a adus Kezzie. Jamie ar trebui să-i bea 
sângele drept tratament, i-am explicat. 

Brianna a întins cu precauţie degetul arătător şi 
a urmărit dâra unei mici picături de lichid gălbui, 
care se prelingea pe sticlă. Erau de fapt două 
picături. 

— Ia te uită! A încercat să mă muște prin sticlă! 
Şarpele acesta e tare furios şi nu cred că ar aprecia 
prea mult ideea. 

Era limpede că nu. El-— dacă era mascul- se 
încolăcise la loc, iar coada îi vibra zornăind, ceea 
ce trăda o ură sălbatică. 


716 


— Fi, asta e bine, am spus eu, venind lângă ea. 
Sunt convinsă că nici pe Jamie nu l-ar încânta 
deea. Deocamdată e pornit rău împotriva şerpilor. 

— Hm, a făcut Brianna şi a continuat să se uite 
la şarpe, sprâncenele ei groase coborând şi unindu- 
se într-o încruntătură. Kezzie a spus de unde l-a 
adus? 

— Nu m-am gândit să-l întreb. De ce? 

— Afară e frig, iar șerpii hibernează, nu? Au 
culcușuri? 

— Păi, doctorul Brickell aşa susține, i-am 
răspuns, destul de reticentă. 

Istoria naturală a Carolinei de Nord a 
simpaticului doctor era o lectură interesantă, dar 
îmi îngăduiam să pun la îndoială anumite 
observaţii ale lui, îndeosebi cele referitoare la şerpi 
şi la crocodili, despre al căror curaj părea să aibă o 
părere exagerată. 

Brianna a dat din cap, fără să-şi ia ochii de la 
şarpe. 

— Vezi tu, a spus ea pe un ton aproape visător, 
chestia e că viperidele au o structură extraordinară. 
Fălcile lor nu sunt articulate, astfel că pot înghiți 
prăzi mai mari decât ele, iar colții se pliază spre 
cerul gurii atunci când nu-i folosesc. 

— Da? m-am mirat eu, privind-o cu o oarecare 
rezervă, lucru pe care ea l-a ignorat. 

— Colţii sunt goi pe dinăuntru, a continuat 
Brianna şi a atins vasul cu un deget, marcând 
punctul în care veninul îmbibase pânza de sac, 
lăsând o pată gălbuie. Sunt conectaţi la un sac cu 
venin din obrazul şarpelui, astfel că, atunci când 
mușcă, mușchii din obraji pompează venin... şi el 
trece prin colți în pradă. La fel ca o... 

— Dumnezeule mare! am exclamat. 

Ea a confirmat cu o mişcare din cap, apoi şi-a 
luat ochii de la şarpe ca să se uite la mine. 

— Mă gândeam să încercăm să facem ceva cu 
un ac ascuţit, dar asta ar merge mai bine — deja e 
conceput pentru aşa ceva. 

— Am înţeles, am spus, simțind un mic val de 
speranţă. Dar va fi nevoie de un soi de rezervor... 

— Întâi de toate, am nevoie de un șarpe mai 
mare, a zis ea cu simţ practic, întorcându-se spre 
uşă. Mă duc să-i caut pe Jo şi pe Kezzie şi să aflu 
dacă ăsta a fost scos dintr-un cuib-— dacă e așa 
înseamnă că acolo sunt mai mulți. 

Luând vasul din sticlă cu ea, a plecat imediat în 
misiune, lăsându-mă să revin la analizarea situației 
antibioticului cu speranţe renăscute. Dacă puteam 
să injectez soluţia, ea trebuia să fie strecurată şi 
purificată cât de bine posibil. 

Aş fi vrut să fierb soluţia, dar nu îndrăzneam; nu 
ştiam dacă temperatura înaltă va distruge sau va 
inactiva penicilina brută-— dacă, de fapt, acolo 
aveam penicilină activă. Unda de speranță pe care 
o simțisem auzind ideea Briannei s-a domolit într- 
o oarecare măsură. Un aparat hipodermic nu mă 
putea ajuta dacă nu aveam ceva util de injectat. 

M-am plimbat neliniștită prin cameră, ridicând 
lucruri şi aşezându-le la loc. 

Făcându-mi curaj, am pus din nou mâna pe 
fierăstrău, am închis ochii, retrăind în mod voit 
mișcările şi senzațiile, străduindu-mă să regăsesc 
sentimentul de detaşare nepământeană cu care 
ucisesem bizonul. 

Sigur, de astă dată Jamie era acela care vorbise 
cu cealaltă lume. Frumos din partea ta să îi oferi 
posibilitatea de a alege, am gândit sardonic. Văd 
însă că nu vrei să îi uşurezi situația. 

Dar el nu ar fi cerut așa ceva. Am deschis ochii 
tresărind. Nu ştiam dacă răspunsul venea din 
subconştientul meu sau din altă parte, dar el exista 
în mintea mea și am recunoscut adevărul lui. 

Jamie era obișnuit să facă alegeri şi să le 
respecte, indiferent de preţ. Îşi dăduse seama că 
viaţa ar putea însemna pierderea piciorului cu tot 
ce implica asta— şi o acceptase ca preţ firesc al 
hotărârii lui. 

— Fi bine, eu nu accept! am spus cu voce tare şi 
am ridicat bărbia spre fereastră. 

Un mătăsar-de-cedru care se legăna la capătul 
unei crengi mi-a aruncat o privire prin masca lui 
neagră ca de tâlhar, a hotărât că eram nebună, dar 
inofensivă, astfel că şi-a văzut de treaba lui. 

Am deschis uşa dulapului, am ridicat capacul 
cutiei cu medicamente şi am luat o foaie de hârtie, 
o pană şi cerneală din biroul lui Jamie. 

Un borcan de Gaultheria. Extract de verdeaţa- 
iernii. Scoarță de ulm. Coajă de salcie, de cireş, 
puricariță, coada-şoricelului. Penicilina era de 
departe cel mai eficient antibiotic disponibil, dar 
nu singurul. Oamenii purtau războaie cu germenii 
de mii de ani, fără să aibă habar cu ce se 
confruntau. Eu ştiam și astfel aveam un mic 
avantaj. 

Am început să alcătuiesc o listă a ierburilor pe 
care le aveam la dispoziție şi, sub fiecare nume, 
am trecut utilizările pe care le ştiam pentru 
fiecare — indiferent dacă le folosisem vreodată sau 
nu. Orice iarbă întrebuințată pentru tratarea unei 
infecții reprezenta o posibilitate — dezinfectarea 
plăgilor lacerate, tratarea iritaţiilor mucoasei 
bucale, tratarea diareii şi a dizenteriei... Am auzit 
sunet de paşi în bucătărie şi am strigat-o pe 
doamna Bug, dorind să-mi aducă un vas cu apă 
fiartă, ca să pun plantele la opărit imediat. 

A apărut în prag cu obrajii rozalii din cauza 
frigului şi cu părul atârnându-i în șuviţe 
dezordonate, scăpate de sub broboadă, şi având în 
mână un coş mare. Înainte de a apuca să spun 
ceva, a intrat şi a aşezat coşul pe blat, în faţa mea. 
Din spatele ei s-a apropiat soţul ei, cu un alt coş și 
cu un butoiaş deschis, din care se înălța un miros 
înțepător de alcool. Aerul din jurul lor avea un 
miros slab de răscopt, ca duhoarea îndepărtată a 
unei gropi de gunoi. 

— Am auzit că nu aveţi suficient mucegai, a 
început doamna Bug nerăbdătoare, dar cu ochii 

scânteindu-i, aşa că i-am propus lui Archie să 
mergem la casele din preajmă, să vedem dacă nu 
cumva găsim ceva pentru domnu” Fraser, fiindcă, 
la urma urmelor, pâinea se strică imediat dacă-i 
ținută la umezeală, iar bunul Dumnezeu ştie că 
doamna Chisholm e neglijentă, deşi sunt convinsă 
că are o inimă bună, şi nici nu vreau să mă gândesc 
ce lucruri se petrec în casa ei, dar noi... 

Nu mai eram atentă, fiindcă priveam cu ochi 
mari rezultatele raidului făcut de soții Bug prin 
cămările şi pe dealurile de pe Ridge. Coji de pâine, 
biscuiţi mucegăiţi, terci pe jumătate stricat, bucăți 
de plăcintă cu urme de dinţi în aluat... Un amestec 
de mâncăruri cleioase şi fragmente în curs de 
descompunere — toate pline de mucegaiuri în pete 
de albastru catifelat şi de verde ca licheni, între 
care apăreau stropi sub formă de negi de roz și 
galben şi pete albe cu forme neregulate. 

Butoiaşul era pe jumătate plin cu porumb 
putrezit, iar lichidul tulbure care rezultase avea la 
suprafață insulițe plutitoare de mucegai albastru. 

— Porcii lui Evan Lindsay, mi-a explicat 
domnul Bug, într-o explozie neobișnuită de 
locvacitate. 

Mânjiti până şi pe faţă după eforturile făcute, 
soții Bug mi-au zâmbit. 

— Vă mulțumesc, am spus, simțind că mă înec 
şi nu doar din cauza mirosului. 

Am clipit şi ochii mi-au lăcrimat puţin de la 
miasma ce se ridica din zeama de porumb. 

— Oh, vă mulţumesc mult. 


Abia după căderea întunericului am urcat la etaj, 
ducând tava cu poţiuni și instrumente, trăind un 
amestec de emoție și spaimă. 

Înconjurat de vizitatori, Jamie stătea rezemat de 
perne. Oamenii veniseră la noi toată ziua pentru a-l 
vedea şi a-i face urări de bine; mulți dintre ei 
rămăseseră pur şi simplu acolo, iar când am intrat 

şi-au întors spre mine fețele îngrijorate, pe care 
lhcărea lumina lumânărilor. 

Arăta foarte rău, îmbujorat şi tras la față, şi m- 
am întrebat dacă nu cumva era cazul să-i trimit pe 
oaspeți acasă. L-am văzut pe Murdo Lindsay 
luându-i mâna lui Jamie și strângând-o şi mi-am 
dat seama că distragerea atenţiei şi sprijinul oferit 
de el în cursul zilei fuseseră probabil mai benefice 
pentru el decât odihna de care în niciun caz nu ar fi 
profitat. 

— Fi bine, a spus Jamie, reuşind să afişeze un 
aer detașat, cred că suntem gata. 

Şi-a întins picioarele, mişcându-şi degetele pe 
sub pătură. Ținând seama de starea piciorului, 
probabil că îl duruse cumplit, dar am recunoscut că 
profita de ceea ce credea că va fi ultima ocazie în 
care îşi va mişca piciorul, aşa că mi-am muşcat 
buza. 

— Da, suntem gata să facem ceva nou, am spus, 
zâmbindu-i în încercarea de a-l linişti. Și cei care 
vreți să vă rugaţi pentru reuşită, vă invit să o faceţi, 
vă rog. 

Un val de surprindere a înlocuit aerul de spaimă 
care se născuse la intrarea mea şi am văzut-o pe 
Marsali, care o ţinea cu o mână pe Joan, adormită, 
vârând grăbită cealaltă mână în buzunar şi 
scoțându-și rozariul. 

Toţi s-au precipitat să curețe noptiera, care era 
încărcată de cărți, hârtii, mucuri de lumânare, 
diferite prăjituri aduse pentru a-i stârni pofta de 
mâncare lui Jamie — toate neatinse — şi, dintr-un 
motiv greu de ghicit, tastiera unui dulcimer și o 
piele de marmotă pe jumătate tăbăcită. Am lăsat 
tava Jos, iar Brianna, care urcase cu mine, a făcut 
un pas în faţă, inându-şi invenția cu ambele mâini, 
apoi mi-a întins-o ca un discipol care îi oferă 
azimă unul preot. 

— Ce Dumnezeu e asta? a întrebat Jamie, 
încruntându-se spre obiect, apoi spre mine. 

— E un soi de şarpe cu clopoței făcut de mână, 
i-a răspuns Brianna. 

Toţi au murmurat curioşi, întinzându-și gâturile 
să vadă mai bine-— deşi interesul lor s-a mutat 
aproape imediat în altă parte când am ridicat pilota 
şi m-am apucat să îi scot feşele de la picior, 
acțiune însoțită de un cor de murmure şocate și de 
exclamaţii compătimitoare la vederea răni. 

Întreaga zi, Lizzie şi Marsali aplicaseră cu 
regularitate cataplasme cu ceapă şi cu seminţe de 
in, iar din feşe s-au ridicat firicele de abur când le- 
am dat deoparte. Carnea piciorului era de un roşu- 
aprins până la genunchi, cel puţin în acele porțiuni 
care nu erau înnegrite sau supurând de puroi. 
Scosesem temporar viermii, temându-mă că vor 
muri din cauza căldurii; acum erau la parter, pe o 
farfurie din camera medicală, ocupați cu unele 
dintre cele mai puturoase bucățele aduse de soții 
Bug. Dacă reușeam să salvez piciorul, ei puteau 
ajuta la curăţarea rănilor, dar mai târziu. 

Verificasem mucegaiurile pe rând, examinându- 
le cu microscopul şi punând deoparte, într-un vas 
mare, tot ce putea fi identificat drept Penicillium. 
Peste acea strânsură turnasem alcool fermentat de 
porumb, lăsând totul să se macereze în cursul zilei 
ŞI, cu puţin noroc, să pot dizolva penicilină brută 
din gunoiul aflat în lichidul alcoolic. 

Între timp, făcusem o selecţie a ierburilor 
recunoscute pentru tratamentul intern al 
suferințelor purulente şi preparasem un decoct 
puternic din ele, țtinându-le în apă fiartă vreme de 
câteva ore. Am turnat o cană din soluția foarte 
aromatizată şi i-am dat-o lui Roger, având însă 
grijă să-mi feresc nasul. 

— Fă-l să bea asta, am spus. Până la fund, am 
adăugat țintuindu-l pe Jamie cu privirea. 

Jamie a adulmecat cana întinsă şi mi-a aruncat o 
căutătură — dar a sorbit supus, strâmbându-se în 
mod exagerat spre distracţia privitorilor, care au 
chicotit în semn de apreciere. Cum dispoziția 

tuturor se schimbase, am trecut la evenimentul 
principal, întorcându-mă să iau seringa încropită 
de Bree. 

Gemenii Beardsley, care stăteau umăr la umăr 
într-un colţ, s-au împins în față ca să vadă şi s-au 
împăunat de mândrie. La cererea Briannei, 
plecaseră imediat şi reveniseră pe la jumătatea 
amiezii cu un frumos şarpe-cu-clopoțţei, lung de 
aproape un metru şi, din fericire, mort, fund tăiat 
aproape în două cu o secure, astfel încât să se 
păstreze bine capul valoros. 

Disecasem cu grijă sacii cu venin, scoțând colții, 
apoi îi dădusem doamnei Bug sarcina de a-i spăla 
de multe ori cu alcool, pentru a elimina orice urmă 
de venin. 

Bree luase mătasea impregnată cu ulei folosită 
pentru protejarea astrolabului şi cususe o parte din 
ea pentru a alcătui un mic tub, strângând un capăt 
cu o buclă, amintind de o pungă cu şnur de 
închidere. Tăiase un segment lung dintr-o pană de 
la aripa unui curcan, îl înmuiase cu apă fierbinte și 
îl folosise pentru a uni capătul strâns al tubului cu 
colțul de şarpe. Folosind ceară de albine topită, 
etanșase îmbinările tubului, ale tijei cu pana și 
colțul, întinzând-o cu atenție de-a lungul liniei de 
îmbinare, pentru a împiedica pierderile de lichid. 
Era un obiect bine făcut, dar arăta ca un şarpe mic 
şi gras, având la capăt un colţ curbat, ceea ce a dat 
naştere multor comentarii ale spectatorilor mei. 

Murdo Lindsay continua să îl ţină de o mână pe 
Jamie. Când i-am făcut semn lui Fergus să îmi ţină 
lumânarea, l-am văzut pe Jamie întinzând cealaltă 
mână spre Roger. Acesta a părut şocat preţ de o 
clipă, dar a prins mâna şi a îngenuncheat alături de 
pat, ținând-o strâns. 

Mi-am plimbat delicat degetele de-a lungul 
piciorului, am ales un loc potrivit, fără vase 
majore, l-am curăţat cu alcool pur şi am înfipt 
colțul de şarpe cât de adânc am putut. Spectatorii 


723 


au scos sunete de uimire, iar Jamie a aspirat 
puternic, dar nu s-a mişcat. 

— În regulă. 

I-am făcut semn Briannei, care stătea alături de 
mine cu sticla de alcool de porumb filtrat. 
Prinzându-și buza de jos între dinți, a turnat cu 
atenție, umplând tubul din mătase pe care îl ţineam 
drept. Am îndoit capătul de sus foarte strâns şi, cu 
degetul mare şi arătătorul, am apăsat în jos, silind 
lichidul să treacă prin colţ în țesuturile piciorului. 

Jamie a icnit şi, instinctiv, Munro şi Roger s-au 
aplecat în faţă, apăsându-l cu umerii şi rămânând 
astfel. 

Nu am îndrăznit să grăbesc lucrurile, de teamă 
că, exercitând o presiune prea mare, etanșările 
puteau să crape, deşi aveam şi a doua seringă, 
făcută din celălalt colţ, pentru orice eventualitate. 
Am urcat şi coborât de-a lungul piciorului, ajutată 
de Bree, care a reumplut seringa după fiecare 
injecție. Sângele a apărut sclipitor din găuri când 
am scos colţul, prelingându-se în firicele pe 
lateralul piciorului. Fără să i se ceară, Lizzie a 
ridicat o cârpă şi a şters sângele, fiind foarte atentă 
la ce făcea. 

Cei din încăpere era tăcuţi, dar am simțit că 
fiecare îşi ținea respirația când alegeam un nou loc 
şi oftau după ce înfigeam acul improvizat, apoi se 
aplecau spre pat în timp ce injectam alcoolul cu 
miros înțepător adânc în țesuturile infectate. 
Muşchii stăteau încordați ca nişte noduri pe 
antebrațele lui Jamie, iar sudoarea îi curgea pe faţă 
ca apa de ploaie, dar nici el, nici Murdo, nici 
Roger nu au scos vreun sunet şi nici nu s-au clintit. 

Cu coada ochiului l-am văzut pe Joseph 
Wemyss dând peste cap părul lui Jamie și 
ştergându-i sudoarea de pe față și gât cu un prosop. 

Pentru că ai nevoie de mine, spusese el. Şi mi- 
am dat seama că nu se referise doar la mine. 

Nu a durat mult. După ce am terminat, am întins 
cu grijă miere pe toate rănile deschise şi am frecat 

pielea labei piciorului şi a pulpei cu ulei de perişor. 

— Te pricepi să căleşti carnea, englezoaico. 
Crezi că acum e gata s-o bagi în cuptor? a întrebat 
Jamie, mișcându-şi degetele de la picioare, făcând 
ca încordarea celor din cameră să se transforme în 
hohote de râs. 

După aceea, toți au plecat, bătându-l pe umăr pe 
Jamie sau sărutându-l pe obraji în semn de rămas- 
bun, rostind urări de bine şi noroc. El le-a zâmbit 
dând din cap, ridicând o mână în semn de la 
revedere, schimbând câteva cuvinte şi făcând mici 
glume. 

După ce uşa s-a închis în urma ultimului 
oaspete, Jamie s-a lăsat moale pe pernă şi a închis 
ochii, expirând lung, de parcă ar fi oftat adânc. M- 
am apucat să fac ordine pe tavă, aşezând seringa în 
alcool, punând dopurile sticlelor şi împăturind 
bandajele. Apoi m-am aşezat lângă el, iar el a 
întins o mână spre mine, fără să deschidă ochii. 

Avea pielea caldă și uscată, iar mâna strânsă cu 
ferocitate de Munro i se înroșise. Mi-am plimbat 
degetul mare de-a lungul degetelor lui, ascultând 
sunetele şi zgomotele de la parter, acum atenuate, 
dar vioaie. 

— Va da rezultate, am spus încet după o clipă. 
Știu sigur. 

— Știu, a zis el. 

A inspirat profund şi, în cele din urmă, a început 
să plângă tăcut. 

S ÂNGE PROASPĂT 


Roger s-a trezit brusc dintr-un somn întunecat și 
fără vise. S-a simțit ca un peşte aruncat pe uscat, s- 
a zbătut gâfâind într-un element străin și 
inimaginabil. A văzut ce îl înconjura, dar nu s-a 
putut agăța de nimic; doar o lumină stranie şi 
suprafețe plate. Apoi mintea lui a perceput 

atingerea Briannei pe umăr şi a revenit în pielea lui 
şi în pat. 

— Hâm? 

S-a ridicat brusc în şezut, scoțând un sunet 
răgușit şi întrebător. 

— Îmi pare rău că te-am trezit. 

Brianna i-a zâmbit, dar s-a încruntat uşor 
îngrijorată când i-a privit cercetător faţa. I-a dat 
părul încâlcit de pe frunte, iar el a întins mâna spre 
ea din reflex şi s-a trântit înapoi pe pernă, cu ea în 
braţe. 

Ținând-o aşa, simţea că ea îl ancorează în 
realitate— carnea ei tare şi pielea caldă, părul 
moale ca visele acoperindu-i faţa. 

— În regulă? a întrebat ea încet. 

L-a atins cu degete lungi pe piept, şi sfârcurile 
lui s-au înfiorat, iar firele de păr cârlionţat s-au 
ridicat. 

— În regulă, a spus el şi a oftat adânc. 

A sărutat-o repede pe frunte şi, clpind, s-a 
destins. Avea gâtlejul uscat ca nisipul şi gura 
lpicioasă, dar începuse să gândească din nou 
coerent. 

— Ce oră e? 

Se afla în patul lui, iar în cameră era suficient de 
întuneric pentru a fi seară, din cauza ușii închise și 
a ferestrei acoperite. Se întâmpla ceva ciudat în 
legătură cu lumina şi cu aerul. 

Ea s-a ridicat de pe el, apoi şi-a îndepărtat cu o 
mână cascada de păr roșcat de pe faţă. 

— E puțin trecut de amiază. N-am vrut să te 
trezesc, dar a venit un om şi nu ştiu ce să fac. 

A aruncat o privire spre casa mare şi a coborât 
vocea, deşi nimeni nu se afla în preajmă ca să o 
audă. 

— Tata doarme buştean şi mama la fel, a spus 
ea, confirmând acea impresie. Chiar de-aș putea, 
n-aş vrea să-i trezesc. 

A zâmbit scurt, în colţul gurii, cu expresia 
ironică a tatălui ei. 

— Cred că mi-ar trebui praf de puşcă. Sunt ca şi 
morți. 

S-a întors și a întins mâna după urciorul de pe 
masă. Sunetul apei curgând a ajuns la urechile lui 
Roger ca ploaia pe pământ uscat. A golit cana 
oferită din trei înghițituri, după care a întins-o 
pentru a mai primi. 

— Mai vreau. Te rog. Un bărbat? 

A simțit o îmbunătățire, pentru că reuşea din 
nou să pronunţe cuvinte complete, iar capacitatea 
de a gândi coerent îi revenea. 

— Cică îl cheamă Thomas Christie. A venit să-l 
vadă pe tata, zice că a fost la Ardsmuir. 

— Da? 

Roger a băut mai încet a doua cană cu apă, 
adunându-şi gândurile. Apoi a pus-o jos şi şi-a 
coborât picioarele din pat, întinzând mâna după 
cămașa atârnată în cui. 

— Bine. Zi-i că vin într-un minut. 

Ea l-a sărutat scurt și a plecat, oprindu-se cât să 
desfacă pielea de la fereastră și să lase înăuntru 
raze sclipitoare de lumină şi aer răcoros. 

Roger s-a îmbrăcat încet, simţindu-şi mintea 
încă plăcut de toropită de somn. Când s-a aplecat 
să îşi recupereze ciorapii de sub pat, ceva aflat 
între cutele așternutului, chiar sub colţul pernei, i-a 
atras atenția. A întins încet mâna şi a ridicat 
obiectul. „Bătrânica“-— micul talisman pentru 
fertilitate, cu piatra lui veche, de culoare roz, a 
apărut netedă în razele soarelui, dar surprinzător de 
grea în mâna lui. 

— Să fiu al naibii! a spus el cu voce tare. 

S-a ridicat şi a privit-o un moment, după care s- 
a aplecat şi a vârât-o delicat înapoi sub pernă. 


Brianna îl lăsase pe vizitator în biroul lui 


Jamie — pe care arendaşii încă îl numeau camera de 
vorbit. Roger s-a oprit un moment pe hol, 

pipăindu-se pentru a se convinge că toate părțile 
corpului îi erau la locul lor. Nu avusese vreme să 
se bărbierească, dar se pieptănase; în condiţiile 
date, acest Christie nu trebuia să se aştepte la mai 
mult. 

Când a intrat, a văzut trei feţe îndreptate spre el, 
ceea ce l-a surprins. Bree nu se gândise să îl 
avertizeze că acest Chistie avea şi urmași. Bărbatul 
vârstnic, cu o statură impozantă, cu părul negru 
tuns scurt, presărat cu fire argintii, era evident 
Thomas Christie, bărbatul mai tânăr cu păr negru 
nu avea mai mult de douăzeci de ani şi se vedea că 
era fiul lui Christie. 

— Domnul Christie? a întrebat Roger 
întinzându-i mâna. Sunt Roger MacKenzie, sunt 
căsătorit cu fiica lui Jamie Fraser — pe soția mea ați 
cunoscut-o deja. 

Christie a părut uşor surprins şi s-a uitat peste 
umărul lui Roger, ca şi cum s-ar fi aşteptat ca 
Jamie să apară în urma lui. Roger şi-a dres glasul; 
încă avea vocea răguşită după somn, ceva mai 
mult decât de obicei. 

— Îmi pare rău, dar socrul meu nu... nu e 
disponibil acum. Vă pot fi de folos cu ceva? 

Christie s-a încruntat spre Roger, cântărindu-l, 
după care a dat rar din cap. A luat mâna lui Roger 
şi a scuturat-o ferm. Spre uimirea lui, Roger a 
simțit ceva deopotrivă familiar şi cu totul 
neașteptat; apăsarea clară pe degete a unui salut 
masonic. Nu mai trăise asta de ani și ani şi mai 
mult reflexul decât gândirea rațională l-a făcut să 
răspundă cu ceea ce a sperat să fie semnul potrivit 
de răspuns. Evident, fusese satisfăcător; expresia 
severă a lui Christie s-a înmuiat puţin şi bărbatul i- 
a dat drumul la mână. 

— Probabil că puteţi, domnule MacKenzie, 
poate că da, a zis Christie şi l-a țintuit cu o privire 
pătrunzătoare pe Roger. Aş dori să găsesc un petic 
de pământ pentru a mă stabili cu familia şi mi s-a 

spus că domnul Fraser ar fi în situația de a-mi oferi 
ceva. 

— Ar fi posibil, i-a răspuns Roger cu precauţie. 

Ce naiba? s-a gândit el. Christie încercase asta 
la întâmplare ori avea motive să se aştepte ca acel 
semn să fie recunoscut? Dacă așa stăteau lucrurile, 
asta însemna probabil că ştia că Jamie Fraser îl va 
recunoaşte şi a socotit că şi ginerele lui era mason: 

Jamie Fraser, mason? Lui Roger nici măcar nu-i 
trecuse prin minte un asemenea gând, iar Jamie cu 
siguranță nu adusese vreodată vorba despre aşa 
ceva. 

— Vă rog, aşezaţi-vă! a spus el brusc, făcând un 
semn către vizitatori. 

Familia lui Christie era compusă din fiul său şi o 
fată, fiica lui ori poate soția fiului, care se 
ridicaseră în picioare când intrase Roger, 
rămânând în spatele părintelui familiei ca nişte 
arendași atunci când erau vizitaţi de protectorul 
lor. 

Simţindu-se destul de stângaci, Roger i-a poftit 
să se aşeze pe scaune şi s-a aşezat şi el la biroul lui 
Jamie. A scos o pană din vasul albăstrui de 
ceramică, sperând că asta îl va face să pară mai 
serios. lisuse, ce întrebări trebuia să îi adreseze 
unui posibil arendaș? 

— Așadar, domnule Christie... 

Le-a zâmbit tuturor, conştient că nu se 
bărbierise. 

— Soția mi-a spus că l-aţi cunoscut pe socrul 
meu în Scoţia, da? 

— La închisoarea de la Ardsmuir, a răspuns 
Christie, aruncându-i lui Roger o privire tăioasă, 
ca şi cum l-ar fi provocat să reacționeze. 

Roger şi-a dres glasul din nou; deşi vindecat, 
gâtlejul încă manifesta tendinţa de a se astupa și 
Roger hârâia o vreme după ce se trezea. Christie a 
părut să interpreteze asta drept un comentariu ostil 
şi s-a zburlit. Avea sprâncene groase şi ochi 
proeminenți, căprui-deschis spre gălbui, iar acest 

lucru, la care se adăugau părul negru, tuns scurt și 
aparenta lipsă a gâtului, îl făcea să arate ca o 
bufniţă mare şi irascibilă. 

— ŞI Jamie Fraser a fost închis acolo, a spus el. 
Sunt convins că ştiţi măcar atât, da? 

— A, da, a răspuns calm Roger. Am înţeles că 
unii dintre oamenii stabiliți aici, la Ridge, au fost 
la Ardsmuir. 

— Cine? a întrebat Christie şi parcă semăna şi 
mai mult cu o bufniţă. 

— Păi... famila Lindsay-— Kenny, Murdo şi 
Evan, a înşirat Roger, trecându-și o mână peste 
frunte pentru a-și aminti. Geordie Chisholm și 
Robert MacLeod. Cred că şi... da, sunt aproape 
sigur că şi Alex MacNeill a fost la Ardsmuir. 

Christie ascultase lista cu mare atenţie, ca o 
bufniţă-de-hambar care urmăreşte un foşnet slab în 
fân. Apoi s-a destins, aranjându-și penele, aşa i s-a 
părut lui Roger. 

— Îi cunosc, a spus el cu un aer satisfăcut. 
MacNeill poate garanta în privinţa reputației mele, 
dacă e nevoie. 

Tonul lui a sugerat cu tărie că nu era cazul. 

Roger nu îl văzuse niciodată pe Jamie discutând 
cu un posibil arendaș, dar îl auzise vorbind cu 
Claire despre cei pe care îi alegea. Drept urmare, a 
pus câteva întrebări privind trecutul recent al lui 
Christie, străduindu-se să combine exprimarea 
curtenitoare cu o atitudine autoritară şi — a socotit 
el — descurcându-se destul de bine. 

Christie fusese adus împreună cu alți deținuți în 
colonii, dar avusese noroc, pentru că un proprietar 
de plantații din Carolina de Sud îi cumpărase 
contractul, iar după ce aflase că el fusese școlit, îl 
făcuse învățătorul celor şase copii ai săi, iar 
Christie primise bani de la familile din apropiere 
pentru privilegiul de a-şi trimite copiii spre a fi 
educați de el. După ce termenul contractului 
expirase, Christie acceptase să rămână, lucrând 
contra unei simbrii. 

— Serios? a făcut Roger, iar interesul lui faţă de 
Christie a crescut în mod considerabil. 

Un învăţător, da? Asta o va bucura nespus pe 
Bree, pentru că va putea să renunţe la slujba ei 
nedorită, pe care ea o numea cu dispreț drept „Bo- 


Peep”. Iar Christie părea mai mult decât capabil 
să se descurce cu învățăceii încăpățânați. 

— Așadar, ce vă aduce în acest loc, domnule 
Christie? E cam departe de Carolina de Sud. 

Bărbatul a ridicat din umerii lați. Era obosit 
după atâta drum şi prăfuit, dar haina lui era dintr-o 
stofă bună şi avea încălțări rezistente. 

— Soția mea a murit, a răspuns el cu glas 
răguşit. De gripă. La fel şi domnul Everett, 
proprietarul plantației. Moştenitorul lui nu a mai 
avut nevoie de serviciile mele, de aceea nu am 
dorit să rămân acolo fără simbrie. 

I-a aruncat lui Roger o privire sfredeltoare pe 
sub sprâncenele groase. 

— Aţi spus că domnul Fraser nu e disponibil. 
Cât va dura până se întoarce? 

— N-aş putea spune. 

Roger a lovit capătul penei de scris de dinți şi a 
ezitat. În realitate, nu ştia exact câtă vreme va fi 
țintuit Jamie la pat; când îl văzuse noaptea trecută, 
abia dacă părea în viaţă. Chiar dacă îşi revenea, tot 
va rămâne la pat o vreme. lar Roger nu dorea 
nicidecum să îl izgonească pe Christie sau să îl 
facă să aştepte; se apropia sfârşitul anului, astfel că 
nu prea era timp de pierdut, dacă el şi familia lui 
aveau să rămână acolo peste iarnă. 

Și-a mutat privirea de la Christie la fiul lui. 
După cum arătau, amândoi erau bărbați puternici. 
Niciunul nu părea bețiv sau netrebnic şi amândoi 
aveau palmele bătucite, ceea ce vorbea clar despre 
obișnuința de a munci. Aveau cu ei o femeie care 
să se ocupe de treburile lor casnice. Şi, la urma 
urmelor, lăsând deoparte frăția masonică, Christie 
fusese unul dintre oamenii lui Jamie la Ardsmuir. 

Roger ştia că Jamie făcuse eforturi mari pentru a le 
găsi un loc acestor oameni. 

Luând hotărârea, Roger a smuls o foaie de hârtie 
şi a ridicat capacul călimării. Şi-a dres glasul din 
nou. 

— Prea bine, domnule Christie. Cred că vă 
putem găsi... un loc. 

Spre surpriza lui, uşa biroului s-a deschis şi 
Brianna a intrat aducând o tavă cu biscuiţi şi bere. 
Şi-a plecat ochii cu bună cuviință în timp ce a 
aşezat-o pe birou, dar Roger i-a observat privirea 
amuzată pe care ea i-a aruncat-o pe sub gene. 
Zâmbindu-i, el şi-a plecat capul şi a atins-o uşor pe 
încheietura mâinii drept mulțumire când ea a 
aşezat cănile în fața lui. Gestul i-a amintit de 
strângerea de mână a lui Christie şi s-a întrebat 
dacă Brianna ştia ceva despre trecutul lui Jamie în 
acea privinţă. Socotea că nu, altfel cu siguranţă ar 
fi adus vorba despre asta. 

— Brianna, salută-i pe noii noştri arendași, a zis 
el, făcând semn din cap spre familia Christie. 
Domnul Thomas Christie și... 

— Fiul meu, Allan, a continuat Christie arătând 
spre tânăr, şi fiica mea, Malva. 

Cu tenul mult mai deschis la culoare şi o față 
lată, puţin pătrăţoasă, bine bărbierită, fiul nu avea 
aspectul de bufniță al tatălui, deşi părul negru și 
scurt era acelaşi. A dat din cap drept salut când a 
fost prezentat şi a rămas cu ochii aţintiți asupra 
tratației de pe tavă. 

Fata — Malva?-— abia dacă a ridicat privirea, 
țtinându-şi mâinile cu modestie în poală. Lui Roger 
i-a dat impresia unei fete înăltuţe, având probabil 
șaptesprezece sau optsprezece ani, drăguță în 
rochia albastru-închis şi cu bonetă albă, de sub 
care leşeau câteva şuvițe de păr negru şi moale, 
abia vizibile, care-i încadrau ovalul feţei palide. 
Încă un argument în favoarea lui Christie, s-a 
gândit Roger cu un aer absent; fetele de vârsta 
măritișului erau rare, iar cele frumoase, şi mai rare. 

Probabil că Malva Christie va primi câteva oferte 
înaintea semănăturilor de primăvară. 

Bree s-a înclinat spre fiecare dintre ei, uitându- 
se la fată cu un interes aparte. Apoi s-a auzit un 
tipăt dinspre bucătărie, şi ea a ieşit în grabă după 
ce a murmurat ceva. 

— Fiul meu, a spus Roger drept scuză şi a 
ridicat o cană cu bere. Vreţi ceva înviorător, 
domnule Christie? 

Contractele de arendare se aflau în sertarul din 
partea stângă a biroului; le văzuse şi cunoștea 
termenii lor generali. Două hectare se acordau 
imediat, iar la nevoie se închiria mai mult pământ, 
condițiile de plată fiind stabilite în funcție de 
situațiile individuale. După o scurtă discuţie, în 
timp ce au băut bere şi au mâncat biscuiţi, au ajuns 
la o înţelegere care părea potrivită. 

Încheind de scris contractul cu o înfloritură, 
Roger l-a semnat cu numele lui, ca agent al lui 
James Fraser, și a împins hârtiile peste masă spre 
Christie pentru a le semna. Avea o senzație adâncă 
şi plăcută de împlinire. Un arendaș serios şi dispus 
să plătească jumătate din rentă slujind ca învăţător 
vreme de cinci luni pe an. Mulţumit de sine, Roger 
s-a gândit că nici Jamie nu ar fi încheiat un 
contract mai bun. 

Apoi s-a trezit la realitate. Nu, Jamie, ar mai fi 
făcut un pas şi s-ar fi îngrijit ca membrilor familiei 
Christie să li se ofere nu doar ospitalitate, ci şi 
cazare, un loc unde să stea până când își puteau 
construi un adăpost al lor. Însă nu aici; nu acum 
când Jamie era bolnav, iar Claire era ocupată cu 
îngrijirea lui. S-a gândit un moment, apoi s-a dus 
la uşă şi a chemat-o pe Lizzie. 

— A muirninn, avem un nou arendaș, cu 
famila, a spus el şi a zâmbit văzându-i faţa 
îngrijorată, de şoricel săritor. Domnul Thomas 
Christie, fiul şi fiica sa. Vrei să-l rogi pe tatăl tău 
să îi conducă la cabana lui Evan Lindsay? E 
aproape de locul în care vor avea propriul pământ 

şi mă gândeam că Evan şi soția lui i-ar putea 
găzdui o vreme, până când îşi construiesc ceva de 
locuit? 

— Da, sigur, domnule Roger. 

Lizzie a făcut o scurtă reverență în faţa lui 
Christie, care i-a răspuns cu o aplecare a capului. 
Apoi, ridicând din sprâncene, s-a uitat la Roger. 

— Dar domnul ştie? 

Roger a simțit un val de roşeaţă urcându-i spre 
obraji, dar nu a dat de înţeles că s-ar fi supărat. 

— Ai dreptate, a zis el. O să-i spun imediat ce se 
simte mai bine. 

— Domnul Fraser e bolnav? Îmi pare rău să aud 
asta. 

Vocea moale şi nefamiliară s-a auzit din spatele 
lui, ceea ce l-a făcut să tresară şi, întorcându-se, a 
văzut-o pe Malva Christie uitându-se întrebător la 
el. Până în acel moment nu o prea băgase în 
seamă, însă acum a fost şocat de frumuseţea 
ochilor ei — radiau o lumină cenușie, ciudată, erau 
migdalați şi limpezi şi mărginiți de gene lungi, 
negre. Probabil cu mult înaintea semănătunilor de 
primăvară, s-a gândit el şi şi-a dres vocea. 

— A fost muşcat de un şarpe, a spus el aspru. 
Dar nu vă îngrijoraţi, îşi revine. 

I-a întins mâna lui Christie, de astă dată pregătit 
pentru strânsoarea secretă. 

— Bun venit la Fraser's Ridge! a spus el. Sper 
că dumneavoastră şi familia veţi fi fericiți aici. 


Jamie stătea în şezut în pat, îngrijit de femei 
devotate şi, drept urmare, părând disperat. Faţa lui 
s-a destins puţin la vederea unui bărbat şi le-a 
făcut semn celor care îl îngrijeau să plece. Lizzie, 
Marsali şi doamna Bug au plecat fără chef, dar 
Claire a rămas, ocupată cu sticlele şi lamele ei. 

Roger s-a aşezat pe pat, însă a fost gonit imediat 
de Claire, care i-a arătat cu un gest hotărât un 
scaun, după care a ridicat pilota şi a verificat 

piciorul pentru a se asigura că gestul lui nepotrivit 
nu provocase nicio vătămare. 

— În regulă, a spus ea într-un târziu, atingând 
cu un aer satisfăcut pânza subțire şi rară. 

Viermii  reveniseră, câștigându-și existența. 
Claire s-a îndreptat de spate şi a dat din cap spre 
Roger — ca Marele Vizir care aprobă o audienţă la 
Califul din Bagdad, s-a gândit Roger, amuzat. l-a 
aruncat o privire lui Jamie, care şi-a dat ochii peste 
cap, apoi i-a zâmbit ironic drept salut. 

— Cum merge? au întrebat amândoi în acelaşi 
timp. 

Roger a zâmbit, iar un colț al gurii lui Jamie s-a 
înălţat. Apoi a ridicat uşor din umeri. 

— Trăiesc, a spus Jamie. Atenţie, asta nu 
dovedeşte că ai avut dreptate. N-ai avut. 

— Dreptate în legătură cu ce? a întrebat Claire, 
ridicând curioasă ochii de la bolul din mâini. 

— Fi, un mic subiect filozofic, a răspuns Jamie. 
Despre alegere şi şansă. 

Ea a pufnit. 

— Nu vreau să aud aşa ceva. 

— Prea bine. Nu am chef să discut asemenea 
lucruri după ce am mâncat doar pâine şi lapte. 

Jamie s-a uitat cu un uşor dezgust la castronul 
cu preparatul hrănitor, semănând ca un terci, care 
stătea pe jumătate terminat pe noptiera de alături. 

— Aşa, Roger Mac, te-ai ocupat de rana de la 
piciorul catârului? 

— M-am ocupat eu, a intervenit Claire. Se 
vindecă foarte bine. Roger a fost ocupat, a stat de 
vorbă cu noii arendași. 

— A, da? a făcut Jamie şi a ridicat din 
sprâncene, vădit interesat. 

— Da, un om pe nume Tom Christie şi familia 
lui. Zice că a fost la Ardsmuir cu tine. 

Preţ de o fracțiune de secundă, Roger s-a simțit 
de parcă aerul din încăpere ar fi fost înlocuid de 
vid şi totul îngheţase. Fraser l-a privit impasibil. 
Apoi a dat din cap, iar expresia de interes a revenit 

ca prin farmec pe chipul lui şi timpul normal şi-a 
reluat curgerea. 

— Da, îl in bine minte pe Tom Christie. Unde-a 
fost în ultimu douăzeci de ani? 

Roger i-a povestit ce-i spusese Tom Christie 
despre peregrinările lui, apoi i-a explicat ce 
înțelegere făcuse cu el ca arendaș. 

— Asta ne prinde bine, a zis Jamie pe un ton 
aprobator, auzind că Tom Christie e dispus să fie 
învățător. Să-i spui că poate folosi orice carte de 
aici — şi să-l rogi să facă o listă cu altele de care ar 
putea avea nevoie. O să-i cer lui Fergus să le caute 
data viitoare când merge la Cross Creek sau la 
Wilmington. 

Discuţia a trecut la lucruri mai neînsemnate, iar 
după câteva minute, Roger s-a ridicat pentru a-şi 
lua la revedere. 

Totul părea în regulă, însă Roger simţea o 
neliniște vagă, nelămurită. Sigur nu-și imaginase 
acest moment? Întorcându-se să închidă uşa, a 
văzut că Jamie îşi împreunase mâinile pe piept şi 
închisese ochii; dacă nu adormise încă, practic 
refuza orice discuţie. Claire se uita la el, iar ochii 
ei gălbui ca de șoim erau întredeschişi, semn că se 
gândea la ceva. Da, şi ea observase acelaşi lucru. 

Aşadar nu-și imaginase. Ce Dumnezeu era cu 
acest Tom Christie? 


95 


(ace DE VARĂ 


În ziua următoare, Roger a închis ușa în urma 
lui şi a rămas un moment pe verandă, respirând 
aerul rece şi proaspăt al dimineţii târzii — târzie, 
Iisuse, nu putea fi mai mult de şapte și jumătate, 
dar mult mai târziu decât era obişnuit să înceapă 
ziua. Soarele ajunsese deja la castani de pe 
culmea cea mai înaltă, iar discul său arzător era 
vizibil ca o siluetă printre ultimele frunze 
îngălbenite. 

Aerul încă păstra miros de sânge, dar nu se mai 
vedea nicio urmă din bizon, în afara porțiunii 
întunecate de pe curpenii de dovleci striviți. A 
privit în jur, analizând, în timp ce a alcătuit o listă 
a treburilor pentru acea zi. Găinile scurmau 
pământul în curtea plină de frunze, şi a auzit o 
mică turmă de porci care râmau în căutare de 
castane în pâlcul de castani. 

A trăit sentimentul ciudat că îşi părăsise munca 
luni întregi sau chiar ani, nu doar câteva zile. 
Senzaţia de dislocare— atât de puternică la 
început — fusese uitată de mult, însă acum revenise, 
mai puternică decât înainte. Dacă închidea ochii o 
clipă, apoi îi deschidea, sigur se va afla pe Broad 
Street din Oxford, având mirosul gazelor de 
eșapament în nări şi perspectiva unei dimineţi 
liniștite de lucru între cărțile prăfuite de la 
biblioteca Bodleian. 

S-a plesnit peste coapsă pentru a alunga 
senzaţia. Nu astăzi. Era la Ridge, nu la Oxford, iar 
munca ar putea fi liniştită, dar făcută cu mâinile, 
nu cu capul. Avea copaci de cojit şi fân de strâns; 
nu cel de pe câmp, ci micile petice sălbatice 
împrăștiate printre coline, de unde va aduna câte o 
mână de ici, una de acolo, suficient pentru hrana 
încă unei vaci pe durata iernii. 

O gaură apărută în şopronul de afumat carnea, 
făcută de o creangă prăbușită. Trebuia să repare 
acoperişul şi să pună şindrila la loc, după care să 
taie creanga pentru a face lemne de foc. Trebuia 
săpată o nouă groapă pentru privată, înainte ca 
pământul să îngheţe sau să se transforme în noroi. 
Avea de mărunțit inul. De dres gardul. De reparat 
roata de tors a lui Lizzie... 

Se simţea ameţit și derutat, incapabil să ia o 
hotărâre, cu atât mai puţin să elaboreze un plan 
complex. Dormise de ajuns- mai mult decât 
suficient — pentru a se reface după extenuarea din 
ultimele zile, dar apariția lui Tom Christie şi a 
familiei lui, după misiunea disperată de a-l aduce 

pe Jamie teafăr acasă în siguranţă, îl secătuise de 
toată energia mintală. 

A aruncat o privire spre cer; unde se vedeau 
norii „coadă de cal“. Nu va ploua, acoperișul putea 
să mai aștepte. A ridicat din umeri și s-a scărpinat 
în cap. Așadar, fânul şi cojirea copacilor. A îndesat 
în sacul de spinare o sticlă de bere și pachetul cu 
sendvișuri pregătit de Bree şi s-a dus să ia secera şi 
toporişca. 

Mergând, a început să se dezmeticească. Era frig 
în umbra pinilor, dar soarele se înălțase deja 
suficient ca să-l simtă atunci când păşea prin 
porțiunile scăldate de raze. Muşchii i s-au încălzit 
ŞI 1 s-au destins, iar când a ajuns să urce spre prima 
dintre pajiști, a început să se simtă din nou el 
însuși, integrat în lumea fizică a muntelui şi a 
pădurii. Viitorul se întorsese în lumea viselor şi a 
memoriei, şi el era din nou prezent aici. 

— Asta e bine, a murmurat către sine. Doar nu 
vrei să-ți tai un picior. 

A lăsat securea sub un copac şi a început să taie 
fân. 

Nu era truda monotonă şi liniştitoare a cositului 
de fân, când coasa mânuită cu ambele mâini așeza 
pe câmp iarba grasă şi uscată în brazde plăcute 
vederii. Acum avea de făcut o muncă mai 
rudimentară, dar mai uşoară, care presupunea să 
prindă în mână câte un smoc de muhlenbergia sau 
de iarbă-albastră, să taie tulpinile de la rădăcină şi 
să îndese mâna de fân sălbatic în sacul din pânză 
pe care îl adusese. 

Nu era nevoie de forță, ci de atenţie, nu era 
efortul muscular pe care îl presupunea cositul, 
când puteai să fii cu mintea în altă parte. 
Smocurile de iarbă creșteau dese, peste tot printre 
copaci, dar tot acolo se găseau și aflorimente de 
granit, mici tufișuri, crengi uscate şi rugi de mur. 

Era o activitate liniștitoare şi, deşi îi solicita 
atenția, curând mintea lui a început să 
vagabondeze spre alte lucruri. Lucrurile pe care i 

le spusese Jamie pe versantul întunecat, sub 
lumina stelelor. 

Despre unele ştia: faptul că existau animozităţi 
între Alex MacNeill şi Nelson Mclver, dar și 
motivul; faptul că unul dintre fiu lui Patrick Neary 
era probabil hoţ şi ce trebuia făcut în privinţa asta. 
Ce pământuri să fie vândute, când și cui. Despre 
altele, nu avea nicio idee. Gândindu-se la Stephen 
Bonnet, a strâns din buze. 

Şi ce trebuia făcut în legătură cu Claire. 

— Dacă mor, ea va trebui să plece, spusese 
Jamie, revenindu-și brusc dintr-o stare de apatie 
provocată de febră. 

Îl strânsese pe Roger de braţ cu o forță 
surprinzătoare, iar ochii lui sclipiseră în întuneric. 

— Să o trimiţi înapoi. Să o faci să plece. Iar, 
dacă poate trece şi copilul, să plecaţi și voi. Dar ea 
trebuie să plece. Să o sileşti să treacă prin pietre. 

— De ce? întrebase Roger încet. De ce să plece? 

Era posibil ca Jamie să fie afectat de febră şi să 
nu gândească limpede. 

— E periculos să treci prin pietre. 

— Fără mine, e periculos pentru ea aici. 

O clipă, privirea lui Fraser păruse să rătăcească, 
iar pe faţă i se văzuse clar epuizarea. Închisese 
ochii pe jumătate şi se lăsase moale pe spate. Apoi, 
brusc, deschisese din nou ochii. 

— Ea e o Bătrână, spusese el. Dacă vor afla, o 
vor ucide. 

Apoi închisese ochii şi nu mai vorbise decât în 
zori, când fuseseră găsiți de ceilalți. 

Revăzând scena acum, în lumina clară a 
dimineții de toamnă, stând în siguranță, departe de 
vântul şuierător și de flăcările tremurătoare din 
acea noaptea pierdută pe munte, Roger era destul 
de convins că Fraser doar rătăcise în negurile 
febrei, iar îngrijorarea lui pentru soarta soției se 
amestecase cu fantome născute din otrava care îi 
circula prin sânge. Şi totuşi, Roger nu putea să nu 
se gândească la ceva. 

E o Bătrână. Fraser vorbise în engleză, ceea ce 
era rău. Dacă ar fi vorbit în gaelică, cuvintele lui ar 
fi avut un înţeles mai limpede. Dacă ar fi spus Ea e 
ban-sidhe, Roger ar fi știut dacă Jamie chiar credea 
că soția lui e una dintre zânele de poveste ori doar 
o femeie înţeleaptă, întru totul umană. 

Sigur el nu putea să... ba ar fi putut. Chiar în 
vremea lui Roger, credința în „ceilalți“ era 
puternică, deşi mai puţin recunoscută, în rândurile 
celor din Highlands. Dar acum? Fraser credea 
sincer în fantome — fără a mai vorbi de sfinți și de 
îngeri. Pentru mintea prezbiteriană, cinică, a lui 
Roger, nu exista mare diferenţă între aprinderea 
unei lumânări pentru Sfânta Genevieve şi aşezarea 
unui vas cu lapte pentru zâne. 

Pe de altă parte, şi-a amintit cu stânjeneală că el 
însuşi nu tulburase niciodată laptele destinat 
Celorlalți şi nici nu se atinsese de un talisman 
atârnat deasupra staulului pentru vaci sau a 
pragului de sus al unei uși -— şi asta, nu doar din 
respect faţă de persoana care îl atârnase acolo. 

Munca îl ajutase să se încălzească deplin, 
deoarece cămașa începea să i se lipească de umeri, 
iar sudoarea 1 se scurgea pe spinare. S-a oprit o 
clipă, a băut din tigva cu apă și şi-a încins fruntea 
cu o bucată de pânză. 

S-a gândit că Fraser avusese probabil dreptate. 
Deşi, în principiu, ideea că el însuşi sau Brianna — 
chiar Claire-— erau sidheanach îl făcea să râdă, 
existau mai multe aspecte, nu? Ei erau diferiți; nu 
toată lumea putea să călătorească prin pietre, cu 
atât mai puţin să o facă. 

Şi existau şi alții. Geillis Duncan. Călătoarea 
necunoscută despre care ea îi pomenise lui Claire. 
Omul al cărui cap tăiat îl găsise Claire în 
sălbăticie, încă având o plombă din argint. Gândul 
la acest om a făcut ca, în pofida transpirației, părul 
de pe braţe să i se înfioare. 

Jamie îngropase capul, cu tot respectul cuvenit 
şi cu o scurtă rugăciune, pe un deal din apropierea 

casei — primul ocupant al micului luminiș însorit 
care se dorea a fi viitorul cimitir de la Fraser's 
Ridge. La insistenţele lui Claire, marcase micul 
mormânt cu o bucată brută de granit, fără vreun 
însemn-— ce s-ar fi putut scrie pe ea?—, însă 
marmorată cu nervuri șerpuitoare verzui. 

Oare Fraser avea dreptate? lar dacă poate trece 
şi copilul, să plecaţi şi vol. 

lar dacă ei nu se întorceau... atunci, într-o bună 
zi, ar putea fi înmormântați cu toții în acel luminiș: 
el, Brianna, Jemmy, fiecare sub un bolovan de 
granit. Singura diferenţă va fi că pe pietrele lor va 
exista un nume. Ce Dumnezeu vor grava drept 
date de naștere şi deces?-— s-a întrebat el brusc și 
şi-a şters sudoarea de pe falcă. Pentru Jemmy nu 
va fi nicio problemă, dar pentru ceilalți... 

Asta era problema, desigur — ori doar una dintre 
probleme. Dacă poate trece și copilul. Dacă teoria 
lui Claire era corectă, iar capacitatea de a trece 
prin pietre era o trăsătură genetică, precum 
culoarea ochilor sau grupa sangvină, şansele erau 
de cincizeci la sută, dacă Jemmy era copilul lui 
Bonnet, iar dacă era al lui Roger, existau trei şanse 
din patru sau probabil certitudinea. 

A lovit cu sălbăticie un mănunchi de ierburi, 
fără a se mai osteni să îl strângă în mână, iar 
spicele au zburat ca nişte şrapnele. Apoi şi-a adus 
aminte de mica figurină de sub perna lui și a 
răsuflat adânc. Şi dacă dădea roade, dacă avea să 
mai existe un copil, unul de care să fie sigur, prin 
sânge? Şansele erau de trei din patru — ori probabil 
încă o piatră funerară, într-o bună zi, în cimitirul 
familiei. 

Sacul era aproape plin şi nu mai rămăsese fân de 
tăiat în acel loc. Luându-şi securea, a pus sacul pe 
umăr şi a coborât panta, pornind spre marginea 
celui mai înalt câmp cu porumb. 

Nu semăna aproape defel cu lanurile de porumb 
britanice cu care se obișnuise, tot astfel cum 
pajiștile alpine nu semănau cu vreuna pe care o 

văzuse până atunci. Cândva alcătuind o pădure 
virgină, copacii încă se înălțau, întunecaţi şi morti, 
profilati pe cerul albastru. Fuseseră curăţaţi de 
scoarță şi lăsaţi să moară, și se semănase porumbul 
în spaţiile libere dintre ei. 

Era modul cel mai rapid de a elibera terenul 
culturi. Când copacii mureau, printre ramurile lor 
desfrunzite  pătrundea suficient soare pentru 
porumbul de sub ei. Într-un an, doi sau trei, 
rădăcinile copacilor morţi putrezeau suficient 
pentru ca trunchiurile să poată fi doborâte, apoi 
tăiate treptat și cărate spre a fi folosite drept lemn 
de foc. Însă deocamdată, cei de aici erau încă în 
picioare, un grup de sperietori întunecate, 
întinzându-şi braţele dezgolite pe deasupra lanului 
de porumb. 

Porumbul fusese strâns; câteva stoluri de 
guguştiuci trişti căutau insecte printre strujenii 
uscați, iar nişte prepeliţe s-au speriat văzându-l pe 
Roger apropiindu-se şi s-au împrăștiat ca o mână 
de bile azvârlite pe sol. O ciocănitoare cu coada 
pătată, aflată în siguranță deasupra lui, a scos un 
tipăt scurt de uimire și s-a oprit din ciocănit pentru 
a-l privi atent, după care a reînceput să bată cu 
ciocul în lemnul copacului. 

— Ar trebui să fii încântată, i-a spus el păsării, 
aşezându-și sacul pe pământ şi scoţându-și securea 
de la brâu. O să ai mai multe insecte. 

Copacii morți erau infestați de insecte, astfel că 
în orice parcelă de copaci descojiți puteai vedea 
mai multe ciocănitori stând cu capetele înclinate ca 
să audă sunetele scoase de prada lor îngropată în 
lemn. 

— Îmi pare rău, a murmurat el către copacul pe 
care îl alesese. 

Era ridicol să îi fie milă de un copac, cu atât mai 
mult în acea sălbăticie de necuprins, în care puieții 
ieşeau din pământul zbicit cu o asemenea vigoare 
primăvăratică, încât făceau să crape rocile, iar 
munţii erau acoperiți de o pătură atât de deasă de 

copaci, încât aerul era albastru fumuriu de 
respiraţia lor. Însă emotia nu a durat decât până s-a 
apucat de treabă; când a ajuns la al treilea copac, 
transpira din plin şi înjura dificultatea muncii. 

Cu toate astea, întotdeauna aborda această 
sarcină cu o uşoară reținere, displăcându-i mai 
degrabă metoda decât rezultatul. Doborârea unui 
copac pentru lemn era ceva direct şi onest; 
descojirea 1 se părea oarecum meschină, chiar dacă 
se dovedea practică, lăsând copacul să moară lent, 
pentru că nu mai putea să trimită apa din rădăcini 
dincolo de inelul de lemn dezgolit şi expus. Bine 
măcar că toamna, acțiunea nu era chiar atât de 
neplăcută, deoarece copacii erau în stare de 
inactivitate şi deja lipsiți de frunze; parcă ar fi 
murit în somn, s-a gândit Roger. Sau așa spera. 

Aşchii de lemn plăcut mirositor au sărit pe lângă 
capul lui cât a tăiat rapid scoarța din jurul 
trunchiului mare, după care a trecut la următoarea 
victimă. 

Inutil de spus, avea grijă să nu-l audă nimeni 
când cerea scuze unui copac. Jamie spunea 
întotdeauna o rugăciune pentru animalele pe care 
le ucidea, dar Roger nu credea că el ar socoti 
copacul drept altceva decât lemn de foc, de 
construcții sau pur şi simplu un obstacol nedorit. 
Ciocănitoarea a scos un țipăt strident. Roger s-a 
răsucit să vadă ce o alarmase, dar s-a liniștit 
imediat când a zărit silueta scundă şi musculoasă a 
lui Kenny Lindsay, care se apropia printre copaci. 
Se părea că şi el venise cu aceeași treabă; a ridicat 
securea de descojit în semn de salut cordial. 

— Madain mhath, a Smeòraich!” a strigat el. 
Ce-am auzit, avem un nou arendaș? 

Cum nu mai era nici măcar vag surprins de 
repeziciunea cu care se răspândeau ştirile pe 
munte, Roger i-a întins sticla cu bere lui Lindsay și 
i-a dat câteva amănunte despre familia nou-sosită. 

— Îi cheamă Christie, nu? a întrebat Kenny. 

— Da. Thomas Christie, cu fiul și fiica. ÎL 
cunoşti, probabil — a fost la Ardsmuir. 

— Da? Aha. 

Roger a sesizat din nou acel tremur uşor ca 
reacție la numele lui Christie. 

— Christie, a repetat Kenny Lindsay şi a scos o 
clipă vârful limbii din gură, ca şi cum ar fi gustat 
numele. Mm... Da, sigur. 

— Care e problema cu Christie? a întrebat 
Roger, simțindu-se tot mai neliniștit. 

— Problema? s-a mirat Kenny. Nu-i nicio 
problemă cu el, cum să fie? 

— Nu. Adică... Ai părut puţin surprins auzindu-i 
numele. Mă întrebam dacă a fost cunoscut ca hoţ 
sau bețiv ori cine ştie cum. 

Faţa nerasă a lui Kenny s-a luminat ca o pajiște 
în soarele dimineţii. 

— Oh, acum am înțeles. Nu, nu, Christie e un 
om de treabă, din câte-l cunosc eu. 

— Din câte-l cunoşti? N-aţi fost împreună la 
Ardsmuir? El aşa a spus. 

— Da, sigur, a fost acolo, l-a aprobat Kenny, dar 
părând să ezite ușor. 

Deşi a insistat, Roger n-a obţinut altceva de la 
Kenny decât o ridicare din umeri şi, după câteva 
momente, s-a apucat de descojit, oprindu-se doar 
când şi când ca să ia o gură de bere sau de apă. 
Vremea era răcoroasă, slavă Cerului, dar munca l-a 
făcut să nădușească abundent. După ce a terminat 
truda, Roger a luat o ultimă gură de apă, apoi și-a 
turnat restul pe cap, icnind când a simţit răcoarea 
bine-venită pe pielea încinsă. 

— Vrei să vu cu mine, a Smeòraich? l-a întrebat 
Kenny, punând jos securea și întinzându-se cu un 
geamăt. 

A făcut un semn către pini aflați de cealaltă 
parte a pajiști. 

— Căsuţa mea e acolo. Soaţa a plecat să-și 
vândă porcul, dar am lapte bătut pus la rece. 

Roger a dat din cap zâmbind. 

— Atunci vin, Kenny, mulțumesc. 

L-a ajutat pe Kenny să se ocupe de animale; 
familia Lindsay avea două capre care dădeau lapte 
şi o scroafă într-un ţarc. Kenny le-a adus apă de la 
un pârâu din apropiere, în vreme ce Roger a stivuit 
fânul şi a aruncat o furcă din el în îngrăditura 
caprelor. 

— Frumos porc, a zis Roger pe un ton politicos, 
așteptând cât Kenny a turnat urluială de porumb în 
troaca scroafei, o creatură mare şi pătată, cu o 
singură ureche şi cu privire urâtă. 

— E rea ca o viperă şi aproape la fel de iute, a 
replicat Kenny, uitându-se la animal printre gene. 
leri a fost cât pe ce să-mi reteze mâna de la 
încheietură. Voiam să o duc la vierul lui Mac 
Dubh, dar ea n-a vrut să meargă. 

— Nu prea poţi face mare lucru cu o femeie 
care n-are chef, l-a aprobat Roger. 

Kenny a dat din cap într-o parte și în alta 
gândindu-se la asta. 

— Mda, se prea poate. Dar există căi să le 
îmblânzeşti, nu? Știu o şmecherie pe care am 
învăţat-o de la fratele meu Evan. 

I-a aruncat un zâmbet lui Roger, arătându-şi 
dinții rari, şi a făcut semn spre un butoi dintr-un 
colț al şopronului, care răspândea un miros 
dulceag de porumb pus la fermentat. 

— Da? a râs Roger Ei, sper că dă roade. 

Fără să vrea, i-a venit în minte imaginea lui 
Kenny şi a impunătoarei lui soții, Rosamund, în 
pat și s-a întrebat în trecere dacă alcoolul juca 
vreun rol în căsnicia lor ciudată. 

— Oh, sigur, a rostit Kenny cu convingere. E de 
groază dacă nu-i dau porumb fermentat. Necazul e 
că, dacă-i dau destul ca să-şi schimbe toanele, n-o 
să prea poată merge. O să trebuiască să aducem 
vierul la ea, dar când s-o pune Mac Dubh pe 
picioare. 

— E în călduri? Aduc eu vierul mâine, a spus 
Roger, simțindu-se temerar. 

Kenny a părut surprins, apoi a dat din cap 
încântat. 

— Eşti tare amabil, a Smeòraich. 

A tăcut o clipă, apoi a continuat cu un aer 
degajat. 

— Sper că Mac Dubh o să se pună curând pe 
picioare. A fost îndeajuns de bine ca să stea de 
vorbă cu Tom Christie? 

— Nu a vorbit cu el, dar i-am spus eu. 

— Da? Aşa. Păi, e bine, nu? 

Roger a mijit ochii spre el, dar Kenny se uita în 
altă parte. 

Senzaţia de neliniște legată de Christie persista 
ŞI, dintr-un impuls, Roger s-a aplecat în faţă peste 
movila de fân şi l-a prins pe Kenny de mână, 
aproape speriindu-l. I-a strâns mâna în modul acela 
aparte, l-a bătut peste degete, apoi i-a dat drumul. 

Kenny s-a holbat la el, apoi a clipit în razele de 
soare care pătrundeau pe uşă. În cele din urmă, a 
aşezat jos găleata goală, şi-a şters grijuliu mâna de 
kiltul zdrenţuit şi 1-a întins-o cu un aer oficial lui 
Roger. 

Când şi-au desprins mâinile, cei doi era încă 
prietenoși, însă relația dintre ei se modificase 
foarte subtil. 

— Şi Christie, a remarcat Roger, iar Kenny a dat 
aprobator din cap. 

— A, da. Toţi. 

— Toţi cei de la Ardsmuir? ȘI... şi Jamie? 

O asemnea posibilitate îl uimea din cale-afară. 

Kenny a încuviinţat din cap şi s-a aplecat să 
ridice găleata. 

— Da, Mac Dubh a pornit totul. Nu ştia? 

Nu avea niciun rost să apeleze la subterfugii. A 
clătinat din cap, amânând deocamdată chestiunea. 
O să aducă vorba când va merge la Jamie-— 
presupunând că starea de sănătate îi va permite să 
răspundă la întrebări. L-a țintuit pe Kenny cu o 
privire directă. 

— Aşa, deci. Despre Christie. E ceva în 
neregulă cu el? 

Reţinerea de mai devreme dispăruse din 
purtarea lui Lindsay, pentru că acum nu se mai 
punea problema să discute despre un frate mason 
cu cineva din afară. A scuturat din cap. 

— A, nu. Doar că am fost surprins să-l văd aici. 
Nu s-a împăcat prea bine cu Mac Dubh, asta e tot. 
Dacă ar fi găsit alt loc în care să meargă, nici nu s- 
ar fi gândit să vină tocmai la Fraser's Ridge. 

Roger a rămas surprins să afle că era cineva de 
la Ardsmuir care să nu creadă că soarele răsărea 
din fundul lui Jamie Fraser, deşi, gândindu-se mai 
bine, nu exista niciun motiv ca lucrurile să nu stea 
astfel; era limpede ca lumina zilei că Fraser avea 
capacitatea de a-şi face deopotrivă prieteni şi 
dușmani. 

— De ce? 

Era clar ce voia să afle. Kenny a privit în Jur, ca 
şi cum ar fi căutat o cale de scăpare, dar Roger 
stătea între el şi uşă. 

— Nu a fost mare lucru, a răspuns el într-un 
târziu, coborându-şi umerii în semn de capitulare. 
Numai că Tom Christie e protestant. 

— Da, înţeleg, a spus sec Roger. Dar a fost 
închis împreună cu deţinuţii iacobiți. Vrei să spui 
că au fost necazuri la Ardsmuir din pricina asta? 

Destul de probabil, s-a gândit Roger. Nici în 
vremea lui, catolicii şi fiii scoțieni austeri ai lui 
John Knox şi neamurile lor nu se aveau deloc bine. 
Nimic altceva nu le plăcea mai mult scoțienilor 
decât un mic război religios — iar dacă se gândea 
mai bine, asta fusese de fapt întreaga cauză 
iacobită. 

Ia câțiva calvinişti înrăiți, convinși că, dacă nu 
îşi strângeau bine păturile pe lângă ei, Papa va 
cobori pe horn și îi va mușca de degetele de la 
picioare, şi azvârle-i într-o închisoare, nas în nas 
cu niște oameni care se rugau cu voce tare la 
Fecioara Maria... Da, Roger parcă și vedea asta. 

Încăierările de la meciurile de fotbal erau nimic pe 
lângă asta, chiar dacă taberele erau la fel de 
numeroase. 

— Şi-atunci cum de-a ajuns la Ardsmuir? La 
Christie mă refer. 

Kenny l-a privit mirat. 

— Păi, era iacobit— arestat cu ceilalți după 
Culloden, judecat și întemnițat. 

— Un protestant, iacobit? 

Nu era imposibil şi nici măcar neplauzibil — 
politica făcea prieteni şi din cei mai înverşunați 
dușmani, și aşa s-a întâmplat dintotdeauna. Era 
totuşi neobişnuit. 

Kenny a oftat şi a aruncat o privire spre orizont, 
unde soarele cobora încet spre pini. 

— MacKenzie, hai înăuntru. Dacă Tom Christie 
a venit la Ridge, cred că-i mai bine să-ţi povestesc 
despre asta. Dacă mă grăbesc, o să ajungi la timp 
ca să mănânci de seară. 

Rosamund nu era acasă, dar laptele bătut era 
rece în puț, aşa cum se lăudase Kenny. După ce şi- 
au adus scaune şi au turnat laptele bătut, Kenny 
Lindsay s-a ţinut de cuvânt şi a început să 
vorbească la obiect. Christie era din Lowlands, a 
zis el; Mackenzie pricepuse asta deja. Din 
Edinburgh. La data Revoltei, Christie era negustor, 
având o afacere bună, moştenită de la un tată 
foarte harnic. Tom Christie nu era nici el leneş și 
hotărâse să devină gentleman. 

Cu acest scop în minte și ținând cont că armata 
Prințului Tearlach ocupase oraşul, Christie 
îmbrăcase cele mai bune haine pe care le avea și se 
dusese în vizită la O'Sullivan, irlandezul care se 
ocupa de aprovizionarea armatei. 

— Nimeni nu ştie ce s-a petrecut între ei, decât 
că au stat de vorbă, dar când Christie a plecat, avea 
un contract pentru aprovizionarea armatei 
Highland şi o invitaţie la dans, la Holyrood, pentru 
aceeaşi seară. 

Kenny a luat o gură sănătoasă de lapte bătut şi, 
cu o urmă groasă şi albă pe mustață, a pus cana 
Jos. A făcut un semn din cap spre Roger. 

— Am auzit cum erau acele baluri de la palat. 
Mac Dubh ne-a povestit despre ele, mereu. Marea 
Galerie, cu portrete ale tuturor regilor Scoției şi cu 
şemineurile placate cu faianță albastră olandeză, 
suficient de mari ca să frigi şi un bou în ele. Prințul 
şi toate mărimile care veniseră să-l vadă, toți erau 
îmbrăcaţi în mătăsuri şi în dantele. Şi ce mâncare! 
Sfinte Iisuse, despre ce mâncăruri ne-a vorbit el. 

Ochu lui Kenny au devenit visători, amintindu- 
şi descrierile auzite când era cu burta goală. A scos 
limba și a lins cu un aer absent laptele de pe buza 
de sus. 

Apoi s-a scuturat şi a revenit la prezent. 

— Ei, în fine, a continuat el nepăsător. Când 
armata a plecat din Edinburgh, Christie a însoțit-o. 
Dacă voia să-şi supravegheze investiția ori dacă 
voia să rămână în ochii prințului, n-aş putea spune. 

Roger a remarcat în sinea lui că ideea că Tom 
Christie ar fi acționat din motive patriotice nu se 
afla pe lista de posibilități a lui Kenny. Din 
prudenţă, din ambiţie ori din ce alte motive o fi 
avut, Christie rămăsese — chiar prea multă vreme. 
Lăsase armata la Nairn cu o zi înainte de Bătălia 
de la Culloden şi pornise spre Edinburgh, mânând 
o căruţă de aprovizionare. 

— Dacă ar fi abandonat căruța şi ar fi mers 
călare, ar fi scăpat, a spus cinic Kenny. Dar n-a 
făcut-o şi a nimerit peste o mulțime de englezoi. 
Trupe ale guvernului, înţelegi? 

Roger a dat din cap. 

— Am auzit că a încercat să se dea drept 
negustor, numai că luase o cantitate de porumb de 
la o fermă de pe drumul acela, iar fermierul a jurat 
pe ce avea mai sfânt că Christie venise în curtea lui 
cu doar trei zile înainte, purtând o cocardă albă pe 
piept. Și-atunci l-au luat, şi asta a fost. 

Christie fusese închis mai întâi la Berwick, iar 
apoi — din motive cunoscute doar de Coroană — la 
Ardsmuir, unde a ajuns cu un an înaintea lui Jamie 
Fraser. 

— Eu am ajuns acolo cam la aceeaşi dată. 

Kenny s-a uitat în cana golită, apoi a întins 
mâna după carafă. 

— Era o temniţă veche, pe jumătate dărăpănată, 
care nu fusese folosită vreme de câțiva ani. Când 
Coroana a hotărât să o redeschidă, au adus oameni 
de ici şi de colo; în total, probabil vreo sută 
cincizeci. Mai toți iacobiţi condamnaţi, câte-un hoţ 
şi un ucigaş sau doi. 

Kenny a zâmbit brusc, iar Roger nu s-a putut 
abține şi a zâmbit și el. 

Kenny nu era un povestitor priceput, dar vorbea 
cu o asemenea vioiciune și simplitate, încât lui 
Roger nu i-a fost greu să își imagineze scenele pe 
care le descria el: pietre mânjite de funingine şi 
oameni zdrenţăroşi. Oameni din întreaga Scoţie, 
smulşi de la casele lor, despărțiți de neamuri și de 
camarazi, azvârlți ca nişte gunoaie într-un 
morman de compost, în care mizeria, foamea și 
înghesuiala dădeau naștere unei putreziciuni care 
sfărâma deopotrivă sensibilitatea şi umanitatea. 

Se formaseră mici grupuri, pentru protecție şi 
pentru uşurarea condiţiilor de detenție, între care 
existau permanent conflicte. Se izbeau unul de 
altul ca pietricelele rostogolite de valuri, frecându- 
se între ele, strivind din când în când vreun 
nefericit care se băga între ele. 

— E vorba de mâncare şi de căldură, înţelegi? a 
zis Kenny fără patimă. Doar de asta trebuie să te 
îngrijeşti într-un asemenea loc. 

Între grupuri existase unul mic şi rezistent de 
calviniști, condus de Thomas Christie. Conștienți 
de situația lor, împărțeau mâncarea şi păturile și se 
apărau unii pe alții — şi erau atât de convinşi de 
superioritatea lor morală, încât îi înfuriau la culme 
pe catolici. 

— Dacă vreunul dintre noi ar fi luat foc-— şi 
uneori se mai întâmpla şi asta, când cineva era 
împins în foc atunci când dormea —, ei nici măcar 
nu s-ar fi pişat pe el ca să-l stingă, a spus Kenny, 
clătinând din cap. Nu furau mâncare, bineînţeles, 
dar stăteau într-un colț şi se rugau cu voce tare, 
condamnându-i pe proxeneţi, pe cămătari, pe cei 
care se închină la idoli și așa mai departe — şi se 
asigurau că noi ştiam la cine se referă! Și apoi a 
venit Mac Dubh. 

Soarele toamnei târzii cobora; faţa nerasă a lui 
Kenny era neclară din cauza umbrelor, dar Roger a 
reuşit să vadă cum chipul i s-a înseninat uşor şi 
expresia mohorâtă care-i însoțea amintirile s-a mai 
atenuat. 

— Un fel de a doua Pogorâre, nu? a spus Roger. 

Vorbise aproape în şoaptă şi a rămas surprins 
când Kenny a râs. 

— Doar dacă te referi la faptul că unii dintre noi 
ştiau deja de Sheumais ruaidh. Nu, omule, l-au 
adus cu o barcă. Şi ştii că Jamie Roy nu se simte 
bine pe apă, nu? 

— Am auzit ceva, a răspuns sec Roger. 

— E adevărat orice ai fi auzit, l-a asigurat 
Kenny, zâmbind. A intrat în celulă nevinovat ca o 
fecioară, a vomitat într-un colţ, apoi s-a târât sub o 
bancă şi a rămas acolo o zi sau două. 

După ce-a ajuns acolo, Fraser a stat liniştit o 
vreme, urmărind să vadă cine era fiecare şi ce se 
întâmpla. Dar el se născuse gentleman şi fusese 
stăpân, dar şi războinic de temut; un bărbat foarte 
respectat printre scoțienii din Highlands. Oamenii 
îi recunoșteau autoritatea în mod firesc, cerându-i 
părerea şi rugându-l să judece, iar cei mai slabi îşi 
căutau adăpost în prezenţa lui. 

— Şi asta l-a iritat la fund pe Tom Christie ca o 
rosătură de şa, a spus Kenny, dând din cap cu 
înțelepciune. Ajunsese să creadă că era cel mai 
mare broscoi din baltă, înţelegi? 

Drept ilustrație, Kenny şi-a aplecat bărbia şi şi-a 
umflat gâtul, holbându-se în același timp, iar 
Roger a izbucnit în râs. 

— Da, înţeleg. Şi nu voia nicidecum un 
concurent, adevărat? 

Kenny a dat imediat aprobator din cap. 

— Poate că asta n-ar fi fost chiar atât de rău, 
doar că jumătate din mica lui bandă de salvatori ai 
credinței au început să plece pe furiș de la 
rugăciunile lor ca să-l asculte pe MacDubh 
spunând povești. Dar lucrul principal a fost noul 
guvernator. 

Bogle, guvernatorul de la început al închisorii, 
plecase, fiind înlocuit de colonelul Harry Quarry. 
Acesta era un bărbat destul de tânăr, dar soldat cu 
experiență, care luptase la Falkirk şi la Culloden. 
Spre deosebire de predecesorul lui, îi privea pe 
deținuții de sub comanda lui cu un anumit 
respect — şi îl cunoştea din auzite pe Jamie Fraser, 
socotindu-l un duşman onorabil, chiar dacă înfrânt. 

— La scurt timp după ce a preluat comanda la 
Ardsmuir, Quarry a cerut ca Mac Dubh să-i fie 
adus pentru a-l vedea. N-aş putea spune ce se 
petrecea între ei, dar curând devenise ceva 
obișnuit; o dată pe săptămână, gărzile veneau și îl 
luau pe Mac Dubh ca să se bărbierească şi să se 
spele, după care se ducea să ia cina cu Quarry şi să 
stea de vorbă cu el despre ceea ce era nevoie. 

— Şi lui Tom Christie nu i-a plăcut nici asta, a 
spus Roger, dând glas bănuielii sale. 

Îşi forma o imagine cuprinzătoare a lui Christie: 
ambițios, inteligent, dar invidios. Priceput la 
multe, dar lhpsindu-i creşterea și priceperea la 
război a lui Fraser -— avantaje pe care un negustor 
autoeducat cu aspirații sociale le-ar fi luat în nume 
de rău, chiar şi înainte de catastrofa de la 
Culloden. Roger a simțit o oarecare milă față de 
Christie; Jamie Fraser era un concurent 
neînduplecat pentru muritorii de rând. 

Kenny a clătinat din cap, apoi l-a lăsat pe spate 
pentru a goli cana. A așezat-o pe masă cu un oftat 
de mulțumire, apoi s-a uitat la carafă şi a ridicat 
întrebător din sprâncene. Roger a făcut un semn cu 
mâna că nu mai voia. 

— Nu, ajunge. Dar masoneria, asta cum s-a 
întâmplat? Ai zis că a avut legătură cu Christie? 

Lumina aproape că dispăruse. Va trebui să 
meargă spre casă pe întuneric — dar asta nu avea 
importanță; curiozitatea nu îi îngăduia să plece 
fără să afle ce se întâmplase. 

Kenny a scos un sunet din gât, apoi şi-a aranjat 
kiltul peste şolduri. Ospitalitatea era una, dar mai 
avea de făcut și treburi pe lângă casă. Totuși, 
politeţea trebuia să meargă până la capăt și îl 
plăcea pe Sturz pentru el însuşi, nu doar pentru că 
era ginerele lui Mac Dubh. 

— Mda, în fine. 

Resemnat, a ridicat din umeri. 

— Nu, lui Christie nu i-a plăcut defel că Mac 
Dubh era cel mai mare, fiindcă socotea că acela 
era locul lui de drept. 

I-a aruncat o privire şireată lui Roger, analizând 
situația. 

— Nu cred că ştia ce însemna să fii căpetenie 
într-un asemenea loc — a aflat mai târziu. Dar asta 
nu contează. 

A fluturat o mână, socotind că nu avea nicio 
importanţă. 

— De fapt, Christie era căpetenie, dar nu la fel 
de bună ca Mac Dubh. Unii ascultau de el, şi nu 
doar cei care îl sâcâiau pe Dumnezeu. 

Chiar dacă a rămas puţin surprins auzind această 
caracterizare a  coreligionarilor lui, Roger a 
ignorat-o din dorinţa de a afla mai multe. 

— Da, şi? 

— Au apărut noi neînțelegeri, a răspuns Kenny 
cu o mişcare din umeri. Lucruri mărunte, sigur, dar 
le vedeam întâmplându-se. 

Mişcări şi schisme, micile fracturi şi fragmentări 
care apar când două masive continentale se 
ciocnesc, încordându-se şi împingându-se până 
când între ele apar munți ori unul dintre ele este 
înghițit de celălalt, într-o sfărâmare de pământ şi în 
trosnet de roci. 

— ÎI vedeam pe Mac Dubh că stă şi se gândeşte, 
a continuat Kenny. Dar el nu-i omul care să spună 
oricui ce are în minte, nu? 

Aproape nimănui, s-a gândit brusc Roger, 
amintindu-și vocea lui Fraser, atât de scăzută încât 
abia se auzise în vântul șuierător de toamnă. Mie 
mi-a spus. Gândul i-a adus un val de căldură în 
piept, dar l-a alungat, pentru ca atenția să nu îi fie 
distrasă. 

— ŞI, într-o seară, foarte târziu, Mac Dubh s-a 
întors, a spus Kenny. Însă, în loc să se întindă ca să 
se odihnească, ne-a chemat pe toţi — pe mine și pe 
frații mei, pe Gavin Hayes, Ronnie Sinclair şi... şi 
pe Tom Christie. 

Fraser îi trezise pe cei şase bărbați din somn și îi 
dusese la una dintre ferestrele celulei, unde lumina 
cerului nopții îi cădea pe faţă. Cu ochii grei de 
somn şi având dureri după truda de peste zi, 
oamenii se strânseseră în jurul lui, întrebându-se ce 
putea însemna asta. De la ultima confruntare — o 
încăierare între doi oameni din cauza unei insulte 
lipsite de importanță- Christie și Fraser nu 
schimbaseră nicio vorbă, ci rămăseseră amândoi 
rezervaţi. 

Era o noapte plăcută de primăvară, deși aerul 
era încă rece, dar mirosea a plante înverzite de pe 
landă şi a sare dinspre marea îndepărtată; o noapte 
care să facă pe oricine dornic să alerge liber pe 
pământ şi să simtă sângele bubuindu-i întunecat în 
vene. Obosiţi ori nu, bărbaţii s-au înviorat, 
devenind vioi şi atenți. 

Christie era atent, cu ochi iscoditori şi încordat. 
Se afla acolo, faţă în faţă cu Fraser şi cinci dintre 
cei mai apropiați aliaţi ai lui— oare ce intenții 

aveau? Adevărat, stăteau într-o celulă în care 
dormeau cincizeci de oameni, iar unii ar fi sărit în 
ajutorul lui Christie, dacă acesta i-ar fi strigat; însă 
un om putea fi bătut ori ucis până să afle cineva că 
fusese amenințat. 

Fraser nu spusese niciun cuvânt la început, ci 
doar zâmbise şi îi întinsese mâna lui Tom Christie. 
Suspicios, acesta ezitase o clipă, dar, la urma 
urmelor, nu avusese de ales. 

— Al fi zis că Mac Dubh ţinea un fulger în 
mână, atât de tare s-a cutremurat Christie. 

Kenny îşi ținea mâna desfăcută pe masa dintre 
ei; avea palma întărită ca piatra din cauza 
bătăturilor. Și-a strâns încet degetele scurte şi 
groase şi a clătinat din cap, iar pe faţa ridată i-a 
apărut un zâmbet. 

— Nu ştiu cum a aflat Mac Dubh că Tom 
Christie era mason, dar ştia. Merita să vezi faţa lui 
Tom când şi-a dat seama că și Jamie Roy era 
mason! Quarry a făcut asta, a explicat Kenny, 
văzând expresia întrebătoare de pe chipul lui 
Roger. Era Maestru, înţelegi? 

Maestru Mason și șef al unei mici loji militare, 
alcătuită din ofiţerii garnizoanei. Însă unul dintre 
membri murise recent, lăsând un loc liber dintre 
cele şapte necesare. Quarry analizase situaţia și, 
după câteva discuţii precaute pe marginea 
problemei, îl invitase pe Fraser să li se alăture. 
lacobit ori nu, un gentleman tot gentleman 
rămânea. 

Nu era chiar o situaţie normală, a socotit Roger, 
însă Quarry părea omul care folosea regulamentele 
militare după bunul-plac. Din acest punct de 
vedere, la fel era și Fraser. 

— Aşadar, Quarry l-a făcut mason, a trecut de la 
Ucenic la Iniţiat în decurs de o lună, şi a devenit 
Maestru la o lună după aceea — și abia atunci ne-a 
mărturisit. Şi aşa am înființat o nouă lojă în acea 
noapte, noi, cei şapte-— Loja numărul doi de la 
Ardsmuir. 


755 


Înţelegând situaţia, Roger a pufnit amuzat. Şi 
ironic. 

— Da. Voi şase — şi Christie. 

Tom Christie protestantul, rigid, dar onorabil, 
legat de jurământul depus ca mason, nu avusese de 
ales, ci se văzuse obligat să îi accepte pe Fraser şi 
pe catolicii lui drept frați. 

— Asta, la început. După trei luni, fiecare om 
din celulă a devenit Ucenic. Apoi nu au mai existat 
neînțelegeri. 

Nici n-ar fi avut cum să mai existe. Masonii 
aveau ca principii de bază ideile de egalitate — 
gentleman, agricultor, pescar, stăpân, nu se ținea 
seama de astfel de distincții într-o lojă- și 
toleranța. Între fraţi nu se discutau chestiuni de 
politică sau de religie, asta era regula. 

— Nu cred că lui Jamie i-a stricat că a aparținut 
lojii ofiţerilor, a spus Roger. 

— Ah, a făcut Kenny, destul de vag. Nu, nu cred 
că 1-a făcut rău. 

Şi-a împins scaunul în spate şi a dat să se ridice. 
Povestea se terminase, iar întunericul coborâse, 
astfel că era timpul să aprindă o lumânare. Nu a 
făcut nicio mișcare spre sfeşnicul aflat deasupra 
vetrei, dar Roger s-a uitat scurt spre focul aproape 
stins și a băgat de seamă abia în acel moment că în 
cameră nu mirosea a mâncare. 

— Ar fi vremea să mă duc acasă pentru cină, a 
zis el, ridicându-se. Vii cu mine, da? 

Kenny s-a luminat vizibil la față. 

— Da, a Smeòraich, și mulțumesc. Doar să-mi 
îngădui câteva minute ca să mulg caprele şi vin. 


A doua zi dimineaţă, când am revenit la etaj 
după un mic dejun delicios, alcătuit din omletă cu 
bucățele de carne de bizon, ceapă și ciuperci, l-am 
găsit pe Jamie treaz, chiar dacă nu avea ochii prea 
limpezi. 

— Cum te simți în dimineaţa asta? l-am 
întrebat, lăsând jos tava pe care i-o adusesem și 

punând o mână pe fruntea lui. 

Încă era caldă, dar nu mai ardea; febra aproape 
că dispăruse. 

— Aş vrea să fi murit, ca să nu mă mai întrebe 
lumea cum mă simt, mi-a răspuns el îmbufnat. 

Am luat replica drept un indiciu că starea 1 se 
îmbunătăţea şi mi-am retras mâna. 

— Ai folosit oala de noapte în dimineaţa asta? 

— Dar tu? m-a întrebat morocănos, ridicând o 
sprânceană. 

— Ştii ceva? Eşti imposibil de suportat când nu 
te simți bine, am remarcat, ridicându-mă pentru a 
mă uita în oala smălțuită grosolan. 

Nimic. 

— Englezoaico, nu te-ai gândit că poate tu devii 
imposibilă când sunt bolnav? Dacă nu mă hrănești 
cu nu ştiu ce lucruri din gândaci măcinaţi și aşchii 
de copite, mă împungi în burtă şi îmi pui întrebări 
intime despre starea măruntaielor mele. Ahh! 

De fapt, trăsesem în jos cearșaful şi îl palpasem 
în partea de jos a abdomenului. Nu constatasem 
umflarea vezicii urinare; exclamaţia lui părea să fi 
fost provocată mai curând de gâdilat. Am palpat 
rapid ficatul, dar nu am găsit nicio întărire, ceea ce 
reprezenta o uşurare. 

— Ai dureri de spate? 

— Mă doare-n fund, asta e sigur, a spus el, 
uitându-se printre gene la mine și împreunându-şi 
braţele protector peste mijloc. Şi treaba asta se 
agravează dintr-o clipă în alta. 

— Încerc să stabilesc dacă veninul şarpelui ţi-a 
afectat rinichii, i-am explicat pe un ton răbdător, 
decisă să trec peste ultima remarcă. Dacă nu poți 
urina... 

— Pot s-o fac foarte bine, m-a asigurat el, 
trăgându-și cearşaful până la piept, ca să nu îi cer 
dovezi. Şi-acum, lasă-mă să mănânc și o să... 

— De unde ştii? Doar n-ai... 

— Ba da. 

Văzându-mi privirea sceptică îndreptată spre 
oala de noapte, s-a uitat furios pe sub sprâncene și 
a bolborosit ceva terminat cu... „fereastră“. M-am 
răsucit spre fereastra deschisă, cu obloanele date în 
lături, în ciuda aerului rece al dimineții. 

— Ce-ai făcut? 

— Păi, s-a apărat el, eram în picioare şi m-am 
gândit să fac asta, atâta tot. 

— De ce ai stat în picioare? 

— Am crezut că pot. 

S-a uitat la mine, clipind nevinovat ca un prunc. 
Am lăsat deoparte întrebarea, trecând la chestiuni 
mai importante. 

— Era sânge în...? 

— Ce mi-ai adus pentru dejun? 

Ignorându-mi întrebările medicale, s-a întors pe 
o parte şi a ridicat şervetul pus peste tavă. S-a uitat 
la bolul cu pâine și lapte, după care a întors capul, 
aruncându-mi o privire prin care îmi transmitea că 
se simţea trădat profund. 

Se pregătea să înceapă cu văicărelile, dar i-am 
luat-o înainte aşezându-mă pe scaunul de lângă el 
şi întrebându-l direct: 

— Ce e anapoda cu Tom Christie? 

A chpit iute de câteva ori, luat pe nepregătite. 

— E ceva rău cu omul ăsta? 

— Nu ştiu, n-am vorbit cu el. 

— Păi nici eu nu l-am văzut de mai bine de 
douăzeci de ani, a replicat el, luând lingura și 
împungând în pâinea cu laptele cu un aer 
suspicios. Dacă i-a mai crescut un cap de-atunci 
încoace, asta va fi ceva nou. 

— Hei, am spus cu glas îngăduitor. Ai putea — și 
zic ai putea — să spui că l-a păcălit pe Roger, dar te 
Cunosc. 

A ridicat privirea și mi-a zâmbit. 

— A, da? Nu ştii că nu-mi prea place pâinea cu 
lapte? 

Inima mi-a tresărit văzând zâmbetul, dar mi-am 
păstrat aerul demn. 

— Dacă-ţi închipui că mă poți şantaja ca să-ți 
aduc un cotlet, scoate-ți asta din cap, l-am sfătuit. 
Dacă trebuie, mai pot aştepta ca să aflu despre 
Tom Christie. 

M-am ridicat şi m-am întors spre uşă 
scuturându-mi fustele ca și cum aş fi dat să plec. 

— Dă-mi niște terci cu miere şi-ţi povestesc. 

M-am răsucit și am văzut că-mi zâmbea larg. 

— S-a făcut, am spus şi m-am întors la scaun. 

A rămas pe gânduri un moment, dar mi-am dat 
seama că doar hotăra cum şi de unde să înceapă. 

— Roger mi-a spus despre loja masonică de la 
Ardsmuir, am zis, ca să îl ajut. Aseară. 

Jamie mi-a aruncat o privire şocată. 

— Şi cum a aflat Roger Mac despre asta? I-a 
spus Christie? 

— Nu, Kenny Lindsay. Dar este evident că Tom 
Christie i-a făcut un semn masonic la sosire. Am 
crezut că în masonerie nu sunt acceptați catolicii. 

A ridicat o sprânceană. 

— Fi, na. Papa nu a trecut prin închisoarea 
Ardsmuir, dar eu da. Deşi n-am auzit c-ar fi 
interzis. Deci micuțul Roger e şi el mason? 

— Evident. Şi probabil că acum nu e interzis. 
Va fi mai târziu. 

Am fluturat o mână ca să abandonăm subiectul. 

— Dar mai e ceva cu Christie, adevărat? 

A dat din cap şi s-a uitat în altă parte. 

— Da, este, a răspuns el încet. Englezoaico, îl 
mai ţii minte pe sergentul Murchison? 

— Cât se poate de bine. 

ÎI întâlnisem pe sergent doar o dată, cu mai bine 
de doi ani înainte, la Cross Creek. Numele mi s-a 
părut totuşi familiar în alt context, ceva mai recent. 
Apoi mi-am amintit unde îl auzisem. 

— Archie Hayes a adus vorba de el-— sau de ei. 
Erau doi, gemeni. Unul dintre ei l-a împușcat pe 
Archie la Culloden, nu? 

Jamie a confirmat cu o mișcare din cap. Avea 
pleoapele coborâte şi am înţeles că privea înapoi, 

spre timpul petrecut la Ardsmuir. 

— Da. Şi împuşcarea cu sânge-rece a unui copil 
era ceva de așteptat din partea lor. Sper să nu mai 
întâlnesc doi oameni atât de cruzi. 

A zâmbit din colțul gurii, trist. 

— Singurul merit pe care i-l recunosc lui 
Stephen Bonnet e că l-a ucis pe unul dintre 
ticăloșii ăştia. 

— Şi pe celălalt? am întrebat eu. 

— Eu l-am ucis pe celălalt. 

Încăperea mi s-a părut brusc foarte tăcută, ca şi 
cum amândoi ne-am fi aflat departe de Fraser's 
Ridge, singuri, iar afirmația lui Jamie plutea în 
aerul dintre noi. Cu ochii albaştri mijiţi, el s-a uitat 
la mine, așteptând să vadă ce voi spune. Am 
înghițit în sec. 

— De ce? am întrebat, vag surprinsă de calmul 
din glasul meu. 

Şi-a ferit privirea, clătinând din cap. 

— Dintr-o sută de motive, a răspuns el moale, şi 
fără motiv. 

Și-a frecat încheietura mâinii cu un aer absent, 
ca şi cum ar fi simţit greutatea cătuşelor din fier. 

— Englezoaico, ți-aş putea povesti multe despre 
răutatea lor, şi toate adevărate. Îi prigoneau pe cei 
slabi, bătându-i şi jefuindu-i— şi erau genul de 
oameni care găsesc plăcere în cruzime. Nu ai cum 
să scapi de astfel de oameni, mai ales într-o 
închisoare. Dar nu zic asta drept scuză — pentru că 
n-am niciuna. 

Deținuți de la Ardsmuir erau folosiți la munci 
grele, la tăiat turbă, pietre şi la transportul lor din 
carieră. Trudeau în grupuri mici, fiecare fiind păzit 
de un soldat englez înarmat cu o muschetă şi cu o 
bâtă. Muscheta, pentru a împiedica evadarea, bâta, 
pentru a întări ordinele şi a asigura supunerea. 

— Era vară. Ştii cum sunt verile din Highlands, 
englezoaico — crepusculul de vară? 

Am dat din cap. Crepusculul de vară era lumina 
nopții în Highlands, la sfârşitul verii. Atât de 

departe în nord, soarele abia dacă apunea la data 
solstițiului de vară; dispărea dincolo de orizont, 
însă chiar şi la miezul nopţii, cerul era palid şi de 
un alb lăptos, iar aerul nu era întunecat, părea 
încărcat de o negură nepământeană. 

Guvernatorul închisorii profita când şi când de 
lumină pentru a-i pune pe deţinuţi să muncească 
până la orele târzii ale serii. 

— Asta nu ne supăra prea mult, a spus Jamie. 

Avea ochii deschişi, dar aţintiți asupra a ceea ce 
vedea în crepusculul de vară din amintirile lui. 

— Era mai bine să stăm afară decât înăuntru. Şi 
totuşi, spre seară eram atât de sleiți, încât abia 
puteam merge. Parcă am fi păşit în vis. 

La ora la care se încheia munca zilei, atât 
gardienii, cât şi deținuții erau amorțiți de 
extenuare. Grupurile de deţinuţi erau strânse, 
alcătuind o coloană care mărşăluia spre închisoare, 
târându-şi picioarele prin landă, împiedicându-se și 
dând din cap, beţi de nevoia de a se întinde pe 
pământ ca să doarmă. 

— Încă eram aproape de cariera de piatră când 
ei au plecat; trebuia să punem în căruţă uneltele de 
tăiat şi ultimele blocuri de piatră şi să mergem. Ţin 
minte că am ridicat cu greu un bloc de piatră pe 
platforma căruței şi m-am retras, gâfâind de efort. 
Am auzit un sunet în spatele meu şi, când m-am 
întors, l-am văzut pe sergentul Murchison — Billy 
era, dar n-am aflat asta decât mai târziu. 

Sergentul nu era decât o formă scundă şi 
întunecată în lumina crepusculară, cu faţa greu de 
desluşit pe fondul unui cer de culoarea valvelor 
unei stridii. 

— Câteodată mă întreb dacă aş mai fi făcut-o în 
cazul în care i-aş fi văzut faţa. 

Cu un aer absent, Jamie şi-a mângâiat 
încheietura mâinii drepte cu degetele mâinii stângi, 
şi mi-am dat seama că încă simțea greutatea 
fiarelor pe care le purtase. 

Sergentul ridicase bâta şi îl lovise puternic în 
coaste pe Jamie, apoi arătase cu ea spre un baros 
uitat pe pământ. După aceea, sergentul se întorsese 
cu spatele. 

— Nu m-am gândit nicio clipă, a continuat 
Jamie încet. Am sărit pe el din doi paşi şi l-am 
prins de gât cu cătușele. N-a apucat să scoată 
niciun sunet. Căruţa stătea la mai puțin de trei 
metri de buza lacului din carieră; luciul apei era la 
vreo doisprezece metri mai Jos, iar apa, adâncă de 
treizeci de metri, era întunecată și lipsită de valuri 
sub cerul gol şi albicios. 

L-am legat de un bloc de piatră şi l-am azvârlit 
în apă, după care m-am întors la căruță. Acolo 
stăteau cei doi oameni din grupul meu, ca nişte 
statui în lumina aceea, veghind. Nu au spus nimic, 
şi nici eu. Am urcat și am luat frâiele, ei s-au suit 
în partea din spate şi am mânat caii spre 
închisoare. Am prins coloana din urmă destul de 
curând şi ne-am întors cu toții, fără o vorbă. 
Nimeni nu a descoperit absenţa sergentului 
Murchison decât a doua zi seara, pentru că s-a 
crezut că plecase în sat, fiind liber. Nu cred că l-au 
mai găsit. 

A părut să-şi dea seama de mișcarea pe care o 
făcea şi şi-a retras mâna. 

— Şi cei doi? am întrebat moale. 

EI a dat din cap. 

— Tom Christie și Duncan Innes. 

A oftat adânc şi a întins braţele, mişcându-şi 
umerii de parcă ar fi vrut să îi potrivească în 
strânsoarea cămășii— deşi purta o cămaşă de 
noapte largă. Apoi a înălţat o mână și a întors-o 
într-o parte şi în alta, privindu-şi încruntat 
încheietura în lumină. 

— E ciudat, a spus el, uşor surprins. 

— Ce anume? 

— Semnele — au dispărut. 

— Semnele... de la cătușe? 

A încuviinţat din cap, examinându-și nedumerit 
ambele încheieturi. Pielea era netedă, arsă de 
vreme, de un auriu deschis, dar altfel fără semne. 

— Le-am avut ani în şir-— de la rosături, nu? 
Până acum n-am observat că au dispărut. 

Am pus mâna pe încheietura lui, frecând cu 
degetul mare în locul în care se simţea pulsul, 
acolo unde artera radială traversa osul. 

— Jamie, nu le aveai nici când te-am găsit la 
Edinburgh. Au dispărut de multă vreme. 

A coborât ochii spre braţe şi a clătinat din cap, 
ca şi cum i-ar fi venit greu să creadă. 

— Da, a spus el încet. Ei, la fel şi în cazul lui 
Tom Christie. 

PARTEA A NOUA 
O MESERIE PRIMEJDIOASĂ 

Ånon 


În casă era linişte; domnul Wemyss plecase la 
moară, luându-le cu el pe Lizzie şi pe doamna 
Bug, şi era prea târziu pentru a primi vizita cuiva 
la Ridge - toată lumea muncea, îngrijindu-se ca 
animalele să fie hrănite şi să aibă paie pe jos, să 
aducă lemne de foc şi apă şi să ațâțe focurile 
pentru pregătirea mesei de seară. 

Animalul meu mâncase deja şi dormea; pe 
pervazul ferestrei, într-o porțiune în care încă 
băteau razele soarelui, Adso dormita ghemuit, cu 
labele îndoite şi cu ochii închiși într-o expresie 
extatică de preaplin. Contribuţia mea la cină - un 
fel pe care Fergus îl numea elegant lapin aux 
chanterelles (cunoscut pentru cei mai vulgari 
dintre noi drept tocană de iepure) - fiersese vioi în 
cazan încă de dimineaţă şi nu îmi solicita deloc 
atenţia. În ceea ce privea măturarea podelelor, 
curățarea ferestrelor, ştersul prafului şi alte corvezi 
de acelaşi fel... ei bine, dacă munca femeii în casă 
nu se încheie niciodată, de ce să mă mai frământ 
că multe treburi rămăseseră neterminate? 

Am luat cerneala şi pana din dulap, dar şi 
registrul de cazuri, după care m-am aşezat să mă 
bucur de soare alături de Adso. Am scris o 
descriere atentă a excrescenţei apărute pe urechea 
micului Geordie Chisholm, care merita urmărită, și 
am adăugat cele mai recente măsurători pe care le 
făcusem asupra mâinii stângi a lui Tom Christie. 

Christie suferea de artrită la ambele mâini și 
prezenta un grad scăzut de grifă cubitală, ceea ce 
ducea la blocarea degetelor. Cu toate astea, după 
ce îl urmărisem îndeaproape la cină, eram aproape 

sigură că ceea ce vedeam la mâna lui stângă nu era 
artrită, ci contractură Dupuytren- o  retracție 
ciudată, ca o gheară, a degetului inelar și a 
degetelui mic spre palmă, provocată de scurtarea 
aponevrozei palmare. 

În mod obișnuit, nu aș fi avut nicio îndoială, 
însă mâinile lui Christie erau atât de bătucite de 
anii de muncă, încât nu am putut simţi nodulul 
caracteristic de la baza inelarului. Însă degetul mi 
se păruse în suferință când văzusem mâna prima 
oară - cu ocazia unei suturi pe care i-o făcusem 
după o tăietură în podul palmei - și îl verificam de 
fiecare dată când îl zăream pe Tom Christie și îl 
puteam convinge să mă lase să arunc o privire, 
lucru care nu se întâmpla des. 

În pofida rezervelor lui Jamie, membrii familiei 
se dovediseră arendaşi ideali până în acel moment, 
trăind discret şi fără să se amestece cu ceilalți, în 
afara slujbei de învăţător a lui Thomas Christie, 
care părea să fie sever, dar eficace. 

Am simțit o prezență dominatoare în spatele 
capului meu. Razele de soare se mutaseră şi Adso 
le urmase. 

— Nici măcar să nu-ţi treacă prin cap, mâţă, am 
spus. 

Un tors plin de speranță a răsunat în apropierea 
urechii mele stângi, iar motanul a întins laba mare 
şi s-a apucat să mă tapoteze pe creştet. 

— Oh, bine, am zis cu resemnare. Nu aveam 
altă posibilitate decât să mă ridic şi să mă duc să 
scriu în altă parte. Fă ce vrei. 

Adso nu putea rezista ispitei părului. Al oricui, 
indiferent dacă era natural ori nu. Din fericire, 
maiorul MacDonald fusese singura persoană 
îndeajuns de nechibzuită ca să se aşeze în raza de 
acțiune a lui Adso când purta perucă și, până la 
urmă, eu i-o recuperasem, deși asta însemnase să 
mă târăsc sub casă, unde Adso se retrăsese cu 
prada lui; nimeni altcineva nu îndrăznise să i-o 
smulgă din colți. Maiorul fusese destul de rezervat 


765 


în legătură cu incidentul, dar, cu toate că asta nu îl 
împiedicase să vină din când în când pentru a sta 
de vorbă cu Jamie, nu îşi mai scotea pălăria în 
cursul vizitelor, ci bea cafea de cicoare la masa din 
bucătărie, cu tricornul bine îndesat pe cap şi cu 
ochii aţintiți ferm asupra lui Adso, verificând 
mereu poziţia în care se afla motanul. 

M-am destins puţin şi eu, fără să torc, dar 
simțindu-mă binedispusă. Era destul de liniștitor să 
las motanul să îmi frământe şi să-mi pieptene părul 
cu ghearele scoase pe jumătate din teci, oprindu-se 
când şi când din acea activitate ca să îşi frece 
iubitor fața de capul meu. Era cu adevărat 
periculos dacă s-ar fi aflat în iarba-mâţei, dar aceea 
era bine încuiată. Cu ochii pe jumătate închiși, am 
analizat problema minoră de a descrie contractura 
Depuytren fără să o numesc așa, fiindcă baronul 
Depuytren încă nu se născuse. 

Mda, o imagine valora cât o mie de cuvinte și 
m-am gândit că puteam face măcar un desen din 
linii simple. Mi-am dat toată silinţa, întrebându-mă 
cum l-aş putea convinge pe Thomas Christie să mă 
lase să îl operez la mână. 

Era o procedură destul de rapidă şi simplă, dar, 
având în vedere lipsa anestezicelor şi faptul că el 
era un prezbiterian convins şi nu consuma deloc 
alcool... Poate Jamie avea să stea pe pieptul lui, 
iar Roger pe picioare. lar dacă Brianna l-ar fi ținut 
strâns de încheietură... 

Căscând somnoroasă, am renunțat pe moment la 
problemă.  Somnolenţa a dispărut brusc în 
momentul în care o libelulă gălbuie de vreo opt 
centimetri lungime a pătruns zbârnâind pe 
fereastra deschisă, scoțând un zgomot ca un mic 
elicopter. Adso a sărit în aer după ea, lăsându-mi 
părul în dezordine, şi panglica— pe care o 
morfolise din câte se părea- atârnând udă și 
deformată înapoia unei urechi. Am scos-o cu un 
uşor dezgust, am aşezat-o pe pervaz să se usuce și 
am dat înapoi câteva pagini pentru a admira 

desenul clar pe care îl făcusem legat de muşcătura 
de şarpe a lui Jamie și de acul hipodermic al 
Briannei. 

Spre uimirea mea, piciorul i se vindecase curat 
şi bine şi, deşi existase mult ţesut necrozat, viermii 
își făcuseră treaba atât de eficient, încât singurele 
urme permanente erau două adâncituri în piele, 
acolo unde existaseră urmele originale de colți, şi 
o cicatrice subțire şi dreaptă pe pulpă, acolo unde 
făcusem o incizie pentru toaletare şi pentru 
plasarea viermilor. Jamie încă şchiopăta puţin, dar 
socoteam că asta se va rezolva în timp. 

Fredonând satisfăcută, am dat paginile înapoi, 
frunzărind ultimele dintre însemnările lui Daniel 
Rowlings. 


Joseph Howard... a cărui suferință 
principală este o fistulă anală, existentă de 
atât de mult timp, încât a făcut abcese urâte, 
împreună cu o problemă avansată de trânji. 
Tratat cu un decoct de Ale Hoof“ , amestecat 
cu alaun şi cantitate mică de miere, toate 
fiind fierte împreună cu zeamă de gălbenele. 


O altă notă de pe aceeaşi pagină, făcută cu o 
lună mai târziu, se referea la eficacitatea acelui 
compus, cu ilustrații privind starea pacientului 
înainte şi după administrare. Am ridicat o 
sprânceană văzând desenele; ca artist, Rawlings nu 
era mai înzestrat decât mine, dar reuşise să rețină 
într-un grad remarcabil neplăcerea intrinsecă 
provocată de respectiva suferinţă. 

Am lovit uşor în dinţi cu pana, reflectând, apoi 
am adăugat cu atenţie o notă pe margine, în sensul 
că, drept ajutor la acel tratament, era recomandată 
o dietă bogată în legume fibroase, folositoare 
pentru a preveni constipația şi complicațiile mai 
grave - nimic nu era mai bun decât un exemplu 
concret. 

Am şters pana, am aşezat-o pe masă şi am întors 
pagina, întrebându-mă dacă era vorba de o plantă - 
iar dacă da, care îi era numele popular - ori de o 
boală supurativă a copitelor cailor. L-am auzit pe 
Jamie foindu-se prin biroul lui; m-am gândit să mă 
duc imediat la el să-l întreb. 

A fost cât pe ce să îmi scape. Ceva fusese notat 
pe dosul paginii pe care se afla desenul fistulei 
domnului Howard, adăugat evident ca un gând 
întârziat referitor la activitățile de peste zi. 


Am vorbit cu domnul Hector Cameron de 
la River Run, care mă imploră să merg și să 
examinez ochii soției lui, care sunt grav 
afectați. E o oarecare distanță până la 
plantația lui, dar îmi va trimite un cal. 


Nota lui Rawlings a alungat pe dată atmosfera 
de toropeală a după-amiezii. Fascinată, m-am 
îndreptat de spate și am întors pagina, ca să văd 
dacă doctorul o examinase în realitate pe Jocasta. 
Nu fără dificultate, o convinsesem să îmi îngăduie 
să îi examinez ochii şi eram curioasă să aflu la ce 
concluzii ajunsese Rawlings. Fără oftalmoscop, nu 
exista posibilitatea de a stabili cu certitudine cauza 
orbirii, dar aveam unele bănuieli serioase- și 
puteam măcar să elimin cu destulă siguranță 
suferințe precum cataracta şi diabetul. M-am 
întrebat dacă Rawlings observase ceva ce mie îmi 
scăpase sau dacă starea ei se schimbase în mod 
considerabil după vizita lui. 


I-am scos fierarului aproape jumătate de 
litru de sânge, i-am administrat soției lui un 
purgativ cu ulei de siminichie (10 picături) şi 
i-am dat şi pisicii 3 picături (gratis), pentru 
că am observat viermi intestinali în scaunul 
ei. 

Am zâmbit citind asta; chiar dacă metodele lui 
se dovedeau brutale, Daniel Rawlings era un 
doctor bun. M-am întrebat încă o dată ce 1 se 
întâmplase şi dacă voi avea vreodată șansa de a-l 
cunoaște. Cu un sentiment mai degrabă de tristeţe, 
m-am gândit că poate era mai bine să nu-l 
întâlnesc; nu-mi puteam imagina ca un doctor să 
nu îşi revendice nişte instrumente atât de frumoase 
ca ale lui, asta dacă mai era în stare să o facă. 

Îmboldit de curiozitatea mea, Jamie se arătase 
îndatoritor şi se interesase, dar fără rezultat. Daniel 
Rawlings plecase spre Virginia - lăsându-și cutia 
cu instrumente - și apoi dispăruse pur şi simplu. 

Altă pagină, alt pacient; sângerare, purgative, 
deschideri de furuncule, extirparea unei unghii 
infectate, desenul unui abces dentar, cauterizarea 
unei infecții de pe piciorul unei femei... Rawlings 
avusese de lucru în Cross Creek. Ajunsese 
vreodată până la River Run? 

Da, ajunsese după o săptămână, am aflat câteva 
pagini mai departe. 


Am ajuns la River Run după o călătorie 
cumplită, cu vânt şi cu ploi care ar fi putut 
scufunda și o corabie, iar drumul a fost şters 
cu totul de viituri în unele locuri, de aceea m- 
am văzut silit să traversez călare câmpuri, 
biciuit de grindină şi murdar de noroi până la 
ochi. Servitorul negru al domnului Cameron, 
care mi-a adus calul - nu a ajuns la adăpost 
decât mult după căderea întunericului, 
epuizat şi lihnit. Am fost întâmpinat de 
domnul Cameron, care mi-a oferit brandy. 


După ce cheltuielise ca să aducă un doctor 
Hector Cameron hotărâse să folosească la 
maximum acel prilej, astfel că îl pusese pe 
Rawlings să examineze toți sclavii şi toate 
slujitoarele, precum şi pe sine, stăpânul casei. 

În vârstă de şaptezeci şi trei de ani, de 
înălțime medie, cu umeri laţi, dar puţin 
încovoiat, scrisese Rawlings despre Hector, 
cu mâinile atât de strâmbe din cauza 
reumatismului încât folosirea unui instrument 
mai delicat decât lingura îi este imposibilă. În 
rest, e bine conservat şi foarte viguros pentru 
vârsta sa. Probleme legate de trezirea 
nocturnă, urinare dureroasă. Sunt îndemnat 
să bănuiesc o iritație purulentă a vezicii, nu 
pietre sau o boală cronică a porțiunilor 
interne ale părţilor intime, deoarece suferința 
apare des, dar nu pentru perioade lungi - 
două Săptămâni fiind durata medie a fiecărei 
crize şi fiecare fiind însoțită de arsuri în 
organul masculin. Febra scăzută, 
sensibilitatea la palparea părții inferioare a 
abdomenului şi urina de culoare închisă, care 
miroase puternic, îmi întăresc şi mai mult 
bănuielile. 

Cum pe proprietate se găseşte o cantitate 
indestulătoare de merișşoare, am prescris un 
decoct, iar zeama scăzută să fie băută de trei 
ori pe zi, câte o ceașcă odată. De asemenea, 
recomand infuzie de turiță, băută dimineaţa şi 
seara, pentru efectul său răcoritor, şi pentru 
cazul în care există pietre prezente în vezică, 
ceea ce ar putea agrava starea sa. 


M-am trezit că dădeam aprobator din cap. Nu 
eram întotdeauna de acord cu Rawlings, în privinţa 
diagnosticului sau a tratamentului, dar în cazul de 
față, avusese perfectă dreptate. Însă care era 
situația Jocastei? 

Am găsit lămurirea pe pagina următoare. 


Jocasta Cameron, vârsta de şaizeci şi patru 
de ani, cu trei sarcini, bine hrănită şi, în 
general, într-o stare bună de sănătate, foarte 
tânără ca înfăţişare. 

Trei sarcini? Văzând această remarcă rece, 
obiectivă, m-am oprit un moment. O exprimare 
simplă, directă, care însemna că purtase în pântec - 
fără a mai vorbi că pierduse - trei copii. Crescuse 
trei copii dincolo de primejdia prunciei, dar îi 
pierduse pe toți dintr-odată, și încă într-un mod 
crud. Razele soarelui erau calde, dar am simțit un 
fior rece când m-am gândit la asta. 

Dacă ar fi fost vorba de Brianna? Sau de micul 
Jemmy? Cum suportă o femeie o asemenea 
pierdere? Mi se întâmplase şi mie, și totuşi nu 
ştiam. Asta fusese demult, şi totuşi, din când în 
când, mă trezeam noaptea simțind greutatea caldă 
a unui copil care îmi dormea pe sâni şi răsuflarea 
lui caldă pe gâtul meu. Ridicam mâna și îmi 
atingeam un umăr, rotund, ca şi cum capul 
copilului s-ar fi odihnit acolo. 

M-am gândit că poate e mai uşor să pierzi o 
fiică la naştere, fără anii de cunoaştere care să lase 
găuri zdrențuite în țesătura vieții de zi cu zi. Şi 
totuşi o ştiam pe Faith până la ultimul atom al 
fiinţei ei; în inima mea exista o gaură care avea 
exact forma ei. Probabil pentru că fusese o moarte 
naturală aveam senzaţia că, într-un fel, ea încă era 
cu mine, îngrijită, şi nu singură. Dar să-ţi fie copiii 
uciși într-o baltă de sânge, măcelăriți în război? 

În aceste vremuri, copiilor li se puteau întâmpla 
multe. Cu mintea tulburată, am revenit la foaia ei 
de observaţie clinică. 


Niciun semn de suferințe organice, nici 
urme de vătămări externe ale ochilor. Albul 
ochilor este limpede, genele, lipsite de orice 
materii, nicio tumoare vizibilă. Pupilele 
reacționează normal la o lumină care este 
trecută prin fața lor, la fel şi la umbrirea 
luminii. O lumânare ținută aproape din 
lateral luminează umoarea vitroasă, dar nu 
arată niciun defect în interior. Am observat o 

uşoară înceţoşare, care indică o cataractă 

incipientă în cristalinul ochiului drept, dar 
acest lucru este insuficient pentru a explica 
pierderea treptată a vederii. 


— Hm, am făcut tare. 

Observațiile şi concluziile lui Rawlings se 
potriveau cu ale mele. Își notase pe scurt perioada 
de timp în care vederea Jocastei cedase - în jur de 
doi ani - și procesul degenerativ - nimic brusc, ci 
o îngustare treptată a câmpului vizual. 

Am socotit că probabil durase mai mult; 
câteodată pierderea e atât de graduală, încât 
oamenii nu observă declinul decât atunci când 
vederea este grav ameninţată. 


„„„porțiuni ale vederii reduse. Până şi mica 
rămăşiţă de vedere este de folos în lumină 
scăzută, deoarece pacienta dovedeşte o mare 
iritație şi dureri când ochii îi sunt expuşi la 
lumina puternică a soarelui. 

Am mai văzut această suferință de două 
ori, întotdeauna la persoane vârstnice, deşi 
nu într-o stare atât de avansată. Mi-am 
exprimat părerea că vederea se va pierde 
curând cu totul, pentru că nu e posibilă 
ameliorarea. Din fericire, domnul Cameron 
are un servitor care ştie să citească, pe care i 
l-a dat soției pentru a o însoți şi a o feri de 
obstacole, care poate totodată să îi citească 
şi să îi prezinte ce se află în jurul ei. 


Suferinţa evoluase; lumina dispăruse, iar Jocasta 
era complet oarbă. Aşadar, era vorba de o boală 
progresivă, ceea ce nu-mi spunea mare lucru, 
multe erau așa. Oare când o văzuse Rawlings? 

Puteau fi vorba de degenerescenţă maculară, de 
tumoare a nervului optic, de vătămare parazitară, 
de retinită pigmentară, de arterită craniană, dar 
probabil nu era o desprindere a retinei, pentru că 

asta s-ar fi petrecut brusc, însă bănuiala mea 
preliminară se îndrepta spre glaucom. Mi-am adus 
aminte de Phaedre, servitoarea personală a 
Jocastei, înmuind cârpe în ceai rece, constatând că 
stăpâna ei suferea iarăși de dureri de cap, spunând 
asta pe un ton care sugera că fenomenul era 
frecvent - și mi-am amintit de Duncan, care mă 
rugase să fac o pernă cu levănțică, pentru a ușura 
„megrenele“ soției lui. 

Poate durerile de cap nu aveau nicio legătură cu 
vederea - şi atunci nu mă întrebasem care era 
natura lor; puteau fi simple dureri de cap provocate 
de tensiune sau migrene, mai degrabă decât de 
tipul de bandă de presiune care putea sau nu să 
însoţească glaucomul. La urma urmelor, arterita 
provoacă deseori dureri de cap. Lucrul frustrant 
era că glaucomul în sine nu prezenta simptome 
previzibile - cu excepția orbirii. Era provocat de 
incapacitatea de drenare eficientă a fluidului din 
globul ocular, astfel că presiunea din interiorul 
ochiului creşte până la nivelul în care apare 
vătămarea, fără niciun semn prevestitor pentru 
pacient sau medic. Însă şi alte tipuri de orbire erau 
în general lipsite de simptome... 

Încă analizam posibilităţile, când mi-am dat 
seama că Rawlings își continuase însemnările pe 
dosul paginii - dar în limba latină. 

Am clipit surprinsă. Eram convinsă că scrisese 
asta ca o continuare a pasajului dinainte; scrisul cu 
pana prezintă o  întunecare şi o decolorare 
caracteristică, pe măsură ce pana este înmuiată în 
călimară, iar nuanţa fiecărui pasaj tinde să fie 
diferită, în funcție de cerneală. Nu, aceste pasaje 
fuseseră scrise la aceeaşi dată ca şi cel de pe 
pagina precedentă. 

Dar de ce această trecere bruscă la latină? 
Rawlings ştia ceva latină, era limpede - ceea ce 
dovedea o anumită educaţie formală, chiar dacă nu 
era vorba de studiul medicinei -, însă el nu o 
folosea de obicei în notele lui clinice, ci doar apela 

ocazional la vreun cuvânt sau o frază pentru 
descrierea tehnică a unor suferinţe. Acolo aveam o 
pagină şi jumătate în latină, scrisă cu litere atent 
conturate, mai mici decât scrisul lui obişnuit, parcă 
s-ar fi gândit cu grijă la conţinutul pasajului ori 
parcă ar fi simţit că trebuia să păstreze secretul, așa 
cum latina părea să dovedească. 

Am răsfoit înapoi prin registru, ca să îmi 
confirm bănuiala. Scrisese în latină doar ici şi colo, 
dar nu des şi întotdeauna la fel ca aici, drept 
continuare a unui pasaj început în engleză. Foarte 
bizar. M-am întors la pasajul despre River Run şi 
am început să îl descifrez. 

După o propoziție sau două, am abandonat 
efortul şi m-am dus să-l caut pe Jamie. Era în 
biroul lui, de cealaltă parte a holului, scriind 
scrisori. Sau nu. 

Călimara, făcută dintr-o mică tigvă cu dop 
pentru a împiedica uscarea cernelii, stătea la 
îndemână, proaspăt umplută; am simțit mirosul 
lemnos al galelor de stejar, fierte cu pilitură de fier. 
Pe birou stătea o pană nouă de curcan, cu vârful 
atât de ascuțit, încât arăta mai potrivită pentru a 
înjunghia pe cineva decât pentru a scrie, şi o foaie 
albă de hârtie pusă peste o sugativă, având în 
partea de sus scrise trei cuvinte, negre şi 
singuratice. Nu mi-a trebuit decât să mă uit la faţa 
lui ca să ştiu ce spuneau. 

Draga mea soră. 

Zâmbind ironic, a ridicat ochii spre mine şi a dat 
din umeri. 

— Ce să-i scriu? 

— Nu ştiu. 

Văzându-l, am închis registrul şi l-am pus sub 
braţ. M-am oprit în spatele lui, punându-i o mână 
pe umăr. L-am strâns uşor, iar el a pus o mână 
peste a mea, apoi a întins cealaltă mână să ridice 
pana. 

— Nu-i pot scrie că-mi pare rău. A rotit pana 
între degetul arătător şi cel mijlociu. Am spus asta 

în fiecare scrisoare. Dacă ar fi dispusă să mă 
ierte... 

Dacă aşa ar fi stat lucrurile, Jenny i-ar fi răspuns 
până acum măcar la una dintre scrisorile pe care el 
le trimitea cu sfinţenie în fiecare lună la 
Lallybroch. 

— lan te-a iertat. Şi copiii. 

Misivele trimise de cumnatul lui Jamie soseau 
sporadic, dar veneau, împreună cu însemnări 
ocazionale din partea tizului său, Jamie cel Tânăr, 
iar din când în când, câte un rând de la Maggie, 
Kitty, Michael sau Janet. Însă tăcerea lui Jenny era 
atât de asurzitoare, încât le acoperea pe toate. 

— Da, ar fi cel mai rău dacă... a început el, 
privind hârtia aproape albă. 

De fapt, nimic nu putea fi mai rău decât 
înstrăinarea. Jenny era mai apropiată de el, mai 
importantă decât oricine pe lume- posibil cu 
excepţia mea. 

Eu împărţeam cu el patul, viaţa, iubirea şi 
gândurile. Ea împărțise cu el inima și sufletul încă 
din ziua în care se născuse, până în ziua când el îi 
pierduse fiul cel mai mic. Ori cel puţin aşa socotea 
ea. 

Mă durea sufletul văzându-l că purta în 
continuare vina pentru dispariția lui lan şi am 
simțit un oarecare resentiment față de Jenny. 
Înţelegeam profunzimea pierderii şi o 

compătimeam pentru suferința ei, dar lan nu 
murise - din câte știam noi. Doar ea îl putea ierta 
pe Jamie și cu siguranță că ştia asta. 

Am tras un scaun şi m-am așezat lângă el, 
lăsând registrul. Într-o parte se afla un mic teanc 
de hârtii, acoperite cu scrisul lui chinuit. Îl costa 
mult efortul de a scrie, cu mâna nepotrivită, 
vătămată, şi totuşi scria cu îndărătnicie, aproape în 
fiecare seară, consemnând micile evenimente de 
peste zi. Vizitatorii de la Ridge, starea animalelor, 
progresele înregistrate în construcții, noii colonişti, 
veşti din comitatele dinspre est... Nota totul pentru 

a fi trimis când sosea vreun vizitator, care lua 
paginile strânse, în prima etapă a călătoriei precare 
către Scoţia. Se putea ca unele scrisori să nu 
ajungă la destinaţie, dar unele sigur ajungeau. Tot 
astfel, cele mai multe scrisori din Scoţia ajungeau 
la noi. 

O vreme, sperasem că scrisoarea lui Jenny 
fusese pur şi simplu trimisă la o adresă greşită sau 
se pierduse pe drum. Dar trecuse prea multă vreme 
și încetasem să mai sper. Însă Jamie spera în 
continuare. 

— M-am gândit să-i trimit asta. 

A scotocit prin teancul de hârtii de pe marginea 
biroului şi a scos o foaie mică, pătată şi murdară, 
zdrențuită pe o latură, semn că fusese ruptă dintr-o 
carte. 

Era un mesaj de la Ian; singura dovadă concretă 
pe care o aveam că băiatul era încă în viaţă şi 
sănătos. Ne fusese adus în noiembrie, la Adunare, 
prin amabilitatea lui John Quincy Myers, un 
muntean care cutreiera sălbăticia și se simţea bine 
atât alături de indieni, cât şi de colonişti, dar mai 
apropiat de căprioare şi de oposumi decât de 
oricine locuia într-o casă. 

Scrisă într-o latină stângace drept glumă, biletul 
ne asigura că lan era bine şi fericit. Căsătorit cu o 
fată „după obiceiurile indienilor Mohawk“ (ceea 
ce însemna, m-am gândit eu, că hotărâse să 
împartă cu ea casa, patul şi vatra ei şi că ea 
hotărâse să îl accepte), aştepta să devină tată „în 
primăvară“. Şi asta era tot. Primăvara venise şi 
plecase, fără să mai primim vreo veste. lan nu 
murise, dar era ca şi cum s-ar fi întâmplat. Șansele 
noastre de a-l revedea erau reduse, şi Jamie ştia 
asta; sălbăticia îl înghițise. 

Jamie a atins uşor hârtia murdară, urmărind cu 
degetul literele rotunde, copilăreşti încă. Ştiam că 
Jamie îi spusese lui Jenny ce conţinea biletul, dar 
mai ştiam de ce nu trimisese originalul până 
atunci. Era singura legătură fizică pe care o avea 

cu lan; renunțarea la ea însemna că îl ceda 
definitiv indienilor Mohawk. 

Ave! suna biletul, cu scrisul pe jumătate format 
al lui lan. lan salutat avunculus Jacobus. Ian îl 
salută pe unchiul James. 

Pentru Jamie, lan era mai mult decât un nepot. 
Deși îi iubea mult pe toți copiii lui Jenny, lan era 
deosebit - un fiu vitreg, la fel ca Fergus; dar, spre 
deosebire de Fergus, un fiu din sângele lui, într-un 
fel, un înlocuitor al fiului pe care îl pierduse. Nici 
acel fiu nu se pierduse, dar nu putea fi revendicat. 
Lumea părea dintr-odată plină de copii pierduţi. 

— Da, am spus eu, simțind un nod în gât. Cred 
că ar trebui să i-l trimiţi. Jenny trebuie să îl aibă, 
chiar dacă... Am tușit şi mi-am amintit brusc de 
notita din registru. Am întins mâna după el, 
sperând că asta îi va distrage gândurile. Hm... 
Vorbind de latină... am găsit aici ceva. N-ai putea 
arunca o privire? 

— A, sigur. 

A pus deoparte biletul lui Ian şi a luat registrul, 
aşezându-l astfel încât ultimele raze ale soarelui de 
după-amiază să cadă pe filă. Urmărind cu degetul 
rândurile scrise, s-a încruntat vag. 

— Iisuse, omul nu ştie gramatică latină nici cât 
tine, englezoaico. 

— Mersi. Nu putem fi toţi savanţi, nu? 

M-am dat mai aproape, privind peste umărul lui 
în timp ce citea. Aşadar, avusesem dreptate; 
Rawlings nu apela la latină de amorul artei ori 
doar ca să îşi demonstreze erudiţia. 

— O ciudăţenie... a spus Jamie, traducând 
încet, în timp ce îşi plimba degetul peste pagină. 
Sunt treaz - cred că vrea să zică „am fost trezit“ - 
de sunete din camera alăturată celei în care mă 
aflu. Gândesc - „am crezut“ - că pacientul meu a 
ieșit să urineze și mă ridic să îl urmez... De ce ar 
face asta, mă întreb eu? 

— Apropo, pacientul e Hector Cameron și avea 
o problemă cu vezica. Rawlings ar fi vrut să-l vadă 

urinând pentru a stabili ce fel de dificultăți avea, 
dacă avea dureri sau sânge în urină, chestii din 
astea. 

Jamie mi-a aruncat o privire piezișă ridicând o 
sprânceamă, apoi a clătinat din cap și a revenit la 
registrul de cazuri, murmurând ceva despre 
gusturile ciudate ale doctorului. 

— Homo procediente... Omul merge... De ce îi 
spune aşa, în loc să-i folosească numele? 

— Scria în latină ca să păstreze secretul, am 
spus eu, nerăbdătoare să aud continuarea. În cazul 
în care Cameron şi-ar fi văzut numele, cred că ar fi 
devenit curios. Ce s-a întâmplat? 

— Omul iese afară- în curte sau doar din 
cameră? - trebuie să fie în curte.. și eu îl 
urmăresc. Pășește sigur, repede.. De ce nu? A, 
uite- sunt uimit. îi dau- i-am dat- omului 
douăsprezece picături de laudanum. 

— Douăsprezece? Eşti sigur că asta scrie? M- 
am aplecat peste braţul lui Jamie să mă uit, dar era 
clar - scria negru pe alb. Atâta laudanum ar doborî 
şi-un cal! 

— Da, „douăsprezece picături de laudanum 
pentru a ajuta somnul“, așa spune. Nu mă miră că 
doctorul s-a minunat văzându-l pe Cameron 
topăind pe peluză la miez de noapte. 

L-am împuns cu cotul în coaste. 

— Continuă! 

— Hmm. Ei bine, zice că s-a dus la locul 
potrivit, sperând să-l găsească pe Cameron, dar 
acolo nu era nimeni şi nu mirosea a... în fine... nu 
crede că fusese cineva acolo recent. 

— Nu-i nevoie să te arăţi delicat din pricina 
mea, am spus eu. 

— Ştiu, a spus el zâmbind. Dar sensibilitățile 
mele încă nu s-au tocit, în pofida îndelungii mele 
legături cu tine, englezoaico. Au! 

A tresărit şi a tras mâna, frecând-o în locul în 
care îl pişcasem. M-am încruntat, uitându-mă cu 

severitate la el, deşi, în sinea mea, eram încântată 
că mai înveselisem atmosfera. 

— Mai lasă sensibilitățile, dacă nu te superi, am 
spus, bătând din picior. În plus, nu ai aşa ceva, 
altfel nu te-ai fi căsătorit cu mine. Şi-atunci, unde 
era Cameron? 

Mişcându-şi buzele şi citind în tăcere, a cercetat 
pagina. 

— Nu ştie. A bântuit pe acolo până când 
majordomul a răsărit ca dintr-o gaură, socotindu-l 
hoţ, şi l-a ameninţat cu o sticlă de whisky. 

— Asta da, o armă formidabilă, am remarcat eu, 
zâmbind când m-am gândit la Ulysses, cu scufie 
de noapte pe cap,  vânturându-și unealta 
distrugătoare. Cum se spune „sticlă de whisky“ în 
latină? 

Jamie a aruncat un ochi pe pagină. 

— EI zice aqua vitae, pentru că atât a fost în 
stare. Dar trebuie să fi fost de whisky; spune după 
aceea că majordomul i-a dat o gură ca să-i treacă 
sperietura. 

— Prin urmare, nu l-a găsit pe Cameron? 

— Ba da, după ce s-a despărțit de Ulysses. 
Culcuşit în patul lui cu cearşafuri albe, sforăind. În 
dimineaţa următoare l-a întrebat, dar Cameron nu 
şi-a adus aminte să se fi trezit peste noapte. 

A dat pagina cu un deget și s-a uitat scurt la 
mine. 

— Laudanumul l-ar fi putut împiedica să-şi 
aducă aminte? 

— Posibil, am răspuns încruntându-mă. Cu 
uşurinţă. Dar în primul rând e pur şi simplu 
incredibil ca o persoană care a înghițit atât 
laudanum să poată merge... doar dacă nu cumva... 
Am ridicat o sprânceană spre el, amintindu-mi 
remarcile Jocastei din timpul discuţiei noastre de 
la River Run. E posibil ca unchiul tău Hector să fi 
fost consumator de opiu sau ceva asemănător? 
Persoanele care obișnuiau să consume mult 
laudanum dezvoltau toleranţă faţă de el şi probabil 

că nu puteau fi afectate de doza prescrisă de 
Rawlings. 

Cum nu era omul pe care să-l şocheze o 
insinuare despre depravarea rudelor lui, Jamie a 
analizat sugestia mea, dar, în cele din urmă, a 
clătinat din cap. 

— Şi de-ar fi aşa, n-am auzit nimic, a adăugat el 
logic, dar nu văd niciun motiv ca să-mi fi spus 
cineva asta. 

Destul de adevărat. Dacă Hector Cameron ar fi 
avut mijloacele de a se delecta cu narcotice 
importate - și sigur avea, pentru că River Run era 
una dintre plantațiile cele mai prospere din zonă - 
asta nu ar fi fost decât treaba lui. Totuși, cineva 
trebuie să fi adus vorba. 

Mintea lui Jamie mergea pe alte piste. 

— Englezoaico, de ce ar fi ieşit cineva din casă 
în toiul nopții doar ca să facă pipi? Știu că Hector 
Cameron avea oală de noapte, fiindcă am văzut-o 
cu ochii mei. Avea pictate pe fund numele lui și 
emblema personală. 

— Bxcelentă întrebare. Am privit pagina cu 
mâzgălituri criptice. Dacă Hector Cameron avea 
dureri mari sau dificultăţi la urinare - ca să elimine 
vreo piatră de la rinichi, de pildă -, cred că ar fi 
ieșit afară, ca să nu trezească toată casa. 

— N-am auzit ca unchiul meu să fi fost 
consumator de opiu, dar nici că ar fi ținut prea 
mult seama de nevoile soţiei sau ale servitorilor, a 
remarcat Jamie, cinic. Din câte am înţeles, Hector 
Cameron a fost cam ticălos. 

Am râs. 

— Fără îndoială că din acest motiv mătuşa ta l-a 
socotit pe Duncan atât de agreabil. 

Adso a pătruns în cameră, cu resturile lhbelulei 
în gură, şi s-a aşezat la picioarele mele, ca să îi 
admir prada. 

— Bravo! i-am spus, mângâindu-l în treacăt. 
Dar să nu-ţi strici pofta de mâncare, pentru că sunt 

o mulțime de gândaci de bucătărie în cămară şi aş 
vrea să te ocupi şi de ei. 

— Ecce homo, a murmurat Jamie cu un aer 
gânditor, lovind cu degetul în registru. Un francez, 
ce părere ai? 

— Un ce? am întrebat, privindu-l mirată. 

—  Englezoaico, nu te-ai gândit că poate 
doctorul nu l-a urmărit afară pe Cameron? 

— Până în clipa asta, nu. M-am aplecat și m-am 
uitat la pagină printre gene. De ce ar trebui să fie 
altcineva, mai ales vreun francez? 

Jamie a arătat spre marginea paginii, unde erau 
câteva desene, care mi s-au părut a fi niște 
mâzgălituri. Cea de sub degetul lui era un crin. 

— Ecce homo, a repetat el, lovind cu degetul în 
pagină. Doctorul nu era sigur pe cine urmărea - de 
aceea nu i-a spus pe nume. Daca Hector Cameron 
era drogat înseamnă că altcineva a ieșit din casă, 
dar el nu pomeneşte că altcineva ar fi fost prezent 
acolo. 

— S-ar putea să nu pomenească fundcă nu l-a 
examinat pe acel om, l-am contrazis eu. Strecoară 
notații personale, dar majoritatea se referă la 
anamneze, observațiile despre pacienți şi 
tratamentele pe care le-a recomandat. Totuşi... M- 
am încruntat spre pagină. Un crin mâzgălit pe 
margine nu înseamnă neapărat ceva, cu atât mai 
putin că acolo se afla un francez. 

În afară de Fergus, francezii nu erau chiar atât 
de obișnuiți în Carolina de Nord. Din câte ştiam, 
existau aşezări franțuzeşti la sud de Savannah, dar 
se aflau la sute de kilometri. 

Crinul putea fi doar o mâzgăleală la întâmplare, 
şi totuşi, din câte îmi aminteam, Rawlings nu 
făcuse aşa ceva nicăieri în registru. Desenele 
adăugate de el erau atent făcute şi la obiect, menite 
să-i reamintească ceva sau să slujească drept 
îndrumar pentru alt doctor. 

Deasupra crinului era o figură care arăta mai 
curând cu un triunghi cu un cerculeţ în vârf și o 

bază curbată; dedesubt era un şir de litere. Au et 
aq. 

— A... u, am făcut eu încet, uitându-mă la 
litere. Aurum. 

— Aur? 

Jamie a ridicat ochii spre mine surprins. Am 
confirmat din cap. 

— E denumirea ştiinţifică pentru aur, da. 
„Aurum et aqua.“ Aur şi apă - cred că se referă la 
goldwasser, particule de aur suspendate în soluție 
apoasă. E un remediu pentru artrită- în mod 
ciudat, deseori dă rezultate, deși nimeni nu știe de 
ce. 

— Dar e scump, a remarcat Jamie. Deşi cred că 
Hector îşi putea permite - o fi păstrat o uncie-două 
din lingourile lui, nu? 

— A afirmat că Hector Cameron suferea de 
artrită. M-am încruntat spre pagină şi notele 
criptice de pe ea. Înseamnă că i-a recomandat să 
folosească goldwasser pentru asta. Dar nu înţeleg 
rostul crinului sau al celuilalt lucru - și am arătat 
spre el. Nu e simbolul vreunui tratament medical 
pe care să-l cunosc. 

Spre surprinderea mea, Jamie a izbucnit în râs. 

— Nici n-ai cum, englezoaico. E o busolă a 
masonilor. 

— Serios? am clpit mirată, apoi m-am uitat 
scurt la Jamie. Cameron era mason? 

A ridicat din umeri, trecându-şi o mână prin păr. 
Jamie nu vorbea despre apartenenţa la masonerie. 
Fusese „făcut“, cum se spunea, la Ardsmuir şi, pe 
lângă păstrarea secretului impusă de apartenenţă, 
rareori vorbea despre cele petrecute între zidurile 
mucede din piatră. 

— Se prea poate ca Rawlings să fi fost mason, a 
spus el, ferindu-se evident să vorbească despre 
masonerie, dar neputându-se abține să facă legături 
logice. Altfel n-ar fi ştiut ce este. 

A făcut semn către busolă. 

Nu ştiam ce să mai spun, dar am fost salvată de 
Adso, care a scuipat aripile de culoarea ambrei și a 
sărit pe birou în căutarea altui aperitiv. Jamie s-a 
grăbit să înșface călimara cu o mână şi să prindă 
protector pana cea nouă cu cealaltă. Văduvit de 
pradă, Adso a mers până la marginea biroului şi s-a 
aşezat pe teancul de scrisori al lui Jamie, 
mișcându-şi coada calm şi prefăcându-se că 
admira peisajul. 

Jamie şi-a îngustat ochii văzându-i insolenţa. 

—  Fiară, a-ţi fundul blănos de pe 
corespondenţa mea! a spus el, împungându-l pe 
Adso cu capătul ascuţit al penei. Adso a căscat 
ochii verzi şi i-a ațintit asupra vârfului penei, 
încordându-şi umerii în aşteptare. Jamie a plimbat 
pana ademenitor, iar Adso a făcut o mişcare scurtă, 
dar nereușită, să o înşface. 

M-am grăbit să iau motanul înainte de a izbucni 
un balamuc, ridicându-l de pe hârtii, în timp ce el 
mieuna indignat în semn de protest. 

— Nu, asta e jucăria lui, i-am spus motanului şi 
i-am aruncat o privire încărcată de reproş lui 
Jamie. Hai de-aici, trebuie să prinzi gândaci de 
bucătărie. 

Am întins mâna liberă spre ceaslovul cu cazuri 
medicale, dar, spre surprinderea mea, Jamie m-a 
oprit. 

— Mai lasă-l, englezoaico! E foarte bizară ideea 
că un francmason francez umblă prin River Run 
noaptea. Vreau să văd ce mai are de spus doctorul 
Rawlings când scrie în latină. 

— Bine. 

L-am ridicat pe un umăr pe Adso, care începuse 
să toarcă puternic așteptând să se ocupe de 
gândaci, şi am aruncat o privire pe fereastră. 
Soarele apusese dincolo de castani aruncând o 
lumină arzătoare şi am auzit zgomotele făcute de 
femeile şi copiii din bucătărie; ajutată de Brianna 
şi de Marsali, doamna Bug începuse să pregătească 
masa de seară. 


783 


— Curând mâncăm, am spus eu şi m-am aplecat 
să-l sărut pe Jamie pe creștetul atins de ultimele 
raze de soare, sub care părul lui arăta de parcă ar fi 
luat foc. 

El a zâmbit, şi-a atins buzele cu degetele, apoi 
le-a atins pe ale mele, dar când am ajuns eu la ușă, 
se apucase deja să studieze paginile scrise mărunt. 
Foaia solitară pe care erau scrise trei cuvinte a 
rămas uitată la marginea biroului - deocamdată. 

Piori DE SÂNGE 


Am observat o pată cafenie afară lângă ușă, şi 
Adso a ţâșnit de pe blat de parcă cineva ar fi strigat 
„Peşte!“ Evident, era ceva şi mai bun; Lizzie se 
întorcea de la șopron ducând un castron cu 
smântână într-o mână, o farfurie cu unt în alta şi 
un vas mare cu lapte sprijinit precar pe piept cu 
mâinile încrucișate. Adso se foia printre picioarele 
ei ca o funie îmblănită, sperând clar să o facă să se 
împiedice şi să scape ceva pe jos. 

— Schimbă-ţi gândul, mâţă, i-am spus, 
întinzând mâna ca să salvez vasul cu lapte. 

— Vai, mulţumesc, doamnă. Lizzie s-a liniştit, 
ridicând din umeri cu un uşor oftat. Nu voiam să 
fac două drumuri. 

Şi-a tras nasul şi a încercat să şi-l şteargă cu 
antebraţul, punând în primejdie untul. Am scos 
batista din buzunar şi i-am pus-o la nas, 
reprimându-mi impulsul matern de a spune 
„Acum, suflă“. 

— Mulţumesc, doamnă, a repetat ea, făcând o 
plecăciune. 

— Lizzie, te simţi bine? 

Fără să aştept răspunsul, am prins-o de braţ şi 
am tras-o în camera medicală, unde ferestrele mari 
îmi ofereau destulă lumină pentru a vedea mai 
bine. 

— Sunt destul de bine, doamnă. Serios, mi-e 
bine! a protestat ea, strângând smântâna și untul 
aproape ca şi cum ar fi vrut să se apere. 

Era palidă, dar ea era tot timpul palidă, arătând 
de parcă nu ar fi avut deloc sânge de prisos. Pielea 
ei avea o paloare ciudată, ceea ce m-a neliniștit. 
Trecuse aproape un an de la ultima ei criză de 
malarie şi, în general, părea bine, dar... 

— Vino aici! i-am spus, trăgând-o spre două 
scaune înalte. Stai un moment. 

Opunându-se clar, dar  neîndrăznind să 
protesteze, s-a aşezat, ținând castronul şi farfuria 
în echilibru pe genunchi. I le-am luat din mâini şi — 
după ce am aruncat o privire spre ochii verzi de 
animal de pradă ai lui Adso, care nu chpea — le-am 
pus în dulap pentru a rămâne în siguranță. 

Pulsul, normal — normal pentru Lizzie, adică — 
mereu avea pulsul crescut şi superficial. 
Respirația... în regulă, fără sincope sau şuierături. 
Ganglionii de sub maxilar erau palpabili, dar asta 
nu era neobişnuit; malaria îi făcuse să rămână 
permanent măriți, ca nişte ouă de prepeliță pe sub 
pielea delicată. Cei din gât erau însă dilataţi — și, 
de obicei, pe aceia nu îi puteam pipăi. 

Cu degetul mare, i-am ridicat o pleoapă şi m-am 
uitat de aproape la globul cenușiu-palid, care m-a 
privit îngrijorat. Părea bine, deşi puţin injectat. 
Însă, din nou, ceva nu era chiar... bine... în 
privinţa ochilor ei, deşi nu aş fi putut preciza 
despre ce era vorba. Oare exista o nuanţă gălbuie a 
scleroticei? M-am încruntat şi i-am întors capul 
într-o parte, ținând o mână sub bărbia ei supusă. 

— Bună, tuturor! Totul e OK? 

Roger s-a oprit în pragul ușii, ținând în mână 
nonșalant o pasăre foarte mare, moartă. 

— Un curcan! am exclamat eu, cu o notă de 
caldă admiraţie în glas. 

Îmi plăceau curcanii, dar în săptămâna dinainte, 
Jamie şi Bree împușcaseră cinci asemenea păsări 
enorme, aducând astfel o oarecare monotonie la 

masa de seară. Trei dintre ei stăteau deja în 
şopronul pentru afumat. Pe de altă parte, curcanii 
sălbatici erau greu de ucis şi, din câte ştiam, Roger 
nu reuşise să aducă niciunul acasă. 

— L-ai împuşcat chiar tu? l-am întrebat, 
apropiindu-mă îndatoritoare să admir pasărea. 

EI a ridicat-o de picioare, şi aripile mari, ca niște 
cupe, s-au desfăcut puţin, iar penajul de pe piept a 
lucit în razele de soare, aruncând modele 
sclipitoare de verde spre negru. 

— Nu. Faţa lui Roger era îmbujorată de la 
soare, de emoție sau de ambele, astfel că pielea 
bronzată a căpătat o nuanţă caldă. L-am doborât, a 
spus el cu mândrie. L-am lovit cu o piatră în aripă, 
apoi l-am fugărit şi i-am sucit gâtul. 

— E o pasăre frumoasă, domnule Mac, a zis 
Lizzie care se furişase de pe scaun şi venise să-l 
admire. E grasă. S-o iau şi s-o curăț pentru 
dumneavoastră? 

— Poftim? A, mersi, Lizzie, lasă, mă ocup eu de 
ea. 

A căpătat mai multă culoare în obraji, iar eu mi- 
am reţinut un zâmbet. Asta însemna că voia să îi 
arate captura Briannei, în toată splendoarea ei. A 
trecut pasărea în mâna stângă și a întins spre mine 
mâna dreaptă, înfăşurată într-o bucată de pânză 
plină de sânge. 

— Cât m-am luptat cu pasărea, am avut un mic 
accident. Crezi că ai putea să...? 

Am desfăcut cârpa şi am strâns din buze când 
am văzut ce se afla dedesubt. Zbătându-se să 
scape, curcanul sfârtecase adânc şi zimţat dosul 
mâinii cu trei gheare. Sângerarea se oprise în mare 
parte, dar din cea mai adâncă zgârietură au apărut 
picături proaspete, care s-au rostogolit de-a lungul 
unui deget şi au căzut pe podea. 

— Doar o clipă, am spus ridicând din sprâncene 
şi uitându-mă la el. Da, cred că pot. Vino aici şi 
așază-te. O să-ţi curăţ rana şi... Lizzie! Aşteaptă o 
clipă! 

Văzând întreruperea ca pe o oportunitate de a 
scăpa de mine, Lizzie se retrăgea spre uşă. S-a 
oprit de parcă ar fi fost împuşcată în spate. 

— Serios, doamnă, mă simt bine, a spus ea cu 
glas plângăreţ. N-am nimic, zău aşa. 

De fapt, o oprisem doar ca să-i spun să ia 
smântâna şi untul din dulap. Pentru lapte era prea 
târziu; Adso stătea în fund, cu capul şi umerii 
aproape blocaţi în gura vasului cu lapte, din care se 
auzeau lipăituri slabe. Sunetul a fost urmat de o 
mică plescăitură când sângele lui Roger a picurat 
pe podea, iar asta m-a făcut să mă gândesc la ceva. 

— Am o idee, am zis. Lizzie, aşază-te din nou, 
vreau să iau o picătură din sângele tău. 

Lizzie arăta ca un şoarece de câmp care, 
ridicând capul brusc de la bucăţica pe care o roade, 
se vede în mijlocul unor bufnițe, însă ea nu era 
genul de persoană care să sfideze o poruncă. Cu 
mari rezerve, s-a așezat înapoi pe scaun lângă 
Roger, care pusese curcanul alături, pe podea. 

— De ce îți trebuie sânge? a întrebat el, 
interesat. Poţi lua de la mine cât poftești, şi gratis, 
a adăugat zâmbind și ridicând mâna rănită. 

— Generoasă ofertă, am spus, aşezând o pânză 
curată și câteva lamele din sticlă. Dar tu n-ai avut 
malarie, adevărat? 

Prinzându-l de ceafă, l-am scos pe Adso din oala 
cu lapte şi l-am lăsat să cadă pe podea, după care 
am căutat în dulapul de deasupra. 

— Din câte ştiu, încă nu. 

Roger a urmărit pregătirile pe care le făceam cu 
mare interes. 

Lizzie a scos un sunet slab şi trist care se voia 
râs. 

— Aţi şti prea bine dacă ați fi avut, domnule. 

— Cred că da. l-a aruncat o privire 
compătimitoare. E foarte neplăcut, din câte aud. 

— Întoemai. Te dor oasele de crezi că s-au spart 
în tine şi ochii îți ard ca la un demon. Sudoarea îţi 
curge pe corp ca un pârâu şi apar frisoane care-ţi 

pot sparge dinţii de atâta clănțănit... A strâns din 
umeri şi s-a cutremurat amintindu-și. Dar eu 
credeam că mi-a trecut, a adăugat uitându-se cu 
teamă la lanţeta pe care o sterilizam la flacăra 
lămpii mele cu alcool. 

— Eu sper că da, am spus, privind încruntată 
lama minusculă. Am luat o bucată mică de pânză și 
sticla albastră în care țineam alcool distilat și am 
curăţat temeinic buricul degetului ei mijlociu. Unii 
oameni nu au decât un atac şi sper din suflet că și 
tu te numeri printre ei, Lizzie. Dar la cei mai mulți 
crizele revin. Încerc să aflu dacă ai putea fi în 
situația asta. Gata? 

Fără să mai aştept acceptul ei, am înfipt lanţeta 
în piele, apoi am pus-o deoparte şi am luat o 
lamelă din sticlă. Am strâns de buricul degetului, 
punând picături mari de sânge pe trei lamele, apoi 
am înfăşurat pânza în jurul degetului şi i-am dat 
drumul. 

Lucrând repede, am luat o lamelă curată și am 
aşezat-o peste o picătură de sânge, apoi am 
îndepărtat-o imediat, întinzând sângele uniform pe 
lamela originală. Am procedat la fel şi cu celelalte 
două şi le-am lăsat să se usuce. 

— Asta-i tot, Lizzie, i-am spus zâmbind. Mai 
trebuie să fac nişte pregătiri până vor fi gata să mă 
uit la ele. După ce voi face asta, o să te chem, 
bine? 

— A... nu, am înţeles, doamnă, a murmurat ea, 
lăsându-se să alunece de pe scaun cu o privire 
temătoare spre lamelele mânjite de sânge. Nu-i 
nevoie să văd. 

A lăsat pe podea bucata de pânză, şi-a aranjat 
şorțul și a ieşit iute din cameră, uitând de smântână 
şi de unt. 

— Iartă-mă că te-am făcut să aștepți, m-am 
scuzat eu faţă de Roger. Mă gândeam că... 

Am deschis dulapul și am luat trei vase mici din 
lut, cărora le-am scos dopurile. 

— Nicio problemă, m-a asigurat el. 

M-a urmărit fascinat cât am verificat lamelele 
pentru a mă convinge că fiecare frotiu s-a uscat, 
apoi am vârât fiecare lamelă în câte un vas. 

— Gata. Acum îmi puteam îndrepta atenția 
asupra toaletării şi bandajării mâinii lui — o treabă 
destul de simplă. Nu-i chiar atât de rău cum am 
crezut, am murmurat, ștergându-i sângele închegat 
de pe degete. A sângerat ceva, ceea ce e bine. 

— Mda, dacă spui tu. 

Nu a tresărit deloc, dar a avut grijă să întoarcă 
fața, concentrându-se asupra ferestrei. 

— Asta spală rănile, i-am explicat, ştergându-l 
cu alcool. Nu-i nevoie să merg prea adânc pentru a 
le curăța. 

A inspirat scoțând un şuierat ascuţit, apoi, ca să 
uite de usturime, a făcut un semn cu capul spre 
lamelele care se uscau. 

— Fiindcă veni vorba de sânge, ce faci cu al 
domnișoarei Şoricel? 

— Încerc ceva. Nu ştiu dacă voi reuși sau nu, 
dar am făcut câțiva coloranţi cu extracte din unele 
plante folosite la vopsire. Dacă vreunul dintre ei 
acționează asupra sângelui, voi putea să văd clar 
eritrocitele la microscop — şi ce se află în ele. 

Am spus asta cu un amestec de speranţă și 
emoție. 

Încercarea de a obţine coloranţi celulari cu 
materialele pe care le aveam la îndemână era o 
presupunere, dar nu întru totul irealizabilă. Aveam 
solvenți obişnuiți— alcool, apă, terebentină şi 
distilatele ei — și o varietate de pigmenţi din plante 
pentru a încerca, începând cu indigo şi terminând 
cu măceșe, dar şi cunoştinţe practice despre 
proprietățile lor colorante. 

Nu aveam fucsină fenicată sau violet de 
genţiană, dar reuşisem să obțin un colorant roșiatic 
ce făcea foarte vizibile celulele epiteliale, chiar 
dacă pentru scurt timp. Rămânea de văzut dacă 
acelaşi colorant va da rezultate în cazul 

eritrocitelor şi al incluziunilor lor ori dacă va 
trebui să încerc o colorație de diferențiere. 

— Ce e în ele? a întrebat Roger, întorcându-se 
spre mine. 

— Plasmodium vivax, am spus. Protozoarele 
care provoacă malaria. 

— Le poţi vedea? Credeam că germenii sunt 
prea mici ca să fie văzuţi, chiar şi la microscop! 

— Eşti la fel de rău ca Jamie, am spus cu glas 
îngăduitor. Deşi îmi place să aud un scoțian 
spunând „gerrrmeni“. Un cuvânt atât de sinistru, 
rostit cu glas gros şi R-ul acesta specific, înţelegi? 

Roger a râs. Spânzurarea îi afectase mult forța 
vocii, dar registrele groase şi aspre rămăseseră. 

— La fel de bun ca şi „crrriminal““, a replicat el 
huruind ca o betonieră. 

— A, pentru un scoţian, nimic nu-i la fel de bun 
ca un asemenea cuvânt, l-am asigurat. Toţi sunteți 
niște căpățânoşi. 

— Cum, chiar toţi? 

A zâmbit fără să se sinchisească defel din cauza 
generalizării grosolane. 

— Până la ultimul. Când te uiţi la un scoțian, 
pare blând, dar insultă-l sau deranjează-i famila, şi 
gata, îmbracă haina de război a lui Bonnie 
Dundee”. Toate bonetele albastre trec graniţa și 
imediat după aceea, vezi lănci şi săbii peste tot 
Haughs of Cromdale”. 

— Remarcabil! a murmurat el, măsurându-mă. 
Şi tu eşti căsătorită cu un scoțian de... 

— De destulă vreme. Am terminat de spălat şi 
de curăţat rana, şi pe pânza curată au apărut mici 
pete roşietice. Fiindcă tot vorbim de bărbați 
sângeroşi, am adăugat cu calm, ştii din întâmplare 
ce grupă sangvină ai? 

A ridicat mirat o sprânceană. Ei bine, la urma 
urmelor, nu voiam să-mi scape ocazia; avusesem 
nevoie doar de o cale pentru a aborda subiectul. 

— Da, a spus el încet. Singur. 0 pozitiv. 

Ochii lui verzi priveau fix într-a mel. 

— Foarte interesant, am spus. 

Am înlocuit pânza pătrată cu alta și am început 
să înfăşor bandajul în jurul mâinii. 

— Şi cât de interesant este? m-a întrebat el. 

I-am aruncat o privire şi i-am întâlnit ochii. 

— Moderat. 

Am extras lamelele, din care au picurat 
coloranţii roz şi albaştri. Am rezemat un frotiu de 
oala cu lapte ca să se usuce, pe celelalte două le- 
am schimbat, punând lamela roz în colorantul 
albastru şi invers. 

— Există trei grupe sangvine principale, am 
spus, suflând uşor peste lamela proptită. Mai multe 
de fapt, dar acestea trei sunt cunoscute de mai 
toată lumea. Se numește gruparea ABO, şi fiecare 
om are sânge de tip A, B sau 0. Problema e că, la 
fel ca şi celelalte trăsături ale unei persoane, se 
determină genetic şi — cum în general oamenii sunt 
heterosexuali — ai jumătate din gene pentru fiecare 
trăsătură de la un părinte, iar cealaltă jumătate de 
la celălalt. 

— Îmi amintesc asta vag din timpul şcolii, a zis 
sec Roger. Toate tabelele acelea nenorocite — 
despre hemofilia din familie regală şi altele 
asemenea. Presupun că acum asta are o anumită 
semnificație personală, nu? 

— Nu ştiu, am spus. S-ar putea. 

Lamela roz părea uscată; am așezat-o pe măsuța 
microscopului și m-am aplecat să reglez oglinda. 

— Problema e că grupele de sânge au legătură 
cu anticorpii, am spus eu, privind prin ocular în 
timp ce mişcam butonul de focalizare, acele mici 
chestii cu forme ciudate de pe suprafaţa 
eritrocitelor. Cu alte cuvinte, oamenii din grupa A 
au un fel de anticorpi pe celulele lor, cei din grupa 
B au alt tip, iar cei din grupa 0 nu au niciunul. 

În cele din urmă eritrocitele au apărut brusc, 
colorate slab, ca nişte fantome rotunde de culoare 
roz. Ici şi acolo, câte o pată de roz mai intens arăta 
că ar putea exista o oarecare doză de resturi 

celulare ori probabil era una dintre leucocitele mai 
mari. Insă nimic altceva. 


— Așa, am continuat eu, ridicând celelalte două 
lamele din băile lor, dacă unul dintre părinți i-ar da 
copilului gena pentru grupa 0 de sânge, iar celălalt 
i-ar da una pentru grupa A, sângele copilului va fi 
de grupa A, deoarece testul se face pentru 
depistarea anticorpilor. Cu toate astea, copilul are 
gena pentru grupa 0. 

Am fluturat uşor în aer una dintre lamele, ca să 
O usuc. 

— Grupa mea sangvină este A. Uite, știu din 
întâmplare că tatăl meu a avut grupa 0. Ca să apară 
ca sânge din grupa 0, asta înseamnă că ambele 
gene ale lui ar fi trebuit să fie 0. Așadar, indiferent 
ce gene mi-ar fi transmis, ele trebuie să aibă 
legătură cu 0. Gena A a provenit așadar de la 
mama. 

Observând o expresie cunoscută pe faţa lui, am 
oftat şi am pus lamela jos. Bree îmi desenase 
imagini ale sporilor de penicilină şi își lăsase 
blocul de desen şi creionul din grafit alături de 
microscop. Le-am luat și am dat la o pagină 
nescrisă. 

— Uite, am spus, şi am desenat un mic tabel. 


Henry Julia 

00 = grupa 0 A?= Asau AB 
Claire 
OA = grupa A 


—Ai înţeles? l-am întrebat arătând cu vârful 
creionului din grafit. Sigur nu ştiu grupa sangvină 
a mamei, dar asta nu prezintă importanță; pentru 
ca eu să am grupa de sânge A, ea trebuie să-mi fi 
transmis gena, pentru că tata nu avea. 

Următoarea lamelă era aproape uscată; am lăsat 
jos creionul, am plasat-o la microscop şi m-am 

aplecat să mă uit prin ocular. 

— Poţi vedea grupele sangvine- acești 
anticorpi — prin microscopul ăsta? 

Roger se afla în spatele meu, foarte aproape. 

— Nu, am răspuns eu, ridicând ochii. Rezoluția 
lui nu e nici pe departe suficientă. Dar poţi vedea 
alte lucruri — aşa sper. 

Am mișcat butonul de reglaj o fracțiune de 
centimetru, iar celulele mi-au apărut în ocular. Am 
expirat adânc după ce îmi ținusem respiraţia și m- 
am simțit străbătută de un mic fior. Erau acolo; 
bobiţele rozalii sub formă de discuri ale 
eritrocitelor-— iar ici şi colo, înăuntrul câtorva 
dintre ele, pete întunecate, unele cu formă 
rotunjită, altele arătând ca nişte popice miniaturale. 
Inima mi-a tresăltat de emoție şi am scos o 
exclamaţie de încântare. 

— Uită-te, am spus şi m-am tras deoparte. 

Roger s-a aplecat cu o expresie de nedumerire. 

— La ce să mă uit? a întrebat, concentrându-şi 
privirea. 

— Plasmodium vivax, am spus cu mândrie. 
Malaria. Bobiţele mici de culoare închisă din 
interiorul eritrocitelor. 

Bobiţele erau protozoare, creaturile unicelulare 
transmise în sânge prin înţepătura de ţânţar. 
Puținele care arătau ca nişte popice — acelea erau 
protozoarele în procesul de creştere, pregătindu-se 
să se autoreproducă. 

— Atunci când înfloresc așa, i-am explicat lui 
Roger, aplecându-mă să mă uit încă o dată, se 
multiplică până când fac eritrocitul să plesnească, 
apoi se mută în altele, se multiplică şi le fac şi pe 
ele să explodeze -— acela este momentul în care 
pacientul suferă un atac de malarie, cu febră şi cu 
frisoane. Când Plasmodium dormitează — adică nu 
se multiplică — pacientul se simte bine. 

— Şi ce ajută multiplicarea? a întrebat Roger, 
de-a dreptul fascinat. 

— Nimeni nu ştie exact. Am inspirat adânc şi 
am pus dopurile sticluţelor în care erau coloranți. 
Dar se poate verifica, pentru a vedea dacă se 
multiplică. Nimeni nu poate trăi doar cu chinină și 
nici să o consume perioade lungi- „coaja 
iezuitului“ e prea scumpă şi nu știu care sunt 
efectele pe termen lung asupra organismului. Şi, 
din nefericire, nu prea poţi distruge cele mai multe 
protozoare cu penicilină. Însă voi verifica sângele 
lui Lizzie o dată la câteva zile; dacă voi constata că 
nivelul de Plasmodium creşte brusc, voi începe 
imediat să-i administrez chinină. Cu puţin noroc, 
asta ar putea preveni o nouă criză. Merită să fac 
încercarea, desigur. 

Roger a dat din cap privind microscopul şi 
lamela mânjită cu roz şi albăstrui. 

— Merită cu adevărat, a spus el încet. 

M-a urmărit mişcându-mă prin încăpere, 
aranjând mica dezordine provocată de operaţiunile 
mele. Când m-am aplecat să ridic pânza 
însângerată în care își înfăşurase mâna, a întrebat: 

— Ştii şi grupa sangvină a Briannei, nu? 

— Grupa B, am răspuns, cu ochii la cutia cu 
bandaje. Destul de rară, mai ales pentru o persoană 
albă. Este prezentă la populaţiile mici, foarte 
izolate — la unele triburi de indieni din sud-vestul 
Americii, cu siguranță la populația de culoare; 
probabil aceştia provin dintr-o anumită parte a 
Africii, dar la data la care s-au descoperit grupele 
de sânge, legătura se pierduse. 

— Populaţii reduse numeric. Scoţienu din 
Highlands, probabil? 

Am ridicat ochii. 

— Probabil. 

A dat din cap, dus pe gânduri. A luat creionul şi 
a alcătuit încet un tabel pe blocul de desen. 


Claire Jamie 
AQ = grupă 0 B? = B sau AB 

Briana 
0B = grupă B 


— Exact, am spus, dând din cap, când el s-a 
uitat întrebător la mine. Exact aşa. 

Mi-a aruncat un surâs ironic, apoi a coborât 
ochii, examinând tabelele. 

— Înseamnă că-mi poţi spune cu siguranță? m-a 
întrebat într-un târziu, fără să ridice privirea. Cu 
siguranță? 

— Nu, am spus şi, oftând ușor, am lăsat cârpa să 
cadă în coşul cu rufe murdare. Ori, mai curând, nu- 
ti pot spune sigur dacă Jemmy este copilul tău. Aş 
putea să-ţi spun clar dacă nu e. 

Chipul lui şi-a pierdut culoarea. 

— Cum vine asta? 

— Bree are grupa B, iar eu, A. Asta înseamnă că 
are o genă pentru B și gena mea pentru 0, şi i-a 
transmis una dintre ele lui Jemmy. Tu îi puteai 
transmite o genă pentru grupa 0, pentru că atât ai. 

Am făcut semn din cap spre un suport cu 
sticluțe din apropierea ferestrei, serul din ele 
lucind auriu-cafeniu în razele soarelui de la 
sfârşitul după-amiezii. 

— Aşadar, dacă Bree i-a transmis gena 0, iar 
tu — tatăl lui-— i-ai transmis gena 0, el va avea 
grupa 0, iar sângele lui nu va avea niciun anticorp 
şi nu va reacționa cu serul extras din sângele meu, 
al lui Jamie sau al Briannei. Dacă ea i-a transmis 
gena B, iar tu 0, el va avea grupa B — şi sângele lui 
va reacționa cu serul meu, dar nu cu al lui Bree. În 
ambele cazuri, ai putea fi tatăl — dar şi oricine care 
are sânge din grupa 0. Însă DACĂ... 

Am respirat adânc şi am luat creionul din locul 
în care îl lăsase Roger. În timp ce vorbeam, am 
desenat încet, ilustrând posibilităţile. 


Briana Jemmy 
0B = grupa B OB sau 00 = grupa B 
sau 0 


795 


— Dar- şi am lovit cu creionul în foaie — dacă 
Jemmy ar apărea ca având grupa A sau AB — atunci 
tatăl lui nu a fost homozigot pentru grupa 0- 
homozigot înseamnă că ambele gene sunt la fel— 
şi tu eşti homozigot. Am scris, ca variante, în 
stânga notaţiei precedente. 


X Brianna 
A0/AA/AB/BB/B0/00 B0 = grupa B 
Jemmy 
AB = grupa AB 
AQ = grupa A 
0B/B0 = grupa B 
00 = grupa 0 


Am văzut că Roger şi-a îndreptat ochii spre acel 
„X“ şi m-am întrebat ce mă determinase să notez 
astfel. La urma urmelor, candidatul la paternitatea 
lui Jemmy nu putea fi oricine. Totuşi, nu mi-a 
venit să scriu „Bonnet“ — probabil era vorba de o 
simplă superstiție ori de dorința de a ține cât mai 
departe gândul la acel om. 

— Nu uita, am subliniat, oarecum ca scuză, 
grupa 0 este foarte comună în rândul populației. 

Am văzut că Roger şi-a îndreptat ochii spre acel 
„X“ şi m-am întrebat ce mă determinase să notez 
astfel. La urma urmelor, candidatul la paternitatea 
lui Jemmy nu putea fi oricine. Totuşi, nu mi-a 
venit să scriu „Bonnet“ — probabil era vorba de o 
simplă superstiție ori de dorința de a ține cât mai 
departe gândul la acel om. 

— Nu uita, am subliniat, oarecum ca scuză, 
grupa 0 este foarte comună în rândul populației. 

Roger a scos o exclamație și, gânditozr, a rămas 
cu ochii mijiți la tabel. 

— Aşa, deci, a spus el într-un târziu. Dacă el are 
grupa 0 sau B, ar putea fi al meu, dar nu sigur. 
Dacă are grupa A sau AB, nu e al meu- cu 
siguranță. 


796 


S-a frecat cu un deget peste mâna bandajată. 

— E un test primitiv, am spus, înghițind în sec. 
Nu pot-— adică există întotdeauna posibilitatea 
apariției unei greşeli în testul în sine. 

A dat din cap fără să ridice privirea. 

— I-ai spus lui Bree despre asta? a întrebat el 
încet. 

— Bineînţeles. A zis că nu vrea să ştie, dar, dacă 
tu vrei, o să fac testul. 

L-am văzut înghițind în sec şi ridicând mâna o 
clipă spre cicatricea de la gât. Fără să clipească, şi- 
a aţintit ochii asupra scândurilor spălate ale 
podelei. 

M-am întors cu spatele ca să-i ofer o chpă de 
intimitate şi m-am aplecat deasupra microscopului. 
Va trebui să fac o grilă, m-am gândit, una de 
numărare pe care să o suprapun pe lamelă, ceea ce 
m-ar ajuta să estimez densitatea relativă a celulelor 
infectate cu Plasmodium. Însă deocamdată o 
apreciere din ochi trebuia să fie de ajuns. 

M-am gândit că, dacă acum aveam un colorant 
util, ar trebui să testez și sângele celorlalți de la 
Ridge — pentru început, al celor din casă. Țânţarii 
erau mult mai rari în munți decât lângă coastă și, 
deşi se simțea bine, Lizzie încă era purtătoarea 
unei potențiale infecții. 

— ...patru, cinci, şase... 

Număram în  surdină celulele infectate, 
străduindu-mă să îl ignor pe Roger, care stătea pe 
scaun în spatele meu, dar şi amintirea nechemată, 
apărută brusc când îi spusesem ce grupă sangvină 
avea Brianna. 

La vârsta de şapte ani, i se extirpaseră 
amigdalele. Țineam minte imaginea doctorului, 
care se uita încruntat la tabelul pe care îl avea în 
mână — pe care erau grupele sangvine, a ei și ale 
ambilor părinți. Frank avea grupa A, ca şi mine. lar 
doi părinţi cu grupa A nu puteau avea în niciun caz 
un copil cu grupa B. 

Doctorul ridicase privirea, uitându-se când la 
mine, când la Frank, cu o expresie de stânjeneală — 
şi în ochi cu o acuzaţie rece când m-a privit. Parcă 
aş fi avut pe piept un „A“ brodat cu aţă stacojie, 
m-am gândit eu-— sau, în cazul acela, un „B“ 
stacojiu. 

Frank, Dumnezeu să îl binecuvânteze, îi 
observase privirea şi spusese: 

— Soţia mea a fost văduvă; am adoptat-o pe 
Bree când era mică. 

Expresia de pe faţa doctorului a dispărut 
imediat, înlocuită de una de scuză, iar Frank m-a 
strâns de mână, tare, printre pliurile rochiei. 
Amintindu-mi acea recunoaștere, am strâns mâna, 
iar lamela s-a înclinat brusc, lăsându-mi în faţa 
ochilor sticla neclară. 

Am auzit un sunet în spatele meu, semn că 
Roger se ridicase. M-am întors, iar el mi-a zâmbit 
cu ochi întunecaţi şi moi ca mușchiul. 

— Sângele nu contează, a spus el încet. E fiul 
meu. 

— Da, am încuviinţat şi am simțit un nod în gât. 
Ştiu. 

Un pocnet puternic a întrerupt tăcerea de 
moment şi, tresărind, am coborât ochii. Prin 
dreptul piciorului meu a trecut iute o mână de fulgi 
de curcan, iar Adso, prins asupra faptului, a țâşnit 
afară din cameră ţinând în bot evantaiul uriaș al 
unei părți din aripa păsării. 

— Pisică ticăloasă! am exclamat eu. 

F.icav ISTEŢ 


În acea seară bătea un vânt rece dinspre est; 
Roger i-a auzit şuierul constant trecând prin 
dreptul peretelui dublat cu lut din apropierea 
capului şi trosnetul şi scârțâitul crengilor de 
dincolo de casă. O rafală neașteptată a lovit în 
pielea uleiată, întinsă peste fereastră; aceasta s-a 

umflat cu un pocnet și s-a desprins din câteva cuie 
într-o parte, iar curentul stârnit în cameră a măturat 
foile de hârtie de pe masă şi a înclinat flacăra 
lumânării într-un unghi îngrijorător. 

Roger a mutat grăbit lumânarea din curent şi a 
apăsat pielea cu palma, uitându-se peste umăr 
pentru a vedea dacă zgomotul îi trezise pe Brianna 
şi fiul lui. O cârpă de bucătărie a fluturat în cuiul 
de lângă vatră, iar pielea tobei lui a vibrat slab 
când curentul a trecut prin dreptul ei. Brusc, din 
focul aproape stins a țâşnit limba unei flăcări, iar 
Brianna s-a mișcat când aerul rece i-a mângâiat 
obrazul. 

Ea s-a ghemuit mai bine în pilote, iar câteva fire 
de păr au lucit roşu ridicate de adiere. Pătuţul în 
care dormea acum Jemmy era adăpostit aproape de 
patul mare; din acel colț al camerei nu s-a auzit 
niciun sunet. 

Roger îşi ținuse respirația, dar acum a expirat 
adânc şi a scotocit prin farfuria din corn în care se 
păstrau tot felul de lucruri mici şi folositoare până 
a găsit o piuneză. A bătut-o cu podul palmei 
reducând curentul la o adiere slabă, apoi s-a 
aplecat să-și strângă hârtiile. 

O să laşi vacile lui Telfer să se-ntoarcă? 

Ori o să faci asta din respect pentru mine? 

În timp ce ştergea cerneala pe jumătate uscată 
de pe pană, a repetat cuvintele în minte, parcă 
auzind vocea bătrânicioasă şi spartă a lui Kimmie 
Clellan. 

Era un cântec numit „Jamie Telfer de la Fair 
Dodhead“-— una dintre baladele vechi despre 
jafuri, care avea zeci de versuri şi zeci de versiuni 
regionale, toate vorbind despre încercarea lui 
Telfer, un locuitor de la hotar, să răzbune un atac 
împotriva casei lui cerând ajutorul prietenilor și al 
neamurilor. Roger ştia trei variante, dar Clellan 
avea alta — cu o intrigă secundară în care se vorbea 
de Willie, vărul lui Telfer. 

Ori prin credinţa trupului meu, a spus Willie 
Scott. 

O să pun pielea de vițel a femeii mele pe tine! 

Kimmie cânta pentru sine ca să-şi treacă seara, 
îi spusese el lui Roger, ori pentru a distra gazdele 
la focul cărora adăsta. Îşi amintea toate cântecele 
tinereții lui din Scoţia și era încântat să le cânte de 
câte ori voia cineva să-l asculte, câtă vreme 
gâtlejul îi era suficient de udat ca să scoată sunete. 

Celorlalți de la casa mare le plăcuseră două sau 
trei cântece din repertoriul lui Clellan, apoi 
începuseră să caşte şi să clhpească în timpul celui 
de-al patrulea și, în cele din urmă, bolborosiseră 
niște scuze şi plecaseră cu ochi sticloși la culcare — 
en masse-— lăsându-l pe Roger să îl adape pe 
bătrân cu whisky şi să îl îndemne să mai repete, 
până când cuvintele i se vor întipări bine în 
memorie. 

Memoria era ceva înşelător, supusă pierderilor 
aleatorii și conjuncturilor inconștiente care luau 
locul faptelor. Era mult mai sigur să aștearnă pe 
hârtie porțiunile mai importante. 


Nu-ţi înapoiez vacile, 
Nici pentru dragoste, nici de frica ta... 


Pana a scos un scârțâit slab, captând cuvintele 
unul câte unul, prinzându-le ca pe licurici pe 
pagină. Era foarte târziu, şi Roger avea crampe în 
muşchi din cauza frigului şi a şederii îndelungate, 
dar era hotărât să scrie toate versurile noi, cât îi 
erau proaspete în minte. Clellan putea pleca a doua 
zi dimineaţă şi se putea întâmpla să fie mâncat de 
vreun urs sau să fie ucis de vreo avalanșă de pietre, 
însă Willie, vărul lui Telfer, va continua să trăiască. 

Dar voi mâna vacile lui Jamie Telfer, 

Orice ar spune un scoțian care... 

Lumânarea a scos un mic sfârâit când flacăra a 
ajuns la un defect al fitilului. Lumina care cădea 
peste hârtie a tresărit şi a pâlpâit, iar literele s-au 
şters brusc în umbră când flacăra a scăzut de la un 

deget de lumină la o scânteie albăstruie, precum 
moartea bruscă a unui soare în miniatură. 

Roger a lăsat pana să îi cadă din mână și a luat 
sfeşnicul din lut, mormăind o înjurătură. A suflat 
asupra fitilului cu fereală, sperând să reînvie 
flacăra. 

— Dar Willie a fost lovit în cap, a murmurat el 
pentru sine, repetând cuvintele printre pufăituri, 
pentru a le păstra proaspete în minte. Dar Willie a 
fost lovit în cap/Și prin sacul de spate i-a pătruns 
sabia/Și Harden a salutat cu furie/Când Willie 
zăcea ucis pe pământ... Când Willie zăcea ucis pe 
pământ... 

Alimentată de suflarea lui, o coroană zdrenţuită 
şi portocalie a crescut pentru scurtă vreme, după 
care a scăzut constant, în pofidă pufăitunilor lui, 
rămânând un punct roşu, incandescent, care a clpit 
o clipă sau două dispreţuitor, apoi a dispărut cu 
totul, lăsând doar un firicel de fum alb în încăperea 
căzută în semiîntuneric şi un miros de ceară 
încinsă în nările lui. 

A repetat înjurătura, ceva mai tare. Brianna s-a 
foit în pat, iar el a auzit pănuşile de porumb 
foşnind când ea a ridicat capul, scoțând un sunet 
adormit, dar întrebător. 

— Nu-l nimic, a şoptit el răgușit, aruncând o 
privire neliniștită spre pătuțul din colțul camerei. 
S-a stins lumânarea. Dormi. 

Dar Willie a fost lovit în cap... 

— Înm. 

Un plescăit şi un oftat, când capul ei a recăzut 
pe perna umplută cu puf de gâscă. 

Ca un mecanism de ceas, Jemmy şi-a înălţat 
capul din cuibul de pături, iar nimbul de păr roşcat 
şi înfoiat s-a conturat în lumina slabă a vetrei. A 
scos un sunet confuz, dar insistent, nu tocmai un 
strigăt și, înainte ca Roger să facă vreo mişcare, 
Brianna a ţâşnit glonţ din pat, ridicând copilul din 
pilotă şi bâjbâind cu o mână prin îmbrăcămintea 
lui. 

— Oliţa! s-a răstit ea la Roger, făcând un semn 
cu piciorul gol în spate în timp ce se chinuia cu 
hainele lui Jemmy. Găseşte olița de noapte! Doar o 
clipă, scumpule, a gângurit ea către Jemmy, 
schimbând brusc tonul. Aşteaptă doaaar o clipă... 

Redus la supunere imediată de tonul ei autoritar, 
Roger s-a lăsat în genunchi și a plimbat un braţ 
prin gaura neagră de sub pat. 

Willie a fost lovit peste cap... Şi prin... rotulă? 
În craniu? Deşi copleşit de situaţie, un bastion al 
memoriei lui se agăța cu îndărătnicie de acel 
cântec ce îi răsuna în urechea internă. Însă doar 
melodia — cuvintele se ștergeau cu repeziciune. 

— Uite-o! 

A găsit oala din lut şi a lovit-o din greşeală de 
piciorul patului. Slavă Cerului, nu s-a spart! A 
împins-o pe podea spre Bree. 

Cu o exclamaţie de satisfacție, ea l-a aşezat pe 
Jemmy pe oliță, iar Roger a rămas să pipăie pe 
întuneric după lumânarea căzută, în timp ce ea 
murmura cuvinte de încurajare. 

— Bravo, scumpule, e bine... 

Roger a găsit lumânarea, din fericire întreagă, şi 
a ocolit cu grijă drama în desfăşurare, după care a 
îngenuncheat și a reaprins fitilul înnegrit de la 
tăciunii din foc. Cât a făcut asta, a răscolit tăciunii 
şi a mai pus un lemn pe foc. Focul s-a înviorat, 
luminându-l pe Jemmy, care părea a se strădui cu 
succes să adoarmă la loc, în ciuda poziției lui şi a 
îndemnurilor mamei. 

— N-ai nevoie la oliţă ? tocmai spunea ea, 
scuturându-l blând de umăr. 

— Nevoie la oliță? a repetat Roger, cuvintele 
alungându-i rămăşiţele de versuri din minte. Adică 
să devii zurbagiu? 

După părerea lui, pe baza experienţei personale 
ca tată, copiii mici se năşteau zurbagii, şi situația 
se îmbunătăţea treptat şi încet mai târziu. A şi 
spus-o, făcând-o pe Brianna să se uite urât la el. 

— Poftim? a replicat ea tăios. Vrei să spui că se 
nasc zurbagii? 

Cu o mână îl ținea de umăr pe Jemmy, în 
echilibru, în timp ce pe cealaltă o făcuse căuș în 
jurul pântecului său, degetul arătător dispărându-i 
în umbre pentru a dirija jetul. 

— Zurbagiu, a explicat Roger, arătând cu un 
gest scurt spre tâmpla lui, drept ilustrare. Ştii tu, 
sărit. Scrântit. 

Ea a deschis gura să răspundă, dar Jemmy s-a 
legănat alarmant, şi capul i-a căzut în piept. 

— Nu, nu! a sărit Bree, prinzându-l mai bine. 
Trezeşte-te, dragule! Trezeşte-te şi fă la oliţă! 

Termenul insidios se instalase deja în mintea lui 
Roger, înlocuind cu voioşie jumătate din cuvintele 
parțial şterse ale versului pe care încercase să şi-l 
amintească. 


Willie s-a aşezat pe oliță/Și sabia la oliță s-a 
dus... 


A scuturat din cap ca pentru a-l îndepărta, dar 
prea târziu — adevăratele cuvinte îi zburaseră din 
minte. Resemnat, a renunţat ca la o treabă 
neplăcută şi s-a ghemuit lângă Brianna ca să o 
ajute. 

— Trezeşte-te, amice. Aveam treabă de făcut. 

A trecut uşor un deget pe sub bărbia lui Jemmy, 
i-a suflat slab în ureche, zburlindu-i şuvițele 
mătăsoase şi roşcate care 1 se lpiseră de tâmpla 
încă umedă de sudoare somnului. 

Jemmy a ridicat puţin pleoapele, privind furios. 
Arăta ca o cârtiță mică şi rozalie, scoasă cu 
cruzime din tunelul ei călduţ, care acum se uita cu 
ură la lumea inospitalieră de la suprafața 
pământului. 

Brianna a căscat larg şi a clătinat din cap, 
clhpind și privind spre lumina lumânări. 

— Fi bine, dacă nu-ţi place „la oliță“, cum spui 
asta în Scoţia? a întrebat ea indispusă. 

Roger a mișcat un deget spre buricul lui Jem 
pentru a-l gâdila. 

— A... ţin minte că un prieten şi-a întrebat fiul 
mic dacă simţea nevoia să facă caca, a propus el. 

Brianna a scos un sunet de respingere, dar 
pleoapele lui Jemmy au tresărit. 

— Caca, a rostit el cu glas visător, plăcându-i 
sunetele. 

— Întocmai, asta e ideea, l-a încurajat Roger. 

A răsucit degetul uşor în mica adâncitură, iar 
Jemmy a scos un soi de chicotit, începând să se 
trezească. 

— Caca, a spus el. Caca. 

— Orice vrei, a zis Brianna, încă iritată, dar cu 
un aer resemnat. Fă una sau alta— numai fă ceva, 
bine? Mami vrea să doarmă. 

— Poate c-ar fi bine să iei degetul de pe... hm. 
Roger a făcut un semn din cap spre organul cu 
pricina. O să-i creezi sărmanului copil un complex 
ori cine ştie ce. 

— Cum zici tu. 

Şi-a retras grăbită mâna, iar micul obiect s-a 
ridicat brusc, împungând spre Roger pe deasupra 
marginii oliţei. 

— Hei! Stai o cli... a început el și a înălțat o 
mână drept scut exact la vreme. 

— Caca, a repetat Jemmy cu glas adormit, 
zâmbind de plăcere. 

— Rahat! 

— Hat! l-a imitat Jemmy îndatoritor. 

— Fi bine, nu-i chiar la fel— ce-ar fi să nu mai 
râzi? a spus Roger iritat, ştergându-și mâna cu o 
cârpă de bucătărie. 

Brianna râdea în hohote, clătinând din cap, 
astfel că șuviţele scăpate din părul împletit în 
coadă i-au căzut peste faţă. 

— Bravo, Jemmy! a reuşit ea să spună. 

Încurajat astfel, Jemmy a căpătat un aer 
concentrat, şi-a lăsat bărbia în piept şi, fără să mai 

aştepte, a trecut la actul doi al dramei din acea 
seară. 

— Isteţ flăcău! a spus Roger cu sinceritate. 

Brianna a ridicat privirea spre el, surprinsă şi 
oprindu-se din aplauze. 

Şi el era surprins. Vorbise din reflex şi, auzind 
cuvintele, pentru o clipă glasul nu sunase ca fiind 
al lui. Foarte familiar, dar nu al lui. Parcă scriind 
cântecul lui Clellan, ar fi auzit vocea bătrânului, 
chiar în timp ce buzele lui formulau cuvintele. 

— Da, 1steţ, a spus el, ceva mai încet, şi l-a 
bătut pe băieţel uşor pe creștetul mătăsos. 

A dus oliţa afară ca să o golească, în timp ce 
Brianna, cu sărutări și murmure de admirație, l-a 
culcat pe Jemmy. După ce a isprăvit cu măsurile 
sanitare, s-a dus la puț ca să se spele pe mâini 
înainte de culcare. 

— Ai terminat treaba? l-a întrebat Brianna 
somnoroasă când el s-a vârât în pat lângă ea. 

S-a întors şi şi-a lipit fundul de pântecul lui fără 
nicio jenă, gest pe care el l-a luat drept afecţiune, 
întrucât ea era mai caldă cu circa treizeci de grade 
decât el, care fusese afară. 

— Da, am terminat pentru azi. 

Şi-a petrecut braţele în jurul ei şi a sărutat-o sub 
ureche, simțind în căldura trupului ei calmul şi 
încântarea. Fără să comenteze, ea i-a luat mâna 
îngheţată şi i-a sărutat-o, apoi a lipit-o de bărbia ei. 
Roger s-a întins puţin, apoi s-a relaxat, lăsându-și 
muşchii să se destindă și simțind mişcările când 
trupurile lor s-au potrivit, fiecare luând forma 
celuilalt. Dinspre patul mic, în care Jemmy dormea 
somnul celor uscați, s-a auzit un sforăit slab, 
bâzâit. 

Brianna potolise focul; ardea uşor, dând o 
căldură slabă, constantă, emanând un miros de 
hicori şi scoțând când şi când un pocnet când 
flacăra ascunsă găsea o acumulare de răşină sau o 
porțiune umedă. Căldura s-a strecurat peste el, iar 
somnul a venit tiptil în urma ei, aducându-i o 

pătură de  toropeală în jurul urechilor, 
desferecându-i tainiţele ordonate ale minții şi 
lăsând toate gândurile şi impresiile de peste zi să 
se rostogolească afară în mormane colorate. 

Opunându-se câteva momente căderii în somn, a 
scotocit la întâmplare prin bogățiile dispersate care 
1 se dezvăluiseră astfel, în speranţa slabă de a găsi 
un colțişor din cântecul lui Telfer ițindu-se; o 
frântură de cuvânt sau de melodie care să îi 
îngăduie să surprindă versurile dispărute şi să le 
tragă înapoi la lumina conștiinței. Însă din acea 
aglomerare nu a apărut povestea nefericitului 
Willie, ci mai curând o voce. Nu a lui, şi nici a 
bătrânului Clellan. 

Isteţ flăcău! i-a spus vocea de contralto clară și 
caldă, în pragul râsului. Roger a tresărit. 

— Ce-ai spus? a mormăit Brianna, tulburată de 
mișcare. 

— Hai- fii 1steţ! a zis el încet, auzind ecoul 
cuvintelor în timp ce i se formau în memorie. Asta 
spunea ea. 

— Cine? 

Brianna a întors capul, părul ei foşnind pe pernă. 

— Mama. A cuprins-o de talie cu mâna liberă şi 
amândoi s-au aşezat mai bine. M-ai întrebat cum 
se spune în Scoția. Uitasem, dar ea aşa obişnuia 
să-mi spună. „Hai-— fii istet!“ Sau: „Vrei să fii 
istet?“ 

Bree a scos un mic hohot de râs somnoros. 

— Păi, e mai bine decât caca, a răspuns ea. 

Au rămas tăcuți câteva momente. Apoi ea a 
vorbit încet, dar orice urmă de toropeală dispăruse 
din glasul ei: 

— Mi-ai vorbit când şi când despre tatăl tău, dar 
nu te-am auzit aducând vorba despre mama ta. 

El a ridicat un umăr, trăgându-și genunchii şi 
lipindu-i de coapsele ei. 

— Nu-mi amintesc prea multe despre ea. 

— Câţi ani aveai când a murit? 

Brianna a ridicat mâna și a aşezat-o peste a lui. 

— O, patru cred, aproape cinci. 

A scos un sunet slab de consolare şi l-a strâns de 
mână. A tăcut un moment, cufundată în gânduri, 
dar el a auzit-o înghițind în sec şi i-a simţit uşoara 
încordare a umerilor. 

=— Cee? 

— A... nimic. 

— Zău? 

El şi-a desprins mâna și a folosit-o pentru a-i da 
părul împletit şi greu într-o parte şi a început să-i 
maseze ceafa. Ca să-i uşureze sarcina, ea a întors 
capul, îngropându-l în pernă. 

— Doar că... mă gândeam, dacă aş muri acum, 
Jemmy e atât de mic... nu şi-ar aminti deloc de 
mine, a comentat ea în şoaptă, şi cuvintele au sunat 
pe jumătate înfundat. 

— Ba da, şi-ar aminti. 

A contrazis-o din reflex, dorind să o liniştească, 
deşi ştia că are dreptate. 

— Tu nu-ţi aminteşti şi erai mult mai mare când 
ti-ai pierdut mama. 

— A... mi-o amintesc, a spus el rar, apăsând cu 
buricul degetului mare în locul unde gâtul se unea 
cu umărul. Doar că e vorba de fragmente. 
Câteodată, când visez sau mă gândesc la altceva, 
reuşesc să o văd o clipă sau să-i aud ecoul vocii. 
Îmi amintesc clar câteva lucruri — medalionul pe 
care îl purta la gât, cu inițialele ei scrise cu 
pietricele roşii. Granate, asta erau. 

Probabil că acel medalion îi salvase viața în 
timpul primei încercări nefericite de a trece prin 
pietre. Resimţea când şi când pierderea lui, ca un 
ghimpe mic îngropat sub piele, dar alunga 
senzaţia, spunându-și că, în definitiv, nu era nimic 
altceva decât o bucată de metal. 

În acelaşi timp, îi simţea lipsa. 

— E un lucru, Roger. Vocea ei avea o nuanţă de 
duritate. Pe ea ţi-o aminteşti? Cum să spun, ce va 
şti Jemmy despre mine-— despre tine, de 

exemplu —, dacă tot ce îi va rămâne de la noi va 
fi — a privit în Jur, căutând un obiect potrivit — toba 
ta şi briceagul meu? 

— Va şti că tatăl lui a avut aptitudini muzicale şi 
că mama lui a fost însetată de sânge, a răspuns sec 
Roger și s-a crispat când ea l-a lovit cu pumnul în 
coapsă, apoi şi-a aşezat mâinile autoritar pe umerii 
ei. Nu, serios. Va şti multe despre noi, şi nu doar 
din lucrușoarele care vor rămâne în urma noastră, 
cu toate că şi astea ar fi de ajutor. 

— Cum? 

— Fi bine... 

Umerii ei se relaxaseră din nou; Roger a simțit 
marginea omoplatului ei prin piele şi s-a gândit că 
Brianna era prea slabă. 

— Ai studiat istoria o vreme, nu? Ştii cât de 
multe se pot deduce din obiecte terne precum 
farfurii şi jucării. 

Glasul ei a exprimat îndoiala, dar Roger a 
socotit că ea voia doar să fie convinsă. 

— ŞI Jem va şti mult mai multe lucruri despre 
tine din desenele tale, a spus el. 

Şi mai multe lucruri decât ar trebui să ştie un 
fiu, dacă îți va citi caietul cu vise, a adăugat în 
gând. Îi stătea pe limbă să-i mărturisească asta, să-i 
spună că el îl citise, dar s-a abținut. Mai mare 
decât teama de reacția ei dacă ar descoperi 
amestecul lui era teama că ea ar înceta să scrie, iar 
micile secrete ale minții ei îi vor rămâne 
necunoscute. 

— Cred că e adevărat, a spus ea rar. Mă-ntreb 
dacă Jem va desena ori va avea talent muzical. 

Dacă Stephen Bonnet cântă la flaut, s-a gândit 
cu cinism Roger, dar a alungat iute ideea 
subversivă, refuzând să o accepte. 

— ȘI ştii cum va afla cele mai multe despre noi? 
a preferat el să spună, reluând masajul uşor. Se va 
privi pe sine, nu? 

— Hm? 

— Păi, uită-te la tine, a zis el apăsat. Oricine te 
vede spune: „lu trebuie să fu fata lui Jamie 
Fraser!“ Şi părul roșcat nu e sigurul lucru, să nu 
uităm felul în care tragi cu pușca. Şi felul în care 
ţineţi la roşii tu și mama ta... 

Ea a plescăit din buze gânditoare şi a chicotit 
când el a râs. 

— Da, am înţeles, a spus ea. Mm... De cea 
trebuit să aduci vorba de roşii? Am folosit 
săptămâna trecută ultimele roşii uscate, şi mai sunt 
şase luni până vom mai vedea vreuna. 

— lartă-mă, a zi el şi a sărutat-o pe ceafă drept 
scuză, apoi după un moment a continuat. Mă 
gândeam la ceva. Când ai aflat de Jamie — când am 
început să-l căutăm —, sigur te-ai întrebat cum era. 

Roger ştia că era adevărat, pentru că şi el fusese 
curios. 

— Când l-ai găsit, ai avut vreo confirmare? Din 
ceea ce știai despre el, era cât de cât aşa cum ţi-l 
imaginai? Ori din ceea ce ştiai despre tine? 

Asta a făcut-o pe Brianna să râdă din nou, 
oarecum ironic. 

— Nu ştiu, a răspuns ea. N-am ştiut atunci şi nu 
ştiu nici acum. 

— Ce să înţeleg din asta? 

— Fi bine, când auzi unele lucruri despre cineva 
înainte de a-l cunoaște, fireşte că persoana reală nu 
este exact aşa cum ai auzit sau ţi-ai imaginat. Dar 
nici nu uiţi ce ţi-ai imaginat; asta îți rămâne în 
minte și se combină cu ceea ce descoperi când o 
cunoşti. lar apoi... Gândindu-se, şi-a aplecat capul 
în față. Chiar dacă întâi cunoşti o persoană, iar mai 
târziu auzi unele lucruri despre ea, asta afectează 
modul în care o vezi, nu? 

— Da? Mm. Cred că da. Vrei să spui... celălalt 
tată al tău? Frank? 

— Aşa cred. 

S-a mişcat sub mâinile lui, ridicând din umeri. 
Nu voia să vorbească despre Frank Randall, mai 
ales acum. 

— Roger, dar părinții tăi? Crezi că de aceea a 
păstrat reverendul toate lucrurile lor în cutiile 
acelea? Ca mai târziu să cauţi printre ele, să afli 
mai multe despre ei şi să adaugi asta la adevăratele 
tale amintiri despre ei? 

— A... da, aşa presupun, a răspuns el fără 
convingere. Nu că aş avea amintiri despre 
adevăratul meu tată; el m-a văzut o singură dată, şi 
atunci aveam mai puțin de un an. 

— Dar pe mama ţi-o amintești, nu? Măcar 
puţin? 

Glasul ei trăda o vagă îngrijorare; voia ca el să 
îşi amintească. Roger a ezitat şi un gând i-a venit 
provocându-i un mic şoc. Adevărul era că nu 
încercase niciodată în mod conștient să-şi aducă 
aminte de mama lui. Înţelegând asta, a avut o 
senzaţie bruscă şi neobişnuită de ruşine. 

— Ea a murit în război, da? 

Bree a continuat masajul întrerupt, întinzând 
mâna în spate și strângând mușchii încordați ai 
coapsei lui Roger. 

— Da. A murit în război. O bombă. 

— În Scoţia? Dar credeam că... 

— Nu. La Londra. 

Nu voia să vorbească despre asta. Nu vorbise 
niciodată. lar în rarele ocazii când memoria îl 
ducea în acea direcție, se ferea. Acel teritoriu se 
afla înapoia unei uşi închise pe care scria mare 
„Intrarea interzisă“, de care nu încercase niciodată 
să treacă. ȘI totuși, astă-seară a simțit ecoul scurtei 
angoase a Briannei la gândul că s-ar putea ca fiul 
ei să nu își aducă aminte de ea. Şi a simţit același 
ecou, ca o voce slabă care cheamă, din partea 
femeii încuiate dincolo de uşa din mintea lui. Dar, 
de fapt, era încuiată? 

Cu o senzaţie de gol în piept care putea fi de 
groază, a întins mâna şi a atins clanţa uşii încuiate. 
Cât de mult îşi amintea? 

— Bunica, mama mamei, era englezoaică, a 
spus el rar. Văduvă. După moartea tatei, am plecat 

în sud, ca să locuim cu ea la Londra. 

De-a lungul anilor, nu se gândise la bunica, aşa 
cum nu se gândise nici la mama lui. Dar în timp ce 
vorbea, a simțit mirosul de apă de trandafiri al 
loțiunii cu glicerină cu care bunica lui îşi ungea 
mâinile şi cel uşor stătut al apartamentului ei din 
Tottenham Court Road, înţesat de mobilă umplută 
cu păr de cal, prea masivă pentru spaţiul de acolo, 
rămăşiţe unei vieții anterioare în care avusese o 
casă, un soţ şi copii. 

A răsuflat adânc. Bree a simțit şi şi-a apăsat 
spinarea lată de pieptul lui în semn de încurajare. 
El a sărutat-o pe ceafă. Așadar, ușa se deschisese — 
doar puţin probabil, dar pe acolo a trecut lumina 
unei după-amiezi de iarnă la Londra căzând pe un 
morman de cuburi din lemn împrăștiate pe un 
covor tocit până la urzeală. O femeie construia 
pentru el un turn, iar razele slabe de soare stârneau 
curcubeie dintr-un diamant de pe degetul ei. 
Degetele lui s-a strâns din reflex când a văzut acea 
mână subțire. 

— Mama era scundă, ca şi bunica. Adică, 
amândouă mi se păreau mari, dar țin minte că am 
văzut-o ridicându-se pe vârfuri ca să ia lucruri de 
pe un raft. 

Lucruri. Serviciul de ceai, cu zaharniţa din sticlă 
şlefuită. Ceainicul ciobit, trei căni desperecheate. 
A lui avea pe ea un ursulet panda. Un pachet de 
biscuiţi — roşu-aprins, cu imaginea unui papagal pe 
el... Doamne, nu mai văzuse aşa ceva de atunci 
încoace — oare se mai făceau asemenea lucruri? 
Nu, sigur că nu, în niciun caz acum. 

Şi-a strunit mintea care o luase razna, abătând-o 
de la asemenea lucruri care îi distrăgeau atenția. 

— Știu cum arăta, dar mai mult din fotografi, 
nu din amintirile mele. 

Şi totuşi avea amintiri, şi-a dat el seama cu o 
senzație  răscolitoare în stomac. S-a gândit 
„Mama“ şi brusc nu a mai văzut fotografiile; a 
văzut lanţul ochelarilor ei, un şirag de mărgele 

minuscule din metal pe rotunjimea delicată a 
pieptului ei şi o netezime caldă și plăcută, 
mirosind a săpun, pe obrazul lui; țesătura din 
bumbac a rochiei de casă cu motiv floral. Flori 
albastre. De forma unor trâmbițe, cu tulpini 
buclate; le vedea limpede. 

— Cum arăta? Semeni cât de cât cu ea? 

Roger a ridicat din umeri, iar Bree s-a mişcat, 
răsucindu-se cu faţa spre el, rezemându-și capul pe 
braţul întins. Ochii îi străluceau în semiîntuneric, 
toropeala fiind depășită de interes. 

— Puțin, a spus el încet. Avea părul negru, ca şi 
mine. 

Strălucitor şi ondulat. Ridicându-se în vânt, 
presărat cu firicele albe de nisip. El îi turnase nisip 
în cap şi ea îşi scutura părul râzând. O plajă 
undeva? 

— Reverendul a păstrat în biroul lui câteva 
fotografi cu ea. Una o înfățișa ținându-mă în 
poală. Nu ştiu la ce ne uitam — dar amândoi arătam 
de parcă ne-am fi chinuit să nu râdem. Acolo 
semănăm. Am gura ei, cred-— şi... probabil... 
forma sprâncenelor. 

Multă vreme simţise o strângere în piept ori de 
câte ori vedea fotografii ale mamei. Însă starea 
aceea trecuse, imaginile își pierdeau înțelesul și 
deveneau doar obiecte în aglomeraţia obişnuită din 
casa reverendului. Acum le vedea din nou limpede, 
iar strânsoarea din piept revenise. Și-a dres glasul 
hotărât, sperând să ușureze situația. 

— Ai nevoie de apă? 

Brianna a dat să se ridice şi a întins mâna spre 
carafa şi cana pe care le ținea pentru el pe scaunul 
de lângă pat, dar el a clătinat din cap, punând mâna 
pe umărul ei ca s-o oprească. 

— N-am nimic, a zis el, puţin răguşit, apoi şi-a 
dres încă o dată glasul. 

Îşi simţea gâtlejul la fel de îngustat şi dureros ca 
şi în săptămânile de după spânzurare şi a căutat 

fără să vrea cicatricea, netezind cu buricul 
degetului linia zimţată de sub falcă. 

— Ştii ceva? a spus el, căutând măcar o 
diversiune de o clipă. Ai putea să-ți faci 
autoportretul data viitoare când te duci să-ți 
vizitezi mătușa la River Run. 

— Poftim, eu? 

Brianna părea şocată, totuşi — s-a gândit Roger — 
şi oarecum încântată de idee. 

— Sigur. Ai putea, știu asta. Şi apoi ar fi... ei 
bine, o mărturie durabilă. 

Pentru ca Jem să-și amintească, în caz că ţi se 
întâmplă ceva. Cuvintele au plutit deasupra lor în 
întuneric, amuţindu-i pe amândoi. La naiba, şi mai 
încerca să o încurajeze! 

— Aş vrea un portret al tău, a spus el moale şi a 
întins mâna, mângâindu-i conturul obrazului și al 
tâmplei. Ca să îl privim când vom fi foarte bătrâni 
şi să-ți pot spune că n-ai început să te schimbi 
câtuşi de puţin. 

Ea a pufnit, dar a întors capul şi i-a sărutat 
degetele, apoi s-a întors pe spate. S-a întins, 
îndreptându-şi degetele de la picioare până când 
încheieturile au trosnit, după care, cu un oftat, s-a 
relaxat. 

— O să mă gândesc la asta, a spus ea. 

În încăpere era linişte, cu excepţia murmurului 
focului şi a pocnetelor scoase de lemnele care se 
așezau. Noaptea era rece, dar liniştită; dimineaţa 
va fi ceţoasă — simţise umezeala acumulându-se în 
sol când ieşise afară, venind ca o boare dinspre 
copaci. Însă înăuntru era cald şi uscat. Brianna a 
oftat din nou; Roger a simtit-o recăzând în somn și 
a simţit că şi pe el îl cuprinde somnul. 

Tentaţia de a ceda şi a lăsa somnul să-l poarte 
fără nicio durere era mare. Dar, deși temerile 
Briannei erau atenuate pe moment, el încă auzea 
acea şoaptă: „Nu-şi va aminti deloc de mine.“ Însă 
şoapta venea acum din cealaltă parte a uşii din 
mintea lui. 

Ba îmi amintesc, mamă, a gândit el şi a deschis 
larg uşa. 

— Eram cu ea, a rostit el încet. 

Stătea pe spate şi privea tavanul cu grinzi din 
lemn de pin, abia deluşind îmbinările şi căpriorii, 
deşi ochii 1 se obişnuiseră cu întunericul. 

— Poftim? Cu cine? 

A sesizat amorțeala somnului în vocea ei, dar 
curiozitatea a trezit-o imediat. 

— Cu mama. Şi cu bunica. Atunci când 
bomba... 

A simtit-o întorcând capul brusc spre el, semn 
că-i auzise încordarea din glas, dar el, fără să 
clipească, a continuat să privească direct în sus, 
spre grinzi. 

— Vrei să-mi povesteşti? 

Brianna îi găsise mâna şi i-a strâns-o între 
degetele ei. Nu era deloc sigur, dar a dat uşor din 
cap şi a răspuns strângerii de mână. 

— Da. Cred că trebuie, a rostit el încet. 

A oftat adânc, simțind mirosurile de turtiţe de 
mălai prăjite şi de ceapă care încă stăruiau în 
colțurile cabanei. Undeva departe, mirosurile de 
aer încins şi de terci pentru dejun, de lână umedă și 
de gaze de eșapament ale camioanelor au trezit 
îndrumători tăcuţi prin labirintul memoriei. 

— S-a întâmplat noaptea. Au pornit sirenele 
care anunțau un raid aerian. Ştiam ce însemna asta, 
dar de fiecare dată mă speriam de moarte. Nu am 
mai avut timp să mă îmbrac, mama m-a smuls din 
pat şi mi-a tras paltonașul peste pijama, apoi ne- 
am năpustit afară şi am coborât scara-— erau 
treizeci şi şase de trepte, le numărasem pe toate în 
acea zi, când ne întorseserăm de la cumpărături — 
şi ne-am grăbit să ajungem la cel mai apropiat 
adăpost antiaerian. 

Cel mai apropiat era stația de metrou de peste 
drum; cu plăci albe, murdare şi cu lumini de neon 
pâlpâitoare, cu năvala ameţitoare a aerului venind 

din adânc, precum răsuflarea dragonilor din 
peşterile învecinate. 

— Era palpitant. 

A văzut mulțimea de oameni îmbulzindu-se şi a 
auzit strigătele supraveghetorilor răzbătând prin 
zgomotul făcut de ei. 

— Totul vibra; podeaua, pereţii, chiar și aerul. 

Treptele din lemn bubuiau sub tălpi în timp ce 
şirurile de refugiaţi coborau spre pântecele 
pământului, ajungând la nivelul unui peron, apoi 
mai jos şi iar mai Jos, gonind spre un loc sigur. Era 
panică — dar una ordonată. 

— Bombele puteau străpunge pământul până la 
adâncimea de cincisprezece metri— aşa că 
nivelurile mai joase erau sigure. 

Ajunseseră la baza primei scări, alergând şi 
împingându-se cu o masă de oameni printr-un 
tunel scurt, cu plăci albe, către capul următorului. 
La capătul scării era un spaţiu larg, iar mulțimea s- 
a adunat ca un vârtej în el, umflându-se sub 
presiunea refugiaților care veneau din tunelul aflat 
în spate, golindu-se doar foarte încet, în vreme ce 
şirurile de oameni se îngrămădeau pe scara care 
mergea în jos. 

— În jurul capătului scării era un zid; am auzit- 
o pe bunica spunând că era îngrijorată că vom fi 
striviți de el-— oamenii se scurgeau din stradă, 
împingându-ne din urmă. 

Ridicându-se pe vârfuri, cu pieptul lipit de 
beton, el a privit dincolo de zid. Dedesubt, 
luminile de avarie străluceau intermitent de-a 
lungul zidurilor, deformând mulțimea de jos. Era 
noaptea târziu; cei mai mulți oameni erau 
îmbrăcaţi cu ce apucaseră să ia când se dăduse 
alarma, iar lumina expunea pe neașteptate piele 
dezgolită şi haine ieşite din comun. O femeie purta 
o pălărie extravagantă, împodobită cu pene şi cu 
fructe, şi un palton vechi. 

Urmărise mulțimea de jos cu fascinatie, 
străduindu-se să vadă dacă pe pălăria femeii era un 

fazan întreg. S-au auzit țipete; un supraveghetor cu 
o cască albă, pe care era un „W“ mare, făcea 
semne disperate, încercând să grăbească mulțimea 
care şi aşa se precipita spre capătul celălalt al 
peronului, făcând loc pentru cei care coborau 
scara. 

— Copiii plângeau, dar eu nu. Practic, nu-mi era 
deloc frică. 

Nu se temuse, pentru că mama îl ţinea de mână. 
Dacă ea era acolo, nimic rău nu se putea întâmpla. 

— În apropiere a răsunat o bufnitură puternică. 
Am văzut luminile tremurând. Apoi s-a auzit un 
zgomot ca şi cum pe deasupra noastră ar fi trecut 
un tren în mare viteză. Toţi au privit spre tavan şi 
au început să urle. 

Crăpătura din tavanul înclinat nu păruse din cale 
afară de înspăimântătoare; doar o linie subțire și 
neagră care a plecat în zigzag încoace şi încolo ca 
un şarpe de jucărie, urmând liniile plăcilor. Apoi s- 
a lățit brusc, devenind un hău căscat ca o gură de 
balaur, iar din ea au început să curgă pământ şi 
plăci sparte. 

Se încălzise de mult şi totuși i se făcuse pielea 
de găină pe tot corpul. Inima îi bătea gata să-i sară 
din piept şi se simţea ca și cum laţul s-ar fi strâns 
din nou în jurul gâtului. 

— Mi-a dat drumul, a spus Roger cu o şoaptă 
gâtuită. A dat drumul mâinu mele. 

Brianna i-a prins mâna între ale ei, cu putere, 
încercând să salveze copilul care fusese Roger. 

— A trebuit s-o facă, a şoptit ea. Roger, nu ti-ar 
fi dat drumul decât dacă trebuia. 

— Nu, a zis el clătinând violent din cap. Nu asta 
a fost — adică — stai puțin. Aşteaptă o clipă, bine? 

A clipit tare, încercând să-și potolească bătăile 
inimii, punând laolaltă părțile sfărâmate ale acelei 
nopți. Derută, frenezie, durere... dar ce se 
întâmplase de fapt? Nu păstrase în memorie decât 
impresia de haos total. Însă trecuse prin el; trebuia 

să ştie ce se întâmplase — dacă ajungea în starea în 
care să retrăiască totul. 

Degetele Briannei îi strângeau suficient de tare 
mâna încât să oprească circulația sângelui. El a 
bătut-o uşor pe mână, iar ea a slăbit puţin 
strânsoarea. 

Roger a închis ochii şi a lăsat totul să se 
petreacă. 

— La început, nu mi-am adus aminte, a spus el 
încet după o vreme. Ori mai curând mi-am 
amintit — dar din ceea ce mi-au spus oamenii că se 
întâmplase. 

Nu păstrase nicio amintire despre faptul că 
fusese dus pe braţe, inconștient, prin tunel, iar 
după ce fusese salvat, petrecuse câteva săptămâni 
plimbat de la un adăpost de prim ajutor la altul şi 
prin cămine de copii pentru orfani, mut de uimire 
şi de groază. 

— Sigur, îmi ştiam numele şi adresa, dar în 
condițiile de atunci, nu au fost de niciun ajutor. 
Tata murise deja — în orice caz, până când l-au 
găsit pe fratele bunicului meu — adică reverendul —, 
iar el a venit să mă ia, oamenii puseseră cap la cap 
povestea celor petrecute în adăpostul antiaerian. A 
fost un miracol că nu murisem ca toți ceilalți de pe 
scară, aşa mi s-a spus. Mi-am mai zis că, în panica 
aceea, mama mă scăpase din mână — probabil că 
am fost despărțit de ea și dus în josul scării de 
mulțime. Aşa am ajuns la nivelul de jos, unde 
tavanul nu cedase. 

Brianna a continuat să îi țină mâna protector, dar 
fără să îl mai strângă. 

— Dar acum îți aminteşti ce s-a întâmplat? a 
întrebat ea încet. 

— Mi-am amintit că a dat drumul mâinii mele, a 
spus el. Și am crezut că restul era corect. Dar nu 
era. Acum cuvintele îi veneau mai uşor, 
strânsoarea din gât şi din piept dispăruse. Mi-a dat 
drumul la mână, a repetat el, iar apoi m-a ridicat. 
Aşa scundă cum era, ea m-a ridicat şi m-a aruncat 

peste zid. În mulţimea de oameni de pe peronul de 
dedesubt. Eram aproape fără cunoștință după 
cădere, așa cred, dar țin minte vuietul făcut de 
tavanul care s-a prăbuşit. Nimeni de pe scară nu a 
supravieţuit. 

Brianna şi-a apăsat faţa de pieptul lui, şi Roger a 
simtit-o respirând adânc şi tremurând. A mângâiat- 
o pe păr şi inima a început în cele din urmă să îi 
bată mai rar. 

— E-n regulă, i-a şoptit el, deşi avea vocea 
răguşită şi nesigură, iar lumina focului a explodat 
cu steluțe albăstrui şi neclare printre lacrimile din 
ochii lui. 

— Nu vom uita. Nici Jem, nici eu. Indiferent ce 
s-ar întâmpla. Nu vom uita. 

A văzut chipul mamei lui strălucind limpede 
printre stele. 

Isteţ flăcău, a spus ea şi i-a zâmbit. 

Frare 


Zăpada începuse să se topească. Eram împărțită 
între bucuria de a vedea dezgheţarea lumii și 
vibrația primăverii în sol şi tulburarea pricinuită de 
faptul că pierdeam bariera îngheţată care ne 
proteja, chiar temporar, de lumea din afară. 

Jamie nu se răzgândise. Şi-a petrecut o seară 
formulând atent o scrisoare către Milford Lyon. 
Acum era pregătit, a scris el, să se gândească să-şi 
vândă din bunuri — a se citi whisky produs ilegal — 
aşa cum sugerase domnul Lyon şi se declara 
încântat să afirme că acum avea la dispoziţie o 
cantitate considerabilă. Totuşi, îl îngrijora ideea că 
mărfurile lui ar putea avea probleme cu livrarea — 
mai precis, interceptarea de către autoritățile 
vamale sau furtul pe drum- şi dorea unele 
asigurări că vor fi manevrate de un gentleman cu o 
pricepere recunoscută în astfel de chestiuni — cu 


818 


alte cuvinte, un contrabandist care ştia cum stau 
lucrurile în susul şi în josul coastei. 

Primise asigurări de la bunul său prieten domnul 
Priestly din Edenton (pe care nu l-ar fi putut 
deosebi de o groapă în pământ), a scris el, şi din 
partea domnului Samuel Cornell, cu care avusese 
onoarea de a participa la Consiliul de Război al 
guvernatorului, că un anume Stephen Bonnet era 
de departe cel mai capabil să rezolve astfel de 

probleme, bucurându-se de o reputație care o 
depăşea pe a altora. Dacă domnul Lyon aranja o 
întâlnire cu domnul Bonnet, astfel încât Jamie să 
îşi facă o impresie şi să se asigure de siguranţa 
afacerii avute în vedere, atunci... 

— Crezi că va face asta? l-am întrebat. 

— Da, dacă îl cunoaşte pe Stephen Bonnet sau 
dacă-l poate găsi. Jamie a apăsat inelul cu sigiliu al 
tatălui său pe ceara turnată pentru închiderea 
plicului. Priestly şi Cornell sunt nume care pot fi 
invocate, asta e clar. 

— Şi dacă-l găseşte pe Bonnet... 

— Atunci mă duc să-l întâlnesc. 

A desprins inelul de pe ceara care se întărise, 
lăsând o adâncitură netedă, înconjurată de frunze 
minuscule de căpşun, blazonul neamului Fraser. 
Statornicie, asta însemna. În anumite situaţii, eram 
sigură că era doar alt cuvânt pentru îndărătnicie. 

Scrisoarea către Lyon a fost trimisă prin Fergus 
şi am încercat să mi-o scot din minte. Era încă 
iarnă; cu puţin noroc, corabia lui Bonnet putea să 
dea de vreo furtună și să se scufunde, scutindu-ne 
pe toți de multe necazuri. 

Totuşi, chestiunea pândea din cotloanele minţii 
mele, iar când m-am întors în casă după ce 
asistasem o femeie să nască şi am găsit un morman 
de scrisori pe masa de lucru din biroul lui Jamie, 
am simţit că-mi sare inima. 

Slavă Cerului! Între ele nu se afla răspunsul lui 
Milford Lyon. Însă chiar dacă ar fi sosit, ar fi fost 
eclipsat şi uitat imediat, deoarece în teancul de 

scrisori era una pe care apărea numele lui Jamie, 
scris cu mână hotărâtă de sora lui. 

M-am înfrânat cu greu să nu o deschid imediat, 
dacă ar fi conţinut unele reproşuri usturătoare, mă 
gândeam să o bag direct în foc înainte ca Jamie să 
o vadă. Însă onoarea a avut întâietate şi am reuşit 
să mă stăpânesc până când, mânjit de noroiul 
înfruntat pe drumurile impracticabile, Jamie s-a 
întors de la treburile pe care le avusese la Salem. 
Informat despre misiva care îl aştepta, s-a spălat 
grăbit pe mâini şi pe faţă şi a intrat în birou, 
închizând cu grijă uşa înainte de a rupe sigiliul 
scrisorii. 

Avea chipul lipsit de orice expresie, dar l-am 
văzut inspirând adânc înainte de a o desface, ca și 
cum s-ar fi pregătit pentru ceea ce era mai rău. Am 
ocolit discret biroul şi m-am oprit în spatele lui, 
punând o mână pe umărul lui în semn de 
încurajare. 

Jenny Fraser Murray scria ca o persoană şcolită, 
cu literele rotunjite şi grațioase, în şiruri drepte și 
uşor de citit. 


16 septembrie 1771 
Frate, 


Ei bine, după ce am pus mâna pe condei şi 
am scris cuvântul de deasupra, am rămas cu 
privirea la el până când lumânarea a ars mai 
bine de doi-trei centimetri, iar mie nu îmi 
venea niciun gând pe care să îl aştern pe 
hârtie. Ar fi o risipă nesăbuită de ceară de 
albine să continui astfel, și totuşi, dacă ar fi 
să sting lumânarea și să mă duc la culcare, se 
cheamă că am stricat o foaie de hârtie fără 
niciun rost — de aceea socot că trebuie să 
merg mai departe, în numele cumpătării. 

Te-aş putea ocări. Asta ar ocupa ceva loc 
pe pagină şi ar păstra ceea ce soțul meu 
consideră cele mai urâte şi mai înfiorătoare 
blesteme pe care a avut privilegiul de a le 

auzi în lunga lui viaţă. Și asta mi se pare 
cumpătare, fiindcă m-am chinuit din greu 
cândva ca să le alcătuiesc şi nu aş dori că 
descopăr că efortul a fost în zadar. Totuși, 
cred că nu am destulă hârtie ca să le 
cuprindă pe toate. 

Mai cred că probabil, la urma urmelor, nu 
vreau să te critic aspru sau să te condamn, 
pentru că s-ar putea să interpretezi asta drept 
o pedeapsă şi, prin urmare, să iți uşurezi 
conștiința ca ispășire consimţită, astfel încât 
să încetezi a te pedepsi singur. Este o 
penitenţă prea uşoară; dacă i-ai țesut o 
cămașă din păr, aş dori să o porți încă şi fie 
ca ea să iți roadă sufletul la fel cum pierderea 
fiului meu mi-l roade pe al meu. 

Însă cred că îţi scriu ca să te iert— am avut 
un scop când am ridicat pana, ştiu, şi deşi 
iertarea mi se pare o încercare nesigură 
acum, cred că ideea va deveni mai 
suportabilă odată cu trecerea timpului. 


Jamie a ridicat din sprâncene până aproape de 
linia părului, dar, fascinat, a continuat cu voce tare: 


Socot că ești curios să ştii ce m-a îndemnat 
să fac asta, de aceea îți voi spune. 

Lunea trecută, devreme, am plecat călare 
s-o vizitez pe Maggie; are încă un copil, 
aşadar, eşti încă o dată unchi; o fetiță 
frumoasă pe care o cheamă Angelica, un 
nume ridicol, cred eu, dar e foarte blondă şi 
s-a născut cu o urmă ca o căpșună pe piept, 
ceea ce este un semn bun. Am plecat de acolo 
seara şi am străbătut o bună bucată de drum 
spre casă, când s-a întâmplat ceva, catârul a 
călcat pe un muşuroi de cârtiță şi a căzut. 
Amândoi ne-am ridicat oarecum greu şi era 
limpede că nu puteam merge călare pe el şi 
nici pe jos. 

Mă aflam pe drumul spre Auldearn, puţin 
dincolo de dealul de la Balriggan. În mod 
obişnuit, nu caut tovărăşia lui Laoghaire 
MacKenzie — fiindcă ea şi-a reluat acest 
nume, eu am spus clar prin ținut că nu îmi 
place că foloseşte numele de „Fraser, 
deoarece nu are niciun drept la el—, dar era 
singurul loc în care puteam găsi adăpost și 
hrană, pentru că noaptea cobora cu 
repeziciune și amenința să plouă. 

Aşa că am scos şaua de pe catâr și l-am 
lăsat să își găsească hrana lângă drum, iar 
eu am mers şchiopătând să îmi caut adăpost. 

Am ajuns în spatele casei, pe lângă 
bucătăria din grădină, lângă bolta pentru 
viță pe care l-ai făcut tu. Viţele sunt crescute 
bine acum, aşa că nu am putut vedea nimic, 
dar mi-am dat seama că în casă erau oameni, 
fiindcă am auzit voci. 

Deja începuse să plouă. Nu era decât o 
răpăială slabă, dar ropotul picăturilor pe 
frunze cred că mi-a acoperit vocea, pentru că 
nu mi-a răspuns nimeni când am strigat. M- 
am apropiat mai mult — târându-mă ca un 
melc, ca să fiu sigură, pentru că eram 
zdruncinată după cădere și glezna mea 
dreaptă era înțepenită — şi m-am pregătit să 
mai strig o dată, când am auzit zgomote de 
hochmagandy venind de sub boltă. 


— Hochmagandy? am zis eu, uitându-mă la 
Jamie şi ridicând întrebător din sprâncene. 

— Desfrâu, a răspuns el sec. 

— Aha, am zis eu şi m-am uitat peste umărul lui 
la scrisoare. 


Am rămas nemişcată, bineînțeles, 
gândindu-mă ce era mai bine de făcut. Din 
câte auzisem, Laoghaire era cea care se 
dădea, dar nu aveam idee cine ar putea fi 

partenerul ei. Glezna mi se umflase ca o 
bășică, aşa că nu puteam merge pe jos mai 
departe, şi de aceea am fost silită să stau 
acolo în ploaie şi să ascult toată acea 
inhoneste. 

Dacă ar fi fost curtată de vreun bărbat din 
ținut, aş fi aflat, dar nu auzisem că i-ar fi 
acordat atenţie vreunuia — deşi încercaseră 
câțiva; la urma urmelor, are Balriggan şi 
trăieşte ca un lord pe banii trimişi de tine. 

Auzind totul, m-am simţit cuprinsă de 
revoltă, dar mai mult surprinsă şi dornică să 
descopăr cauza. Simțeam furie în numele 
tău — o furie lipsită de rațiune, având în 
vedere situaţia. Însă am descoperit o astfel de 
emoție izbucnind cu putere în pieptul meu. 
Fără să vreau, m-am văzut silită să înţeleg că 
sentimentele mele faţă de tine nu dispăruseră 
cu totul. 


Textul se întrerupea în acel loc, semn că Jenny 
fusese chemată pentru vreo treabă casnică. El se 
relua, proaspăt datat, pe pagina următoare. 


18 septembrie 1771 
Din când în când, îl visez pe lan... 


— Poftim? am exclamat eu. La naiba cu Ian cel 
Tânăr — cine era cu Laoghaire? 

— ŞI eu aş vrea să aflu, a mormăit Jamie. 

Vârfurile urechilor lui Jamie erau roşii, dar nu a 
ridicat ochii de pe pagină. 


Din când în când, îl visez pe lan. Aceste 
vise iau de cele mai multe ori forma vieții de 
zi cu zi, şi parcă îl văd aici, la Lallybroch, 
dar uneori îl visez în viaţa lui printre 
sălbatici — dacă într-adevăr trăieşte (şi mă 
conving că inima mea va afla într-un fel sau 
altul dacă nu este aşa). 

Și aşa văd că ajung, în cele din urmă, la 
același lucru cu care am început — acel 
cuvânt „Frate“. Eşti fratele meu, așa cum 
tânărul lan este fiul meu, amândoi, carnea şi 
spiritul meu, şi aşa veți rămâne. Dacă 
pierderea lui lan îmi bântuie visele, pierderea 
ta îmi bântuie zilele, Jamie. 


Jamie s-a oprit un moment, a înghițind în sec, 
apoi a continuat calm. 


Am scris scrisori toată dimineaţa, 
gândindu-mă temeinic dacă să o închei pe 
asta sau să o pun pe foc. Însă acum conturile 
sunt încheiate, le-am scris tuturor celor de 
care mi-am amintit, şi soarele străluceşte şi 
razele lui cad lângă biroul meu, iar umbrele 
lăsate de trandafirii mamei mă învăluie. 

Mi s-a părut de multe ori că o aud pe 
mama vorbindu-mi în aceşti ani. Însă acum 
nu e nevoie s-o aud ca să ştiu destul de bine 
ce ar spune. Așa că nu voi pune scrisoarea pe 
foc. 

i aduci aminte ziua în care am spart 
castronul pentru smântână aruncându-l în 
tine pentru că mă supăraseşi? Știu că îţi 
aduci aminte întâmplarea, pentru că i-ai 
povestit-o lui Claire. Am ezitat să-mi 
recunosc păcatul, şi tu ai luat vina asupra ta, 
dar tata ştia adevărul, de aceea ne-a pedepsit 
pe amândoi. 

Iar acum sunt de zece ori bunică, părul mi- 
a încărunțit şi încă simt că mi se înroşesc 
obrajii de ruşine și stomacul mi se strânge ca 
un pumn când îmi aduc aminte cum tata ne-a 
pus să îngenunchem alături și să ne aplecăm 
peste bancă pentru a ne biciui. 

Tu ai scâncit și ai gemut ca un cățeluș când 
te-a lovit, iar eu abia mai răsuflam și nu 
îndrăzneam Să mă uit la tine. Apoi a venit 

rândul meu, şi eram atât de chinuită de 
emoție că abia dacă am simţit loviturile. 
Neindoielnic că, citind asta, îți spui cu 
indignare că tata a fost mai blând cu mine 
pentru că eram fată. Mda, poate da, poate 
nu; trebuie să spun că lan se poartă blând cu 
fetele lui. 


Jamie a pufnit. 

— Da, aici ai nimerit-o, a murmurat el şi s-a 
frecat la nas cu un deget, apoi a continuat, bătând 
darabana cu degetele în tăblia biroului în timp ce 
citea. 


Însă apoi tata a spus că o să mai primeşti o 
portie, pentru minciună — pentru că, la urma 
urmei, adevărul adevăr rămâne. Am vrut să 
mă ridic şi să fug de acolo, dar el mi-a cerut 
să rămân pe loc şi mi-a zis încet că, deși tu 
vei plăti prețul lașităţii mele, nu credea că 
era drept ca eu să scap cu totul. 

Stii că n-ai scos niciun sunet a doua oară? 
Sper că n-ai simţit loviturile fiindcă le-am 
Simţit eu pe toate. 

În ziua aceea am jurat să nu mai dau 
vreodată dovadă de laşitate. 

Și am înțeles că e o laşitate să te învinuiesc 
în continuare pentru lan cel Tânăr. Am ştiut 
mereu ce înseamnă să iubeşti un bărbat — fie 
el soț sau frate, iubit sau fiu. O treabă 
primejdioasă, asta e. 

Bărbaţii merg încotro vor, fac ceea ce 
trebuie; nu e treaba femeii să îi roage să 
rămână şi nici să le reproșeze pentru că sunt 
aşa — ori pentru că nu se mai întorc. 

Stiam asta când l-am trimis pe lan în 
Franţa cu o cruce din lemn de mesteacăn și o 
buclă din părul meu făcută nod de iubire, 
rugându-mă să se întoarcă la mine, trup și 
suflet. Stiam asta când i-am dat un rozariu şi 

v-am condus până la Leoch, sperând că tu nu 
vei uita Lallybroch sau pe mine. Am ştiut 
când lan cel Tânăr a înotat până la insula 
focilor, când Michael a plecat cu corabia la 
Paris şi trebuia Să ştiu asta şi când lan a 
plecat cu tine. 

Dar am fost binecuvântată în viaţă; 
bărbații s-au întors întotdeauna la mine. 
Mutilaţi, poate, din când în când, puţin 
ponositi, infirmi, zdrobiţi, zdrențăroși şi 
sfârtecaţi — dar întotdeauna i-am primit 
înapoi. Am ajuns să cred că acesta este 
dreptul meu şi am greșit gândind astfel. 

De la Revoltă încoace am văzut multe 
văduve. N-aş putea spune de ce am crezut că 
ar trebui să fiu scutită de suferinţa lor, de ce 
eu singură nu trebuie să-l pierd pe niciunul 
dintre bărbaţii mei şi doar unul dintre copii, 
micuța mea copilă. Și când am pierdut-o pe 
Caitlin, l-am prețuit pe lan, pentru că ştiam 
că va fi ultimul copil pe care îl voi avea. 

Îl socoteam copilasul meu; ar fi trebuit să 
ştiu că era bărbat. Și, așa stând lucrurile, ştiu 
indeajuns de bine că, indiferent dacă ai fi 
putut să îl oprești sau nu, nu ai fi făcut-o — 
pentru că şi tu eşti una dintre aceste creaturi 
blestemate. 

Am ajuns la capătul acestei file şi cred că 
aş fi risipitoare dacă aş mai începe una. 

Jamie, mama te-a iubit mereu, iar când şi- 
a dat seama că va muri, m-a chemat şi m-a 
rugat să îți port de grijă. Ca şi cum aş putea 
vreodată să n-o fac. 

Afectuoasa şi iubitoarea ta soră, 

Janet Flora Arabella Fraser Murray 


Jamie a mai ţinut foia un moment, apoi a aşezat- 
o foarte încet pe masă. A rămas cu capul plecat, 
rezemat în palmă, astfel că nu i-am putut vedea 
faţa. Îşi ţinea degetele răsfirate prin păr şi le mişca, 

masându-și fruntea în timp ce clătina din cap. L- 
am auzit respirând, făcând mici pauze din când în 
când. 

În cele din urmă, şi-a lăsat mâna să cadă şi, 
clhpind, a ridicat ochii spre mine. Avea faţa roșie, 
lacrimi în ochi şi o expresie neobişnuită, în care se 
amestecau uimirea, furia şi râsul, râsul fiind 
predominant. 

— Of, Doamne! a spus el. Și-a tras nasul, apoi 
şi-a şters ochii cu dosul palmei. Of, Iisuse! Cum 
naiba reuşeşte asta? 

— Ce anume? 

Am scos o batistă curată din corsaj şi i-am 
întins-o. 

— Să mă facă să mă simt de parcă aş avea opt 
ani. Şi idiot până în măduva oaselor. 

Şi-a suflat nasul, apoi a întins o mână spre 
trandafirii presaţi. 


Scrisoarea lui Jenny m-a emoționat şi știam că 
inima lui Jamie se ușurase considerabil după 
primirea ei. În același timp, am rămas foarte 
curioasă în legătură cu incidentul pe care începuse 
să îl descrie — şi mi-am dat seama că pe Jamie îl 
interesa şi mai mult, deşi s-a ferit cu grijă s-o 
spună. 

Cam o săptămână mai târziu, a sosit o scrisoare 
trimisă de lan, cumnatul lui Jamie, dar, deşi 
cuprindea ştirile obişnuite de la Lallybroch și de la 
Broch Mordha, nu făcea nicio referire la aventura 
lui Jenny de la Balriggan şi nici la descoperirea 
făcută de ea în bolta cu viță-de-vie. 

— N-ai putea să-l întrebi pe unul dintre ei? i-am 
sugerat cu delicateţe în timp ce stăteam pe gard şi 
îl urmăream pregătindu-se să castreze câţiva 
purcei. Pe lan sau pe Jenny? 

— N-aş putea, mi-a răspuns ferm Jamie. ŞI, în 
definitiv, nu e treaba mea, da? Dacă femeia aia a 
fost vreodată soția mea, acum sigur nu e. Dacă 
vrea să aibă un iubit e treaba ei. Clar, a încheiat el 

şi a apăsat cu piciorul pe foale, întețind focul în 
care se încălzea fierul de cauterizare, apoi şi-a scos 
foarfeca de castrare de la brâu. Englezoaico, ce 
preferi? 

Alegerea era între posibilitatea foarte ridicată de 
a fi mușcată în timpul tăierii dinților şi aceea de a 
fi murdărită de rahat când mă ocupam de celălalt 
capăt. Din păcate, adevărul era că Jamie, fiind mai 
puternic decât mine, putea castra un animal fără 
nicio problemă, însă eu aveam o oarecare 
pricepere profesională. Drept urmare, simţul 
practic îmi dicta opțiunile, nu eroismul, și mă 
pregătisem pentru acea activitate punându-mi 
şorțul gros din pânză, încălțări din lemn şi o 
cămașă de aruncat, zdrențuită, care îi aparținuse 
cândva lui Fergus şi a cărei soartă era să ajungă 
din ţarcul porcilor direct în foc. 

— Tu îl ţii, şi eu îl castrez. 

Am coborât de pe gard și am luat foarfeca. 

A urmat un intermezzo scurt, dar zgomotos, 
după care cei cinci purcei au fost trimiși să se 
consoleze cu nişte resturi de la bucătărie, având 
fundurile mânjite cu un strat gros dintr-un amestec 
de catran şi terebentină pentru a preveni infecția. 

— Ce părere ai? l-am întrebat pe Jamie, când i- 
am văzut apucându-se să mănânce într-o stare 
aparentă de mulțumire. Dacă ai fi purcel, vreau să 
zic. Ai prefera să-ți cauţi singur de mâncare, dar 
să-ți păstrezi boaşele ori să renunţi la ele ca să te 
lăfăi în mâncare bună? 

Acei purcei aveau să fie ținuți într-un ţarc şi 
crescuţi cu grijă, hrăniți cu lături, pentru a da o 
carne moale, în vreme ce porcii ceilalți erau lăsați 
liberi în pădure să se descurce singuri. 

Jamie a clătinat din cap. 

— Cred că n-o să le lipsească ceea ce n-au avut 
niciodată, a spus el. Şi, la urma urmei, au hrana 
asigurată. 

S-a rezemat un moment de gard, urmărind 
cozile răsucite începând să se miște de plăcere, 


828 


rănile minuscule de dedesubtul lor fiind uitate. 

— Pe de altă parte, a adăugat el cinic, două 
boașe pot aduce unui bărbat mai multe necazuri 
decât bucurii, deşi n-am cunoscut mulți care să-și 
fi dorit ca ele să nu fi existat. 

— Păi, preoţii le-ar putea socoti o povară, cred. 
Am apucat cămașa murdară cu fereală şi am scos-o 
peste cap. Pfu. Nimic nu miroase mai urât decât 
excrementele de porc — nimic. 

— Cum adică- nici cuştile prinzătorilor de 
mierle sau cadavrele în descompunere? a întrebat 
el râzând. Rănile purulente? Sau o capră? 

— Rahatul de porc, am repetat cu convingere. la 
mâinile. 

Jamie a luat de la mine cămașa împăturită şi a 
rupt-o fâşii, păstrându-le pe cele curate pentru a 
şterge unelte şi a umple crăpături. Pe celelalte le-a 
aruncat în foc, făcând un pas înapoi când o adiere 
întâmplătoare a mânat o pală de fum urât mirositor 
în direcția noastră. 

— Da, în fine, a existat un anume Narses. Se 
zice că a fost un general vestit, deşi era eunuc. 

— Probabil că mintea unui bărbat funcționează 
mai bine fără elemente care să-i distragă atenția, 
am sugerat râzând. 

A pufnit scurt, dar oarecum amuzat. Folosind o 
cazma, a acoperit tăciunii cu pământ, în vreme ce 
eu mi-am recuperat fierul de cauterizare şi oala cu 
catran, apoi am plecat împreună spre casă, 
discutând despre alte lucruri. 

Mintea mi-a zăbovit însă asupra acelei remarci — 
„două boaşe pot aduce unui bărbat mai multe 
necazuri decât bucurii“. M-am întrebat dacă 
vorbise la modul general. Ori în ea se afla vreo 
aluzie personală? 

Din ceea ce-mi spusese despre scurta lui 
căsnicie cu Laoghaire MacKenzie — puţin, printr- 
un acord comun — nu reieşise că se simţise atras 
fizic de ea. Se căsătorise din cauza singurătăţii şi a 
sentimentului datoriei, dorind o mică ancoră în 

goliciunea vieții lui de după întoarcerea din 
Anglia. Cel puţin așa susținuse. 

Şi l-am crezut. Era un bărbat al onoarei şi al 
datoriei, iar eu ştiam ce înseamnă singurătatea, 
pentru că suferisem la fel. Pe de altă parte, îi ştiam 
corpul aproape la fel de bine ca pe al meu. Avea o 
capacitate deosebită de a îndura greutățile, dar şi 
aceeaşi capacitate de a trăi bucuriile mari. Jamie 
putea fi ascetic din necesitate, dar niciodată prin 
temperament. 

În general, reuşeam să uit că împărţise patul cu 
Laoghaire, chiar dacă pentru scurtă vreme şi — 
după cum spunea el— în mod nesatisfăcător. Nu 
uitam că ea fusese, şi încă era, o femeie destul de 
atrăgătoare. 

Ceea ce m-a făcut să doresc ca Jenny Murray să 
fi găsit altă inspirație pentru renașterea 
sentimentelor faţă de fratele ei. 


Jamie a rămas tăcut și cufundat în gânduri tot 
restul zilei, deşi s-a străduit să se arate sociabil 
când Fergus şi Marsali au sosit cu copiii lor pentru 
o scurtă vizită după cină. Jamie l-a învăţat pe 
Germain să joace dame, în vreme ce Fergus i-a 
oferit lui Roger cuvintele unei balade pe care o 
învățase pe aleile Parisului când era hoţ de 
buzunare. Femeile s-au retras spre vatră ca să 
croşeteze haine pentru copii şi botoşi şi— în 
onoarea stării avansate a sarcinii lui Marsali şi a 
viitoarei logodne a lui Lizzie — s-au întreținut una 
pe alta cu povestiri înfiorătoare legate de chinurile 
faceri. 

— Dacă e aşezat de-a curmezișul şi are mărimea 
unuia de şase luni... 

— Fi, Germain a avut un cap cât o ghiulea, așa 
a spus moașşa, şi stătea de-a-ndoaselea, şobolan 
mic ce era... 

— ŞI Jemmy a avut capul mare, dar umerii lui 
au creat probleme... 

— ... le bourse... „geanta“ doamnei, asta e... 

— Mijlocul ei de a-şi câştiga traiul, da, am 
înțeles. Apoi, următorul pasaj, când clientul ei îşi 
vâră degetele în geanta ei... 

— Nu, încă n-ai prins mișcarea, e rândul meu, 
pentru că am sărit peste piesa ta acolo, aşa că poate 
merge dincolo... 

— Merde! 

— Germain! a răcnit Marsali. 

S-a uitat urât la odrasla ei, care şi-a strâns 
umerii, privind fix la tabla de joc, cu buza de jos 
împinsă înainte. 

— Tinere, nu te pripi, vezi? Acum e rândul tău, 
poți merge acolo, şi acolo, și acolo... 

— Avez-vous ĉtez a la selle aujourd’hui? Asta o 
întreabă el pe târfă, desigur... 

— Ai fost în şa astăzi? Ori mai bine: „Ai călărit 
astăzi?“ 

Fergus a râs, iar vârful nasului său aristocratic s- 
a înroşit. 

— EI, asta-i o traducere, bineînţeles. 

Roger a ridicat o sprânceană spre el, schițând un 
zâmbet. 

— Da? 

— Expresia e folosită şi de doctorii francezi, am 
intervenit eu, văzându-i expresia nedumerită. În 
jargon, înseamnă: „Ai ieșit afară azi?“ 

— Probabil că doamna respectivă era une 
specialiste, a explicat Fergus pe un ton amuzat. 
Cunoșteam una care... 

— Fergus! 

Faţa lui Marsali era rozalie, deşi părea mai mult 
amuzată decât revoltată. 

— Am înțeles, a  murmurat Roger, cu 
sprâncenele încă ridicate şi chinuindu-se să 
priceapă nuanțele complicatei traduceri. 

M-am întrebat cum ar putea pune cineva aşa 
ceva pe muzică. 

— Comment sont vos selles, grandpere? a 
întrebat amical Germaine, deja familiarizat cu 


831 


acest gen de întrebări în societate. Cum stai cu 
scaunul, bunicule? 

— N-am probleme, l-a asigurat bunicul lui. 
Mănâncă-ţi terciul în fiecare dimineaţă şi n-o să 
faci niciodată trânji. 

— Tată! 

— Păi, e adevărat, a protestat Jamie. 

Brianna era aprinsă la faţă şi scotea sunete ca o 
băutură acidulată. În poala ei, Jemmy s-a agitat. 

— Le petit rouge mănâncă terci, a remarcat 
Germain, încruntându-se de aproape la Jemmy 
care, cu ochii închişi, sugea la sânul mamei lui. 
Înseamnă că scoate pietre! 

— Germain! au strigat toate femeile la unison. 

— Păi, e adevărat, a spus el, imitându-şi perfect 
bunicul. 

Cu un aer demn, a întors spatele femeilor și s-a 
apucat să construiască turnulețe cu piesele de 
dame. 

— Pare să nu vrea să renunţe la supt, a remarcat 
Marsali, arătând spre Jemmy. La fel a făcut şi 
Germain, dar n-a avut de ales-— la fel şi micuța 
Joanie. 

S-a uitat tristă spre burta ei, care abia începea să 
se umfle cu numărul trei. 

Am surprins un schimb de priviri scurt între 
Roger şi Bree, urmat de un zâmbet ca de Mona 
Lisa apărut pe faţa ei. S-a aşezat mai comod și l-a 
mângâiat pe Jemmy pe cap. Bucură-te de asta cât 
poți, scumpule, spunea mişcarea ei mai clar decât 
cuvintele. 

Am ridicat din sprâncene şi m-am uitat la Jamie. 
Şi el observase acel schimb complice și mi-a oferit 
echivalentul masculin al zâmbetului Briannei, apoi 
s-a întors la tabla de dame. 

— Îmi place terciul, a intervenit Lizzie cu 
timiditate, într-o încercare slabă de a schimba 
subiectul. Mai ales cu miere și lapte. 

— Aha, a făcut Fergus, care, aducându-și aminte 
de sarcina inițială, s-a întors spre Roger şi a ridicat 

un deget. Borcane cu miere. Refrenul, înţelegi? În 
care vin les abeilles bâzâind... 

— Da, adevărat, a pus stăpânire iar pe discuţie 
doamna Bug, când el a făcut o pauză ca să răsufle, 
terciul cu miere e cel mai bun lucru pentru 
intestine, deşi uneori nici asta nu dă rezultate. Păi, 
am cunoscut un om care nu reușise să iasă afară de 
mai bine de o lună! 

— Serios? Şi n-a încercat o picătură de ceară 
învelită în grăsime de gâscă? Ori o tizană cu 
frunze de viță-de-vie? 

Fergus a fost atras imediat de subiect. Franțuz 
până în măduva oaselor, era mare cunoscător al 
purgativelor, laxativelor şi supozitoarelor. 

— Totul, l-a asigurat doamna Bug. Terci, mere 
uscate, vin amestecat cu fiere de bou, apă băută în 
nopţi fără lună la miezul nopţii... nimic nu-l ajuta. 
Ajunsese de râsul satului, iar oamenii făceau 
rămăşaguri, şi bietul om se înnegrea la faţă. 
Spasme nervoase, asta era, şi măruntaiele îi erau 
legate ca nişte jartiere, aşa că... 

— A explodat? a întrebat Germain, vădit 
interesat. 

Doamna Bug s-a scuturat de râs. 

— Nu, nu s-a întâmplat asta, flăcăule. Deşi am 
auzit că era pe aproape. 

— Şi ce l-a ajutat în cele din urmă? a întrebat 
Jamie. 

— În cele din urmă, a spus că se va mărita cu 
mine, nu cu celălalt. Domnul Bug, care picotise în 
colțul canapele toată seara, s-a ridicat şi s-a întins, 
apoi a pus o mână pe umărul soţiei lui, zâmbind 
tandru spre faţa ei ridicată. Asta a venit ca o mare 
uşurare, bineînţeles. 


Era târziu când am mers la culcare, după o seară 
veselă pe care Fergus o încheiase cântând balada 
prostituatei în întregime, deşi fusese lungă, în 
aplauzele generale, în timp ce Germain și Jamie 
bătuseră tactul în masă cu palmele. 

Cu mâinile încrucişate sub cap, Jamie s-a lăsat 
pe pernă, chicotind către sine din când în când, 
atunci când îşi aducea aminte frânturi din cântec. 
Era destul de frig, astfel că geamurile ferestrelor 
erau aburite de răsuflările noastre, dar el nu 
îmbrăcase cămașa de noapte, şi i-am admirat 
statura cât mi-am periat părul. 

Îşi revenise după mușcătura de şarpe, dar era 
mai slab decât de obicei, astfel că arcada grațioasă 
a claviculei era vizibilă, iar muşchii lungi ai 
braţelor treceau ca nişte funii de la un os la altul, 
clar conturați pe sub piele. Pielea de pe piept era 
bronzată în porțiunea în care cămașa îi stătea de 
obicei desfăcută, însă cea din dosul braţelor era 
albă ca laptele, sub care se vedea o țesătură de 
vene  albăstrui. Lumina îi umbrea oasele 
proeminente ale feţei şi licărea în părul lui, de 
culoarea scorțişoarei şi a ambrei acolo unde îi 
cădea peste umeri, castaniu-închis şi auriu-roşcat 
pe corpul dezgolit. 

— Lumina lumânări te  avantajează, 
englezoaico, a spus el zâmbind, şi am văzut că mă 
urmărea cu ochii săi albaştri ca adâncul oceanului. 

— Același lucru gândeam şi eu despre tine, am 
spus, ridicându-mă şi lăsând peria. 

Părul meu s-a umflat ca un nor în jurul umerilor, 
curat, moale şi strălucitor. Mirosea a gălbenele şi a 
floarea-soarelui, la fel ca pielea. Îmbăiatul și 
spălatul părului iarna era o treabă grea, dar 
hotărâsem să nu merg la culcare mirosind a 
excremente de porc. 

— Atunci, las-o să ardă, a spus el, întinzând 
mâna când m-am aplecat să suflu în lumânare. 

M-a prins de încheietură, trăgându-mă spre el. 

— Vino în pat și lasă-mă să te privesc. Îmi place 
cum se plimbă lumina în ochii tăi, ca whisky-ul 
când îl torni peste drobul de oaie şi îi dai foc. 

— Ce poetic, am murmurat, dar nu am obiectat 
când el mi-a făcut loc pe pat, desfăcând şnurul 
cămăși de noapte şi scoțând-o. Aerul din încăpere 

era suficient de rece ca să-mi facă sfârcurile să se 
întărească, însă pielea de pe pieptul lui s-a dovedit 
încântător de caldă pe sânii mei când m-a prins în 
braţe, oftând de plăcere. 

— Cred că balada lui Fergus mă inspiră, a spus 
el, prinzând în căuşul palmei un sân și cântărindu-l 
cu un amestec de admiraţie și preţuire. Doamne, ai 
nişte sâni minunaţi. Mai ţii minte versul în care 
spune că sânii femeii erau atât de mari, încât şi-i 
putea înfăşura după urechi? Ai tăi nu sunt atât de 
mari, bineînţeles, dar nu crezi că i-ai putea înfășura 
în jurul...? 

— Nu cred că trebuie să fie enormi pentru asta, 
l-am asigurat. Ridică-te. Pe de altă parte, nu cred 
că e vorba de a înfăşura, cât de a-i strânge laolaltă, 
şi sunt destul de mari ca să... vezi? 

— Oo, a spus el, profund satisfăcut şi rămas fără 
suflare. Da, ai dreptate. Asta e... a, asta arată 
foarte frumos, englezoaico, cel puţin văzut de aici. 

— Şi mie mi se pare interesant de aici, l-am 
asigurat, încercând să nu râd şi să nu mă uit cruciş. 
Care dintre noi se mişcă, ce părere ai? 

— Deocamdată, eu. Sper că nu te jenez, 
englezoaico, a spus el. 

— Doar puţin. Așteaptă, totuşi, am spus şi am 
pipăit pe masa de lângă pat. 

Am găsit micul recipient cu alifie cu migdale pe 
care o foloseam ca loţiune pentru mâini, am scos 
capacul și am vârât un deget în el. 

— A, aşa e mai bine, am spus. Nu? 

— Ah. Ah. Da. 

— Şi apoi mai e un vers, nu? am întrebat cu un 
aer gânditor, așteptând un moment şi ducând încet 
un deget alunecos pe după curba feselor lui. 
Despre ce i-a făcut prostituata băiatului din cor? 

— O, lisuse! 

— Da, asta a spus el. Așa sună cântecul. 


Mult mai târziu, în întuneric, m-am trezit din 
somn simțindu-i iar mâinile pe mine. Incă adâncită 

plăcut în vise, nu m-am mișcat, ci am rămas inertă, 
lăsându-l să facă ce voia. 

Mintea îmi era ancorată firav de realitate şi mi-a 
trebuit ceva timp ca să înțeleg treptat că ceva nu 
era firesc. Mi-a trebuit și mai mult timp ca să îmi 
concentrez mintea şi să mă zbat spre suprafaţa 
stării de trezie, dar până la urmă am deschis ochii 
şi am alungat norii somnului. 

Stătea pe jumătate ghemuit deasupra mea şi 
avea faţa parțial luminată de strălucirea vetrei unde 
încă erau tăciuni. Ţinea ochii închişi şi stătea puţin 
încruntat, răsuflând printre buzele întredeschise. 
Se mişca aproape mecanic şi, uimită până la 
confuzie, m-am întrebat dacă nu cumva făcea asta 
în somn. 

O peliculă subțire de sudoare îi lucea pe pomeţii 
înalţi, pe rădăcina nasului lung şi drept, pe pantele 
şi curbele corpului gol. 

Mă mângâia într-un mod ciudat, apatic, ca un 
om care face o treabă repetitivă. Atingerea era mai 
mult decât intimă, dar bizar de impersonală; 
puteam fi oricine — sau orice — m-am gândit eu. 

Apoi s-a mişcat şi, cu ochii încă închişi, a dat 
deoparte pilota care mă acoperea și a pătruns între 
picioarele mele, desfăcându-le cu brutalitate, lucru 
neobişnuit pentru el. Avea sprâncenele strânse într- 
o încruntare care trăda concentrarea. Mi-am strâns 
instinctiv picioarele,  zbătându-mă să mă 
îndepărtez. Atunci m-a țintuit de umeri cu mâinile, 
mi-a desfăcut din nou picioarele cu un genunchi și 
m-a penetrat cu brutalitate. 

Am scos un țipăt scurt de protest şi a deschis 
brusc ochii. M-a privit fix, apoi ochii lui, care erau 
la cel mult doi centimetri de ai mei, s-au luminat 
brusc, conştienţi. A îngheţat. 

— Drept cine dracu” mă iei? i-am spus cu glas 
gros şi furios. 

S-a desprins de mine şi a sărit din pat, lăsând 
pilotele să atârne în dezordine pe podea. Şi-a luat 

hainele din cuier, a ajuns la ușă din doi paşi, a 
deschis-o şi a ieşit, trântind-o în urmă. 

M-am ridicat în șezut complet debusolată. Am 
tras pilota pe mine şi m-am simțit nedumerită, 
furioasă-— nu puteam crede. Încercând să mă 
trezesc deplin, mi-am trecut mâinile peste față. 
Sigur nu visasem? 

Nu. El visase. Fusese pe jumătate adormit — sau 
complet- şi mă luase drept nenorocita de 
Laoghaire! Nimic altceva nu putea explica felul în 
care mă atinsese, cu un soi de nerăbdare dureroasă 
amestecată cu ură; până atunci, niciodată nu mă 
atinsese astfel. 

M-am lăsat din nou pe pernă, dar mi-a fost 
imposibil să adorm la loc. Am stat cu privirea 
ațintită la căpriorii tavanului câteva minute, apoi 
m-am sculat hotărâtă şi m-am îmbrăcat. 

În curtea interioară, sumbră, era frig, iar luna 
strălucitoare era sus pe cer. Am ieşit afară, 
închizând cu grijă uşa bucătăriei, m-am înfășurat 
strâns în mantie şi am tras cu urechea. Însă nimic 
nu se clintea, vântul era doar un suspin slab printre 
pini. La o oarecare distanță am auzit un zgomot 
slab, regulat, şi m-am întors într-acolo, înaintând 
cu fereală prin întuneric. 

Uşa fânarului stătea deschisă. 

M-am rezemat de uşorul ei și mi-am încrucișat 
brațele la piept, urmărindu-l cum păşea de colo 
colo în lumina lunii, aranjând fânul ca să-şi uite 
proasta dispoziţie. A mea încă pulsa în tâmple, dar 
a început să se stingă în timp ce mă uitam la el. 

Necazul era că înţelegeam, şi încă prea bine. Nu 
cunoscusem multe dintre femeile lui Frank — păstra 
discreţia. Însă, din când în când, surprindeam câte 
o privire la vreo petrecere de la facultate sau la 
supermarketul local, iar în mine izbucnea un 
sentiment de furie întunecată, urmat de nedumerire 
şi de întrebarea ce anume puteam face. 

Gelozia nu are nimic de a face cu logica. 

Laoghaire MacKenzie se afla la peste nouă mii 
de kilometri și probabil că niciunul dintre noi nu 
avea să o mai vadă vreodată. Frank era şi mai 
departe, şi cu siguranță nu ne vom revedea pe 
lumea asta. 

Nu, gelozia nu avea nimic de a face cu logica. 

Începuse să-mi fie frig, dar am rămas acolo. Ştia 
de prezenţa mea; mi-am dat seama după felul în 
care își ţinea capul îndreptat spre ceea ce făcea. În 
pofida frigului, transpirase; pânza subțire a cămășii 
i se lhpise de corp, dând naștere unei pete 
întunecate pe spinare. Într-un târziu, a înfipt furca 
în căpiță, a lăsat-o acolo și s-a aşezat pe o bancă 
făcută din jumătate de buştean. Şi-a prins capul în 
mâini şi şi-a frecat părul violent cu degetele. 

În cele din urmă, s-a uitat la mine cu o expresie 
în care am citit groază amestecată cu un 
amuzament reținut. 

— N-am înţeles. 

— Ce anume? 

Am înaintat și m-am aşezat aproape de el, 
strângându-mi picioarele sub mine. Am simţit 
mirosul sudorii de pe pielea lui, amestecat cu 
crema de migdale și rămășițele dorinţei carnale de 
mai devreme. 

Mi-a aruncat o privire piezișă şi a răspuns sec: 

— Orice, englezoaico. 

— Nu poate fi atât de rău, nu? 

Am întins mâna temătoare spre el și mi-am 
plimbat-o pe spatele său. 

A oftat adânc printre buzele strânse. 

— La douăzeci şi trei de ani, nu înţelegeam cum 
se întâmpla că, privind o femeie, simţeam că 
oasele mi se înmoaie, deși asta mă făcea să simt că 
pot îndoi şi oţelul cu mâinile goale. La douăzeci şi 
cinci de ani, nu înțelegeam cum puteam să vreau 
deopotrivă să divinizez o femeie şi să o posed. 

— O femeie? l-am întrebat şi am obţinut ceea ce 
doream — un zâmbet schiţat şi o privire care mi-a 
săgetat inima. 

— O femeie, a zis el. Mi-a luat mâna pe care o 
pusesem pe genunchiul lui şi a ținut-o strâns, parcă 
temându-se că mi-o voi smulge. Doar una, a 
repetat cu glas răgușit. 

Era linişte în fânar, dar scândurile scârţâiau şi 
trosneau de frig. M-am mișcat puţin pe bancă, 
hpindu-mă de el. Doar puţin. Lumina lunii 
pătrundea prin uşa deschisă larg, căzând pe fânul 
aranjat în căpiţe. 

— Şi asta e ceea ce ştiu acum, a spus el, 
strângându-mi degetele. A nighean donn, te iubesc. 
Te-am iubit din chpa când te-am văzut şi te voi 
iubi până la sfârșitul timpului, şi atâta vreme cât 
vei rămâne alături de mine voi fi cel mai fericit om 
din lume. 

M-a străbătut un val de căldură, însă înainte de a 
apuca să-l strâng de mână drept răspuns, s-a întors 
să se uite la mine cu o expresie de uimire atât de 
disperată, încât mi s-a părut aproape comică. 

— ŞI, aşa stând lucrurile, Claire, de ce, pentru 
numele lui Dumnezeu şi al tuturor sfinților, de ce 
vreau să plec pe mare spre Scoţia ca să-l vânez pe 
bărbatul căruia nu-i ştiu faţa şi numele şi să-l ucid, 
pentru că s-a culcat cu femeia faţă de care nu am 
niciun drept și lângă care n-aş putea sta în aceeași 
încăpere mai mult de trei minute? 

A coborât mâna liberă făcută pumn şi a lovit 
buşteanul cu o bubuitură care a făcut lemnul să-mi 
vibreze sub fese. 

— Nu înțeleg! 

Mi-am stăpânit dorinţa de a spune: „ȘI crezi că 
eu înțeleg?“ Am stat tăcută şi, după un moment, l- 
am lovit foarte uşor cu degetul mare peste degete. 
Era mai mult o simplă încurajare decât o 
mângâiere şi a interpretat-o ca atare. 

După un moment, a oftat adânc, m-a strâns de 
mână şi s-a ridicat. 

— Sunt un neghiob. 

Am rămas neclintită o clipă, dar el părea că 
aşteaptă un soi de confirmare, aşa că am dat 

îndatoritoare din cap. 

— Da, probabil. Dar nu vei pleca în Scoţia, nu? 

În loc să-mi răspundă, a început să umble 
gânditor încoace şi încolo, lovind cu piciorul 
bulgări de noroi uscat, care explodau ca nişte mici 
bombe. Cu siguranță că nu se gândea la... era 
imposibil. Cu oarecare efort, am ţinut gura închisă 
şi am așteptat răbdătoare până când s-a întors şi a 
rămas în faţa mea. 

— Bine, a spus el, pe tonul cuiva care face o 
declarație de principii. Nu știu de ce mă irită faptul 
că Laoghaire şi-ar dori tovărășia altui bărbat- nu, 
nu ăsta-i adevărul, corect? Ştiu destul de bine. Şi 
nu e vorba de gelozie. Ori... în fine, este, dar nu e 
lucrul cel mai important. Mi-a aruncat o privire, ca 
şi cum m-ar fi invitat să îl contrazic, dar am tăcut. 
A expirat puternic pe nas, apoi a inspirat adânc, 
rămânând cu ochii plecaţi. Ei bine, asta e. O să fiu 
sincer. A strâns un moment din buze. De ce? a 
izbucnit el, ridicând privirea spre mine. El ce are? 

— Cum adică ce are? Bărbatul cu care... 

— Ea detesta amorul! m-a întrerupt el, zdrobind 
un bulgăre de pământ şi făcându-l pulbere. Poate 
că mă laud sau tu mă măguleşti... Mi-a aruncat o 
privire ce se voia cruntă, dar care a sfârșit prin a fi 
mirată. Sunt... sunt...? 

Nu eram sigură dacă voia ca eu să spun „Da, 
eşti!“ sau „Nu, nu ești!“, dar m-am mulţumit să 
afişez un zâmbet care spunea şi una, şi alta. 

— Da. Mă rog, a spus el cu rezerve. Nu 
credeam că eu sunt de vină. Şi, înainte de a ne 
căsători, până şi Laoghaire mă plăcea destul de 
mult. 

Probabil că am pufnit, pentru că s-a uitat la 
mine, dar am clătinat din cap, respingând ideea. 

— Am crezut că era vorba de o respingere a 
bărbaților în general ori doar a actului în sine. Şi 
dacă era așa... ei, nu era chiar atât de rău, dacă nu 
era vina mea, deşi am simțit cumva că voi reuşi să 
îndrept lucrurile... Vocea 1 s-a stins, semn că se 

gândea, pentru că avea sprâncenele împreunate, 
după care a oftat. Dar poate că m-am înşelat. Poate 
că era vorba de mine. Și gândul ăsta mi s-a înfipt 
în cap. 

Nu aveam idee ce să răspund, dar era limpede că 
trebuia să spun ceva. 

— Cred că a fost vorba de ea, am zis cu 
hotărâre. Nu de tine. Deşi poate că sunt 
părtinitoare. În fond, a încercat să mă omoare. 

— Ce-a făcut? 

S-a întors spre mine, uimit peste măsură. 

— Nu ştiai asta? Ah! 

Am încercat să îmi aduc aminte. Îi spusesem ori 
nu? Nu, am presupus că nu o făcusem. Atunci, 
când se petreceau atâtea lucruri, nu mi se păruse 
important; nu mă așteptasem să o revăd. lar mai 
târziu... ei bine, atunci chiar nu era important. I- 
am explicat pe scurt că Laoghaire mă trimisese să 
mă întâlnesc cu Geillie Duncan în acea zi la 
Cranesmuir, ştiind bine că Geillie avea să fie 
arestată pentru vrăjitorie şi sperând să-i 
împărtăşesc soarta — ceea ce se și întâmplase. 

— Târfă nenorocită! a spus el, mai uimit decât 
oricând. N-am știut asta — lisuse, englezoaico, doar 
nu-ți închipui că m-aş fi însurat cu ea dacă aș fi 
ştiut că ţi-a făcut aşa ceva! 

— Fi, pe vremea aia avea doar şaisprezece ani, 
am spus reușind să mă arăt iertătoare şi tolerantă. 
Şi probabil că nu şi-a dat seama că vom fi judecate 
sau că tribunalul vrăjitoarelor va încerca să ne ardă 
pe rug. A vrut doar să facă rău, socotind că, dacă 
eram acuzată de vrăjitorie, tu nu vei mai fi 
interesat de mine. 

Revelația răutăţii ei a părut să-i abată gândurile 
lui Jamie, ceea ce era foarte bine. 

Singurul lui răspuns a fost un fornăit. O vreme, 
a păşit agitat încoace și încolo, făcând paiele 
împrăștiate să foşnească sub tălpi. Nu-şi luase 
pantofii sau ciorapii, astfel că era descult, deşi 
frigul nu părea să îl deranjeze. 

Într-un târziu, s-a oprit, a oftat din rărunchi şi s- 
a aplecat în faţă, punând o mână pe bancă și capul 
pe umărul meu. 

— Iartă-mă, mi-a şoput. 

I-am înconjurat umerii cu braţele şi l-am tras 
aproape, strângându-l tare, până când a oftat din 
nou, iar încordarea din umeri i-a dispărut. l-am dat 
drumul, iar el s-a ridicat, întinzându-mi o mână ca 
să mă ridic şi eu. 

Am închis uşa fânarului și ne-am întors tăcuți în 
casă, mergând mână în mână. 

— Claire, a spus el brusc, părând puţin sfios. 

— Da. 

— Nu vreau să-mi găsesc scuze — nicidecum. 
Doar că mă întrebam... tu te gândeşti vreodată 
la... la Frank? S-a oprit şi şi-a dres glasul. Umbra 
englezului trece vreodată peste fața mea — din când 
în când? 

Ce Dumnezeu puteam să-i răspund la o 
asemenea întrebare? Sigur, nu puteam minţi, dar 
cum aş fi putut spune adevărul astfel încât să 
înțeleagă şi să nu-l jignesc? 

Am inspirat adânc și am expirat lent, urmărind 
aburii dispersându-se în aer. 

— Eu nu fac dragoste cu o fantomă, am zis în 
cele din urmă, cu glas ferm. Şi nu cred că tu faci 
asta. Dar cred că din când în când o fantomă ar 
putea avea alte idei. 

A scos un sunet care a părut mai mult râs. 

— Da, a spus. Presupun că așa e. Mă-ntreb dacă 
lui Laoghaire i-ar plăcea patul englezului mai mult 
decât al meu. 

— Ar merita-o, dacă ar face alegerea, am 
răspuns. Dar dacă ție îți place patul meu, propun să 
te întorci în el. Aici e al naibii de frig. 

Spre sfârşitul lunii martie, potecile în josul 
muntelui erau accesibile. Milford Lyon încă nu 
răspunsese, iar după câteva discuții pe acest 
subiect, am hotărât că eu şi Jamie, cu Brianna, 
Roger şi Marsali, vom călători până la 
Wilmington, iar Fergus va duce rapoartele 
topografice la New Bern pentru a fi îndosaniate și 
înregistrate. 

Eu şi fetele vom reface proviziile care scăzuseră 
simţitor în cursul iernii, precum sare, zahăr, cafea, 
ceai ȘI opiu, în vreme ce Roger și Jamie se vor 
interesa discret de Milford Lyon - şi de Stephen 
Bonnet. Fergus va veni după noi imediat ce va 
rezolva problema rapoartelor topografice, 
întrebând şi el în stânga şi în dreapta de-a lungul 
coastei ori de câte ori i se va oferi ocazia. 

După ce îl vor găsi pe domnul Bonnet, Jamie şi 
Roger vor ajunge la locul unde acesta făcea afaceri 
şi îl vor împuşca sau îl vor trece prin tăişul sabiei, 
apoi se vor întoarce în munți, felicitându-se pentru 
treaba dusă la capăt. Cel puţin așa am înţeles eu că 
suna planul. 

— Soareci şi oameni, oricâte planuri 
tocmesc/Adeseori tărână se prefac, am citat eu 
către Jamie în toiul unei discuții pe acest subiect. 

El a ridicat o sprânceană şi mi-a aruncat o 
privire. 

— Ce fel de planuri tocmesc şoarecii? 

— Păi, aici m-ai încuiat, am recunoscut eu. Dar 
principiul rămâne valabil, pentru că n-ai idee ce se 
poate întâmpla. 

— Adevărat, m-a aprobat el. Însă, orice s-ar 
întâmpla, o să fiu pregătit. 

A bătut cu palma în pumnalul care stătea pe 
colțul biroului şi a continuat să alcătuiască lista cu 
lucrurile necesare fermei. 

Vremea s-a încălzit considerabil când am 
coborât din munți și, pe măsură ce ne-am apropiat 
de coastă, stolurile de pescăruși şi de ciori au 
început să se rotească şi să coboare pe câmpurile 

recent arate, țipând de extaz în razele strălucitoare 
ale soarelui. 

Copacii din munți abia începeau să 
înfrunzească, dar în Wilmington, florile sclipeau 
deja în grădini, iar căldăruşele galbene şi 
nemțişorii înfloriseră, legănându-şi capetele pe 
gardurile de pe Beafort Street. Am găsit loc de 
înnoptat la un han mic şi curat, nu departe de chei. 
Era destul de ieftin şi de confortabil, chiar dacă o 
idee cam aglomerat şi întunecos. 

— De ce n-au mai multe ferestre? a bombănit 
Brianna, îngrijindu-şi un deget lovit după ce se 
împiedicase de Germain în bezna de pe palier. S-ar 
putea ca vreun mușteriu să dea foc hanului tot 
aprinzând lumânarea ca să se descurce prin 
cameră. Nu se poate ca sticla să fie chiar atât de 
scumpă. 

— Taxa pe ferestre, a informat-o Roger, 
ridicându-l pe Germain și legănându-l cu capul în 
jos peste balustrada scării, spre deliciul 
nemaipomenit al băiatului. 

— Ce-nseamnă asta? Coroana percepe taxe pe 
ferestre? 

— Întocmai. Ai crede că oamenilor le pasă mai 
mult de taxa de timbru sau pe ceai, dar se pare că 
s-au obişnuit cu cea pe ferestre. 

— Nici nu-i de mirare că sunt pe cale de a face 
o revolu... A, bună dimineaţa, doamnă Burns! 
Micul dejunul miroase minunat. 

Eu, fetele şi copiii ne-am petrecut câteva zile 
făcând târguieli cu grijă, în vreme ce bărbaţii au 
amestecat afacerile cu plăcerile în diverse crâșme 
şi taverne. Şi-au terminat mai toate treburile, iar 
Jamie a realizat un mic venit suplimentar, dar 
folositor, jucând cărți sau pariind pe cai, dar despre 
Stephen Bonnet nu a reușit să afle decât că nu 
fusese văzut în Wilmington de câteva luni. În sinea 
mea, m-am simţit ușurată să aud asta. 

Spre sfârșitul săptămânii a plouat suficient de 
tare ca să ne ţină pe toți în casă două zile. A fost 

mai mult decât o ploaie obişnuită; mai curând o 
furtună, cu vânt îndeajuns de puternic ca să 
îndoaie palmierii până aproape de pământ şi să 
umple străzile înnoroite cu frunze smulse și crengi 
rupte. Marsali a rămas trează până noaptea târziu, 
ascultând vântul şi trecând de la rozariu la jocul de 
cărți cu Jamie ca să-şi omoare timpul. 

— Fergus a spus că o corabie mare va sosi de la 
New Bern? Octopus? Asta sugerează ceva mare, 
nu-i aşa, tată? 

— A, da. Deşi cred că navele de pasageri şi 
poştă sunt foarte sigure. Nu, nu lăsa cartea aia, 
fato, aruncă mai bine treiul de pică. 

— De unde ştii că am trei de pică? a întrebat ea, 
încruntându-se bănuitoare la el. Şi nu e adevărat ce 
spui despre corăbule de poştă. Ştii asta la fel de 
bine ca mine; doar am văzut epava uneia la capătul 
străzii Elm, nu mai departe de alaltăieri. 

— Ştiu că ai treiul de pică pentru că nu-i la 
mine, i-a răspuns Jamie, apropiindu-şi mâna cu 
cărți de piept, iar celelalte pici s-au jucat. Pe de 
altă parte, s-ar putea ca Fergus să vină pe uscat de 
la New Bern; cred că nu e pe vas. 

O rafală de vânt a izbit casa, scuturând 
obloanele. 

— Încă un motiv ca să nu aibă geamuri, a 
remarcat Roger, uitându-se peste umărul lui 
Marsali pentru a-i vedea cărțile. Nu, are dreptate, 
aruncă treiul de pică. 

— Bine, fă-o tu. Eu mă duc să văd de Joanie. 

S-a ridicat brusc şi, împingând cărțile în mâna 
lui Roger, a plecat în foşnet de fuste spre mica 
încăpere de alături în care stătea cu copiii. N-o 
auzisem pe Joan plângând. 

S-a auzit un bufnet puternic şi un scrâșnet 
deasupra capului, când o creangă a măturat 
acoperişul. Toată lumea a ridicat ochii spre tavan. 
Pe lângă şuieratul ascuţit al vântului am auzit 
vuietul valurilor rostogolindu-se peste terenul 
nămolos acoperit de apă, gonind spre mal. 

— „Cel ce se coboară la mare în corăbii, cei 
care îşi fac lucrarea lor în ape multe“, a citat Roger 
încet, „aceia au văzut lucrurile Domnului şi 
minunile Lui întru adânc. El a zis şi s-a pornit vânt 
furtunos şi s-au înălţat valurile mării.“ 

— Da, ne-ai ajutat o grămadă, a spus iritată 
Brianna. 

Deja nervoasă, dispoziția ei nu se îmbunătăţise 
deloc din cauza sechestrării. Îngrozit de zgomote, 
Jemmy stătuse înfăşurat în jurul ei ca o compresă 
aproape tot timpul în cele două zile; amândoi erau 
înfierbântați, transpiraţi şi extrem de irascibili. 

Roger nu părea descurajat de proasta ei 
dispoziție. A zâmbit și, aplecându-se, l-a dezlipit 
pe Jemmy de ea cu oarecare greutate. L-a așezat pe 
podea şi l-a ţinut de mâini. 

— „Se tulburau“, a spus el cu un aer teatral, 
trăgându-l de mâni pe Jem, care s-a legănat, 
pierzându-și echilibrul, „și se clătinau ca un om 
beat şi toată priceperea lor a pierit.“ 

Jemmy a chicotit şi până şi Brianna a zâmbit 
fără să vrea. 

— „Dar au strigat către Domnul în necazurile 
lor şi din nevoile lor i-a izbăvit.“ Şi i-a izbăvit, a 
continuat el, apoi l-a aruncat pe Jemmy în sus, l-a 
prins de subraţe și l-a învârtit, făcându-l să tipe de 
încântare. 

— „ȘI i-a poruncit furtunii şi s-a liniştit şi au 
tăcut valurile mării.“ L-a tras aproape pe Jemmy şi 
l-a sărutat pe creștet. „Şi i-a povăţuit pe ei spre 
limanul dorit de ei.” 

Bree a aplaudat reprezentaţia cu sarcasm, însă a 
zâmbit. Jamie strânsese cărțile şi le amestecase, 
apoi aşezase pachetul pe masă. S-a oprit şi a ridicat 
ochii. Am observat că nu se mai mişca și am întors 
capul spre el. S-a uitat la mine și a zâmbit. 

— Vântul a încetat, a spus el. Auzi? Mâine o să 
ieşim afară. 

Spre dimineaţă, vremea se luminase, iar dinspre 
mare venea o briză proaspătă, aducând un miros de 
pe țărm, de levănțică, pin şi un iz mai puternic de 
ceva marin care putrezea în soare. Cheiul încă 
oferea vederii noastre o lipsă deprimantă de 
catarge; niciun vas mare nu era ancorat, nici măcar 
vreun ketch sau vas poştal, dar în apele portului 
din Wilmington mişunau bărci, plute, canoe şi 
pirete, ambarcaţiuni mici, cu patru rame, înaintând 
pe apă ca nişte libelule, cu stropi sclpitori 
picurând din vâslele care parcă zburau. 

Vâslașii uneia dintre ele au văzut micul nostru 
grup stând nefericit pe chei şi s-au apropiat de noi, 
dorind să afle dacă voiam să ne ducă undeva. Când 
Roger s-a aplecat să strige că nu aveam nevoie de 
aşa ceva, briza i-a smuls pălăria, care s-a rotit 
amețitor pe deasupra apei cafenii şi a căzut pe 
spuma unui val, răsucindu-se ca o frunză. 

Ambarcaţiunea a pornit imediat spre pălăria care 
plutea pe apă, iar unul dintre oameni a prins-o cu 
pricepere în capătul vâslei și a ridicat-o triumfător. 
Însă când pireta a tras la chei, expresia de triumf a 
vâslașului s-a transformat într-una de uimire. 

— MacKenzie! a strigat el. Să mă înţepi cu o 
scobitoare din argint dacă nu ești tu! 

— Duff! Duff, ce faci flăcăule? 

Roger s-a aplecat şi a luat pălăria, apoi i-a strâns 
mâna vechii lui cunoştinţe. Duft, un scoțian scund, 
cu părul sur, nas foarte lung, fălci căzute şi mustăți 
cărunte care îl făceau să arate ca şi cum ar fi fost 
pudrat cu zahăr, a sărit cu agilitate pe chei şi l-a 
îmbrățișat strâns şi bărbăteşte pe Roger, bătându-l 
sănătos pe spate şi scoțând exclamaţii de uimire, 
iar Roger a răspuns în același fel. Noi, ceilalți, am 
stat deoparte, urmărind politicoşi revederea, în 
vreme ce Marsali l-a împiedicat pe Germain să 
sară în apă. 

— ÎI cunoşti? am întrebat-o pe Brianna, care îl 
măsura cu ochi suspicioşi pe vechiul prieten al 
soțului ei. 

— Cred c-a fost cu Roger pe vreo corabie, mi-a 
răspuns ea, strângându-l mai bine pe Jemmy, 
entuziasmat de pescăruşi şi socotindu-i mult mai 
interesanţi decât domnul Duff. 

— Ia te uită la el! a exclamat Duff, retrăgându- 
se în cele din urmă și trecându-şi fericit o mânecă 
pe sub nas. Haină de lord şi nasturi asortaţi. Şi ce 
pălărie! Iisuse, flăcăule, tare dichisit mai arăţi, nu? 

Roger a râs şi s-a aplecat să-şi ridice pălăria udă. 
A lovit-o de coapsă ca să scuture o algă de pe ea și, 
cu un aer absent, i-a întins-o lui Bree, care 
continua să îl măsoare pe domnul Duff printre 
gene. 

— Soția mea, a prezentat-o Roger şi a arătat 
spre noi. Şi familia ei, domnul James Fraser, 
doamna Fraser şi... sora bună a soției, tot 
MacKenzie. 

— Sluga dumneavoastră, domnule... 
doamnelor. 

Duff a făcut o plecăciune către Jamie şi a dus un 
deget spre obiectul jalnic de pe cap în semn de 
respect. S-a uitat la Brianna, și buzele i s-a lățit 
într-un zâmbet larg. 

— Deci te-ai însurat. Văd c-ai scos-o din 
pantalonași. L-a înghiontit cu familiaritate pe 
Roger în coaste, coborându-și glasul până la o 
şoaptă răgușită. L-ai plătit pe tatăl ei ca s-o iei ori 
el te-a plătit? 

A scos apoi un sunet scârțâit, pe care l-am 
interpretat drept râs. 

Jamie şi Bree s-au uitat la domnul Duft cu 
aceeaşi răceală şi uşoară neplăcere, însă înainte ca 
Roger să-i răspundă, celălalt vâslaş a strigat ceva 
de neînțeles din barcă. 

— A, da, nu lua apă, omule, i-a răspuns Duff 
partenerului său, făcându-i semn să se calmeze. 
Asta a fost un fel de glumă, mi-a explicat el 
confidențial. Finc'așa suntem noi, marinarii, 
înțelegeți? Nu lua apă, da? Doamne fereşte să iei 
apă, pen'că te trezești la fundul mării, nu? 

S-a cutremurat de râs, scoțând același sunet 
scârțâit. 

— Foarte amuzant! l-am asigurat eu. A spus 
ceva de o balenă? 

— A, bineînţeles. Nu de-asta aţi venit pe mal 
acum dimineaţă? 

Toată lumea a rămas nedumerită. 

— Nu, a spus Marsali, prea atentă să-l 
potolească pe Gemain ca s-o intereseze ceva, 
inclusiv balenele. Germain, stai cuminte! Nu, 
domnule, am venit să aflăm vreo veste despre 
Octopus. N-ai auzit ceva de felul ăsta? 

Dugg a scuturat din cap. 

— Nu, doamnă. Dar vremea a fost tare 
nenorocită în Banks în luna ce-a trecut... A văzut- 
o pe Marsali pălind şi s-a grăbit să adauge: Multe 
corăbii au plecat de-aici, înţelegeţi? S-au dus în 
alte porturi, probabil, sau au rămas în larg, sperând 
să se-mbuneze vremea, şi să poată reveni. Mai ţii 
minte, MacKenzie? Aşa am făcut şi noi când am 
venit pe Gloriana. 

— Da, adevărat, a zis Roger făcând ochii mari 
la auzul numelui de Gloriana și s-a uitat scurt la 
Brianna, apoi din nou la Duff şi a coborât puţin 
vocea. Văd că ai stricat prietenia cu căpitanul 
Bonnet. 

Un curent electric mi-a trecut prin tălpi, parcă 
docul ar fi fost pus sub tensiune. Şi Jamie și Bree 
au reacționat, dar altfel. Jamie a păşit imediat spre 
Duff, iar Brianna s-a retras. 

— Stephen Bonnet? a întrebat Jamie, 
măsurându-l cu interes pe Duff. Îl cunoşti cumva 
pe acest gentleman? 

— L-am cunoscut, domnule, a spus Duff și s-a 
închinat. 

Jamie a dat rar din cap. 

— Mda, am înţeles. Şi ştii din întâmplare unde 
se află domnul Bonnet în prezent? 

— A, cât despre asta... 

Gânditor, Duff a ridicat privirea spre Jamie, 
studiindu-i îmbrăcămintea şi înfățișarea şi 
întrebându-se cât ar putea valora răspunsul la acea 
întrebare. Însă partenerul lui din barcă era tot mai 
agitat și striga nerăbdător. 

Şi Marsali era agitată. 

— Şi unde puteau să se ducă? S-au dus în alt 
port? Germain, încetează! Acuşi o să cazi! 

S-a aplecat să-şi ridice odrasla care stătea 
aplecată peste chei şi explora cu un aer paşnic 
pietrele şi a săltat-o pe şold. 

— Bonnet? 

Jamie a ridicat din sprâncene, reușind să arate 
deopotrivă încurajator şi ameninţător. 

— Merg să vadă balena ori nu? a răcnit omul 
din barcă, dornic să plece de acolo şi să găsească 
alți muşterii. 

Duff părea că nu ştie cui să-i răspundă mai întâi. 
A clipit din ochii mici, ezitând între Jamie, Marsali 
şi partenerul lui, tot mai iritat. Am intervenit ca să 
pun capăt acelui impas. 

— Ce e cu balena asta? 

Silit să se concentreze asupra unei întrebări 
simple şi directe, Duff arăta uşurat. 

— Ah, o balenă moartă, doamnă. Una mare, a 
eşuat pe insulă. Am crezut că aţi venit aici ca să 
mergeţi s-o vedeţi. 

Am privit marea şi abia atunci mi-am dat seama 
că traficul bărcilor nu era întru totul întâmplător. 
Deşi câteva canoe mari şi barcazuri se îndreptau 
spre gura golfului Cape Fear, cele mai multe 
ambarcaţiuni mici se deplasau încoace și încolo, 
dispărând în negura slabă din depărtare sau 
întorcându-se de acolo şi transportând grupuri mici 
de pasageri. Umbrele din pânză se înălțau din bărci 
ca nişte ciuperci pastelate, iar pe doc stăteau 
orăşeni, care priveau cu interes dincolo de port. 

— Doi şilingi pentru toată lumea, a sugerat Duff 
cu glas mieros. Dus-întors. 

Roger, Brianna şi Marsali păreau interesaţi. 
Jamie mi s-a părut neliniștit. 

— Cu aia? a întrebat el, aruncând o privire 
sceptică spre pireta ce se legăna uşor pe apă. 

Partenerul lui Duff- un bărbat cu vârsta şi 
naționalitatea greu de precizat — s-a arătat ofensat 
de critica indirectă la adresa ambarcaţiuni, dar 
Duff a ţinut să ne dea asigurări. 

— O, domnule, avem o mare ca oglinda, ca 
oglinda, zău. Păi, va fi ca şi cum aţi sta pe o bancă 
dintr-o tavernă. Va fi plăcut, să știți. Un loc foarte 
potrivit pentru conversaţie. 

A clipit cu un aer afabil. 

Jamie a inspirat adânc pe nas şi l-am văzut 
aruncând o nouă privire spre piretă. James detesta 
ambarcaţiunile de orice fel. Însă era în stare să facă 
şi lucruri mai disperate decât să se urce într-o 
barcă în urmărirea lui Stephen Bonnet. Singura 
problemă era dacă Duff deținea informaţii despre 
acesta ori doar încerca să ne îmbrobodească pentru 
a-i deveni pasageri. Jamie a înghițit în sec şi s-a 
îndreptat de spate, făcându-şi curaj. 

Fără să mai aștepte, Duff şi-a întărit invitația 
întorcându-se cu şiretenie spre Marsali. 

— Doamnă, pe insulă e un far. De acolo de sus 
puteți vedea până departe pe mare. Şi zăriți orice 
vas care stă la ancoră. 

Marsali a dus imediat mâna spre buzunar şi a 
căutat şnurul care strângea punguţa cu bani. Am 
observat că Germain îi întindea plin de solicitudine 
o midie moartă lui Jemmy, care stătea cu gura 
căscată; cei doi arătau ca o pasăre care îi dă puiului 
ei o râmă grasă, așa că am intervenit, luându-l pe 
Jemmy în braţe. 

— Nu, scumpule, am spus, aruncând scoica de 
pe doc. Sigur n-o să-ţi placă aşa ceva. N-ai vrea 
mai bine să vezi o balenă frumoasă și moartă? 

Resemnat, Jamie a oftat şi a dus mâna la tașcă. 

— Faceţi bine şi mai chemaţi o barcă, pentru că 
n-aş vrea să ne înecăm toți odată. 

Era plăcut pe apă, mai ales că un strat ceţos de 
nori acoperea soarele, iar briza răcoroasă m-a făcut 
să-mi scot pălăria pentru plăcerea de a simţi vântul 
trecându-mi prin păr. Deşi nu era calm plat, 
legănarea pe apă avea un efect liniştitor şi 
adormitor — pentru cei care nu sufereau de rău de 
mare. 

M-am uitat la spinarea lui Jamie, dar el stătea cu 
capul plecat, mișcându-și umerii într-un ritm 
constant şi puternic în timp ce vâslea. 

Resemnat, preluase controlul asupra situației și 
chemase o a doua barcă, în care-i urcase pe Bree, 
Marsali şi băieții. Apoi îşi desfăcuse broşa și 
anunţase că el şi Roger vor merge cu cealaltă 
piretă, pentru ca Duff să se liniştească şi astfel să 
sporească șansele de a-și aminti lucruri interesante 
despre Stephen Bonnet. 

— Dacă am ceva de făcut există mai puţine 
riscuri să vărs, mi-a şoptit el, dezbrăcându-şi haina 
şi tartanul. 

Roger a pufnit vesel, dar a dat din cap 
înțelegător şi și-a scos haina şi cămașa. Amuzaţi de 
inversarea rolurilor, fiind plătiți pentru ca alții să 
vâslească în locul lor, Duff şi Peter, partenerul lui, 
s-au instalat la un capăt al ambarcaţiunii, iar mie 
mi s-a spus să mă aşez în celălalt capăt, cu faţa la 
el. 

— Ca să nu-i scapi din ochi, englezoaico. 

Jamie mi-a pus în mână pistolul, ascuns sub 
hainele împăturite, şi m-a strâns uşor. M-a ajutat să 
urc în barcă, apoi a coborât şi el, pălind puţin când 
ea s-a legănat şi s-a afundat sub greutatea lui. 

Din fericire, era o zi calmă. Deasupra apei 
plutea o ceaţă subțire, ascunzând forma neclară a 
insulei Smith, aflată în depărtare. Martini și 
rândunici-de-mare descriau cercuri pe cer, iar un 
pescăruş mare părea să stea nemișcat în aer, 
plutind în vânt în timp ce vâslea încet din aripi 
spre gura portului. 

În faţa mea, Roger vâslea cu uşurinţă, 
încordându-și ritmic umerii laţi și dezgoliți, lucru 
care dovedea că era obişnuit cu o asemenea 
activitate. Aflat pe banca din faţa lui Roger, Jamie 
mânuia vâslele cu o oarecare grație, dar cu mai 
puţină siguranţă. Nu era marinar şi nici nu avea să 
devină vreodată. Însă efortul de a vâsli îl făcea să- 
şi scoată din minte ce se petrecea în stomacul lui. 
Deocamdată. 

— Hei, Peter, m-aş învăţa cu treaba asta, ce 
părere ai? 

Duff şi-a ridicat nasul lung în briză, închizând 
ochii pe jumătate şi savurând plăcerea neașteptată 
de a fi pasager. 

Peter, care părea un amestec exotic de indian și 
african, a mormăit drept răspuns, dar s-a lăfăit pe 
banchetă lângă Duff, la fel de încântat. Nu purta 
decât o pereche de pantaloni murdari din pânză, 
legaţi în talie cu o frânghie mânjită de smoală. Şi 
era atât de ars de soare, încât putea fi luat drept 
negru dacă nu ar fi fost părul drept, lung și 
întunecat, care îi cădea pe un umăr, împodobit cu 
bucăţi de scoică şi stele de mare mici, uscate, 
legate între ele. 

— Stephen Bonnet? a întrebat Jamie cu glas 
plăcut, trăgând puternic de vâsle. 

— A, el, a zis Duff părând că ar fi preferat să 
amâne la nesfârşit acel subiect, dar, după ce i-a 
aruncat o privire lui Jamie, s-a resemnat în fața 
inevitabilului. Ce vreţi să ştiţi mai precis? 

Bărbatul scund a strâns precaut din umeri. 

— Pentru început, unde este, a răspuns Jamie, 
gemând ușor în timp ce vâslea. 

— N-am habar, a replicat Duff imediat, arătând 
ceva mai fericit. 

— Fi, atunci, unde l-ai văzut ultima oară pe 
şmecherul ăsta? a continuat Jamie răbdător. 

Duff şi Peter au schimbat priviri. 

— A, acum, a început Duff precaut, vreţi să 
spuneţi când mi-au căzut ochii pe căpitan? 

— Păi, ce altceva să spună, căpăţânosule? a zis 
Roger, gâfâind. 

Peter a da gânditor din cap, cedând clar un punct 
în favoarea noastră, şi l-a îmboldit pe Duff cu un 
cot în coaste. 

— Era într-o crâşmă de pe Roanoke și mânca o 
plăcintă cu peşte, a spus Duff, dându-se bătut. 
Coaptă cu stridii și firimituri de pâine pe deasupra. 
Plus o halbă de bere neagră ca să-și clătească 
gâtlejul. Dar şi puding cu melasă. 

— Ai un bun spirit de observaţie, domnule Duff, 
a spus Jamie. Dar cum stai cu simţul timpului? 

— Hă? A, am priceput ce vreți să ziceți, 
domnule. Când a fost asta? Acum vreo două luni. 

— Şi dac-ai fost atât de aproape ca să vezi ce 
mânca, a remarcat Jamie cu blândeţe, cred că erai 
la masă cu el, nu? Despre ce ţi-a vorbit? 

Duff a părut oarecum stânjenit. A aruncat o 
privire spre mine, apoi spre pescărușii care se 
roteau deasupra noastră. 

— Da. Mai mult despre cum arăta fundul fetei 
de la tejghea. 

— N-aş crede că un asemenea subiect de 
conversație ar ocupa tot timpul cât a luat masa, 
Chiar dacă fata avea forme ademenitoare, a 
intervenit Roger. 

— Ai fi uimit cât de multe se pot spune despre 
fundul unei femei, flăcăule, l-a asigurat Duff. 
Acela era rotund ca un măr şi greu ca un puding 
aburind. În crâşmă era frig, şi gândul de a avea o 
fată plinuţă, fierbinte şi micuță în braţe — să nu vă 
supăraţi pe mine doamnă, rogu-vă, s-a grăbit el să 
adauge, scoțându-și pe jumătate pălăria în direcția 
mea. 

— Nicio supărare, l-am asigurat cordial. 

— Domnule Duff, ştii să înoți? l-a întrebat 
Jamie, pe un ton calm, care dovedea doar o 
curiozitate minoră. 

— Poftim? Luat prin surprindere, Duff a clpit. 
Păi... eu... cum să zic... 

— Nu, nu ştie, a spus Roger pe un ton vesel. 
Mi-a spus asta demult. 

Peste capul lui Jamie, Duff i-a aruncat lui Roger 
o privire încărcată de reproş pentru că-l trădase. 

— Bravo, asta zic şi eu loialitate! a exclamat el 
scandalizat. Bun camarad mai eşti! Să mă dai de 
gol în halul ăsta — ar trebui să-ți fie rușine, chiar 
aşa! 

Jamie a ridicat vâslele, din care picura apă, iar 
Roger i-a urmat exemplul imediat. Ne aflam 
probabil la vreo patru sute de metri de țărm, iar 
apa de sub noi avea o culoare verde adâncă și 
plăcută, ceea ce sugera o adâncime de câțiva metri 
buni. Ambarcaţiunea s-a legănat ușor, înălțându-se 
pe coama unui val lung și lent. 

— Bonnet, a spus Jamie, încă politicos, dar cu 
glas destul de tăios. 

Peter şi-a încrucişat braţele la piept şi a închis 
ochii, dând clar de înțeles că subiectul nu avea 
nicio legătură cu el. Duff a oftat şi s-a uitat la 
Jamie printre gene. 

— Da, în fine. E adevărat, nu am habar unde e 
omul ăsta. Când l-am văzut pe Roanoke, făcea 
niște aranjamente ca să aducă... niște mărfuri la 
mal. Dar asta nu vă foloseşte prea mult, a adăugat 
el, destul de nepoliticos. 

— Ce fel de mărfuri? De unde venite? Şi unde 
trebuiau duse? 

Aparent nonșalant, Jamie s-a sprijinit pe vâsle. 
Am observat totuşi o anumită încordare în poziția 
lui şi mi-am dat seama că, deși atenția îi erau 
îndreptată probabil spre faţa lui Duff, fără să vrea 
vedea şi orizontul din spatele acestuia, care se 
înălța şi cobora în mod hipnotic odată cu valurile 
care ridicau pireta şi o coborau. Mereu şi mereu... 

— Am adus pentru el lăzi cu ceai, a răspuns 
Duff cu fereală. În rest, n-aş putea spune. 

— În rest? 

— Iisuse, domnule, când şi când, orice corabie 
aduce aici câte ceva mai ciudat — sigur știți măcar 

atâta lucru, nu? 

Ochii lui Peter erau abia întredeschişi; am văzut 
că se uita cu interes la faţa lui Jamie. Vântul își 
schimbase puţin direcția, iar mirosul emanat de 
balena moartă era ceva mai puternic. Jamie a 
inspirat încet şi adânc şi a expirat ceva mai rapid. 

— Aşadar, ai adus ceai. De unde? De pe o 
corabie? 

— Da. 

Şi Duff îl urmărea pe Jamie, dar cu o fascinaţie 
crescândă. M-am foit neliniştită pe banca îngustă. 
Nu-i vedeam decât ceafa, aşa că nu eram sigură, 
dar m-am gândit că probabil începuse să se 
îngălbenească la faţă. 

— Corabia Sparrow, a continuat Duff, cu ochii 
ațintiti asupra lui Jamie. A ancorat dincolo de 
Banks, şi bărcile s-au dus la ea. Am încărcat marfa 
şi am venit prin Joad's Inlet. Am ajuns la mal la 
Debarcaderul lui Wylie și am predat-o omului de 
acolo. 

— Ce... ce om? 

Vântul era răcoros, dar am observat sudoarea 
scurgându-se de pe gâtul lui Jamie, umezindu-i 
gulerul şi lipindu-i cămașa de spate între omoplaţi. 

Duff nu a răspuns imediat. Am remarcat că ochii 
lui mici şi adânciţi în orbite sclipeau, semn că se 
gândea. 

— Nu te mai gândi atât, Duff, a zis Roger, încet, 
dar încurajator. Te pot atinge de aici cu vâsla, să 
ştii. 

— Da. Duff şi-a mutat privirea de la Jamie la 
Roger, apoi la mine. Da, cred c-ai putea. Dar de 
dragul discuţiei, tu ştii să înoți, MacKenzie, iar 
domnul Fraser ar putea pluti, dar nu cred că asta e 
adevărat şi pentru doamna, aşa e? Jupoane și 
fuste... Strângând din buze bănuitor în timp ce se 
uita la mine, a clătinat din cap. S-ar duce la fund 
ca un bolovan. 

Peter s-a clintit foarte puțin, adunându-şi 
picioarele sub el. 

— Claire? a rostit Jamie. 

I-am văzut degetele prinzând strâns vâslele şi 1- 
am sesizat nota de încordare din glas. Oftând, am 
scos pistolul de sub haină şi l-am pus în poală. 

— Am înţeles. Pe care să-l împușc? 

Peter a căscat ochii suficient ca să văd un cerc 
alb apărând în jurul pupilelor negre. S-a uitat la 
pistol, apoi la Duff, după care şi-a îndreptat 
privirea spre Jamie. 

— I-am dus ceaiul unui om pe nume Butlah, a 
spus el. Lucrează pentru domnu” Lyon. A arătat cu 
degetul spre mine, apoi spre Duff. Împuşcă-l pe el, 
mi-a sugerat. 

După ce gheaţa s-a spart astfel, nu a durat mult 
până când cei doi pasageri au spus tot ce ştiau, 
oprindu-se doar când şi când, cât Jamie a vărsat 
peste bordul bărcii între întrebări. 

Aşa cum a sugerat Duff, contrabanda era atât de 
obișnuită în zonă, încât devenise o practică 
generală în afaceri; cei mai mulți negustori — şi toți 
deținătorii de mici ambarcațiuni — din Wilmington 
se ocupau cu așa ceva, la fel ca mulți alții de pe 
coasta Carolinei, pentru a scăpa de taxele 
împovărătoare puse de oficialități pe bunurile 
importate. Totuşi, Stephen Bonnet nu era doar unul 
dintre cei mai buni contrabandiști, era un adevărat 
expert. 

— Aduce şi mărfuri la cerere, dacă vrei, a 
adăugat Duff, sucindu-şi gâtul, ca să se scarpine 
mai bine între omoplați. Şi în orice cantitate 
doreşti. 

— Cantități cât de mari? 

Jamie își ținea coatele pe genunchi și capul 
sprijinit în mâini. Părea să-l ajute, pentru că avea 
glasul controlat. 

Duff a strâns din buze şi, făcând calcule, a privit 
printre gene. 

— La taverna de la Roanoke eram şase. Şase, cu 
bărci mici, care să se strecoare printre insulițe. 

Dacă fiecare aducea cât am reușit noi doi... să 
zicem cincizeci de lăzi de ceai în total. 

— Şi aduce o asemenea cantitate cât de des? O 
dată la două luni? 

Rezemându-se de vâsle, Roger se relaxase. Eu 
nu şi, cu pistolul în mână, m-am uitat dur la Duff 
pentru a-i sugera asta. 

— A, mai des chiar, a răspuns Duff, urmărindu- 
mi mișcările cu atenție. N-aş putea zice exact, dar 
mai auzi vorbindu-se, nu? Din ce spun ceilalți 
barcagii, cred că aduce câte-un transport din două 
în două săptămâni în sezonul bun, undeva pe 
coastă, între Virginia și Charleston. 

Roger a icnit cu surprindere, iar Jamie a ridicat 
privirea dintre mâinile făcute căuş. 

— Dar marina engleză? a întrebat el. Cine 
plăteşte? 

Asta era o întrebare bună. Deși ambarcaţiunile 
mici puteau scăpa de ochii marinei, operațiunea lui 
Bonnet presupunea clar cantități mari de mărfuri 
de contrabandă, care soseau pe corăbii mari. Era 
greu să ascunzi ceva de o asemenea anvergură, iar 
răspunsul evident era că Bonnet nu se deranja să 
ascundă asta. 

Duff a clătinat din cap şi a ridicat din umeri. 

— Domnule, asta n-o știu. 

— Dar n-ai lucrat pentru Bonnet din ianuarie, 
da? l-am întrebat eu. De ce nu? 

Duff şi Peter au schimbat o privire. 

— Când eşti rupt de foame, mânci şi peşte- 
scorpion, mi-a răspuns Peter. Dacă găseşti ceva 
mai acătării, nu te-atingi de-aşa ceva. 

— Poftim? 

— Englezoaico, omul e periculos, mi-a tradus 
Jamie sec. Nu au vrut să aibă de a face cu el decât 
de nevoie. 

— Păi, să-l vedeţi pe Bonnet, a spus Duff, încins 
de acel subiect. Nu e rău deloc să faci afaceri cu 
el — câtă vreme interesele tale se potrivesc cu ale 

lui. Doar că, la fel de brusc, dacă nu se mai 
potrivesc... 

Cu un aer solemn, Peter şi-a trecut un deget 
peste gâtul musculos, întărind cu o mișcare din cap 
spusele lui Duff. 

— ȘI nici nu există vreun semn prevestitor, a 
adăugat Duff, dând din cap drept confirmare. 
Acum, whisky şi trabucuri, iar peste o clipă te 
trezeşti pe spate în țărână, scuipând sânge, dar 
fericit că mai poți răsufla. 

— Se înfurie repede? 

Jamie şi-a trecut o mână peste față, după care şi- 
a şters-o de cămașă. Pânza umedă îi stătea lipită de 
umeri, dar ştiam că şi-o va scoate. 

Auzind întrebarea, Duff, Peter şi Roger au 
clătinat din cap în acelaşi timp. 

— E rece ca gheaţa, a zis Roger şi am simțit 
ușoara încordare din glasul lui. 

— Te-omoară fără să clipească, a intervenit 
Peter, arătând spre insulă. 

Curentul ne dusese mult mai aproape de uscat, 
şi am văzut balena, dar i-am simțit şi mirosul. 
Tipând, păsările se roteau ca un nor mare pe 
deasupra leşului, coborând ca să smulgă bucăţi de 
carne, iar o mână de oameni, ţinându-se de nasuri 
şi având la îndemână batiste şi săculeţe cu plante 
aromate, se strânsese în apropierea el. 

Chiar atunci, vântul şi-a schimbat direcția, iar o 
pală cu miros fetid de carne descompusă ne-a 
învăluit ca un val care se sparge. Mi-am lipit 
cămașa lui Roger de față şi până şi Peter a părut să 
pălească. 

— Dumnezeule mare, îndură-te de mine, a spus 
Jamie în surdină. O... o, Iisuse! 

S-a aplecat peste copastie şi a vărsat de câteva 
ori. 

L-am împuns cu piciorul pe Roger în fese. 

— Vâsleşte, i-am sugerat. 

Roger s-a supus cu mare zel, forțându-şi 
muşchii, iar după câteva minute, chila bărcii a 

atins nisipul. Duff și Peter au sărit să tragă barca 
pe uscat, apoi, cu galanterie, m-au ajutat să cobor, 
fără să se arate ranchiunoși pentru că îi 
amenințasem cu pistolul. 

Jamie le-a plătit, apoi a urcat împleticindu-se pe 
plajă şi s-a aşezat brusc pe nisip, sub un pin. Avea 
aproape aceeaşi culoare ca balena moartă, un 
cenuşiu murdar cu pete albicioase. 

— Domnule, vă aşteptăm să vă ducem înapoi? 

Având acum punga plină, Duff se foia în 
preajma lui Jamie. 

— Nu, a răspuns Jamie. Du-i pe ei. Ne-a făcut 
un semn slab mie şi lui Roger, apoi a închis ochii 
şi a înghițit cu greu. Eu... cred... cred că o să mă 
întorc înot. 

Mostra ȘI EROI 


Băieţii erau înnebuniți să vadă balena şi şi-au 
tras mamele după ei de parcă ar fi fost zmeie. Am 
înaintat şi eu, păstrând distanţa față de cadavrul 
uriaș, lăsându-l pe Jamie pe plajă ca să-şi revină. 
Roger l-a luat deoparte pe Duff ca să discute între 
patru ochi, iar pe Peter l-a cuprins toropeala pe 
fundul bărcii. 

Balena eşuase de curând pe plajă, deşi probabil 
murise cu ceva timp înainte de a ajunge pe uscat; 
fusese nevoie de multe zile pentru a ajunge într-o 
asemenea stare de descompunere. Fără să ia în 
seamă duhoarea, unii dintre cei mai curajoşi 
vizitatori stăteau pe stârv, fluturând veseli din 
mâini către camarazii de pe plajă, iar un gentleman 
înarmat cu o toporişcă tăia hălci de carne de pe o 
latură a animalului, aruncându-le în două găleți 
mari. L-am recunoscut ca fiind proprietarul unei 
ospătărui de pe Hawthorn Street şi mi-am notat în 
minte să ştergem respectivul local de pe lista 
locurilor unde am fi putut mânca. 

Nenumărate crustacee mărunte, deloc 
pretențioase prin obiceiurile lor, viermuiau pe stârv 
şi am văzut câțiva oameni, de asemenea înarmaţi 
cu găleți, culegând crabii şi langustele mai mari ca 
pe nişte fructe coapte. Milioane de muşte se 
alăturaseră festinului, aşa că m-am retras la o 
distanță sigură, ca să-mi masez gleznele. 

Am aruncat o privire în lungul plajei şi am 
observat că Jamie se ridicase şi participa la 
discuţie — Duff părea tot mai agitat, privind când 
spre balenă, când spre barca lui. Era limpede, abia 
aştepta să se întoarcă la treabă, înainte ca atracția 
exercitată de balenă să se stingă cu totul. 

Într-un târziu, a reușit să scape şi, parcă hăituit, 
s-a dus alergând la pireta lui. Jamie şi Roger au 
pornit spre mine, dar băieţeii încă nu erau dispuşi 
să plece de lângă balenă. Cu un aer nobil, Brianna 
s-a oferit să îi supravegheze pe amândoi, pentru ca 
Marsali să urce în turnul farului, poate zărea vreo 
urmă a lui Octopus. 

— Ce i-ai spus amărâtului de Duff? l-am 
întrebat pe Jamie. Părea foarte îngrijorat. 

— Da? Nu trebuie să-şi facă griji, a zis el, 
privind scurt spre apă, unde pireta lui Duff se 
întorcea cu rapiditate spre chei. I-am dat o mică 
treabă. 

— Ştie unde este Lyon, a intervenit Roger, 
tulburat, dar şi entuziasmat. 

— Domnul Lyon ştie unde e Bonnet ori, dacă nu 
ştie exact, măcar are idee cum să-i trimită vorbă. 
Hai să urcăm puţin, bine? 

Încă palid, Jamie a făcut semn către treptele care 
urcau spre far, apoi şi-a şters sudoarea de pe gât. 

Aerul era proaspăt în vârful turnului, dar nu 
puteam acorda mare atenţie oceanului. 

— ŞI? am întrebat, nu prea sigură că voiam să 
aud răspunsul. 

— Şi l-am pus pe Duff să-i transmită un mesaj 
domnului Lyon. Dacă totul iese cum am gândit, îl 

vom întâlni pe domnul Bonnet la Debarcaderul lui 
Wylie peste o săptămână. 

Am înghițit cu greu și m-a lovit un val de 
ameţeală care nu avea nimic de a face cu răul de 
înălțime. 

Am închis ochii, prinzându-mă de balustrada 
din lemn care înconjura platforma pe care stăteam. 
Vântul bătea tare, iar scândurile platformei 
scârțâiau şi gemeau, părând înspăimântător de 
şubrede. 

L-am auzit pe Jamie păşind şi îndreptându-se 
spre Roger. 

— E om, ştii? a spus el încet. Nu un monstru. 

Chiar aşa? Era un monstru, m-am gândit, care o 
bântuia pe Brianna- și probabil și pe tatăl ei. 
Uciderea l-ar transforma, făcându-l doar un om? 

— ştiu. 

Glasul lui Roger era calm, dar neconvingător. 

Am deschis ochii şi am văzut oceanul 
întinzându-se în fața mea într-un nor de negură. 
Era vast şi frumos-— şi pustiu. M-am gândit că 
puteam cădea de la capătul lumii. 


— Ai navigat cu Stephen al nostru, nu? Cât 
timp, două sau trei luni? 

— Aproape trei, a răspuns Roger. 

Stephen al nostru, da? Dar ce voia să sugereze 
Jamie folosind o expresie familială? 

Jamie a încuviințat fără a întoarce capul. Se uita 
la hula oceanului, iar briza i-a smuls câteva șuviţe 
de păr din coadă, făcându-le să danseze ca niște 
flăcări palide în lumina zilei. 

— Înseamnă că-l cunoşti destul de bine. 

Roger s-a rezemat de balustradă cu toată 
greutatea. Era rezistentă, dar umedă şi lhpicioasă 
de la stropii pe jumătate uscați, semn că spuma 
valurilor care se izbiseră de stâncile de dedesubt 
ajunsese până acolo. 

— Destul de bine, a repetat el. Da. Destul de 
bine pentru ce? 

Jamie s-a întors spre el pentru a-l privi direct în 
faţă. Îşi îngustase ochii pentru a şi-i feri de vânt, 
dar străluceau ca nişte lame. 

— Destul de bine ca să ştii că este om și nimic 
altceva. 

— Ce altceva ar putea fi? 

Roger a simţit tonul tăios din propria-i voce. 

Jamie s-a întors spre ocean, punând mâna 
streaşină la ochi pentru a privi spre soarele care 
cobora. 

— Un monstru, a răspuns el moale. Ceva mai 
puțin decât un om — sau mai mult. 

Roger a deschis gura să răspundă, dar a 
descoperit că nu putea. Pentru că era un monstru, 
care îi umbrea inima cu spaimă. 

— Cum îl socoteau marinarii? 

Vocea lui Claire s-a auzit din cealaltă parte a lui 
Jamie. Se aplecase peste balustradă ca să vadă pe 
lângă el, iar vântul i-a înhăţat părul şi l-a desfăcut 
într-un nor zburător, furtunos ca şi cerul în 
depărtări. 

— Pe Gloriana? Roger a inspirat adânc, iar 
mirosul de balenă moartă s-a amestecat cu aroma 
fecundă a mlaștinii sărăturoase din spate. Îl... îl 
respectau. Unii se temeau de el. Ca mine. Avea 
reputația de căpitan dur, dar era bun. Priceput. 
Oamenii erau dispuşi să navigheze cu el, fiindcă 
întotdeauna ajungea în siguranță în port, iar 
călătoriile lui erau întotdeauna profitabile. 

— Era crud? a întrebat Claire. 

Între sprâncene i-a apărut o cută uşoară. 

— Englezoaico, toți căpitanii sunt câteodată 
cruzi, a spus Jamie, pe un ton uşor nerăbdător. 
Trebuie să fie așa. 

Ea s-a uitat la el, iar Roger a văzut că expresia 
de pe faţa ei se schimbă, amintirile îi îmblânzesc 
privirea, apoi un gând ambiguu a făcut-o să 
strângă din buze. A pus mâna pe braţul lui Jamie, 
iar Roger i-a văzut degetele albindu-se când l-a 
strâns. 

— Tu n-ai făcut niciodată decât ceea ce trebuia, 
a rostit ea, dar atât de încet, încât Roger abia dacă 
a auzit. Nu conta; cuvintele nu-i erau adresate lui. 
Apoi ea a ridicat puţin vocea. E o deosebire între 
cruzime şi necesitate. 

— Da, a spus Jamie în surdină. Şi probabil că e 
o graniță firavă între monstru şi erou. 

Baria DE LA | Rae LUI V V YLIE 


Apele golfului erau calme şi plate, suprafaţa 
fiind abia încrețită de valurile minuscule, mânate 
de vânt. Și asta era al naibii de bine, s-a gândit 
Roger, uitându-se la socrul lui. Jamie stătea cu 
ochii deschişi, ațintiți asupra țărmului cu un fel de 
fervoare disperată, ca şi cum vederea uscatului, 
indiferent cât de intangibil, îi putea aduce o 
oarecare liniște. Picături mici de sudoare îi luceau 
pe buza de sus, iar faţa avea aceeaşi culoare sidefie 
precum cerul din zori, dar încă nu vărsase. 

Roger nu suferea de rău de mare, dar se simţea 
aproape la fel de rău pe cât arăta Jamie. Niciunul 
dintre ei nu mâncase de dimineață, dar Roger 
parcă ar fi înghițit o cantitate mare de terci, ornat 
cu piuneze. 

— AICI e. 

Duff şi-a rezemat braţele de vâsle şi a făcut 
semn din cap spre cheiul din faţă. Pe apă era 
răcoare — aproape frig la acea oră —, dar aerul era 
încărcat de umezeală, iar sudoarea 1 se scurgea pe 
obraji de efort. Peter a rămas tăcut la vâslele lui, pe 
chipul întunecat cu o expresie care spunea că nu 
voia să aibă nimic de a face cu acea aventură şi, cu 
cât mai curând scăpa de pasagerii nedoriți, cu atât 
mai bine. 

Debarcaderul lui Wylie arăta ca un miraj, 
plutind într-un strat de negură deasupra apei, în 
mijlocul unui desiș de iarbă-neagră şi bălării. Era 
înconjurat de un teren mlăștinos, pâlcuri de copaci 

piperniciți şi porțiuni întinse de apă, sub arcul 
copleşitor al cerului cenușiu. În comparaţie cu 
spaţiile închise din munți, părea neplăcut de expus. 
În acelaşi timp, era complet izolat, la mulţi 
kilometri depărtare de orice alt loc în care trăiesc 
oameni. 

În parte, asta era o iluzie. Din câte știa Roger, 
casa plantației nu se afla la mai mult de un 
kilometru şi jumătate de debarcader, dar era 
ascunsă de o încâlceală de copaci scheletici care 
creşteau în solul mlăștinos ca o pădure Sherwood 
pitică, înțesată de lujeri și tufișuri. 

Debarcaderul în sine era alcătuit dintr-un doc 
scurt din lemn susținut de piloni şi din şoproane 
dărăpănate aflate în apropiere, care căpătaseră o 
culoare cenuşiu-argintie din cauza vremii şi păreau 
să dispară sub cerul coborât. O barcă mică era 
trasă pe mal, răsturnată cu chila în sus. Un gard din 
bârne așezate în zigzag alcătuia un ţare dincolo de 
șoproane; probabil că Wylie trimitea din când în 
când vite pe calea apei. 

Jamie a atins cutia cu gloanţe atârnată la brâu, 
fie ca să se asigure, fie doar ca să verifice dacă era 
încă uscată. Gânditor, şi-a ridicat ochii spre cer, iar 
Roger şi-a dat seama cu o senzație de greață că, 
dacă va ploua, pușştile nu le vor fi de mare folos. 
Pe vreme umedă, praful de puşcă se aglutina, orice 
urmă de umezeală îl împiedica să se aprindă. Şi 
ultimul lucru pe care și-l dorea era să ajungă față 
în față cu Stephen Bonnet având o armă inutilă. 

E un om, nimic altceva, a repetat tăcut pentru 
sine. Dacă ar permite ca Bonnet să capete proporții 
supranaturale în mintea lui, ar fi sortit pieirii. A 
căutat o imagine liniştitoare şi a rămas la o 
amintire cu Stephen Bonnet, stând la prova 
Glorianei, cu pantaloni lăsați în jurul labelor 
picioarelor dezgolite, cu barba blondă nerasă, 
arătând neîngrijită în lumina dimineţii şi cu ochii 
întredeschiși de plăcere, în timp ce făcea treabă 
mare. 

La naiba! Dacă se gândea la Bonnet ca la un 
monstru, totul devenea imposibil, dacă se gândea 
ca la un om, era şi mai rău. Şi totuşi, trebuia să 
facă asta. 

Îi transpiraseră palmele; şi le-a şters de 
pantaloni, fără ca măcar să se deranjeze să ascundă 
asta. Avea un pumnal la brâu, precum și două 
pistoale; sabia era aşezată pe fundul bărcii, în 
teacă. S-a gândit la scrisoarea lui John Grey și la 
ochii căpitanului Marsden şi a simțit un gust 
metalic și amar în adâncul gâtlejului. 

La cererea lui Jamie, pireta s-a apropiat încet de 
debarcader şi toți cei din ea s-au încordat ca să 
observe orice semn de viaţă. 

— Aici nu locuieşte nimeni? a întrebat Jamie cu 
glas scăzut, aplecându-se peste umărul lui Duft ca 
să cerceteze din ochi clădirile. Nici sclavi? 

— Nu, a răspuns Duff, icnind în timp ce vâslea. 
Wylie nu foloseşte prea des debarcaderul zilele 
astea, fiindcă şi-a făcut un drum nou de la casă — 
merge pe uscat și dă în drumul principal spre 
Edenton. 

Jamie i-a aruncat o privire cinică lui Duff. 

— Şi dacă Wylie nu-l foloseşte, există alții care 
o fac, nu? 

Roger a remarcat că debarcaderul era bine situat 
pentru a facilita contrabanda; nevăzut dinspre 
uscat, dar uşor accesibil dinspre golf. Ceea ce 
luase la început drept o insulă în dreapta lor era de 
fapt un labirint de bancuri de nisip, care separau 
canalul ce ducea spre debarcaderul lui Wylie de 
partea principală a golfului. A văzut cel puţin patru 
canale mici care mergeau spre bancuri, două dintre 
ele fiind destul de late ca să permită trecerea unui 
ketch de mărime apreciabilă. 

Duff a chicotit în barbă. 

— Dom'le, e şi un drum presărat cu scoici care 
duce spre casă, a spus el. Dacă vine cineva pe 
acolo, eşti avertizat. 

Peter s-a foit agitat şi a întors capul spre 
bancurile de nisip. 

— Mareea, a murmurat el. 

— A, da. Nu va trebui să aşteptaţi mult- ori 
poate da, depinde. 

Duff a surâs, socotind evident că era amuzant. 

— De ce? a întrebat Jamie cu glas răgușit, semn 
că nu vedea nimic distractiv. 

Arăta ceva mai bine acum, când scăparea era 
aproape, dar încă nu avea chef de glume. 

— Vine fluxul. 

Duff s-a oprit din vâslit şi s-a rezemat de vâsle 
cât să-și scoată pălăria mizeră de pe capul aproape 
chel ca să-și şteargă fruntea. A făcut semn cu ea 
spre bancurile de nisip, unde o mulțime de păsări 
de țărm alergau de colo colo într-o adevărată 
demenţă. 

— La reflux, canalul e prea uscat ca să îngăduie 
un ketch. Peste două ceasuri — s-a uitat printre gene 
la strălucirea dinspre răsărit care anunţa înălțarea 
soarelui şi a dat din cap către sine — ori ceva mai 
mult, atunci o să vină. Dacă aşteaptă pe undeva, 
vor intra de îndată, ca să-şi termine treburile şi să 
plece înainte de reflux. Dar dacă încă n-au ajuns, 
vor trebui s-aştepte mareea de seară. E o trebşoară 
riscantă să intre pe canale noaptea, dar Bonnet nu e 
flăcăul care să se sperie de puţin întuneric. Însă, 
dacă nu se grăbeşte, s-ar putea să lase totul pe 
dimineața următoare. Da, va trebui să cam 
așteptați. 

Roger şi-a dat seama că își ținuse respiraţia. A 
expirat şi a inspirat încet şi adânc, simțind mirosul 
de sare şi pini şi izul de scoici moarte. Așadar, se 
va întâmpla curând- ori probabil abia după 
căderea nopții, sau în zorii zilei următoare. Spera 
să fie curând şi, în acelaşi timp, să nu se întâmple. 

Pireta s-a apropiat de chei, iar Duff a întins o 
vâslă spre pilonii plini de midii, făcând mica 
ambarcaţiune să se alinieze cu ei. Jamie s-a ridicat 
prompt pe doc, dornic să ajungă pe sol. Roger i-a 

dat săbiile şi mica boccea în care aveau bidoanele 
şi praful de puşcă de rezervă, apoi l-a urmat. A 
îngenuncheat pe doc, cu toate simţurile în alertă 
pentru a prinde cel mai slab sunet de mișcare 
umană, dar nu a auzit decât cântecul dulce al 
mierlelor din mlaștină şi țipetele pescăruşilor din 
golf. 

Jamie a scotocit prin taşcă şi a scos o punguţă, 
pe care i-a aruncat-o lui Duff cu o mișcare din cap. 
Nu mai era nevoie să spună ceva; era arvuna. 
Restul avea să fie plătit peste două zile, când Duff 
se va întoarce după ei. 

Jamie așteptase până în ultima clipă pentru a 
face aranjamentele, ca să fie sigur că Bonnet va fi 
de negăsit până după ce întâlnirea-— de fapt, 
ambuscada — va avea loc. Dacă reușeau, Jamie va 
plăti restul de bani, conform înţelegerii; dacă nu, 
va plăti Claire. 

A văzut imaginea lui Claire, palidă şi trasă la 
față, dând din cap aprobator, dar cu buzele strânse, 
în timp ce Jamie i-a explicat ce înţelegere făcuse 
cu Duff. Ea își îndreptase ochii gălbui spre Duff, 
cu cruzimea unui șoim care se pregătește să 
sfârtece un şobolan, iar el îl văzuse pe om tresărind 
la acea ameninţare insinuată. Amintindu-și, şi-a 
ascuns zâmbetul. Dacă prietenia şi banii nu erau de 
ajuns pentru a-l face pe Duff să-şi ţină gura, 
probabil că teama de Doamna Albă va fi 
suficientă. 

Au rămas tăcuți pe doc, urmărind pireta 
îndepărtându-se încet. Nodul din stomacul lui 
Roger s-a strâns mai mult. Ar fi vrut să se roage, 
dar nu putea. Nu putea cere ajutor pentru lucrul pe 
care se pregătea să-l făptuiască— nici de la 
Dumnezeu şi nici de la Arhanghelul Mihai, nici de 
la reverend şi nici de la părinții lui. Ci doar de la 
Jamie Fraser. 

Se întrebase uneori câți oameni ucisese Fraser, 
dacă îi numărase. Dacă ştia. Era altceva, desigur, 
să ucizi un om în bătălie sau în legitimă apărare 


868 


decât să-i pregătești o ambuscadă ca să-l omori cu 
sânge-rece. Totuşi, sigur lui Fraser îi venea mai 
uşor să facă ceea ce plănuiau. 

I-a aruncat o privire şi l-a văzut urmărind cum 
se îndepărta ambarcațiunea. Stătea neclintit ca o 
stâncă, iar Roger a observat că ochii lui erau 
ațintiți undeva dincolo de barcă, dincolo de cer și 
apă- contemplând ceva rău, fără să clhpească. 
Fraser a inspirat adânc şi a înghițit cu greu. Nu, nu 
avea să-i fie uşor. 

Într-un anume fel, era o consolare. 


Au cercetat repede şoproanele, găsind doar 
gunoaie împrăștiate peste tot: lăzi sparte, maldăre 
de paie mucezite, câteva oase roase, lăsate de câini 
sau de sclavi. Unu sau două dintre ele fuseseră clar 
folosite cândva ca locuinţe, dar nu recent. Un 
animal își construise un cuib mare şi dezordonat, 
lipit de peretele unui şopron. Când Jamie a 
împuns-o cu un băț, creatura grasă şi cenuşie din el 
a ţâşnit printre picioarele lui Roger și a sărit de pe 
doc în apă, cu un plescăit slab. 

Și-au stabilit adăpostul în cel mai mare dintre 
șoproane, construit chiar pe chei, şi s-au pus pe 
aşteptare. Mai mult sau mai puţin. 

Planul era simplu ca bună ziua. Trebuiau să îl 
împuște pe Bonnet în chiar în clipa în care apărea. 
Asta, dacă nu ploua, caz în care trebuiau să 
folosească săbule sau pumnalele. Procedura părea 
cât se poate de simplă. Însă imaginaţia lui Roger 
nu era capabilă să lase lucrurile așa. 

— Plimbă-te pe afară, dacă vrei, i-a spus Jamie, 
când l-a văzut frământându-se. O să-l auzim când 
vine. 

El a rămas nemișcat ca un broscoi pe o frunză 
de lotus, verificând metodic diversele arme așezate 
în faţa lui. 

— Hmm! Dar dacă nu vine singur? 

Cu ochii la cremenea pistolului pe care îl ținea 
în mână, Jamie a ridicat din umeri. A mișcat-o 

pentru a se convinge că era bine aşezată, apoi a 
pus arma jos. 

— Atunci asta e. Dacă vine însoţit, trebuie să-l 
despărţim de restul. ÎI duc într-un șopron mai mic, 
sub pretextul că vreau să discutăm între patru ochi, 
şi îl ucid acolo. Tu îi împiedici pe ceilalți să-l 
urmeze, pentru că eu voi avea nevoie doar de 
câteva clipe. 

— A, da? După care ieşi şi le spui oamenilor lui 
că tocmai l-ai lichidat pe şeful lor, şi apoi ce se va 
întâmpla? a întrebat Roger. 

Jamie şi-a trecut o mână peste rădăcina nasului 
şi a ridicat din nou din umeri. 

— Va fi mort. Crezi cumva că omul inspiră atâta 
loialitate încât oamenii lui să încerce să-l răzbune? 

— La o adică... nu, a spus Roger încet și rar. 
Probabil că nu. 

Bonnet își însufleţea oamenii să facă munci 
grele, dar era ceva bazat pe spaimă şi pe speranţa 
unui profit, nu pe iubire. 

— Am descoperit o mulțime de lucruri despre 
domnul Bonnet, a adăugat Jamie, lăsând pistolul 
Jos. Da, are asociați apropiaţi, desigur, dar nu are 
prieteni. Nu pleacă niciodată în călătorie cu acelaşi 
secund, cu același echipaj — ceea ce un căpitan face 
rareori după ce găseşte câțiva oameni care îl 
slujesc cu credință. Bonnet îşi alege membrii 
echipajului la întâmplare şi mai ales pentru tăria 
mușchilor sau priceperea lor, nu pentru că-i plac. 
Aşa stând lucrurile, nu mă aştept la multă fidelitate 
din partea lor. 

Roger a dat din cap confirmând adevărul 
observației. Bonnet condusese bine şi precis 
Gloriana, dar nu existase niciun sentiment de 
camaraderie, nici măcar cu secunzii sau cu şeful 
echipajului. Şi era aşa cum spusese Jamie; tot ce 
aflaseră sugera că Bonnet își alegea ajutoarele 
după cum avea nevoie. Dacă aducea cu el oameni 
la întâlnire, puţin probabil ca aceştia să se 
dovedească  secunzi devotați sau membri 

credincioşi ai echipajului, ci mai curând nişte 
marinari aleşi la întâmplare de pe docuri. 

— În fine. Dar dacă -— şi când— îl ucidem, ce 
facem cu oamenii lui...? 

— Vor trebui să-și găsească altă slujbă, l-a 
întrerupt Jamie. Câtă vreme avem grijă să nu 
tragem în ei şi să nu le dăm motive să creadă că îi 
amenințăm, nu cred că îşi vor face griji prea mari 
în legătură cu soarta lui Bonnet. Şi totuși... Şi-a 
ridicat sabia, s-a încruntat vag şi a vârât-o şi a 
scos-o din teacă, pentru a fi sigur că aluneca uşor. 
Cred că, dacă aşa vor sta lucrurile, îl voi trage pe 
Bonnet deoparte, cum am spus. Să-mi laşi un 
minut ca să rezolv cu el, după care îți găsești o 
scuză şi te prefaci că vii după mine. Dar să nu te 
opreşti. Te duci direct printre şoproane şi te 
îndrepţi spre copaci. Ne întâlnim acolo. 

Roger l-a măsurat cu scepticism pe Jamie. 
Iisuse, în gura lui totul suna ca o ieşire în aer liber: 
cotim după râu şi ne întâlnim în parc, o să-ți aduc 
sendvișuri cu şuncă şi ceai. 

Şi-a dres glasul o dată, apoi încă o dată şi a 
ridicat unul dintre pistoalele lui. I-a dat o senzație 
de răceală şi duritate, o greutate liniștitoare în 
mână. 

— Bine atunci. Încă ceva. O să-l dobor eu pe 
Bonnet. 

Fraser s-a uitat brusc la el. Roger a rămas cu 
privirea fixă, ascultând pulsul care începuse să-i 
bată ca un baros în urechi. 

L-a văzut pe Fraser dând să spună ceva, apoi 
oprindu-se. Se uita gânditor la Roger, care parcă îi 
şi auzea argumentele, bubuindu-i în urechea 
internă odată cu pulsul, la fel de clar ca şi cum le- 
ar fi fost rostit cu voce tare. 

Nu ai ucis niciodată un om şi nici n-ai participat 
la vreo bătălie. Nu ştii să ţinteşti și să mânuiești 
sabia destul de bine. Lucrul cel mai rău e că te 
temi de acest om. Iar dacă încerci şi dai greș... 

— Ştiu, i-a spus Roger cu voce tare lui Fraser, 
care îl țintuia cu ochii lui albaştri. E al meu. Eu o 
să-l ucid. Brianna e fiica ta, de acord, dar e soția 
mea. 

Fraser a clipit şi şi-a mutat privirea de la el. A 
bătut darabana cu degetele pe un genunchi câteva 
clipe, apoi s-a oprit, inspirând adânc. S-a ridicat 
încet şi s-a întors din nou spre Roger. 

— E dreptul tău, a spus el simplu. Bine, de 
acord. Nu şovăi, nu-l provoca. Ucide-l în clipa în 
care ţi se oferă şansa. A tăcut un moment, după 
care a vorbit din nou, privindu-l drept în ochi. Însă 
dacă dai greş, să ştii că te voi răzbuna. 

Grămada de cuie din stomac a părut să se mute 
mai sus, ajungându-i în gât și blocându-l. Roger a 
tuşit pentru a scăpa de senzaţie şi a înghițit în sec. 

— Grozav, a spus el. Şi dacă vei cădea tu, eu te 
voi răzbuna. Facem târgul, da? 

Fraser nu a râs, iar în acel moment, Roger a 
înțeles de ce oamenii îl urmau oriunde, gata să facă 
orice. Doar s-a uitat la Roger îndelung, după care a 
dat din cap. 

— Un târg nemaipomenit, a spus el încet. 
Mulţumesc. 

Apoi, scoţându-şi pumnalul de la brâu, s-a 
apucat să îl curete. 

Nu aveau ceas la ei, dar nici nu era nevoie. 
Chiar dacă cerul era acoperit de nori joşi, iar 
soarele, invizibil, puteau să simtă scurgerea lentă a 
minutelor, mișcarea treptată a pământului în timp 
ce ritmurile diurne se schimbau. Păsările care 
cântaseră în zori tăcuseră, iar altele porniseră la 
vânătoarea de dimineaţă. Clipocitul apei lovindu- 
se de piloni se schimba ca tonalitate pe măsură ce 
fluxul crescând scotea ecouri în spațiile de sub 
chei. 

Ora mareei maxime a venit şi a trecut; ecoul de 
sub chei a început să sune a gol odată cu scăderea 
nivelului apei. Pulsul din urechile lui Roger s-a 
domolit, iar nodul din stomac a slăbit. 

Apoi ceva a lovit docul, iar vibrația s-a transmis 
prin podeaua șopronului. 

Cu două pistoale la brâu şi unu în mână, Jamie a 
sărit în picioare. A înclinat capul spre Roger, apoi a 
dispărut pe uşă. 

Roger şi-a prins pistoalele la centură, a atins 
mânerul pumnalului ca să se asigure şi l-a urmat. A 
zărit ambarcaţiunea, cu lemnul întunecat al 
copastiei apărând puţin deasupra marginii cheiului, 
apoi intrând în şopronul mai mic din dreapta. Nu l- 
a văzut pe Jamie; ajunsese la postul lui de 
observaţie, în stânga. 

S-a lipit de perete, privind prin crăpătura dintre 
țâţâni şi ușă. Vasul aluneca încet de-a lungul 
marginii docului, nefiind încă amarat. Roger a 
reuşit să vadă doar o mică porțiune din pupă. Nu 
conta, pentru că nu putea trage decât după ce 
Bonnet apărea pe chei. 

Şi-a şters palma de pantaloni şi a scos pistolul 
mai bun, verificându-l pentru a mia oară. Metalul 
armei avea un miros înţepător şi era uleios în mâna 
lui. 

Aerul era umed, iar hainele i se lipiseră de corp. 
Se va aprinde praful de puşcă? A atins pumnalul, 
tot pentru a mia oară, derulând în minte 
instrucțiunile date de Fraser pentru uciderea unui 
om cu pumnalul. Mâna pe umărul lui şi împungi în 
sus, sub stern, dar tare. Din spate, în rinichi, de 
dedesubt. Doamne, putea face asta faţă în față cu 
omul? Da. Spera să se întâmple aşa. Voia să vadă. 

Un colac de odgon a căzut pe doc; a auzit 
bufnetul puternic, apoi sunete care i-au spus că un 
marinar sărise peste copastie ca să lege odgonul. 
Un foşnet şi un geamăt de efort, o pauză... A 
închis ochii şi a încercat să audă dincolo de 
bubuitul inimii. Paşi. Lenţi, dar nu furişaţi. Care se 
apropiau de el. 

Uşa stătea întredeschisă. S-a retras tăcut spre 
marginea ei şi a tras cu urechea. A așteptat. O 

umbră, neclară în lumina difuză, a căzut asupra 
uşii. Bărbatul a păşit înăuntru. 

Roger s-a repezit din spatele uşii şi s-a aruncat 
cu toată greutatea asupra omului, trântindu-l de 
perete cu un bufnet surd. Omul a tipat surprins şi 
sunetul l-a făcut pe Roger să se oprească chiar 
când voia să-şi strângă mâinile pe un gât care nu 
era nicidecum de bărbat. 

— La naiba! Adică... eu... vă cer scuze, 
doamnă. 

Roger o apăsa cu toată greutatea, strivind-o de 
perete, şi şi-a dat seama că nici în rest nu avea 
trăsături bărbătești. Cu obrajii dogorind, a eliberat- 
o şi, răsuflând greu, s-a retras. 

Ea s-a scuturat ca un câine, şi-a aranjat straiele 
ŞI şi-a atins cu grijă ceafa, acolo unde se lovise de 
perete. 

— Îmi cer iertare, a spus el, simțindu-se 
deopotrivă şocat şi complet tâmpit. N-am vrut... 
Te doare? 

Fata era la fel de înaltă ca Brianna, dar mai bine 
clădită, cu păr castaniu-închis şi o față atrăgătoare, 
cu oase late şi ochi adânciţi în orbite. I-a zâmbit lui 
Roger și a spus ceva de neînțeles, emanând un 
miros de ceapă. L-a măsurat pe Roger cu destulă 
îndrăzneală, apoi, cu un aer aprobator, şi-a pus 
mâinile sub sâni într-un evident gest de invitație și 
a făcut un semn din cap spre un colț al şopronului, 
unde niște mormane de paie umede răspândeau un 
miros fecund şi nu întru totul neplăcut de 
descompunere. 

— A... a spus Roger. Nu, îmi pare rău, dar te 
înşeli... Nu atinge asta. Nu. Non! Nein! 

Ea bâjbâia cu mâinile, hotărâtă să-i desfacă 
centura. A mai spus ceva în acea limbă 
necunoscută. Roger nu a înţeles o iotă, dar a prins 
sensul destul de bine. 

— Nu, sunt căsătorit. Te rog să te opreşti! 

Ea a râs, l-a privit pe sub genele lungi şi negre și 
a reînceput asaltul asupra lui. 

Dacă nu ar fi simțit mirosul de ceapă, ar fi avut 
convingerea că halucina. Fiind atât de aproape de 
ea, şi-a dat seama că mirosul de ceapă nu era 
singurul. Nu arăta murdară, dar avea izul stăruitor 
pe care îl capătă cineva după o călătorie 
îndelungată pe mare; l-a recunoscut imediat. În 
plus, din fuste se ridica un miros inconfundabil de 
porci. 

— Excusez-moi, mademoiselle. 

Glasul oarecum mirat al lui Jamie s-a auzit de 
undeva din spatele lui. Şi fata a avut un şoc, dar nu 
s-a speriat. Totuşi, şi-a luat mâna de pe boaşele lui 
Roger, lăsându-l să se retragă. 

Jamie avea pistolul scos, dar îl ținea pe lângă 
corp. A ridicat o sprânceană spre Roger. 

— Cine e? 

— De unde dracu” să ştiu? Chinuindu-se să îşi 
recapete demnitatea, Roger s-a scuturat, 
aranjându-și ținuta. Am crezut că era unul dintre 
oamenii lui Bonnet, dar se vede clar că nu e. 

— Clar, a aprobat Fraser părând dispus să 
găsească ceva amuzant în acea situaţie; colţul gurii 
îi zvâcnea. Qui 6tez-vous, mademoiselle? a 
întrebat-o pe fată. 

Neînţelegând, ea s-a încruntat spre el şi a spus 
ceva în limba ei ciudată. Jamie a ridicat ambele 
sprâncene. 

— Ce limbă vorbeşte? a întrebat Roger. 

— N-am habar. Privirea amuzată a lăsat loc unei 
uşoare îngrijorări. Stai cu ochii pe ea, bine? Nu e 
singură. 

Asta era limpede, pentru că dinspre chei 
răzbăteau voci. Vocea unui bărbat şi a unei femei. 
Roger a schimbat priviri uimite cu Jamie. Nu, 
vocea nu era nici a lui Bonnet, nici a lui Lyon — şi 
ce Dumnezeu căutau acolo acele femei? 

Glasurile se apropiau, iar fata a strigat brusc 
ceva. Nu a sunat ca un avertisment, dar Jamie s-a 
lipit imediat de perete lângă uşă, cu pistolul 
pregătit şi cu cealaltă mână pe pumnal. 

Uşa îngustă s-a întunecat aproape complet când 
a apărut capul cuiva, foarte păros şi negru. Jamie a 
făcut un pas înainte şi l-a împuns cu pistolul în 
bărbie pe bărbatul masiv, care a încremenit. Jamie 
l-a prins de guler şi a păşit înapoi trăgându-l pe 
bărbat în şopron. 

Acesta a fost urmat aproape imediat de o femeie 
care, judecând după statura masivă şi fața 
frumoasă, era mama fetei. Femeia era însă blondă, 
în vreme ce bărbatul — tatăl fetei? — era negru ca un 
urs, cu care şi semăna. Era aproape la fel de înalt 
ca Jamie, dar cam de două ori mai gras, însă cu 
pieptul masiv şi umerii lați, şi avea o barbă 
stufoasă. 

Niciunul dintre ei nu părea alarmat. Bărbatul era 
surprins, iar femeia părea jignită. Fata a râs cu 
poftă și a arătat spre Jamie, apoi spre Roger. 

— Încep să mă simt ridicol, i-a spus Jamie lui 
Roger, lăsând jos pistolul şi făcând precaut un pas 
înapoi. We seid Ihr? 

— Nu cred că sunt germani, a zis Roger. Ea- şi 
a arătat cu degetul spre fată, care acum îl privea pe 
Jamie oarecum admirativ, parcă i-ar fi evaluat 
priceperea la sportul în paie — mi-a lăsat impresia 
cu nu înțelege nici franceză, nici germană, deși 
poate că s-a prefăcut. 

Bărbatul stătea încruntat, uitându-se când la 
Jamie, când la Roger şi chinuindu-se să înțeleagă 
ce spuneau. Auzind însă cuvântul „franceză“, s-a 
luminat la faţă. 

— Comment ça va? a spus el, cu cel mai 
execrabil accent pe care îl auzise Roger vreodată. 

— Parlez-vous francais? l-a întrebat Jamie, încă 
măsurându-l prevăzător. 

Uriașul a zâmbit şi a făcut un gest, cu degetul 
mare şi arătătorul apropiate cam la doi centimetri. 

— Un peu. 

Peu, într-adevăr, după cum au constatat curând. 
Bărbatul ştia vreo douăzeci de cuvinte în franceză, 
cât să se poată prezenta drept Mihail Chemodurov 

şi să spună că femeile sunt soția lui, Iva, şi fiica 
lui, Karina. 

— Ruski, a adăugat Chemodurov, lovindu-se cu 
palma în pieptul masiv. 

— Ruşi? 

Roger s-a holbat consternat la ei, dar Jamie 
părea fascinat. 

— N-am mai cunoscut ruși până acum, a spus 
el. Dar ce Dumnezeu caută aici? 

Cu oarecare greutate, întrebarea i-a fost pusă lui 
Chemodurov, care a zâmbit larg şi a arătat cu mâna 
groasă spre chei. 

— Les cochons. Pour le monsieur Wylie, a 
răspuns el şi s-a uitat cu speranţă la Jamie. 
Monsieur Wylie? 

Întrucât cei trei degajau un miros de-ţi dădeau 
lacrimile, cuvântul porci nu reprezenta defel o 
surpriză. Legătura dintre porcarii ruşi şi Phillip 
Wylie era mai puţin evidentă. Însă până să 
primească răspuns la întrebare, de afară a răzbătut 
un bufnet puternic, urmat de un scrâșnet, ca şi cum 
docul ar fi fost izbit de un obiect tare din lemn. A 
răsunat imediat un cor sfredelitor de guițături şi 
zbierete — majoritatea porcine, dar şi câteva 
umane — de femeie. 

Chemodurov s-a mişcat cu o viteză uimitoare 
pentru dimensiunile lui, deşi Jamie şi Roger erau 
cu totul pregătiți când el a ţâşnit pe ușa şopronului. 

Roger abia a avut vreme să vadă că acum de 
chei erau legate două vase; barca rusului şi o barcă 
deschisă, ceva mai mică. Din a doua, au coborât în 
mare grabă câțiva bărbaţi înarmaţi cu pumnale și 
pistoale. 

Jamie s-a aruncat într-o parte, dispărând pe după 
colțul şopronului mai mic. Roger a ridicat pistolul, 
dar a şovăit, neștiind dacă să tragă sau să fugă. 
Însă a ezitat cu o clipă mai mult decât trebuia. 
Ţeava unei muschete 1 s-a înfipt sub coaste, 
lăsându-l fără suflare, şi atacatorul i-a scotocit la 
brâu, luându-i pistoalele şi pumnalul. 

— Nu te clinti, amice! a spus bărbatul cu 
muschetă. Dacă mişti, îți zbor ficatul prin şira 
spinării. 

Nu a vorbit cu ostilitate, ci cu o sinceritate pe 
care Roger nu era dispus să o pună la încercare. A 
înlemnit cu mâinile ridicate pe jumătate, privind. 

Chemodurov se năpustise spre invadatori fără 
nicio şovăială, lovind în jur cu mâinile cât nişte 
Jamboane. Un om ajunsese deja în apă, după ce 
fusese împins de pe chei, iar rusul îl prinsese pe 
altul, strângându-l de gât cu o eficienţă brutală. A 
ignorat toate răcnetele, amenințările şi loviturile, 
concentrându-se asupra omului pe care voia să îl 
omoare. 

Câteva țipete au sfâșiat aerul; Iva şi Karina se 
repeziseră spre barca lor, unde doi dintre 
invadatori apăruseră pe punte, fiecare ținând strâns 
o versiune mai mică a Karinei. Unul dintre ei a 
îndreptat pistolul spre femei. Părea să fi apăsat pe 
trăgaci, pentru că Roger a văzut un norişor de fum, 
dar arma nu a tras. Femeile nu au ezitat câtuşi de 
puțin şi, cu țipete ascuţite, l-au atacat. Panicat, 
omul a aruncat arma, i-a dat drumul fetei şi s-a 
azvârlit în apă. 

Atenţia lui Roger a fost distrasă de la această 
scenă de un bufnet oribil. Unul dintre oameni, o 
siluetă scundă şi  îndesată, îl lovise pe 
Chermodurov în cap cu patul puștii. Rusul a clipit, 
a plecat capul, şi strânsoarea lui asupra victimei a 
slăbit puţin. Atacatorul a făcut o grimasă, a strâns 
puşca mai bine în mâini și l-a izbit din nou. Rusul 
şi-a dat ochii peste cap şi a căzut pe doc, făcând 
scândurile să se cutremure sub greutatea lui. 

Roger se uitase de la un om la altul, căutând cu 
înfrigurare să-l descopere în tot vălmăşagul pe 
Stephen Bonnet. Însă, oricât s-a chinuit, nu a zărit 
nici urmă de fostul căpitan al Glorianei. 

Ce se întâmplase? Bonnet nu era laş, ci un 
luptător înnăscut. Era de neconceput să-și trimită 
oamenii la luptă, iar el să stea deoparte. Roger s-a 

uitat din nou şi a numărat oamenii, străduindu-se 
să-l deosebească, dar concluzia a devenit tot mai 
clară pe măsură ce haosul s-a stins. Stephen 
Bonnet nu era acolo. 

Roger nu a avut timp să constate dacă era 
dezamăgit ori uşurat. Bărbatul care îl doborâse cu 
patul puștii pe Chemodurov s-a întors spre el şi 
Roger l-a recunoscut pe David Anstruther, şeriful 
comitatului Orange. Şi Anstruther l-a recunoscut — 
a observat cum ochii omului s-au îngustat —, dar nu 
s-a arătat surprins să-l vadă. 

Lupta-— câtă fusese-— s-a încheiat curând. Cu 
mare tărăboi, țipete şi blesteme, cele trei rusoaice 
au fost prinse şi duse în șopronul cel mai mare, iar 
Chemodurov a fost târât tot acolo, lăsând în urma 
lui o dâră de sânge urâtă pe scândurile cheiului. 

Apoi pe marginea docului au apărut două mâini 
foarte îngrijite, şi un bărbat înalt, zvelt şi elegant s- 
a ridicat din barcă. Lui Roger nu i-a fost deloc 
greu să-l recunoască pe domnul Lillywhite, unul 
dintre magistrații din comitatul Orange, chiar dacă 
în acele momente nu purta perucă şi haina verde. 

Acum Lillywhite îmbrăcase o haină din postav 
negru, dar cămașa îi era cât se poate de curată și 
avea o sabie de gentleman prinsă la brâu. Fără să 
se grăbească, a traversat docul, studiind starea 
lucrurilor în timp ce înainta. Roger l-a văzut 
strângând din buze cu dispreţ când a observat dâra 
de sânge. 

Lillywhite a făcut un semn către omul care îl 
tinea prizonier pe Roger şi, în cele din urmă, 
apăsarea supărătoare a ţevii a slăbit, îngăduindu-i 
să respire adânc. 

— Domnul Mackenzie, dacă nu greşesc, da? a 
zis Lillywhite cu glas plăcut. Dar unde este 
domnul Fraser? 

Roger se aşteptase la întrebare, aşa că avusese 
timp să-şi pregătească răspunsul. 

— În Wilmington, a spus el, imitând tonul 
amabil al lui Lillywhite. Şi dumneavoastră sunteți 

cam departe de casă, nu credeţi, domnule? 

Nările lui Lillywhite au fremătat o clipă, ca şi 
cum ar fi simțit un miros neplăcut — lucru adevărat, 
deşi Roger s-a îndoit că duhoarea de porci îi 
provocase reacția. 

— Nu mă luaţi peste picior, domnule! a rostit 
scurt magistratul. 

— Nici prin minte nu mi-ar trece aşa ceva, l-a 
asigurat Roger, trăgând cu ochiul la omul cu 
muscheta, care părea dornic să-l mai împungă o 
dată cu ea. Însă, dacă suntem la astfel de 
întrebare — unde este Stephen Bonnet? 

Lillywhite a râs scurt, iar în ochii cenuşii a 
apărut o expresie de amuzament rece. 

— La Wilmington. 

Anstruther a apărut lângă magistrat, asudat tot. 
L-a salutat, chipurile, pe Roger cu o mişcare din 
cap şi a rânjit. 

— MacKenzie. Mă bucur să te revăd. Unde e 
socrul tău şi, mai important, unde este whisky-ul? 

Lillywhite s-a încruntat spre şerif. 

— Nu l-aţi găsit? Aţi cercetat toate şoproanele? 

— Da, ne-am uitat. N-am găsit nimic, în afară 
de gunoaie. S-a legănat înainte şi înapoi, 
ameninţător. Aşadar, MacKenzie, unde l-ai ascuns? 

— N-am ascuns nimic, i-a răspuns Roger cu 
glas domol. Nu am adus whisky. 

Începea să se destindă. Indiferent unde era 
Stephen Bonnet, acolo nu se afla. Nu se așteptase 
ca ei să fie încântați descoperind că băutura era o 
păcăleală, dar... 

Şeriful l-a lovit în stomac. Roger s-a îndoit de 
durere, vederea 1 s-a întunecat şi s-a zbătut în zadar 
să respire, luptând împotriva unei izbucniri de 
panică în timp ce retrăia spânzurarea, întunericul şi 
lipsa de aer... 

La marginea câmpului vizual i-au apărut 
punctişoare strălucitoare care pluteau, şi a inspirat 
pâfâit. Stătea în fund pe doc, cu picioarele 
desfăcute, iar şeriful îl ținea de păr. 

— Mai încearcă o dată, l-a povăţuit Anstruther, 
scuturându-i violent capul. 

Durerea era supărătoare, nu tocmai năucitoare, 
şi a reuşit să-l lovească cu pumnul, nimerindu-l în 
coapsă. Șeriful a scos un țipăt şi i-a dat drumul, 
făcând un salt înapoi. 

— V-aţi uitat pe celălalt vas? a întrebat 
Lillywhite, fără să ia în seamă stânjeneala 
şerifului. 

Masându-şi coapsa, Anstruther s-a uitat cu ură la 
Roger, dar a clătinat din cap. 

— Nimic altceva decât porci și fete. Şi de unde 
mama dracului au venit? a întrebat el. 

— Din Rusia. 

Roger a tușşit, a strâns din dinţi de durere şi s-a 
ridicat încet în picioare, ținându-şi un braţ peste 
mijloc pentru a nu-și vărsa și mațele. Șeriful a 
strâns pumnul, abia așteptând să îl lovească din 
nou, dar Lillywhite i-a făcut semn să se potolească. 
S-a uitat neîncrezător la Roger. 

— Rusia? Ce legătură au ei cu treaba asta? 

— Din câte ştiu, niciuna. Au sosit la scurt timp 
după mine. 

Magistratul a scos o exclamaţie de nemulţumire. 
S-a încruntat o clipă, reflectând, apoi a încercat să 
abordeze o altă cale. 

— Fraser a avut o înţelegere cu Milford Lyon. 
Acum mi-am asumat partea domnului Lyon din 
înțelegere. Este întru totul normal să îmi predai 
mie whisky-ul, a spus el, încercând să strecoare în 
voce un ton de politeţe ca între oameni de afaceri. 

— Domnul Fraser a făcut altă propunere, a zis 
Roger, la fel de politicos. M-a trimis pe mine ca 
să-l comunic asta domnului Lyon. 

Vestea părea să-l fi luat prin surprindere pe 
Lillywhite. A strâmbat din buze şi le-a țuguiat, 
uitându-se feroce la Roger, ca şi cum ar fi vrut să-i 
cântărească adevărul spuselor. Roger l-a privit 
afabil, sperând că Jamie nu va apărea brusc ca să-i 
contrazică varianta. 

— Cum ai ajuns aici? l-a întrebat Lillywhite pe 
neașteptate. Dacă nu ai venit cu ambarcaţiunea 
aceea? 

— Am venit pe uscat de la Edenton, a răspuns el 
dând nonșalant din umeri și binecuvântându-l în 
sinea lui pe Duff. Acolo e un drum. 

Cei doi s-au uitat fix la el, dar Roger le-a 
susţinut fără teamă privirea. 

— Ceva miroase urât, și nu e vorba de mlaștină. 
Anstruther a pufnit puternic pe nas drept ilustrare, 
apoi a tuşit şi a fornăit. Pfu! Ce putoare! 

Lillywhite nu l-a luat în seamă, ci a continuat să 
se uite la Roger printre gene. 

— Domnule MacKenzie, cred că te voi mai 
deranja puţin, a spus el şi s-a întors către şerif. Du- 
| împreună cu rușii — dacă asta sunt. 

Anstruther a acceptat misiunea cu mare zel, 
împungându-l pe Roger în fese cu ţeava muschetei 
în drum spre șopronul unde erau închiși rușii. 
Roger a scrâşnit din dinţi şi l-a ignorat, întrebându- 
se cât de sus ar sări şeriful dacă ar fi ridicat și 
trântit pe scândurile docului. 

Ruşii se strânseseră într-un colț al șopronului. 
Femeile îi oblojeau rănile bărbatului, dar au ridicat 
ochii când Roger a intrat salutându-l şi începând 
imediat să-i pună întrebări în limba lor de 
neînțeles. El le-a zâmbit, atât cât a putut, şi le-a 
făcut semn să se retragă, lipindu-şi urechea de 
peretele şopronului pentru a auzi ce puneau la cale 
Lillywhite şi oamenii lui. 

Sperase că ei vor accepta povestea lui şi vor 
pleca-— şi se putea întâmpla aşa după ce se 
convingeau că nu era nici pic de whisky ascuns în 
apropierea debarcaderului. Însă a întrezărit şi altă 
posibilitate; una care îl neliniştea tot mai tare. 

Purtarea oamenilor arăta destul de limpede că 
intenționaseră să ia whisky-ul cu forța— dacă 
acesta exista. Şi felul în care Lillywhite stătuse 
deoparte, ascunzându-se... Evident, nu se cădea ca 

un magistrat al comitatului să fie cunoscut ca 
având legături cu piraţii şi contrabandiștii. 

După cum stăteau lucrurile şi fiindcă nu exista 
whisky, Roger nu se putea plânge de purtarea 
răuvoitoare a lui Lillywhite — desigur, era ilegal să 
faci contrabandă, dar astfel de înțelegeri erau atât 
de obişnuite pe coastă, încât un simplu zvon nu 
avea să-i strice reputația lui Lillywhite în propriul 
comitat. Pe de altă parte, Roger era singur -— sau 
aşa credea Lillywhite. 

Se vedea clar că Lillywhite avea legături cu 
Stephen Bonnet, iar dacă Roger şi Jamie Fraser 
începeau să pună întrebări, exista riscul ca acest 
lucru să iasă la iveală. Era Lillywhite prins 
suficient de periculos în acea încrengătură, încât să 
creadă că merita să-l ucidă pe Roger pentru a-l 
împiedica să vorbească? Avea senzația 
neliniștitoare că Lillywhite şi Anstruther ar putea 
ajunge la o asemenea concluzie. 

ÎL puteau duce în mlaștină ca să-l ucidă și să-i 
scufunde cadavrul, apoi s-ar fi întors la însoțitorii 
lor, anunţându-i că Roger plecase la Edenton. 
Chiar dacă cineva i-ar fi depistat pe membrii 
bandei lui Lillywhite şi i-ar fi convins să 
vorbească — ambele lucruri fiind puţin probabile —, 
nu se putea dovedi nimic. 

A auzit bufnituri şi zgomote afară, apoi strigăte 
tot mai îndepărtate, semn că șoproanele erau 
cercetate din nou, iar căutarea se extinsese și în 
mlaștina din apropiere. 

Roger s-a gândit că Lillywhite şi Anstruther 
intenționaseră să-i ucidă pe el şi pe Jamie după ce 
ar fi luat băutura. Caz în care nimic nu-i putea 
împiedica să facă asta acum; erau deja pregătiți 
pentru a comite o astfel de faptă. Cât despre ruși — 
le vor face vreun rău? Spera că nu, dar era 
imposibil de spus. 

Pe acoperișul şopronului s-a auzit un răpăit slab, 
aşadar începuse să plouă. Era bine, pentru că, dacă 
praful lor de pușcă se umezea, nu-l vor împușca; 

vor trebui să-i taie beregata. A trecut de la speranța 
că Jamie nu va apărea prea curând, la aceea, mai 
intensă, că nu va apărea prea târziu. Totuşi, ce-ar fi 
putut el face când apărea... 

Săbiile. Mai erau acolo unde le lăsase, în colţul 
şopronului? Ploaia se întețise, iar zgomotul ei îl 
împiedica să audă ce se petrecea afară; și-a 
abandonat locul de veghe şi s-a dus să se uite după 
săbii. 

Ruşii au ridicat ochii spre el cu expresii 
amestecate de precauţie şi îngrijorare. Le-a zâmbit 
şi a dat din cap, făcându-le semn să tacă şi să se 
dea la o parte. Da, săbiile erau la locul lor -— asta 
însemna ceva şi a simţit o mică undă de speranţă. 

Chemadurov era conștient; a spus ceva cu voce 
nesigură, şi Karina s-a ridicat imediat şi s-a 
apropiat de Roger. L-a bătut ușor peste braţ, apoi a 
luat una dintre săbii. A tras-o din teacă, scoțând un 
scrâşnet metalic, făcându-i pe toți să tresară, apoi 
să râdă agitați. A strâns degetele pe mâner și a 
ridicat sabia pe umăr, ca o bâtă de baseball. S-a 
dus apoi la ușă și s-a aşezat alături, încruntându-se 
feroce. 

— Grozav! a zis Roger şi i-a zâmbit aprobator. 
Dacă vâră cineva capul, loveşte-l, bine? 

A mimat o lovitură cu podul palmei, iar ruşii au 
scos sunete gâlgâite de sprijin plin de entuziasm. 
Una dintre fetele mai mici a întins mâna după 
cealaltă sabie, însă el a zâmbit şi 1-a făcut semn că 
pe aceea o va păstra el. 

Spre surprinderea lui, ea a clătinat din cap şi i-a 
spus ceva în rusă. El a ridicat din sprâncene şi a 
clătinat neajutorat din cap. Ea l-a tras de braţ spre 
un colţ al şopronului. 

Nu stătuseră degeaba în scurta perioadă de 
captivitate.  Dăduseră deoparte gunoaiele şi 
făcuseră o saltea comodă pentru bărbatul rănit — şi 
descoperiseră o trapă mare în podea, făcută pentru 
a fi folosită de bărcile care soseau sub chei la 

reflux, astfel ca mărfurile să poată fi aduse direct 
în şopron, în loc să fie descărcate pe doc. 

Acum începuse refluxul, și până la suprafaţa 
întunecată a apei erau aproape doi metri. Roger s-a 
dezbrăcat, rămânând doar în pantaloni şi s-a agăţat 
cu mâinile de marginea trapei, după care şi-a dat 
drumul în picioare, pentru că nu voia să rişte un 
plonjon în apa a cărei adâncime putea fi periculos 
de mică. 

Însă apa i-a venit până peste cap; s-a scufundat 
creând o sumedenie de bule, apoi a atins fundul 
nisipos cu picioarele şi s-a lansat în sus, ieşind la 
suprafață cu un şuierat. Le-a făcut semne de 
încurajare ruşilor care-l urmărea strânși în jurul 
trapei, apoi s-a îndreptat spre capătul celălalt al 
cheiului. 


Mângâind agitat mânerul sabiei, Lillywhite s-a 
întors cu spatele. Ascuns pe acoperișul şopronului, 
Jamie evalua felul în care se mișca magistratul și 
maniera în care stătea cu mâna pe armă. Avea 
alonjă bună şi o ținută la fel; iute, chiar dacă era 
puţin nesigur. Purtarea sabiei în circumstanţele de 
față sugera că era familiarizat cu arma, dar şi că 
ținea la ea. 

Nu l-a văzut pe Anstruther, care se lipise de 
peretele șopronului, sub streaşină, dar şeriful îl 
preocupa mai puţin. Un bătăuş şi, în plus, avea 
braţe scurte. 

— Eu zic să-i ucidem pe toți. Doar aşa putem fi 
în siguranță. 

Lillywhite a scos un sunet prin care îşi dădea 
acordul, dar fără convingere. 

— S-ar putea. Dar oamenii? Nu vrem să ne 
lăsăm soarta la cheremul unor martori care ar 
putea trăncăni. Ne puteam ocupa de Fraser şi de 
MacKenzie undeva departe— dar atâția... i-am 
putea lăsa în pace pe rușii ăștia, sunt străini și mi 
se pare că nu vorbesc engleză deloc... 

— Da, dar cum au ajuns aici, poţi să-mi spui? 
Sigur nu i-a prins vreun curent şi i-a adus aici din 
întâmplare. Cineva îi cunoaşte şi va veni să-i caute 
şi oricine ar fi acela va găsi mijlocul de a se 
înțelege cu ei, sunt convins. Au văzut deja prea 
multe şi dacă vrem să mai folosim locul ăsta... 

Ploaia era încă slabă, dar constantă. Jamie a 
întors capul ca să îndepărteze picăturile din ochi, 
frecându-și obrazul de un umăr. Stătea întins, cu 
braţele şi picioarele desfăcute ca o broască, pentru 
a nu aluneca de pe acoperişul din tablă, dat cu 
smoală. Încă nu îndrăznea să se clintească. 
Picăturile de ploaie şopteau în golf, încrețind apa 
ca pe o mătase şi scoțând nişte clinchete slabe 
când atingeau metalul. Jamie s-a rugat ca ploaia să 
se întețească pentru ca ropotul ei să acopere orice 
zgomot făcut de el. 

Şi-a schimbat puţin poziția simțind apăsarea 
pumnalului în talie. Pistoalele se aflau lângă el pe 
acoperiş, probabil inutile din cauza ploii. Singura 
armă acum era pumnalul, mult mai potrivită pentru 
a surprinde în cazul unui atac frontal. 

— „trimite oamenii înapoi cu barca. După 
aceea, noi putem pleca pe drum... 

Încă vorbeau cu voce scăzută, dar Jamie şi-a dat 
seama că luaseră deja hotărârea; trebuia doar ca 
Lillywhite să se convingă de necesitatea ei, dar nu 
avea să dureze mult. Întâi îi vor trimite pe oameni 
înapoi; magistratul avea dreptate să se teamă de 
prezența martorilor. 

Jamie a clipit pentru a scăpa de apa din ochi şi 
s-a uitat spre şopronul mare, unde se aflau Roger și 
ruşii. Șoproanele erau apropiate, distanța dintre 
acoperişuri nu depășea un metru şi ceva. Între el şi 
şopronul mare exista doar un alt şopron. Ei bine, 
asta era. 

Va profita de agitația creată de plecarea 
oamenilor şi va trece de pe un acoperiș pe altul, 
bizuindu-se pe noroc şi pe ploaie pentru ca 
Lillywhite şi Anstruther să nu ridice privirile. Se 

va ghemui deasupra ușii şopronului, iar când ei vor 
veni să facă ce îşi propuseseră, va sări asupra 
magistratului, în speranţa că îi va frânge gâtul sau 
că măcar îl va imobiliza. Se putea baza pe Roger, 
care se va năpusti afară ca să-l ajute să se ocupe și 
de şerif. 

Era cel mai bun plan pe care îl putea ticlui în 
condiţiile date şi nu era deloc rău, s-a gândit el. 
Asta, dacă nu aluneca şi-şi rupea gâtul. Şi-a mișcat 
putin piciorul stâng şi a simţit o uşoară înţepenire a 
mușchilor pulpei. Se vindecase, dar nu putea nega 
că rămăsese cu o slăbiciune. Se descurca bine la 
mers, dar saltul de pe un acoperiş pe altul era altă 
treabă. 

— Mda, în fine, trebuie s-o faci când te- 
ndeamnă diavolul, a mormăit el în barbă. În cazul 
în care cădea şi se rănea din nou la piciorul acela, 
trebuia să spere că şeriful îl va ucide, altfel o va 
face Claire. 

Gândul l-a făcut să zâmbească, dar nu trebuia să 
se gândească la ea acum. Cămașa îi era udă leoarcă 
şi 1 se lipise de umeri, iar picăturile răsunau pe 
acoperișurile din tablă precum clopoței unor zâne. 
Retrăgându-se cu mare grijă, și-a strâns genunchii 
sub el şi s-a ridicat, rămânând ghemuit, pregătit să 
se lipească din nou de acoperiş dacă, din 
întâmplare, cineva ar fi ridicat ochii spre cer. 

Pe doc nu se mai vedea nimeni. În afară de 
Lillywhite şi de șerif, mai erau patru oameni; toți 
se aflau pe terenul moale şi înnoroit de la sud de 
debarcader, scotocind la nimereală prin iarba 
înaltă. A inspirat adânc şi încet şi-a strâns 
picioarele şi s-a încordat. Însă în clipa când s-a 
răsucit, a surprins o mişcare cu coada ochiului şi a 
înghețat. 

Sfinte Iisuse, din pădure veneau niște oameni. O 
clipă, a crezut că erau tot oamenii lui Lillywhite, 
după care şi-a dat seama că erau negri, mai puţin 
unul. 

Les cochons, spuseseră ruşii. Pour le monsieur 
Wylie. Și iată că apăruse monsieur Wylie, însoțit 
de sclavii lui ca să-și primească porcii. 

S-a întins din nou pe burtă şi s-a târât în josul 
acoperişului ud, lăsându-se spre partea din spate a 
şopronului. Întrebarea era, s-a gândit el, dacă 
Wylie va dori să-l ajute sau să-l treacă prin tăişul 
sabiei, dar a presupus că omul avea nevoie să-i 
păstreze pe ruși în viață. 


Apa era rece, dar nu cât să-l amorţească, iar 
curenţii încă nu erau foarte puternici. Însă din 
cauza rănii din gât şi a fierbințelui focului din 
pădure, nu mai avea suflul de odinioară și Roger 
era silit să iasă la suprafaţă ca să respire după trei 
sau patru bătăi din braţe. 

Buze ca rubinul deasupra apei, a cântat el ironic, 
scoțând bule moi şi frumoase... A tras o gură de 
aer şi a călcat apa, ciulind urechea. La început, se 
îndreptase spre latura de sud a debarcaderului, însă 
auzise voci venind de deasupra, aşa că şi-a 
schimbat direcția. Acum se afla sub partea de nord 
a debarcaderului, ascuns sub umbra masivă a 
ambarcaţiunii ruşilor. 

Mirosul de porc era copleşitor şi a auzit 
tropăituri şi guițături din cală, trecând prin copastia 
de lângă el. Iisuse, călătoriseră cu vasul ăsta mic 
tocmai din Rusia? Aşa se părea, judecând după 
loviturile şi scobiturile din lemnul bordului. 

Nu a auzit alt sunet în apropiere. Ploua torențial, 
răpăind în golf, iar asta va acoperi orice zgomot 
făcut de el. Pe locuri, fii gata, start. A inspirat 
adânc şi s-a lansat spre ploaia care cădea dincolo 
de debarcader. 

A pornit să înoate cu disperare, străduindu-se să 
nu scoată plescăituri, aşteptându-se să primească o 
bilă de muschetă între omoplaţi în orice clipă. S-a 
încurcat între bălării, a simțit rezistenţa opusă de 
ierburile mari şi ascuțimea lor peste mâini și 
genunchi, târându-se printre tulpinile plantelor de 


888 


mlaștină, în timp ce deasupra capului său fluturau 
trestii tăioase, iar ploaia torențială îl lovea în 
spinare şi apa lipăia sub bărbia lui. 

Într-un târziu, s-a oprit și, umplându-şi lacom 
pieptul cu aer, s-a întrebat ce naiba să facă în 
continuare. Era bine că scăpase din şopron, dar 
acum nu avea un plan. Să îl găsească pe Jamie, a 
presupus — dacă reușea, fără a fi prins din nou. 

Ca şi cum acest gând ar fi atras atenția asupra 
lui, a auzit plescăitul scos de cineva care mergea 
încet prin mlaștina din jur. Omul căuta ceva. Roger 
a îngheţat, sperând că ploaia va acoperi sunetele 
respirației lui precipitate, care îi răsuna puternic și 
hârâit în urechi. 

Mai aproape. La naiba, paşii veneau spre el. S-a 
pipăit la centură după pumnal, numai că îl pierduse 
cât înotase. Şi-a tras un genunchi sub bărbie, gata 
să sară din apă şi să o rupă la fugă. Iarba de 
deasupra lui s-a dat brusc într-o parte şi el a țâşnit 
exact la timp ca să evite lovitura de suliță, care a 
despicat apa fix în locul unde stătuse el mai 
devreme. 

Suliţa a tremurat prin fața lui, la vreo 
cincisprezece centimetri de obraz. Un negru se 
holba la el cu gura căscată. A închis-o, a clipit şi a 
vorbit pe un ton profund acuzator. 

— Nu eşti oposum! 

— Nu, a zis Roger calm. Nu sunt şi şi-a trecut o 
mână tremurătoare peste piept de parcă ar fi vrut 
să se asigure că inima îi rămăsese la locul ei. Îmi 
pare rău. 


Phillip Wylie părea cu totul altfel acasă decât în 
societate, s-a gândit Roger. Pregătit să prindă porci 
şi purtând pantaloni largi şi o cămaşă de fermier, 
udă de ploaie, fără perucă, fără pudră sau alunite, 
rămânea elegant și zvelt, dar arăta cât se poate de 
normal şi destul de priceput. De asemenea, părea 
şi mai inteligent, deşi manifesta tendința de a 

rămâne cu gura deschisă şi a insistat să intervină în 
relatarea lui Jamie cu întrebări şi comentarii. 

— Lillywhite? Randall Lillywhite? Dar ce poate 
să...? 

— Concentrează-te, domnule, i-a zis Jamie 
nervos. Îţi mai spun o dată şi o să-ţi povestesc mai 
târziu, dar el şi şeriful vostru au de gând să-i 
căsăpească pe ruşii tăi ca pe nişte jamboane la 
Crăciun dacă nu mergem să ne ocupăm de 
problema asta chiar acum. 

Wylie s-a uitat urât la Jamie, apoi l-a privit 
bănuitor pe Roger, care stătea în adăpostul pădurii, 
pe jumătate gol, ud leoarcă, plin de noroi şi dâre 
de sânge. 

— Are dreptate, a spus Roger cu glas răgușit, 
apoi şi l-a dres şi a repetat mai ferm. Are dreptate, 
nu avem mult timp la dispoziţie. 

Wylie a strâns din buze și a expirat puternic pe 
nas. S-a uitat în jur la sclavii lui, ca şi cum i-ar fi 
numărat; şase oameni, toți având în mâini bâte 
solide. Unu sau doi aveau la brâu cuțite de tăiat 
trestia. Wylie a dat din cap şi s-a hotărât. 

— Atunci, să mergem. 

Evitând drumul presărat cu scoici ca să nu facă 
zgomot, au înaintat încet, dar constant prin 
mlaștină. 

— De ce porci? l-a auzit Roger pe Jamie 
întrebând curios, în timp ce el şi Wylie înaintau în 
fruntea grupului. 

— Nu sunt porci, a răspuns Wylie. Mistreţi ruşi. 
Pentru distracție. A vorbit foarte mândru, făcând ca 
bâta lui să fâşâie prin iarba deasă. Toată lumea 
spune că dintre animalele vânate, mistrețul rus este 
cel mai feroce şi mai perfid adversar. Vreau să-i 
eliberez în pădurea de pe proprietatea mea și să-i 
las să se înmulțească. 

— Vrei să-i vânezi? a întrebat Jamie cu îndoială. 
Ai vânat vreodată mistreți? 

Roger a văzut umerii lui Wylie încordându-se pe 
sub cămașă când a auzit întrebarea. Ploaia se mai 


890 


domolise, dar nu încetase cu totul. 

— Nu, a recunoscut el. Încă nu. Dar tu? 

— Da, a spus Jamie, dar nu a dezvoltat 
subiectul. 

Când s-au apropiat de debarcader, Roger a 
observat o mişcare. Barca mai mică se desprindea 
de chei. 

— Au renunţat să mă mai caute pe mine sau 
whisky-ul şi au trimis oamenii acasă. Jamie şi-a 
trecut o mână peste faţă, ca să îndepărteze stropii 
de ploaie. Ce să zic, Wylie? Nu e timp de pierdut. 
Rușii sunt în şopronul mare, cel de pe chei. 

Odată hotărât, Wylie nu era omul care să 
tergiverseze lucrurile. 

— Luăm locul cu asalt, a spus el scurt. 

A fluturat o mână, făcându-le semn sclavilor lui 
să-l urmeze. Grupul a pornit pe drumul presărat cu 
scoici sparte, spre chei, cu un zgomot ca acela 
produs de o avalanșă. Asta trebuia să-i oprească pe 
Lillywhite şi pe Anstruther din intențiile lor 
criminale, s-a gândit Roger. Sunetul sugera o 
armată care se apropia. 

Fiind descult, Roger a rămas pe terenul 
mlăștinos şi, drept urmare, a fost mai lent decât 
ceilalți. A văzut o față speriată uitându-se printre 
şoproane şi retrăgându-se cu iuţeală. 

Şi Jamie a văzut şi a scos un strigăt sălbatic de 
scoțian din Highlands. Luat prin surprindere, 
Wylie a tresărit, însă apoi s-a alăturat strigătului și 
a urlat: 

— Ieşiţi de-acolo, ticăloşilor! 

Astfel încurajați, toți negrii au început să strige 
şi să urle, fluturându-şi bâtele cu entuziasm în timp 
ce goneau spre chei. 

A fost un soi de moment culminant ratat când au 
ajuns pe chei şi nu au găsit pe nimeni, cu excepția 
ruşilor, care mai-mai să îl decapiteze pe Phillip 
Wylie în momentul în care, imprudent, acesta a 
deschis ușa șopronului fără să anunte cine este. 

Ambarcaţiunea ruşilor și mlaștina din apropiere 
au fost cercetate imediat, dar nici urmă de 
Lillywhite şi Anstruther. 

— Sigur ei plecat înot, a spus unul dintre negri, 
întorcându-se din căutare. A făcut semn din cap 
spre celălalt mal al canalului, spre labirintul de 
bancuri de nisip, apoi şi-a încercat sulița cu un 
deget. Mergem vânăm la ei? 

Era cel care îl descoperise pe Roger și încă 
dorea cu ardoare să-şi încerce norocul. 

— N-au plecat înot, a spus Wylie şi a făcut un 
gest spre plaja mică din apropierea debarcaderului, 
o porțiune goală, presărată cu cochilii. Mi-au luat 
barca, blestemații. 

Dezgustat, s-a întors cu spatele și a început să 
dea porunci pentru descărcarea şi punerea 
mistreților ruși într-un ţarc. Chemodurov și familia 
lui fuseseră duşi deja la casa de pe plantație. Fetele 
se uitaseră când uimite la sclavii negri, când 
sfioase la Roger, care își recuperase între timp 
cămașa şi încălțările, însă pantalonii încă îi stăteau 
lipiți de corp. 

Un sclav a apărut din şopron cu un braţ de arme 
lepădate, ceea ce i-a reamintit lui Wylie de 
îndatoririle de gazdă. 

— Domnule, rămân îndatorat pentru ajutorul pe 
care mi l-aţi dat ca să-mi apăr proprietatea, 1-a spus 
lui Jamie, înclinându-se rigid. Permiteţi-mi să vă 
ofer ospitalitatea mea. 

Nu părea deosebit de încântat, a remarcat Roger, 
însă făcuse totuşi oferta. 

— ŞI eu îți rămân dator, domnule, pentru că ne- 
ai ajutat să rămânem în viaţă, a spus Jamie la fel de 
rigid, răspunzând la plecăciune. Şi îţi mulţumim, 
dar... 

— Am fi încântați, l-a întrerupt Roger. Îţi 
mulțumim. 

Luându-l prin surprindere, a strâns bărbătește 
mâna lui Wylie şi l-a prins pe Jamie de braţ, 
conducându-l pe drumul cu scoici înainte ca el să 

poată protesta. Existau momente şi locuri în care 
puteai să strâmbi din nas cu superioritate, a 
presupus el, însă nu era cazul acum. 

— Ascultă, nu trebuie să-l pupăm în fund, a 
spus el, drept răspuns la mormăielile lui Jamie, în 
timp ce se îndreptau spre pădure. Să primim de la 
majordom un prosop uscat şi ceva de mâncare, 
apoi o luăm din loc cât el va fi ocupat cu mistreții 
lui. N-am mâncat de dimineaţă şi nici tu. Și dacă e 
să mergem pe jos până la Edenton, n-am de gând 
s-o fac cu burta goală. 

La auzul cuvântului mâncare, Jamie a părut să-şi 
recapete calmul, iar când au ajuns la adăpostul 
pădurii, i-a cuprins brusc o veselie aproape 
ameţitoare. Roger s-a întrebat dacă aşa trebuia să 
se simtă după o bătălie; uşurarea de a te vedea viu 
şi nevătămat te făcea să râzi şi să glumeşti, doar ca 
să-ți dovedeşti că mai ești în stare de aşa ceva. 

Printr-un consimţământ tacit, au lăsat discuţia 
despre evenimentele recente — dar şi speculațiile 
despre locul în care s-ar putea afla Stephen 
Bonnet — pentru mai târziu. 

— Mistreţi ruşi, pentru numele lui Dumnezeu, a 
zis Jamie, scuturându-se ca un câine când s-au 
oprit la adăpostul pădurii. Mă îndoiesc că omul 
ăsta a văzut vreun mistreţ în viaţa lui! Cred că ar 
reuşi să se sinucidă și fără să cheltuiască atât de 
mult. 

— Da, dar cât crezi că au costat? Probabil mai 
mulți bani decât am face noi în zece ani, doar ca să 
aducă nişte porci... zece mii de kilometri? 

A clătinat din cap şi s-a înfiorat gândindu-se la 
asta. 

— Păi, ca să fim drepţi, sunt mai mult decât 
nişte porci, a spus Jamie îngăduitor. Nu i-ai văzut? 

Roger văzuse unul, însă doar în treacăt. Sclavii 
mânaseră unul dintre animale peste doc imediat ce 
el ieşise din șopron cu hainele în mână. Era înalt și 
păros, cu colți lungi şi gălbui care arătau destul de 
ameninţători. 

Mistreţul era slăbit după îndelungata călătorie 
pe ocean, 1 se vedeau coastele, iar jumătate din 
blana ţepoasă era roasă până la piele. Încă nu se 
ținea bine pe picioare, se împleticea şi se legăna ca 
un beţiv pe copitele ridicol de mici, rostogolindu-şi 
ochii şi guiţând panicat în timp ce sclavii strigau și 
îl împungeau cu beţele. Lui Roger i se făcuse milă 
de el. 

— A, sunt destul de mari, a spus el. Şi cred că 
după ce se îngraşă puţin, merită să fie văzuţi. Mă- 
ntreb însă dacă le va plăcea aici după ce au trăit 
atâta vreme în Rusia. 

A făcut un semn cu mâna spre pădurea umedă şi 
mărăcinoasă din jurul lor. Aerul era încărcat de 
vapori de apă, însă copacii reținuseră mare parte 
din ploaie; pădurea era întunecoasă și mirosea a 
rășină sub coronamentul scund al stejarilor şi al 
pinilor piperniciţi. Rămurele şi căpăcele de ghindă 
scrâşneau plăcut sub tălpile lor pe pământul 
nisipos. 

— Păi, aici sunt din belşug ghinde şi rădăcini, a 
remarcat Jamie, şi câte-un negru, din când în când. 
Cred că le va merge destul de bine. 

Roger a râs, şi Jamie a scos un mârâit de 
amuzament. 

— Îţi închipui că glumesc, da? Nici tu n-ai fost 
la vânătoare de mistreți, bănuiesc. 

— Mm... Ei, poate că domnul Wylie ne va 
invita să participăm şi... 

A simțit cum ceafa îi explodează, şi totul a 
dispărut. 

La un moment dat, şi-a recăpătat cunoştinţa. Era 
cu precădere conştient de o durere atât de mare, 
încât lipsa totală a cunoștinței i s-a părut 
preferabilă. Însă a simțit pietricelele și frunzele 
apăsându-i fața şi a perceput zgomote în apropiere. 
Înfruntarea, bufnetele şi icnetele unor oameni care 
luptau cu disperare. 

S-a silit să-şi revină şi a înălțat capul, deşi 
urmarea efortului a fost un şir de focuri de artificii 

colorate, care i-au explodat în ochi şi l-au făcut să- 
şi dorească să verse. S-a încordat și s-a ridicat pe 
braţele îndoite, a scrâşnit din dinți, apoi vederea i 
s-a limpezit, deşi lucrurile din jur păreau neclare. 

A avut nevoie de o clipă ca să își dea seama ce 
se întâmpla; ceilalți se aflau la vreo trei metri de 
locul în care zăcea, dar trunchiurile copacilor şi 
tufişurile ascundeau lupta ce se purta. A auzit însă 
un A Dhia! murmurat printre icnete şi gâfâieli şi a 
simţit un val de uşurare. Aşadar, Jamie era în viaţă. 

Nesigur, s-a ridicat în genunchi și a stat aşa 
câteva momente, apoi a clipit, văzând când negru, 
când alb. Sabia lui rămăsese pe pământ la vreun 
metru depărtare, pe jumătate acoperită de nisip 
răscolit şi frunze. Lângă ea era unul dintre 
pistoalele lui, dar nu s-a deranjat să-l ridice. Nu l- 
ar fi putut ţine cu mână sigură, chiar dacă praful de 
puşcă ar fi fost încă destul de uscat ca să ia foc. 

S-a chinuit şi a bâjbâit, dar imediat ce a apucat 
mânerul, s-a simţit ceva mai bine; acum nu avea să 
o scape. Pe gât îi curgea ceva umed- sânge, 
ploaie? Nu conta. S-a împleticit, s-a agăţat de un 
copac cu mâna liberă, a clipit des ca să alunge 
întunericul din ochi şi a mai făcut un pas. 

S-a simțit precum mistrețul, pentru că solul de 
sub picioare i s-a părut alunecos şi înşelător. A 
călcat pe ceva care s-a rostogolit şi a cedat, apoi a 
căzut, aterizând greu pe un cot. 

Stânjenit de sabie, s-a întors cu dificultate şi a 
descoperit că îl călcase pe Anstruther pe picior. 
Şeriful zăcea pe spate cu gura căscată, părând 
surprins. Avea o rană mare la gât, şi nisipul din 
jurul lui era îmbibat cu sânge, căpătând o culoare 
ruginie, urât mirositoare. 

S-a retras, iar șocul l-a făcut să ajungă în 
picioare, fără să-şi poată aminti cum se ridicase. 
Lillywhite era cu spatele spre el, având pânza 
cămăşii udă şi lipită de corp. S-a lansat mormăind, 
apoi s-a retras, a lovit, a ripostat... 

Roger a clătinat din cap străduindu-se să elimine 
din minte termenii stupizi ai scrimei, apoi s-a oprit, 
gâfâind dureros. Faţa lui Jamie era îngheţată într- 
un soi de zâmbet maniac, cu dinții dezgoliți de 
efort, în timp ce urmărea arma adversarului. 
Totuşi, îl văzuse pe Roger. 

— Roger! a strigat el, fără suflu după atâta efort. 
Roger, a charaid! 

Lillywhite nu s-a întors, ci s-a aruncat înainte 
fentând, respingând lama, şi s-a repezit într-o terță. 

— Nu... e ridicol... a spus el gâfâind. 

Roger şi-a dat seama ca prin vis că Lillywhite 
credea că Jamie încerca să-l păcălească, să-l facă 
să se întoarcă cu spatele. Vederea i se înceţoşa și s- 
a prins strâns de un copac ca să rămână în picioare. 
Frunzele erau ude, iar degetele i-au alunecat. 

— Hei... a strigat el cu glas răguşit, incapabil să 
găsească alte cuvinte. Şi-a ridicat sabia, al cărei 
vârf a tremurat. Hei, aici! 

Cu ochii mari de şoc, Lillywhite a făcut un pas 
înapoi şi s-a răsucit pe călcâie. Roger a atacat 
orbește, fără să țintească, dar a pus în acea lovitură 
toată forţa pe care o mai avea. 

Sabia a pătruns în ochiul lui Lillywhite, şi un 
scâşnet s-a propagat în sus pe braţul lui Roger 
când metalul s-a frecat de os înainte de a pătrunde 
în ceva mai moale și de a se opri. A încercat să dea 
drumul sabiei, dar mâna îi era blocată în garda 
mânerului. Lillywhite a încremenit, iar Roger a 
simțit cum viaţa acelui om se scurge prin lama 
sabiei, prin mâna şi brațul lui, rapid și șocant ca un 
curent electric. 

A tresărit şi s-a răsucit panicat, chinuindu-se să 
dea drumul sabiei. Lillywhite a mai tresărit o dată, 
s-a înmuiat şi a căzut spre Roger, ca un peşte uriaș, 
mort, în timp ce el trăgea şi smulgea, încercând 
zadarnic să-şi elibereze mâna. 

Jamie l-a prins de încheietură şi l-a eliberat, apoi 
şi-a petrecut un braţ după umerii lui şi l-a dus mai 
departe, în timp ce se împleticea orbeşte de panică 

şi durere. I-a susținut capul şi l-a masat pe spinare, 
murmurând lucruri absurde în gaelică, atunci când 
el a vărsat cutremurându-se din tot corpul. I-a şters 
fața și gâtul cu frunze umede, dar şi nasul cu 
mâneca udă a cămășii. 

— Eşti teafăr? a bolborosit Roger la un moment 
dat în timp ce era îngrijit. 

— Da, sunt bine, a spus Jamie şi l-a bătut iar 
amical pe spinare. Şi tu ești teafăr, nu? 

În cele din urmă, a reuşit să se ridice în picioare. 
Durerea de cap se atenuase, încă îl sâcâia, dar 
părea separată de corpul lui, plutind în apropiere, 
însă fără să îl atingă cu adevărat. 

Lillywhite zăcea cu fața în sus între frunze. 
Roger a închis ochii şi s-a străduit să înghită. L-a 
auzit pe Jamie murmurând ceva în surdină, apoi un 
icnet, un foşnet de frunze şi un bufnet surd. Când a 
deschis ochii, Lillywhite era întins cu faţa în jos, 
cu spatele cămăşii plin de nisip şi de coji de 
ghindă. 

— Hai să plecăm de aici. 

Jamie i-a prins brațul şi l-a petrecut peste 
umărul lui. Roger a ridicat mâna liberă şi a făcut 
un semn neclar spre cadavre. 

— Ăștia... Ce facem cu ei? 

— Îi lăsăm hrană pentru mistreți. 

Până au ajuns la marginea pădurii, Roger a 
reuşit să meargă pe picioarele lui, deşi avea 
tendința de a o apuca într-o direcție sau alta, 
incapabil deocamdată să păşească în linie dreaptă. 
Casa lui Wylie se afla în faţa lor, o construcţie 
frumoasă din cărămidă roşie. Fără să ia în seamă 
privirile insistente ale câtorva servitoare, care se 
strânseseră la ferestrele de la etaj şi arătau spre ei 
şuşotind, au traversat peluza. 

— De ce? a întrebat Roger, oprindu-se o clipă 
ca să-şi scuture câteva frunze prinse de cămașă. N- 
au spus? 

— Nu. 

Jamie a scos din o bucată de pânză care fusese 
cândva o batistă şi a înmuiat-o în apa unei fântâni 
ornamentale. Şi-a şters faţa, apoi, uitându-se cu 
ochi critici la dârele de murdărie de pe batistă, a 
înmuiat-o din nou. 

— Tot ce ştiu e că am auzit o bufnitură când 
Anstruther te-a doborât — poftim, încă sângerezi la 
cap. M-am întors şi te-am văzut la pământ, iar în 
clipa următoare am văzut o sabie venind spre 
coastele mele. Uite-aici, da? Şi-a strecurat degetele 
printr-o tăietură mare a cămăşii, și le-a mișcat. M- 
am lăsat jos în spatele unui copac şi abia am reuşit 
să scot sabia din teacă la vreme. Dar niciunul 
dintre ei nu a scos vreo vorbă. 

Cu grijă, Roger a apăsat batista oferită peste 
ceafă. A inspirat printre dinții strânşi, scoțând un 
şuierat, când apa rece i-a atins rana. 

— Drace. Aşa mi se pare mie din cauză că am 
capul spart ori totul este absurd? Pentru 
Dumnezeu, de ce s-au străduit atâta să ne omoare? 

— Pentru că ne voiau morţi, a răspuns Jamie 
logic, suflecându-şi mânecile ca să-şi spele mâinile 
în fântână. Ori altcineva ne voia. 

Durerea hotărâse să se reinstaleze în capul lui 
Roger. I se făcuse din nou greață. 

— Stephen Bonnet? 

— Dac-aş fi parior, aş pune banii pe el. 

Roger a închis un ochi ca să corecteze tendința 
de a-l vedea dublu pe Jamie. 

— Dar tu ești parior. Te-am văzut făcând asta. 

— EI, atunci ai înţeles. 

Cu un aer absent, Jamie şi-a trecut o mână prin 
părul încâlcit şi s-a întors spre casă. Karina şi 
surorile ei apăruseră la o fereastră şi, extaziate, le 
făceau semne cu mâinile. 

— Acum aş vrea tare mult să ştiu un lucru: unde 
se află Stephen Bonnet? 

— La Wilmington. 

Jamie s-a întors spre el încruntându-se. 

— Poftim? 

— Wilmington, a repetat Roger. A deschis cu 
fereală celălalt ochi, dar lucrurile se normalizaseră. 
Vedea doar un Jamie. Aşa a spus Lillywhite, deși 
am crezut că glumește. 

Jamie l-a privit lung. 

— Sper că a glumit. 

A 
Tre TUFE DE MIRT 


Wilmington 


Prin comparaţie cu Fraser's Ridge, Wilmington 
era o metropolă ameţitoare şi, în circumstanțe 
obișnuite, eu și fetele ar fi trebuit să ne bucurăm de 
deliciile pe care le oferea. Având în vedere absenţa 
lui Roger şi a lui Jamie şi natura misiunii care ne 
revenea, nu ne-am prea putut distra. 

Şi nu pentru că n-am fi încercat. Minutele se 
scurgeau chinuitor de încet în nopțile întrerupte de 
plânsete de copii şi bântuite de imagini mai 
neplăcute decât coșmarurile. Îmi părea rău că 
Brianna văzuse atât de multe lucruri după bătălia 
de la Alamance; închipuirile neclare, născute din 
spaimă sunt destul de rele; cele stârnite de vederea 
de aproape a cărnii distruse, a oaselor sfărâmate și 
a ochilor goi, sunt mult mai urâte. 

Trezindu-ne într-un vălmăşag de haine ş 
lenjerie stătută, hrăneam și îmbrăcam copiii ş 
ieşeam să căutăm un refugiu mintal ce putea fi 
găsit ziua în ocupaţii precum urmărirea curselor de 
cai, cumpărături sau seratele muzicale găzduite o 
dată pe săptămână- în seri succesive- de 
doamnele Crawford şi Dunning, cele mai 
cunoscute amfitrioane din oraș. 

Serata doamnei Dunning se desfășurase în ziua 
de după plecarea lui Roger şi a lui Jamie. 
Interpretările unor piese la harpă, vioară, clavecin 
şi flaut se întrepătrundeau cu recitaluri de poezie — 
cel puţin, aşa se presupunea- şi „Cântice de 
paiaţerie şi de tragodie“ cântate de domnul Angus 


—. n. 

McCaskill, bine cunoscutul şi  curtenitorul 
proprietar al celui mai mare restaurant din 
Wilmington. 

Cântecele de tragodie erau în realitate mult mai 
amuzante decât cele comice, iar asta din cauza 
obiceiului domnului McCaskill de a-şi da ochii 
peste cap la pasajele mai lugubre, ca şi cum ar fi 
avut versurile scrise în interiorul craniului. Am 
arborat o expresie cât se putea de solemnă în semn 
de apreciere, mușcându-mi obrazul pe dinăuntru în 
timpul reprezentaţiei. 

Brianna nu avea nevoie de asemenea trucuri 
pentru a fi politicoasă. Îi privea pe interpreţi cu o 
expresie de concentrare atât de gravă, încât părea 
să-i deconcerteze pe unii dintre cântăreţi, care se 
uitau agitați la ea şi se retrăgeau spre capătul 
celălalt al încăperii, punând clavecinul între ea și 
ei. Ştiam însă că atitudinea ei nu avea nicio 
legătură cu interpretarea, ci mai curând cu retrăirea 
discuţiei care precedase plecarea bărbaților. 

Aceasta fuseseră îndelungată, energică şi purtată 
cu glas scăzut, în timp ce tuspatru ne plimbam pe 
chei la apusul soarelui. Brianna se arătase 
pătimașă, elocventă şi feroce. Jamie fusese 
răbdător, glacial şi de neclintit. Eu îmi ţinusem 
gura, fiind măcar o dată mai încăpățânată decât 
oricare dintre ei. Conştiinţa nu-mi îngăduia să iau 
partea lui Bree; ştiam ce era Stephen Bonnet. Nu 
am luat nici partea lui Jamie; ştiam ce era Stephen 
Bonnet. 

Ştiam şi ce era Jamie şi, cu toate că ideea ca el 
să se ocupe de Stephen Bonnet mă făcea să mă 
simt de parcă atârnam de o funie zdrențuită 
deasupra unui puț fără fund, ştiam că puţini 
oameni erau mai bine înzestrați pentru o asemenea 
misiune. Pentru că, dincolo de problema priceperii 
de a ucide, pe care sigur o avea, se punea și 
problema conştiinţei. 

Jamie era scoțian din Highlands. Deși 
Dumnezeu spunea că a Lui este răzbunarea, nu 

cunoscusem nici un scoțian din Highlands care să 
considere că era drept ca Domnul să rezolve 
asemenea lucruri fără ajutorul cuiva. Dumnezeu îl 
făcuse pe om dintr-un motiv, iar sus pe lista 
acestor motive era protejarea familiei și apărarea 
onoarei ei — indiferent de pret. 

Ceea ce îi făcuse Bonnet Briannei nu era o 
crimă pe care Jamie să o poată ierta, fără a mai 
vorbi de a o uita. Şi, dincolo de simpla răzbunare, 
de ameninţarea permanentă pe care Bonnet o 
reprezenta pentru Bree şi Jemmy, exista faptul că 
Jamie se simţea răspunzător, măcar în parte, pentru 
relele pe care Bonnet le-ar putea face pe lumea 
asta — familiei noastre şi altora. Îl ajutase pe 
Bonnet să scape de ştreang; nu își va găsi pacea 
decât atunci când îşi va repara greşeala- și 
spusese asta. 

— Bine! replicase Brianna cu glas şuierat, 
țtinându-și pumnii încleştați pe lângă corp. Deci îţi 
vei găsi liniştea! Foarte frumos! Şi cât de liniștite 
crezi că vom fi eu şi mama dacă tu sau Roger veți 
muri? 

— Preferi să fiu laş? Sau soţul tău să fie laş? 

— Da! 

— Nu, nu vrei, a spus el cu siguranţă în glas. 
Aşa crezi acum fiindcă ţi-e frică. 

— Singur că da! La fel şi mamei, dar ea nu vrea 
s-o spună, crede că oricum ai pleca! 

— Dacă aşa crede, are dreptate, a zis Jamie, 
privindu-mă pieziş cu o urmă de zâmbet. Doar mă 
cunoaşte de ceva vreme, nu? 

I-am aruncat o privire, dar am clătinat din cap și 
m-am întors cu spatele, strângând din buze și 
privind spre catargele navelor ancorate în port, în 
timp ce discuţia în contradictoriu a continuat cu 
îndârjire. 

În cele din urmă, Roger i-a pus capăt. 

— Brianna, a rostit el încet, când ea s-a oprit să 
răsufle. 


901 


Cu o expresie tristă, ea s-a întors spre el şi l-a 
atins pe umăr. 

— Nu vreau ca acest om să trăiască în aceeaşi 
lume cu copiii mei, a spus el moale, ori cu soția 
mea. Plecăm cu binecuvântarea ta sau fără ea? 

Ea îşi reținuse respirația, îşi muşcase buza de jos 
şi se întorsese. Am văzut lacrimile umplându-i 
ochii şi mişcările gâtului cât s-a chinuit să-și 
înghită în sec. 

Vorbele ei de binecuvântare au fost rostite 
noaptea, în tăcerea patului lor. Eu îi dădusem lui 
Jamie binecuvântarea mea în acelaşi întuneric, fără 
să scot o vorbă. Nu am putut mai mult. Indiferent 
ce aş fi spus, el tot ar fi plecat. 

Niciunul dintre noi nu a dormit în acea noapte; 
am stat îmbrățișați, conştienţi în tăcere de fiecare 
răsuflare sau mișcare a corpului celuilalt, iar când 
prin obloane au început să pătrundă raze de lumină 
cenușie, ne-am ridicat din pat-— el, ca să se 
pregătească, eu, pentru că nu puteam rămâne 
nemişcată, doar urmărindu-l cum pleacă. 

Când a ieșit pe uşă, m-am ridicat pe vârfuri să-l 
sărut şi i-am şoptit singurul lucru care conta. 

— Să te întorci. 

El îmi zâmbise şi îmi dăduse o şuviță de păr 
după ureche. 

— Mai ţii minte ce-am zis la Alamance? Nici 
azi nu se va întâmpla, englezoaico. Ne vom 
întoarce amândoi. 


În mare, serata doamnei Crawford, ţinută în 
seara următoare, s-a mândrit cu aceiași interpreţi, 
la fel ca şi a doamnei Dunning, însă a prezentat o 
noutate; acolo am simţit pentru prima oară mirosul 
lumânărilor din mirt. 

— Ce este acest parfum minunat? am întrebat-o 
pe doamna Crawford în timpul pauzei, 
adulmecând candelabrele care decorau clavecinul. 
Lumânările erau din ceară de albine, dar aroma era 

deopotrivă delicată şi picantă — amintea de cătină, 
dar era ceva mai slabă. 

— Ceară de mirt, mi-a răspuns ea cu glas în care 
am simţit un aer de satisfacție. Nu le folosesc drept 
lumânări în sine, deşi se poate şi așa, numai că 
trebuie o cantitate uriașă de fructe, aproape patru 
kilograme ca să obţii doar jumătate de kilogram de 
ceară, imaginați-vă numai! Servitoarei mele i-a 
trebuit o săptămână ca să le culeagă şi mi-a adus 
doar cât să fac douăsprezece lumânări. Aşa că am 
recuperat ceara şi am amestecat-o cu ceara de 
albine când am făcut lumânările, și pot spune că 
sunt mulțumită. Dau o aromă foarte plăcută, nu? 

S-a aplecat spre mine, coborând vocea până la o 
şoaptă confidențială. 

— Mi-a spus cineva că seara trecută casa 
doamnei Dunning mirosea ca şi cum bucătăreasa 
ar fi ars cartofii pentru cină! 

Şi astfel, în a treia zi, confruntată cu 
posibilitatea de a petrece o zi blocată cu trei copii 
mici în camerele noastre strâmte sau de a mai face 
o vizită rămăşiţelor tot mai reduse ale balenei 
moarte, am împrumutat câteva găleți de la gazda 
noastră, doamna Burns, am găsit un coş de picnic 
şi am mobilizat mica noastră trupă pentru o 
expediție de căutare. 

Brianna şi Marsali au acceptat ideea cu 
promptitudine, dacă nu chiar cu entuziasm. 

— Once e mai bine decât să stăm locului şi să 
ne facem griji, a spus Brianna. Orice! 

— Da, şi orice este preferabil duhorii de scutece 
murdare şi lapte acrit, a adăugat Marsali, palidă, 
făcându-și vânt cu o carte. Tare mi-ar prinde bine 
putin aer curat. 

Având în vedere talia ei mult îngroşată, mi-am 
făcut griji că n-ar fi putut merge prea mult pe jos — 
era gravidă în şapte luni—, însă ea a insistat, 
spunând că mişcarea îi va face bine, iar eu și 
Brianna o puteam ajuta să o care pe Joanie. 

Aşa cum se întâmplă deseori când pornești la 
drum cu copii mici, plecarea noastră s-a cam 
prelungit. Joanie a scuipat din piureul de cartofi- 
dulci pe piepţii rochiţei, Jemmy a comis o eroare 
sanitară de mari proporții, iar Germain a dispărut 
în agitația provocată de aceste întâmplări 
nefericite. După jumătate de oră de căutări, la care 
au participat toţi cei de pe stradă, a fost descoperit 
în spatele unui grajd public, foarte ocupat să 
arunce cu baligă de cal în trăsurile şi căruțele care 
treceau pe stradă. 

După ce toţi au fost spălați, schimbaţi de haine 
cu forța — iar în cazul lui Germain, ameninţat cu 
moartea şi dezmembrarea —, am coborât din nou 
scara, pentru a descoperi că, din fericire, domnul 
Burns scosese o teleguţă veche, ce putea fi trasă de 
o capră, pe care ne-a oferit-o cu amabilitate. Însă 
capra era ocupată să mănânce urzici din grădina 
alăturată şi nu s-a lăsat nicidecum prinsă. Brianna 
a afirmat că prefera să tragă chiar ea teleguţa în loc 
să-şi piardă timpul alergând de jur împrejurul 
grădinii ca să prindă capra. 

— Doamnă Fraser! Doamnă Fraser! 

Ne aflam deja la jumătatea străzu, cu copiii, 
gălețile şi coşul de picnic, toate în teleguță, când 
doamna Burns a venit în goană dinspre han cu o 
stacană de bere într-o mână şi cu un pistol cu 
cremene vechi în cealaltă. 

— erpi, mi-a explicat ea, întinzându-mi 
pistolul. Annie a mea zice c-a văzut cel puţin 
douăsprezece vipere ultima oară când a mers într- 
acolo. 

— Şerpi, am spus eu, acceptând cu rezerve 
obiectul cu pricina şi cele care îl însoțeau. Chiar 
aşa. 

Având în vedere că prin „vipere“ se putea 
înțelege de la  mocasinul-de-apă până la 
nevinovatul şarpe-de-iarbă şi, în plus, ţinând 
seama de faptul că Annie Burns avea un talent 
deosebit de a fi melodramatică, nu m-am îngrijorat 

în mod inutil. M-am gândit să las pistolul în coşul 
de picnic, dar, aruncând o privire spre Germain și 
Jemmy, adevărate imagini ale  nevinovăţiei 
îngerești, am socotit că era lipsit de înţelepciune să 
las o armă chiar şi neîncărcată în preajma lor. Am 
pus pistolul în coşul pentru cules, pe care l-am luat 
pe brat. 

Ziua era mohorâtă şi rece, cu o uşoară briză 
dinspre ocean. Aerul era umed şi aveam impresia 
că existau şanse mari să plouă cât de curând, dar 
deocamdată era plăcut, pentru că solul nisipos se 
tasase suficient după ploile precedente ca să facă 
mersul uşor. 

Urmând îndrumările doamnei Crawford, am 
mers vreun kilometru şi jumătate de-a lungul plajei 
şi ne-am trezit la marginea desișurilor unei păduri 
costiere, unde pini cu ace sărăcăcioase se 
amestecau cu mangrove şi palmieri pitici într-un 
hățiş des, străpuns de raze de soare, presărat cu 
lujeri. Am închis ochii şi am inspirat, simțind cum 
nările mi se dilată de amestecul îmbătător de 
mirosuri: mlaştină şi nisip ud, răşină de pin şi aer 
marin, slabe urme de balenă moartă şi ceea ce 
căutam — aroma picantă şi proaspătă de mirt. 

— Pe acolo, am zis eu, arătând spre vegetația 
încâlcită. 

Era prea greu să pătrundem cu teleguţa, așa că 
am lăsat-o la margine, lăsându-i pe băieți să-şi facă 
de cap urmărind crabi minusculi și păsărele cu 
penaj sclipitor, iar noi ne-am croit drum încet prin 
pădurea cu copaci scunzi. Marsali o căra pe Joan, 
care stătea ghemuită ca un şoricel în braţele mamei 
şi dormea, legănată de sunetele oceanului şi ale 
vântului. 

În ciuda desișurilor încâlcite, mersul pe aici era 
mai plăcut decât pe plaja expusă; copacii 
piperniciți din cauza vântului erau suficient de 
înalți ca să ofere o senzație agreabilă de mister și 
refugiu, iar solul era mai ferm, cu un strat de 
frunze şi ace în descompunere. 

Jemmy a obosit de atâta mers pe jos şi s-a agăţat 
de fusta mea, ridicând mâinile în semn că dorea să 
fie luat în braţe. 

— Hai, bine. 

Am agăţat o găleată de o încheietură şi l-am 
ridicat, simțind un pocnet slab al vertebrelor, 
pentru că era un băieţel foarte solid. Și-a strâns 
picioarele pline de nisip în jurul taliei mele şi şi-a 
rezemat fața de umărul meu cu un oftat de ușurare. 

— Îţi merge foarte bine, am spus, bătându-l uşor 
pe spate. Şi cine o s-o care în braţe pe bunica, ia 
spune? 

— Bunicul, a chicotit el şi a înălţat capul ca să 
privească în jur. Unde e bunicul? 

— E ocupat, i-am răspuns, având grijă să par 
detaşată şi binedispusă. O să-l vedem curând pe 
bunicul. 

— Îl vreau pe tati! 

— Da, şi mami la fel, am murmurat eu. Uite, 
scumpule? Vezi acolo? Fructele acelea? O să 
culegem câteva, n-o să fie amuzant? Nu, să nu le 
mănânci! Jemmy, am spus nu, nu le băga în gură, o 
să ţi se facă rău! 

Găsisem o porțiune extrem de bogată în mirt, și 
curând ne-am împrăștiat, pierzându-ne din ochi 
unele pe altele în timp ce culegeam, dar strigând o 
dată la câteva minute ca să nu ne rătăcim cu totul. 

Îl lăsasem pe Jemmy jos și mă gândeam dacă, 
după ce fructele de mirt erau fierte pentru a obţine 
ceară, pulpa rămasă putea fi folosită la altceva, 
când am auzit un scrâşnet uşor de paşi în cealaltă 
parte a tufișului din care culegeam fructe. 

— Tu eşti, draga mea? am întrebat, socotind că 
era Brianna. Cred c-ar trebui să mâncăm curând de 
prânz; s-ar putea să ne prindă ploaia aici. 

— Ei bine, asta sună ca o invitație, desigur, a 
răspuns un bărbat, cu amuzament. Vă mulțumesc, 
doamnă, dar am avut parte de un prânz cumsecade 
cu puţin timp în urmă. 

A ieşit din spatele tufişului și am rămas ca 
paralizată şi incapabilă să scot vreo vorbă. Ciudat 
lucru, mintea nu îmi paralizase deloc; gândurile 
îmi goneau cu viteza luminii. 

Dacă Stephen Bonnet e aici înseamnă că Jamie 
şi Roger sunt în siguranţă, slavă Domnului. Unde 
sunt copiii? Unde e Bree? Unde e arma aia, la 
naiba? 

— Cine e nenea ăsta, grandmere? 

Răsărit de după un tufiş ducând în mână ceea ce 
părea a fi un şobolan mort atârnat de coadă, 
Germain s-a apropiat precaut de mine, privindu-l 
pe intrus cu ochii lui albaștri. 

— Germain, am spus cu glas răguşit, fără să îmi 
dezlipesc ochii de la Bonnet. Du-te și găseşte-o pe 
mama ta şi rămâi cu ea. 

— Grandmere, deci? Şi cine e mama lui? 

Vădit interesat, Bonnet s-a uitat când la mine, 
când la Germain. Şi-a împins pălăria spre ceafă și 
şi-a scărpinat falca. 

— Nu contează, am spus cât de ferm am putut. 
Germain, ţi-am zis să pleci! 

Am aruncat o privire în jos, dar pistolul nu era 
în găleată. Aduseserăm şase găleți şi lăsaserăm trei 
în teleguță; fără îndoială că arma era într-una 
dintre acelea, ceea ce însemna ghinion. 

— A, nu pleca, tinere domn! 

Bonnet a făcut o mișcare spre Germain, dar 
băiatul s-a alarmat văzându-i gestul şi s-a retras, 
aruncând șobolanul în Bonnet. L-a lovit în 
genunchi, dar l-a surprins suficient ca să-l facă să 
ezite, oferindu-i lui Germain fracțiunea de secundă 
necesară ca să dispară printre desișurile de mirt. 
Am auzit scrâşnetul nisipului în timp ce alerga şi 
am sperat că ştia unde se afla Marsali. Ultimul 
lucru de care aveam nevoie era ca el să se 
rătăcească prin hățişuri. 

Ei bine, probabil că nu acesta era ultimul lucru, 
m-am corectat. Ultimul lucru de care aveam 
nevoie era ca Stephen Bonnet să îl vadă pe Jemmy, 

lucru care s-a întâmplat imediat, când copilaşul a 
apărut o clipă mai târziu din tufișuri, cu haina 
mânjită de noroi, dar cu şi mai mult noroi 
scurgându-1-se dintre degetele strânse pumni. 

Ochii lui Bonnet erau de un verde-deschis ca ai 
unei pisici şi imediat s-au luminat cu intensitatea 
uneia care a zărit un şoricel. 

— ŞI cine e acest bărbăţel dulce? a întrebat el, 
făcând un pas spre mine. 

— Fiul meu, am spus instantaneu şi l-am ridicat 
pe Jem pe umăr, strângându-l fără să iau în seamă 
zbaterile lui. 

Cu perversitatea firească a copiilor mici, Jemmy 
a părut fascinat de pronunția irlandeză a lui Bonnet 
şi a întors capul pentru a se uita la acel necunoscut. 

— Din câte văd, seamănă cu tatăl lui. În 
sprâncenele lui blonde şi dese luceau picături de 
sudoare. Cu buricul unui deget şi-a şters una, apoi 
pe cealaltă, astfel că sudoarea 1 s-a prelins în 
firicele pe faţă, dar ochii lui verzi nu s-au clintit 
defel. La fel ca şi... sora lui. Şi frumoasa 
dumneavoastră fiică e prin apropiere, draga de ea? 
Aş dori foarte mult s-o reîntâlnesc — Brianna e o 
fată foarte frumoasă. 

Apoi a zâmbit. 

— Nici nu mă îndoiesc că ai vrea asta, am spus, 
fără să fac niciun efort pentru a-mi ascunde 
enervarea. Nu, nu-i aici. E acasă, cu soţul ei. 

Am rostit mai apăsat cuvântul soţ, sperând că 
Brianna se afla destul de aproape ca să audă 
avertismentul meu, însă el nu a părut deloc 
impresionat. 

— Aşadar, e acasă. Şi ce înseamnă casă pentru 
dumneavoastră, doamnă? 

Şi-a scos pălăria şi şi-a şters fața cu mâneca 
hainei. 

— A... undeva în sălbăticie. O mică gospodărie. 

Am făcut un semn vag în direcția care mi s-a 
părut a fi spre apus. Ce însemna asta, o conversaţie 
politicoasă? Şi totuşi, soluțiile păreau extrem de 

limitate. Puteam să mă răsucesc pe călcâie şi să 
fug, dar m-ar fi prins cu uşurinţă, pentru că eram 
împovărată de Jemmy. Ori puteam rămâne pe loc 
până când el avea să dezvăluie ce voia. În niciun 
caz nu mi-am închipuit că ieșise la picnic între 
tufele de mirt. 

— O gospodărie, a repetat el şi un muşchi i-a 
tresărit în obraz. Şi ce treburi v-au adus atât de 
departe de casă, dacă-mi îngăduiţi să întreb asta? 

— Nu-ţi îngădui. Adică îl poţi întreba pe soţul 
meu. Va sosi foarte curând. 

În timp ce vorbeam, m-am retras un pas, dar el a 
făcut unul spre mine în același timp. Cred că pe 
fața mea se citea panica, fiindcă el a părut amuzat 
şi a mai făcut un pas. 

— Oh, draga mea doamnă Fraser, mă îndoiesc. 
Pentru că, ce să vezi, el a murit deja. 

L-am strâns pe Jemmy atât de tare, încât el a 
icnit. 

— Ce vrei să spui? am întrebat cu gas răgușit. 

Sângele mi se retrăgea din cap, coagulându-se 
într-o sferă îngheţată în jurul inimii. 

— Păi, vedeți dumneavoastră, a fost un târg, a 
spus el, privindu-mă tot mai amuzat. O împărțire a 
sarcinilor, aş numi-o. Amicul meu Lillywhite şi 
bunul şerif urmau să se ocupe de domnii Fraser şi 
Mackenzie, iar locotenentul Wolff, de doamna 
Cameron. Așa mi-a rămas mie plăcuta sarcină de a 
mă revedea cu fiul meu şi cu mama lui. 

Ochu lui au sclipit concentrându-se asupra lui 
Jemmy. 

— Nu înțeleg despre ce vorbeşti, am rostit cu 
buzele amorțite, strângându-l mai tare în braţe pe 
Jemmy care, cu ochi mari ca de bufniţă, îl urmărea 
pe Bonnet. 

Bonnet a scos un hohot scurt de râs. 

— Mi-e limpede, nu vă pricepeţi deloc să 
mințiți, doamnă; vă rog să-mi iertați această 
observaţie. N-o să fiți niciodată o bună jucătoare 
de cărți. Ştii prea bine la ce mă refer, doar m-aţi 

văzut acolo, la River Run. Deşi trebuie să recunosc 
acum că mă văd silit să aflu ce anume aţi făcut 
împreună cu domnul Fraser, când aţi măcelărit pe 
negresa ucisă de Wolff. Am auzit că imaginea 
ucigașului rămâne întipărită în ochiu victimei — dar, 
din câte am observat atunci, nu vă uitaţi în ochii ei. 
Făceaţi cumva un soi de magie? 

— Wolff — deci el a fost? 

Nu-mi prea păsa dacă locotenentul Wolff 
ucisese zeci de femei, dar voiam să mă angajez 
într-o discuţie care să-mi ofere posibilitatea de a-i 
distrage atenţia. 

— Da. Wolff e un neisprăvit, a răspuns el cu 
nepăsare. Dar el e acela care a aflat despre aur, de 
aceea a cerut să ia parte la afacerea aceea. 

Cât de departe erau Marsali şi Brianna? 
Germain le găsise? Nu auzeam nimic în afară de 
bâzâit de insecte şi de foşnetul îndepărtat al 
valurilor care se spărgeau. Însă ele trebuie să ne fi 
auzit vorbind. 

— Aur, am repetat, ridicând vocea puţin. La ce 
aur te referi? La River Run nu există aur, doar ţi-a 
spus asta Jocasta Cameron. 

A pufnit printre buze în semn de neîncredere. 

— Aş zice că doamna Cameron ştie să mintă 
mult mai bine decât dumneavoastră, draga mea, 
dar bineînţeles că n-am crezut-o nici pe ea. 
Doctorul a văzut aurul, înţelegeți? 

— Ce doctor? 

Dintre tufișuri s-a auzit un țipăt slab de copil 
mic — Joan. Am tuşit, sperând să acopăr sunetul și 
am repetat, ceva mai tare: 

— Care doctor? 

— Rawls, aşa cred că-l chema, sau Rawlings. 
Întorcând capul în direcţia sunetului, Bonnet s-a 
încruntat uşor. N-am avut plăcerea de a-l cunoaște 
personal, s-ar putea să mă înșel. 

— Îmi pare rău- tot n-am habar despre ce 
vorbeşti. 

Încercam în același timp să îi rețin privirea și să 
cercetez din ochi terenul din jur, căutând ceva care 
să îmi slujească drept armă. Bonnet avea un pistol 
la brâu, dar şi un pumnal, dar nu dădea de înţeles 
că ar fi dorit să folosească vreo armă. Şi de ce ar fi 
făcut-o? O femeie cu un copil de doi ani în braţe 
nu reprezenta o ameninţare pentru el. 

A ridicat o sprânceană, dar nu lăsa impresia că 
se grăbea, indiferent ce avea de gând. 

— Nu? Ei bine, Wolff a aflat, cum spuneam. A 
fost la mijloc o măsea de scos sau cam așa ceva; l- 
a cunoscut pe doctoraşul acela în Cross Creek. I-a 
oferit ceva de băut drept recompensă şi şi-a 
petrecut seara cu el într-o vinărie. Ştiţi că 
locotenentul are o slăbiciune pentru băutură, iar 
doctorul era alt bețivan, din câte-am auzit, şi 
amândoi s-au făcut criță spre dimineață. Pe 
Rawlings l-a luat gura pe dinainte și a zis că a 
văzut mult aur la River Run, pentru că de acolo 
venea, înţelegeţi? 

Rawlings își pierduse cunoştinţa ori se trezise 
destul ca să-şi țină gura, dar destăinuirea lui fusese 
de ajuns pentru a reînnoi hotărârea lui Wolff de a 
câștiga mâna și proprietatea Jocastei Cameron. 

— Numai că doamna nici n-a vrut să audă de el, 
apoi se hotărăşte şi zice că o să-l ia de soț pe 
individul acela fără un braţ. A fost o lovitură crudă 
la adresa mândriei locotenentului. 

A rânjit, dând la iveală o măsea lipsă. 

Furios şi nedumerit, locotenentul Wolff a apelat 
la bunul lui prieten, Randall Lillywhite, cerându-i 
sfatul. 

— A, de aceea l-au arestat pe preot la Adunare? 
Ca să-l împiedice să oficieze căsătoria doamnei 
Cameron cu Duncan Innes? 

Bonnet a confirmat printr-o mişcare din cap. 

— Asta a fost ideea. O amânare, s-ar putea 
spune, ca să aibă prilejul de a cerceta mai 
îndeaproape chestiunea. 

Prilejul apăruse la nuntă. Așa cum 
presupuseserăm noi, cineva — locotenentul Wolff -— 
încercase de fapt să-l ucidă pe Duncan Innes cu o 
cană cu punci în care pusese laudanum. Plănuia să- 
l facă să-şi piardă cunoştinţa şi să-l arunce în râu. 
În agitația stârnită de dispariţia lui Duncan şi de 
presupusa lui moarte accidentală, Wolff ar fi avut 
ocazia să cerceteze proprietatea în căutarea aurului 
şi eventual să-și reînnoiască avansurile faţă de 
Jocasta. 

— Numai că ticăloasa de negresă a băut ce era 
în cană, a continuat el nepăsător. N-a murit din 
cauza asta, alt ghinion — dar ar fi putut spune cine 
i-a dat băutura, bineînţeles, aşa că Wolff s-a furişat 
şi a pus sticlă pisată în terciul cu care au hrănit-o 
când şi-a revenit. 

— Ceea ce vreau să ştiu este cum te-ai 
amestecat în treaba asta. De ce ai mers la River 
Run? 

— Păi, draga mea, nu a fost locotenentul 
prietenul meu cel mai bun în ultimu ani? Mi-a 
cerut să-l ajut aruncându-l în râu pe omul cu un 
braţ, pentru ca el să fie văzut în miezul petrecerii, 
dovedindu-şi astfel nevinovăția, în vreme ce 
rivalul lui suferea un accident. 

S-a încruntat puţin și a atins patul pistolului cu 
un deget. 

— Ar fi fost mai bine să-i trag una în cap lui 
Innes şi să-l arunc în râu după ce am văzut că 
treaba cu laudanumul dăduse greş. Dar n-am putut 
ajunge la el, fiindcă a stat cam jumătate de zi în 
privată şi mereu era câte cineva cu el. 

Pe jos nu era nimic care să-mi slujească drept 
armă. Rămurele, frunze, fragmente împrăștiate de 
scoici, un şobolan mort -— ei, acela îl ajutase pe 
Germain, dar nu credeam că Bonnet putea fi 
surprins a doua oară în același fel. În timp ce 
vorbeam, lui Jemmy îi trecuse teama de străin şi 
începuse să se foiască, vrând jos. 

M-am retras puţin, dar Bonnet a observat şi a 
zâmbit. Nu se sinchisea. Era evident că nu credea 
că aş putea fugi de acolo şi, la fel de evident, 
aştepta ceva. Desigur, doar îmi spusese. O aştepta 
pe Brianna. Cu întârziere, mi-am dat seama că ne 
urmărise de când plecaserăm din oraş; ştia că 
Marsali şi Brianna erau undeva aproape — era mult 
mai simplu să aştepte până când veneau singure. 

Singura mea speranţă era apariția altcuiva; 
vremea era umedă şi înăbuşitoare, dar încă nu 
ploua, şi, potrivit spuselor doamnei Burns, locul 
era des folosit pentru picnic. Dacă apărea cineva, 
cum puteam profita? Ştiam că Bonnet nu ar fi avut 
niciun scrupul şi ar fi împușcat pe oricine se 
amesteca în treburile lui, iar acum se lăuda cu 
restul planurilor lui sângeroase. 

— Doamna Cameron- adică doamna Innes 
acum — părea dispusă să vorbească după ce i-am 
sugerat că soţul ei ar putea rămâne fără bijuterii, 
dar așa cum s-a dovedit, minţea şi atunci, ca o 
babă necinstită ce e. Mai târziu, gândindu-mă mai 
bine, mi-am dat seama că ar fi mai darnică dacă ar 
fi vorba de moștenitorul ei. A făcu semn din cap 
spre Jemmy şi a plescăit din limbă spre el. Ia 
spune, flăcăule, mergem s-o vedem pe străbunica? 

Jemmy s-a uitat bănuitor la Bonnet lipindu-se 
mai strâns de mine. 

— Cine ăsta? a întrebat el. 

— O, înțelept e copilul care-şi cunoaște tatăl, 
nu? Eu sunt tatăl tău, flăcăule — nu ţi-a spus mama 
ta? 

— Tati? Jemmy s-a uitat la Bonnet, apoi la 
mine. Nu e tati! 

— Nu, nu e tati, l-am asigurat, mutându-l de pe 
un braţ pe celălalt. Începuseră să mă doară după 
efortul de a-l ține. E un om rău şi nu ne place. 

Bonnet a râs. 

— Draga mea, nu ţi-e ruşine deloc? Sigur că-i al 
meu, chiar fiica ta mi-a spus-o în faţă. 

— Prostii, am zis. Reușisem să mă strecor într- 
un spațiu gol între două tufe de mirt. Voiam să-i 
distrag atenția, făcându-l să vorbească, apoi să 
prind un moment ca să mă răsucesc pe călcâie, să-l 
pun jos pe Jemmy şi să-l îndemn să fugă. Cu puţin 
noroc, puteam bloca trecerea suficient ca să-l 
împiedic pe Bonnet să-l prindă înainte de a apuca 
să scape — asta, dacă va voi să fugă. 

— Lillywhite, am spus, acaparând discuţia. Ce- 
ai vrut să spui? Că Lillywhite şi şeriful urmau să... 
să se ocupe de soțul meu şi de domnul 
MacKenzie? 

M-a luat cu rău doar la simpla menționare a 
acestei posibilități; sudoarea mi se scurgea pe corp, 
dar fața îmi era rece și lipicioasă. 

— Oh, după cum ziceam, doamnă Fraser, soțul 
dumneavoastră e mort. 

Începuse să se uite dincolo de mine, plimbându- 
şi ochii verzi peste tufișuri. Sigur aştepta ca 
Brianna să apară dintr-un moment în altul. 

— Ceea ce s-a întâmplat la nuntă ne-a arătat clar 
că nu trebuia să o lăsăm pe doamna Cameron să 
aibă prea multă protecție. Dacă era să încercăm 
încă o dată, trebuia să ne îngrijim să nu existe 
niciun bărbat pe care să-l cheme în ajutor sau să se 
răzbune. De aceea, când soțul dumneavoastră i-a 
sugerat domnului Lyon să mă invite la o discuţie 
între patru ochi, m-am gândit că ar fi un prilej 
potrivit să-i ucid pe el şi pe domnul MacKenzie — 
două păsări cu un butoiaș de whisky, s-ar putea 
spune —, dar apoi am socotit că era mai bine ca 
Lillywhite să se ocupe de această trebuşoară, el şi 
sluga lui, şeriful. A zâmbit. M-am gândit că era 
mai bine să-mi iau fiul și pe mama lui, ca nu 
cumva să se întâmple ceva neprevăzut. Vom... 

Mi-am mutat greutatea pe un picior, m-am 
răsucit şi l-am pus pe Jemmy pe pământ de 
cealaltă parte a tufişunilor. 

— Fugi! l-am îndemnat. Fugi, Jem! Du-te! 

A urmat o explozie de roșu când a rupt-o la 
fugă, scâncind de frică, apoi Bonnet s-a aruncat 
asupra mea. A încercat să mă împingă, dar eram 
pregătită; m-am întins după pistolul de la centura 
lui. A simțit că îl apucasem, s-a retras, dar 
reuşisem să prind patul între degete. L-am smuls și 
l-am aruncat în spatele meu, apoi am căzut la 
pământ cu el peste mine. 

S-a rostogolit şi s-a săltat în genunchi, apoi a 
încremenit. 

— Rămâi acolo ori, pe Sfânta Fecioară, îți zbor 
creierii! 

Gâfâind după căzătură, m-am ridicat încet şi am 
văzut-o pe Marsali, albă la faţă ca o coală de 
hârtie, ţintind cu pistolul vechi spre el, peste 
umflătura pântecului. 

— Împuşcă-l, maman! a zis Germain din spatele 
ei, cu faţa arzând de nerăbdare. Împușcă-l ca pe un 
porc-spinos! 

Joan era undeva în tufişuri. Auzind glasul 
mamei, a început să urle, dar Marsali nu şi-a 
dezlipit ochii de la Bonnet. Iisuse, oare încărcase 
arma? Mi-am închipuit că da; simţeam miros de 
praf de pușcă. 

— Hei, stai puţin! a spus încet Bonnet. 

Am văzut că măsura din ochi distanţa dintre el 
şi Marsali — cam patru metri şi jumătate, prea mare 
ca să ajungă la ea dintr-un salt. A pus talpa pe 
pământ şi a dat să se ridice. Putea să ajungă la ea 
din trei pași. 

— Nu-l lăsa să se ridice! 

M-am sculat cu greu în picioare şi l-am împins 
în umăr. A căzut pe o parte, dar s-a redresat mai 
iute decât mi-aş fi putut închipui, m-a prins de talie 
şi m-a tras în Jos, de data asta deasupra lui. 

Am auzit pete în spate, dar nu aveam timp să 
fiu atentă şi la altceva. Am încercat să-mi înfig 
degetele în ochii lui, ratând de puţin, pentru că el 
m-a aruncat în lateral; însă unghiile mele i-au 
zgâriat adânc obrajii. Ne-am rostogolit într-un 

vârtej de fuste și de blesteme în irlandeză, apoi l- 
am prins de boaşe şi el a încercat să se apere 
strângându-mă de gât. 

S-a răsucit şi s-a zbătut ca un peşte şi m-am 
pomenit strânsă de gât cu un braţ şi lipită de 
pieptul lui. Am auzit un şuierat de metal şi ceva 
rece mi-a atins gâtul. Am încetat să mă zvârcolesc 
şi am inspirat adânc. 

Marsali avea ochii cât cepele şi își ținea buzele 
strânse. Privirea ei, slavă Cerului, era îndreptată 
către Bonnet, la fel şi arma. 

— Marsali, am spus foarte calm, împușcă-l! 
Acum! 

— Lasă arma Jos, fătuco, a zis Bonnet la fel de 
calm, altfel îi tai beregata până număr la trei. 
Unu... 

— Împuşcă-l! am strigat cu toată puterea și am 
mai luat o ultimă gură de aer. 

— Doi! 

— Stai! 

Apăsarea lamei pe beregata mea a slăbit şi am 
simțit usturimea tăieturii care sângera când am 
reuşit să iau o gură de aer la care nu mă aşteptam. 
Însă nu am apucat să mă bucur de senzaţie, pentru 
că Brianna a apărut printre tufele de mirt, cu 
Jemmy agăţat de fusta ei. 

— Dă-1 drumul! a spus ea. 

Marsali îşi ținuse răsuflarea; a expirat sonor şi a 
inspirat adânc. 

— N-are de gând să-mi dea drumul şi n-are 
importanță, am spus cu convingere către 
amândouă. Marsali, împuşcă-l! Imediat! 

Ea a strâns mâna pe armă, dar nu era în stare să 
apese pe trăgaci. Albă la față, s-a uitat la Brianna, 
apoi iar la Bonnet şi mâinile i-au tremurat. 

— Împușcă-l, maman, a șoptit Germain, însă 
entuziasmul îi dispăruse. 

Şi el era palid şi se ţinea mai aproape de mama 
lui. 

— Vu cu mine, scumpo, tu şi flăcăul. Am simțit 
vibrația din pieptul lui Bonnet când a rostit 
cuvintele şi, deşi nu puteam vedea, l-am simţit 
zâmbind pieziş. Ceilalţi pot să plece. 

— Să nu faci asta, am zis, încercând să o fac pe 
Bree să se uite la mine. Nu ne va da drumul, știi 
bine că aşa se va-ntâmpla. Ne va ucide pe mine şi 
pe Marsali, orice-ar spune el. Singurul lucru pe 
care-l poţi face e să-l împușşti. Dacă Marsali nu e-n 
stare, atunci tu. 

Asta i-a atras atenția. Brianna mi-a aruncat o 
privire şocată, iar Bonnet, pe jumătate enervat, pe 
Jumătate amuzat, a pufnit. 

— Îţi condamni mama? Nu e ea fata care să facă 
așa ceva, doamnă Fraser. 

— Marsali, te va ucide şi pe tine și pe copilul 
tău, am spus încordându-mi fiecare mușchi ca să o 
fac să înţeleagă și să o silesc să tragă. Germain și 
Joan vor muri aici, singuri. Crede-mă, nu contează 
ce se întâmplă cu mine- pentru Dumnezeu, 
împușcă-l acum! 

A tras. 

Au urmat o scânteie şi un norişor de fum 
albicios, iar Bonnet a tresărit. Apoi Marsali a lăsat 
mâna moale şi ţeava pistolului s-a înclinat spre 
pământ — iar glonţul şi iasca au căzut pe nisip cu 
un bufnet foarte slab. Rateu. 

Marsali a gemut îngrozită, însă Brianna s-a 
mișcat fulgerător, a luat găleata răsturnată şi a 
aruncat-o spre capul lui Bonnet. El a scos un 
strigăt şi s-a aruncat într-o parte, dându-mi drumul. 
Găleata m-a izbit în piept; am prins-o şi am rămas 
privind ca proasta în fundul ei. Era umedă în 
interior, cu câteva fructe albe-albăstrui de mirt 
lipite de lemn. 

Germain şi Jemmy au început să plângă, Joan 
răcnea din răsputeri în pădure, iar eu am aruncat 
găleata şi m-am târât nebuneşte să mă adăpostesc 
după un tufiş de laur. 

Bonnet, roşu la față, reuşise să se ridice în 
picioare şi avea pumnalul în mână. Era foarte 
funos, dar a făcut un efort pentru a-i zâmbi 
Briannei. 

— A, draga mea, a spus el, trebuind să strige 
pentru a acoperi tipetele şi scâncetele. Eu nu vă 
vreau decât pe tine şi pe fiul meu. N-o să fac rău 
nimănui. 

— Nu e fiul tău, a spus Brianna cu glas scăzut şi 
răspicat. Nu va fi nicicând al tău. 

El a scos un sunet de dispreţ. 

— A, da? Nu asta am auzit în temniţa din Cross 
Creek, dulceaţo. Iar acum, după ce l-am văzut... s- 
a uitat din nou la Jemmy şi a dat rar din cap. E al 
meu, fată dragă. Arată ca mine-— nu-i aşa, 
băieţelule? 

Urlând, Jemmy şi-a îngropat faţa în fustele 
Briannei. 

Bonnet a oftat, a dat din umeri și a renunţat să se 
mai prefacă nonșalant. 

— Să mergem, a spus el şi a dat să se apropie, 
cu intenţia de a-l lua pe Jemmy în braţe. 

Brianna a ridicat mâna dintre faldurile rochiei şi 
l-a ochit cu pistolul pe care eu îl scosesem de la 
centura lui. Bonnet s-a oprit cu gura căscată şi cu 
un picior în aer. 

— Ce zici, Stephen? a şopti ea, privindu-l fără 
să chpească. Praful tău de puşcă e uscat? 

Ținând pistolul cu ambele mâini, a ţintit drept 
vintrele lui, apoi a tras. 

A trebuit să recunosc că s-a dovedit foarte iute. 
Bonnet nu avusese vreme să se întoarcă şi să fugă. 
Însă a dus mâinile în jos pentru a-și apăra boașele 
amenințate, exact în momentul în care ea a apăsat 
pe trăgaci. Sângele a explodat cu stropi mari 
printre degetele lui, dar nu mi-am dat seama ce 
nimerise Brianna. 

Bonnet s-a împleticit înapoi ținându-se de 
vintre. A privit disperat în jur, ca şi cum nu i-ar fi 

venit să creadă, după care s-a lăsat moale într-un 
genunchi. L-am auzit răsuflând, greu şi rapid. 

Toate am rămas cu ochii la el, paralizate. O 
mână îi atârna în nisip, lăsând dâre de sânge. Apoi, 
încet, s-a ridicat ținându-se de mijloc. Avea faţa 
albă, iar ochii verzi erau ca apa tulbure. 

S-a răsucit gâfâind și a plecat târâş, ca un 
gândac strivit, asudând și șchiopătând. S-a auzit un 
foşnet puternic când a trecut nesigur prin tufișuri, 
apoi a dispărut. Dincolo de un palmier pitic, am 
văzut un şir de pelicani zburând, urâţi şi totuși 
grațioşi pe cerul înnorat. 

Încă împietrită de şoc, am rămas ghemuită pe 
pământ. Am simțit ceva cald alunecându-mi pe 
obraz și mi-am dat seama că era o picătură de 
ploaic, 

— A scăpat? Brianna se aplecase spre mine, 
ajutându-mă să mă ridic. Crezi că a scăpat? Iar ei 
au murit? 

Avea buzele albite, dar nu părea isterică. ÎI ţinea 
cu o mână pe Jemmy, care se agăța de gâtul ei. 

— Nu, am spus. Toate păreau departe, ca și cum 
s-ar fi mişcat cu încetinitorul. M-am ridicat încet, 
clătinându-mă, parcă aş fi uitat cum să stau în 
picioare. Nu, am repetat şi nu am simţit nici teamă, 
nici panică, amintindu-mi ce spusese Bonnet; 
nimic în afara unei certitudini în piept, ca o 
greutate mică, alinătoare. Nu, n-au pățit nimic. 

Jamie îmi spusese; nu asta era ziua în care el și 
eu ne vom despărți. 

Marsali dispăruse în pădure să o caute pe 
Joanie. Germain stătea aplecat peste petele de 
sânge de pe nisip, examinându-le fascinat. Mi-a 
trecut vag prin minte întrebarea ce grupă sangvină 
era, dar am alungat gândul. 

Nu va fi niciodată al tău, spusese Brianna. 

— Să mergem, am propus, bătându-l uşor pe 
creştet pe Jemmy. Cred că deocamdată o să ne 
descurcăm şi fără lumânări parfumate. 

Două zile mai târziu, Roger şi Jamie au apărut 
în zori, trezind pe toată lumea din han când au 
bătut la ușă și făcându-i pe cei din casele 
învecinate să deschidă brusc obloanele şi să scoată 
capetele afară alarmaţi, din cauza chiotelor şi a 
strigătelor. Eram aproape sigură că Roger avea o 
contuzie la cap, dar el a refuzat să stea la pat, dar 1- 
a îngăduit Briannei să-i ţină capul în poală şi să 
scoată exclamaţii de compătimire şi de şoc, în 
vreme ce Jamie ne-a prezentat o relatare a bătăliei 
de la Debarcaderul lui Wylie, după care noi le-am 
povestit destul de confuz despre aventurile noastre 
în tufişurile de mirt. 

— Aşadar, Bonnet nu e mort? a întrebat Roger, 
deschizând un ochi. 

— Fi bine, nu ştim, i-am explicat. A fugit, dar n- 
am idee cât de grav era rănit. A lăsat în urmă mult 
sânge, dar, dacă a fost nimerit în partea inferioară a 
abdomenului, rana e îngrozitoare şi aproape sigur 
fatală. Penitonita duce la o moarte lentă și 
dureroasă. 

— Foarte bine, a spus Marsali, pe un ton 
răzbunător. 

— Foarte bine! a imitat-o Germain, uitându-se 
cu mândrie la ea. Maman l-a împuşcat pe omul cel 
rău, grandpere, i-a spus el lui Jamie. La fel și 
mătuşica. Era plin de găuri — era sânge peste tot! 

— Găuri, a spus Jemmy cu un aer fericit. Găuri, 
găuri, multe găuri! 

— Fi, poate o sigură gaură, a murmurat 
Brianna, fără să ridice ochii de la cârpa umedă cu 
care curăța sângele uscat de pe scalpul şi părul lui 
Roger. 

— A, da? Ei bine, fata mea, dacă i-ai smuls un 
deget sau una dintre boaşe, poate va supraviețui, a 
remarcat Jamie, zâmbindu-i. Dar asta nu-i va 
schimba purtarea, eu aşa cred. 

Fergus a sosit la amiază cu nava poștală, 
aducând triumfător actele celor două transferuri de 
pământuri, înregistrate, ştampilate şi cu sigiliul 

oficial, încununând bucuriile zilei. Sărbătorirea a 
fost însă reținută, deoarece știam toți că o 
problemă destul de importantă rămăsese 
nerezolvată. 

După o discuţie aprinsă, s-a stabilit — ceea ce a 
însemnat că Jamie a hotărât şi a refuzat cu 
îndărătnicie părerile contrare— ca eu şi el să 
pornim imediat călare spre River Run. Familiile 
tinere aveau să rămână câteva zile în Wilmington 
pentru a-şi rezolva treburile şi a trage cu urechea, 
ca să afle dacă se vorbea despre vreun bărbat rănit 
ori pe moarte. După aceea, aveau să se întoarcă la 
Fraser's Ridge, ocolind cu orice preţ Cross Creek 
şi River Run. 

— Dacă nu vă apropiaţi de el, locotenentul 
Wolff nu va mai putea apela la amenințări 
împotriva ta sau a copilului pentru a o influenţa pe 
mătuşa mea, i-a spus clar Jamie Briannei. Cât 
despre voi, mo charadean, le-a spus el lui Roger și 
lui Fergus, nu trebuie să vă lăsați soțiile şi copiii 
de capul lor, Dumnezeu știe pe cine ar mai putea 
împușca! 

Abia după ce a închis uşa în urma lui, acoperind 
hohotele de râs, s-a întors spre mine, a plimbat 
degetul peste zgârietura de pe gâtul meu și m-a 
strâns atât de tare în braţe, încât am crezut că îmi 
va rupe vreo coastă. M-am agăţat strâns de el pe 
hol, fără să-mi pese că nu mai puteam respira şi 
nici că ne-ar putea vedea cineva, fericită doar să îl 
ating şi să îl am acolo. 

— Ai procedat bine, englezoaico, mi-a şoptit 
într-un târziu la ureche. Dar, pentru numele lui 
Dumnezeu, să nu mai faci asta! 

Şi aşa eu şi el am plecat singuri a doua zi, în 
zori. 

Trei zile mai târziu, aproape de apusul soarelui, 
am ajuns la River Run. Caii erau înspumaţi și 
murdari şi nici noi nu arătam mai bine. Locul 
părea destul de liniștit, iar ultimele raze ale 
soarelui de primăvară cădeau peste peluzele 
înverzite şi scoteau în evidență statuile din 
marmură albă și piatra mausoleului lui Hector, 
aflat între tisele întunecate. 

— Ce părere ai? l-am întrebat pe Jamie. 

Ne opriserăm la marginea peluzei, analizând 
situația înainte de a ne apropia. 

— Păi, văd că nimeni n-a dat foc casei, mi-a 
răspuns el, ridicându-se în scări pentru a examina 
perspectiva. Şi nici nu văd râuri de sânge 
scurgându-se pe scara din faţă. Totuşi... 

S-a aşezat în şa, a vârât o mână în desagă şi a 
scos un pistol, pe care l-a încărcat cu grijă. După 
ce l-a pus la betelia pantalonilor şi l-a ascuns sub 
poalele hainei, am mers călare încet până la aleea 
care ducea spre uşa principală. 

În momentul în care am ajuns acolo mi-am dat 
seama că ceva nu era în ordine. Casa avea un aer 
sinistru de încremenire; nu se auzeau zgomote 
făcute de servitoarele grăbite, nici muzică din 
salon, nu se simţea aroma mâncării de seară aduse 
de la bucătăria mare. Lucru şi mai ciudat, Ulysses 
nu apăruse să ne întâmpine; la ciocăniturile noastre 
în uşă nu a răspuns nimeni vreme de câteva 
minute, iar când ușa s-a deschis într-un târziu, a 
apărut Phacdre, servitoarea personală a Jocastei. 

Arăta groaznic ultima oară când o văzusem, cu 
aproape un an în urmă, după moartea mamei ei. 
Nici acum nu arăta mult mai bine; avea cearcăne, 
iar pielea ei părea lovită şi zbârcită, precum coaja 
unui fruct care începe să se strice. 

Când ne-a văzut, ochii 1 s-au luminat și buzele i 
s-au destins cu o vizibilă ușurare. 

— Vai, domnul Jamie! a exclamat ea. Încă de 
ieri mă rog Domnului să vină cineva care să ne 
ajute, dar am crezut că era domnul Farquard, ceea 


922 


ce ar fi însemnat alte necazuri, fiindcă el e om al 
legii și așa mai departe, chiar dacă e prieten cu 
mătuşa dumneavoastră. 

Jamie a ridicat o sprânceană în fața acestei 
declaraţii destul de confuze, dar a dat încurajator 
din cap şi 1-a strâns mâna. 

— Da, fata mea. Nu cred c-am mai răspuns la 
vreo rugăciune pân-acum, dar nu mă opun. Mătușa 
mea e... bine? 

— A, da, domnule, e destul de bine. 

Phaedre ne-a făcut semn spre scară şi s-a retras 
înainte ca noi să punem alte întrebări. 

Jocasta era în budoarul ei şi tricota. A ridicat 
capul când a auzit zgomot de paşi, atentă, și, 
înainte să scoată cineva vreo vorbă, a întrebat 
„Jamie?“ cu glas tremurat şi s-a ridicat în picioare. 
Chiar de departe, am observat că în tricotaj erau 
greșeli, ochiuri lipsă şi rânduri destrămate, deşi, de 
obicei, lucra foarte îngrijit. 

— Da, eu sunt, mătușă. Şi Claire. Ce s-a 
întâmplat? 

Jamie a traversat încăperea din doi paşi, a ajuns 
lângă ea şi a luat-o de braţ, bătând-o uşurel pe 
mână în semn de încurajare. 

Chipul ei a suferit aceeași transformare, 
reflectând ușurarea pe care o văzusem şi pe la 
Phaedre, şi am avut impresia că genunchii îi vor 
ceda. Însă şi-a încordat spatele și s-a întors spre 
mine. 

— Claire? Slavă Fecioarei că ai venit, deşi 
cum... în fine, n-are importanță acum. Vrei să vii 
cu mine? Duncan e rănit. 

Duncan stătea în pat în camera alăturată, 
nemişcat sub un morman de cuverturi. La început, 
m-am temut că ar putea fi mort, dar s-a mișcat 
imediat ce a auzit vocea Jocastei. 

— Mac Dubh? a spus el nedumerit. A scos capul 
de sub maldărul de cuverturi şi a mijit ochii pentru 
a vedea în semiîntunericul din încăpere. Ce 
Dumnezeu te aduce aici? 

— Locotenentul Wolff, a spus Jamie pe un ton 
uşor caustic. Numele lui cred că ţi-e oarecum 
cunoscut, nu? 

— Da, aş putea spune așa. 

Duncan vorbise pe un ton ciudat, dar nu am 
acordat atenție acestui fapt, pentru că eram ocupată 
să aprind lumânări și să-l scot de sub pături pentru 
a vedea ce necaz are. 

Mă aşteptam să văd o rană de pumnal sau de 
glonţ. La o primă examinare, nu am găsit nimic de 
genul ăsta şi mi-au trebuit câteva momente de 
organizare mintală ca să descopăr că suferinţa lui 
era un picior rupt. Din fericire, era o simplă 
fractură a tibiei și, cu toate că fără îndoială îi dădea 
dureri mari, nu părea să fie o mare ameninţare la 
adresa vieţii lui. 

Am trimis-o pe Phaedre să aducă nişte bețe 
potrivite pentru atele, în vreme ce Jamie, aflând că 
Duncan nu era în mare primejdie, s-a aşezat, 
hotărât să lămurească lucrurile. 

— A fost aici? Locotenentul Wolff? a întrebat el. 

— Da, a fost. 

A apărut din nou o uşoară ezitare. 

— Înseamnă c-a plecat, da? 

— A, da. 

Fără să vrea, Duncan s-a cutremurat puţin. 

— Îţi provoc dureri? l-am întrebat eu. 

— A, nu, doamnă Claire, m-a asigurat el. Doar 
că eram... în fine... 

— Ai putea să-mi spui direct, Duncan, a zis 
Jamie, ușor exasperat. Cred că povestea nu devine 
mai frumoasă dacă o păstrezi mai mult pentru tine, 
ce părere ai? Şi dacă-i felul de poveste la care mă 
gândesc, atunci am şi eu de spus o povestioară, 
înţelegi? 

Duncan l-a privit printre gene, apoi, dându-se 
bătut, a oftat şi s-a lăsat înapoi pe pernă. 

Locotenentul sosise la River Run cu două zile în 
urmă, dar, contrar obiceiului său, nu venise la ușa 
principală pentru a fi anunţat. Îşi lăsase calul 

împiedicat pe un câmp, la vreun kilometru și 
jumătate de casă şi se apropiase pe furiş. 

— Ne-am dat seama de asta fiindcă am găsit 
calul mai târziu, înţelegeți? mi-a explicat el în timp 
ce îi imobilizam piciorul. Nici n-am aflat că era 
aici decât după cină, când m-am dus la privată, iar 
el a sărit la mine prin întuneric. Aproape că am 
murit de frică şi a fost cât pe ce să fiu împușcat, 
dacă aş fi avut şi braţul celălalt, îndrăznesc a spune 
că în el m-ar fi nimerit. Numai că nu am, aşa că nu 
s-a brodit. 

În ciuda handicapului, Duncan reacţionase cu 
ferocitate, izbindu-l pe locotenent în față, apoi 
atacându-l şi îmbrâncindu-l. 

— S-a împleticit şi s-a împiedicat de aleea 
pavată cu cărămizi, a căzut pe spate şi s-a lovit la 
cap cu un zgomot cumplit. S-a cutremurat din nou 
amintindu-și acel sunet. Ca un pepene izbit cu 
securea, așa a fost. 

— Aha, am înţeles. Așadar, a murit pe loc, nu? a 
întrebat Jamie, vădit interesat. 

— A, nu. Duncan se mai dezgheţase cât îşi 
spusese povestea, dar devenea iar neliniștit. Uite, 
Mac Dubh, aici e necazul. Când l-am îmbrâncit, şi 
eu m-am clătinat, am călcat pe canalul din piatră al 
privatei şi mi-a plesnit piciorul. Am rămas întins 
acolo, gemând lângă alee. Într-un târziu, Ulysses 
mi-a auzit strigătele şi a coborât, urmat de Jo. 

Duncan îi povestise Jocastei ce se întâmplase, 
timp în care Ulysses se dusese să cheme doi 
grăjdari pentru a-l duce pe braţe în casă. Apoi, 
chinuit de dureri şi având obiceiul să-l lase pe 
majordom să rezolve problemele, uitase de 
locotenent. 

— A fost vina mea, Mac Dubh, ştiu asta foarte 
bine, a spus el, palid şi tras la faţă. Ar fi trebuit să 
dau vreo poruncă, deşi nici acum nu-mi dau seama 
ce ar fi trebuit să spun şi nici n-am avut timp 
destul să mă gândesc. 

Restul poveștii, smuls aproape cu forţa de la el, 
a fost că Jocasta şi Ulysses se sfătuiseră și 
ajunseseră la concluzia că locotenentul depăşise 
măsura şi că, după ce fusese o pacoste pentru ea, 
acum devenise o adevărată ameninţare. Astfel 
stând lucrurile... 

— Ulysses l-a ucis, a spus Duncan sec, apoi a 
tăcut, arătând din nou îngrozit. A înghițit în sec, 
părând extrem de nefericit. Jo spune că ea i-a 
poruncit să facă asta — şi Dumnezeu mi-e martor, 
Mac Dubh, poate că ar fi făcut-o chiar ea. Nu e 
femeia cu care să te joci, mai ales că i-a fost ucisă 
o servitoare, a fost ameninţată ea însăşi și soțul ei a 
fost atacat. 

Însă din ezitarea lui am înţeles că în minte îi 
stăruia o mică îndoială despre rolul jucat de 
Jocasta. 

Jamie înţelesese principala problemă care îl 
frământa. 

— Iisuse, a spus el. Ulysses va fi spânzurat 
imediat, ori mai rău, dacă află cineva. Chiar dacă 
mătuşa 1-a poruncit să facă asta. 

Acum, după ce fusese rostit adevărul, Duncan 
arăta ceva mai calm. 

— Da, aşa e, l-a aprobat el pe Jamie. Nu-l pot 
lăsa să ajungă-n ştreang, dar ce fac cu 
locotenentul? Trebuie să ținem seama de Marină, 
fără a mai vorbi de şerifi şi de magistrați. 

Era un argument puternic. O mare parte a 
prosperității de la River Run depindea de 
contractele navale pentru cherestea şi smoală; 
locotenentul Wolff fusese omul de legătură care 
răspundea de respectivele înţelegeri. Indiferent de 
scuză, mi-am dat seama că Marina Maiestăţii Sale 
nu-l va privi cu ochi buni pe proprietarul care-i 
ucisese reprezentantul pe plan local. Mi-am 
imaginat că legea, în persoana şerifului şi a 
magistraților, ar putea adopta o atitudine mai 
îngăduitoare în privinţa situaţiei — dar nu și a 
făptuitorului. 

Sclavul care vărsa sângele unui alb era 
condamnat în mod automat, indiferent de 
provocare. Nu avea nicio importanță ce se 
întâmplase — chiar dacă ar fi existat zece martori 
care să confirme că Wolff îl atacase pe Duncan, 
soarta lui Ulysses era pecetluită. Asta, dacă afla 
cineva de fapta lui. Am început să înţeleg aerul de 
disperare care plutea peste River Run; ceilalți 
sclavi erau conștienți de ceea ce se putea întâmpla. 

Jamie şi-a frecat bărbia cu dosul palmei. 

— A... cum s-a... adică n-ar fi posibil să spui că 
ai făcut-o chiar tu, Duncan? La urma urmelor, a 
fost în legitimă apărare — și am dovezi că acel om a 
venit cu gând să te omoare, dorind să se 
căsătorească cu forța cu mătușa sau măcar să o țină 
ostatică pentru ca ea să se simtă amenințată și să îi 
spună unde-i aurul. 

— Aur? a întrebat Duncan uimit. Dar nu există 
aur aici. Credeam că am lămurit problema asta 
anul trecut. 

— Locotenentul şi partenerii lui credeau că 
există, i-am spus eu. O să-ţi povestească Jamie 
totul mai târziu. Ce s-a întâmplat mai exact cu 
locotenentul? 

— Ulysses 1-a tăiat beregata, a răspuns Duncan 
şi a înghițit în sec, mărul lui Adam urcând și 
coborând. Aş fi destul de încântat să spun că eu am 
făcut-o, numai că... 

În afară de faptul că era greu să tai beregata 
cuiva cu o singură mână, era la fel de evident că 
beregata locotenentului fusese tăiată de un 
stângaci, iar Duncan nu avea acel braţ. 

Din întâmplare, ştiam că Jocasta Cameron — la 
fel ca nepotul ei— era stângace, dar mi s-a părut 
lipsit de tact să aduc vorba despre asta în acele 
momente. l-am aruncat o privire lui Jamie, care a 
ridicat ambele sprâncene. 

Ar face-o? am întrebat fără cuvinte. 

Cineva din neamul MacKenzie de Leoch? mi-a 
răspuns privirea lui cinică. 

— Unde e Ulysses? 

— Cel mai probabil în grajd, dacă nu cumva a 
plecat deja spre vest. 

Știind că dacă se afla adevărul despre moartea 
locotenentului, Ulysses va fi condamnat imediat, 
Jocasta îl trimisese pe majordomul ei să înşeueze 
un cal şi să fugă în munți dacă apărea cineva străin 
pe proprietate. 

Jamie a inspirat adânc şi s-a scărpinat în cap, 
chibzuind. 

— Eu zic că e cel mai bine ca locotenentul să 
dispară. Duncan, unde îl ţii deocamdată? 

În încercarea de a zâmbi, colţul gurii lui Duncan 
a tresărit. 

— Cred că e în groapa pentru grătar, Mac Dubh. 
Acoperit cu o prelată peste care s-au pus lemne de 
hicori, ca să treacă drept o carcasă de porc. 

Jamie a ridicat din nou din sprâncene, dar s-a 
mulțumit să dea din cap. 

— Da, bine. Lasă asta în seama mea, Duncan. 

Am lăsat instrucțiuni ca lui Duncan să 1 se dea 
apă cu miere și ceai de salvie-indiană și coajă de 
cireş şi am plecat cu Jamie ca să găsim o metodă 
pentru a face cadavrul să dispară. 

— Cred că cel mai simplu ar fi să-l îngropăm 
undeva, am propus eu. 

— Hm, a făcut Jamie. 

A ridicat torta din lemn de pin pe care o avea şi 
s-a încruntat uitându-se la movila din groapă, 
acoperită cu o prelată. Locotenentul nu-mi plăcuse 
niciodată, dar acum arăta jalnic. 

— Probabil. Însă mă gândeam — toţi sclavii ştiu 
ce s-a întâmplat. Dacă-l îngropăm pe proprietate, 
vor afla şi asta. Nu vor spune nimănui, bineînţeles, 
dar el va bântui locul, nu? 

Am simtit un fior pe şira spinării, atât din cauza 
tonului său detașat, cât şi a cuvintelor folosite și 
mi-am strâns şalul mai bine pe umeri. 

— Să bântuie locul? 

— Da, sigur. Victima unei crime, ucisă aici şi 
ascunsă, nerăzbunată? 

— Adică... chiar va bântui locul, am întrebat cu 
fereală, sau vrei să zici că aşa vor crede sclavii? 

Jamie a ridicat din umeri neliniștit. 

— Nu cred că conta prea mult. Vor ocoli locul în 
care e îngropat, vreo femeie o să-i vadă fantoma 
noaptea, se vor stârni zvonuri, aşa cum se întâmplă 
în cazuri din astea, apoi, vreun sclav de la Green 
River va scăpa vreo vorbă, cineva din familia 
Farquard va auzi și, până să te dezmeticeşti, va 
veni cineva aici şi va începe să pună întrebări. 
Având în vedere că Marina va începe să-l caute 
foarte curând... ce-ar fi să-i legăm pietre de 
picioare şi să-l azvârlim în râu? La urma urmelor, 
asta voia el să-i facă lui Duncan. 

— Nu-i rea ideea, am spus, analizând soluția. 
Dar el voia ca Duncan să fie găsit. Râul e destul de 
circulat şi în porțiunea asta nu e prea adânc. Chiar 
dacă legăm pietre de el, e posibil să iasă la 
suprafață ori să-l agaţe cineva cu vâsla. Ar avea 
vreo importanță dacă ar fi descoperit astfel, ce 
părere ai? Nu va exista nicio legătură între cadavru 
şi River Run. 

A dat rar din cap şi a mișcat torţa într-o parte ca 
să-şi ferească mâneca de o scânteie. Vântul bătea 
uşor, iar ulmii din apropierea gropii de grătar 
șopteau neliniștiți deasupra capetelor noastre. 

— Da, aşa e. Numai că, dacă-l găseşte cineva, 
se va face o anchetă. Marina va trimite un om 
pentru a încerca să afle adevărul — și vor veni şi 
aici ca să pună întrebări. Ce crezi că s-ar întâmpla 
în cazul ăsta, dacă s-ar apuca să-i descoasă pe 
sclavi, dorind să ştie dacă l-au văzut pe locotenent 
şi aşa mai departe? 

— Mm, da. 

Având în vedere starea de agitaţie a sclavilor, 
mi-am imaginat că o anchetă i-ar face pe unii să 
intre în panică și atunci ar putea să scape vreo 
vorbă fără să vrea. 

Jamie stătea nemișcat şi privea fix spre forma 
învelită în prelată cu o expresie concentrată. Am 
inspirat adânc şi am sesizat un miros slab de sânge 
în descompunere, după care m-am grăbit să expir. 

— Cred că... l-am putea arde, am propus eu şi 
am înghițit când am simţit brusc gust de fiere. La o 
adică, este deja în groapă. 

— ŞI asta-i o idee, a zis Jamie şi a încercat să 
zâmbească în colţul gurii. Dar cred că am una mai 
bună, englezoaico. 

S-a întors şi a privit gânditor spre casă. Câteva 
ferestre erau luminate, dar toată lumea era 
înăuntru, amuţită de frică. 

— Hai cu mine! a zis Jamie hotărându-se. Sper 
că există un baros în grajd. 


Partea din față a mausoleului era acoperită de un 
grilaj ornamental din fier forjat, cu un lacăt enorm, 
metalul acestuia fiind împodobit cu trandafiri 
iacobiţi, cu şaisprezece petale. Mereu mi se păruse 
că era doar una dintre fandoselile Jocastei 
Cameron, deoarece mă îndoiam că jefuitori de 
morminte reprezentau o mare ameninţare într-un 
cadru rural atât de îndepărtat. Balamalele abia dacă 
au scârțâit când Jamie a descuiat grilajul şi l-a 
deschis. Ca orice altceva de la River Run, era bine 
întreținut şi în stare ireproşabilă. 

— Tu chiar crezi că e mai bine aşa decât să-l 
îngropăm sau să-l ardem? am întrebat. 

Nu era nimeni în preajmă, dar am vorbit 
aproape în șoaptă. 

— Da. Bătrânul Hector îi va purta de grijă şi-l 
va împiedica să facă vreun rău, mi-a răspuns Jamie 
calm. Şi e pământ sfințit, într-un fel. Nu-i va lăsa 
sufletul să rătăcească, bine? 

Am dat din cap, cu o uşoară ezitare. Probabil că 
avea dreptate; în privința credinţei, Jamie îi 
înțelegea pe sclavi mult mai bine decât mine. În 
cazul de faţă, nu eram sigură dacă vorbea doar de 
efectul psihologic asupra sclavilor ori dacă era 

convins că Hector Cameron trebuia să se ocupe de 
acea ameninţare ex post facto la adresa soției şi a 
plantației lui. 

Am ridicat torţa pentru ca Jamie să vadă mai 
bine şi mi-am mușcat buza. 

Învelise barosul în cârpe ca să nu spargă 
blocurile de marmură. Blocurile mai mici ale 
peretelui frontal, de dincolo de grilaj, fuseseră 
tăiate cu pricepere pentru a se potrivi şi a se turna 
mortar de fixare. Prima lovitură a deplasat două 
blocuri cu câţiva centimetri. După alte câteva 
lovituri, a apărut un spaţiu întunecat, în care 
blocurile cedaseră suficient pentru a se zări 
interiorul mausoleului cufundat în beznă. 

Jamie s-a oprit să-şi şteargă sudoarea de pe 
frunte şi a bolborosit ceva în barbă. 

— Ce-ai spus? 

— Am spus că pute, mi-a răspuns el, părând 
nedumerit. 

— E surprinzător, nu? am întrebat, ţâfnoasă. 
Când a murit Hector, acum patru ani? 

— A, da, dar nu e... 

— Ce faceţi aici? a răsunat în spatele meu glasul 
neliniștit al Jocastei Cameron şi am tresărit atât de 
tare, că am scăpat torta. 

Torța a pâlpâit, dar nu s-a stins și m-am grăbit să 
o ridic, fluturând-o pentru ca flacăra să se 
înteţească. S-a înălțat și a devenit constantă, 
aruncând o strălucire roşiatică asupra Jocastei, care 
stătea pe aleea din spatele nostru, arătând 
fantomatic în cămaşa albă de noapte. Phaedre se 
adăpostea în spatele stăpânei și i-am văzut doar 
schpirea ochilor, nu şi faţa. Ochii trădau spaimă, 
trecând de la Jamie la mine și apoi la gaura 
întunecată din faţada mausoleului. 

— Ce fac? Scap de locotenentul Wolff, ce 
altceva? a răspuns Jamie iritat, la fel de uimit de 
apariția bruscă a mătuşii lui. Lasă pe mine, mătușă. 
Nu trebuie să-ți faci griji. 

— Nu... nu trebuie să deschizi mormântul lui 
Hector! 

Simţind mirosul de descompunere, era slab, dar 
distinct, a strâmbat din nasul lung. 

— Nu te speria, mătuşă, a spus Jamie. Întoarce- 
te în casă. Mă descurc. Totul va fi bine. 

Ea i-a ignorat cuvintele liniștitoare şi a înaintat 
pe alee bâjbâind cu mâinile prin aer. 

— Nu, Jamie! Nu trebuie. Închide-l la loc. 
Închide-l pentru numele lui Dumnezeu! 

Panica din glasul ei era de netăgăduit şi l-am 
văzut pe Jamie încruntându-se derutat. S-a uitat 
nesigur de la mătușa lui la gaura din mausoleu. 
Vântul scăzuse, însă acum bătea în rafale scurte, 
aducând un miros mai înţepător de moarte în jurul 
nostru. Jamie s-a schimbat la față și, fără să ia în 
seamă strigătele de protest ale mătuşii lui, a mai 
îndepărtat câteva blocuri lovind rapid cu barosul 
înfăşurat în cârpe. 

— Englezoaico, dă-mi torţa, a spus el, aşezând 
barosul pe pământ. 

Cu o senzaţie de oroare crescândă, i-am întins-o. 

Umăr lângă umăr, am privit prin gaura îngustă 
dintre blocuri. Înăuntru erau două sicrie din lemn 
lustruit, fiecare pe câte un piedestal din marmură. 
Iar pe podea, între ele... 

— Cine e omul acela, mătuşă? a întrebat Jamie 
cu glas scăzut şi s-a întors spre Jocasta. 

Ea a încremenit. Muselina cămășii de noapte îi 
flutura în jurul picioarelor, iar vântul i-a smuls 
câteva şuviţe de păr alb de sub bonetă. Avea faţa 
îngheţată, dar ochii i se mişcau încoace şi încolo, 
căutând parcă o scăpare ce era imposibilă. 

Jamie a pășit spre ea şi a prins-o cu putere de 
braț, făcând-o să tresară şi să iasă din transa 
îngheţată. 

— Co a th'ann? a mârâit el. Cine e? Cine? 

Ea doar a mișcat buzele, încercând să vorbească. 
S-a oprit, a înghițit în sec și a mai făcut o 
încercare, privind cu ochii orbi peste umerii lui, 

uitându-se la Dumnezeu ştie ce. M-am întrebat 
dacă mai putea să vadă când îl depuseseră acolo. Îl 
apăra acum în amintire? 

— Numele lui... numele lui a fost Rawlings, a 
rostit ea cu glas pierit, şi parcă o greutate de fier 
mi-a căzut peste piept. 

Cred că am făcut o mișcare ori am scos vreun 
sunet, pentru că Jamie și-a îndreptat ochii spre 
mine. S-a întins şi m-a prins strâns de mână, apoi 
şi-a întors ochii spre Jocasta. 

— Cum? a întrebat el calm, pe un ton care o 
avertiza că nu va accepta nicio eschivare. 

Ea a închis ochii şi a oftat, iar umerii laţi i-au 
căzut brusc. 

— Hector l-a ucis. 

— Da? Jamie a aruncat o privire cinică spre 
sicriele din mausoleu şi forma ghemuită care zăcea 
pe podea între ele. Bună treabă! Nu ştiam că 
unchiul meu era atât de capabil. 

— Asta a fost înainte. Jocasta a deschis ochii, 
dar a vorbit nepăsător, ca şi cum nimic nu mai 
conta. Acest Rawlings a fost doctor. A venit să mă 
consulte la ochi cândva. Când Hector s-a 
îmbolnăvit, l-am chemat iar. N-aş putea spune ce 
s-a întâmplat, dar Hector l-a surprins scotocind 
prin locuri unde nu avea ce căuta şi i-a zdrobit 
capul. Hector era un bărbat temperamental. 

— Aşa aş zice şi eu, a replicat Jamie după ce s-a 
uitat din nou la cadavrul doctorului Rawlings. 
Cum a ajuns aici? 

— Nol... el... a ascuns cadavrul aici, plănuind 
să-l ducă în pădure. Numai că... Starea lui Hector 
s-a înrăutățit şi n-a mai putut cobori din pat. După 
o zi, a murit şi el. Şi aşa... 

A ridicat mâna lungă și albă, făcând un semn 
către curentul rece şi umed care venea dinspre 
mormântul deschis. 

— Minţile mari gândesc la fel, am murmurat, şi 
Jamie mi-a aruncat o privire de reproş şi a dat 
drumul mâinii mele. A rămas cu ochii la mausoleul 

profanat, cu sprâncenele groase coborâte, semn că 
se concentra. 

— A, da? a spus el. Şi al cui e al doilea sicriu? 

— Al meu. 

Jocasta îşi recăpătase stăpânirea de sine, şi-a 
îndreptat umerii şi a ridicat bărbia. 

Jamie a pufnit slab şi mi-a aruncat o privire. 
Puteam crede că Jocasta ar fi lăsat cu indiferenţă 
un cadavru să zacă expus în loc să-l pună în 
coşciugul ei neatins... şi totuși. Procedând astfel, 
şansele de a fi descoperit, inițial slabe, creşteau 
considerabil. 

Nimeni nu ar fi deschis sicriul rezervat Jocastei 
înainte să vină vremea; cadavrul doctorului 
Rawlings ar fi rămas acolo în siguranță deplină, 
chiar dacă mausoleul avea să fie deschis din vreun 
alt motiv. Jocasta Cameron era egoistă, dar în 
niciun caz proastă. 

— Pune-l pe Wolff înăuntru, dacă trebuie, a zis 
ea. Poate sta pe podea lângă celălalt. 

— Mătuşă, de ce să nu-l punem în sicriul tău? a 
întrebat Jamie, și am văzut că se uita foarte 
concentrat la ea. 

— Nu! Dăduse să se întoarcă, dar, la vorbele lui 
Jamie, s-a întors fulgerător și i-am văzut faţa 
fioroasă în lumina torței. E un gunoi. Lasă-l să 
zacă şi să putrezească afară! 

Jamie şi-a îngustat ochii, dar nu i-a răspuns. În 
schimb, s-a întors spre mausoleu şi a început să 
îndepărteze blocurile desprinse. 

— Ce faci acolo? 

Jocasta a auzit scrâșnetul produs de mișcarea 
blocurilor şi început iar să se agite. S-a întors pe 
alee, dar şi-a pierdut orientarea, privind spre râu. 
Mi-am dat seama că acum era complet oarbă, 
neputând vedea nici măcar lumina torţe. 

Însă nu i-am mai acordat atenţie. Jamie se 
strecura prin spațiul dintre blocurile de marmură şi 
pătrundea în mausoleu. 

— Fă-mi lumină, englezoaico, a spus el încet, 
iar vocea lui a căpătat un ecou slab în încăperea 
mică din piatră. 

Respirând foarte superficial, l-am urmat. 
Phaedre începuse să geamă, scoțând niște sunete 
ce semănau cu ale unei ban-sidhe care urlă la 
apropierea morții, doar că moartea de aici se 
petrecuse de mult. 

Sicriele aveau plăcuţe din alamă, puţin înverzite 
din cauza umezelii, dar literele erau încă lizibile. 
„Hector Alexander Robert Cameron“ scria pe una 
şi „Jocasta Isobeail Mackenzie Cameron“, pe 
cealaltă. Fără să ezite, Jamie a apucat capacul de la 
sicriul Jocastei şi l-a săltat. 

Nu era bătut în cuie; capacul era greu, dar s-a 
ridicat imediat. 

— Oo! a făcut Jamie încet, privind în jos. 

Aurul nu oxidează niciodată, oricât de umed sau 
de muced ar fi mediul în care este păstrat. Poate să 
stea pe fundul mării secole întregi și să apară într-o 
bună zi în năvodul vreunui pescar, strălucitor ca în 
ziua în care a fost turnat. Sclpeşte dintr-o matrice 
stâncoasă, cu un cântec de sirenă care-i 
ademenește pe bărbaţi de mii de ani. 

Lingourile stăteau într-un strat subțire pe fundul 
sicriului. Destule ca să umple două cufere mici, 
fiecare greu cât să fie nevoie de doi bărbaţi — sau 
de un bărbat şi o femeie puternică- pentru a-l 
căra. Fiecare lingou avea pe el un crin. O treime 
din aurul franțuzului. 

Am clipit văzându-i sclipirea şi mi-am ferit 
ochii, orbiți de lumina pâlpâitoare. Era întuneric pe 
podea, dar am distins forma ghemuită care zăcea 
pe marmura de culoare deschisă. „Îşi băgase nasul 
unde nu trebuia.“ Ceea ce văzuse îl făcuse pe 
Daniel Rawlings să deseneze crinul pe marginea 
filei din registrul lui de cazuri, cu o notație 
discretă: „Aurum?* 

Atunci Hector Cameron era încă în viaţă. 
Mausoleul încă nu fusese închis. Probabil că 

doctorul Rawlings se trezise și îl urmărise pe 
pacientul lui rătăcitor, iar Hector îl condusese fără 
să vrea la comoara pe care se dusese noaptea s-o 
contemple? Tot ce se poate. Acum, nici Hector 
Cameron, nici Daniel Rawlings nu puteau spune 
cum fusese ori ce se întâmplase. 

Am simțit un nod în gât pentru omul ale cărui 
oase zăceau la picioarele mele, pentru prietenul și 
colegul de breaslă ale cărui instrumente le 
moştenisem, a cărui umbră se aflase alături de 
mine, dându-mi deopotrivă curaj şi alinare atunci 
când puneam mâinile pe bolnavi şi mă străduiam 
să îi vindec. 

— Mare păcat, am spus încet, privind în jos. 

Jamie a coborât încet capacul sicirului, de parcă 
în el s-ar fi aflat cineva al cărui somn nu trebuia 
tulburat. 

Afară, Jocasta stătea nemișcată pe alee. Ţinea 
un braţ pe umerii lui Phaedre, care nu mai scâncea, 
dar nu-mi era clar cine pe cine sprijinea. După 
zgomotele făcute de noi, Jocasta ştia unde eram, 
dar a rămas cu faţa spre râu, cu ochii ficşi, fără să 
clipească în lumina torței. 

Mi-am dres glasul şi am strâns şalul în jurul 
umerilor cu mâna liberă. 

— Ce facem? l-am întrebat pe Jamie. 

S-a întors şi a privit spre mormânt o clipă, apoi 
a ridicat puțin din umeri. 

— I-l lăsăm pe locotenent lui Hector, aşa cum 
am stabilit. Cât priveşte doctorul... 

A inspirat încet, uitându-se tulburat la oasele 
subțiri care zăceau desfăcute într-un evantai 
grațios, palide şi neclintite în lumina torței. 
Cândva, mâna unui chirurg. 

— Cred că-l vom lua acasă cu noi — la Ridge. Să 
se odihnească între prieteni. 

A trecut printre cele două femei fără să le zică 
nimic sau să-şi ceară scuze şi a plecat să-l aducă pe 
locotenentul Wolff. 

V 1SUL UNUI STURZ CÂNTĂTOR 


Fraser's Ridge 
Mai 1772 


Aerul nopţii era rece și proaspăt. Nu venise încă 
vremea muştelor şi a ţânţarilor însetați de sânge; 
doar câte-un fluture pătrundea când şi când pe 
fereastră, bătând din aripi în jurul focului stins ca 
nişte bucățele de hârtie care ardeau, trecând peste 
picioarele lor cu o mângâiere scurtă. 

Ea stătea întinsă aşa cum căzuse, pe jumătate 
peste el, cu inima bătându-i puternic şi lent în 
urechi. De acolo putea vedea pe fereastră; linia 
zimţată a copacilor de la capătul celălalt al curții 
interioare şi, dincolo de ei, o porţiune de cer 
luminată de stele, atât de aproape şi de 
strălucitoare încât 1 se părea posibil să calce printre 
ele şi să ajungă de la una la alta, din ce în ce mai 
sus, până la colţul lunii în creştere. 

— Nu eşti supărată pe mine? a şoptit el. 

Acum vorbea mai uşor, dar, fiindcă stătea cu 
urechea lipită de pieptul lui, ea a auzit hârâitul slab 
când el forța aerul prin gâtul rănit pentru a articula 
cuvintele. 

— Nu. 

El îi mângâna părul. 

— Nu ţi-am spus niciodată să nu-l citeşti. 

Degetele lui i-au atins uşor umărul, și ea şi-a 
strâns degetele de la picioare de plăcere. O 
deranja? Nu. A presupus că ar fi trebuit să se simtă 
oarecum expusă, pentru că intimitatea gândurilor 
şi a viselor ei îi fusese dezvăluită astfel, dar a 
socotit că i le încredința. El nu va folosi niciodată 
acele lucruri împotriva ei. 

Pe de altă parte, odată așternute pe hârtie, visele 
deveneau ceva separat față de ea. La fel ca 
desenele pe care le făcea; erau reflectarea unei 
fațete a minţii ei, o imagine fulgurantă a ceea ce 

văzuse, gândise sau simţise într-un anumit 
moment — dar nu acelaşi lucru cu mintea şi inima 
care le creaseră. Nu chiar. 

— Totuşi, să fim chit. Ea şi-a rezemat bărbia în 
golul umărului lui. Mirosea frumos, amărui și 
aromat, a dorinţă satisfăcută. Povesteşte-mi unul 
dintre visele tale. 

Un hohot de râs a vibrat aproape fără sunet în 
pieptul lui, dar ea l-a simţit. 

— Doar unul? 

— Da, dar trebuie să fie important. Nu din cele 
în care zbori sau te urmăreşte un monstru ori mergi 
la şcoală în pielea goală. Şi nici unul dintre cele 
pe care le are toată lumea, ci unul care e doar al 
tău. 

Îşi ţinea o mână pe pieptul lui, mângâindu-l uşor 
ca să facă firele negre de păr cârlionțat să se 
desfacă şi să se ridice. Cealaltă mână o ţinea sub 
pernă; dacă îşi mişca puţin degetele, putea pipăi 
forma mică şi netedă a amuletei antice, așa cum îi 
spunea el. Şi-a imaginat pântecul umflându-se, 
devenind rotund și tare. A simțit o crispare şi un 
spasm în partea de jos a abdomenului; reacțiile 
întârziate ale actului iubirii. Oare să fie de data 
asta? 

El a întors capul pe pernă, gândindu-se. Genele 
lungi îi coborau spre obraji, negre ca şirurile de 
copaci de afară. Apoi, a întors capul iar spre ea, iar 
ochii lui au căpătat culoarea muşchiului, moale şi 
viu în lumina scăzută. 

— Aş putea deveni romantic, a şoptit el, şi 
degetele i-au alunecat pe spinarea ei, făcându-i 
pielea de găină. Aş spune că acesta e visul meu, 
aici, singuri... noi ŞI copiii noştri. 

A întors puțin capul, verificând patul copilului 
din colțul încăperii, dar Jemmy dormea buştean, 
fiind aproape invizibil. 

— Ai putea, a recunoscut ea şi și-a mişcat capul, 
sprijinindu-şi fruntea de umărul lui. Dar ăsta-i un 

vis de om treaz — nu unul adevărat. Sper că înţelegi 
ce spun. 

— Da, sigur. 

A tăcut o clipă, cu mâna nemișcată, lată şi caldă 
pe partea de jos a şirei spinării ei. 

— Câteodată, a şoptit el într-un târziu, mă visez 
cântând și mă trezesc cu dureri în gât. 

Nu putea vedea faţa ei şi nici lacrimile care îi 
apăruseră în colțurile ochilor. 

— Şi ce cânţi? a întrebat ea în şoaptă. 

A auzit foşnetul pernei când el a scuturat din 
cap. 

— Nu e un cântec pe care să-l fi auzit sau să-l fi 
ştiut, a răspuns el încet. Dar ştiu că-l cânt pentru 
tine. 


106 


ReasruL DOCTORULUI II 
27 iulie 1772 


Am fost întreruptă de la bătutul untului ca 
să mă ocup de Rosamund Lidsay, care a venit 
spre sfârşitul după-amiezii cu o tăietură 
gravă la mâna stângă, pe care şi-a făcut-o 
când curăța coaja de pe copaci. Rana era 
întinsă, degetul mare de la mâna stângă fiind 
aproape retezat; plaga se întindea de la baza 
arătătorului până la doi centimetri şi 
jumătate deasupra apofizei stiloide a 
radiusului, care era vătămat în mod 
superficial. Rana fusese făcută cu 
aproximativ trei zile înainte şi tratată prin 
bandajare şi ungere cu untură. Este evidentă 
septicemia extinsă, cu supurații, umflarea 
masivă a mâinii și a antebraţului. Degetul 
mare, înnegrit; cangrenă evidentă; miros 
specific înțepător. Dungi roşietice 
subcutanate, care indică infecţie a sângelui, 
extinsă de la locul rănii până la fosa de la 
articulația cotului. 

Pacienta a prezentat febră mare (apreciată 
prin palpare la 40 de grade), simptome de 
deshidratare, uşoară dezorientare. Tahicardie 
evidentă. 

Având în vedere gravitatea stării pacientei, 
am recomandat amputarea imediată a 
membrului de la cot. Pacienta a refuzat, 
insistând în schimb să i se aplice cataplasmă 
cu porumbel, constând din corpul despicat al 
unui porumbel proaspăt ucis, aplicat pe rană 
(soțul pacientei a adus un porumbel, căruia îi 
rupsese gâtul). Am îndepărtat degetul mare 
de la baza metacarpului, am făcut o lisatură 
a arterei radiale (strivită în rana de început) 
şi o curățare superficială. Am toaletat şi am 
drenat rana, am aplicat aproximativ 15 
grame de pudră de penicilină (sursa: felii de 
pepene galben macerat, şarja 23, preparată 
la 15/04/71), local, după care am aplicat 
usturoi strivit (trei căţei), alifie de dracilă — şi 
cataplasma cu porumbel, la insistenţele 
soțului, peste bandaj. Am administrat fluide 
pe cale orală; amestec antipiretic din 
țintaură-roșie, sanguinaria și hamei; apă la 
discreţie. Am injectat amestec de penicilină 
(şarja 23), doză 7,5 mililitri în suspensie în 
apă sterilă. 

Starea pacientei s-a deteriorat cu 
rapiditate, cu simptome accentuate de 
dezorientare şi delir, febră mare. Pe braţ și pe 
partea superioară a torsului a apărut o 
urticarie extinsă. Am încercat să scad febra 
prin aplicaţii repetate cu apă rece, dar fără 
rezultat. Pacienta fiind incoerentă, am cerut 
permisiunea soțului pentru amputare; nu a 
fost de acord pentru că moartea părea 
iminentă, iar pacienta „nu ar dori să fie 
înmormântată bucăţi “. 

Am repetat injecţia cu penicilină. Pacienta 
şi-a pierdut cunoştinţa la scurt timp după 

aceea şi a decedat înaintea zorilor. 


Am înmuiat pana încă o dată, apoi am şovăit, 
lăsând picăturile de cerneală să se scurgă de pe 
vârful ei ascuţit. Cât de mult trebuia să spun? 

Înclinaţia mea adânc înrădăcinată spre precizie 
ştiinţifică era în contradicție cu precauția. Era 
important să descriu ce se petrecuse, cât de 
complet posibil. Însă am ezitat să consemnez în 
scris ceea ce putea fi interpretat drept o 
recunoaștere a omorului din culpă -— nu era crimă, 
m-am convins singură, deşi sentimentul de 
vinovăție nu făcea asemenea distincţii. 

— Sentimentele nu reprezintă adevărul, am 
murmurat cu. 

De cealaltă parte a încăperii, Brianna a ridicat 
ochii de la pâinea pe care o tăia felu. M-am aplecat 
iar peste pagină, iar ea a revenit la discuţia în 
şoaptă pe care o purta cu Marsali lângă foc. Nu era 
decât mijlocul după-amiezii, dar afară ploua şi era 
întunecat. Aprinsesem o lumânare la care să scriu, 
dar mâinile fetelor fluturau peste masa luminată 
slab ca nişte aripi de fluturi, aterizând ici şi acolo 
printre farfurii şi platouri. 

Adevărul era că nu credeam că Rosamund 
Lindsay murise de septicemie. Eram aproape 
sigură că murise din cauza unei reacții acute la 
amestecul de penicilină nepurificată — pe scurt, de 
la medicamentul pe care i-l administrasem. 
Desigur, adevărul era că infecția ar fi ucis-o chiar 
şi fără tratament. 

Alt adevăr era că nu avusesem cum să ştiu care 
vor fi efectele penicilinei— dar tocmai asta era 
problema, nu? Ca să mă asigur că altcineva ar 
putea afla? 

M-am jucat cu pana, răsucind-o între degetul 
mare şi arătător. Păstrasem o evidenţă minuțioasă a 
experimentelor pe care le făcusem cu penicilina — 
întreținerea culturilor pe medii începând cu pâinea 
şi încheind cu banana-de-prerie şi coaja de pepene 

galben, făcând descrieri  minuţioase ale 
mucegaiurilor de penicilină grosiere şi 
microscopice, efectele folosirii sale foarte 
limitate — până în acel moment. 

Da, cu siguranță că trebuia să includ o descriere 
a efectelor. Însă adevărata întrebare era— pentru 
cine țineam aceste evidențe complete? 

Mi-am muşcat buza, reflectând. Dacă o făceam 
pentru mine, lucrurile erau simple; puteam nota 
pur şi simplu simptomele, durata şi efectele, fără 
să consemnez în mod explicit cauza morții; în 
fond, era puțin probabil ca eu să uit circumstantele. 
Însă dacă notaţiile mele aveau să devină utile 
pentru altcineva... cineva care nu avea habar 
despre beneficiile şi pericolele pe care le prezenta 
un antibiotic... 

Cerneala se usca pe pana mea. I-am coborât 
vârful spre pagină. 

Vârstă — 44 de ani, am scris încet. În epocă, 
asemenea prezentări de cazuri se încheiau cu o 
descriere pioasă a ultimelor clipe de viață ale 
decedatului, marcate — probabil-— de resemnarea 
creştină din partea celor curaţi la suflet şi de căinţa 
celor păcătoşi. Niciuna dintre aceste atitudini nu 
marcase trecerea în neființă a lui Rosamund 
Lindsay. 

Am aruncat o privire la sicriul aşezat pe capre 
sub fereastra pe care șiroia ploaia. Cabana familiei 
Lindsay era foarte mică, total nepotrivită pentru o 
înmormântare pe o ploaie torențială, când era de 
aşteptat să vină o mulţime de îndoliați. Sicriul era 
deschis, așteptând priveghiul, însă linţoliul din 
muselină îi fusese tras peste față. 

Rosamund fusese prostituată în Boston; 
devenind prea grasă şi prea bătrână ca să mai aibă 
cât de cât profit, plecase spre sud, căutându-și un 
soț. „Nu mai puteam suporta încă o iarnă acolo“, 
mi se confesase ea la scurt timp după ce sosise la 
Ridge. „Şi nici vreunul dintre pescarii ăia 
împuţiți.“ 

Îşi găsise refugiul la Kenneth Lindsay, care îşi 
căuta o soţie cu care să împartă munca de pe mica 
lui proprietate. Nu fusese o unire născută din 
atracție fizică — împreună, cei doi soți abia dacă 
aveau şase dinți întregi şi nu erau compatibili 
emoțional, dar, cu toate astea, avuseseră o relație 
care păruse amicală. 

Mai mult şocat decât îndurerat, Kenny fusese 
luat de Jamie pentru o medicaţie cu whisky — un 
tratament oarecum mai eficient decât cel 
recomandat de mine. Speram că măcar nu se va 
dovedi ucigător. 

Cauza imediată a decesului — am scris şi m-am 
oprit din nou. Mă îndoiam că în faţa morţii care se 
apropia Rosamund ar fi găsit un răspuns în 
rugăciuni sau în filozofie, pentru că nu avusese 
timp nici pentru una, nici pentru alta. Murise cu 
fața învineţită, congestionată şi cu ochii bulbucaţi, 
incapabilă să scoată vreun cuvânt sau să respire 
din cauza gâtului umflat. 

Şi mie mi s-a umflat gâtul amintindu-mi, de 
parcă aş fi fost strangulată. Am ridicat cana cu ceai 
de iarba-mâţei, care se răcea, şi am luat o 
înghițitură, simțind cum lichidul puţin înțepător 
îmi alunecă liniştitor pe gât. M-am gândit că nu mă 
consola mai deloc faptul că septicemia ar fi ucis-o 
mai lent. Sufocarea fusese mai rapidă, dar în 
niciun caz mai plăcută. 

Am lovit vârful penei de sugativă, lăsând 
punctişoare de cerneală care s-au lăbărțat alcătuind 
o galaxie de steluțe. Totuşi, exista o posibilitate. 
Moartea fusese provocată probabil de o embolie 
pulmonară — un cheag de sânge în plămâni. O 
complicație deloc imposibilă a septicemiei și 
probabil că asta dăduse simptomele. 

Era o idee care îmi dădea speranţe, dar nu una în 
care să am prea multă încredere. Era vorba de 
glasul experienţei, dar şi de vocea conştiinţei mele, 
care m-a făcut să înmoi pana în călimară şi să scriu 
„anafilaxie“ înainte de a reuşi să mă răzgândesc. 

Termenul de anafilaxie era deja cunoscut în 
epocă? Nu îl văzusem în notaţiile lui Rawlings — 
însă nu le citisem pe toate. Cu toate astea, deşi 
moartea din cauza reacțiilor alergice nu era 
necunoscută, ea nu apărea des şi probabil că nu era 
cunoscută sub acest nume. Așadar, era preferabil 
să descriu situaţia în amănunt pentru cel care mi-ar 
citi jurnalul. 

Şi aici intervenea problema, desigur. Cine îl va 
citi? Mi s-a părut puţin probabil, dar ce s-ar 
întâmpla dacă un străin ar citi asta și mi-ar 
interpreta relatarea drept o confesiune a unei 
crime? Părea cam tras de păr, însă se putea 
întâmpla. Ajunsesem primejdios de aproape de a fi 
executată ca vrăjitoare, în parte din cauza 
activităților mele de vindecătoare. Dacă ai fost la 
un pas să fii arsă pe rug, fii de două ori mai 
precaută, m-am gândit cu tristeţe. 

Umflare excesivă a membrului afectat, am scris 
şi am ridicat pana, ultimul cuvânt devenind mai 
şters, deoarece vârful penei se uscase. Am înmuiat- 
o din nou şi am continuat să scriu cu îndărătnicie. 
Umflarea s-a extins la partea superioară a torsului, 
la gât și față. Piele palidă, presărată cu pete 
roșietice. Respirație din ce în ce mai rapidă și mai 
superficială, bătăile inimii foarte rapide şi slabe, 
aproape imperceptibile. Palpitaţii evidente. Buze şi 
urechi cianotice. Exoftalmie pronunţată. 

Am înghițit din nou în sec când mi-am amintit 
de ochii Rosamundei, bombaţi pe sub pleoape, 
rostogolindu-se încoace şi încolo, într-o stare de 
teroare de neînțeles. Încercaserăm să-i închidem 
când femeile spălaseră cadavrul şi îl pregătiseră 
pentru îngropăciune. Obiceiul era ca moarta să stea 
cu fața dezgolită la priveghi, dar în cazul de față 
mi s-a părut nepotrivit. 

N-am vrut să mă uit din nou la sicriu, dar am 
făcut-o, cu o mişcare vagă de recunoaștere şi de 
scuză. Brianna m-a privit, apoi a întors capul 
brusc. Mirosul mâncării pentru priveghi umplea 

treptat încăperea, amestecându-se cu cel de fum de 
lemn de stejar şi cel de cerneală din gale de stejar, 
dar și cu mirosul scândurilor din stejar proaspăt 
rindeluite pentru sicriu. M-am grăbit să iau o gură 
de ceai ca să împiedic bila să îmi ajungă în gât. 

Ştiam prea bine de ce prima propoziție din 
jurământul lui Hipocrate suna: „În primul rând să 
nu faci rău.“ E mult prea uşor să faci rău. Îţi 
trebuie mult curaj să pui mâna pe un om şi să 
intervii. Cât de delicate şi de complexe sunt 
trupurile şi cât de brutale sunt intruziunile 
medicului. 

Aş fi putut să mă izolez în camera medicală sau 
în birou pentru a-mi scrie însemnările. Ştiam de ce 
nu plecasem. Giulgiul din muselină lucea slab în 
lumina care venea dinspre fereastră. Am strâns 
pana între degetul mare şi arătător, străduindu-mă 
să uit pocnetul făcut de cartilajul cricoid când 
înfipsesem un cuțitaş în gâtul Rosamundei într-o 
ultimă şi inutilă încercare de a permite aerului să 
ajungă în plămânii ei chinuiti. 

Şi totuşi, m-am gândit, nu exista niciun medic 
care să nu se confrunte cu aşa ceva. Mi se mai 
întâmplase de câteva ori— chiar şi într-un spital 
modern, echipat cu toate aparatele necesare de 
întreţinere a vieţii. 

Sigur că şi vreun medic din viitor se va 
confrunta cu aceeaşi dilemă: să aplice un tratament 
posibil periculos ori să lase pacientul să moară, 
deşi ar putea fi salvat. Şi asta era dilema mea — să 
echilibrez mărunta posibilitate de a fi acuzată de 
omucidere și valoarea neștiută a însemnărilor mele 
pentru cineva care ar căuta cunoaştere în ele. 

Cine ar putea fi acea persoană? Am şters pana 
gândindu-mă. Deocamdată existau puţine şcoli de 
medicină, și acelea se aflau în Europa. Cei mai 
mulți medici căpătau cunoştinţe ca ucenici şi din 
propria experiență. Am strecurat un deget în 
registrul de cazuri, pipăind orbește între paginile 
de început, scrise de proprietarul lui original. 

Rawlings nu urmase o şcoală medicală. Dar, 
chiar dacă ar fi urmat, multe dintre tehnicile lui tot 
mi s-ar fi părut şocante, după standardele mele. 
Am strâns din buze gândindu-mă la câteva dintre 
tratamentele pe care le găsisem menționate în 
paginile scrise mărunt — infuzii de mercur pentru 
vindecarea sifilisului, aplicarea de ventuze şi 
vezicatoare pentru crize de epilepsie, sângerarea 
pentru orice tulburare, de la indigestie şi până la 
impotenţă. 

Şi totuşi, Daniel Rawlings fusese doctor. Citind 
cazurile descrise, i-am simţit grija faţă de pacienţi, 
curiozitatea privind misterele trupului uman. 
Probabil că nu făceam decât să amân, pentru a 
permite subconștientului meu să ia o decizie — ori 
poate simţeam nevoia de a comunica, indiferent 
cât de redusă era posibilitatea, cu alt doctor, cineva 
ca mine. 

Cineva ca mine. Am rămas cu privirea aţintită la 
pagina cu scris mărunt, cu desene atent executate, 
fără să văd niciun detaliu. Exista cineva ca mine? 

Nimeni. Mă mai gândisem la asta până atunci, 
dar numai confuz, ca la o problemă acceptată, dar 
atât de îndepărtată, încât nu impunea nicio urgenţă. 
Din câte ştiam, în colonia Carolina de Nord exista 
doar un om numit „doctor“ în mod oficial— 
Fentiman. Am pufnit și am luat încă o gură de ceai. 
Mai bun era Murray MacLeod cu lanţetele lui — 
măcar acele instrumente erau inofensive. 

Am sorbit din ceai privind-o pe Rosamund. 
Adevărul era că nu voi trăi o veşnicie. Cu puţin 
noroc, voi mai trăi multă vreme, dar nu etern. 
Trebuia să găsesc pe cineva căruia să-i pot 
transmite măcar rudimentele cunoştinţelor mele. 

Am auzit un râs înăbușit dinspre masă; fetele 
şuşoteau lângă vasele cu tobă, castroanele cu varză 
murată şi cartofi fierți. Nu, m-am gândit cu 
oarecare regret. Nu Brianna. 

Ea ar fi fost alegerea logică; știa măcar ce 
însemna medicina modernă. Nu va fi dominată de 

ignoranță şi de superstiții, nu trebuia convinsă de 
virtuțile asepsiei, de pericolele pe care le prezentau 
germenii. Însă nu avea înclinația firească necesară 
şi nici instinctul necesar pentru a vindeca. Se ferea 
sau se temea de sânge-— mă ajutase la câteva 
naşteri şi la proceduri chirurgicale minore — și 
totuşi îi lipsea amestecul aparte de empatie și 
duritate de care are nevoie un doctor. 

Probabil că era mai mult copilul lui Jamie decât 
al meu, m-am gândit, urmărind lumina focului 
unduindu-se în cascada ei de păr când s-a mișcat. 
Avea curajul şi tandreţea lui, dar era curajul unui 
războinic, tandreţea tăriei care, dacă voia, putea 
zdrobi. Nu reușisem să îi transmit darul meu; 
cunoaşterea sângelui şi a oaselor, căile secrete 
către străfundurile inimii. 

Brianna a ridicat capul brusc, întorcându-se spre 
ușă. Ceva mai încet, s-a întors şi Marsali, trăgând 
cu urechea. 

Abia se auzea prin răpăitul picăturilor de ploaie, 
dar, ştiindu-l acolo, l-am desluşit-— un glas de 
bărbat, ridicat, cântând. O pauză, apoi un huruit 
slab de răspuns, care putea fi un tunet îndepărtat, 
dar nu era aşa ceva. Bărbaţii coborau din adăpostul 
de pe munte. 

Kenny Lindsay îl rugase pe Roger să cânte 
caithris-ul pentru Rosamund, cântecul de jale 
gaelic pentru morți. „N-a fost scoțiană“, spusese 
Kenny, ştergându-și ochii înroșiți de lacrimile 
vărsate într-o noapte lungă de priveghi. „Nici 
măcar cu frică de Dumnezeu. Dar i-a plăcut să 
cânte şi tare ţi-a admirat talentul MacKenzie.“ 

Roger nu cântase un caithris până atunci; știam 
că nici nu auzise vreunul. 

— Nu te teme, îi spusese Jamie în şoaptă, tot ce 
trebuie e să fie tare. 

Roger îşi plecase capul cu gravitate în semn de 
acceptare și plecase cu Jamie şi cu Kenneth să bea 
whisky lângă podeaua de malțificare şi să afle ce 


947 


se putea din viaţa Rosamundei, pentru a putea să 
deplângă mai bine trecerea ei în moarte. 

Incantaţia cu glas răguşit s-a stins; vântul îşi 
schimbase direcția. Fusese un capriciu al furtunii 
că îi auziserăm atât de curând — acum coborau de 
pe Ridge ca să-i adune pe cei îndoliați din 
cabanele din apropiere, pentru ca apoi să-i conducă 
într-o procesiune până la casă, pentru ospăţul, 
cântecele şi poveştile care se vor depăna toată 
noaptea. 

Fără să vreau am căscat de mi-au trosnit fălcile 
gândindu-mă la asta. Nu voi rezista, am socotit cu 
disperare. Dormisem câteva ore de dimineaţă, dar 
nu de ajuns ca să fac față unui priveghi complet și 
înmormântării. Spre dimineață, casa va fi înţesată 
de oameni, toți mirosind a whisky şi a haine ude. 

Am căscat din nou, apoi am clipit şi ochii mi s- 
au împăienjenit când am scuturat din cap ca să îmi 
limpezesc mintea. Mă dureau toate oasele de 
oboseală şi nimic nu îmi doream mai mult decât să 
dorm câteva zile. 

Cufundată în gânduri, nu o observasem pe 
Brianna, care venise lângă mine. A pus mâinile pe 
umerii mei şi s-a tras mai aproape, astfel că i-am 
simțit căldura atingerii. Marsali plecase; 
rămăseserăm singure. A început să-mi maseze 
umerii, iar degetele ei lungi urcau încet pe 
tendoanele gâtului meu. 

— Obosită? m-a întrebat ea. 

— Mm... Puțin spus. 

Am închis registrul şi m-am rezemat de spătarul 
scaunului bucurându-mă un moment de uşurarea 
adusă de atingerea ei. Nu îmi dădusem seama cât 
de încordată fusesem. 

Încăperea spațioasă era tăcută şi curată, 
pregătită pentru priveghi. Doamna Bug se ocupa 
de grătar. Fetele aprinseseră două lumânări, câte 
una la fiecare capăt al mesei încărcate, iar umbrele 
au licărit pe pereții văruiți în alb şi pe sicriu în 

momentul în care un curent neașteptat a aplecat 
flăcările lumânărilor. 

— Cred că eu am ucis-o, am spus brusc, deşi nu 
voisem să spun asta nicidecum. Penicilina a 
omorât-o. 

Degetele lungi ale Briannei nu s-au oprit din 
mişcarea lor liniştitoare. 

— Sigur? a murmurat ea. Dar n-ai fi putut face 
altceva, corect? 

— Nu. 

Am simțit un val de uşurare, atât din cauza 
acelei confesiuni simple, cât şi a dispariției treptate 
a încordării dureroase din gât şi din umeri. 

— Nu-i nimic, a spus ea încet, frecând şi 
mângâind. Oricum ar fi murit, nu? E trist, dar n-ai 
procedat greşit. Ştii bine asta. 

— ştiu. 

Spre surprinderea mea, o lacrimă mi-a alunecat 
pe obraz şi a căzut pe pagină, făcând hârtia să se 
încrețească. Am clipit tare, străduindu-mă să-mi 
recapăt controlul. Nu voiam să o îndurerez pe 
Brianna. 

Nu era îndurerată. Şi-a luat mâinile de pe umerii 
mei și am auzit-o trăgând un scaun. Apoi m-a 
îmbrățișat şi am lăsat-o să mă tragă în spate 
rezemându-mi capul sub bărbia ei. M-a ţinut pur și 
simplu, lăsând ritmul răsuflării ei să mă calmeze. 

— Odată, am ieşit la cină cu unchiul Joe, 
imediat după ce pierduse un pacient, a spus ea într- 
un târziu. Mi-a povestit despre asta. 

— Da? 

Am rămas puţin surprinsă; n-aş fi crezut că Joe 
i-ar vorbi despre asemenea lucruri. 

— N-a avut intenţia asta. Însă am observat că îl 
frământa ceva, așa că l-am întrebat. lar el... el 
simţea nevoia de a vorbi şi mă avea pe mine la 
îndemână. După aceea mi-a zis că a fost ca şi cum 
te-ar fi avut pe tine în față. Nu știam că-ți spunea 
Lady Jane. 

— Da, am recunoscut. Din cauza felului în care 
vorbeam. 

Am simțit în ureche adierea râsului ei şi am 
zâmbit şi eu. Am închis ochii și parcă l-am văzut 
pe prietenul meu făcând gesturi largi într-o discuţie 
aprinsă, cu fața luminată de dorinţa de a tachina. 

— A spus că, atunci când se întâmplă aşa ceva, 
câteodată se declanșează în spital un fel de 
anchetă. Nu e ceva ca o judecată, nici vorbă — ci de 
un grup de doctori care vor să audă ce anume s-a 
întâmplat, ce a mers prost. A spus că era ca un soi 
de confesiune să le povestească celorlalți doctori, 
care puteau înţelege — și că asta era de folos. 

Se legăna uşor, purtându-mă în mișcarea ei, aşa 
cum îl legăna și pe Jemmy ca să-l liniștească. 

— Asta te deranjează? m-a întrebat ea încet. Nu 
doar Rosamund, ci faptul că ești singură? Nu ai pe 
nimeni care să te înțeleagă cu adevărat? 

A întins braţele peste umerii mei și a încrucişat 
mâinile, lăsându-le blând peste pieptul meu. Mâini 
tinere, mari, capabile, cu pielea proaspătă și 
frumoasă, mirosind a pâine caldă şi a gem de 
căpşune. Am ridicat una şi am aşezat palma caldă 
pe obrazul meu. 

— Se pare că da, am răspuns. 

Ea şi-a îndoit mâna, m-a mângâiat pe obraz şi a 
retras-o. Cealaltă mână s-a mişcat încet, netezindu- 
mi părul după ureche cu o afecţiune delicată. 

— Va fi bine, a spus ea. Totul va fi bine. 

— Da, am replicat şi am zâmbit, în pofida 
lacrimilor care îmi împăienjeneau ochii. 

Nu o puteam învăţa cum să fie doctor. Însă era 
evident că, fără să vreau, o învăţasem cumva să 
devină mamă. 

— Ar trebui să te întinzi, a zis ea retrăgându-și 
mâinile cu părere de rău. Va mai trece cel puţin o 
oră până când vor ajunge aici. 

Am expirat încet, oftând şi simțind pacea casei 
din jurul meu. Deşi Fraser's Ridge reprezentase un 

rai de scurtă durată pentru Rosamund Lindsay, aici 
îşi găsise totuși adevărata casă. O vom conduce în 
siguranță spre locul de odihnă și o vom onora în 
moarte. 

— Doar un minut, am spus, ştergându-mi nasul. 
Întâi vreau să termin ceva. 

M-am ridicat în capul oaselor şi am deschis 
registrul. Am înmuiat pana şi m-am apucat să scriu 
rândurile care trebuiau să rămână acolo, spre 
folosul doctorului necunoscut care avea să-mi 
urmeze. 

Zuco 


Septembrie 1772 


M-am trezit scăldată în sudoare. Cămaga subțire 
în care dormisem îmi stătea lipită de corp, 
transparentă de umezeală, iar carnea mi se vedea 
mai întunecată în unele porțiuni ale pânzei, chiar și 
în lumina scăzută care pătrundea prin fereastra cu 
oblonul deschis. În somnul meu dezordonat, 
dădusem deoparte cearşaful şi pilota, şi stăteam 
întinsă, cu cămașa de noapte ridicată şi strânsă 
deasupra coapselor— însă pielea mea pulsa de 
căldură, iar valurile ei curgeau peste mine precum 
ceara topită a unei lumânări. 

Mi-am trecut picioarele peste marginea patului 
şi m-am ridicat, simţindu-mă amețită şi lipsită de 
corp. Părul îmi era jilav, iar gâtul lipicios de 
transpirație; un firicel de sudoare mi s-a scurs 
printre sâni şi a dispărut. 

Jamie încă dormea. Am văzut movila mare a 
umărului ridicat şi părul răsfirat întunecat pe 
pernă. S-a mişcat puţin şi a mormăit ceva, apoi a 
alunecat înapoi în somn, respirând adânc și 
regulat. Aveam nevoie de aer, dar nu voiam să îl 
trezesc. Am dat deoparte pânza subțire, am pășit 
uşor peste pragul uşii și apoi în cămăruţa aflată de 
partea cealaltă a holului. 

Era o încăpere mică, dar avea o fereastră mare, 
pentru a fi pereche cu cea din dormitorul nostru. 
Încă nu avea geam din sticlă, ci era acoperită doar 
cu obloane din lemn, și am simțit curenţii aerului 
nocturn pătrunzând printre şipci, învârtejindu-se pe 
podea şi  mângâindu-mi picioarele  desculțe. 
Simţind nevoia de răcoare, mi-am scos cămășuţa şi 
am oftat uşurată când aerul răcoros mi-a urcat 
peste coapse, sâni şi braţe. 

Însă arşiţa rămăsese, valuri fierbinţi pulsându- 
mi pe piele la fiecare bătaie de inimă. Bâjbâind pe 
întuneric, am desfăcut obloanele şi le-am împins, 
deschizându-le, inspirând adânc aerul răcoros al 
nopţii, care năvălea peste mine. 

De acolo, puteam vedea pe deasupra copacilor 
care înconjurau casa, până la panta culmii, aproape 
până la linia subțire şi neagră a râului aflat departe. 
Vântul s-a stârnit în coroanele copacilor, 
murmurând, şi a trecut peste corpul meu cu o 
răcoare binecuvântată, aducând cu sine mirosul 
înțepător de verde al frunzelor şi al sevelor verii. 
Am închis ochii şi am rămas nemișcată; după un 
minut sau două, arşița a dispărut, risipindu-se ca 
un tăciune pe ducă, şi, deşi încă aveam pielea 
umedă, eram liniștită. 

Încă nu voiam să mă întorc în pat; părul îmi era 
umed, iar cearşaful, în locul în care stătusem, era 
lipicios. Goală, m-am rezemat de pervaz, şi firele 
de păr din partea de jos a corpului m-au înţepat în 
mod plăcut cât pielea mi s-a răcorit. Foşnetul 
paşnic al copacilor a fost întrerupt de urletele 
ascuţite ale unui copil, şi am aruncat o privire spre 
cabană. 

Era la treizeci de metri depărtare de casă; 
probabil că vântul bătea spre mine dacă auzisem 
acel sunet. Desigur, vântul şi-a schimbat direcția 
când m-am aplecat peste fereastră, iar plânsctul s-a 
pierdut în foşnetele frunzelor. Adierea a trecut însă 
mai departe şi, în tăcere, am auzit țipetele ceva mai 
tare. 

Se auzea mai tare pentru că se apropia. A urmat 
un scârțâit şi un geamăt al lemnului când uşa 
cabanei s-a deschis şi cineva a ieșit afară. În 
cabană nu era aprinsă nicio lumânare sau lampă, și 
am zărit doar o formă înaltă, profilată în lumina 
slabă a focului aproape stins din vatră. Mi s-a părut 
că avea părul lung- dar şi Roger, şi Brianna 
dormeau cu părul nestrâns şi fără bonete. Era 
plăcut să-mi imaginez şuviţele negre şi bogate ale 
lui Roger amestecându-se cu focul Briannei pe 
pernă- oare împărțeau aceeași pernă? m-am 
întrebat. 

Țipetele nu încetaseră. Temătoare și irascibile, 
dar nu provocate de vreo durere. Nu era o durere 
de burtă. Un vis urât? Am aşteptat un moment să 
descopăr dacă cel pe care îl văzusem venea cu 
copilul spre casă, căutându-mă, și să întind o mână 
spre cămaşa mea de noapte mototolită. Nu- 
silueta înaltă dispăruse în pâlcul de molizi; am 
auzit tipetele tot mai slabe. Așadar, nu era vorba de 
febră. 

Mi-am dat seama că sânii începuseră să mă 
gâdile şi să se întărească drept răspuns la plânsete, 
şi am zâmbit oarecum tristă. Ciudat cât de adânc 
înrădăcinat şi de durabil era acel instinct-— voi 
ajunge să trăiesc ziua în care nimic nu se va stârni 
în mine la auzul unui copil plângând, la mirosul 
unui bărbat excitat, la mângâierea propriului păr pe 
pielea dezgolită a spinării? lar dacă ar veni un 
astfel de moment-— voi jeli pierderea, m-am 
întrebat, ori voi rămâne senină, contemplând 
existenţa fără intruziunea unor asemenea senzații 
animalice. 

În definitiv, nu doar bucuriile cărnii erau 
darurile lumii; doctorul vede şi suferințele ce-s 
date trupului— şi totuși... stând răcontă în 
revărsarea de aer a verii târzii venite pe fereastră, 
scândurile netede ale podelei de sub tălpile 
desculţe şi atingerea vântului pe pielea dezgolită... 

nu-mi puteam dori să devin un spirit pur- 
deocamdată. 

Plânsetul se auzea mai tare, şi am deslușit 
murmurul slab al vocii unui adult, încercând 
zadarnic să-l potolească. Aşadar, era Roger. 

Mi-am cuprins sânii cu delicateţe, bucurându- 
mă de greutatea lor. Mi-am amintit cum arătau 
când eram foarte tânără; nişte umflături mici şi 
tari, atât de sensibile, încât atingerea lor de câte un 
băiat mă făcea să mi se înmoaie genunchi. Şi 
atingerea lor cu propria mână. Acum erau altfel — 
şi totuşi ciudat de asemănători. 

Aceasta nu era descoperirea unui lucru nou și 
neimaginat, recunoaşterea a ceva care apăruse 
când eram neatentă, ca o umbră căzută pe un 
perete, a cărei prezenţă nu o bănuiam şi o vedeam 
doar când mă întorceam ca s-o privesc — dar care 
exista acolo tot timpul. 


O, eu am o umbră, ce mă-nsoţeşte zi de zi, 
Și nu-nţeleg defel la ce i-o folosi. 


Şi de mă întorceam cu spatele, umbra nu mă 
părăsea. Era prinsă de mine irevocabil, indiferent 
că o observam sau nu, ghemuită întotdeauna, 
imaterială, intangibilă, dar prezentă, mică, până la 
dispariție sub tălpile mele când lumina sau alte 
preocupări străluceau deasupra mea şi căpătând 
proporții gigantice în lumina orbitoare a vreunei 
dorinţe apărute brusc. 

Demon sălășluind permanent în mine sau înger 
păzitor? Ori doar umbra fiarei, o atenţionare 
constantă privind inevitabilitatea trupului şi a 
poftelor lui? 

Un alt zgomot s-a amestecat cu scâncetele de 
afară; o tuse, mi s-a părut, dar care nu s-a oprit, iar 
ritmul suna rău. Am scos capul pe fereastră, 
precaută ca un melc după o furtună, şi am distins 
câteva cuvinte în gâlgâitul hârâit. 


— ...săpa o mină... după aur... fata Clementine. 

Roger cânta. 

Am simțit lacrimi înțepându-mi ochii şi m-am 
grăbit să-mi retrag capul ca să nu fiu văzută. Nu 
avea melodie-— tonul nu varia mai mult decât 
şuierul vântului peste gura unei sticle goale -— și 
totuşi era muzică. Un gâfâit îndărătnic, răguşit, şi 
totuşi plânsetele lui Jemmy se potoliseră, ajungând 
niște suspine fornăite, ca şi cum ar fi încercat să 
distingă vorbele, forţate dureros în gâtul cicatrizat 
al tatălui său. 

— Hrănea răţuşte... lângă apă... 

Trebuia să gâfâie pentru a respira după fiecare 
frază şoptită, sunetul amintind de sfâșierea unei 
pânze. Am strâns pumnii, ca și cum, prin forța 
voinţei mele, îl puteam ajuta să articuleze 
cuvintele. 

— Lăzi de hering... fără de capac... erau 
sandalele Clementinei. 

Adierea sporea din nou, agitând vârfurile 
copacilor. Următorul vers s-a pierdut în foşnetele 
lor, şi vreme de câteva secunde nu am auzit nimic, 
chiar dacă mi-am încordat auzul. 

Apoi l-am văzut pe Jamie stând nemișcat. 

Nu a scos niciun sunet, dar l-am simţit imediat; 
o căldură, o concentrare a aerului răcoros din 
cameră. 

— Te simţi bine, englezoaico? a întrebat el încet 
din pragul uşii. 

— Da, sigur. Am vorbit în şoaptă ca să nu îi 
trezesc pe Lizzie şi pe tatăl ei, care dormeau în 
dormitorul din spate. Aveam nevoie de o gură de 
aer şi n-am vrut să te deranjez. 

A venit mai aproape, o umbră despuiată, 
mirosind a somn. 

— Mereu mă trezesc dacă tu eşti trează, 
englezoaico; dorm prost fără tine. Mi-a atins scurt 
fruntea. Am crezut că ai febră; patul e umed acolo 
unde ai dormit. Sigur te simţi bine? 

— Mi-a fost cald şi n-am putut dormi. Dar, 
sigur, mă simt bine. Dar tu? 

I-am atins fața; pielea îi era caldă de somn. 

A venit lângă mine la fereastră şi a privit spre 
noaptea de vară târzie. Era lună plină, iar păsările 
se agitau; în apropiere, am auzit ciripitul unei silvii 
care cuibărea târziu, iar mai departe, țipătul ascuţit 
ca scrâșnetul de fierăstrău al unei strigi pornite la 
vânătoare. 

— ÎL mai ţii minte pe Lawrence Stern? m-a 
întrebat Jamie, amintindu-și de naturalist când a 
auzit sunetele. 

— Mă îndoiesc că cineva care l-a cunoscut îl 
poate uita prea uşor, am răspuns sec. Sacul cu 
păianjeni uscați face o impresie deosebită. Fără a 
mai vorbi de miros. 

Stern răspândea o aromă aparte, alcătuită în 
părți egale din mirosul natural al corpului, o 
colonie scumpă la care ținea — suficient de tare ca 
să concureze — deşi nu le acoperea — cu mirosurile 
lichidelor de conservare precum camforul şi 
alcoolul — la care se adăuga duhoarea slabă de 
descompunere, răspândită de specimenele pe care 
le colecta. 

Jamie a chicotit slab. 

— Adevărat. El pute mai rău decât tine. 

— Nu put, am spus indignată. 

Mi-a luat o mână şi a dus-o la nas, adulmecând 
Uşor. 

— Ceapă, a spus el, şi usturoi. Ceva iute... 
piper. Da, şi cuişoare. Sânge de veveriţă şi supă de 
carne. A scos limba scurt, ca un şarpe, şi mi-a atins 
degetele. Scrobeală-— cartofi— și ceva lemnos. 
Ciuperci otrăvitoare. 

— Nu-i deloc cinstit, am spus, încercând să-mi 
retrag mâna. Ştii prea bine ce am mâncat la cină. 
Şi nu erau ciuperci otrăvitoare, ci urechi-de-lemn. 

— Poftim? Mi-a întors mâna şi mi-a adulmecat 
palma, apoi încheietura şi a mers în sus pe 
antebraţ. Oțel şi mărar; ai pus murături, nu? Bine, 
astea-mi plac. Mm... şi lapte acrit pe perişorii fini 

de pe braț-— te-ai stropit cât ai bătut untul sau ai 
adunat smântâna? 

— Ghici, dacă tot te pricepi atât de bine. 

— Unt. 

— La naiba! 

Încă mă străduiam să îmi trag mâna, dar numai 
pentru că barba nerasă îmi dădea gâdilături pe 
pielea sensibilă a braţului. M-a mirosit mergând în 
susul brațului, până la scobitura umărului, 
făcându-mă să strig când şuviţele lui de păr mi-au 
măturat pielea. 

Mi-a ridicat braţul puţin, a atins părul mătăsos şi 
umed de acolo şi şi-a trecut degetele pe sub nas. 

— Eau de femme, a murmurat el, şi am simțit 
unda de râs din glasul lui. Ma petite fleur. 

— Şi unde mai pui că m-am îmbăiat, am spus cu 
mâhnire în voce. 

— Da, cu săpun de floarea-soarelui, a rostit el 
uşor surprins când a  adulmecat deasupra 
claviculei. 

Am scos un icnet, şi el mi-a acoperit gura cu 
palma lui mare şi caldă. El mirosea a praf de 
puşcă, a fân şi a gunoi de grajd, dar nu i-o puteam 
spune, mai ales că el mă adulmeca. 

S-a îndreptat puţin de spate şi s-a aplecat mai 
mult spre mine, astfel că asprimea bărbii mi-a şters 
obrazul. A luat şi i-am simțit moliciunea buzelor 
pe tâmplă, atingerea ca de fluture a limbii lui pe 
piele. 

— Şi a sare, a spus el foarte încet, răsuflându-mi 
cald în faţă. Ai sare pe faţă şi genele-ţi sunt umede. 
Englezoaico, ai plâns? 

— Nu, am spus, deşi am simțit brusc un impuls 
irațional de a recunoaşte. Nu, am transpirat. Mi-a 
fost... cald. 

Acum nu-mi mai era cald; pielea mi se răcorisc, 
ba chiar era rece pe spate, după ce adierea nopţii 
îmi mângâiase spinarea. 

— A, dar aici... 

Stătea în genunchi, cu un braț petrecut după 
talia mea ca să mă ţină pe loc şi cu nasul îngropat 
în golul dintre sâni. 

— Oo! a făcut el şi vocea 1 s-a schimbat iar. 

De obicei, nu foloseam parfum, dar aveam un 
ulei special, trimis din Indii, făcut din flori de 
portocal, iasomie, boabe de vanilie și scorţişoară. 
Aveam doar un flacon mititel și mă dădeam cu el 
din când în când- pentru ocazii pe care le 
socoteam ca fiind speciale. 

— M-ai dorit, a spus el trist. Şi eu am adormit 
fără ca măcar să te ating. lartă-mă, englezoaico. Ar 
fi trebuit să spul. 

— Frai obosit. 

Şi-a retras mâna de pe gura mea. L-am mângâiat 
pe păr, dându-i şuvițele lungi și întunecate după 
ureche. A râs şi i-am simțit răsuflarea caldă pe 
stomac. 

— Pentru asta puteai să mă scoli şi din morți, 
englezoaico, şi nu m-aş fi sinchisit. 

Apoi s-a ridicat, rămânând cu faţa la mine şi, 
chiar în lumina difuză, am observat că nu era 
nevoie de măsuri disperate din partea mea. 

— E cald, am spus eu. Transpir. 

— Crezi că eu nu? 

M-a prins de talie şi m-a ridicat brusc, 
aşezându-mă pe pervazul lat al ferestrei. Am icnit 
la contactul cu lemnul rece, prinzându-mă 
instinctiv cu mâinile de laturile ferestrei. 

— Ce Dumnezeu faci? 

Nu s-a deranjat să-mi răspundă; în orice caz, era 
o întrebare pur retorică. 

— Eau de femme, a murmurat el, şi părul lui 
moale mi-a mângâiat coapsele când s-a lăsat în 
genunchi.  Scândurile podelei au scârțâit sub 
greutatea lui. Parfum d'amour, Mm... 

Adierea răcoroasă mi-a ridicat părul, gâdilându- 
mă pe spinare precum atingerile cele mai delicate 
ale unui amant. Jamie își ținea mâinile ferm pe 
rotunjimile coapselor mele, astfel că nu eram în 

pericol să cad, și totuşi am simțit golul ameţitor 
din spatele meu, noaptea senină şi nesfârşită, cerul 
presărat cu stele, în care puteam cădea mereu, 
mereu, ca o particulă minusculă, arzând din ce în 
ce mai tare odată cu frecarea stârmită de trecerea 
mea, explodând în cele din urmă cu incandescenţa 
unei stele... căzătoare. 

— Sst! a murmurat Jamie, parcă de departe. 

Acum stătea în picioare, ținându-mă de talie, iar 
geamătul putea fi al vântului sau al meu. Degetele 
lui mi-au mângâiat buzele. Puteau fi chibrituri, 
stârnind flăcări pe pielea mea. Arşiţa a dansat peste 
mine, peste pântec şi sâni, peste gât şi obraji, 
arzându-mă în față şi lăsându-mă rece în spate, ca 
Sfântul Laurenţiu pe grătar. 

L-am înconjurat cu picioarele, fixându-mi un 
călcâi în despicătura feselor, iar tăria șoldurilor lui 
dintre picioarele mele a devenit singura mea 
ancoră. 

— Dă-ți drumul! a spus el în urechea mea. Te 
țin eu. 

Am urmat sfatul şi m-am lăsat pe spate în aer, 
simţindu-mă în siguranţă în braţele lui. 


— Începuseşi să-mi zici ceva despre Lawrence 
Stern, am murmurat mult mai târziu, pe jumătate 
adormită. 

— Adevărat. 

Jamie s-a întins, așezându-se mai comod, 
punând o mână pe fesa mea cu un aer de 
proprietar. 

Degetele mele au trecut peste firele de păr de pe 
coapsa lui. Era prea cald ca să stăm strâns lipiți 
unul de celălalt, dar nu voiam să ne despărțim cu 
totul. 

— Vorbeam despre păsări, pentru că el ţinea 
neobișnuit de mult la ele. L-am întrebat de ce, vara 
târziu, păsările cântă noaptea- nopțile sunt mai 
scurte atunci şi ai crede că vor să se odihnească, 

dar ele nu. Toată noaptea se aud foşnete şi ciripeli 
şi tot felul de sunete în gardurile vii şi în copaci. 

— Aşa e? Nu observasem asta. 

— Englezoaico, nu eşti obişnuită să dormi în 
pădure, a spus el înțelegător. Eu am trecut prin 
asta, la fel şi Stern. Şi el observase același lucru, 
mi-a ZIS, ŞI se întreba care-i motivul. 

— Şi a găsit răspunsul? 

— Nu un răspuns, dar măcar o teorie. 

— A, asta e şi mai bine, am spus, amuzată şi 
toropită. 

A scos un icnet aprobându-mă și s-a răsucit 
puţin într-o parte, lăsând puţin aer bine-venit între 
trupurile noastră asudate. l-am văzut curba 
umărului lucind și picăturile minuscule dintre 
firele cârlionţate de pe piept. S-a scărpinat uşor, și 
am auzit un sunet slab şi plăcut. 

— Omul a prins nişte păsări şi le-a închis în 
cuşti căptuşite cu sugativă. 

— Poftim? Asta m-a mai trezit puţin, fie şi 
numai pentru a râde. Ce motiv a avut? 

— Fi bine, nu le-a căptușit cu totul, ci doar 
podeaua, mi-a explicat el. A pus o farfurie mică pe 
podea, plină cu cerneală, și o cană cu seminţe în 
mijlocul ei, ca păsările să nu se poată hrăni fără să 
se mânjească de cerneală pe picioare. Apoi, când 
țopăiau de colo acolo, urmele picioarelor aveau să 
apară pe sugativă. 

— Hm. ȘI ce anume a descoperit cu asta -— în 
afară de urme negre de gheare? 

Atrase de mirosul cărnii noastre înfierbântate, 
insectele începeau să ne găsească. Am auzit un 
bâzâit ascuţit la ureche şi am lovit cu palma spre 
țânţarul invizibil, după care am întins mâna spre 
pânza subțire pe care Jamie o dăduse la o parte 
când se ridicase pentru a mă căuta. Era prinsă 
printr-un mecanism ingenios — invenția Briannei — 
fixat pe grinda de deasupra patului, astfel că, 
atunci când se derula, pânza cobora pe toate 

părțile, apărându-ne în nopţile de vară de hoardele 
de insecte însetate de sânge. 

Am tras-o la loc cu oarecare regret, pentru că, 
deşi ne ferea de țânțari şi de așa-zişii mâncători de 
țânțari, supărător de mari, limita circulația aerului 
şi priveliștea cerului luminos de dincolo de 
fereastră. M-am întins din nou pe pat, la o oarecare 
distanţă, fiindcă, deşi dogoarea naturală a lui Jamie 
era de mare folos în nopţile de iarnă, prezenta 
neajunsuri vara. Când era cazul, nu mă deranja să 
mă topesc într-un infern de dorinţă arzătoare, dar 
nu mai aveam cămășuţe curate. 

— A găsit o sumedenie de urme de gheare, 
englezoaico, dar mai toate erau doar într-o parte a 
cuştii. În toate cuştile. 

— Serios? Şi Stern ce a crezut că înseamnă 
asta? 

— Fi bine, i-a venit ideea deşteaptă de a pune o 
busolă în apropierea cuştilor. Şi se pare că toată 
noaptea păsările țopăiseră şi încercaseră să plece 
spre sud-est — direcţia în care trebuiau să migreze 
la venirea toamnei. 

— Foarte interesant. Mi-am strâns părul în 
coadă, ridicându-l astfel de pe gât ca să mă mai 
răcoresc. Însă la sfârşitul verii încă nu e vremea 
migrației, nu? Şi ele nu zboară noaptea, chiar când 
sunt în migrație, adevărat? 

— Nu. Era ca şi cum simțeau iminenţa zborului 
şi atracția lui — şi asta le tulbura odihna. Lucru cu 
atât mai ciudat cu cât aproape toate păsările prinse 
de el erau tinere, încă nu făcuseră niciodată acea 
călătorie. Nu văzuseră niciodată locul spre care 
trebuiau să se îndrepte și totuşi îl simțeau le 
chema, pesemne, trezindu-le din somn. 

M-am mișcat puțin, iar Jamie şi-a ridicat mâna 
de pe piciorul meu. 

— Zugunruhe, a spus el încet, urmărind cu 
buricul degetului semnul umed pe care îl lăsase pe 
pielea mea. 

— Ce-nseamnă asta? 

— Aşa i-a spus Stern — veghea păsărilor care se 
pregătesc să plece într-un zbor lung. 

— Înseamnă ceva anume? 

— Da. „Ruhe“ înseamnă nemişcare, odihnă. Iar 
„zug“ înseamnă călătorie de un fel sau altul. 
Aşadar, „zugunruhe“ înseamnă neliniştea dinaintea 
unei călătorii îndelungate. 

M-am rostogolit spre el, lovindu-mi fruntea cu 
afecțiune de umărul lui. Am inspirat, la fel cum 
procedează cineva când savurează aroma delicată a 
unui trabuc fin. 

— Eau d'homme? 

El a ridicat capul şi, strâmbând din nas, a 
adulmecat suspicios. 

— Cred că eau de chevre”. Deşi ar putea fi ceva 
şi mai rău. Mă-ntrebam dacă există un cuvânt 
franțuzesc pentru sconcs. 

— Le Pew”, i-am sugerat şi am chicotit. 

Păsările au cântat toată noaptea. 

Tini AK 
Octombrie 1772 


Zâmbind, Jamie a făcut un semn din cap arătând 
ceva în urma lui. 

— Văd că azi avem ajutoare. 

Roger s-a uitat în spate şi l-a văzut pe Jemmy 
călcând apăsat în urma lor, cu o încruntare feroce 
pe fruntea mică şi albă, strângând un bolovan la 
piept cu ambele mâini. Lui Roger i-a venit să râdă, 
însă s-a întors şi s-a lăsat pe vine așteptând ca 
băiatul să ajungă la ei. 

— Asta e pentru noul ţare al porcilor, "ghille 
ruadh? a întrebat el. 

Jemmy a dat din cap cu un aer solemn. 
Dimineaţa era rece, însă copilul se îmbujorase de 
efort. 

— Mulţumesc, a spus Roger cu gravitate. A 
întins o mână. Să-l iau eu? 

Jemmy a scuturat din cap brusc, iar bretonul i-a 
fluturat. 

— Eu face! 

— E mult de mers, 'ghille ruadh, a spus Jamie. 
lar mama o să-ți simtă lipsa, nu crezi? 

— Nu! 

— Bunicul are dreptate, a bhalaich, mami are 
nevoie de tine, a spus Roger, întinzând mâna după 
bolovan. Hai, lasă-mi-l mie... 

— Nu! Jemmy a continuat să țină bolovanul 
lipit de piept cu un aer protector şi a strâns din 
buze cu încăpățânare. 

— Dar nu poţi... a început Jamie. 

— Hai! 

— Nu, am spus că trebuie să... a început Roger. 

— HAI! 

— Ascultă, copile... au început cei doi bărbaţi, 
apoi au tăcut, s-au uitat unul la celălalt şi au 
izbucnit în râs. 

— Dar unde e mami? a încercat Roger altă cale 
de rezolvare. Mami o să-și facă griji din cauza ta, 
nu? 

Copilul şi-a scuturat părul roșcat, negând cu 
vehemență. 

— Claire zicea că femeile voiau să ţeasă astăzi, 
i-a spus Jamie lui Roger. Marsali a adus un model 
nou și vor să înceapă lucrul. 

S-a lăsat pe vine lângă Roger, ochi în ochi cu 
nepotul său. 

— Ai fugit de la mami, nu? 

Copilul a deschis gura, închisă până atunci, 
buzele i-au tresărit şi a chicotit. 

— Aşa m-am gândit şi eu, a spus Roger cu 
resemnare. Atunci, hai! Înapoi acasă. 

S-a ridicat şi a luat copilul în braţe, cu tot cu 
bolovan. 

— Nu, nu! NU! Jemmy s-a încordat, opunându- 
se, şi a împins cu picioarele dureros în burta lui 

Roger, arcuindu-şi corpul pe spate. Eu ajut! Eu 
AJUT! 

Străduindu-se să-şi facă auzite argumentele 
printre răcnetele lui Jemmy fără să strige la el şi 
să-l împiedice pe băiat să cadă în cap, Roger nu a 
auzit iniţial strigătele ce veneau dinspre casă. Când 
a reuşit să pună o palmă peste gura larg deschisă a 
copilului, a auzit răzbătând printre copaci strigăte 
de „Jeemmyyy!“ 

— Vezi, domnişoara Lizzie te caută, i-a spus 
Jamie nepotului, arătând cu degetul spre sursa 
sunetelor. 

— Nu doar Lizzie, a replicat Roger. Se auzea un 
adevărat cor de voci feminine, cu grade diferite de 
enervare. Mami şi bunica Claire şi bunica Bug și 
mătuşa Marsali, din câte se pare. Nu par să fie prea 
bucuroase de ceea ce ai făcut, flăcăule. 

— Mai bine l-am duce înapoi, a zis Jamie, 
uitându-se la nepot, nu fără înţelegere. Atenţie, s-ar 
putea să iei câteva la fund, flăcăiaş. Femeilor nu le 
place când fugi de ele. 

Perspectiva amenințătoare l-a făcut pe Jemmy să 
dea drumul bolovanului și să-şi încolăcească strâns 
braţele și picioarele în jurul lui Roger. 

— Merg cu TINE, tati, a spus el pe un ton 
rugător. 

— Dar mami... 

— NU MAMI! Vreau tati! 

Roger l-a bătut uşor pe spatele mic, dar solid pe 
sub hăinuțe. A sesizat ruptura: pentru prima oară 
Jem îl voia clar pe el în dauna Briannei şi, în 
adâncul sufletului, s-a simțit măgulit. Chiar dacă 
preferința lui Jemmy izvora atât din dorința de a 
scăpa de pedeapsă, cât şi din aceea de a se afla în 
tovărăşia lui, copilul voia să meargă cu el. 

— Cred că-l putem lua cu noi, i-a spus Roger lui 
Jamie peste capul lui Jem, acum cuibărit încrezător 
la pieptul lui. Doar cât ţine dimineaţa. Îl duc înapoi 
la amiază. 

— Da, bine, a spus Jamie. I-a zâmbit nepotului, 
a ridicat bolovanul căzut și i l-a întins. Construirea 
unui țarc pentru porci e treabă de bărbaţi, nu? Nu 
ca găteala sau ca țipatul, de care doamnele sunt 
dornice. 

— Fiindcă veni vorba de țipete... Roger a arătat 
cu bărbia în direcția casei, unde strigătele 
căpătaseră un ton clar de enervare, amestecată cu 
panica. Am face bine să le spunem că e cu noi. 

— Mă duc eu. Oftând, Jamie şi-a lăsat jos sacul 
şi a ridicat o sprânceană spre nepot. Ascultă la 
mine, flăcăule, îmi eşti dator. Când femeile încep 
să se agite, se reped la primul bărbat ce le iese în 
cale, vinovat ori ba. Se prea poate să iau eu nişte 
palme la fund. 

Şi-a dat ochii peste cap, dar i-a surâs lui Jemmy, 
s-a întors şi a pornit agale spre casă. 

Jemmy a chicotit. 

— Bătaie, bunicule! a strigat el. 

— Taci, ticălos mic ce eşti! 

Roger l-a lovit uşor cu palma peste fund şi a 
priceput că Jem purta pantaloni scurți pe sub 
cămașa lungă, dar nu avea scutec pe dedesubt. L-a 
lăsat Jos. 

— Vrei la oliță? l-a întrebat el mecanic, imitând 
exprimarea obișnuită a Briannei. 

— Nu, a spus Jem, la fel de mecanic, dar 
frământându-şi vintrele cu o mână, ceea ce l-a 
determinat pe Roger să-l ia de braţ şi să-l ducă 
hotărât în afara potecii, pentru a găsi un loc 
convenabil înapoia unui tufiş. 

— Vino. Hai să facem o încercare cât îl 
aşteptăm pe bunicul. 

I s-a părut că a trecut mult timp până la 
întoarcerea lui Jamie, deşi strigătele indignate ale 
femeilor încetaseră imediat. Chiar dacă se alesese 
cu câteva la fund, s-a gândit Roger, lui Jamie părea 
să-i fi plăcut. Se îmbujorase uşor şi avea un aer 
uşor, dar evident de mulțumire. 

Explicaţia a venit curând, când Jamie a scos 
ceva mic de sub cămaşă şi a desfăcut prosopul în 
care erau vreo doisprezece biscuiţi proaspeţi şi 
calzi, unși cu unt topit şi miere. 

— Cred că doamna Bug i-a făcut pentru claca 
de cusut, a spus el, împărțind prada. Dar i-a mai 
rămas destul aluat în castron şi nu cred că lor va 
simți lipsa. 

— Dacă vor descoperi, o să dau vina pe tine, l-a 
asigurat Roger, urmărind o dâră de miere caldă 
care 1 se scurgea pe încheietura mâinii. A şters-o cu 
un deget şi l-a lins, închizând ochii extaziat. 

—  Ce-nseamnă asta, mă dai pe mâna 
Inchiziției? Jamie a mijit ochii, care au devenit 
triunghiuri albastre schpind de amuzament, în timp 
ce îşi ştergea firimiturile de la gură. După ce am 
împărțit prada cu tine — asta zic şi eu recunoștință! 

— Reputația ta nu va avea de suferit, a spus 
Roger cu ironie. Eu și Jem am devenit persona non 
grata după cele întâmplate săptămâna trecută cu 
prăjitura cu mirodenii, dar, după părerea bunicii 
Bug, domnul nu poate să facă ceva rău. Nu s-ar 
supăra nici dacă ai mânca singur tot ce există în 
cămară. 

Jamie şi-a lins o picătură de miere din colțul 
gurii cu aerul satisfăcut al omului care se află 
mereu în grațiile doamnei Bug. 

— EI, tot ce se poate, a recunoscut el. Însă, dacă 
plănuieşti să dai vina pe mine, am face bine să 
ştergem dovezile de pe hainele copilului înainte să 
ajungem acasă. 

Jemmy se apucase să mănânce biscuiţi cu o 
concentrare desăvârșită, astfel că faţa îi era mânjită 
de unt şi dâre de miere, care se scurgeau ca nişte 
fire aurii pe cămașă, iar câteva firimituri de 
biscuiţi pe jumătate mestecaţi i se lipiseră de păr. 

— Cum naiba ai reuşit să te murdărești atât de 
repede? l-a întrebat Roger cu uimire. Uite ce-ai 
făcut din cămașă! Maică-ta o să ne omoare pe 
amândoi. 

A luat prosopul şi a încercat zadarnic să şteargă 
petele de miere și de unt, dar nu a reuşit decât să le 
întindă. 

— Nu te enerva, i-a spus Jamie îngăduitor. Până 
diseară o să fie murdar din cap până-n picioare, și 
maică-sa n-o să bage de seamă câteva firimituri, 
acolo. Fii atent, flăcău! 

Cu o mișcare rapidă a salvat jumătate din 
ultimul biscuit care se rupsese când băiatul 
încercase să-l vâre pe tot în gură. 

— Totuşi, a adăugat Jamie, muşcând gânditor 
din bucata salvată și uitându-se la nepot, poate c-o 
să-l înmuiem puţin în pârâu. N-aş vrea ca porcii să 
simtă miros de miere pe el. 

Roger a simţit o uşoară neliniște când şi-a dat 
seama că de fapt Jamie nu glumea în legătură cu 
porcii. Era ceva obișnuit să vadă ori să audă porcii 
în pădurea din apropiere, râmând prin frunzele 
moarte de sub stejari și plopi sau grohăind fericiți 
când găseau câte o movilă de ghinde. Era hrană 
din belşug toamna, iar porcii nu reprezentau o 
ameninţare pentru adulţi. Însă un copil care 
mirosea a ceva dulce... Ai crede că porcii mănâncă 
doar rădăcini şi ghindă, însă Roger şi-a amintit clar 
scroafa mare şi albă, pe care o văzuse cu doar 
câteva zile înainte, având în gură coada 
însângerată a unui oposum şi mestecând-o cu un 
aer placid. 

O bucată de biscuit părea să i se fi oprit în gât. 
L-a ridicat pe Jemmy, care era lipicios tot şi 
chicotea, şi l-a prins delicat sub braţ, lăsându-i 
mâinile şi picioarele să se legene în aer. 

— Atunci, hai, a spus Roger cu resemnare. 
Mamei n-o să-i placă deloc dacă te mănâncă vreun 
porc. 


Stâlpii gardului erau aşezaţi în apropierea 
pilonului din piatră. Roger a căutat o cracă 
despicată, suficient de scurtă pentru ceea ce îi 
trebuia, şi a folosit-o ca să ridice o bucată mare de 

granit atât cât să-şi vâre mâinile sub ea. S-a lăsat 
pe vine, a săltat-o şi a sprijinit-o pe coapse, apoi s- 
a ridicat foarte încet, îndreptându-și spatele treptat, 
degetele adâncindu-i-se în lichenii de pe suprafaţa 
pietrei, în efortul de a o ţine bine. Cârpa legată în 
jurul capului era udă leoarcă, iar sudoarea i se 
scurgea pe față. A scuturat din cap ca să scape de 
picăturile care îi provocau usturimi de ochi. 

— Tati, tati! 

Roger s-a simțit smucit brusc de pantaloni, a 
clhpit ca să îndepărteze sudoarea din ochi și şi-a 
depărtat puţin picioarele ca să-şi menţină echilibrul 
fără să scape bolovanul greu. L-a strâns mai bine 
şi, iritat, a coborât privirea. 

— Ce-i, copile? 

Jemmy se agăţase de el cu ambele mâini. Se uita 
spre pădure. 

— Porc, tati, a şoptit el. Porc mare. 

Roger s-a uitat în direcția în care privea băiatul 
şi a îngheţat. 

Un mistreţ uriaș, negru, se afla la vreo doi metri 
şi jumătate de ei. Avea aproape un metru înălțime 
la umeri, vreo sută de kilograme sau mai mult și 
colți gălbui şi curbați, lungi cât antebraţul lui 
Jemmy. Stătea cu capul ridicat, mestecând ceva în 
timp ce adulmeca aerul ca să descopere hrană sau 
vreo ameninţare. 

— Oh, drace! a spus Roger fără să vrea. 

Jemmy, care de obicei prindea orice cuvânt 
nepotrivit scăpat de cineva şi îl trâmbiţa într-o 
veselie, acum se lipise mai strâns de piciorul lui 
Roger. 

Gândurile goneau prin mintea lui Roger ca nişte 
trenuri de marfă care se ciocnesc. O să-i atace dacă 
se mişcau? Trebuia să se miște, muşchii braţelor îi 
tremurau de încordare. Îl spălase cât de cât pe 
Jemmy; oare încă mirosea — ori arăta — a ceva din 
meniul mistrețului? 

A recuperat din vălmășagul de gânduri unul 
coerent. 

— Jem, a spus calm, treci în spatele meu. Fă-o 
acum, a rostit apăsat, când mistrețul a întors capul 
în direcția lor. 

Îi văzuse, Roger a observat ochii mici și negri 
concentrându-se asupra lor. A făcut câțiva paşi; 
copitele îi erau absurd de mici și de elegante 
pentru greutatea lui amenințătoare. 

— Jem, îl vezi pe bunicul? a întrebat Roger, 
păstrându-și vocea calmă. 

Dâre de foc i-au trecut arzător prin braţe, își 
simţea coatele ca strânse într-o menghină. 

— Nu, a şoptit Jemmy. 

Roger îl simțea pe băiat adăpostindu-se în 
spatele lui, hpindu-i-se de picioare. 

— S-a dus la pârâu; de acolo trebuie să vină. 
Întoarce-te și te uită. 

Mistreţul era precaut, dar netemător. Așa se 
întâmpla dacă acele animale nu erau vânate în 
număr suficient, s-a gândit el. Ar trebui ucise 
câteva o dată pe săptămână drept lecție pentru 
ceilalți. 

— Bunicuule! a răsunat vocea lui Jemmy din 
spatele lui, tremurătoare de spaimă. 

Blana mistreţului s-a înfoiat brusc, o coamă de 
păr aspru pe spinare, și animalul şi-a coborât 
capul, iar muşchii 1 s-au încordat. 

— Fugi, Jem! a strigat Roger. Fugi la bunicul! 

Un val de adrenalină l-a străbătut şi, brusc, 
bolovanul a părut că nu mai cântărește nimic. L-a 
aruncat în mistrețul care ataca şi l-a nimerit în 
umăr. Animalul a guiţat surprins, s-a oprit, apoi a 
căscat botul grohăind şi s-a repezit la Roger, 
mișcându-şi amenințător capul şi colții. 

Nu se putea trage într-o parte pentru a-l lăsa să 
treacă pe lângă el; Jem era încă prea aproape. 
Slujindu-se de toată puterea, l-a lovit în falcă, apoi 
s-a aruncat asupra lui, prinzându-l strâns de gât. 

Degetele i-au alunecat, nereuşind să găsească o 
priză bună în părul sârmos, şi a simțit cum ele se 
desprind şi scapă din strânsoare muşchii tari. 

Iisuse, parcă s-ar fi luat la trântă cu un sac plin de 
beton! A simțit ceva cald şi umed pe mână și a 
tresărit; oare îl înțepase cu colțul? Nu simţea nicio 
durere. Poate erau doar bale de pe fălcile 
animalului — ori poate sânge de la o rană prea 
adâncă pentru a o simţi. Nu avea timp să verifice. 
A coborât mâna, a pipăit orbește, a reușit să prindă 
un picior păros şi a tras cu forță. 

Cu un guițat de surprindere, porcul a căzut în 
lateral, aruncându-l de pe spatele lui. A căzut 
sprijinindu-se în mâini și s-a lovit la genunchi de o 
piatră. Durerea l-a săgetat de la gleznă spre vintre 
şi, paralizat un moment de şoc, s-a ghemuit fără să 
vrea. 

Mistreţul s-a ridicat, scuturându-se cu un 
grohăit, dar stând cu spatele la Roger. Din blană i- 
a ieşit praf şi Roger i-a văzut coada ca un tirbuşon, 
lipită de crupă. Încă o secundă și animalul se va 
întoarce şi îl va sfârteca de la burtă până la gât, îl 
va călca în picioare, zdrobindu-l. A ridicat o piatră, 
dar ea i s-a fărâmiţat în mână, transformându-se în 
pulbere. 

A auzit gâfâieli şi duduit de picioare, apoi un 
strigăt scos pe nerăsuflate: 

— Tulach Ard! Tulach Ard! 

Şi mistrețul a auzit strigătul lui Jamie şi, 
grohăind, s-a răsucit pentru a-l înfrunta pe noul 
duşman, cu gura deschisă şi cu ochii roşii de furie. 

Jamie avea pumnalul în mână, Roger a văzut 
sclipirea metalului când Jamie s-a lăsat pe vine şi 
l-a rotit larg, crestând animalul, apoi s-a retras într- 
o parte când acesta a atacat. Un pumnal. Să lupți 
împotriva acestei fiare cu un pumnal? 

Ai înnebunit cu totul, s-a gândit Roger foarte 
limpede. 

— Nu, n-am înnebunit, a spus Jamie printre 
gâfâieli, şi Roger şi-a dat seama că probabil 
vorbise cu voce tare. 

Jamie s-a ghemuit, s-a echilibrat pe vârful 
picioarelor şi a întins mâna liberă spre Roger, 

rămânând însă cu ochii ațintiți spre mistreţ, care se 
oprise, frământând pământul cu copitele şi 
scrâșnind din dinți, legănându-şi capul către Roger 
şi Jamie, parcă evaluându-și şansele. 

— Bioran! a spus Jamie, îndemnându-l cu un 
gest să se grăbească. O bâtă, o suliță- dă-mi-o 
mie! 

Suliţă... stâlpul de gard, despicat. Piciorul 
amorțit nu îl asculta, dar se putea mișca. S-a 
aruncat într-o parte, a înșfăcat bucata zdrelită de 
lemn şi a căzut în fund, întinzându-l în față ca pe o 
suliță, cu vârful ascuţit îndreptat spre duşman. 

— Tulach Ard! a răcnit el. Vino-ncoace, 
nenorocit gras! 

Distras o clipă, mistrețul s-a rotit spre el. Jamie 
s-a aruncat înainte, împungând cu pumnalul și 
țintind între omoplații animalului. S-a auzit un 
guiţat sfredelitor şi mistrețul s-a răsucit, iar sângele 
i-a țâşnit dintr-o rană adâncă în umăr. Jamie s-a 
repezit într-o parte, s-a împiedicat, a căzut și a 
alunecat pe noroi şi iarbă, iar pumnalul i-a zburat 
din mâna întinsă. 

Azvârlindu-se în faţă, Roger a împuns cu sulița 
improvizată cât de tare a putut imediat sub coada 
mistrețului. Animalul a scos un guițat asurzitor şi a 
părut să se ridice în aer. Suliţa a trepidat în mâinile 
lui Roger, iar coaja aspră i-a Julit palmele. A ținut- 
o din răsputeri şi a reușit să o menţină înfiptă în 
animal, care s-a prăbușit pe o parte într-un vârtej 
de zvârcoliri furioase, urlând şi împrăştiind sânge 
şi noroi în toate părțile. 

Răcnind şi mânjit de noroi, Jamie se ridicase. 
Pusese mâna pe un alt stâlp de gard și a lovit 
puternic de sus mistrețul care dădea să se ridice. L- 
a nimerit în cap cu un pocnet ca o lovitură de 
baseball bine executată exact în momentul când 
animalul reuşise să-şi strângă picioarele sub el. 
Mistreţul, uşor dezorientat, a grohăit şi s-a aşezat 
la loc. 

Un țipăt ascuțit venit din spate l-a făcut pe 
Roger să se răsucească. Jemmy, ținând pumnalul 
bunicului deasupra capului cu ambele mâini şi 
legănându-se precar, se îndrepta spre mistreţ, cu 
faţa roşie ca sfecla de furie şi de hotărâre. 

— Jem! a strigat el. Întoarce-te! 

Mistreţul a grohăit puternic în spatele lui, și 
Jamie a strigat ceva. Roger nu i-a dat atenție; s-a 
repezit spre fiul lui, dar a sesizat o mişcare 
fulgerătoare în pădure, dincolo de Jemmy, care l-a 
făcut să ridice ochii. Ceva cenuşiu, aproape de 
pământ şi mișcându-se atât de repede, încât nu a 
reuşit să-şi formeze decât o idee vagă despre 
natura lui. 

Era culmea. 

— Lupi! a strigat el către Jamie şi, socotind că 
apariția lupilor pe lângă a mistrețului era complet 
nedreaptă, a întins mâna spre Jemmy, a înșfăcat 
pumnalul şi s-a aruncat peste băiat. 

S-a lipit de pământ şi l-a simțit pe Jemmy 
zbătându-se cu disperare, apoi a aşteptat, devenind 
ciudat de calm. S-a întrebat dacă va muri de colți 
de mistreţ ori de lup. 

— Stai liniştit, Jem. Nu mişca. E-n regulă, te 
apără tati. 

Îşi apăsa fruntea de pământ, adăpostindu-i capul 
lui Jem sub umăr. Cu o mână apăra copilul, iar cu 
cealaltă ținea pumnalul. Şi-a strâns umerii, 
simțindu-și ceafa dezgolită şi vulnerabilă, dar nu 
se putea mișca pentru a o proteja. 

A auzit lupul urlând şi scheunând spre tovarășii 
lui. Mistreţul scotea un sunet nefiresc, un soi de 
răcnet lung şi neîntrerupt, iar Jamie, prea lipsit de 
suflu ca să mai strige, înjura în gaelică, în izbucniri 
scurte şi incoerente. 

Apoi s-a auzit un vâjâit şi un bufnet nefiresc, a 
gol, urmat de o linişte bruscă. 

Tresărind, Roger a ridicat capul puţin și a văzut 
mistrețul la câțiva centimetri în faţa lui, cu botul 
căscat într-o expresie ce părea a fi de uimire. Jamie 

se afla în spatele lui, mânjit de la frunte până la 
genunchi de noroi amestecat cu sânge şi având o 
expresie asemănătoare. 

Apoi, picioarele din faţă ale mistreţului au cedat 
şi animalul a căzut în genunchi. S-a clătinat, cu 
ochii sticloşi, şi s-a prăbușit pe o parte, lăsând la 
vedere o săgeată înfiptă în trupul lui, părând 
fragilă şi neînsemnată pe lângă masivitatea 
animalului. 

Jemmy se zbătea şi plângea sub Roger. El s-a 
ridicat încet şi l-a luat în braţe. Ca prin ceață a 
observat că mâinile îi tremurau, dar se simţea 
ciudat de senin. Pielea sfâșiată a palmelor îl ustura, 
iar genunchii îi erau nesiguri. Bătându-l mecanic 
pe Jemmy pe spate pentru a-l linişti, a întors capul 
şi a văzut un indian stând la marginea pădurii cu 
un arc în mână. 

I-a venit vag în minte să se uite spre lup. Acesta 
adulmeca mistrețul mort, aflat la câțiva metri de 
Jamie, dar socrul lui nu îi acorda nicio atenţie. Se 
uita şi el la indian. 

— lan, a rostit el încet şi, printre dârele de 
noroi, iarbă şi sânge, pe faţă i-a înflorit un zâmbet 
de neîncredere. O, Doamne! Este lan. 

Casin TIMPULUI 


Cum Lizzie nu avea mamă care să se îngrijească 
de „zestrea“ ei pentru măritiş, femeile de la Ridge 
se strânseseră ca să-i facă jupoane, cămăși de 
noapte şi ciorapi tricotaţi, iar cele mai talentate să 
unească bucățile pentru pilotă. Când o faţă pentru 
pilotă era gata, toată lumea venea la „Casa Mare“ 
să vadă cum se asambla pilota— coaserea 
laborioasă a celor două părți şi umplerea lor cu ce 
se găsea — pături uzate, bucăţi de pânză sau resturi 
de lână — pentru a ţine cald. 

În general, nu prea aveam talent la cusut și nici 
răbdarea necesară, dar dovedeam dexteritate la 

cusături MICI și fine. Lucru mai important, aveam 
o bucătărie mare, cu lumină bună și suficient 
spațiu pentru lucru, la care se adăugau serviciile 
doamnei Bug, care le trata pe lucrătoare cu căni de 
ceai şi platouri mari cu brioşe cu mere. 

Eram în toiul realizării unui model de pilotă pe 
care doamna Evan Lindsay îl concepuse în nuanţe 
de crem şi albastru, când Jamie a apărut brusc în 
uşa dinspre hol. Prinse într-o conversație 
captivantă despre sforăitul soților în general şi al 
lor în particular, cele mai multe femei nu îl 
observaseră, dar eu eram cu fața spre uşă. Părea că 
nu vrea să ne întrerupă şi nici să ne atragă atenția, 
pentru că nu a intrat, dar imediat ce mi-a prins 
privirea, a făcut un semn brusc din cap şi a 
dispărut spre biroul lui. 

I-am aruncat o privire lui Bree, care stătea lângă 
mine. Şi ea îl văzuse; ridicase o sprânceană și 
dăduse din umeri. Am terminat nodul- trăgând 
capătul înnodat al firului printre straturile de 
țesătură, ca să nu se vadă-—, am înfipt acul în 
partea de sus a pilotei şi, murmurând niște scuze, 
m-am ridicat în picioare. 

— Dă-l bere la cină, tocmai o sfătuia doamna 
Chisholm pe doamna Aberfeldy. Și multă, cu apă. 
În felul ăsta, va trebui să se trezească pentru a 
urina la fiecare jumătate de oră, şi aşa nu mai 
începe cu acele sforăituri care fac să cadă țiglele 
de pe casă. 

— A, nu, a obiectat doamna Aberfeldy. Am 
încercat şi asta. Numai că, după ce se întoarce în 
pat, vrea să... hmm. A roşit toată când doamnele 
au început să chicotească. Așa dorm mai puţin 
decât dacă-l las să sforăie! 

Jamie mă aștepta pe hol. Când am apărut, m-a 
prins de braţ și m-a tras pe ușa din față. 

— Ce Dumnezeu...? am început cu glas mirat. 

Apoi l-am văzut pe indianul care stătea la 
marginea verandei. 

— Ce-i as...? am spus, după care indianul s-a 
ridicat şi, întorcându-se, mi-a zâmbit. 

— lan! am exclamat eu şi m-am azvârlit în 
braţele lui. 

Era slab și tare ca o bucată de piele neargăsită 
ținută la soare, iar hainele îi miroseau a umezeală 
de pădure şi a pământ reavăn, cu un iz de fum și de 
corpuri umane care trăiesc laolaltă în case lungi. 
Frecându-mă la ochi, m-am retras să mă uit la el, 
apoi un bot rece mi-a atins mâna şi am scos un 
tipăt ascuțit. 

— Hei, tu! i-am spus lui Rollo. Nu credeam să 
te mai văd vreodată! 

Copleşită de emoție, i-am frecat urechile ca o 
nebună. Câinele a lătrat scurt şi s-a lăsat pe labele 
din faţă, dând la fel de nebunește din cap. 

— Căţel! Căţelule! Vino aici, căţel! 

Jemmy a ieşit furtunos pe uşa cabanei, alergând 
cât de repede îl duceau picioarele scurte, cu părul 
ud vâlvoi și cu faţa tot un zâmbet. Rollo a ţâşnit 
spre el, lovindu-l cam la mijloc şi răsturnându-l 
într-un vârtej de chicote. 

M-am gândit că Rollo-— care, de fapt, era pe 
Jumătate lup — îl va considera pe Jemmy o pradă, 
dar m-am lămurit imediat că amândoi erau prinși 
într-o joacă entuziastă. Sonarul matern al Briannei 
recepționase însă tipetele, aşa că ea s-a năpustit 
spre uşă. 

— Ce Dum...? a început ea, îndreptându-şi 
ochii spre încăierarea din iarbă. 

Apoi lan a păşit în față, a luat-o în brațe și a 
sărutat-o. Țipătul scos de ea le-a făcut pe femeile 
venite la clacă să se repeadă spre verandă, într-o 
explozie de întrebări, exclamaţii şi țipete slabe de 
emoție generală. 

În toiul haosului care a urmat, am observat 
dintr-odată că Roger, care apăruse de undeva, avea 
o nouă zgârietură urâtă pe frunte, o vânătaie la un 
ochi și o cămaşă curată. Am aruncat o privire spre 
Jamie, care stătea lângă mine şi urmărea cu un 

zâmbet larg ce se petrece. Prin contrast, cămaşa lui 
nu numai că era murdară, ci şi sfâșiată în faţă și cu 
o ruptură enormă la o mânecă. Pe pânză erau pete 
uriașe de noroi şi de sânge uscat, dar nu am zărit 
sânge proaspăt. Având în vedere părul umed şi 
cămașa curată pe care o purta Jemmy — deşi deja 
nu mai arăta aşa —, totul îmi mirosea foarte dubios. 

— Ce Dumnezeu aţi făcut? am întrebat răspicat. 

Jamie a clătinat din cap încă zâmbind. 

— Nu contează, englezoaico. Însă am adus încă 
un porc pe care trebuie să-l tranșezi — când o să-ţi 
faci vreme. 

Exasperată, mi-am dat o şuviţă după ureche. 

—  Ăsta-i echivalentul local al sacrificării 
vițelului îngrăşat pentru a sărbători întoarcerea 
fiului risipitor? am întrebat, arătând din cap spre 
Ian, deja copleșit de avalanșa de femei. 

Am observat-o pe Lizzie ținându-l strâns de un 
braţ, cu faţa de obicei palidă arzând de emoție. 
Văzând-o, am avut o vagă presimţire urâtă, dar am 
alungat-o din minte deocamdată. 

— lan a venit cu prietenii lui? Ori cu familia? 

Ne scrisese că soția lui aştepta să nască, iar asta 
se întâmplase în urmă cu aproape doi ani. 
Copilul — dacă totul decursese normal — trebuia să 
fie suficient de mare ca să meargă pe propriile 
picioare. 

Auzindu-mi vorbele, zâmbetul lui Jamie s-a cam 
stins. 

— Nu. A venit singur. Fără a pune la socoteală 
câinele, desigur, a răspuns el, făcând un semn din 
cap spre Rollo, care stătea cu burta în sus și cu 
labele în aer, agitându-se fericit sub atacurile lui 
Jemmy. 

— Fi, în fine. 

Mi-am aranjat puţin părul şi am legat la loc 
șnurul, începând să mă gândesc la femeile care 
lucrau la pilotă, la mistrețul proaspăt adus acasă şi 
la un soi de cină sărbătorească, deşi am presupus 
că doamna Bug se va ocupa de aceasta din urmă. 

— A spus cumva cât timp va rămâne cu noi? 

Jamie a inspirat profund şi şi-a aşezat mâna pe 
spinarea mea. 

— Pentru totdeauna, a zis el, cu glas încărcat de 
bucurie, însă cu o nuanţă bizară de tristeţe care m- 
a făcut să ridic ochii nedumerită spre el. S-a întors 
acasă. 


Până am tranşat mistrețul, am terminat pilota și 
am luat cina, se făcuse foarte târziu, iar 
vizitatoarele plecaseră în cele din urmă, având 
despre ce să pălăvrăgească. Deşi nu puteau fi 
bârfe; lan se arătase prietenos cu fiecare, însă 
rămăsese reticent, povestise foarte puţine despre 
călătoria dinspre nord şi nu spune nimic despre 
motivele care îl îndemnaseră s-o facă. 

— Ian ţi-a zis ceva? îl întrebasem pe Jamie, 
când îl prinsesem singur câteva clipe în birou, 
înainte de cină, dar el clătinase din cap. 

— Foarte puţin. Doar că s-a întors ca să rămână 
aici. 

— Crezi că i s-a întâmplat ceva îngrozitor soției 
lui? Şi copilului? 

Resimțisem o durere profundă atât pentru lan, 
cât şi pentru frumoasa şi delicata fată Mohawk pe 
nume Wakyo'teyehsnonhsa — adică Munceşte-Cu- 
Mâinile. lan îi spunea Emily. Moartea la naștere nu 
era ceva neobişnuit, nici măcar la indieni. 

Cu un aer sobru, Jamie scuturase iarăşi din cap. 

— Nu știu, dar cred că e vorba de aşa ceva. Nu a 
pomenit deloc de ei, iar ochii flăcăului arată mai 
bătrâni decât ar fi cazul. 

Apoi la uşă apăruse Lizzie, aducând un mesaj 
urgent din partea doamnei Bug legat de cină, astfel 
că a trebuit să plec. Însă urmând-o pe Lizzie spre 
bucătărie, mi-a fost imposibil să nu mă întreb ce 
însemna pentru ea întoarcerea lui lan — mai ales 
dacă aveam dreptate în privinţa bănuielilor noastre 
despre soția Mohawk a lui Ian. 

Lizzie fusese aproape îndrăgostită de Ian înainte 
de plecarea lui şi îi dusese dorul luni întregi după 
hotărârea lui de a rămâne cu Kahnyen'kehaka. Însă 
asta se întâmplase cu peste doi ani în urmă, iar doi 
ani înseamnă foarte mult timp, mai ales pentru o 
persoană tânără. 

Mi-am dat seama la ce se referise Jamie când 
vorbise despre ochii lui Ian şi am înțeles că nu mai 
era acelaşi flăcău impulsiv şi vesel pe care îl 
lăsaserăm cu tribul Mohawk. Şi nici Lizzie nu mai 
era fata adorabilă și sperioasă ca un şoricel. 

Însă era logodnica lui Manfred McGillivray. M- 
am simțit mai mult decât recunoscătoare că nici 
Ute McGillivray, nici vreuna dintre fiicele ei nu 
veniseră la claca de după-amiază pentru coaserea 
unei pilote. Cu puţin noroc, atracția stârmtă de 
întoarcerea lui lan avea să se stingă cât de curând. 

— O să te simţi bine aici? l-am întrebat pe Ian, 
cu îndoială. 

Aşezasem pentru el câteva pilote şi o pernă din 
puf de gâscă pe masa de chirurgie, după ce el 
respinsese politicos oferta domnului Wemyss de a- 
1 ceda propriul pat şi dorinţa doamnei Bug de a-i 
face un culcuş confortabil în fața vetrei din 
bucătărie. 

— A, sigur, mătușă, a spus el zâmbindu-mi. Nici 
nu ti-ar veni să crezi în ce locuri am dormit eu și 
Rollo. Căscând şi chpind, s-a întins. lisuse, de mai 
bine de o lună n-am mai rămas treaz după apusul 
soarelui. 

— Şi cred că te-ai trezit în zori. De aceea m-am 
gândit că te-ai simţi mai bine aici, nu te va deranja 
nimeni, dacă vrei să dormi până mai târziu. 

A pufnit în râs. 

— Doar dacă las fereastra deschisă, pentru ca 
Rollo să intre şi să iasă după cum pofteşte. Deşi se 
pare că ar prefera să vâneze ceva din casă. 

Rollo se întinsese în mijlocul podelei, cu botul 
ridicat, parcă așteptând ceva, şi cu ochii gălbui de 
lup aţintiți, fără să clpească, spre ușa de sus a 

dulapului. Dinapoia ei se auzea un sunet slab ca de 
apă bolborosind într-un ceainic. 

— Aproape sigur că e vorba de motanul nostru, 
a remarcat Jamie, intrând în camera medicală. 
Micul Adso are o părere foarte bună despre el 
însuşi. L-am văzut urmărind o vulpe nu mai 
departe de săptămâna trecută. 

— lar tu, care erai în spatele lui cu puşca în 
mână, nu ai avut nicio legătură cu faptul că vulpea 
a reuşit să fugă, desigur, am spus eu. 

— Ei bine, asta nu a ţinut de dorinţa cotoiului 
tău, m-a aprobat Jamie zâmbind. 

— Cotoi, a repetat lan încet. Asta e... mă simt 
foarte bine când vorbesc din nou în scoțiană, 
unchiule. 

Jamie i-a atins uşor braţul. 

— Cred că așa e, a mhic a pheathar, a spus el, la 
fel de încet. Să înţeleg că ai uitat tot ce ştiai în 
gaelică? 

— ’S beag ’tha fhios aig fear a bhaile mar ’tha 
fear na mara bèo, a răspuns Ian fără să ezite. Era o 
zicătoare bine cunoscută: „Puţine lucruri ştie 
tăranul despre viața marinarului.“ 

Plăcut surprins, Jamie a râs, iar lan i-a zâmbit cu 
gura până la urechi. Avea faţa tăbăcită şi bronzată, 
iar liniile punctate ale tatuajelor Mohawk mergeau 
de la nas spre pomeţi în cercuri fioroase, dar 
pentru moment, i-am observat la ochii migdalaţi 
jucând poznaş şi l-am revăzut pe băiatul pe care îl 
ştiam. 

— Obişnuiam să vorbesc în gând, a spus el, iar 
zâmbetul 1 s-a mai stins. Mă uitam la lucruri şi le 
spuneam numele în minte— Avbhar, Coire, 
Skirlhe — ca să nu le uit. L-a privit sfios pe Jamie. 
Mi-ai spus să nu uit, unchiule. 

Jamie a clipit şi şi-a dres glasul. 

— Aşa e, lan, a murmurat el. Mă bucur că ai 
făcut asta. 

L-a strâns tare de umăr, apoi s-au îmbrățișat cu 
putere, bătându-se reciproc pe spate cu o emoție 

fără cuvinte. 

Cât mi-am şters ochii şi mi-am suflat nasul, se 
despărțiseră şi afişaseră expresii destinse, bine 
stăpânite, prefăcându-se că ignoră căderea mea în 
sentimentalism feminin. 

— Am păstrat ce ştiam din scoțiană şi din 
gaelică, unchiule, a zis lan, dregându-şi şi el 
glasul. Dar latina mă cam depăşeşte. 

— Nu cred că o să ai multe ocazii să-ți arăţi 
cunoştinţele de latină, a replicat Jamie. Și-a şters 
nasul cu mâneca şi a zâmbit. Doar dacă nu apare 
vreun iezuit rătăcitor. 

Ian s-a uitat puţin ciudat la noi auzind asta. Şi-a 
mutat privirea de la Jamie la mine, apoi spre ușa 
camerei, ca să se asigure că nu venea nimeni. 

— Păi, nu-i chiar aşa, a spus el. 

S-a dus la uşă şi s-a uitat pe hol, a închis-o încet 
şi s-a întors la masă. Avusese o taşcă din piele 
legată la brâu, care — în afara cuțitului, a arcului și 
a tolbei cu săgeți — părea să conţină toate bunurile 
lui. O lăsase deoparte mai devreme, dar acum a 
ridicat-o şi a căutat iute în ea, scoțând o cărticică 
legată în piele neagră. I-a întins-o lui Jamie, care a 
luat-o cu o expresie de nedumerire. 

— Când am... adică înainte de a pleca din 
Snaketown, bătrâna, 'Tewaktenyonh, mi-a dat 
cărticica asta. O mai văzusem. Emily — s-a oprit, 
dregându-şi glasul apoi a continuat fără ezitare — 
Emily a rupt o pagină din ea pentru mine, ca să-ți 
trimit un bilet și să-ți spun că sunt bine. L-ai 
primit? 

— Da, l-am asigurat eu. Jamie l-a trimis mai 
târziu mamei tale. 

— Da? Gândindu-se la mama sa, faţa lui lan s-a 
luminat. E bine. Sper că va fi încântată să afle că 
m-am întors. 

— Poţi fi sigur, a zis Jamie. Dar ce e asta? A 
arătat spre carte şi a ridicat întrebător o 
sprânceană. Arată ca breviarul unui preot. 

— Exact. lan a dat din cap şi s-a scărpinat pe 
gât, unde îl înţepase un ţânţar. Dar nu e chiar așa. 
Răsfoieşte-o, da? 

M-am aproapiat de Jamie şi m-am uitat peste 
cotul lui când a deschis-o. Avea o margine de 
pagină zdrenţuită, unde forzaţul fusese rupt. Nu 
avea pagină de titlu şi nu era scrisă de tipar. Părea 
un fel de jurnal; paginile erau scrise cu cerneală 
neagră. 

În partea de sus a primei pagini erau două 
cuvinte așternute cu litere mari și nesigure. 

Ego sum, scria. Sunt. 

— Eşti? a spus Jamie aproape în şoaptă. Da, şi 
cine eşti? 

Scrisul continua la jumătatea paginii, mai 
mărunt, mai controlat, deşi avea un aspect ciudat. 

Prima cogitatio est... 

— Ăsta-i primul lucru care-mi vine în minte, a 
citit Jamie încet, traducând cu voce tare. 


Sunt, deci exist. Dar am existat în acel loc 
intermediar? Probabil, pentru că îl țin minte. 
Voi încerca mai târziu să îl descriu. Acum nu- 
mi găsesc cuvintele. Mă simt foarte rău. 


Literele erau mici şi rotunjite, fiecare trasată 
separat. Un scris curat şi ordonat, dar literele parcă 
ar fi fost bete, şi rândurile mergeau în susul 
paginii. Dacă scrisul era un indiciu, omul se simţea 
foarte rău. 

Când s-a reluat pe pagina următoare, scrisul se 
stabilizase, odată cu starea autorului. 


Ibi denum locus... 

Este locul. Sigur că da. Dar e și timpul 
potrivit, ştiu asta. Copacii, tufişurile arată 
altfel. Era un luminiş spre vest, dar acum e 
cotropit de lauri. Când am pășit în cerc, am 
văzut o magnolie mare, iar acum a dispărut; 
în locul ei e un puiet de stejar. Și sunetul e 

altfel. Nu se mai aude zgomotul străzii şi al 
vehiculelor în depărtare. Doar păsări, care 
cântă foarte tare. Vânt. 

Încă sunt amețit. Îmi simt picioarele 
slăbite. M-am trezit sub zidul unde șarpele îşi 
înghite coada, dar la o oarecare distanță de 
cavitatea în care am făcut cercul. Cred că m- 
am târât, pentru că am ţărână şi zgârieturi pe 
mâini şi pe haine. După ce m-am trezit, am 
rămas întins, fiindcă eram prea slăbit ca să 
mă ridic. Acum mi-e mai bine. Tot slăbit şi 
îngrețoșat, dar exult. Am reuşit. Noi am 
reușit. 


— Noi? m-am mirat eu, uitându-mă la Jamie cu 
sprâncenele ridicate. 

El a făcut un gest din umeri şi a dat pagina. 

Piatra a dispărut. Doar o pată de funingine în 
buzunar. Deci Raymond a avut dreptate. Era un 
mic safir necizelat. Trebuie să notez tot ce îmi 
amintesc, pentru alţii care ar putea veni după mine. 

Un fior slab, rece, de premoniţie mi-a urcat pe 
spinare,  cuprinzându-mă cu totul, dându-mi 
gâdilături în scalp când părul a început să se ridice. 
Alţii care ar putea veni după mine. Fără să vreau, 
am întins mâna şi am atins cartea; un impuls 
irezistibil. Simţeam nevoia să îl ating, să iau într- 
un fel legătura cu autorul dispărut al acestor 
cuvinte. 

Jamie s-a uitat curios la mine. Cu oarecare efort, 
mi-am retras mâna, strângând-o pumn. Jamie a 
ezitat o clipă, apoi s-a uitat din nou la carte, ca şi 
cum scrisul ordonat îi atrăgea privirea la fel de 
mult ca şi pe a mea. 

Apoi mi-am dat seama ce mă şocase la scris. Nu 
folosise pana. Chiar şi în cel mai bun caz, scrisul 
cu pana avea o culoare inegală, întunecat după ce 
pana era înmuiată în cerneală, decolorându-se 
treptat pe măsură ce scria. Aici fiecare cuvânt era 
la fel-— trasat cu o linie subțire, precisă, neagră, 

adâncit uşor în fibrele paginii. Cu pana nu s-ar fi 
întâmplat aşa ceva. 

— Pix cu pastă, am spus eu. A scris cu pixul. 
Dumnezeule! 

Jamie s-a uitat din nou la mine. Probabil că 
pălisem, pentru că a dat să închidă cartea, însă eu 
am clătinat din cap, făcându-i semn să continue 
lectura. S-a încruntat suspicios, trăgând cu ochiul 
la mine, şi s-a întors la pagină. Apoi atenția 1-a fost 
captată în întregime de text şi a ridicat din 
sprâncene când s-a uitat la scrisul de pe pagina 
următoare. 

— Uite, a spus el încet, întorcând cartea spre 
mine și arătând spre un rând. 

Scrisul era în latină, ca şi celelalte, dar aici se 
amestecau în text cuvinte necunoscute — cuvinte 
lungi, cu aspect ciudat. 

— În limba Mohawk? a întrebat Jamie ridicând 
ochii şi uitându-se la Ian. Ăsta-i sigur un cuvânt în 
indiană. Să fie vreuna din limbile Algonquin? 

— Plouă-lare, a zis lan încet. E 
Kahnyen'kehaka-— limba Mohawk,  unchiule. 
Plouă-Tare e numele cuiva. Şi mai sunt şi altele — 
Mergătorul-Puternic, Şase-Țestoase şi Vorbeşte- 
cu-Spiritele. 

— Credeam că indienii Mohawk n-au o limbă 
scrisă, a zis Jamie, ridicând o sprânceană. 

Ian a clătinat din cap. 

— Nici n-au, unchiule Jamie. Dar cineva a scris 
asta — a făcut semn din cap spre pagină — şi dacă 
înţelegi cum sună cuvintele... A dat din umeri. 
Sunt nume Mohawk. Sunt sigur. 

Jamie s-a uitat lung la el, apoi, fără să 
comenteze, a aplecat capul şi a continuat 
traducerea. 

Eu am avut un safir, Plouă-Tare, pe celălalt. 
Vorbeşte-cu-Spiritele a avut un rubin, Mergătorul- 
Puternic a luat diamantul şi Şase-Ţestoase a avut 
smaraldul. Nu am fost siguri de diagramă — dacă 
trebuia să fie din patru puncte, pentru semnele 


983 


busolei, sau cinci, într-un pentaedru. Dar noi 
suntem cinci şi am jurat pe sânge să facem asta, de 
aceea am alcătuit cercul din cinci puncte. 

Era un mic spaţiu între fraza aceasta și 
următoarea, iar scrisul se schimbase, devenind 
acum ferm și cursiv, ca şi cum autorul făcuse o 
pauză şi reluase povestea mai târziu. 


M-am dus înapoi să văd. Nici urmă de 
cerc — dar, la drept vorbind, nu văd niciun 
motiv să fie acolo. Cred că mi-am pierdut 
cunoştinţa o vreme; am plasat cercul în gura 
crevasei, dar pe pământ nu există niciun 
semn care să arate că m-am târât sau m-am 
rostogolit până în locul în care mi-am revenit, 
şi totuși sunt urme în praf, lăsate de ploaie. 
Hainele imi sunt umede, dar nu-mi dau seama 
dacă de la ploaie, de la roua dimineții sau de 
la sudoare cât am stat întins în soare; când 
m-am trezit, era aproape de miezul zilei, 
pentru că soarele era deasupra capului şi era 
arșiță. Mi-e sete. M-am îndepărtat târâş de 
crevasă şi apoi m-am prăbuşit? Ori am fost 
aruncat departe de forfa trecerii? 


Auzind asta, am trăit cel mai ciudat sentiment, 
cuvintele răsunând cu ecou undeva în mintea mea. 
Nu mai auzisem asta și totuși cuvintele îmi erau 
îngrozitor de familiare. Am clătinat din cap ca să- 
mi limpezesc gândurile şi, când am ridicat 
privirea, am descoperit că lan se uita fix la mine, 
cu o bănuială în ochii căprui. 

— Da, am spus direct, ca răspuns la expresia lui. 
Sunt. Şi Brianna şi Roger, la fel. 

După ce se oprise să descâlcească o frază, Jamie 
a ridicat privirea. A văzut faţa lui lan, apoi pe a 
mea și a întins o mână, așezând-o pe braţul meu. 

— Cât de mult ai citit, flăcăule? l-a întrebat 
încet. 

— Destul de mult, unchiule, a răspuns lan, dar 
nu şi-a dezlipit ochii de la fața mea. Nu totul — și 
pe buze i-a apărut un zâmbet vag — şi sunt sigur că 
nu ştiu atâta gramatică, dar cred c-am înţeles. Tu? 

Nu a fost limpede dacă mi se adresa mie sau lui 
Jamie. Am schimbat o privire cu el şi amândoi am 
ezitat, apoi m-am întors spre lan și am dat 
afirmativ din cap, iar Jamie m-a imitat. Jamie m-a 
strâns mai tare de mână. 

— Mm, a făcut lan şi faţa i s-a luminat, afişând 
o profundă satisfacție. Ştiam eu că nu eşti zână, 
mătuşă Claire! 


Cum nu a mai putut rămâne treaz multă vreme, 
lan s-a retras căscând într-un târziu, dar, cu toată 
graba lui de a ajunge în pat, s-a oprit o clipă ca să-l 
prindă pe Rollo de ceafă şi să-l imobilizeze cât eu 
l-am scos pe Adso din dulap, cu blana umflată, 
părând de două ori mai mare şi sâsâind ca un 
şarpe. Ținând şi eu motanul de ceafă ca să nu fiu 
zeâriată, l-a dus din calea primejdiei până în 
dormitorul nostru, unde l-am aruncat fără 
menajamente pe pat, după care m-am întors 
imediat spre Jamie. 

— Ce s-a întâmplat în continuare? l-am întrebat. 

Deja  aprindea o lumânare  neîncepută. 
Desfăcându-şi cămașa cu o mână şi deschizând 
cartea cu degetul mare al celeilalte, s-a lăsat pe 
pat, încă absorbit de lectură. 

— Nu şi-a găsit prietenii. A cercetat ținutul 
vreme de două zile, strigând, dar nici urmă de ei. A 
fost foarte nefericit, dar s-a gândit să meargă mai 
departe; avea nevoie de hrană şi nu avea cu el 
decât un pumnal şi puţină sare. Trebuia să vâneze 
sau să găsească oameni. 

lan spusese că Tewaktenyonh îi dăduse cartea, 
rugându-l să mi-o aducă. Îi aparținuse unui bărbat 
pe nume Dinte-de-Vidră, spusese ea — un membru 
al familiei mele. 

Auzind asta, un deget de gheaţă îmi atinsese șira 
spinării şi nu voia să dispară. Mici valuri de 
neliniște continuau să mi se plimbe pe piele ca 
nişte degete fantomatice. Adevărat, familia mea. 

Îi spusesem că Dinte-de-Vidră era probabil 
cineva din „familia mea“, pentru că nu îi puteam 
explica altfel rudenia aparte a călătorilor în timp. 
Nu îl cunoscusem pe Dinte-de-Vidră — mai precis, 
nu în carne şi oase—, dar dacă era cum bănuiam, 
atunci aveam capul lui înmormântat în micul 
nostru cimitir, cu tot cu plomba din argint. 

Probabil că aveam să aflu în final cine fusese cu 
adevărat — şi cum Dumnezeu de ajunsese să aibă 
parte de un sfârşit atât de uimitor. 

— Nu era vânător prea grozav, a comentat 
Jamie pe un ton critic, încruntându-se spre pagină. 
Nu a reușit să prindă decât o veveriţă cu ajutorul 
unei capcane, şi asta în toiul verii, vai de mine! 

Din fericire, Dinte-de-Vidră — dacă el era într- 
adevăr — fusese familiarizat cu o serie de plante 
comestibile şi părea extrem de încântat de sine că 
recunoștea bananele-de-prerie şi persimmonul. 

— Nu-i mare scofală să recunoşti un 
persimmon, pentru Dumnezeu, am spus eu. Arată 
ca niște mingi de baseball portocalii. 

— Şi au gust ca fundul unei oale de noapte, a 
intervenit Jamie, căruia nu îi plăceau deloc 
respectivele fructe. Totuşi, atunci îi era foame, şi 
dacă eşti îndeajuns de flămând... 

A tăcut, mişcându-și doar buzele cât a continuat 
să traducă. 

Omul rătăcise o vreme prin sălbăticie — deşi 
„rătăcire“ nu părea să fie cuvântul potrivit, pentru 
că alesese o anumită direcţie, orientându-se după 
soare și stele. Mi s-a părut straniu — ce căutase? 

Oricum, până la urmă găsise un sat. Nu vorbea 
limba locuitorilor lui — „De ce ar fi crezut altfel?“ 
s-a mirat Jamie cu voce tare-— însă, potrivit 
notațiilor lui, devenise din cale afară de disperat 

când descoperise că femeile foloseau cazane din 
fier pentru gătit. 

— Și Tewaktenyonh a spus asta! l-am întrerupt 
eu. Când mi-a povestit despre el-— dacă e același 
om, am adăugau eu, pro forma, mi-a spus că 
vorbea tot timpul despre vase de gătit, despre 
cuțite și puști. A spus că indienii erau... Cum s-a 
exprimat ea? Trebuiau să se întoarcă la obiceiurile 
strămoşilor, altfel albu îi vor mânca de vii. 

— Omul era tare nervos, a murmurat Jamie, 
captivat de carte. Şi avea şi gustul retoricii. 

Însă după o pagină sau două, sursa ciudatei 
preocupări a lui Dinte-de-Vidră legate de vasele de 
gătit a devenit oarecum mai clară. 

— Am greşit, a citit Jamie. Am ajuns prea 
târziu. 

Şi-a îndreptat spatele şi a aruncat o privire spre 
mine, după care a continuat. 


Nu ştiu exact unde mă aflu şi nici nu pot 
afla — oamenii de aici nu calculează anii 
potrivit vreunei scheme pe care să o cunosc, 
chiar dacă am reușit să stăpânesc destul de 
bine limba lor ca să-i întreb. Dar sunt 
convins că am ajuns prea târziu. 

Dacă aș fi ajuns la data pe care mi-o 
propusesem, înainte de 1650, nu ar fi existat 
nimic din fier într-un sat atât de îndepărtat de 
coastă. Dacă am găsit obiecte din fier folosite 
cu atâta nepăsare înseamnă că am ajuns cu 
cel puţin cincizeci de ani mai târziu — poate 
cu mai mult de atăt! 


Această constatare îl azvârlise pe Dinte-de- 
Vidră într-o stare de mare deprimare, astfel că a 
trăit câteva zile de disperare extremă. Apoi și-a 
revenit, hotărând că nu avea încotro și că trebuia să 
continue. Așa că pornise singur, după ce primise în 
dar oarece hrană din partea sătenilor, şi se 
îndreptase spre nord. 

— Nu-mi dau seama ce avea în cap omul ăsta, a 
remarcat Jamie. Dar trebuie să recunosc că era 
foarte curajos. Prietenii lui au murit ori au 
dispărut, nu avea nimic la el şi nici nu știa unde se 
află — şi totuşi a continuat. 

— Da, deşi, cu toată sinceritatea, presupun că 
nu avea ce altceva să facă, am spus eu. 

Am atins din nou cartea, amintindu-mi de 
primele zile după ce trecusem prin pietre. 

Desigur, deosebirea era că acest om alesese să 
treacă prin ele cu un anumit scop. Încă nu 
dezvăluise de ce şi nici modul în care o făcuse. 

Mergând singur prin sălbăticie, neavând altă 
tovărășie decât cartea, Dinte-de-Vidră hotărâse, 
după cum afirma el, să-și ocupe mintea cu o 
relatare a călătoriei, cu motivele şi intenţiile sale. 


Probabil că nu voi reuși în încercarea 
mea — de fapt, a noastră. Realitatea este că în 
aceste momente pare foarte probabil să pier 
aici, în sălbăticie. Dar dacă așa se va 
întâmpla, atunci gândul că va rămâne măcar 
o consemnare a nobilei noastre strădanii 
reprezintă o oarecare consolare — şi este 
singura amintire pe care o pot oferi celor 
care mi-au fost fraţi; camarazii mei în 
această aventură. 


Jamie s-a oprit şi s-a frecat la ochi. Lumânarea 
se cam consumase; şi ochii mei lăcrimau de atâta 
căscat, astfel că abia dacă vedeam pagina în 
lumina pâlpâitoare și mă simţeam amețită de 
oboseală. 

— Hai să ne oprim, am propus şi mi-am aşezat 
capul pe umărul lui Jamie, căutând alinare în 
soliditatea lui caldă. Nu mai pot sta trează, serios — 
şi nu mi se pare cinstit să citim în pripă povestea 
lui. Pe deasupra— m-am oprit, întreruptă de un 
căscat puternic care m-a făcut să mă legăn şi să 

clipesc — poate că Bree şi Roger ar trebui să audă 
asta, nu? 

Jamie a observat căscatul meu şi a făcut la fel, 
apoi şi-a scuturat capul violent, clipind ca o 
bufniță mare alungată de o mişcare bruscă din 
copacul în care stătea. 

— Da, ai dreptate, englezoaico. 

A închis cartea şi a aşezat-o cu mare grijă pe 
măsuţa de lângă pat. 

Nu m-am deranjat să-mi fac toaleta înainte de 
culcare, mulțumindu-mă să-mi scot hainele, să mă 
spăl pe dinți şi să mă strecor în pat în cămaşă. 
Adso, care picotise foarte fericit pe pernă, s-a 
arătat foarte dezamăgit de faptul că ne-am 
recâștigat spațiul în care se așezase, dar, la 
insistenţele lui Jamie, s-a mutat ţâfnos, croindu-și 
loc spre capătul patului, unde s-a prăbuşit la 
picioarele mele ca un covoraş mare şi blănos. 

Însă după câteva momente, ranchiuna i-a trecut 
şi s-a apucat să frământe delicat aşternuturile — 
odată cu picioarele mele — şi a început să toarcă, 
pregătindu-se să adoarmă. 

Am găsit prezenţa lui la fel de liniștitoare ca şi 
sforăitul slab şi regulat al lui Jamie. În mare parte, 
mă simţeam acasă, la adăpost într-un loc pe care îl 
făcusem pentru mine în această lume, fericită să 
mă aflu alături de Jamie, indiferent de 
circumstanţe. Însă din când în când, vedeam brusc 
şi limpede uriaşa distanţă pe care o traversasem — 
ameţitoarea pierdere a lumii în care mă născusem — 
şi mă simţeam foarte singură. Şi temătoare. 

Auzind cuvintele scrise de acel om, simțindu-i 
panica şi disperarea, amintirea călătoriilor mele 
prin pietre îmi redeşteptase toate îndoielile şi 
groaza simțite atunci. 

M-am lipit mai strâns de soţul meu care dormea, 
încălzită şi ancorată în timp şi am auzit cuvintele 
lui Dinte-de-Vidră, ca şi cum ar fi fost rostite în 
urechea mea — un strigăt de deznădejde care răsuna 
cu ecou prin barierele timpului şi ale limbajului. 

Spre capătul de jos al unei pagini, scrisul în 
latină devenise din ce în ce mai precipitat, unele 
litere fiind doar nişte pete de pastă, iar sfârşitul 
cuvintelor se uneau într-un dans frenetic, ca al unui 
păianjen. Şi apoi ultimul rând citit, scris în 
engleză, după ce cunoştinţele de latină ale 
autorului se dizolvaseră în disperare. 


Oh, Doamne, oh, Doamne... 
Unde sunt ei? 


Abia în după-amiaza zilei următoare am reuşit 
să-i adunăm pe Brianna, Roger şi lan şi să ne 
retragem în intimitatea biroului lui Jamie fără să 
atragem o atenție nedorită. Noaptea dinainte, 
negura oboselii şi emoția apariției neașteptate a lui 
lan se combinaseră pentru a face orice să devină 
rezonabil. Însă cât m-am ocupat de treburile mele 
în lumina sclipitoare a dimineţii, mi-a devenit din 
ce în ce mai greu să cred că jurnalul exista cu 
adevărat și că nu era doar ceva ce visasem. 

Însă jurnalul se afla acolo, mic, dar negru şi 
solid ca şi biroul lui Jamie. Jamie şi lan își 
petrecuseră dimineaţa în birou, cufundați în 
traducerea jurnalului. Când m-am dus la ei, mi-am 
dat seama, după felul în care părul lui Jamie stătea 
vâlvoi, că textul era ori extrem de captivant, ori 
cumplit de tulburător — sau şi una, și alta. 

— Le-am spus despre ce este vorba, am zis fără 
nicio introducere, făcând semn din cap către Roger 
şi Bree. 

Cu un aer solemn, ei s-au aşezat pe scaune, 
aproape unul de celălalt. Jemmy, care refuzase să 
se despartă de mama lui, se juca sub masă cu un 
şirag de mărgele din lemn. 

— Aţi citit tot jurnalul? am întrebat, lăsându-mă 
pe scaunul adus din altă încăpere. 

Jamie a confirmat cu o mişcare din cap 
aruncând o privire spre lan cel Tânăr, care stătea 
lângă fereastră, prea neliniștit ca să se aşeze. lan 

avea părul tuns scurt, dar aproape la fel de ciufulit 
ca şi al lui Jamie. 

— Da, l-am terminat. N-am de gând să vă citesc 
totul cu voce tare, dar m-am gândit că ar fi bine să 
încep cu porţiunea în care omul s-a hotărât să ia 
lucrurile de la început. 

Marcase pagina cu o fâşie de piele tăbăcită, pe 
care o folosea de obicei drept semn de carte. A 
deschis jurnalul, a găsit pasajul şi s-a apucat să 
citească. 


Numele ce mi s-a dat la naștere este Robert 
Springer. Resping acest nume şi tot ce ține de 
el, pentru că este fructul amar al unor secole 
de crime şi nedreptăţi, un simbol al jafului, al 
sclaviei şi al opresiunii... 


Jamie a ridicat ochii peste marginea cărții, 
remarcând: 

— Înţelegeţi de ce nu vreau să vă citesc fiece 
cuvânt; omul devine chiar plicticos în privinţa asta. 
Plimbându-și un deget peste pagină, a continuat: În 
anul Domnului nostru — domnul lor, acel Cristos în 
numele căruia ei violează și jefuiesc şi — în fine, 
alte lucruri de felul acesta, dar în final spune că era 
anul 1968. Cunoaşteţi, presupun, crimele şi jafurile 
despre care vorbeşte el, da? 

A ridicat din sprâncene spre Bree şi Roger. 

— Mi-e cunoscut numele, a zis ea pe 
nerăsuflate. Robert Springer. ÎI ştiu! 

— L-ai cunoscut? am întrebat-o, simțind un fior 
ciudat- de emoție, de oroare sau de simplă 
curiozitate. 

Ea a clătinat din cap. 

— Nu, nu l-am cunoscut, dar numele îmi sună 
familiar, l-am văzut în ziare. Dar tu? 

S-a întors spre Roger, însă el s-a încruntat și a 
scuturat din cap. 

— Mda, probabil că n-ai auzit de el în Marea 
Britanie, dar la Boston a făcut vâlvă. Cred că 

Robert Springer a făcut parte din Montauk Cinci. 

Jamie s-a scărpinat la rădăcina nasului. 

— Cei cinci care? 

— A fost doar... ceva ce au făcut nişte oameni 
ca să atragă atenția asupra lor, a răspuns Brianna, 
sugerând printr-un gest să abandonăm subiectul. 


Nu contează. Erau activişti AIM? ori cel puţin aşa 
au început, doar că erau prea într-o dungă ca să 
facă parte din AIM şi... 

— Dungă? Erau în dungă? 

Preluând singurul cuvânt care prezenta interes 
pentru el din discuţia noastră, Jemmy a apărut de 
sub masă. 

— E vorba de alte dungi, puiule, îmi pare rău. 

Uitându-se în jur după un lucru interesant, care 
să-l distragă atenția lui Jemmy, Bree şi-a scos 
brățara din argint și i-a dat-o. Văzând privirile 
nedumerite ale tatălui şi ale vărului ei, a inspirat 
adânc şi a luat-o de la capăt, străduindu-se— 
apelând la unele clarificări din partea lui Roger şi a 
mea- să lămurească lucrurile şi să ofere o 
prezentare scurtă, chiar dacă nu tocmai precisă, a 
situației jalnice a indienilor americani în secolul 
XX. 

— Aşadar, acest Robert Springer este— ori a 
fost- un indian, într-un anume fel, în timpul 
vostru? Jamie a bătut darabana pe masă, 
încruntându-se concentrat. În fine, asta se 
potriveşte cu povestea lui; se vede treaba că el şi 
prietenii lui se simțeau foarte ofensați de purtarea 
celor pe care îi numeau „albi“. Să înțeleg că ăștia 
erau englezi? Ori măcar europeni? 

— Da, doar că în 1968 nu mai erau europeni, ci 
americani, doar că indienii erau primii americani — 
şi când au început să-și spună americani nativi șI... 

Roger a bătut-o uşor pe genunchi, oprind-o din 
tiradă. 

— Probabil că ar fi bine să lăsăm istoria pentru 
mai târziu, a sugerat el. Ce-ai citit în ziare despre 
acest Robert Springer? 

— Ah! Luată prin surprindere, Brianna s-a 
concentrat, încruntându-se. A dispărut. Adică au 
dispărut toți cei cinci Montauk. Erau urmăriți de 
autorități pentru plasarea de bombe, amenințări sau 
diverse lucruri, de care am uitat-— şi au fost 
arestaţi, însă au ieşit din închisoare pe cauțiune, iar 
după aceea, ce să vezi? Au dispărut cu totul. 

— Este evident de ce, a murmurat lan cel Tânăr, 
aruncând o privire spre jurnal. 

— A făcut vâlvă în ziare cam o săptămână, a 
continuat Brianna. Ceilalți activişti au acuzat 
autoritățile că îi lichidaseră, pentru ca dezvăluirile 
din timpul procesului să nu creeze probleme 
guvernului şi, bineînțeles, acesta a negat totul. 
Parcă îmi aduc aminte că am citit despre 
descoperirea cadavrului unuia dintre oamenii 
dispăruți — undeva, într-o pădure din New 
Hampshire, Vermont sau altundeva, dar nu se 
preciza cauza morţii şi nimeni nu a descoperit vreo 
urmă a celorlalți. 

— Unde sunt ei? am citat eu încet, simțind cum 
mi se ridică părul pe ceafă. Doamne, unde sunt ei? 

Jamie a dat din cap cu un aer sobru. 

— Da, asta e; cred că Springer e omul tău. 

A atins pagina din faţa lui cu un gest care sugera 
respectul. 

— EI şi cei patru camarazi ai lui au renunţat cu 
desăvârşire să mai facă parte din lumea albilor, 
luându-și nume noi din adevăratul lor arbore 
genealogic — cel puţin aga scrie el aici. 

— Era singurul lucru potrivit pe care îl puteau 
face, a rostit lan încet. 

Manifesta o linişte ciudată, pe care nu o mai 
văzusem la el, şi mi-am adus aminte fără să vreau 
că fusese indian Mohawk cel puţin doi ani — scăpat 
de sângele de alb, rebotezat Fratele-Lupului — unul 
din neamul Kahnyen'kehaka, Apărătorii Porții de 
Apus. 

Am avut impresia că şi Jamie i-a remarcat 
liniştea, însă el a rămas cu ochii la jurnal, 

răsfoindu-l în timp ce făcea rezumatul paginilor. 

Robert Springer — sau Ta'wineonawira — Dinte- 
de-Vidră, după cum alesese el să fie numit, 
avusese multe legături cu lumea secretă a politicii 
extremiste şi cu umbrele mai adânci a ceea ce el 
numea şamanismul nativ american — nu mi-am dat 
seama de asemănarea dintre ce făcea el și 
credinţele originale ale irochezilor, însă credea că 
descinde din indienii Mohawk şi îmbrăţișase 
rămăşiţe din tradiţiile lor, pe care le descoperise — 
ori le inventase. 

Pe Raymond l-am cunoscut la un botez. Auzind 
asta, m-am îndreptat brusc pe scaun. Adusese 
vorba de Raymond la început, dar atunci nu 
acordasem numelui o mare importanţă. 

— ÎL descrie cumva pe acest Raymond? m-am 
grăbit să întreb. 

Jamie a clătinat din cap. 

— Nu ca înfăţişare. Spune doar că Raymond era 
un mare şaman, care se putea transforma în păsări 
sau în animale — și care putea păși prin timp, a 
adăugat el cu delicateţe. 

Mi-a aruncat o privire ridicând dintr-o 
sprânceană. 

— Nu ştiu, am zis. Am crezut asta cândva — dar 
acum, nu mai știu. 

— Poftim? 

Brianna s-a uitat pe rând la noi cu o expresie de 
nedumerire. Am clătinat din cap şi mi-am aranjat 
părul. 

— Nu contează. Am cunoscut la Paris pe cineva 
cu numele de Raymond şi m-am gândit- dar 
pentru numele Domnului, ce treabă ar fi avut în 
America în 1968? am exclamat. 

— Păi, şi tu erai acolo, nu? a spus Jamie. Să 
lăsăm asta, deocamdată... 

A revenit la text, prezentând totul în engleza 
ciudat de concentrată a traducerii. Intrigat de 
Raymond, Dinte-de-Vidră îl întâlnise în repetate 
rânduri şi îşi adusese și câțiva dintre prietenii 

apropiaţi la discuţii. Treptat, planul — unul măreț, 
îndrăzneț şi uimitor în privința concepției — fusese 
alcătuit. 

— Asta zic şi eu modestie, a murmurat Roger. 


S-a făcut un test. Mulţi au dat greș, dar eu 
am reușit. Au trecut testul cinci dintre noi, 
care am auzit glasul timpului, cinci oameni 
care am jurat în sângele nostru și pe sângele 
nostru că vom întreprinde această măreaţă 
aventură, pentru a salva poporul nostru de la 
catastrofă. Pentru a rescrie istoria lui și a 
îndrepta relele făcute, pentru a... 


Roger a scos un geamăt slab. 

— O, Doamne! a zis el. Ce-au vrut să facă — să-l 
asasineze pe Cristofor Columb? 

— Nu tocmai, am răspuns. A vrut să ajungă 
înainte de 1600, aşa a spus. Ce s-a întâmplat 
atunci, ştiţi cumva? 

— Nu ştiu ce s-a întâmplat atunci, a spus Jamie, 
trecându-şi o mână prin păr, dar știu ce credea că 
poate face. Planul lui era să meargă la Liga 
Irocheză şi să o determine să pornească război 
împotriva coloniştilor. A crezut că atunci erau 
puțini şi că indienii îi vor distruge cu uşurinţă, 
dacă irochezii deschideau calea. 

— Poate că avea dreptate, a zis lan încet. I-am 
auzit pe bătrâni spunând povești. Când au sosit 
primii O'seroni, cum au fost întâmpinați, şi cum au 
adus bunuri ca să le neguţeze. Acum o sută de ani, 
O'seronni erau puţini, iar Kahnyen'kehaka erau 
stăpâni, conducători ai națiunilor. Da, dacă ar fi 
vrut, ar fi putut face asta. 

— Bine, dar nu i-ar fi putut opri pe europeni, a 
ripostat Brianna. Erau mult prea mulți. Doar n-a 
vrut să ajungă la indienii Mohawk pentru a-i 
determina să invadeze Europa, nu? 

Gândindu-se la asta, pe faţa lui Jamie a apărut 
un zâmbet larg. 

— Mi-ar fi plăcut să văd asta, a zis el. Indienii 
Mohawk le-ar fi dat de gândit englezilor. Dar nu — 
şi mi-a aruncat o privire sardonică —, amicul nostru 
Robert Springer nu era chiar atât de ambițios. 

Totuşi, ceea ce-şi propuseseră Dinte-de-Vidră şi 
camarazii lui era destul de ambițios — şi probabil... 
doar probabil... posibil. Intenţia lor nu era să 
împiedice colonizarea — pentru că erau suficient de 
întregi la minte ca să-şi dea seama că ar fi fost 
imposibil. Doreau să-i prevină pe indieni în 
privința albilor şi să aibă relaţii de comerț în 
condiţiile impuse de ei şi să trateze de pe o poziție 
de putere. În loc să-i lase să se stabilească în 
număr mare, îi puteau ţine pe albi blocaţi în orașe 
mici. În loc să le îngăduie să construiască 
fortificații, să le ceară de la început arme. Să aibă 
comerț în condiţiile stabilite de ei. Să îi domine 
numeric şi prin forţa armelor şi să-i forțeze pe 
europeni să-i înveţe să prelucreze metalul. 

— Prometheus redux“, am spus, iar Jamie a 
pufnit. 

Roger a clătinat din cap pe jumătate admirativ. 

— Era un plan dement, a comentat el, dar 
trebuie să admiri ideea de a contacta Liga. Poate că 
ar fi dat roade — dacă îi convingeau pe irochezi şi 
dacă ar fi acționat la momentul potrivit, înainte ca 
echilibrul de putere să se încline în favoarea 
europenilor. Dar planul a dat greş, nu? În primul 
rând, a ajuns într-o perioadă nepotrivită- mult 
prea târziu —, apoi şi-a dat seama că niciunul dintre 
prietenii lui nu a ajuns acolo. 

Am văzut cum Briannei 1 se face pielea de găină 
pe braţe şi am prins privirea pe care mi-a aruncat- 
o— una de înţelegere. Îşi imaginase cum ar fi să 
soseşti brusc din propriul tău timp... singur. 

I-am zâmbit uşor şi mi-am lăsat mâna pe braţul 
lui Jamie. Cu un aer absent, el a pus mâna peste a 
mea şi a strâns-o delicat. 

— Da. Era aproape disperat, aşa scrie, când şi-a 
dat seama că totul mersese anapoda. S-a gândit să 

se întoarcă, dar nu mai avea o piatră prețioasă, iar 
Raymond spusese că trebuia să aibă una drept 
protecție. 

— Într-un târziu, a găsit una, am zis. 

M-am ridicat, am întins mâna spre raftul de sus 
şi am luat opalul mare şi neprelucrat, care a radiat 
focul intern prin spirala gravată pe suprafaţa lui. 

— Asta este — cred că nu există mulți indieni cu 
numele de Dinte-de-Vidră care să aibă vreo 
legătură cu Snaketown. 

Tewaktenyonh, o bătrână Mohawk şi căpetenia 
Consiliului Mamelor, îmi dăduse piatra când ne- 
am dus în satul Snaketown ca să-l salvăm pe 
Roger din captivitate. Tot ea îmi spusese povestea 
lui Dinte-de-Vidră şi a modului în care murise — și 
m-am cutremurat, deşi în încăpere era cald. 

Piatra mare şi netedă mi s-a părut caldă în 
palmă; am plimbat un deget peste spirală. Şarpele 
care îşi înghite coada, aşa spusese el. 

— Da. Dar nu a scris despre asta. Jamie s-a 
rezemat de spătarul scaunului și şi-a trecut ambele 
mâini prin părul lăsat liber, apoi şi-a frecat faţa. 
Povestea se termină când socotește că nu are nicio 
soluție; însă indiferent ce an ar fi fost — şi nu ştia — 
şi indiferent că era singur ori nu, îşi va duce planul 
mai departe. 

Toţi am tăcut o clipă, analizând enormitatea — și 
inutilitatea — unui asemenea plan. 

— Imposibil să creadă că va reuşi, a spus Roger, 
iar răguşeala din glasul lui a dat cuvintelor un 
caracter definitiv. 

Jamie a clătinat din cap coborând privirea spre 
carte, deși ochii lui albaștri vedeau dincolo de ea. 

— Nici n-a crezut, a rostit el încet. La sfârşit — şi 
a atins foarte uşor cartea cu degetele— spune că 
mii dintre ai lui au murit pentru libertate şi că 
multe alte mii vor muri în anii ce vor veni. Va 
merge pe calea lor pentru a-şi onora sângele, 
pentru că un războinic Mohawk nu-şi poate dori 
decât să moară luptând. 

L-am auzit oftând pe lan, în spatele meu. 
Brianna şi-a plecat capul, astfel că părul roșcat i-a 
ascuns chipul. Roger era întors pe jumătate cu faţa 
spre ea, cu o expresie gravă — dar eu nu l-am văzut 
pe niciunul dintre ei. Am văzut un om cu fața 
pictată în negru pentru moarte, pășind prin pădure 
noaptea, ţinând în mână o torţă care ardea cu 
flacără rece. 

O smucitură a fustelor m-a trezit din viziunea 
mea și, coborând ochii, l-am văzut pe Jemmy 
lângă mine trăgându-mă de mână. 

— Ce-i asta? 

— Poftim? O piatră, scumpule, o piatră 
frumoasă, o vezi? 

Am întins opalul, iar el l-a prins cu ambele 
mâini şi, cu un bufnet, s-a trântit în fund ca să se 
uite la el. 

Brianna şi-a şters nasul cu mâna, iar Roger şi-a 
dres glasul, cu un sunet ca de pânză sfâșiată. 

— Aş vrea să ştiu, a zis el cu glas răguşit, 
arătând spre carte, de ce naiba a scris în latină. 

— Ah, spune și asta. A învăţat latină la şcoală, 
probabil că asta l-a asmutit împotriva europenilor — 
Jamie i-a zâmbit lui lan, care a făcut o grimasă — și 
a crezut că, scriind în latină, dacă cineva ar vedea 
întâmplător cartea, ar crede că e carte de rugăciuni 
şi nu-i va da atenţie. 

— Aşa au crezut şi Kahnyen'kehaka, a 
intervenit lan. Totuşi, bătrâna Tewaktenyonh a 
păstrat-o. Când... când am plecat, mi-a dat-o 
zicându-mi că trebuie s-o iau cu mine şi să ţi-o dau 
te, mătușă Claire. 

— Mie? 

Am ezitat să ating cartea, dar am întins mâna şi 
am aşezat-o peste paginile deschise. Am observat 
că pasta începuse să se decoloreze spre sfârşit — 
literele erau întrerupte şi neclare, iar unele cuvinte 
nu erau decât adâncituri în hârtie. Aruncase pixul 
fără pastă ori îl păstrase ca o amintire inutilă a 
viitorului său dispărut? 

— Crezi că bătrâna ştia ce cuprinde cartea? am 
întrebat. 

Faţa lui lan era impasibilă, dar în ochii 
migdalați am perceput o oarecare tulburare. Cât 
fusese scoțian nu-şi ascunsese sentimentele. 

— Nu ştiu, a spus el. Ea ştia ceva, dar nu mi-am 
dat seama ce anume. Nu mi-a spus altceva decât să 
îti aduc cartea. A ezitat şi s-a uitat de la mine la 
Brianna şi Roger. E adevărat? a întrebat el. Ce ai 
spus, verişoară-— despre ce se va întâmpla cu 
indienii? 

Ea a ridicat privirea, întâlnindu-i ochii şi a dat 
din cap. 

— Mă tem că da, a răspuns moale. Îmi pare rău, 
Ian. 

Ian s-a mulțumit să dea din cap, apoi şi-a frecat 
rădăcina nasului cu dosul mâinii, dar eu mi-am pus 
o întrebare. 

Ştiam că nu-şi uitase neamurile, dar şi 
Kahnyen'kehaka îi erau neamuri. Indiferent ce se 
întâmplase și îl făcuse să plece de acolo. 

Tocmai deschideam gura să-l întreb de soţia lui, 
când l-am auzit pe Jemmy. Se retrăsese înapoi sub 
masă cu prada lui şi îi vorbise preţ de câteva 
minute ca și cum ar fi conversat cu ea — chiar dacă 
vorbele lui fuseseră neinteligibile. Însă vocea lui 
era acum schimbată brusc, iar tonul era alarmat. 

— Frige, a zis Jemmy, mami, FRIGE! 

Brianna se scula deja de pe scaun cu o expresie 
de îngrijorare, când am auzit zgomotul. A fost un 
sunet înalt, sfredelitor, precum țiuitul scos de o 
cupă din cristal când îți plimbi degetul umed roată 
pe buza ei. Roger s-a ridicat şocat. 

Brianna s-a aplecat şi l-a luat pe Jemmy de sub 
masă, iar când s-a îndreptat, s-a auzit brusc un 
pocnet ca o împușcătură și țiuitul s-a oprit imediat. 

— Dumnezeule mare, a rostit Jamie, destul de 
calm având în vedere circumstanţele. 

Cioburi de foc sclipitor răsăreau din raft, cărți, 
pereți şi din fustele Briannei. Unul dintre ele 

trecuse pe lângă capul lui Roger, ciupindu-i o 
ureche; un firicel de sânge i se scurgea pe gât, dar 
el nu părea să fi observat. 

Un soi de pictură alcătuită din punctişoare 
sclipitoare lucea pe masă — o ploaie de ace ascuțite 
străpunsese lemnul gros de aproape trei centimetri. 
L-am auzit pe lan scoțând o exclamaţie scurtă, 
apoi s-a aplecat şi a extras un ciob din pulpă. 
Jemmy a început să plângă. Afară, Rollo lătra 
furios. 

Opalul explodase. 


Încă era zi, flacăra lumânării fiind aproape 
invizibilă, doar val de căldură în lumina după- 
amiezii târzii care pătrundea pe fereastră. Jamie a 
stins mucul pe care îl folosise ca să aprindă 
lumânarea şi s-a aşezat la birou. 

— Englezoaico, n-ai observat nimic ciudat la 
piatră când i-ai dat-o copilului? 

— Nu. Mă simțeam zguduită de explozie, iar 
ecourile zgomotului bizar încă îmi țiuiau în ureche. 
Mi s-a părut caldă, dar tot ce e în cameră e cald. Şi 
sigur nu scotea zgomotul ăla. 

— Zgomot? S-a uitat ciudat la mine. Când a 
făcut poc, la asta te referi? 

Acum a fost rândul meu să mă uit ciudat la el. 

— Nu, înainte de asta. Nu l-ai auzit? 

A clătinat din cap, şi între sprâncene i-a apărut o 
cută, și eu m-am uitat la ceilalți. Bree și Roger- 
amândoi palizi şi părând să se simtă rău- au 
încuviințat în tăcere, dar lan a scuturat din cap, 
curios, dar nedumerit. 

— N-am auzit nimic, a spus el. Cum suna? 

Brianna a dat să răspundă, dar Jamie a ridicat o 
mână ca s-o oprească. 

— O clipă, a nighean. Jem, a ruradh, ai auzit un 
sunet înainte de pocnet? 

Lui Jemmy îi mai trecuse spaima, dar tot stătea 
ghemuit în poala mamei lui, ținându-şi degetul 
mare în gură. S-a uitat la bunicul lui cu ochi mari 

şi albaştri care începuseră deja să capete o 
înclinare clară și a dat rar din cap, aprobator, fără 
să-şi scoată degetul din gură. 

— Şi piatra pe care ţi-a dat-o bunica era 
fierbinte? 

Jemmy mi-a aruncat o privire acuzatoare şi a dat 
din nou din cap. Am simțit un mic val de 
vinovăție, urmat de unul mai mare când mi-am dat 
seama ce s-ar fi putut întâmpla dacă Bree nu l-ar fi 
tras imediat de sub masă. 

Culeseserăm mai toate cioburile din lemnăric; 
acum stăteau într-o moviliţă de foc scânteietor. 
Unul îmi făcuse o mică Julitură la un deget; l-am 
băgat în gură şi am simțit gustul metalic al 
sângelui. 

— Doamne, sunt ascuţite ca sticla spartă. 

— Păi, sunt sticlă spartă. 

Brianna l-a strâns mai bine pe Jem. 

— Sticlă? Vrei să spui că nu a fost opal 
adevărat? 

Roger a ridicat din sprâncene şi s-a aplecat să 
culeagă un ciob ascuţit ca un ac. 

— Ba da, dar opalele sunt din sticlă. Sticlă dură, 
vulcanică. Pietrele prețioase sunt valoroase pentru 
că au o structură cristalină care le face frumoase; 
comparativ cu alte pietre, opalul are o structură 
fragilă. 

Culoarea începuse să revină pe fața Briannei, 
dar continua să-şi strângă fiul în braţe. 

— Ştiam că poţi sparge unul dacă îl loveşti cu 
un ciocan sau cu ceva dur, dar n-am auzit să se fi 
întâmplat vreodată așa ceva. 

A făcut semn din cap către grămăjoara de 
fragmente sclipitoare. 

Jamie a luat din ea un ciob mai mare, ţinându-l 
între arătător şi degetul mare şi mi l-a întins. 

— Ține-l în palmă, englezoaico. Ţi se pare cald? 

Am primit bucata zimțată de piatră. Era ușoară, 
aproape lipsită de greutate şi translucidă, scânteind 
în nuanţe vii de albastru și oranj. 

— Da, am spus, înclinându-mi prevăzătoare 
palma într-o parte şi în alta. Nu din cale afară de 
caldă, ci aproape la temperatura pielii. 

— Mie mi s-a părut rece, a spus Jamie. Dă-i-o 
lui lan. 

I-am dat fragmentul de opal lui Ian, care l-a pus 
în palmă și l-a mângâiat temător cu buricul 
degetului, parcă ar fi fost un animăluţ ce l-ar fi 
putut muşca dacă era supărat. 

— Mi se pare rece, a anunţat el. Ca o bucată de 
sticlă, aşa cum spune verişoara Brianna. 

Alte câteva încercări au arătat că piatra ni se 
părea caldă-— deşi nu exagerat— Briannei, lui 
Roger şi mie, însă nu şi lui Jamie şi lui lan. Ceara 
se topise în partea de sus a lumânării mari care 
măsura timpul, permițându-i lui Jamie să scoată 
pietrele prețioase ascunse acolo. Le-a luat, a 
curățat-o pe ultima de ceară cu batista şi le-a 
înşirat pe marginea biroului pentru a se răci. 
Jemmy a urmărit totul cu mare interes, ceea ce 
arăta că uitase nefericita aventură de mai devreme. 

— Îţi plac, an ghille ruaidh? l-a întrebat Jamie, 
şi el a dat entuziasmat din cap, aplecându-se din 
braţele mamei lui şi întinzând mâinile spre pietre. 

— Frige, a spus el, apoi, amintindu-și, s-a retras 
puțin, iar pe fața lui mică a apărut o expresie de 
îndoială. Frige? 

— EFi, sper că nu, a răspuns bunicul lu. A 
inspirat adânc şi a ridicat un smarald, o piatră 
faţetată destul de grosolan, de mărimea buricului 
degetului. Întinde mâna, a bailach. 

Brianna a dat să protesteze, dar şi-a mușcat buza 
de jos şi l-a încurajat pe Jemmy să dea curs 
rugăminţii lui Jamie. Încă bănuitor, băiatul a primit 
piatra, apoi expresia precaută s-a transformat în 
zâmbet când a coborât ochii spre ea. 

— Piatră frumoasă! 

— Frige? l-a întrebat Brianna, pregătită să i-o 
smulgă din palmă. 

— Da, frige, a spus el satisfăcut, ducând-o spre 
burtă. 

— Dă-1 voie şi mamei s-o vadă. Cu oarecare 
greutate, Brianna a reușit să pună degetele pe 
piatră, deși Jemmy nu voia să renunțe la ea. E 
caldă, a spus ea, ridicând privirea. Ca şi bucata de 
opal, dar nu din cale afară de fierbinte. Dacă se 
înfierbântă tare, să o laşi imediat din mână, ne-am 
înțeles? i-a spus ea lui Jemmy. 

Roger urmărise totul cu fascinaţie. 

— Are, nu? a zis el încet. E juma-juma, așa ai 
spus, sau trei şanse din patru, dar are, da? 

— Ce anume? 

Jamie a ridicat  întrebător din sprâncene 
uitându-se când Roger, când la mine. 

— Cred că poate... călători, am răspuns eu, cu o 
strângere de inimă la acel gând. Ştii ce a scris 
Dinte-de-Vidră — am arătat spre jurnal, care stătea 
uitat pe birou. Au trebuit să dea un test ca să vadă 
dacă puteau azi „glasul timpului“. Ştim că nu 
oricine poate face asta. M-am simțit inexplicabil 
de sfioasă vorbind astfel în fața lui lan. Dar unii 
pot. Din cele spuse de Dinte-de-Vidră, exista o 
modalitate de a afla cine poate şi cine nu, fără a fi 
nevoie să încerce. 

Jemmy nu acorda nicio atenţie discuţiei dintre 
adulți, legănându-se înainte și înapoi şi fredonând 
ceva către piatra ținută strâns în mâinile plinute. 

— Crezi că „glasul timpului“ e... Jem, poţi auzi 
piatra? Roger s-a aplecat în faţă şi l-a prins pe Jem 
de un braţ ca să-i distragă atenția de la smarald. 
Jem, piatra îţi cântă ceva? 

Surprins, Jem a ridicat ochii. 

— Nu, a spus, nesigur. Da. A ridicat piatra spre 
ureche, a ţinut-o acolo, s-a încruntat, apoi i-a 
întins-o lui Roger. Tu cânţi, tati! 

Roger a primit smaraldul cu grijă zâmbindu-I. 

— Nu ştiu niciun cântec al pietrelor, a spus cu 
glas răgușit și puţin hârâit. Decât dacă ar fi vorba 
de ceva din The Beatles. 

A dus piatra la ureche cu un aer concentrat. A 
ascultat cu atenţie şi s-a încruntat, apoi, clătinând 
din cap, a coborât mâna. 

— Nu e... nu pot... nu aud nimic, serios. Şi 
totuşi, uite, încearcă tu. 

I-a pasat piatra Briannei care, la rândul ei, mi-a 
dat-o mie. Niciunul dintre noi nu a auzit ceva 
anume, Și totuşi mi s-a părut că aud ceva, dacă mă 
concentram foarte mult. Nu chiar un sunet, ci mai 
curând o vibraţie foarte, foarte slabă. 

— Ce s-a întâmplat? a întrebat lan. Urmărise cu 
un interes fascinat ceea ce se întâmpla. Nu sunteți 
sidheanach, voi trei — dar de ce puteţi... ce faceţi, 
iar eu şi unchiul Jamie nu putem? Nici tu nu poţi, 
adevărat, unchiule Jamie? a întrebat el suspicios. 

— Nu, slavă Cerului, i-a răspuns Jamie. 

— E ceva genetic, nu? a întrebat Brianna, 
ridicând ochii. Sigur despre asta e vorba. 

Jamie şi lan au părut circumspecţi auzind 
termenul necunoscut. 

— Genetic? a întrebat lan. 

Sprâncenele lui stufoase s-au strâns de 
nedumerire. 

— De ce n-ar fi? am spus. Orice altceva este — 
grupa sangvină, culoarea ochilor. 

— Englezoaico, dar oricine are ochi și sânge, a 
obiectat Jamie. Indiferent de culoarea ochilor, 
oricine poate vedea. Dar astea... și a făcut un semn 
cu mâna către colecția redusă de pietre preţioase. 

Am oftat iritată. 

— Da, însă există alte lucruri care sunt 
genetice — totul, dacă e să spunem lucrurilor pe 
nume! Uite! 

M-am întors spre el şi am scos limba. Jamie a 
clhpit mirat, iar Brianna a chicotit văzându-l. Fără 
să le dau atenţie, am băgat limba în gură şi am 
scos-o din nou, de data asta cu marginile 
exterioare rulate ca un cilindru. 

— Ce părere aveţi? am întrebat, retrăgându-mi 
limba în gură. Puteţi face asta? 

Jamie a părut amuzat. 

— Sigur că pot. A scos limba rulată şi a mişcat- 
o demonstrativ, apoi a închis gura. Toată lumea 
poate, bineînţeles. lan? 

— Ah, da, bineînţeles. lan a făcut demonstrația 
îndatoritor. Oricine e-n stare. 

— Eu nu pot, a spus Brianna. 

Jamie s-a holbat la ea surprins. 

— Cum adică nu poţi? 

— Ba! 

A scos limba plată şi a mișcat-o într-o parte şi în 
alta. 

— Nu pot. 

— Ba sigur că poţi. Jamie s-a încruntat. Uite, e 
simplu, fata mea, oricine poate! 

A scos din nou limba, rulând-o și desfăcând-o ca 
un furnicar-tată care își încurajează odrasla să 
atace o masă apetisantă de insecte. S-a uitat la 
Roger ridicând din sprâncene. 

— Aşa crezi, nu? a rostit Roger cu tristeţe. A 
scos şi el limba, care a rămas plată. Ba! 

— Ai văzut? am spus triumfătoare. Unii pot să- 
şi ruleze limba, iar alții nu. Asta nu se poate învăţa. 
Te naşti așa sau nu. 

Încruntându-se, Jamie s-a uitat de la Bree la 
Roger, apoi s-a întors spre mine. 

— Acceptând pe moment că s-ar putea să ai 
dreptate, de ce fata nu poate, dacă eu şi cu tine 
putem? Doar m-ai asigurat că e fiica mea, nu? 

— În mod sigur e fiica ta. Aşa cum i-ar spune 
oricine are ochi. 

S-a uitat scurt la Brianna, analizând statura, 
suplețea şi masa ei de păr roșcat. Ea i-a zâmbit, 
ochii ei albaştri semănând cu nişte triunghiuri. El 
i-a răspuns la zâmbet, după care s-a întors spre 
mine, ridicând din umeri cu calm, în semn de 
capitulare. 

— Fi bine, te cred pe cuvânt, englezoaico, că 
eşti o femeie onorabilă. Dar ce-i cu limba? 

Şi-a rulat-o încă o dată pe a lui, încă incapabil să 
creadă că cineva nu putea face asta dacă-și punea 
mintea la treabă. 

— Păi, ştii de unde vin copiii, am început. Oul 
ŞI... 

— Da, m-a întrerupt el, iritat. 

Vârfurile urechilor i s-au înroşit puțin. 

— Uite, copilul ia ceva de la mamă și ceva de la 
tată. Am simţit că şi obrajii mei se înroșesc puţin, 
dar am continuat netemătoare. Câteodată, influenţa 
tatălui e mai vizibilă decât a mamei, alteori este 
invers — dar amândouă... influenţele există totuşi 
acolo. Noi le numim gene — lucrurile pe care copiii 
le moştenesc de la cei doi părinţi — şi acestea le 
influenţează înfăţişarea şi talentele. 

Jamie i-a aruncat o privire lui Jemmy, care 
îngâna din nou ceva, atent să aşeze pietrele 
prețioase una peste alta, în timp ce părul arămiu îi 
sclipea în razele soarelui. Întorcându-şi iar ochii 
spre mine, a surprins privirea lui Roger, aşa că s-a 
concentrat imediat asupra mea. 

— Aşa şi? 

— Ei bine, genele nu influenţează doar culoarea 
părului sau a ochilor. Uite- m-am încălzit în 
prelegerea mea — fiecare persoană are două gene 
pentru fiecare trăsătură, una de la tată, una de la 
mamă. lar când... ăă... gameţii se formează în 
ovare şi testi... 

— Poate c-ar trebui să-mi povesteşti asta mai 
târziu, englezoaico, m-a întrerupt Jamie, aruncând 
o privire pieziş spre Brianna. 

Evident că acel cuvânt nu era potrivit pentru 
urechile fiicei, pentru că ale lui erau de un roşu- 
aprins. 

— Lasă, tată. Știu cum se fac copiii, l-a asigurat 
Brianna, zâmbind. 

— Bine atunci, am spus, preluând controlul 
asupra conversaţiei. Ai o pereche de gene pentru 
fiecare caracteristică, o genă de la mamă şi una de 
la tată, dar când vine vremea să le transmiţi 

propriului copil, poţi transmite doar una. Deoarece 
copilul primeşte altă genă de la celălalt părinte, 
înțelegeţi? 

M-am uitat întrebător la Jamie şi Roger, care au 
dat din cap simultan, ca hipnotizați. 

— Bun. Așa. Unele gene sunt dominante, iar 
altele, recesive. Dacă o persoană are o genă 
dominantă, atunci aceea va fi exprimată, adică va 
fi vizibilă. Ea poate avea altă genă, care este 
recesivă şi pe care nu ai cum să o vezi, dar care 
poate fi totuşi transmisă copilului. 

Publicul meu părea bănuitor. 

— Sigur ai învăţat asta la şcoală, Roger? a 
întrebat Bree, amuzată. 

— Da, sigur, a mormăit el, dar cred că nu am 
acordat prea mare atenţie la vremea respectivă. În 
fond, nu mă aşteptam să conteze cu adevărat. 

— Bine, am spus sec. Jamie, tu şi eu avem una 
dintre genele dominante care ne permite să ne 
rulăm limba. Dar-— am continuat ridicând un 
deget — trebuie să avem și o genă recesivă, care nu 
ne permite să facem asta. Şi este evident că fiecare 
dintre noi i-am transmis lui Bree gena recesivă. 
Drept urmare, ea nu-şi poate rula limba. Tot astfel, 
Roger are probabil două copii ale genei recesive 
non-rulare, deci dacă ar fi avut măcar una dintre 
genele dominante, ar fi putut să facă asta — și nu 
poate. Ceca ce era de demonstrat. 

Am făcut o plecăciune în faţa lor. 

— Ce-s tee-sti...? s-a auzit o voce subțirică. 

Jemmy abandonase pietrele prețioase şi se uita 
la mine cu un interes profund. 

— Păi... am zis şi am privit în jur, căutând 
ajutor. 

— Ăsta-i un cuvânt în latină pentru mingiuţele 
tale, a spus Roger cu voce gravă, stăpânindu-și 
zâmbetul. 

— Eu am mingiuţe? Unde am? 

— Păi... a făcut Roger şi s-a uitat scurt la 
Jamie. 

— Mm, a făcut Jamie şi s-a uitat în tavan. 

— Unchiule Jamie, doar ai kiltul pe tine, a 
rânjit lan. 

Jamie i-a aruncat nepotului o privire 
reproşându-i trădarea, dar, înainte de a apuca să se 
miște, Roger s-a aplecat şi l-a prins pe Jemmy uşor 
de partea dintre picioare. 

— Aici, a bhalaich, a spus el. 

Jemmy a strâns scurt în mână respectiva parte a 
corpului, apoi s-a uitat la Roger şi sprâncenele 1 s- 
au unit într-o încruntare nedumerită. 

— Nu mingiuţe. Biluţe! 

Jamie a oftat din rărunchi şi s-a ridicat în 
picioare. A făcut brusc un semn din cap către 
Roger, apoi s-a aplecat şi l-a luat pe Jemmy de 
mână. 

— Da, bine. Vino afară cu mine şi cu tati şi-o 
să-ți arătăm. 

Faţa Briannei căpătase culoarea părului, iar 
umerii 1-au tresărit scurt. Roger, suspect de roşu în 
obraji, deschisese ușa şi se dăduse deoparte pentru 
a-i lăsa pe Jamie şi Jem să iasă. 

Nu mi s-a părut că Jamie a stat să se gândească 
la ce făcea; dintr-un impuls, s-a întors spre Jemmy, 
a scos limba din gură şi a rulat-o. 

— A ruadh, tu poţi să faci aşa? l-a întrebat, 
retrăgându-şi limba. 

Brianna a inspirat cu un sunet ca un sâsâit de 
rață speriată și a înghețat. Și Roger a avut aceeaşi 
reacție, rămânând cu ochii la Jemmy ca şi cum 
băieţelul ar fi fost un dispozitiv exploziv, amorsat 
să se dezintegreze ca opalul. 

O secundă prea târziu, şi Jamie şi-a dat seama şi 
a pălit. 

— Drace, a spus el în barbă. 

Jemmy a făcut ochi rotunzi, plini de reproş. 

— Urât, buni! Cuvânt urât. Mama? 

— Da, a răspuns Brianna, privindu-l pe Jamie 
printre gene. Va trebui să-i spălăm gura cu săpun 
bunicului, nu-i așa? 

Jamie arăta deja ca şi cum ar fi înghițit o gură 
sănătoasă de clăbuci. 

— Da, a spus el, apoi şi-a dres glasul. Roşeaţa i 
se ştersese cu totul de pe față. Da, a fost tare urât 
din partea mea, Jeremiah. Trebuie să le cer iertare 
doamnelor. S-a înclinat foarte ceremonios spre 
mine şi Brianna. Je suis navre, mesdames. Et 


monsieur”, a adăugat încet spre Roger. 

Roger a dat încet din cap, uitându-se la Jemmy, 
dar avea pleoapele coborâte şi chipul lipsit de 
expresie. 

Pe faţa lui Jemmy a apărut o expresie de 
încântare radioasă pe care o căpăta ori de câte ori 
se vorbea franceză în apropierea lui şi — așa cum 
fusese şi intenţia lui Jamie-— și-a adus imediat 
contribuţia la limba artei şi cavalerismului. 

— Frère Jacques, frère Jacques... 

Roger a ridicat ochii spre Bree şi ceva a părut a 
se transmite dintre ei. L-a prins de cealaltă mână 
pe Jem, întrerupându-i cântecul o clipă. 

— Așadar, a bhalaich, poţi face asta? 

— Frère... Ce? 

— Uită-te la bunicul. 

Roger a dat din cap spre Jamie, care a inspirat 
adânc şi a scos imediat limba rulată. 

— Poţi să faci aşa? 

— Siigur. Jemmy a zâmbit şi a scos limba. 
Plată. Bleah! 

Un oftat colectiv a răsunat în încăpere. Fără să 
ia în seamă nimic, Jemmy şi-a ridicat picioarele, 
lăsându-se să atârne de mâinile celor doi bărbaţi, 
după care a trântit picioarele pe podea şi şi-a 
amintit întrebarea de început. 

— Bunicul are mingiute? a întrebat el, trăgând 
în jos mâinile bărbaţilor şi dându-și capul pe spate 
pentru a se uita la Jamie. 

— Da, flăcău, am, a zis sec Jamie. Dar ale 
bunicului sunt mai mari. Hai să mergem! 

În sunetele cântecului discordant al lui Jemmy, 
bărbaţii l-au scos din cameră, ținându-l agăţat între 

ei ca pe un gibon cu picioarele ridicate la bărbie. 

Da SÂNGE 


Am sfărâmat frunze de salvie între palme, 
lăsând fărâmele de culoare verde-închis să cadă pe 
cărbunii încinși. Soarele coborâse pe cerul de 
deasupra castanilor, dar micul cimitir era deja 
cufundat în umbră, iar focul strălucea. 

Noi cinci stăteam în cerc în jurul bucății de 
granit cu care Jamie marcase mormântul 
necunoscutului. Dar noi suntem cinci, de aceea am 
alcătuit cercul din cinci puncte. Cu 
consimțământul tuturor, făceam acest lucru nu 
doar pentru bărbatul cu plombe de argint, ci şi 
pentru cei patru camarazi necunoscuți ai lui— şi 
pentru Daniel Rawlings, al cărui mormânt definitiv 
şi proaspăt se afla sub un frasin-de-munte din 
apropiere. 

Cenuşiu şi aromat, fumul s-a înălțat din micul 
vas de fier. Adusesem şi alte ierburi, dar ştiam că 
pentru triburile Tuscarora, Cherokee şi Mohawk, 
salvia e sfântă, iar fumul ei purifică. 

Am frecat între palme ace de ienupăr, pe care le- 
am lăsat să cadă în foc, şi am adăugat rută, numită 
iarba-îndurării, şi rozmarin — pentru amintire. 

Frunzele copacilor din apropiere foşneau slab în 
adierea serii, iar razele amurgului luminau fumul 
care se ridica, transformându-l din cenușiu în 
auriu, plutind tot mai sus spre bolta cerului, unde 
stelele luminând slab așteptau. 

Jamie şi-a înălţat capul, atins de lumina la fel de 
strălucitoare precum cea a flăcării de la picioare, şi 
s-a uitat spre apus, locul spre care zboară sufletele 
morților. A vorbit încet în gaelică, dar toți știam 
acum suficient de bine gaelică pentru a-l urmări: 


Te duci acasă în noaptea asta spre casa 
iernii, 

Spre casa ta a toamnei, a primăverii şi a 
verii; 

În noaptea asta te duci acasă spre căminul 
tău etern, 

Spre patul tău etern, spre somnul tău de 
veci. 


Al tău fie somnul celor șapte lumini, frate, 

Al tău fie somnul celor şapte bucurii, frate, 

Ale tale fie cele şapte somnuri, frate, 

Lângă braţul lui Isus al binecuvântării, 
Cristos al îndurării. 


Umbra morţii se află pe faţa ta, iubitule, 

Dar Isus al îndurării ține mâna în jurul 
tău; 

Aproape de Treime, ia-ți rămas-bun de la 
dureri, 

Cristos stă în faţa ta, iar pacea e în mintea 
Sa. 


Ian a stat lângă el, aproape, dar fără să-l atingă. 
Lumina care scădea i-a atins fața, fioroasă pe sub 
cicatrice. A vorbit în limba Mohawk, apoi în 
engleză, pentru noi. 


Să ai succes la vânătoare, 

Să-ţi vezi duşmanii distruși sub ochii tăi, 

Să-ţi fie inima veşnic bucuroasă în sălaşul 
fraților tăi. 


— Asta trebuie rostită întruna, de multe ori, a 
adăugat el, plecându-şi capul în semn de scuză. Cu 
un duruit de tobe, înțelegeți? Dar m-am gândit că o 
dată e de ajuns. 

— E foarte bine, lan, l-a asigurat Jamie şi s-a 
uitat spre Roger. 

Acesta a tuşit, şi-a dres glasul şi a vorbit, 
răguşeala din glasul lui fiind la fel de evidentă și 
de pătrunzătoare ca fumul. 

Doamne, ajută-mă să-mi cunosc Sfârșitul, 

Și măsura zilelor mele, atâta cât este ea; 

Ca să știu cât de plăpând sunt. 

Priveşte, Tu mi-ai făcut zilele scurte cât 
mâna, 

Și vârsta mea nu înseamnă nimic în fața 
Ta. 

Ascultă-mi ruga, Doamne, și pleacă-ți 
urechea la strigătul meu; 

Nu iți opri pacea Ta în fața lacrimilor 
mele: 

Pentru că Îţi sunt necunoscut, 

Și un călător, la fel ca toți părinţii mei. 


Apoi am rămas tăcuți, pe măsură ce întunericul 
a coborât treptat asupra noastră. Când şi ultima 
rază de lumină s-a stins, iar frunzele de deasupra 
şi-au pierdut strălucirea, Brianna a ridicat urciorul 
cu apă şi a turnat-o peste cărbuni. Fumul şi aburul 
s-au înălţat într-un nor fantomatic, iar aroma 
amintirii s-a furișat printre copaci. 


Era aproape beznă când am coborât drumeagul 
îngust care ducea spre casă. O puteam vedea pe 
Brianna în faţa mea, conducându-ne; bărbaţii erau 
puţin în urmă. Numeroşii licurici se strecurau 
printre copaci, luminând iarba de la picioarele 
mele. Unul a aterizat în părul Briannei şi a rămas 
acolo o clipă, sclipind. 

În amurg, pădurea păstrează o tăcere profundă, 
care îndeamnă inima să rămână liniştită şi piciorul 
să calce cât mai uşor pe pământ. 

— A cliamhuinn, aşadar te-ai gândit? a întrebat 
Jamie, în spatele meu. 

Vorbise cu glas scăzut, pe un ton destul de 
prietenos, însă adresarea oarecum oficială m-a 
lămurit că întrebarea era pusă la modul serios. 

— La ce? 

Glasul lui Roger era calm, obosit după slujbă, 
hârâitul abia auzindu-se. 

— La ce veţi face tu şi familia ta acum, când 
ştiţi amândoi că flăcăul poate călători, şi ce 
înseamnă dacă veţi rămâne. 

Ce ar însemna pentru ei toţi. Am inspirat adânc, 
neliniștită. Război. Luptă. Incertitudine în toate, 
dar certitudinea primejdiei. Primejdia bolilor sau a 
accidentelor, pentru Brianna şi Jem. Pericolul 
morții în chinurile facerii, dacă rămânea din nou 
însărcinată. lar pentru Roger — pericol atât pentru 
trup, cât şi pentru suflet. Mintea i se vindecase, dar 
i-am văzut încremenirea dinapoia ochilor când se 
gândea la Randall Lillywhite. 

— Da, a zis Roger, invizibil în spatele meu. M- 
am gândit şi încă o fac... m'athair-ceile. 

Am zâmbit auzindu-l adresându-i-se lui Jamie 
cu „tată socrule“, dar tonul vocii era cu totul 
serios. 

— Să-ţi spun ce gândesc? Şi tu îmi vei spune? 

— Da, spune, încă mai e timp de gândire. 

— În ultima vreme m-am gândit la Hermon 
Husband. 

— Quakerul? 

Jamie a părut surprins. Husband părăsise 
colonia împreună cu familia, după bătălia de la 
Alamance. Parcă auzisem că plecaseră spre 
Maryland. 

— Da, la el. Ce crezi că s-ar fi întâmplat dacă el 
nu ar fi fost quaker? Ar fi mers mai departe şi i-ar 
fi condus pe Reglementatori la război? 

Jamie a scos o exclamaţie uşoară, reflectând. 

— Nu ştiu, a răspuns el, deşi glasul i-a trădat 
interesul. Crezi că ar fi izbândit dacă aveau un 
conducător adevărat? 

— Da. Ori poate nu — la urma urmelor, nu aveau 
arme —, dar s-ar fi descurcat mai bine decât au 
făcut-o. Şi dacă aşa stau lucrurile... 

Ajunseserăm destul de aproape ca că vedeam 
casa. Lumina lucea la ferestrele din spate, pentru 

că focul din vatră fusese înăbușit, iar lumânările, 
aprinse pentru cină. 

— După ceea ce se petrece aici, cred că, dacă 
Reglementarea ar fi fost condusă cum se cuvenea, 
probabil că totul ar fi pornit atunci; nu peste trei 
ani, în Massachusetts. 

— Da? Şi cum ar fi decurs lucrurile? 

Roger a pufnit, echivalentul verbal al unei 
ridicări din umeri. 

— Cine poate şti? Ştiu însă ce se întâmplă acum 
în Anglia — nu sunt pregătiți, nu au habar ce riscă 
aici. Dacă războiul ar izbucni brusc, fără niciun 
semn  prevestitor— dacă ar fi izbucnit la 
Alamance — s-ar putea răspândi cu repeziciune. S- 
ar încheia înainte ca englezii să-şi dea seama. Şi 
poate aşa s-ar cruța ani de lupte şi mii de vieţi. 

— Sau nu, a spus Jamie sec, iar Roger a râs. 

— Sau nu, l-a aprobat el. Însă problema este 
asta; cred că există momente în care apar oameni 
ai păcii, dar şi oameni sângeroși. 

Brianna ajunsese la casă, dar s-a întors pe 
călcâie să ne aștepte. Şi ea ascultase discuţie. 

Roger s-a oprit lângă ea şi s-a uitat în sus. Din 
horn săreau scântei sclipitoare, ca într-un joc de 
artificii, luminându-i faţa. 

— M-ai chemat, a spus el într-un târziu, privind 
spre întunericul luminat de scântei. La Adunare, la 
foc. 

— Seas vi mo lâmh, Roger an t 'oranaiche, mac 
Jeremiah mac Choinnich, a spus încet Jamie. Da, 
aşa am zis. Rămâi alături de mine, Roger 
cântăreţul, fiul lui Jeremiah. 

— Seas vi mo lâmh, a mhic mo thaighe, a zis 
Roger. Rămâi alături de mine, fiul casei mele. Ai 
vorbit serios? 

— Ştii bine că da. 

— Atunci, şi eu vorbesc serios. 

A pus mâna pe umărul lui Jamie şi i-am văzut 
degetele albindu-1-se când l-a strâns. 

— Voi sta alături de tine. Vom rămâne. 

Lângă mine, Brianna, care îşi reținuse respitația, 
a expirat cu un oftat care mi-a amintit de vântul 
din amurg. 

A 
Tiirin TOTUL 


Lumânarea-ceas se împutținase o idee, dar 
rămăseseră multe inele negre care marcau orele. 
Jamie a lăsat pietrele prețioase să cadă în ceara 
topită din jurul flăcării, una, două, trei, şi a stins-o. 
Cea de-a patra, topazul cel mare, era pitită într-o 
cutie mică de lemn, pe care o cususem în pânză 
dată cu ulei. Trebuia să ajungă la Edinburgh şi să 
fie predată soțului verișoarei doamnei Bug, care, 
prin legăturile lui cu băncile, putea să se ocupe de 
vânzarea ei şi— după deducerea comisionului 
pentru ajutorul dat— să-i trimită banii lui Ned 
Gowan. 

Scrisoarea însoțitoare, sigilată în cutia cu piatra, 
îl însărcina pe Ned să stabilească dacă o anume 
Laoghaire Mackenzie trăia cu vreun bărbat într-o 
situație totuna cu căsătoria— iar dacă da, îl 
însărcina să declare încheiat contractul dintre 
numita Laoghaire Mackenzie şi numitul James 
Fraser şi, drept urmare, să depună la bancă banii 
obţinuţi din vânzarea pietrei spre a fi folosiți drept 
dotă pentru numita Joan Mackenzie Fraser, fuca 
mai sus-numitei Laoghaire, când se va căsători. 

— Sigur nu vrei să-l rogi pe Ned să-ți spună 
cine e acel bărbat? l-am întrebat eu. 

A clătinat ferm din cap. 

— Dacă socoteşte că trebuie să-mi spună, bine. 
Iar dacă nu, iarăși bine. 

S-a uitat la mine cu o ușoară ironie. Evident, 
curiozitatea nesatisfăcută avea să fie penitenţa lui. 

Am auzit-o pe Brianna vorbind în acelaşi timp 
cu doamna Bug pe hol şi dojenindu-l pe Jemmy, 
apoi am recunoscut vocea lui Roger, care a 

întrerupt-o, şi tipetele ascuțite și agitate ale lui 
Jemmy când Roger l-a ridicat în aer. 

— Crezi că Roger a ales bine? am întrebat încet. 

Mă bucura hotărârea lui Roger şi ştiam că şi 
Jamie gândea la fel. Însă în pofida perspectivei 
aparte pe care eu, Brianna și Roger o aveam asupra 
evenimentelor viitoare, ştiam că Jamie înțelegea 
mult mai bine ce avea să urmeze. Trecerea prin 
pietre prezenta pericole, dar la fel şi războiul. 

A tăcut, dus pe gânduri, apoi s-a aplecat peste 
mine şi a întins mâna după un mic volum aflat la 
capătul raftului. Era legat în pânză ieftină și 
prezenta urme serioase de uzură; o ediție a operei 
lui Tucidide, pe care o cumpărase în speranţa 
extrem de optimistă că Germain şi Jemmy ar putea 
învăţa greaca suficient de bine pentru a o citi. 

A deschis cartea cu grijă, pentru ca paginile să 
nu se desprindă. Literele greceşti mi se păreau 
zvârcolirile unui vierme îmbibat în cerneală, dar 
Jamie a găsit fără ezitare ce căuta. 

Cei mai curajoşi sunt aceia care au imaginea cea 
mai limpede a ceea ce îi aşteaptă, deopotrivă gloria 
şi primejdia, şi totuşi se pregătesc să le înfrunte. 

Cuvintele se aflau sub ochii lui şi totuşi mi s-a 
părut că nu le citea de pe hârtie, ci din paginile 
memoriei lui, din cartea deschisă a inimii. 

Uşa s-a trântit şi am auzit vocea lui Roger 
strigând de afară, pe un ton de avertizare, 
chemându-l pe Jemmy, apoi râsul lui, profund și pe 
jumătate sugrumat, când Brianna i-a spus ceva, un 
sunet mai destins, dar aflat prea departe ca să pot 
desluşi cuvintele. 

Apoi s-au îndepărtat şi s-a lăsat liniştea, se 
auzea doar suspinul vântului prin copaci. 

— Cei mai curajoși sunt aceia care au imaginea 
cea mai limpede. Dar ştiai asta, nu? am zis încet. 

Am pus mâna pe umărul lui, aproape de gât. 
Uitându-mă la zvârcolrile ca de vierme de pe 
pagină, mi-am plimbat degetul mare pe tendoanele 
puternice ale gâtului. Ştia, și ştiam şi eu; pentru că 

imaginea pe care o avea era cea pe care 1-0 
arătasem. 

A rămas cu cartea în mână, dar şi-a înclinat 
capul într-o parte, astfel că obrazul lui mi-a șters 
mâna, iar părul lui des mi-a atins, moale și cald, 
încheietura. 

— A, nu, a spus el. Nu eu. E vorba de curaj doar 
dacă ai de ales, nu? 

Am râs, mi-am tras nasul şi mi-am şters ochii cu 
încheietura mâinii libere. 

— Şi crezi că nu ai de ales? 

A tăcut un moment, apoi a închis cartea, dar a 
continuat să o ţină în mână. 

— Nu, a spus într-un târziu pe un ton ciudat. 
Deocamdată, nu. 

S-a întors pe scaun şi a privit pe fereastră. Nu se 
vedea nimic în afară de molidul mare, roşu, dintr-o 
latură a luminişului, şi umbra adâncă a crângului 
de stejari din spatele lui, năpădit de murii sălbatici, 
evadați din curte. Punctul înnegrit unde se înălțase 
cândva crucea de foc era acum cotropit de orz 
sălbatic, dens. 

Aerul s-a mișcat şi mi-am dat seama că, în 
realitate, nu era linişte. Sunetele muntelui ne 
înconjurau, păsările cântau, iar apa susura în 
depărtare — şi se auzeau şi voci, oameni care 
vorbeau murmurat în timp ce se ocupau de 
treburile zilnice, un cuvânt lângă ţarcul porcilor, o 
chemare dinspre privată. Şi peste toate acestea, 
glasuri de copii, țipete slabe şi chicoteli purtate de 
aerul neliniștit. 

— Cred că ai dreptate, am spus după un 
moment. 

Aşa era, acum nu puteam alege, iar faptul că 
ştiam asta mi-a dat un soi de pace. Ceea ce avea să 
se întâmple se va întâmpla. Vom face față 
evenimentelor cât de bine vom putea și vom spera 
să supravieţuim; asta era tot. Dacă nu, probabil că 
ele vor triumfa. Am prins în mână părul strâns în 

coadă al lui Jamie şi mi-am trecut degetele prin el, 
tinându-mă bine, ca de odgonul unei ancore. 

— Dar celelalte alegeri? l-am întrebat, privind 
împreună cu el spre curtea pustie şi umbrele 
pădurii de dincolo de ea. Toate celelalte alegeri pe 
care le-ai făcut şi care te-au adus aici? Acelea au 
fost reale și foarte curajoase, dacă vrei părerea 
mea. 

Sub buricul degetului arătător am simţit linia 
subțire ca un fir de păr a cicatricei vechi, îngropată 
adânc dedesubtul şuvițelor roșcate. S-a lăsat puţin 
pe spate când l-am tras de coadă şi s-a rotit să se 
uite la mine, astfel că i-am cuprins în căușul 
palmei obrazul. 

— Da, mă rog, a spus el zâmbind, apoi mi-a 
atins mâna şi şi-a tras împletit degetele cu ale lui. 
Acum ştii, nu-i așa, englezoaico? 

M-am așezat lângă el, foarte aproape, punându- 
mi o mână pe piciorul lui, iar el şi-a așezat mâna 
peste a mea. Am rămas astfel o vreme, alături, 
urmărind norii de ploaie rostogolindu-se pe 
deasupra râului, ca o ameninţare îndepărtată de 
război. Şi m-am gândit că, indiferent dacă era 
vorba de o alegere sau nu, la final totul se reducea 
la același lucru. 

Mâna lui Jamie era încă deasupra mâinii mele. 
M-a strâns uşor și m-am uitat la el, dar ochii lui 
erau ațintiți undeva departe, dincolo de curte, 
dincolo de munți și de norii îndepărtați. 
Strânsoarea lui a sporit și am simțit marginile 
verighetei pătrunzându-mi în carne. 

— Când va veni ziua aceea, când ne vom 
despărți, a zis el încet şi s-a întors spre mine, dacă 
ultimele mele cuvinte nu vor fi „te iubesc“ 
înseamnă că nu am mai avut timp să le rostesc. 

În engleză, macaroni are şi sensul peiorativ de „dandy, 
filfizon“ (n. tr.). 

[<—2] 
Vechi strigăt tradițional folosit inițial la vânătoarea de 


vulpi atunci când vânatul era zărit (n. tr.). 

[=] 


„Ce mai faci, armăsarule?“ (în lb. gaelică în orig.) (n. tr.). 

[—4] 
În original, A Hard Day's Night, titlul unui album de 
studio din 1964 al trupei The Beatles (n. tr.). 

[<5] 


„Capul meu“ (în lb. gaelică în orig.) (n. tr.). 

[—6] 
„Fiu al surorii mele, nepoate“ (în lb. gaelică în orig.) (n. 
tr.). 


1024 


t= 


„Bărbate“ (în lb. gaelică în orig.) (n. tr.). 

[=8] 


Băutură făcută din lapte sau smântână și vin sau cidru, 


îndulcită şi aromatizată (n. tr.). 

[—9] 
Căni de ceramică având forma unei persoane, apărute în 
secolul al XVIII-lea (n. tr.). 

[<—10] 


Evanghelia după Luca, 22:36 (n. tr.). 

[—11] 


Evanghelia după Matei, 5:9 (n. tr.). 

[<—12] 


Versuri din Green Eggs and Ham („Ouă verzi cu şuncă”), 


poezie pentru copii de Dr. Seuss (n. tr.). 

[—13] 


Lovitură cu capul (n. tr.). 


1031 


[<—14] 


„Nebun, ţăcănit“ (în lb. gaelică în orig.) (n. tr.). 

[—15] 


Vers din poemul Faleza Doverului de Matthew Arnold 
(1822-1888), versiune de Leon Leviţchi (n. tr.). 

[16] 


În original, A Whiter Shade of Pale, titlul single-ului de 
debut (1967) al trupei britanice Procol Harum (n. tr.). 

[<—17] 


1“ 


„O, Doamne!“ (în lb. gaelică în orig.) (n. tr.). 

[<—18] 


Expresie folosită în Marea Britanie pentru a descrie un 
cuplu de bătrâni, căsătoriți de multă vreme, foarte devotați 


unul altuia şi care duc o viaţă liniştită (n. tr.). 

[<—19] 


„Mică belea“ (în 1b. fr. în orig.) (n. tr.). 

[<20] 
W. Shakespeare, Macbeth, act IV, scena 1, versiune de Ion 


Vinea (n. tr.). 

[<—21] 


În engleză, arsesmart, aproximativ „fund deştept“ (n. tr.). 

[—22] 


Construcţie mică, ridicată deasupra unui izvor pentru a-i 


păstra apa curată (n. tr.). 

[<—23] 


Versuri dintr-un film american de desene animate avându- 


l ca personaj pe ursul Yogi (n. tr.). 

[—24] 


Specie endemică pentru America de Nord vreme de 


secole, declarată dispărută în 1914 (n. tr.). 

[<—25] 


Luther Burbank (1849-1926), botanist american creator 


al multor soiuri de flori, fructe şi legume (n. tr.). 

[—26] 


Maximă de Mark Twain (n. tr.). 


1044 


[—27] 


Acest vers şi următoarele sunt din Twa Corbies („Doi 


corbi“), baladă scoțiană (n. tr.). 

[<—28] 


Versuri din poemul Eseu despre critică, de Alexander 
Pope (1688-1744). Izvorul Pieria era sacru pentru muze în 


mitologia greacă (n. tr.). 

[—29] 


Versuri din balada scoțiană Doi corbi (n. tr.). 


1047 


[—30] 


Personaj de benzi desenate, renumit pentru priceperea de 


a tinti cu arcul (n. tr.). 

[—31] 
Augustin de Hippona (354-430), episcop, teolog, filozof 


şi doctor al Bisericii (n. tr.). 

[<—32] 
Aluzie la Little Bo-Peep, cântecel popular pentru copii (n. 
tr.). 


1050 


[<—33] 
„Bună dimineaţa, Sturzule!“ (în lb. gaelică în orig.) (n. 
tr.). 


1051 


[<—34] 


În engleză, ale — „bere slabă“, hoof — „copită“ (n. tr.). 

[35] 
Aluzie la John Graham, viconte de Dundee (1648—1689), 


erou scoțian (n. tr.) 

[<—36] 


Locul unei bătălii din 1690, în care forțele iacobite au fost 


înfrânte (n. tr.). 


1054 


[<—37] 


Expresia to go potty înseamnă „a se duce la oliță“, dar şi 


„a deveni nebun, zurbagiu“ (n. tr.). 


1055 


[<—38] 
Versuri din poezia To a Mouse („Unui şoarece“) de poetul 
scoțian Robert Burns (1759-1796) (n. tr.). 

[—39] 


Psalmul 106, 23-25 şi 27-29 (n. tr.). 

[—40] 


Versuri din poezia Umbra mea, de Robert Louis 


Stevenson (1850-1894), poet şi prozator scoțian (n. tr.). 

[—41] 
„Capră“ (în lb. fr. în orig.) (n. tr.). 

[42] 


Aluzie la Pepé Le Pew, numele unui personaj de desene 


animate reprezentând un sconcs francez (n. tr.). 

[<—43] 


AIM (American Indian Movement), organizație înfiinţată 
în 1968 pentru apărarea drepturilor indienilor americani (n. 
tr.). 

[<—44] 


„Prometeu renăscut“ (în lb. lat. în orig.) (n. tr.). 

[<45] 
„Sunt dezolat, doamnelor. Şi domnule“ (în lb. fr. în orig.) 
(n. tr.). 

